# verses

text:
Jerusalem, dulu menya nuan baka pirak, tang diatu nuan nadai agi rega. Nuan menya baka wain ti manah, tang diatu nuan semina ai amat aja.


text:
Bala tuai kita nya orang ke angkat ngelaban, pangan orang ke penchuri. Sida endang selalu nerima pemeri enggau makai suap. Sida nadai kala bejaku dalam kot ngeringka orang ke nadai apai indai, tauka mending lebuh bala indu ke balu bejaku ngarika diri empu.


text:
Nya alai, diatu pendingka utai ti disebut TUHAN ti Pemadu Bekuasa, Allah Taala ti bekuasa ti disembah orang Israel: “Aku deka malas kita ke munsuh Aku, ngambika kita enda agi ngenusahka Aku.


text:
Aku deka meri kita pemerintah enggau penyanding penemu, baka sida ke dulu kelia. Nya baru Jerusalem deka dikumbai lurus, nengeri ti tetap ati.”


text:
Tang Iya deka ngeredakka semua orang ke bedosa, ke angkat ngelaban Iya. Iya deka munuh semua orang ke ninggalka Iya.


text:
Baka rumput ti rangkai ti diselup perechi api, baka nya meh orang ke bekuasa deka dirusak ulih pengawa sida empu, lalu nadai orang ulih nagang pengerusak nya nyadi.


text:
Jemah ila bukit ti alai Rumah Sembiang bediri deka nyadi bukit ti pemadu tinggi lalu ngayung semua bukit ti bukai. Semua bansa deka beterudus datai ngagai iya,


text:
lalu sida deka bejaku, “Aram kitai niki ngagai bukit TUHAN, ngagai Rumah Sembiang Allah Taala ke disembah orang Israel. ngambika Iya ngajar kitai pasal utai ti deka dikereja kitai. Kitai deka bejalai nengah jalai ti udah dipilih Iya, laban ajar ti diberi TUHAN datai ari Jerusalem. Iya bejaku ari Sion ngagai bala nembiak Iya.”


text:
Iya deka mutarka laya entara mayuh bengkah bansa ti besai. Sida deka nempa pedang sida nyadi pengeradu tanah lalu sangkuh sida nyadi duku kena nyarau kayu. Semua bansa deka badu agi beperang, nadai agi nyendiaka diri beperang.


text:
O Allah Taala, Nuan udah ninggalka bala nembiak Nuan, iya nya bala peturun Jakop! Menua tu nyau penuh laban pengawa keramat ti datai ari Timur enggau ari menua Pilistin. Bala nembiak Aku nyau nitihka adat asal orang bansa bukai.


text:
Menua sida nyau penuh laban pirak enggau emas, lalu pengaya sida nadai besekat. Menua sida penuh laban kuda, lalu pemayuh kerita perang sida nyau nadai besekat.


text:
Sida deka belalai dalam lubang gua ba bukit ti bebatu, tauka numbak lubang ba tanah nguji ngerarika diri ari pengeringat TUHAN, lalu belalai ari kuasa enggau mulia Iya!


text:
Maya deka datai alai penyumbung mensia deka abis, lalu ati sida ke tinggi deka dirusak. Nya baru semina TUHAN siku aja deka ditinggika.


text:
Ba hari nya TUHAN ti Pemadu Bekuasa deka ngemaruhka genap iku mensia ti bekuasa, semua orang ke sumbung, enggau orang ke ngemesaika diri.


text:
Penyumbung mensia deka abis, lalu ati sida ke tinggi deka dirusak. Semua engkeramba deka lesap, lalu semina TUHAN siku aja deka ditinggika ba hari nya.


text:
Orang deka belalai dalam lubang gua ba sebelah bukit ti bebatu, tauka numbak lubang ba tanah, nguji ngerarika diri ari pengeringat TUHAN, lalu ngelalaika diri ari kuasa enggau mulia Iya, lebuh Iya datai ngusak dunya.


text:
Lebuh hari nya datai, sida deka muai emas enggau pirak ti dikembuan sida, enggau engkeramba ti udah digaga sida, lalu ninggalka utai nya ke jelu chuik enggau kusing.


text:
Lebuh TUHAN datai ngusak dunya, orang deka belalai dalam lubang, enggau dalam gua ba sebelah bukit ti bebatu, nguji ngerarika diri ari pengeringat Iya, lalu belalai ari kuasa enggau mulia Iya.


text:
Diatu TUHAN ti Pemadu Bekuasa baru deka ngerampas ari Jerusalem enggau ari menua Judah semua utai, enggau semua orang ke dikarapka orang mayuh. Iya deka ngerampas pemakai enggau ai sida,


text:
bujang berani sida, enggau bala soldadu sida, bala hakim enggau nabi sida, orang ke betilitka nasit, enggau bala tuai sida,


text:
bala tuai soldadu, enggau orang ke tinggi pangkat, orang politik, enggau semua orang ke tau keramat.


text:
Semua orang deka ngambi ulih ba orang bukai. Orang ke biak enda masa sida ke tuai, lalu orang ke nadai guna, enda masa tuai sida.


text:
Maya deka datai alai bala ari genap raban peturun deka milih siku ari bala sida, lalu bejaku munyi tu, “Nuan bisi gari, nya alai nuan meh nyadi tuai kitai lebuh maya penusah tu diatu.”


text:
Tang iya deka nyaut, “Aku enggai! Aku enda ulih nulung kita. Aku pen nadai mega pemakai tauka gari. Anang ngasuh aku nyadi tuai kita!”


text:
Jerusalem deka diukum! Judah deka alah! Semua utai ti disebut tauka dikereja sida endang ngelaban TUHAN magang. Sida endang enda belalai mechat Allah Taala.


text:
Ati sida ke bingkuk deka dikena ngelaban sida empu. Sida bedosa di mua orang mayuh baka orang Sodom. Tulah meh sida, laban sida endang minta diri ditinggang penusah tu.


text:
Padahka ngagai orang ke lurus sida deka gaga ati laban sida deka nerima upah ketegal utai ti dikereja sida.


text:
Tulah meh orang ke jai! Utai ti udah dikereja sida ngagai orang bukai, deka dikereja ngagai sida empu.


text:
Orang ke nyali duit ngagai bala nembiak Aku nekanka pengidup sida, lalu orang ke alai sida berutang, ngakal sida. O nembiak Aku, bala tuai kita nesatka kita, ngambika kita enda nemu kini ke tunga kita patut nguing.


text:
TUHAN ngakim bala tuai bansa enggau bala tuai nembiak Iya. Ku Iya besalah sida: “Kita udah ngerampas buah ari kebun anggur, lalu rumah kita nyau penuh laban utai ti udah dirampas kita ari orang ke seranta.


text:
Kita nadai patut ngenusahka bala nembiak Aku, lalu ngambi ulih ba orang ke seranta. Aku TUHAN ti Pemadu Bekuasa, udah bejaku.”


text:
Ku TUHAN bejaku, “Peda kita penyumbung indu orang Jerusalem! Idung sida nungas ke langit lebuh sida bejalai. Sida seruran nundi lelaki. Singkang sida pandak, lalu gelang ti ba kaki sida nyau sering-sering.


text:
Maya deka datai alai TUHAN deka ngerampas ari indu orang Jerusalem semua utai ti ngasuh sida sumbung - perengka emas ti dikena sida ba buku-ali, ba pala, ba rekung,


text:
baju panjai ti senayau, perecha linin, kain ti dikena sida malut rekung, enggau kain ti dikena sida nudung pala.


text:
Diatu sida ngena minyak wangi, tang ila sida deka bebau but. Diatu sida ngena belulang ti manah, tang ila sida deka ngena tali ti kasar nyadika belulang sida. Diatu buk sida manah, tang ila pala sida deka lasu. Diatu sida begari ngena kain ti manah, tang ila sida deka ngena kain ti charik. Diatu sida bajik, tang ila sida deka jai gamal!


text:
Pintu nengeri deka ngulit sereta nyabak, lalu nengeri nya empu deka nyadi baka indu ke telanjai duduk malai tanah.


text:
Lebuh maya nya ila, tujuh iku indu deka megai siku lelaki, lalu bejaku, “Kami ulih nupi sereta ngari diri empu, tang awakka kami ngumbai nuan laki kami, ngambika kami enda malu ke diri nadai laki.”


text:
Maya deka datai alai TUHAN deka ngasuh semua utai ti tumbuh enggau semua kayu, tumbuh nyadi besai sereta manah dipeda. Semua orang Israel ti agi idup, deka gaga ati sereta temegah deka ngulihka asil ari utai ti tumbuh di menua tu.


text:
Ulih kuasa Iya, TUHAN deka ngakim lalu nuchi bansa orang Israel, lalu muai penyalah Jerusalem enggau darah orang ke udah mati dibunuh dia.


text:
Udah nya TUHAN deka mungkur Bukit Sion enggau semua orang ke begempuru dia ngena remang lebuh siang hari, lalu ngena asap enggau daun api lebuh malam hari. Mulia Allah Taala deka mungkur lalu nyaga nengeri nya.


text:
Mulia Iya deka ngelindung nengeri nya ari pengangat siang hari, lalu ngaga nengeri nya nyadi endur ti likun, dilindung ari ujan enggau kabut.


text:
Pendingka aku lebuh aku bepantun ngena lagu tu, lagu pasal pangan aku enggau kebun anggur iya. Pangan aku bisi sebidang kebun anggur ba munggu ti udu ami.


text:
Iya nyangkul tanah lalu muai semua batu ari tanah nya. Iya nanam anggur ti pemadu manah. Iya ngaga siti menara kena nyaga kebun nya, numbak siti lubang alai mitan buah anggur. Iya nganti buah anggur nya mansau, tang semua buah anggur nya masam magang.


text:
Nya alai pangan aku nya lalu bejaku, “Awakka kita ke diau di Jerusalem enggau di menua Judah, ngakim entara aku enggau kebun anggur aku.


text:
Kati aku nadai udah ngereja sekeda utai ba kebun tu? Nama kebuah kebun tu mansutka buah anggur ti masam, lalu enda mansutka buah ti manah, ti diadang aku?


text:
“Tu utai ti deka dikereja aku ngagai kebun anggur aku tu: aku deka muai pagar ti ngelingi kebun tu, lalu ngeruntuhka dinding ti dikena nyaga iya, lalu nejuka jelu babas ngulam lalu ngelunjak iya.


text:
Aku deka nejuka kebun tu tumbuh rumput. Aku enggai nyarau batang anggur, tauka nyangkul tanah, tang aku deka nejuka iya dilamun madang duri. Aku deka nagang mua hari mai ai ujan ngagai iya.”


text:
Israel nya meh kebun anggur TUHAN ti Pemadu Bekuasa. Orang Judah nya meh batang anggur ti ditanam Iya. Iya ngadang sida deka ngereja utai ti manah, tang sida bebunuhka orang. Iya ngadang sida deka ngereja utai ti ngena, tang sida merinsaka orang lalu orang nya nyabak minta atur ti lurus.


text:
Tulah meh kita ke meli mayuh agi rumah enggau umai kena nambahka rumah enggau umai ti udah dikemisi kita. Enda lama da agi, menua tu nadai agi endur alai orang bukai diau, lalu semina kita empu aja deka diau di menua tu.


text:
Aku udah ninga TUHAN ti Pemadu Bekuasa bejaku, “Semua rumah ti besai, ti manah tu deka nyadi tembawai magang lalu nadai orang nguan.


text:
Batang anggur ti tumbuh ba lima ikar tanah deka mansutka semina dua puluh liter wain. Seratus lapan puluh liter benih, deka mansutka semina lapan belas liter gandum.”


text:
Tulah meh kita ke angkat tumu pagi lalu belabuh ngirup ai bisa, lalu tiap lemai kita ngemabukka diri.


text:
Ba pengerami makai besai, kita bisi belikan, tamborin enggau kesuling, enggau wain. Tang kita enda meretika utai ti dikereja TUHAN,


text:
nya alai kita deka ditabanka nyadi orang tangkap. Bala tuai kita deka mati keberuran, lalu orang mayuh deka mati aus.


text:
Dunya pemati nyau lapar nganti sida, lalu iya merangapka nyawa iya. Iya nelan bala orang Jerusalem ti tinggi pangkat, sama enggau orang mayuh ke ragak.


text:
Tang TUHAN ti Pemadu Bekuasa deka ngayanka pemesai kuasa Iya lebuh Iya ngereja utai ti ngena, lalu Iya mandangka pengudus Iya lebuh Iya ngakim bala nembiak Iya.


text:
Ku kita bejaku, “Awakka TUHAN datai enggau jampat, lalu ngereja utai munyi ti ku Iya, ngambika kitai ulih meda utai nya. Awakka Allah Taala ke disembah orang Israel ti kudus bejalaika pelan Iya. Awakka kitai meda utai ti ku ati Iya.”


text:
Tulah meh kita ke ngumbai utai ti jai manah, lalu utai ti manah jai. Kita ngaga pemetang nyadi penampak, lalu penampak nyadi pemetang. Kita ngaga utai ti pait nyadi manis, lalu utai ti manis nyadi pait.


text:
Tang kita makai suap lalu ngelepaska orang ke bepenyalah, lalu kita enggai meri atur ti lurus ngagai orang ke nadai penyalah.


text:
Nya alai diatu, kita baka rumput ti rangkai. Kita ngeriut lalu angus diempa api, lalu urat kita deka buruk lalu bungai kita deka rangkai lalu dikebuka ribut, laban kita udah nulak ajar TUHAN ti Pemadu Bekuasa, Allah Taala ke disembah orang Israel ti kudus.


text:
TUHAN ringat ngagai bala nembiak Iya, lalu udah ngangkatka jari Iya deka ngukum sida. Bukit deka berenyang, lalu bangkai orang ke mati deka ditinggalka ba jalai raya baka uras. Tang taja pia, pengeringat TUHAN enda badu, lalu jari Iya mengkang dikedarka deka ngukum.


text:
TUHAN meri siti tanda kena Iya ngangauka bansa di menua ti jauh. Iya ngensung kena Iya manggil sida datai ari ujung dunya. Lalu sida datai, laju sereta jampat!


text:
Nadai siku sida lelak. Nadai siku sida tesangkut. Sida enda ngantuk tauka tinduk. Belulang sida enda gerah. Tali kasut sida enda putus.


text:
Laja sida tajam, lalu panah sida sedia deka ditimbakka. Tunjing kuda sida kering baka batu, lalu kaki kerita perang sida bepusin baka ribut puting beliung.


text:
Bala soldadu sida rauh-rauh baka raban singa ti negung udah bekau sida munuh jelu lalu nabanka jelu nya ngagai endur alai orang enda ulih ngerampas jelu nya ari sida.


text:
Lebuh sida nyerang menua Israel, sida deka manjung nginggar pangka gelumbang. Peda menua tu dibalut pemetang sereta tusah! Penampak nyau bebali nyadi petang.


text:
Taun Raja Usiah mati, aku bisi meda TUHAN duduk ba kerusi diraja Iya, tinggi sereta bemulia, lalu baju panjai Iya ngemenuhka Rumah Sembiang.


text:
Melikat serapim bediri ari atas Iya. Genap iku melikat nya bisi enam iti sayap: dua iti sayap dikena iya mungkur mua iya, lalu dua iti dikena iya mungkur kaki iya, lalu dua iti dikena iya terebai.


text:
Sida ngangauka pangan diri, ku sida: “Kudus, kudus, kudus! meh TUHAN ti Pemadu Bekuasa! Semua dunya penuh laban mulia Iya.”


text:
Tiang pemun Rumah Sembiang berenyang laban penginggar nyawa iya ke ngangau, lalu Rumah Sembiang nya penuh laban asap.


text:
Ku aku bejaku, “Tulah meh aku tu! Nadai penyadi meh aku tu; laban mulut aku nyebut utai ti kamah, lalu aku diau enggau orang ke besebutka jaku ti kamah; tang taja pia, mata aku udah meda Raja, TUHAN ti Pemadu Bekuasa!”


text:
Udah nya siku melikat serapim terebai ngagai aku, mai bara api ti udah diambi iya ngena sepit ari alta.


text:
Iya negu mulut aku ngena bara api nya, lalu ku iya bejaku, “Bara api tu udah negu mulut nuan. Diatu penyalah nuan udah dibuai, lalu dosa nuan udah diampun.”


text:
Aku lalu ninga TUHAN bejaku, “Sapa orang ke patut dikirumka Aku? Sapa orang ke deka nyadi seruan kitai?” Aku lalu nyaut, “Aku, TUHAN! Kirumka aku!”


text:
Iya lalu ngasuh aku mupuk lalu meri pesan tu ngagai orang mayuh: “Taja pen kita bebendar mending, tang nadai meh kita ulih mereti. Taja pen kita bebendar merening, tang nadai meh kita ulih meda.”


text:
Udah nya Iya lalu bejaku ngagai aku, “Awakka untak sida enda nemu berunding, bengal, sereta buta, ngambika sida enda ulih meda, ninga, tauka mereti enggai ke sida nguingka diri ngagai Aku, lalu digeraika.”


text:
Aku lalu nanya, “Ni pengelama utai tu deka nyadi baka tu, TUHAN?” Lalu ku TUHAN nyaut, “Nyentuk ngagai maya nengeri dirusak lalu nadai orang nguan, nyentuk ngagai maya rumah nadai agi mensia, nyentuk ngagai maya menua tu nyadi menua ti kusi sereta nadai orang nguan.


text:
Enti siku ari sepuluh iku orang agi tinggal di menua tu, orang nya pen deka mega dirusak. Iya deka nyadi baka tuga kayu oak.” (Tuga nya ngambarka pun pengidup ti baru ke bala nembiak Allah Taala.)


text:
Lebuh Raja Ahas anak Jotam, uchu Usiah, merintah di menua Judah, perang bisi nyadi. Raja Resin menua Siria, enggau Raja Pekah anak Remaliah ari menua Israel, nyerang Jerusalem, tang seduai iya enda ulih ngalahka nengeri nya.


text:
Lebuh raja menua Judah ninga berita bala soldadu menua Siria bisi di menua Israel, iya enggau semua nembiak iya balat amat takut. Sida getar-getar baka kayu ti beguyat laban ribut.


text:
Ku TUHAN bejaku ngagai Isaiah, “Bai anak nuan Sear Jasup, lalu mansang ngagai Raja Ahas. Nuan deka nemu iya ba jalai raya ba endur alai tukang kain gawa, ba ujung parit ti mai ai ari telaga ti di atas.


text:
Asuh iya bejaga, sereta enda irau ati, enda takut tauka teguran. Pengeringat Raja Resin enggau bala orang Siria, enggau bala Raja Pekah enda ulih ngasuh bebadi baka asap ti pansut ari dua iti rangkang ti diempa api.


text:
deka nyerang menua Judah, ngemba orang Judah ngambika sida ngalih ari sida, lalu udah nya nyiri anak lelaki Tabeel nyadi raja.


text:
Nama kebuah? Laban Siria enda kering agi ari Damaskus, indu nengeri iya empu, lalu Damaskus enda kering agi ari Raja Resin. Nyadi pasal Israel, dalam kandang enam puluh lima taun, iya deka balat rusak, lalu enda ulih nyadi siti bansa.


text:
Israel enda kering agi ari Samaria, indu nengeri iya empu, lalu Samaria enda kering agi ari Raja Pekah. “Enti pengarap kita enda tan, kita empu enda ulih tan.”


text:
“Pinta siti tanda ari TUHAN Allah Taala nuan. Nuan tau minta tanda nya datai ari buntut dunya pemati, tauka ari endur ti tinggi di serega.”


text:
Isaiah lalu nyaut, “Pendingka diatu, kita ke peturun Raja David. Kita udah ngabas pengeliat ati mensia. Kati kita deka mega ngabas pengeliat ati Allah Taala?


text:
Diatu TUHAN Empu deka meri kita siti tanda: siku indu dara deka ngandung lalu ngadaka anak lelaki siku, lalu iya deka meri anak mit nya nama ‘Imanuel.’


text:
Iya deka beridup ba ai tusu enggau ai manyi lebuh iya nyau nemu nyeliahka utai ti jai lalu milih utai ti manah.


text:
Laban sebedau anak mit nya nemu nyeliahka utai ti jai lalu milih utai ti manah, menua ti diperintah dua iku raja ti balat diketakutka kita deka puang nadai orang nguan.


text:
“TUHAN deka ngasuh raja menua Asiria datai, lalu nuan, bala nembiak nuan, enggau semua bala sida raja sebilik, deka natka penusah ti lebih besai agi ari penusah ti udah kala nyadi kenyau ari maya perintah Israel enggau perintah Judah pechah.


text:
“Lebuh maya nya ila, TUHAN deka ngensung kena Iya manggil orang Ejip datai baka lalat ari pati Sungai Nile ti pemadu jauh, enggau kena manggil orang Asiria datai ari menua sida baka manyi.


text:
Sida deka datai lalu inggap ba sebelah lebak, enggau dalam lubang batu, lalu sida deka inggap ba semua madang duri, enggau semua padang rumput.


text:
“Lebuh maya nya ila, TUHAN deka ngaji siku tukang guntin ari seberai Sungai Eupratis, iya nya raja menua Asiria! Lalu raja nya deka ngukur ragum kita, enggau buk ti ba pala enggau ba tubuh kita.


text:
jelu nya deka meri iya ai tusu lebih ari ti chukup ke iya. Genap iku orang ke agi idup di menua tu deka beridup ba ai tusu enggau ai manyi.


text:
“Lebuh maya nya ila, kebun anggur ti manah, ti ngundan seribu pun anggur dalam sebidang, ti berega seribu singkap pirak, deka alah laban madang duri enggau randau.


text:
Orang deka ngasu ba endur nya ngena panah enggau laja. Semua menua tu deka penuh laban randau enggau madang duri.


text:
Semua munggu ti udah alai betanamka utai, deka alah laban madang duri, datai ke orang enggai agi kia. Menua tu deka nyadi endur alai jelu sapi enggau bedus ngulam.”


text:
Ku TUHAN bejaku ngagai aku, “Ambi sesingkap batu-tulis ti besai, lalu tulis ngena urup ti besai ba batu-tulis nya: ‘Jampat Dichuri, Jampat Dirampas.’


text:
Enda tentu lama udah bekau nya, bini aku ngandung. Lebuh anak lelaki kami duai ada, TUHAN bejaku ngagai aku, “Beri iya nama ‘Jampat Dichuri Jampat Dirampas.’


text:
Sebedau anak mit nya nemu nyebut ‘Indai’ enggau ‘Apai,’ semua pengaya Damaskus enggau semua perapasan ari Samaria deka ditabanka raja menua Asiria.”


text:
Ku Iya, “Laban orang tu udah nulak ai ti enda beriak di Sungai Siloah lalu getar-getar di mua Raja Resin enggau Raja Pekah,


text:
Aku, TUHAN, deka mai raja menua Asiria enggau semua bala soldadu iya nyerang menua Judah. Sida deka nyerang baka ai bah ti ngampuhka tebing Sungai Eupratis.


text:
Sida deka ngelanggar menua Judah baka bah ti datai ba tandan bau lalu ngampuhka semua utai.” Allah Taala bisi enggau kitai! Sayap Iya ngerembai nyaga menua tu.


text:
Begempuru enggau ati ti nangi kita semua bansa! Anang enda mending, kita menua ti jauh. Sediaka diri belaban, tang kita mesti takut! Sigi amat, sedia, tang kita mesti takut!


text:
Gaga meh pelan kita! Tang pelan nya enda ulih mujur. Bejaku meh kita enggau sepeneka ati kita! Tang jaku kita nya nadai guna, laban Allah Taala bisi enggau kami.


text:
Ngena kuasa Iya ti besai TUHAN meri aku jaku tangkan, enda nyagi aku niti jalai ti ditengah orang mayuh. Ku Iya,


text:
Laban Aku endang amat kudus, Aku nyadi baka batu ti ngasuh orang tesangkut. Aku baka panjuk ti deka nyintak orang ari menua Judah enggau menua Israel, enggau orang Jerusalem.


text:
Kita ke murid aku enda tau enda nyaga sereta nyimpan semua pesan ti udah diberi Allah Taala ngagai aku.


text:
TUHAN udah ngelalaika Diri ari bala nembiak Iya, tang aku arapka Iya, lalu manggaika pengadang aku ba Iya.


text:
Tu aku enggau bala anak ke diberi TUHAN ngagai aku. TUHAN ti Pemadu Bekuasa, ti diau ba Bukit Sion, udah ngirumka kami nyadi pesan ti idup ngagai orang Israel.


text:
Tang orang deka ngasuh kita minta pesan ari orang ke tau tujum, enggau ari manang ke enchiap sereta muchau. Sida deka nyebut, “Orang patut betanyaka pesan ari bala antu, enggau ari orang ke udah mati, ngarika orang ke agi idup.”


text:
Kita enda tau enda nyaut sida munyi tu, “Pendingka utai ti diajar TUHAN ngagai kita. Anang mendingka orang ke tau tujum; laban utai ti dipadahka sida ngagai kita enda ulih nyeliahka penusah ari kita.”


text:
Orang mayuh deka bejalai segau-segau nengah menua tu, lemi semengat sereta lapar. Lebuh sida lapar sereta ringat, sida deka nyumpah raja sida, enggau Allah Taala sida. Sida nyangka engkadah ke langit


text:
tauka genung-genung merening ngagai tanah, tang sida nadai meda utai bukai kelimpah ari penusah enggau pemetang ti balat ngenakutka, endur alai sida deka dibuai.


text:
Sida nadai jalai ngerarika diri ari maya penusah tu. Menua raban bansa Sebulun enggau Naptali udah sekali kena pechat, tang jemah ila menua nya deka dibasa, berengkah ari Tasik Tengah nyentuk ngagai menua ti di timur Sungai Jordan, enggau ngagai menua Galili empu, ti alai orang kampar diau.


text:
Orang ke bejalai dalam petang udah meda penampak ti besai. Sida diau di menua pemetang, tang diatu penampak manchar ngagai sida.


text:
Nuan udah ngasuh sida balat gaga, TUHAN. Nuan udah ngasuh sida lantang ati. Sida rami gaga ke utai ti udah dikereja Nuan, baka orang ke rami gaga lebuh sida ngetau gandum tauka lebuh sida bedua perapasan.


text:
Laban Nuan udah matahka kungkung ti nating sida enggau tungkat ti malu bau sida. Nuan udah ngalahka bansa ti nekanka pengidup sereta ngambi ulih ba nembiak Nuan, baka Nuan ti ngalahka bala soldadu orang Midian dulu kelia.


text:
Siku anak mit udah ada ke kitai! Siku anak lelaki udah diberi ngagai kitai! Lalu iya deka nyadi raja kitai. Iya deka dikumbai “Penyaup ti Badas,” “Allah Taala ti Bekuasa,” “Apai ti Meruan belama iya,” “Raja Pemaik.”


text:
Kuasa diraja iya deka majak mansang. Perintah iya deka seruran bisi pemaik. Iya deka megai perintah nganti Raja David, nudukka kuasa iya ba atur ti ngena sereta lurus, kenyau ari diatu nyentuk ngagai pengujung dunya. TUHAN ti Pemadu Bekuasa endang mutus ati deka ngereja semua utai tu.


text:
Semua orang Israel, genap iku orang ke diau di nengeri Samaria, deka nemu TUHAN udah ngereja utai tu. Diatu sida iya sumbung sereta tinggi ati. Ku sida,


text:
“Rumah ti digaga ari batu bata, udah runtuh, tang kami deka nganti rumah nya ngena rumah ti digaga ari batu. Tiang ti digaga ari kayu sikamur udah ditebang, tang kami deka nganti tiang nya ngena kayu sidar ti pemadu manah.”


text:
Siria di timur enggau Pilistin di barat udah merangapka nyawa deka nelan Israel. Tang TUHAN mengkang ringat. Jari Iya agi mengkang dikedarka Iya laban Iya deka ngukum.


text:
Orang Israel apin nesal ati. Taja pen TUHAN ti Pemadu Bekuasa udah ngukum sida, sida mengkang enggai pulai baru ngagai Iya.


text:
Dalam sehari aja TUHAN deka ngukum bala tuai bansa enggau orang Israel empu. Iya deka mumpung pala lalu netak iku sida.


text:
Bala orang ke tuai umur sereta dibasa orang, nya meh pala, lalu bala nabi ke meri ajar ti bula nya meh iku!


text:
Nya alai TUHAN enggai ngemendarka sida ke bujang ngerarika diri, lalu Iya enggai sinu ati ke indu ke balu, enggau orang ke nadai apai indai, laban semua orang bela enda arapka Allah Taala sereta jai, lalu semua utai ti disebut sida endang jai magang. Tang pengeringat TUHAN enda abis naka nya aja. Jari Iya mengkang dikedarka Iya laban Iya deka ngukum.


text:
Penyai orang mayuh nyelar baka api ti nganguska madang duri enggau madang emperingat. Iya menyadi baka api ti berasap makai rimba.


text:
Laban TUHAN ti Pemadu Bekuasa ringat, ukum Iya mau baka api ti nganguska semua menua tu, lalu munuh mensia, lalu genap iku kitai enda tau enda ngidupka nyawa diri.


text:
Di semua endur dalam menua tu, orang ngerampas lalu makai sebarang sedak pemakai ti ditemu sida, tang sida mengkang lapar. Indah anak sida empu deh diempa sida!


text:
Orang ari menua Manasi enggau orang ari menua Epraim nyerang pangan diri, lalu sida sama nyerang Judah. Tang taja pia, TUHAN mengkang enda badu ringat. Jari Iya mengkang dikedarka deka ngukum.


text:
Nya meh jalai kita nagang orang ke seranta bulih hak enggau atur ti lurus. Nya meh jalai kita ngerampas pesaka indu ke balu enggau orang ke nadai apai indai.


text:
Nama utai ti deka dikereja kita, lebuh Allah Taala ngukum kita? Nama utai ti deka dikereja kita, lebuh Iya ngasuh penusah ti besai datai nuntung kita ari menua ti jauh? Kini ke tunga kita deka rari ngiga tulung? Dini alai kita deka ngelalaika pengaya kita?


text:
Kita deka mati beperang, tauka diirit nyadi orang tangkap. Tang taja pia, TUHAN mengkang enda badu ringat. Jari Iya deka mengkang dikedarka deka ngukum.


text:
Ku TUHAN bejaku, “Tulah meh kita orang Asiria, ti dikena Aku nyadi pemalu, ti dikena Aku ngukum sida ke alai Aku ringat.


text:
Aku ngasuh Asiria nyerang bansa ti enda arapka Allah Taala, bansa ti udah nyungkak Aku ringat. Aku ngasuh orang Asiria ngerumpak sereta ngenchuri, lalu ngelunjak bansa orang nya baka ke ngelunjak tanah luchak ba jalai raya.”


text:
Tang raja menua Asiria bisi pelan ti jai dalam ati iya. Iya udah mutuska runding deka ngerusak mayuh bengkah bansa.


text:
Aku udah ngalahka nengeri Kalno enggau nengeri Karkemis, nengeri Hamat enggau nengeri Arpat. Aku udah ngalahka Samaria enggau Damaskus.


text:
Aku udah ngedarka jari aku ngukum perintah ti nyembah engkeramba, ti mayuh agi ari engkeramba di Jerusalem enggau di Samaria.


text:
Aku udah ngerusak Samaria enggau semua engkeramba iya, lalu aku deka ngereja baka nya mega ngagai Jerusalem, enggau ngagai anak patung ti disembah orang dia.”


text:
Tang ku TUHAN bejaku, “Lebuh Aku tembu ngereja utai ba Bukit Sion enggau di Jerusalem, Aku deka ngukum raja menua Asiria laban iya udah temegah sereta sumbung.”


text:
Ku raja menua Asiria temegah bejaku, “Aku udah ngereja semua utai nya kediri aku aja. Aku kering, bepenemu-dalam sereta pintar. Aku udah muai semua garis entara menua mayuh bengkah bansa, lalu ngambi bekal ti udah ditaruh sida. Baka sapi ti lelaki, aku udah ngelunjak orang ke diau dia.


text:
Bansa dalam dunya tu baka sarang burung, lalu aku udah ngumpul pengaya sida ngemudah orang ke ngumpul telu. Siti pen nadai ga sayap engkebap muru aku. Mulut sida enda dibuka merak aku!”


text:
Tang ku TUHAN bejaku, “Kati kapak ulih ngumbai diri besai agi ari orang ke ngena iya? Kati penyayat beguna agi ari orang ke ngena iya? Pemalu bait enda ngedarka orang, tang orang ke ngedarka pemalu bait.”


text:
TUHAN ti Pemadu Bekuasa deka ngirumka penyakit kena ngukum sida ke diau makai nyamai. Api ti enda nemu padam deka seruran menyadi dalam tubuh sida.


text:
Allah Taala ti penampak orang Israel, deka nyadi api. Allah Taala ke disembah orang Israel ti kudus deka nyadi daun api, ti deka, dalam sehari aja nganguska semua utai, nyengkaum duri enggau tekurak.


text:
Maya deka datai alai orang Israel ti agi idup, deka badu agi nyandih ba bansa ti nyau deka ulih ngerusak semua sida. Sida deka manggaika pengarap sida ba TUHAN Allah Taala ke disembah orang Israel ti kudus.


text:
Taja pen diatu orang Israel nyau ngemayuh pasir ti ba tebing tasik, ka semina mimit aja sida deka pulai baru. Pengerusak endang digalau ke orang mayuh, lalu nya endang patut.


text:
Sigi amat, TUHAN ti Pemadu Bekuasa deka ngasuh pengerusak nyadi di serata menua tu, munyi ti udah dipadahka Iya.


text:
Ku TUHAN ti Pemadu Bekuasa bejaku ngagai bala nembiak Iya ti diau di Sion, “Anang takutka orang Asiria, taja pen sida nekanka pengidup kita baka ke udah dikereja orang Ejip menya.


text:
Aku TUHAN ti Pemadu Bekuasa, deka nyipat sida ngena penyipat Aku, baka Aku ke nyipat orang Midian ba Batu Orep. Aku deka ngukum menua Asiria baka Aku ti udah ngukum menua Ejip.


text:
Lebuh maya nya ila, Aku deka ngelepaska kita ari kuasa orang Asiria, lalu kungkung sida enda agi nating bau kita.”


text:
Bala soldadu munsuh udah ngalahka nengeri Ai! Sida datai nengah Migron! Sida ninggalka bekal sida di Mikmas!


text:
Sida melunggang genting, lalu bemalam di Geba! Orang di nengeri Ramah balat amat takut, lalu orang mayuh udah rari ari Gibe-ah, iya nya nengeri ada Raja Saul.


text:
Sehari tu bala munsuh bisi di nengeri Nop, lalu sida ngedarka jari sida dia nyakap Bukit Sion, ti ba nengeri Jerusalem.


text:
TUHAN Allah Taala deka ngasuh sida merentum labuh baka dan ti ditetak ari kayu. Orang ke pemadu sumbung, ke pemadu tinggi pangkat ari bala sida, deka ditebang lalu dipechat.


text:
TUHAN deka nebang sida baka ke nebang kayu ngena kapak ba tengah utan, lalu kayu menua Lebanon ti pemadu manah deka rebah!


text:
Peturun Raja David nya baka kayu ti udah ditebang. Tang baka dan ti nelesak ari tuga, baka nya meh raja ke baru nya deka angkat ari peturun David.


text:
Roh TUHAN deka meri iya penemu-dalam, penemu enggau pengelandik kena merintah bala nembiak iya. Iya deka nemu peneka TUHAN, lalu deka ngemesaika TUHAN,


text:
sereta deka lantang ati nangika Iya. Iya enda ngakim beduduk ba utai ti dipeda iya, tauka ba utai ti ditusui orang ngagai iya.


text:
Iya deka ngakim orang ke seranta ngena atur ti lurus, lalu nyaga hak orang ke nadai daya. Lebuh iya bejaku, orang deka diukum, lalu orang ke jai deka mati.


text:
Ukui kampung enggau bedus deka diau begulai enggau pangan diri, lalu engkuli deka gali begulai enggau bala anak kambin. Anak sapi enggau anak singa deka begulai makai lalu bala anak mit deka ngibun sida.


text:
Indu sapi enggau beruang deka begulai makai, lalu anak sapi enggau anak beruang deka gali begulai. Singa deka ngulam rumput baka sapi.


text:
Ba Sion, Bukit Allah Taala ti kudus, nadai utai ti jai dia, lalu nadai utai ti tau ngasuh bebadi. Dunya deka penuh laban penemu TUHAN baka ai ti ngemenuhka tasik.


text:
Hari deka datai alai raja ti baru ari peturun Raja David, deka nyadi menira ke mayuh bengkah bansa. Sida deka begempuru ba nengeri diraja, lalu meri basa ngagai raja nya.


text:
Ba hari nya ila, TUHAN deka sekali agi ngena kuasa Iya, lalu mai bala nembiak Iya pulai baru ari Asiria enggau ari menua Ejip, ari menua Patros, Etiopia, Elam, Babilon, enggau Hamat, enggau ari menua ti ba tebing tasik, enggau ari mayuh bengkah menua ti ba tebing tasik.


text:
TUHAN deka nuatka siti menira kena Iya madahka ngagai semua bansa pasal Iya ti deka ngempuruka orang Israel enggau orang Judah ti udah diau ngachir ba sebelah empat iti sukut dunya, lalu mai sida pulai baru.


text:
Perintah menua Israel enda agi kepapaska perintah menua Judah, lalu menua Judah enda agi bemunsuh enggau menua Israel.


text:
Tang sida deka nyerang Pilistin di barat, lalu beserakup ngerumpak orang ke diau di timur. Sida deka ngalahka orang Edom enggau Moap, lalu orang Amon deka ngasika sida.


text:
TUHAN deka ngerangkaika Teluk Suez, lalu Iya deka ngasuh ribut ti angat ngerangkaika Sungai Eupratis, tang ninggalka semina tujuh iti sungai ti mit, ngambika orang mayuh ulih bejalai meraka ke seberai.


text:
Jalai raya deka digaga ari Asiria ke orang Israel ti agi idup di menua nya, baka jalai raya ti ditengah bala aki ini sida lebuh sida angkat ari menua Ejip.


text:
Hari deka datai alai orang mayuh deka belagu, “Aku muji Nuan, O TUHAN! Nuan udah ringat ngagai aku, tang diatu Nuan ngaum aku lalu enda agi ringat.


text:
Allah Taala endang Juruselamat aku; Aku deka manggaika pengarap aku ba Iya lalu enda takut. TUHAN meri aku kuasa enggau pengering. Iya endang Juruselamat aku.


text:
Baka ai ti ngasuh orang ke aus gaga, baka nya meh bala nembiak Allah Taala deka rami gaga lebuh Iya ngelepaska sida.”


text:
Maya deka datai alai orang mayuh deka belagu, “Beri terima kasih ngagai TUHAN! Kangauka Iya minta Iya nulung kita! Padahka ngagai semua bansa utai ti udah dikereja Iya! Padahka ngagai sida pasal pemesai kuasa Iya!


text:
Awakka semua orang ke diau di Sion manjung lalu belagu! Allah Taala ke disembah orang Israel ti kudus endang besai kuasa, lalu Iya diau enggau bala nembiak Iya.”


text:
Tuatka menira perang ba tuchung bukit ti ngalan nadai babas! Kangauka bala soldadu, lalu kedarka lengan nuan nyadika tanda kena ngasuh sida nyerang pintu nengeri ti sumbung nya.


text:
TUHAN udah ngangauka bala soldadu ti udah dipilih Iya, ke temegah sereta kempang ati, ngasuh sida nyerang lalu ngukum orang ke dikeringatka Iya.


text:
Pendingka utai ti inggar rachuh ba bukit - munyi bala orang, munyi mayuh bengkah bansa enggau mayuh bengkah perintah begempuru. TUHAN benung nyendiaka bala soldadu Iya beperang.


text:
Awakka kita mengkakai natka diri pedis, laban hari TUHAN nyau semak, alai Iya ti Pemadu Bekuasa deka ngerusak.


text:
Semua sida deka balat takut, lalu enda ulih natka diri ke pedis, baka indu ke radai deka beranak. Sida deka takut lalu beperening ngagai pangan diri, lalu mua sida deka mirah laban malu.


text:
Hari TUHAN deka datai - hari ti jai nya, alai Iya ti deka balat ringat pedis ati. Dunya deka nyadi menua puang, lalu semua orang ke bedosa deka dirusak magang.


text:
Genap igi bintang, enggau genap iti genturung bintang deka badu agi manchar, mata hari deka petang lebuh iya niki, lalu bulan nadai meri penampak.


text:
Ku TUHAN bejaku, “Aku deka ngasuh penusah ti besai datai ngagai dunya, lalu ngukum semua orang ke jai ketegal dosa sida. Aku deka ngemaruhka semua orang ke sumbung, lalu ngukum genap iku orang ke tinggi ati sereta jai enggau orang.


text:
Aku deka ngasuh langit begetar, lalu dunya deka digusak lalu dikinsitka ari endur iya lebuh Aku, TUHAN ti Pemadu Bekuasa, ngayanka pengeringat Aku.


text:
“Orang bansa bukai ti diau di Babilon deka rari ngagai menua diri, pambar baka raban rusa ti ngerarika diri ari orang ke ngasu, baka bedus ti nadai orang ngibun.


text:
Lebuh sida benung genung-genung nadai daya agi, anak mit sida deka dipalu datai ke mati. Rumah sida deka dirumpak, lalu bini sida deka dipasung.”


text:
Ku TUHAN bejaku, “Aku benung nyungkak orang Mede nyerang Babilon. Sida enda ulih diumpan makai suap ngena pirak lalu enda ulih diuji ngena emas.


text:
Sida deka munuh orang ke bujang ngena panah enggau laja sida. Sida nadai ngayanka pengasih ngagai anak mit, lalu enda sinu ati ke bala sida ke nembiak.


text:
Menua Babilon nya menua ti pemadu manah, lalu orang dia bela temegahka iya. Tang Aku, ti TUHAN, deka ngalahka Babilon, baka Aku ti ngalahka Sodom enggau Gomorah!


text:
Nadai orang deka diau dia agi. Nadai orang Arab ke bejalai segau-segau, deka nirika langkau kain sida dia, lalu nadai pengibun bedus deka ngasuh raban bedus sida ngulam dia.


text:
Nengeri nya deka nyadi endur alai jelu diau, alai burung puk ngaga tansang. Burung unta deka diau dia, lalu kambin babas deka jengkak-jengkak bejalai nengah tembawai nya.


text:
Menara enggau istana deka ninga munyi auh nyawa jelu ti nyengkubang enggau jelu pasun. Maya Babilon udah datai! Timpuh iya nyau deka abis.”


text:
TUHAN deka sekali agi kasihka bala nembiak Iya Israel, lalu milih sida ke Iya Empu. Iya deka ngasuh sida idup di menua sida empu baru, lalu orang bansa bukai deka datai lalu diau dia enggau sida.


text:
Mayuh bengkah bansa deka nulung orang Israel pulai ngagai menua ti udah diberi TUHAN, lalu sida deka bekereja nyadi ulun orang Israel. Sida ke udah nangkap orang Israel dulu menya, diatu deka ditangkap orang Israel, lalu orang Israel deka merintah orang ke udah nekanka pengidup sida dulu menya.


text:
TUHAN deka muai pemedis enggau pemerinsa ari orang Israel, lalu ngasuh sida badu agi dipejalka ngereja pengawa ti berat.


text:
Lebuh TUHAN ngereja nya, orang Israel enda tau enda ngeleseka raja menua Babilon munyi tu: “Raja ti jai udah alah! Iya enda agi ulih nekanka pengidup orang!


text:
ke ringat lalu nekanka pengidup mayuh bengkah bansa, lalu enda nemu badu merinsaka bansa ti udah dialahka sida.


text:
Kayu saipris, enggau kayu sidar di menua Lebanon rami gaga ke raja nya ti udah alah, laban orang nadai agi nebang sida, laban raja nya nyau nadai agi!


text:
“Dunya pemati sedia deka ngelaluka penatai raja menua Babilon. Semengat sida ke udah bekuasa di dunya tu, nyau begau. Semengat sida raja nyau angkat ari kerusi diraja sida.


text:
Semua sida ngangauka raja menua Babilon, ‘Diatu nuan nyau lemi baka kami! Nuan diatu nyadi raban kami!


text:
Nuan udah selalu dikemesaika ngena belikan, tang diatu nuan diau di dunya pemati. Nuan gali malai tekang ulat, lalu belut nyadika pua nuan.’ ”


text:
Raja menua Babilon, nuan bintang pagi ti terang, naka meh pemalat nuan udah labuh ari langit! Dulu menya nuan udah ngalahka semua bansa bukai, tang diatu nuan udah dibuai ke tanah.


text:
Nuan keran deka niki ke langit, lalu nudukka kerusi diraja nuan ari atas bintang ti pemadu tinggi. Nuan ngumbai diri deka duduk baka raja ba bukit ti di utara ba endur alai bala petara begempuru.


text:
Nuan madahka diri deka niki ngagai punchak mua hari lalu nyadi sebaka enggau Allah Taala ti Pemadu Bekuasa.


text:
Orang ke udah mati deka betegenung sereta rangap-rangap meda nuan. Sida deka nanya, “Ukai enda tu orang ke udah ngusak dunya, lalu ngasuh semua perintah begetar?


text:
Ukai enda tu orang ke udah ngerusak semua nengeri, lalu ngaga dunya nyadi menua puang? Ukai enda tu orang ke nadai kala ngelepaska orang tangkap iya, lalu nadai kala ngasuh sida pulai ngagai menua sida empu?”


text:
tang nuan nadai lumbung, lalu bangkai nuan dibuai ke luar lalu ditejuka but. Bangkai nuan dilamun bangkai bala soldadu ti udah mati beperang, dibuai sama enggau sida ngagai lubang batu, lalu dilunjak.


text:
Laban nuan udah ngerusak menua nuan empu, lalu udah munuh orang ari bansa nuan empu, nuan enda dikuburka baka raja bukai. Nadai siku ari kita sebilik deka mengkang idup.


text:
Awakka pengawa bebunuh belabuh! Bala anak lelaki raja tu deka mati ketegal dosa aki ini sida. Nadai siku sida deka merintah dunya, tauka begagaka nengeri di serata dunya.


text:
Ku TUHAN ti Pemadu Bekuasa bejaku, “Aku deka nyerang Babilon, lalu ngerusak iya. Aku deka munaska semua utai dia. Indah anak mit deh abis Aku bunuh. Aku ti TUHAN, udah bejaku.


text:
Aku deka ngaga Babilon nyadi paya, lalu burung puk deka diau dia. Aku deka nyapu Babilon ngena penyapu, lalu muai semua utai dia. Aku TUHAN ti Pemadu Bekuasa, udah bejaku.”


text:
TUHAN ti Pemadu Bekuasa udah besumpah munyi tu: “Utai ti udah diperambu Aku, deka nyadi. Utai ti deka dikereja Aku, deka dikereja.


text:
Aku deka ngerusak orang Asiria di menua Aku Israel, lalu ngelunjak sida ba bukit Aku. Aku deka ngelepaska bala nembiak Aku ari kungkung orang Asiria, enggau ari ma ti berat ti dibai sida.


text:
TUHAN ti Pemadu Bekuasa endang mutus ati deka ngereja utai tu. Iya udah ngedarka lengan Iya sedia deka ngukum, lalu nadai orang ulih nagang Iya.


text:
Kita orang Pilistin, tungkat ti dikena malu kita udah patah, tang kita nadai kebuah gaga ati, laban lebuh siku ular mati, siku ti jai agi deka datai nganti iya, lalu sigi telu ular deka mechah lalu mansutka siku naga ti terebai.


text:
TUHAN deka nyadi pengibun ke bala nembiak Iya ke seranta, lalu Iya deka ngasuh sida diau likun. Tang Iya deka ngasuh lapar pungkang ninggang kita orang Pilistin, lalu nadai siku kita deka idup.


text:
Nyabak lalu ngangau minta tulung meh semua kita nengeri orang Pilistin! Awakka semua kita takut magang! Laban sebun abus datai ari utara, iya nya bala soldadu ti nadai takut siku.


text:
Baka ni ku jalai kitai nyaut bala orang ke mai pesan ngagai kitai ari Pilistin? Kitai deka madahka ngagai sida, TUHAN udah nudukka Sion, lalu bala nembiak Iya ke merinsa, deka tetemuka pengelikun dia.


text:
Tu pesan pasal Moap. Nengeri Ar enggau nengeri Kir dirusak dalam semalam aja, lalu menua Moap sunyi.


text:
Orang di Dibon deka niki ngagai bukit lalu nyabak ba endur alai nyembah engkeramba. Orang Moap nyau bekeduie nyabak, tusah ati ke nengeri Nebo enggau nengeri Medeba. Sida udah ngukur pala enggau ragum sida, laban tusah ati.


text:
Orang ke ba jalai raya begari ngena kain guni. Orang ngulit sereta nyabak ba padang nengeri enggau ba perabung rumah.


text:
Orang di Hesbon enggau di Elealeh nyabak, lalu sabak sida ulih didinga ari Jahas. Indah bala soldadu deh nyau getar-getar. Sida nyau nadai pemerani agi.


text:
Aku nyabakka Moap! Bala orang mayuh udah rari ngagai nengeri Soar, enggau ngagai Eglat Selisiah. Sekeda sida niti jalai ngagai Luhit, nyabak lebuh sida bejalai. Sekeda rari ngagai Horonaim, nyabak enggau naka penginggar.


text:
Sungai Nimrim nyau rangkai. Rumput ba tebing sungai nya udah layu, lalu nadai utai ti gadung agi tinggal.


text:
Di semua endur ba garis entara menua Moap, sabak nyau belauh didinga. Sabak nya didinga ba nengeri Eglaim enggau nengeri Berelim.


text:
Di nengeri Dibon, sungai nyau mirah laban darah, lalu Allah Taala bisi utai ti jai agi ari nya digalau ke orang ke diau di nengeri nya. Sigi amat, semua orang ke agi tinggal di Moap deka dibunuh magang.


text:
Ari nengeri Sela ti di menua puang, orang Moap ngirumka siku anak bedus nyadika pemeri ngagai orang siku ke merintah di Jerusalem.


text:
Sida nganti ba tebing Sungai Arnon, lalu bejalai kia-kia enggau nadai meruan tuju, baka burung ti diburu ari tansang.


text:
Ku sida bejaku enggau orang Judah, “Padahka ngagai kami utai ti patut dikereja kami. Lindung kami baka kayu ti ngelindung mensia ari mata hari lebuh tengah hari, lalu awakka kami belelak dilindung nuan. Kami tu orang ke tasah. Lalaika kami ngambika orang nadai nemu kami.


text:
Awakka kami diau di menua kita. Jaga kami ari orang ke deka ngerusak kami.” (Pemerinsa enggau pengerusak deka badu agi nyadi, lalu orang ke ngerusak menua tu deka abis.


text:
Udah nya siku ari peturun David deka nyadi raja, lalu iya deka merintah bala nembiak iya ngena ati ti tetap enggau pengerindu. Iya deka jampat ngereja utai ti ngena, lalu iya deka meri atur ti lurus.)


text:
Ku orang Judah bejaku, “Kami udah ninga pasal penyumbung orang Moap. Kami nemu sida endang tinggi ati sereta sumbung, tang sida semina temegah ngapa.”


text:
Orang Moap deka nyabak laban penusah ti deka ditatka sida. Semua sida deka nyabak lebuh sida ingatka pemakai ti manah ti udah diempa sida di nengeri Kir-heseret. Ati sida deka tusah.


text:
Umai semak Hesbon enggau kebun anggur di Sibmah deka dirusak - kebun anggur ti mansutka wain ti dikena ngasuh bala pemerintah ke mayuh bengkah bansa mabuk. Dulu menya batang anggur nya udah nyerangkap nyentuk ngagai nengeri Jaser, enggau ke timur ngagai menua puang, ke barat ngagai tebing seberai Tasik Mati.


text:
Diatu aku nyabakka pun anggur Sibmah lebuh aku nyabakka Jaser. Ai mata aku bekeberai ke Hesbon enggau Elealeh, laban nadai utai ulih diketau kena ngelantangka ati orang mayuh.


text:
Nadai orang lantang ati diatu ba umai ti ami. Orang pen nadai mega manjung tauka belagu ba kebun anggur, lalu orang pen nadai mega mitan buah anggur lalu ngaga wain. Panjung gaga ati nyau nadai agi.


text:
Orang Moap ngelelakka diri ngapa mansang ngagai bukit alai sida ke nyembah engkeramba, enggau mansang besampi ba rumah sembiang sida, tang pengawa nya nadai mai penguntung ngagai sida.


text:
Nya alai diatu TUHAN bejaku, “Tiga taun ari diatu, pengaya menua Moap deka lesap. Ari pemayuh orang ke diau dia, ka semina dua tiga iku aja agi idup, lalu sida nya orang ke lemi.”


text:
Semua nengeri di menua Siria nadai agi orang nguan belama iya. Semua nengeri nya deka nyadi padang rumput alai jelu bedus enggau jelu sapi ngulam, lalu nadai orang deka muru sida.


text:
Israel enda ulih nyaga diri, lalu Damaskus nadai agi kuasa merintah diri. Orang Siria ti agi idup deka dipechat baka orang Israel. Aku TUHAN ti Pemadu Bekuasa udah bejaku.”


text:
Ku TUHAN bejaku, “Maya deka datai alai Israel nadai agi dikemesaika, lalu pengaya iya deka diganti enggau penyeranta.


text:
Israel deka nyadi baka tanah umai alai gandum ti udah abis diketau, puang nadai utai nguan baka tanah ti ba Lebak Repaim, lebuh utai dia udah abis digumpul.


text:
Ka semina dua tiga iku aja orang agi idup, lalu menua Israel deka nyadi baka kayu kana ti udah abis diambi buah, kelimpah ari dua tiga igi ti ba puchuk, tauka dua tiga igi ti tinggal ba dan ti baruh. Aku ti TUHAN Allah Taala ke disembah orang Israel, udah bejaku.”


text:
Lebuh maya nya ila, orang deka nguing ngagai Allah Taala ke udah ngaga sida, Allah Taala ke disembah orang Israel ti kudus.


text:
Sida enda agi manggaika pengarap sida ba alta ti digaga jari sida empu, tauka manggaika pengarap sida ba engkeramba petara indu Aserah enggau alta alai nunu menyan.


text:
Lebuh maya nya ila, nengeri ti chukup dijaga deka ditinggalka mensia, baka nengeri ti ditinggalka orang Ibi enggau orang Amor lebuh sida rari ari orang Israel.


text:
Israel, kita enda ingatka Allah Taala ti udah ngelepaska kita, sereta nyaga kita baka batu ti besai. Tang kita numbuhka kebun ke petara kita alai kita nyembah petara orang bansa bukai.


text:
Tang enti sema sida bekantuk lalu bebungai sama pagi kita ke nanam sida, kita deka mengkang nadai utai diketau. Kita semina bisi penusah lalu tubuh kita pedis sereta enda ulih gerai.


text:
Semua bansa nyerang baka alun gelumbang, tang Allah Taala ngerara sida, lalu sida nyurutka diri, dikebuka baka amau ti ba tisi bukit, baka rumput ti rangkai ti ditabanka ribut puting beliung.


text:
Lebuh lemai hari, sida ngasuh orang balat takut, tang lebuh pagi hari sida nadai agi. Nya meh gaya pengujung genap iku orang ke ngerumpak menua kitai.


text:
Ari menua nya datai bala pengari bansa. Sida undur ngilika Sungai Nile ngena perau ti digaga ari papairus. Pulai ke rumah, kita seruan ti deras! Bai pesan ngagai menua kita ke mayuh sungai, ngagai bansa kita ke kering sereta bekuasa, ngagai bala kita ke tinggi sereta alus kulit, ke diketakutka orang di serata dunya.


text:
Anang enda mending, genap iku kita ke diau di dunya! Giga siti menira ti deka dituatka ba tuchung bukit! Pendingka munyi terumpit!


text:
Ku TUHAN bejaku ngagai aku, “Aku deka nilik ari serega enda bemunyi baka ambun ti datai lebuh malam ti angat, lebuh maya ngetau, terang baka panchar mata panas lebuh siang hari.


text:
Sebedau buah anggur diketau, lebuh semua bungai udah labuh magang, lalu buah anggur benung mansau, munsuh deka ngerusak orang Etiopia ngemudah duku ti nyarau dan anggur.


text:
Bangkai bala soldadu sida enda dikuburka ngambika sida diempa burung enggau jelu babas. Lebuh musin panas, burung deka makai sida, lalu lebuh musin chelap, jelu babas deka makai sida.”


text:
Maya deka datai alai TUHAN ti Pemadu Bekuasa deka nerima piring ari menua ti mayuh sungai, menua ti kering sereta bekuasa, bansa orang ke tinggi sereta alus kulit, ke diketakutka orang di serata dunya. Sida deka datai ngagai Bukit Sion, alai TUHAN ti Pemadu Bekuasa disembah.


text:
Tu pesan pasal Ejip. TUHAN deka datai ngagai menua Ejip, nepan mua hari ti deras. Engkeramba orang Ejip getar-getar di mua Iya, lalu orang Ejip nadai berani agi.


text:
Ku TUHAN bejaku, “Aku deka nyungkak orang Ejip beperang ngelaban diri sebansa, menyadi ngelaban menyadi, pangan ngelaban pangan, nengeri ngelaban nengeri, lalu bala raja deka berebutka kuasa.


text:
Aku deka ngemuntanka pelan orang Ejip, lalu ngasuh sida lemi semengat. Sida deka minta tulung ari engkeramba sida, lalu sida deka betanya ngagai orang ke tau tujum enggau ngagai semengat orang ke udah mati.


text:
Aku deka nyerahka orang Ejip ngagai raja ti jai, ti deka merintah sida. Aku TUHAN ti Pemadu Bekuasa udah bejaku.”


text:
Genap iku orang ke berikan ba Sungai Nile deka bedemuh lalu nyabak. Ginti enggau jala sida nadai guna agi.


text:
Bala tuai nengeri Zoan endang beli! Orang Ejip ke pemadu bepenemu-dalam meri jaku lalau ti beli! Baka ni ku sida berani bejaku enggau raja madahka diri ngambi endur ari orang ke bepelajar enggau bala raja ti dulu kelia?


text:
Raja menua Ejip, dini alai bala penyanding penemu nuan ti pandai? Kada enda sida ulih madahka ngagai nuan pelan ti diungkupka TUHAN ti Pemadu Bekuasa ke menua Ejip.


text:
Bala tuai Zoan enggau Mempis endang beli. Sida dikarapka nguluka bansa, tang sida udah nesatka bansa.


text:
TUHAN udah nyungkak sida meri jaku lalau ti nyarutka runding. Ketegal nya, semua utai ti dikereja menua Ejip salah magang, lalu iya bejalai guir-guir baka orang ke mabuk, ke tekelinchir ba mutah diri empu.


text:
Maya deka datai alai orang Ejip deka takut baka orang ke indu. Sida deka getar-getar takut lebuh sida meda TUHAN ti Pemadu Bekuasa ngedarka jari Iya, deka ngukum sida.


text:
Orang menua Ejip deka balat takutka menua Judah genap kali sida ingatka ukum ti udah disediaka TUHAN ti Pemadu Bekuasa ke sida.


text:
Lebuh maya nya ila, jaku orang Hebrew deka dikena dalam lima buah nengeri menua Ejip. Orang dia deka besumpah dalam nama TUHAN ti Pemadu Bekuasa. Sebuah ari nengeri nya deka dikumbai, “Nengeri Mata Hari.”


text:
Lebuh maya nya ila, sebuah alta deka digagaka TUHAN di menua Ejip, enggau siti tiang batu ti besai ti diserahka ngagai Iya ba garis entara menua Ejip.


text:
Utai nya deka nandaka TUHAN ti Pemadu Bekuasa bisi di menua Ejip. Lebuh pengidup orang mayuh dia ditekanka, lalu sida ngangauka TUHAN minta Iya nulung sida, Iya deka ngasuh siku orang ngelepaska sida.


text:
TUHAN deka mandangka Diri Empu ngagai orang Ejip. Udah nya baru sida deka ngaku sereta nyembah Iya, lalu mai piring enggau genselan ngagai Iya. Sida deka besemaya enggau Iya ngena sumpah, lalu deka ngereja utai ti disemaya sida.


text:
TUHAN deka ngukum orang Ejip, tang udah nya Iya deka ngeraika sida. Sida deka nguingka diri ngagai Iya, lalu Iya deka ninga sampi sida, lalu ngeraika sida.


text:
Lebuh maya nya ila, jalai raya deka digaga ari Ejip ngagai Asiria. Orang ari menua dua bengkah nya deka bejalai kundang-kasang entara dua buah menua nya, lalu bansa dua bengkah nya deka nyembah begulai.


text:
Lebuh maya nya ila, menua Israel deka sebaka enggau menua Ejip enggau menua Asiria, lalu bansa tiga bengkah nya deka mai berekat ngagai semua dunya.


text:
TUHAN ti Pemadu Bekuasa deka merekatka sida, lalu bejaku, “Aku deka merekatka nuan, Ejip, ti nembiak Aku. Nuan Asiria, ti udah digaga Aku, lalu nuan Israel, bansa ti dipilih Aku.”


text:
Nitihka atur Raja Besai Sargon menua Asiria, tuai soldadu orang Asiria nyerang nengeri orang Pilistin ti dikumbai Asdot.


text:
Tiga taun dulu ari nya, TUHAN udah ngasuh Isaiah anak Amos muka kasut iya enggau kain guni ti dikena iya begari. Isaiah ngasika TUHAN lalu bejalai telanjai, sereta enda bekasut.


text:
Lebuh Asdot udah alah, TUHAN lalu bejaku, “Nembiak Aku Isaiah udah bejalai telanjai sereta enda bekasut tiga taun. Tu nyadika tanda ke utai ti deka nyadi ngagai menua Ejip enggau menua Etiopia.


text:
Raja besai menua Asiria deka nabanka bala orang tangkap ari menua dua bengkah nya, lalu sida deka ditabanka telanjai. Sida ke tuai, enggau sida ke biak deka bejalai enda bekasut sereta telanjai, ayan jumbal burit kena ngemaluka menua Ejip.


text:
Sida ke udah ngarapka Etiopia nyaga sida, lalu udah temegah bejakuka pasal menua Ejip, deka asa ngapa, lalu nadai agi pengadang.


text:
Lebuh maya nya ila, orang ke diau ba tebing tasik di menua Pilistin deka nyebut, ‘Peda utai ti udah nyadi ba orang ke dikarapka kitai nyaga kitai ari raja menua Asiria! Baka ni ku kitai ulih idup?’ ”


text:
Tu pesan pasal menua Babilon. Baka ribut puting beliung ti mangka ari menua puang, baka nya meh penusah ti besai deka datai ari menua ti balat ngenakut.


text:
Aku bisi meda siti genera pasal utai ti nyadi, ti balat ngenakutka ati, genera pasal pengawa ti bejualka bansa enggau pasal pengerusak. Kita bala soldadu Elam, serang meh bala sida nya! Bala soldadu Media, kelulung meh semua nengeri! Allah Taala deka ngemuntanka semua pengawa Babilon ti merinsaka orang.


text:
Utai ti dipeda enggau didinga aku dalam genera nya udah balat ngasuh aku takut sereta pedis, pedis baka indu ke radai deka beranak.


text:
Ati aku balat amat rawan, lalu aku getar-getar takut. Aku lama udah nganti hari lemai, tang lebuh hari nyau lemai, balat agi ga aku takut.


text:
Dalam genera nya, siti pengerami makai besai bisi disediaka. Tikai udah dianchau alai bala pengabang duduk. Sida makai ngirup. Tekala nya jaku ti inggar bisi didinga: “Kita ke tuai soldadu! Sediaka terabai kita!”


text:
Udah nya TUHAN lalu bejaku ngagai aku, “Alai nuan ngasuh orang siku bediri nyadi jejaga, lalu asuh iya madahka utai ti dipeda iya.


text:
Enti iya bisi tepedaka bala orang ke nepan kuda datai begandin dua, enggau orang ke nepan keledai enggau jelu unta, iya enda tau enda nengkilaka sida.”


text:
Bala orang ke nepan kuda begandin dua lalu datai enggau ngenyit. Jejaga nya lalu madahka berita nya, “Babilon udah alah! Semua engkeramba ti disembah sida nyau abis redak ba tanah.”


text:
Nembiak Aku Israel, kita udah ditungku baka gandum, tang diatu aku udah madahka ngagai kita berita manah ti udah didinga aku ari TUHAN ti Pemadu Bekuasa, ti Allah Taala ke disembah orang Israel.


text:
Tu pesan pasal Edom. Siku orang ari Edom bisi ngangauka aku, “Jejaga, ni pengelama baru malam tu apus? Padahka ngagai aku, kemaya malam tu apus.”


text:
Ku aku nyaut, “Hari nyau deka tawas, tang hari deka malam baru. Enti nuan deka nanya baru, pulai kitu baru, lalu tanya.”


text:
beri ai ngagai orang ke aus, ke datai ngagai kita. Kita orang ari menua Tema, beri pemakai ngagai orang ke tasah.


text:
Orang ngerarika diri ari pedang ti sedia deka munuh sida, ari panah ti sedia deka nimbak sida, ari semua penusah ti nuntung lebuh maya beperang.


text:
Orang ke besenyataka panah nya soldadu ti pemadu berani ari raban bansa Kedar, tang ka mimit aja bala sida deka mengkang idup. Aku ti TUHAN Allah Taala ke disembah orang Israel, udah bejaku.”


text:
Tu pesan pasal Jerusalem. Nama utai ti nyadi dia? Nama kebuah semua orang dalam nengeri nya ngintu pengerami ba perabung rumah?


text:
Semua orang di nengeri nya nyau richah magang, inggar sereta gagit ati. Kita ke mati ba perang tu, kita ukai mati betempuh enggau munsuh.


text:
Tu meh maya orang begau abis ati, maya alah, maya charut ba Emperan Genera, lalu TUHAN ti Pemadu Bekuasa udah ngasuh utai nya nuntung kitai. Dinding kuta nengeri kitai udah runtuh, lalu orang ke minta tulung nyau bekerauh nyabak ba sebelah bukit.


text:
Bala soldadu ari menua Elam datai nepan kuda, besenyataka panah enggau laja. Bala soldadu ari menua Kir udah nyendiaka terabai sida.


text:
Emperan ti ami di menua Judah nyau penuh laban kerita perang. Bala soldadu ke nepan kuda bediri di mua pintu nengeri Jerusalem.


text:
Semua menua Judah nadai ulih dijaga agi. Lebuh utai nya nyadi menya, kita lalu mansutka senyata ari sarang senyata kita.


text:
Kita tetemuka endur alai dinding kuta Jerusalem patut diseruri baru. Kita meresa semua rumah di Jerusalem, lalu ngeruntuhka sekeda rumah nya, ngulihka batu ari rumah nya kena nyeruri dinding kuta nengeri. Kena kita nyimpan ai,


text:
kita ngaga siti letung dalam nengeri nya, alai nyimpan ai ti rarat ari letung ti lama. Tang kita enggai mendingka Allah Taala, ke lama udah ngaga pelan ke semua utai tu, lalu udah ngasuh utai tu nyadi.


text:
Lebuh maya nya suba TUHAN ti Pemadu Bekuasa ngangauka kita, ngasuh kita nyabak sereta ngulit, ngukur pala kita, lalu begari ngena kain guni.


text:
Tang kita ketawa lalu rami. Kita munuh lalu makai jelu bedus enggau jelu sapi, lalu kita ngirup wain. Ku kita, “Manah agi kitai makai ngirup, laban pagila kitai mati!”


text:
TUHAN ti Pemadu Bekuasa Empu udah bejaku ngagai aku, ku Iya, “Pengawa sida ke jai tu enda diampun, seagi-agi sida idup. Aku TUHAN ti Pemadu Bekuasa, udah bejaku.”


text:
TUHAN ti Pemadu Bekuasa udah ngasuh aku mansang ngagai Sebna, siku orang ke ngemataka ruang bilik raja, lalu nyebut ngagai iya,


text:
“Sapa nuan tu ku pikir nuan? Nama kuasa kena nuan numbak lumbung ke diri empu ba tisi bukit ti bebatu tu?


text:
Iya deka nyapai nuan baka buah bol, lalu nikauka nuan ngagai menua ti besai agi. Nuan deka mati dia, ngimbai kerita perang ti dikemegahka nuan. Nuan tu ngemaluka ruang bilik tuan nuan.


text:
Ku TUHAN bejaku ngagai Sebna, “Lebuh utai nya nyadi, Aku deka mesanka nembiak Aku Eliakim anak Hilkiah.


text:
Aku deka ngerasukka baju panjai enggau belulang nuan ba iya, lalu meri ngagai iya semua kuasa nuan. Iya deka nyadi baka apai ke orang Jerusalem enggau orang Judah.


text:
Aku deka meri ngagai iya semua kuasa di baruh raja ke ari peturun David. Iya deka megai kunchi opis perintah. Sebarang utai ti dibuka iya, nadai orang deka nikup, lalu sebarang utai ti ditikupka iya, nadai orang deka muka.


text:
Aku deka ngentapka iya ba pengawa iya baka tiang bantil, lalu iya deka mai basa ngagai semua sida sebilik.


text:
“Tang semua kaban belayan iya, enggau orang ke ditupi iya, deka nating iya magang. Sida deka begantung ba iya baka periuk enggau mangkuk ti begantung ari tiang bantil!


text:
Lebuh utai nya nyadi, tiang bantil ti udah dipantang teguh, deka techabut lalu rebah. Nya meh pengujung semua utai ti udah digantung ba iya.” TUHAN udah bejaku.


text:
Tu pesan pasal Tire. Nyabak enggau ati ti tusah meh kita kelasi ti di tasik luar! Pengkalan kita di Tire udah dirusak. Rumah enggau pengkalan dalam nengeri nya udah nyadi tembawai. Lebuh kapal kita pulai ari Saiprus, kita deka ninga berita nya.


text:
ngelayang tasik bebeli enggau bejualka gandum ti tumbuh di menua Ejip, lalu bedagang enggau semua bansa.


text:
Nuan patut nemu malu, Nengeri Sidon! Tasik enggau tasik ti dalam enggai agi bempu nuan. Ku sida, “Aku nadai kala bisi anak. Aku nadai kala nupi anak lelaki tauka anak indu.”


text:
Indah orang Ejip deh deka tekenyit sereta tusah ati lebuh sida ninga berita pasal Tire ti udah dirusak.


text:
Kati nengeri tu amat nengeri Tire ti seruran ngelantangka diri, ti digaga dulu kelia? Kati tu nengeri ti udah ngirumka orang belayar ngelayang tasik ngambika sida netapka diri din?


text:
Sapa udah ngaga pelan deka ngasuh semua utai tu ninggang Tire, nengeri diraja, ti bempu bala orang dagang ti balat dibasa orang di dunya tu?


text:
TUHAN ti Pemadu Bekuasa udah ngaga pelan ke semua utai nya, kena Iya ngemuntanka semua penyumbung sida dalam semua utai ti udah dikereja sida, lalu kena ngemaruhka sida ke dibasa orang.


text:
TUHAN udah ngedarka jari Iya atas tasik, lalu udah ngalahka mayuh bengkah perintah. Iya udah ngasuh endur alai orang Ponisia bedagang dirusak.


text:
Nengeri Sidon, pengelantang nuan nadai agi, lalu bala nembiak nuan kena tekan. Enti sema sida rari ngagai Saiprus, enda meh sida ulih diau likun. (


text:
Orang Babilon, ukai orang Asiria, ti udah nejuka jelu babas ngelunjak Tire. Orang Babilon ti udah nirika menara kena ngelulung sereta ngeruntuhka kuta Tire, lalu ninggalka nengeri nya nyadi tembawai.)


text:
Nyabak enggau ati ti tusah meh kita kelasi ke belayar ba tasik luar! Nengeri ti dikarapka kita, udah dirusak.


text:
Maya deka datai alai Tire enda dikingatka agi dalam pengelama tujuh puluh taun, iya nya dalam kandang umur raja. Ba pengujung tujuh puluh taun nya, Tire deka nyadi baka indu sundal ke disebut dalam pantun:


text:
Bai meh belikan kita, lalu bejalai nengah nengeri nya, kita indu sundal ti enda dikingatka orang agi! Tebah meh musik kita lalu belagu baru ngambika kita dikingatka baru.


text:
Ba ujung tujuh puluh taun nya, TUHAN deka nejuka Tire pulai baru ngagai pengawa dagang iya ti lama, lalu iya deka nyundalka diri ngagai semua perintah di dunya tu.


text:
Duit ti ulih iya bedagang deka diserahka iya ngagai TUHAN. Iya enda nyimpan duit nya, tang orang ke nyembah TUHAN deka ngena duit nya bebelika pemakai enggau gari ti dipeguna sida.


text:
TUHAN deka ngerusak dunya, lalu ngasuh iya puang nadai orang nguan. Iya deka musil mua dunya, lalu ngachirka semua bansa ti diau dalam iya.


text:
Pengujung semua orang endang sebaka magang - bala imam, enggau orang mayuh, bala ulun enggau tuan sida, orang ke bebeli enggau orang ke bejual, orang ke nyali duit enggau orang ke nginjau duit, orang ke kaya enggau ke seranta.


text:
Orang mayuh udah ngamahka dunya laban sida udah ngelanggar adat Allah Taala, sereta mungkir ari sempekat ti meruan belama iya.


text:
Nya alai Allah Taala udah nyumpah dunya. Orang dunya tu deka merinsa ketegal utai ti udah dikereja sida. Orang ke agi idup deka majak mimit se-mimit.


text:
Pun anggur deka layu, lalu wain nyau nadai mayuh agi. Semua orang ke udah lantang suba, diatu nyau tusah ati,


text:
Di nengeri nya, semua utai nyau charut magang, lalu orang mayuh ngunchi diri dalam rumah diri empu ngiga pengelikun.


text:
Orang mayuh manjung ba sebelah jalai raya, laban wain nyau udah abis. Pengelantang udah abis belama iya, laban iya udah dibuai ari dunya.


text:
Tu meh utai ti deka nyadi ba genap bengkah bansa di serata dunya. Utai nya deka nyadi baka lebuh maya badu ngetau, lebuh semua buah kana udah disipat ari puchuk iya, lalu buah anggur ti pemadu dudi udah abis diketau.


text:
lalu sida ke di Timur deka muji Iya. Orang ke diau ba sebelah menua ti ba tebing tasik deka muji TUHAN Allah Taala ke disembah orang Israel.


text:
Ari endur ti pemadu jauh di dunya tu, kitai deka ninga lagu kena muji Israel, bansa ti lurus. Tulah meh aku tu! Aku nyau majak kurus-sekurus! Orang ke nyual bansa majak bejualka bansa, lalu pengawa sida ke aum juak majak jai-sejai.


text:
Pendingka aku, semua kita! Utai ti balat ngenakut, lubang kebung, enggau panjuk mengkang ngipa kita.


text:
Barang sapa nguji ngerarika diri ari utai ti balat ngenakut, deka labuh ngagai lubang kebung, lalu barang sapa ulih ngerarika diri ari lubang kebung, deka disintak panjuk. Ujan ti bangat deka labuh ari langit, lalu pugu dunya deka beguyat.


text:
Dunya empu deka guir-guir baka orang ke mabuk, giau-giau baka langkau ti dipangkaka kabut. Dunya nyau berat laban dosa, lalu iya deka rebah lalu enda angkat agi.


text:
Allah Taala deka ngempuruka bala raja baka orang jil dalam lubang kebung. Iya deka nutup sida dalam rumah jil nyentuk ngagai maya sida diukum.


text:
Bulan deka nyadi petang, lalu mata hari enda manchar agi, laban TUHAN ti Pemadu Bekuasa deka nyadi raja. Iya deka merintah di Jerusalem ba Bukit Sion, lalu bala tuai orang mayuh deka meda mulia Iya.


text:
TUHAN, Nuan endang Allah Taala aku. Aku deka ngemesaika Nuan lalu muji nama Nuan. Nuan udah ngereja utai ti amat nyelai. Nuan udah tetap ati bejalaika pelan ti digaga Nuan kelia.


text:
Nuan udah ngaga semua nengeri nyadi tembawai lalu udah ngerusak dinding kuta sida. Istana ti udah digaga bala munsuh kami nyau nadai agi belama iya.


text:
Orang ari bansa ti bekuasa deka muji Nuan. Orang ke diau dalam nengeri bansa orang ke jai deka nangika Nuan.


text:
Orang ke seranta enggau ti nadai daya, udah rari ngenduh ngagai Nuan lalu udah diau likun lebuh maya penusah nyadi. Nuan ngelindung sida ari kabut lalu ngelindung sida ari pengangat ti tau ngangus. Munsuh ti jai nyerang baka kabut lebuh musin chelap,


text:
baka kemarau di menua ti rangkai. Tang Nuan, TUHAN, udah ngasuh munsuh kami sunyi. Nuan madamka panjung orang ke mangah, baka mua hari ti ngasuh panas ti bisa nyadi chelap.


text:
Ba Bukit Sion TUHAN ti Pemadu Bekuasa deka nyendiaka pengerami makai besai ke semua bansa ti di dunya tu - pengerami makai besai alai pemakai ti pemadu berega enggau wain ti pemadu manah deka disediaka.


text:
TUHAN ti Pemadu Tinggi deka ngerusak pemati belama iya! Iya deka ngendas ai mata ari mata semua orang, lalu muai pemalu ti udah ditatka bala nembiak Iya di serata dunya. TUHAN udah bejaku.


text:
Lebuh utai nya nyadi, genap iku orang deka nyebut, “Iya endang Allah Taala kitai! Kitai udah manggaika pengarap kitai ba Iya, lalu Iya udah nyelamatka kitai. Iya nya meh TUHAN! Kitai udah manggaika pengarap kitai ba Iya, lalu diatu kitai lantang sereta rami gaga, laban Iya udah nyelamatka kitai.”


text:
TUHAN deka nyaga Bukit Sion, tang orang Moap deka dilunjak, baka ke ngelunjak rumput ti rangkai ke dalam tai sapi.


text:
Sida deka ngunjurka jari sida baka ke nguji deka nyemerai, tang Allah Taala deka ngemaruhka sida, lalu jari sida deka lemi nadai daya agi.


text:
Iya deka ngerusak mayuh bengkah kuta di menua Moap enggau dinding sida ke tinggi, lalu ngeruntuhka sida nyadi amau.


text:
Hari deka datai alai orang mayuh deka nyanyi lagu tu di menua Judah: Nengeri kitai kering! Allah Taala empu ke nyaga dinding kuta iya!


text:
Nuan, TUHAN, meri pemaik ti pemadu menyana ngagai orang ke ngembuan juluk ati ti tegap, sereta manggaika pengarap sida ba Nuan.


text:
Iya udah ngemaruhka orang ke sumbung. Iya udah ngerusak nengeri ti tegap ti alai sida diau, lalu ngeruntuhka dinding kuta iya nyadi amau.


text:
Kami nitihka peneka Nuan, lalu manggaika pengadang kami ba Nuan. Semina Nuan siku aja ti dikinginka kami.


text:
Lebuh malam hari aku lelengauka Nuan enggau pengabis ati aku. Lebuh Nuan ngakim dunya enggau orang ke diau dalam iya ila, semua sida deka nemu utai ti dikumbai atur ti lurus.


text:
Taja pen Nuan nelap enggau orang ke jai, tang sida nadai kala belajar ngereja utai ti ngena. Indah di menua ti diuan orang ke lurus tu deh sida mengkang ngereja utai ti salah. Sida enggai ngaku pemesai kuasa Nuan.


text:
Bala munsuh Nuan enda nemu Nuan deka ngukum sida. TUHAN, asuh sida malu, lalu awakka sida merinsa. Awakka sida natka ukum ti udah disediaka Nuan ke sida. pandangka ngagai sida pemesai pengerindu Nuan ke nembiak Nuan.


text:
Nuan deka ngasuh kami nyadi kaya-raja, TUHAN. Semua utai ti ulih kami endang utai ti dikereja Nuan ke kami.


text:
Diatu sida udah mati, lalu enda idup agi. Semengat sida enda angkat agi, laban Nuan udah ngukum lalu ngerusak sida. Nadai orang agi ingatka sida.


text:
TUHAN, Nuan udah ngasuh bansa kami mansang, ngerembaika menua kami kia-kia, lalu utai tu udah mai basa ngagai Nuan.


text:
Kami ngeliat natka diri pedis, tang kami nadai ngadaka utai. Kami nadai bulih pemenang ke menua kami. Kami nadai bulih utai.


text:
Bala kami ke udah mati, deka idup baru! Bangkai sida deka idup baru. Semua sida ke tinduk dalam kubur deka dani lalu belagu gaga ati. Baka ambun ti bekebelik ngemasahka tanah, baka nya meh TUHAN deka ngidupka baru sida ke lama udah mati.


text:
Pulai ngagai rumah kita empu, kita ke nembiak aku, lalu tutup pintu kita. Belalai enda lama, nganti pengeringat Allah Taala badu.


text:
TUHAN benung datai ari endur Iya ti di serega, deka ngukum orang di dunya tu ketegal dosa sida. Pengawa ti belalai bebunuhka orang deka dipandangka, lalu tanah enda agi ngelalaika bangkai orang ke udah dibunuh.


text:
Ba hari nya TUHAN deka ngena pedang Iya ti tajam sereta bisa, munuh ikan ti besai, iya nya naga ti ngelingkang sereta ngelingkung, lalu munuh naga ti diau di tasik.


text:
“Aku ngintu iya lalu selalu manjah iya enggau ai. Aku nyaga iya siang malam, ngambika orang nadai ngerusak iya.


text:
Aku enda agi ringat ngagai kebun anggur nya. Enti sema duri enggau randau bisi dilaban, Aku deka nunu sida datai ke sida abis retung.


text:
Tang enti bala munsuh nembiak Aku minta aku ngelindung sida, awakka sida meh bebaik enggau Aku. Sigi amat, awakka sida bebaik enggau Aku.”


text:
Jemah ila orang Israel, bala peturun Jakop, deka beurat baka kayu, lalu sida deka bebungai lalu bekantuk. Dunya deka penuh laban buah sida.


text:
TUHAN nadai kala ngukum Israel ngemalat Iya ke ngukum bala munsuh sida, tauka munuh sida ngemayuh munsuh ti dibunuh Iya.


text:
TUHAN muai bala nembiak Iya ngagai menua bukai kena Iya ngukum sida. Iya nabanka sida ngena ribut ti jai ari timur.


text:
Tang dosa orang Israel deka diampun semina lebuh batu alta orang kapir udah diinsarka baka kapu, lalu alta alai nunu menyan, tauka tanda petara indu Aserah udah abis dirusak.


text:
Nengeri ti bekuta nyau nyadi tembawai. Nengeri nya nadai mensia baka menua puang. Iya udah nyadi padang rumput ke jelu sapi, endur alai sida belelak enggau ngulam.


text:
Dan kayu layu sereta patah, lalu sida ke indu ngumpul dan kayu nya nyadika kayu api. Laban bala nembiak TUHAN enda mereti, nya alai Iya ti udah nempa sida, enggai sinu ati ke sida, tauka kasihka sida.


text:
Ba hari nya, TUHAN deka ngempuruka bala nembiak Iya, siku-siku sekali, ari Eupratis nyentuk ngagai garis entara menua enggau menua Ejip, baka ke magi gandum ari ampa.


text:
Ba hari nya ila, siti terumpit deka disepu kena ngangauka semua orang Israel ti udah dibuai ngagai menua Asiria enggau menua Ejip ngambika sida pulai baru. Sida deka datai lalu nyembah TUHAN di Jerusalem, ba bukit Iya ti kudus.


text:
Tulah meh perintah menua Israel! Mulia ti dikemegahka iya nyau layu baka sengkilung bunga ti ba pala bala tuai ke mabuk. Pala sida bebau rengut laban minyak wangi, tang sida garing-garing mabuk.


text:
TUHAN udah ngasuh siku orang ke kering sereta bekuasa nyerang sida, orang ke deka datai baka ujan batu, baka ujan ti bangat, baka bah ti deras, ti deka ngampuhka menua.


text:
Mulia bala tuai ti sumbung nya, deka majak kurang-sekurang lalu lesap baka buah kana ti terubah, ti diambi lalu diempa lebuh sida mansau.


text:
Maya deka datai alai TUHAN ti Pemadu Bekuasa deka nyadi baka makota bungai ti bemulia, ke bala nembiak Iya ti agi idup.


text:
Iya deka meri ati ti lurus ngagai sida ke bekereja nyadi hakim, enggau pemerani ngagai sida ke nyaga pintu nengeri ari serang munsuh.


text:
Indah bala nabi enggau bala imam deh mabuk, datai ke sida nyau guir-guir bejalai. Sida udah bebendar ngirup wain enggau ai ti bisa, datai ke sida nyau charut runding sereta tesangkut. Sida nabi nya kelalu mabuk datai ke sida nyau enda nemu reti genera ti dikirumka Allah Taala, lalu bala imam kelalu mabuk datai ke sida nyau enda nemu ngatur pechara.


text:
Sida mutap pasal aku. Ku sida, “Ngajar sapa iya nya ku iya? Sapa begunaka pesan iya? Pesan nya semina manah ke anak mit ke baru badu nusu!


text:
Enti kita enggai mendingka aku, Allah Taala deka ngena orang bansa bukai, ke bejaku ngena jaku ti nyelai, ngajar kita.


text:
TUHAN udah meri ngagai semua kita peluang belelak, enggau pengelantang diau, tang kita enggai mendingka Iya.


text:
Nya kebuah TUHAN deka ngajar kita urup beganti urup, ayat beganti ayat, pelajar beganti pelajar. Udah nya baru kita deka tesangkut tiap kali kita nyingkang. Kita deka bakal, disintak panjuk, lalu nyadi orang tangkap.


text:
Kita temegah madahka diri udah ngaga sempekat enggau pemati, lalu udah besetuju enggau dunya pemati. Kita ngarapka penusah ti deka datai enda nuntung kita, laban kita ngarapka pemula enggau jaku tipu kita ulih nyaga kita likun.


text:
Nya alai tu utai ti disebut TUHAN ti Pemadu Tinggi, “Aku ngengkahka sigi batu pemun ti tetap sereta tegap di Sion. Dalam pemun nya Aku deka ngengkahka siti batu pemun ti tegap, ti udah ditulis enggau leka jaku tu, ‘Pengarap ti tegap sereta liat.’


text:
Pengelurus deka nyadika tali penyukat ke batu pemun nya, lalu pemetul ati deka nyadika tali kena ngabas penalam pengarap nya.” Ujan batu deka muai semua pemula ti dikarapka kita, lalu ai bah deka ngerusak pengelikun kita.


text:
Sempekat ti udah digaga kita enggau pemati deka dibuai, lalu utai ti udah dipesetujuka kita enggau dunya pemati, deka dibuai. Lebuh penusah ti besai datai, kita deka alah.


text:
Penusah nya deka nyerang kita enda ngetu-ngetu, pagi beganti pagi. Kita deka natka iya siang malam. Genap iti pesan ti baru ari Allah Taala, deka ngasuh kita takut baru!


text:
Kita nyadi baka orang ke dikenang dalam Jaku-dalam, ke nguji nindukka diri ba katil ti enda chukup alai ngunjurka diri, ngena pua ti enda chukup kena mungkur diri.


text:
TUHAN deka belaban baka ke dikereja Iya ba Bukit Perasim, enggau ba Emperan Gibeon, ngambika Iya ulih ngereja utai ti dikedekaka Iya, taja pen pengawa Iya nya baka ke nyelai. Iya deka nembuka pengawa Iya ti nyelai nya.


text:
Anang ngeleseka jaku tangkan ti diberi aku ngagai kita! Enti kita ketawa, mar agi ga kita deka ngerarika diri. Aku udah ninga pemutus penemu TUHAN ti Pemadu Bekuasa ti deka ngerusak semua menua tu.


text:
Lebuh sida udah nyendiaka tanah, sida nanam benih sayur baka dill enggau kumin. Sida nanam gandum enggau barli, lalu ba tisi umai, sida nanam utai bukai.


text:
Sida nadai kala ngena pemalu ti berat ngulihka leka dill tauka leka kumin, tang sida ngena kayu ti lempung ti numbas pemesai.


text:
Lebuh sida nungku gandum, sida enda nungku gandum nya datai ke redak, lalu sida nemu chara nungku ngena kerita tarit ti dipejalaika sida ba atas gandum nya, tang enda ngeredakka leka gandum.


text:
Semua penemu-dalam datai ari TUHAN ti Pemadu Bekuasa. Pelan ti digaga Allah Taala endang ngena, lalu semua pelan nya endang mujur belama.


text:
Alta Allah Taala, nengeri Jerusalem empu, deka dirusak! Nengeri ti alai David nirika kem, deka dirusak! Awakka pengerami makai besai enggau gawai semina diintu setaun-dua da agi.


text:
Udah nya Allah Taala deka ngasuh penusah ti besai ninggang nengeri ti dikumbai “Alta Allah Taala.” Nyawa orang ke bekeduie nyabak deka didinga, lalu semua nengeri nya deka nyadi baka alta ti dibalut darah.


text:
Jerusalem deka nyadi baka antu ti bebendar deka bejaku ari dalam tanah, ngena nyawa ti enda terang pansut ari amau.


text:
Jerusalem, semua orang kampar ke nyerang nuan, deka dikebuka baka amau, lalu bala soldadu sida ke balat ngenakut, deka dikebuka baka ampa. Ngenyit sereta enda diadang


text:
TUHAN ti Pemadu Bekuasa deka ngelepaska kita ngena kabut enggau tanah berenyang. Iya deka ngirumka kabut biaubalai enggau api ti mau.


text:
Udah nya semua bala soldadu ari semua bansa bukai ke nyerang nengeri alta Allah Taala, semua senyata enggau pekekas sida - semua utai - deka lesap baka mimpi, baka utai ti diperagam lebuh malam hari.


text:
Semua bansa ti begempuru deka nyerang Jerusalem, nyau baka orang ke lapar, ke bemimpi makai, tang dani lapar, tauka baka orang ke nyau deka mati aus, bemimpi ngirup, tang dani rangkai batang rekung.


text:
Pajakka pemeli kita! Awakka kita buta! Mabuk meh kita, taja pen kita nadai ngirup wain! Guir-guir meh kita, taja pen kita nadai ngirup setitik!


text:
TUHAN udah ngasuh kita ngantuk sedia deka tinduk jenak. Nabi patut nyadika mata orang mayuh, tang Allah Taala udah mampul mata sida.


text:
Reti semua genera ti benabi deka dilalaika ari kita. Genera nya deka nyadi baka gulung surat ti ditanggam ngena chop tambit. Enti kita mai utai nya ngagai orang ke nemu macha, lalu ngasuh iya macha utai nya ngagai kita, iya deka madahka diri enda ulih macha laban utai nya ditanggam ngena chop tambit.


text:
Enti kita meri utai nya ngagai orang ke enda nemu macha, lalu ngasuh iya macha utai nya ngagai kita, iya deka nyaut madahka diri enda nemu macha.


text:
Ku TUHAN bejaku, “Orang tu ngumbai diri nyembah Aku, tang jaku sida nadai reti, lalu ati sida jauh ari Aku. Agama sida semina atur enggau adat asal ti digaga mensia ti udah dikingatka sida dalam ati sida.


text:
Nya alai Aku deka ngasuh sida tegepang ngena penusah ti enda diadang, ti nyadi betangkan-tangkan. Sida ke bepenemu-dalam deka nyadi orang ke beli, lalu semua pemandai sida nadai guna magang.”


text:
Tulah meh orang ke nguji ngelalaika pelan diri ari TUHAN, ke ngereja pengawa sida ngena chara belalai, lalu ngumbai orang nadai ulih meda sida tauka nemu utai ti dikereja sida.


text:
Sida nunsangka semua utai. Ni ti beguna agi, orang ke ngaga periuk, tauka tanah liat? Kati utai ti udah ditempa kita ulih nyebut, “Ukai nuan ke nempa aku”? Tauka, kati iya ulih nyebut, “Nuan enda nemu utai ti dikereja diri”?


text:
Munyi ti disebut dalam jaku sempama: enda lama da agi utan tuai tu deka nyadi tanah umai, lalu tanah umai deka nyadi utan tuai baru.


text:
Ba hari nya, orang ke bengal ulih ninga bup dibacha enggau nyawa ti inggar, lalu orang ke buta, ti udah diau dalam petang, deka menchelakka mata sida, lalu meda.


text:
Orang ke seranta, ke baruh ati, deka sekali agi nemu pengelantang ti diberi TUHAN Allah Taala ke disembah orang Israel ti kudus.


text:
Nya meh pengujung orang ke nekanka pengidup orang bukai, sereta enda bebasaka Allah Taala. Genap iku orang ke bedosa deka dirusak.


text:
Allah Taala deka ngerusak sida ke bejaku jai pasal orang bukai, sida ke nagang orang ke jai diukum, enggau sida ke madahka utai ti bula kena sida nagang orang ke lurus bulih atur ti lurus.


text:
Nya alai diatu TUHAN Allah Taala ke disembah orang Israel ti udah ngelepaska Abraham ari penusah, nyebut, “Nembiak Aku, kita enda agi dipechat, lalu mua kita enda agi puchat laban pemalu.


text:
Lebuh kita meda bala anak mit ti deka diberi Aku ngagai kita, nya baru kita deka ngaku Aku tu Allah Taala ke disembah orang Israel ti kudus. Kita deka ngemesaika Aku, lalu nangika Aku.


text:
TUHAN udah bejaku munyi tu: “Tulah meh orang ke megai perintah di menua Judah, laban sida angkat ngelaban Aku. Sida nitihka pelan ti ukai digaga Aku, lalu begagaka sempekat ti ngelaban peneka Aku, lalu nugungka dosa sida.


text:
Sida mansang ngagai menua Ejip minta tulung, lalu enda minta jaku lalau ari Aku. Sida ngasuh Ejip nyaga sida, nya alai sida manggaika pengarap sida ba raja menua Ejip.


text:
Tang raja nya nadai kuasa nulung sida, lalu pengawa orang Ejip ti nyaga sida deka mai penusah ti besai.


text:
orang Judah deka nesal ati ke diri ti udah ngarapka bansa ti enda tau dikarapka, bansa ti udah ngelebuka sida, lebuh sida ngarapka diri bisi orang nulung.”


text:
Tu pesan Allah Taala pasal jelu ti diau di menua puang di selatan: “Bala pengari bansa bejalai nengah menua ti tau ngasuh bebadi, ti alai singa diau, sereta bisi ular ti bisa enggau naga ti terebai. Sida mai pemeri ti berega ngena keledai enggau jelu unta, ngagai bansa ti enda ulih nulung sida.


text:
Tulung ti diberi orang Ejip sigi nadai guna. Nya alai Aku udah ngumbai Ejip, ‘Naga Ti Enda Tau Nganu.’ ”


text:
Sida nagang bala nabi bejaku. Ku sida, “Anang bejaku ngagai kami pasal utai ti ngena. Padahka ngagai kami utai ti deka didinga kami. Awakka kami majak nipu diri empu.


text:
Anang nekul kami; anang mempang jalai kami. Kami enggai ninga pasal Allah Taala kita ke kudus, ke disembah orang Israel.”


text:
Tang tu utai ti disebut Allah Taala ke disembah orang Israel ti kudus: “Kita nulak utai ti dipadahka Aku ngagai kita, lalu kita manggaika pengarap kita ba pengawa kita ke nekanka pengidup enggau nipu orang.


text:
Nya alai kita salah. Kita baka dinding ti tinggi, ti merekah ari atas ke baruh. Kita deka runtuh enggau ngenyit.


text:
Kita deka redak baka periuk tanah datai ke kerimpak iya nadai chukup besai kena ngumpul bara api, tauka kena ngauk ai ari tepayan.”


text:
Laban TUHAN ti Pemadu Tinggi, Allah Taala ke disembah orang Israel ti kudus udah bejaku: “Pulai baru ngagai Aku, lalu panggaika pengarap kita ba Aku. Nya baru kita deka kering sereta likun.” Tang kita enggai.


text:
Lalu kita bekira ngerarika diri ari munsuh kita ngena kuda ti laju. Kita endang patut rari! Kita ngumbai kuda kita chukup laju, tang munsuh ke begagaika kita laju agi ari nya!


text:
Seribu iku kita deka rari lebuh kita tepedaka siku munsuh, lalu lima iku munsuh chukup ngasuh semua kita rari. Nadai utai agi tinggal ari bala soldadu kita, kelimpah ari siti tiang menira ti ba tuchung bukit.


text:
Tang taja pia, TUHAN nganti maya Iya deka kasihka kita. Iya sedia deka kasihka kita, laban Iya endang seruran ngereja utai ti ngena. Beberekat meh orang ke manggaika pengarap sida ba TUHAN.


text:
Kita ti diau di Jerusalem enda agi nyabak ila. TUHAN endang kasih, lalu lebuh kita nyabak minta Iya nulung kita, Iya deka nyaut kita.


text:
TUHAN deka ngasuh kita ngasaika pemerinsa, tang Iya Empu deka bisi dia ngajar kita, lalu kita enda ibuh begigaka Iya agi.


text:
Enti kita limpang ke kanan tauka ke kiba, kita deka ninga munyi nyawa Iya bejaku ari belakang kita, “Tu jalai. Titi jalai tu.”


text:
Kita deka mai engkeramba kita ke disampak enggau pirak, enggau engkeramba kita ke disampak enggau emas, lalu kita deka muai sida baka ke muai utai ti kamah, lalu manjung, “Rari kita ari aku!”


text:
Genap kali kita nanam utai, TUHAN deka ngasuh hari ujan ngambika utai nya tumbuh, lalu Iya deka ngasuh kita bulih ngetau, lalu kita deka mayuh rumput ke jelu tupi kita.


text:
Ba hari nya, lebuh kuta munsuh kita alah, lalu bala sida dibunuh, ai deka rarat ari genap igi bukit enggau munggu baka sungai.


text:
Bulan deka manchar terang baka mata hari, lalu mata hari deka tujuh kali terang agi ari selama, baka penerang tujuh hari dipegulaika. Semua utai tu deka nyadi lebuh TUHAN malut lalu ngeraika telih ti udah dikena Iya ngemakalka bala nembiak Iya.


text:
Kuasa enggau mulia TUHAN ulih dipeda ari jauh. Api enggau asap mandangka pengeringat TUHAN. TUHAN bejaku, lalu leka jaku Iya ngangus baka api.


text:
Iya ngasuh ribut muput di mua Iya baka ai bah ti nabanka semua utai. Ribut nya ngerusak semua bansa, lalu ngemuntanka semua pelan sida ke jai.


text:
Tang kita ke nembiak Allah Taala, deka lantang ati sereta belagu baka ke dikereja kita lebuh malam gawai ti kudus. Kita deka gaga ati baka orang ke bejalai nitihka rentak munyi kesuling, lebuh kita mansang ngagai Rumah TUHAN ti penyaga orang Israel.


text:
TUHAN deka ngasuh genap iku orang ninga munyi nyawa Iya, sereta ngasaika pengeringat Iya. Api, kabut, ujan batu, enggau ujan ti bangat deka nyadi.


text:
Lebuh TUHAN enda ngetu-ngetu malu sida, bala nembiak Iya deka nitihka munyi rentak palu nya ngena dedumbak enggau belikan. Allah Taala empu deka ngelaban orang Asiria.


text:
Dulu kelia siti endur udah disediaka, alai api ti mau deka nunu raja menua Asiria. Endur nya amat dalam sereta besai, penuh laban kayu api. TUHAN deka ngesuhka entali api kena Iya nyelup tugung kayu nya.


text:
Tulah meh orang ke minta diri ditulung orang Ejip! Sida manggaika diri ba kuasa bala soldadu orang Ejip - kuda, kerita perang, enggau bala soldadu. Tang sida enda manggaika diri ba TUHAN Allah Taala ti kudus ke disembah orang Israel, tauka minta Iya nulung sida.


text:
TUHAN nemu utai ti dikereja Diri! Iya ngasuh penusah ti besai nyadi. Iya ngamatka jaku emba Iya ti deka ngukum orang ke jai, sama enggau orang ke nyaga sida.


text:
Orang Ejip ukai petara. Sida semina mensia aja. Kuda sida lemi. Lebuh TUHAN gawa, bansa ti kering deka alah, lalu bansa ti lemi ti ditulung sida, deka alah. Sida deka sama dirusak.


text:
Ku TUHAN bejaku ngagai aku, “Baka ni pen pemendar pengibun bedus merakka nyawa sereta manjung, enda meh sida ulih muru singa ari jelu ti udah dibunuh iya. Baka nya meh Aku. Nadai utai ulih nagang Aku, TUHAN ti Pemadu Bekuasa, nyaga Bukit Sion.


text:
Baka burung ti terebai ari atas tansang nyaga anak iya, baka nya meh Aku TUHAN ti Pemadu Bekuasa, deka ngelindung Jerusalem, lalu nyaga iya.”


text:
Ku Allah Taala bejaku, “Orang Israel, kita udah bedosa ngelaban Aku, lalu nyakal Aku. Tang diatu, pulai meh kita baru ngagai Aku!


text:
Asiria deka dirusak lebuh maya beperang, tang ukai laban kuasa mensia. Orang Asiria deka rari ari perang nya, lalu sida ke bujang deka digaga nyadi ulun.


text:
Raja sida deka rari laban balat takut, lalu bala pemesai deka panik lalu ninggalka menira perang sida.” TUHAN udah bejaku - TUHAN ti disembah di Jerusalem sereta bempu api ti menyadi kena nunu piring dia.


text:
Jemah ila siku raja deka merintah enggau ati ti rentang, lalu bala tuai bansa deka megai perintah ngena atur ti lurus.


text:
Genap iku sida deka baka dunju ti alai orang ngenduhka diri ari ribut, enggau endur alai belalai ari kabut. Sida deka baka sungai ti rarat di menua puang, baka ayuk batu ti besai di menua ti ngalan nadai kayu.


text:
Nadai orang deka ngumbai orang ke beli patut dibasa, tauka ngumbai orang ke jai ngembuan ati ti betul.


text:
Orang ke beli bejaku mapap, lalu iya berundingka penyai ti deka dikereja iya. Utai ti dikereja iya, enggau utai ti disebut iya, endang mechat TUHAN, lalu iya nadai kala meri pemakai ngagai orang ke lapar, tauka meri utai diirup ngagai orang ke aus.


text:
Orang ke beli endang jai, lalu iya ngereja penyai. Iya bepekat deka ngerusak orang ke seranta ngena pemula, lalu nagang sida bulih hak sida.


text:
Tang orang ke tau dibasa, ngereja utai enggau ati ti betul, lalu bediri tegap ngeringka utai ti ngena.


text:
Kita nyangka puas ati diatu, tang ba urung maya tu taun baru tu ila, kita deka tusah ati laban kita nadai buah anggur digumpul.


text:
Kita udah nyamai diau, nadai pengirau, tang diatu kita deka getar-getar takut! Buka gari kita, lalu tanchangka gari kain ba punggung kita.


text:
Pandam dada kita kena ngayanka kita tusah ati, laban tanah umai kita ke ami, enggau kebun anggur kita udah dirusak,


text:
lalu madang duri enggau unak tumbuh ba tanah bala nembiak Aku. Nyabak meh kita ke semua rumah ti udah alai orang lantang diau, enggau nengeri ti udah richah.


text:
Indah istana deh deka ditinggalka, lalu indu nengeri nadai orang nguan. Rumah enggau kuta ti nyaga sida deka nyadi tembawai belama iya. Keledai kampung deka bejalai segau-segau dia, lalu jelu bedus deka ngulam dia.


text:
Tang Allah Taala deka sekali agi ngirumka Roh Iya ngagai kitai. Menua ti kusi deka nyadi ami baru, lalu umai deka mansutka mayuh asil.


text:
Menua deka ngasaika pemaik enggau pengelikun belama iya laban genap iku orang deka ngereja utai ti ngena.


text:
Naka meh pengelantang semua orang ke mayuh ai kena manjah utai ti ditanam, enggau padang rumput alai keledai enggau sapi tau diau likun.


text:
Tulah meh bala munsuh kitai! Sida udah ngerumpak lalu nipu bansa diri, taja pen orang nadai udah ngerumpak tauka nipu sida. Tang peluang alai sida ngerumpak enggau nipu deka abis, lalu sida empu deka ditipu sereta dirumpak.


text:
TUHAN, kasihka kami. Kami udah manggaika pengandal ati kami ba Nuan. Jaga meh kami siang malam, lalu selamatka kami lebuh maya tusah.


text:
Naka meh pemesai kuasa TUHAN! Iya merintah semua utai. Iya deka nirika atur ti lurus enggau ati ti rentang di Jerusalem


text:
lalu meri pemaik ngagai orang Israel. Iya endang seruran nyaga nembiak Iya, lalu meri sida pemintar, enggau penemu. Pesaka sida ke pemadu besai nya ati ti nangika TUHAN.


text:
Orang ke berani, ngangau minta tulung. Bala pengari bansa ke nguji ngiga pemaik, nyau bekeduie nyabak.


text:
Jalai raya balat mai penusah, datai ke orang nyau nadai agi berani nengah sida. Orang mungkir ari sempekat enggau semaya. Orang nyau nadai bebasaka pangan diri agi.


text:
Menua nadai dipumai agi sereta nadai orang nguan. Utan di menua Lebanon udah layu. Emperan Saron ti ami, nyau baka menua puang, lalu daun kayu ruruh di Basan enggau ba Bukit Karmel.


text:
Ku TUHAN bejaku ngagai mayuh bengkah bansa, “Diatu Aku deka ngereja utai siti. Aku deka ngayanka pemesai kuasa Aku.


text:
Kita ngaga pelan ti nadai guna, lalu semua utai ti dikereja kita nadai guna magang. Roh Aku deka mau baka api lalu ngerusak kita.


text:
Awakka semua orang ke semak enggau ke jauh, ninga pasal utai ti udah dikereja Aku, lalu ngaku pemesai kuasa Aku.”


text:
Orang ke bedosa ke diau di Sion getar-getar takut. Ku sida, “Ukum ti diletak TUHAN nya baka api ti menyadi belama iya. Kati kitai ulih idup natka api ti baka nya?”


text:
Kita ulih idup enti kita nyebut lalu ngereja utai ti ngena. Anang ngelakar orang ke seranta ngena kuasa kita, lalu anang makai suap. Anang begulai enggau orang ke bekira deka bebunuhka orang, tauka ngereja penyai ti bukai.


text:
Nya baru kita deka diau likun. Kita deka diau likun baka ke diau dalam kuta ti tegap. Kita deka bisi pemakai, enggau utai diirup.


text:
Penakut kita ke orang pengumpul chukai ke datai ari menua bukai, enggau orang ke pematau suba, semina disimpan dalam pengingat kita aja.


text:
Peda nengeri Sion, nengeri ti alai kitai ngintu gawai pengarap kitai. Peda nengeri Jerusalem! Iya deka nyadi endur ti likun alai diau! Iya deka nyadi baka langkau kain ti enda kala dipindahka, ti bisi tiang bantil ti nadai kala dichabut, lalu tali bantil ti nadai kala putus.


text:
TUHAN deka ngayanka mulia Iya ngagai kitai. Kitai deka diau ba tebing sungai ti besai, enggau sungai ti mit, tang kapal munsuh enda ulih belayar ba sungai nya.


text:
Semua tali layar ba kapal nya enda ulih dikena. Layar enda ulih dikerembaika! Kitai deka ngerampas semua pengaya bala soldadu munsuh, lalu pengaya nya mayuh datai ke orang ke kait-kupit bisi diberi ungkup ari utai nya. TUHAN Empu deka nyadi raja kitai. Iya deka merintah sereta nyaga kitai.


text:
Nadai orang ke diau dalam menua kitai deka mutap madahka diri sakit, lalu semua dosa deka diampun magang.


text:
Datai kitu meh semua bansa! Begempuru lalu mending. Awakka dunya, enggau semua orang ke diau di dunya, datai kitu lalu mending.


text:
TUHAN ringat ngagai semua bansa, enggau ngagai semua bala soldadu sida. Iya udah ngukum lalu ngerusak sida.


text:
Mata hari, bulan enggau bintang deka pechah nyadi amau. Langit deka lesap baka surat ti digulung, lalu bintang deka labuh baka daun anggur tauka daun kana ti ruruh.


text:
TUHAN udah nyendiaka pedang Iya di serega, lalu diatu pedang nya deka mantap Edom, orang ke udah diukum ngambika sida dirusak.


text:
Pedang TUHAN deka dibalut darah enggau lemak, baka darah enggau lemak anak bedus enggau kambin ti diberi nyadika piring. TUHAN deka ngenjuk piring tu ba nengeri Bosrah. Iya deka ngasuh mayuh orang dibunuh di menua Edom.


text:
Orang mayuh deka mati baka sapi kampung, enggau sapi ti lelaki ti agi biak, lalu dunya deka mirah laban darah, sereta dibalut lemak.


text:
Sungai di menua Edom deka bebali nyadi tar, lalu tanah dia deka bebali nyadi merirang. Semua menua nya deka diempa api baka tar.


text:
Iya deka diempa api siang malam, lalu asap deka pansut ari iya belama iya. Menua nya deka nyadi kusi belama iya, lalu nadai agi orang deka bejalai nengah menua nya.


text:
Burung puk enggau burung kak deka nguan menua nya. TUHAN deka sekali agi ngaga menua nya nyadi menua ti ngalan nadai utai tumbuh, baka lebuh maya Iya ke apin ngaga dunya kelia.


text:
Duri enggau tekurak deka tumbuh ba semua istana enggau semua nengeri ti bekuta, lalu jelu pasun enggau burung puk deka nguan endur nya.


text:
Jelu babas deka bekesegau bejalai ba menua nya, lalu bala antu deka bekangauka pangan diri. Antu malam deka datai kia ngiga endur alai belelak.


text:
Burung puk deka ngaga tansang sida dia, betelu, meram telu, lalu ngintu anak sida dia. Burung ti bepakaika bangkai, deka begelumu dia betangkan-tangkan.


text:
Giga dalam bup TUHAN nama semua utai ti idup ti udah ditulis, lalu bacha utai ti disebut dia. Nadai siku utai ti idup nya deka lenyau tauka nadai sulu, laban TUHAN Empu udah ngasuh utai nya nyadi baka nya. TUHAN Empu deka ngasuh sida diau begulai.


text:
TUHAN deka magi menua nya ngagai sida, lalu meri ungkup ngagai sida siku-siku. Sida deka diau di menua nya belama iya, lalu menua nya deka diempu sida belama iya.


text:
Menua puang deka belagu lalu manjung gaga ati. Menua puang nya deka manah dipeda baka Bukit Lebanon lalu deka nyadi ami baka padang ti di Karmel enggau di Saron. Genap iku orang deka meda mulia TUHAN, meda pemesai enggau kuasa Iya.


text:
Sebut ngagai semua orang ke lemi semengat, “Kita enda tau enda kering, lalu enda tau takut! Allah Taala deka datai ngelepaska kita, lalu ngukum bala munsuh kita.”


text:
Orang ke enda ulih bejalai, deka merejuk lalu betanda, lalu orang ke bisu, deka manjung gaga ati. Ai sungai deka rarat nengah menua puang.


text:
Pasir ti angat deka nyadi danau, lalu tanah ti rangkai deka penuh laban mata ai. Ba endur ti udah alai jelu pasun diau, purun enggau papairus deka tumbuh.


text:
Jalai raya ti dikumbai “Jalai Raya Ngagai Pengudus,” deka digaga dia. Nadai orang ke bedosa deka bejalai nengah jalai nya. Nadai orang ke beli deka nesatka orang ke niti jalai nya.


text:
Singa nadai ba endur nya. Nadai siku jelu ti mangah deka nengah jalai nya. Orang ke udah dilepaska TUHAN deka pulai baru ngagai rumah diri nengah jalai nya.


text:
Sida deka datai di Jerusalem enggau ati ti gaga belagu sereta manjung gaga ati. Sida deka lantang belama iya, lepas belama iya ari ati ti sinu enggau ati ti tusah.


text:
Dalam taun ti keempat belas Hesekiah nyadi raja menua Judah, Senakerip, raja menua Asiria, nyerang lalu ngalahka mayuh bengkah nengeri ti bekuta di menua Judah.


text:
Udah nya iya ngasuh tuai pemesai iya mansang ari Lakis ngagai Jerusalem, mai bala soldadu, mejalka Raja Hesekiah nunduk. Pemesai nya bediri ba endur alai orang ke ngaga kain, ba tebing parit ti mai ai ari letung ti di atas.


text:
Tiga iku orang Judah pansut betemu enggau iya. Sida tiga nya pemesai ke ngemataka istana, Eliakim anak Hilkiah; kerani kot, Sebna; enggau Joah anak Asap ti nyadi tukang tulis raja.


text:
Pemesai orang Asiria nya madahka raja nya keran deka nemu kebuah Raja Hesekiah kempang ati baka nya.


text:
Ku pemesai orang Asiria nya bejaku, “Kati kita ngumbai leka jaku ulih nganti pengelandik enggau pengering beperang? Dalam runding kita, sapa deka nulung kita angkat ngelaban Asiria?


text:
Kita ngarapka Ejip nulung kita, baka orang ke betungkat ngena buluh ti patah, ti deka ngachuk jari iya. Nya meh gaya raja menua Ejip lebuh orang ngarapka iya.”


text:
Ku pemesai orang Asiria nya nampung jaku iya, “Tauka, kita madahka diri deka ngarapka TUHAN Allah Taala kita? Indah Hesekiah empu deh udah ngerusak berapa buah rumah sembiang TUHAN enggau alta lebuh iya ngasuh orang Judah enggau orang di Jerusalem nyembah TUHAN ba siti alta aja.


text:
Aku deka betawar enggau kita dalam nama raja. Aku deka meri kita dua ribu iku kuda, enti kita bisi tetemuka orang ke ngemayuh nya nepan sida.


text:
Indah pemesai Asiria ke pemadu baruh pangkat deh enda ulih dilaban kita. Nya alai nama kebuah kita ngarapka orang Ejip deka ngirumka kerita perang enggau bala soldadu ti nepan kuda ngagai kita?


text:
Kati kita ngumbai TUHAN nadai nulung aku nyerang lalu ngerusak menua kita? TUHAN Empu ke ngasuh aku nyerang lalu ngerusak menua kita.”


text:
Udah nya Eliakim, Sebna, enggau Joah lalu bejaku enggau pemesai nya, “Bejaku ngena jaku bansa Aram enggau kami. Kami meretika jaku nya. Anang bejaku ngena jaku Hebrew. Semua orang ke ba dinding kuta mending magang.”


text:
Ku pemesai nya nyaut, “Kati kita ngumbai raja ngasuh aku bejaku semina enggau kita sereta enggau raja kita aja? Ukai, aku mega bejaku enggau orang mayuh ke duduk ba atas dinding kuta, ti deka makai tai lalu ngirup ai kemi diri, baka kita empu ila.”


text:
Udah nya pemesai nya bediri, lalu bejaku enggau nyawa ti inggar ngena jaku Hebrew, “Pendingka utai ti dipadahka raja menua Asiria ngagai kita.


text:
Iya meri kita jaku tangkan, enda ngasuh kita nejuka Hesekiah ngelakar kita. Hesekiah enda ulih ngelepaska kita.


text:
Lalu anang nejuka iya mujuk kita ngarapka TUHAN. Anang ngumbai TUHAN deka ngelepaska kita, lalu nagang soldadu orang Asiria ngalahka nengeri kita.


text:
Anang mendingka Hesekiah! Raja besai menua Asiria ngasuh kita pansut ari nengeri, lalu nunduk. Semua kita deka dikemendarka makai buah anggur enggau buah ara kita empu, lalu ngirup ai ari telaga kita empu,


text:
nyentuk ngagai maya raja ngentapka kita ba siti menua ti sebaka enggau menua kita empu, ti bisi kebun anggur alai kita bulih wain, lalu bisi gandum kena kita begagaka roti.


text:
Anang nejuka Hesekiah ngelakar kita ngasuh kita ngumbai TUHAN deka ngelepaska kita. Kati petara orang bansa bukai bisi udah kala ngelepaska bansa sida ari jari raja menua Asiria?


text:
Dini alai bala petara nya diatu, petara orang Hamat enggau Arpat? Dini alai bala petara orang Sepabaim? Kati orang bisi udah ngelepaska Samaria?


text:
Kemaya bala petara semua menua nya udah bisi kala ngelepaska menua sida ari jari raja? Nya alai nama kebuah kita ngumbai TUHAN ulih ngelepaska Jerusalem?”


text:
Udah nya Eliakim, Sebna, enggau Joah lalu nyarikka gari diri, lalu mansang madahka ngagai raja utai ti udah disebut pemesai orang Asiria nya.


text:
Lebuh Raja Hesekiah ninga utai ti dipadahka sida tiga, iya lalu nyarikka gari diri, ngerasukka kain guni, lalu mansang ngagai Rumah Sembiang.


text:
Iya lalu ngasuh Eliakim, pemesai ke ngemataka istana, Sebna, ti nyadi kerani kot, enggau bala imam ke tuai agi umur betemu enggau Isaiah anak Amos. Sida tu mega begari ngena kain guni.


text:
Tu pesan ti diasuh Raja Hesekiah padahka sida ngagai Isaiah: “Sehari tu kitai merinsa. Kitai benung diukum lalu dipechat. Kitai tu baka indu ke radai deka beranak, tang kelalu lemi beranak.


text:
Raja besai menua Asiria udah ngirumka tuai pemesai iya ngasuh iya mechat Allah Taala ti idup. Awakka TUHAN Allah Taala nuan ninga jaku pechat nya, lalu ngukum sida ke mechat Iya. Nya alai, besampi ngagai Allah Taala ke bala kitai ti agi idup.”


text:
iya lalu ngirumka saut iya: “TUHAN enda ngasuh nuan nejuka orang Asiria ngemba nuan ngumbai TUHAN enda ulih ngelepaska nuan.


text:
TUHAN deka ngasuh raja menua Asiria nya ninga berita ngapa, ti deka ngujungka iya pulai ngagai menua iya empu, lalu TUHAN deka ngasuh orang munuh iya dia.”


text:
Lebuh pemesai orang Asiria nya ninga raja udah angkat ari Lakis, benung nyerang nengeri Libnah ti enda jauh ari Lakis, iya lalu mansang ngagai nengeri Libnah, deka betanya ngagai raja.


text:
Berita lalu bisi diterima bala orang Asiria ti madahka soldadu orang Ejip, diuluka Raja Tirhakah menua Etiopia, benung mansang nyerang sida. Lebuh raja menua Asiria ninga nya, iya lalu ngirumka siti surat ngagai Raja Hesekiah


text:
menua Judah, munyi tu: “Petara ti dikarapka nuan udah madahka nuan enda alah laban aku. Tang anang nejuka diri ditipu nya.


text:
Nuan udah ninga pasal utai ti dikereja raja menua Asiria ngagai semua menua ti deka dirusak iya. Kati nuan ngumbai diri ulih nyeliahka nya?


text:
Aki ini aku udah ngerusak nengeri Gosan, Haran, enggau Resep, lalu munuh orang Beteden ti diau di Telasar, lalu nadai siku ari bala petara sida udah ulih ngelepaska sida.


text:
Raja Hesekiah nyengkau surat nya ari bala seruan nya, lalu macha. Udah nya iya lalu mansang ngagai Rumah Sembiang, ngengkahka surat nya dia di mua TUHAN,


text:
“TUHAN ti Pemadu Bekuasa, ti Allah Taala ke disembah orang Israel, ke duduk ari atas melikat cherub ti besayap, semina Nuan siku aja ti Allah Taala, ke merintah semua bansa di dunya tu. Nuan udah ngaga dunya enggau langit.


text:
Nya alai, TUHAN, dingaka kami lalu peda utai ti nyadi ba kami. Dingaka Senakerip mechat Nuan, Allah Taala ti idup.


text:
Semua kami nemu, TUHAN, mayuh raja menua Asiria udah ngerusak mayuh bengkah bansa datai ke semua menua sida nya nyau nadai agi orang nguan.


text:
Sida udah nunu bala petara bansa bukai nya - ti sigi ukai petara, tang semina engkeramba aja ti digaga ari kayu enggau ari batu, ulih jari mensia.


text:
Nya alai, TUHAN Allah Taala kami, lepaska kami ari orang Asiria, ngambika semua bansa di dunya tu nemu Nuan siku aja ti Allah Taala.”


text:
Dalam penemu nuan, sapa ti udah dipechat sereta dikeleseka nuan? Nuan udah enda bebasaka Aku, Allah Taala ke disembah orang Israel ti kudus.


text:
Nuan udah ngasuh bala seruan nuan temegah bejaku ngagai Aku, madahka nuan udah ngalahka bukit ti pemadu tinggi di Lebanon ngena semua kerita perang nuan. Nuan udah temegah madahka diri udah nebang kayu sidar ti pemadu tinggi, enggau kayu saipris ti pemadu manah, lalu udah datai ba endur ti pemadu jauh dalam utan.


text:
Nuan udah temegah madahka diri udah numbak telaga lalu ngirup ai di menua orang, lalu kaki bala soldadu nuan udah ngelunjak Sungai Nile datai ke sungai nya rangkai.


text:
“Kati nuan nadai kala ninga Aku endang lama udah merambu semua utai tu? Diatu Aku udah bejalaika pelan nya. Aku udah meri ngagai nuan kuasa kena nuan ngeruntuhka nengeri ti bekuta lalu ngaga sida nyadi tugung batu.


text:
Orang ke diau dia endang nadai daya agi. Sida takut sereta temati-kutu. Sida baka rumput ti ba padang, tauka baka rumput ti tumbuh ba perabung rumah, ti dipuputka ribut ti angat ari timur.


text:
“Tang Aku nemu semua utai pasal nuan, utai ti dikereja nuan, enggau tunga pejalai nuan. Aku nemu pemalat nuan ringat ngagai Aku.


text:
Aku udah nerima berita pasal pemalat nuan ringat, enggau pasal penyumbung nuan, nya alai diatu Aku deka ngaitka ginti ba idung nuan, enggau repik besi ba nyawa nuan, lalu mai nuan pulai nengah jalai ti ditengah nuan mansang.”


text:
Udah nya Isaiah lalu bejaku enggau Raja Hesekiah, “Tu tanda utai ti deka nyadi. Taun tu, enggau taun baru tu ila, kita semina deka makai gandum ti tumbuh-diri, tang dalam taun ti nangkanka nya, kita ulih nanam gandum, lalu ngetau iya, enggau nanam anggur, lalu makai buah iya.


text:
Sida ke agi idup di menua Judah deka diau lantang senang baka utai ti ditanam, ti ngunjamka urat ke dalam tanah, lalu bebuah.


text:
Orang agi bisi idup di Jerusalem enggau ba Bukit Sion, laban TUHAN ti Pemadu Bekuasa udah mutuska runding deka ngasuh utai nya nyadi.


text:
“Tu utai ti udah disebut TUHAN pasal raja menua Asiria: ‘Iya enda ulih tama ngagai nengeri tu, tauka nimbakka laja ngelaban nengeri tu. Nadai siku soldadu ke mai terabai, deka datai semak nengeri tu. Lalu nadai kuta tanah deka digaga kena ngelulung nengeri tu.


text:
Iya deka pulai nengah jalai ti ditengah iya mansang, tang iya enda ulih tama ngagai nengeri tu. Aku ti TUHAN, udah bejaku.


text:
Aku deka nyaga nengeri tu, ketegal nama Aku, enggau ketegal semaya ti udah digaga Aku ngagai nembiak Aku David.’ ”


text:
Siku melikat TUHAN mansang ngagai kem orang Asiria, lalu munuh 185,000 bala soldadu sida. Tumu pagi hari siti, semua sida nyau betegaring mati!


text:
Nyadi sekali, lebuh iya benung besembiang dalam rumah sembiang petara iya ke benama Nisrok, dua iku anak iya, Adramelek seduai Sareser, munuh iya ngena pedang seduai iya empu, lalu ngerarika diri ngagai menua Ararat. Siku ari anak lelaki iya ti bukai, ke benama Esar-hadon, lalu nganti iya nyadi raja.


text:
Ba urung maya nya, Raja Hesekiah sakit lalu nyau deka mati. Nabi Isaiah anak Amos mansang ngabas iya, lalu madahka ngagai iya, “TUHAN bepesan ngasuh nuan ngemas semua pekara nuan, laban nuan enda ulih gerai. Nuan deka mati.”


text:
“TUHAN, ingatka aku ti udah tetap ati sereta taluk betuaika Nuan, lalu seruran nguji ngereja utai ti dikedekaka Nuan.” Iya lalu belabuh nyabak balat amat.


text:
pulai baru ngagai Hesekiah, lalu nyebut ngagai iya jaku TUHAN munyi tu, “Aku, TUHAN Allah Taala aki nuan David, udah ninga sampi nuan, lalu udah meda ai mata nuan. Aku deka ngelakka nuan idup lima belas taun da agi.


text:
Aku deka ngelepaska nuan, enggau nengeri Jerusalem ari jari raja orang Asiria, lalu Aku deka majak nyaga nengeri tu.”


text:
Ba tangga ti digaga Raja Ahas, TUHAN deka ngasuh ayuk nikal sepuluh iti tangkal.” Ayuk nya lalu nikal sepuluh iti tangkal.


text:
“Aku ngumbai diri deka mansang ngagai dunya pemati, lalu enda ulih idup agi, lebuh aku agi benung orang.


text:
Nyawa aku udah ditetak lalu abis, baka langkau kain ti direrak, baka kain ti ditetak ari tendai. Aku ngumbai Allah Taala deka ngabiska nyawa aku.


text:
Aku nyabak semalam-malam laban pedis, Tulang aku asai ti dipatahka singa. Aku ngumbai Allah Taala ngabiska nyawa aku.


text:
Nyawa aku nyau mit sereta rapas, lalu aku bedemuh munyi burung achang. Mata aku nyau lelak engkadah ke langit. TUHAN, lepaska aku ari semua penusah tu.


text:
Baka ni ku jalai aku bejaku agi? TUHAN Empu ti udah ngereja utai tu. Ati aku balat amat pedis, lalu aku enda ulih tinduk.


text:
Ati aku ti balat pedis deka bebali nyadi pemaik. Nuan ngelepaska aku ari semua utai ti tau nganu nyawa. Nuan ngampun semua dosa aku.


text:
Nadai orang di dunya pemati ulih muji Nuan. Orang ke mati enda ulih manggaika diri ba penetap ati Nuan.


text:
Semina orang ke idup aja ulih muji Nuan, baka aku ke muji Nuan diatu. Apai indai madahka ngagai anak sida pasal penetap ati Nuan.


text:
TUHAN, Nuan udah ngeraika aku. Kami deka nebah belikan, lalu belagu muji Nuan, Belagu muji Nuan dalam Rumah Sembiang seumur idup.


text:
Nyadi Isaiah udah bejaku, “Awakka sida nutuk buah ara, lalu nampalka nya ba pisa nya, ngambika iya gerai.”


text:
Ba urung maya nya raja menua Babilon, Merodak Baladan, anak Beladan, bisi ninga berita pasal Raja Hesekiah ke sakit. Nya alai iya ngirumka sepuchuk surat enggau siti pemeri ngagai Hesekiah.


text:
Hesekiah ngelaluka penatai bala seruan nya, lalu mandangka pengaya iya ngagai sida - pirak enggau emas iya, rempah enggau minyak wangi, enggau semua pekekas ti dikena iya beperang. Nadai utai dalam bilik setor iya tauka di semua endur dalam menua ti diperintah iya ti enda dipandangka iya ngagai sida.


text:
Udah nya nabi Isaiah mansang ngagai Raja Hesekiah, lalu nanya, “Ari ni penatai bala seruan tu, lalu nama utai ti disebut sida ngagai nuan?” Ku Hesekiah nyaut, “Sida datai ari menua ti jauh, ari menua Babilon.”


text:
“Nama utai ti dipeda sida dalam istana?” “Sida meda semua utai. Nadai utai ti dalam bilik setor ti enda dipandangka aku ngagai sida.”


text:
maya deka datai alai semua utai dalam istana nuan, semua utai ti udah disimpan bala aki ini nuan nyentuk ngagai sehari tu, deka ditabanka ngagai menua Babilon. Nadai utai agi tinggal.


text:
Sekeda orang ari peturun nuan empu deka ditabanka, lalu dipeliri, lalu deka diasuh bekereja dalam istana raja menua Babilon.”


text:
Raja Hesekiah lalu ngumbai jaku nya nunjukka pemaik enggau pengelikun deka meruan sepemanjai umur iya, nya alai iya nyaut, “Manah amat pesan TUHAN ti ditusui nuan ngagai aku.”


text:
Peransang orang Jerusalem. Padahka ngagai sida, sida udah chukup lama natka diri merinsa, lalu penyalah sida diatu udah diampun. Aku udah ngukum sida enggau chukup ketegal semua dosa sida.”


text:
Ku munyi nyawa ngangau, “Sediaka jalai di menua puang ke TUHAN! Gaga jalai di menua puang ke Allah Taala kitai!


text:
Nya baru mulia TUHAN deka dipandangka, lalu semua mensia deka meda mulia nya, laban TUHAN udah bejaku.”


text:
Ku munyi nyawa ngangau, “Padahka!” Aku lalu nanya, “Nama utai ti deka dipadahka aku deh?” “Padahka semua mensia baka rumput. Sida nadai lebih tan agi ari bungai babas.


text:
Rumput rangkai lalu bungai layu lebuh TUHAN ngasuh ribut muput ngagai sida. Mensia nadai lebih tan agi ari rumput.


text:
Jerusalem, alai nuan niki ngagai sigi bukit ti tinggi lalu padahka berita manah! Sion, alai nuan ngangau enggau nyawa ti inggar. Padahka berita manah! Anang takut bejaku. Padahka ngagai semua nengeri di menua Judah pasal Allah Taala ti deka datai!


text:
Iya deka ngibun nembiak Iya baka pengibun bedus. Iya deka ngempuruka sida lalu ngerendut sida, lalu mai sida, lalu begadai-gadai nguluka indai sida.


text:
Kati orang ulih nyukat pemayuh ai dalam tasik ngena tapa jari sida? Tauka nyengkal pemesai rampa langit? Kati orang ulih nyimpan semua tanah di dunya tu dalam mangkuk tauka nimbang bukit enggau munggu ngena dachin?


text:
Kati ulih orang madahka ngagai TUHAN utai ti patut dikereja Iya? Sapa ulih ngajar Iya tauka meri Iya jaku lalau?


text:
Ngagai sapa Allah Taala patut betanya enti Iya deka nemu lalu mereti sereta belajarka utai ti patut dikereja Iya?


text:
Ba TUHAN, semua bansa baka setitik ai ti dalam beledi, baka igi amau ti ditimbang ngena dachin; lalu pulau ngelempung igi amau ti alus.


text:
Semua jelu ti dalam utan di Lebanon enda chukup kena ngaga piring tunu, lalu kayu dalam utan nya kelalu mimit kena nungkunka api.


text:
Iya ukai baka engkeramba ti digaga bala tukang, ti disampak sida enggau emas lalu didudukka ba atas penuduk ti digaga ari pirak.


text:
Orang ke enda tebelika pirak tauka emas, milih kayu ti enda nemu buruk. Iya ngiga tukang ke landik ngaga anak patung ti enda nemu engkebut.


text:
Kati kita enda nemu? Kati orang nadai udah madahka ngagai kita dulu kelia? Kati kita nadai kala ninga pasal penumbuh dunya?


text:
Iya duduk atas kumbang dunya, lalu orang ke diau di dunya nyau baka buntak; Iya mintarka langit baka kain tirai, lalu nganchau langit baka langkau kain ti alai diau;


text:
Sida baka utai ti tumbuh, ti baru udah ditanam, lalu apin tentu bisi urat. Lebuh TUHAN nyepu sida, sida layu, lalu ribut biaubalai ngebuka sida baka rumput ti rangkai.


text:
Engkadah ke langit, lalu peda! Sapa ngaga bintang ti dipeda nuan nya? Iya ke mai sida pansut baka bala soldadu, Iya nemu pemayuh sida lalu Iya ngangauka nama sida siku-siku, lalu laban kuasa Iya amat besai, nadai sigi ari sida nya lenyau!


text:
Nya alai, nama kebuah kita mutap, Israel ngumbai TUHAN enda nemu penusah kita tauka enda ibuhka kita ke merinsa natka atur ti enda lurus?


text:
Kati kita enda nemu? Kati kita nadai kala ninga? TUHAN nya meh Allah Taala ti meruan belama iya, ke ngaga semua dunya, ti enda nemu lembut tulang tauka lelak. Nadai orang ulih meretika runding Iya.


text:
Tang orang ke ngarapka penyaup ari TUHAN, deka dikeringka baru. Sida deka ngindang tinggi baka menaul. Sida deka belanda lalu enda nemu lelak. Sida deka bejalai lalu enda nemu lembut tulang.


text:
Ku Allah Taala bejaku, “Anang ragak, lalu pendingka Aku, kita menua ti ba tebing tasik! Awakka kita sedia mantaika pekara kita dalam kot. Kita deka diberi peluang bejaku. Aram kitai begempuru lalu ngatur sapa ke ngena.


text:
“Sapa orang nya ti udah mai siku pemenang ari timur lalu ngasuh iya menang di sebarang endur iya bejalai? Sapa ngasuh iya ngalahka bala raja enggau mayuh bengkah bansa? Pedang iya mantap sida baka ke mantap amau. Laja iya mambarka sida baka rumput ti rangkai ti dikebuka ribut.


text:
Iya begagaika sida, lalu majakka pejalai diri enggau likun, bejalai laju datai ke kaki iya nyau deka enda terengkah ba tanah!


text:
Sapa ke ngasuh utai tu nyadi? Sapa ke ngatur utai nyadi dulu kelia? Aku ti TUHAN endang bisi dia kenyau ari pun, lalu Aku ti TUHAN, deka meruan dia ba pengujung dunya ila.


text:
“Orang ke diau di menua ti ba tebing tasik udah meda utai ti udah dikereja Aku. Sida getar-getar takut. Nya alai semua sida begempuru lalu datai.


text:
Ku tukang kayu bejaku muji tukang emas, ‘Manah amat pengawa nuan!’ Orang ke nempa emas ngena tukul meransang iya ke bejantilka emas ti ditempa nyadi engkeramba. Ku sida, ‘Manah amat jantil tu. Sida lalu mantangka engkeramba nya ngena paku lawang ba endur alai sida ke patut ngengkahka iya.


text:
Aku udah mai kita ari tisi dunya. Aku udah ngangauka kita ari tisi ti pemadu jauh lalu ku Aku bejaku enggau kita, ‘Kita tu nembiak Aku.’ Aku enda nulak kita, tang udah milih kita.


text:
Anang takut, Aku bisi enggau kita! Aku tu Allah Taala kita. Anang nejuka utai ngenakutka kita! Aku deka ngasuh kita kering lalu nulung kita. Aku deka nyaga kita lalu ngelepaska kita.


text:
Aku tu TUHAN Allah Taala kita. Aku ngasuh kita kering lalu madahka ngagai kita, ‘Anang takut. Aku deka nulung kita.’ ”


text:
Ku TUHAN bejaku, “Israel, taja pen kita bansa ti mit sereta lemi, tang kita enda tau takut. Aku deka nulung kita. Aku, Allah Taala ke disembah orang Israel ti kudus, deka nebus kita.


text:
Aku deka ngaga kita baka papan alai ngindik gandum, bisi gigi ti agi baru sereta tajam. Kita deka ngindik bukit lalu ngerusak sida. Munggu deka pechah nyadi amau.


text:
Kita deka ngebuka sida ngagai angin. Ribut deka nabanka sida, lalu sida deka ngachir laban kabut. Nya baru kita deka lantang, laban Aku tu Allah Taala kita. Kita deka muji Aku, Allah Taala ke disembah orang Israel ti kudus.


text:
“Lebuh bala nembiak Aku beguna lalu begigaka ai, lebuh batang rekung sida nyau rangkai laban aus, nya baru Aku, ti TUHAN, deka nyaut sampi sida. Aku, ti Allah Taala ke disembah orang Israel, enda sekali-kali ninggalka sida.


text:
Aku deka ngasuh ai sungai rarat ba bukit ti nadai tumbuh kayu lalu mata ai rarat ba lebak. Aku deka ngubah menua puang nyadi letung lalu tanah ti rangkai nyadi mata ai.


text:
Aku deka ngasuh kayu sidar, kayu akasia, kayu matil enggau kayu kana tumbuh di menua puang. Utan pain, Juniper enggau saipris deka tumbuh di menua puang.


text:
Orang deka meda nya, lalu sida deka nemu Aku ti TUHAN, udah ngereja utai nya. Sida deka nemu Allah Taala ke disembah orang Israel ti kudus udah ngasuh utai nya nyadi.”


text:
TUHAN ti Raja orang Israel, nyebut tu: “Kita ti petara mayuh bengkah bansa, bantaika pekara kita. Pansutka penemu ti pemadu dalam ari runding kita!


text:
Datai kitu lalu padahka utai ti deka nyadi, ngambika kami ngelala utai nya lebuh iya nyadi. Terangka dalam kot utai ti udah nyadi dulu menya, lalu padahka ngagai kami, reti utai nya.


text:
Padahka ngagai kami nama utai ti deka nyadi jemah ila, nya baru kami deka nemu kita tu endang petara! Kereja utai ti manah, tauka asuh penusah ti besai nyadi. Iri kami enggau ati ti takut sereta nangi!


text:
“Aku udah milih siku lelaki ti diau di timur. Aku deka mai iya nyerang ari utara. Iya ngindik bala pemerintah baka ke ngelunjak tanah luchak, baka tukang periuk ti ngelunjak tanah liat.


text:
Ni bagi kita ke udah madahka pasal utai tu deka nyadi, ngambika kami ulih ngumbai kita ngena? Nadai siku kita nyebut seleka jaku pasal utai nya. Nadai orang ninga kita bejaku!


text:
Aku ti TUHAN nya ti terubah madahka berita tu ngagai Sion. Aku ngasuh siku seruan mansang lalu nyebut ngagai Jerusalem, ‘Bala kita deka datai, pulai ngagai menua diri empu!’


text:
Lebuh Aku merening ngagai bala petara, nadai siku sida bejaku. Nadai siku sida ulih nyaut tanya ti dibantaika Aku.


text:
Semua petara nya endang nadai guna magang. Sida endang enda ulih ngereja utai. Bala petara tu lemi sereta nadai kuasa.”


text:
Ku TUHAN bejaku, “Tu nembiak Aku, ke diberi Aku pengering, ti udah dipilih Aku, sereta dikerinduka Aku. Aku udah ngisi iya enggau Roh Aku, lalu iya deka mai atur ti lurus ngagai genap bengkah bansa.


text:
Iya enggai matahka buluh ti melepi tauka madamka lampu ti kelap-kelap. Iya tetap deka mai atur ti lurus ngagai semua mensia.


text:
Iya deka mengkang andal ati sereta enda lemi semengat. Iya deka numbuhka atur ti lurus di dunya tu. Menua ti ba tebing tasik deka gagit ati nganti ajar ari iya.”


text:
TUHAN Allah Taala ngaga lalu mintarka langit. Iya nempa dunya, enggau semua utai ti idup dia. Iya meri pengidup enggau seput ngagai semua mensia di dunya tu. Lalu diatu TUHAN Allah Taala bejaku ngagai nembiak Iya,


text:
“Aku ti TUHAN udah ngangauka nuan lalu meri nuan kuasa nentuka atur ti lurus dipejalaika di dunya. Ulih nuan, Aku deka ngaga siti sempekat enggau semua mensia. Ulih nuan, Aku deka mai penampak ngagai semua bansa.


text:
“Semina Aku aja ti TUHAN Allah Taala nuan. Nadai petara bukai tau enggau bempu mulia Aku. Aku enggai nejuka engkeramba bempu puji ti patut diberi ngagai Aku.


text:
Utai ti udah dipadahka Aku suba, diatu udah dikamatka. Diatu Aku deka madahka utai ti baru ngagai kita sebedau utai nya nyadi.”


text:
Nyanyi lagu ti baru ke TUHAN. Belagu muji Iya, semua dunya! Puji meh Iya, kita ke belayar di tasik. Puji meh Iya, semua utai ti idup di tasik! Belagu meh kita menua ti ba tebing tasik, enggau semua orang ke diau dia!


text:
Awakka menua puang enggau nengeri ti dalam menua puang, muji Allah Taala. Awakka orang di Kedar muji Iya! Awakka sida ke diau di nengeri Sela manjung enggau ati ti gaga ari tuchung bukit!


text:
TUHAN mansang beperang baka soldadu. Iya udah sedia, lalu gagit ati deka beperang. Iya manjung panjung perang. Iya ngayanka kuasa Iya ngelaban munsuh Iya.


text:
Ku Allah Taala bejaku, “Aku lama udah enda bemunyi. Aku nadai nyaut bala nembiak Aku. Tang diatu maya udah datai alai Aku deka ngereja utai. Aku rauh-rauh munyi indu ke radai deka beranak.


text:
Aku deka ngerusak munggu enggau bukit lalu ngerangkaika rumput enggau kayu. Aku deka ngubah lebak sungai nyadi menua puang lalu ngerangkaika letung.


text:
“Aku deka nguluka bala nembiak Aku ke buta bejalai nengah jalai raya ti nadai kala ditengah sida. Aku deka ngubah pemetang sida nyadi penampak lalu ngerataka menua ti belenggak-lenggung di mua sida. Tu meh semaya Aku, lalu Aku deka ngamatka semua semaya nya.


text:
Semua orang ke arapka engkeramba, ke ngumbai anak patung petara sida, deka dikemaruhka sereta dipechat.”


text:
Israel, kita udah meda mayuh macham utai, tang nama reti utai nya ba kita? Kita bisi pending kena ninga, tang nama utai ti udah didinga kita?”


text:
Tang diatu bala nembiak Iya udah kena rumpak. Sida iya ditutup dalam bilik ti nadai jenila lalu dilalaika dalam rumah jil. Reta tengkira sida udah dichuri sereta dirumpak, lalu nadai orang datai ngelepaska sida.


text:
Sapa ti udah nyerahka orang Israel ngagai bala perumpak? TUHAN Empu! Laban kitai udah bedosa ngelaban Iya! Kitai enggai idup nitihka jalai Iya tauka ngasika ajar ti diberi Iya ngagai kitai.


text:
Nya alai Iya ngasuh kitai ngasaika pengeringat Iya lalu natka pemerinsa laban perang. Pengeringat Iya baka api ti nunu semua menua Israel, tang kitai nadai nemu utai ti nyadi. Kitai nadai belajar ari utai nya.


text:
Israel, TUHAN udah nempa kita, lalu ku Iya bejaku, “Anang takut. Aku deka ngelepaska kita. Aku udah ngangauka nama kita siku-siku laban kita endang enggi Aku.


text:
Lebuh kita bejalai nengah ai ti dalam, Aku deka meruan enggau kita. Penusah ti nuntung kita enda ulih ngalahka kita. Lebuh kita bejalai ngerenchah api, kita enda betu. Penguji ti besai ti deka datai, enda ulih ngemediska kita,


text:
laban Aku tu TUHAN Allah Taala kita, Allah Taala ke disembah orang Israel ti kudus, ke ngelepaska kita. Aku deka meri Ejip, Etiopia enggau Seba kena Aku nebus kita.


text:
Aku deka ngelengkaka mayuh bansa bukai laban Aku deka ngelepaska kita, laban Aku sayauka kita enggau laban Aku rinduka kita lalu meri kita basa.


text:
Anang takut. Aku bisi enggau kita! “Ari timur, enggau ari barat ti pemadu jauh Aku deka mai bala nembiak nuan pulai ngagai menua sida empu.


text:
Aku deka ngasuh utara ngelakka sida mupuk lalu nagang selatan ngetanka sida. Awakka bala nembiak Aku pulai ari menua ti jauh, ari semua endur di serata dunya.


text:
Ku Allah Taala bejaku, “Saman bala nembiak Aku ngagai kot. Sida bisi mata, tang sida buta. Sida bisi pending, tang sida bengal!


text:
Saman semua bansa datai ngagai pechara nya. Ni bagi petara sida ke ulih madahka utai ti deka nyadi jemah ila? Ni bagi petara nya ti udah madahka utai ti benung nyadi diatu? Awakka bala petara nya mai saksi sida kena sida mandangka diri ngereja utai ti ngena, kena sida besaksika pemendar jaku sida.


text:
“Orang Israel, kita tu meh saksi Aku. Aku milih kita nyadika nembiak Aku, ngambika kita ngelala Aku, lalu arapka Aku sereta nemu Aku endang Allah Taala ti siku aja. Kita nadai petara bukai tang semina Aku aja, nemuka menya tauka jemah ila.


text:
Aku udah madahka utai ti deka nyadi, lalu udah nya Aku datai nulung kita. Nadai petara orang bansa bukai bisi udah kala ngereja utai baka nya. Kita nyadika saksi Aku.


text:
Aku endang Allah Taala belama iya. Nadai orang ulih ngerarika diri ari kuasa Aku. Nadai orang ulih ngubah utai ti dikereja Aku.”


text:
Ku Allah Taala ke disembah orang Israel ti kudus, TUHAN ti nebus kita bejaku, “Kena Aku ngelepaska kita, Aku deka ngasuh bala soldadu nyerang Babilon. Aku deka ngeruntuhka pintu nengeri, lalu panjung orang di nengeri nya deka bebali nyadi sabak.


text:
Iya ngerusak bala soldadu ti kering, bala soldadu ke nepan kerita perang enggau kuda. Sida rebah, lalu enda angkat agi, dipadamka baka api kelita!


text:
Tang ku TUHAN bejaku, “Anang ingatka utai ti udah nyadi menya tauka berundingka utai ti udah nyadi dulu kelia.


text:
Peratika utai ti baru, ti deka dikereja Aku. Utai nya benung nyadi, lalu kita ulih meda utai nya diatu! Aku deka ngaga jalai raya nengah menua puang lalu meri kita ai sungai di menua puang nya.


text:
Indah jelu babas deh deka ngemesaika Aku. Jelu pasun enggau burung unta deka muji Aku lebuh Aku deka ngasuh sungai rarat di menua puang kena meri ai ngagai bala nembiak ke dipilih Aku.


text:
Kita nadai mai bedus nyadika piring tunu ngagai Aku. Kita enda ngemesaika Aku ngena piring kita. Aku nadai nating kita bepintaka piring tauka bepintaka menyan lalu ngasuh kita leju.


text:
Kita nadai meli menyan ke Aku tauka ngemuaska ati Aku ngena lemak jelu kita. Tang kita nating Aku ngena dosa kita. Kita ngasuh Aku leju meda penyalah kita.


text:
Tang taja pia, Aku tu Allah Taala ti ngampun dosa kita, lalu Aku ngereja nya laban nya endang gaya Aku. Aku enggai nyalah kita ketegal dosa kita.


text:
“Aram kitai mansang ngagai kot. Bai dawa kita! Bantaika pekara kita kena kita nunjukka diri endang ngereja utai ti ngena!


text:
Aki ini kita dulu kelia nya orang ke terubah bedosa ngelaban Aku. Bala tuai kita udah bedosa ngelaban Aku,


text:
lalu bala pemerintah kita udah ngamahka endur Aku ti kudus. Nya alai Aku ngerusak Israel. Aku nejuka bala nembiak Aku dipechat.”


text:
Ku TUHAN bejaku, “Anang enda mending, Israel, kita ke nembiak Aku, ke dipilih Aku, kita ke peturun Jakop.


text:
Aku tu TUHAN ti udah ngaga kita. Kenyau ari maya kita ada, Aku udah nulung kita. Anang takut. Kita tu nembiak Aku, ke dipilih sereta dikerinduka Aku.


text:
Aku deka meri ai ngagai menua ti aus lalu ngasuh sungai rarat nengah tanah ti rangkai. Aku deka nuang Roh Aku ngagai bala anak kita, enggau berekat Aku ngagai bala peturun kita.


text:
Siku-siku orang deka nyebut, ‘Aku endang enggi TUHAN.’ Sida deka datai lalu begulai enggau orang Israel. Genap iku sida deka nuliska nama TUHAN ba lengan sida lalu ngumbai diri nembiak Allah Taala.”


text:
Ku TUHAN ti merintah sereta nyaga Israel, TUHAN ti Pemadu Bekuasa, bejaku: “Aku tu Allah Taala ti terubah, ti penudi, ti endang siku aja. Kita nadai Allah Taala bukai tang semina Aku aja.


text:
Kati orang bisi ulih ngereja utai baka ke udah dikereja Aku? Sapa ulih madahka semua utai ti deka nyadi kenyau ari penumbuh nyentuk ngagai pengujung dunya?


text:
Anang takut, nembiak Aku! Kita nemu, kenyau ari dulu kelia nyentuk ngagai diatu Aku udah madahka semua utai ti deka nyadi, lalu kita nyadika saksi Aku. Kati kita bisi petara bukai? Kati kita bisi petara ti bekuasa ti enda dikelala Aku?”


text:
Semua orang ke begagaka engkeramba endang nadai guna magang, lalu petara ti balat dipuji sida endang nadai guna. Sida ke nyembah petara nya, endang buta sereta nadai nemu utai, lalu sida deka dipechat.


text:
Genap iku orang ke nyembah utai nya deka dipechat. Orang ke ngaga engkeramba nya semina mensia aja, nadai lebih ari nya. Awakka sida datai lalu kena pechara. Sida deka balat takut lalu dipechat.


text:
Tukang besi ngambi repik besi lalu nempa iya ba atas api. Lengan iya ti kering ngedarka tukul lalu nempa besi nya. Lebuh iya gawa, iya lapar, aus sereta lelak.


text:
Tukang kayu nyukat kayu. Iya ngukir gamal mensia ngena kapu, ngaga gamal nya ngena pekekas iya, lalu ngaga utai nya baka gamal mensia, gamal ti sigat, ti deka diengkahka iya dalam rumah iya.


text:
Nyangka iya nebang kayu sidar kena iya ngaga utai nya, tauka milih kayu oak tauka kayu saipris ari utan. Tauka, nyangka iya nanam kayu laurel, lalu nganti hari ujan ngasuh utai nya tumbuh.


text:
Sebagi ari kayu nya diguna nyadika kayu api, lalu sebagi dikena ngaga engkeramba. Sebagi dikena iya menyadika api kena bekindu enggau manggang roti. Sebagi dikena iya ngaga petara, lalu disembah iya.


text:
Sebagi ari kayu nya dikena iya menyadika api. Iya manggang dagin, makai dagin nya, lalu kenyang. Iya bekindu lalu ku iya, “Tu baru iya! Manah amat api tu!”


text:
Teda kayu nya digaga iya nyadika engkeramba. Udah nya iya meremi lalu nyembah engkeramba nya, lalu besampi ngagai engkeramba nya, ku iya, “Selamatka aku, laban nuan petara aku!”


text:
Orang ke baka nya amat kelalu beli, datai ke sida nyau enda nemu utai ti dikereja diri agi. Sida nutup mata enggau runding sida ari utai ti bendar.


text:
Tukang ke ngaga engkeramba nadai nemu bepikir tauka nyebut, “Sebagi ari kayu nya ditunu aku. Api nya dikena aku manggang roti, enggau manggang dagin, lalu aku makai utai nya. Teda kayu nya digaga aku nyadi engkeramba. Diatu aku nyembah lumpung kayu!”


text:
Pengawa nya baka orang ke makai amau. Pemeli runding iya balat nesatka iya, datai ke iya nyau enda ulih ditulung agi. Iya enggai ngaku engkeramba ti ba jari iya nya ukai petara.


text:
Ku TUHAN bejaku, “Israel, kingatka tu. Kingatka diri ke nembiak Aku. Aku udah nempa kita nyadika nembiak Aku, lalu Aku deka seruran ingatka kita.


text:
Aku udah muai penyalah kita baka ke muai mua hari. Pulai baru ngagai Aku, laban Aku udah nebus kita.”


text:
Manjung gaga ati meh kita langit! Manjung meh kita endur ti dalam di dunya! Manjung gaga ati meh kita bukit, enggau semua kayu ti dalam utan! TUHAN udah mandangka pemesai kuasa Iya lebuh Iya nebus nembiak Iya Israel.


text:
“Aku tu TUHAN ti Juruselamat kita. Aku tu ke nempa kita dalam kandung. Aku tu TUHAN, ke ngaga semua utai. Aku siku aja ke mintarka langit. Lebuh Aku ngaga dunya, nadai orang nulung Aku.


text:
Aku ngemelika orang ke betilitka nasit lalu ngemuntanka tujum orang ke bepenemu pasal bintang. Aku nulak jaku orang ke bepenemu-dalam lalu mandangka pemeli penemu sida.


text:
Tang lebuh nembiak Aku madahka utai ti deka nyadi, lebuh Aku ngasuh siku seruan mandangka pelan Aku, Aku ngasuh pelan enggau utai ti dipadahka Aku nyadi magang. Aku madahka mensia deka diau di Jerusalem baru, lalu semua nengeri di menua Judah deka digaga baru. Semua nengeri nya deka digaga baru ba tembawai nengeri ti dulu.


text:
Ku Aku nyebut ngagai Sairus, ‘Nuan deka merintah ngarika Aku. Nuan deka ngereja utai ti diasuh Aku kereja nuan: nuan deka bejaku ngasuh Jerusalem digaga baru lalu ngasuh batu pemun Rumah Sembiang ditanam.’ ”


text:
TUHAN udah milih Sairus nyadi raja. Iya udah ngasuh Sairus ngalahka mayuh bengkah bansa. Iya ngasuh Sairus muai kuasa ari bala raja. TUHAN deka muka pintu mayuh bengkah nengeri ke iya. Ku TUHAN bejaku ngagai Sairus,


text:
“Aku Empu deka nyendiaka jalai ke nuan, ngerataka bukit enggau munggu. Aku deka ngeruntuhka semua pintu temaga lalu matahka alang besi sida.


text:
Aku deka meri ngagai nuan reta tengkira ari endur ti petang sereta resia. Nya baru nuan deka nemu Aku endang TUHAN lalu nemu Allah Taala ke disembah orang Israel udah ngangauka nama nuan.


text:
Aku ngeletak nuan nulung nembiak Aku Israel, bansa ti udah dipilih Aku. Aku udah meri ngagai nuan basa ti besai, taja pen nuan enda nemu Aku.


text:
“Aku tu TUHAN. Kita nadai TUHAN bukai. Aku deka meri nuan pengering ti dipeguna nuan, taja pen nuan enda nemu Aku.


text:
Aku ngereja nya ngambika semua orang ari timur nyentuk ke barat nemu Aku endang TUHAN lalu kita nadai petara bukai.


text:
Aku tu ke ngaga penampak enggau pemetang. Aku tu ke mai berekat enggau pengerusak. Aku ti TUHAN tu ti ngereja semua utai nya.


text:
Aku deka ngasuh pemenang nurun ari langit baka ujan. Tanah deka merangap lalu nyambut iya lalu iya deka ngasuh pengelepas enggau pengelurus tumbuh baka bungai. Aku ti TUHAN, deka ngasuh utai nya nyadi.”


text:
Kati periuk tanah berani bekelikuh ngelaban orang ke ngaga iya, periuk tanah ti sebaka enggau periuk tanah ti bukai? Kati tanah liat nanya tukang periuk munyi tu, “Nama utai ti digaga nuan?” Kati periuk tanah mutap madahka orang ke ngaga iya nya nadai pengelandik?


text:
Kati kitai berani bejaku munyi tu ngagai apai indai kitai, “Nama kebuah seduai ngasuh aku ada baka tu?”


text:
Ku TUHAN Allah Taala ke disembah orang Israel ti kudus, bejaku: “Nuan enda tau betanyaka pasal bala anak Aku ngagai Aku tauka madahka utai ti patut dikereja Aku!


text:
Aku tu ke ngaga dunya lalu ngaga mensia sereta ngasuh sida diau dia. Ngena kuasa Aku, Aku mintarka langit. Aku merintah mata hari, bulan enggau bintang.


text:
Aku Empu ke nyungkak Sairus ngereja utai kena ngamatka juluk ati Aku, lalu ngaga utai nyadi lurus. Aku deka beruruska semua jalai raya ti ditengah iya. Iya deka nirika nengeri Jerusalem baru, lalu ngelepaska bala nembiak Aku ti udah kena tangkap. Nadai orang udah ngupah tauka nyuap iya ngereja utai nya.” TUHAN ti Pemadu Bekuasa udah bejaku.


text:
Ku TUHAN bejaku ngagai orang Israel, “Pengaya menua Ejip enggau Etiopia deka diempu kita, lalu bala lelaki orang Seba ti tinggi gamal deka nyadi ulun kita. Sida deka ditanchang ngena rantai lalu nitihka kita. Sida deka meremi di mua kita, lalu bejaku, ‘Allah Taala bisi enggau kita. Semina Iya siku aja ti Allah Taala.


text:
Allah Taala ke disembah orang Israel ke ngelepaska bala nembiak Iya, endang Allah Taala ti ngelalaika Diri.


text:
TUHAN udah ngaga langit. Iya nya meh Allah Taala! Iya nempa lalu ngaga dunya. Iya ngaga dunya tegap sereta tan. Iya nadai ngaga dunya nyadi endur ti sunyi nadai mensia, tang nyadi endur alai mensia diau. Nya meh Allah Taala ti nyebut, “Aku tu TUHAN, lalu kita nadai petara bukai.


text:
Aku enda bejaku enggau chara belalai tauka ngelalaika juluk ati Aku. Aku nadai ngasuh orang Israel lebu ngapa begigaka Aku. Aku tu TUHAN, lalu Aku nyebut utai ti bendar. Aku madahka utai ti ngena.”


text:
Ku TUHAN bejaku, “Begempuru meh kita, mensia ari semua bansa, semua kita ke agi idup lebuh perintah nya alah. Awakka kita datai bechara! Orang ke bejalai bebala mayuh mai engkeramba ti digaga ari kayu, lalu besampi ngagai petara ti enda ulih nyelamatka sida, sida nya orang ke nadai nemu utai!


text:
Datai, lalu bantaika pekara kita dalam kot. Awakka orang ke kena dawa betanya ngagai pangan diri. Sapa orang dulu kelia ke madahka utai ti deka nyadi? Kati orang nya ukai Aku ti TUHAN Allah Taala ti ngelepaska bala nembiak Iya? Kita nadai petara bukai kelimpah ari Aku, Allah Taala ke lurus, ti nyadi Juruselamat.


text:
“Pulai ngagai Aku diatu ngambika kita diselamatka, semua kita mensia ti di serata dunya! Semina Aku siku aja ti Allah Taala.


text:
Semaya Aku endang amat, lalu semaya nya enda diubah. Aku besumpah atas nama Aku Empu: Semua orang deka datai lalu besugang di mua Aku lalu besumpah madahka diri deka taluk ngagai Aku.


text:
“Sida deka bejaku madahka pemenang enggau pengering semina datai ari Aku siku aja. Tang semua orang ke begedika Aku, deka dipechat.


text:
“Nya meh pengujung bala petara menua Babilon! Dulu suba Bel enggau Nebo disembah, tang diatu seduai iya diundan ngena keledai, nating belakang jelu ti lelak.


text:
Sida engkeramba nya enda ulih nyelamatka diri empu. Sida ditangkap lalu ditabanka ngagai endur bukai. Nya meh pengujung petara menua Babilon!


text:
“Pendingka Aku, kita ke peturun Jakop, semua kita nembiak Aku ti agi tinggal. Aku udah ngibun kita kenyau ari kita ada.


text:
Aku tu Allah Taala kita, lalu Aku deka ngibun kita datai ke kita nyau tuai, lalu buk kita buban. Aku udah nempa kita, lalu Aku deka ngibun kita. Aku deka nyaup kita lalu ngelepaska kita.


text:
Orang muka kandi duit sida lalu nuang emas. Sida nimbang pirak ngena dachin. Sida ngaji tukang emas ngaga siku petara. Udah nya sida meremi lalu nyembah petara nya.


text:
Sida ngangkatka iya ngagai bau sida, lalu ngesan iya. Sida ngengkahka iya ba siti endur, lalu iya bediri dia, enda ulih nginsit ari endur nya. Enti orang besampi ngagai iya, iya enda nemu nyaut lalu enda ulih ngelepaska sida ari penusah.


text:
Kingatka utai ti udah nyadi dulu kelia. Kita enda tau enda ngaku Aku siku aja nyadika Allah Taala kita lalu nadai orang sebaka enggau Aku.


text:
Kenyau ari pun kelia, Aku udah madahka utai ti deka nyadi. Dulu kelia Aku udah madahka utai ti deka nyadi. Aku madahka pelan Aku endang enda nemu lebu, lalu madahka Diri deka ngereja semua utai ti deka dikereja Aku.


text:
Aku ngangauka siku lelaki datai ari timur. Iya deka nyambar baka menaul lalu ngereja utai ti udah diperambu Aku. Aku udah bejaku, lalu utai nya deka dikereja.


text:
Aku deka mai hari pemenang datai semak, laban iya endang enda jauh. Pengelepas Aku enda betangguh. Aku deka nyelamatka Sion, lalu mai basa ngagai Israel dia.”


text:
Ku TUHAN bejaku, “Babilon, nurun nuan ari kerusi diraja nuan, lalu duduk malai abus. Dulu menya nuan udah baka indu dara bungas, nengeri ti enda kala alah, tang nuan enda agi lembut sereta bajik gamal! Nuan diatu udah nyadi ulun!


text:
Pusinka batu kisar! Kisar meh tepung! Buka tambai mua nuan! Buka pekayan nuan ti manah! Siatka kain nuan lebuh nuan meraka sungai!


text:
Orang deka meda nuan telanjai. Sida deka meda nuan dikemaruhka sereta dipechat. Aku deka malas nuan, lalu nadai orang deka nagang Aku.”


text:
Ku TUHAN bejaku ngagai Babilon, “Awakka nuan duduk enda bemunyi dalam petang. Nadai sida agi deka ngumbai nuan kuin ke semua bansa!


text:
Aku udah ringat ngagai bala nembiak Aku. Aku udah ngaga sida baka ke ukai nembiak Aku agi. Aku udah nyerahka sida ngagai jari nuan, lalu nuan nadai nemu kasihka sida. Indah sida ke tuai deh diperinsaka nuan.


text:
Nuan ngumbai diri deka seruran nyadi kuin, lalu nuan enda irauka utai ti digaga diri tauka berundingka pengujung utai nya.


text:
“Pendingka tu, nuan ke rindu ngelantangka diri, ke ngumbai diri likun sereta nadai utai ngawa. Nuan ngumbai diri besai baka Allah Taala, lalu ngumbai orang nadai baka nuan. Nuan ngumbai diri enda tau nyadi indu ke balu tauka mati anak.


text:
Tang dalam sekejap aja, dalam sehari aja, utai dua bengkah nya deka nyadi. Taja pen nuan ngena mayuh macham keramat, tang nuan deka lenyau laki, lenyau anak.


text:
“Nuan berasai likun ngereja penyai. Nuan ngumbai orang enda ulih meda nuan. Penemu-dalam enggau penemu nuan udah mai nuan tesat, lalu ku nuan bejaku dalam ati diri, ‘Aku tu Allah Taala. Nadai orang sebaka enggau aku.’


text:
Penusah ti besai deka ninggang nuan, lalu nadai siti pengawa keramat nuan ulih nagang nya. Pengerusak deka ninggang nuan enggau ngenyit, pengerusak ti nadai kala dipikir nuan!


text:
Simpan aja meh puchau enggau pengaruh nuan. Nuan udah ngena sida kenyau ari nuan agi biak. Nyangka ukur sida ulih nulung nuan. Nyangka ukur nuan ulih ngenakutka bala munsuh nuan.


text:
Nuan nadai daya, taja pen nuan diberi jaku lalau. Awakka bala orang ke bepenemu pasal bintang datai lalu nyelamatka nuan, bala orang ke belajarka pasal bintang, ke begagaka kar langit lalu madahka ngagai nuan genap bulan, utai ti deka nyadi ba nuan.


text:
“Sida nya baka rumput ti rangkai lalu api deka nganguska sida! Indah sida empu deh enda ulih nyelamatka diri. Api nya kelalu angat ke sida, laban api nya ukai api ti nyamai kena bekindu.


text:
Semina nya aja meh guna nuan enggau sida, sida ke bepenemu pasal bintang, ti udah alai nuan betanya seumur idup. Semua sida nya deka ninggalka nuan lalu mupuk, lalu nadai siku sida agi tinggal nyelamatka nuan.”


text:
Pendingka tu, kita orang Israel, kita ke ari peturun Judah: Kita besumpah dalam nama TUHAN lalu ngumbai diri nyembah Allah Taala ke disembah orang Israel, tang kita semina bejaku ngapa.


text:
Kita temegah madahka diri peranak nengeri ti kudus lalu madahka diri bekering ba Allah Taala ke disembah orang Israel, ke benama TUHAN ti Pemadu Bekuasa.


text:
Ku TUHAN bejaku ngagai orang Israel, “Dulu kelia Aku endang udah madahka gaya utai ti deka nyadi, udah nya Aku lalu ngasuh utai nya nyadi enggau ngenyit.


text:
Nya alai dulu kelia Aku udah madahka gaya pengidup kita jemah ila, madahka gaya utai ti deka nyadi, sebedau sida nyadi, ngambika kita enda ngumbai utai nya digaga engkeramba enggau anak patung kita.


text:
“Semua utai ti dipadahka Aku, udah nyadi magang diatu. Kita patut ngaku semua utai ti udah dipadahka Aku nya endang amat magang. Diatu Aku deka madahka ngagai kita utai ti baru, ti deka datai, utai ti deka nyadi, ti nadai kala dipandangka Aku dulu menya.


text:
Semina diatu aja Aku ngasuh utai nya nyadi. Nadai utai ti baka nya udah kala nyadi dulu kelia. Enti sema iya udah nyadi, kita tentu ngumbai diri nemu semua utai pasal iya.


text:
Aku nemu kita endang enda tau dikarapka, lalu kita endang ditemu selalu angkat ngelaban. Nya kebuah kita nadai kala ninga pasal utai nya. Nya kebuah berita pasal utai nya nadai kala didinga kita.


text:
“Ngambika orang mayuh deka muji nama Aku, Aku nagang Diri ringat. Aku nagang Diri ringat lalu enda ngerusak kita.


text:
Aku udah nguji kita ngena api pemerinsa, baka pirak ti dituchi dalam serumbung api. Tang Aku nemu kita endang nadai guna.


text:
Utai ti dikereja Aku endang dikereja Aku ke Aku Empu. Aku enggai nejuka nama Aku dikeleseka tauka bekunsika mulia Aku enggau orang laban mulia nya endang enggi Aku siku aja.”


text:
Ku TUHAN bejaku, “Pendingka Aku, Israel. Aku udah ngangauka kita. Aku tu Allah Taala ti terubah, ti penudi, ti Allah Taala siku aja!


text:
Jari Aku udah ngaga pugu dunya lalu mintarka langit. Lebuh Aku ngangauka dunya enggau langit, seduai iya datai tekala nya, lalu bediri di mua Aku.


text:
“Begempuru lalu pendingka Aku, semua kita! Nadai siku ari bala petara nya ulih madahka orang ke udah dipilih Aku deka nyerang Babilon. Iya deka ngereja utai ti diasuh Aku.


text:
“Datai semak ngagai Aku diatu, lalu dingaka utai ti disebut Aku. Kenyau ari pun, Aku endang udah bejaku enggau terang lalu udah seruran ngamatka jaku Aku.” (Diatu TUHAN ti Pemadu Tinggi udah meri aku kuasa Iya, lalu ngirumka aku.)


text:
Ku Allah Taala ke disembah orang Israel ti kudus, TUHAN ti nebus kita, bejaku: “Aku tu TUHAN Allah Taala kita, ti deka ngajar kita utai ke penguntung kita lalu nunjukka jalai ti patut ditengah kita.


text:
“Enti sema kita udah mendingka jaku Aku nya baru berekat tentu udah rarat ngagai kita baka sungai ti enda nemu langkang. Pemenang tentu udah datai ngagai kita baka gelumbang ti ngalun ngagai tebing.


text:
Pansut meh kita ari Babilon. Kita udah dilepaska. Padahka berita nya enggau panjung gaga ati. Padahka berita nya di semua endur: “TUHAN udah nebus nembiak Iya Israel!”


text:
Lebuh TUHAN nguluka bala nembiak Iya bejalai nengah menua puang ti angat sereta rangkai, sida enda aus. Iya ngasuh ai pansut ari batu ke sida. Iya melah batu, lalu ai rarat pansut.


text:
Pendingka aku, kita menua ti ba tebing tasik, kita ke diau jauh! Sebedau aku ada, TUHAN endang udah milih aku lalu ngeletak aku nyadika nembiak Iya.


text:
Iya ngasuh leka jaku aku tajam baka pedang. Iya nyaga aku ngena jari Iya Empu. Iya ngaga aku baka laja, tajam sereta sedia deka dikena.


text:
Ku aku bejaku, “Aku udah gawa, tang pengawa nya nadai reti! Aku udah ngansingka pengering aku, tang nadai bulih utai.” Tang taja pia, aku arapka TUHAN deka bejaku ngarika aku. Iya deka ngupah aku ketegal pengawa ti dikereja aku.


text:
Sebedau aku ada, TUHAN endang udah ngeletak aku mai bala nembiak Iya pulai baru, mai orang Israel ti udah pambar pendiau pulai baru. TUHAN meri aku basa. Iya meh nyadika pun pengering aku.


text:
Ku TUHAN bejaku ngagai aku, “Nembiak Aku, Aku bisi pengawa ti besai agi ti diasuh Aku kereja nuan. Nuan ukai semina deka mulaika kuasa ngagai orang Israel ti agi idup, tang Aku deka mega ngaga nuan nyadika penampak ke semua bansa, ngambika semua dunya diselamatka.”


text:
Ku Allah Taala ke disembah orang Israel ti kudus enggau Juruselamat bejaku ngagai siku orang ke balat dipechat, ke dipegedika semua bansa lalu nyadi ulun bala raja: “Bala raja deka meda nuan dilepaska lalu sida deka bediri ngayanka basa sida ngagai nuan. Bala anak raja deka mega meda nuan dilepaska, lalu sida deka meremi baruh masa nuan.” Utai tu deka nyadi laban TUHAN udah milih ulun Iya. Allah Taala ke disembah orang Israel ti kudus ngamatka semaya Iya.


text:
Ku TUHAN bejaku ngagai bala nembiak Iya, “Lebuh maya Aku deka nyelamatka kita, Aku deka kasihka kita lalu nyaut sabak kita ke minta tulung. Aku deka nyaga sereta ngelindung kita lalu nengah kita Aku deka ngaga siti sempekat enggau semua bansa. Aku deka ngasuh kita ngentapka diri, sekali agi, di menua kita empu ti nadai orang nguan diatu.


text:
Aku deka nyebut ngagai orang tangkap, ‘Kita diatu dilepaska!’ lalu ngagai sida ke diau dalam petang, ‘Pansut ngagai penampak!’ Sida deka nyadi baka jelu bedus ti ngulam ba munggu.


text:
Sida nadai agi lapar tauka aus. Pengangat panchar mata hari enggau pengangat menua puang enda agi ngemediska sida, laban sida deka diuluka siku ti rinduka sida. Iya deka nguluka sida ngagai mata ai.


text:
“Lalu Aku deka ngaga jalai raya ngerenchah bukit lalu nyendiaka jalai ti deka ditengah bala nembiak Aku.


text:
Belagu meh nuan langit! Manjung gaga ati meh nuan dunya! Awakka bukit belagu! TUHAN deka merindang bala nembiak Iya. Iya deka sinu ati ke bala nembiak Iya ke merinsa.


text:
Nya alai TUHAN nyaut, “Kati indu enda ingatka anak diri lalu enda rinduka anak ke diadaka iya empu? Enti sema indai enda ingatka anak diri, Aku deka seruran ingatka kita.


text:
“Sida ke deka nirika nuan baru, deka datai enda lama da agi, lalu sida ke udah ngerusak nuan, deka mupuk.


text:
Malik kiba-kanan lalu peda utai ti benung nyadi ngelingi nuan! Bala nembiak nuan benung begempuru. Sida iya pulai ngagai nuan! Nya alai laban Aku tu Allah Taala ti idup, kita deka temegahka bala kita empu, baka indu ke ditikah ke temegahka batu berega ti dikena iya.


text:
“Menua kita udah nyadi tembawai lalu nadai orang nguan, tang diatu menua kita nya kelalu mit lalu enda ulih ngundan sida ke datai lalu deka diau dia. Lalu sida ke udah ngaga nuan nyadi tembawai deka dibuai jauh ari nuan.


text:
Bala nembiak nuan ti udah diadaka di menua bukai deka jemah ila nyebut ngagai nuan, ‘Menua tu kelalu mit, kami begunaka menua ti luas agi alai diau!’


text:
Udah nya nuan deka bejaku dalam ati diri, ‘Sapa udah beranakka bala nembiak tu ke aku? Bala anak aku udah lenyau, lalu aku enda ulih beranak agi. Aku udah dibuai lalu diburu ngagai menua bukai. Sapa udah nupi bala nembiak tu? Aku tinggal kediri-diri, nya alai, ari ni penatai bala nembiak tu?’ ”


text:
Ku TUHAN ti Pemadu Tinggi bejaku ngagai bala nembiak Iya: “Aku deka meri tanda ngagai semua bansa, lalu sida deka mai bala nembiak nuan pulai baru ngagai menua sida empu.


text:
Bala raja deka nyadi baka apai nuan. Bala kuin deka nyadi baka indai nuan. Sida deka meremi baruh di mua nuan, lalu ngemesaika nuan. Enggau ati ti baruh sida deka masa nuan. Nya baru nuan deka nemu Aku endang TUHAN. Nadai orang ke nganti tulung ari Aku, deka asa ngapa.”


text:
Kati nuan ulih ngerampas perapasan ari jari soldadu? Kati nuan ulih ngelepaska orang tangkap ari jari orang ke jai?


text:
Ku TUHAN nyaut, “Nya meh utai ti deka nyadi. Orang ke udah ditangkap soldadu, deka ditabanka, lalu perapasan ti udah ulih orang ke jai, deka dirampas. Aku deka ngelaban barang sapa ke ngelaban nuan, lalu Aku deka ngelepaska bala anak nuan.


text:
Aku deka ngasuh orang ke nekanka pengidup nuan, bebunuhka pangan diri. Sida deka mabuk laban ati ti seruran deka bebunuh pedis ati. Nya baru semua bansa deka nemu Aku endang TUHAN, ke nyelamat sereta ngelepaska nuan. Sida deka nemu Aku tu Allah Taala ti bekuasa orang Israel.”


text:
Ku TUHAN bejaku, “Kati nuan ngumbai Aku muru bala nembiak Aku baka laki ke muai bini? Enti pia, dini alai surat sarak? Kati nuan ngumbai Aku nyual nuan nyadi orang tangkap baka lelaki ke nyual bala anak diri nyadi ulun? Ukai pia. Kita ditangkap lalu dibuai ngagai menua bukai laban dosa kita. Kita dibuai ngagai menua bukai laban penyalah kita.


text:
“Nama kebuah bala nembiak Aku enda nyaut lebuh Aku datai ngagai sida deka nebus sida? Nama kebuah sida enda nyaut, lebuh Aku ngangau? Kati Aku tu kelalu lemi nebus sida? Aku ulih ngerangkaika tasik ngena seleka jaku lalu ngubah sungai nyadi menua puang, datai ke semua ikan dalam sungai nya mati laban nadai agi ai.


text:
TUHAN ti Pemadu Tinggi udah ngajar Aku utai ti patut disebut, ngambika aku ulih ngeringka orang ke lelak. Genap pagi Iya ngasuh aku gagit ati deka ningaka utai ti deka diajar Iya ngagai aku.


text:
Aku ngayanka belakang aku ngagai orang ke malu aku. Aku enda nagang sida, lebuh sida mechat aku, lebuh sida ngentun ragum aku lalu ngeludah mua aku.


text:
Tang jaku pechat sida enda ulih ngemediska aku laban TUHAN ti Pemadu Tinggi nulung aku. Aku ngeringka diri natka pechat sida. Aku nemu diri enda ulih dipechat sida,


text:
laban Allah Taala semak aku, lalu Iya deka ngumbai aku nadai penyalah. Kati orang bisi berani bedawaka aku? Aram kitai sama mansang ngagai kot! Awakka iya bedawaka aku!


text:
TUHAN ti Pemadu Tinggi deka bejaku ngarika aku. Nya alai, sapa ulih ngumbai aku udah ngereja penyalah? Semua orang ke bedawaka aku, deka lesap magang. Sida deka lesap baka kain ti diempa indu gegat.


text:
Semua kita ke nangika TUHAN sereta ngasika jaku ulun Iya, jalai ti ditengah kita nyangka udu petang, tang panggaika pengarap kita ba TUHAN. Panggaika diri ba Allah Taala kita.


text:
Semua kita ke bepekat deka ngerusak orang bukai, kita empu deka dirusak akal kita empu. TUHAN Empu deka ngasuh utai tu nyadi. Kita deka merinsa.


text:
Ku TUHAN bejaku, “Pendingka Aku, kita ke minta diri diselamatka, kita ke datai ngagai Aku minta tulung. Kingatka batu ti penatai kita, lumbung batu alai kita ke udah digaga.


text:
Kingatka aki kita, Abraham, enggau Sarah, ke nurunka kita. Lebuh Aku ngangauka Abraham, iya nadai anak, tang Aku merekatka iya, lalu meri iya mayuh anak. Aku meri iya mayuh peturun.


text:
“Aku deka ngayanka penyiru Aku ngagai Jerusalem, ngagai semua orang ke diau dalam tembawai iya. Taja pen menua iya udah nyadi menua puang, Aku deka ngaga iya nyadi kebun, baka kebun ti digaga Aku di Eden. Orang deka gaga sereta lantang ati diau dia, sereta nyanyi pantun puji enggau belagu meri terima kasih ngagai Aku.


text:
“Pendingka Aku, kita ke nembiak Aku. Pendingka utai ti disebut Aku: Aku meri jaku ajar Aku ngagai semua bansa. Adat Aku deka meri sida penampak.


text:
Aku deka lengkas datai lalu ngelepaska sida. Maya pemenang Aku nyau semak. Aku Empu deka merintah semua bansa. Menua ti ba tebing tasik nganti penatai Aku. Sida nganti enggau ati ti andal ngadang Aku deka ngelepaska sida.


text:
Engkadah ke langit, perening ngagai dunya! Langit deka lesap baka asap. Dunya deka luya baka kain ti lama, lalu semua orang ke diau dalam dunya, deka mati baka lalat. Tang pengelepas ti dibai Aku, deka meruan belama iya. Pemenang Aku deka meruan belama iya.


text:
“Pendingka Aku, kita ke nemu pengelurus, ti udah ngelekatka ajar Aku dalam ati kita. Anang takut lebuh orang ngelese sereta mechat kita.


text:
Sida deka lesap baka gari ti diempa indu gegat! Tang pengelepas ti dibai Aku deka meruan belama iya. Pemenang Aku deka tan belama iya.”


text:
Dani, O TUHAN, lalu tulung kami! Kena meh kuasa Nuan, lalu selamatka kami. Kena meh kuasa nya baka ke dikereja Nuan dulu kelia. Nuan Empu ke mepat antu tasik ke benama Rahap.


text:
Nuan Empu ke ngerangkaika tasik lalu ngaga jalai raya nengah ai, ngambika sida ke diselamatka Nuan, ulih meraka ke seberai.


text:
Sida ke udah dilepaska Nuan deka datai di Jerusalem enggau ati ti gaga, belagu sereta manjung gaga ati. Sida deka lantang ati belama iya, dilepaska belama iya ari ati ti sinu sereta tusah.


text:
Ku TUHAN bejaku, “Aku tu ke meri kita pengering. Nama kebuah kita takutka mensia, ti nadai lebih agi tan ari rumput?


text:
Kati kita enda ingatka TUHAN ti udah ngaga kita, ke mintarka langit lalu nudukka pugu dunya? Nama kebuah kita seruran takutka pengeringat orang ke nekanka pengidup kita, orang ke sedia deka ngerusak kita? Pengeringat sida enda ulih negu kita agi.


text:
Orang ke kena jil, deka dilepaska enda lama da agi. Sida deka panjai umur lalu nadai suntuk pemakai.


text:
“Aku tu TUHAN Allah Taala kita. Aku ngirau tasik lalu ngasuh gelumbang besegum. Nama Aku TUHAN ti Pemadu Bekuasa!


text:
Aku mintarka langit lalu nudukka pugu dunya. Ku Aku bejaku ngagai Jerusalem, ‘Kita tu nembiak Aku! Aku udah meri jaku ajar Aku ngagai kita, lalu Aku nyaga kita ngena jari Aku.’ ”


text:
O Jerusalem, dani nuan! Dani lalu angkat! Nuan udah ngirup mangkuk ukum ti udah diasuh TUHAN irup nuan lebuh Iya ringat. Nuan udah ngirup ari mangkuk nya, lalu iya ngasuh nuan guir-guir.


text:
Dua bengkah penusah ti besai udah ninggang nuan. Menua nuan udah rusak laban perang, lalu bala nembiak nuan udah keberuran. Nadai orang mandangka penyiru ngagai nuan.


text:
Ba genap sukut jalai raya bala nembiak nuan rebah lembut tulang. Sida iya baka rusa ti disintak jarin. Sida udah ngasaika pengeringat Allah Taala.


text:
TUHAN Allah Taala kita bejaku ngarika kita, ku Iya, “Aku ngambi mangkuk ti udah diberi Aku ngagai kita lebuh Aku ringat. Kita enda agi ibuh ngirup wain ti ngasuh kita guir-guir.


text:
Aku deka meri wain nya ngagai orang ke nekanka pengidup kita, ngagai sida ke ngasuh kita gali ba jalai raya lalu ngelunjak kita, baka ke ngelunjak tanah.”


text:
Jerusalem, awakka nuan kering lalu beberita baru! Nengeri Allah Taala ti kudus, rasukka gari nuan ti manah! Orang kapir enda agi tama nengah pintu nuan.


text:
Lepaska diri empu, Jerusalem! Angkat ari amau, lalu duduk ba kerusi diraja nuan! Buka rantai ti nanchang kita, kita orang Sion ti kena jil!


text:
Ku TUHAN ti Pemadu Tinggi bejaku ngagai bala nembiak Iya, “Lebuh kita nyadi ulun, kita ukai dibeli. Baka nya mega, kita ukai dilepaska ngena duit.


text:
Lebuh kita mansang ngagai menua Ejip nyadi orang kampar, kita kin nitihka peneka ati kita empu. Tang Asiria nabanka kita lalu nadai nyuaka rega.


text:
Nyadi diatu, utai ti baka nya udah nyadi di menua Babilon: kita nyadi orang tangkap, lalu kita ukai dibeli. Orang ke merintah kita temegah sereta jegak-jegak, lalu seruran mechat Aku.


text:
Naka meh pengerindu meda siku seruan ke datai ngelangkah bukit, mai berita ti manah, berita pasal pemaik! Iya madahka pasal pemenang, lalu nyebut ngagai Sion, “Allah Taala nuan endang Raja!”


text:
Sida ke nyaga nengeri manjung, sama sereta manjung gaga ati. Sida ulih meda ngena mata sida empu pemulai TUHAN ngagai Sion.


text:
Manjung gaga ati meh kita tembawai Jerusalem. TUHAN deka ngelepaska nengeri Iya Empu lalu merindang bala nembiak Iya.


text:
TUHAN deka ngena kuasa Iya ti kudus. Iya deka ngelepaska bala nembiak Iya, lalu semua dunya deka meda nya.


text:
Kita enda tau enda angkat ari menua Babilon, semua kita ke mai pekekas Rumah Sembiang. Anang negu utai ti enda tuchi. Intu diri kudus lalu mupuk.


text:
Sekali tu kita enda ibuh berumban mupuk laban kita ukai rari. TUHAN Allah Taala kita deka nguluka kita lalu nyaga kita.


text:
Tang diatu mayuh bengkah bansa deka alit ati meda iya, lalu bala raja enda tepansutka jaku laban alit ati. Sida deka meda lalu meretika utai ti nadai udah kala ditemu sida.”


text:
Orang mayuh lalu nyaut, “Sapa arapka utai ti udah didinga kami? Lalu ngagai sapa TUHAN udah ngayanka kuasa Iya?


text:
Peneka TUHAN Empu ti ngasuh nembiak Iya tumbuh baka kayu ti beurat ba tanah ti rangkai. Iya ukai tinggi pangkat tauka sigat ti tau ngasuh kitai tekait ati. Nadai utai ti manah gaya ba iya, ti tau ngasuh kitai tetarit ati ngagai iya.


text:
Kitai udah mechat sereta nulak iya. Iya udah natka diri merinsa sereta pedis. Nadai orang deka malik ngagai iya, kitai enggai ibuhka iya lalu ngaga iya baka orang ke nadai guna.


text:
“Tang iya nanggung pemedis kitai, lalu muai penyakit kitai. Sekumbang utai nya ti nyadi, kitai ngumbai pemerinsa iya nya ukum ari Allah Taala.


text:
Tang iya bakal ketegal dosa kitai, lalu iya dipalu ketegal penyai kitai. Kitai digeraika ulih ukum ti ditatka iya, lalu ulih bakal iya, kitai digeraika.


text:
Semua kitai tu baka jelu bedus ti tesat, bela bejalai ngatika diri; lalu TUHAN udah manggaika penyai semua kitai ba iya.


text:
“Orang balat amat kasar enggau iya, tang iya natka nya enggau ati ti baruh. Iya nadai bejaku seleka. Baka anak domba ti baru deka disayat, baka bedus ti baru deka dikukur, iya nadai bejaku seleka.


text:
Iya ditangkap, diukum, dibai kebukai lalu dibunuh, lalu nadai orang deka ibuhka utai ti nyadi ba iya. Iya dibunuh ketegal dosa kitai.


text:
Iya dikuburka begulai enggau orang ke jai, dikuburka begulai enggau orang ke kaya, taja pen iya nadai udah ngereja penyalah tauka bejaku bula.”


text:
Ku TUHAN bejaku, “Ari peneka Aku, iya natka pemerinsa; pemati iya nyadika genselan ti mai pengampun. Nya alai iya deka meda peturun diri. Iya deka panjai umur lalu ulih iya, juluk ati Aku deka mujur.


text:
Lebuh iya udah natka pemerinsa, iya deka gaga ati baru. Iya deka nemu diri enda lebu merinsa. Nembiak Aku ke angkun tu, ke dikerinduka Aku, deka nanggung ukum orang mayuh lalu ketegal iya, Aku deka ngampun sida.


text:
Nya alai Aku deka meri iya pangkat ti tinggi, begulai enggau orang ke tinggi pangkat sereta bekuasa. Enggau ati ti penuh, iya nyerahka nyawa diri lalu natka pemerinsa sama enggau orang ke jai. Iya nanggung dosa orang mayuh, lalu besampika orang ke bedosa.”


text:
Jerusalem, nuan udah baka indu ke nadai anak, tang diatu nuan tau belagu sereta manjung gaga ati. Diatu nuan deka lebih mayuh agi anak ari indu ke nadai kala ditinggalka laki.


text:
Nuan deka nangkir pemesai rampa menua nuan ari tisi sepiak ngagai tisi sepiak. Bala nembiak nuan deka ngambi pulai baru menua ti diuan bansa bukai diatu. Nengeri ti enda diuan orang diatu, deka penuh laban mensia.


text:
Anang takut, laban nuan enda dikemaluka. Nuan enda dipechat. Nuan deka badu agi ingatka diri ti udah enda tetap ati lebuh nuan agi biak, enggau pasal diri ke balu lalu diau seilu-ilu.


text:
Allah Taala ti ngaga nuan deka nyadika laki nuan. Nama Iya TUHAN ti Pemadu Bekuasa. Allah Taala ke disembah orang Israel ti kudus deka nebus nuan. Iya nya ke merintah semua dunya.


text:
Israel, nuan baka bini ke agi biak, ke ditinggalka laki, lalu balat tusah ati. Tang TUHAN ngangauka nuan pulai baru ngagai Iya. Ku iya:


text:
Aku nguingka Diri ari nuan enda lama, laban Aku ringat, tang Aku deka ngayanka pengerindu Aku ngagai nuan belama iya.” Pia ku TUHAN ti nebus nuan bejaku.


text:
“Lebuh maya Noah menya, Aku besemaya enda agi ngampuhka dunya ngena ai bah. Diatu Aku besemaya enda agi ringat ngagai nuan. Aku enda nganu tauka ngukum nuan.


text:
Bukit enggau munggu nyangka tau tumpur, tang pengerindu Aku ke nuan enda nemu abis. Aku deka ngingatka sempekat pemaik Aku belama iya.” Pia ku TUHAN ti rinduka nuan bejaku.


text:
Ku TUHAN bejaku, “O Jerusalem, nuan nengeri ti merinsa, ti nadai daya, ti nadai orang merindang. Aku deka ngaga pugu nuan baru ngena batu ti berega.


text:
Aku deka ngaga menara nuan ngena batu sejabu pintu kuta nuan ngena batu ti beperenching baka api, enggau dinding ti ngelingi nuan ngena batu ti berega.


text:
Atur ti betul enggau pengelurus deka ngasuh nuan kering. Nuan deka diau likun ari orang ke nekanka pengidup enggau ari utai ti balat ngenakut.


text:
“Aku tu ke ngaga tukang kambuh, ke nungkunka api lalu ngambuh senyata. Aku mega ngaga soldadu ke bekenaka senyata bebunuhka munsuh.


text:
Tang nadai senyata ti digaga ulih ngemediska nuan lalu nuan deka nyaut semua orang ke besalah nuan. Aku deka bejaku ngarika bala nembiak Aku lalu meri sida pemenang.” TUHAN udah bejaku.


text:
Ku TUHAN bejaku, “Datai kitu, semua kita ke aus, tu ai amat! Datai kitu, kita ke nadai duit, terima meh gandum enggau enda bebayar, lalu empa! Datai kitu! Irup wain enggau ai tusu, enggau enda bebayar!


text:
Nama kebuah bebelika utai ti enda ngasuh kita kenyang? Nama kebuah ngena duit ari gaji kita, tang agi lapar? Pendingka Aku, lalu kereja utai ti diasuh Aku, nya baru kita deka makai pemakai ti pemadu manah.


text:
“Anang enda mending diatu, kita ke nembiak Aku, lalu datai ngagai Aku. Datai ngagai Aku, lalu kita deka bulih pengidup! Aku deka ngaga siti sempekat ti meruan belama iya enggau kita lalu meri kita berekat ti udah disemaya Aku ngagai David.


text:
Aku udah ngaga David nyadi tuai, enggau nyadika kepala ke mayuh bengkah bansa, lalu ulih iya, Aku udah ngayanka kuasa Aku ngagai sida.


text:
Diatu kita deka mesanka semua bansa ti enda ditemu kita. Dulu suba sida enda nemu kita, tang diatu sida deka belanda datai lalu begulai enggau kita! Aku TUHAN Allah Taala kita, Allah Taala ke disembah orang Israel ti kudus, deka ngasuh semua utai tu nyadi. Aku deka meri kita basa enggau mulia.”


text:
Awakka orang ke jai, ninggalka jalai pengidup sida lalu ngubah chara sida berunding. Awakka sida nguingka diri ngagai TUHAN Allah Taala kitai. Iya endang kasih, lalu jampat ngampun.


text:
Baka langit ti tinggi ari atas tanah, baka nya meh jalai enggau runding Aku tinggi agi ari jalai enggau runding kita.


text:
“Leka jaku Aku baka seleju enggau ujan ti labuh ari langit lalu meri ai ngagai dunya. Sida ngasuh utai ti ditanam tumbuh lalu mansutka benih ngambika bisi ditanam, enggau pemakai ngambika bisi diempa.


text:
Baka nya meh jaku ti pansut ari mulut Aku. Iya tetap deka mujur ngereja utai ti udah diperambu Aku ke iya. Iya deka ngereja utai ti diasuh Aku kereja iya.


text:
“Kita deka ninggalka menua Babilon enggau ati ti gaga. Kita deka diiring pansut ari nengeri nya dalam pemaik. Bukit enggau munggu deka inggar belagu, lalu kayu deka manjung gaga ati.


text:
Kayu saipris deka tumbuh ba endur alai madang emperingat ti tumbuh diatu. Kayu maitel deka tumbuh nganti madang duri. Tu deka nyadika tanda ti tan belama iya, kena ngingatka utai ti udah dikereja Aku ti TUHAN.”


text:
Ku TUHAN bejaku ngagai bala nembiak Iya, “Kereja utai ti lurus sereta ngena, laban Aku deka ngelepaska kita enda lama da agi.


text:
Aku deka merekatka orang ke seruran ngintu Hari Sabat, lalu enda ngamahka hari nya. Aku deka merekatka orang ke enda ngereja penyai.”


text:
Orang ari menua bukai ti diau begulai enggau nembiak TUHAN, enda patut nyebut, “TUHAN enggai ngemendarka aku besembiang enggau bala nembiak Iya.” Orang ke udah dipeliri, enda tau berunding ngumbai diri enda tau nyadi raban nembiak Allah Taala, ketegal iya enda ulih bisi anak.


text:
Ku TUHAN bejaku ngagai orang ke baka nya, “Enti nuan ngintu Hari Sabat kena nuan ngemesaika Aku, lalu enti nuan ngereja utai ti ngerinduka ati Aku, lalu tetap ati ngasika sempekat Aku,


text:
nya baru nama nuan deka dikingatka dalam Rumah Aku, enggau ba bala nembiak Aku, lama agi ari enti nuan bisi anak lelaki enggau anak indu. Nuan deka dikingatka belama iya.”


text:
Lalu ku TUHAN bejaku enggau bala orang kampar ti udah nyadi raban nembiak TUHAN, ti rinduka Iya, lalu betuaika Iya, ke ngintu Hari Sabat sereta ngasika sempekat Iya enggau ati ti tetap:


text:
“Aku deka mai kita ngagai Sion, bukit Aku ti kudus, meri kita ati ti gaga dalam rumah sembiang Aku, lalu nerima piring ti diberi kita ba alta Aku. Rumah Aku deka dikumbai rumah sembiang ke orang ari semua bansa.”


text:
TUHAN ti Pemadu Tinggi, ti udah mai bala nembiak Iya Israel pulai ari menua alai sida ke udah dibuai, udah besemaya madahka Diri deka mai orang bukai nyadika raban sida.


text:
Ku Iya, “Semua bala tuai, ke dikarapka Aku meri jaku tangkan ngagai bala nembiak Aku, buta magang! Sida nadai nemu utai. Sida baka ukui ti dikarapka jaga tang enda nemu nyalak. Sida semina gali lalu bemimpi. Naka meh peneka sida tinduk!


text:
Sida nya baka ukui ti bam, ti nadai nemu kenyang. Bala tuai tu nadai nemu reti utai. Genap iku sida ngereja utai nitihka peneka ati diri, lalu ngambi ulih ke diri empu.


text:
Ku bala pemabuk tu bejaku, ‘Aram ngambi wain lalu ngirup enggau naka ulih! Pagila deka manah agi ari sehari tu!’ ”


text:
Orang ke manah mati, lalu nadai orang mereti tauka ibuhka sida. Tang lebuh sida mati, penusah nadai agi ulih ngemediska sida.


text:
Datai kitu kita orang ke bedosa, ngambika kita diakim! Kita tu nadai lebih ari manang, tauka orang ke butang, tauka indu sundal.


text:
Kita beleman di baruh kayu keramat kita, kena kita nyembah petara ti ngasuh peridi. Kita nyerahka bala anak kita nyadika piring dalam lubang gua ti semak sungai.


text:
Kita ngambi batu ti alus ari endur nya, lalu nyembah batu nya nyadika petara. Kita nuang wain nyadika piring ti diberi kita ngagai sida, lalu mai ngagai sida piring tepung. Kati kita ngumbai Aku rinduka semua utai nya?


text:
Kita nirika engkeramba kita ke kamah ngimbai mua pintu kita ari dalam. Kita ninggalka Aku. Kita muka gari kita, lalu niki ngagai katil kita ke besai, ngagai ambai kita ke digaji kita tinduk enggau kita. Dia meh alai kita ngemuaska ati diri ti kanji.


text:
Kita ngena minyak wangi enggau minyak unsut, lalu mansang nyembah petara Molek. Kita ngirumka bala seruan ngagai mayuh bengkah menua, nyentuk ke ngagai dunya pemati, begigaka petara ti deka disembah kita.


text:
Kita nyau lelak begigaka petara bukai, tang kita enda nemu badu. Kita ngumbai engkeramba kita ke kamah nya ulih meri kita pengering ngambika kita enda lembut tulang.


text:
Ku TUHAN bejaku, “Sapa petara nya ti ngasuh kita takut, datai ke kita nyau madahka utai ti bula ngagai Aku, lalu enda agi ingatka Aku? Kati kita badu ngemesaika Aku laban Aku lama udah enda bemunyi?


text:
Kita ngumbai utai ti dikereja kita nya utai ti ngena, tang Aku deka mandangka semua ulah kita, lalu engkeramba kita enda ulih nulung kita.


text:
Lebuh kita nyabak minta tulung, awakka bala engkeramba kita ngelepaska kita! Kesuh ribut aja ulih ngebuka sida! Tang orang ke manggaika diri ba Aku, deka idup di menua tu lalu deka nyembah Aku dalam Rumah Aku.”


text:
Ku TUHAN bejaku, “Awakka bala nembiak Aku pulai ngagai Aku baru. Buai semua utai ti nekul jalai sida! Gaga lalu sediaka jalai raya!


text:
“Aku tu Allah Taala ti tinggi, ti kudus, ti idup belama iya. Aku diau ba endur ti tinggi sereta kudus, tang Aku mega diau begulai enggau bala nembiak Aku ke baruh ati sereta udah nesal ati ke dosa sida, ngambika Aku ulih mulaika ati ti kempang enggau pengadang ngagai sida baru.


text:
Aku udah meri nembiak Aku pengidup, lalu Aku enda agi majak besalah sida, tauka ringat ngagai sida belama iya.


text:
Suba Aku udah ringat ngagai sida ketegal dosa enggau pengamu sida. Nya alai Aku ngukum sida lalu ngelengkaka sida. Tang sida kieh, lalu majak nitihka jalai sida empu.


text:
“Aku udah meda jalai sida ngereja utai, tang Aku deka ngeraika sida. Aku deka nguluka sida, lalu nulung sida, lalu Aku deka merindang sida ke ngulit.


text:
Tang orang ke jai deka nyadi baka tasik ti enda ngetu begelumbang, ti enda nemu badu ngalun ngagai tebing, mai pengamah enggau tanah luchak.


text:
Ku TUHAN bejaku, “Peradakka nyawa nuan enggau naka penginggar! Padahka ngagai nembiak Aku penyalah sida, padahka ngagai orang Israel dosa sida!


text:
Sida nyembah Aku tiap hari, madahka diri keran deka nemu jalai Aku sereta ngasika adat Aku. Sida madahka diri minta Aku meri sida adat ti lurus, lalu madahka diri gaga ati nyembah Aku.”


text:
Ku sida nanya, “Nama kebuah kami bepasa, enti Nuan enda meda kami? Nama kebuah kami ngemaruhka diri, enti Nuan enda bedulika kami?” Ku TUHAN bejaku ngagai sida, “Iya ti bendar, lebuh kita bepasa, kita ngereja utai kena kita ngulihka penguntung ke diri empu lalu kita nekanka pengidup orang ke gawa ke kita.


text:
Kita mangah lebuh kita bepasa, lalu kita belaya lalu berekak. Kati kita ngumbai bepasa ti baka nya ulih nyungkak Aku mendingka sampi kita?


text:
Lebuh kita bepasa, kita endang sengaja ngemediska diri empu; kita kunduk-kunduk baka daun rumput, lalu gali malai kain guni enggau amau. Kati nya gaya utai ti dikumbai kita bepasa? Kati kita ngumbai Aku rinduka utai ti baka nya?


text:
“Baka tu ku gaya bepasa ti dikedekaka Aku: muai rantai ti nekanka pengidup orang, muka tali tangkun ti merinsaka sida, ngelepaska orang ke kena perinsa, lalu matahka semua kungkung;


text:
magi pemakai kita enggau orang ke lapar; ngelaluka orang ke seranta, ke nadai endur alai diau ke dalam rumah kita; meri gari ngagai orang ke nadai gari; lalu nulung kaban belayan kita empu.


text:
Nya baru penampak kita deka manchar baka mata hari ti tumbuh pagi hari, lalu telih kita deka lengkas suman. Pengelurus kita deka bejalai dulu ari kita, lalu mulia TUHAN deka nyaga kita ari belakang.


text:
Udah nya, lebuh kita ngangauka TUHAN, Iya deka nyaut. Lebuh kita ngangauka Iya, Iya deka nyebut, “Tu Aku”. “Enti kita badu agi nekanka pengidup orang, badu agi mechat orang, lalu badu agi bejaku jai;


text:
enti kita meri pemakai kita ngagai orang ke lapar, lalu ngemuaska ati orang ke suntuk, nya baru penampak kita deka manchar dalam pemetang, lalu pemetang ti ngelingi kita deka nyadi baka penampak tengah hari.


text:
Lalu TUHAN deka seruran ngiring kita lalu ngemuaska kita enggau utai ti manah, lalu ngasuh kita kering; lalu kita deka nyadi baka kebun ti selalu dipanjah enggau ai, baka mata ai ti nadai nemu langkang.


text:
Nengeri kita ke udah runtuh, deka didirika baru; Kita deka nirika iya baru ba endur asal iya; Orang deka ngumbai kita orang ke nirika dinding kuta ti udah rusak, ke ngaduka rumah ti udah rusak ngambika bisi alai diau.”


text:
Enti kita bebasaka Hari Sabat lalu enda ngereja utai ti dikedekaka kita empu ba hari Aku ti kudus nya, tang gaga ati ke hari nya, lalu ngumbai hari nya hari ti patut dibasa; enti kita bebasaka hari nya lalu enda gawa, enda ngelantangka diri, lalu berandau ngapa ba hari nya,


text:
nya baru kita deka gaga ati ke TUHAN, lalu Aku deka ngasuh kita dibasa semua orang di serata dunya. Aku deka nupi kita ngena pesaka aki kita Jakop. TUHAN udah bejaku.”


text:
Anang ngumbai TUHAN lemi lalu enda ulih ngelepaska kita, tauka bengal lalu enda ulih ningaka kangau kita.


text:
Penyai kita empu ti udah nyeraraka kita ari Allah Taala kita; dosa kita empu ti udah ngelalaika mua Iya ari kita, ngambika Iya enda ninga.


text:
Laban jari kita udah kamah laban darah, lalu tunjuk kita udah kamah laban penyai. Mulut kita udah bula, lalu dilah kita nyebut utai ti jai.


text:
Kita mansang ngagai kot, tang ukai laban kita deka meri atur ti lurus. Kita ngarapka pemula ngasuh kita menang. Kita bejalaika pelan kita ke deka ngemediska orang.


text:
Akal ti jai ti digaga kita bisa baka telu ular ti bisa. Enti kita mechahka telu nya, ular pansut! Tang akal kita nadai mai penguntung ngagai kita. Akal nya nadai guna, baka gari ti digaga ari pukat empelawa!


text:
Kita seruran berunding deka ngereja penyai, lalu kita nyau enda teantika diri ngereja utai nya. Kita nadai kakang ati munuh orang ke nadai penyalah. Kita ngerusak lalu ngaga utai nyadi tembawai di sebarang endur kita bejalai.


text:
Nadai orang ulih diau likun lebuh kita bisi. Semua utai ti dikereja kita endang nadai lurus siti. Jalai kita bingkuk, lalu nadai orang ke niti jalai nya ulih diau likun.


text:
Ku orang mayuh bejaku, “Diatu baru kami nemu kebuah Allah Taala enda ngelepaska kami ari orang ke nekanka pengidup kami. Kami ngarapka penampak deka nenggau jalai kami lebuh kami bejalai, tang semina pemetang aja ti bisi,


text:
lalu kami bejalai gapa-gapa baka orang ke buta. Kami tesangkut lebuh tengah hari, baka ke bejalai lebuh malam hari, baka ke bejalai dalam pemetang dunya pemati.


text:
Kami takut sereta tusah ati. Kami inginka Allah Taala ngelepaska kami ari pengidup ti ditekanka orang enggau ari utai ti salah, tang nadai ga Iya nulung kami.


text:
“TUHAN, kami endang mayuh penyalah ngelaban Nuan. Dosa kami bedawaka kami, lalu kami nemu semua nya.


text:
Kami udah angkat ngelaban Nuan, nulak Nuan, lalu enggai nitihka Nuan. Kami udah nekanka pengidup orang bukai, lalu udah limpang ari Nuan. Kami berundingka utai ti bula, lalu semua leka jaku kami bula magang.


text:
Atur ti lurus dibuai, lalu atur ti ngena enda ulih datai semak. Pemendar tesangkut ba padang di puak nengeri, lalu ati ti betul sigi nadai tempat ba endur nya.


text:
Ati ti betul endang semina mimit aja, datai ke orang ke badu ngereja penyai nyau nemu diri diperinsaka orang ke ngereja penyalah.” TUHAN udah meda utai nya, lalu Iya enda lantang ati laban Iya nadai meda atur ti lurus.


text:
Iya alit ati meda orang nadai nulung orang ke kena tekan. Nya alai Iya deka ngena kuasa Iya Empu ngelepaska sida, lalu bulih pemenang.


text:
Iya deka ngena atur ti lurus baka ke ngena baju kebal, enggau kuasa pengelepas, baka ke ngena selapuk kebal. Iya deka ngembuan ati ti keran deka ngaduka utai ti salah nyadi utai ti ngena, lalu ngukum sereta malas atur ti enda lurus, ti ditatka orang mayuh.


text:
Iya deka ngukum bala munsuh Iya nitihka utai ti udah dikereja sida, nyengkaum orang ke diau di menua ti ba tebing tasik.


text:
Semua orang di timur enggau di barat, deka nangika Iya, sereta nangika kuasa Iya ti besai. Iya deka datai baka ai sungai ti deras, baka ribut ti balat.


text:
Ku TUHAN bejaku ngagai bala nembiak Iya, “Aku deka datai ngagai Jerusalem laban Aku deka bejaku ngarika kita, lalu nyelamatka semua kita ke nesal ati ke dosa kita.


text:
Lalu Aku ngaga siti sempekat enggau kita: Aku udah meri kita kuasa, enggau jaku ajar nyadika pesaka kita belama iya, lalu kenyau ari diatu kita enda tau enda ngasika Aku, lalu ngajar bala anak enggau peturun kita ngasika Aku belama iya.”


text:
Semua bansa bukai deka dibap pemetang, Tang penampak TUHAN deka manchar ngagai nuan. Penampak mulia Iya deka meruan enggau nuan.


text:
Semua bansa deka datai ngagai penampak nuan, lalu bala raja deka datai ngagai penampak hari nuan ti baru.


text:
Perening ngagai utai ti ngelingi nuan, lalu peda utai ti nyadi: Bala nembiak nuan begempuru laban sida deka pulai baru ngagai menua sida empu! Bala anak lelaki nuan deka datai ari menua ti jauh. Bala anak indu nuan deka dibai baka ke mai anak mit.


text:
Nuan deka meda nya, lalu ati nuan deka penuh laban pengaga. Nuan deka getar-getar gagit ati. Pengaya semua bansa deka dibai ngagai nuan. Pengaya sida deka datai ari tasik luar.


text:
Rintai bala unta deka datai ari Midian enggau ari Epah. Sida deka datai ari Sheba, mai emas enggau menyan. Orang mayuh deka madahka berita ti manah pasal utai ti udah dikereja TUHAN!


text:
Semua jelu bedus di Kedar enggau di Nebaiot Deka dibai ngagai nuan nyadika piring Lalu diserahka ba alta kena ngerinduka ati TUHAN. TUHAN deka ngaga Rumah Sembiang Iya bemulia agi ari ti udah.


text:
Sida nya kapal ti datai ari menua ti ba tebing tasik, Mai bala nembiak Allah Taala pulai ngagai menua sida empu. Sida mai pirak enggau emas Kena ngemesaika nama TUHAN, Allah Taala ke disembah orang Israel ti kudus, Ke udah ngasuh semua bansa masa bala nembiak Iya.


text:
Ku TUHAN bejaku ngagai Jerusalem, “Orang bansa bukai deka nirika dinding kuta nuan baru, Lalu bala raja sida deka betuaika nuan. Lebuh Aku ringat suba, Aku ngukum nuan, Tang diatu Aku deka ngayanka pengerindu enggau pengasih Aku ke nuan.


text:
Pintu kuta nuan deka tebuka siang malam, Ngambika raja ari mayuh bengkah bansa Mai pengaya sida ngagai nuan.


text:
“Ramu ti digaga ari kayu pain, juniper, enggau ari saipris, Kayu ti pemadu manah ari utan menua Lebanon, Deka dibai kena nirika nuan baru, Jerusalem, Kena ngemanahka gaya Rumah Aku, Kena ngemuliaka nengeri Aku.


text:
Peturun orang ke udah nekanka pengidup kita, deka datai lalu meremi masa nuan. Semua orang ke udah mechat nuan, deka nyembah di kaki nuan. Sida deka ngumbai nuan ‘Nengeri TUHAN,’ ‘Sion, Nengeri Allah Taala ke disembah orang Israel ti kudus.’


text:
“Nuan enda agi ditinggal lalu dipegedika, Nengeri ti ditinggalka sereta nadai orang nguan. Aku deka ngaga nuan besai sereta manah gaya, Nyadika endur alai pengaga deka meruan belama lama iya.


text:
Semua bansa enggau raja deka ngintu nuan Baka indai ke nusuka anak diri. Nuan deka nemu, Aku ti TUHAN udah nebus nuan, nemu Allah Taala ke disembah orang Israel ti bekuasa udah nebus nuan.


text:
“Aku deka mai emas ngagai nuan, ukai mai temaga, Pirak enggau temaga, ukai besi enggau kayu, Mai besi, ukai mai batu. Orang ke merintah nuan enda agi nekanka pengidup nuan. Aku deka ngasuh sida merintah enggau lurus sereta enggau pemaik.


text:
Orang ke bamuk nadai agi didinga. Pengerusak nadai agi ngerusak menua nuan. Aku deka ngelindung sereta nyaga nuan baka dinding kuta. Nuan deka muji Aku, laban Aku udah nyelamatka nuan.


text:
“Nuan enda agi begunaka penampak mata hari lebuh siang hari Tauka penampak bulan lebuh malam hari, Laban Aku ti TUHAN deka nyadika penampak nuan belama iya. Penampak mulia Aku deka manchar ngagai nuan.


text:
Nuan enda agi tusah ati Laban Aku ti TUHAN deka nyadika penampak nuan belama iya, Ti tan lama agi ari mata hari enggau bulan.


text:
Semua bala nembiak nuan deka ngereja utai ti ngena, Lalu deka bempu menua tu belama iya. Aku udah nanam sida, Aku udah ngaga sida, Kena mandangka pemesai kuasa Aku ngagai semua mensia.


text:
Indah suku raban bansa ti pemadu mit, ti pemadu baruh pendiau Deh deka besai kuasa, baka bansa ti besai kuasa. Lebuh maya ti ngena datai, Aku deka ngasuh utai tu lengkas nyadi. Aku tu TUHAN!”


text:
TUHAN ti Pemadu Tinggi udah ngiri aku enggau Roh Kudus Iya. Iya udah milih aku, lalu ngasuh aku Mai berita manah ngagai orang ke seranta, Nyumanka ati orang ke tusah, Madahka pengelepas ke orang ke kena tangkap Enggau pengelepas ke orang ke dalam rumah jil.


text:
Iya udah ngasuh aku madahka Maya udah datai Alai TUHAN deka nyelamatka nembiak Iya Lalu ngalahka bala munsuh sida. Iya udah ngasuh aku merindang semua orang ke ngulit,


text:
Meri ngagai sida ke ngulit di Sion Pengaga enggau pengelantang, kena nganti ati ti tusah, Pantun puji, kena nganti ati ti sinu. Sida deka nyadi baka kayu Ti ditanam TUHAN. Semua sida deka ngereja utai ti ngena, Lalu Allah Taala deka dipuji ketegal semua utai ti udah dikereja Iya.


text:
Nembiak Aku, orang bansa bukai deka betuaika kita. Sida deka ngintu raban jelu tupi kita Lalu bumai ke kita, lalu ngintu kebun anggur kita.


text:
Lalu kita deka dikumbai bala imam TUHAN, Bala nembiak Allah Taala kitai. Kita deka ngelantangka diri ngena pengaya ari mayuh bengkah bansa Lalu temegahka utai ti diempu kita.


text:
Pemalu enggau penyai kita udah abis. Kita deka diau di menua kita empu, Lalu pengaya kita deka betambah dua kali lipat. Pengaga kita deka meruan belama iya.


text:
Ku TUHAN bejaku, “Aku rinduka atur ti lurus, lalu Aku begedika pengawa ti nekanka pengidup orang, enggau kereja ti salah. Aku tetap deka ngupah bala nembiak Aku Lalu ngaga sempekat ti meruan belama iya enggau sida.


text:
Sida deka tebilang nama ba semua bansa. Genap iku orang ke meda sida deka nemu Sida nya endang orang ke udah diberekatka Aku.”


text:
Jerusalem rami gaga ketegal utai ti udah dikereja TUHAN. Jerusalem nyau baka indu ke udah begari sedia deka ditikah. Allah Taala udah ngerasukka pengelepas enggau pemenang ngagai iya.


text:
Baka leka benih ti tetap deka matuk lalu tumbuh, Baka nya meh TUHAN ti Pemadu Tinggi deka nyelamatka bala nembiak Iya, Lalu semua bansa deka muji TUHAN.


text:
Aku deka bejaku meransang Jerusalem. Aku enggai badu bejaku datai ke udah diselamatka, Lalu pemenang iya manchar terang baka lampu lebuh malam hari.


text:
Jerusalem, semua bansa deka meda nuan menang! Semua raja sida deka meda mulia nuan. Nuan deka dikumbai ngena nama ti baru, Nama ti diberi TUHAN Empu.


text:
Nuan enda agi dikumbai “Ditinggalka” Lalu menua nuan enda agi dikumbai “Bini ke Ditinggalka.” Nama baru nuan nya “Allah Taala Gaga Ati Ke Iya.” Menua nuan deka dikumbai, “Lantang Ati Belaki,” Laban TUHAN gaga ati ke nuan Lalu Iya deka nyadi baka laki ke menua nuan.


text:
Baka orang bujang ke ngambi siku dara bungas nyadika bini iya, Baka nya meh Iya ti udah ngaga nuan, deka jadi enggau nuan. Baka laki ke gaga ati ke bini iya, Baka nya meh Allah Taala deka gaga ati ke nuan.


text:
Aku udah ngengkahka bala jejaga ba atas dinding kuta nuan, Jerusalem. Sida enda tau enda bemunyi siang malam. Sida enda tau enda ngasuh TUHAN ngamatka semaya Iya Lalu enda tau sekali-kali nejuka Iya enda ingatka semaya Diri.


text:
Sida enda tau nejuka Iya belelak, datai ke Iya udah nirika nengeri Jerusalem baru Lalu ngaga nengeri nya nyadika nengeri ti dipuji orang di serata dunya.


text:
TUHAN udah besemaya ngena sumpah Lalu ulih kuasa Iya, Iya deka ngamatka semaya nya: “Gandum nuan enda agi nyadika pemakai munsuh, Lalu orang bansa bukai enda agi ngirup wain nuan.


text:
Tang kita ke nanam enggau ngetau gandum Deka makai roti nya lalu muji TUHAN. Kita ke ngintu kebun lalu ngetau buah anggur Deka ngirup wain nya ba tengah laman Rumah Aku.”


text:
Orang Jerusalem, pansut kita ari nengeri tu Lalu gaga sebatang jalai raya ke bala kita ke deka pulai ari menua bukai! Sediaka jalai raya ti besai. Buai batu ari jalai raya nya! Dirika siti tanda ngambika semua bansa nemu


text:
TUHAN madahka ngagai semua dunya: “Padahka ngagai orang Jerusalem Pasal TUHAN ti deka datai lalu nyelamatka kita, Ke deka mai sama enggau Iya orang ke udah diselamatka Iya.”


text:
Kita deka dikumbai “Nembiak Allah Taala ti kudus,” “Orang Ke Udah Diselamatka TUHAN.” Jerusalem deka dikumbai, “Nengeri Ti Dikerinduka Allah Taala,” “Nengeri Ti Enda Ditinggalka Allah Taala.”


text:
“Sapa orang nya ke datai ari nengeri Bosrah di menua Edom? Sapa orang nya ke ngena pekayan ti mirah, ke bejalai ngena kuasa enggau pengering?” Iya nya TUHAN ti bekuasa, ke kering nyelamat, ke datai madahka pemenang Diri.


text:
“Nama kebuah pekayan iya ngemalat nya mirah, baka gari orang ke udah ngindik buah anggur kena ngaga wain?”


text:
Ku TUHAN nyaut, “Aku udah ngindik semua bansa baka buah anggur, lalu nadai orang datai nulung Aku. Aku ngindik semua bansa laban Aku ringat, lalu darah sida udah ngamahka pekayan Aku.


text:
Aku udah mutuska runding, maya udah datai alai Aku patut nebus bala nembiak Aku, lalu ngukum munsuh sida.


text:
Aku tekenyit ati lebuh Aku malik lalu nadai meda orang nulung Aku. Tang pengeringat Aku ngasuh Aku kering, lalu Aku menang.


text:
Aku deka madahka pasal pengerindu TUHAN ti meruan belama iya. Aku muji Iya ketegal semua utai ti udah dikereja Iya ke kitai. Iya udah meri mayuh berekat ngagai orang Israel, ketegal pengasih enggau pengerindu Iya ti meruan.


text:
ari semua pemerinsa sida. Ukai melikat tang TUHAN Empu ke nebus sida. Iya nebus sida ketegal pengerindu enggau penyiru Iya ke sida. Dulu kelia Iya endang seruran ngibun sida,


text:
tang sida angkat ngelaban Iya, lalu ngenusahka ati Iya. Nya alai TUHAN nyadika munsuh sida, lalu beperang ngelaban sida.


text:
Tang sida ingatka utai ti udah nyadi dulu kelia lebuh rambau nembiak TUHAN ke benama Moses, sida lalu nanya, “Dini alai TUHAN diatu, TUHAN ke udah nyelamatka bala tuai nembiak Iya ari tasik? Dini alai TUHAN ke udah meri Roh Kudus Iya ngagai Moses?


text:
Dini alai TUHAN, ke udah ngena kuasa Iya ngereja pengawa ti besai ngena Moses, nyeraraka ai tasik, lalu nguluka bala nembiak Iya nengah ai ti dalam, lalu ngasuh nama Iya tebilang belama iya?” Lebuh sida diuluka TUHAN, kaki sida bejalai tegap baka kuda babas, lalu enda tesangkut.


text:
Baka raban sapi ti diuluka ngagai lebak ti ami, baka nya meh TUHAN ngasuh bala nembiak Iya belelak. Iya nguluka bala nembiak Iya lalu mai basa ngagai nama Iya.


text:
TUHAN, malik ngagai kami ari serega, alai Nuan ti diau dalam pengudus enggau mulia. Kini ke tunga penyiru Nuan ke kami? Kini ke tunga kuasa Nuan? Kini ke tunga pengerindu enggau penyiru Nuan? Anang enda ibuhka kami,


text:
laban Nuan endang Apai kami. Aki kami Abraham enggau Jakop enda ngelala kami, tang Nuan, TUHAN, endang Apai kami, ke nebus kami.


text:
Nama kebuah Nuan nejuka kami limpang ari jalai Nuan? Nama kebuah Nuan ngasuh kami balat kieh, datai ke kami nyau ninggalka Nuan? Pulai ngagai kami baru, ketegal sida ke betuaika Nuan, ketegal orang ke endang seruran enggi Nuan.


text:
Kami, bala nembiak Nuan ti kudus tu, udah diburu bala munsuh kami enda lama. Sida udah ngelunjak endur Nuan ti kudus.


text:
Nuan ngaga kami baka orang ke nadai udah kala diperintah Nuan, baka ke nadai udah kala nyadi nembiak Nuan.


text:
Sida deka begetar baka ai ti melidih dipanduk. Datai meh Nuan kitu lalu pandangka kuasa Nuan ngagai bala munsuh Nuan, ngambika semua bansa begetar di mua Nuan!


text:
Nuan menya udah kala datai lalu ngereja utai ti balat ngenakut, ti enda disangka kami. Bukit tepedaka Nuan, lalu sida getar-getar takut.


text:
Nadai orang udah kala meda tauka ninga Allah Taala bukai ti baka Nuan, ti ngereja pengawa ti baka nya ke orang ke manggaika pengadang sida ba iya.


text:
Nuan nerima orang ke gaga ati ngereja utai ti ngena, ke ingatka gaya pendiau ti dikedekaka Nuan. Nuan udah ringat ngagai kami, tang kami majak bedosa. Taja pen Nuan udah balat ringat, kami majak ngereja utai ti salah kenyau ari dulu kelia.


text:
Semua kami tu udah bedosa magang. Indah pengawa ti pemadu manah deh nyadi kamah. Ketegal dosa kami, kami tu nyau baka daun ti layu lalu dikebuka ribut.


text:
Nadai siku orang besampi ngagai Nuan. Nadai siku orang mansang ngagai Nuan minta tulung. Nuan udah ngelalaika Diri ari kami, lalu udah ninggalka kami ketegal dosa kami.


text:
Tang Nuan, TUHAN, endang Apai kami. Kami tu baka tanah liat, lalu Nuan baka tukang periuk. Nuan udah nempa kami,


text:
nya alai anang kelalu ringat ngagai kami, tauka besalah kami belama iya ketegal dosa kami. Kami tu nembiak Nuan. Kasihka kami.


text:
lalu Rumah Sembiang kami, endur ti kudus sereta manah gaya nya, alai bala aki ini kami muji Nuan, udah dirusak ngena api. Semua endur ti dikerinduka kami, udah nyadi tembawai magang.


text:
TUHAN, kati Nuan enda sinu ati ke semua utai tu? Kati Nuan enggai ngereja utai tang nejuka kami merinsa lebih ari ti ulih ditatka kami?


text:
Ku TUHAN bejaku, “Aku sedia deka nyaut sampi bala nembiak Aku, tang sida enda besampi. Aku sedia minta Diri ditemu sida, tang sida enda ngiga Aku. Orang Israel enda besampi ngagai Aku, taja pen Aku endang seruran sedia deka nyaut, ‘Tu Aku ditu. Tu Aku ditu.’


text:
Aku endang seruran sedia deka nerima bala nembiak Aku, ti seruran kieh deka ngereja utai ti salah, lalu nitihka jalai sida empu.


text:
Sida enda nemu malu ke diri ke seruran nyungkak Aku ringat. Sida ngenjuk piring ba kebun petara orang kapir lalu nunu menyan ba alta petara nya.


text:
Lebuh malam hari sida mansang ngagai lubang gua enggau ngagai lumbung, deka betanyaka utai ngagai roh orang ke udah mati. Sida makai dagin babi lalu ngirup kuah ti digaga ari dagin ti udah diberi nyadika piring ngagai petara orang kapir.


text:
Udah nya sida lalu nyebut ngagai orang bukai, ‘Anang semak kami. Kami tu kudus lalu enda tau ditegu kita!’ Aku enda tan meda orang ke baka nya. Aku ringat ngagai sida baka api ti enda nemu padam.


text:
“Aku endang udah ngeletak ukum ke sida, lalu ukum sida udah ditulis. Aku enda tau enda ibuhka utai ti udah dikereja sida, lalu deka malas sida


text:
ketegal dosa sida enggau ketegal dosa aki ini sida. Sida udah nunu menyan ba rumah sembiang orang kapir ba atas munggu, lalu udah bejaku jai pasal Aku. Nya alai Aku deka ngukum sida nitihka utai ti udah dikereja sida.”


text:
Ku TUHAN bejaku, “Orang enda ngerusak buah anggur ti manah, tang sida ngena buah nya begagaka wain. Aku pen enda mega ngerusak semua nembiak Aku - Aku deka nyelamatka sida ke betuaika Aku.


text:
Aku deka merekatka orang Israel ke ari raban bansa Judah, lalu peturun sida deka bempu menua Aku ti bebukit. Bala nembiak ke dipilih Aku, ke betuaika Aku, deka diau dia.


text:
Sida deka nyembah Aku lalu deka nguluka jelu bedus enggau jelu sapi sida ngagai padang rumput ba Emperan Saron di barat enggau ba Emperan Penusah di timur.


text:
“Tang utai ti lain agi ari nya deka nyadi ba kita ke udah ninggalka Aku, ke nulak Sion, bukit Aku ti kudus, lalu nyembah Gat seduai Meni, iya nya petara penguntung enggau nasit.


text:
Kita deka mati dibunuh orang, laban kita enda nyaut lebuh Aku ngangauka kita, lalu kita enda mending lebuh Aku bejaku. Kita endang sengaja enggai ngasika Aku lalu kita ngereja penyai.


text:
Nya alai Aku madahka ngagai kita, orang ke nyembah sereta ngasika Aku deka mayuh utai diempa enggau utai diirup, tang kita deka lapar sereta aus. Sida deka diau lantang, tang kita deka dipechat.


text:
Nembiak ti udah dipilih Aku deka ngena nama kita nyadika leka jaku sumpah. Aku TUHAN ti Pemadu Tinggi, deka munuh kita. Tang Aku deka meri nama ti baru ngagai orang ke ngasika Aku.


text:
Barang sapa minta berekat di menua tu, deka minta diri diberekatka Allah Taala ti tetap ati. Barang sapa besumpah, deka besumpah atas nama Allah Taala ti tetap ati. Penusah ti dulu kelia nadai agi nyadi, lalu enda agi dikingatka.


text:
Ku TUHAN bejaku, “Aku ngaga langit ti baru enggau dunya ti baru. Semua utai ti lama, enda agi dikingatka.


text:
Lantang lalu rami gaga belama iya meh kita, ke utai ti digaga Aku. Jerusalem ti baru, ti digaga Aku deka gaga ati, lalu orang ke diau dalam iya deka lantang.


text:
Aku Empu deka gaga ati ketegal Jerusalem enggau nembiak iya. Orang dia nadai nyabak agi, tauka kaung-kaung ngangau minta tulung.


text:
Anak mit enda mati lebuh sida agi mit, lalu semua orang deka gayu-guru magang. Sida ke manggai seratus taun, deka dikumbai agi biak. Enti sida mati sebedau nya, nya tanda Aku udah ngukum sida.


text:
Orang deka ngaga rumah lalu diau dia. Rumah nya enda diuan orang bukai. Sida deka bekebun anggur lalu ngelantangka diri ngirup wain. Wain nya enda diirup orang bukai. Nembiak Aku deka idup panjai umur baka kayu. Sida deka lantang ati bekenaka utai ti udah ulih sida.


text:
Pengawa sida deka mujur, lalu bala anak sida enda dituntung penusah. Aku deka merekatka sida, enggau peturun sida belama iya.


text:
Ukui kampung enggau anak domba deka begulai makai. Jelu singa deka makai rumput baka sapi, lalu ular enda agi mantuk. Nadai utai ti tau ngemedis tauka jai bisi di Sion, bukit Aku ti kudus.


text:
Ku TUHAN bejaku, “Serega nya kerusi diraja Aku, lalu dunya nyadika pelasar kaki Aku. Nya alai baka ni ku gaya rumah ti deka digaga kita ke Aku? Baka ni ku gaya endur alai Aku deka diau?


text:
Aku Empu ke ngaga langit enggau dunya! Aku rinduka orang ke baruh ati sereta nesal ati ke dosa sida, ke nangi sereta ngasika Aku.


text:
“Orang mayuh ngereja utai ti dikedekaka sida. Ba sida, pengawa bebunuhka sapi ti lelaki nyadika piring, tauka munuh mensia nyadika piring, nyayat anak domba tauka matahka rekung ukui, ngenjuk piring tepung tauka piring ari darah babi, meri menyan tauka besampi ngagai engkeramba, semua pengawa nya sebaka magang. Sida rindu besembah ngena jalai ti jai.


text:
Nya alai Aku deka ninggang sida ngena penusah ti besai, iya nya utai ti endang diketakutka sida, laban nadai siku sida nyaut lebuh Aku ngangau, tauka mending lebuh Aku bejaku. Sida endang sengaja enggai ngasika Aku, tang ingin deka ngereja penyai.”


text:
Pendingka utai ti disebut TUHAN, kita ke nangi sereta ngasika Iya. “Laban kita tetap ati ngagai Aku, sekeda bala kita empu deka begedika kita, lalu enggai begulai enggau kita. Sida ngeleseka kita lalu nyebut, ‘Awakka TUHAN ngayanka pemesai kuasa Iya lalu nyelamatka kita, ngambika kami meda lalu rami gaga.’ Tang sida empu deka dipechat!


text:
Pendingka ulih kita! Utai ti inggar bemunyi di nengeri, utai ti bemunyi dalam Rumah Sembiang, nya munyi TUHAN ngukum bala munsuh Iya!


text:
Kati bisi orang udah kala meda, tauka ninga utai ti baka nya? Kati bansa bisi udah kala didirika dalam sehari? Sion enda ibuh lama merinsa nganti bansa orang Israel ada.


text:
Rami gaga ati meh kita enggau Jerusalem. Awakka kita gaga ati ke iya semua kita ke rinduka nengeri tu! Rami gaga ati enggau iya diatu, semua kita ke udah ngulitka iya!


text:
Ku TUHAN bejaku, “Aku deka ngasuh kita kaya-raja belama iya. Pengaya ari semua bansa deka diberi Aku ngagai kita baka sungai ti enda nemu langkang. Kita deka nyadi baka anak mit ke ditusuka indai iya, dikerendut indai iya, lalu diibun enggau pengerindu.


text:
Lebuh kita meda utai tu nyadi, kita deka gaga ati, lalu utai nya deka ngasuh kita kering sereta bepengerai. Nya baru kita deka nemu Aku ti TUHAN nulung orang ke ngasika Aku, lalu Aku ngayanka pengeringat Aku ngagai bala munsuh Aku.”


text:
Iya deka ngukum ngena api enggau pedang semua mensia ti ditemu Iya salah di dunya tu, lalu mayuh sida deka dibunuh.


text:
Ku TUHAN bejaku, “Semua orang ke ngudus lalu nuchi diri deka nyembah engkeramba, ke bejalai bebala mayuh ngagai kebun petara sida, enggau orang ke bepakaika dagin babi enggau tikus enggau pemakai bukai ti kamah, deka lesap magang.


text:
Aku nemu runding enggau utai ti dikereja sida, lalu Aku deka datai lalu ngempuruka mensia ari semua bansa. Lebuh sida begempuru, sida deka meda utai ti dikereja kuasa Aku.


text:
Nya baru sida deka nemu Aku tu ke ngukum sida. “Tang Aku deka ngalau sekeda sida lalu ngirumka sida ngagai mayuh bengkah bansa enggau menua ti ba tebing tasik, ti nadai kala ninga pasal Aku, tauka meda pemesai kuasa Aku; menua nya nyengkaum Spain, Libia, enggau Lidia enggau bala nembiak iya ti landik nimbakka laja, enggau ngagai Tubal enggau ngagai menua Gerika. Sida deka madahka pemesai kuasa Aku ba semua bansa nya.


text:
Sida deka mai semua nembiak nuan pulai baru ari semua bansa, nyadika pemeri ti diberi ngagai Aku. Sida deka mai nembiak Aku ngagai bukit Aku ti kudus di Jerusalem ngena kuda, keledai, enggau unta, enggau ngena kerita perang enggau kerita kuda, baka orang Israel ke mai piring tepung ngena sarang ti tuchi ngagai Rumah TUHAN.


text:
“Baka dunya ti baru enggau langit ti baru deka tan belama iya ulih kuasa Aku, baka nya meh peturun enggau nama nuan deka meruan belama iya.


text:
Ba genap Gawai Anak Bulan enggau genap Hari Sabat, mensia ari semua bansa deka datai nyembah Aku ditu di Jerusalem,” ku TUHAN bejaku.


text:
“Lebuh sida angkat ari endur nya, sida deka tepedaka bangkai orang ke udah angkat ngelaban Aku. Ulat ti makai bangkai sida, enda nemu mati, lalu api ti nunu bangkai sida enda nemu padam. Semua orang deka geli meda bangkai sida.”


text:
lalu TUHAN bejaku baru ngagai Jeremiah lebuh anak Josiah ke benama Jehoiakim nyadi raja. Udah bekau nya, TUHAN suah mega bejaku ngagai iya, nyentuk ngagai taun ti kesebelas Sedekiah anak Josiah nyadi raja. Dalam bulan ti kelima taun nya, orang Jerusalem dibuai ngagai menua bukai.


text:
“Sebedau Aku nempa nuan dalam kandung indai nuan, Aku endang udah ngelala nuan, lalu sebedau nuan ada, Aku endang udah milih nuan; Aku endang udah ngeletak nuan nyadi nabi ke semua bansa.”


text:
Tang ku TUHAN bejaku ngagai aku, “Anang ngumbai diri agi nembiak, tang mansang nuan ngagai orang ke diasuh Aku gusung nuan, lalu padahka ngagai sida semua utai ti diasuh Aku sebut nuan.


text:
Udah nya TUHAN ngunjurka jari Iya, negu mulut aku, lalu bejaku ngagai aku, “Dinga nuan, Aku diatu udah nyimpan leka jaku Aku dalam nyawa nuan.


text:
Sehari tu Aku meri nuan kuasa atas semua bansa enggau perintah, kuasa kena nebang enggau numbang, kena ngeruntuh enggau ngerubuh, kena niri enggau negi.”


text:
Lalu ku TUHAN bejaku ngagai aku, “Betul, laban Aku ngemataka leka jaku Aku, deka nentuka jaku nya dikamatka.”


text:
Udah nya TUHAN bejaku baru enggau aku, “Nama utai bukai dipeda nuan?” ku Iya nanya. Lalu ku aku nyaut, “Aku meda sigi periuk melidih, ti singit ari utara.”


text:
Ku TUHAN bejaku ngagai aku, “Pengerusak deka mangka ari utara ngagai semua orang ke diau di menua tu,


text:
laban Aku mesanka semua bansa ti di utara datai kitu. Bala raja sida deka nudukka kerusi diraja sida ba mua pintu kuta Jerusalem, enggau ngelingi kuta nengeri tu, enggau ngelingi nengeri bukai di menua Judah.


text:
Aku deka ngukum nembiak Aku laban sida udah bedosa. Sida udah ninggalka Aku, udah ngenjuk piring ngagai petara bukai, lalu udah nyembah engkeramba ti digaga sida.


text:
Besedia nuan, Jeremiah. Mupuk nuan lalu padahka ngagai sida semua utai ti diasuh Aku sebut nuan. Anang takutka sida, enggai ke Aku ngasuh nuan lebih balat agi takut lebuh nuan begulai enggau sida.


text:
Dinga nuan, Jeremiah! Sehari tu Aku ngaga nuan nyadi nengeri ti bekuta, nyadi tiang besi, nyadi dinding temaga, ngelaban semua menua tu, ngelaban bala raja menua Judah, bala anak raja iya, bala imam iya, enggau ngelaban orang di menua tu.


text:
Sida deka ngelaban nuan; tang sida enda ulih ngalahka nuan, laban Aku bisi enggau nuan, lalu ngelepaska nuan, ku TUHAN bejaku.”


text:
madahka pesan tu ngagai semua orang di Jerusalem. “Aku ingatka penetap ati nuan, Israel, lebuh nuan agi biak, pemendar nuan rinduka Aku, lebuh tua terubah jadi enggau pangan diri. Nuan nitihka Aku nengah menua puang, nengah menua ti nadai kala ditanam enggau utai.


text:
Israel, nuan endang enggi Aku siku aja. Nuan endang pesaka Aku ti kudus. Aku ngasuh pemerinsa enggau penusah ti besai ninggang semua orang ke ngemediska nuan. Aku ti TUHAN, udah bejaku.”


text:
Ku TUHAN bejaku: “Nama dawa ti dibantaika bala aki ini kita kena sida ngelaban Aku? Nama utai ti ngasuh sida ninggalka Aku? Sida besembahka engkeramba ti nadai guna lalu sida empu nyadi orang ke nadai guna.


text:
Sida enggai ibuhka Aku, taja pen Aku udah mai sida pansut ari menua Ejip lalu nguluka sida nengah menua puang: menua ti nadai utai tumbuh, ti penuh laban lubang pasir, menua ti rangkai sereta tau ngasuh bebadi, ti enda diuan mensia lalu enda ditengah mensia.


text:
Aku mai sida ngagai menua ti ami, ngambika sida ngelantangka diri ngena utai ti diketau enggau utai bukai ti manah di menua nya. Tang sida ngerusak menua Aku. Sida ngamahka menua ti udah diberi Aku ngagai sida.


text:
Sida imam nadai nanya, ‘Dini alai TUHAN?’ Bala imam Aku Empu enda ngelala Aku. Bala raja angkat ngelaban Aku. Bala nabi bejaku dalam nama Baal lalu nyembah engkeramba ti nadai guna.


text:
Mupuk ke barat ngagai pulau Saiprus, lalu asuh orang mupuk ke timur ngagai menua Kedar. Nya baru nuan deka nemu, nadai utai ti baka tu udah kala nyadi menya.


text:
Nadai bansa bukai udah kala nukar petara sida, taja pen petara sida nya ukai petara ti bendar. Tang bala nembiak Aku udah nyilih Aku, Allah Taala ti udah mai basa ngagai sida, enggau petara ti nadai ulih ngereja utai ke sida.


text:
laban bala nembiak Aku udah ngereja dua bengkah dosa, iya nya, sida udah ninggalka Aku ti nyadi mata ai ti idup, lalu sida udah numbak telaga telaga ti merekah ti enda ulih ngundan ai.


text:
Munsuh iya udah merakka nyawa ngagai iya munyi singa ti negung. Sida udah ngaga menua iya nyadi menua puang, lalu semua nengeri iya nyau nyadi tembawai sereta nadai orang nguan.


text:
Israel, nuan empu ti udah minta diri ditinggang utai tu laban nuan udah ninggalka Aku ti TUHAN Allah Taala nuan, lebuh Aku benung nguluka nuan di rantau jalai.


text:
Nama penguntung nuan mansang ngagai menua Ejip, ngambika nuan ulih ngirup ai ari Sungai Nile? Nama penguntung nuan mansang ngagai menua Asiria ngambika nuan ulih ngirup ai ari Sungai Eupratis?


text:
Penyai nuan empu deka ngukum nuan, lalu pengawa nuan ke ninggalka Aku deka ngukum nuan. Nuan deka ngasaika pemait enggau pemedis ninggalka Aku, ti TUHAN Allah Taala nuan, lalu enda agi tetap ati ngagai Aku. Aku TUHAN ti Pemadu Tinggi, udah bejaku.”


text:
Ku TUHAN ti Pemadu Tinggi bejaku, “Israel, dulu kelia nuan enggai betuaika Aku. Nuan enggai ngasi lalu enda nyembah Aku. Ba genap igi munggu enggau di baruh genap pun kayu nuan nyembah petara ti ngasuh peridi.


text:
Aku udah nanam nuan baka batang anggur ti sengaja dipilih ari paung ti pemadu manah. Tang peda gaya nuan diatu! Nuan tu baka batang anggur ti buruk sereta nadai guna.


text:
Enti sema nuan mandi lalu berunsut ngena sabun ti pemadu bisa, agi meh Aku ulih meda bekau penyalah nuan.


text:
Baka ni ku nuan ulih madahka diri nadai udah ngamahka diri empu, madahka diri nadai udah kala nyembah Baal? Peda nuan gaya nuan udah bedosa ba lebak. Peda nuan gaya utai ti udah dikereja nuan. Nuan tu baka jelu unta lebuh musin bung, belanda kia-kia


text:
belanda ngagai menua puang. Lebuh iya bung, sapa ulih ngandang iya? Lelaki ke inginka iya enda ibuh ngiruh diri begigaka iya laban iya endang seruran sedia lebuh musin bung.


text:
Israel, anang ngelelakka diri bejalai, tauka nejuka rekung nuan rangkai begigaka petara bukai. Tang ku nuan, ‘Enggai nyadi enda! Aku enda ulih nikal agi. Aku udah rinduka petara orang bansa bukai lalu aku deka nitihka bala petara nya.’ ”


text:
Ku TUHAN bejaku, “Baka penchuri ke dipechat lebuh iya ditangkap, baka nya meh semua kita orang Israel deka dipechat - bala raja enggau bala pemesai kita, bala imam enggau bala nabi kita.


text:
Semua kita deka dipechat magang - kita ke beapaika kayu, ke beindaika batu. Utai tu deka nyadi laban kita udah ninggalka Aku, ukai ngagai Aku. Tang lebuh kita dituntung penusah, kita minta Aku datai ngelepaska kita.


text:
“Kini ke tunga bala petara ti udah digaga kita ke kita empu? Lebuh kita dituntung penusah, awakka sida meh ngelepaska kita - enti sida ulih! Judah, petara kita nyau ngemayuh nengeri kita empu.


text:
Aku udah ngukum kita, tang utai nya nadai pulai ke penguntung kita. Kita enggai nejuka Aku ngajar kita. Kita baka singa ti mangah, bebunuhka bala nabi kita.


text:
Orang Israel, pendingka utai ti disebut Aku. Ba penemu kita, kati Aku tu baka menua puang, baka menua ti petang ti tau ngasuh bebadi? Nya alai nama kebuah kita madahka diri deka ngereja utai nitihka peneka ati kita empu, lalu madahka diri enggai pulai ngagai Aku baru?


text:
Kati indu ke biak bisi enda kala ingat ngena perengka emas iya, tauka indu ke ditikah enda ingat ngena pekayan tikah iya? Tang bala nembiak Aku udah kelalu lama enda ingatka Aku.


text:
Gari kita nyau kamah laban bekau darah orang ke seranta enggau orang ke nadai penyalah, ukai laban darah penchuri. “Tang taja pia,


text:
kita nyebut, ‘Aku nadai penyalah. TUHAN tentu enda agi ringat ngagai aku.’ Tang Aku ti TUHAN, deka ngukum kita laban kita madahka diri nadai udah bedosa.


text:
Kita udah empelitaka diri laban kita udah nguingka diri ngagai bala petara orang bansa bukai. Kita deka asa ngapa ngarapka Ejip, baka kita ke udah asa ngapa ngarapka Asiria.


text:
Kita deka nguingka diri ari Ejip, kunduk-kunduk malu. Aku ti TUHAN, udah nulak sida ke dikarapka kita. Kita nadai bulih utai ari sida.”


text:
Ku TUHAN bejaku, “Enti laki muai bini, lalu bini iya ninggalka iya lalu jadi enggau lelaki bukai, laki iya enda tau ngambi bini iya pulai baru. Utai tu deka ngamahka menua tu. Tang, Israel, nuan mayuh ambai, lalu diatu nuan deka mulaika diri ngagai Aku baru!


text:
Uji nuan engkadah ngagai tuchung bukit. Kati nuan bisi tetemuka endur alai nuan ti nadai udah ngulah diri baka indu sundal? Nuan nganti ambai nuan ba sebelah tisi jalai, baka orang Arab ke ngipa orang ke deka diamuk iya di menua puang. Nuan udah ngamahka menua ngena pengawa nuan ti nyundal.


text:
Nya kebuah hari enda diasuh ujan, lalu hari enda ujan lebuh musin bungai. Indah gamal nuan deh baka gamal indu sundal. Nuan tu nadai nemu malu.


text:
“Lalu diatu nuan nyebut ngagai Aku, ‘Nuan Apai aku, lalu Nuan udah rinduka aku kenyau ari aku agi mit.


text:
Nuan enggai seruran ringat. Nuan enggai pedis ati ngagai aku belama iya.’ Israel, baka nya ku jaku nuan, tang nuan majak ngereja semua penyai enggau naka ulih nuan.”


text:
Lebuh Josiah nyadi raja, TUHAN bejaku ngagai aku, “Kati nuan bisi udah meda utai ti dikereja Israel, indu ke enda tetap ati nya? Iya udah ninggalka Aku, lalu ba genap igi munggu enggau di baruh genap pun kayu, iya udah ngulah diri baka indu sundal.


text:
Aku ngumbai iya deka tetap ati lalu pulai baru ngagai Aku lebuh iya udah ngereja semua utai nya. Tang iya enda pulai baru ngagai Aku, lalu menyadi indu iya, Judah ti enda tetap ati, meda semua utai nya.


text:
Judah mega meda Aku nyarakka Diri ari Israel, lalu muai iya, laban iya udah ninggalka Aku, lalu udah nyadi indu sundal. Tang Judah, menyadi indu Israel ti enda tetap ati nya, enda nemu takut, lalu iya mega nyundal


text:
lalu enda nemu malu ke ulah diri. Iya ngamahka menua, lalu iya butang laban iya nyembah batu enggau kayu.


text:
Lalu udah bekau semua utai tu, Judah, menyadi Israel ke butang, semina ngeluluka diri pulai baru ngagai Aku. Ati iya endang enda betul. Aku ti TUHAN, udah bejaku.”


text:
Udah nya TUHAN lalu madahka ngagai aku, taja pen Israel udah ninggalka Iya, Israel udah ngayanka diri manah agi ari Judah ke butang.


text:
Iya ngasuh aku mansang lalu madahka ngagai Israel, “Israel ti enda tetap ati, pulai nuan baru ngagai Aku. Aku penuh laban pengasih, lalu Aku enda ringat. Aku enda ringat ngagai nuan belama iya.


text:
Semina ngaku diri udah salah, lalu udah ngelaban TUHAN Allah Taala nuan. Nuan enda tau enda ngaku diri udah nyerahka pengerindu diri ngagai petara orang bansa bukai di baruh semua pun kayu, lalu enda ngasika pesan Aku. Aku ti TUHAN, udah bejaku.


text:
“Kita ti enda tetap ati, pulai meh kita baru ngagai Aku. Kita endang enggi Aku. Aku deka ngambi siku ari bala kita ari genap buah nengeri, enggau dua iku ari siti-siti raban peturun, lalu Aku deka mai kita pulai baru ngagai Bukit Sion.


text:
Aku deka meri kita raja ke ngasika Aku, lalu sida deka merintah kita ngena penemu-dalam enggau pemereti ati.


text:
Udah nya, lebuh kita nyau mayuh tubuh di menua nya, orang enda agi bejakuka pasal Peti Lampang Batu Adat Aku. Sida enda agi berunding tauka ingatka Peti Lampang Batu Adat nya. Sida enda begunaka iya, lalu sida pen enda mega ngaga peti sempekat bukai.


text:
Lebuh maya nya ila, Jerusalem deka dikumbai ‘Kerusi diraja TUHAN.’ lalu semua bansa deka begempuru dia nyembah Aku. Sida enda agi ngereja utai nitihka pengekieh tauka penyai ati sida.


text:
Israel deka begulai enggau Judah, lalu seduai iya deka sama pulai ari menua di utara ti udah alai seduai iya dibuai, lalu pulai baru ngagai menua ti udah diberi Aku nyadika pesaka aki ini kita.”


text:
Ku TUHAN bejaku, “Israel, Aku endang deka nerima nuan nyadika anak Aku lalu meri nuan menua ti ngerinduka ati, menua ti pemadu manah di dunya tu. Aku deka ngasuh nuan ngumbai Aku Apai lalu enda agi ninggalka Aku.


text:
Munyi utai bisi didinga ba tuchung bukit: munyi orang Israel ke nyabak minta kasih laban sida udah bedosa lalu enda agi ingatka TUHAN Allah Taala sida.


text:
Pulai baru meh kita, semua kita ke udah ninggalka TUHAN. Iya deka ngeraika kita, lalu ngasuh kita tetap ati. Ku kita, “Au, kami deka pulai baru ngagai TUHAN laban Iya endang Allah Taala kami.


text:
Kami nadai bulih tulung ari engkeramba ti disembah kami ba tuchung bukit. Tulung ti diterima orang Israel semina datai ari TUHAN Allah Taala kami aja.


text:
Tang pengawa besembahka Baal, petara ti ngemalu, udah ngasuh raban bedus enggau raban sapi, anak lelaki enggau anak indu kami lenyau - semua utai ti udah ulih aki ini kami kenyau ari kelia.


text:
Kami patut gali mai pemalu, lalu nejuka pemalu kami ngelamun kami. Kami enggau bala aki ini kami endang udah seruran bedosa ngelaban TUHAN Allah Taala kami. Kami nadai kala ngasika pesan Iya.”


text:
Ku TUHAN bejaku, “Orang Israel, enti kita deka nguingka diri, kuingka diri ngagai Aku baru. Enti kita tetap ati ngagai Aku, lalu muai semua engkeramba ti dipegedika Aku,


text:
kita tau besumpah atas nama Aku. Nya baru semua bansa deka minta Aku merekatka sida, lalu sida deka muji Aku.”


text:
Ku TUHAN bejaku ngagai orang Judah enggau ngagai orang Jerusalem, “Changkul meh tanah umai ti apin dichangkul. Anang nanam benih kita ba madang duri.


text:
Titihka sempekat kita enggau Aku ti TUHAN, lalu serahka diri empu ngagai Aku, kita orang Judah enggau kita orang Jerusalem. Enti kita enda, pengeringat Aku deka mau baka api, ketegal utai ti jai ti udah dikereja kita. Api nya deka mau, lalu nadai orang ulih madamka iya.”


text:
Sepu terumpit di serata menua! Manjung enggau nyawa ti inggar sereta terang! Asuh orang Judah enggau orang di Jerusalem rari ngagai nengeri ti bekuta.


text:
Tunjukka jalai ngagai Sion! Rari ngidupka nyawa diri! Anang betangguh! TUHAN benung mai penusah enggau pengerusak ti besai ari utara.


text:
Baka singa ti mansutka diri ari endur alai iya ti belalai, baka nya meh iya ke ngerusak semua bansa udah belabuh mansang. Iya deka datai lalu ngerusak menua Judah. Nengeri di menua Judah deka nyadi tembawai, lalu nadai orang nguan.


text:
Ku TUHAN bejaku, “Ba hari nya, bala raja enggau bala pemesai deka takut. Sida imam deka temati-kutu, lalu sida nabi deka alit ati.”


text:
Udah nya aku lalu bejaku, “TUHAN ti Pemadu Tinggi, Nuan udah nipu orang Jerusalem! Nuan udah madahka sida deka diau likun, tang diatu pedang baru deka mumpung pala sida.”


text:
Maya deka datai alai orang Jerusalem deka dipadahka pasal ribut ti angat ti deka muput ngagai sida ari menua puang. Ribut nya ukai ribut ti enda deras ti semina ulih ngebuka ampa aja.


text:
Peda bala munsuh datai baka mua hari. Kerita perang sida baka ribut puting beliung, lalu kuda sida laju agi ari menaul. Tulah meh kitai tu! Mati meh kitai tu!


text:
Jerusalem, basu penyai ari ati nuan, ngambika nuan dilepaska. Ni pengelama nuan majak berunding deka bedosa?


text:
Bala seruan ari nengeri Dan enggau ari menua ti bebukit di menua Epraim, madahka berita ti enda manah.


text:
Sida datai laban sida deka meri jaku tangkan ngagai mayuh bengkah bansa, sereta madahka ngagai Jerusalem pasal bala munsuh ke datai ari menua ti jauh. Bala munsuh nya deka manjung ngelaban mayuh bengkah nengeri di menua Judah


text:
lalu ngelulung Jerusalem baka bala lelaki ke nyaga umai, laban orang di Jerusalem udah angkat ngelaban TUHAN. TUHAN udah bejaku.


text:
Judah, nuan empu ke ngasuh pemerinsa tu ninggang nuan, ketegal chara nuan idup enggau ketegal utai ti udah dikereja nuan. Dosa nuan empu ti udah ngasuh pemerinsa tu nyadi. Pemerinsa tu udah ngerejang tungkul ati nuan.


text:
Akai! Enda aku ulih natka diri pedis baka tu! Tungkul ati aku nyau ketap-ketap! Aku enda ulih enda bemunyi. Aku ninga munyi terumpit enggau panjung orang ke beperang.


text:
Penusah ti besai nyau betangkan-tangkan nyadi. Semua menua tu nyau nyadi tembawai magang. Tekala nya langkau kain kami dirusak. Tirai langkau kain kami abis charik.


text:
Ku TUHAN bejaku, “Nembiak Aku endang beli. Sida enda nemu Aku. Sida baka anak mit ti beli. Sida enda meretika utai. Sida landik ngereja utai ti jai, tang enda nemu ngereja utai ti manah.”


text:
Aku malik ngagai dunya, lalu meda dunya nya nadai tumbuh utai. Aku engkadah ke langit, tang nadai meda penampak.


text:
Menua ti ami udah nyadi menua puang. Nengeri di menua nya nyau nyadi tembawai magang laban pemalat pengeringat TUHAN. (


text:
Ketegal nya, dunya deka ngulit. Langit deka petang. TUHAN udah bejaku lalu enggai ngubah runding Diri. Iya udah mutuska runding Diri lalu enggai nyurutka Diri.


text:
Lebuh orang ninga munyi nyawa bala soldadu ti nepan kuda, enggau bala soldadu ti besenyataka panah, semua orang deka rari. Sekeda deka rari ngagai utan. Sida ke bukai deka niki ba sebelah batu. Genap buah nengeri nadai agi mensia, lalu nadai orang deka diau dia agi.


text:
Jerusalem, nuan deka diukum! Nama kebuah nuan begari ngena kain ungu? Nama kebuah nuan ngena batu ti berega, lalu ngechat mata diri? Nadai guna nuan ngias gamal diri. Ambai nuan udah nulak nuan lalu deka munuh nuan.


text:
Aku ninga munyi orang nyabak, munyi indu ke radai deka beranak, nyawa ti rauh-rauh munyi indu ke terubah iya beranak. Nya sabak Jerusalem lebuh iya rangap-rangap nyintak seput, entepaka jari iya, lalu bejaku, “Nadai penyadi meh aku tu! Sida deka datai munuh aku!”


text:
Kita orang Jerusalem, belanda meh kita nengah jalai raya kita! Palik ke kiba, palik ke kanan! Awakka kita empu meda! Giga ba sebelah pasar! Kati kita bisi tetemuka orang ti ngereja utai ti ngena sereta nguji tetap ati ngagai Allah Taala? Enti kita bisi tetemuka orang ke baka nya, TUHAN deka ngampun Jerusalem.


text:
TUHAN endang ngiga ati ti tetap. Iya malu kita, tang kita enda bedulika Iya. Iya ngeredakka kita, tang kita enggai diajar. Kita kieh, lalu enggai nesal ati ke dosa kita.


text:
Udah nya aku berunding, “Sida tu orang ke nadai nemu utai. Sida beli. Sida enda nemu utai ti dipinta Allah Taala, utai ti diasuh TUHAN kereja sida.


text:
Aku deka mansang ngagai orang ke nyadi tuai lalu bejaku enggau sida. Enda patut sida enda nemu utai ti dipinta Allah Taala, utai ti diasuh TUHAN kereja sida.” Tang semua sida enggai diperintah TUHAN lalu enggai ngasika Iya.


text:
Nya kebuah singa deka datai ari utan lalu munuh sida. Ukui kampung ari menua puang deka nyarikka sida, lalu engkuli deka nyubuk utai ti deka diempa sida ba sebelah nengeri. Enti orang dia pansut ke luar, sida deka dipecharikka jelu laban sida mayuh dosa sereta udah suah ninggalka Allah Taala.


text:
Ku TUHAN nanya, “Nama kebuah Aku patut ngampun dosa nembiak Aku? Sida udah ninggalka Aku lalu udah nyembah engkeramba. Aku nupi nembiak Aku datai ke sida kenyang, tang sida butang lalu bekendak enggau indu sundal.


text:
Kati Aku enda patut ngukum sida ketegal semua utai nya? Ku TUHAN bejaku. Kati Aku enda patut malas ngagai bansa orang nya?


text:
Aku deka ngasuh munsuh mampat kebun anggur nembiak Aku tang ukai ngerusak sida abis lengis. Aku deka ngasuh sida nyarau dan, laban dan nya ukai enggi Aku.


text:
Nembiak TUHAN udah besangkalka Iya, lalu udah nyebut, “Nadai Iya deka ngereja utai. Nadai penusah deka ninggang kitai, lalu kitai enda diserang munsuh tauka laban lapar pungkang.”


text:
Sida udah bejaku ngumbai nabi semina kutap-kutap ngapa, lalu nadai mai pesan ari TUHAN. Ku TUHAN Allah Taala ti Pemadu Bekuasa bejaku ngagai aku, “Jeremiah, laban orang tu udah nyebut nya, Aku deka ngasuh leka jaku Aku nyadi baka api dalam nyawa nuan. Orang mayuh deka nyadi baka kayu, lalu api nya deka nganguska sida.”


text:
Orang Israel, TUHAN deka mai siti bansa ari menua ti jauh nyerang kita. Bansa nya kering sereta lama udah nguan dunya tu, bansa ti enda ditemu kita jaku.


text:
Sida deka makai utai ti ditanam kita enggau pemakai kita. Sida deka munuh anak lelaki enggau anak indu kita. Sida deka munuh raban jelu bedus enggau raban jelu sapi kita, lalu ngerusak batang anggur enggau kayu ara kita. Nengeri ti bekuta, ti dikarapka kita, deka dirusak bala soldadu sida.


text:
Ku TUHAN bejaku, “Tang taja pia, lebuh maya nya ila Aku enda ngerusak semua nembiak Aku abis lengis.


text:
Lebuh sida nanyaka kebuah Aku ngereja semua utai tu, padahka ngagai sida, Jeremiah, baka sida ke udah ninggalka Aku lalu betuaika petara orang bansa bukai di menua sida empu, baka nya meh sida deka betuaika orang bansa bukai di menua orang.”


text:
“Anang enda mending, kita orang ke beli sereta lap, ke bisi mata, tang enda ulih meda, ke bisi pending, tang enda ulih ninga.


text:
Aku tu TUHAN. Nama kebuah kita enda nangika Aku? Nama kebuah kita enda getar-getar di mua Aku? Aku ngengkahka pasir nyadika garis entara darat enggau tasik, entara ti tan, lalu enda ulih dilangkah tasik. Tasik nyangka begelumbang, tang iya enda ulih ngelangkah garis entara nya. Gelumbang nyangka besegum, tang iya enda ulih ngelanggar garis entara nya.


text:
Kita nadai kala berunding deka nangika Aku, taja pen Aku meri kita ujan lebuh musin ruruh daun, enggau lebuh musin bungai, lalu meri kita musin alai kita ngetau genap taun.


text:
“Orang ke jai diau enggau bala nembiak Aku. Sida nan pukat baka ke deka nangkap burung, tang sida udah nan panjuk kena nangkap mensia.


text:
Baka orang ke ngasu ke ngisi sangkar sida enggau burung, baka nya meh sida udah ngisi rumah diri enggau utai ti dichuri sida. Nya kebuah sida bekuasa sereta kaya,


text:
gemu sereta chukup utai diempa. Penyai pengawa sida endang nadai sekat. Sida nadai ngayanka pengelurus lebuh sida ngakim orang ke nadai apai indai, lalu sida enda nyaga hak orang ke seranta.


text:
Kati Aku enda patut ngukum sida ketegal utai nya? Ku TUHAN bejaku. Kati Aku enda patut malas ngagai bansa tu?


text:
sida nabi benabi ngena jaku ti bula, lalu sida imam merintah nitihka asuh sida nabi; nembiak Aku rindu diperintah baka nya, tang nama utai ti deka dikereja sida lebuh pengujung dunya ila?”


text:
Orang Benjamin, rari meh kita ngagai endur ti likun! Rari ari Jerusalem! Sepu terumpit di Tekoa lalu tungkun api di Bet Hakerem kena megau orang mayuh. Penusah ti besai enggau pengerusak nyau deka datai ari utara.


text:
Bala raja enggau bala soldadu sida deka nirika kem sida dia. Sida deka nirika langkau kain ngelingi nengeri nya, lalu genap iku sida deka nirika kem sida ba sebarang endur sida deka.


text:
Sida deka bejaku munyi tu, “Kita mesti besedia nyerang Jerusalem! Angkat! Kita deka nyerang ba urung tengah hari!” Tang udah nya sida deka nyebut, “Kelalu laun. Hari nyau deka lemai.


text:
TUHAN ti Pemadu Bekuasa udah ngasuh sida raja nya nebang kayu, lalu nugungka tanah kena ngelulung nengeri Jerusalem, laban ku TUHAN bejaku, “Aku deka ngukum nengeri tu, laban iya penuh laban pengawa ti nekanka pengidup orang.


text:
Baka telaga ti seruran mansutka ai ti beresi, baka nya meh Jerusalem seruran mansutka penyai. Aku ninga munyi pengachau enggau pengerusak di nengeri nya. Semina penyakit enggau telih aja ti dipeda Aku.


text:
Kita orang Jerusalem, awakka penusah nya nyadika jaku tangkan ke kita, laban enti enda pia Aku deka ngelengkaka kita. Aku deka ngaga nengeri kita nyadi menua puang, ti enda diuan mensia.”


text:
Ku TUHAN ti Pemadu Bekuasa bejaku ngagai aku, “Orang Israel deka diruruhka abis lengis ari menua tu, baka ke ngeruruhka buah anggur. Nya alai nuan enda tau enda ngidupka semua orang enggau naka ulih nuan, kala peluang agi bisi.”


text:
Ku aku nyaut, “Sapa deka mendingka aku enti aku bejaku ngagai sida lalu meri jaku tangkan ngagai sida? Sida tu kieh lalu enggai mendingka pesan Nuan. Sida ketawaka utai ti diasuh Nuan sebut aku.


text:
Nuan ringat ngagai sida, lalu aku pen ringat mega ngagai sida, TUHAN, lalu aku enda ulih nagang diri ringat.” Udah nya TUHAN lalu bejaku ngagai aku, “Bubuhka pengeringat Aku ngagai bala anak mit ti ba jalai raya, enggau ba gempuru bala orang ke biak. Laki enggau bini deka ditabanka. Indah sida ke tuai deh deka ditabanka.


text:
Rumah sida deka diberi ngagai orang bukai, lalu baka nya mega umai enggau bini sida. Aku deka ngukum orang di menua tu.


text:
Semua orang ke besai enggau ke mit bela nipu ngulihka duit. Indah sida nabi enggau sida imam deh nipu orang mayuh.


text:
Sida ngumbai bakal nembiak Aku nya semina rajai aja. Ku sida, ‘Nya nadai ngawa,’ tang utai nya tau ngawa.


text:
Kati sida nemu malu ke diri ti udah ngereja utai ti jai nya? Enda, laban sida endang enda nemu malu. Indah mua sida deh enda nemu bebali mirah. Nya alai sida deka rebah baka orang bukai. Lebuh Aku ngukum sida, sida deka mati. Aku ti TUHAN, udah bejaku.”


text:
Ku TUHAN bejaku ngagai bala nembiak Iya, “Alai kita bediri ba simpang jalai raya, lalu peratika utai dia. Tanyaka dini alai jalai raya ti dulu kelia, enggau endur alai jalai raya ti pemadu manah. Bejalai nengah jalai raya nya, nya baru kita deka diau nadai utai ngachau.” Tang ku sida, “Kami enggai!”


text:
Nya alai TUHAN bejaku, “Anang enda mending, kita semua bansa, ngambika kita nemu utai ti deka nyadi ba bala nembiak Aku.


text:
Anang enda mending, dunya! Aku deka ngerusak bala orang tu nyadika ukum sida ketegal semua penyai ti udah dikereja sida, laban sida udah nulak ajar Aku lalu enda ngasika jaku Aku.


text:
Aku enda begunaka menyan ti dibai sida ari Sheba, tauka rempah ti dibai ari menua ti jauh. Aku enggai nerima pemeri sida, tauka rinduka piring sida.


text:
Nya alai Aku deka ngasuh orang tu tesangkut lalu tetingkap. Apai indai enggau bala anak sida deka mati, lalu baka nya mega bala pangan enggau orang ke berimbai pendiau enggau sida.”


text:
Ku TUHAN bejaku, “Bala orang bisi datai ari sebuah menua ti di utara. Siti bansa ti kering di menua ti jauh, nyendiaka diri mansang beperang.


text:
Sida besenyataka panah enggau pedang. Sida tu jai enggau orang, sereta nadai pengasih. Sida munyi segum pangka gelumbang lebuh sida nepan kuda. Sida sedia deka nyerang Jerusalem.”


text:
Ku orang Jerusalem bejaku, “Kami udah ninga berita nya, lalu kami nyau lembut tulang. Ati kami balat irau lalu kami berasai pedis baka indu ke radai deka beranak.


text:
Kami enda berani pansut ngagai menua pesisir, tauka bejalai nengah jalai raya, laban bala munsuh kami mai senyata, lalu kami dikelingi utai ti balat ngenakut.”


text:
Ku TUHAN bejaku ngagai bala nembiak Iya, “Rasukka kain guni, lalu baringka diri malai amau. Ngulit meh kita enggau ai mata, baka ke ngulitka anak tunggal kita, laban iya ti deka ngerusak kita, deka nyerang kita enggau ngenyit.


text:
Semua sida nya seruran deka angkat ngelaban sereta kieh magang, kering baka temaga enggau besi. Semua sida nya jai magang, bejalai kia-kia bejakuka orang.


text:
Api menyadi mau amat, tang tai besi nya enda luluh lalu enda mega lilih. Nadai guna majak nuchi bala nembiak Aku, laban sida ke jai enda dibuai.


text:
TUHAN ngasuh aku mansang ngagai mua pintu Rumah Sembiang, ba endur alai orang Judah besembiang. Iya ngasuh aku bediri dia lalu madahka ngagai sida utai ti udah disebut TUHAN ti Pemadu Bekuasa, ti Allah Taala ke disembah orang Israel: “Ubah jalai pengidup enggau utai ti dikereja kita. Nya baru Aku deka ngasuh kita meruan diau ditu.


text:
“Ubah jalai kita idup, lalu badu agi ngereja utai baka ke dikereja kita diatu. Anang enda lurus ati enggau pangan diri.


text:
Badu agi ngambi ulih ba orang bukai, orang ke patu balu. Badu agi munuh orang ke nadai penyalah di menua tu. Badu agi nyembah petara bukai laban pengawa nya deka ngerusak kita.


text:
Enti kita berubah, nya baru Aku deka meruan diau enggau kita di menua ti udah diberi Aku ngagai aki ini kita nyadika pesaka sida belama iya.


text:
Kita ngenchuri, munuh orang, butang, besaksi bula lalu ngelanggar sumpah diri empu, ngenjuk piring ngagai Baal, lalu nyembah petara ti nadai kala ditemu kita.


text:
Kita ngereja utai ti dipegedika Aku, lalu udah nya kita datai lalu bediri di mua Aku, dalam Rumah Aku Empu, lalu nyebut, ‘Kami likun!’


text:
Alai kita mansang ngagai Siloh, ti terubah endur alai Aku patut disembah, lalu peda kita utai ti udah dikereja Aku ngagai nengeri nya ketegal dosa nembiak Aku orang Israel.


text:
Kita udah ngereja semua dosa nya, lalu taja pen Aku udah suah bejaku ngagai kita, kita enggai mending. Kita enggai nyaut lebuh Aku ngangauka kita.


text:
Nya alai, Aku deka ngereja ngagai Rumah Aku, Rumah Sembiang ti dikarapka kita, baka ke udah dikereja Aku ngagai Siloh. Ba endur tu, ti udah diberi Aku ngagai aki ini kita enggau ngagai kita empu, Aku deka ngereja utai baka ke udah dikereja Aku ngagai Siloh.


text:
Aku deka muru kita ari mua Aku, baka Aku ti udah muru bala kaban belayan kita, iya nya orang Israel. Aku ti TUHAN, udah bejaku.”


text:
Ku TUHAN bejaku, “Jeremiah, anang besampika bala orang tu. Anang nyabak tauka besampi ngarika sida. Anang minta kasih ngagai Aku, laban Aku enggai mendingka nuan.


text:
Kati nuan nadai meda utai ti dikereja sida dalam berapa bengkah nengeri di menua Judah, enggau ba sebelah jalai raya di Jerusalem?


text:
Bala anak mit begumpulka kayu api, sida ke lelaki betungkunka api, lalu sida ke indu betunyauka tepung kena ngaga roti ke petara indu ke dikumbai sida Kuin Menua Serega. Sida mega nuang piring wain ke petara bukai, kena sida ngemediska ati Aku.


text:
Nya alai Aku, TUHAN ti Pemadu Tinggi, deka mubuhka pengeringat Aku ngagai Rumah Sembiang tu. Aku deka mubuhka pengeringat Aku ngagai mensia, ngagai jelu, ngagai kayu enggau ngagai utai ti ditanam. Pengeringat Aku deka mau baka api ti enda nemu padam.


text:
“Nembiak Aku, kita nunu sekeda piring retung ba alta, lalu sekeda piring nya tau diempa kita. Tang utai ti disebut Aku ti TUHAN nya, manah agi enti kita terus makai semua piring nya.


text:
Laban Aku nadai meri pesan pasal piring tunu tauka pasal piring bukai ngagai aki ini kita lebuh Aku mai sida pansut ari menua Ejip.


text:
Tang Aku amat ngasuh sida ngasika Aku, ngambika Aku nyadika Allah Taala sida, lalu sida nyadi nembiak Aku. Lalu Aku ngasuh sida diau nitihka jaku Aku, ngambika sida mujur.


text:
Tang sida enda ngasi tauka mending, tang ngereja sebarang utai nitihka pengekieh enggau penyai ati sida, lalu sida majak jai-sejai, ukai majak manah-semanah.


text:
Kenyau ari maya lebuh bala aki ini kita pansut ari menua Ejip nyentuk ngagai sehari tu, Aku udah majak ngirumka nembiak Aku, iya nya sida nabi, ngagai kita.


text:
Tang nadai siku kita deka ninga tauka mending, tang kita mansang lebih agi kieh, sereta lebih agi deka angkat ngelaban ari aki ini kita kelia.


text:
Nya alai, Jeremiah, nuan deka nyebut semua leka jaku tu ngagai bala nembiak Aku, tang sida enggai mendingka nuan. Nuan deka ngangauka sida, tang sida enggai nyaut.


text:
Nuan deka madahka ngagai sida pasal bansa sida ke enda ngasika Aku, TUHAN ti Allah Taala sida, tauka belajar ari ukum sida. Penetap ati udah mati. Penetap ati nya nadai agi dikenang.


text:
“Ngulit meh kita orang Jerusalem. Guntin lalu buai buk kita. Nyabak meh kita ngena leka sabak kenang ba tuchung bukit, laban Aku ti TUHAN, ringat lalu udah nulak bala nembiak Aku.


text:
“Orang Judah udah ngereja utai ti jai. Sida udah ngengkahka engkeramba sida ke dipegedika Aku dalam Rumah Sembiang Aku, lalu udah ngamahka Rumah nya.


text:
Sida udah ngaga siti alta ti dikumbai Topet, ba Lebak Hinom ngambika sida ulih nyerahka anak lelaki enggau anak indu sida nyadika piring tunu. Aku nadai ngasuh sida ngereja utai tu. Indah berundingka utai nya deh Aku enda.


text:
Nya alai, maya deka datai alai endur nya enda agi dikumbai Topet tauka Lebak Hinom, tang Emperan Alai Bebunuh. Sida deka nguburka orang dia, laban sida nadai endur bukai alai nguburka bangkai.


text:
Bangkai sida deka nyadika pemakai ke burung, enggau jelu babas, lalu burung tauka jelu nya nadai orang muru.


text:
Menua tu deka nyadi menua puang. Aku deka ngasuh semua munyi mensia ti rami gaga, enggau munyi mensia ti lantang ati nikah, lesap magang ari semua nengeri di menua Judah, enggau ari semua jalai raya di Jerusalem.


text:
“Lebuh maya nya ila, rangkah tulang sida raja enggau rangkah tulang bala pemesai orang Judah, sereta enggau rangkah tulang sida imam, sida nabi, enggau rangkah tulang orang bukai ti udah diau di Jerusalem, deka diambi pansut ari kubur sida.


text:
Rangkah tulang sida nya enda digempuru lalu dikuburka, tang deka digaga nyadi baka baja, betegaring ba sebelah tanah. Rangkah tulang nya deka diachirka lalu dipanchar mata hari, bulan, enggau bintang, ti udah dikerinduka bala orang tu, lalu dipetuaika sida, sereta udah alai sida betanya enggau disembah sida.


text:
Lalu orang ke agi idup ari bansa ti jai tu, ti diau ba endur alai Aku udah ngachirka sida, deka minta diri mati ari ke idup. Aku TUHAN ti Pemadu Bekuasa, udah bejaku.”


text:
TUHAN ngasuh aku nyebut utai tu ngagai bala nembiak Iya, “Lebuh orang rebah, kati iya enda angkat baru? Enti orang enda tetemuka jalai raya, kati iya enda nikal?


text:
Nya alai, nama kebuah kita ke nembiak Aku, ninggalka Aku, lalu enda pulai baru ngagai Aku? Kita bepegai teguh ba engkeramba kita, lalu enggai pulai baru ngagai Aku.


text:
Aku mending enggau bebendar, tang kita enda nyebut utai ti bendar. Nadai siku kita udah nesal ati ke penyai diri. Nadai siku kita udah kala nanya, ‘Nama penyalah ti udah dikereja aku?’ Genap iku kita bela nitihka jalai diri empu magang, baka kuda ti belanda ngagai endur alai beperang.


text:
Indah burung undan deh nemu maya diri pulai. Burung achang, lelayang, enggau engkerasak nemu maya sida patut mindah ngagai menua bukai. Tang kita ke nembiak Aku enda nemu adat ti dikena Aku merintah kita.


text:
Baka ni ku kita tau ngumbai diri bepenemu-dalam, lalu madahka diri nemu Adat Aku? Peda kita, adat tu udah diubah bala tukang tulis ti enda betul ati.


text:
Bala kita ke bepenemu-dalam deka dipechat. Runding sida nyau charut, lalu sida nadai nemu berunding agi. Sida udah nulak jaku Aku, nya alai nama penemu-dalam ti dikembuan sida diatu?


text:
Nya alai Aku deka meri tanah umai sida ngagai orang bukai, lalu meri bini sida ngagai lelaki bukai. Genap iku sida, ke besai enggau ke mit, bela nguji nipu ngulihka duit. Indah sida nabi enggau sida imam empu deh nipu orang mayuh.


text:
Sida ngumbai bakal bala nembiak Aku nya semina rajai aja. Ku sida, ‘Nya nadai ngawa,’ ku sida bejaku. Tang utai nya tau ngawa.


text:
Kita ke nembiak Aku, kati kita nemu malu ngereja utai ti jai nya? Enda. Kita nadai nemu malu. Indah mua kita deh enda bebali mirah! Nya alai kita deka dirusak baka orang bukai. Lebuh Aku ngukum kita, nya meh pengujung kita. Aku ti TUHAN, udah bejaku.


text:
“Aku ingin deka ngempuruka bala nembiak Aku, baka orang bumai ke ngetau, tang bala nembiak Aku baka batang anggur ti nadai buah, baka kayu ara ti rumbau. Indah daun sida deh abis layu. Nya alai Aku udah ngemendarka orang bansa bukai bempu menua sida.”


text:
“Nama kebuah kitai duduk ngapa?” ku bala nembiak Allah Taala nanya. “Aram kitai mansang ngagai nengeri ti bekuta, lalu mati dia. TUHAN Allah Taala kitai udah ngukum kitai mati. Iya udah ngasuh kitai ngirup ai ti berachun laban kitai udah bedosa ngelaban Iya.


text:
Kitai ngarapka diri bisi maya pemaik enggau maya suman, tang nya nadai guna, laban utai ti balat ngenakut datai.


text:
Bala munsuh kitai udah datai di nengeri Dan. Kitai ninga munyi kesuh idung kuda sida. Semua menua tu begetar magang lebuh kuda sida bemunyi. Bala munsuh kitai udah datai deka ngerusak menua kitai, enggau semua utai di menua tu, nengeri kitai enggau semua orang ke diau di menua tu.”


text:
Ku TUHAN bejaku, “Bejaga kita! Aku deka ngirumka ular ngagai kita, ular ti bisa ti enda ulih dipejinakka, lalu sida deka mantuk kita.”


text:
Pendingka ulih kita! Di serata menua tu bala nembiak Aku nyabak, “Kati TUHAN nadai agi di Sion? Kati raja nengeri Sion nadai agi dia?” Ku TUHAN ti Raja sida nyaut, “Nama kebuah kita nyungkak Aku ringat? Kita besembahka engkeramba, lalu meremi ngagai petara orang bansa bukai ke nadai reti.”


text:
Ku orang mayuh ngangau, “Musin panas nyau udah lepas, maya ngetau nyau udah abis, tang apin ga kami tu dilepaska.”


text:
Ati aku asai ti runtuh laban bala nembiak aku udah kelalu tusah ati. Aku ngulit. Ati aku balat sinu.


text:
Kati menua Giliat nadai ubat? Kati menua Giliat nadai lutur? Enti bisi, nama kebuah bala nembiak aku lalu apin digeraika?


text:
Naka meh pemanah enti sema pala aku baka telaga ti penuh laban ai, lalu mata aku penuh laban ai mata, ngambika aku ulih nyabak siang malam ke orang ari bansa aku ti udah dibunuh.


text:
Naka meh pemanah enti sema aku bisi endur alai diau di menua puang alai aku ulih nyeraraka diri ari bansa aku empu. Semua sida bela enda tetap ati, orang ke bejualka bansa diri.


text:
Sida semampai deka nusui utai ti bula. Ati ti bingkuk, ukai pengelurus, ti merintah menua tu. Ku TUHAN bejaku, “Bala nembiak Aku enda ngetu-ngetu ngereja penyai, sida enda ngelala Aku.”


text:
Awakka genap iku orang bejaga ari pangan diri, lalu enda ngarapka diri menyadi, laban genap iku menyadi bela nipu magang, lalu semua orang bela bejai pangan diri.


text:
Genap iku sida bela nipu pangan diri, lalu nadai siku sida nusui utai ti bendar; Sida udah ngajar dilah sida bejaku bula; Sida ngereja penyai datai ke sida nyau kelalu lelak lalu enda ulih nesal ati ke dosa sida.


text:
Sida enda ngetu-ngetu nekanka orang, enda ngetu-ngetu nipu orang, lalu enggai ngelala Aku, ku TUHAN bejaku.


text:
Nya alai ku TUHAN ti Pemadu Bekuasa bejaku, “Aku deka nuchi lalu nguji sida, laban nama utai bukai ulih dikereja Aku ke bala nembiak Aku?


text:
Dilah sida baka laja ti bisa. Sida bejaku nipu orang; Genap iku sida bejaku manah enggau pangan diri, tang iya ti bendar, sida manjuk pangan diri.


text:
Kati Aku enda patut ngukum sida ketegal utai nya? Ku TUHAN bejaku; Kati Aku enda patut malas bansa orang nya?


text:
Ku aku bejaku, “Aku deka ngulitka bukit lalu nyabakka padang rumput, laban sida udah rangkai, lalu nadai orang bejalai nengah sida. Munyi nyawa jelu tupi nadai agi didinga. Burung enggau jelu babas udah rari lalu nadai agi.”


text:
Ku TUHAN bejaku, “Aku deka ngeruntuhka Jerusalem nyadi tembawai, nyadi endur alai jelu pasun diau. Semua nengeri di menua Judah nadai orang nguan, nadai orang diau dia.”


text:
Aku lalu nanya, “TUHAN, nama kebuah menua rusak lalu rangkai baka menua puang, datai ke orang nyau nadai agi bejalai nengah iya? Sapa orang ke chukup bepenemu-dalam ke ulih meretika utai tu? Ngagai sapa Nuan udah nerangka utai tu, ngambika sida ulih madahka ngagai orang bukai?”


text:
Ku TUHAN nyaut, “Utai tu nyadi laban bala nembiak Aku udah ngelengkaka Adat ti diberi Aku ngagai sida, lalu sida enda ngasika jaku Aku, sereta enda nitihka Adat Aku,


text:
Nya alai, baka tu ku jaku TUHAN ti Pemadu Bekuasa, ti Allah Taala ke disembah orang Israel: Aku deka meri ngagai bala nembiak Aku utai ti pait nyadika pemakai sida, enggau ai ti berachun nyadika ai irup sida.


text:
Aku deka ngachirka sida ngagai semua menua ti nadai kala didinga aki ini sida tauka didinga sida empu, lalu Aku deka ngasuh bala soldadu ngelaban sida datai ke Aku udah ngerusak semua sida abis lengis.”


text:
Ku TUHAN ti Pemadu Bekuasa bejaku, “Uji perundingka utai ti nyadi! Kangauka tukang sabak, sida indu ke nyabakka orang ke mati.”


text:
Ku orang mayuh bejaku, “Asuh sida datai enggau jampat lalu nyabakka kitai, datai ke ai mata kitai nyau meili-ili, lalu kulit mata kitai nyau basah laban ai mata.”


text:
Pendingka munyi sabak orang di Sion: “Kami tu rusak! Kami udu malu laban kami udah ninggalka menua, laban sida udah ngerubuh rumah kami.”


text:
Ku aku bejaku, “Pendingka TUHAN, kita ke indu, lalu peratika leka jaku Iya. Ajar anak indu kita chara ngulit, enggau bala pangan kita chara nyabakka orang ke mati,


text:
laban pemati udah tama nengah lubang jenila kitai lalu udah tama ngagai istana kitai. Iya udah munuh bala anak mit ba sebelah jalai raya enggau sida ke bujang di pasar.


text:
Bangkai mensia nyau ngachir di semua endur, baka tugung tai jelu ti di padang, baka gandum ti udah dikempat, ti enda digumpul orang. Tu meh utai ti udah diasuh TUHAN sebut aku.”


text:
Ku TUHAN bejaku, “Orang ke bepenemu-dalam enda patut temegahka penemu-dalam sida, lalu orang ke kering enda patut temegahka pengering sida, lalu orang ke kaya, enda patut temegahka pengaya sida.


text:
Enti orang deka temegah, sida patut temegahka diri ti bepenemu-dalam, lalu nemu Aku rindu ngayanka pengerindu enggau pengelurus di dunya tu, laban nya meh utai ti ngasuh ati Aku gaga. Aku ti TUHAN, udah bejaku.”


text:
Ku TUHAN bejaku, “Maya deka datai alai Aku deka ngukum orang ke udah ditutus: orang Ejip, Judah, Edom, Amon, Moap, enggau orang ke diau di menua puang, ti udah netak buk sida pandak. Semua sida tu, nyengkaum orang Israel, udah ditutus magang, tang sida dikumbai enda ditutus, laban sida enda nitihka sempekat Aku.”


text:
Ku TUHAN bejaku, “Anang nitihka ulah orang bansa bukai. Anang irau ati ke tanda ti nyelai ti dipeda kita di langit, taja pen bansa bukai balat takut,


text:
laban agama orang bansa bukai nya agama ti nadai reti. Kayu ditebang dalam utan. Kayu nya dipansap orang ke landik begagaka utai,


text:
Engkeramba nya baka engkeramba ti dikena muru burung ba kebun semangka. Sida enda nemu bejaku. Sida enda tau enda disan laban sida enda nemu bejalai. Anang takutka sida, laban sida enda ulih ngemediska kita lalu sida pen enda mega ulih nulung kita.”


text:
Sapa enggai ngemesaika Nuan ti Raja ke semua bansa? Laban Nuan endang patut dikemesaika. Nadai orang ke baka Nuan ari bala orang ke bepenemu-dalam ari semua bansa, tauka ari bala raja sida.


text:
Sida nya beli sereta lap magang. Nama utai ti ulih dipelajarka sida ari engkeramba ti digaga ari kayu?


text:
Engkeramba sida disampak enggau pirak ari menua Spain enggau ngena emas ari Upas, semua digaga jari orang ke landik. Sida diberi gari ti digaga ari kain ti mirah puda enggau kain ungu ti ditenun orang ke landik betenun.


text:
Tang Nuan, TUHAN, endang Allah Taala ti bendar, Nuan endang Allah Taala ti idup Raja ti meruan belama iya. Lebuh Nuan ringat, dunya begetar. Semua bansa enda ulih natka pengeringat Nuan. (


text:
Kita enda tau enda madahka ngagai sida, petara ti enda ngaga langit enggau dunya deka dirusak. Sida deka dibuai ari semua endur di dunya tu.)


text:
TUHAN ngaga dunya ngena kuasa Iya Empu. Ulih penemu-dalam Iya, Iya ngaga dunya sereta mintarka langit.


text:
Lebuh Iya bejaku, ai ti ari atas langit lalu beguru. Iya mai mua hari ari tisi dunya. Iya ngasuh kilat nyelar lebuh hari ujan lalu ngirumka ribut ari bilik setor Iya.


text:
Lebuh orang meda utai nya, sida berasai beli sereta nadai nemu utai. Sida ke begagaka engkeramba, deka asa ngapa, laban petara ti digaga sida nya petara ti pelesu sereta enda nemu enseput.


text:
Allah Taala Jakop enda baka bala petara nya, laban Iya nempa semua utai, lalu Iya udah milih Israel nyadika nembiak Iya. Nama Iya TUHAN ti Pemadu Bekuasa.


text:
TUHAN deka muai kita ari menua tu. Iya deka ngeredakka kita, datai ke nadai siku kita agi tinggal. TUHAN udah bejaku.


text:
Ku orang Jerusalem nyabak, “Naka meh pemalat kami telih! Abi telih kami nyau enda ulih suman. Kami udah ngumbai diri ulih natka utai tu!


text:
Langkau kain kami nyau rusak. Tali bantil langkau kain kami udah putus. Bala anak kami udah bejalai ngagai endur bukai. Nadai agi orang tinggal nirika langkau kain ke kami baru, nadai agi orang ngantung kain tirai sida.”


text:
Ku aku nyaut, “Bala tuai kitai endang beli. Sida nadai minta iring ari TUHAN. Nya meh kebuah sida puntan, lalu bansa kitai pambar pendiau.


text:
Dinga! Berita bisi udah diterima! Utai bemunyi inggar amat di menua ti di utara. Bala soldadu iya deka ngasuh mayuh nengeri di menua Judah nyadi menua puang ti alai pasun diau.”


text:
TUHAN, aku nemu, nadai siku kami bisi kuasa ngatur pengidup diri. Nadai siku kami bisi kuasa atas seput diri empu.


text:
Ajar nembiak Nuan, TUHAN, tang anang kelalu kasar enggau kami tauka ngukum kami lebuh Nuan ringat, enggai ke kami mati.


text:
Kuingka pengeringat Nuan ngagai semua bansa ti enda nyembah Nuan enggau ngagai orang ke nulak Nuan, laban sida udah munuh bala nembiak Nuan. Sida udah ngerusak kami abis lengis lalu ngaga menua kami nyadi tembawai.


text:
“Pendingka jaku ti disebut dalam sempekat tu. Padahka ngagai orang Judah enggau ngagai orang di Jerusalem,


text:
Aku ti TUHAN Allah Taala ke disembah orang Israel udah nyumpah semua orang ke enda ngasika jaku ti disebut dalam sempekat tu.


text:
Tu meh sempekat ti udah digaga Aku enggau bala aki ini sida lebuh Aku mai sida pansut ari menua Ejip, menua ti baka serumbung api ke sida. Aku udah ngasuh sida ngasika Aku, lalu ngereja semua utai ti udah diasuh Aku. Aku udah madahka ngagai sida, enti sida ngasi, sida deka nyadi nembiak Aku, lalu Aku deka nyadi Allah Taala sida.


text:
Nya baru Aku deka ngamatka semaya ti udah digaga Aku enggau bala aki ini sida, semaya Aku ti deka meri sida menua ti kaya sereta ami, ti dikembuan sida diatu.” Ku aku, “Au, TUHAN.”


text:
Udah nya TUHAN bejaku ngagai aku, “Alai nuan mupuk ngagai semua nengeri di menua Judah, enggau ngagai semua jalai raya di Jerusalem. Padahka pesan Aku dia, lalu asuh orang mayuh mending sereta ngasika jaku ti disebut dalam sempekat nya.


text:
Lebuh Aku mai bala aki ini sida pansut ari menua Ejip, Aku nangkan sida enggau jaku ngena sumpah ngasuh sida ngasika Aku, lalu Aku majak meri jaku tangkan nya ngagai orang mayuh nyentuk ngagai sehari tu.


text:
Tang sida enda mending tauka ngasi. Semua sida majak kieh sereta jai baka selama. Aku udah ngasuh sida nitihka sempekat nya, tang sida enggai. Nya alai Aku ngasuh sida ditinggang semua ukum ti disebut dalam sempekat nya.”


text:
Udah nya TUHAN lalu bejaku ngagai aku, “Orang Judah enggau orang Jerusalem benung bepekat ngelaban Aku.


text:
Sida udah pulai baru ngagai dosa aki ini sida ke enggai ngereja utai nitihka jaku Aku. Sida udah nyembah petara bukai. Israel enggau Judah udah sama ngelanggar sempekat ti udah digaga Aku enggau aki ini sida.


text:
Nya alai diatu Aku ti TUHAN, meri sida jaku tangkan tu: Aku deka ngasuh pengerusak ninggang sida, lalu sida enda ulih ngerarika diri. Lalu lebuh sida ngangauka Aku minta Aku nulung sida, Aku enggai mendingka sida.


text:
Udah nya orang Judah enggau orang di Jerusalem deka mansang ngagai bala petara ti diberi sida piring, lalu ngangau minta bala petara nya nulung sida. Tang bala petara nya enda ulih nyelamatka sida lebuh pengerusak nya datai.


text:
Petara orang Judah nyau ngemayuh nengeri sida empu, lalu pemayuh alta ti udah didirika orang ke diau di Jerusalem alai sida ngenjuk piring ngagai petara Baal ti jai nya, nyau ngemayuh jalai raya di nengeri nya empu.


text:
Jeremiah, anang besampi ngagai Aku tauka minta kasih ari Aku ngarika bala orang nya, laban lebuh sida ditinggang penusah, lalu ngangau minta Aku nulung sida, Aku enggai mendingka sida.”


text:
Ku TUHAN bejaku, “Orang ke dikerinduka Aku majak ngereja utai ti jai. Baka ni ku sida tau bisi hak tama ngagai Rumah Aku? Kati sida ngumbai semaya enggau jelu ti dienjuk sida nyadika piring ulih nagang penusah ti besai ninggang sida? Lalu udah nya sida rami gaga?


text:
Dulu suba Aku ngumbai sida nya kayu kana ti lebat daun, penuh laban buah ti manah, tang diatu, ngena nyawa ti meletup munyi guntur, Aku deka nyelup daun kayu kana nya ngena api, lalu matahka dan iya.


text:
“Aku, TUHAN ti Pemadu Bekuasa, udah nanam Israel enggau Judah, tang diatu Aku deka ngasuh seduai iya ditinggang penusah ti besai, ketegal penyai ti udah dikereja seduai iya, lalu nyungkak Aku ringat lebuh seduai iya ngenjuk piring ngagai Baal.”


text:
Aku nyau baka anak domba ti jinak ti dibai pansut lalu disayat, lalu aku enda nemu sida ngaga pelan ti jai kena sida ngelaban aku. Ku sida, “Aram kitai nebang kayu nya kala lebuh iya agi galak. Aram kitai munuh iya, ngambika orang nadai agi ingatka iya.”


text:
Aku lalu besampi, “TUHAN ti Pemadu Bekuasa, Nuan endang Hakim ti lurus. Nuan ngabas runding enggau ati mensia. Aku udah ngengkahka pekara aku ba jari Nuan. Nya alai, awakka aku meda Nuan malas penyai bala orang tu.”


text:
Orang di Anatot deka munuh aku, lalu sida madahka ngagai aku, sida deka munuh aku enti aku majak madahka pesan TUHAN.


text:
Udah nya TUHAN ti Pemadu Bekuasa bejaku, “Aku deka ngukum sida! Sida ke agi bujang deka mati beperang. Bala anak sida deka mati keberuran.


text:
Aku udah ngeletak maya alai Aku deka ngasuh penusah ti besai ninggang orang di Anatot, lalu lebuh maya nya ila, nadai siku sida agi idup.”


text:
“TUHAN, enti aku betalatka pekara aku enggau Nuan, Nuan tentu deka ditemu ngena. Tang taja pia, aku enda tau enda nanya ngagai Nuan pasal pengelurus: Nama kebuah orang ke jai kaya-raja? Nama kebuah orang ke enda betul ati, mujur?


text:
Nuan nanam sida, lalu sida beurat. Sida tumbuh lalu bebuah. Sida selalu bejaku muji Nuan, tang ati sida jauh ari Nuan.


text:
Tang Nuan, TUHAN, nemu aku. Nuan meda utai ti dikereja aku enggau pengerindu aku ke Nuan. Irit bala orang ke jai tu kebukai baka ke ngirit bedus ti deka disayat. Seraraka sida nyentuk ngagai maya sida disayat.


text:
Ni pengelama menua kami tu mengkang rangkai, lalu rumput ba semua padang layu magang? Jelu enggau burung mati laban penyai bansa kami ke nyebut, ‘Allah Taala enda meda utai ti dikereja kitai.’ ”


text:
Ku TUHAN bejaku, “Jeremiah, enti nuan lelak belumba ngelaban mensia, baka ni ku nuan ulih belumba ngelaban kuda? Enti nuan enda ulih bediri ba menua ti nadai utai nekul, baka ni ku nuan ulih bediri dalam utan ti ngimbai Sungai Jordan?


text:
Indah kaban belayan nuan, kita sebilik, deh udah nipu nuan. Sida sama enggau orang ngelaban nuan. Anang ngarapka sida, taja pen sida bejaku manah enggau nuan.”


text:
Ku TUHAN bejaku, “Aku udah ninggalka Israel. Aku udah nulak bansa ti dipilih Aku. Aku udah nyerahka bansa ti dikerinduka Aku ngagai jari munsuh sida.


text:
Bansa ti dipilih Aku, udah mutar ngelaban Aku. Sida tu baka singa ti dalam utan merakka nyawa sida ngelaban Aku. Nya alai Aku begedika sida.


text:
Bala nembiak ke dipilih Aku sebaka enggau burung ti disambarka burung lang. Kangauka jelu babas ngambika sida datai ngagai pengerami makai besai!


text:
Mayuh raja menua bukai udah ngerusak kebun anggur Aku. Sida udah ngelunjak umai Aku. Sida udah ngaga menua Aku ti manah nyadi menua puang.


text:
Sida udah ngaga iya nyadi menua ti kusi. Menua tu nadai orang nguan. Semua menua tu udah nyadi menua puang magang, lalu nadai orang ibuhka iya.


text:
Orang udah datai ngerumpak ba sebelah emperan ti ba atas bukit di menua puang tu. Aku udah ngasuh orang nyerang lalu ngerusak semua menua tu. Nadai orang ulih diau dalam pemaik.


text:
Bala nembiak Aku nanam gandum, tang sida ngetau rumput. Sida udah bebendar gawa, tang nadai bulih utai. Laban Aku balat ringat nya alai utai ti ditanam sida nadai mansutka asil.”


text:
Ku TUHAN bejaku, “Aku bisi utai ti deka disebut Aku pasal bansa bukai ti udah ngerusak menua ti udah diberi Aku ngagai nembiak Aku orang Israel. Aku deka muai orang ke jai nya ari menua sida, baka rumput ti dichabut, lalu Aku deka ngelepaska Judah ari sida.


text:
Tang lebuh Aku udah muai sida, Aku deka kasihka sida. Aku deka mai siti-siti bansa nya pulai baru ngagai tanah enggau ngagai menua sida empu.


text:
Enti sida deka nerima agama bala nembiak Aku enggau pengabis ati sida, lalu deka besumpah, ‘Dalam nama TUHAN’ - baka sida ke udah ngajar bala nembiak Aku besumpah dalam nama Baal - nya baru sida deka mega nyadi raban nembiak Aku lalu deka nyadi kaya-raja.


text:
Tang enti bansa nya enda ngasi, nya baru Aku deka nyabut lalu ngerusak iya abis lengis. Aku ti TUHAN, udah bejaku.”


text:
TUHAN ngasuh aku mupuk lalu meli tanchut pandak ti digaga ari linin, lalu ngerasukka tanchut nya. Tang TUHAN enda ngasuh aku masu tanchut nya.


text:
“Alai nuan mansang ngagai Sungai Eupratis, lalu lalaika tanchut pandak nya dalam lubang selikap batu.”


text:
Nyau kelama udah bekau nya, TUHAN ngasuh aku mansang baru ngagai Sungai Eupratis ngambi tanchut pandak nya.


text:
Nya alai aku mansang baru ngagai Sungai Eupratis, lalu lebuh aku tetemuka endur alai aku ti udah ngelalaika tanchut pandak nya, aku meda iya udah rusak, lalu nadai tau diguna agi.


text:
Bala orang ke jai tu enggai ngasika Aku. Sida udah kieh sereta jai baka selama, lalu udah nyembah sereta betuaika petara bukai. Nya alai, sida deka nyadi baka tanchut pandak tu ti nadai tau diguna agi.


text:
Baka tanchut pandak ti lekat erat ba punggung, baka nya meh Aku ngasuh semua orang Israel enggau orang Judah bepegai erat ba Aku, ngambika sida nyadi nembiak Aku, lalu meri puji enggau basa ngagai nama Aku. Tang sida enggai ngasika Aku.”


text:
Ku TUHAN Allah Taala bejaku ngagai aku, “Jeremiah, padahka ngagai orang Israel, genap igi benda wain patut diisi penuh enggau wain. Sida deka nyaut, madahka diri nemu semua benda wain endang patut diisi penuh enggau wain.


text:
Udah nya padahka ngagai sida, Aku ti TUHAN deka numi sida raja ke ari peturun David, sida imam, sida nabi, enggau semua orang ke diau di Jerusalem, enggau wain datai ke sida mabuk.


text:
Udah nya Aku deka mangkaka sida baka ke mangkaka benda ngagai pangan diri, sida ke tuai enggau ke biak. Aku deka munuh sida abis lengis enggau nadai penyinu, penyiru tauka pengasih.”


text:
Kemesaika TUHAN Allah Taala kita sebedau Iya mai pemetang lalu kita tesangkut ba sebelah bukit, sebedau Iya ngubah penampak ti diadang kita nyadi pemetang ti enda dipeda achuk mata.


text:
Enti kita enggai mending, aku deka nyabak belalai ketegal penyumbung kita. Aku deka balat nyabak lalu lilih ai mata laban bala nembiak TUHAN udah ditabanka nyadi orang tangkap ngagai menua bukai.


text:
Ku TUHAN bejaku ngagai aku, “Asuh raja enggau indai iya nurun ari kerusi diraja seduai iya, laban makota seduai iya ti manah gaya udah labuh ari pala seduai iya.


text:
Nengeri ti di selatan menua Judah benung dikelulung munsuh. Nadai orang ulih tama ngagai nengeri nya. Semua orang di menua Judah udah ditabanka magang ngagai menua bukai.”


text:
Jerusalem, peda nuan bala munsuh nuan benung nurun ari utara! Dini alai orang ke udah diasuh ibun nuan, bala nembiak ke balat dikemegahka nuan?


text:
Nama jaku nuan lebuh orang ke dikumbai nuan pangan, ngalahka nuan, lalu merintah nuan? Kita deka pedis baka indu ke radai deka beranak.


text:
Enti kita nanyaka kebuah semua utai tu nyadi ba kita - kebuah gari kita udah diruntun ari tubuh kita, lalu kita dipasung orang - utai nya nyadi laban kita balat bedosa.


text:
Kati mensia ulih ngubah chura kulit diri? Kati engkuli ulih muai petik kulit diri? Enti sida ulih, kita ke nadai ngereja utai bukai tang semina ngereja penyai, pen ulih mega ngereja utai ti ngena.


text:
TUHAN udah bejaku madahka nya endang pengujung kita. Nya meh utai ti deka dikereja Iya ba kita, laban kita enda ingatka Iya, lalu udah arapka petara ti pelesu.


text:
Iya udah meda kita ngereja utai ti dipegedika Iya. Iya udah meda kita nitihka petara orang kapir ba sebelah munggu enggau ba sebelah padang, baka lelaki ke inginka bini pangan diri, tauka baka kuda lelaki ti tetengukka kuda ti indu. Tulah meh kita orang Jerusalem! Ni maya kita deka belabuh diau tuchi?


text:
“Menua Judah diatu benung ngulit. Semua nengeri di menua nya mati magang. Orang di nengeri nya gali ba tanah laban sida balat tusah ati, lalu Jerusalem nyabak minta tulung.


text:
Orang ke kaya ngasuh bala orang gaji sida ngambi ai. Bala orang gaji nya mansang ngagai telaga, tang nadai tetemuka ai. Sida pulai tang tepayan sida puang. Sida tusah ati sereta asa ngapa, lalu ngelalaika mua diri.


text:
Laban hari nadai ujan lalu tanah nyau rangkai, orang bumai tusah ati, lalu sida ngelalaika mua diri.


text:
Raban keledai babas bediri ba tuchung bukit sengah-sengah nyintak seput baka pasun. Mata sida nyau kelabur laban sida nadai pemakai.


text:
Bala nembiak Aku ngangauka Aku, ‘Taja pen dosa kami besalah kami, tulung meh kami, TUHAN, munyi ti udah disemaya Nuan. Kami udah suah ninggalka Nuan. Kami udah bedosa ngelaban Nuan.


text:
Semina Nuan siku aja ke dikarapka orang Israel. Nuan siku aja ke ngelepaska kami ari penusah. Nama kebuah Nuan baka orang ke ngampar di menua kami, baka orang kampar ke bemalam semina semalam aja?


text:
Nama kebuah Nuan temati-kutu, baka soldadu ti nadai kuasa nulung? Nuan tentu bisi enggau kami, TUHAN! Kami tu nembiak Nuan. Anang ninggalka kami.’ ”


text:
Ku TUHAN bejaku ngenang pasal orang nya, “Sida rindu rari ari Aku, lalu sida enggai nagang pengingin diri. Nya alai Aku enda lantang ati ngagai sida. Aku deka ngingatka penyalah ti udah dikereja sida lalu ngukum sida ketegal dosa nya.”


text:
Enti sema sida bepasa, enggai meh Aku mendingka sida ke nyabak minta tulung. Lalu enti sema sida ngenjuk piring tunu enggau piring tepung, enggai meh Aku nerima sida. Aku deka munuh sida ngena perang, lapar pungkang, enggau penyakit.”


text:
Udah nya aku lalu bejaku, “TUHAN ti Pemadu Tinggi, Nuan nemu, sida nabi diatu benung madahka ngagai orang mayuh menua tu enda kena laban perang tauka lapar pungkang, laban kenu ku sida, Nuan udah besemaya deka ngasuh orang di menua tu seruran diau dalam pemaik.”


text:
Tang ku TUHAN nyaut, “Bala sida nabi nya madahka utai ti bula dalam nama Aku. Aku nadai ngirumka sida, lalu Aku pen nadai mega meri atur ngagai sida, tauka bejaku ngagai sida. Genera ti dipadahka sida nya ukai datai ari Aku. Jaku tujum ti disebut sida nya nadai guna, semina jaku ti ditempaka sida ngapa.


text:
Aku ti TUHAN madahka ngagai nuan utai ti deka dikereja Aku ngagai bala sida nabi ke ukai dikirumka Aku, tang bejaku dalam nama Aku madahka menua tu enda kena laban perang tauka lapar pungkang. Aku deka munuh sida ngena perang enggau lapar pungkang.


text:
Orang ke udah alai sida madahka utai tu, deka mega dibunuh baka nya. Bangkai sida deka dibuai ba sebelah jalai raya di Jerusalem, lalu sida nadai orang ngubur. Utai tu deka nyadi ba semua sida, nyengkaum bini, anak lelaki, enggau anak indu sida. Aku deka malas penyai sida.”


text:
TUHAN ngasuh aku madahka ngagai orang mayuh pasal penyinu ati aku, lalu ngasuh aku bejaku: “Awakka ai mata aku bekeberai siang malam, awakka aku enda ngetu nyabak laban bansa aku balat bakal sereta balat pedis.


text:
Lebuh aku bejalai ba sebelah padang, dia aku tepedaka bangkai orang ke mati beperang. Lebuh aku tama ngagai nengeri, dia aku tepedaka orang mati keberuran. Sida nabi enggau sida imam majak ngereja pengawa sida, tang sida enda nemu utai ti dikereja diri.”


text:
TUHAN, kati Nuan udah nulak menua Judah? Kati Nuan begedika orang Sion? Nama kebuah Nuan balat ngemediska kami datai ke kami nyau enda ulih suman? Kami begigaka pemaik, tang nadai utai ti manah nyadi. Kami ngarapka diri suman, tang utai ti balat ngenakut datai.


text:
Kingatka semaya Nuan, lalu anang mechat kami. Anang ngemaluka Jerusalem endur alai kerusi diraja Nuan ti bemulia. Anang mungkir ari sempekat ti udah digaga Nuan enggau kami.


text:
Nadai siku engkeramba orang bansa bukai ulih ngasuh hari ujan. Langit enda ulih ngasuh hari ujan. Kami andal ati ke Nuan, O TUHAN Allah Taala kami, laban Nuan siku aja ti ngereja utai nya.


text:
Udah nya TUHAN bejaku ngagai aku, “Enti sema Moses seduai Samuel bediri ditu minta kasih ari Aku, enggai meh Aku ngayanka pengasih ngagai orang nya. Buru sida. Asuh sida rari ari mua Aku.


text:
Lebuh sida nanya ngagai nuan kini ke sida patut mupuk, padahka ngagai sida Aku udah nyebut tu: Sekeda sida deka diukum mati laban penyakit. Nya meh tunga sida deka mupuk! Sekeda sida deka diukum mati beperang. Nya meh tunga sida deka mupuk! Sekeda sida deka diukum mati keberuran. Nya meh tunga sida deka mupuk! Sekeda sida deka ditabanka nyadi orang tangkap. Nya meh tunga sida deka mupuk!


text:
Aku ti TUHAN udah ngeletak empat bengkah utai ti jai deka nyadi ba sida: sida deka mati beperang. Bangkai sida deka diperibitka ukui. Burung deka bepakaika sida, lalu jelu babas deka makai teda bangkai sida.


text:
Aku deka ngasuh semua bansa di dunya tu geli meda sida. Aku ngereja nya ketegal utai ti udah dikereja Manasi anak Hesekiah di Jerusalem, lebuh iya nyadi raja menua Judah.”


text:
Ku TUHAN Bejaku, “Sapa deka kasihka kita, kita orang Jerusalem, lalu sapa deka sinu ati ke kita? Sapa deka ngetu lalu nanyaka pasal pengerai kita?


text:
Kita udah nulak Aku. Kita udah ninggalka Aku. Nya alai Aku nyengkau kita lalu ngeredakka kita laban Aku nyau lelak nagang Diri ringat.


text:
Dalam semua nengeri di menua tu Aku naburka kita ngagai angin baka rumput ti rangkai. Aku ngerusak kita, O nembiak Aku, Aku munuh anak kita laban kita enda badu ngaga ulah ti jai.


text:
Di menua kita mayuh agi indu ke balu ari igi pasir ti ba tebing tasik. Aku munuh sida ke bujang lebuh sida agi benung orang lalu Aku ngasuh indai sida merinsa. Enggau ngenyit Aku ngasuh sida dituntung ati ti tusah enggau penakut.


text:
Indai ke lenyau tujuh iku anak, udah luput jengap-jengap nyintak seput. Ba iya, hari ti siang udah bebali nyadi petang. Iya dipechat sereta tusah ati. Aku deka nejuka bala munsuh kita munuh bala kita ke agi idup. Aku ti TUHAN, udah bejaku.”


text:
Naka meh pemerinsa aku tu! Nama kebuah indai aku ngadaka aku? Aku enda tau enda belaya sereta bekelikuh enggau semua orang di menua tu. Aku nadai kala nyali duit, tauka nginjau duit. Tang semua orang bela nyumpah aku.


text:
TUHAN, awakka semua sumpah sida dikamatka magang, enti aku nadai udah kala bebendar betuaika Nuan, enti aku nadai udah kala minta kasih ari Nuan ngarika bala munsuh aku lebuh sida dituntung penusah enggau pemerinsa. (


text:
Ku TUHAN bejaku ngagai aku, “Aku deka ngasuh bala munsuh nabanka pengaya enggau pesaka bala nembiak Aku, kena ngukum sida ketegal dosa ti udah dikereja sida di serata menua tu.


text:
Aku deka ngasuh sida bekereja ke bala munsuh sida di menua ti enda ditemu sida, laban pengeringat Aku mau baka api, lalu deka mau belama iya.”


text:
Udah nya aku bejaku, “TUHAN, Nuan Empu nemu semua utai. Kingatka aku, lalu tulung aku. Awakka aku malas orang ke merinsaka aku. Anang kelalu liat ati enggau sida datai ke sida nyau ulih munuh aku. Ingat, aku dipechat ketegal Nuan.


text:
Nuan udah bejaku ngagai aku, lalu aku mendingka semua leka jaku Nuan. Aku endang enggi Nuan, TUHAN Allah Taala ti Pemadu Bekuasa, lalu leka jaku Nuan ngasuh ati aku gaga sereta lantang.


text:
Aku enda enggau orang ketawa ngelantangka diri. Aku ngasika jaku Nuan lalu diau kediri, lalu ringat.


text:
Nama kebuah aku seruran merinsa? Nama kebuah bakal aku enda ulih disumanka? Nama kebuah sida enggai gerai? Kati Nuan bisi ati deka ngasuh aku asa ngapa, baka sungai ti rangkai lebuh musin panas?”


text:
TUHAN lalu nyaut, “Enti nuan pulai baru ngagai Aku, Aku deka nerima nuan, lalu nuan deka nyadi nembiak Aku baru. Enti nuan enda bejaku mapap, tang madahka pesan ti beguna, nuan deka nyadi nabi Aku baru. Orang mayuh deka pulai baru ngagai nuan, lalu nuan enda ibuh mansang ngagai sida.


text:
Aku deka ngaga nuan nyadi baka dinding temaga ti tegap di mua sida. Sida deka ngelaban nuan, tang sida enda ulih ngalahka nuan. Aku deka meruan enggau nuan lalu nyaga nuan, ngambika nuan likun.


text:
Aku deka madahka ngagai nuan utai ti deka nyadi ba bala anak mit ke ada ditu, enggau ba apai indai sida.


text:
Sida deka mati laban penyakit, lalu nadai orang deka ngulitka sida, tauka nguburka sida. Bangkai sida deka betegaring ba tanah baka tugung tai. Sida deka mati beperang tauka mati keberuran, lalu bangkai sida deka nyadika pemakai burung enggau jelu babas.


text:
“Nuan enda tau tama ngagai rumah orang ke ngulit. Anang sinu ati ke barang sapa orang. Aku enggai agi merekatka bala nembiak Aku ngena pemaik, tauka ngayanka pengerindu enggau pengasih ngagai sida.


text:
Orang ke kaya enggau ke seranta deka mati di menua tu, tang nadai orang deka nguburka sida, tauka ngulitka sida. Kita enda tau ngurik tubuh, tauka ngukur pala kita kena ngayanka penusah ati diri.


text:
Nadai orang deka merindang, lalu makai ngirup enggau orang ke ditinggalka kaban belayan mati. Nadai orang deka ngayanka penyinu ati diri ngagai orang ke mati apai tauka mati indai.


text:
“Anang tama ngagai rumah ti alai orang ngintu pengerami makai besai. Anang duduk makai ngirup enggau sida.


text:
Pendingka utai ti disebut Aku, TUHAN ti Pemadu Bekuasa, ti Allah Taala ke disembah orang Israel. Aku deka madamka munyi nyawa orang ke lantang sereta gaga ati, enggau munyi nyawa orang ke rami ngintu gawai tikah. Orang ditu deka meda utai tu nyadi.


text:
“Lebuh nuan madahka semua utai tu ngagai sida, sida deka nanya ngagai nuan kebuah Aku udah mutuska runding deka ngukum sida ngemalat nya. Sida deka nanyaka penyalah diri, enggau dosa ti udah dikereja sida ngelaban TUHAN Allah Taala sida.


text:
Udah nya, padahka ngagai sida jaku ti udah disebut TUHAN, ‘Sida aki ini kita udah ninggalka Aku lalu nyembah sereta betuaika bala petara bukai. Sida udah ninggalka Aku lalu enda ngasika ajar Aku.


text:
Tang kita udah ngereja utai ti jai agi ari ti udah dikereja aki ini kita. Semua kita kieh magang sereta jai, lalu kita enda ngasika Aku.


text:
Nya alai Aku deka muai kita ari menua tu ngagai menua ti enda kala ditemu kita tauka ditemu aki ini kita, lalu dia kita deka betuaika bala petara bukai siang malam, lalu Aku enggai ngayanka pengasih Aku ke kita.’ ”


text:
Ku TUHAN bejaku, “Nya alai, dinga nuan, maya deka datai alai orang badu agi besumpah ngena nama Aku TUHAN ti idup, ti udah mai orang Israel pansut ari menua Ejip,


text:
tang sida deka besumpah ngena nama Aku TUHAN ti idup, ti udah mai sida pansut ari menua ti di utara, enggau ari semua menua bukai ti udah alai Aku ngachirka sida. Aku deka mai sida pulai baru ngagai menua sida empu, ngagai menua ti udah diberi Aku ngagai aki ini sida. Aku ti TUHAN, udah bejaku.”


text:
Ku TUHAN bejaku, “Aku ngangauka mayuh orang berikan ngasuh sida datai lalu nangkap orang tu. Udah nya Aku deka ngangauka orang ke ngasu datai lalu ngasuh sida ngasu orang tu ba sebelah bukit enggau munggu, enggau dalam lubang gua.


text:
Aku meda semua utai ti dikereja sida. Nadai utai ulih dilalaika ari Aku. Semua dosa sida dipeda Aku magang.


text:
Aku deka ngasuh sida mayar dua kali lipat ke dosa enggau penyai sida, laban sida udah ngamahka menua Aku ngena engkeramba ti enda nemu enseput baka bangkai, lalu udah ngisi menua tu enggau engkeramba sida.”


text:
TUHAN, Nuan ke nyaga aku, lalu meri aku pengering. Nuan nulung aku lebuh maya penusah. Mayuh bengkah bansa deka datai ngagai Nuan ari tisi dunya, lalu nyebut, “Aki ini kami nadai utai bukai, tang semina petara ti pelesu, engkeramba ti nadai guna.


text:
Kati mensia ulih ngaga petara ke diri empu? Enda, laban enti sida ulih, petara nya ukai petara ti bendar.”


text:
Ku TUHAN bejaku, “Nya alai Aku deka, sekali tu aja, ngasuh semua bansa nemu kuasa enggau pengering Aku. Sida deka nemu Aku endang TUHAN.”


text:
Ku TUHAN bejaku, “Orang Judah, dosa kita ditulis ngena pen besi. Dosa nya ditebuk ke dalam ati kita ngena pin intan, lalu diukirka ba sukut alta kita.


text:
Bala kita nyembah ba alta enggau ba tiang engkeramba ti udah didirika kita ke petara indu Aserah ngimbai genap iti batang kayu ti agi idup ba sebelah tuchung bukit


text:
enggau ba sebelah bukit di menua pesisir. Aku deka ngasuh munsuh kita nabanka pengaya enggau pesaka kita ketegal semua dosa ti udah dikereja kita di serata menua kita.


text:
Kita enda tau enda nyerahka menua ti udah diberi Aku ngagai kita, lalu Aku deka ngasuh kita betuaika bala munsuh kita di menua ti enda ditemu kita, laban pengeringat Aku mau baka api, lalu deka mau belama iya.”


text:
Ku TUHAN bejaku, “Tulah meh orang ke ninggalka Aku lalu manggaika pengarap sida ba mensia, ba pengering mensia.


text:
Orang nya baka babas di menua puang, ti tumbuh ba tanah ti rangkai sereta kusi, ba tanah ti masin ti nadai tumbuh utai. Nadai utai ti manah bisi kala nyadi ba orang nya.


text:
Orang nya baka kayu ti tumbuh ba tebing sungai lalu nyerangkapka urat iya ngagai sungai. Iya enda takutka musin kemarau, lalu daun iya mengkang gadung. Iya enda irauka hari ti nadai ujan. lalu iya majak bebuah.


text:
“Sapa nemu ati mensia? Nadai utai ti nemu agi ngakal ari ati mensia. Iya kelalu balat sakit lalu enda ulih digeraika.


text:
Aku ti TUHAN, meresa runding sereta nguji ati mensia. Aku meri sida utai nitihka jalai sida idup, nitihka utai ti dikereja sida.”


text:
Orang ke bulih duit ngena jalai ngelakar nya baka burung ti meram telu burung bukai. Lebuh iya agi benung orang, semua pengaya iya deka lenyau magang, lalu ba pengujung iya, iya nadai penunga, tang semina beli aja.


text:
Rumah Sembiang kitai baka kerusi diraja ti bemulia, ti bediri ba bukit ti tinggi kenyau ai pun kelia.


text:
TUHAN, Nuan siku aja ke dikandalka orang Israel. Semua orang ke ninggalka Nuan, deka dipechat. Sida deka lesap baka nama ti ditulis ba amau, laban sida udah ninggalka Nuan ti TUHAN, mata ai ti beresi.


text:
TUHAN, geraika aku, ngambika aku amat suman. Selamatka aku, ngambika aku amat likun. Semina Nuan siku aja ke dipuji aku!


text:
Tang, TUHAN, aku nadai kala minta Nuan ngasuh penusah ti besai ninggang sida. Aku nadai ati deka ngasuh sida ditinggang penusah. TUHAN, Nuan nemu nya. Nuan nemu utai ti udah disebut aku.


text:
Pechat sida ke merinsaka aku, tang anang mechat aku, TUHAN. Emba sida, tang anang ngemba aku. Asuh penusah ti besai ninggang sida lalu redakka sida.


text:
Ku TUHAN bejaku ngagai aku, “Jeremiah, alai nuan mupuk lalu padahka pesan Aku ba mua Pintu Orang Mayuh, ti ditengah raja menua Judah tama-pansut ari nengeri nya. Udah nya mansang nuan ngagai semua mua pintu ti bukai di Jerusalem.


text:
Asuh sida ke raja, enggau semua orang ke di menua Judah, enggau genap iku orang ke diau di Jerusalem ke tama nengah pintu nya, mendingka utai ti disebut Aku.


text:
Padahka ngagai sida, enti sida sayauka seput diri, sida enda tau berangkutka utai lebuh Hari Sabat. Sida enda tau mai utai nengah pintu nengeri Jerusalem,


text:
tauka ngangkut utai pansut ari rumah sida lebuh Hari Sabat. Sida enda tau bekereja lebuh Hari Sabat. Sida enda tau enda ngintu hari nya nyadi hari ti kudus, munyi ti udah dipadahka Aku ngagai aki ini sida.


text:
Aki ini sida enda mendingka Aku tauka ibuhka Aku, tang kieh. Sida enggai ngasika Aku tauka belajar ari Aku.


text:
Padahka ngagai sida, sida enda tau enda ngasika semua jaku Aku. Sida enda tau ngangkut utai nengah pintu nengeri nya lebuh Hari Sabat. Sida enda tau enda ngintu Hari Sabat kudus, lalu enda tau sekali-kali gawa.


text:
Nya baru bala raja enggau bala anak raja sida deka tama nengah pintu Jerusalem, lalu bempu kuasa diraja baka ke dikembuan David. Sida enggau bala orang Judah enggau orang Jerusalem, deka nepan kerita perang, enggau nepan kuda, lalu nengeri Jerusalem deka seruran penuh laban mensia.


text:
Orang deka datai ari mayuh bengkah nengeri di serata menua Judah, enggau ari genturung pendiau ti ngelingi Jerusalem. Sida deka datai ari menua Benjamin, ari kaki bukit, ari bukit, enggau ari selatan menua Judah. Sida deka mai ngagai Rumah Aku piring tunu enggau piring, pemeri ti digaga ari gandum enggau menyan, sama enggau pemeri terima kasih.


text:
Tang sida enda tau enda ngasika Aku, lalu ngintu Hari Sabat kudus. Sida enda tau ngangkut utai nengah pintu Jerusalem lebuh hari nya, laban enti sida bisi ngangkut utai baka nya, Aku deka nunu semua pintu Jerusalem. Api deka ngeretungka istana di Jerusalem, lalu nadai orang ulih madamka api nya.”


text:
Lebuh periuk ti digaga iya nya enda tentu manah dipeda, iya ngambi tanah liat nya lalu ngaga utai bukai.


text:
“Kati Aku nadai hak ngaga kita orang Israel baka tukang periuk ti ngena tanah liat nya? Kita ba jari Aku, baka tanah liat ti ba jari tukang periuk.


text:
tang udah nya bansa nya enda ngasika Aku, lalu ngereja penyai, Aku enda nyadi ngereja utai ti ku Aku.


text:
Nya alai, padahka ngagai orang Judah, enggau ngagai orang ke diau di Jerusalem, Aku diatu benung bekira deka ngelaban sida, lalu Aku sedia deka ngukum sida. Asuh sida badu agi bedosa. Asuh sida ngubah ulah enggau utai ti dikereja sida.


text:
Sida deka nyaut, ‘Kami enggai. Nama kebuah kami enda tau enda berubah? Semua kami deka majak kieh sereta jai nitihka peneka ati kami.’ ”


text:
Ku TUHAN bejaku, “Tanyaka ngagai genap bengkah bansa enti utai ti baka nya bisi udah kala nyadi suba. Orang Israel udah ngereja utai ti udu jai!


text:
Tang bala nembiak Aku enda agi ingatka Aku. Sida nunu menyan ke engkeramba. Sida udah tesangkut ba jalai ti ditengah sida. Sida enda agi niti jalai ti lama. Sida bejalai nengah jalai ti nadai meruan arus.


text:
Sida udah ngaga menua tu nyadi menua ti balat ngasuh takut, ti dipechat belama iya. Semua orang ke mansa deka tekenyit ati laban utai ti dipeda sida, lalu sida ngilikka pala alit ati.


text:
Aku deka ngachirka bala nembiak Aku di mua munsuh sida, baka amau ti dikebuka ribut ti muput ari timur. Aku deka nguingka belakang Aku ngagai sida. Aku enggai nulung sida lebuh sida dituntung penusah.”


text:
Udah nya orang mayuh lalu bejaku, “Aram kitai ngelaban Jeremiah. Kitai endang seruran bisi sida imam ti tau ngajar kitai, orang ke bepenemu-dalam ti tau ngiring kitai, enggau sida nabi ti tau madahka pesan Allah Taala. Aram kitai bedawaka iya, lalu badu agi mendingka utai ti disebut iya.”


text:
Aku lalu besampi, “TUHAN, dingaka utai ti disebut aku, lalu pendingka utai ti disebut munsuh aku pasal aku.


text:
Kati pemadas patut dibalas enggau penyai? Tang taja pia, sida udah numbak lubang kena sida ngulihka aku. Kingatka aku ti udah ngadap ngagai Nuan, lalu bejaku ngarika sida, ngambika Nuan enda nyamah sida lebuh Nuan ringat.


text:
Tang diatu TUHAN, awakka bala anak sida mati keberuran. Awakka sida mati beperang. Awakka sida ke indu mati laki, mati anak. Awakka sida ke lelaki mati laban penyakit, lalu bala lelaki ke agi biak mati beperang.


text:
Asuh bala perumpak datai enggau ngenyit lalu ngerumpak rumah sida. Asuh sida nyerauh takut. Sida udah numbak lubang kebung kena sida ngulihka aku, lalu udah nan panjuk kena sida nyintak aku.


text:
Tang Nuan, O TUHAN, nemu semua aum sida ke deka munuh aku. Anang ngampun penyai sida tauka ngampun dosa sida. Asuh sida alah, lalu jamah sida lebuh Nuan ringat.”


text:
TUHAN ngasuh aku mupuk lalu meli sigi benda ti digaga ari tanah liat. Iya mega ngasuh aku mai sekeda bala tuai bansa, enggau sekeda bala imam ke tuai agi umur,


text:
lalu bejalai nengah Pintu Kerimpak Periuk pansut ngagai Lebak Hinom. Dia aku deka madahka pesan ti deka diberi TUHAN ngagai aku.


text:
TUHAN ngasuh aku nyebut, “Raja menua Judah enggau kita orang Jerusalem, pendingka jaku Aku, TUHAN ti Pemadu Bekuasa, ti Allah Taala ke disembah orang Israel. Aku deka ngasuh penusah ti besai ninggang endur tu, datai ke semua orang ke ninga pasal penusah nya, deka temati-kutu magang.


text:
Aku deka ngereja nya laban orang Israel udah ninggalka Aku, lalu udah ngamahka endur tu beberika piring ngagai petara bukai, petara ti enda ditemu sida tauka ditemu aki ini sida, tauka ditemu bala raja menua Judah. Sida udah ngisi endur tu enggau darah orang ke nadai penyalah,


text:
lalu sida udah ngaga alta ke Baal, lalu nunu bala anak sida nyadika piring ba alta nya. Aku nadai kala ngasuh sida ngereja nya. Indah berundingka utai nya deh Aku enda.


text:
Nya alai, maya deka datai alai endur tu deka badu agi dikumbai Topet tauka Lebak Hinom, tang deka dikumbai Lebak Alai Bebunuh.


text:
Tu meh endur alai Aku deka ngemuntanka pelan orang Judah enggau orang Jerusalem. Aku deka ngasuh bala munsuh sida ngalahka sida lalu munuh sida lebuh beperang. Aku deka nyerahka bangkai sida nyadika pemakai burung enggau jelu babas.


text:
Aku deka ngasuh pengerusak ti besai ninggang nengeri tu ngambika semua orang ke mansa deka tekenyit ati sereta temati-kutu meda pengerusak nya.


text:
Munsuh deka ngelulung nengeri tu, lalu nguji munuh orang ke diau ditu. Bala munsuh deka balat ngelulung nengeri tu datai ke orang ke diau dalam nengeri tu deka bepakaika pangan diri, nyengkaum bepakaika bala anak sida empu.”


text:
lalu madahka ngagai sida jaku ti udah disebut TUHAN ti Pemadu Bekuasa, “Aku deka ngeredakka bala orang tu, enggau nengeri tu, lalu nengeri tu deka nyadi baka benda ti pechah tu ti enda ulih dipejantilka baru. Orang mayuh deka nguburka bala sida ke mati di Topet, datai ke sida nyau nadai agi endur alai nguburka sida.


text:
Semua rumah di Jerusalem, rumah bala raja menua Judah, enggau semua rumah ti bisi perabung ti udah alai nunu menyan kena besembahka bintang, lalu udah nyadi endur alai nuang wain nyadika piring ti diberi ngagai petara bukai, deka kamah magang baka Topet.”


text:
Udah nya aku angkat ari Topet, endur alai aku ti udah diasuh TUHAN madahka pesan Iya. Aku mupuk lalu bediri ba tengah laman Rumah Sembiang, lalu madahka ngagai semua orang mayuh


text:
pasal TUHAN ti Pemadu Bekuasa, ti Allah Taala ke disembah orang Israel ti udah nyebut, “Aku deka ngukum nengeri tu enggau genap buah nengeri ti mit semak nengeri tu, munyi ti udah dipadahka Aku, laban kita kieh lalu enggai mendingka jaku Aku.”


text:
iya ngasuh orang nyipat aku, lalu nanchang aku ngena rantai ba semak Pintu Benjamin dalam Rumah Sembiang.


text:
Pagi hari siti, lebuh Pasur udah muka rantai aku, aku lalu nyebut ngagai iya, “TUHAN nadai meri nuan nama Pasur. Nama ti diberi Iya ngagai nuan nya ‘Penakut ti Besai di Semua Endur.’


text:
TUHAN Empu udah nyebut, ‘Aku deka ngaga nuan nyadi orang ke balat diketakutka nuan empu, enggau bala pangan nuan, lalu nuan deka meda semua sida dibunuh pedang munsuh. Aku deka ngasuh semua orang Judah dipegai raja menua Babilon. Iya deka nabanka sekeda sida nyadi orang tangkap ngagai menua iya empu, lalu munuh sida ti bukai.


text:
Aku deka mega nejuka bala munsuh sida ngerumpak semua pengaya nengeri tu, lalu ngerampas semua reta tengkira enggau pesaka iya, lalu nabanka semua utai nya ngagai menua Babilon.


text:
Tang pasal nuan empu, Pasur, nuan enggau semua kita sebilik deka ditangkap magang lalu ditabanka ngagai menua Babilon. Nuan deka mati di menua nya lalu dikuburka, sama enggau bala pangan nuan ti udah alai nuan nusui mayuh macham pemula.’ ”


text:
TUHAN, Nuan udah nipu aku, lalu aku udah kena tipu. Nuan kering agi ari aku, lalu Nuan udah ngalahka aku. Semua orang beduan aku. Sida ketawaka aku sepamanjai hari.


text:
Genap kali aku bejaku, aku enda tau enda merakka nyawa sereta manjung, “Penusah! Pengerusak!” TUHAN, aku seruran dikemelika orang sereta dipechat ketegal aku madahka pesan Nuan.


text:
Tang lebuh aku nyebut, “Aku deka badu agi ingatka TUHAN, lalu badu agi bejaku dalam nama Iya,” nya baru pesan Nuan mau baka api dalam ati aku. Enggau naka ulih aku nguji nagang pesan nya pansut, tang enda ulih.


text:
Aku ninga genap iku orang betelai, “Utai ti balat ngenakutka bisi di semua endur. Nya alai, aram kitai madahka pasal Jeremiah ngagai perintah.” Indah pangan ke rapat enggau aku deh nganti aku alah. Ku sida, “Nyangka ukur iya ulih ditipu. Nya baru kitai ulih ngalahka iya lalu malas.”


text:
Tang Nuan, TUHAN, ti kering sereta bekuasa, setanah enggau aku lalu sida ke merinsaka aku deka asa ngapa. Sida deka dipechat belama iya, laban sida enda ulih mujur. Pemalu sida deka dikingatka belama iya.


text:
Tang TUHAN ti Pemadu Bekuasa, Nuan endang ngabas ati enggau runding orang ngena pengelurus. Nuan nemu utai ti di dalam ati enggau runding sida. Nya alai awakka aku meda Nuan malas penyai bala munsuh aku, laban aku udah manggaika pekara aku ba jari Nuan.


text:
Tulah meh orang ke mai berita “Anak nuan lelaki! Nuan bisi anak lelaki!” lalu ngasuh ati apai aku gaga.


text:
Awakka orang nya baka nengeri ti udah dirusak TUHAN enggau nadai pengasih. Awakka orang nya ninga munyi sabak orang ke natka pemedis lebuh pagi hari lalu ningaka munyi terantang begau lebuh tengah hari,


text:
Nama kebuah aku ada? Kati aku ada ngambika aku semina ditinggang penusah enggau pemerinsa aja, lalu dipechat lebuh aku mati?


text:
Raja Sedekiah menua Judah ngasuh Pasur anak Malkiah seduai Imam Sepaniah anak Maseiah mai peminta tu ngagai aku:


text:
“Kami minta nuan bejaku ngagai TUHAN ngarika kami, laban Raja Nebukadnesar menua Babilon enggau bala soldadu iya benung ngelulung nengeri tu. Nyangka ukur TUHAN deka ngereja kereja ajih ke kitai, lalu mejalka Nebukadnesar nyurutka diri.”


text:
madahka ngagai Sedekiah jaku ti disebut TUHAN Allah Taala ke disembah orang Israel, “Sedekiah, Aku deka ngalahka bala soldadu nuan ke benung beperang ngelaban raja menua Babilon enggau bala soldadu iya. Aku deka nugungka senyata bala soldadu nuan ba puak nengeri.


text:
Aku deka beperang ngelaban nuan enggau pengabis kuasa, pengeringat, pemedis ati enggau pengeransi aku.


text:
Aku deka munuh semua orang ke diau dalam nengeri tu. Mensia enggau jelu deka sama mati laban penyakit.


text:
Tang ba pasal nuan empu, bala pemesai nuan, enggau orang ke enda mati dalam perang tu, ti enda mati keberuran, enda mati laban penyakit, Aku deka nejuka semua kita ditangkap Raja Nebukadnesar enggau bala munsuh kita, lalu sida deka munuh kita. Nebukadnesar deka munuh kita. Iya enda ngalau kita, tauka kasih, tauka sinu ati ke kita. Aku ti TUHAN, udah bejaku.”


text:
Udah nya TUHAN lalu ngasuh aku nyebut ngagai orang mayuh, “Pendingka tu ulih kita! Aku ti TUHAN, ngasuh kita milih jalai ti nuju ngagai pengidup tauka jalai ti nuju ngagai pemati.


text:
Barang sapa agi mengkang dalam nengeri tu deka dibunuh lebuh maya perang, tauka mati keberuran, tauka mati laban penyakit. Tang orang ke pansut lalu nyerahka diri ngagai orang Babilon ke benung nyerang nengeri tu diatu, enda dibunuh, tang ulih ngidupka nyawa diri.


text:
Aku udah mutuska runding enggai ngalau tang deka ngerusak nengeri tu. Nengeri tu deka diserahka ngagai raja menua Babilon, lalu raja nya deka nunu nengeri tu. Aku ti TUHAN, udah bejaku.”


text:
TUHAN ngasuh aku meri pesan tu ngagai ruang bilik raja menua Judah, ke ari peturun David: “Pendingka utai ti disebut Aku ti TUHAN. Pejalaika atur ti lurus tiap hari. Jaga orang ke kena tipu ari orang ke nipu iya. Enti kita enda, penyai ti dikereja kita deka ngasuh pengeringat Aku mau baka api ti enda nemu padam.


text:
Jerusalem, nuan duduk tinggi ari atas semua lebak, baka batu ti bediri ari atas emperan. Tang Aku deka ngelaban nuan. Nuan madahka nadai orang ulih nyerang nuan, tauka ngelanggar kuta nuan.


text:
Tang Aku deka ngukum nuan ketegal utai ti udah dikereja nuan. Aku deka nunu istana nuan, lalu api nya deka ngeretungka semua utai ti ngelingi istana nya. Aku ti TUHAN, udah bejaku.”


text:
TUHAN ngasuh aku mansang ngagai istana raja menua Judah, lalu ngasuh raja nya ke ari peturun Raja David, bala pemesai iya, enggau orang Jerusalem, mendingka utai ti udah disebut TUHAN:


text:
“Aku ti TUHAN ngasuh kita ngereja utai ti lurus sereta ngena. Jaga orang ke kena tipu ari orang ke nipu iya. Anang merinsa tauka nekanka pengidup orang kampar, orang ke nadai apai indai, tauka indu ke balu, lalu anang munuh orang ke nadai penyalah ba endur ti kudus tu.


text:
Enti kita amat ngereja utai ti udah diasuh Aku kereja kita, nya baru bala peturun David deka nampung-menampung nyadi raja. Lalu sida, enggau bala pemesai sida, enggau bala sida empu, deka majak bejalai nengah pintu istana tu ngena kerita perang enggau kuda.


text:
Tang enti kita enda ngasika jaku Aku, Aku besumpah madahka istana tu deka nyadi tembawai. Aku ti TUHAN, udah bejaku.


text:
“Ba peda Aku, istana raja menua Judah sebaka pemanah enggau menua Giliat, sebaka pemanah enggau Bukit menua Lebanon. Tang Aku deka ngaga istana nya nyadi endur ti sunyi ti enda diuan mensia.


text:
Aku deka ngasuh orang ngerusak iya. Semua sida deka mai kapak, nebang tiang kayu sidar ti manah gaya, lalu nibarka sida ngagai api.


text:
“Udah lepas nya, mayuh orang kampar deka mansa lalu bejaku enggau pangan diri betanyaka kebuah TUHAN udah ngereja utai ti baka nya ngagai nengeri ti besai tu.


text:
Udah nya sida deka nyaut madahka utai nya nyadi laban kita udah ngelengkaka sempekat kita enggau Aku, ti Allah Taala kita, lalu udah nyembah sereta betuaika petara bukai.”


text:
Orang Judah, anang nyabakka Raja Josiah. Anang ngulitka pemati iya. Tang nyabak kita ke anak iya Joahas laban sida nabanka iya, lalu iya enda pulai agi. Iya nadai meda menua ada iya agi.


text:
Ku TUHAN bejaku ngenang pasal Raja Joahas anak Josiah, ke nganti apai iya nyadi raja menua Judah, “Iya udah angkat ari tu, lalu enda pulai agi.


text:
Tulah meh orang ke ngaga rumah beduduk ba atur ti enda lurus lalu nangkir rumah nya ngena jalai ngelakar, ke ngasuh bala nembiak iya gawa enggau nadai upah lalu enda mayar gaji sida.


text:
Awakka orang diukum enti iya nyebut, “Aku deka ngaga ke aku empu sebuah rumah limas ti mayuh bilik ti besai di sadau.” Iya lalu ngaga jenila ba rumah nya, ngelapis rumah nya ngena kayu sidar, lalu ngechat iya mirah.


text:
Kati nuan ulih ngaga diri nyadi raja ke menyana agi ketegal nuan begagaka rumah ngena kayu sidar, rumah ti manah agi gaya ari rumah orang bukai? Apai nuan lantang diau seumur idup. Iya endang seruran lurus sereta meri atur ti betul, lalu iya mujur dalam semua utai ti dikereja iya.


text:
Iya meri atur ti betul lebuh iya ngatur pechara orang ke seranta, lalu semua utai ti dikereja iya mujur magang. Nya meh reti nemu TUHAN.


text:
Tang nuan semina berundingka diri empu aja. Nuan munuh orang ke nadai penyalah lalu nuan nekanka pengidup bala nembiak nuan sereta kasar enggau sida. TUHAN udah bejaku.


text:
Nya alai ku TUHAN bejaku ngenang pasal Raja Jehoiakim anak Josiah, raja menua Judah, “Nadai orang deka ngulitka pemati iya tauka nyebut munyi tu, ‘O menyadi, naka meh penusah! Naka meh penusah!’ Nadai orang deka meliar ai mata tauka nyabakka iya, ‘Tuan aku! Raja aku!’


text:
Baka orang ke muai bangkai keledai, baka nya meh iya deka diirit kebukai lalu dibuai ke luar ari nengeri Jerusalem.”


text:
Orang Jerusalem, alai kita mansang ngagai menua Lebanon lalu manjung. Alai kita mansang ngagai menua Basan lalu nyabak. Manjung ari bukit menua Moap, laban semua orang ke setanah enggau nuan udah alah magang.


text:
TUHAN udah bejaku ngagai kita lebuh kita kaya-raja, tang kita enggai mending. Nya meh utai ti udah dikereja kita seumur idup. Kita endang enggai sekali-kali ngasika TUHAN.


text:
Bala tuai kita deka dikebuka ribut, bala orang ke setanah enggau kita deka ditabanka nyadi orang tangkap, nengeri kita deka dipechat lalu nyadi malu ketegal semua penyai ti udah dikereja kita.


text:
Kita belelak likun dikelingi kayu sidar ti dibai ari Lebanon. Tang naka meh pengasih kita lebuh pemedis nuntung kita, pemedis baka ke ditatka indu ke radai deka beranak.


text:
Ku TUHAN bejaku ngagai Raja Jehoiakin anak Raja Jehoiakim menua Judah, “Laban Aku tu Allah Taala ti idup, enti sema nuan nya tinchin pengechop ti dikena Aku ba jari kanan Aku, agi meh Aku deka merurutka nuan


text:
lalu nyerahka nuan ngagai orang ke diketakutka nuan, orang ke deka munuh nuan. Aku deka nyerahka nuan ngagai Raja Nebukadnesar menua Babilon, enggau bala soldadu iya.


text:
Aku deka muai nuan enggau indai nuan ngagai menua bukai. Seduai deka mansang ngagai siti menua ti ukai menua ada seduai, lalu seduai deka mati dia.


text:
Ku aku bejaku, “Kati Raja Jehoiakin udah nyadi baka benda ti belah, ti dibuai, lalu enda diguna orang agi? Kati nya kebuah iya enggau bala anak iya udah dibuai ngagai menua ti enda ditemu sida?”


text:
“Orang tu diukum lenyau anak, nyadi orang ke nadai kala mujur. Iya nadai peturun merintah menua Judah kena nganti David. Aku ti TUHAN, udah bejaku.”


text:
Nya alai tu meh munyi jaku TUHAN Allah Taala ke disembah orang Israel pasal orang ke dikarapka ngibun nembiak Aku: “Kita enda ngibun nembiak Aku. Kita udah ngachirka sida, lalu muru sida ngagai menua bukai. Diatu Aku deka ngukum kita ketegal penyai ti udah dikereja kita.


text:
Aku deka ngempuruka nembiak Aku ti bukai ari semua menua ti udah alai Aku ngachirka sida, lalu Aku deka mai sida pulai baru ngagai menua sida empu. Sida deka beranak betelesak lalu mansang mayuh tubuh.


text:
Aku deka ngasuh bala pengibun ngintu sida. Sida nembiak Aku nadai agi nangi tauka takut, lalu nadai siku sida deka lenyau. Aku ti TUHAN, udah bejaku.”


text:
Ku TUHAN bejaku, “Dinga nuan, maya deka datai alai Aku deka milih siku orang ke lurus ari peturun David, lalu iya deka merintah nyadi raja ti bepenemu-dalam lalu ngereja utai ti ngena sereta lurus di menua tu.


text:
Lebuh iya nyadi raja, Judah deka likun, lalu Israel deka diau dalam pemaik. Iya deka dikumbai ‘TUHAN ti pengelurus kitai.’


text:
tang sida deka besumpah ngena nama Aku TUHAN ti idup, ti udah mai orang Israel pansut ari menua ti di utara, enggau ari semua menua bukai ti udah alai Aku ngachirka sida. Udah nya baru sida deka diau di menua sida empu.”


text:
Ati aku balat tusah, lalu aku nyau getar-getar. Laban TUHAN, laban jaku Iya ti kudus, aku nyau baka orang ke mabuk, ke kelalu ngirup wain.


text:
Menua tu penuh laban orang ke enda tetap ati ngagai TUHAN. Pendiau sida jai, lalu sida ngena kuasa enggau jalai ti enda menyana. Ketegal sumpah TUHAN, menua tu ngulit lalu padang rumput nyau rangkai.


text:
Ku TUHAN bejaku, “Sida nabi enggau sida imam endang enda nangika Allah Taala. Aku udah tepedaka sida ngereja penyai dalam Rumah Sembiang.


text:
Jalai ti ditengah sida deka lichin sereta petang. Aku deka ngasuh sida tesangkut lalu tetingkap. Aku deka ngasuh penusah ti besai ninggang sida. Maya sida diukum endang deka datai. Aku ti TUHAN udah bejaku.


text:
Aku bisi udah meda dosa bala nabi Samaria. Sida udah bejaku ngena nama Baal lalu udah mai nembiak Aku tesat.


text:
Tang Aku udah meda sida nabi ke di Jerusalem ngereja utai ti jai agi ari nya: sida butang sereta nusui utai ti bula. Sida nulung orang ngereja penyalah, datai ke nadai siku orang nemu badu ngereja utai ti jai. Ba penemu Aku, semua sida nya jai magang baka orang Sodom enggau Gomorah.


text:
“Nya alai, tu meh utai ti disebut Aku TUHAN ti Pemadu Bekuasa, pasal sida nabi ke di Jerusalem: Aku deka meri sida utai ti pait nyadika pemakai sida enggau ai ti berachun nyadika ai irup sida, laban sida udah mai orang di serata menua tu enda nangika Allah Taala.”


text:
Ku TUHAN ti Pemadu Bekuasa bejaku ngagai orang Jerusalem, “Anang mendingka utai ti disebut sida nabi. Sida ngisi kita enggau pengadang ti bula. Sida madahka ngagai kita utai ti dikeluluka sida, ukai utai ti udah disebut Aku.


text:
Sida majak bejaku ngagai orang ke enggai mendingka utai ti disebut Aku, madahka sida deka mujur magang. Lalu sida bejaku ngagai genap iku orang ke kieh, madahka penusah ti besai nya enda negu sida.”


text:
Ku Aku bejaku, “Nadai siku ari bala nabi nya udah kala nemu resia runding TUHAN. Nadai siku sida bisi kala ninga tauka meretika pesan Iya, tauka mendingka, tauka ibuhka utai ti disebut Iya.


text:
Pengeringat TUHAN nya kabut besai, ribut biaubalai, ti deka mangka ba atas puchuk pala orang ke jai,


text:
lalu ribut nya enda badu ngapa, datai ke udah ngereja semua utai ti deka dikereja Iya. Jemah ila baru nembiak TUHAN deka meretika utai nya enggau terang.”


text:
Ku TUHAN bejaku, “Aku nadai ngirumka bala nabi tu, tang taja pia, sida mupuk. Aku nadai meri sida pesan, tang sida majak bejaku dalam nama Aku.


text:
Enti sida udah nemu resia ti dalam runding Aku, nya baru sida ulih madahka pesan Aku ngagai nembiak Aku, lalu ulih ngasuh sida ngelengkaka pengidup ti jai, enggau penyai ti dikereja sida.


text:
Nadai orang ulih ngelalaika diri ari Aku. Kati kita enda nemu, Aku bisi di semua endur, di serega enggau di dunya?


text:
Aku nemu utai ti udah disebut sida nabi ke bejaku bula dalam nama Aku, lalu ngumbai Aku udah meri sida pesan dalam mimpi.


text:
Sida ngumbai mimpi ti ditusui sida nya ulih ngasuh nembiak Aku enda ingatka Aku, baka aki ini sida ke enda ingatka Aku, lalu nitihka Baal.


text:
Nabi ti udah bemimpi patut madahka utai nya semina mimpi aja, tang nabi ti udah ninga pesan Aku patut madahka pesan nya enggau ati ti tetap. Jerami enggau gandum endang enda sebaka.


text:
Pendingka utai ti disebut Aku ti TUHAN! Aku ngelaban sida nabi ke madahka mimpi ti bula. Sida madahka mimpi nya, lalu nesatka nembiak Aku ngena pemula enggau jaku sida ke temegah ngapa. Aku nadai ngirumka sida, tauka ngasuh sida bejalai, lalu sida enda ulih sekali-kali nulung nembiak Aku. Aku ti TUHAN, udah bejaku.”


text:
Ku TUHAN bejaku ngagai aku, “Jeremiah, lebuh siku ari bala nembiak Aku, tauka siku nabi, tauka siku imam nanya ngagai nuan, ‘Nama pesan TUHAN?’ nuan enda tau enda nyebut, ‘Nuan tu ma ti berat ke TUHAN, lalu Iya deka muai nuan.’


text:
Enti bala nembiak Aku, tauka siku nabi, tauka siku imam bisi ngena leka jaku ‘Ma berat TUHAN,’ Aku deka ngukum sida enggau sida sebilik.


text:
Tang genap iku sida patut nanya ngagai pangan diri, enggau ngagai kaban belayan sida munyi tu, ‘Nama saut ti udah diberi TUHAN? Nama utai ti udah disebut TUHAN?’


text:
Nya alai sida enda tau agi ngena leka jaku ‘Ma berat TUHAN,’ laban enti orang ari bala sida nya bisi ngena leka jaku nya, Aku deka ngasuh pesan Aku nyadi ma ti amat berat ba sida. Orang mayuh udah nyarutka jaku Allah Taala sida, Allah Taala ti idup, TUHAN ti Pemadu Bekuasa.


text:
Jeremiah, tanyaka ngagai sida nabi, ‘Nama saut ti udah diberi TUHAN ngagai kita? Nama utai ti udah disebut TUHAN?’


text:
Aku tetap deka nyengkau sida, lalu nikauka sida jauh ari Aku, enggau ari nengeri ti udah diberi Aku ngagai sida enggau ngagai aki ini sida.


text:
TUHAN ngayanka ngagai aku dua iti bakul buah ara ti diengkah di mua Rumah Sembiang. (Utai tu nyadi udah bekau Raja Nebukadnesar nabanka Raja Jehoiakin anak Raja Jehoiakim menua Judah nyadi orang tangkap ari Jerusalem ngagai menua Babilon, sama enggau bala tuai orang Judah, bala tukang tempa, enggau orang ke landik gawa.)


text:
Bakul ti keterubah ngundan buah ara ti manah, buah ti dulu mansau. Bakul ti siti ngundan buah ara ti jai, ti enda ulih diempa agi.


text:
Udah nya TUHAN lalu bejaku ngagai aku, “Jeremiah, nama utai ti dipeda nuan?” Aku lalu nyaut, “Buah ara. Buah ti manah nya amat manah, lalu buah ti jai nya amat jai, enda ulih diempa agi.”


text:
“Aku TUHAN, ti Allah Taala ke disembah orang Israel, ngira orang ke udah ditabanka ngagai menua Babilon nya sebaka enggau buah ara ti manah tu, lalu Aku deka nelap enggau sida.


text:
Aku deka ngibun sida, lalu mai sida pulai baru ngagai menua tu. Aku deka nirika sida, lalu enda ngerubuh sida. Aku deka nanam sida, lalu enda enchabut sida.


text:
Aku deka meri sida ati ti keran deka nemu Aku ti TUHAN. Nya baru sida deka nyadi nembiak Aku, lalu Aku deka nyadi Allah Taala sida, laban sida deka pulai baru ngagai Aku enggau pengabis ati sida.


text:
“Nyadi pasal Raja Sedekiah menua Judah, bala orang politik ke ngelingi iya, enggau semua orang Jerusalem ti bukai, ti udah diau di menua tu tauka udah pindah ngagai menua Ejip, Aku ti TUHAN, deka ngaga semua sida nya nyadi baka buah ara ti enda ulih diempa agi.


text:
Aku deka ngasuh penusah ti besai ninggang sida, datai ke semua bansa di dunya tu deka takut. Orang deka beduan sida, ketawaka sida, ngeleseka sida, lalu ngaga nama sida nyadika leka jaku sumpah di semua endur alai Aku ngachirka sida.


text:
Aku deka ngasuh perang, keberuran, enggau penyakit ninggang sida, datai ke nadai siku sida deka tinggal di menua ti udah diberi Aku ngagai sida enggau ngagai aki ini sida.”


text:
Dalam taun ti keempat Jehoiakim anak Josiah nyadi raja menua Judah, aku bisi nerima siti pesan ari TUHAN pasal semua orang Judah. (Tu taun ti keterubah Nebukadnesar nyadi raja menua Babilon.)


text:
“Dalam pengelama dua puluh tiga taun, berengkah ari taun ti ketiga belas Josiah anak Amon nyadi raja menua Judah nyentuk ngagai sehari tu, TUHAN udah bejaku ngagai aku, lalu aku nadai kala enda madahka utai ti disebut Iya. Tang kita enda bedulika nya.


text:
Kita enggai mending tauka ibuh, taja pen TUHAN udah majak ngirumka bala nembiak Iya, iya nya sida nabi, ngagai kita.


text:
Sida nabi ngasuh kita nguingka diri ari jalai pengidup ti jai, enggau ari penyai ti dikereja kita, ngambika kita ulih mengkang idup di menua ti udah diberi TUHAN ngagai kita enggau ngagai aki ini kita nyadika pesaka kita.


text:
Sida nagang kita besembah enggau betuaika petara bukai, sereta nagang kita nyungkak pengeringat TUHAN besembahka engkeramba ti udah digaga kita. Enti kita udah ngasika TUHAN, Iya tentu enda ngukum kita.


text:
Tang TUHAN Empu madahka kita enggai mendingka Iya, tang nyungkak Iya ringat ngena pengawa kita ke besembahka engkeramba, lalu minta diri diukum Iya.


text:
‘Aku deka mesanka semua bansa ari utara enggau nembiak Aku, Raja Nebukadnesar menua Babilon. Aku deka ngasuh sida nyerang menua Judah enggau semua orang ke diau di menua nya, sereta nyerang semua bansa ti berimbai enggau menua Judah. Aku deka ngerusak bansa tu, enggau bansa ti semak iya, lalu ngaga menua sida nyadi tembawai belama iya, ngambika sida jai dipeda, sereta ngasuh ati geli. Aku ti TUHAN, udah bejaku.


text:
Aku deka madamka panjung gaga ati sida, enggau munyi orang ke rami ngintu gawai tikah. Minyak ke lampu sida deka abis, lalu gandum sida pen deka mega abis.


text:
Semua menua tu deka nyadi tembawai magang, lalu jai dipeda, lalu semua bansa ti ngelingi menua tu deka betuaika raja menua Babilon dalam pengelama tujuh puluh taun.


text:
Udah bekau nya, Aku deka ngukum Babilon enggau raja iya, ketegal dosa sida. Aku deka ngerusak menua nya, lalu ngaga iya nyadi tembawai belama iya.


text:
Aku deka ngukum Babilon ngena semua penusah besai ti diasuh Aku ninggang semua bansa lebuh Aku bejaku ngena Jeremiah - semua penusah ti ditulis dalam bup tu.


text:
Aku deka malas orang Babilon ketegal utai ti udah dikereja sida, lalu mayuh bansa enggau raja ti bekuasa deka ngaga sida nyadi ulun.’ ”


text:
Ku TUHAN Allah Taala ke disembah orang Israel bejaku ngagai aku, “Tu mangkuk wain ti penuh laban pengeringat Aku. Bai mangkuk tu ngagai semua bansa ti diasuh Aku gusung nuan, lalu asuh sida ngirup ari mangkuk tu.


text:
Lebuh sida ngirup ari mangkuk tu, sida deka bejalai guir-guir, lalu nyadi gila laban perang ti diasuh Aku nuntung sida.”


text:
Nya alai aku lalu ngambi mangkuk nya ari jari TUHAN, meri mangkuk nya ngagai semua bansa ti diasuh TUHAN gusung aku, lalu ngasuh sida ngirup ari mangkuk nya.


text:
Jerusalem enggau semua nengeri di menua Judah, sereta enggau bala raja enggau bala tuai menua nya, bela diasuh ngirup ari mangkuk nya magang, ngambika semua nengeri di menua nya nyadi menua puang, lalu jai gaya dipeda, sereta ngambika orang ngena nama sida nyadika leka jaku sumpah, baka ke dikereja sida diatu.


text:
Tu list nama semua sida ti bukai ti enda tau enda ngirup ari mangkuk nya: raja menua Ejip, bala pemesai iya enggau bala tuai bansa; semua orang Ejip enggau semua orang bansa bukai ke diau di menua Ejip; semua raja di menua Us; semua raja di nengeri orang Pilistin, iya nya raja nengeri Askelon, Gasa, Ekron, enggau orang ke agi idup di Asdot; semua orang Edom, Moap, enggau Amon; semua raja Tire enggau Sidon; semua raja ke semua menua ti ba tebing Tasik Tengah; nengeri Dedan, Tema, enggau Bus; semua orang ke netak buk diri pandak; semua raja di menua Arabia; semua raja ke raban bansa orang ke diau di menua puang; semua raja di Simri, Elam, enggau Media; semua raja ti di utara, ke jauh enggau ke semak, betangkan-tangkan. Semua bansa di dunya tu enda tau enda ngirup ari mangkuk nya. Ke penudi iya, raja menua Babilon deka mega ngirup ari mangkuk nya.


text:
Udah nya TUHAN bejaku ngagai aku, “Padahka ngagai orang mayuh, Aku TUHAN ti Pemadu Bekuasa, ti Allah Taala ke disembah orang Israel, deka ngasuh sida ngirup datai ke sida mabuk lalu mutah, datai ke sida rebah, lalu enda ulih angkat agi, laban perang ti diasuh Aku ninggang sida.


text:
Lalu enti sida enggai ngambi mangkuk nya ari jari nuan, lalu enggai ngirup ari nya, nuan enda tau enda madahka ngagai sida, TUHAN ti Pemadu Bekuasa udah bejaku madahka sida enda tau enda ngirup ari mangkuk nya.


text:
Aku deka belabuh ngerusak berengkah ari nengeri Aku Empu. Kati sida ngumbai diri enda kena ukum? Sida endang deka diukum, laban Aku deka ngasuh munsuh nyerang semua orang di dunya tu. Aku TUHAN ti Pemadu Bekuasa, udah bejaku.


text:
“Nuan Jeremiah, enda tau enda madahka semua utai ti udah disebut Aku. Nuan enda tau enda madahka ngagai bala orang nya, ‘TUHAN deka merakka nyawa Iya ari serega lalu meletup munyi guntur ari serega. Iya deka merakka nyawa Iya ngelaban bala nembiak Iya. Iya deka manjung munyi orang ke ngindik buah anggur. Semua orang di dunya tu deka ninga Iya,


text:
lalu munyi nyawa Iya deka belauh ngagai tisi dunya. TUHAN deka bedawaka semua bansa. Iya deka nyara semua bansa lalu munuh orang ke jai. TUHAN udah bejaku.’ ”


text:
TUHAN ti Pemadu Bekuasa madahka penusah ti besai deka nuntung siti-siti bansa betangkan-tangkan, lalu kabut besai nyau betatam ba tisi dunya.


text:
Lebuh maya nya ila, bangkai sida ke udah dibunuh TUHAN deka ngachir di serata dunya. Orang nadai ngulitka sida, lalu nadai mega orang ngangkut lalu nguburka sida. Bangkai sida deka betegaring ba tanah baka tugung tai.


text:
Kita ke tuai bansa, ti nyadi pengibun nembiak Aku, nyabak meh kita. Nyabak enggau nyawa ti inggar duie-duie! Ngulit lalu baringka diri malai amau. Maya udah datai alai kita deka dibunuh, lalu kita deka disayat baka jelu bedus.


text:
Kita bedemuh lalu nyabak tusah ati, laban TUHAN, ketegal pengeringat Iya, udah ngerusak bansa kita, lalu ngaga menua kita nyadi tembawai.


text:
TUHAN udah ninggalka nembiak Iya baka singa ti ninggalka lubang iya. Perang enggau pengeringat TUHAN udah ngubah menua tu nyadi menua puang.


text:
TUHAN bejaku ngagai aku, “Alai nuan bediri ba tengah laman Rumah Sembiang, lalu padahka semua utai ti diasuh Aku sebut nuan ngagai orang ke datai besembiang dia ari semua nengeri menua Judah. Anang enda nyebut semua utai nya,


text:
nyangka orang mayuh deka mending lalu ngelengkaka ulah sida ke jai. Enti sida ngelengkaka ulah sida ke jai, nya baru Aku deka ngubah runding Aku lalu enda nyadi ngerusak sida ketegal semua pengawa sida ke jai.”


text:
Tu jaku ti diasuh TUHAN sebut aku ngagai orang mayuh, “Aku ti TUHAN, udah madahka kita enda tau enda ngasika Aku, nitihka ajar ti udah diberi Aku ngagai kita,


text:
sereta mendingka jaku bala nembiak Aku, iya nya sida nabi, ke seruran dikirumka Aku ngagai kita. Kita nadai udah kala ngasika jaku ti disebut sida.


text:
Enti kita majak enda ngasi, Aku deka ngereja ngagai Rumah Sembiang tu baka ke udah dikereja Aku ngagai Siloh, lalu semua bansa di dunya tu deka ngena nama nengeri tu nyadika leka jaku sumpah.”


text:
lalu lebuh aku baru udah tembu nyebut semua utai ti diasuh TUHAN sebut aku, sida lalu nangkap aku lalu manjung, “Nuan patut dibunuh ketegal utai tu!


text:
Nama kebuah nuan nyebut dalam nama TUHAN, madahka Rumah Sembiang tu deka nyadi baka Siloh, lalu madahka nengeri tu deka dirusak, lalu enda agi diuan mensia?” Udah nya orang mayuh lalu ngelingi aku.


text:
Lebuh bala tuai orang Judah ninga pasal utai ti udah nyadi, sida lalu beguai-guai mansang ari istana ngagai Rumah Sembiang, lalu nudukka diri ba Pintu Ti Baru.


text:
Udah nya sida imam enggau sida nabi lalu bejaku ngagai bala tuai bansa, enggau ngagai orang mayuh, “Orang tu patut diukum bunuh, laban iya udah bejaku ngelaban nengeri kitai. Kita empu udah ninga iya bejaku.”


text:
Udah nya aku lalu bejaku, “TUHAN Empu udah ngirumka aku, ngasuh aku bejaku ngelaban Rumah Sembiang, enggau ngelaban nengeri tu, munyi ti didinga kita.


text:
Nya alai ubah pendiau enggau ulah kita, lalu ngasika TUHAN Allah Taala kita. Enti kita ngereja nya, nya baru Iya deka ngubah runding Iya lalu enda nyadi ngerusak kita.


text:
Tang kita enda tau enda nemu: enti kita munuh aku, kita enggau orang di nengeri tu deka salah munuh orang ke nadai penyalah, laban TUHAN Empu ti udah ngasuh aku meri jaku tangkan tu ngagai kita.”


text:
Udah nya bala tuai enggau orang mayuh lalu bejaku ngagai bala imam sereta enggau ngagai bala nabi, “Orang tu bejaku ngagai kitai dalam nama TUHAN Allah Taala kitai. Iya enda patut dibunuh.”


text:
“Lebuh Hesekiah nyadi raja menua Judah, nabi Mikah ari Moreset madahka ngagai semua orang mayuh utai ti udah disebut TUHAN ti Pemadu Bekuasa, ‘Sion deka dichangkul baka padang. Jerusalem deka nyadi tembawai, lalu bukit ti alai Rumah Sembiang bediri deka nyadi utan.’


text:
Raja Hesekiah enggau orang Judah lalu enda nyadi munuh Mikah. Hesekiah nangika TUHAN, lalu nguji minta diri dikerinduka Iya. Lalu TUHAN ngubah runding Diri pasal penusah ti besai ti diasuh Iya ninggang sida. Tang diatu kitai nyau deka ngasuh siti penusah ti besai ninggang kitai empu.” (


text:
Siku agi orang bejaku, iya nya Uriah anak Semaiah ari Kiriat-jearim. Iya bejaku dalam nama TUHAN ngelaban nengeri tu, enggau ngelaban bansa kitai baka ke dikereja Jeremiah.


text:
Lebuh Raja Jehoiakim enggau bala soldadu iya, enggau bala pemesai ninga jaku Uriah, raja lalu nguji ngasuh orang munuh Uriah. Tang Uriah ninga pasal nya, lalu rari abis ati ngagai menua Ejip.


text:
Tang Raja Jehoiakim ngasuh Elnatan anak Akbor enggau sekeda orang bukai mansang ngagai menua Ejip ngambi Uriah pulai.


text:
Sida mai iya pulai ngagai Raja Jehoiakim, lalu Raja Jehoiakim ngasuh orang munuh iya, lalu ngasuh sida nguburka iya ba kubur orang mayuh.)


text:
Tang laban aku disukung Ahikam anak Sapan, aku enda diserahka ngagai orang mayuh, lalu aku enda kena bunuh.


text:
ngaga siti kungkung ke aku empu ari tali ti digaga ari kulit jelu enggau sengkar kayu, lalu ngasuh aku ngengkahka utai nya ba rekung aku empu.


text:
Udah nya TUHAN ngasuh aku ngirumka siti pesan ngagai raja menua Edom, menua Moap, Amon, Tire enggau Sidon nengah bala pengari perintah sida ke udah datai di Jerusalem deka betemu enggau Raja Sedekiah.


text:
TUHAN ti Pemadu Bekuasa, ti Allah Taala ke disembah orang Israel ngasuh aku bejaku ngagai sida, ngasuh sida madahka ngagai raja sida empu utai ti udah disebut TUHAN:


text:
“Ngena kuasa Aku ti besai enggau pengering Aku, Aku udah ngaga dunya, mensia, enggau semua macham jelu ti diau di dunya, lalu Aku meri utai nya ngagai barang sapa orang ke dipilih Aku.


text:
Aku tu ti udah ngengkahka semua bansa tu di baruh kuasa nembiak Aku, Raja Nebukadnesar menua Babilon. Indah jelu babas deh diasuh Aku betuaika iya.


text:
Semua bansa deka betuaika iya, lalu sida deka betuaika anak iya, enggau uchu iya nyentuk ngagai maya bansa iya empu alah. Udah nya baru bansa nya deka betuaika mayuh bengkah bansa ti bekuasa, enggau bala raja ti besai.


text:
“Tang enti bansa tauka perintah enggai betuaika iya, Aku deka ngukum bansa nya ngena perang, keberuran, enggau penyakit datai ke Aku udah nejuka Nebukadnesar ngerusak bansa nya abis lengis.


text:
Anang mendingka bala nabi kita, tauka sida ke ngumbai diri nemu madahka utai ti deka nyadi jemah ila, nemuka ngena mimpi, tauka ngangauka roh orang ke udah mati, tauka ngena pengawa keramat. Semua sida nya nagang kita betuaika raja menua Babilon.


text:
Sida nipu kita, lalu deka ngasuh kita ditabanka ngagai menua ti jauh ari menua kita empu. Aku deka muru kita, lalu kita deka dirusak.


text:
Tang enti bansa nunduk ngagai raja menua Babilon, lalu betuaika iya, nya baru Aku deka nejuka bansa nya diau di menua sida empu, ngambika sida bumai lalu diau dia. Aku ti TUHAN udah bejaku.”


text:
Aku udah mega nyebut utai nya ngagai Raja Sedekiah menua Judah, “Nunduk ngagai raja menua Babilon, betuaika iya enggau bala nembiak iya, ngambika nuan idup.


text:
Nama guna nuan enggau bala nembiak nuan mati beperang, tauka mati keberuran, tauka mati laban penyakit? Nya meh utai ti dipadahka TUHAN deka nyadi ba bansa ti enggai betuaika raja menua Babilon.


text:
TUHAN Empu udah madahka Iya nadai ngirumka sida, sereta madahka sida ngemulaka nuan dalam nama Iya. Nya alai Iya deka muru nuan, lalu nuan enggau bala nabi ke ngemulaka nuan deka dibunuh.”


text:
Udah nya aku madahka ngagai sida imam enggau orang mayuh utai ti udah disebut TUHAN: “Anang mendingka sida nabi ke madahka, enda lama da agi pesaka Rumah Sembiang deka dibai pulai baru ari Babilon. Sida nya ngemulaka kita.


text:
Anang mendingka sida! Nunduk ngagai raja menua Babilon, nya baru kita deka idup! Nama kebuah ngasuh nengeri tu nyadi tembawai?


text:
Enti sida nya endang amat nabi, lalu enti sida bisi pesan ari Aku, awakka sida minta Aku TUHAN ti Pemadu Bekuasa, nagang pesaka ti agi bisi dalam Rumah Sembiang enggau di istana raja ditabanka ngagai menua Babilon.” (


text:
Lebuh Raja Nebukadnesar nabanka Raja Jehoiakin anak Raja Jehoiakim menua Judah, enggau orang ke tinggi pangkat ari menua Judah enggau ari Jerusalem ngagai menua Babilon, iya ninggalka tiang ti besai, tangki temaga, kerita tarit, enggau sekeda reta tengkira Rumah Sembiang.)


text:
“Pendingka utai ti disebut Aku TUHAN ti Pemadu Bekuasa, ti Allah Taala ke disembah orang Israel, pasal reta tengkira ti ditinggalka dalam Rumah Sembiang, enggau di istana raja di Jerusalem.


text:
Utai nya deka ditabanka ngagai menua Babilon, lalu deka mengkang din nyentuk ngagai maya Aku deka ibuhka sida. Udah nya baru Aku deka mai utai nya pulai baru, lalu mulaika sida ngagai endur tu. Aku ti TUHAN udah bejaku.”


text:
Dalam taun nya mega, iya nya taun ti keempat Sedekiah nyadi raja, dalam bulan ti kelima, Hananiah anak Asur, siku nabi ari nengeri Gibeon, bejaku ngagai aku dalam Rumah Sembiang. Di mua bala imam, enggau di mua orang mayuh, iya madahka ngagai aku


text:
pasal TUHAN ti Pemadu Bekuasa, ti Allah Taala ke disembah orang Israel ti udah nyebut, “Aku udah ngerusak kuasa raja menua Babilon.


text:
Dalam kandang dua taun Aku deka mai pulai baru ngagai endur tu semua reta tengkira Rumah Sembiang ti udah ditabanka Raja Nebukadnesar ngagai menua Babilon.


text:
Aku deka mega mai pulai baru Raja Jehoiakin anak Jehoiakim menua Judah, sama enggau semua orang Judah ke kena buai ngagai menua Babilon. Sigi amat, Aku endang deka ngerusak kuasa raja menua Babilon. Aku ti TUHAN, udah bejaku.”


text:
Udah nya, di mua bala imam enggau di mua semua orang mayuh ke bediri dalam Rumah Sembiang, aku lalu nyebut ngagai Hananiah:


text:
“Manah amat nya! Aku ngarapka TUHAN deka ngereja nya! Aku endang amat ngarapka Iya deka ngamatka jaku ti benabi ti disebut nuan nya, lalu mai pulai kitu ke baru ari menua Babilon semua reta tengkira Rumah Sembiang, enggau semua orang ke udah ditangkap lalu ditabanka munsuh.


text:
Sida nabi ke bejaku kelia, sebedau rambau tua, madahka perang, keberuran enggau penyakit deka ninggang mayuh bengkah bansa, enggau perintah ti bekuasa.


text:
Tang nabi ke madahka pemaik deka nyadi, semina deka dikumbai nabi ke amat udah dikirumka TUHAN, lebuh utai ti ditujum iya dikamatka.”


text:
lalu nyebut di mua semua orang mayuh, “TUHAN udah bejaku madahka tu meh gaya Iya deka matahka kungkung ti udah diengkahka Raja Nebukadnesar ba rekung semua bansa, lalu TUHAN deka ngereja nya dalam kandang dua taun.” Aku lalu mupuk.


text:
mansang ngagai Hananiah lalu madahka ngagai iya, “TUHAN udah bejaku, madahka nuan nyangka ulih matahka kungkung ti digaga ari kayu, tang Iya deka nganti kungkung kayu nya enggau kungkung besi.


text:
TUHAN ti Pemadu Bekuasa, ti Allah Taala ke disembah orang Israel, udah madahka Iya deka ngengkahka kungkung besi ba semua bansa, lalu sida deka betuaika Raja Nebukadnesar menua Babilon. Indah jelu babas deh deka diasuh TUHAN betuaika Nebukadnesar.”


text:
Aku lalu madahka jaku nya ngagai Hananiah, “Pendingka tu ulih nuan Hananiah! TUHAN nadai ngirumka nuan, lalu nuan udah ngasuh orang mayuh tu arapka utai ti bula.


text:
Nya alai TUHAN Empu madahka Diri deka muai nuan. Sebedau ujung taun tu, nuan deka mati laban nuan udah mai orang mayuh angkat ngelaban TUHAN.”


text:
Aku nulis sepuchuk surat ngagai bala imam, bala nabi, bala tuai orang mayuh, enggau ngagai semua sida ti bukai ti udah ditabanka Nebukadnesar nyadi orang tangkap ari Jerusalem ngagai menua Babilon.


text:
Aku nulis surat nya udah bekau Raja Jehoiakin, indai iya, bala pemesai istana, bala tuai orang Judah enggau bala tuai orang ke diau di Jerusalem, orang ke landik ngukir, enggau orang ke landik gawa, dibuai ngagai menua Babilon.


text:
Aku nyuaka surat nya ngagai Elasah anak Sapan enggau ngagai Gemariah anak Hilkiah, ke diasuh Raja Sedekiah menua Judah betemu enggau Raja Nebukadnesar menua Babilon. Baka tu ku jaku ti dalam surat nya:


text:
“TUHAN ti Pemadu Bekuasa, ti Allah Taala ke disembah orang Israel bejaku ngagai semua orang ke dikemendarka Iya ditabanka Nebukadnesar nyadi orang tangkap ari Jerusalem ngagai Babilon:


text:
Bebini belaki lalu beranak. Udah nya, awakka bala anak kita bebini belaki, ngambika sida mega bisi anak. Pemayuh tubuh kita enda tau enda nambah-menambah, ukai kurang.


text:
Bekereja kita ke penguntung nengeri ti udah alai Aku muai kita. Besampi ngagai Aku ngarika sida, laban enti sida nyadi kaya-raja, kita empu deka mega nyadi kaya-raja.


text:
Aku ti TUHAN Allah Taala ke disembah orang Israel meri kita jaku tangkan: anang nejuka bala nabi enggau orang ke betilitka nasit ke begulai enggau kita, nipu kita, lalu anang mendingka mimpi sida.


text:
Sida madahka utai ti bula ngagai kita dalam nama Aku. Aku nadai ngirumka sida. Aku TUHAN ti Pemadu Bekuasa udah bejaku.’


text:
“Ku TUHAN bejaku, ‘Udah lepas tujuh puluh taun nya ila, Aku deka nemuai ngagai kita, lalu ngamatka semaya Aku enggau kita, lalu mai kita pulai baru ngagai menua tu.


text:
Laban Aku nemu pelan Aku ke kita, pelan kena meri kita pemaik ukai kena ngemediska kita, pelan kena meri kita pengidup enggau pengadang ke jemah ila.


text:
kita deka tetemuka Aku, lalu Aku deka mai kita pulai baru ngagai menua kita empu. Aku deka ngempuruka kita ari semua menua, enggau ari semua endur ti udah alai Aku muru kita, lalu Aku deka mai kita pulai baru ngagai menua ti udah ditinggalka kita lebuh Aku muai kita ngagai menua bukai. Aku ti TUHAN udah bejaku.’


text:
Pendingka utai ti disebut TUHAN pasal raja ke megai perintah di menua ti udah diperintah David, enggau pasal orang di nengeri tu, iya nya, bala kaban belayan kita empu ti enda ditabanka nyadi orang tangkap sama enggau kita.


text:
Ku TUHAN ti Pemadu Bekuasa bejaku, ‘Aku ngasuh perang, keberuran, enggau penyakit ninggang sida, lalu Aku deka ngaga sida nyadi baka buah ara ti kelalu buruk lalu enda ulih diempa.


text:
Aku deka begagaika sida ngena perang, keberuran, enggau penyakit, lalu semua bansa di dunya tu deka gelika utai ti dipeda sida. Ba genap iti endur alai Aku ke ngachirka sida, orang deka geli sereta takut meda utai ti udah nyadi ba sida. Orang deka beduan sida, lalu ngena nama sida nyadika leka jaku sumpah.


text:
Utai tu deka nyadi ba sida laban sida enda ngasika pesan ti seruran dikirumka Aku ngagai sida nengah bala nembiak Aku, iya nya sida nabi. Sida enggai mending.


text:
“TUHAN ti Pemadu Bekuasa, ti Allah Taala ke disembah orang Israel, udah bejakuka pasal Ahap anak Kolaiah enggau Sedekiah anak Maseiah, ke madahka utai ti bula ngagai kita dalam nama TUHAN. TUHAN udah madahka Diri deka nyerahka sida ngagai jari Raja Nebukadnesar menua Babilon, ti deka munuh sida di mua kita.


text:
Lebuh orang ke ditabanka nyadi orang tangkap ari Jerusalem ngagai Babilon deka nyumpah orang, sida deka nyebut, ‘Awakka TUHAN ngereja nuan baka Iya ti ngereja Sedekiah seduai Ahap, ke dipanggang raja Babilon idup-idup!’


text:
Nya meh pengujung sida laban sida udah salah ngereja dosa ti besai - sida udah butang enggau bini pangan diri, lalu udah nusui utai ti bula dalam nama TUHAN. Utai tu ngelaban peneka TUHAN. Iya nemu utai ti udah dikereja sida, lalu Iya deka besaksi ngelaban sida. TUHAN udah bejaku.”


text:
TUHAN ti Pemadu Bekuasa, ti Allah Taala ke disembah orang Israel, meri aku siti pesan ke Semaiah ari Nehelam, ti udah ngirumka surat dalam nama iya empu ngagai semua orang ke diau di Jerusalem, enggau ngagai Imam Sepaniah anak Maseiah, enggau ngagai semua imam ti bukai. Dalam surat nya Semaiah nulis ngagai Sepaniah munyi tu:


text:
“TUHAN ngasuh nuan nyadi imam nganti Jehoiada, lalu diatu nuan nyadi tuai pemesai dalam Rumah Sembiang. Pengawa nuan nya nentuka genap iku orang ke gila, ke ngaga diri nyadi nabi, ditanchang ngena rantai, sereta dikungkung ngena kungkung besi.


text:
Nama kebuah nuan enda ngereja nya ngagai Jeremiah ke datai ari Anatot, ti udah bejaku nyadi nabi ngagai orang mayuh?


text:
Iya enda tau enda ditagang, laban iya madahka ngagai orang di Babilon, sida deka lama nyadi orang tangkap dia, lalu patut nirika rumah tangga, ngentapka diri, bekebun, lalu makai utai ti ditanam sida.”


text:
ngirumka pesan tu ngagai semua orang tangkap ti diau di Babilon pasal Semaiah: “Aku ti TUHAN deka ngukum Semaiah enggau semua peturun iya. Aku nadai ngirumka iya ngagai kita, tang iya bejaku ngagai kita lalu ngaga diri nyadi nabi, lalu iya ngasuh kita arapka utai ti bula. Iya nadai peturun ba bala kita jemah ila. Iya enda ulih idup lalu meda utai ti manah ti deka dikereja Aku ke bala nembiak Aku, laban iya udah ngasuh sida angkat ngelaban Aku. Aku ti TUHAN, udah bejaku.”


text:
laban maya deka datai alai Aku deka mai bala nembiak Aku, Israel enggau Judah pulai baru. Aku deka mai sida pulai baru ngagai menua ti udah diberi Aku ngagai aki ini sida, lalu sida deka bempu menua nya baru. Aku ti TUHAN, udah bejaku.”


text:
“Aku bisi ninga orang nyabak laban sida balat takut, sabak orang ke begau, ukai sabak ketegal pemaik.


text:
Ngetu dulu lalu berunding! Kati lelaki ulih ngadaka anak? Enti enda, nama kebuah Aku meda genap iku lelaki murus perut diri baka indu ke radai deka beranak? Nama kebuah mua sida puchat?


text:
Hari ti jai deka datai. Nadai hari bukai ulih dibandingka enggau hari nya, maya bala nembiak Aku deka balat tusah, tang sida deka mengkang idup.”


text:
Ku TUHAN ti Pemadu Bekuasa bejaku, “Lebuh hari nya datai, Aku deka matahka kungkung ti ba rekung sida, lalu muka rantai sida, lalu sida enda agi nyadi ulun orang menua bukai.


text:
Sida deka betuaika Aku, TUHAN Allah Taala sida, sereta betuaika siku peturun David ti deka diasuh Aku nyadi raja.


text:
“Nembiak Aku, anang takut. Orang Israel, anang takut. Aku deka ngelepaska kita ari menua ti jauh nya, ari menua alai kita ke nyadi orang tangkap. Kita deka pulai baru ngagai menua kita empu, lalu diau nadai utai ngachau. Kita deka diau likun, lalu nadai orang deka ngemba kita.


text:
Aku deka datai lalu ngidupka kita. Aku deka ngerusak semua bansa ti udah alai Aku ngachirka kita, tang Aku enda ngerusak kita. Aku enggai nejuka kita enda diukum, tang lebuh Aku ngukum kita, Aku deka ngukum kita enggau ati ti lurus. Aku ti TUHAN udah bejaku.”


text:
Semua ambai kita nadai agi ingatka kita. Sida nadai agi ibuhka kita. Aku udah nyerang kita baka munsuh. Ukum kita amat berat laban dosa kita mayuh lalu penyai kita besai.


text:
Anang agi mutapka telih kita. Kita nadai ulih gerai. Aku ngukum kita baka tu laban dosa kita mayuh lalu penyai kita besai.


text:
Tang diatu, semua orang ke nelan kita, deka ditelan, lalu semua bala munsuh kita deka ditabanka nyadi orang tangkap. Semua orang ke nekanka pengidup kita, deka ditekanka, lalu semua orang ke ngerumpak kita, deka dirumpak.


text:
Aku deka ngasuh kita suman baru. Aku deka ngeraika telih kita, taja pen bala munsuh kita nyebut, ‘Sion nadai diguna orang agi. Nadai orang ibuhka iya agi.’ Aku ti TUHAN, udah bejaku.”


text:
Ku TUHAN bejaku, “Aku deka mai bala nembiak Aku pulai baru ngagai menua sida empu lalu kasihka genap ruang bilik sida. Jerusalem deka digaga baru, lalu istana di nengeri nya deka digaga baru.


text:
Orang ke diau dia deka belagu pantun puji. Sida deka manjung gaga ati. Ulih berekat ari Aku, pemayuh tubuh sida deka nambah-menambah. Berekat ari Aku deka ngasuh sida dibasa orang.


text:
Aku deka mulaika kuasa sida ke lama menya ngagai bansa sida tu baru lalu nudukka sida tegap di mua Aku. Aku deka ngukum semua orang ke nekanka pengidup sida.


text:
Orang ke megai sida deka datai ari bansa sida empu, anak raja sida, ari bala sida empu. Iya deka datai ngadap Aku lebuh Aku ngangauka iya, laban sapa berani datai, enti iya enda dikangauka? Sida deka nyadi nembiak Aku, lalu Aku deka nyadi Allah Taala sida. Aku ti TUHAN, udah bejaku.”


text:
Pengeringat TUHAN baka biaubalai, ribut ti balat ti mangka ba atas puchuk pala orang ke jai. Pengeringat Iya enda badu ngapa datai ke Iya udah ngereja semua utai ti deka dikereja Iya. Jemah ila, bala nembiak Iya deka meretika utai nya enggau terang.


text:
Ku TUHAN bejaku, “Maya deka datai alai Aku deka nyadi Allah Taala ke semua raban bansa orang Israel, lalu sida deka nyadi nembiak Aku.


text:
Orang ke enda mati laban pedang, ngasaika penelap Aku lebuh sida di menua puang. Lebuh orang Israel tetenguk deka belelak,


text:
Aku pegari di mua sida ari jauh. Kita orang Israel, Aku endang seruran rinduka kita. Nya kebuah Aku seruran ngayanka pengerindu Aku ti meruan belama iya ngagai kita.


text:
Kita deka bekebun anggur baru ba sebelah bukit menua Samaria, lalu orang ke bekebun nya deka makai asil ari kebun nya empu.


text:
Sigi amat, maya deka datai alai orang ke nyaga menua deka ngangau ba sebelah bukit menua Epraim, ‘Aram kitai niki ngagai Sion, ngagai TUHAN Allah Taala kitai.’ ”


text:
Ku TUHAN bejaku, “Belagu enggau ati ti gaga ke Israel, bansa ti pemadu besai. Nyanyi pantun puji, ‘TUHAN udah ngidupka nembiak Iya. Iya udah ngidupka nembiak Iya, iya nya orang Israel.’


text:
Aku deka mai sida ari utara lalu ngempuruka sida ari semua tisi dunya. Sida ke buta enggau ti enda ulih bejalai, indu ke ngandung, enggau sida ke nyau deka beranak, deka datai enggau sida. Sida deka pulai baru lalu nyadi bansa ti kering.


text:
Bala nembiak Aku deka pulai baru enggau sabak, sereta besampi lebuh Aku nguluka sida pulai. Aku deka ngiring sida bejalai ngimbai sungai ti mayuh ai, nengah jalai ti rata ngambika sida enda tesangkut, laban Aku tu Apai orang Israel, lalu Epraim nya anak tuai Aku.”


text:
Ku TUHAN bejaku, “Pendingka Aku, semua kita bansa bukai, lalu padahka jaku Aku di seberai tasik. Aku udah ngachirka bala nembiak Aku, tang Aku deka ngempuruka sida baru lalu nyaga sida baka pengibun bedus ke nyaga raban bedus iya.


text:
Sida deka datai lalu belagu gaga ati ba Bukit Sion lalu deka gaga ke pemeri Aku, iya nya gandum, enggau wain, enggau minyak kana, bedus enggau sapi. Sida deka nyadi baka kebun ti seruran dipanjah enggau ai, lalu sida deka bisi semua utai ti dipeguna sida.


text:
Udah nya sida indu ke agi biak, deka betanda sereta lantang ati lalu sida ke lelaki, ke biak enggau ke tuai, deka rami gaga. Aku deka merindang sida, lalu nukar ulit sida nyadi pengaga, ngubah ati sida ke balat tusah nyadi lantang.


text:
Aku deka nupi bala imam ngena pemakai ti pemadu manah lalu meri semua utai ti dipeguna nembiak Aku. Aku ti TUHAN udah bejaku.”


text:
Ku TUHAN bejaku, “Nyawa bisi didinga di Ramah, munyi orang ke bekeduie nyabak. Rachel nyabakka bala anak iya, laban sida nyau nadai agi, lalu iya enggai diperindang.


text:
Anang agi nyabak lalu kendas ai mata nuan. Nuan deka diberi upah ketegal semua utai ti udah dikereja nuan ke bala anak nuan. Sida deka pulai baru ari menua munsuh.


text:
Nuan bisi utai diadang jemah ila. Bala anak nuan deka pulai baru ngagai menua sida. Aku ti TUHAN, udah bejaku.


text:
“Aku ninga orang Israel nyebut enggau ati ti tusah, ‘TUHAN, kami tu baka jelu ti enda kala dipejinakka, tang Nuan udah ngajar kami ngasi. Bai kami pulai baru. Kami sedia deka pulai baru ngagai Nuan, TUHAN Allah Taala kami.


text:
Kami udah ninggalka Nuan, tang enda lama udah nya, kami keran deka pulai baru. Lebuh Nuan udah ngukum kami, kami kunduk-kunduk tusah ati. Kami malu sereta dipechat laban kami udah bedosa lebuh kami agi biak.’


text:
“Israel, nuan endang anak ke balat dikesayauka Aku ke balat dikerinduka Aku. Genap kali Aku nyebut nama nuan, Aku ingatka nuan enggau pengerindu. Ati Aku lelengauka nuan. Aku deka kasihka nuan.


text:
Dirika tanda, lalu kelai jalai raya. Giga baru jalai ti udah ditengah kita mupuk. Pulai baru, O orang Israel, pulai baru ngagai nengeri ti udah ditinggalka kita.


text:
Ni pengelama kita deka kakang ati, kita ke enda arap? Aku udah ngaga utai ti baru sereta nyelai, nyelai baka indu ke nyaga lelaki.”


text:
Ku TUHAN ti Pemadu Bekuasa, Allah Taala ke disembah orang Israel bejaku, “Lebuh Aku mai orang Israel pulai baru ngagai menua sida empu, sida deka sekali agi nyebut di menua Judah, enggau dalam nengeri di menua nya, ‘Awakka TUHAN merekatka bukit ti kudus di Jerusalem, endur ti kudus ti alai Iya diau.’


text:
Orang deka diau di menua Judah enggau dalam semua nengeri di menua nya, lalu orang bumai deka bisi dia, sama enggau bala pengibun bedus enggau raban bedus sida.


text:
“Aku ti TUHAN bejaku, madahka maya deka datai alai Aku deka ngisi menua Israel enggau menua Judah enggau mensia sereta enggau jelu.


text:
Lalu baka Aku ti udah nyabut, numbang, nebang, ngerusak, enggau ngeluska sida, baka nya mega Aku deka nanam lalu niri negika sida baru.


text:
Lebuh maya nya ila, orang nadai agi nyebut, ‘Apai indai makai buah anggur ti masam, tang bala anak ke ngasaika nyawa diri masam.’


text:
Tang orang ke makai buah anggur ti masam deka ngasaika ngeli diri nyilu, lalu semua orang deka mati ketegal dosa sida empu.”


text:
Ku TUHAN bejaku, “Maya deka datai alai Aku deka ngaga siti sempekat ti baru enggau orang Israel, sereta enggau orang Judah.


text:
Sempekat nya enda baka sempekat lama ti udah digaga Aku enggau bala aki ini sida lebuh Aku megai jari sida, lalu nguluka sida pansut ari menua Ejip. Taja pen Aku udah nyadi laki sida, sida ngelanggar sempekat nya.


text:
Tang tu sempekat ti baru ti deka digaga Aku enggau orang Israel: Aku deka nyimpan Adat Aku dalam sida, lalu nuliska Adat nya dalam ati sida. Aku deka nyadi Allah Taala sida, lalu sida deka nyadi nembiak Aku.


text:
Nadai siku sida agi ibuh ngiruh diri ngajar pangan diri ngambika sida nemu TUHAN, laban semua sida deka nemu Aku, kenyau ari sida ke pemadu mit nyentuk ngagai sida ke pemadu besai. Aku deka ngampun dosa sida, lalu Aku enda agi ingatka penyalah sida. Aku ti TUHAN udah bejaku.”


text:
TUHAN meri mata hari nyadika penampak lebuh siang hari, bulan enggau bintang manchar lebuh malam hari. Iya ngirau tasik, lalu ngasuh iya besegum. Nama Iya TUHAN ti Pemadu Bekuasa.


text:
Enti langit ulih disukat lalu pugu dunya ulih dipansik, nya baru Iya deka nulak orang Israel ketegal semua utai ti udah dikereja sida. TUHAN udah bejaku.”


text:
Ku TUHAN bejaku, “Maya deka datai alai semua nengeri Jerusalem deka digaga baru nyadika nengeri Aku, kenyau ari Menara Hananel tunga ke barat nyentuk ngagai Pintu Sukut.


text:
Lalu garis entara menua deka nuju ari endur nya terus ke barat, ngagai bukit Garip, lalu musin ngagai Goah.


text:
Semua lebak alai nguburka orang ke mati enggau alai muai uras, enggau semua padang ti ari atas Sungai Kidron, nyentuk ngagai Pintu Kuda ti tunga ke timur, deka nyadi kudus ke Aku. Nengeri tu enda agi dirubuh tauka dirusak.”


text:
TUHAN bejaku ngagai aku dalam taun ti kesepuluh Sedekiah nyadi raja menua Judah. Taun nya mega taun ti kelapan belas Nebukadnesar nyadi raja menua Babilon.


text:
Lebuh maya nya bala soldadu raja menua Babilon benung nyerang Jerusalem, lalu aku udah kena jil ba tengah laman istana raja.


text:
Raja Sedekiah udah ngejil aku dia, lalu udah besalah aku ngumbai aku udah madahka TUHAN bisi udah nyebut, “Aku deka ngasuh raja menua Babilon ngalahka nengeri tu,


text:
lalu Raja Sedekiah enda ulih ngerarika diri. Iya deka diserahka ngagai raja menua Babilon. Iya deka betemu betunga mua enggau raja menua Babilon, lalu iya deka bejaku ngagai raja nya empu.


text:
Sedekiah deka ditabanka ngagai menua Babilon, lalu iya deka mengkang di menua nya nyentuk ngagai maya Aku deka ngukum iya. Enti sema iya ngelaban orang Babilon, enda meh iya ulih menang. Aku ti TUHAN, udah bejaku,”


text:
pasal Hanamel, anak aya aku Salum, ti deka datai ngagai aku mai peminta iya ti deka meli tanah iya di Anatot di menua Benjamin, laban aku kaban belayan iya ke pemadu nyempil, lalu bisi hak meli tanah nya ke aku empu.


text:
Udah nya, munyi ti udah dipadahka TUHAN, Hanamel datai ngagai aku ba tengah laman nya, lalu ngasuh aku meli tanah nya. Nya kebuah aku nemu TUHAN amat udah bejaku enggau aku.


text:
Aku meli tanah nya ari Hanamel lalu nimbang duit ke iya. Rega tanah nya tujuh belas singkap duit pirak.


text:
Aku nyain lalu nanggam surat tanah nya, ngasuh orang besaksika nya, lalu nimbang duit nya ngena dachin.


text:
Udah nya aku ngambi dua iti salin surat nya, iya nya salin ti ditanggam, ti ngundan kontrak enggau semua atur dalam kontrak nya, enggau salin ti enda ditanggam.


text:
Aku lalu meri surat dua iti nya ngagai Baruk anak Neriah, uchu Mahseiah. Aku meri surat dua iti nya ngagai Baruk di mua Hanamel, enggau di mua bala saksi ti udah nyain surat nya, enggau di mua orang mayuh ke duduk ba tengah laman nya.


text:
“TUHAN ti Pemadu Bekuasa, ti Allah Taala ke disembah orang Israel, udah ngasuh nuan ngambi surat tu, salin ti ditanggam enggau salin ti enda ditanggam, lalu nyimpan surat dua iti tu dalam benda ti digaga ari tanah liat, ngambika surat nya tan disimpan betaun-taun ti deka datai.


text:
TUHAN ti Pemadu Bekuasa, ti Allah Taala ke disembah orang Israel udah madahka rumah, tanah, enggau kebun anggur deka dibeli baru dalam menua tu.”


text:
“TUHAN ti Pemadu Tinggi, Nuan udah ngaga langit enggau dunya ngena kuasa enggau pengering Nuan ti besai. Nadai utai enda ulih dikereja Nuan.


text:
Nuan udah ngayanka pengerindu ti meruan ngagai beribu iku mensia, tang Nuan mega ngukum orang ketegal dosa apai indai sida. Nuan endang Allah Taala ti besai sereta bekuasa. Nuan endang TUHAN ti Pemadu Bekuasa.


text:
Nuan ngaga pelan ti manah, lalu Nuan ngereja kereja ti besai. Nuan meda semua utai ti dikereja mensia, lalu Nuan ngupah sida nitihka utai ti dikereja sida.


text:
Dulu kelia Nuan udah ngereja kereja ajih enggau kereja ti nyelai di menua Ejip, lalu Nuan agi majak ngereja kereja nya nyentuk ngagai sehari tu di menua Israel enggau di menua bukai, ngambika Nuan ditemu orang di semua endur.


text:
Ulih kereja ajih enggau kereja ti nyelai ti balat ngenakutka munsuh kami, Nuan udah ngena kuasa enggau pengering Nuan mai bala nembiak Nuan pansut ari menua Ejip.


text:
Nuan udah meri ngagai sida menua ti kaya sereta ami, munyi ti udah disemaya Nuan ngagai aki ini sida.


text:
Tang lebuh sida datai lalu ngerampas menua tu, sida enda ngasika atur Nuan, tauka idup nitihka ajar Nuan. Sida nadai ngereja utai ti udah diasuh Nuan kereja sida. Nya alai Nuan ngasuh semua pengerusak tu ninggang sida.


text:
“Orang Babilon udah ngaga kuta tanah kena sida ngelulung lalu ngalahka nengeri tu, lalu sida diatu benung nyerang. Perang, keberuran, enggau penyakit deka ngasuh nengeri tu alah. Nuan Empu ulih meda, semua utai ti udah disebut Nuan dikamatka magang.


text:
Tang taja pia, TUHAN ti Pemadu Tinggi, Nuan Empu udah ngasuh aku meli tanah nya, dikemataka bala saksi, taja pen nengeri tu baru deka alah laban orang Babilon.”


text:
Aku deka nyerahka nengeri tu ngagai Raja Nebukadnesar menua Babilon enggau bala soldadu iya. Sida deka ngalahka nengeri tu


text:
lalu nunu iya. Sida deka nunu iya retung sama enggau rumah alai orang ke udah nyungkak Aku ringat ketegal sida nunu menyan ke Baal ba perabung rumah, enggau ketegal sida nuang wain nyadika piring ke petara bukai.


text:
Kenyau ari pun dulu kelia orang Israel enggau orang Judah endang udah nyungkak Aku enda lantang ati sereta ringat laban utai ti udah dikereja sida.


text:
Orang di nengeri tu udah nyungkak Aku ringat pedis ati kenyau ari maya nengeri tu didirika. Aku udah mutuska runding deka ngerusak nengeri tu


text:
ketegal semua penyai ti udah dikereja orang Judah enggau orang Jerusalem, sama enggau bala raja enggau bala tuai sida, bala imam enggau bala nabi sida.


text:
Sida udah nguingka belakang sida ngagai Aku, lalu taja pen Aku majak ngajar sida, sida majak enggai mending lalu belajar.


text:
Indah engkeramba ti disembah sida deh diengkah sida dalam Rumah Sembiang ti alai Aku disembah, lalu sida udah ngamahka Rumah nya.


text:
Sida udah ngaga mayuh bengkah alta ke Baal ba Lebak Hinom, alai sida nyerahka anak lelaki enggau anak indu sida nyadika piring ngagai petara Molek. Aku nadai ngasuh sida ngereja utai nya, lalu Aku pen nadai mega udah ngira sida deka ngereja utai nya, lalu ngasuh orang Judah bedosa.”


text:
Ku TUHAN Allah Taala ke disembah orang Israel nyebut ngagai aku, “Jeremiah, orang ngumbai perang, keberuran enggau penyakit deka ngasuh nengeri tu alah laban raja menua Babilon. Diatu pendingka utai bukai ti deka disebut Aku.


text:
Aku deka ngempuruka orang ari semua menua ti udah alai Aku ngachirka sida lebuh Aku ringat pedis ati, lalu Aku deka mai sida pulai baru ngagai endur tu, lalu nejuka sida diau likun ditu.


text:
Aku deka meri sida siti aja tuju dalam pengidup sida, iya nya, ngemesaika Aku belama iya, ke penguntung sida empu, enggau ke penguntung bala peturun sida.


text:
Aku deka ngaga siti sempekat ti meruan belama iya enggau sida. Aku enggai sekali-kali badu ngereja utai ti manah ke sida, lalu Aku deka ngasuh sida nangika Aku enggau pengabis ati sida, ngambika sida enda ninggalka Aku.


text:
“Baka Aku ti udah ngasuh orang tu ditinggang penusah ti besai tu, baka nya mega Aku deka meri ngagai sida semua utai ti manah ti udah disemaya Aku.


text:
Orang bisi bejaku ngumbai menua tu deka nyadi baka menua puang, ti enda diuan mensia tauka jelu, lalu madahka menua tu deka diserahka ngagai orang Babilon. Tang tanah umai deka dibeli baru di menua tu.


text:
Orang deka meli tanah, lalu surat tanah deka disain, lalu ditanggam di mua bala saksi. Utai tu deka nyadi di menua Benjamin, dalam genturung pendiau ti ngelingi Jerusalem, dalam nengeri di menua Judah, enggau dalam nengeri di menua ti bebukit, ba sebelah kaki bukit, enggau di selatan menua Judah. Aku deka mulaika orang mayuh ngagai menua sida empu baru. Aku ti TUHAN, udah bejaku.”


text:
TUHAN ti ngaga, nempa lalu ngengkahka dunya ba endur iya, bejaku ngagai aku. Ku Iya ke benama TUHAN bejaku,


text:
“Kangauka Aku, lalu Aku deka nyaut nuan. Aku deka madahka ngagai nuan utai ti manah, ti nadai kala ditemu nuan, ti deka ngasuh nuan alit ati.


text:
Aku ti TUHAN Allah Taala ke disembah orang Israel madahka semua rumah di Jerusalem, enggau istana raja deka dirubuh laban sida dikelulung sereta diserang munsuh.


text:
Sekeda orang deka bamuk ngelaban orang Babilon, lalu orang Babilon deka ngisi rumah enggau bangkai orang Israel ti deka dibunuh Aku, laban Aku ringat pedis ati ngagai sida. Aku udah nguingka Diri ari nengeri tu ketegal utai ti jai ti udah dikereja orang ke diau ditu.


text:
Tang Aku deka ngeraika nengeri tu enggau orang ke diau ditu, lalu ngasuh sida suman baru. Aku deka meri sida pemaik enggau pengelikun.


text:
Aku deka ngasuh Judah enggau Israel kaya-raja baru, lalu Aku deka niri negika sida baru baka sida ke suba.


text:
Aku deka nuchi sida ari dosa ti udah digaga sida ngelaban Aku, lalu Aku deka ngampun dosa sida, enggau penyalah sida ke udah angkat ngelaban Aku.


text:
Jerusalem deka mai pengaga, basa enggau mulia ngagai Aku, lalu genap bengkah bansa di dunya tu deka nangi sereta getar-getar lebuh sida ninga pasal utai ti manah ti deka dikereja Aku ke orang Jerusalem, enggau pasal pengaya ti deka dibai Aku ngagai nengeri tu.”


text:
Ku TUHAN bejaku, “Orang bisi bejaku madahka endur tu baka menua puang, madahka endur tu enda diuan mensia tauka jelu. Utai ti disebut sida nya endang amat. Nengeri di menua Judah enggau jalai raya di Jerusalem endang amat puang, nadai orang nguan tauka jelu. Tang ba endur tu kita deka ninga baru


text:
munyi panjung orang ke gaga ati, enggau munyi orang ke lantang ati ngintu gawai tikah. Kita deka ninga orang belagu lebuh sida mai piring terima kasih ngagai Rumah Aku. Ku sida, ‘Beri terima kasih ngagai TUHAN ti Pemadu Bekuasa, laban Iya endang manah lalu pengerindu Iya endang meruan belama iya.’ Aku deka ngasuh menua tu nyadi kaya-raja baru baka iya ti dulu suba. Aku ti TUHAN, udah bejaku.”


text:
Ku TUHAN ti Pemadu Bekuasa bejaku, “Menua tu, ti baka menua puang, ti enda diuan mensia tauka jelu, deka bisi padang rumput baru alai bala pengibun bedus tau mai bedus sida.


text:
Di nengeri ti di menua ti bebukit, ba sebelah kaki bukit, enggau di selatan menua Judah, di menua Benjamin, ba genturung pendiau ti ngelingi Jerusalem, enggau di nengeri menua Judah, bala pengibun bedus deka, sekali agi, ngitung bedus sida. Aku ti TUHAN, udah bejaku.”


text:
Ku TUHAN bejaku, “Maya deka datai alai Aku deka ngamatka semaya ti udah digaga Aku enggau orang Israel sereta enggau orang Judah.


text:
Lebuh maya nya ila, Aku deka milih siku orang ke lurus ari peturun David, nyadi raja. Raja nya deka ngereja utai ti ngena sereta lurus di serata menua tu.


text:
Lebuh maya nya ila Judah deka likun, lalu orang Jerusalem deka diau dalam pemaik, lalu nengeri Jerusalem deka dikumbai ‘TUHAN ti pun pengelurus kitai.’


text:
lalu imam ari peturun Lewi deka seruran bekereja ke Aku, sereta ngenjuk piring tunu, piring tepung, enggau mayuh macham piring ti bukai.”


text:
“Aku udah ngaga siti sempekat enggau siang sereta enggau malam, ngambika seduai iya seruran pegari ba maya ti patut, lalu sempekat nya enda tau dilanggar.


text:
Baka nya mega Aku udah ngaga siti sempekat enggau nembiak Aku David madahka siku ari peturun iya deka seruran nyadi raja, lalu Aku udah ngaga siti sempekat enggau bala imam ari raban bansa Lewi, ngasuh sida seruran bekereja ke Aku. Semua sempekat tu enda tau sekali-kali dilanggar.


text:
Aku deka nambahka pemayuh peturun nembiak Aku David, enggau pemayuh bala imam ari raban bansa Lewi, datai ke sida nyau enda ulih diitung agi, baka bintang ti di langit tauka baka pasir ti ba tebing tasik.”


text:
“Kati nuan bisi meda orang bejaku madahka Aku udah nulak Israel enggau Judah, dua bengkah ruang bilik ti udah dipilih Aku, enggau jalai sida ngayanka diri enda bebasaka bala nembiak Aku, lalu enda agi ngumbai sida iya siti bansa?


text:
Tang Aku ti TUHAN udah ngaga siti semaya enggau siang, sereta enggau malam, lalu Aku udah ngaga adat kena merintah dunya enggau langit.


text:
Baka Aku ti udah ngereja utai nya, baka nya mega Aku deka numbuhka semaya Aku enggau peturun Jakop sereta enggau nembiak Aku David. Aku deka milih siku ari peturun David merintah bala peturun Abraham, Isak enggau Jakop. Aku deka kasihka bala nembiak Aku, lalu ngasuh sida nyadi kaya-raja baru.”


text:
TUHAN bejaku ngagai aku lebuh Raja Nebukadnesar enggau bala soldadu iya, disukung bala soldadu ari semua bansa, enggau menua ti kena pegai iya, benung nyerang Jerusalem enggau nengeri ti semak nya dia.


text:
TUHAN Allah Taala ke disembah orang Israel ngasuh aku mansang lalu nyebut ngagai Raja Sedekiah menua Judah munyi tu, “Aku ti TUHAN, deka nyerahka nengeri tu ngagai raja menua Babilon, lalu iya deka nunu nengeri tu.


text:
Nuan enda ulih rari. Nuan deka kena tangkap, lalu diserahka ngagai iya. Nuan deka betunga mua enggau iya, lalu bejaku enggau iya empu. Udah nya baru nuan deka mupuk ngagai menua Babilon.


text:
Nuan deka mati dalam pemaik, lalu baka orang ke nunu menyan lebuh sida nguburka bala aki ini nuan ti udah nyadi raja dulu agi ari nuan, baka nya mega sida deka nunu menyan ke nuan. Sida deka ngulitka nuan, lalu nyebut, ‘Raja kitai udah mati!’ Aku ti TUHAN, udah bejaku.”


text:
lebuh bala soldadu raja menua Babilon benung nyerang nengeri nya. Bala soldadu nya mega nyerang Lakis enggau Asekah, dua buah nengeri ti bekuta ti apin diserang di menua Judah.


text:
orang Hebrew ti nyadi ulun, ti lelaki enggau ti indu, ngambika orang Israel nadai ngembuan ulun ari bansa sida empu.


text:
Semua orang Israel enggau bala tuai sida besetuju deka ngelepaska ulun sida, lalu enda agi ngaga sida nyadi ulun. Sida amat ngelepaska ulun sida,


text:
tang udah nya, sida lalu ngubah runding diri, ngambi ulun nya pulai baru, lalu mejalka sida nyadi ulun baru.


text:
ti Allah Taala ke disembah orang Israel, ngasuh aku nyebut ngagai orang mayuh: “Aku udah ngaga siti sempekat enggau bala aki ini kita, lebuh Aku mai sida pansut ari menua Ejip, pansut ari pengidup sida ke nyadi ulun. Aku madahka ngagai sida,


text:
ba genap taun ti ketujuh, sida enda tau enda ngelepaska sebarang orang Hebrew ti nyadi ulun, ti udah bekereja enam taun ke sida. Tang bala aki ini kita enda bedulika nya, lalu enggai mendingka Aku.


text:
Dalam dua tiga hari tu ti udah, kita udah ngubah runding diri, lalu ngereja utai ti ngerinduka ati Aku. Semua kita besetuju deka ngelepaska semua orang Israel, lalu kita ngaga siti sempekat di mua Aku, dalam Rumah Sembiang alai Aku ke disembah.


text:
Tang udah nya kita ngubah runding kita baru, lalu enda bebasaka Aku. Semua kita ngambi ulun kita pulai baru, ulun ti udah dilepaska kita nitihka pengingin ulun nya empu, lalu kita mejalka sida nyadi ulun baru.


text:
Nya alai, diatu Aku ti TUHAN madahka kita udah enda ngasika Aku. Kita nadai udah ngelepaska semua orang Israel. Nya alai Aku deka ngelengkaka kita ari jari Aku ngambika kita mati beperang, mati laban penyakit enggau mati keberuran. Aku deka ngasuh semua bansa di dunya tu geli meda utai ti dikereja Aku ngagai kita.


text:
Bala pemesai menua Judah enggau Jerusalem, sama enggau bala pemesai ke bekereja di istana, bala imam, enggau semua bala tuai bansa, udah ngaga siti sempekat enggau Aku lebuh sida bejalai entara dua bidang bangkai sapi siku ti udah dibelah dua. Tang sida ngelanggar sempekat nya lalu enda nitihka atur dalam sempekat nya. Nya alai Aku deka ngereja ngagai bala orang nya utai ti udah dikereja sida ngagai sapi ti lelaki nya.


text:
Aku deka nyerahka sida ngagai bala munsuh sida ke deka munuh sida, lalu bangkai sida deka diempa burung enggau jelu babas.


text:
Aku deka mega nyerahka Raja Sedekiah menua Judah enggau bala pemesai iya ngagai orang ke deka munuh sida. Aku deka nyerahka sida ngagai bala soldadu orang Babilon, ti udah ngetu nyerang kita.


text:
Aku deka meri atur, lalu sida deka pulai baru ngagai nengeri tu. Sida deka nyerang, ngalah, lalu nunu nengeri tu. Aku deka ngaga nengeri di menua Judah nyadi baka menua puang, ti enda diuan mensia. Aku ti TUHAN, udah bejaku.”


text:
ku Iya, “Alai nuan mansang ngagai raban peturun Rekap, lalu bejaku enggau sida. Udah nya bai sida ngagai bilik siti dalam Rumah Sembiang, lalu beri sida ngirup wain.”


text:
Nya alai aku lalu mai semua raban peturun Rekap - Jasaniah (anak orang siku ke benama Jeremiah anak Habasiniah) enggau semua menyadi lelaki enggau anak lelaki sida,


text:
lalu mai sida ngagai Rumah Sembiang. Aku mai sida ngagai bilik bala murid nabi Hanan anak Igdaliah. Bilik tu ari atas bilik Maseiah anak Salum, siku pemesai dalam Rumah Sembiang, semak bilik bala pemesai ti bukai.


text:
Aku lalu ngengkahka mangkuk ti penuh laban wain di mua raban bansa Rekap, lalu bejaku ngagai sida, “Irup wain tu.”


text:
Tang ku sida nyaut, “Kami enda ngirup wain. Aki kami Jonadap anak Rekap madahka kami enggau bala peturun kami enda tau sekali-kali ngirup wain.


text:
Iya mega madahka kami enda tau nirika rumah tauka bumai, lalu enda tau bekebun anggur, tauka meli kebun anggur. Iya meri atur ngasuh kami seruran diau dalam langkau kain, ngambika kami lama idup di menua ti alai kami ngampar.


text:
Kami udah ngasika semua atur ti udah diberi Jonadap ngagai kami. Kami empu nadai kala ngirup wain, lalu bini kami, bala anak lelaki kami enggau bala anak indu kami pen enda mega kala.


text:
Kami nadai begagaka rumah alai kami diau. Kami diau dalam langkau kain, lalu kami nadai kebun anggur, nadai umai tauka utai tanam. Kami udah ngasika semua atur ti udah diberi aki kami Jonadap.


text:
Tang lebuh Raja Nebukadnesar nyerang menua tu, kami berunding deka mansang ngagai Jerusalem, ngerarika diri ari bala soldadu orang Babilon enggau bala soldadu orang Siria. Nya kebuah kami diau di Jerusalem.”


text:
Udah nya TUHAN ti Pemadu Bekuasa, ti Allah Taala ke disembah orang Israel, ngasuh aku mansang lalu nyebut ngagai orang Judah enggau orang Jerusalem, “Aku ti TUHAN, nanyaka kebuah kita enggai mendingka Aku lalu enggai ngasika atur Aku.


text:
Bala peturun Jonadap udah ngasika atur Jonadap empu, lalu enda ngirup wain, lalu nyentuk ngagai sehari tu nadai siku sida ngirup wain. Tang Aku udah majak bejaku ngagai kita, tang kita nadai udah ngasika Aku.


text:
Aku udah majak ngirumka ngagai kita semua nembiak Aku, iya nya sida nabi, lalu sida udah ngasuh kita ngelengkaka ulah kita ke jai, lalu ngereja utai ti ngena. Sida udah meri kita jaku tangkan, nagang kita nyembah tauka betuaika petara bukai, ngambika kita mengkang diau di menua ti udah diberi Aku ngagai kita enggau ngagai aki ini kita. Tang kita enggai mending tauka ibuhka jaku Aku.


text:
Peturun Jonadap udah ngasika atur ti diberi aki ini sida ngagai sida, tang kita nadai udah ngasika Aku.


text:
Nya alai diatu Aku, TUHAN ti Pemadu Bekuasa, ti Allah Taala ke disembah orang Israel, deka ngasuh pengerusak ninggang kita orang Judah enggau orang Jerusalem nitihka semaya Aku. Aku deka ngereja nya laban kita enggai mendingka Aku lebuh Aku bejaku ngagai kita, lalu kita enggai nyaut, lebuh Aku ngangauka kita.”


text:
Udah nya aku lalu madahka ngagai raban peturun Rekap utai ti udah disebut TUHAN ti Pemadu Bekuasa: “Kita udah ngasika atur ti diberi aki ini kita Jonadap, lalu kita udah ngereja semua utai ti diasuh iya kereja kita.


text:
Nya alai Aku, TUHAN ti Pemadu Bekuasa, ti Allah Taala ke disembah orang Israel besemaya: Jonadap anak Rekap deka seruran bisi peturun ti lelaki bekereja ke Aku.”


text:
“Ambi gulung surat, lalu tuliska ba surat nya semua utai ti udah dipadahka Aku ngagai nuan pasal orang Israel enggau orang Judah, enggau pasal semua bansa. Tuliska semua utai ti udah dipadahka Aku ngagai nuan kenyau ari Aku terubah bejaku ngagai nuan, lebuh Josiah nyadi raja, nyentuk ngagai diatu.


text:
Nyangka ukur lebuh orang Judah ninga pasal semua pengerusak ti deka diasuh Aku ninggang sida, sida deka ngelengkaka ulah sida ke jai. Nya baru Aku deka ngampun penyai enggau dosa sida.”


text:
Nya alai aku lalu mesanka Baruk anak Neriah, lalu nyebut ngagai iya semua utai ti udah disebut TUHAN ngagai aku. Baruk lalu nuliska semua utai nya dalam gulung surat nya.


text:
Tang aku ngasuh nuan mansang kia lebuh orang mayuh bepasa ila. Nuan enda tau enda macha gulung surat tu enggau nyawa ti inggar, ngambika sida ninga semua utai ti udah disebut TUHAN ngagai aku, ti udah diasuh aku tulis nuan. Kereja nya ba endur alai semua orang ulih ninga nuan, nyengkaum orang Judah ke datai ari nengeri sida empu.


text:
Nyangka ukur sida deka besampi ngagai TUHAN lalu ngelengkaka ulah sida ke jai, laban TUHAN udah madahka Diri deka balat ringat sereta pedis ati ngagai bala nembiak Iya.”


text:
Dalam bulan ti kesemilan, kelima taun Jehoiakim nyadi raja menua Judah, orang mayuh lalu bepasa minta pengasih ari TUHAN. Semua orang ke diau di Jerusalem, enggau semua orang ke datai ari mayuh bengkah nengeri di menua Judah, bela bepasa magang.


text:
Udah nya, lebuh semua orang mayuh mending, Baruk lalu macha gulung surat nya, madahka semua utai ti udah disebut aku. Iya macha gulung surat nya dalam Rumah Sembiang, ari bilik Gemariah anak Sapan, ti nyadi kerani kot. Bilik nya ba sadau kot, semak penama ngagai Pintu Ti Baru ba Rumah Sembiang.


text:
iya lalu mansang ngagai istana raja, ngagai bilik kerani kot, alai semua pemesai benung baum. Elisama, ti nyadi kerani kot, Delaiah anak Semaiah, Elnatan anak Akbor, Gemariah anak Sapan, Sedekiah anak Hananiah, enggau semua pemesai ti bukai bela bisi dia magang.


text:
Udah nya bala pemesai ngasuh Jehudi (anak Netaniah, uchu Selemiah, ichit Kusi) mesanka Baruk mai ngagai sida gulung surat ti udah dibacha iya ngagai orang mayuh. Baruk lalu mai gulung surat nya ngagai sida.


text:
Lebuh iya udah macha gulung surat nya, sida lalu beperening ngagai pangan diri, irau ati, lalu bejaku enggau Baruk, “Kami enda tau enda madahka utai tu ngagai raja.”


text:
Sida lalu nanya Baruk, “Padahka ngagai kami diatu, baka ni ku nuan nuliska semua utai tu? Kati Jeremiah bisi udah nyebut utai tu ngagai nuan?”


text:
Disaut Baruk, “Jeremiah nyebut semua leka jaku nya ngagai aku, lalu aku nuliska semua utai nya dalam gulung surat tu.”


text:
Lalu ku sida bejaku ngagai iya, “Seduai Jeremiah enda tau enda angkat ari tu lalu belalai. Anang madahka ngagai orang endur alai seduai belalai.”


text:
Bala pemesai lalu naruh gulung surat nya dalam bilik Elisama, ti nyadi kerani kot, lalu mansang ngagai istana raja, alai sida ke lalu madahka semua utai ngagai raja.


text:
Udah nya raja lalu ngasuh Jehudi ngambi gulung surat nya. Jehudi ngambi gulung surat nya ari bilik Elisama, lalu macha iya ngagai raja enggau semua bala pemesai ke bediri ngelingi iya.


text:
Hari lebuh maya nya endang udah musin chelap, lalu raja duduk bekindu dalam istana ti endur alai iya belelak lebuh musin chelap.


text:
Lebuh Jehudi udah tembu macha tiga tauka empat genteran, raja ngambi lungga lalu netak dua tiga genteran ari gulung surat nya, lalu nibarka utai nya ngagai api. Iya majak ngereja nya datai ke semua gulung surat nya udah abis ditunu.


text:
Tang raja, enggau bala pemesai iya ke ninga pasal utai nya, nadai berasai takut tauka ngayanka diri bisi tusah ati.


text:
Taja pen Elnatan, Delaiah, enggau Gemariah nguji minta raja badu nunu gulung surat nya, iya enda bedulika jaku sida.


text:
Udah iya ngasuh anak iya ke benama Jerahmil, sama enggau Seraiah anak Asriel, enggau Selemiah anak Abdil, nangkap aku enggau kerani aku, Baruk. Tang TUHAN udah ngelalaika kami duai.


text:
Lebuh Raja Jehoiakim udah nunu gulung surat ti udah diasuh aku tulis Baruk, TUHAN lalu bejaku ngagai aku ngasuh aku


text:
ngambi siti agi gulung surat, lalu nuliska ba gulung surat nya semua utai ti udah ditulis ba gulung surat ti keterubah.


text:
TUHAN ngasuh aku nyebut ngagai raja, “Nuan udah nunu gulung surat nya, lalu nuan udah nanyaka ngagai Jeremiah kebuah iya udah nulis lalu madahka raja menua Babilon deka datai lalu ngerusak menua tu, lalu munuh orang enggau jelu di menua tu.


text:
Nya alai, diatu Aku ti TUHAN, madahka ngagai nuan Raja Jehoiakim, nadai siku peturun nuan deka merintah menua ti udah diperintah David. Bangkai nuan deka dibuai ngagai endur alai nuan deka dipanchar panas lebuh siang hari, lalu dibalut ais lebuh malam hari.


text:
Aku deka ngukum nuan, bala peturun nuan, enggau bala pemesai nuan ketegal dosa ti udah dikereja semua kita. Nuan, tauka orang di Jerusalem, tauka orang Judah nadai kala deka mendingka jaku tangkan ti diberi Aku, nya alai Aku deka ngasuh penusah ti besai ninggang semua kita, munyi ti udah dipadahka Aku ngagai kita.”


text:
Udah nya aku lalu ngambi siti agi gulung surat, lalu meri gulung surat nya ngagai kerani aku, Baruk, lalu iya nuliska semua utai ti diasuh aku tulis iya. Iya lalu nuliska semua utai enggau pesan munyi ti udah ditulis dalam gulung surat ti terubah.


text:
Raja Nebukadnesar menua Babilon nyiri Sedekiah anak Josiah nyadi raja menua Judah, nganti Jehoiakin anak Jehoiakim.


text:
Tang Sedekiah, bala pemesai iya, enggau orang mayuh enda ngasika pesan ti udah diberi TUHAN ngagai aku.


text:
Raja Sedekiah ngasuh Jehukal anak Selemiah, enggau Imam Sepaniah anak Maseiah minta aku besampi ngagai TUHAN Allah Taala kitai, ngarika bansa kitai.


text:
Lebuh maya nya aku apin ditutup dalam rumah jil, lalu agi bejalai kia-kia enggau nadai besekat ba bansa kitai.


text:
Bala soldadu orang Babilon endang udah ngelulung Jerusalem, tang lebuh sida ninga bala soldadu orang Ejip udah meraka garis entara menua Ejip, sida lalu nyurutka diri.


text:
nyebut ngagai Sedekiah, “Bala soldadu orang Ejip diatu benung di rantau jalai mansang nulung nuan, tang sida deka pulai.


text:
Aku ti TUHAN, meri jaku tangkan ngagai nuan, enda ngasuh nuan nipu diri ngarapka orang Babilon enda datai baru, laban sida endang deka datai baru.


text:
Enti sema nuan ngalahka semua bala soldadu orang Babilon, datai ke semina sida ke bakal aja agi tinggal garing-garing dalam langkau kain sida, sida deka angkat baru lalu nunu nengeri tu datai ke retung.”


text:
Bala soldadu orang Babilon nyurutka diri ari Jerusalem laban bala soldadu orang Ejip nyau deka datai.


text:
Nya alai aku lalu angkat ari Jerusalem, lalu mansang ngagai menua Benjamin, deka ngambi ungkup aku ari reta tengkira kami sebilik.


text:
Tang lebuh aku datai ba Pintu Benjamin, pemesai ti nyadi tuai soldadu ke nyaga dia, ke benama Irijah anak Selemiah, uchu Hananiah, ngetanka aku. Ku iya, “Nuan deka rari lalu ngalih ari orang Babilon!”


text:
Ku aku nyaut, “Ukai baka nya! Aku ukai deka ngalih ari orang Babilon.” Tang Irijah enggai mendingka aku. Iya nangkap aku, lalu mai aku ngagai bala pemesai.


text:
Sida pedis ati ngagai aku, lalu ngasuh orang malu sereta ngejil aku dalam rumah Jonatan, ti nyadi kerani kot. Rumah nya udah digaga nyadi rumah jil.


text:
Udah nya Raja Sedekiah mesanka aku, lalu dalam istana nya iya nanya aku, “Kati nuan bisi pesan ari TUHAN?” “Bisi,” ku aku nyaut, lalu ku aku nambahka jaku aku, “Nuan deka diserahka ngagai raja menua Babilon.”


text:
Udah nya aku lalu nanya, “Nama penyalah ti udah dikereja aku ngagai nuan tauka ngagai bala pemesai nuan, tauka ngagai orang mayuh, ti ngasuh nuan nutup aku dalam rumah jil?


text:
Dini alai bala nabi nuan ti udah madahka raja menua Babilon enda nyerang nuan, tauka nyerang menua tu?


text:
Nya alai diatu, Tuan Raja, aku minta nuan mendingka aku, lalu ngereja utai ti diasuh aku. Anang ngasuh aku pulai baru ngagai rumah jil ti dalam rumah Jonatan. Enti nuan nutup aku baru, aku tetap mati.”


text:
Raja Sedekiah lalu ngasuh aku ditutup ba tengah laman istana. Aku diau dia, lalu genap hari aku diberi setuku roti ari dapur ti alai orang begagaka roti, nyentuk ngagai maya semua roti di nengeri nya nyau abis.


text:
Sepatiah anak Matan, Gedaliah anak Pasur, Jehukal anak Selemiah, enggau Pasur anak Malkiah ninga aku madahka ngagai orang mayuh pasal


text:
TUHAN ti udah nyebut, “Barang sapa mengkang diau dalam nengeri tu deka mati beperang, tauka mati keberuran tauka mati laban penyakit. Tang orang ke pansut lalu nyerahka diri ngagai orang Babilon, enda kena bunuh. Sida deka mengkang idup.”


text:
Aku udah mega madahka TUHAN udah nyebut, “Aku deka nyerahka nengeri tu ngagai bala soldadu orang Babilon, lalu sida deka ngalahka iya.”


text:
Udah nya bala pemesai betemu enggau raja, lalu bejaku, “Orang tu enda tau enda dibunuh. Jaku iya ngasuh bala soldadu takut, lalu iya mega ngenakutka semua orang bukai ti agi tinggal di nengeri tu. Iya ukai deka nulung orang mayuh tang semina deka ngemediska sida.”


text:
Nya alai sida mai aku, lalu ngulurka aku ngena tali ke dalam telaga anak raja ke benama Malkiah, ti ba tengah laman istana nya. Telaga nya nadai ai, semina tanah luchak aja, lalu aku terunjam ba tanah luchak nya.


text:
Tang Ebetmelek orang Etiopia, ti udah dipeliri lalu bekereja dalam istana raja, bisi ninga pasal sida ke udah muai aku ke dalam telaga. Lebuh maya nya raja benung ngatur pechara ba Pintu Benjamin.


text:
“Tuan Raja, sida tu udah ngereja utai ti salah. Sida udah muai Jeremiah ngagai telaga. Iya tetap deka mati keberuran dia, laban nadai agi pemakai dalam nengeri tu.”


text:
Raja lalu ngasuh Ebetmelek mai tiga iku lelaki lalu narit aku pansut ari telaga nya sebedau aku mati.


text:
Ebetmelek lalu mansang enggau lelaki tiga iku nya ngagai bilik setor istana lalu ngambi gari kain, ti diulurka iya ngagai aku ngena tali.


text:
Iya ngasuh aku ngengkahka gari kain nya ba kechiak aku, ngambika tali nya enda ngemediska aku. Aku lalu ngengkahka kain nya ba kechiak aku


text:
Nyadi sekali Raja Sedekiah ngasuh orang mai aku ngagai iya ba penama ti ketiga ngagai Rumah Sembiang, lalu ku iya bejaku, “Aku deka nanya nuan, lalu aku ngasuh nuan madahka utai ti bendar ngagai aku.”


text:
Ku aku nyaut, “Enti aku madahka utai ti bendar ngagai nuan, nuan deka munuh aku, lalu enti aku meri nuan jaku lalau, nuan enggai mending.”


text:
Nya alai Raja Sedekiah besemaya enggau aku ngena chara belalai, ku iya, “Aku besumpah dalam nama Allah Taala ti idup, Allah Taala ti meri kitai seput, aku enda munuh nuan tauka nyerahka nuan ngagai orang ke deka munuh nuan.”


text:
Udah nya aku lalu madahka ngagai Sedekiah utai ti udah disebut TUHAN ti Pemadu Bekuasa, ti Allah Taala ke disembah orang Israel, “Enti nuan nyerahka diri ngagai bala pemesai raja menua Babilon, nuan enda dibunuh, lalu nengeri tu enda ditunu. Nuan enggau kita sebilik enda bunuh.


text:
Tang enti nuan enda nyerahka diri, nengeri tu deka diserahka ngagai orang Babilon, lalu sida deka nunu nengeri tu, lalu nuan enda ulih ngerarika diri ari sida.”


text:
Tang ku raja nyaut, “Aku takutka bala kitai empu ti udah ngalih ari orang Babilon, enggai ke aku diserahka ngagai sida, lalu diperinsa.”


text:
Ku aku bejaku, “Nuan enda diserahka ngagai sida. Aku minta nuan ngasika pesan TUHAN. Nya baru nuan nadai utai ngawa, lalu enda kena bunuh.


text:
Tang enti nuan majak enggai nyerahka diri, tu utai ti udah dipandangka TUHAN ngagai aku dalam genera:


text:
semua indu ke agi tinggal dalam istana raja menua Judah deka dibai pansut magang ngagai bala pemesai raja menua Babilon. Sida indu nya deka nyebut ngagai nuan: ‘Bala pangan rapat nuan udah nesatka nuan lalu enda begunaka penemu nuan. Lalu diatu lebuh kaki nuan udah lekat ba tanah luchak, bala pangan nuan ninggalka nuan.’


text:
Ku aku nampung jaku aku, “Semua bini kita enggau bala anak kita deka dibai pansut magang ngagai orang Babilon, lalu nuan empu enda ulih ngerarika diri ari orang Babilon tang deka ditangkap raja menua Babilon lalu nengeri tu deka ditunu retung.”


text:
Enti bala pemesai nemu aku udah berandau enggau nuan, sida deka datai lalu nanyaka ngagai nuan utai ti disebut tua. Sida deka besemaya enda munuh nuan, enti nuan madahka semua utai ngagai sida.


text:
Semina padahka ngagai sida nuan udah minta aku kasihka nuan lalu enda nutup nuan baru dalam rumah jil nya, lalu enda nejuka nuan mati dia.”


text:
Semua bala pemesai datai lalu nanya aku, lalu aku madahka ngagai sida semina utai ti diasuh raja sebut aku. Sida nadai ulih ngereja lebih agi ari nya, laban orang nadai udah ninga randau kami duai raja.


text:
Dalam bulan ti kesepuluh, taun ti kesemilan Sedekiah nyadi raja menua Judah, Raja Nebukadnesar menua Babilon datai enggau semua bala soldadu iya, lalu nyerang Jerusalem.


text:
Kena semilan hari bulan ti keempat, dalam taun ti kesebelas Sedekiah nyadi raja, dinding nengeri Jerusalem bumbus laban munsuh. (


text:
Lebuh Jerusalem alah, semua bala pemesai raja menua Babilon datai lalu nudukka diri ba Pintu Tengah. Bala sida nya nyengkaum Nergal Sareser, Samgar Nebo, Sarsekim, enggau siku agi orang ke benama Nergal Sareser.)


text:
Lebuh Raja Sedekiah enggau bala soldadu iya meda utai nya nyadi, sida nguji ngerarika diri ari nengeri nya lebuh malam hari. Sida rari nengah kebun istana, bejalai nengah pintu ti besabungka dinding kuta dua lapis nya, lalu rari tunga ngagai Lebak Jordan.


text:
Tang bala soldadu orang Babilon begagaika sida, lalu nangkap Sedekiah ba emperan semak Jeriko. Udah nya sida mai iya ngagai Raja Nebukadnesar, ke bisi di nengeri Riplah di menua Hamat lebuh maya nya. Dia Nebukadnesar lalu ngeletak ukum ke Sedekiah.


text:
Iya munuh bala anak Sedekiah di Riplah, di mua Sedekiah empu, lalu iya mega ngasuh bala pemesai orang Judah dibunuh.


text:
Udah nya, iya ngasuh orang ngeruk leka mata Sedekiah, lalu ngasuh iya ditanchang ngena rantai, lalu dibai ngagai menua Babilon.


text:
Lebuh utai nya benung nyadi, orang Babilon nunu istana raja, enggau rumah orang mayuh, lalu ngeruntuhka dinding kuta nengeri Jerusalem.


text:
Ke penudi iya, Nebusaradan, ti nyadi tuai soldadu, nabanka orang ke agi idup ari nengeri nya, sereta enggau sida ke udah ngalih ari iya, nyadi orang tangkap ngagai menua Babilon.


text:
Tang iya ninggalka orang ke pemadu seranta, orang ke nadai reta tengkira, di menua Judah lalu iya meri sida kebun anggur enggau tanah umai.


text:
“Giga Jeremiah, lalu intu iya enggau manah. Anang ngemediska iya, tang kereja sebarang utai ti dipinta iya.”


text:
Nya alai Nebusaradan, enggau bala pemesai ti tinggi pangkat, iya nya Nebusasban enggau Nergal Sareser, enggau semua bala pemesai Babilon ti bukai,


text:
ngasuh orang mai aku ari tengah laman istana. Sida lalu nyerahka aku ngagai Gedaliah anak Ahikam, uchu Sapan, ke diasuh nentuka aku pulai ngagai rumah aku empu enggau likun. Nya alai aku diau dia begulai enggau orang mayuh.


text:
madahka ngagai siku orang Etiopia ke benama Ebetmelek pasal TUHAN ti Pemadu Bekuasa, ti Allah Taala ke disembah orang Israel ti udah nyebut jaku tu: “Munyi ti ku Aku, Aku deka ngerusak nengeri tu, ukai deka ngasuh iya kaya-raja. Lalu nuan empu deka meda utai nya nyadi.


text:
Tang Aku ti TUHAN, deka nyaga nuan lebuh hari nya, lalu nuan enda diserahka ngagai orang ke diketakutka nuan.


text:
Aku deka nyaga nuan likun, lalu nuan enda kena bunuh. Nuan enda dibunuh laban nuan udah manggaika pengarap nuan ba Aku. Aku ti TUHAN, udah bejaku.”


text:
TUHAN bejaku ngagai aku udah bekau Nebusaradan, ti nyadi tuai soldadu, udah ngelepaska aku di Ramah. Aku udah dibai ngagai Ramah ditanchang ngena rantai, sama enggau semua orang bukai ari Jerusalem enggau ari menua Judah ke ditabanka nyadi orang tangkap ngagai menua Babilon.


text:
Tuai soldadu mai aku ke tisi, lalu bejaku, “TUHAN Allah Taala nuan udah madahka Diri deka ngerusak menua tu,


text:
lalu diatu Iya udah ngereja nya munyi ti ku Iya. Semua utai tu nyadi laban bansa kita udah bedosa ngelaban TUHAN, lalu enda ngasika Iya.


text:
Diatu aku muka rantai ari jari nuan, lalu ngelepaska nuan. Nuan tau mansang ngagai menua Babilon sama enggau aku, enti nuan deka, lalu aku deka ngintu nuan. Tang enti nuan enggai, nya nadai ngawa. Nuan tau milih sebarang endur di menua tu alai nuan diau, lalu nuan tau bejalai ngagai sebarang endur nuan deka.”


text:
Lebuh iya meda aku enda nyaut, iya lalu bejaku, “Pulai meh nuan baru ngagai Gedaliah anak Ahikam, uchu Sapan, ti udah diasuh raja menua Babilon nyadi tuan gabenor ke nengeri di menua Judah. Nuan tau diau enggau iya, lalu diau begulai enggau orang mayuh, tauka bejalai ngagai sebarang endur ti manah ku ati nuan.” Udah nya iya lalu meri aku siti pemeri, enggau bekal, lalu ngasuh aku mupuk.


text:
Aku lalu mupuk lalu diau enggau Gedaliah di Mispah, lalu begulai enggau orang mayuh ke tinggal di menua tu.


text:
Lebuh bala pemesai enggau bala soldadu orang Judah ke apin nyerahka diri ninga raja menua Babilon udah ngasuh Gedaliah anak Ahikam nyadi tuan gabenor menua Judah megai semua lelaki, indu enggau bala nembiak, iya nya orang ke pemadu seranta di menua Judah, ti enda ditabanka ngagai menua Babilon,


text:
sida, enggau bala sida mansang ngagai Gedaliah di Mispah. Bala sida nya nyengkaum Ismail anak Netaniah, Johanan anak Kareah, Seraiah anak Tanhumet, bala anak lelaki Epai ari Netopah, enggau Jesaniah ari Maakah.


text:
Ku Gedaliah bejaku ngagai sida, “Anang takut betuaika orang Babilon. Ngentapka diri di menua tu, lalu betuaika raja menua Babilon, ngambika kita nyamai diau.


text:
Aku empu deka diau di Mispah lalu nyadi pengari kita lebuh orang Babilon datai ditu. Tang kita tau ngumpul lalu nyimpan wain, minyak kana enggau buah, lalu diau ba genturung pendiau ti dikedekaka kita.”


text:
Lebuh semua orang Israel ti diau di Moap, Amon, Edom, enggau menua bukai, ninga raja menua Babilon udah ngemendarka sekeda orang Israel diau di menua Judah, lalu udah ngasuh Gedaliah anak Ahikam nyadi gabenor sida,


text:
semua sida bela mulaika diri ngagai menua Judah, ngagai Gedaliah di Mispah, ari endur alai sida ke udah ngachir pendiau. Sida lalu besimpanka mayuh wain enggau buah.


text:
Udah bekau nya, Johanan enggau bala tuai soldadu ti enda nyerahka diri, datai ngagai Gedaliah di Mispah


text:
lalu bejaku enggau iya, “Kati nuan enda nemu Raja Baalis menua Amon udah ngasuh Ismail munuh nuan?” Tang Gedaliah enda arapka nya.


text:
Udah nya Johanan bejaku kediri enggau iya, “Awakka aku mupuk lalu munuh Ismail. Nadai orang nemu sapa ti munuh iya. Nama kebuah kitai nejuka iya munuh nuan? Laban nya deka mambarka pendiau semua orang Judah ti udah begelumu ngelingi nuan, lalu ngasuh penusah ti besai ninggang semua orang ke agi tinggal di menua Judah.”


text:
Dalam bulan ti ketujuh ba taun nya, Ismail anak Netaniah, uchu Elisama, siku orang ari ruang bilik raja ke mega nyadi tuai pemesai raja, mansang ngagai Mispah, mai sepuluh iku orang, deka betemu enggau Tuan Gabenor Gedaliah. Lebuh semua sida agi benung beserumpu makai,


text:
Ismail mega munuh semua orang Israel ke enggau Gedaliah di Mispah, enggau bala soldadu orang Babilon ke bisi dia.


text:
lapan puluh iku orang datai ari Sekem, Siloh enggau Samaria. Sida udah ngukur ragum sida, nyarikka gari sida, lalu ngurik tubuh diri. Sida mai gandum enggau menyan ti deka diberi ba Rumah Sembiang.


text:
Ismail anak Netaniah lalu pansut ari Mispah ngambat sida, enggau sabak. Lebuh iya betemu enggau sida, iya lalu bejaku, “Aram betemu enggau Gedaliah.”


text:
Lebuh sida udah tama ngagai nengeri nya, Ismail enggau bala iya lalu munuh sida, lalu muai bangkai sida ngagai siti telaga.


text:
Tang dalam raban sida nya bisi sepuluh iku orang ke bejaku enggau Ismail munyi tu, “Anang munuh kami! Kami bisi gandum, barli, minyak kana, enggau ai manyi ti udah dilalaika kami di padang.” Nya alai iya enda nyadi munuh sida.


text:
Telaga ti udah alai Ismail muai bangkai bala orang ke udah dibunuh iya nya telaga ti besai ti udah ditumbak Raja Asa lebuh iya benung diserang Raja Baasa menua Israel. Ismail ngisi telaga nya enggau bangkai sida.


text:
Udah nya iya nangkap bala anak indu raja, enggau semua orang bukai di Mispah, ti udah diserahka tuai soldadu, Nebusaradan, ngagai Gedaliah. Ismail nabanka sida nyadi orang tangkap ngagai menua Amon.


text:
Tang lebuh Johanan anak Kareah enggau semua bala tuai soldadu ke sama enggau iya ninga penyalah ti udah dikereja Ismail,


text:
Lebuh bala orang ke udah ditangkap Ismail tepedaka Johanan enggau bala tuai soldadu ke enggau iya datai, sida gaga ati,


text:
Tang Ismail enggau lapan iku orang ari bala iya, ulih ngerarika diri ari Johanan, ngagai menua Amon.


text:
Johanan enggau bala tuai soldadu ke enggau iya lalu ngempuruka orang ke udah ditangkap lalu ditabanka Ismail ari Mispah udah bekau iya ti munuh Gedaliah. Bala orang ke digempuruka sida nya nyengkaum soldadu, sida ke indu, bala anak mit, enggau lelaki ti udah dipeliri.


text:
Sida takutka orang Babilon, laban Ismail udah munuh Gedaliah, ti udah diletak raja menua Babilon nyadi gabenor menua nya. Nya alai sida mupuk ngagai menua Ejip, ngerarika diri ari orang Babilon. Di rantau jalai sida ngetu di Kimham semak Betlehem.


text:
Udah nya semua tuai soldadu, nyengkaum Johanan anak Kareah enggau Asariah anak Hosaiah, datai sama enggau orang ke tinggi enggau ke baruh pangkat


text:
lalu bejaku enggau aku. “Kami minta nuan ngereja utai ti dipinta kami! Kami minta nuan besampi ngagai TUHAN Allah Taala kita, ke kami. Besampi ke semua kami ke agi idup. Dulu suba kami mayuh tubuh, tang diatu, baka ke dipeda nuan, ka semina mimit aja kami tu agi idup.


text:
Besampi minta TUHAN Allah Taala kita nunjukka jalai ti patut ditengah kami, enggau utai ti patut dikereja kami.”


text:
Aku lalu nyaut, “Au. Aku deka besampi ngagai TUHAN Allah Taala kitai, nitihka pinta kita, lalu madahka ngagai kita semua utai ti disebut Iya. Siti pen nadai meh utai nya deka dilalaika aku ari kita.”


text:
Lalu ku sida bejaku enggau aku, “Awakka TUHAN besaksi ngelaban kami, enti kami enda ngasika semua jaku ti diberi TUHAN Allah Taala kita ngagai nuan.


text:
Nemuka kami lantang ati, tauka enda, kami sigi deka ngasika TUHAN Allah Taala kitai. Kami minta nuan besampi ngagai Iya ngarika kami. Kami nadai utai ngawa enti kami ngasika Iya.”


text:
Ku aku bejaku ngagai sida, “Kita udah ngasuh aku ngenataika peminta kita ngagai TUHAN Allah Taala ke disembah orang Israel. Tu utai ti disebut Iya,


text:
‘Enti kita deka diau mendam di menua tu, nya baru Aku deka niri negika kita, ukai ngeruntuhka kita. Aku deka nanam kita, ukai numbangka kita. Pengerusak ti udah diasuh Aku ninggang kita udah ngasuh ati Aku balat tusah.


text:
Anang takutka raja menua Babilon laban Aku bisi enggau kita, lalu Aku deka ngelepaska kita ari kuasa iya.


text:
Laban Aku kasihka kita, nya alai Aku deka ngasuh iya kasihka kita, lalu iya deka ngasuh kita pulai ngagai menua kita empu. Aku ti TUHAN udah bejaku.’


text:
“Tang kita ke agi tinggal di menua Judah, enda tau enda ngasika TUHAN Allah Taala kita lalu kita enda tau enggai diau di menua tu. Kita enda tau nyebut, ‘Kami deka mupuk lalu diau di menua Ejip, ngambika kami enda agi kena serang tauka ninga orang betesau mai beperang, tauka lapar.’ Enti kita nyebut nya, TUHAN ti Pemadu Bekuasa, ti Allah Taala ke disembah orang Israel nyebut, ‘Enti kita keras deka mupuk lalu diau di menua Ejip,


text:
perang ti tau ngerampit ngagai kita, deka nuntung kita, lalu lapar pungkang ti tau ngerampit ngagai kita deka nitihka kita, lalu kita deka mati di menua Ejip.


text:
Semua orang ke keras deka mupuk lalu diau di menua Ejip, deka mati beperang, tauka mati keberuran, tauka mati laban penyakit. Nadai siku sida deka idup. Nadai siku sida ulih ngerarika diri ari penusah ti besai ti deka diasuh Aku ninggang sida.’


text:
“Ku TUHAN Allah Taala ke disembah orang Israel bejaku, ‘Baka pengeringat enggau pemedis ati Aku ti udah dibubuhka Aku ngagai orang Jerusalem, baka nya meh pemedis ati Aku deka dibubuhka Aku ngagai kita, enti kita mupuk ngagai menua Ejip. Orang deka geli meda kita. Sida deka beduan kita, lalu ngaga nama kita nyadika leka jaku sumpah. Kita nadai meda menua tu agi.’ ”


text:
Lalu ku aku nampung jaku aku, “Nyadi ke kita ke agi tinggal di menua Judah, TUHAN enda ngasuh kita mupuk ngagai menua Ejip. Nya alai diatu aku meri kita jaku tangkan:


text:
kita diatu ngereja penyalah ti tau ngambi nyawa. Kita udah minta aku besampika kita ngagai TUHAN Allah Taala kitai, lalu kita udah besemaya deka ngereja semua utai ti diasuh Iya.


text:
Aku diatu udah madahka jaku TUHAN Allah Taala kita, tang kita enda ngasika semua utai ti udah diasuh Iya sebut aku ngagai kita.


text:
Nya alai, kingatka tu: kita deka mati beperang, tauka mati keberuran, tauka mati laban penyakit, di menua ti deka digagai lalu diuan kita.”


text:
Asariah anak Hosaiah enggau Johanan anak Kareah, enggau semua orang bukai ti sumbung, lalu bejaku enggau aku, “Nuan bula. Nadai TUHAN Allah Taala kitai udah ngasuh nuan nagang kami mupuk lalu diau di menua Ejip.


text:
Nuan bejaku ngelaban kami ari sungkak Baruk anak Neriah, ngambika orang Babilon bekuasa atas kami, lalu ulih munuh kami tauka nabanka kami ngagai menua Babilon.”


text:
Nya alai, Johanan tauka bala pemesai soldadu, tauka orang mayuh, enggai ngasika jaku TUHAN ti ngasuh sida mengkang diau di menua Judah.


text:
Udah nya Johanan enggau semua pemesai soldadu mai semua orang ke agi tinggal di menua Judah, mupuk ngagai menua Ejip, sama enggau semua orang ke udah pulai ari mayuh bengkah menua ti udah alai sida ngachir diau.


text:
Bala sida nya nyengkaum sida ke lelaki, enggau indu nembiak, enggau bala anak indu raja. Sida mai semua orang ke udah diserahka tuai soldadu Nebusaradan ngagai Gedaliah, nyengkaum kami duai Baruk.


text:
“Ambi berapa igi batu ti besai, lalu tumbakka batu nya ba jalai raya di mua penama ngagai rumah perintah di nengeri tu, lalu awakka orang Israel meda nuan ngereja pengawa nya.


text:
Udah nya padahka ngagai sida, Aku TUHAN ti Pemadu Bekuasa, ti Allah Taala ke disembah orang Israel, deka mai nembiak Aku Raja Nebukadnesar ari menua Babilon ngagai endur tu, lalu iya deka nudukka kerusi diraja iya ba atas batu tu ti udah dilamun Aku enggau tanah, lalu deka nirika langkau kain diraja iya ba atas batu enggau tanah tu.


text:
Nebukadnesar deka datai lalu ngalahka menua Ejip. Orang ke udah diukum mati laban penyakit, deka mati laban penyakit. Orang ke udah diukum nyadi orang tangkap lalu ditabanka, deka ditabanka nyadi orang tangkap, lalu orang ke endang udah diukum mati beperang, deka mati beperang.


text:
Aku deka nunu rumah sembiang bala petara orang Ejip, lalu raja menua Babilon deka nunu tauka nabanka bala petara orang Ejip. Baka pengibun bedus ke nesai kutu ari gari sida, baka nya meh raja menua Babilon deka ngerepas semua utai ari menua Ejip, lalu udah nya iya deka pulai menang ngagai menua iya empu.


text:
Iya deka ngerusak batu keramat ti di Heliopolis, di menua Ejip, lalu iya deka nunu rumah sembiang bala petara orang Ejip.”


text:
TUHAN bejaku ngagai aku pasal semua orang Israel ti diau di menua Ejip, dalam nengeri Mikdol, Tapanes, enggau Mempis, enggau di selatan menua Ejip.


text:
Ku TUHAN ti Pemadu Bekuasa, ti Allah Taala ke disembah orang Israel bejaku, “Kita empu udah meda pengerusak ti udah diasuh Aku ninggang Jerusalem enggau semua nengeri bukai di menua Judah. Indah nyentuk ngagai diatu deh semua nengeri nya agi tembawai, lalu nadai orang nguan


text:
laban orang Judah udah ngereja penyai lalu nyungkak Aku ringat. Sida udah ngenjuk piring ngagai petara bukai, lalu betuaika petara ti enda kala disembah sida tauka disembah kita, tauka disembah aki ini kita.


text:
Aku majak ngirumka bala nembiak Aku, iya nya sida nabi, ngagai kita kena nagang kita ngereja utai ti jai, ti dipegedika Aku.


text:
Tang kita enggai mending tauka enggai ibuh. Kita enggai ngelengkaka pengawa kita ke jai beberika piring ngagai petara bukai.


text:
Nya alai Aku mubuhka pengeringat enggau pemedis ati Aku ngagai semua nengeri di menua Judah, enggau ba semua jalai raya di Jerusalem, lalu Aku nunu sida. Semua nengeri nya nyadi tembawai magang, lalu orang geli meda sida, nyentuk ngagai sehari tu.


text:
“Nya alai Aku TUHAN ti Pemadu Bekuasa, ti Allah Taala ke disembah orang Israel, diatu nanyaka kebuah kita ngereja utai ti jai nya ba diri empu. Kati kita keran deka ngasuh pengerusak ninggang lelaki enggau indu, bala nembiak enggau bala anak mit datai ke sida nadai agi idup siku?


text:
Nama kebuah kita besembahka engkeramba, enggau ngenjuk piring ngagai petara bukai di menua Ejip ti alai kita ke diau, lalu nyungkak Aku ringat? Kati kita ngereja utai nya laban kita keran deka ngerusak diri empu, ngambika semua bansa di dunya tu beduan kita, lalu ngena nama kita nyadika leka jaku sumpah?


text:
Kati kita enda ingatka semua utai ti jai ti udah dikereja bala aki ini kita, bala raja orang Judah, enggau bini sida, enggau utai ti udah dikereja kita empu sereta enggau bini kita, dalam nengeri menua Judah, enggau ba sebelah jalai raya di Jerusalem?


text:
Tang nyentuk ngagai sehari tu kita apin ngemaruhka diri. Kita apin masa Aku tauka diau nitihka semua adat ti udah diberi Aku ngagai kita enggau ngagai aki ini kita.


text:
“Nya alai, Aku TUHAN ti Pemadu Bekuasa, ti Allah Taala ke disembah orang Israel, deka ngelaban kita lalu ngerusak semua menua Judah.


text:
Nyadi pasal orang Judah ti agi idup, ke keran deka mansang ngagai menua Ejip lalu diau di menua nya, Aku deka nentuka semua sida dirusak magang. Semua sida, nyengkaum sida ke besai enggau ke mit, deka mati di menua Ejip, nemuka mati beperang tauka mati keberuran. Orang deka geli meda sida. Orang deka beduan sida, lalu ngena nama sida nyadika leka jaku sumpah.


text:
Aku deka ngukum sida ke diau di menua Ejip, baka Aku ke ngukum Jerusalem ngena perang, keberuran enggau penyakit.


text:
Nadai siku orang Judah ti agi idup, ti udah mupuk lalu diau di menua Ejip, ulih ngerarika diri tauka ulih idup. Nadai siku sida deka pulai baru ngagai menua Judah, menua ti dikelengauka sida. Nadai siku sida deka pulai baru ngagai menua Judah, kelimpah ari dua tiga iku orang ke tasah.”


text:
Udah nya semua lelaki ke nemu bini diri udah ngenjuk piring ngagai petara bukai, enggau semua indu ke bediri dia, nyengkaum orang Israel ti diau di selatan menua Ejip - mayuh amat bala sida - lalu nyaut aku,


text:
Kami deka ngereja semua utai ti deka dikereja kami. Kami deka ngenjuk piring ngagai petara indu kami, iya nya Kuin Serega, lalu kami deka nuang wain nyadika piring ti diberi ngagai iya, baka ke udah dikereja kami, bala aki ini kami, raja enggau bala tuai kami, di nengeri menua Judah enggau ba sebelah jalai raya di Jerusalem. Lebuh maya nya menya kami mayuh pemakai, kaya-raja, lalu nadai penusah.


text:
Tang sekumbang kami ke udah badu agi ngenjuk piring ngagai Kuin Serega, lalu badu agi nuang wain nyadika piring ti diberi ngagai iya, kami nadai utai dikemisi, lalu bala kami udah mati beperang enggau mati keberuran.”


text:
Lalu ku sida ke indu nampung jaku sida, “Lebuh kami manggang roti ti digaga neladan gamal Kuin Serega, ngenjuk piring ngagai iya, lalu nuang wain nyadika piring ngagai iya, laki kami ngemendarka utai ti dikereja kami.”


text:
Udah nya aku bejaku ngagai semua sida ke lelaki enggau sida ke indu ke udah nyaut aku munyi nya tadi,


text:
“Nyadi pasal piring ti udah diberi kita, diberi bala aki ini kita, bala raja enggau bala tuai kita, enggau ti diberi orang ke di menua tu, ba nengeri di menua Judah enggau ba sebelah jalai raya di Jerusalem - kati kita ngumbai TUHAN enda nemu, tauka enda ingatka utai nya?


text:
Diatu menua kita udah nyadi tembawai, lalu enda diuan mensia. Orang geli meda menua kita, lalu orang ngena nama menua kita nyadika leka jaku sumpah laban TUHAN enda tan natka penyai ulah kita agi.


text:
Penusah ti besai tu ninggang kita diatu laban kita udah ngenjuk piring ngagai petara bukai, lalu bedosa ngelaban TUHAN, laban kita enda ngasika semua jaku Iya.”


text:
Aku diatu deka madahka ngagai semua orang mayuh, kelebih agi ngagai sida ke indu, utai ti disebut TUHAN ti Pemadu Bekuasa, ti Allah Taala ke disembah orang Israel ngagai orang Judah ti diau di menua Ejip: “Kita enggau bini kita udah besumpah enggau Kuin Serega. Kita udah besemaya deka ngenjuk piring ngagai iya, lalu nuang wain nyadika piring ti diberi kita ngagai iya, lalu kita udah ngamatka semaya kita. Barang ku jaku! Kamatka aja meh semaya kita! Kamatka aja meh sumpah kita!


text:
Tang diatu pendingka sumpah ti udah digaga Aku ti TUHAN dalam nama Aku ti bekuasa ngagai semua kita orang Israel ti diau di menua Ejip: Aku enggai sekali-kali ngemendarka kita besumpah ngena nama Aku munyi tu, ‘Aku besumpah dalam nama TUHAN ti Pemadu Tinggi ti idup!’


text:
Aku deka nentuka kita enda kaya-raja, tang deka dirusak. Semua kita deka mati magang, nemuka mati beperang, tauka mati laban penyakit, datai ke nadai siku kita agi idup.


text:
Tang sekeda kita enda mati lalu mulaika diri ari menua Ejip ngagai menua Judah. Nya baru sida ke agi idup nya deka nemu jaku sapa ke amat, enggi Aku tauka enggi sida.


text:
Aku ti TUHAN deka meri kita siti tanda kena nunjukka Aku deka ngukum kita ba endur tu, kena ngamatka semaya Aku ti deka ngerusak kita.


text:
Aku deka nyerahka Raja Hopra menua Ejip ngagai bala munsuh iya ke keran deka munuh iya, baka Aku ti udah nyerahka Raja Sedekiah menua Judah ngagai Raja Nebukadnesar menua Babilon, ti udah nyadi munsuh iya lalu keran deka munuh iya.”


text:
Dalam taun ti keempat Jehoiakim anak Josiah nyadi raja menua Judah, dia Baruk nuliska utai ti udah disebut aku ngagai iya. Udah nya aku madahka ngagai iya


text:
nuan bisi nyebut, ‘Tusah amat meh aku tu! Udah ga aku pedis, agi ga TUHAN nambahka penusah ati aku. Aku nyau lembut tulang bedemuh lalu enda ulih belelak!’


text:
“Tang Aku ti TUHAN, deka ngeruntuhka utai ti udah digaga Aku, lalu nyabut utai ti udah ditanam Aku. Aku deka ngereja nya di serata dunya.


text:
Kati nuan minta diri dikemesaika orang? Anang. Aku deka ngasuh penusah ti besai ninggang semua mensia, tang nuan semina ulih ngidupka nyawa diri aja di sebarang endur nuan bejalai. Aku ti TUHAN, udah bejaku.”


text:
berengkah enggau Ejip. Tu utai ti disebut Iya pasal bala soldadu Raja Neko menua Ejip, ti udah dialahka Raja Nebukadnesar menua Babilon di Karkemis semak Sungai Eupratis dalam taun ti keempat Jehoiakim nyadi raja menua Judah:


text:
Sediaka lalu tepan kuda kita! Berintai meh kita, lalu rasukka selapuk kebal kita! Ansah sangkuh kita! Rasukka baju kebal kita!’


text:
“Tang nama utai ti dipeda aku?” ku TUHAN nanya. “Sida nikal laban takut. Bala soldadu sida alah lalu nyurutka diri. Sida takut lalu belanda enggau naka ulih lalu enda malik kebelakang.


text:
Sida ke laju belanda enda ulih ngerarika diri. Bala soldadu enda ulih ngerarika diri. Sida tesangkut lalu tetingkap di utara, ba tebing Sungai Eupratis.


text:
Iya nya Ejip, ti angkat baka ai pasang ba Sungai Nile, baka sungai ti bah ampuh tebing. Ku Ejip bejaku, ‘Aku deka angkat lalu ngampuhka dunya. Aku deka ngerusak semua nengeri enggau orang ke diau dia.


text:
Asuh kuda bejalai lalu asuh kerita perang bejalai! Asuh bala soldadu mupuk, orang ari Etiopia, ari Libia, enggau orang ke landik bekenaka panah ari Lidia.’ ”


text:
Tu meh hari TUHAN Allah Taala ti Pemadu Bekuasa. Sehari tu Iya deka malas. Sehari tu Iya deka ngukum bala munsuh Iya. Pedang Iya deka makai sida datai ke kenyang, lalu ngirup darah sida datai ke puas. Sehari tu TUHAN ti Pemadu Bekuasa deka ngaga orang ke dialahka Iya di utara nyadika piring ba tebing Sungai Eupratis.


text:
Orang Ejip, mansang meh kita ngagai menua Giliat ngiga ubat! Semua ubat kita nadai guna magang. Nadai utai ulih ngeraika kita.


text:
Semua bansa udah ninga pasal pemalu kita. Semua orang udah ninga sabak kita. Soldadu tesangkut ba kaki pangan diri, lalu sida sama rebah.


text:
“Padahka berita tu dalam semua nengeri di menua Ejip, di Mikdol, Mempis, enggau Tapanes: ‘Besedia ngetanka diri. Semua utai ti dikemisi kita deka dirusak magang lebuh maya perang!


text:
Bala soldadu kita udah tesangkut lalu teterap. Siku nyebut ngagai siku, ‘Jampat! Aram pulai ngagai menua ngagai bala kitai empu ngerarika diri ari pedang munsuh!’


text:
Aku TUHAN ti Pemadu Bekuasa, endang Raja. Aku tu Allah Taala ti idup. Baka Bukit Tabor ti tinggi agi ari semua bukit ti bukai enggau baka Bukit Karmel ti bediri tinggi atas tasik, baka nya meh gaya pengering orang ke nyerang kita.


text:
Sediaka diri nyadi orang tangkap, kita orang Ejip! Mempis deka nyadi menua puang, nyadi tembawai ti enda diuan mensia.


text:
Indah bala soldadu ke digaji iya deh nadai daya baka anak sapi. Sida enda nan, enda ngelaban. Semua sida nguing lalu rari. Hari sida diukum udah datai, maya sida dirusak.


text:
Ejip rari, meresih munyi ular lebuh bala soldadu munsuh mansang nyerang sida. Sida nyerang iya ngena kapak, baka orang ke nebang kayu


text:
lalu ngerusak utan tebal. Bala soldadu munsuh kelalu mayuh datai ke sida nyau enda ulih diitung agi. Sida mayuh agi ari buntak.


text:
Orang menua Ejip deka dipechat. Sida alah diserang orang ke datai ari utara. Aku ti TUHAN, udah bejaku.”


text:
Ku TUHAN ti Pemadu Bekuasa, ti Allah Taala ke disembah orang Israel bejaku, “Aku deka ngukum Amon, petara orang Tebes, sama enggau Ejip enggau bala petara iya sereta enggau bala raja iya. Aku deka ngambi raja menua Ejip enggau semua orang ke manggaika pengarap sida ba iya,


text:
lalu nyerahka sida ngagai orang ke keran deka munuh sida, ngagai Raja Nebukadnesar menua Babilon enggau bala soldadu iya. Tang udah bekau nya ila, orang deka diau di menua Ejip baru, baka ke dulu kelia. Aku ti TUHAN, udah bejaku.”


text:
“Nembiak Aku, anang kita takut. Kita orang Israel, anang takut. Aku deka ngelepaska kita ari menua ti jauh, ari menua ti alai kita diau nyadi orang tangkap. Kita deka pulai baru ngagai menua diri empu lalu diau dalam pemaik. Kita deka diau likun, lalu nadai orang ulih ngenakutka kita.


text:
Aku deka datai ngagai kita lalu ngelepaska kita. Aku deka ngerusak semua bansa ti udah alai Aku ngachirka kita, tang Aku enda ngerusak kita. Aku enggai nejuka kita enda diukum, tang lebuh Aku ngukum kita, Aku deka ngukum kita ngena atur ti lurus. Aku ti TUHAN, udah bejaku.”


text:
Ku Iya: “Peda nuan! Ai mansang di utara lalu deka rarat baka bah sungai. Ai nya deka ngampuhka menua enggau semua utai di menua tu, nengeri enggau orang ke diau ditu. Mensia deka nyabak minta tulung. Semua orang di dunya tu deka bekeduie nyabak.


text:
Sida deka ninga munyi redup kaki kuda, munyi kerita perang, munyi guru kaki kerita. Apai indai enggai nikal ngambi anak sida, laban sida nyau lembut tulang.


text:
Maya udah datai alai ngerusak menua Pilistin, lalu mempang semua tulung ti agi tinggal datai ari Tire enggau Sidon. Aku ti TUHAN deka ngerusak orang Pilistin semua ke datai ari tebing pulau Krit.


text:
Orang di Gasa balat tusah ati, lalu orang Eskelon enda bemunyi. Ni pengelama orang Pilistin ti bukai deka ngulit?


text:
Ku kita ngangau, ‘Pedang TUHAN! Ni pengelama baru nuan deka badu agi bemunyi? Pulai meh nuan baru ngagai sarang nuan, belelak lalu diau jenuh!’


text:
Tang pedang nya enda ulih belelak, laban Aku udah meri iya pengawa. Aku udah ngasuh iya nyerang Askelon lalu nyerang orang ke diau ba tebing tasik.”


text:
Tu utai ti disebut TUHAN pasal Moap: “Tulah meh orang Nebo laban nengeri sida udah dirusak! Nengeri Kiriataim udah alah, kuta iya ti kukuh udah runtuh, lalu orang ke diau dia dipechat.


text:
Mulia Moap nyau abis. Munsuh udah ngalahka Hesbon lalu bekira deka ngerusak bansa Moap. Nengeri Madmen deka badu agi bemunyi. Mayuh bengkah bala soldadu deka datai nyerang iya.


text:
Dinga munyi sida bekeduie nyabak sepemanjai jalai niki ngagai Luhit, munyi sabak orang ke tusah ati di rantau jalai nurun ngagai Horonaim.


text:
‘Rari kita ngidupka nyawa diri!’ ku sida bejaku. ‘Belanda meh kita baka keledai kampung di menua puang!’


text:
“Moap, nuan udah ngarapka pengering enggau pengaya nuan, tang diatu indah nuan empu deh deka alah. Petara nuan Kemos deka dibuai ngagai menua bukai, sama enggau bala anak iya enggau bala imam iya.


text:
Dirika batu kena ngelai kubur Moap, laban Moap deka dirusak enda lama da agi. Semua nengeri iya deka nyadi tembawai magang, lalu nadai orang nguan.” (


text:
Tulah meh orang ke enda ngereja pengawa TUHAN enggau pengabis ati sida! Tulah meh orang ke enda mantap, enda munuh!)


text:
Ku TUHAN bejaku, “Moap endang seruran diau dalam pemaik, lalu iya nadai kala dibuai ngagai menua bukai. Moap nyau baka wain ti ditejuka ngereman enda dikeruga, lalu nadai kala dituang ari benda sigi ngagai benda sigi. Iya endang enda kala kabau, lalu iya endang nyamai asai baka selama.


text:
“Nya alai diatu, maya deka datai alai Aku deka ngasuh orang nuang Moap baka wain. Sida deka nuang semua wain ari benda, lalu mechahka benda nya.


text:
Udah nya orang Moap deka asa ngapa arapka petara Kemos ti disembah sida, baka orang Israel ke asa ngapa arapka Betel, petara ti dikarapka sida.


text:
“Kita ti lelaki di menua Moap, nama kebuah kita ngumbai diri bujang berani, soldadu ti berani, ti udah diuji lebuh beperang?


text:
Menua Moap enggau semua nengeri di menua nya deka dirusak. Sida lelaki ke agi biak sereta tegap gamal, udah dibunuh. Aku tu meh Raja, TUHAN ti Pemadu Bekuasa, lalu Aku udah bejaku.


text:
“Ngulitka bansa Moap meh kita ke pangan iya, semua kita ke nemu penampak nama iya. Sebut, ‘Iya nadai agi bekuasa. Mulia enggau kuasa iya udah abis.’


text:
Kita ti diau di Dibon, nurun meh kita ari penuduk kita ke tinggi lalu duduk ba tanah ti rangkai. Iya ke ngerusak Moap bisi ditu lalu udah ngaga kuta di Moap nyadi tembawai.


text:
Kita ti diau di Aroer, bediri meh kita ba tisi jalai, lalu nganti. Tanya bala sida ke rari, tanyaka ngagai sida utai ti udah nyadi.


text:
Lalu sida deka nyaut, ‘Moap udah alah. Nyabak meh kita ke iya. Iya udah dipechat. Padahka di sepemanjai Sungai Arnon pasal Moap ti udah dirusak!’


text:
Ku TUHAN bejaku, “Tumi Moap datai ke mabuk, laban iya udah angkat ngelaban Aku. Moap deka maringka diri ba mutah iya empu, lalu orang deka ketawa.


text:
Moap, kati nuan ingatka diri ti udah ngeleseka orang Israel? Nuan udah ngaga sida baka orang ke udah kena tangkap sama enggau bala penchuri.


text:
“Kita ti diau di Moap, tinggalka nengeri kita! Mupuk meh kita lalu diau ba tingkah batu! Awakka kita baka burung achang ti begagaka sarang ba tebiang tisi darung.


text:
Moap sumbung amat! Aku udah ninga pasal penyumbung, enggau peninggi ati sida, pasal sida ke balat muji diri.


text:
Aku ti TUHAN nemu penyumbung sida. Sida temegah ngapa, lalu utai ti dikereja sida enda ulih tan lama.


text:
Aku deka nyabakka orang ke diau di Sipmah, lebih balat agi ari Aku ke nyabakka orang ke diau di Jaser. Nengeri Sipmah, nuan tu baka dan anggur ti nyuntai meraka Tasik Mati nyentuk ngagai Jaser. Tang diatu buah nuan, enggau buah anggur nuan udah dirusak.


text:
Pengelantang enggau pengaga udah dirampas ari menua Moap ti ami. Aku udah ngasuh wain badu agi pansut ari pitan anggur. Nadai agi orang ngaga wain lalu manjung gaga ati.


text:
“Orang di Hesbon enggau Elealeh ngangau, lalu kangau sida ulih didinga di Jahas. Kangau sida ulih didinga orang di Soar, lalu kangau nya mega ulih didinga di Horonaim enggau Eklat Selisiyah. Indah Sungai Nimrin deh udah rangkai.


text:
Aku deka nagang orang Moap ngaga piring tunu ba endur alai sida ke besembah, sereta nagang sida ngenjuk piring ngagai bala petara sida. Aku ti TUHAN udah bejaku.


text:
“Nya alai Aku ngulitka Moap, enggau ke orang ke diau di Kir-heseret, baka orang ke nyepu kesuling lebuh nganjung orang mati, laban semua reta tengkira sida udah abis magang.


text:
Semua sida udah ngukur pala lalu ngempat ragum sida. Semua sida udah ngurik jari sida, lalu begari ngena kain guni.


text:
Ba semua perabung rumah di Moap, enggau ba semua padang ti ba nengeri, nyau nadai utai bukai tang bala orang ke ngulit, laban Aku udah mechahka Moap baka benda ti enda diguna.


text:
Moap udah pechah! Nyabak meh kita! Moap udah dipechat. Iya udah nyadi tembawai, lalu semua bansa ti ngelingi iya, ngeleseka iya magang. Aku ti TUHAN udah bejaku.”


text:
lalu nengeri enggau kuta di menua Moap deka alah. Lebuh maya nya ila bala soldadu Moap deka takut baka indu ke radai deka beranak.


text:
Barang sapa nguji ngerarika diri ari utai ti balat ngenakut, deka labuh ngagai lubang kebung, lalu barang sapa mansutka diri ari lubang kebung, deka kena sintak panjuk, laban TUHAN udah netapka maya Moap deka dirusak.


text:
Orang ke tasah, ti nadai daya agi, nguji ngiga pengelikun di Hesbon, nengeri ti udah diperintah Raja Sihon dulu menya, tang nengeri nya retung diempa api. Api udah nganguska garis entara menua, enggau tuchung bukit di Moap, menua orang ke rindu beperang.


text:
Tulah meh nuan Moap! Orang ke nyembah Kemos, udah dirusak, lalu bala anak lelaki enggau anak indu sida udah ditabanka nyadi orang tangkap.


text:
Tang jemah ila, TUHAN deka ngasuh Moap nyadi kaya-raja baru. Nya meh utai ti deka dikereja TUHAN ngagai Moap.


text:
Tu utai ti disebut TUHAN pasal Amon: “Dini alai bala lelaki orang Israel? Kati orang nadai ngetanka menua sida? Nama kebuah sida nejuka orang ke nyembah Molek ngerampas menua raban bansa Gat lalu ngentapka diri dia?


text:
Tang maya deka datai alai Aku deka ngasuh orang ke diau dalam indu nengeri menua Rabah ninga munyi orang ke beperang, lalu nengeri nya deka nyadi tembawai, lalu genturung pendiau di menua nya ditunu retung. Nya baru Israel deka ngambi menua sida pulai baru ari jari orang ke udah ngerampas menua sida.


text:
Kita orang Hesbon, nyabak meh kita! Nengeri Ai udah dirusak! Kita indu ke di Rabah, ngulit meh kita! Rasukka kain guni lalu ngulit. Belanda meh kita kia-kia charut runding. Petara kita ke benama Molek deka ditabanka ngagai menua bukai, sama enggau bala imam enggau bala anak raja iya.


text:
Kita ti enda tetap ati! Nama kebuah kita temegah ngapa? Kita nadai pengering agi. Nama kebuah kita manggaika pengarap kita ba kuasa kita empu, lalu madahka orang nadai berani nyerang kita?


text:
Aku deka ngasuh kita dituntung utai ti balat ngenakut. Semua kita deka rari. Genap iku kita deka rari ngidupka nyawa diri, lalu nadai orang ngempung bala soldadu kita baru.


text:
Tu utai ti disebut TUHAN ti Pemadu Bekuasa pasal Edom: “Kati orang Edom enda nemu berunding agi? Kati bala penyanding penemu sida enda agi nemu madahka utai ti patut dikereja sida? Kati sida nadai agi penemu-dalam?


text:
Kita orang Dedan, nguing lalu rari meh kita! Belalai meh kita! Aku deka ngerusak peturun Esau laban maya udah datai alai Aku patut ngukum sida.


text:
Lebuh orang ngumpul buah anggur, sida ninggalka dua tiga leka ba batang anggur, lalu lebuh bala perumpak datai malam hari, sida mai semina utai ti dikedekaka sida.


text:
Tang Aku udah ngambi semua utai ari peturun Esau, lalu ngebakka endur alai sida belalai, ngambika sida enda ulih belalai agi. Semua orang Edom dirusak magang. Nadai siku sida agi idup.


text:
Tinggalka anak patu kita ba Aku, laban Aku deka ngidupka sida; lalu lakka sida indu ke balu manggaika pengarap sida ba Aku.


text:
Laban ku TUHAN bejaku: “Enti sema orang ke enda patut ngirup ari mangkuk ukum nya, diasuh ngirup ari mangkuk nya, kati kita ngumbai diri enda diukum? Enda. Kita enda tau enda diukum, lalu ngirup ari mangkuk nya!


text:
Aku Empu udah besumpah madahka nengeri Bosrah deka ngasuh orang geli, lalu nyadi menua puang. Orang deka beduan iya, lalu ngena nama iya nyadika leka jaku sumpah. Semua genturung pendiau ti semak nya deka nyadi tembawai belama iya. Aku ti TUHAN udah bejaku.”


text:
Ku aku bejaku, “Edom, aku bisi udah nerima pesan ari TUHAN. Iya udah ngirumka siku seruan ngasuh semua bansa ngempuruka bala soldadu sida, lalu besedia nyerang nuan.


text:
Penyumbung nuan udah nipu nuan empu. Nadai orang takutka nuan munyi ti disangka nuan. Nuan diau ba tingkah batu, ba tuchung bukit ti tinggi. Tang taja pen nuan diau ba endur ti tinggi baka burung menaul, TUHAN deka narit nuan ke baruh. TUHAN udah bejaku.”


text:
Ku TUHAN bejaku, “Pengerusak ti deka ninggang Edom amat balat, datai ke semua orang ke mansa deka temati-kutu sereta takut.


text:
Utai ti deka nyadi ba Edom nya sebaka enggau utai ti udah nyadi ba Sodom, enggau Gomorah lebuh nengeri dua buah nya enggau semua nengeri ti mit semak nya dia, dirusak. Nadai orang deka diau dia agi. Aku ti TUHAN udah bejaku.


text:
Baka singa ti pansut ari babas ti repa ngimbai Sungai Jordan lalu mansang ngagai padang rumput ti galak, baka nya meh Aku deka datai lalu ngasuh orang Edom rari tekala nya ari menua sida. Nya baru tuai bansa ke dipilih Aku deka megai perintah di menua nya. Sapa ulih dibandingka enggau Aku? Sapa berani nyakap Aku? Ni raja ke ulih ngelaban Aku?


text:
Nya alai pendingka pelan ti udah digaga Aku kena Aku ngelaban orang Edom, enggau utai ti deka dikereja Aku ngagai orang ke diau di nengeri Teman. Indah bala anak mit sida deh deka diirit kebukai, lalu semua orang deka geli meda nya.


text:
Lebuh Edom alah, utai deka bemunyi inggar, datai ke semua dunya berenyang, lalu munyi sabak orang ke takut ulih didinga ari Teluk Akaba.


text:
Munsuh deka nyerang Bosrah baka menaul ti nyambar. Lebuh maya nya ila bala soldadu menua Edom deka takut baka indu ke radai deka beranak.”


text:
Tu jaku TUHAN pasal Damaskus: “Orang di nengeri Hamat enggau Arpat irau sereta tusah ati laban sida udah ninga berita ti enda manah. Ati ti balat irau nyau ngalun baka gelumbang ti di tasik.


text:
Orang Damaskus nyau lemi, nguing deka rari, lalu begau abis ati. Sida natka pemedis enggau pemerinsa baka indu ke radai deka beranak.


text:
Ba hari nya sida ke bujang di nengeri nya deka dibunuh ba jalai raya di nengeri nya empu, lalu semua bala soldadu nengeri nya deka dibunuh magang.


text:
Aku deka nyelup dinding kuta Damaskus, lalu nunu istana Raja Benhadat. Aku TUHAN ti Pemadu Bekuasa udah bejaku.”


text:
Tu utai ti disebut TUHAN pasal raban bansa Kedar enggau pasal semua pelilih menua ti dipegai Hasor, ti udah alah laban Raja Nebukadnesar menua Babilon: “Serang orang ke diau di Kedar, lalu rusak raban bansa orang ke diau di timur!


text:
Rampas langkau kain, jelu tupi, tirai langkau kain, enggau semua utai dalam langkau kain sida. Ambi jelu unta sida, lalu padahka ngagai orang mayuh, ‘Utai ti balat ngenakut bisi ngelingi kita!’


text:
“Kita orang Hasor, Aku ti TUHAN meri kita jaku tangkan ngasuh kita rari lalu belalai, laban Raja Nebukadnesar menua Babilon udah bepekat deka ngelaban kita, lalu tu utai ti disebut iya,


text:
‘Aram kitai nyerang orang nya ke ngumbai diri likun nadai utai ngawa! Nengeri sida nadai pintu tauka kunchi, sereta nadai orang nyaga.’


text:
“Rampas jelu unta sida enggau semua jelu tupi sida! Aku deka ngachirka semua orang ke netak buk diri pandak, ngagai semua endur, lalu Aku deka ngasuh penusah ti besai ninggang sida.


text:
Hasor deka nyadi menua puang belama iya, nyadi endur alai semina pasun aja diau. Nadai orang deka diau dia agi. Aku ti TUHAN udah bejaku.”


text:
Lebuh Sedekiah baru belabuh nyadi raja menua Judah, TUHAN ti Pemadu Bekuasa bejaku ngagai aku pasal menua Elam.


text:
Aku deka ngasuh ribut muput ari semua endur lalu mangka ngagai Elam, lalu Aku deka ngachirka orang ari nengeri nya ngagai semua endur, ngambika sida tasah ngagai semua menua.


text:
Aku deka ngasuh orang Elam takutka munsuh ti deka munuh sida. Ulih pengeringat Aku, Aku deka ngerusak orang Elam, lalu ngasuh mayuh bala soldadu ngelaban sida, datai ke Aku udah ngeluska sida.


text:
Tu pesan ti diberi TUHAN ngagai aku pasal nengeri Babilon, enggau pasal orang ke diau dalam nengeri nya:


text:
“Tusui berita tu ngagai semua bansa! Padahka berita tu! Tuatka menira, lalu padahka berita tu! Anang ngelalaika berita tu! Babilon udah alah! Petara iya ke benama Maduk udah pechah! Bala engkeramba Babilon udah dipechat. Anak patung iya ti jai, udah redak!


text:
“Siti bansa ari utara udah datai nyerang menua Babilon, lalu ngaga menua nya nyadi menua puang. Mensia enggau jelu deka rari, lalu nadai orang deka diau dia agi.”


text:
Ku TUHAN bejaku, “Lebuh maya nya ila, orang Israel enggau orang Judah deka datai enggau sabak, ngiga Aku ti Allah Taala sida.


text:
Sida deka nanyaka jalai ngagai Sion, lalu mupuk ngagai endur nya. Sida deka ngaga siti sempekat ti meruan belama iya enggau Aku, lalu sida enda ngelanggar sempekat nya.


text:
“Bala nembiak Aku baka bedus ti udah ditejuka pengibun tesat ba sebelah bukit. Sida udah bejalai segau-segau ari bukit sigi ngagai bukit sigi, lalu sida enda ingatka endur alai rumah diri.


text:
Sida diserang semua orang ke tetemuka sida. Ku bala munsuh sida bejaku, ‘Sida udah bedosa ngelaban TUHAN, nya alai utai ti udah dikereja kitai enda salah. Aki ini sida udah manggaika pengarap sida ba TUHAN, lalu sida empu patut mengkang tetap ati ngagai Iya.’


text:
“Orang Israel, rari meh kita ari orang Babilon! Angkat meh kita ari menua nya! Awakka kita nyadi orang ke terubah-rubah angkat ari nya.


text:
Aku deka nyungkak berapa buah bansa ti kering di utara nyerang menua Babilon. Sida deka berintai nyerang lalu ngalahka menua nya. Sida nya orang ke landik ngasu, nimbakka laja ti nadai kala salah.


text:
Utai di menua Babilon deka dirampas, lalu semua orang ke ngerampas utai ari menua nya deka puas ati. Aku ti TUHAN udah bejaku.”


text:
Ku TUHAN bejaku, “Orang Babilon, kita udah ngerumpak bansa Aku. Kita lantang ati sereta gaga, bejalai kia-kia baka sapi ti ngindik gandum, baka kuda ti inggar bemunyi,


text:
tang nengeri nuan empu ti besai tu deka dikemaruhka lalu dipechat. Babilon deka nyadi bansa ti pemadu mit. Iya deka nyadi menua puang ti rangkai nadai ai.


text:
Ketegal pengeringat Aku, nadai orang deka diau di Babilon. Nengeri nya deka nyadi tembawai, lalu semua orang ke mansa deka temati-kutu sereta alit ati.


text:
“Kita ti landik ngena panah, berintai meh kita ngelaban Babilon lalu kelulung iya. Timbakka semua laja kita ngagai Babilon, laban iya udah bedosa ngelaban Aku ti TUHAN.


text:
Manjung meh kita ngelingi nengeri nya! Diatu Babilon udah nyerahka diri. Dinding kuta iya udah kebus lalu runtuh. Aku diatu malas orang Babilon. Nya alai balas meh sida, lalu kereja ngagai sida baka ke udah dikereja sida ngagai orang bukai.


text:
Anang nejuka benih ditanam di menua nya, lalu anang nejuka utai diketau. Semua orang kampar ti diau dia deka takutka bala soldadu ti nyerang, lalu deka pulai baru ngagai menua sida empu.”


text:
Ku TUHAN bejaku, “Orang Israel baka bedus, digagai raban singa lalu pambar pendiau. Keterubah iya, sida diserang raja menua Asiria, lalu udah nya Raja Nebukadnesar ari menua Babilon ngerit tulang sida.


text:
Ketegal nya, Aku TUHAN ti Pemadu Bekuasa, ti Allah Taala ke disembah orang Israel, deka ngukum Raja Nebukadnesar enggau menua iya, baka Aku ti udah ngukum raja menua Asiria.


text:
Aku deka mai orang Israel pulai baru ngagai menua sida empu. Sida deka makai asil ari Bukit Karmel, enggau ari kandang menua Basan, lalu sida deka makai enggau sepeneka ati sida utai tanam ti tumbuh di menua Epraim enggau di menua Giliat.


text:
Lebuh maya nya ila, dosa nadai ditemu di menua Israel, lalu penyai nadai ditemu di menua Judah, laban Aku deka ngampun orang ke diasuh Aku idup. Aku ti TUHAN udah bejaku.”


text:
Ku TUHAN bejaku, “Serang orang ke diau di Merataim enggau orang ke diau di Pekot. Bunuh lalu rusak sida. Kereja semua utai ti diasuh Aku. Aku ti TUHAN udah bejaku.


text:
Babilon udah ngeredakka semua dunya ngena tukul, tang diatu tukul nya udah patah! Semua bansa tekenyit ati magang meda gaya utai ti udah nyadi di menua nya.


text:
Babilon, nuan udah ngelaban Aku, tang nuan udah disintak panjuk ti ditan Aku kena Aku nangkap nuan, taja pen nuan enda nemu nya.


text:
Aku udah muka endur alai Aku ke nyimpan senyata Aku, lalu enggau ati ti pedis Aku ngambi senyata nya pansut, laban Aku TUHAN ti Pemadu Bekuasa, bisi pengawa ti deka dikereja Aku di menua Babilon.


text:
Kelulung lalu serang menua nya, lalu pechahka tibang gandum iya! Tugungka perapasan baka ke nugungka gandum! Rusak menua nya! Rusak magang semua utai di menua nya!


text:
Bunuh semua soldadu sida! Kelar sida! Orang Babilon nadai penyadi agi! Tulah meh sida, laban maya udah datai alai sida deka diukum!” (


text:
Orang ke tasah ngerarika diri ari menua Babilon lalu datai di Jerusalem, lalu sida nusui pasal jalai TUHAN Allah Taala kitai malas orang Babilon ketegal utai ti udah dikereja sida ngagai Rumah Sembiang.)


text:
“Asuh bala orang ke nemu ngena panah nyerang Babilon. Asuh semua orang ke nemu ngena panah enggau laja nyerang. Kelulung nengeri nya lalu anang nejuka orang ngerarika diri ari nengeri nya. Balas nengeri nya ngena penyai ti udah dikereja iya ngagai orang, lalu kereja ngagai iya baka ke udah dikereja iya ngagai orang, laban Babilon udah sumbung ngelaban Aku ti Kudus, ti Allah Taala ke disembah orang Israel.


text:
Nya alai sida ke bujang di nengeri Babilon deka dibunuh ba sebelah jalai raya di nengeri nya, lalu semua soldadu iya deka dibunuh ba hari nya. Aku ti TUHAN udah bejaku.


text:
“Babilon, nuan sumbung. Nya kebuah Aku, TUHAN ti Pemadu Bekuasa, ngelaban nuan! Maya udah datai alai Aku ngukum nuan.


text:
Bansa nuan ti sumbung deka tesangkut lalu tetingkap, lalu nadai orang deka ngangkatka nuan. Aku deka nunu semua nengeri nuan, lalu semua utai ti ngelingi nengeri nya deka dirusak magang.”


text:
Ku TUHAN ti Pemadu Bekuasa bejaku, “Orang Israel enggau orang Judah ditekanka munsuh. Semua orang ke nangkap sida, nyaga sida lalu enggai ngelepaska sida.


text:
Tang Iya ti deka ngelepaska sida nya kering. Nama Iya TUHAN ti Pemadu Bekuasa. Iya Empu deka nyaga sida, lalu mai pemaik ngagai dunya, tang deka mai penusah ngagai orang Babilon.”


text:
Ku TUHAN bejaku, “Bunuh Babilon! Bunuh orang ke diau dalam iya, bala pemerintah iya enggau orang ke bepenemu-dalam.


text:
Bunuh bala nabi iya ti bula! Sida nya endang amat beli! Bunuh bala soldadu iya! Naka meh pemalat sida takut!


text:
Rusak semua kuda enggau kerita perang iya! Bunuh semua soldadu ke digaji iya! Naka meh pengelemi sida nya! Rusak semua reta tengkira iya. Rumpak lalu rampas.


text:
Awakka kemarau nyadi di menua nya lalu ngerangkaika semua sungai. Babilon nya menua ti mayuh engkeramba, ti udah ngemelika orang mayuh.


text:
“Nya alai Babilon deka diuan bala antu enggau roh ti jai, enggau burung ti enda tuchi. Menua nya enda agi diuan mensia, datai ke belama iya.


text:
Utai ti deka nyadi di Babilon nya sebaka enggau utai ti udah nyadi di Sodom enggau Gomorah, lebuh Aku ngerusak nengeri dua buah nya enggau semua nengeri ti mit semak nya dia. Nadai orang deka diau dia agi. Aku ti TUHAN udah bejaku.


text:
“Orang datai ari sebuah menua ti di utara, bansa ti kering di menua ti jauh. Mayuh raja sedia deka beperang.


text:
Sida udah ngambi panah enggau pedang. Sida nya mangah lalu nadai nemu kasihka orang. Sida munyi segum pangka gelumbang, lebuh sida nepan kuda sida. Sida sedia deka beperang ngelaban Babilon.


text:
Raja menua Babilon ninga berita nya lalu lembut tulang. Ati iya balat tusah, lalu ngasaika diri pedis baka indu ke radai deka beranak.


text:
“Baka singa ti pansut ari babas ti repa ba tebing Sungai Jordan lalu mansang ngagai padang rumput ti galak, baka nya meh Aku ti TUHAN deka datai, lalu orang Babilon deka rari tekala nya ari nengeri sida. Nya baru tuai bansa ke dipilih Aku deka megai perintah di menua nya. Sapa ulih dibandingka enggau Aku? Sapa berani nyakap Aku? Ni raja ke ulih ngelaban Aku?


text:
Nya alai pendingka pelan ti udah digaga Aku kena Aku ngelaban nengeri Babilon, enggau utai ti deka dikereja Aku ngagai orang ke diau di nengeri nya. Indah bala anak sida deh deka diirit, lalu semua orang deka takut.


text:
Penginggar munyi Babilon alah deka ngasuh tanah berenyang di serata dunya, lalu munyi orang ke nyabak takut deka didinga bansa bukai.”


text:
Ku TUHAN bejaku, “Aku deka ngasuh ribut pengerusak datai ngelaban menua Babilon enggau orang ke diau dia.


text:
Aku deka ngasuh orang kampar ngerusak menua Babilon baka ribut ti ngebuka rumput ti rangkai. Lebuh hari pengerusak nya datai, sida deka ngelulung lalu nyerang, lalu ngabiska semua utai di menua nya.


text:
Anang meri bala soldadu iya peluang nimbakka panah tauka ngerasukka baju kebal sida. Anang ngalau sida ke bujang! Bunuh semua bala soldadu sida!


text:
Aku TUHAN ti Pemadu Bekuasa, sigi enda ninggalka Israel enggau Judah, taja pen sida udah bedosa ngelaban Aku Allah Taala ke disembah orang Israel ti kudus.


text:
Rari meh kita ari menua Babilon! Rari ngidupka nyawa diri! Anang nejuka diri dibunuh ketegal dosa menua Babilon. Aku diatu malas lalu ngukum menua Babilon laban iya endang patut diukum.


text:
Menua Babilon nya baka mangkuk emas ba jari Aku, ti ngasuh semua dunya mabuk. Semua bansa bela ngirup wain iya, lalu gila.


text:
Menua Babilon udah ngenyit alah, lalu dirusak! Ngulit meh kita ke iya! Ambi meh ubat kena ngubat bakal iya, nyangka iya ulih digeraika.


text:
Ku orang kampar ti diau dia bejaku, ‘Kami udah nguji nulung menua Babilon, tang udah kelalu laun. Aram kitai angkat ari tu lalu pulai ngagai menua kitai empu. Enggau pengabis pengering Iya, Allah Taala udah ngukum menua Babilon, lalu udah ngerusak iya.’ ”


text:
Ku TUHAN bejaku, “Bala nembiak Aku manjung, ‘TUHAN udah nunjukka kitai tu endang amat ngena. Aram kitai mansang lalu madahka ngagai orang di Jerusalem pasal utai ti udah dikereja TUHAN Allah Taala kitai.’ ”


text:
TUHAN udah nyungkak bala raja di menua Media, laban Iya deka ngerusak menua Babilon. Nya meh jalai Iya deka bebalaska Rumah Sembiang ti udah dirusak. Ku bala pemesai soldadu bejaku, “Ansah laja kita! Sediaka terabai kita!


text:
Tuatka menira kena ngepunka serang ngelaban dinding kuta nengeri Babilon. Tambahka pemayuh tubuh jejaga! Asuh orang nyaga nengeri! Asuh bala soldadu ngeramka ipa!” TUHAN udah ngereja utai munyi ti deka dikereja Iya ngagai orang Babilon.


text:
Menua nya mayuh sungai, sereta kaya reta tengkira, tang timpuh iya udah abis, lalu tali seput iya udah putus.


text:
TUHAN ti Pemadu Bekuasa udah besumpah atas nama Iya Empu, madahka Diri deka ngasuh mayuh orang nyerang menua Babilon baka bala buntak, lalu sida deka manjung menang.


text:
Lebuh TUHAN bejaku, ai ti di langit besegum. TUHAN mai mua hari ari tisi dunya. Iya ngasuh kilat nyelar lebuh hari ujan lalu ngirumka ribut ari bilik setor Iya.


text:
Lebuh orang meda nya, nya baru sida nemu diri beli sereta enda nemu utai. Sida ke begagaka engkeramba deka asa ngapa laban bala petara ti digaga sida nya utai ti pelesu sereta enda nemu enseput.


text:
Tang Allah Taala Jakop enda baka sida petara nya, laban Iya Empu ke nempa semua utai, lalu Iya udah milih Israel nyadika nembiak Iya. Nama Iya TUHAN ti Pemadu Bekuasa.


text:
Ku TUHAN bejaku, “Menua Babilon, nuan tu tukul Aku, senyata ti dikena Aku beperang. Aku udah ngena nuan ngeredakka mayuh bengkah bansa enggau perintah,


text:
ngeredakka kuda enggau orang ke nepan sida, ngeredakka kerita perang enggau orang ke ngemudika sida,


text:
munuh lelaki enggau indu, munuh sida ke tuai enggau ke biak, munuh nembiak ti lelaki enggau ti indu,


text:
munuh pengibun bedus enggau raban bedus sida, munuh orang bumai enggau kuda ti dikena sida ngeradu tanah, ngalahka bala pemerintah enggau pemesai ti tinggi pangkat.”


text:
Ku TUHAN bejaku, “Kita deka meda Aku malas menua Babilon enggau malas orang ke diau dalam iya ketegal semua penyai ti udah dikereja sida ngagai Jerusalem.


text:
Menua Babilon, nuan tu baka bukit ti ngerusak semua dunya, tang Aku ti TUHAN tu munsuh nuan. Aku deka nangkap nuan, ngeruntuhka nuan, lalu nunu nuan nyadi amau.


text:
Batu ari tembawai nuan nadai agi dikena baru begagaka rumah. Nuan deka nyadi menua puang belama iya. Aku ti TUHAN udah bejaku.


text:
“Tuatka menira kena nesau orang mansang beperang! Sepu terumpit ngambika semua bansa ulih ninga! Sediaka semua bansa nyerang menua Babilon! Asuh perintah menua Ararat, Mini, enggau Askenas nyerang. Pilih siku pemesai nguluka bala nyerang. Bai kuda datai ke sida nyau ngemayuh bala buntak.


text:
Sediaka semua bansa nyerang menua Babilon. Pesanka bala raja ari Media, bala tuai enggau bala pemesai sida, enggau bala soldadu ari semua menua ti dipegai sida.


text:
Tanah begetar sereta berenyang laban TUHAN agi benung bejalaika pelan Iya ti deka ngaga menua Babilon nyadi menua puang, lalu enda agi diuan mensia.


text:
Bala soldadu menua Babilon udah badu ngelaban, lalu mengkang dalam kuta sida. Sida nyau takut sereta nadai daya agi. Pintu nengeri udah runtuh, lalu rumah di nengeri nya nyau diempa api.


text:
Bala seruan nyau betangkan-tangkan belanda ngagai raja menua Babilon madahka nengeri iya udah dipasuk munsuh.


text:
Munsuh udah ngalahka pemeraka ba sungai, lalu udah nyelup kuta ngena api. Bala soldadu menua Babilon udah begau abis ati.


text:
Enda lama da agi, munsuh deka mantap lalu ngindik sida baka ke nungku gandum. Aku TUHAN ti Pemadu Bekuasa, ti Allah Taala ke disembah orang Israel, udah bejaku.”


text:
Raja menua Babilon udah mepat Jerusalem lalu makai iya. Iya udah ngambi semua utai ari nengeri nya baka ke nuang benda. Baka jelu ti besai, iya nelan nengeri nya. Iya udah nabanka utai ti dikedekaka iya lalu muai semua utai bukai.


text:
Awakka orang Sion nyebut: “Awakka menua Babilon betanggungjawapka pemalat sida udah kasar enggau kitai!” Awakka orang Jerusalem nyebut, “Awakka menua Babilon betanggungjawapka semua pemerinsa ti udah ditatka kitai!”


text:
Nya alai ku TUHAN bejaku ngagai orang Jerusalem, “Aku deka nyaga kita, lalu deka mejalka bala munsuh kita mayar utai ti udah dikereja sida ngagai kita. Aku deka ngerangkaika penatai ai di menua Babilon, lalu ngasuh sungai dia rangkai.


