# verses

text:
Nya alai, iya lalu nulis siti surat ngagai orang Judah enggau pesan ti munyi tu: “Raja Demetrius ngagai bansa Judah, Tabika kita!


text:
Kami gaga amat ninga bala kita nitihka semua atur ti bisi ba semaya kitai. Kita agi taluk ngagai kami, lalu enda setanah enggau munsuh kami.


text:
Kami ngemendarka semua bansa Judah enda ibuh mayar chukai biasa, chukai garam enggau semua chukai ungkup raja.


text:
Kelimpah ari nya, kita enda ibuh mayar sebagi ari tiga bagi asil gandum enggau setengah ari asil semua buah. Belabuh ari sehari tu datai ke selama-lama iya, kami enda minta bayar ari menua Judah enggau tiga bagi menua ti suba dalam Samaria enggau Galili, lalu diatu begulai enggau Judah.


text:
Jerusalem enggau menua ngelingi nya mesti diaku kami nyadi nengeri kudus, lalu enda ibuh mayar semua chukai.


text:
Kami mega badu bekuasa ba kuta di Jerusalem lalu nyerahka kuasa nya ngagai Imam Besai. Iya tau ngasuh bala soldadu ke dipilih iya nyaga endur nya.


text:
Semua orang Judah ke ditangkap lebuh perang ba semua endur ti dikuasa kami, dilepaska kami magang, nadai mayar uang tebus. Semua sida enda ibuh mayar chukai, lalu pia mega jelu ti ditupi sida enda ibuh dichukai.


text:
Lebuh Hari Sabat, Hari Besai Bulan Baru enggau hari besai bukai, semua orang Judah ba perintah kami enda ibuh mayar chukai sereta enda ibuh mayar utang. Nambahka nya, chukai enggau utang mega enda digumpul tiga hari sebedau enggau tiga hari udah hari besai ti disebut tadi.


text:
Ba semua hari nya mega nadai siku orang patut minta bayar ari kita tauka ngachau kita ngena sebarang jalai.


text:
Lebih kurang 30,000 iku orang Judah bepeluang nyadi soldadu raja, lalu deka digaji sebaka enggau bala soldadu bukai.


text:
Sekeda sida deka diengkah ba semua kuta besai raja, lalu sekeda deka diberi penuduk ngereja pengawa perintah. Orang ke nyadi tuai enggau tuai perang sida, deka dipilih ari bala sida empu. Sida tau nitihka adat sida empu baka ti udah dikemendarka raja ungkup menua Judah.


text:
Semua tiga bengkah pelilih menua di Samaria ti udah dipegulaika enggau menua Judah, tetap nyadi siti menua enggau Judah, lalu deka dikuasa Imam Besai empu.


text:
Duit perintah ari nengeri Ptolemais enggau semua endur ti diperintah iya, diberi kami ngagai Rumah Sembiang di Jerusalem kena melanja semua utai ti dikena sembiang.


text:
Semua duit tulung perintah ti enda dibayar kami dua tiga taun tu ti udah, deka dibayar kami diatu. Belabuh ari diatu kami deka nyuaka bayar nya belama kena ngereja pengawa ba Rumah Sembiang.


text:
Kelimpah ari nya kami badu ngambi chukai tiap taun penyampau 5,000 kepin duit pirak ari Rumah Sembiang. Duit nya ungkup bala imam ke nguluka sembiang ba Rumah Sembiang.


text:
Barang sapa ke rari ngagai Rumah Sembiang tauka ngagai tengah laman rumah nya ngambika enda kena tangkap, laban iya berutang ba raja tauka ba orang bukai, orang nya deka dilepas, lalu reta iya deka diberi pulai baru ngagai iya.


text:
Baka nya mega, semua belanja kena ngaga baru dinding Jerusalem, kuta kena ngelingi iya enggau dinding di sekeda nengeri di menua Judah, dibayar ngena reta raja magang.”


text:
Lebuh Jonathan enggau rayat ninga perambu Raja Demetrius, sida enda arap lalu enggai nerima semua utai nya. Sida agi ingatka semua penyai ti balat amat dikereja iya ba bansa Israel lebuh iya merinsa sida.


text:
Sida deka agi setanah enggau Raja Alexander laban iya ke dulu besemayaka pemaik enggau sida. Nya alai, sida tetap setanah enggau Raja Alexander.


text:
Raja dua iku nya betempuh, lalu soldadu Raja Demetrius ngerarika diri. Raja Alexander ngagai sida, lalu ngalahka sida.


text:
Raja Alexander ngelaban enggau naka alah sampai matahari padam, lalu sehari nya mega Raja Demetrius parai.


text:
Udah nya Raja Alexander ngirumka seruan ti mai pesan ti munyi tu ngagai Raja Ptolemeus Keenam ke nyadi raja menua Ejip:


text:
“Aku udah pulai ke menua diri empu lalu udah mujur ngalahka Demetrius. Aku udah ngerebut kuasa ba bagi menua kami lalu duduk ba kerusi raja aki ini aku.


text:
Nya alai, kitai patut ngaga semaya bekaban enggau pangan diri. Awakka aku jadi enggau anak nuan. Aku deka meri nuan enggau anak nuan pemeri ti ngerinduka ati seduai.”


text:
Raja Ptolemeus nyaut, “Gaga amat nuan sehari nya lebuh nuan pulai ngagai menua diri empu lalu duduk ba kerusi raja aki ini nuan.


text:
Aku setuju enggau penemu nuan. Tang nuan mesti betemu enggau aku ba nengeri Ptolemais ngambika tua ulih bekelala. Udah nya nuan tau jadi enggau anak aku.”


text:
Nya alai dalam taun 162 Raja Ptolemeus enggau anak iya Kleopatra ninggalka menua Ejip lalu datai di Ptolemais.


text:
Seduai iya disambut Raja Alexander, lalu Raja Ptolemeus nyerahka Kleopatra anak iya ngagai Raja Alexander. Tikah seduai nya dintu enggau pengerami besai di Ptolemais baka adat bala raja ngelama tu.


text:
Nya alai Jonathan mansang ngagai Ptolemais lalu enggau baju ti dikena orang bepangkat iya betemu enggau dua iku raja nya. Iya nyuaka pemeri mas enggau pirak ngagai seduai nya. Iya mega meri mayuh pemeri bukai ngagai bala kaban raja, lalu semua sida berasai tetegu ati laban iya.


text:
Sekeda orang Judah ke ngelaban adat, lalu deka ngerusak bansa diri empu baum ngelaban Jonathan sereta betenahka iya. Tang Raja Alexander enda pedulika sida.


text:
Jonathan diasuh duduk nisi raja. Raja Alexander lalu bejaku enggau bala pemesai iya, “Alai kita enggau Jonathan ngagai tengah-tengah nengeri, lalu padahka nadai siku orang tau betenahka Jonathan tauka ngachau iya ketegal nama-nama kebuah.”


text:
Lebuh orang ke betenahka Jonathan meda iya diberi gari perintah enggau basa, lalu lebuh sida ninga jaku padah orang pasal Jonathan, semua sida rari magang.


text:
Raja meri basa ngagai Jonathan ngena jalai, meri iya pangkat ti pemadu tinggi nyadi Pangan Raja. Jonathan mega diasuh nyadi tuai perang lalu nyadi tuai megai menua.


text:
Dalam taun 165, Demetrius Kedua, anak Raja Demetrius Kesatu ninggalka Kreta lalu datai di Siria, menua aki ini iya.


text:
Maya nya Raja Demetrius nuduh Apolonius baru nyadi tuai megai menua Siria Besai. Apolonius ngaga raban soldadu ti besai lalu belangkau semak Jamnia. Iya ngirum pesan tu ngagai Jonathan, Imam Besai:


text:
“Nuan aja ke ngelaban kami. Ketegal nuan, kami diketawa sereta dikeleseka orang. Nama kebuah nuan mandangka kuasa nuan ngelaban kami di bukit?


text:
Enti nuan amat arapka soldadu nuan, nurun meh besatup enggau kami ba emperan ngambika kitai nemu sapa bagi kitai ke amat kering. Nuan deka meda raban soldadu ari semua nengeri bisi enggau kami.


text:
Manah agi enti nuan mansik dulu sapa kami, lalu sapa ke setanah enggau kami. Nuan deka nemu diri enda tan laban kami. Aki ini nuan sampai dua kali ngerarika diri ba menua sida empu.


text:
Anang nuan ngarapka diri tan laban raban bekuda kami enggau soldadu kami ke kering ba emperan tu. Ditu batu mit pen nadai endur belalai lalu nadai endur alai rari.”


text:
Lebuh Jonathan nerima pesan Apolonius, iya ringat amat. Dipilih iya 10,000 iku soldadu, lalu angkat meh sida ari Jerusalem. Menyadi tuai iya, benama Simon mai raban soldadu siti deka nulung iya.


text:
Sida lalu belangkau semak nengeri Jopa. Orang ba nengeri nya enda ngasuh sida tama laban dia udah bisi soldadu Apolonius. Tang Jonathan nyerang nengeri nya.


text:
Laban takut, nya alai orang ke diau ba nengeri nya lalu muka pintu penama besai, ngelakka Jonathan ngalahka nengeri nya.


text:
Lebuh ninga berita nya, Apolonius mai 3,000 iku raban soldadu ke nepan kuda enggau raban soldadu bejalai kaki ti mayuh amat. Iya ngaga diri nuju nengeri Asdot. Tang maya nya iya mansang ke emperan bepanggai ba pengering raban soldadu iya ke nepan kuda.


text:
Iya ninggalka 1,000 iku raban soldadu iya ke nepan kuda ngambika nyubuk lalu nyerang soldadu Jonathan ari belakang. Jonathan nitihka munsuh sampai ke Asdot, lalu betempuh dia.


text:
Maya nya meh Jonathan nemu diri kena ipa. Bala soldadu iya diserang. Ari pagi sampai lemai sida ditembak munsuh ngena panah.


text:
Tang bala nembiak Jonathan ngenanka diri enda rari, lalu ngelaban baka ti udah dipadahka iya, ketegal nya raban soldadu munsuh ke nepan kuda nyau lelak.


text:
Udah raban soldadu ke nepan kuda nya lelak, ngenyit Simon enggau bala iya ayan. Iya nyerang lalu ngasakka raban soldadu munsuh ke bejalai kaki. Nya alai, bala munsuh rari lalu pambar.


text:
Raban soldadu munsuh ke nepan kuda mega pambar di emperan, lalu rari ke Asdot sereta belalai ba rumah sembiang petara bukai engkeramba sida benama Dagon.


text:
Tang Jonathan nunu nengeri nya enggau rumah sembiang petara bukai Dagon ti bisi dia, lalu semua orang ke belalai dia mati retung magang. Semua genturung pendiau ba sebelah nya dirampas lalu ditunu mega.


text:
Udah nya Jonathan ngejangka endur nya, lalu belangkau semak Askelon. Iya disambut orang di nengeri nya enggau basa ti besai.


text:
Iya meri siti kancin mas baka ti selalu diberi iya ngagai orang ke dikumbai “Kaban Raja”, lalu nyerahka nengeri Ekron enggau endur ngelingi nya ngagai Jonathan ngambika dempu iya aja.


text:
Raja Ptolemeus Keenam ke nyadi raja Ejip ngempuruka raban soldadu ti besai amat mayuh baka keresik di tebing tasik, lalu ngumpul mayuh kapal perang. Enggau jalai tipu iya deka ngalahka perintah Raja Alexander ngambika menua raja nya nambahka menua iya.


text:
Nya alai raja ngagai menua Siria deka ngaga sempekat pemaik. Semua orang ke diau ba nengeri nya muka pintu besai ke iya lalu nyambut iya. Pengawa nya dikereja sida ari asuh Raja Alexander laban Raja Ptolemeus nya mentua iya.


text:
Lebuh iya datai di Asdot, iya dibai meda pengerusak rumah sembiang petara bukai Dagon ti angus, lalu iya mega dibai meda pengerusak nengeri enggau mayuh genturung pendiau ti ngelingi nya, nyengkaum endur bangkai mensia betegaring. Bangkai orang ke parai angus ditunu Jonathan lebuh beperang, ditugungka ba tisi pemanjai jalai ti mesti ditengah Raja Ptolemeus.


text:
Raja Ptolemeus mega ditusika pasal pengawa ti udah dikereja Jonathan kena ngenyaika nama iya. Tang raja enda bemunyi.


text:
Jonathan mansang ngagai Jopa deka nyambut penatai raja enggau pengerami. Sida betabi lalu bemalam din.


text:
Baka nya meh jalai Raja Ptolemeus ngambi kuasa semua nengeri di sebelah tebing tasik datai ngagai nengeri Seleukia semak tasik. Raja ngaga atur ti jai kena ngelaban Raja Alexander lebuh iya


text:
ngirum surat ngagai Raja Demetrius munyi tu, “Manah tua ngaga sempekat. Anak indu aku ke jadi enggau Raja Alexander deka diberi aku ngagai nuan, lalu nuan deka megai perintah apai nuan.


text:
Raja Ptolemeus ngambi anak iya ari Raja Alexander lalu meri iya ngagai Raja Demetrius. Raja Ptolemeus mutuska semua kaul enggau Raja Alexander, lalu iya nyata bendar bemunsuh enggau iya.


text:
Raja Ptolemeus tama ke dalam nengeri Antiokia lalu ngangkatka diri nyadi raja Asia Barat Daya. Enggau nya iya nyadi raja Ejip enggau Asia Barat Daya.


text:
Tang lebuh Raja Alexander ninga pengawa ti dikereja Raja Ptolemeus, raja mansang beperang ngelaban iya. Raja Ptolemeus ngelaban iya enggau raban soldadu ti kering sampai Raja Alexander rari.


text:
Dua hari udah nya Raja Ptolemeus empu parai. Raban soldadu iya ba semua nengeri ti bekuta dibunuh orang ke diau ba nengeri nya empu.


text:
Lebuh maya nya Jonathan ngempuruka orang ari Judea laban deka nyerang kuta di Jerusalem. Sida ngaga mayuh panggau asur ngambika bisi dikena beperang.


text:
Tang sekeda orang Judah ke benchi meda bansa diri empu mansang betemu enggau Raja Demetrius Kedua. Sida madahka iya pasal Jonathan ke deka nyerang kuta di Jerusalem.


text:
Lebuh ninga berita nya, Raja Demetrius ringat lalu terus mansang ke nengeri Ptolemais. Iya ngirumka siti surat ngagai Jonathan minta iya badu nyerang lalu jampat datai betemu enggau raja di Ptolemais.


text:
Taja Jonathan udah nerima pesan raja, tang iya majak ngasuh nyerang. Iya milih sekeda bala tuai di Israel enggau sekeda imam ngambika enggau iya. Iya merantuka nyawa diri empu,


text:
mansang betemu enggau raja di Ptolemais mai mas, pirak, gari enggau mayuh pemeri bukai. Iya mandangka pemanah diri, nya alai raja rinduka iya.


text:
raja manah enggau iya baka bala raja bukai ke manah enggau iya dulu ari nya. Jonathan dipebasa ba mua bala pangan raja.


text:
Iya ditetapka mangku pengawa Imam Besai lalu mega mangku pengawa ti besai-besai ti dipegai iya ngelama tu. Iya sampai diangkat nyadi siku ari raban ti dikumbai Pangan Raja.


text:
Jonathan minta ngagai raja ngambika menua Judea enggau tiga iti bagi menua Samaria enda ibuh mayar chukai, lalu kena nganti nya iya besemaya deka meri 11,000 kilogram pirak ngagai raja.


text:
Raja setuju lalu kena netapka semua utai nya, iya nulis siti surat ngagai Jonathan. Tu munyi surat nya,


text:
Kami udah ngirum surat ngagai kaban kami Lastenes nusi pasal kita. Kupi surat nya dikirum kami ngagai kita ngambika kita nemu.


text:
Kami udah mutuska runding deka meri utai ti nguntungka bansa Judah kena malas pemanah sida laban sida kaban kami ke taluk lalu ngereja pengawa nitihka semaya sida enggau kami.


text:
Kami ngemendarka sida ngempu bagi menua Judea enggau tiga bagi menua bukai baka nengeri Efraim, Lida enggau Ramataim nyengkaum endur ngelingi nya. Tiga iti bagi menua Samaria nya ditetapka kami nyadi siti enggau Judea. Pekara nya deka nguntungka orang ke mai pemeri ngagai Jerusalem laban chukai ninting taun ari semua utai ti ditanam enda agi diberi ngagai raja tang diberi ngagai Rumah Sembiang.


text:
Belabuh ari sehari tu sida enda agi mayar chukai sepuluh peratus, chukai garam enggau semua chukai ungkup raja.


text:
Nadai siti ari pekara ti disebut dalam surat tu tau dikinsil belabuh ari seharitu datai ke selama-lama iya.


text:
Gaga kupi surat tu, lalu beri ngagai Jonathan ngambi bisi engkah ba Bukit Sion awakka ulih dipeda semua orang.”


text:
Raja Demetrius meda menua iya bisi pemaik enggau pengelantang diperintah iya, lalu nadai agi orang deka ngelaban iya. Nya alai iya lalu ngemaduka semua raban soldadu iya. Semua bala soldadu diasuh pulai ke rumah diri empu magang, semina raban soldadu ke digaji ari Gerika aja ke agi bisi dia. Ketegal nya, bala soldadu ke bekereja kenyau ari bala raja dulu suba, belabuh benchi meda Raja Demetrius.


text:
Ari pemayuh orang suba ke nyukung Raja Alexander, bisi siku orang benama Trifon. Iya meda semua raban soldadu muchau ngagai Raja Demetrius. Nya alai iya mansang betemu enggau Imalkue, orang Arab ke ngibun lalu ngajar Antiokus, anak Raja Alexander ke agi biak.


text:
Lama diri Trifon diau dia. Iya ngansak Imalkue nyerahka nembiak nya ngagai iya ngambika diangkat nyadi raja nganti apai iya. Iya mega madah ngagai Imalkue pasal pengawa ti dikereja Raja Demetrius ti ngujungka iya dibenchi bala soldadu ke diasuh iya badu.


text:
Benung nya Jonathan ngenataika peminta ngagai Raja Demetrius ngambika iya narit bala raban soldadu iya ari kuta di Jerusalem enggau ari semua kuta di Judea laban sida nya majak nyerang Israel.


text:
Ku Raja Demetrius nyaut, “Peminta nuan deka dikemendarka aku, lalu enti bisi peluang, aku deka bebasaka nuan enggau bansa nuan lebih agi ari selama.


text:
Tang diatu aku minta nuan ngirumka bala nuan nulung aku beperang laban semua raban soldadu aku ngelaban aku.”


text:
Nya alai Jonathan lalu ngirumka 3,000 iku soldadu ke gagah berani ngagai Antiokia. Raja gaga amat ati nyambut penatai sida.


text:
Tang 120,000 iku orang ke diau ba nengeri udah begempuru ba tengah-tengah nengeri laban deka munuh raja.


text:
Raja lalu minta tulung raban soldadu bansa Judah, lalu semua sida nya begempuru ngelingi raja. Sida mansang ngagai serata nengeri nya lalu munuh kira 100,000 iku orang.


text:
Lebuh orang mayuh meda nengeri sida udah dikuasa orang Judah, sida nyau nadai ati agi, lalu enggau nyawa ti inggar minta kasihka raja. Ku sida,


text:
Sida ke ngelaban raja nikauka senyata diri lalu bebaik enggau iya. Ketegal nya, raja enggau semua orang ba perintah iya bebasa amat ke orang Judah. Udah nya sida pulai ke Jerusalem mai mayuh perapasan.


text:
Tang raja mungkir semaya diri lalu ngelaban Jonathan. Iya enda malas pemanah Jonathan tang balat ngenusah iya.


text:
Semua raban soldadu ke udah dikemaduka Raja Demetrius setanah enggau raja ke agi biak nya. Raja Demetrius diserang lalu alah sereta ngerarika diri.


text:
Raja Antiokus ke agi biak nulis surat ngagai Jonathan. Baka tu ku isi surat nya: “Aku netapka nuan mangku pengawa nyadi Imam Besai lalu ngangkatka nuan nguasa empat iti bagi menua nya. Aku mega meri nuan gelar ‘Pangan Raja’.”


text:
Sereta enggau surat nya, raja ngirumka perengka enggau kerusi mija kena makai ti digaga ari mas. Jonathan dikemendarka ngirup ngena mangkuk mas, ngena gari printah enggau kancin mas ti semina tau dikena “Kaban Raja” aja.


text:
Raja mega ngangkatka Simon menyadi tuai Jonathan nyadi tuai megai menua ba endur ari entara menua enggau Fenisia sampai ngagai entara menua enggau Ejip.


text:
Udah nya Jonathan enggau bala soldadu iya mansang nengah mayuh nengeri di menua Siria Besai. Semua raban soldadu Siria setanah enggau sida. Jonathan mansang ke Askelon, lalu disambut orang ke diau dia enggau pengerami.


text:
Angkat ari nya, iya ke Gasa tang orang ke diau ba endur nya nutup pintu besai. Nya alai, iya nyerang nengeri nya, lalu endur ngelingi nya dirampas sereta ditunu iya.


text:
Orang ke diau di Gasa minta diri bebaik enggau Jonathan. Nya alai, iya lalu mai sida ngaga sempekat. Tang bala anak tuai sida ditangkap lalu dikirum ke Jerusalem. Udah nya iya nemuai ngagai menua nya datai ngagai Damaskus.


text:
Jonathan ninga berita pasal tuai perang Raja Demetrius enggau raban soldadu iya ti besai udah datai di Kades di Galili enggau tuju deka muai iya.


text:
Nya alai, iya angkat deka beperang ngelaban sida, lalu menyadi tuai iya benama Simon tinggal di Judea.


text:
Simon belangkau ba mua nengeri Bet-Sur nyerang nengeri nya lalu sida lama amat betempuh enggau orang ke diau dia.


text:
Ujung iya orang di menua nya minta diri bebaik enggau iya. Simon pen lalu setuju. Tang iya muru sida lalu diau ba nengeri nya. Bala soldadu diengkah iya dia mega.


text:
Benung nya Jonathan enggau raban soldadu iya belangkau semak Tasik Genesaret. Tumu pagi siti sida angkat ke emperan Hasor.


text:
Tang soldadu munsuh nyatup sida dia, udah sida ninggalka sekeda ari bala sida ngipa orang Judah dia. Benung soldadu munsuh besatup enggau Jonathan,


text:
Semua soldadu Jonathan ngerarika diri. Nadai siku sida tinggal kelimpah ari dua iku tuai perang sida, iya nya, Matatias anak Absalom enggau Judas anak Kalfi.


text:
Lebuh bala nembiak Jonathan ke ngerarika diri meda utai baka nya, sida nikal baru enggau ngagai munsuh sampai di langkau sida di Kades lalu diau ba langkau nya.


text:
Sehari nya lebih kurang 3,000 iku soldadu munsuh parai. Udah nya, Jonathan mulaika diri ke Jerusalem.


text:
Lebuh Jonathan meda diri bisi peluang ti manah, iya milih sekeda orang lalu ngirumka sida ke Rom ngambi neguh sereta ngulang baru kaul sida enggau orang Rom.


text:
Sida ke dikirum nya lalu angkat ke Rom. Sida mansang ngagai Dewan Negara lalu madahka diri nyadi pengari dikirum Imam Besai Jonathan enggau bansa Judah ngulang baru kaul enggau orang Rom.


text:
Orang Rom lalu meri sida surat ti diserah ngagai bala pemesai di semua menua ti ditengah sida ngambika sida likun pulai ke menua.


text:
“Imam Besai Jonathan, Kunsil Tuai-Tuai Raban Bansa, bala imam enggau semua bansa Judah, ngagai bala menyadi kami di Sparta, tabi basa!


text:
Dulu suba raja kita Raja Areios ngirum surat ngagai Onias, Imam Besai kami madahka bansa kitai bekaban. Kupi surat nya bisi disertaka kami ditu.


text:
Sida ke dikirum Raja Areios disambut Onias enggau penuh basa, lalu surat ti madahka kitai bekaban udah diterima iya.


text:
Iya ke bendar, kaul baka nya tau enda ibuh ba kami laban kami ngulihka pengering ari bup kudus ti dikembuan kami.


text:
Tang kami nguji ngirum surat tu mega kena ngulang baru kaul kitai lalu ngambu kita menyadi laban kami enggai dikumbai kita orang ke enda dikelala kita. Tambah mega udah betaun-taun kitai nadai ngaul pangan diri kenyau ari surat ti keterubah iya suba.


text:
Ngelama tu, ninting taun kami ingatka kita maya kami bisi peluang, baka lebuh ngintu pengerami enggau hari bukai lebuh kami nyuaka pesembilian enggau sembiang, lalu nya dikereja kami ke kita kena kami ngingatka kita baka orang diri menyadi.


text:
Kami amat udah ngasaika mayuh penusah enggau perang laban kami suah diserang bala raja ngelingi kami.


text:
Sekumbang kami beperang, kami enggai ngenusah kita enggau sida ke setanah tauka bekaban enggau kami,


text:
laban kami bulih tulung ari Tuhan. Iya meh ke ngalahka semua munsuh kami lalu nyelamatka kami ari sida.


text:
Kami udah milih Numenius anak Antiokus enggau Antipater anak Jason, lalu ngirumka seduai iya ke Rom ngambi ngulang baru kaul kami enggau orang Rom.


text:
Seduai iya mega dikirum kami ngagai kita ngambika ngenataika jaku tabi kami, lalu mai surat tu pasal ngulang baru kaul kitai bambu madi.


text:
Kami udah tetemuka siti surat pasal orang Sparta enggau orang Judah ti madahka kitai tu diri menyadi laban bansa kitai peturun Abraham.


text:
Reta kami, jelu tupi kami enggau tanah kami enggi kita. Lalu pia mega, reta kita, jelu tupi kita enggau tanah kita enggi kami. Kami ngasuh sida ke dikirum kami madahka pekara tu ngagai kita.”


text:
Jonathan ninga berita pasal bala tuai perang Raja Demetrius datai baru mai bala soldadu mayuh agi laban deka beperang ngelaban iya.


text:
Jonathan enggai meri peluang ngagai sida tama ngagai menua iya. Nya alai, Jonathan angkat ari Jerusalem lalu besatup enggau sida ba pelilih menua Hamat.


text:
Jonathan ngasuh sekeda orang matau langkau munsuh. Sida pulai lalu nusi pasal munsuh ke udah besedia deka nyerang orang Judah lebuh malam hari.


text:
Lebuh mata panas padam, Jonathan ngasuh bala nembiak iya bejaga sepemanjai malam ngena senyata ti chukup, besedia nyatup serang munsuh sebarang maya. Iya mega ngasuh orang bejaga ngelingi langkau.


text:
Lebuh bala soldadu munsuh ninga Jonathan enggau bala nembiak iya udah besedia deka betempuh, sida takut amat. Sida ngidupka tugung panduk ba langkau sida lalu ngerarika diri.


text:
Jonathan enggau bala nembiak iya meda tugung panduk nya, tang baru hari siti nya baru sida nemu utai ti udah nyadi.


text:
Jonathan lalu ngagai bala munsuh tang enda ulih nangkap sida laban sida udah ngelayang Sungai Eleuterus.


text:
Jonathan nguing lalu nyerang orang Zabadi ari raban bansa Arab. Orang Zabadi alah, lalu semua reta sida dirampas.


text:
Maya nya Simon mega mansang betempuh lalu terus mansang datai di Askelon enggau semua kuta ngelingi endur nya. Udah nya iya nguing nuju Jopa, siti nengeri ti bekuta lalu ngengkah seraban soldadu nyaga endur nya laban iya udah ninga orang ke diau dia deka nyerahka nengeri bekuta nya ngagai raban soldadu Raja Demetrius.


text:
Lebuh Jonathan pulai ke Jerusalem, iya ngangauka bala tuai rayat lalu berunding enggau sida ngaga sekeda kubu di Judea,


text:
ngeninggika semua dinding di Jerusalem, lalu nirika dinding ti tinggi kena nyapat kuta enggau nengeri ngambika kuta kediri lalu munsuh enda ulih bedagang enggau orang ke diau dia.


text:
Rayat begotong-royang gawa ngenanka nengeri, laban sebagi ari dinding muak ari timur sepemanjai Lebak Kidron udah rubuh. Dinding ba entang Kafenata mega patut diaduka baru.


text:
Simon mega ngaga baru nengeri Adida ti ba kaki bukit. Nengeri nya ditegapka iya, lalu digagaka pintu besai penama enggau sengkal penambit pintu.


text:
Tang iya irauka Jonathan enda setuju lalu nyerang iya. Nya alai Trifon mansang ke Bet-Sean enggau tuju deka nangkap lalu munuh Jonathan.


text:
Nya alai, iya lalu nerima Jonathan enggau penuh basa, lalu dibai iya bekelala enggau semua pangan iya. Jonathan diberi iya mayuh macham pemeri. Semua pangan enggau raban soldadu iya diasuh iya talukka Jonathan baka sida ke talukka iya.


text:
Manah nuan ngasuh sida pulai. Pilih mimit aja ari sida nya lalu bai enggau kitai ke Ptolemais. Aku deka nyerahka nengeri tu ngagai nuan. Aku mega deka nyerahka semua kuta, semua soldadu enggau semua bala pemesai aku ngagai nuan. Udah nya aku deka nguing lalu ninggalka nuan. Nya meh kebuah aku tu ditu.”


text:
Semina 3,000 iku aja dibai iya, 2,000 iku ditinggalka iya di Galili, lalu 1,000 iku sida bukai dibai begulai enggau iya.


text:
Tang udah Jonathan tama ke nengeri Ptolemais, orang ke diau dia nutup pintu besai penama. Jonathan ditangkap lalu semua bala soldadu ke enggau iya dibunuh enggau pedang.


text:
Trifon lalu ngirumka raban soldadu iya ke bejalai kaki enggau raban soldadu iya ke ngena kuda ngagai Galili enggau Lebak Yizreel ngambi ngalahka semua raban soldadu Jonathan.


text:
Raban soldadu bansa Judah berunding ngumbai Jonathan enggau bala sida ke enggau iya udah ditangkap lalu dibunuh. Nya alai, sida ngeringka ati diri lalu bebaris mansang deka betempuh.


text:
Semua soldadu bansa Judah datai di Judea enggau selamat tang enggau ati ti takut. Semua rayat Israel ngulit laban tusah ati ngumbai Jonathan enggau bala soldadu iya udah parai.


text:
Semua bansa ke ngelingi sida nguji deka ngerusak orang Judah. Ku runding sida, “Orang Judah nadai tuai tauka penulung agi. Manah kitai betempuh ngelaban sida diatu ngambika semua sida parai magang, lalu badu dikingatka orang agi.”


text:
Simon ninga Trifon ngempuruka mayuh bala soldadu laban deka tama ke menua Judea lalu nganchurka iya.


text:
Simon nemu berita nya ngenakut sereta ngerawanka ati rayat. Nya alai, iya mansang ke Jerusalem, lalu ngempuruka semua rayat.


text:
Iya nguji meransang ati sida enggau jaku tu, “Semua kita nemu mayuh utai udah dikereja apai aku, kami menyadi enggau aku empu ketegal Adat Moses enggau Rumah Sembiang. Kita mega nemu pasal semua perang enggau penusah ti diasaika kami.


text:
Semua menyadi aku udah meri nyawa diri ketegal Rumah Sembiang, Adat Moses enggau bansa kitai. Ari semua kami menyadi semina aku aja ke agi idup.


text:
Tang aku enggai nyelamatka diri empu lebuh kena tuntung sebarang penusah. Aku ukai ngumbai diri manah agi ari bala menyadi aku.


text:
Taja semua bansa bukai ke benchi meda kitai, setanah magang, laban deka ngalahka kitai, aku deka ngelaban ketegal nyaga bansa aku, Rumah Sembiang enggau bini anak kita.”


text:
Simon ngempuruka semua soldadu lalu berumban-rumban nembuka semua dinding Jerusalem sereta negapka pengelikun iya.


text:
Iya ngirumka Jonathan anak Absalom enggau siti raban soldadu ti chukup besai ngagai nengeri Jopa. Jonathan muru orang ke diau dia, lalu iya empu netapka diri diau dia.


text:
Trifon enggau siti raban soldadu ti besai ngejangka nengeri Ptolemais laban deka nyerang menua Judea. Jonathan menyadi Simon ke udah ditangkap dibai enggau sida.


text:
Lebuh Trifon ninga rita Simon udah nganti menyadi iya Jonathan, lalu udah besedia deka betempuh ngelaban iya, dia iya ngirumka pesan ti munyi tu ngagai Simon,


text:
“Kami udah nangkap Jonathan, menyadi nuan laban lebuh iya agi mangku pengawa, iya enda mayar semua utang iya ngagai sarang reta raja.


text:
Tang kami deka ngelepaska iya enti nuan mayar 3,000 kilogram pirak ngagai kami, lalu ngirumka dua iku anak lelaki iya ngambika ditan kami nyadi ke jamin iya enda ngelaban kami udah kami ngelepaska iya.”


text:
Taja Simon nemu diri ditipu, tang iya ngirum duit enggau dua iku anak lelaki Jonathan laban iya enggai ngasuh rayat ngembuan ati benchi.


text:
Iya nangika sida ngumbai Jonathan dibunuh laban iya enggai ngirumka duit enggau dua iku anak lelaki nya.


text:
Udah nya Trifon mansang nengah jalai bukai ke Adora laban deka ngempu lalu ngerusak nengeri nya. Tang Simon enggau bala soldadu iya nyekat semua tunga pejalai Trifon.


text:
Benung nya, bala soldadu munsuh di kuta Jerusalem ngirumka mayuh seruan ngagai Trifon ngansak iya datai jampat nengah padang pasir mai ke sida barang pemakai.


text:
Trifon nyediaka semua raban soldadu iya ti ngena kuda laban sida mansang nyerang. Tang malam nya saleju nurun balat amat nyentukka sida enda ulih majakka pejalai diri. Nya alai, Trifon nyurutka diri lalu mansang ke Giliat.


text:
Simon lalu ngasuh sekeda orang mai bangkai Jonathan ke Modein ngambika dibukur ba nengeri aki ini iya.


text:
Udah nya Simon nirika siti tugu ti ulih dipeda ari jauh atas kubur apai enggau bala menyadi iya. Mua enggau belakang tugu nya dilapis enggau batu ti bekilat.


text:
Iya mega ngaga tujuh iti piramid ti betunga ungkup apai indai iya enggau empat iku bala menyadi iya.


text:
Ngelingi semua piramid nya didirika iya mayuh tiang besai. Ba atas iya bisi ukir perengka senyata, lalu ba tisi iya bisi mayuh ukir kapal. Tugu nya digaga ke tanda pengingat pemenang sida ke selama-lama iya, lalu dipeda semua orang ke belayar di tasik.


text:
Simon ngaga mayuh kuta di menua Judea lalu ngaga mayuh menara ti tinggi, ngaga mayuh dinding ti tegap enggau pintu penama besai enggau sengkal penambit. Iya mega nyimpan bekal pemakai di endur nya.


text:
Iya ngirumka seruan ngagai Raja Demetrius Kedua minta ngambika bagi menua nya dilepaska ari mayar chukai laban Trifon udah ngerampas sida.


text:
“Raja Demetrius ngagai Imam Besai Simon ti pangan semua raja enggau ngagai bansa Judah enggau bala tuai sida, tabika semua kita!


text:
Kami udah nerima makuta mas enggau dan engkerema ti dikirumka nuan. Kami deka ngaga sempekat pemaik enggau nuan lalu nulis ngagai bala pemesai pengumpul chukai ngambika kita enda mayar chukai.


text:
Semua utai ti ditetapka kami suba endang agi baka suba, lalu semua kuta ti digaga nuan endang enggi nuan.


text:
Semua penyilap enggau penyalah nuan sampaika sehari tu, diampun kami. Nuan mega enda ibuh mayar chukai perintah ti patut dibayar nuan lalu enda ibuh mega mayar semua chukai bukai ti digumpul sampai sehari tu di Jerusalem.


text:
Semua orang Judah ke patut gawa nyaga pengelikun kami, diterima kami gawa enggau kami. Aram meh kitai diau dalam pemaik.”


text:
Belabuh ari nya, kena ngepunka semua surat sempekat, orang Judah belabuh enggau jaku tu: “Dalam taun keterubah Simon ke nyadi Imam Besai, tuai perang enggau tuai orang Judah.”


text:
Lebuh maya nya Simon enggau bala soldadu iya nyerang nengeri Geser. Iya ngaga siti panggau dikena nyerang ti ulih dipindah kin kitu. Panggau nya dibai iya semak ngagai dinding nengeri. Siti ari menara nengeri nya diserang lalu dirampas iya.


text:
Orang ke diau ba nengeri nya, lelaki, indu enggau bala anak sida niki ke atas dinding nengeri lalu nyarikka gari sida tanda tusah ati. Enggau nyawa ti inggar sida minta Simon bebaik enggau sida.


text:
Nya alai, Simon bebaik enggau sida lalu enda nyerang sida. Tang iya muru orang ke diau ba nengeri nya, lalu meresi semua rumah sida ari patung engkeramba. Udah nya iya enggau bala nembiak iya tama ke nengeri lalu nanyi lagu puji.


text:
Semua utai ti ngasuh nengeri nya enda kudus dibuai iya magang, lalu iya ngasuh orang ke talukka Adat Moses diau dia. Iya mega nambahka pengering nengeri nya lalu nirika siti istana enggi iya empu.


text:
Benung nya bala soldadu ke diau ba kuta di Jerusalem enda ulih pansut bebeli tauka bejual ngagai endur bukai. Sida enda chukup pemakai, lalu mayuh ari sida parai kebuluran.


text:
Ujung iya sida minta diri bebaik enggau Simon. Iya setuju tang sida nya diburu iya ari endur nya, lalu kuta nya diberesi ari semua penyai ti ngasuh enda kudus.


text:
Kena dua puluh tiga haribulan kedua taun 171, Simon enggau bala nembiak iya tama kuta nya. Sida mai dan engkerema lalu nanyi lagu puji enggau terima kasih diring gambus, gong enggau belikan laban munsuh besai Israel udah alah.


text:
Simon netapka hari nya mesti dirami enggau pengaga ninting taun. Udah nya ditambahka iya pengering ba bukit endur Rumah Sembiang ti betunga enggau kuta. Iya enggau bala soldadu iya diau dia.


text:
Joannes anak Simon udah besai, nya alai Simon lalu ngangkatka iya nyadi tuai perang semua bala soldadu. Joannes diau di Geser.


text:
Dalam taun 172 Raja Demetrius Kedua ngempuruka bala soldadu iya, lalu angkat ke Media ngiga tulung beperang ngelaban Trifon.


text:
Lebuh Arsakes Keenam, raja Persia enggau Media ninga Raja Demetrius tama ngagai bagi menua iya, dia iya lalu ngirum siku tuai perang enggau sekeda raban soldadu nangkap Raja Demetrius idup-idup.


text:
Sodadu Raja Demetrius diserang lalu alah. Raja Demetrius empu ditangkap lalu dibai betemu enggau Raja Arsakes sereta dijil.


text:
Sekumbang Simon merintah menua Judea, menua nya bisi pemaik. Iya enggau naka ulih mai pengelantang ngagai bansa iya. Perintah iya dikarinduka semua rayat, lalu iya dipebasa seumur idup.


text:
Iya ngerampas Jopa siti nengeri endur penyangkai kapal, nya alai tebuka meh jalai nuju mayuh pulau di Gerika. Pemanah Simon nya ngasuh iya majak tebilang.


text:
Mayuh orang ke ditangkap lebuh perang dibai iya pulai. Geser, Bet-Sur enggau kuta di Jerusalem dirampas iya. Kuta nya dituchi iya ari semua pengamah, lalu nadai siku orang ngelaban iya.


text:
Orang Judah bumai ba tanah sida dalam pemaik enggau pengelantang. Nya alai tanah mansutka asil enggau mayuh pun buah ti lebat.


text:
Bala sida ke bujang ngena baju soldadu sida ti manah endar, lalu bala orang tuai duduk ba padang berandau pasal pengelantang ti diasaika sida maya nya.


text:
Simon meri pemakai ngagai semua nengeri lalu nyikap sida ngena senyata kena nyaga diri ari munsuh. Ketegal nya, iya majak tebilang di serata menua nya.


text:
Semua raja ke bemunsuh enggau sida udah alah magang, lalu ba nengeri nya nadai agi orang beperang enggau orang Judah.


text:
Simon nulung mayuh bansa iya ke miskin. Iya talukka Adat Moses lalu ngalahka semua orang jai enggau orang ke ngelaban adat.


text:
Tang lebuh orang Sparta ninga Simon nganti menyadi iya nyadi Imam Besai, lalu nguasa serata menua nya enggau nengeri dia,


text:
sida nulis surat ngagai Simon ngulang semaya bekaban ti digaga sida enggau menyadi iya Judas seduai Jonathan. Surat ti diukir ba lampang engkeraju


text:
Tu kupi surat ti dikirum orang Sparta: “Rayat Sparta enggau bala tuai sida ngagai Imam Besai Simon, bala tuai enggau bala imam sereta enggau semua rayat bansa Judah ti menyadi kami, tabika semua kita!


text:
Bala seruan ke dikirum nuan ngagai kami nusi kita tebilang sereta dibasa orang amat. Penemuai sida mai pengaga ngagai kami.


text:
Penerang ari sida udah kami tulis ba pemutus aum pengari rayat baka tu: ‘Numenius anak Antiokus enggau Antipater anak Jason, seruan bansa Judah ke dipebasa, datai ngagai kami ngulang sempekat bekaban enggau kami.


text:
Aum pengari rayat setuju nerima sida enggau basa lalu nuliska penerang ari sida ba siti bup disimpan ba nengeri tu ngambika bisi dikenang rayat Sparta. Kupi surat nya diberi ngagai Imam Besai Simon.’ ”


text:
Udah nya Simon ngirumka Numenius ke Rom lalu mai pemeri terabai mas ti besai berat 44 kilogram kena negapka sempekat sida bekaban enggau orang Rom.


text:
Lebuh rayat ninga semua utai ti nyadi nya, sida lalu bejaku, “Baka ni kami ulih malas pemanah Simon enggau bala anak iya?


text:
Iya enggau bala menyadi iya enggau ruang bilik apai iya orang ke gagah berani. Sida udah ngalahka munsuh kitai, lalu ngelepaska bansa kitai ari bansa bukai.” Nya alai, sida ngukir semua utai nya ba lampang engkeraju lalu ngengkah iya ba tiang besai di Bukit Sion.


text:
Tu isi utai ti ditulis nya: “Kena lapan belas haribulan Elul taun 172, iya nya, taun ketiga perintah Imam Besai Simon di Asaramel,


text:
Tiap kali lebuh perang nyadi ba menua tu, Simon anak Matatias peturun Jehoiarib enggau bala menyadi iya merantuka nyawa sida nyelamatka Rumah Sembiang, bansa enggau Adat kitai ari munsuh. Sida udah ngasuh bansa kitai nyadi bansa ti besai, ti dipebasa ulih semua orang.


text:
Tang Simon angkat lalu beperang ngeringka bansa iya. Mayuh duit iya dikena ngaji bala soldadu sereta dikena meli senyata ke guna sida.


text:
Semua nengeri di Judea dikeringka iya, lebih agi Bet-Sur ti ba entara menua, ti dulu suba nyadi gudang endur munsuh nyimpan senyata. Dia diengkah iya siti raban soldadu diau ba nengeri nya.


text:
Nengeri penyangkai kapal Jopa enggau nengeri Geser ba entara menua Asdot ti dulu suba endur soldadu munsuh diau dikeringka Simon mega. Iya ngasuh orang Judah diau ba nengeri dua iti nya, lalu meri sida sebarang utai ti dikena ngaduka baru nengeri dua iti nya.


text:
Lebuh rayat meda penaluk Simon enggau semua pengawa ti dikereja iya ngemansangka bansa diri, sida ngasuh iya nyadi Imam Besai enggau tuai sida. Sida ngereja nya ketegal semua pengawa ti udah ditembuka Simon ulih penaluk iya. Iya mega udah ngayanka pengelurus lalu nguji ngena mayuh jalai ngulihka pemenang ke bansa iya.


text:
Lebuh Simon merintah, iya ngalahka orang bansa bukai ari nengeri Judea. Iya mega ngalahka soldadu munsuh ke diau di kuta di Jerusalem ke selalu pansut ari nya ngamahka endur ngelingi Rumah Sembiang.


text:
Orang Judah dengkah iya ba kuta nya, lalu dikeringka iya ngambika nengeri Jerusalem enggau serata menua nya bisi pemaik. Semua dinding nengeri Jerusalem digaga iya tinggi.


text:
Pekara nya dikereja iya laban iya ninga orang Rom ngambu orang Judah kaban enggau menyadi ke setanah enggau sida. Raja mega ninga orang ke dikirum Simon diterima enggau penuh basa di Rom.


text:
Rayat Judah enggau bala imam sida setuju ngasuh Simon enggau peturun iya nyadi tuai enggau nyadi Imam Besai sida sekumbang ke nganti penatai siku nabi.


text:
Simon diangkat nyadi orang ke nguasa menua, nguasa Rumbah Sembiang enggau nyadi tuai perang. Iya bisi kuasa ngasuh orang nguasa barang soldadu enggau semua nengeri ti bekuta. Iya mega bisi kuasa nuduh orang nyadi tuai ngereja semua pengawa ke orang mayuh. Iya mega bisi kuasa milih orang nyadi tuai nguasa pelilih menua.


text:
Semua orang mesti nitihka jaku iya dalam semua utai. Semua sempekat perintah mesti ngena nama iya. Iya bisi kuasa ngena gari perintah enggau kancin mas.


text:
Nadai siku rayat tauka imam ulih ngubah tauka madamka semua pemutus nya tauka ngelaban perintah Simon. Sida mega enda diasuh ngempuruka orang mayuh ba menua nya enti nadai pemendar, lalu enda tau mega ngena gari perintah enggau kancin mas.


text:
Simon mega nerima nya lalu besedia nyadi orang ke pemadu bekuasa, nyadi Imam Besai, nyadi tuai perang soldadu enggau nyadi tuai rayat enggau tuai bala imam.”


text:
Semua jaku nya ditulis ba lampang engkeraju lalu diengkah ba endur ti ulih dipeda di genturung Rumah Sembiang.


text:
Kupi utai ti ditulis nya disimpan ba sarang nyimpan duit Rumah Sembiang ngambika bisi dipeda Simon enggau bala anak.


text:
Maya nya ari pulau Gerika, Antiokus anak Raja Demetrius nulis surat ngagai Simon, Imam Besai ke nguasa bansa Judah enggau ngagai semua bansa rayat Judah.


text:
Tu munyi surat nya: “Raja Antiokus ngagai Simon, Imam Besai ke nguasa bansa Judah, enggau ngagai semua rayat, tabika semua kita!


text:
Perintah aki ini kami udah dirampas sekeda orang ke jai. Kami bisi ati deka ngambi iya pulai baru lalu ngemansangka iya baka ke dulu suba. Kami udah ngempuruka raban soldadu ti besai lalu nyikap semua kapal perang.


text:
Kami deka sangkai di menua kami sereta ngalahka orang ke udah ngerusak mayuh nengeri lalu nganchurka menua.


text:
Kami deka netapka kita enda mayar chukai tauka mayar utai bukai baka ti udah ditetapka bala raja ke dulu ari kami.


text:
Jerusalem enggau Rumah Sembiang tetap enda mayar chukai. Semua perengka senyata ti digaga nuan enggau semua kuta ti didiri sereta dikuasa nuan tetap enggi nuan.


text:
Kelimpah ari nya, semua utang nuan ngagai perintah enggau semua utai ti patut dibayar nuan udah dikinsil magang ke selama-lama iya.


text:
Pengudah kami ngerebut penuduk raja, kami deka meri basa ti pemadu besai ngagai nuan, bansa nuan enggau Rumah Sembiang ngambika tampak nama di serata dunya.”


text:
Dalam taun 174 Antiokus nyerang menua aki ini iya. Mayuh raban soldadu setanah enggau iya, lalu mimit aja raban soldadu ke setanah enggau Trifon.


text:
Maya nya mega, nengeri nya diserang Antiokus ari tasik ngena kapal sampaika nadai siku orang ulih tama tauka pansut.


text:
Maya nya Numenius enggau bala iya pulai ari Rom mai surat ti ditujuka ngagai bala raja enggau mayuh bengkah menua. Baka tu ku munyi surat nya:


text:
Imam Besai Simon enggau bansa Judah, pangan enggau sida ke setanah enggau kami udah ngirum seruan ngambika ngulang baru sempekat kitai ti bekaban.


text:
Kami sanggup nulis surat ngagai semua raja enggau menua ngambika enda ngachau tauka nyerang orang Judah, semua nengeri enggau menua sida, lalu enda mega setanah enggau orang ke nyerang sida.


text:
Nya alai enti bisi orang ke ngelaban rari ari menua Judea lalu belalai di menua nuan, serahka iya ngagai Imam Besai Simon ngambika iya ngukum orang nya nitihka adat sida.”


text:
pia mega ngagai semua menua tu: Sampsames, Sparta, Delos, Mindos, Sikion, Karia, Samos, Pamfilia, Likia, Halikarnasus, Rodes, Faselis, Kos, Side, Aradus, Gortina, Knidus, Siprus enggau Kirene.


text:
Raja Antiokus ngelingi nengeri Dor kedua kali. Iya ngasuh raban soldadu iya majak nyerang nengeri nya ngena panggau asur ti digaga iya empu. Trifon dikelinggi munsuh ngambika iya enda ulih ninggalka nengeri nya.


text:
Simon ngirumka 2,000 iku soldadu ke pemadu manah nulung Raja Antiokus. Iya mega ngirum mas, pirak enggau mayuh pekakas.


text:
Tang Raja Antiokus enggai nerima semua utai nya. Semua sempekat iya enggau Simon dikinsil magang, lalu iya bemunsuh enggau Simon.


text:
Raja Antiokus ngirumka Atenobius, siku ari pemesai ti dikarapka iya, ngambika berunding enggau Simon lalu ngenataika pesan tu: “Nuan nguasa nengeri Jopa, Geser enggau kuta di Jerusalem ti dipegai perintah kami.


text:
Nuan udah ngerusak semua bagi menua lalu mai penusah ngagai menua nya. Nuan ngerebut kuasa ba mayuh endur ti dipegai perintah kami.


text:
Diatu serah ngagai kami semua nengeri ti direbut nuan, lalu pia mega serahka semua duit chukai ti digumpul nuan ari semua endur di luar bagi menua Judea ti dikuasa nuan.


text:
Enti nuan enda nitihka utai ku kami, nuan mesti mayar ngagai kami 17,000 kilogram pirak, ditambahka enggau 17,000 kilogram da pirak kena nganti chukai semua nengeri nya enggau kena nganti semua pengerusak laban nuan. Enti nuan enggai, kami deka nyerang nuan.”


text:
Lebuh Atenobius datai di Jerusalem, iya meda pengaya istana Simon, endur makai ti bisi semua pekakas digaga ari mas enggau pirak enggau mayuh barang bukai. Nya alai, Atenobius nyau temati kutu. Iya lalu ngenataika pesan raja ngagai Simon.


text:
Ku Simon nyaut, “Ukai tanah bansa bukai ti direbut kami, lalu ukai utai orang bukai ti diambi kami. Kami semina ngambi pesaka aki ini kami ti ngelama tu dikuasa munsuh kami ngena jalai ti enda beradat.


text:
Pasal nengeri Jopa enggau Geser ti dipinta nuan, kami sanggup mayar 3,000 kilogram pirak taja orang ke diau ba semua nengeri nya udah ngerugi menua enggau bansa kami.” Atenobius enda bemunyi.


text:
Enggau ati ti pedis Atenobius pulai ngagai raja. Iya ngenataika saut Simon sereta nusi pengaya Simon enggau semua utai ti dipeda iya. Lebuh raja ninga berita nya, iya ringat amat.


text:
Raja Antiokus ngasuh Kendebeus nyadi tuai perang besai pelilih menua sebelah tebing tasik, lalu meri iya raban soldadu ke bejalai kaki enggau raban soldadu ke nepan kuda.


text:
Kendebeus diasuh belangkau ba entara menua Judea, lalu ngaduka baru nengeri Kidron sereta negapka semua pintu penama besai ngambika raja ulih nyerang bansa Judah. Benung nya raja empu majak ngagai Trifon.


text:
Kendebeus mansang ngagai nengeri Jamnia lalu belabuh ngachau orang Judah lebuh iya tama ngagai bagi menua Judea, nangkap orang ke diau dia sereta munuh sida.


text:
Nengeri Kidron digaga Kendebeus baru, lalu dia diengkah iya raban soldadu ke nepan kuda enggau raban soldadu ke bejalai kaki. Ngena jalai nya, sida ulih nyerang semua jalai di Judea baka ti diasuh raja.


text:
Joannes anak Simon ngejangka nengeri Geser laban deka nusi ngagai apai iya pasal utai ti dikereja Kendebeus.


text:
Simon bejaku enggau anak tuai iya Joannes seduai Judas, “Bilik apai aku, bala menyadi aku enggau aku empu seumur idup beperang ketegal Israel. Kami selalu mujur nyelamatka Israel.


text:
Diatu aku udah tuai. Tang ketegal berekat Allah Taala, diatu seduai udah besai. Seduai mesti nganti aku enggau bala menyadi aku beperang ngarika bansa kitai. Awakka Allah Taala empu enggau seduai.”


text:
Udah nya Joannes milih 20,000 iku soldadu enggau raban ti nepan kuda ari menua nya, lalu mansang ngelaban Kendebeus. Sida bemalam di Modein.


text:
Tumu pagi siti sida mansang ke emperan. Ba endur nya mayuh raban soldadu munsuh ti bejalai kaki enggau ti nepan kuda datai dia, deka ngelaban sida tang entara raban sida enggau raban munsuh bisi siti sungai.


text:
Joannes enggau raban soldadu iya belangkau betunga enggau raban soldadu munsuh. Lebuh Joannes meda bala soldadu iya takut ngelayang sungai, iya empu dulu ngelayang sungai nya. Lebuh bala soldadu iya meda nya, sida nitihka iya.


text:
Joannes lalu magi bala soldadu iya. Iya ngengkah raban soldadu ke nepan kuda ba tengah raban soldadu ke bejalai kaki laban raban soldadu munsuh ke nepan kuda mayuh amat.


text:
Terumpit tanda nyerang disepu. Kendebeus enggau bala soldadu iya alah lalu mayuh ari bala sida bakal. Sekeda soldadu munsuh rari ke kuta sida di Kidron.


text:
Judas menyadi Joannes bakal lebuh betempuh maya nya, tang Joannes majak ngagai munsuh sampai ke nengeri Kidron ti udah digaga Kendebeus baru.


text:
Bala soldadu munsuh mega rari ke semua menara ba semua umai di Asdot tang Joannes nunu nengeri nya. Sehari nya lebih kurang 2,000 iku bala soldadu munsuh parai tang Joannes pulai ke Judea enggau selamat.


text:
Imam Besai Simon udah ngasuh Ptolemeus anak Abub nyadi tuai perang di emperan Jeriko. Ptolemeus kaya amat,


text:
Tang iya nyau sumbung lalu ingin deka nguasa serata menua nya. Ketegal nya iya berundingka atur ti jai kena munuh Simon enggau bala anak iya.


text:
Nyadi sekali Simon enggau anak iya dua iku, Matatias seduai Judas benung nemuai ngagai semua nengeri ba bagi menua sida laban deka beratika utai ti diguna ba semua nengeri nya. Kena bulan Sibat, iya nya bulan kesebelas taun 177 sida datai di Jeriko.


text:
Enggau ati jai Ptolemeus nerima sida ba kuta mit dikumbai Dok ti digaga iya empu. Ptolemeus muka pengerami besai ke sida tang iya bisi ngelalaika sekeda soldadu ba endur nya.


text:
Lebuh Simon enggau anak iya dua iku nya mabuk, Ptolemeus enggau bala nembiak iya angkat ngambi senyata lalu nyerang Simon ba bilik endur makai. Sida munuh Simon, anak iya dua iku enggau sekeda orang ke enggau sida.


text:
Udah nya Ptolemeus nuliska utai ti udah dikereja iya lalu ngirumka nya ngagai raja. Iya minta raja ngirumka raban soldadu ngambika nulung iya, lalu iya mega minta menua nya enggau semua nengeri dia diserahka ngagai iya.


text:
Iya mega nulis ngagai bala tuai raban soldadu minta sida setanah enggau iya, lalu besemaya deka meri sida mas, pirak enggau pemeri bukai.


text:
Iya ngirumka sekeda orang ke Geser munuh Joannes. Iya mega ngirumka sekeda orang ngalahka Jerusalem enggau bukit Rumah Sembiang.


text:
Tang siku ari sida nya rari dulu ke Geser lalu madah ngagai Joannes pasal apai iya enggau menyadi iya udah parai dibunuh. Iya mega nusi pasal Ptolemeus ngirum orang deka munuh Joannes.


text:
Joannes tekenyit amat ninga berita nya. Tang iya ulih nangkap, lalu munuh raban orang ke dikirum munuh iya laban iya udah dipadahka dulu pasal utai nya.


text:
Utai ti lebih ari tu ngenang Joannes nusi pasal perang iya, pemerani iya, baka ni iya ngaga baru semua dinding nengeri enggau pasal semua pemanah pengawa iya ti bukai,


text:
Awakka Allah Taala manah enggau kita lalu ngamatka sempekat ti digaga Iya enggau Abraham, Isak enggau Jakop, nembiak ti talukka Iya.


text:
Awakka Iya meri kita penemu kena meretika Adat enggau semua pengasuh Iya. Awakka Iya meri kita pemaik enggau pengelantang,


text:
Dalam taun 169, lebuh Raja Demetrius Kedua merintah Siria, kami nulis ngagai kita pasal pemerinsa enggau penusah ti ninggang kami pengelama betaun-taun tu ti udah. Maya nya Jason enggau sida ke nitihka iya ngelaban perintah di Tanah Kudus.


text:
Semua pintu Rumah Sembiang ditunu lalu orang ke enda salah dibunuh. Kami besembiang ngagai Tuhan lalu Iya nyaut semua sembiang kami. Kami meri piring jelu enggau piring gandum kena meri terima kasih ngagai Tuhan. Kami nungkun kelita di Rumah Sembiang lalu meri Iya roti ti kudus.


text:
Ketegal nya, kita patut ngintu Gawai Belangkau dalam bulan Kislew.” Ditulis dalam taun 188 Sebedau Kristus.


text:
“Ari orang Judah di Jerusalem enggau di Judea, Bala Tuai Kunsil enggau Judas, nuju semua orang Judah di Ejip, kelebih agi nuju Aristobulus ti pengajar Raja Ptolemeus enggau peturun bala imam ke diunsut minyak. Tabika nuan!


text:
Kami meri terima kasih ngagai Allah Taala laban Iya udah nyelamatka kami ari penusah besai lebuh Iya nulung kami ngelaban raja.


text:
Lebuh Raja Antiokus datai di Persia, soldadu iya dipeda mar dialahka. Tang sida dialahka dalam rumah endur nyembah petara indu ti dikumbai Nanaia ketegal bala imam ke nyembah petara indu nya mungkir.


text:
Raja Antiokus datai ngagai endur nya enggau sekeda pangan iya. Iya ngaga diri deka jadi enggau petara indu nya ngambika ulih ngambi mayuh reta dalam rumah petara nya, nyadika pemeri melah pinang.


text:
Bala imam ngayanka semua reta nya. Udah raja enggau bala pangan iya tama ke dalam rumah petara Nanaia, bala imam nutup pintu nya.


text:
Ari pintu ti dilalai ba sadau, sida nuku raja enggau bala pangan iya ngena batu sampai parai. Bangkai sida dipepat lalu pala sida ditikau ngagai orang di luar.”


text:
Puji meh Allah Taala kitai laban Iya udah ngukum semua orang ke jai nya. Puji meh Iya ketegal semua utai.


text:
Kena dua puluh lima haribulan Kislew, kami deka ngintu Pengerami Nyerahka Rumah Sembiang ngagai Iya baru. Kami ngasaika diri patut madah ngagai kita pekara tu ngambika kita mega ngintu Gawai Belangkau enggau Gawai Api. Gawai Api nya kena ngingatka utai ti udah dikereja Nehemiah lebuh iya nyuaka piring udah Rumah Sembiang enggau alta digaga baru.


text:
Pasal api nya, bisi jerita ti baka tu: Lebuh aki ini kitai dibai ngagai menua Persia, sekeda imam ke taluk belalai ngambi api ari alta, lalu ngelalaika iya dalam buntut siti telaga ti udah rangkai. Api nya dilalaika enggau likun amat sampaika endur nya nadai ditemu sebarang orang.


text:
Betaun-taun udah nya, lebuh Tuhan setuju, raja Persia ngirumka Nehemiah pulai ke Jerusalem. Nehemiah lalu ngasuh peturun bala imam ke ngelalaika api suba ngiga api nya.


text:
Sida madah ngagai kami pasal sida ke nadai tetemuka api tang semina tetemuka utai baka minyak. Nehemiah ngasuh sida ngambi utai ti baka minyak nya lalu mai utai nya ngagai iya. Udah semua piring diengkah datas alta, iya ngasuh semua imam ngunsai utai ti baka minyak nya ngagai kayu enggau piring.


text:
Enda lama udah pengawa nya dikereja, matahari pansut ari remang, lalu ngenyit api ti besai mau ngasuh semua orang alit ati magang.


text:
Udah nya, benung piring nya dempa api, Imam Besai Jonathan besembiang lalu dititihka Nehemiah, bala imam enggau semua orang bukai ke bisi dia.


text:
Baka tu munyi sembiang Nehemiah, ‘O Tuhan Allah Taala, Pengaga semua utai, Nuan ngasuh alit ati sereta kering, lurus sereta penuh pengasih. Semina Nuan aja Raja, semina Nuan aja manah,


text:
semina Nuan aja lurus sereta manah. Nuan Pemadu Bekuasa sereta Meruan belama, nyelamatka Israel ari semua penusah. Nuan milih aki ini kami nyadi orang ke enggi Nuan.


text:
Terima meh piring tu ti disua kami ketegal semua orang Israel. Lindung meh nembiak ke dipilih Nuan lalu kuduska kami.


text:
Lepaska bansa kami ke nyadi ulun di semua menua bansa bukai lalu gempuruka baru bansa kami ke pambar. Kasihka bansa kami ke dikelese sereta diperinsa ngambika bansa bukai nemu Nuan Allah Taala kami.


text:
Udah piring abis ditunu, Nehemiah ngasuh laluh utai ti baka minyak nya ditanjah ke atas sekeda batu besai.


text:
Berita nya ngelekai ngagai semua endur, lalu raja Persia dipadahka pasal utai ti baka minyak ditemu ba endur bala imam ngelalaika api alta sebedau sida dibai ngagai endur sida dibuai. Berita pasal Nehemiah enggau bala pangan iya ke nunu piring ba alta ngena utai ti baka minyak nya, ditusi ngagai raja mega.


text:
Endur nya diasuh raja jaga sekeda orang, lalu iya meri sida sebagi ari untung ti diulih ari endur nya.


text:
Nehemiah enggau bala pangan iya meri utai ti baka minyak nya nama ‘naftar’, reti nya pengudus tang mayuh orang ngumbai iya ‘naftai’.


text:
Kami bisi tetemuka utai ti ditulis madahka Nabi Jeremiah ngasuh orang ke dibai ngagai endur sida dibuai ngelalaika api ari alta baka ti ditulis kami di atas.


text:
Nabi nya mega ngajar Adat Tuhan ngagai orang ke dibuai sereta ngelalau sida seruran ingatka semua pengasuh nya, lalu enda ngasuh sida tesat lebuh meda semua engkeramba mas enggau pirak nyengkaum semua utai dikena ngelagu semua engkeramba nya.


text:
Bisi mega ditulis pekara tu pasal Jeremiah: Ari iring Tuhan, nabi nya ngasuh Langkau Tuhan enggau Sarang Batu Lampang Adat dibai enggau iya ngagai bukit sigi. Bukit nya meh ti ditiki Moses ngambika Iya ulih ninjau menua ti disemaya Allah Taala ngagai bansa kitai.


text:
Lebuh Jeremiah niki bukit nya, iya tetemuka siti gua ti besai. Dia iya ngelalaika Langkau Tuhan, Sarang Batu Lampang Adat enggau alta endur nunu menyan. Udah nya iya nutup enggau naka pengerapit jalai tama ke gua.


text:
Sekeda bala pangan Jeremiah ke nitihka iya mansang kin nguji deka nanda jalai nuju gua tang sida enda tetemuka gua nya.


text:
Lebuh Jeremiah ninga berita nya, iya ngerara sida, ku iya, ‘Nadai siku orang tau nemu endur nya datai ngagai maya Allah Taala ngempuruka nembiak Iya pulai baru lalu kasihka sida.


text:
Lebuh maya nya ila Iya deka nunjukka endur semua utai nya dilalaika. Mulia Tuhan deka dipeda di remang ti nurun baka utai ti nyadi rambau Moses suba, enggau baka maya Solomon besembiang ngambika Rumah Sembiang diserah enggau mulia ngagai Tuhan.’


text:
Kami mega dipadahka baka ni Raja Solomon, siku raja ke pandai nyua piring lebuh Rumah Sembiang tembu digaga lalu diserahka ngagai Tuhan.


text:
Lebuh maya nya raja benung besembiang, api lalu nurun ari serega nunu semua piring baka ti kala nyadi suba lebuh Moses benung besembiang.


text:
Semua utai ti nyadi nya ditulis mega dalam bup raja enggau dalam bup pasal pengidup Nehemiah, pasal iya ke nusun siti bup ti ngundan mayuh bup pasal bala nabi, bup ditulis David enggau surat bala raja pasal piring.


text:
Baka nya mega Judas ke ngumpul semua bup ti udah pambar laban perang. Semua bup nya agi bisi ba kami.


text:
Laban kami bisi ati deka ngerami pengawa Nyerahka baru Rumah Sembiang ngagai Allah Taala, nya alai kami nulis surat tu ngambika kita mega ngerami pengawa nya.


text:
“Allah Taala udah nyelamatka semua bansa Iya lalu mulaika ngagai kitai baru tanah pesaka kitai, perintah, pengawa imam enggau pengawa di Rumah Sembiang,


text:
baka ti disemaya Iya dalam Adat Iya. Iya udah ngelepaska kitai ari mayuh penusah, lalu nguduska Rumah Sembiang Iya. Kami andal bendar Allah Taala deka jampat nunjukka pengasih Iya ngagai kitai lalu mai kitai ari semua sukut dunya begempuru di Rumah Sembiang Iya ti kudus.”


text:
Dalam bup ti ngundan lima iti bup, Jason ari Kirene udah nulis jerita pasal Judas Makabi enggau bala menyadi iya nguduska Rumah Sembiang ti tebilang, lalu nyerahka alta Iya.


text:
Iya mega nusi pasal utai ari serega ti dipeda sekeda orang ke tebilang berani ngeringka pengarap Judah. Sodadu kitai mimit tang sida ulih ngerebut serata menua kitai lalu muru semua raban soldadu bansa bukai.


text:
Sida ngambi pulai baru Rumah Sembiang ti tebilang di serata dunya lalu ngelepaska nengeri Jerusalem. Sida mega mulaika semua undang-undang ti nyau deka abis dibuai. Semua nya ulih dikereja sida laban Tuhan manah lalu kasihka sida.


text:
Tang aku udah nguji ngenataika semua pekara ti ngerinduka ati orang macha; semua pekara ti mudah dikingatka orang, lalu beguna ba semua orang ke macha bup tu.


text:
Pengawa tu tusah baka orang ke nyediaka pemakai ti ngemuaska ati bala temuai ke datai ngulo pengerami. Taja pia, aku sanggup tusah ngereja iya ngambika nyamai dibacha.


text:
Pasal pansik ba tiap utai ti nyadi diserahka aku ngagai iya ti pun nulis bup tu. Aku empu semina ngira utai ti beguna aja lebuh ngelansa bup tu.


text:
Aku ukai orang ke ngaga rumah baru ke beratika enggau silik utai ti dikena ngaga rumah. Aku semina baka tukang ukir enggau tukang cat ke ngasuh rumah manah dipeda.


text:
Orang ke pandai pasal jerita lama mesti belajar sereta mansik semua utai ti nyadi, lalu nerangka iya enggau silik.


text:
Tang orang ke ngemandakka bup tau ngenataika pekara enggau pandak lalu tau enda ibuh nusi enggau silik.


text:
Aku enda nyebut utai agi, nya alai aku belabuh diatu. Beli ngaga jaku pemuka kelalu panjai laban jerita asal deka digaga pandak.


text:
Rambau Onias nyadi Imam Besai di Jerusalem, nengeri nya bisi pemaik enggau pengelantang. Semua undang-undang dititihka magang laban Onias talukka Allah Taala lalu begedika penyai.


text:
Semua raja Siria enggau Ejip bebasaka nengeri nya enggau Rumah Sembiang, lalu ngirum mayuh pemeri ti berega;


text:
baka nya mega Raja Seleukus, raja Asia Barat Daya ke mayar ngena duit iya empu semua belanja piring kena besembiang di Rumah Sembiang.


text:
Tang siku orang ke benama Simon ari raban bansa Benjamin ke diasuh nyadi orang ke nguasa Rumah Sembiang enda sepenemu enggau Onias atur ti dikena ba maket di nengeri nya.


text:
Laban Simon enda ulih ngalahka Onias, iya mansang betemu enggau Apolonius anak Traseus ke nyadi gabenor Siria enggau Fenisia lebuh maya nya.


text:
Simon madah ngagai Apolonius pasal sarang duit Rumah Sembiang di Jerusalem penuh laban reta ti melimpah sampaika enda ulih di-itung. Iya mega madahka duit nya lebih ari chukup kena meli piring, nya alai iya merambu awakka duit nya dikuasa raja.


text:
Udah nya Apolonius betemu enggau raja lalu nusi pasal reta nya ngagai iya. Nya alai raja ngirumka Heliodorus, menteri besai iya ngambika ngiga jalai ngambi reta nya.


text:
Heliodorus tekala nya mansang ngereja pengawa iya, tang iya ngelalaika tuju diri lebuh iya madahka diri deka merening semua nengeri di bagi menua Siria Besai enggau Fenisia.


text:
Lebuh iya datai di Jerusalem, iya lalu disambut Imam Besai enggau manah. Heliodorus madahka tuju penatai diri ti bendar, lalu nanya sekalika utai ti didinga iya amat tauka enda.


text:
Imam Besai nerangka utai ti ditusi Simon ti jai nya bula. Endang amat bisi duit ba tabung duit Rumah Sembiang tang sebagi ari duit nya ungkup bala patu balu, lalu sebagi da enggi Hirkanus anak Tobias, siku orang ke tebilang dia. Imam Besai mega madahka semua penyampau duit semina 14,000 kilogram pirak enggau 7,000 kilogram mas.


text:
Pia mega ku iya, enda tau sekali-kali ngambi duit ti disimpan orang ke andalka pengudus enggau pengelikun Rumah Sembiang ti dibasa di serata dunya.


text:
Tang ku Heliodorous baka ni kati, duit nya mesti diserahka ngagai sarang reta raja baka ti dipinta raja.


text:
Nya alai, ba hari ti udah ditetapka, Heliodrous tama ke dalam Rumah Sembiang ngemataka pengawa ngitung duit nya. Pekara nya ngirauka ati semua orang di serata nengeri nya.


text:
Bala imam ngena gari sembiang ningkap ba mua alta. Sida minta ngagai Allah Taala ngambika Iya nyaga reta dalam Rumah Sembiang laban Iya empu udah netapka undang-undang ngasuh nyaga reta ti disimpan dalam Rumah Sembiang.


text:
Rayat datai bebala mayuh ninggalka rumah sida laban deka enggau besembiang ngambika Rumah Sembiang enda dikamahka.


text:
Semua jalai penuh laban orang indu bekenaka kain guni ba punggung sida tanda tusah ati. Bala anak umbung bisi nya belanda ngagai mua pintu penama nengeri. Lalu bisi nya mega nyengguk ari jendela.


text:
Sinu amat meda Imam Besai nganti enggau ati ti takut sereta irau, lalu semua orang ke diau di nengeri nya ningkap di tanah nadai daya agi.


text:
Benung orang minta Tuhan ke Pemadu Bekuasa nyaga duit nya, ngambika iya tetap meruan sereta likun ba orang ke arapka Iya,


text:
Tang lebuh Heliodorous enggau semua orang ke nyaga iya datai ba bilik endur nyimpan sarang duit, Tuhan ti bekuasa atas semua roh enggau atas semua kuasa mandangka siti utai ti balat ngasuh takut, sampaika semua orang ke berani kia enggau Heliodorus tekenyit meda kuasa Allah Taala. Sida nadai daya laban tekelalu takut.


text:
Sida meda siku kuda ti ditepan orang. Kuda nya disikap enggau gari kuda ti manah amat. Orang ke nepan iya ngena baju mas ti balat ngasuh takut. Ngenyit kuda nya mansang ngagai Heliodorus lalu nyepak iya ngena kaki.


text:
Heliodorus mega meda dua iku lelaki ke agi biak, kering sereta sigat. Gari seduai nya manah amat. Seduai nya bediri siku ari kiba, siku ari kanan, lalu enda ngetu malu iya.


text:
lalu mai iya pansut. Orang tu tadi enggau bala iya, baru tama ke bilik endur nyimpan sarang duit, tang diatu iya dikatung pansut nadai daya. Lalu sida enggau terang ngaku kuasa Allah Taala.


text:
Udah iya kena kuasa Allah Taala, Heliodorus semina telentang aja. Iya enda ulih bejaku lalu nadai jalai gerai.


text:
Orang Judah muji Tuhan laban Iya udah nyaga pemanah nama Rumah Sembiang Iya ngena kereja ajih. Iya mega udah mai pengaga ngagai Rumah Sembiang ti endur orang baru udah ngasaika penakut enggau penyarut.


text:
Sekeda orang ke ngiring Heliodorus lalu jampat minta Imam Besai besembiang ngambika Tuhan ke Pemadu Tinggi enda ngambi nyawa tuai sida ke nyau deka parai.


text:
Nya alai, Imam Besai lalu nyuaka piring ngambika Allah Taala nyelamatka Heliodorus laban iya takutka raja nyangka utai ti nyadi nya pengawa orang Judah.


text:
Benung Onias nyuaka piring, lelaki dua iku ke ngena gari baka tadi, ngayanka diri baru ba Heliodorus, lalu bejaku, “Nuan patut meri terima kasih ngagai Imam Besai laban ketegal iya Tuhan nyelamatka nyawa nuan.


text:
Ingat meh, Iya ke ngukum nuan, Iya meh Tuhan ke bekuasa di serega. Nya alai, padahka kuasa Iya ti besai ngagai semua orang.” Udah seduai nya bejaku munyi nya, seduai iya lalu nadai dipeda agi.


text:
Ketegal nya Heliodorus nyuaka piring lalu ngaga mayuh semaya enggau Tuhan ke udah nyelamatka nyawa iya. Iya madah ngagai Onias iya deka pulai, nya alai iya enggau bala iya angkat lalu pulai ngagai raja.


text:
“Enti nuan bisi munsuh tauka orang ke mudi perintah nuan, manah nuan ngirum orang nya. Orang nya tetap diperinsa. Lalu enti sema iya ulih pulai, reti nya, kuasa Allah Taala tetap bisi nyadi dia.


text:
Allah Taala ke nguasa serega ngemata lalu nyaga endur nya. Barang orang datai ngagai endur nya enggau tuju ti enda manah, deka dipalu lalu diperinsa.”


text:
Baka nya meh jerita pasal Heliodorus enggau jerita pasal endur sarang duit Rumah Sembiang diselamatka.


text:
Tang Simon ke udah mudi menua diri sereta nusi ngagai Apolonius pasal reta menua, nuduh Onias malu Heliodorus lalu ngumbai iya mai mayuh penusah.


text:
Iya berani ngumbai Onias mudi menua taja Onias udah ngereja mayuh pengawa ti badas ke Jerusalem. Onias mega udah nyaga bansa diri, lalu iya bendar gawa ngambika semua adat dititihka bansa iya.


text:
Apolonius anak Menesteus, gabenor Siria Besai enggau Fenisia nyukung Simon ngereja macham-macham penyai. Simon enggau Onias balat amat bemunsuh sampaika siku orang ke dikarapka Simon kempang munuh mayuh orang. Onias nemu pekara nya tau mai penusah ngagai iya,


text:
nya alai iya lalu mansang betemu enggau raja. Tuju iya ukai deka nusi penyai orang ke sebansa enggau iya tang deka ngiga jalai ngambika bansa Judah bisi pengelantang dalam pengidup begulai enggau mensia mayuh sereta pengidup diri empu.


text:
Iya nemu, enti raja enda dikaul, sigi nadai jalai bisi pemaik dalam semua pengawa perintah, lalu Simon tentu majak ngereja penyai.


text:
Udah Raja Seleukus parai lalu Antiokus ti dikumbai Epifanes nyadi raja, Jason menyadi Onias ti biak ngerebut penuduk nyadi Imam Besai ngena jalai meri suap.


text:
Iya betemu enggau raja lalu besemaya deka meri 13,000 kilogram pirak lalu 2,700 kilogram da deka dibayar ila.


text:
Kelimpah ari nya iya besemaya deka mayar 5,000 kilogram pirak enti diberi kuasa nirika stadium endur bemain baka endur belatih ungkup sida ke agi biak, lalu ngeregister orang Jerusalem nyadi peranak menua Antiokia.


text:
Raja setuju lalu ngasuh Jason nyadi Imam Besai. Iya ngena kuasa nya mai orang ke diau di Jerusalem idup baka orang Gerika.


text:
Iya belabuh muai semua utai ti manah ti diberi semua raja Siria ke dulu suba ngagai bansa Judah ketegal pemanah Joannes. Joannes nya apai Eupolemus ke dikirum ke Rom ngambika ngaga sempekat bekaban enggau bansa Rom. Jason mega muai adat bansa Judah lalu mai adat baru ti enda setipak enggau Adat Moses.


text:
Enggau ati ti rindu iya ngaga siti stadium semak bukit Rumah Sembiang. Bala sida ke agi biak ke landik diasuh iya enggau orang belumba nitihka adat bansa Gerika ngelama tu.


text:
Jason ke nyadi Imam Besai ngapa, nadai pengarap ke Allah Taala, ngereja mayuh penyai ti nadai banding. Ketegal nya, rayat nyau majak nerima adat bansa Gerika enggau bansa bukai, sampaika


text:
bala imam mega nyau enda ibuhka semua pengawa kudus sida. Sida nyau enda rindu ke pengawa sembiang ba Rumah Sembiang, lalu enda ibuhka semua piring. Lebuh tanda pekit nikalka pirin bemunyi, sida rajin deka enggau semua main ti enda diasuh Adat Moses.


text:
Sida ngemaruhka utai ti dipebasa aki ini kitai, lalu semua tanda basa bansa Gerika dikegagaka sida amat.


text:
Nya meh kebuah sida belabuh ngasaika penusah laban bansa ke dikegagaka sida sereta ditiru sida chara pengidup, nyau nyadi munsuh ke ngenyakka sida.


text:
Jason orang ke jai nya ngirum sekeda orang ari Jerusalem ke ngeregister diri peranak menua Antiokia. Jason ngasuh sida mai 10,000 kilogram pirak ke belanja piring ngagai petara Herakles. Tang bala sida ke dikirum nya ngumbai diri enda patut ngena duit nya meli piring.


text:
Nya alai duit ti deka dikena meli piring ke petara Herakles dikena sida ke mai duit nya ngaga kapal perang.


text:
Udah Apolonius anak Menesteus dikirum ke Ejip ngambika enggau nyiri Raja Pilometor, Raja Antiokus ninga pasal raja Ejip nya enda setuju ke semua atur iya. Raja Antiokus belabuh irau ati pasal pengelikun perintah iya. Nya ala, raja nya mansang ke nengeri Jopa, lalu udah nya ke Jerusalem.


text:
Raja diambat Jason enggau orang ke diau di nengeri nya enggau pengerami, lalu diring tama ke nengeri olih seraban orang manjung bepegaika sempun. Udah nya, ari nengeri Jerusalem Raja Antiokus mai raban soldadu tama Fenisia.


text:
Tiga taun udah nya Jason ngirumka Menelaus menyadi Simon ke udah disebut suba, mai duit ti disemaya ngagai raja lalu minta pemutus raja pasal sekeda pekara ti beguna.


text:
Tang lebuh iya betemu enggau raja, iya ngasuh raja tetarit ati laban iya ngaga diri baka orang ke bekuasa. Menelaus madahka diri deka meri duit 10,000 kilogram mayuh agi ari duit ti disemaya Jason, lalu nya ke ngasuh Menelaus bulih penuduk Imam Besai.


text:
Menelaus pulai ke Jerusalem mai surat ari raja ngasuh iya nyadi Imam Besai. Tang kelimpah ari nya iya nadai sebarang utai ti patut nyukung iya nyadi Imam Besai; perangai iya baka siku orang ke bekuasa ke jai, lalu enti iya ringat, iya nemeram baka jelu mangah.


text:
Baka nya meh Jason dibuai, baka iya ke muai menyadi iya empu ketegal ngerebut penuduk Imam Besai. Lalu diatu iya diasuh rari ke menua Amon.


text:
Sostratus, tuai kuta di Jerusalem majak nagih duit nya laban pengawa iya endang ngumpul duit ti baka nya. Ujung iya, seduai iya dikangau betemu enggau raja.


text:
Menelaus ngasuh Lisimakhus menyadi iya empu nyadi sapit Imam Besai, lalu Sostratus milih Krates, tuai raban Siprus nyadi pengari iya.


text:
Maya nya penyarut nyadi di nengeri Tarsus enggau Malus di pelilih menua Kilikia laban raja udah meri dua iti nengeri nya ngagai Antiokis, siku ari bini simpan raja.


text:
Raja ninggalka Andronikus siku pemesai perintah nyadi pengari iya laban iya deka jampat ke Kilikia ngaduka penyarut di pelilih menua nya.


text:
Menelaus ngambi peluang nerumpak sekeda pekakas mas ari Rumah Sembiang. Sekeda ari utai nya diberi iya ke Andronikus, lalu sekeda dijual iya di nengeri Tirus enggau di semua nengeri semak nya.


text:
Lebuh Onias ninga pekara nya, iya belalai di siti endur kudus di Dafne semak nengeri Antiokia, lalu enggau terang iya mantah Menelaus.


text:
Menelaus ngena chara belalai mujuk Andronikus munuh Onias. Nya alai, Andronikus mansang betemu enggau Onias. Iya betabi enggau Onias lalu ngena jalai tipu besemaya deka nyaga pengelikun Onias. Ujung iya, Andronikus ulih mujuk Onias ninggalka endur kudus alai iya belalai taja Onias berasai enda nyamai ati. Tang maya nya mega Andronikus terus munuh Onias ngena jalai ti enda patut.


text:
Ukai semina bansa Judah aja tang bansa bukai mega ringat sereta irau meda Onias dibunuh ngena jalai ti jai amat baka nya.


text:
Udah raja pulai ari pelilih menua Kilikia, sekeda orang Judah ari Antiokia betemu enggau raja lalu nusi ngagai iya pasal Onias ke dibunuh ngena jalai ti jai amat. Sekeda orang Gerika begedi sereta mantah penyai nya.


text:
Raja Antiokus tusah amat ati lalu kasihka Onias; iya nyabak ngenang niang Onias laban Onias nya siku orang ke pintar sereta likun dalam pengidup.


text:
Nya alai, raja ringat amat ngagai Andronikus. Tekala nya raja muka baju tanda pangkat Andronikus; gari perintah ti dikena iya mega dibuka, lalu iya dirit ngelingi nengeri nya sampai datai ba endur iya munuh Onias. Ba endur nya mega Andronikus diukum bunuh. Baka nya meh Tuhan malas penyai iya ngena ukum ti setipak enggau ulah iya ti jai.


text:
Maya nya Lisimakhus ditemu menyadi iya Menelaus, suah bendar nerumpak barang kudus digaga ari mas di nengeri Jerusalem. Udah berita nya ditaburka, rayat begempuru ngelaban Lisimakhus.


text:
Laban rayat ke ringat nya ngelaban, dia Lisimakhus ngirumka 3,000 iku orang besenyata ngambika nyerang sida. Raban soldadu nya betuaika Auranus, siku orang ke udah tuai tang beli.


text:
Lebuh orang Judah begempuru ba tengah laman Rumah Sembiang meda Lisimakhus deka nyerang sida, dia sida lalu ngumpul batu tauka kayu, lalu bisi sekeda mega ngenggam abus. Benung sida charut, rayat nikauka semua utai nya ngagai Lisimakhus enggau bala iya.


text:
Mayuh ari sida bakal, sekeda parai lalu sekeda rari. Lisimakhus empu ke nerumpak Rumah Sembiang dibunuh semak endur nyimpan sarang duit Rumah Sembiang.


text:
Lebuh raja datai ba nengeri Tirus, Kunsil Bansa Judah Ti Pemadu Tinggi di Jerusalem ngirumka tiga iku orang ngambika nawa Menelaus.


text:
Tang lebuh Menelaus nemu diri alah dalam pekara nya, iya besemaya deka meri mayuh duit ngagai Ptolemeus anak Dorimenes ngambika Ptolemeus mujuk raja setanah enggau iya.


text:
Ptolemeus mai raja pansut ke ruai baka ke deka nyirutka angin ti beresi. Dia iya mujuk raja ngubah runding diri.


text:
Nya alai, Menelaus ke nyadi pun semua penyarut nya, dilepaska ari semua dawa, lalu tiga iku orang ke dikirum nya diukum bunuh. Tang enti sema pekara nya dibai ngagai orang Skit ke pemadu jai, sida tiga nya tentu deka dikumbai enda salah.


text:
Sida tiga nya udah ngeringka nengeri Jerusalem, orang ke diau dia enggau semua pekakas kudus ba Rumah Sembiang. Tang taja pia, ukum ti enda patut diterima sida tiga nya tetap dipejalaika enggau jampat.


text:
Ba sekeda orang Tirus, penyai nya ngasuh ati sida begedi. Sida nguburka sida tiga nya ngena atur ti besai kena bebasaka pemanah budi sida.


text:
Menelaus tetap ba penuduk iya ketegal orang ke bekuasa amu. Iya majak jai lalu nyadi munsuh ti pemadu besai bansa iya em pu.


text:
Nyau deka empat puluh hari orang di serata menua Jerusalem meda genera pasal raban soldadu ke nepan kuda belanda nengah langit. Orang ke nepan kuda nya ngena gari mas lalu ngena sangkuh


text:
enggau pedang ti udah disintak ke senyata sida. Semua raban nya besatup nyerang pangan diri. Terabai sida besatup, mayuh sangkuh enggau panah ditikau ngagai munsuh. Semua pekakas enggau baju mas perenching kena pancar matahari.


text:
Lebuh cherita sengapa nya madahka Raja Antiokus udah parai ditaburka, Jason ngempuruka lebih seribu iku orang lalu ngenyit nyerang nengeri Jerusalem. Sida nyerang raban soldadu ke nyaga dinding nengeri nya sampai raban soldadu nya nyurutka diri, lalu sida pen ngerampas nengeri nya. Menelaus rari ke kuta nengeri semak bukit Rumah Sembiang.


text:
Maya nya Jason enggau raban soldadu iya malu orang Judah, bansa iya empu enggau nadai penyinu. Iya ti bendar, Jason enda nemu, pemenang ngelaban bansa diri empu, nya meh pengalah ti pemadu besai. Iya ngumbai diri mujur menang ngelaban munsuh, ukai ngumbai bansa diri empu alah.


text:
Tang iya enda mujur ngerampas kuasa. Pengujung iya, pengawa ti mudi bansa diri empu semina mai pemalu ngagai iya, lalu iya enda tau enda rari baru ngagai menua Amon.


text:
Ujung ulah Jason ti jai baka tu: Udah iya dijel Aretas, siku orang Arab ke bekuasa, iya rari ari nengeri siti ngagai nengeri siti, iya digagai olih semua orang, iya dipegedi ketegal ngelaban adat, iya dikumbai pemadu jai laban mudi bansa diri empu, lalu ke penudi endar iya dibuai ngagai menua Ejip.


text:
Udah nya iya ke Gerika andalka diri bulih pengelikun ba orang Sparta ke agi bekaban enggau orang bansa Judah. Ujung iya, orang ke mejal mayuh bansa diri rari ari nengeri diri empu, seruran digiga sampai parai ba menua orang.


text:
Jason udah munuh mayuh orang lalu ngelakka bangkai sida enda ditumbak. Diatu iya empu enda disabak. Pemarai iya enda dipeduli orang. Iya enda ditumbakka begulai aki ini iya.


text:
Lebuh Raja Antiokus ninga utai ti nyadi di Jerusalem, iya ngumbai menua Judea ngelaban iya. Enggau ati ringat iya ninggalka Ejip lalu ngerampas Jerusalem ngena serang ti balat amat.


text:
Raja ngasuh bala soldadu iya enggau nadai pengasih munuh tiap iku orang ke ditemu sida, lalu orang ke rari ke dalam rumah dibunuh sida mega.


text:
Semua orang dibunuh magang: lelaki enggau indu, bala anak lelaki enggau bala indu dara nyengkaum bala anak mit ke baru ada.


text:
Dalam tiga hari, Jerusalem lenyau 80,000 iku orang; 40,000 parai dibunuh lebuh diserang lalu mayuh mega dijual nyadi ulun.


text:
Tang Raja Antiokus agi enda puas ati sampaika iya berani tama ke dalam Rumah Sembiang ti pemadu kudus di serata dunya. Iya diring Menelaus, siku orang ke udah mudi adat enggau bansa diri empu.


text:
Enggau jari ti udah dikena ngereja penyai, raja ngambi semua pekakas ti kudus, lalu ngerampas semua barang ti diberi bala raja kena nambahka pemesai mulia Rumah Sembiang.


text:
Raja Antiokus berasai gaga amat laban iya menang lalu iya enda nemu Tuhan endang ngelakka Rumah Iya kamah ketegal penyalah orang ke diau di Jerusalem ngasuh Iya ringat enda lama.


text:
Enti orang ke diau di nengeri nya enda tekelalu balat bedosa, tentu Raja Antiokus ditagang ngereja utai ti ngenyai nya, lalu diukum tekala nya. Iya deka merinsa baka Heliodorus ke dikirum Raja Seleukus meresa endur ngengkah sarang duit.


text:
Tuhan enda milih nembiak Iya ketegal Rumah Sembiang tang Iya ngaga Rumah Sembiang ketegal nembiak Iya.


text:
Nya alai, Rumah Sembiang saum penusah enggau nembiak Tuhan, tang udah nya saum berekat enggau nembiak Tuhan. Tuhan ke Pemadu Bekuasa sereta Pemadu Besai ninggalka Rumah Sembiang lebuh Iya ringat, tang Tuhan mulaika pemesai mulia Rumah Sembiang lebuh Iya badu ringat.


text:
Raja Antiokus ngangkut 61,200 kilogram pirak ari Rumah Sembiang, lalu jampat angkat ke Antiokia. Laban raja nya kelalu sumbung, iya ngumbai diri ulih ngasuh kapal belayar di darat, lalu raban soldadu ke bejalai kaki dikumbai iya ulih bedarat di tasik.


text:
Raja ngangkatka bala gabenor ngambi ngenyakka rayat. Iya ngangkatka Philip ari Frigia ke jai agi ari iya nyadi gabenor di Jerusalem.


text:
Andronikus nyadi gabenor di Bukit Gerisim. Kelimpah ari nya, dia bisi Menelaus ke jai enggau bansa Judah, iya nya, bansa empu, lebih agi jai ari bala gebenor. Antiokus begedi amat meda orang Judah.


text:
Nya alai iya ngirumka Apolonius enggau 22,000 iku soldadu ari Misia ke Jerusalem. Sida nya diasuh munuh semua orang lelaki di nengeri nya, lalu nyual orang indu enggau bala anak mit nyadi ulun.


text:
Apolonius datai di Jerusalem lalu ngaga diri deka bebaik. Iya nganti sampai Hari Sabat, lalu lebuh iya nemu orang Judah enda gawa sehari nya, iya ngasuh bala soldadu bejalai bebaris mai senyata ba luar nengeri nya.


text:
Mayuh orang datai kia laban deka meda pengawa nya. Ngenyit Apolonius ngasuh raban soldadu iya munuh semua orang ke datai meda pengawa nya. Udah nya iya ngasuh bala soldadu tama ke dalam nengeri nya lalu munuh mayuh orang dia.


text:
Tang Judas Makabi enggau kurang lebih sepuluh iku orang rari ke menua puang, lalu idup dia baka jelu babas. Sida semina makai utai ti tumbuh ngambika enda bedosa ketegal makai utai ti enda diasuh ada t sida.


text:
Enda lama udah nya raja ngirumka siku orang bansa Aten ke udah tuai mejal orang Judah ninggalka pengarap enggau adat aki ini sida.


text:
Iya mega diasuh ngamahka Rumah Sembiang di Jerusalem ngena jalai nyerahka rumah nya ngagai Petara Seus Olimpios. Kelimpah ari nya rumah sembiang di Bukit Gerisim mesti diserahka ngagai Seus Ksenios, petara orang bansa bukai, nitihka peminta orang ke diau dia.


text:
Rumah Sembiang penuh laban orang bansa bukai ke rami enggau ngirup sereta ngereja pengawa kamah. Sida bemain enggau indu sundal lalu tindok enggau bala orang indu di tengah laman kudus. Utai ti mali dibai sida tama ke dalam Rumah Sembiang.


text:
Orang Judah enda diasuh ngintu Hari Sabat enggau semua hari besai bukai ke selalu diintu aki ini sida sampaika sida enda diasuh ngaku diri orang Judah.


text:
Tiap bulan lebuh hari pengada raja, orang Judah dipejal enggau kasar makai perut jelu ti diberi nyadi piring; lalu lebuh hari besai kena bebasaka Dionisius ti petara anggur, sida dipejal enggau orang bejalai bebala mayuh mai sekilung daun diengkah ba pala.


text:
Ari jaku asut orang, Ptolemais bisi siti atur ditujuka ngagai semua nengeri Gerika semak nya. Atur nya minta semua orang Judah ke bisi dia mesti makai jelu ti diberi nyadi piring ngagai petara sida.


text:
Genap iku orang Judah ke enggai nitihka chara pengidup orang Gerika mesti dibunuh. Orang Judah meda penusah ti deka datai ninggang sida.


text:
Ngambika chunto, dua iku indu dibai bechara dalam kot laban nyunat anak lelaki sida ke agi mit. Seduai iya dibai bejalai ngelingi nengeri mai anak disandik seduai. Udah nya sida dibuai ari atas dinding nengeri.


text:
Nyadi sekali Philip dipadahka pasal sekeda orang Judah ke belalai begempuru ngintu Hari Sabat di sekeda gua ti enda jauh ari endur nya. Philip nyerang sida lalu nunu sida idup-idup. Sida enggai ngelaban ketegal bebasaka Hari Sabat.


text:
Kita ke macha berita tu anang enda nyamai ati ninga penusah tu. Ingat meh Tuhan enda ngena penusah tu ngerusak nembiak Iya, tang dikena Iya ngajar sida.


text:
Iya ti bendar, enti orang bedosa jampat diukum lalu enda lama nganti, nya meh tanda pemanah ati Tuhan.


text:
Iya ke Pemadu Bekuasa enda ngaga kitai baka Iya ngaga bansa bukai: Iya besabar ngelakka sida nyau balat bedosa, udah nya baru Iya ngukum sida.


text:
Nya alai, Tuhan selalu manah enggau kitai nembiak Iya. Iya ngukum kitai enggau mayuh pemerinsa tang tetap enda ninggalka kitai.


text:
Bisi siku orang tebilang ke megai Adat Moses benama Eleasar. Iya tu nyau tuai tang udu dibasa orang. Iya dipejal makai babi.


text:
Tang iya deka agi mati enggau basa ari ti idup malu. Dagin nya diluakka iya, lalu iya berani mansang ngagai endur diperinsa. Ngena jalai nya iya meri kitai teladan ngambika kitai berani nulak pemakai ti enda tuchi lalu sanggup parai ketegal nulak utai nya.


text:
Orang ke ngatur piring nya endang kaban lama Eleasar. Nya alai, sida enggau chara belalai ngasuh Eleasar mai kediri empu dagin ti tau dempa iya. Sida ngasuh Eleasar ngaga diri makai dagin babi baka ti diasuh raja.


text:
Tang Eleasar ngambi pemutus ti patut dipuji, setipak enggau umur iya ti udah tuai sereta basa ti diberi ngagai iya. Seumur idup, iya taluk amat ke Adat Allah Taala. Nya alai ku iya, “Bunuh meh aku diatu.


text:
Pengawa ti nipu baka nya, enda patut dikereja orang ke nyau tuai baka aku. Enti aku nukar pengarap aku nunda bansa bukai lebuh umur aku semilan puluh taun, dudi ila mayuh orang ke biak deka nunda aku.


text:
Enti aku nipu ketegal deka ngidupka nyawa diri, aku deka ngemalu diri empu, lalu ngenesatka mayuh orang ke biak.


text:
Enti nyema aku diatu ulih lepas ari ukum mensia, baik ke nya idup tauka mati, aku tetap enda ulih lepas ari ukum Allah Taala Ke Pemadu Bekuasa.


text:
Ngena jalai nya aku meri teladan ti manah ngagai orang ke biak ngambika sida sanggup parai enggau ati gaga ketegal ngenanka Adat kitai ti lurus sereta kudus.” Udah iya bejaku munyi nya, iya terus nuju endur iya deka diperinsa,


text:
lalu orang ke manah enggau iya tadi, diatu nyadi munsuh iya laban ku sida, Eleasar bejaku baka orang gila.


text:
Udah iya dilunsin sampaika nyau deka parai, Eleasar mengkakai sereta bejaku, “Tuhan ke ngembuan semua penemu ti kudus nemu aku ulih nyeliahka pemerinsa ti balat tu enggau pemarai, tang Iya mega nemu aku nanggung semua tu enggau ati gaga laban aku nangika Iya.”


text:
Eleasar lalu parai. Tang pemarai iya ti mandangka pemerani iya, nyadi ke teladan ti manah, ti dikingatka semua orang ke biak enggau semua bansa kitai.


text:
Bisi siti da utai nyadi, iya nya pasal siku indu enggau tujuh iku anak lelaki iya ke ditangkap. Ari asuh raja sida dilunsin kena mejal sida makai dagin babi.


text:
Siku ari sida nya lalu bejaku. “Nama utai ti dikedeka nuan ari kami? Nyamai agi kami parai ari ti ngelaban Adat aki ini kami.”


text:
Lebuh raja ninga jaku nya, iya ringat amat, lalu ngasuh orang nanggalka sekeda kawah enggau kitil besai ngambika angat amat.


text:
Udah semua utai nya angat amat, raja ngasuh orang netak dilah iya ke bajaku tadi. Kulit pala iya dititi, lalu jari enggau kaki iya ditetak ba mua indai enggau bala menyadi iya enam iku.


text:
Udah semua bagi tubuh iya puntul, raja ngasuh iya diguring idup-idup dalam kawah. Benung kawah nya berasap indai enggau bala menyadi iya meransang pangan diri ngambi parai baka orang berani. Nya alai ku sida,


text:
“Tuhan Allah Taala meda kitai lalu meretika pemerinsa kitai. Kitai nemu utai tu ari lagu Moses mantah orang ke udah ngelengkaka pengarap. Ku Moses, ‘Tuhan kasihka orang ke nyerah nyawa diri ketegal gawa ke Iya.’ ”


text:
Udah menyadi sida keterubah parai baka nya, menyadi sida ti kedua diambi laban deka diperinsa. Sida niti kulit pala iya lalu nanya iya, “Kati nuan diatu deka makai dagin babi nya? Tauka nuan ngelakka kami netak jari enggau kaki nuan siti-siti?”


text:
Iya nyaut dalam jaku iya empu, “Enggai aku makai babi!” Nya alai sida merinsa iya baka menyadi iya keterubah.


text:
Tang sebedau iya mutuska seput, ku iya bejaku enggau raja, “Nuan orang ke jai! Nuan ulih munuh kami tang Raja atas semua utai deka ngangkatka kami ari pemarai, lalu meri kami pengidup ti enda nemu badu laban kami parai ketegal penaluk kami ke semua adat Iya.”


text:
Udah nya menyadi sida ti ketiga diperinsa. Iya jampat mansutka dilah iya lebuh orang ngasuh iya. Enggau ati berani iya ngunjurka jari iya,


text:
lalu enggau nadai takut sekali iya bejaku, “Allah Taala meri jari tu ngagai aku. Tang ba aku semua Adat Iya lebih berega ari jari aku tu. Aku nemu Allah Taala deka meri iya pulai baru ngagai aku.”


text:
Tang jaku iya ti penundi endar ngagai raja munyi tu, “Aku sanggup parai ketegal kami bisi pengarap ke Allah Taala deka ngangkatka kami baru ari pemati! Tang nuan enda angkat idup baru!”


text:
iya merening raja lalu bejaku, “Nuan bisi kuasa ngereja utai peneka ati enggau mensia, taja nuan empu nemu parai. Tang anang nuan ngumbai Allah Taala ngelengkaka bansa kami.


text:
Menyadi sida keenam mega dibai ngambika diperinsa, tang sebedau iya parai, iya bejaku, “Anang salah sangka. Kami merinsa laban penyalah kami empu. Kami udah bedosa ngelaban Allah Taala kami, nya alai ketegal nya kami diperinsa baka tu.


text:
Iya ti chukup ngasuh alit ati, iya nya, indai sida, lalu iya patut dikingatka enggau basa. Iya meda semua bala anak iya tujuh iku parai magang dalam sehari nya. Tang taja pia, iya nanggung semua nya enggau ati ti berani laban iya manggaika pengarap iya ba Tuhan.


text:
Enggau ati ti pemadu berani iya ngulaika pengasai iya ti indai enggau pemerani baka orang laki, meri peransang ngagai tiap iku anak iya ngena jaku bansa iya empu.


text:
Ku iya, “Aku enda nemu baka ni nuan belabuh idup dalam kandung aku. Ukai aku ke meri nuan seput tauka pengidup tauka nusun tiap bengkah tubuh nuan,


text:
enti enda Allah Taala, ke Pengaga semua utai di bap langit. Iya ke ngaga mensia enggau semua utai. Iya penuh enggau pengasih lalu deka meri pengidup baru enggau seput ngagai nuan laban nuan berat agi ke Adat Iya ari ti beratka diri empu.”


text:
Raja Antiokus ngumbai indu nya ngeleseka iya. Nya alai, raja nguji ngumbuk anak indu nya ke pengkuan ngelengkaka adat aki ini iya. Raja bejanji enggau sumpah deka ngasuh anak indu nya nyadi orang kaya lalu senang lantang. Raja sampai deka meri iya penuduk ti dibasa, lalu ngaga iya nyadi Pangan Raja.


text:
Tang anak indu nya enda pedulika jaku raja. Nya alai, raja ngumbuk indai iya ngambika ngajar anak nya lalu ngidupka nyawa iya.


text:
Iya ngembing anak iya, lalu ngemelika raja ti jai nya enggau jaku bansa iya empu munyi tu, “Anak aku, kasihka indai nuan tu ke udah ngandungka nuan ngelama semilan bulan lalu nusuka nuan ngelama tiga taun. Aku mega udah nupi nuan datai ke diatu.


text:
Nya alai aku bebendar minta nuan anak aku merening ke langit enggau ke tanah enggau semua utai dalam iya. Ingatka Allah Taala ke ngaga mensia enggau semua utai ari utai nadai.


text:
Anang takutka raja pemunuh nya. Pandangka diri empu baka bala menyadi nuan, lalu anang takut mati baka sida ngambika ulih pengasih Allah Taala, aku nerima nuan enggau bala menyadi nuan baru ba hari pengangkat ila.”


text:
Empai abis indai iya bejaku, anak iya lalu bejaku, “Raja Antiokus, nama utai dianti nuan? Aku enggai nitihka jaku nuan. Aku semina talukka Adat ti diberi Moses ngagai aki ini kami.


text:
Tang nuan ke udah ngatur semua macham pemerinsa ngagai bansa Hebrew tetap enda lepas ari ukum Allah Taala.


text:
Endang Tuhan ke idup ke ngasuh kami merinsa ketegal dosa kami kena Iya ngerara sereta ngubah kami. Tang pengeringat Iya enda lama aja, laban kami tu nembiak Iya, lalu Iya deka ngampun kami.


text:
Tang nuan ke pengambis jai ari semua orang. Anang nuan nipu diri lalu sumbung ngumbai diri pama ketegal munuh nembiak Allah Taala diatu.


text:
Udah kami menyadi merinsa sementara diatu, kami deka idup belama ketegal kami talukka semaya Allah Taala. Tang nuan deka diakim Iya, lalu diukum setipak enggau penyumbung nuan.


text:
Aku mega nyerahka nyawa aku baka bala menyadi aku ketegal Adat aki ini aku. Tang aku mega minta Allah Taala jampat mandangka pengasih Iya ngagai bansa kami ngambika Iya merinsa nuan sampaika nuan ngaku Iya aja Allah Taala.


text:
Aku besembiang ngambika pengeringat Allah Taala ke Pemadu Bekuasa ngagai bansa kami deka badu nengah pemerinsa bala kami menyadi.”


text:
Lebuh raja ninga jaku kelese nya pengeringat iya lalu gesak. Anak pengkuan nya lalu diperinsa iya lebih balat ari sida bukai.


text:
Judas Makabi enggau bala orang ke nitihka iya belalai tama ngagai tiap genturung pendiau. Sida nesau kaban belayan sida, lalu ngempuruka lebih kurang 6,000 iku orang Judah ke tetap talukka pengarap sida.


text:
Sida minta Tuhan nulung nembiak Iya ke benung dinyakka bansa bukai, lalu sayauka Rumah Iya ti dikamahka orang jai.


text:
Sida minta Iya kasihka nengeri Jerusalem ti udah rusak nyau deka rata baka tanah, lalu minta Iya ningaka kangau orang ke dibunuh.


text:
Sida mega minta Tuhan mandangka diri begedika penyai lebuh Iya malas penyai orang ke nyumpah Allah Taala enggau orang ke nadai pengasih munuh bala anak mit ke enda salah.


text:
Udah Judas ngatur raban soldadu iya, bansa bukai enda ulih ngalahka iya laban pengeringat Tuhan ngagai bansa Israel udah berubah nyadi pengasih.


text:
Judas ngenyit nyerang lebuh malam hari lalu suah menang. Tiap genturung pendiau enggau nengeri ditunu iya, endur ti manah alai nyerang dirampas iya, lalu mayuh munsuh enda tau enda rari. Judas tebilang di sebarang endur laban pemerani iya.


text:
Lebuh Philip, gabenor Judea meda Judas nyau majak mujur, lalu suah menang, iya nulis surat ngagai Ptolemeus, gabenor Siria Besai enggau Fenisia minta tulung ngetanka perintah.


text:
Ptolemeus lalu jampat nuduh Nikanor anak Patroklus, siku ari sida ke nyadi Pangan Raja ke pemadu semak enggau raja. Nikanor diasuh iya nyadi tuai raban soldadu 20,000 iku ari pupu bansa ngambika nganchurka semua bansa Judah. Ptolemeus mega nuduh Gorgias, tuai perang ke teleba amat beperang ngambika enggau sida.


text:
Raja Antiokus mesti mayar chukai 68,500 kilogram pirak ngagai orang Roma, lalu Nikanor berunding deka mayar chukai nya ngena rega bansa Judah ti ditangkap maya perang lebuh sida nya dijual nyadi ulun.


text:
Nya alai, iya jampat naburka berita ngagai semua nengeri di tebing tasik nusi sida deka nyual orang Judah nyadi ulun enggau rega sekilogram pirak siku. Iya enda nemu diri deka diukum Allah Taala Ke Pemadu Bekuasa.


text:
Judas ninga rita Nikanor enggau raban iya udah angkat nuju Jerusalem. Nya alai, Judas madah ngagai bala iya pasal bala soldadu munsuh nyau semak.


text:
Sida bukai nyual semua utai ti agi bisi ba sida lalu sama bela besembiang minta Tuhan nyelamatka sida ari Nikanor orang ke jai ke udah nyual sida nyadi ulun sebedau perang belabuh.


text:
Enti ketegal sida Tuhan enggai nyelamatka sida, sida minta awakka Iya nyelamatka sida ketegal sempekat ti digaga Iya enggau aki ini sida laban Iya Allah Taala ke Pemadu Besai sereta penuh Mulia udah milih sida nyadi nembiak Iya.


text:
Judas lalu ngempuruka bala nembiak iya pemayuh 6,000 iku, lalu meri sida peransang ngambika enda irau tauka takut meda pemayuh bansa bukai datai nyerang sida enggau nadai kebuah. Sida mesti beperang enggau ati berani,


text:
lalu patut ingatka baka ni bansa bukai udah ngereja penyai ngagai Rumah Sembiang, bejaku jai merinsa nengeri Jerusalem, lalu muai adat aki ini sida.


text:
Ku Judas, “Sida bepanggai ba senyata enggau pemerani. Tang kitai arapka Allah Taala Pemadu Bekuasa ke ukai semina ulih ngerusak raban munsuh kitai, tang Iya ulih ngerusak serata dunya enggau semina nangukka pala.”


text:
Udah nya Judas mai sida ingatka tulung Tuhan ba rambau aki ini sida suba, baka ba maya Sanherib suba lebuh 185,000 iku munsuh parai,


text:
lalu pia mega, lebuh betempuh ngelaban orang Galatia di Babilon. Maya nya, 8,000 iku orang Judah nulung 4,000 iku orang Makedonia. Lebuh orang Makedonia nyau deka alah, 8,000 iku orang Judah munuh 120,000 iku orang Galatia, lalu sida bulih mayuh perapasan. Sida menang laban Allah Taala nulung sida.


text:
Jaku ti dipansutka Judas ngeringka ati bala nembiak iya sampaika sida sanggup parai ketegal pengarap enggau menua sida. Judas lalu magi bala soldadu iya nyadi empat bagi,


text:
lalu tiap bagi bisi 1,500 iku betuaika iya empu enggau bala menyadi iya baka Simon, Joseph enggau Jonathan.


text:
Iya ngasuh Eleasar macha Bup Kudus, lalu udah nya meri jaku peransang ti munyi tu, “Allah Taala Deka Nulung Kitai”. Judas empu nyadi tuai raban soldadu bagi ke satu ngelaban Nikanor.


text:
Allah Taala Pemadu Bekuasa setanah enggau sida. Nya alai sida ulih munuh lebih ari 9,000 iku bala soldadu munsuh. Mayuh bendar soldadu Nikanor bakal, lalu semua soldadu iya rari magang.


text:
Sida mega ngerampas semua duit orang ke datai deka meli sida nyadi ulun. Sida ngagai munsuh sampai jauh tang udah nya mesti pulai laban nyau tekelalu laun,


text:
Udah sida ngumpul semua senyata, lalu ngerampas semua utai ti dikena munsuh, sida lalu ngintu Hari Sabat. Sida muji Tuhan lalu meri terima kasih laban Iya udah nyaga sida sampaika ulih ngintu hari nya, lalu Iya dipeda belabuh mandangka pengasih ngagai sida.


text:
Udah Hari Sabat, setengah ari perapasan ti ulih sida dibagi enggau orang ke diperinsa, bala indu balu enggau bala anak patu balu. Laluh iya dibagi sida enggau pangan diri.


text:
Lebuh orang Judah beperang ngelaban soldadu Timoti seduai Bakhides, sida munuh lebih ari 20,000 iku raban munsuh. Sida ngerampas mayuh kuta ti tinggi lalu bulih mayuh perapasan ti dibagi sida dua. Sebagi dibagi sida bela enggau diri sama diri, lalu sebagi da diberi sida ngagai bala indu balu, anak patu balu, orang ke nyau tuai enggau sida ke kena perinsa.


text:
Semua senyata munsuh digumpul sida enggau silik, lalu disimpan ba endur ti manah. Sekeda ari perapasan dibai sida ke Jerusalem.


text:
Lebuh orang Judah berami ba menua diri empu laban udah menang beperang, sida nunu sekeda orang ke nunu semua pintu penama besai Rumah Sembiang. Kalistenes ke rari ngagai siti rumah ti mit mega kena tunu. Enggau nya, iya nerima ukum ti setipak enggau penyai iya.


text:
Ngena jalai nya Nikanor, orang ke jai amat ke mai seribu iku orang dagang ke diasuh meli orang Judah,


text:
alah laban orang ke dikemaruhka iya ketegal sida nya ditulung Tuhan. Iya muka baju tanda pemesai pangkat iya, lalu rari baka siku ulun. Iya datai di Antiokia nengah jalai sebelah menua pesisir. Iya ulih ngelepaska diri tang semua soldadu iya abis dibunuh magang.


text:
Orang nya ke nguji deka mayar chukai ngagai Roma ngena rega orang ke diau di Jerusalem, nusi orang Judah bisi Allah Taala Pemadu Bekuasa nyadi Pengibun sida, lalu sida nya enda mudah alah laban sida talukka semua Adat ti diberi Allah Taala.


text:
Kurang lebih maya nya, Raja Antiokus enggau bala soldadu iya nyurutka diri ari Persia benung menua charut.


text:
Sebedau nya raja tama ke nengeri Persepolis lalu nguji deka ngerampas rumah sembiang petara bukai, lalu nguasa nengeri nya. Tang orang ke diau di pelilih menua nya angkat ngelaban, lalu muru Raja Antiokus ngujungka iya nyurutka diri enggau ati malu.


text:
Lebuh raja datai di nengeri Ekbatana, iya dipadahka pasal utai ti nyadi ba raban soldadu Nikanor seduai Timoti.


text:
Raja ringat amat lalu mutus ati deka bebalas ke penyai orang Persia ke udah muru iya ba bansa Judah. Raja enda ngasuh orang ke mai kereta kuda iya ngetu tang terus ke Jerusalem. Enggau sumbung iya bejaku, “Datai aku di Jerusalem, aku deka ngaga nengeri nya nyadi pendam orang Judah.” Tang iya enda nemu Allah Taala udah mutus ati deka ngukum iya.


text:
Udah raja bejaku munyi nya, Tuhan Allah Taala orang Israel ke meda semua utai ngasuh raja nya kena penyakit ti enda ulih dipeda sereta enda ulih disuman. Raja diserang penyakit ba perut lalu enda ulih diubat.


text:
Nya meh ukum ti patut diberi ngagai orang ke udah merinsa orang bukai ngena mayuh bengkah jalai ti bangat tekelalu jai.


text:
Tang utai ti nyadi nya mimit pen enda ngurangka penyumbung raja. Tang ngasuh iya majak sumbung mandangka pengeringat iya ngagai orang Judah. Raja ngasuh kereta kuda laju agi. Ketegal nya raja tepelanting labuh ari kereta kuda ti benung laju amat. Iya terempas balat amat sampaika tubuh iya balat amat pedis.


text:
Penyumbung iya ngasuh iya ngumbai diri bisi kuasa ajih kena merintah ombak di tasik, lalu ulih nimbang semua bukit tinggi ngena dachin. Tang ngenyit raja tepelanting labuh ke tanah, lalu dibai ngena juli.


text:
Raja sakit merinsa amat, lalu ulat pansut ari mata orang ke jai nya. Taja iya agi idup tang isi iya udah but, lalu bau amat sampai semua soldadu iya kejika iya.


text:
Laban bau but iya balat amat, nya alai, nadai siku orang deka semak ngesan iya. Taja baru empai lama iya ngumbai diri ulih nyingkau bintang.


text:
Raja Antiokus majak sakit merinsa laban ukum Allah Taala ninggang iya. Ujung iya, raja nemu diri salah, lalu belabuh berubah ati deka badu sumbung.


text:
Udah nya, ketegal enda tan laban bau but diri empu, iya lalu bejaku, “Semua utai idup mesti tunduk ngagai Allah Taala, lalu enda tau ngumbai diri sabaka enggau Iya.”


text:
Ku Raja, “Suba aku beguai-guai ke Jerusalem laban deka ngerataka iya bela enggau tanah, lalu ngaga iya nyadi pendam orang Judah. Tang diatu aku madahka diri badu ngenusah nengeri nya.


text:
Aku kala berunding deka muai bangkai orang Judah enggau bala anak sida ngambi nyadi pemakai jelu mangah enggau semua burung laban aku ngumbai sida enda patut dikubur. Tang diatu aku deka meri sida pengelantang sabaka enggau orang ke diau di nengeri Atens.


text:
Suba aku ngerampas Rumah Sembiang tang diatu aku deka nyikap iya enggau chukup ngena pemeri ti manah-manah lalu mulaika semua perengka dalam iya manah agi ari suba. Semua ongkos piring deka dibayar aku ngena duit aku empu.


text:
Kelimpah ari nya, aku deka masuk pengarap bansa Judah lalu bejalai ngagai semua endur meritaka kuasa Allah Taala.”


text:
Raja Antiokus nyau putus asa. Nadai siti utai ulih nyumanka penyakit iya laban Allah Taala benung ngukum iya setipak enggau penyai iya. Nya alai, iya nulis siti surat ngagai orang Judah. Baka tu ku munyi isi surat nya:


text:
Aku ngarapka kita enggau ruang bilik kita gerai nyamai lantang senang baka ti dikedeka kita. Pengandal aku, Allah Taala.


text:
Aku enggau ati gaga ingatka basa enggau pemanah semua kita enggau aku. Lebuh aku ba rantau jalai pulai ari Persia, aku sakit balat amat, nya alai, patut amat aku berundingka pengelantang semua rayat.


text:
Aku agi ingatka apai aku selalu nuduhka orang nganti iya, lebuh iya mansang beperang ngagai menua tunga ke timur Sungai Efrat.


text:
Iya ngereja utai baka nya nyangka bisi utai nyadi enda disadang, tauka enti bisi berita enda manah, rayat enda irau laban sida nemu sapa bagi orang ke udah diberi kuasa megai menua.


text:
Aku mega nemu orang ke bekuasa ba sekeda menua pegai aku, benung beratika gaya utai ti nyadi, lalu deka ngambi peluang. Nya alai aku nuduh Antiokus, anak aku empu nganti aku nyadi raja. Aku suah nyerahka iya ngagai kita ngambika dibun kita lebuh aku mansang ngagai menua tunga ke timur Sungai Efrat. Aku mega nulis ngagai iya salin surat tu.


text:
Aku enggau pengabis ati minta kita ingatka pemanah aku enggau tiap iku kita, nyengkaum bansa kita, lalu pandangka kita amat tetap manah enggau kami duai menyanak.


text:
Aku andalka anak aku deka nitihka pemintar aku lalu iya deka lurus sereta manah ati enggau semua kita, lalu ulih meri kita utai ti diguna semua kita.”


text:
Lalu raja nya ke udah munuh mayuh orang sereta nyumpah Allah Taala, majak balat-sebalat merinsa baka pemerinsa orang ke diperinsa iya. Ujung iya, raja nya parai enggau naka pemedis ba bukit di menua bukai.


text:
Pangan ke semak raja benama Philip mai bangkai iya pulai. Laban Philip takutka anak Antiokus, nya alai iya rari ke Ejip ngelalaika diri ba Raja Ptolemeus Filometor.


text:
Betuaika Tuhan, Judas Makabi enggau bala orang ke nitihka iya ngambi pulai baru Rumah Sembiang enggau nengeri Jerusalem.


text:
Sida ngerubuh semua alta ti digaga orang bansa bukai ba endur orang mayuh begempuru, lalu ngerusak semua endur alai nyembah petara bukai.


text:
Udah nya sida nguduska Rumah Sembiang lalu nirika siti alta ti baru. Sida ngidupka api ngena batu lalu nyuaka piring keterubah kenyau ari dua taun ti udah. Lalu sida ngereja baru pengawa nunu menyan, nungkun kelita lalu ngengkah roti ti kudus ba endur nya.


text:
Udah sida ngereja semua utai nya, sida nyerugang lalu besembiang ngagai Tuhan ngambika sida enda agi ditinggang penusah baka ti udah. Sida minta Tuhan ngukum sida enggau ati nelap enti sida bedosa baru, tang anang meh nyerahka sida ngagai bansa bukai ke enda beradat sereta rindu nyumpah sida.


text:
Kena dua puluh lima haribulan Kislew Rumah Sembiang dikuduska baru, sabaka hari enggau bulan lebuh Rumah nya dikamahka orang bansa bukai.


text:
Pengerami pengelama lapan hari baka Gawai Belangkau lalu nyadi. Sida ngingatka diri bejalai ba sebelah bukit lalu diau dalam gua baka jelu siga lebuh sida ngintu Gawai Belangkau dulu ari nya suba.


text:
Tang diatu sida bejalai bebala mayuh bepegaika dan chemara enggau mayuh dan kayu enggau daun engkerama sereta nanyi lagu muji Tuhan ke udah nguduska Rumah Iya baru.


text:
Diatu kami nusi pasal Raja Antiokus Eupator anak Raja Antiokus Epifanes ke jai nya, lalu kami ngelansa penusah ti nyadi bepun ari semua perang diatur iya.


text:
Udah iya nyadi raja, Raja Antiokus Eupator nuduhka siku orang benama Lisias nyadi menteri besai sereta nyadi gabenor Siria Besai enggau Fenisia.


text:
Iya nganti Ptolemeus Makron, gabenor keterubah ke nguji deka manah enggau orang Judah. Ptolemeus deka bebaik enggau orang Judah laban iya meda sida balat amat udah diperinsa.


text:
Sekeda pangan Raja Eupator nusi ngagai iya utai ti deka dikereja Ptolemeus. Ptolemeus ninggalka pulau Spirus ti diasuh Raja Pilometor ari menua Ejip jaga iya, lalu setanah enggau Raja Antiokus Epifanes. Ketegal nya iya suah dikumbai mudi raja. Ujung iya, Ptolemeus munuh diri ngirup racun laban orang enda bebasaka iya taja iya megai pengawa nya.


text:
Udah Gorgias nyadi gabenor Siria Besai enggau Fenisia, iya ngaga siti raban soldadu ke digaji iya, lalu lebuh bisi peluang, iya beperang ngelaban bansa Judah.


text:
Kelimpah ari nya orang Idumea mega nguasa mayuh kuta ti beguna lalu majak ngachau orang Judah. Sida nerima orang ke rari ari Jerusalem lalu terus nguji deka beperang.


text:
Ketegal nya, udah besembiang minta tulung Tuhan, Judas Makabi enggau bala orang ke nitihka iya nyerang semua kuta orang Idumea.


text:
Sida nyerang balat amat sampai orang ke nyaga dinding nyurutka diri. Sida ngerampas semua kuta dia, lalu munuh sebarang orang ke ditemu sida. Sida munuh enda kurang ari 20,000 iku munsuh.


text:
Tang kira 9,000 iku munsuh rari ngagai dua iti kuta ti kering ti bisi semua utai ti diguna kena ngelaban orang ke deka nyerang.


text:
Judas empu mesti mansang ngagai mayuh endur bukai ti begunaka tulung iya. Nya alai, iya ninggalka Simon, Joseph, Sakius enggau nembiak iya. Raban soldadu ke tinggal dia umbas iya pemayuh enti dikena neruska perang.


text:
Tang sekeda nembiak Simon amu, lalu lebuh sida nerima suap pemayuh 200 kilogram pirak, sida ngelakka sekeda munsuh ngerarika diri ari semua kuta nya.


text:
Lebuh Judas ninga berita nya, iya ngempuruka bala tuai raban soldadu, lalu ngumbai sida nya nyual menyadi diri empu laban ngelepaska munsuh ke nyerang sida.


text:
Judas ngasuh semua sida ke enda lurus nya dibunuh magang, lalu udah nya iya terus ngerampas dua iti kuta nya.


text:
Timoti ke kala alah laban orang Judah, ngaga siti raban soldadu ti besai amat. Sida nya bala soldadu ke digaji. Iya mega ngempuruka mayuh soldadu bekuda ari Asia, lalu mansang deka ngerampas Judea ngena senyata.


text:
Lebuh bala munsuh nyau semak, Judas enggau raban soldadu iya besembiang ngagai Allah Taala. Sida ngena gari guni, lalu naburka abus atas pala sida.


text:
Sida nyerugang nunga alta lalu minta Allah Taala kasihka sida ngelaban semua munsuh baka ti udah disemaya Iya dalam Adat Iya.


text:
Udah tembu besembiang, sida angkat mai senyata mansang jauh agi ari Jerusalem, lalu ngetu lebuh nyau semak munsuh.


text:
Lebuh baru kerebak tawas, raban soldadu dua iti nya lalu beperang. Bala soldadu bansa Judah nyerahka pemerani enggau pengandal sida ngagai Tuhan ngambika ulih menang, tang bala munsuh ngelakka diri empu dikuasa pengeringat lebuh beperang.


text:
Lebuh sida nyau balat sebalat betempuh, dia munsuh meda lima iku lelaki ke sigat gamal nurun ari langit. Sida nepan kuda ti ngena tanchang mas. Lelaki lima iku nya nguluka raban soldadu bansa Judah,


text:
lalu ngelingi Judas laban deka nyaga iya ngena senyata sida. Benung nya sida nimbak munsuh ngena panah enggau kilat baka leka ujan. Munsuh nyau temati kutu, lalu nadai daya sampaika sida nyau pambar lebuh ke charut nya.


text:
Tang Timoti empu rari ke Geser, siti kuta ti tegap amat. Menyadi iya benama Kaireas, nguasa kuta nya.


text:
Orang dalam kuta nya andalka endur nya tegap, lalu majak inggar nyumpah Allah Taala enggau orang Judah ngena jaku kasar.


text:
Tumu pagi hari kelima, dua puluh iku nembiak Judas ke ringat amat laban jaku sumpah, enggau ati berani niki dinding kuta nya, lalu ngamuk ngena pedang baka jelu mangah munuh sebarang orang ke ditemu sida.


text:
Sekeda sida niki dinding muak ari endur bukai, lalu nyerang orang ke bisi dalam nya. Sida nunu mayuh menara, lalu nunu idup-idup orang ke nyumpah Allah Taala. Sekeda sida mecahka pintu besai penama, lalu nembiak Judas bukai ulih tama ngerampas nengeri nya.


text:
Timoti belalai dalam siti telaga ti rangkai, tang iya dibunuh begulai enggau menyadi iya Kaireas enggau siku orang benama Apolofanes.


text:
Udah sida tembu beperang, orang Judah berami nanyi lagu puji enggau lagu terima kasih ke Tuhan laban Iya udah nunjukka pemanah Iya ti besai, lalu ngasuh sida mena ng.


text:
Enda lama udah Timoti alah, Lisias ke nyadi pengibun raja sereta kaban belayan raja, ke lalu nyadi menteri besai, ninga utai ti nyadi. Iya ringat amat,


text:
lalu ngerah kira 80,000 iku raban soldadu bejalai kaki enggau semua raban soldadu ke ngena kuda ngelaban orang Judah ngambika Jerusalem nyadi siti nengeri endur bansa Gerika diau.


text:
Iya mega bisi tuju deka ngambi chukai ari Rumah Sembiang, baka ngambi chukai ari rumah sembiang bansa bukai, lalu ngelilung pengawa nyadi Imam Besai ninting taun.


text:
Lisias puas amat ati enggau raban soldadu perang iya, laban iya bisi bepuluh ribu soldadu bejalai kaki, beribu-ribu iku raban soldadu nepan kuda enggau lapan puluh iku gajah. Ketegal nya, Lisias nadai sekali-kali ngira kuasa Allah Taala.


text:
Lebuh Judas enggau nembiak iya ninga berita Lisias benung ngelingi mayuh kuta sida, sida enggau semua rayat nyabak magang lalu minta Tuhan ngirumka melikat ke manah nyelamatka Israel.


text:
Judas meh ke dulu nyingkau senyata mai sida bukai nitihka iya berantuka nyawa nulung bansa sida. Enggau ati ransing sida sertai angkat.


text:
Lebuh sida agi semak Jerusalem, sida meda orang siku ngena kuda nguluka sida. Baju iya burak lalu iya miauka senyata digaga ari mas.


text:
Sida lalu sertai meri terima kasih ngagai Allah Taala ke udah kasihka sida. Iya ngeringka ati sida sampaika sida ukai semina sanggup nyerang mensia, tang sanggup mega nyerang jelu manggah enggau dinding besi.


text:
Nya alai sida lalu mansang besedia deka beperang diring iya ke dikirum ari serega laban Tuhan udah kasihka sida.


text:
Baka singa sida nyerang sereta munuh 11,000 iku soldadu munsuh bejalai kaki enggau 1,600 iku soldadu munsuh ke nepan kuda, lalu sida bukai mesti rari magang.


text:
Mayuh ari sida ke rari nya bakal sereta lenyau senyata. Lisias empu ulih ngelepaska diri laban iya rari baka orang ke takut.


text:
Lisias ukai orang ke beli. Lebuh iya berundingka kebuah iya alah, dia iya nemu orang Judah enda ulih dialahka laban Allah Taala ke bekuasa setanah enggau sida. Nya alai, iya ngirum pesan ngagai orang Judah


text:
mai sida bebaik ngena sempekat ti lurus. Iya mega besemaya deka mujuk raja ngambi iya bekaban enggau sida.


text:
Judas Makabi ngira pengelantang rayat, nya alai iya setuju enggau semua utai ti diperambuka Lisias laban raja mega udah setuju enggau semua peminta ti ditulis lalu dikenataika Judas ngagai Lisias.


text:
Orang ke dikirum kita, iya nya, Joannes enggau Absalom udah nyerahka surat ti disain kita, lalu minta aku nyaut surat nya.


text:
Aku udah ngenataika ngagai raja utai ti patut ditemu iya, lalu iya udah setuju enggau utai ti patut dipejalaika.


text:
Enti kita tetap taluk ngagai perintah, aku enggau naka ulih deka meri utai ti manah ngagai kita jemah ila.


text:
Aku udah ngasuh bala pengari aku enggau bala pengari kita berundingka semua pekara tu silik agi enggau kita.


text:
Diatu apai aku udah parai, lalu aku ngarapka semua rayat ba perintah tu ulih ngereja semua pengawa sida nadai dikachau.


text:
Aku nemu orang Judah enggai nitihka chara pengidup orang Gerika baka ti dikedeka apai aku. Sida minta pemendar nitihka adat sida empu laban sida rinduka chara pengidup ti baka nya.


text:
Aku deka meda bansa orang nya enda dikachau. Nya alai, aku meri pemutus awakka Rumah Sembiang dipulaika ngagai sida, lalu sida tau idup nitihka adat aki ini sida.


text:
Kirumka orang ngagai sida, lalu bebaik meh enggau sida ngambika sida lantang nemu utai ti dikedeka aku, lalu ngatur semua pekara sida empu enggau ati gaga.”


text:
Baka tu munyi surat raja nuju bansa Judah: “Ari Raja Antiokus nuju bala tuai bansa Judah enggau semua rayat Judah, tabika kita!


text:
Kita tau nitihka adat kita empu pasal pemakai enggau adat bukai baka suba. Nadai siku orang deka diukum ketegal penyalah ti enda disengaja.


text:
Orang Roma mega ngirumka surat ngagai orang Judah. Baka tu munyi surat nya: “Ari Kwintus Memius enggau Titus Manius ke dikirum orang Roma ngagai rayat Judah, tabika kita!


text:
Diatu kami benung ba rantau jalai mansang ke nengeri Antiokia. Kami nguji enggau naka ulih bejakoka kita ba mua raja. Nya alai, peratika semua pekara ti dipansutka Lisias ngagai raja, lalu kirumka pengari kita enggau jampat


text:
Udah orang Judah ngaga sempekat bebaik enggau orang Siria, Lisias mulaika diri ngagai raja, lalu orang Judah betanam betupi baka selama.


text:
Tang sekeda orang ke bekuasa di menua nya, Timoti enggau Apolonius anak Genaius, Hieronimus enggau Demofon sereta enggau Nikanor tuai raban soldadu Siprus enggai ngelakka orang Judah idup lantang senang.


text:
Lebuh maya nya orang ke diau di Jopa ngereja penyai ngagai orang Judah di nengeri nya. Sida ngaga diri manah lalu ngangauka semua orang Judah enggau ruang bilik sida belayar ngena kapal ti udah disediaka sida.


text:
Laban pekara nya udah disetuju semua orang ke diau di nengeri nya, orang Judah nerima kangau nya enggau ati manah ketegal deka bebaik, lalu mimit pen sida nadai nyangka orang deka jai enggau sida. Tang lebuh sida datai di tasik, orang Jopa lalu ngelemaska semua orang Judah. Penyampau sida enda kurang ari dua ratus iku.


text:
Lebuh Judas baru udah ninga berita orang jai amat enggau bansa sida, iya lalu madahka bala nembiak iya.


text:
Sida besembiang ngagai Allah Taala, akim ke lurus, lalu mansang ngelaban orang ke munuh bala sida. Lebuh malam hari sida nunu penyangkai kapal enggau penyangkai perau, lalu munuh semua orang ke ditemu sida belalai dia.


text:
Laban semua pintu besai nengeri dikunchi, Judas lalu nyurutka diri. Tang iya besemaya deka datai baru, lalu munaska semua orang ke diau di nengeri nya.


text:
Nya alai, iya nyerang nengeri nya lebuh malam hari. Penyangkai enggau semua kapal ti bisi dia ditunu iya. Penampak api dipeda ari Jerusalem ti lima puluh kilometer jauh ari nya.


text:
Lebuh Judas enggau bala nembiak iya udah ngejangka Jamnia penyauh dua kilometer mansang ngelaban Timoti, sida diserang bala soldadu Arab ke enda kurang ari 5,000 iku raban soldadu bejalai kaki enggau 500 iku raban soldadu ke ngena kuda.


text:
Sida balat amat betempuh tang bala nembiak Judas ke ditulung Allah Taala ulih ngalahka orang Arab nya ke diau di padang pasir. Nya alai, orang Arab ke diau dia, minta diri bebaik enggau orang Judah. Sida besemaya deka meri jelu tupi, lalu deka nulung orang Judah sebarang maya sida dipinta nulung.


text:
Ba penemu Judas, kaul sida enggau orang nya deka beguna dalam mayuh pekara. Nya alai iya setuju bebaik enggau sida. Udah nya orang Arab pulai ngagai langkau kain sida.


text:
Judas mega nyerang nengeri Kaspin ti dikelinggi dinding lalu pengelikun iya tegap amat. Orang ke diau dia ari pupu bansa bukai.


text:
Sida andalka penegap semua dinding nengeri nya sereta andalka barang pemakai ke bisi dia. Nya alai, sida ngeleseka Judas enggau bala iya, nyebut jai ngagai sida, nyumpah Allah Taala lalu enggau nyawa inggar nyebut jaku kamah.


text:
Tang orang Judah besembiang ngagai Tuhan Ke Pemadu Besai, Iya ke bekuasa atas semua utai di bap langit, ke enda ngena kayu penikau enggau panggau ngerubuh semua dinding nengeri Jeriko, rambau Josua suba. Udah nya sida balat amat nyerang munsuh ke ngenanka dinding nya.


text:
Ulih peneka Allah Taala, nengeri nya dirampas sida. Sida munuh mayuh orang sampaika siti danau ba endur nya pemesai iya setengah kilometer, baka ke penuh laban darah.


text:
Ari nengeri Kaspin, Judas enggau bala nembiak iya bejalai kira seratus lima puluh kilometer ke Karaks, endur orang Judah ke dikumbai Tubian diau


text:
Sida nadai tetemuka Timoti ba pelilih menua nya laban iya udah ngejangka endur nya nadai utai ulih. Tang iya ninggalka raban soldadu ke kering ba siti kuta.


text:
Dua iku tuai perang raban soldadu Judas benama Dositeus enggau Sosipater nyerang kuta nya lalu ngalahka semua soldadu lebih ari 10,000 iku.


text:
Udah nya Judas magi soldadu iya ngagai mayuh raban lalu nuduhka Dositeus seduai Sosipater nyadi tuai ba siti-siti raban. Udah nya iya mansang ngelaban Timoti ke bisi 120,000 iku raban soldadu ke bejalai kaki enggau 2,500 iku raban soldadu ke ngena kuda.


text:
Lebuh Timoti ninga Judas nyau semak, iya ngirumka bala orang indu, bala anak mit enggau semua barang iya ke nengeri Karnaim. Nengeri nya mar dialah, endah mansang semak nengeri nya mega mar laban jalai tunga kia sempit amat.


text:
Tang lebuh raban Judas ti keterubah ayan, bala soldadu munsuh gegetar takut laban sida meda siti genera ari Allah Taala ke meda semua utai. Sida charut rari pambar enda temu tunga endur sampaika mayuh ari sida nyau telih laban ujung pedang pangan diri.


text:
Timoti empu ditangkap raban soldadu Dositeus enggau Sosipater. Tang Timoti nemu nipu, madahka diri bisi nangkap kaban belayan orang Judah Sida ke ditangkap iya deka dibunuh enti Timoti ditinggang sebarang penusah.


text:
Laban Timoti ngaga jamin ngena sumpah deka mulaika kaban belayan sida enggau selamat, nya alai sida ngelepaska iya.


text:
Udah nya Judas nyerang nengeri Karnaim enggau rumah sembiang petara indu Atergatis lalu munuh 25,000 iku orang.


text:
Udah Judas ngalahka munsuh, iya nyerang Efron, siti nengeri ti bekuta, endur Lisias enggau orang mayuh bengkah bansa diau. Bala nembiak ke kering besedia ba mua dinding nengeri lalu ngelaban enggau ati berani, lalu benung nya mayuh perengka perang enggau senyata disimpan dalam nengeri nya.


text:
Tang orang Judah besembiang minta tulung Tuhan ke ngena kuasa Iya ngalahka pengering munsuh. Sida ngerampas nengeri nya lalu munuh lebih kurang 25,000 iku munsuh.


text:
Ari nya sida mansang ngagai nengeri Skitopolis, seratus dua puluh kilometer tunga ke utara Jerusalem.


text:
Orang Judah ke diau dia madah ngagai Judas pasal orang ba nengeri nya manah amat enggau sida, kelebih agi maya sida bisi penusah.


text:
Nya alai Judas enggau bala nembiak iya meri terima kasih ngagai orang ke diau di nengeri nya. Iya meransang sida ngambika sida manah belama enggau orang Judah. Udah nya sida angkat ke Jerusalem lalu datai dia lebuh Gawai Ngetau nyau deka belabuh.


text:
Udah tembu Gawai Ngetau ti dikumbai orang Gerika Hari Besai Pentakosta, Judas enggau bala nembiak iya nyerang Gorgias, tuai perang Idumea.


text:
Gorgias ngelaban sida enggau 3,000 iku raban soldadu bejalai kaki enggau 400 iku raban soldadu ke nepan kuda.


text:
Dositeus, soldadu ke nepan kuda ke gagah berani, nembiak Bakenor, nangkap Gorgias ba baju panjai, lalu ngirit iya enggau pengambis pengering ngambika ulih nangkap orang jai nya idup-idup. Tang ngenyit siku soldadu ari raban Trakia ke ngena kuda nyerang Dositeus sereta netak jari iya sampai putus; ketegal nya Gorgias ulih rari ke nengeri Marisa.


text:
Maya nya bala soldadu orang Judah ke betuaika Esdris udah kelalu lama beperang, lalu sida berasai lelak. Nya alai Judas besembiang ngambika Tuhan nunjukka Diri setanah enggau sida lalu nguluka raban soldadu sida.


text:
Udah nya benung Judas nanyi lagu puji ngena jaku sida ngambi nyadi peransang beperang, orang Judah ngenyit nyerang raban soldadu Gorgias sampaika sida rari.


text:
Udah perang nya Judas mai bala nembiak iya ke nengeri Adulam. Laban Hari Sabat nyau semak, sida nuchi diri nitihka adat orang Judah, lalu ngintu Hari Sabat.


text:
Ba hari nangkanka nya, laban nyau suntuk awak, Judas enggau nembiak Iya mansang ngumpul bangkai orang ti parai dalam perang ngambika dikubur ba pendam kaban belayan sida.


text:
Tang ba tiap bangkai ti gumpul sida, sida tetemuka jimat patung petara nengeri Jamnia ti dilalaika dia. Nya alai, terang bendar ba semua orang, nya meh kebuah sida nya parai.


text:
Sida mega minta Tuhan ngampun semua dosa sida. Nya alai, Judas ke manah nya, ngajar rayat ngenyauhka diri ari dosa laban sida empu udah meda utai ti nyadi ba orang ke bedosa nya.


text:
Udah nya iya ngumpul tulung ari bala nembiak iya, lalu penyampau duit ti digumpul nya lima ratus kepin duit pirak. Duit nya dikirum ke Jerusalem kena nyediaka piring kena ngampun dosa. Judas ngereja pengawa ti manah nya laban iya arapka pengangkat orang ari pemarai.


text:
Enti iya enda arapka orang ke udah parai ulih angkat idup baru, beli sereta nadai guna meh iya besembiangka sida.


text:
Judas arap amat ke orang ke talukka Tuhan deka nerima berekat besai, lalu runding iya tuchi sereta manah. Nya alai, iya deka meri piring kena ngampun dosa ngambi semua orang ke udah parai dilepaska ari dosa sida.


text:
Dalam taun 149 Judas Makabi enggau orang ke nitihka iya ninga berita pasal Raja Antiokus Eupator benung nuju ke menua Judea begulai enggau siti raban soldadu ti besai.


text:
Lisias, pengari raja ke lalu nyadi menteri besai bisi dalam raban nya mega. Sida bisi bala soldadu Gerika penyampau 110,000 iku bejalai kaki, 5,300 iku raban ke nepan kuda, 22 iku gajah enggau 300 iti kereta kuda ti disingkap enggau pisau tajam ba roda iya.


text:
Menelaus setanah enggau sida lalu berunding enggau Raja Antiokus, ukai laban iya ibuhka menua diri tang laban iya ngarapka diri dituduh nyadi Imam Besai.


text:
Tang Allah Taala, Raja atas semua raja ngasuh Raja Antiokus ringat ngagai Menelaus. Lisias mantaika mayuh penerang tanda orang ke jai nya pun semua pengachau. Ketegal nya Antiokus ngasuh orang mai Menelaus ke nengeri Berea lalu dibunuh nitihka atur ba endur nya.


text:
Di nengeri nya bisi siti menara ti tinggi kira 25 meter. Langkau wan nya penuh laban abus. Dalam nya bisi siti panggau ti singgit tunga ngagai abus.


text:
Orang ke udah ngelaban adat ba endur orang nyembah petara tauka ngereja penyai besai, diangkat ke atas menara nya, lalu dibuai ke dalam abus sampai parai.


text:
Iya endang patut nerima ukum baka nya laban iya suah bepenyalah ngamahka abus ti kudus enggau api alta di Rumah Sembiang. Diatu iya empu parai dalam abus.


text:
Enggau ati ti sumbung amat, Raja Antiokus terus mansang deka merinsa orang Judah balat agi ari apai iya suba.


text:
Lebuh Judas ninga berita nya, iya minta rayat besembiang ngagai Tuhan siang malam laban sida deka ditinggang penusah lenyau Adat, menua diri empu enggau Rumah Sembiang ti kudus. Sida begunaka tulung Tuhan lebih agi ti udah ngambika Iya enda ngelakka nembiak Iya ke baru udah lepas, diperinsa lalu diperintah baru ulih bansa bukai ke enda ngelala Iya.


text:
Semua rayat bepuasa pengelama tiga hari, lalu enda ngetu nyerugang sereta enggau sabak-sabak sida minta Tuhan ke penuh pengasih nulung sida. Udah nya Judas bejaku ngeringka ati rayat lalu ngasuh sida besedia.


text:
Udah nya Judas berunding kediri enggau bala tuai bansa Judah. Sida mutus ati deka angkat beperang enggau tulung ari Allah Taala sebedau raban soldadu raja tama ke menua Judea deka ngerampas nengeri Jerusalem.


text:
Judas nyerahka pemutus deka beperang ngagai Tuhan ke ngaga semua utai di bap langit. Iya meransang bala nembiak iya ngelaban enggau ati ti berani ngambi sanggup parai ketegal adat, Rumah Sembiang enggau nengeri Jerusalem, menua enggau jalai pengidup sida. Sida mansang lalu belangkau semak nengeri Modein.


text:
Judas meri jaku peransang tu ngagai bala nembiak iya: “Pemenang ari Allah Taala!” Malam nya Judas enggau seraban sida ke biak ke pemadu berani nyerang endur raja belangkau, lalu munuh 2,000 iku munsuh. Gajah ti pemadu besai enggau orang ke nyaga iya mega dibunuh sida.


text:
Ujung iya, semua munsuh ke belangkau dia begau takut. Lebuh hari baru kerebak tawas, Judas enggau bala nembiak iya ninggalka endur nya enggau pemenang. Utai nya ulih dikereja sida laban Tuhan nulung sereta nyaga.


text:
Udah Raja Antiokus ngasaika pemerani orang Judah, iya nguji ngiga jalai bukai ti manah agi, ngambi ulih nyerang sida ba sekeda endur di bukai.


text:
Raja mansang nyerang Bet-Sur, kuta bansa Judah ti tegap amat tang iya alah taja udah nyerang endur nya dua kali.


text:
Tang siku ari bala nembiak Judas ke benama Rodokus nusi semua utai ti dipelalai ngagai munsuh. Tang taja pia, pengawa iya ditemu lalu iya ditangkap sereta dibunuh.


text:
Raja nguji berunding baru enggau orang ke diau di Bet-Sur, lalu udah sida sama bela setuju, raja nyurutka raban soldadu iya. Udah nya, raja nyerang Judas tang iya alah baru.


text:
Benung nya, raja ninga pasal Philip ke tinggal di Antiokia nyaga semua pekara menua angkat ngelaban iya. Raja nadai daya, nya alai iya lalu bebaik enggau orang Judah. Raja setuju enggau semua utai ti dipinta sida, lalu besumpah deka lurus enggau sida. Raja sampai nyuaka piring lalu meri tulung ti besai kena bebasaka Rumah Sembiang,


text:
lalu iya nerima Judas Makabi enggau manah. Udah nya raja nuduhka Hegemonides nyadi gabenor pelilih menua ari nengeri Ptolemais sampai ngagai nengeri Gerar,


text:
lalu raja empu angkat ke Ptolemais. Orang ke diau di nengeri nya ringat amat laban raja udah ngaga sempekat enggau orang Judah. Sida minta sempekat nya dikinsil.


text:
Tang Lisias, pengari raja bejaku ba mua orang mayuh enggau naka ulih nyukung sempekat nya. Udah Lisias ngemaduka orang dia charut, iya lalu mai sida arapka utai ti disebut iya endang amat. Udah nya, Lisias pulai ke Antiokia. Nya meh cherita pasal raja ke nyerang, lalu nyurutka diri.


text:
Tiga taun udah nya, Judas enggau bala nembiak iya ninga rita Demetrius anak Seleukus udah belayar ari penyangkai di Tripolis enggau bala soldadu ngena kapal perang ti mayuh amat,


text:
Bisi siku orang benama Alkimus ke kala nyadi Imam Besai suba, tang lebuh menua kacau, iya enggau ati gaga ngubah pengidup diri ngagai chara pengidup orang Gerika. Iya nemu pengidup diri enda likun agi, lalu enda ulih datai ngagai alta kudus.


text:
Nya alai dalam taun 151, iya mansang betemu enggau Raja Demetrius. Iya meri siti makuta mas enggau daun engkerema ngagai raja, sereta enggau sekeda dan daun kana, ti selalu diserahka nyadi pemeri di rumah sembiang petara bukai. Tang iya nadai nyebut sebarang utai ti dikedeka iya.


text:
Udah nya baru, iya bisi peluang bejalaika pengawa iya ti beli, lebuh iya dikangau Raja Demetrius baum enggau bala penyanding penemu iya, lalu maya nya raja nanya pasal pengawa ti deka dikereja orang Judah. Ku Alkimus,


text:
“Judas Makabi bisi bala ke nitihka iya dikumbai Hasida. Sida nya ngumbai diri kering pengarap ke Allah Taala sereta rinduka bansa enggau menua. Sida selalu ngasut orang beperang lalu ngelaban perintah. Sida enggai meda perintah tu dalam pemaik.


text:
Nya meh kebuah aku ngelengkaka pengawa nyadi Imam Besai ti endang enggi aku laban nya sigi enggi peturun kami. Kebuah aku datai kitu,


text:
kesatu, laban aku irau amat berundingka utai ti dikedeka nuan raja aku. Kedua, aku mega berundingka bansa aku ketegal pengawa beli Judas enggau orang ke nitihka iya. Sida nya tau mai penusah ngagai bansa kami.


text:
Laban nuan udah nemu semua pekara tu, kereja meh utai ti beradat sereta manah dalam penemu nuan kena ngelepaska menua enggau bansa kami ari kena nyak.


text:
Udah Alkimus badu bejaku, bala penyanding penemu raja ngena peluang nya ngapi Raja Demetrius ngambi ringat ngagai Judas laban semua sida nya begedika Judas.


text:
Nikanor, tuai bala soldadu ke ngena gajah, terus dituduh raja nyadi gabenor Judea lalu dikirum ngagai menua nya.


text:
Iya diasuh munuh Judas, mambarka semua orang ke nitihka iya, lalu nuduhka Alkimus nyadi Imam Besai Rumah Sembiang ti pemadu tebilang di serata dunya.


text:
Semua orang bansa bukai di Judea ke udah ngerarika diri ari diserang Judas, diatu berebut setanah enggau Nikanor laban dalam runding sida pengerugi enggau penusah ti deka ninggang bansa Judah tau nguntungka sida.


text:
Orang Judah ninga pasal Nikanor setanah enggau orang bansa bukai benung mansang deka nyerang sida. Nya alai sida nabur diri enggau tanah, lalu besembiang ngagai Allah Taala ke udah milih bansa sida nyadi nembiak Iya ke selama-lama iya, lalu Iya meh ke nyengala nulung sida maya sida minta tulung.


text:
Ari jaku Judas ke nyadi tuai sida, sida berumban angkat deka betemu lalu beperang enggau munsuh semak siti genturung pendiau ti dikumbai Desau.


text:
Simon, menyadi Judas betempuh ngelaban Nikanor, tang iya nyurutka diri enda lama laban munsuh ngenyit nyerang.


text:
Ninga pemerani Judas enggau nembiak ngetanka menua diri, dia iya berunding deka ngaduka pekara nya enda ngena jalai perang.


text:
Nya alai, iya lalu ngirumka Posidonius, Teodotus enggau Matatias ngambika ngaga sempekat bebaik enggau orang Judah.


text:
Udah semua atur dalam sempekat nya disetujuka, tuai perang ari sepiak-sepiak madahka pekara nya ngagai semua raban soldadu diri empu, lalu semua sida nya bela setuju bebaik.


text:
Hari endur dua iku tuai perang nya betemu kediri lalu ditetapka. Seduai iya bela duduk ba kerusi kereta kuda kena bebasaka seduai.


text:
Tang Judas ngengkah sekeda orang bepegaika senyata bejaga lalu besedia belama ba sekeda endur ti manah nyangka munsuh ngenyit nipu lalu nyerang. Seduai dua iku nya, ke nyadi tuai, baum enggau mujur.


text:
Udah aum nya, Nikanor diau chukup lama di Jerusalem lalu nadai ditemu ngereja utai ti enda manah. Endah orang mayuh ke berebut deka setanah enggau iya diasuh iya pulai.


text:
Iya ngasuh Judas bebini lalu nirika rumah tangga. Judas nitihka jaku iya lalu ngasaika pengidup ti lantang senang.


text:
Alkimus meda Nikanor bebakih amat enggau Judas. Nya alai, iya ngambi siti salin sempekat nya, lalu mansang betemu enggau Raja Demetrius. Iya bejaku enggau raja madahka Nikanor enda nitihka atur perintah laban nuduhka Judas ke munsuh perintah nganti iya nyadi gabenor.


text:
Semua utai ti bula ditusi Alkimus ngasuh raja ringat. Enggau ati ringat raja nulis ngagai Nikanor madahka diri enda puas ati enggau sempekat nya. Nikanor diasuh raja nangkap Judas Makabi lalu ngirum iya ke Antiokia enggau jampat.


text:
Pesan nya ngasuh Nikanor bingung. Iya enda sampai ati nginsil sempekat nya laban Judas nadai ngereja penyalah mimit.


text:
Ketegal Nikanor enda ulih ngelaban jaku raja, iya lalu ngiga peluang nangkap Judas ngena jalai tipu.


text:
Tang Judas meda Nikanor nyau belabuh enda manah enggau iya, lalu mega kasar ari selama enggau iya. Judas nemu nya tanda ti enda manah. Nya alai iya ngempuruka mayuh bala orang ke nitihka iya, lalu belalai ari Nikanor.


text:
Lebuh Nikanor nemu diri alah akal laban Judas, iya mansang ke Rumah Sembiang ti tebilang sereta kudus, benung bala imam nyuaka piring. Iya minta bala imam nyerahka Judas ngagai iya.


text:
Nikanor ngangkatka jari kanan iya tunga ngagai Rumah Sembiang lalu bersumpah, “Enti kita enda nyerahka Judas baka siku orang ke ditangkap ngagai aku, Rumah Sembiang Allah Taala tu deka dirata aku bela enggau tanah, alta tu deka aku rubuh, lalu ba endur tu aku deka nirika siti rumah sembiang ti besai sereta manah ke petara Dionisius!”


text:
Udah nyebut nya, iya lalu pansutt. Bala imam lalu ngangkatka jari sida ke serega lalu besembiang ngagai Allah Taala ke selalu nyaga bansa kami. Baka tu sembiang sida,


text:
“O Tuhan, Nuan enda begunaka sebarang utai. Tang taja pia Nuan rindu meda Rumah Nuan diengkah ditu tanda nuan deka diau entang kami.


text:
Semina Nuan aja ke kudus, pun semua pengudus. Jaga meh Rumah Nuan ti udah dikuduska baru ngambika kudus selama-lama iya.”


text:
Nikanor dipadahka pasal siku orang ti tebilang di Jerusalem benama Razis ngambika Nikanor nawa iya. Razis nya orang ke sayauka bansa diri, lalu dipebasaka amat sampaika diberi juluk “Apai orang Judah.”


text:
Lebuh menua belabuh charut, iya enggau ati liat merantuka nyawa diri ketegal ngetanka pengarap Judah, lalu dichara ketegal penaluk iya.


text:
Nikanor deka mandangka ati iya ti begedika orang Judah. Nya alai, iya ngasuh lebih ari 500 iku soldadu nangkap Razis,


text:
Bala soldadu besedia deka ngerebut menara ti endur Razis maya nya. Sida mechahka pintu besai penama ngagai tengah laman, lalu diasuh nunu semua pintu menara nya. Lebuh Razis ensepi diri nadai jalai rari, iya mantap diri enggau pedang.


text:
Tang laban iya kelalu berumban, dia telih nya enda tebunuhka iya. Lebuh bala soldadu tama nengah pintu, Razis enggau ati berani niki ke atas dinding, lalu baka orang ke kering, iya terejun ngagai tugung orang mayuh dibaruh.


text:
Tang Razis agi idup, lalu enggau ati ti ransing iya angkat. Taja darah iya bepanchur ari abi telih iya ti balat amat, iya rari nengah tugung orang mayuh, lalu bediri atas batu ti renjan.


text:
Lebuh Razis nyau abis darah, iya mansutka isi perut diri enggau jari dua iti, lalu nikauka nya ngagai orang mayuh. Benung ngereja nya, iya besembiang ngambika Tuhan ke bekuasa atas semua utai idup, meri pengidup nya pulai baru ngagai iya jemah ila. Baka nya meh pemarai Razis.


text:
Nikanor ninga berita pasal Judas enggau bala nembiak iya bisi di pelilih menua Samaria. Nya alai iya mutuska runding deka nyerang sida kena Hari Sabat, hari orang Judah ngetu gawa, laban enti iya nyerang maya nya, iya ulih ngelaban, lalu nadai penusah tau ninggang iya.


text:
Orang Judah ke dipejal masuk raban soldadu Nikanor, enda ngasuh iya munuh ngena jalai ti kelalu jai sereta enda beradat, tang bebasaka Hari Sabat ti udah ditetapka Allah Taala ke meda semua utai.


text:
Lalu Nikanor, orang ke pemadu jai di dunya tu nanya, “Kati di serega amat bisi Iya ke bekuasa netapka Hari Sabat mesti dintu?”


text:
Tang ku Nikanor bejaku, “Au, tang aku ke bekuasa di dunya, lalu aku minta kita angkat mai senyata sereta nitihka jaku raja.” Tang iya enda mujur bejalaika penyai ti diatur iya.


text:
Enggau sumbung Nikanor bejaku madahka diri deka nirika siti tugu pengingat kena ngingatka diri menang ngelaban Judas enggau bala nembiak iya.


text:
Ketegal nya, Judas ngelalau bala nembiak iya ngambi sida enda takutka serang munsuh. Iya mai sida ingatka Allah Taala Ke Pemadu Bekuasa ke udah nulung ngelamatu, lalu sekali tu mega sida tetap andalka Iya deka ngasuh sida menang baru.


text:
Judas meri sida peransang lebuh iya macha ari bup Adat enggau bup bala Nabi, lalu mai sida ingatka semua pemenang perang sida ti udah.


text:
Udah Judas meransang sida, iya nangkan sida, pasal orang bansa bukai ke enda tau dikarap laban selalu ngelaban sumpah diri empu.


text:
Baka nya meh Judas nyikap semua sida enggau senyata, ukai semina enggau terabai enggau sangkuh ti ngasuh sida ngasaika pengelikun, tang ngena semua jaku ti meri peransang. Iya mega ngelantangka ati sida ngena jerita mimpi iya, siti genera ti patut dikarap.


text:
Genera nya baka tu: Judas meda Imam Besai ke dulu suba, iya nya, Onias. Siku orang ke manah, baruh ati sereta nelap, pandai bejaku, lalu ari mit diajar manah enggau orang. Enggau jari ti ditelentangka iya, Onias besembiangka semua bansa Judah.


text:
Ku Onias, “Tu Jeremiah, nabi Allah Taala, pangan kita. Iya suah besembiangka bansa kitai enggau Jerusalem nengeri kudus.”


text:
“Terima meh pedang tu, siti pemeri ari Allah Taala. Ngena pedang tu nuan deka ngalahka semua munsuh nuan.”


text:
Jaku Judas ti negu ati sida meransang tiap iku sida, lalu ngasuh ati orang ke biak berani. Nengeri, pengarap enggau Rumah Sembiang sida deka dituntung penusah. Ketegal nya orang Judah mutus ati enggai terunda-runda, tang nyerang munsuh enggau ati gagah berani. Sida mega mutus ati berani betempuh siku sama siku.


text:
Sida enda kelalu irauka ruang bilik enggau kaban belayan sida, tang iya ke lebih dikirauka sida, iya nya, Rumah Sembiang ti kudus.


text:
Semua orang nganti pemutus perang nya. Raban soldadu munsuh benung mansang betusun-tusun enggau raban soldadu ke nepan kuda di kiba enggau di kanan sertai enggau bala gajah sida ba semua endur ti manah.


text:
Judas Makabi meda raban soldadu munsuh mayuh amat, senyata sida chukup magang, enggau bala gajah sida ti mangah. Iya nelentangka jari iya ke serega, lalu besembiang ngagai Tuhan ke nemu ngaga kereja ajih, lalu iya nemu Tuhan deka meri pemenang ngagai orang ke patut menang, ukai ngagai orang ke bisi raban soldadu ti besai.


text:
Tu meh sembiang ti disebut Judas, “O Tuhan, rambau Hiskiah raja Judah, Nuan ngirumka melikat Nuan ngambi ngalahka 185,000 iku orang ari raban soldadu Sanherib.


text:
Diatu, O Tuhan ke bekuasa di serega, kirumka baru melikat Nuan ke manah ngambika munsuh kami gegetar takut.


text:
Ngena kuasa Nuan ti besai, rusak meh orang nya ke bejai Nuan sereta nyerang nembiak Nuan ke kudus.” Baka nya meh Judas ngujungka sembiang iya.


text:
Laban sida betempuh ngena jari, lalu ati besembiang ngagai Allah Taala, sida munuh enda kurang ari 35,000 iku orang ari raban soldadu munsuh. Sida gaga amat ati laban ditulung Allah Taala.


text:
Udah badu betempuh, sida pulai enggau ati lantang. Sida meda Nikanor garing-garing parai enggau senyata iya be endur orang beperang.


text:
Judas Makabi ke selalu berantuka nyawa ngetanka bansa diri endang kenyau ari mit enda kala badu rinduka bansa diri, ngasuh orang mumpung pala Nikanor sereta netak lengan kanan iya. Iya ngasuh orang mai pala enggau lengan nya ke Jerusalem.


text:
Datai sida di nengeri, Judas ngasuh rayat begempuru. Sida imam diasuh iya nunga alta. Iya mega ngasuh orang ngangauka orang ke diau di kuta.


text:
Iya lalu mantaika pala Nikanor orang ke jai nya. Iya mega mantaika jari Nikanor ti ngamahka Rumah Sembiang Allah Taala Ke Pemadu Bekuasa.


text:
Iya nyayat dilah orang jai nya, lalu bejaku madahka diri deka meri dilah nya mimit-mimit kena meri burung makai. Jari Nikanor digantung iya ba seberai Rumah Sembiang kena nunjukka pemeli orang nya.


text:
Udah nya semua orang ke bisi dia nengkadah ke serega lalu muji Tuhan ke udah ngayanka kuasa Iya, lalu nyaga pengudus Rumah Sembiang Iya.


text:
Udah nya Judas ngantung pala Nikanor ba kuta ngambika ulih dipeda semua orang tanda Tuhan amat nulung sida.


text:
Semua bela setuju hari nya dintu belama tiap taun kena ngingatka iya. Hari nya dintu sehari sebedau Hari Mordekhai, iya nya, kena hari ketiga belas dalam ba bulan kedua belas ti dikumbai bulan Adar dalam jaku Aram.


text:
Baka nya meh pengidup Nikanor. Kenyau ari nya nengeri Jerusalem tetap enggi orang Hebrew. Enggau nya aku ngujungka cherita aku ditu.


text:
Enti gaya cherita tu manah sereta betul, nyadi meh utai ti dikedeka aku. Tang enti enda berapa manah, lalu nadai reti, sigi naka nya aja meh penemu aku.


text:
Kitai nemu ngirup wain aja tauka ai aja, enda manah. Wain patut digulai enggau ai, nya baru nyamai dirup. Baka nya mega siti jerita enti ditusi enggau manah tentu nyamai orang macha iya. Enggau nya naka tu meh jerita aku.


text:
Baka tu ku ripih nama aki ini Iya berengkah ari Abraham nyentuk ngagai Raja David: Abraham, Isak, Jakop, Judah enggau sida menyadi lelaki iya; udah nya Peres enggau Serah (indai seduai iya Tamar), Hesron, Ram, Aminadap, Nason, Salmon, Boas (indai iya Rahap), Obet (indai iya Rut), Jesi enggau Raja David.


text:
Ari David nyentuk ngagai maya orang Israel dibuai ngagai menua Babilon, baka tu ku ripih nama aki ini Iya: David, Solomon (indai iya udah nyadi bini Uriah), Reheboam, Abijah, Asa, Jehosapat, Joram, Usiah, Jotam, Ahas, Hesekiah, Manasi, Amon, Josiah, enggau Jehoiakin enggau bala menyadi iya.


text:
Ari maya sida dibuai ngagai menua Babilon nyentuk ngagai pengada Jesus, baka tu ku ripih nama aki ini Iya: Jehoiakin, Sealtiel, Serubabel, Abiut, Eliakim, Asor, Sadok, Akim, Eliut, Eleasar, Matan, Jakop, enggau Josep, ke jadi enggau Maria, indai Jesus ke dikumbai Kristus.


text:
Nya alai, ari Abraham nyentuk ngagai David, empat belas serak; ari David ngagai maya orang Israel dibuai ngagai menua Babilon, empat belas serak, lalu ari maya nya ngagai pengada Kristus, empat belas serak.


text:
Baka tu ku gaya pengada Jesus Kristus. Indai Iya Maria udah betunang enggau Josep, tang sebedau seduai iya jadi melaki-bini, iya betubuh-bisi ulih kuasa Roh Kudus.


text:
Laban tunang iya, Josep, endang orang ke lurus, lalu enggai ngemaluka Maria di mua orang mayuh, nya alai iya berunding deka muai Maria ngena chara belalai.


text:
Tang lebuh Josep benung berundingka nya, siku melikat Tuhan pegari di mua iya dalam mimpi, lalu bejaku, “Josep, anak David, anang takut ngambi Maria nyadika bini nuan, laban iya betubuh-bisi ulih kuasa Roh Kudus.


text:
Iya deka ngadaka anak lelaki siku, lalu nuan deka meri Iya nama Jesus, laban Iya deka nyelamatka nembiak Iya ari dosa sida.”


text:
“Siku dara bungas deka betubuh-bisi, lalu ngadaka anak lelaki siku, lalu iya deka dikumbai Imanuel” (reti nya, “Allah Taala enggau kitai”).


text:
tang iya enda beleman enggau Maria sebedau Maria ngadaka anak iya. Josep lalu meri anak mit nya nama Jesus.


text:
Lebuh Jesus ada di nengeri Betlehem, dalam menua Judea, lebuh rambau Herod nyadi raja, orang ke pandai pasal bintang datai ari Timur ngagai Jerusalem.


text:
Ku sida nanya, “Dini alai anak mit ke deka nyadi raja orang Judah ada? Kami bisi meda bintang Iya pegari di timur, lalu kami datai deka nyembah Iya.”


text:
Iya lalu ngempuruka semua tuai imam enggau sida pengajar Adat, lalu nanya ngagai sida endur alai Kristus ada.


text:
Ku sida madah ngagai iya, “Di nengeri Betlehem dalam menua Judea, laban utai tu udah ditulis siku nabi:


text:
‘Nuan Betlehem ti di menua Judah, nuan ukai nengeri ti pemadu mit enti dibandingka enggau pemerintah ti bukai di menua Judah, laban ari nuan deka datai siku pemerintah ti deka nyadi pengibun nembiak Aku Israel.’ ”


text:
Iya lalu ngasuh sida mupuk ngagai Betlehem. Ku iya, “Mupuk meh kita, lalu giga enggau bebendar endur alai anak mit nya, lalu lebuh kita udah tetemuka Iya, padahka ngagai aku, ngambika aku ulih mega datai lalu nyembah Iya.”


text:
Sida lalu mupuk, lalu bintang ti udah dipeda sida di Timur bejalai dulu ari sida datai ke iya nyau ngetu ari atas endur alai anak mit nya.


text:
Sida tama ngagai rumah nya, lalu meda anak mit nya, enggau indai Iya Maria. Sida besugang lalu nyembah Iya. Udah nya sida muka ma sida, lalu meri ngagai Iya emas, menyan, enggau mur.


text:
Sida lalu pulai ngagai menua sida empu nengah jalai bukai laban sida udah diberi jaku tangkan dalam mimpi, enda nyagi sida pulai ngagai Herod.


text:
Lebuh sida udah mupuk, siku melikat Tuhan pegari di mua Josep dalam mimpi, lalu bejaku ngagai iya, “Angkat nuan. Bai anak mit nya enggau indai Iya rari ngagai menua Ejip. Diau dia nyentuk ngagai maya aku ngasuh nuan ninggalka menua nya, laban Herod baru deka ngiga anak mit nya, lalu munuh Iya.”


text:
Sida diau di menua nya nyentuk ngagai maya pemati Herod. Tu ngamatka jaku ti udah disebut Tuhan beseruanka siku nabi, “Aku ngangauka Anak Aku pansut ari menua Ejip.”


text:
Lebuh Herod nemu diri udah ditipu orang ke pandai pasal bintang nya, iya pedis ati. Iya lalu meri atur ngasuh semua anak mit ke lelaki, ke umur dua taun ke baruh, di Betlehem enggau di menua ti ngelingi nengeri nya, dibunuh magang, nitihka maya ti udah ditemu iya ari orang ke pandai pasal bintang nya.


text:
“Munyi nyawa bisi didinga di Ramah, munyi orang ke bekeduie nyabak. Rachel nyabakka bala anak iya. Iya enggai diperindang, laban sida nadai agi.”


text:
Lebuh Herod udah mati, siku melikat Tuhan pegari dalam mimpi ngagai Josep di menua Ejip, lalu bejaku,


text:
“Angkat. Bai anak mit nya enggau indai Iya, lalu pulai ngagai menua Israel, laban orang ke deka munuh Iya, udah mati.”


text:
Tang lebuh Josep ninga Arkelaus udah nganti apai iya Herod nyadi raja menua Judea, iya takut mansang ngagai menua nya, lalu lebuh iya udah diberi jaku tangkan dalam mimpi, iya lalu mupuk ngagai pelilih menua Galili,


text:
Iya lalu diau ba sebuah nengeri ti dikumbai Nasaret. Tu ngamatka jaku ti udah disebut Tuhan beseruanka sida nabi: “Iya deka dikumbai Orang Nasaret.”


text:
John nya meh orang ke dikenang nabi Isaiah lebuh iya nyebut, “Siku orang ngangau di menua puang: ‘Sediaka jalai ke Tuhan. Gaga jalai Iya rurus!’ ”


text:
Gari John digaga ari bulu unta. Belulang ti melit punggung iya digaga ari kulit jelu, lalu iya beridup makai buntak enggau ai manyi.


text:
Orang ari Jerusalem, ari serata menua Judea, enggau ari serata menua ti semak Sungai Jordan datai ngagai iya.


text:
Tang lebuh John meda mayuh orang Parisi enggau orang Saduki datai minta iya maptisa sida, iya lalu bejaku ngagai sida, “Kita anak ular! Sapa ngasuh kita rari ari pengeringat ti deka datai?


text:
lalu anang nyebut ngagai diri empu, ‘Kami tu peturun Abraham,’ laban aku madah ngagai kita, Allah Taala ulih ngaga batu tu nyadi peturun Abraham!


text:
Indah diatu deh kapak udah sedia deka mungga urat kayu. Semua kayu ti enda mansutka buah ti manah, deka ditebang, lalu dibuai ngagai api.


text:
“Aku maptisa kita ngena ai, kena nunjukka kita udah nesal ati, tang Iya ke datai dudi ari aku, bekuasa agi ari aku. Indah minching selipar Iya deh aku enda tau. Iya deka maptisa kita ngena Roh Kudus enggau api.


text:
Pekekas ti dikena Iya nampi bisi ba jari Iya. Iya deka nampi lalu nyimpan gandum dalam setor Iya, tang Iya deka nunu ampa dalam api ti enda nemu padam.”


text:
Udah bekau nya Jesus datai ari Galili ngagai John di Sungai Jordan ngambika Iya dibaptisa ulih John.


text:
Tang ku Jesus nyaut iya, “Awakka baka nya aja diatu. Laban kitai enda tau enda ngereja semua utai ti lurus.” John lalu besetuju.


text:
Lebuh Jesus udah dibaptisa, Iya pansut ari dalam ai. Langit lalu tebuka. Iya lalu meda Roh Allah Taala nurun lalu inggap ba Iya baka burung achang.


text:
Tang ku Jesus nyaut, “Endang udah ditulis, ‘Mensia enda ulih idup makai roti aja, tang beridup ba genap leka jaku ti pansut ari mulut Allah Taala.’ ”


text:
Udah nya Sitan mai Jesus ngagai Jerusalem, nengeri ti kudus, ngengkahka Iya ba legit perabung Rumah Sembiang,


text:
lalu bejaku ngagai Iya, “Enti Nuan amat Anak Allah Taala, terejun Nuan ari tu, laban endang udah ditulis, ‘Allah Taala deka ngasuh bala melikat Iya nyaga Nuan. Sida deka nyambut Nuan ngena jari sida, ngambika kaki Nuan enda terempas ba batu.’ ”


text:
Sitan lalu mai Jesus ngagai bukit sigi ti tinggi, lalu mandangka ngagai Iya semua perintah di dunya tu, enggau semua pengaya sida,


text:
lalu bejaku ngagai Iya, “Semua utai tu deka diberi aku ngagai Nuan, enti Nuan deka besugang lalu nyembah aku.”


text:
Jesus lalu bejaku ngagai iya, “Rari nuan Sitan! Laban endang udah ditulis, ‘Sembah Tuhan Allah Taala nuan, lalu betuaika Iya siku aja!’ ”


text:
Iya ninggalka Nasaret, lalu diau di Kapernaum, sebuah nengeri ti ngimbai Danau Galili, di menua Sebulun enggau Naptali.


text:
“Menua Sebulun enggau menua Naptali, ti tunga ngagai tasik, di seberai Sungai Jordan, Galili, menua orang bansa bukai!


text:
Orang ke diau dalam petang udah meda penampak ti besai. Penampak udah manchar ngagai sida ke diau di menua kelemayang pemati.”


text:
Kenyau ari nya Jesus lalu belabuh madahka pesan tu: “Nesal ati ke dosa kita, laban Perintah serega nyau semak!”


text:
Lebuh Jesus bejalai ba tebing Danau Galili, Iya tepedaka dua iku orang diri menyadi, Simon ke dikumbai Peter, enggau menyadi iya Andrew, benung nyala, laban seduai iya orang berikan.


text:
Lebuh Iya mupuk ari endur nya, Iya tepedaka dua iku agi orang diri menyadi, James seduai John, anak Sebedi, dalam perau sama enggau apai seduai iya Sebedi, benung nyeruri jala sida. Jesus lalu ngangauka seduai iya.


text:
Jesus lalu bejalai di serata menua Galili, ngajar dalam balai gempuru, lalu nusui Berita Manah pasal Perintah Allah Taala, sereta ngeraika orang ke kena laban semua macham penyakit enggau pemedis.


text:
Nya alai berita pasal Iya ngelekai di serata menua Siria, lalu orang mai ngagai Iya semua orang ke sakit, ke merinsa laban semua macham penyakit enggau pemedis, orang ke dirasuk antu, ke sakit gila-babi, orang ke sakit bajung, lalu Iya ngeraika semua sida.


text:
Mayuh amat orang nitihka Iya ari menua Galili enggau ari Sepuluh Buah Nengeri, ari Jerusalem, ari Judea, enggau ari menua ti di seberai Sungai Jordan.


text:
Lebuh Jesus meda bala orang mayuh, Iya niki ngagai bukit sigi, lalu lebuh Iya nudukka Diri, sida murid Iya lalu datai ngagai Iya.


text:
“Beberekat meh kita lebuh orang mechat kita lalu merinsaka kita, lalu nyebut semua macham utai ti bula ngelaban kita ketegal Aku.


text:
Lantang sereta gaga meh kita, laban upah ti besai udah disedia ke kita di serega, laban nya mega chara orang merinsaka sida nabi ke dulu ari kita.


text:
“Kita tu garam dunya. Tang enti garam nadai agi masin, baka ni ku jalai ngaga iya masin baru? Iya nadai guna agi, tang dibuai lalu diindik kaki mensia.


text:
Nadai mega orang nungkun lampu, lalu ngerungkup iya ngena bisin, tang ngengkahka lampu nya ba penuduk lampu, lalu lampu nya deka meri penampak ngagai semua orang dalam rumah nya.


text:
Baka nya mega kita; awakka penampak kita manchar ngagai orang, ngambika sida meda pemadas pengawa kita lalu ngemuliaka Apai kita ti di serega.


text:
“Anang ngumbai Aku datai deka muai Adat, tauka muai ajar sida nabi. Aku ukai datai deka muai Adat, tang deka ngamatka iya.


text:
Laban, enggau bendar Aku madah ngagai kita, sebedau langit enggau dunya lesap, nadai leka jaku tauka titik ti pemadu mit deka lenyau ari Adat, sebedau semua utai dikamatka.


text:
Nya alai, barang sapa ngelanggar pesan ti pemadu mit tu, lalu ngajar orang ngelanggar iya, deka dikumbai pemadu mit dalam Perintah serega, tang barang sapa ngasika pesan, lalu ngajar orang ngasika iya, deka dikumbai besai dalam Perintah serega.


text:
Laban, Aku madah ngagai kita, enti kita enda lebih agi lurus ari sida pengajar Adat enggau orang Parisi, kita enda ulih tama Perintah serega.


text:
Kita udah ninga pasal utai ti udah dipadahka ngagai orang ke dulu kelia, ‘Anang munuh orang; barang sapa munuh orang deka kena pechara.’


text:
Tang Aku madah ngagai kita, enti kita ringat ngagai menyadi lelaki tauka menyadi indu kita enggau nadai kebuah-buah, kita deka kena pechara; lalu enti kita ngeleseka menyadi kita, kita deka dibai ngagai Kunsil; lalu enti kita nyebut, ‘Nuan tu beli’, kita deka dibuai ngagai api neraka.


text:
Nya alai lebuh kita deka meri pemeri kita ba alta, lalu teingatka menyadi lelaki tauka menyadi indu kita bisi enda nyamai ati ngagai kita,


text:
tinggalka pemeri kita dia di mua alta, bebaik dulu enggau iya, udah nya baru kita mansang lalu meri pemeri kita.


text:
“Bebaik enggau naka penyampat enggau orang ke bedawaka kita, lebuh kita benung mansang ngagai kot, enggai ke iya nyerahka kita ngagai hakim, lalu hakim nyerahka kita ngagai jejaga, lalu kita ditutup dalam rumah jil.


text:
Enggau bendar Aku madah ngagai kita, kita enda ulih pansut ari rumah jil nya datai ke kita udah mayar semua utang kita.


text:
Tang Aku madah ngagai kita, barang sapa merening ngagai indu enggau ati ti kamah, udah butang enggau indu nya dalam ati iya.


text:
Enti mata kanan nuan mai nuan bedosa, keruk lalu buai iya! Manah agi nuan lenyau sebagi ari perengka tubuh nuan, ari ke nejuka semua tubuh nuan dibuai ngagai neraka.


text:
Lalu enti jari kanan nuan mai nuan bedosa, tetak lalu buai iya! Manah agi nuan lenyau jari sepiak, ari ke nejuka semua tubuh nuan dibuai ngagai neraka.


text:
Tang Aku madah ngagai kita, genap iku orang ke muai bini, kelimpah ari bini iya butang, deka ngujungka bini iya butang, lalu barang sapa jadi enggau indu ke udah sarak, butang.


text:
“Kita udah mega ninga pasal jaku ti udah disebut ngagai orang ke dulu kelia, ‘Anang bulaka semaya, tang kereja utai ti udah disemaya kita enggau Tuhan.’


text:
Tang Aku madah ngagai kita: anang besumpah, nemuka atas nama serega, laban nya kerusi diraja Allah Taala,


text:
tauka atas nama dunya, laban nya pelasar ke kaki Iya, tauka atas nama Jerusalem, laban nya nengeri Raja ti besai.


text:
Lalu anang besumpah atas pala kita empu, laban kita enda ulih ngaga indah selambar buk kita burak tauka chelum.


text:
Tang Aku madah ngagai kita: Anang ngelaban orang ke jai. Enti orang nampar kuyu kanan kita, awakka iya mega nampar kuyu kiba kita.


text:
Lalu enti orang deka nyara kita laban iya deka ngambi baju kita, awakka iya mega ngambi kelambi kita.


text:
ngambika kita nyadi anak Apai kita ti di serega, laban Iya ngasuh mata panas manchar ngagai orang ke jai enggau ngagai orang ke manah, lalu ngasuh hari ujan ke orang ke lurus enggau ke orang ke jai.


text:
Enti kita semina rinduka orang ke rinduka kita, nama upah kita? Indah sida pengumpul chukai deh nemu ngereja nya.


text:
Lalu enti kita semina nabi pangan kita, baka ni ku nya tau lebih ari utai ti dikereja orang bansa bukai? Indah orang bansa bukai deh nemu ngereja nya.


text:
“Anang ngereja pengawa agama di mua orang mayuh, minta diri dipeda sida, laban enti kita ngereja nya, kita nadai bulih upah ari Apai kita ti di serega.


text:
“Nya alai, lebuh kita meri sedekah ngagai orang ke suntuk, anang mandangka diri ngereja nya baka ti dikereja orang ke pura-pura ngapa dalam balai gempuru tauka ba sebelah jalai raya, minta diri dipuji mensia. Enggau bendar Aku madah ngagai kita, sida udah nerima upah sida.


text:
Tang lebuh kita meri sedekah ngagai orang ke suntuk, anang nejuka jari kiba kita nemu utai ti dikereja jari kanan kita,


text:
ngambika pengawa nya dikereja kita belalai, lalu Apai kita ti meda utai ti dikereja kita belalai, deka ngupah kita.


text:
“Lalu lebuh kita besampi, anang baka orang ke pura-pura ngapa, laban sida rindu bediri lalu besampi dalam balai gempuru, enggau ba sukut jalai raya, minta diri dipeda orang. Enggau bendar Aku madah ngagai kita, sida udah nerima upah sida.


text:
Tang lebuh kita besampi, tama ke bilik, tikupka pintu, lalu besampi ngagai Apai kita ti enda dipeda. Lalu Apai kita ti meda utai ti dikereja kita belalai, deka ngupah kita.


text:
Lebuh kita besampi, anang besebutka mayuh macham leka jaku ti nadai reti baka orang bansa bukai, ke ngumbai sampi sida didinga laban sampi sida panjai.


text:
“Laban enti kita ngampun orang ke salah enggau kita, Apai kita ti di serega deka mega ngampun penyalah kita.


text:
Tang enti kita enggai ngampun orang ke salah enggau kita, Apai kita pen enggai mega ngampun penyalah kita.


text:
“Lalu lebuh kita bepasa, anang ngayanka mua ti tusah, baka orang ke pura-pura ngapa, laban sida ngurik mua diri ngambika orang nemu sida bepasa. Enggau bendar Aku madah ngagai kita, sida udah nerima upah sida.


text:
ngambika orang enda nemu kita bepasa, tang semina dipeda Apai kita ti enda dipeda, lalu Apai kita ti meda utai ti dikereja kita belalai, deka ngupah kita.


text:
“Anang nyimpan pengaya ke diri empu di dunya, alai indu gegat enggau tegar deka ngerusak, lalu perumpak tama lalu ngenchuri,


text:
tang simpan pengaya ke diri empu di serega, alai indu gegat, enggau tegar enda ngerusak, lalu perumpak enda tama lalu ngenchuri.


text:
tang enti mata kita enda menyana, semua tubuh kita penuh laban pemetang. Nya alai, enti penampak ti dalam kita nya pemetang, naka meh pemalat pemetang nya!


text:
“Nadai orang ulih betuaika dua iku tuan, laban iya deka begedika siku, lalu rinduka siku, tauka angkunka siku, lalu mechat siku. Kita enda ulih betuaika Allah Taala enggau duit.


text:
“Nya alai Aku madah ngagai kita: anang irauka pasal pengidup kita, tauka utai ti deka diempa tauka diirup kita, tauka pasal tubuh enggau gari kita. Ukai enda pengidup beguna agi ari pemakai, lalu tubuh beguna agi ari gari?


text:
Peda kita burung. Sida nadai betanamka utai, nadai ngetau, tauka besimpanka utai dalam setor, tang taja pia, Apai kita ti di serega nupi sida! Kati kita enda berega agi ari burung?


text:
“Lalu nama kebuah kita irauka gari? Peda kita penumbuh bungai babas. Sida enda gawa, tauka ngaga gari ke diri empu,


text:
tang taja pia, Aku madah ngagai kita, indah Raja Solomon enggau semua pengaya iya, deh nadai gari ngemanah siti ari bungai nya.


text:
Tang enti Allah Taala ngari rumput ti di babas, ti idup sehari tu lalu dibuai pagila ngagai api, enda ke Iya deka ngari kita? Naka meh pengemit pengarap kita.


text:
“Nya alai, anang irau lalu nyebut: ‘Nama utai ti deka diempa kitai? tauka, ‘Nama utai ti deka diirup kitai?’ tauka ‘Nama gari ti deka dikena kitai?’


text:
Laban nya utai ti ngirauka ati orang kapir, lalu Apai kita ti di serega nemu kita begunaka semua utai nya.


text:
Tang giga dulu Perintah Allah Taala enggau pengelurus Iya, lalu semua utai nya deka mega diberi ngagai kita.


text:
Nya alai, anang irauka pasal pagila, laban pagila chukup pengirau ke diri empu. Penusah ke sehari tu chukup ke sehari tu.


text:
Laban chara kita ngakim, deka dikena ngakim kita, lalu takar ti dikena kita nakar deka dikena nakar utai ke kita.


text:
Nama kebuah kita betilikka empeleman ba mata menyadi kita, tang enda bedulika lumpung kayu ti ba mata kita empu?


text:
Tauka, baka ni ku kita nyebut ngagai menyadi kita, ‘Awakka aku muai empeleman ari mata nuan,’ tang kita bisi lumpung kayu dalam mata kita empu?


text:
Kita tu orang ke pura-pura ngapa! Buai dulu lumpung kayu ari mata kita empu. Nya baru mata kita lansik, lalu kita ulih muai empeleman ari mata menyadi kita.


text:
“Anang meri utai ti kudus ngagai ukui, lalu anang nibarka batu mutiara ngagai babi, enggai ke sida ngelunjak utai nya, lalu mutar ngamuk kita.


text:
“Pinta, lalu kita deka nerima. Giga, lalu kita deka nemu. Tekung, lalu utai nya deka dibuka ke kita.


text:
Laban genap iku orang ke minta, deka nerima, lalu orang ke ngiga, deka nemu, lalu ke orang ke nekung, utai nya deka dibuka ke sida.


text:
Enti kita ke jai nemu meri utai ti manah ngagai anak kita, Apai kita ti di serega tentu nemu agi meri utai ti manah ngagai orang ke minta ari Iya!


text:
“Kereja ngagai orang baka ke dikedekaka kita kereja orang ngagai kita, laban nya reti Adat, enggau ajar sida nabi.


text:
“Tama nengah pintu ti sempit, laban pintu ti besai enggau jalai ti luas nuju ngagai pengerusak, lalu mayuh orang nengah jalai nya.


text:
Tang pintu ti sempit, enggau jalai ti mar, nuju ngagai pengidup, lalu semina mimit aja orang tetemuka iya.


text:
“Bejaga ari nabi ti pelesu, ke datai ngagai kita baka bedus, tang iya ti bendar sida nya ukui kampung.


text:
Kita deka ngelala sida ari buah sida. Kati buah anggur diambi ari madang duri, tauka buah ara ari madang emperingat?


text:
Baka nya mega kayu, semua kayu ti galak mansutka buah ti manah, tang kayu ti enda galak mansutka buah ti enda manah.


text:
Kayu ti galak enda ulih mansutka buah ti enda manah, lalu kayu ti enda galak enda ulih mansutka buah ti manah.


text:
“Ukai semua orang ke ngangauka Aku ‘Tuhan, Tuhan’ deka tama ngagai Perintah serega, tang semina orang ke ngereja peneka Apai Aku ti di serega.


text:
Lebuh Hari nya ila mayuh orang deka nyebut ngagai Aku ‘Tuhan, Tuhan! Kati kami nadai udah nusui pesan Allah Taala dalam nama Nuan, lalu muru antu dalam nama Nuan, lalu ngereja mayuh kereja ajih dalam nama Nuan?’


text:
Udah nya Aku deka bejaku ngagai sida, ‘Aku enda ngelala kita. Rari ari Aku, kita ke ngereja penyai.’


text:
“Nya alai, orang ke ninga jaku Aku lalu ngasi nya baka orang siku ke pintar, ke nirika rumah iya ba atas batu.


text:
Hari ujan, ai bah, lalu ribut bepuput lalu mangka ngagai rumah nya, tang rumah nya enda tumbang, laban iya didirika ba atas batu.


text:
“Tang orang ke ninga jaku Aku, lalu enda ngasi, nya baka orang ke beli, ke nirika rumah iya ba pasir.


text:
Hari ujan, ai bah, lalu ribut bepuput lalu mangka ngagai rumah nya, lalu rumah nya tumbang. Balat amat rumah nya tumbang.”


text:
Siku lelaki ke sakit lan datai ngagai Iya, besugang di mua Iya, lalu bejaku, “Tuhan, enti Nuan deka, Nuan ulih ngasuh aku tuchi.”


text:
Jesus ngunjurka jari, negu orang nya, lalu bejaku, “Aku deka. Tuchi meh nuan.” Orang nya lalu gerai tekala nya.


text:
Lalu ku Jesus bejaku ngagai iya, “Anang madahka tu ngagai orang, tang mansang nuan ngagai imam, minta iya meresa nuan, lalu beri piring ti diasuh Moses, kena mandangka ngagai orang mayuh, nuan udah gerai.”


text:
Lebuh Jesus tama ngagai nengeri Kapernaum, siku pemesai soldadu Rome betemu enggau Iya, minta saup Iya.


text:
Tang ku pemesai nya bejaku, “Tuan, rumah aku enda patut alai Nuan datai. Tak bejaku aja, lalu nembiak aku deka gerai.


text:
Laban aku empu bekereja di baruh orang, lalu aku mega bisi soldadu dipegai aku. Aku bejaku ngagai siku, ‘Mupuk nuan!’ lalu iya mupuk. Aku bejaku ngagai siku, ‘Datai kitu!” lalu iya datai. Aku bejaku ngagai ulun aku, ‘Kereja tu!” iya lalu ngereja.”


text:
Lebuh Jesus ninga nya, Iya balat alit ati, lalu bejaku ngagai orang ke nitihka Iya, “Enggau bendar Aku madah ngagai kita, indah di menua Israel deh Aku nadai udah kala tetemuka pengarap ti baka tu.


text:
Aku madah ngagai kita, mayuh orang deka datai ari timur enggau ari barat, lalu duduk makai enggau Abraham, Isak enggau Jakop dalam Perintah serega,


text:
tang orang ke patut bempu Perintah nya deka dibuai ngagai endur ti petang, alai sida deka nyabak sereta begerit ngeli.”


text:
Jesus lalu bejaku ngagai pemesai soldadu nya, “Mupuk meh nuan. Utai ti dikarapka nuan, deka nyadi.” Nembiak pemesai nya lalu gerai betul-betul ba maya nya.


text:
Lebuh Jesus tama ngagai rumah Peter, Iya meda mentua indu Peter gali ba peninduk iya, sakit chelap angat.


text:
Lemai nya mayuh orang ke dirasuk antu dibai ngagai Jesus, lalu Iya muru roh antu ngena seleka aja jaku, lalu ngeraika semua sida ke sakit.


text:
Tu ngamatka jaku ti udah disebut Tuhan ngena nabi Isaiah, “Iya nanggung pemedis kitai lalu muai penyakit kitai.”


text:
Lebuh Jesus meda pemayuh orang begelumu ngelingi Iya, Iya lalu ngasuh sida murid Iya ngelayang ke seberai danau nya.


text:
Siku pengajar Adat datai ngagai Iya, lalu bejaku, “Pengajar, aku deka bejalai enggau Nuan ngagai sebarang endur Nuan bejalai.”


text:
Ku Jesus bejaku ngagai iya, “Munsang bisi lubang, lalu burung bisi tansang, tang Anak Mensia nadai endur alai ngalika Diri.”


text:
Tang ku Jesus bejaku ngagai iya, “Titihka Aku. Awakka orang ke mati nguburka bala sida empu ke mati.”


text:
Ku Iya bejaku ngagai sida, “Nama kebuah kita takut? Mit amat meh pengarap kita.” Iya angkat lalu ngerara ribut enggau gelumbang. Semua utai lalu teduh magang.


text:
Lebuh Jesus datai di menua Gadara, di seberai danau nya, dua iku lelaki ke dirasuk antu pansut ari pendam lalu mansang ngagai Iya. Seduai tu mangah amat, datai ke orang nyau nadai berani bejalai nengah jalai nya.


text:
Tekala nya seduai iya lalu merakka nyawa bejaku, “Nama guna Nuan enggau kami, Nuan Anak Allah Taala? Kati Nuan datai deka merinsaka kami sebedau maya ti patut?”


text:
Lalu ku bala antu nya bejaku ngagai Jesus, “Enti Nuan muru kami, awakka kami tama ngagai raban babi nya.”


text:
Lalu ku Iya bejaku ngagai sida, “Mupuk meh kita!” Sida mupuk, lalu tama ngagai raban babi nya. Semua babi nya lalu belanda nurun tebiang, terejun ngagai danau, lalu mati lemas.


text:
Orang ke ngibun raban babi nya lalu rari, tama ngagai nengeri, lalu madahka semua utai nya, enggau pasal utai ti udah nyadi ba orang ke dirasuk antu nya.


text:
Genap iku orang lalu pansut ari nengeri nya deka betemu enggau Jesus, lalu lebuh sida meda Iya, sida lalu minta Iya mupuk ari menua sida.


text:
Orang lalu mai ngagai Iya siku lelaki ke sakit bajung, gali ba peninduk. Lebuh Jesus meda pengarap sida, Iya lalu bejaku enggau orang ke sakit bajung nya, “Anang takut, anak! Dosa nuan diampun.”


text:
Tang Jesus nemu peragam ati sida, lalu ku Iya bejaku, “Nama kebuah kita berunding jai baka nya dalam ati kita?


text:
Tang ngambika kita nemu Anak Mensia bisi kuasa ngampun dosa di dunya tu” -- Iya lalu bejaku ngagai orang ke sakit bajung nya -- “Angkat nuan, bai peninduk nuan, lalu pulai ke rumah.”


text:
Lebuh orang mayuh meda nya, sida takut, lalu muji Allah Taala ti udah meri kuasa ti besai baka nya ngagai mensia.


text:
Lebuh Jesus bejalai ari endur nya, Iya tepedaka siku pengumpul chukai ke benama Matthew, duduk dalam opis iya. Ku Jesus bejaku ngagai iya, “Titihka Aku.” Matthew angkat, lalu nitihka Iya.


text:
Lebuh Jesus benung makai dalam rumah Matthew, mayuh pengumpul chukai enggau orang ke bedosa datai lalu makai enggau Iya sereta enggau sida murid Iya.


text:
Lebuh orang Parisi meda nya, sida lalu bejaku ngagai murid Iya, “Nama kebuah pengajar kita begulai makai enggau pengumpul chukai sereta enggau orang ke bedosa?”


text:
Lebuh Jesus ninga nya, Iya lalu bejaku, “Orang ke gerai enda begunaka lutur, tang semina orang ke sakit.


text:
Mupuk kita lalu giga reti jaku tu: ‘Aku begunaka pengasih, ukai piring.’ Laban Aku datai ukai ngangauka orang ke lurus, tang ngangauka orang ke bedosa.”


text:
Udah nya sida murid John Pemaptisa datai ngagai Jesus, lalu nanya Iya, “Nama kebuah kami enggau orang Parisi selalu bepasa, tang murid Nuan enda?”


text:
Ku Jesus bejaku ngagai sida, “Kati bala pengabang ba gawai tikah ngulit seagi-agi lelaki ke ditikah nya meruan enggau sida? Maya deka datai alai lelaki ke ditikah nya deka diambi ari sida. Nya baru sida deka bepasa.


text:
Nadai orang nampal baju ti lama ngena chebik kain ti baru, laban chebik kain ti baru deka kesat, lalu ngasuh baju nya balat agi charik.


text:
Lalu nadai mega orang nyimpan wain ti baru dalam kambut wain ti lama, enggai ke kambut nya pechah, lalu wain nya deka nyaya, lalu kambut nya rusak, tang wain ti baru disimpan dalam kambut ti baru. Nya baru wain enggau kambut nya enda rusak.”


text:
Lebuh Jesus agi benung bejaku ngagai sida, siku pemesai orang Judah datai, besugang di mua Iya, lalu bejaku, “Anak indu aku baru udah mati. Tang aku minta Nuan datai lalu ngengkahka jari Nuan ba atas iya, ngambika iya idup baru.”


text:
Jesus nguing, tepedaka indu nya, lalu bejaku, “Anak, anang takut! Pengarap nuan udah ngeraika nuan.” Indu nya lalu gerai tekala nya.


text:
Lebuh Jesus datai ba rumah pemesai nya, lalu tepedaka bala orang ke besepuka kesuling, enggau orang ke begau,


text:
Iya lalu bejaku, “Pansut kita ari tu! Laban anak mit tu ukai mati, tang tinduk!” Sida lalu ketawaka Iya.


text:
Tang lebuh semua orang udah diburu pansut, Jesus tama, lalu megai jari anak mit nya. Anak mit nya lalu angkat.


text:
Lebuh Jesus bejalai ari endur nya, dua iku orang ke buta nitihka Iya, lalu ngangau, “Anak David, kasihka kami!”


text:
Lebuh Jesus tama ngagai rumah nya, orang buta ke dua iku nya lalu datai ngagai Iya. Iya lalu bejaku ngagai seduai iya, “Kati seduai arapka Aku ulih ngeraika seduai?” “Kami arap, Tuhan!” ku seduai iya nyaut.


text:
Mata seduai iya lalu tebuka. Jesus lalu berat-rat nangkan seduai iya enggau jaku, “Anang madahka utai tu ngagai orang!”


text:
Lebuh antu nya udah diburu, orang nya lalu bejaku, lalu semua orang balat alit ati, ku sida, “Nadai utai baka tu udah kala dipeda di menua Israel!”


text:
Jesus bejalai ngagai semua nengeri enggau genturung pendiau, ngajar dalam balai gempuru, nusui Berita Manah pasal Perintah Allah Taala, lalu ngeraika orang ari semua macham pemedis enggau penyakit.


text:
Lebuh Iya meda bala orang mayuh, Iya kasihka sida laban sida irau ati sereta nadai daya, baka bedus ti nadai orang ngibun.


text:
Jesus lalu ngangauka dua belas iku murid ngagai Iya, lalu meri sida kuasa muru roh ti jai, sereta ngeraika semua macham pemedis enggau penyakit.


text:
Tu nama sida ke dua belas iku nya: Simon, ke dikumbai Peter, enggau menyadi iya Andrew; James anak Sebedi, enggau menyadi iya John;


text:
Philip enggau Bartolomew; Thomas enggau Matthew ke pengumpul chukai, James anak Alpius enggau Tadeus;


text:
Sida ke dua belas iku nya lalu diasuh Jesus bejalai. Ku Iya, “Anang bejalai ngagai orang bansa bukai, tauka ngagai nengeri orang Samaria,


text:
Geraika orang ke sakit, angkatka orang ke mati pulai idup baru, geraika orang ke sakit lan, buru antu. Kita udah nerima ngena chara pechuma, nya alai beri ngena chara pechuma.


text:
Anang mai kambut lebuh kita bejalai, tauka baju kena besilih, tauka selipar, tauka tungkat, laban orang ke bekereja endang patut diberi utai ti dipeguna iya.


text:
“Lebuh kita datai ba nengeri tauka genturung pendiau, giga orang ke deka nerima kita, lalu diau enggau iya datai ke kita angkat ari endur nya.


text:
Enti orang dalam rumah nya nerima kita, awakka jaku tabi kita mengkang dia. Tang enti sida enggai nerima kita, ambi pulai baru jaku tabi kita nya.


text:
Lalu enti orang enggai nerima kita tauka enggai mendingka kita, tesai abus ari kaki kita lebuh kita angkat ari rumah tauka ari nengeri nya.


text:
Enggau bendar Aku madah ngagai kita, lebuh Hari Pechara ila, Allah Taala deka lebih agi kasihka orang Sodom enggau orang Gomorah, ari ke kasihka orang ke di nengeri nya!


text:
“Aku ngasuh kita bejalai baka bedus ngagai raban ukui kampung. Nya alai kita enda tau enda pintar baka ular, sereta nelap baka burung achang.


text:
Bejaga kita ari sida, laban sida deka nangkap kita, lalu ngirit kita ngagai kot, lalu nyipat kita dalam balai gempuru sida.


text:
Kita deka kena pechara di mua gabenor enggau raja ketegal Aku, ngambika kita besaksika pasal Aku ngagai sida enggau ngagai orang bansa bukai.


text:
Lebuh sida nyerahka kita ngambika kita kena pechara, anang irauka jalai kita deka bejaku tauka utai ti deka disebut kita, laban kita deka diberi utai ti deka disebut kita lebuh maya nya,


text:
“Menyadi deka nyerahka menyadi ngambika sida dibunuh, lalu apai deka nyerahka anak. Anak deka angkat ngelaban apai indai, lalu ngasuh sida dibunuh.


text:
Lalu semua orang deka begedika kita ketegal nama Aku. Tang orang ke tan datai ke ujung, deka diselamatka.


text:
Lebuh sida merinsaka kita ba nengeri siti, rari ngagai nengeri siti, laban enggau bendar Aku madah ngagai kita, kita enda ulih nembuka pengawa kita dalam semua nengeri di menua Israel sebedau Anak Mensia datai.


text:
Nya alai, murid patut nemu puas ati enti iya sebaka enggau pengajar iya, lalu ulun sebaka enggau tuan iya. Enti tuai bilik dikumbai Belsebup, sida sebilik tentu deka dikumbai ngena nama ti jai agi ari nya!


text:
“Nya alai, anang takutka sida, laban nadai utai ti ditudung enda dikebakka, tauka dilalaika lalu enda ditemu.


text:
Utai ti dipadahka Aku ngagai kita dalam petang, enda tau enda ditusui kita lebuh siang hari, lalu utai ti dipetelaika Aku ngagai kita, enda tau enda disadaka kita ari puchuk perabung.


text:
Anang takutka sida ke munuh tubuh, tang enda ulih munuh semengat. Tang kita patut nangika Allah Taala ti ulih ngerusak tubuh enggau semengat kita di neraka.


text:
Ukai enda rega burung pipit ka semina satu sen aja? Taja pia, nadai siku sida deka labuh ke tanah, enti Apai kita enda ngemendarka nya.


text:
“Nya alai genap iku orang ke ngaku diri nembiak Aku di mua orang, deka diaku Aku di mua Apai Aku di serega.


text:
Aku datai laban Aku deka nyabung anak lelaki ngelaban apai, anak indu ngelaban indai, menantu indu ngelaban mentua indu.


text:
“Orang ke rinduka apai, tauka indai sida lebih agi ari sida ke rinduka Aku, enda tau nyadi murid Aku. Lalu orang ke rinduka anak lelaki tauka anak indu sida lebih ari sida ke rinduka Aku, enda tau nyadi murid Aku.


text:
Orang ke ngidupka nyawa diri, deka ngelenyauka iya, lalu orang ke ngelenyauka nyawa diri ketegal Aku, deka ngidupka iya.


text:
Barang sapa nerima seruan Allah Taala, laban iya seruan Allah Taala, deka sama enggau seruan nya bempu upah iya. Lalu barang sapa nerima orang ke manah, laban iya nya orang ke manah, deka sama enggau orang ke manah nya bempu upah iya.


text:
Lalu barang sapa meri ai irup ngagai murid Aku ke pemadu mit tu, laban iya murid Aku, enggau bendar Aku madah ngagai kita, sida deka nerima upah sida.”


text:
Lebuh Jesus udah tembu ngajar murid Iya ke dua belas iku nya, Iya angkat ari endur nya lalu ngajar sereta nusui Berita Manah dalam nengeri di menua nya.


text:
Lebuh John Pemaptisa, ke ditutup dalam rumah jil, ninga pasal utai ti dikereja Jesus, iya lalu ngasuh sekeda murid iya mai pesan tu ngagai Jesus,


text:
orang ke buta, meda; orang ke kait-kupit, bejalai; orang ke sakit lan, dituchi, orang ke bengal, ninga; orang ke mati, diangkatka idup baru, lalu Berita Manah ditusui ngagai orang ke seranta.


text:
Lebuh sida murid John mupuk, Jesus lalu belabuh bejaku ngagai orang mayuh pasal John: “Nama utai ti deka dipeda kita lebuh kita bejalai di menua puang? Buluh ti beguyat laban ribut?


text:
Nama kebuah kita bejalai ngagai menua puang? Deka meda orang ke ngena gari ti manah? Orang ke ngena gari ti manah diau dalam istana!


text:
Nya meh orang ke dikenang dalam Bup Kudus: ‘Aku deka ngasuh seruan Aku bejalai dulu ari Nuan, ti deka nyendiaka jalai ke Nuan.’


text:
Enggau bendar Aku madah ngagai kita, ari semua orang ke udah diadaka, nadai siku ke besai agi ari John Pemaptisa. Tang Iya ke pemadu mit dalam Perintah serega, lebih agi besai ari iya.


text:
Kenyau ari maya John Pemaptisa, nyentuk ngagai diatu, Perintah serega udah balat diserang, lalu orang ke mangah nguji ngerampas Perintah nya ngena chara ti kasar.


text:
“Tang baka ni ku Aku mandingka rebak ti diatu? Sida nya baka bala anak mit ke duduk di pasar, lalu bekangauka pangan diri,


text:
‘Kami nyepu kesuling ke kita, tang kita enggai betanda! Kami bekeduie nyabak, tang kita enda ngulit!’


text:
Anak Mensia datai, makai ngirup, tang ku sida, ‘Peda orang nya, bam, sereta pemabuk, bepangan enggau orang ke pengumpul chukai, enggau orang ke bedosa!’ Tang penemu-dalam Allah Taala dikamatka ulih utai ti dikereja penemu-dalam nya empu.”


text:
Jesus lalu belabuh nganu nengeri ti udah alai Iya ngereja mayuh kereja ajih, laban orang dia enda nesal ati ke dosa sida.


text:
“Tulah meh nuan, Korasin! Tulah meh nuan, Betsaida! Laban enti kereja ajih ti dikereja dalam seduai, udah dikereja di Tire enggau di Sidon, orang dia tentu lama udah nesal ati lalu ngerasukka kain guni, lalu ngerabu diri enggau amau.


text:
Tang enggau bendar Aku madah ngagai kita, lebuh Hari Pechara ila, Allah Taala deka lebih agi kasihka orang Tire enggau orang Sidon, ari ti kasihka kita!


text:
Lalu nuan, Kapernaum! Kati nuan deka diangkatka ke serega? Nuan deka dibuai ngagai neraka! Laban enti kereja ajih ti dikereja dalam nuan, udah dikereja di Sodom, nengeri nya tentu agi meruan nyentuk ngagai sehari tu!


text:
Tang Aku madah ngagai nuan, lebuh Hari Pechara ila, Allah Taala deka lebih agi kasihka Sodom, ari ti kasihka nuan!”


text:
Lebuh maya nya Jesus bejaku, “Aku meri terima kasih ngagai Nuan Apai, Tuhan ke bekuasa di serega enggau di dunya, laban Nuan udah ngelalaika utai nya ari orang ke bepenemu-dalam sereta pandai, lalu udah mandangka sida ngagai bala anak mit.


text:
“Semua utai udah diberi Apai ngagai Aku. Nadai orang ngelala Anak, semina Apai aja, lalu nadai orang ngelala Apai, semina Anak aja, enggau orang ke dipilih Anak alai Iya mandangka Apai.


text:
Ambi lalu san tangkun Aku, lalu belajar ari Aku, laban Aku nelap sereta baruh ati, lalu belelakka semengat kita.


text:
Lebuh maya nya, kena hari Sabat, Jesus bejalai nengah umai gandum. Sida murid Iya lapar lalu belabuh ngerurut tangkai gandum, lalu bepakaika igi gandum.


text:
Tang lebuh orang Parisi meda nya, sida lalu bejaku ngagai Jesus, “Peda Nuan, sida murid Nuan ngereja utai ti enda disagi Adat lebuh hari Sabat!”


text:
Ku Jesus bejaku ngagai sida, “Kati kita nadai udah kala macha pasal utai ti dikereja David lebuh iya enggau bala iya lapar,


text:
pasal iya ke tama ngagai rumah Allah Taala, lalu makai roti ti udah diberi ngagai Allah Taala, ti enda tau diempa iya, nitihka Adat, tauka diempa orang ke enggau iya, tang semina tau diempa imam aja?


text:
Kati kita nadai udah kala macha dalam Adat, pasal sida imam ke sengaja ngelanggar Adat hari Sabat dalam Rumah Sembiang genap hari Sabat, tang enda dikumbai salah?


text:
Lalu enti kita nemu reti jaku, ‘Aku begunaka pengasih, ukai piring’, kita tentu enda ngukum orang ke nadai penyalah,


text:
Dalam balai gempuru nya bisi siku lelaki ke mati jari sepiak. Lalu sida nanya Jesus, “Kati kitai ngelanggar Adat enti kitai ngeraika orang lebuh hari Sabat?” Sida nanya munyi nya ngambika sida ulih bedawaka Iya.


text:
Ku Jesus bejaku ngagai sida, “Baka ni enti siku ari bala kita bisi siku jelu bedus, lalu jelu nya labuh ngagai lubang kebung lebuh hari Sabat, enda ke iya deka ngulihka jelu nya ari lubang nya?


text:
Mensia berega agi ari bedus! Nya alai kitai enda ngelanggar Adat enti kitai ngereja pengawa ti manah lebuh hari Sabat.”


text:
Udah nya Iya lalu bejaku ngagai orang ke mati jari nya, “Unjurka jari nuan.” Orang nya lalu ngunjurka jari iya, lalu jari iya gerai, baka jari iya ti sepiak.


text:
Lebuh Jesus nemu sida bepekat ngelaban Iya, Iya lalu mupuk ari endur nya. Mayuh amat orang nitihka Iya, lalu Iya ngeraika semua sida,


text:
“Tu Nembiak Aku ti udah dipilih Aku. Aku rindu sereta gaga ati ke Iya. Aku deka nuang Roh Aku ba Iya, lalu Iya deka madahka atur ti lurus ngagai orang bansa bukai.


text:
Iya enggai matahka buluh ti pechah, tauka madamka kelita ti kelap-kelap, datai ke Iya udah ngasuh atur ti lurus menang,


text:
Siku lelaki ke buta sereta bisu laban iya dirasuk antu, dibai ngagai Jesus, lalu Iya ngeraika orang nya. Orang nya lalu ulih bejaku sereta meda.


text:
Tang lebuh orang Parisi ninga nya, sida lalu bejaku, “Iya muru antu ngena kuasa Belsebup ti nyadi raja antu.”


text:
Jesus nemu peragam ati sida, lalu ku Iya bejaku ngagai sida, “Genap bengkah menua ti bepechah-belah lalu beripih ngelaban diri empu, deka rusak, lalu nadai nengeri tauka ruang bilik ti bepechah-belah lalu beripih ngelaban diri empu, ulih tan.


text:
Lalu enti Sitan muru Sitan, iya beripih ngelaban diri empu. Nya alai baka ni ku perintah iya ulih tan?


text:
Lalu enti Aku muru antu ngena kuasa Belsebup, kuasa sapa dikena bala nembiak kita muru antu? Nya alai sida empu deka nyadi hakim kita.


text:
Tang enti Aku muru antu ngena kuasa Roh Allah Taala, reti nya Perintah Allah Taala udah datai ba kita.


text:
Tauka, baka ni ku orang ulih tama ngagai rumah orang ke kering lalu ngerumpak utai iya, enti iya enda dulu nanchang orang ke kering nya? Udah nya baru iya ulih ngerumpak utai ari rumah orang nya.


text:
Nya alai Aku madah ngagai kita: semua dosa ti dikereja mensia enggau jaku busung sida, deka diampun, tang barang sapa bejaku busung ngelaban Roh Kudus, enda diampun.


text:
Barang sapa bejaku ngelaban Anak Mensia, deka diampun, tang barang sapa bejaku ngelaban Roh Kudus, enda diampun, nemuka diatu tauka di dunya ti deka datai.


text:
“Intu kayu galak, lalu iya deka mansutka buah ti manah. Enti kitai nejuka kayu ringgas, iya deka mansutka buah ti jai. Kitai ngelala kayu ari buah iya.


text:
Kita anak ular! Baka ni ku kita ulih nyebut utai ti manah, enti kita empu endang jai? Laban mulut kita nyebut utai ti ngemenuhka ati kita.


text:
Orang ke manah mansutka utai ti manah ari ati iya ti manah, lalu orang ke jai mansutka utai ti jai ari ati iya ti jai.


text:
“Aku madah ngagai kita, lebuh Hari Pechara ila, orang enda tau enda madahka semua leka jaku ti enda menyana ti udah disebut sida,


text:
Udah nya sekeda pengajar Adat enggau orang Parisi bejaku enggau Iya, “Pengajar, kami keran deka meda tanda ari Nuan.”


text:
Tang ku Iya nyaut sida, “Rebak ti jai sereta butang tu begigaka tanda, tang nadai tanda deka diberi ngagai sida kelimpah ari tanda nabi Jonah.


text:
Baka Jonah ke dalam perut ikan paus tiga hari tiga malam, baka nya meh Anak Mensia deka mengkang dalam tanah tiga hari tiga malam.


text:
Orang Nineweh deka angkat sama enggau orang ke ari rebak ti diatu lebuh Hari Pechara ila lalu besalahka sida, laban sida orang Nineweh udah nesal ati ke dosa sida lebuh sida ninga jaku ajar Jonah, lalu diatu utai ti besai agi ari Jonah bisi ditu!


text:
Kuin menua Sheba deka angkat sama enggau orang ke ari rebak ti diatu lebuh Hari Pechara lalu besalahka sida, laban iya udah datai ari ujung dunya deka mendingka penalam penemu Solomon, lalu diatu utai ti besai agi ari Solomon bisi ditu!


text:
“Lebuh roh ti jai pansut ari orang, iya bejalai nengah menua ti rangkai ngiga endur alai belelak, tang iya nadai tetemuka endur nya.


text:
Udah nya iya bejaku, ‘Aku deka pulai baru ngagai rumah ti udah ditinggalka aku.’ Lebuh iya datai ba rumah nya, iya nemu rumah nya puang, udah disapu sereta dikemas.


text:
Udah nya iya pansut, lalu mai tujuh iku roh ti bukai, ti jai agi ari iya empu, lalu sida tama lalu diau dia. Lalu pendiau orang nya jai agi ari ti keterubah. Baka nya meh utai ti deka nyadi ba rebak ti jai tu.”


text:
Lebuh Jesus agi benung bejaku ngagai orang mayuh, indai enggau sida menyadi lelaki Iya bediri di luar, deka bejaku enggau Iya.


text:
Siku orang lalu madah ngagai Iya, “Indai enggau sida menyadi lelaki Nuan bisi di luar, deka bejaku enggau Nuan.”


text:
Laban barang sapa ngereja utai ti dikedekaka Apai Aku ti di serega, nya meh menyadi lelaki, menyadi indu, enggau indai Aku.”


text:
Mayuh amat orang begelumu ngelingi Iya. Nya alai Iya nepan sebuah perau, lalu nudukka Diri dia, lalu bala orang mayuh bediri ba tebing.


text:
Iya lalu madahka mayuh macham utai ngagai sida ngena jaku sempama. Ku Iya, “Orang siku naburka benih.


text:
Lebuh iya naburka benih, sekeda leka benih nya labuh ba jalai raya. Burung datai, lalu makai benih nya.


text:
Sekeda labuh ba tanah ti bebatu ti nadai mayuh tanah, lalu leka benih nya matuk tekala nya, laban tanah dia mabu,


text:
Benih ti bukai labuh ba tanah ti ami, lalu bebuah, sekeda mansutka seratus, sekeda enam puluh, lalu sekeda tiga puluh.


text:
Udah nya sida murid datai lalu bejaku enggau Iya, “Nama kebuah Nuan bejaku ngagai sida ngena jaku sempama?”


text:
Ku Iya nyaut sida, “Kita udah diberi penemu pasal misteri Perintah serega, tang penemu nya apin diberi ngagai sida.


text:
Laban orang ke bisi utai, deka diberi mayuh agi, lalu iya deka ngembuan mayuh agi utai, tang orang ke nadai utai, indah utai ti mimit ti dikemisi iya deh deka dirampas ari iya.


text:
Nya kebuah Aku bejaku ngagai sida ngena jaku sempama, ngambika sida merening, tang enda meda, mending, tang enda ninga tauka mereti.


text:
Ba sida tu meh jaku nabi Isaiah dikamatka: ‘Kita amat deka mending, tang enda mereti, lalu kita amat merening, tang enda meda.


text:
Laban sida enda nemu berunding, lalu pending sida bengal, lalu sida udah nutup mata sida, enggai ke sida meda ngena mata sida, lalu ninga ngena pending sida, lalu mereti ngena ati sida, lalu nguingka diri ngagai Aku, lalu Aku ngeraika sida.’


text:
Enggau bendar Aku madah ngagai kita, mayuh nabi enggau orang ke lurus ingin deka meda utai ti dipeda kita, tang nadai meda utai nya, lalu ingin deka mendingka utai ti dipendingka kita, tang nadai ninga utai nya.


text:
Lebuh orang ninga pesan pasal Perintah Allah Taala, lalu enda meretika pesan nya, Sitan datai lalu ngerampas utai ti udah ditaburka ngagai ati orang nya. Nya meh leka benih ti labuh ba jalai raya.


text:
Nyadi benih ti labuh ba tanah ti bebatu nya orang ke ninga pesan nya lalu tekala nya nerima iya enggau ati ti gaga.


text:
Tang iya nadai urat, lalu semina tan enda lama aja. Lebuh iya dituntung penusah tauka pemerinsa ketegal pesan nya, iya lalu tekala nya mungkir.


text:
Benih ti labuh ba madang duri nya orang ke ninga pesan nya, tang pengangkun iya ke dunya, enggau ke pengaya ngalahka pesan nya, lalu pesan nya enda ulih bebuah.


text:
Nyadi benih ti labuh ba tanah ti ami nya orang ke ninga pesan nya, lalu meretika iya. Iya lalu bebuah, siku seratus leka, siku enam puluh, lalu siku tiga puluh.”


text:
Jesus madahka siti agi jaku sempama ngagai sida. Ku Iya, “Perintah Allah Taala tau dibandingka enggau orang siku ke nanam leka benih ti manah ba umai iya.


text:
Tang lebuh iya tinduk, munsuh datai lalu nanam leka rumput ba madang gandum nya, lalu mupuk ari endur nya.


text:
Bala orang gaji iya datai lalu bejaku ngagai iya, ‘Tuan, ukai enda nuan naburka benih ti manah ba umai nya? Nama kebuah umai nya bisi rumput?’


text:
Ku tuan nya nyaut, ‘Nya utai dikereja munsuh.’ Lalu ku sida bejaku ngagai iya, ‘Kati nuan deka ngasuh kami nyabut rumput nya?’


text:
Awakka gandum enggau rumput nya sama tumbuh nyentuk ngagai maya ngetau. Lebuh maya ngetau ila aku deka bejaku enggau orang ke ngetau, ngasuh sida ngumpul rumput nya dulu, nanchang lalu nunu rumput nya, lalu nyimpan gandum dalam setor aku.’ ”


text:
Jesus madahka siti agi jaku sempama ngagai sida. Ku Iya, “Perintah serega nya baka igi mustard ti dibai orang siku, lalu ditanam iya ba umai iya.


text:
Igi mustard nya leka ti pemadu mit ari semua leka utai, tang lebuh iya udah tumbuh, puchuk iya besai, lalu iya nyadi kayu, datai ke burung nyau begagaka tansang ba sebelah dan iya.”


text:
Jesus madahka siti agi jaku sempama ngagai sida. “Perintah serega nya baka ragi ti diambi siku indu lalu dichampurka iya enggau empat puluh liter tepung, datai ke semua tepung nya nyau kembai magang.”


text:
Semua utai nya dipadahka Jesus ngagai orang mayuh ngena jaku sempama. Iya enda nyebut utai ngagai sida enti enda ngena jaku sempama.


text:
Tu ngamatka jaku ti udah disebut beseruanka siku nabi: “Aku deka bejaku ngena jaku sempama, Aku deka nyebut pasal utai ti udah dilalaika kenyau ari penumbuh dunya.”


text:
Udah nya Iya ninggalka orang mayuh, lalu pulai ke rumah. Sida murid Iya lalu datai ngagai Iya, ku sida, “Padahka ngagai kami reti sempama pasal rumput ti ba umai nya.”


text:
lalu munsuh ke nanam leka rumput nya Sitan. Maya ngetau nya pengujung dunya, lalu orang ke ngetau nya bala melikat.


text:
Anak Mensia deka ngirumka bala melikat Iya, lalu sida deka muai ari Perintah Iya semua utai ti ngasuh bedosa, enggau semua orang ke ngereja penyai,


text:
Udah nya baru orang ke lurus deka manchar baka mata hari dalam Perintah Apai sida. Awakka orang ke bisi pending, ninga.


text:
“Perintah serega mega baka reta ti berega ti dilalaika dalam sebidang tanah, ti ditemu orang siku lalu dilamun iya baru. Enggau ati ti gaga iya mupuk lalu nyual semua reta iya, lalu meli tanah nya.”


text:
Iya tetemuka sigi batu mutiara ti berega amat, mupuk lalu nyual semua reta iya, lalu meli batu mutiara nya.


text:
Lebuh jala nya nyau penuh laban ikan, orang lalu narit jala nya ke tebing, duduk lalu nyimpan ikan ti manah dalam bakul, tang muai ikan ti enda manah.


text:
Baka nya meh gaya utai ti deka nyadi lebuh pengujung dunya. Bala melikat deka datai lalu nyeraraka orang ke jai ari orang ke lurus,


text:
Lalu ku Iya bejaku ngagai sida, “Nya alai semua pengajar Adat ti udah dilatih bekereja ke Perintah serega nya baka orang ke bempu rumah, ke mansutka ari setor iya utai ti baru, enggau utai ti lama.”


text:
Lebuh Iya datai ba menua Iya Empu, Iya ngajar orang mayuh dalam balai gempuru. Sida alit ati ke Iya lalu ku sida bejaku, “Dini alai orang tu bulih penemu-dalam tu, enggau kereja ajih tu?


text:
Ukai enda Iya tu anak tukang kayu? Ukai enda indai Iya benama Maria? Lalu ukai enda Iya tu menyadi James, Josep, Simon enggau Judas?


text:
Ukai enda semua menyadi indu Iya bisi ditu enggau kitai? Nya alai dini alai Iya bulih semua utai tu?”


text:
Nya alai sida nulak Iya. Tang ku Jesus bejaku ngagai sida, “Nabi endang dibasa orang, kelimpah ari di menua enggau dalam ruang bilik iya empu.”


text:
lalu ku iya bejaku enggau bala pemesai iya, “Iya tu John Pemaptisa. Iya udah diangkatka ari mati. Nya kebuah kuasa nya bekereja dalam iya.”


text:
Laban Herod udah nangkap John, lalu nanchang iya, lalu nutup iya dalam rumah jil, ketegal Herodias, bini menyadi iya Philip,


text:
Tang taja pen Herod bisi ati deka munuh John, iya takutka orang mayuh, laban sida ngumbai John nabi.


text:
Tang lebuh Herod ngintu hari pengada iya empu, anak indu Herodias betanda di mua bala pengabang, lalu Herod gaga amat ati


text:
Ari asuh indai iya, indu nya lalu bejaku, “Beri ngagai aku ditu pala John Pemaptisa ba atas pinggai!”


text:
Raja lalu tusah ati, tang laban iya udah besemaya di mua semua bala pengabang, iya lalu ngasuh orang ngereja utai ti dipinta indu nya.


text:
lalu pala nya dibai ngena pinggai, lalu disuaka ngagai indu nya. Indu nya lalu mai pala nya ngagai indai iya.


text:
Sida murid John datai, ngambi bangkai John, lalu nguburka iya. Udah nya sida mupuk lalu madah ngagai Jesus.


text:
Lebuh Jesus ninga nya, Iya mupuk keDiri ari endur nya ngena perau ngagai endur ti sunyi. Tang lebuh orang mayuh ninga nya, sida bedarat nitihka Iya ari nengeri sida empu.


text:
Lebuh Jesus angkat ari perau, Iya meda mayuh amat orang, lalu Iya sinu ati ke sida, lalu ngeraika sida ke sakit.


text:
Lebuh hari nyau lemai, sida murid datai ngagai Iya, lalu bejaku, “Endur tu nadai mensia, lalu hari pen nyau lemai. Asuh orang mayuh tu mupuk, ngambika sida bejalai ngagai genturung pendiau lalu meli pemakai ke diri empu.”


text:
Iya lalu ngasuh orang mayuh duduk ba rumput. Iya ngambi lima iti tuku roti enggau dua iku ikan nya, engkadah ke langit, meri terima kasih ke roti enggau ikan nya, mechahka roti nya, lalu nyuaka roti nya ngagai sida murid, lalu sida nyadung roti nya ngagai orang mayuh.


text:
Lalu semua orang bela makai lalu kenyang magang. Udah nya, sida murid ngumpul dua belas bakul penuh teda pemakai nya.


text:
Udah nya Jesus ngasuh sida murid nepan perau lalu mupuk dulu ke seberai danau nya, lalu Iya Empu ngasuh orang mayuh pulai.


text:
Lebuh Iya udah ngasuh orang mayuh pulai, Iya lalu niki ngagai bukit sigi, deka besampi. Lebuh hari nyau lemai, semina Jesus aja bisi dia.


text:
Tang ba urung maya nya, perau ti ditepan sida murid nyau udah jauh ari tebing lalu dipangkaka gelumbang, laban sida nanjak ribut.


text:
Tang lebuh iya meda pemalat ribut, iya takut, lalu lebuh iya baru deka belabuh tengelam, iya lalu nyerauh, “Tuhan, selamatka aku!”


text:
Jesus lalu tekala nya nyapai iya, lalu bejaku, “Mit amat meh pengarap nuan! Nama kebuah nuan kakang?”


text:
Lalu lebuh orang ke di menua nya ngelala Jesus, sida lalu mesanka orang ari serata menua nya, lalu sida mai ngagai Jesus semua orang ke sakit,


text:
minta Iya nejuka sida negu puting kelambi Iya, lalu semua orang ke negu puting kelambi Iya, gerai magang.


text:
“Nama kebuah sida murid Nuan ngelanggar adat asal aki ini kitai, enda masu jari sida sebedau sida makai!”


text:
Laban Allah Taala udah meri pesan, ‘Bebasaka apai enggau indai nuan.’ Lalu Allah Taala udah mega bejaku ‘Orang ke bejai apai indai diri, enda tau enda bunuh.’


text:
Tang ku kita, enti orang madah ngagai apai tauka indai iya: ‘Utai ti dipinta nuan ari aku, udah diberi ngagai Allah Taala,’ iya enda ibuh bebasaka apai indai iya.


text:
Jesus lalu ngangauka orang mayuh ngagai Iya, lalu bejaku ngagai sida, “Pendingka tu ulih kita, ngambika kita mereti!


text:
Utai ti tama ngagai nyawa orang, nadai ngasuh iya enda tuchi, tang utai ti pansut ari nyawa iya, nya utai ti ngasuh iya enda tuchi.”


text:
Udah nya, sida murid Iya datai lalu bejaku enggau Iya, “Kati Nuan nemu orang Parisi pedis ati ninga utai ti disebut Nuan?”


text:
Anang ibuhka sida. Sida nya malin ke buta. Lalu enti malin ke buta ngiring orang ke buta, seduai iya deka sama labuh ngagai lubang kebung.”


text:
Laban ari ati pansut runding ti jai, munuh orang, butang, bambai, ngenchuri, besaksi bula, enggau bejakuka orang.


text:
Siku indu orang Kanaan ari menua nya mansang ngagai Jesus, lalu ngangau, “Kasihka aku, O Tuhan, Anak David! Anak indu aku balat amat diperinsaka antu.”


text:
Tang Jesus enda nyaut iya. Sida murid datai lalu bejaku enggau Iya, “Buru indu nya, laban iya rauh-rauh betitihka kitai!”


text:
Indu nya lalu nyaut, “Nya endang amat, Tuhan, tang indah ukui deh makai teda pemakai ti labuh ari mija tuan iya.”


text:
Jesus lalu nyaut iya, “Endu, besai pengarap nuan! Utai ti dikedekaka nuan, deka nyadi.” Anak indu iya lalu gerai tekala nya.


text:
Jesus lalu mupuk ari endur nya, lalu bejalai ba tebing Danau Galili. Iya lalu niki ngagai bukit sigi, lalu nudukka Diri.


text:
Mayuh amat orang datai ngagai Iya, mai orang ke kait-kupit, orang ke bisi penimpang, ke buta, ke bisu, enggau mayuh orang bukai ke sakit. Sida ngengkahka sida ke sakit semak kaki Jesus, lalu Iya ngeraika sida.


text:
Orang mayuh balat alit ati meda orang ke bisu, bejaku, orang ke kait-kupit, bejalai, orang ke timpang pendiau, digeraika, lalu orang ke buta, meda; lalu sida muji Allah Taala orang Israel.


text:
Jesus ngangauka sida murid Iya ngagai Iya, lalu bejaku, “Aku sinu ati ke sida, laban sida udah enggau Aku tiga hari, lalu nadai utai diempa. Aku enggai ngasuh sida pulai lapar, enggai ke sida lepi di rantau jalai.”


text:
Lalu ku sida murid Iya bejaku enggau Iya, “Dini alai kami di menua puang tu ulih nemu pemakai ti chukup kena meri sida makai?”


text:
Jesus lalu nanya sida, “Berapa iti tuku roti dikemisi kita?” “Tujuh iti, enggau dua tiga iku ikan ti mit,” ku sida nyaut.


text:
ngambi tujuh iti tuku roti enggau ikan nya. Lebuh Iya udah meri terima kasih, Iya mechahka roti enggau ikan nya, lalu meri roti nya ngagai sida murid; sida lalu nyadung utai nya ngagai bala mayuh.


text:
Semua sida bela makai magang, lalu kenyang. Udah nya sida murid lalu ngumpul tujuh bakul penuh teda pemakai nya.


text:
Orang Parisi enggau orang Saduki lalu datai ngagai Jesus, deka nguji Iya. Sida minta Iya ngayanka ngagai sida siti tanda ari serega.


text:
Lalu lebuh pagi hari kita nyebut, ‘Kabut hari sehari tu lagi, laban langit mirah sereta mambam.’ Kita nemu madahka gaya hari ari utai ti dipeda kita di langit, tang kita enda nemu macha tanda utai ti nyadi diatu!


text:
Rebak ti jai sereta enda tetap ati tu begigaka tanda, tang tanda enda diberi, kelimpah ari tanda Jonah.” Iya ninggalka sida, lalu mupuk ari endur nya.


text:
Ku Jesus bejaku enggau sida, “Bejimat sereta bejaga ari ragi orang Parisi enggau ragi orang Saduki.”


text:
Tang Jesus nemu utai ti disebut sida, lalu ku Iya, “Mit amat meh pengarap kita. Nama kebuah kita berandauka pasal nadai roti?


text:
Kati kita lalu apin mereti? Kati kita enda ingatka lima iti roti ke lima ribu iku lelaki? Berapa bakul teda digumpul kita?


text:
Nama kebuah kita lalu enda mereti? Aku ukai bejakuka pasal roti. Bejaga kita ari ragi orang Parisi enggau ragi orang Saduki!”


text:
Nya baru sida nemu Iya ukai ngasuh sida bejaga ari ragi ti dikena ngaga roti, tang bejaga ari ajar orang Parisi enggau ari ajar orang Saduki.


text:
Lebuh Jesus datai semak menua Sesaria Pilipi, Iya lalu nanya sida murid Iya, “Ba penemu orang, sapa Anak Mensia?”


text:
Ku sida nyaut, “Sekeda ngumbai Iya John Pemaptisa. Sekeda ngumbai Iya Elijah, lalu sida ti bukai ngumbai Iya Jeremiah tauka siku ari nabi ti bukai.”


text:
Jesus lalu nyaut, “Beberekat meh nuan, Simon anak John! Laban mensia nadai madahka utai tu ngagai nuan, tang Apai Aku ti di serega.


text:
Lalu Aku madah ngagai nuan, nuan tu Peter lalu ba batu tu Aku deka nirika gerija Aku, lalu pintu neraka enda ulih ngalahka iya.


text:
Aku deka meri nuan kunchi Perintah serega, lalu sebarang utai ditanchang nuan di dunya tu, deka ditanchang di serega, lalu sebarang utai dibuka nuan di dunya tu, deka dibuka di serega.”


text:
Berengkah ari nya, Jesus lalu belabuh madah ngagai sida murid Iya, Iya enda tau enda mansang ngagai Jerusalem lalu natka Diri diperinsaka bala tuai bansa, bala tuai imam, enggau bala pengajar Adat, lalu dibunuh, lalu diangkatka idup baru ari mati ba hari ti ketiga.


text:
Peter lalu mai Iya ke tisi, lalu belabuh ngerara Iya. Ku Peter, “Allah Taala enda nyagi utai nya nyadi, Tuhan! Utai nya enda tau sekali-kali nyadi ba Nuan!”


text:
Tang Jesus nguing lalu bejaku ngagai Peter, “Rari ari Aku, Sitan! Nuan mempang jalai Aku, laban nuan berundingka utai mensia, ukai utai Allah Taala.”


text:
Jesus lalu madah ngagai sida murid Iya, “Enti orang deka nitihka Aku, awakka iya badu agi berundingka diri empu, ngesan regang iya, lalu nitihka Aku.


text:
Laban barang sapa deka ngidupka nyawa diri, deka ngelenyauka iya, lalu barang sapa ngelenyauka nyawa diri ketegal Aku, deka tetemuka iya.


text:
Laban nama penguntung orang, enti iya bempu semua dunya, tang ngelenyauka nyawa diri? Tauka, nama utai ti patut diberi orang kena iya nyilih nyawa diri?


text:
Laban Anak Mensia enggau bala melikat Iya deka datai dalam mulia Apai Iya, lalu ngupah genap iku orang nitihka utai ti udah dikereja sida siku-siku.


text:
Enggau bendar Aku madah ngagai kita, sekeda orang ke bediri ditu diatu apin mati sebedau sida meda Anak Mensia datai enggau Perintah Iya.”


text:
Enam hari udah bekau nya, Jesus mai enggau Iya Peter, James enggau menyadi James ke benama John, niki ngagai bukit sigi ti tinggi, kediri sida aja.


text:
Sida lalu meda gamal Iya berubah. Mua Iya manchar baka mata hari, lalu gari Iya bebali beperenching burak.


text:
Lalu ku Peter bejaku ngagai Jesus, “Tuhan, manah kitai diau ditu! Enti Nuan deka, awakka aku ngaga tiga buah langkau kain ditu, sebuah ke Nuan, sebuah ke Moses, lalu sebuah ke Elijah.”


text:
Lebuh Peter agi benung bejaku, siti remang ti terang ngayung sida, lalu nyawa bisi didinga bejaku ari dalam remang nya, “Tu Anak ke dikesayauka Aku. Aku rinduka Iya. Pendingka Iya!”


text:
Lebuh sida nurun ari bukit nya, Jesus nangkan sida tiga enggau jaku, ku Iya, “Anang madahka pasal genera nya ngagai orang, nyentuk ngagai maya Anak Mensia udah diangkatka idup baru ari mati.”


text:
Tang, Aku madah ngagai kita, Elijah udah datai, lalu sida enda ngelala iya, tang merinsaka Iya sepeneka ati sida. Baka nya mega sida deka merinsaka Anak Mensia.”


text:
“Tuhan, kasihka anak aku, laban iya sakit gila-babi, lalu balat amat merinsa. Iya suah udah rebah ngagai api, tauka ngagai ai.


text:
Jesus lalu nyaut, “Kita tu orang ke enda tetap ati sereta jai! Ni pengelama Aku enda tau enda begulai enggau kita? Ni pengelama Aku enda tau enda sabar enggau kita? Bai iya kitu ngagai Aku!”


text:
Jesus lalu ngerara antu nya, lalu antu nya pansut ari nembiak nya, lalu nembiak nya gerai tekala nya.


text:
Udah nya sida murid datai kediri ngagai Jesus, lalu bejaku, “Nama kebuah kami enda ulih muru antu nya?”


text:
Disaut Iya, “Laban kita mit pengarap. Laban, enggau bendar Aku madah ngagai kita, enti kita bisi pengarap ngemesai igi ensabi, kita ulih bejaku ngagai bukit tu, ‘Mindah ari tu ngagai nyin!’ lalu bukit nya deka mindah. Nadai utai enda ulih dikereja kita!


text:
Lebuh semua murid begempuru di Galili, Jesus bejaku ngagai sida, “Anak Mensia deka diserahka ngagai orang


text:
lalu sidai deka munuh Iya, lalu Iya deka diangkatka idup baru ari mati ba hari ti ketiga.” Ati sida lalu balat tusah.


text:
Lebuh sida datai di Kapernaum, orang ke ngumpul duit pupu ke Rumah Sembiang mansang ngagai Peter, lalu nanya, “Kati pengajar kita enda mayar duit pupu Rumah Sembiang?”


text:
“Mayar,” ku Peter nyaut. Lebuh Peter pulai ke rumah, Jesus lalu bejaku dulu enggau iya. Ku Iya, “Baka ni ku penemu nuan, Simon? Ari sapa raja dunya ngambi chukai tauka pupu? Ari peranak menua nya empu, tauka ari orang bukai?”


text:
Tang ngambika sida enda pedis ati, alai nuan mupuk ngagai danau, lalu ulurka ginti. Dalam nyawa ikan ti terubah diejut nuan, nuan deka tetemuka sesingkap duit. Bai duit nya lalu beri ngagai sida, ke Aku enggau ke nuan.”


text:
Lebuh maya nya, sida murid datai ngagai Jesus, lalu nanya, “Sapa orang ke pemadu besai dalam Perintah serega?”


text:
Iya lalu bejaku, “Enggau bendar Aku madah ngagai kita, enti kita enda berubah lalu nyadi baka anak mit, kita enda ulih tama ngagai Perintah serega.


text:
Barang sapa ngemaruhka diri baka anak mit tu, deka nyadi orang ke pemadu besai dalam Perintah serega.


text:
Enti kita ngasuh siku ari sida ke mit ke arapka Aku, bedosa, manah agi enti batu kisar ti besai ditanchangka ba rekung orang nya, lalu iya dibuai ngagai tasik ti dalam.


text:
Tulah meh dunya laban utai ti ngasuh mensia bedosa! Penguji endang enda tau enda datai, tang tulah orang ke ngasuh penguji nya datai!


text:
Lalu enti jari tauka kaki nuan mai nuan bedosa, tetak lalu buai iya! Manah agi nuan tama ngagai pengidup nadai jari tauka kaki sepiak, ari ke bisi dua piak jari tauka kaki, tang nuan dibuai ngagai api ti enda nemu padam.


text:
Lalu enti mata nuan mai nuan bedosa, keruk lalu buai iya! Manah agi nuan tama ngagai pengidup mai sigi aja leka mata, ari ke bisi dua igi leka mata, tang nuan dibuai ngagai api neraka.


text:
“Bejimat kita, enggai ke kita mechat sida ke mit tu. Laban, Aku madah ngagai kita, di serega din melikat sida endang seruran bediri di mua Apai Aku di serega.


text:
“Baka ni ku pikir kita? Enti orang siku bisi seratus iku bedus, lalu siku bedus nya lenyau, enda ke iya deka ninggalka sida ke semilan puluh semilan iku ba bukit, lalu bejalai ngiga siku ti lenyau nya?


text:
Lalu lebuh iya udah tetemuka bedus nya, enggau bendar Aku madah ngagai kita, iya deka lebih agi gaga ati ke bedus siku nya ari ke sida ke semilan puluh semilan iku ti enda lenyau.


text:
“Enti menyadi nuan bedosa ngelaban nuan, mansang nuan ngagai iya, lalu padahka penyalah iya ngagai iya, entara seduai aja. Enti iya mendingka nuan, reti nya nuan udah ulih nguingka ati iya.


text:
Tang enti iya enggai mendingka nuan, bai siku tauka dua iku orang enggau nuan, ngambika ‘genap leka jaku ditetapka beduduk ba saksi dua tauka tiga iku orang.’


text:
Enti iya enggai mendingka sida, padahka ngagai gerija. Lalu enti iya enggai mendingka gerija, gaga iya baka ke ngaga orang bansa bukai, tauka pengumpul chukai.


text:
“Enggau bendar Aku madah ngagai kita: sebarang utai ditanchang kita di dunya tu, deka ditanchang di serega, lalu sebarang utai dibuka kita di dunya tu, deka dibuka di serega.


text:
“Aku madah ngagai kita baru: enti dua iku kita di dunya tu besetujuka utai ti dipinta kita, utai nya deka dikereja ke kita ulih Apai Aku ti di serega.


text:
Udah nya Peter datai ngagai Iya lalu bejaku, “Tuhan, enti menyadi aku bedosa ngelaban aku, berapa penyuah aku patut ngampun iya? Tujuh kali?”


text:
Lebuh iya baru deka belabuh ngereja pengawa nya, siku orang gaji, ke udah nginjau bejuta-juta ringgit, dibai betemu enggau iya.


text:
Laban orang gaji nya enda tebayarka utang diri, nya alai raja lalu ngasuh iya dijual, sama enggau bini enggau bala anak iya, sereta enggau semua reta tengkira iya, kena mayar utang nya.


text:
Ulun nya lalu besugang di mua raja, minta kasih ari raja. Ku iya, ‘Aku minta nuan sabar enggau aku. Aku deka mayar semua utang aku!’


text:
Tang lebuh ulun nya pansut, iya betemu enggau orang siku ke sama ulun baka iya empu, ke berutang semina mimit aja ba iya. Iya nyekal orang nya, lalu bejaku, ‘Bayar utang nuan!’


text:
Orang ke dichekal iya lalu besugang, minta kasih ngagai iya, ‘Aku minta nuan sabar enggau aku. Aku deka mayar nuan!’


text:
Tang iya enda sabar enggau orang nya. Iya lalu nutup orang nya dalam rumah jil, datai ke orang nya udah mayar utang iya.


text:
Raja lalu ngangauka ulun iya nya, lalu bejaku ngagai iya, ‘Nuan tu ulun ti jai! Aku udah muai semua utang nuan, laban nuan minta aku muai utang nya.


text:
Raja balat amat pedis ati, lalu ngasuh ulun nya ditutup dalam rumah jil, datai ke iya udah mayar semua utang iya.


text:
Baka nya meh Apai Aku ti di serega deka ngereja ngagai genap iku kita, enti kita enda ngampun menyadi kita enggau pengabis ati kita.”


text:
Lebuh Jesus udah badu nyebut semua utai nya, Iya mupuk ari menua Galili lalu bejalai ngagai menua Judea, di seberai Sungai Jordan.


text:
Sekeda orang Parisi lalu datai ngagai Iya, deka nguji Iya. Ku sida, “Kati laki tau muai bini atas sebarang tegal?”


text:
Disaut Jesus, “Kati kita nadai udah kala macha pasal Allah Taala ti ngaga mensia lelaki enggau indu kenyau ari pun kelia?


text:
Ku Iya bejaku, ‘Ketegal nya, lelaki deka ninggalka apai enggau indai iya, lalu begulai enggau bini iya, lalu seduai iya deka nyadi setubuh’?


text:
Seduai iya ukai dua iku agi, tang siku. Nya alai, nadai orang tau nyeraraka utai ti udah ditampilka Allah Taala.”


text:
Ku orang Parisi nanya Iya, “Enti pia, nama kebuah Moses ngasuh laki meri surat sarak lalu muru bini diri?”


text:
Disaut Jesus, “Moses ngemendarka kita muai bini kita, laban kita kieh. Tang utai tu ukai baka nya kenyau ari pun.


text:
Nya alai, Aku madah ngagai kita, barang sapa muai bini, kelimpah ari bini iya butang, lalu orang nya bebini baru, iya butang.”


text:
Tang ku Jesus bejaku ngagai sida, “Ukai semua orang ulih nerima ajar tu, tang semina orang ke diberi ajar tu.


text:
Laban sekeda orang ada nadai perengka tubuh kena bebini. Bisi mega orang nadai perengka nya ari asuh mensia. Bisi mega orang ke sengaja muai perengka tubuh diri ketegal Perintah serega. Awakka orang ke ulih nerima ajar tu, nerima iya.”


text:
Anak mit lalu dibai ngagai Iya, ngambika Iya ngengkahka jari Iya atas sida, lalu besampika sida. Tang murid Iya balat amat ngerara orang ke mai sida anak mit nya.


text:
Tang ku Jesus bejaku, “Awakka anak mit datai ngagai Aku, lalu anang nagang sida, laban Perintah serega diempu orang ke baka sida tu.”


text:
Nyadi sekali, siku orang datai ngagai Jesus, lalu nanya, “Pengajar, nama pengawa ti manah ti enda tau enda dikereja aku ngambika aku tau bulih pengidup ti meruan belama iya?”


text:
Ku Jesus bejaku ngagai iya, “Nama kebuah nuan nanyaka utai ti manah ngagai Aku? Ka semina siku aja ti manah. Enti nuan keran deka tama ngagai pengidup ti meruan belama iya, titihka pesan.”


text:
Orang nya lalu nanya, “Pesan ni?” Disaut Jesus, “Anang munuh orang. Anang butang. Anang ngenchuri. Anang besaksi bula.


text:
Ku orang bujang nya nyaut, “Semua pesan nya udah dititihka Aku magang. Nama utai bukai ti enda tau enda dikereja aku?”


text:
Ku Jesus bejaku ngagai iya, “Enti nuan deka nyadi pemadu badas, mupuk nuan lalu jual semua reta tengkira nuan, lalu beri duit nya ngagai orang ke seranta, lalu nuan deka bisi pengaya di serega. Udah nya datai lalu titihka Aku.”


text:
Lebuh orang bujang nya ninga nya, iya angkat ari endur nya tusah ati laban iya orang ke kaya bendar.


text:
Jesus lalu bejaku enggau sida murid Iya, “Enggau bendar Aku madah ngagai kita, mar amat meh orang ke kaya tama ngagai Perintah serega.


text:
Aku nandu nya baru: nyamai agi jelu unta tama nengah lubang jarum ari orang ke kaya tama ngagai Perintah Allah Taala.”


text:
Jesus merening ngagai sida, lalu bejaku, “Ba mensia, utai tu enda ulih, tang ba Allah Taala semua utai ulih magang.”


text:
Peter lalu bejaku, “Peda Nuan, kami udah ninggalka semua utai lalu nitihka Nuan. Nama utai ulih kami?”


text:
Ku Jesus bejaku ngagai sida, “Enggau bendar Aku madah ngagai kita, lebuh Anak Mensia duduk ba kerusi diraja Iya ti bemulia ba dunya ti baru, kita ke udah nitihka Aku deka mega duduk ba dua belas iti kerusi diraja, ngakim dua belas raban bansa orang Israel.


text:
Lalu genap iku orang ke udah ninggalka rumah, tauka menyadi lelaki, tauka menyadi indu, tauka apai, tauka indai, tauka anak, tauka umai, ketegal nama Aku, deka nerima seratus kali mayuh agi, lalu deka diberi pengidup ti meruan belama iya.


text:
“Laban Perintah serega nya baka orang siku ke mupuk tumu pagi ngiga orang ke tau digaji iya gawa ba kebun anggur iya.


text:
Lebuh iya udah besetuju deka meri gaji sesingkap duit pirak sehari ngagai siku-siku sida, iya lalu ngasuh sida bekereja ba kebun anggur iya.


text:
Iya mupuk baru ke pasar ba urung pukul semilan, lalu tepedaka sekeda orang ke lelaki beketegir ngapa enda gawa.


text:
Iya lalu bejaku ngagai sida, ‘Alai kita gawa ba kebun anggur. Aku deka meri kita gaji ti patut.’ Sida lalu mupuk.


text:
Ba urung pukul lima, iya bejalai ke pasar, lalu tepedaka sekeda lelaki ti bukai mengkang beketegir enda gawa. Lalu ku iya bejaku ngagai sida, ‘Nama kebuah kita masau jam sehari-hari tu enda gawa?’


text:
Sida lalu nyaut, ‘Laban orang nadai ngasuh kami gawa.’ Ku iya bejaku ngagai sida, ‘Alai kita gawa ba kebun anggur.’


text:
“Lebuh hari nyau lemai, orang ke bempu kebun nya lalu madah ngagai mandur, ‘Kangauka bala orang gaji lalu bayar gaji sida, belabuh ari sida ke pemadu dudi, nyentuk ngagai sida ke pemadu dulu.’


text:
Lebuh orang gaji ke berengkah gawa ari pukul lima datai, sida lalu dibayar sesingkap duit pirak siku.


text:
Lebuh orang ke pemadu dulu gawa datai, sida ngumbai diri deka nerima gaji ti besai agi. Tang sida mega diberi sesingkap duit pirak siku.


text:
Ku sida, ‘Orang ke pemadu dudi semina bekereja sejam aja, lalu nuan udah ngaga gaji sida sebaka enggau gaji kami ke udah bekereja sehari-hari tu natka diri laban panas.’


text:
Tang ku iya nyaut sida, ‘Unggal, nadai aku ngakal nuan. Ukai enda nuan empu ke besetujuka gaji sesingap duit pirak?


text:
Ambi gaji nuan, lalu pulai. Aku empu ke meri gaji ngagai orang ke pemadu dudi tu ngenyampau ti diberi aku ngagai nuan.


text:
Kati aku enda tau ngena duit aku sepeneka ati aku? Tauka nuan kepapas meda aku gerah mudah meri utai ngagai orang?’


text:
Lebuh Jesus mansang ngagai Jerusalem, Iya mai murid ke dua belas iku ke tisi lebuh sida benung di rantau jalai, lalu bejaku ngagai sida,


text:
“Dinga kita, kitai deka mupuk ngagai Jerusalem, lalu Anak Mensia deka diserahka ngagai bala tuai imam, enggau ngagai bala pengajar Adat, lalu sida deka ngasuh Iya diukum bunuh.


text:
Sida deka nyerahka Iya ngagai orang bansa bukai, ti deka beduan Iya, nyipat Iya, lalu ngeregang Iya. Tang ba hari ti ketiga Iya deka diangkatka idup baru.”


text:
Udah nya bini Sebedi datai ngagai Jesus, mai anak lelaki iya ke dua iku. Iya besugang di mua Jesus, lalu minta Iya ngereja siti utai.


text:
Jesus lalu nanya iya, “Nama utai dipinta nuan?” Ku bini Sebedi nyaut, “Awakka anak aku dua iku tu duduk muak ari kanan enggau ari kiba Nuan dalam Perintah Nuan.”


text:
Tang ku Jesus nyaut iya, “Kita enda nemu utai ti dipinta kita. Kati seduai ulih ngirup ari mangkuk ti deka diirup Aku?” Seduai iya lalu nyaut, “Ulih.”


text:
Ku Jesus bejaku ngagai seduai iya, “Seduai deka ngirup ari mangkuk Aku, tang pasal duduk muak ari kanan enggau ari kiba Aku, Aku nadai kuasa ngeletak nya. Penuduk nya udah disediaka Apai Aku ke orang ke bempu kerusi nya.”


text:
Tang Jesus ngangauka sida, lalu bejaku, “Kita nemu, orang ke merintah orang bansa bukai, nekanka pengidup orang ke dipegai sida, lalu bala tuai sida merinsaka sida.


text:
“Tang ba kita utai nya enda baka nya. Barang sapa deka nyadi orang ke besai ba bala kita, enda tau enda nyadi kuli semua kita,


text:
baka Anak Mensia ke datai ukai minta Diri dibela, tang laban Iya deka mela, lalu nyerahka nyawa Diri kena nebus orang mayuh.”


text:
Nyadi ba endur nya bisi dua iku orang buta duduk ba tisi jalai. Lebuh seduai iya ninga Jesus mansa, seduai iya lalu ngangau, “Kasihka kami, Anak David!”


text:
Bala orang mayuh lalu balat amat ngerara seduai iya, ngasuh seduai iya badu agi ragak. Tang seduai iya ngangau inggar agi, “Tuhan, Anak David, kasihka kami!”


text:
Jesus sinu ati ke seduai iya. Iya negu mata seduai iya, lalu tekala nya seduai iya ulih meda. Seduai iya lalu nitihka Jesus.


text:
Lebuh Jesus enggau sida murid Iya nyau datai semak Jerusalem, lalu udah datai di Betpagi ba Bukit Kana, Jesus bejaku enggau dua iku murid.


text:
Ku Iya, “Alai seduai mupuk ngagai nengeri ti di mua nyin. Din seduai deka nemu siku keledai ditanchang, enggau anak iya ngimbai iya. Buka tali jelu dua iku nya, lalu bai seduai iya ngagai Aku.


text:
Enti orang bisi bejaku ngagai seduai, sebut aja munyi tu, ‘Tuhan begunaka seduai iya.’ Lalu iya deka ngasuh seduai mai jelu nya tekala nya.”


text:
“Padahka ngagai anak indu Sion, Peda kita, Raja kita datai ngagai kita. Iya baruh ati, lalu nepan keledai enggau nepan keledai ti agi biak, ti anak keledai.”


text:
Seduai iya mai keledai enggau anak keledai nya, lalu ngelempaika serayung seduai iya ba belakang jelu dua iku nya, lalu Jesus nepan ba jelu nya.


text:
Mayuh amat orang nganchau serayung sida ba jalai raya, lalu sida ti bukai nyarau lalu nganchau dan kayu ba jalai raya nya.


text:
Lalu bala orang ke bejalai dulu ari Iya enggau ke ngentudika Iya manjung: “Hosanna ke Anak David! Beberekat meh Iya ke datai dalam nama Tuhan! Hosanna ba serega ti pemadu tinggi!”


text:
Lalu lebuh Iya tama ngagai Jerusalem, semua orang dalam nengeri nya begau magang. Ku sida nanya, “Sapa orang nya?”


text:
Udah nya Jesus tama ngagai Rumah Sembiang lalu muru semua orang ke bejual-bebeli dalam Rumah Sembiang nya. Iya nungkupka mija orang ke penukar wang, enggau bangku orang ke nyual burung achang.


text:
Ku Iya bejaku ngagai sida, “Endang udah ditulis, ‘Rumah Aku deka dikumbai rumah sembiang.’ Tang kita ngaga iya nyadi sarang perumpak!”


text:
Orang ke buta, enggau orang ke kait-kupit datai ngagai Iya dalam Rumah Sembiang, lalu Iya ngeraika sida.


text:
Tang lebuh sida tuai imam enggau sida pengajar Adat meda utai ti badas ti dikereja Iya, sereta meda bala anak mit manjung dalam Rumah Sembiang, “Hosanna ke Anak David!” sida pedis ati


text:
lalu bejaku ngagai Iya, “Kati Nuan bisi ninga utai ti disebut sida?” Jesus lalu nyaut sida, “Bisi. Kati kita nadai udah kala macha: ‘Nuan udah ngasuh pantun puji ti pemadu badas pansut ari mulut bala anak mit, enggau anak mit ke benung nusu.’ ”


text:
Iya tepedaka sepun kayu ara ba tisi jalai. Iya lalu mansang ngagai kayu nya. Tang Iya nadai nemu utai dia, semina daun aja. Lalu ku Iya bejaku ngagai kayu nya, “Awakka nuan enda agi bebuah!” Kayu ara nya lalu layu tekala nya.


text:
Lebuh sida murid meda nya, sida balat alit ati. Ku sida, “Baka ni ku kayu ara nya tak layu tekala nya?”


text:
Lalu ku Jesus nyaut sida, “Enggau bendar Aku madah ngagai kita, enti kita arap lalu enda kakang ati, kita ulih ngereja utai ti udah dikereja Aku ngagai kayu ara tu. Lalu ukai semina nya aja, tang kita ulih bejaku ngagai bukit tu, ‘Angkat nuan lalu buai diri empu ngagai tasik,’ lalu utai nya deka nyadi.


text:
Lebuh Jesus tama ngagai Rumah Sembiang, sida tuai imam, enggau sida tuai bansa datai ngagai Iya lebuh Iya benung ngajar, lalu nanya Iya, “Kuasa apa kena Nuan ngereja utai tu, lalu sapa meri Nuan kuasa nya?”


text:
Disaut Jesus, “Aku pen deka mega nanya kita siti tanya. Enti kita tesautka Aku, nya baru Aku deka madah ngagai kita kuasa ti dikena Aku ngereja utai tu.


text:
Kati pemaptisa John datai ari serega tauka ari mensia?” Sida lalu bekelikuh enggau pangan diri. Ku sida, “Enti kitai nyebut, ‘Ari serega,’ Iya deka nyebut ngagai kitai, ‘Enti pia, nama kebuah kita enda arapka iya?’


text:
Tang enti kitai nyebut, ‘Ari mensia,’ kitai takutka orang mayuh, laban semua sida ngumbai John nabi.”


text:
Nya alai sida lalu nyaut Jesus, “Enda kami nemu.” Lalu ku Iya bejaku enggau sida, “Aku pen enggai meh madah ngagai kita kuasa ti dikena Aku ngereja utai tu.”


text:
“Baka ni ku runding kita? Orang siku bisi dua iku anak lelaki. Iya mansang ngagai anak iya ke tuai agi, lalu bejaku, ‘Anak, alai nuan gawa ba kebun anggur sehari tu.’


text:
Udah nya apai iya mansang ngagai anak iya ke biak agi, lalu bejaku munyi nya mega enggau iya. ‘Au, tuan,’ ku anak iya nya nyaut, tang iya enda nurun gawa.


text:
Ni bagi seduai nya ke ngereja utai ti dikedekaka apai seduai iya?” “Iya ke tuai agi,” ku sida nyaut. Jesus lalu bejaku ngagai sida, “Enggau bendar Aku madah ngagai kita, bala pengumpul chukai enggau bala indu sundal deka tama dulu agi ari kita ke dalam Perintah Allah Taala.


text:
Laban John Pemaptisa udah datai ngagai kita nunjukka jalai ngagai pengelurus, lalu kita enda arapka iya, tang sida pengumpul chukai enggau bala indu sundal arapka iya. Indah lebuh kita meda utai nya nyadi deh kita enda nesal ati ke dosa kita lalu arapka iya.


text:
“Pendingka jaku sempama siti tu. Orang siku bisi sebidang tanah. Iya numbuhka kebun anggur ba tanah nya, nirika pagar ngelingi kebun nya, numbak lubang alai ngaga pitan anggur, lalu ngaga sebuah menara. Udah nya iya nyua kebun anggur nya ngagai orang, lalu bejalai ngagai menua bukai.


text:
Lebuh maya ngetau, iya ngasuh bala ulun iya mansang ngagai orang ke nyua kebun anggur nya, deka ngambi buah.


text:
Bala orang ke nyua kebun nya lalu nangkap bala ulun iya, malu siku, munuh siku, lalu nuku siku ti bukai ngena batu.


text:
Orang nya lalu ngasuh mayuh agi ulun iya ti bukai mansang ngagai kebun nya. Bala orang ke nyua kebun nya lalu ngereja ngagai sida baka ti udah dikereja sida ngagai bala ulun ke dulu.


text:
Tang lebuh bala orang ke nyua kebun anggur nya meda anak lelaki iya datai, sida lalu bejaku enggau pangan diri, ‘Tu orang ke bempu waris. Aram kitai munuh iya lalu ngerampas pesaka iya!’


text:
“Nya alai lebuh orang ke bempu kebun anggur nya datai, nama utai ti deka dikereja iya ngagai orang ke nyua kebun anggur nya?”


text:
Disaut sida, “Iya deka munuh orang ke jai nya, lalu ngasuh orang bukai nyua kebun nya, iya nya orang ke deka meri iya buah lebuh maya ngetau.”


text:
Ku Jesus bejaku enggau sida, “Kati kita nadai udah kala macha dalam Bup Kudus: ‘Batu ti enda diguna tukang rumah udah nyadi batu ti pemadu beguna. Tu utai ti udah dikereja Tuhan, lalu ba mata kami, utai nya manah’?


text:
Nya alai, Aku madah ngagai kita, Perintah Allah Taala deka diambi ari kita, lalu diberi ngagai orang ke deka mansutka buah Perintah nya.


text:
Orang ke labuh ninggang batu nya, deka redak, lalu iya deka ngeredakka orang ke labuh ninggang iya.”


text:
Lebuh sida tuai imam enggau orang Parisi ninga jaku sempama Jesus, sida nemu Iya bejakuka pasal sida.


text:
Iya ngasuh bala orang gaji iya ngangauka orang ke udah diambi ngabang datai ngagai gawai tikah nya. Tang sida enggai datai.


text:
Iya lalu ngasuh bala orang gaji iya ti bukai, ku iya, ‘Padahka ngagai orang ke udah diambi ngabang: Dinga kita, aku udah nyendiaka pengerami makai besai. Jelu sapi aku, enggau anak sapi aku ti gemu udah disayat, lalu semua utai udah sedia magang. Datai meh kita ngagai gawai tikah!’


text:
Tang sida enda tentu ibuhka tesau nya lalu mupuk ngagai endur bukai, siku ke umai, siku ngagai pengawa dagang iya,


text:
Raja nya lalu ringat. Iya ngirumka bala soldadu iya, munuh bala pemunuh nya, lalu nunu nengeri sida.


text:
Udah nya iya bejaku ngagai bala ulun iya, ‘Gawai tikah udah sedia, tang orang ke udah diambi ngabang enda tau datai.


text:
Nya alai bejalai kita ngagai jalai raya lalu ambi ngabang ngagai gawai tikah tu semua orang ke ditemu kita.’


text:
Bala ulun iya lalu mansang ngagai semua jalai raya, lalu ngempuruka semua orang ke ditemu sida, orang ke manah enggau orang ke jai. Nya alai balai tikah nya nyau penuh laban bala pengabang.


text:
“Tang lebuh raja tama, deka meda bala pengabang, iya tepedaka siku lelaki ke enda ngena pekayan tikah.


text:
Iya lalu bejaku ngagai orang nya, ‘Unggal, baka ni ku nuan tama kitu enda ngena pekayan tikah?’ Orang nya lalu nadai nemu jalai bejaku.


text:
Udah nya raja lalu bejaku ngagai bala ulun iya, ‘Berekas kaki jari iya, lalu buai iya ke luar ngagai endur ti petang, alai orang deka nyabak sereta begerit ngeli.’


text:
Sida lalu ngasuh bala murid sida enggau bala nembiak Herod mansang ngagai Jesus. Ku sida, “Pengajar, kami nemu Nuan endang madahka utai ti bendar, lalu ngajar utai ti bendar pasal jalai Allah Taala, lalu Nuan enda bedulika orang, laban Nuan endang enda bedulika sapa-sapa.


text:
Nya alai padahka runding Nuan ngagai kami. Kati kitai tau mayar chukai ngagai Raja Besai, tauka enda?”


text:
Tang Jesus nemu ati sida endang jai. Nya alai Iya bejaku, “Nama kebuah kita nguji Aku? Kita tu orang ke pura-pura ngapa?


text:
Sida lalu nyaut, “Enggi Raja Besai.” Iya lalu bejaku ngagai sida, “Utai Raja Besai, beri ngagai Raja Besai, utai Allah Taala, beri ngagai Allah Taala.”


text:
Sehari nya mega, sekeda orang Saduki datai ngagai Iya. Sida nya orang ke ngumbai nadai pengangkat ari mati. Lalu sida nanya Iya,


text:
“Pengajar, Moses madahka, ‘Enti lelaki mati nadai anak, menyadi lelaki iya enda tau enda jadi enggau balu nya, ngambika seduai iya bisi anak ngarika menyadi iya.’


text:
Nyadi sekali ba bala kami bisi tujuh iku orang diri menyadi. Iya ke tuai bebini, lalu mati nadai anak, lalu ninggalka balu iya ke menyadi lelaki iya.


text:
Lebuh pengangkat orang ari mati, sapa ari sida tujuh iku nya ke bempu bini nya? Laban semua sida bela udah ampit jadi enggau iya.”


text:
Tang ku Jesus nyaut sida, “Salah penemu kita, laban kita enda nemu Bup Kudus, tauka kuasa Allah Taala.


text:
Laban, lebuh pengangkat orang ari mati, sida nadai jadi melaki-bini, tauka nikah, tang nyadi baka melikat ti di serega.


text:
Nyadi pasal pengangkat orang ari mati: kati kita nadai udah kala macha utai ti udah dipadahka Allah Taala ngagai kita,


text:
‘Aku tu Allah Taala ke disembah Abraham, Isak, enggau Jakop?’ Iya ukai Allah Taala ke orang ke mati, tang Allah Taala ke orang ke idup.”


text:
Ku Jesus bejaku ngagai iya, “ ‘Rinduka Tuhan Allah Taala nuan enggau pengabis ati nuan, enggau pengabis semengat nuan, enggau pengabis runding nuan.’


text:
ku Iya, “Baka ni ku penemu kita pasal Kristus? Peturun sapa Iya nya?” Sida lalu nyaut, “Peturun David.”


text:
Iya lalu nanya sida, “Enti pia, baka ni ku David, ari iring Roh Kudus, ngumbai Kristus ‘Tuhan’? Laban David empu nyebut,


text:
‘Ku Tuhan bejaku enggau Tuhan aku: Duduk muak ari kanan Aku datai ke Aku udah ngengkahka bala munsuh Nuan di baruh kaki Nuan.’


text:
Nadai siku orang tesautka Iya, lalu kenyau ari nya, nadai agi orang berani betanyaka utai ngagai Iya.


text:
Nya alai, kereja sebarang utai ti diajar sida ngagai kita, lalu titihka ajar nya, tang anang ngereja utai ti dikereja sida, laban sida enda ngereja utai ti diajar sida empu.


text:
Sida nanchangka ma ti berat, ti mar dibai, ba bau orang bukai, tang sida empu enggai enchukirka tunjuk mai ma nya.


text:
Sida minta diri dipeda orang mayuh lebuh sida ngereja semua pengawa sida. Sida ngaga papak kain ti besai alai sida nuliska jaku ari Bup Kudus, lalu dilekatka sida ba kening enggau ba lengan sida, lalu rambing puting gari sida panjai.


text:
Sida rindu duduk ba penuduk ti di atas lebuh pengerami makai besai, enggau duduk ba penuduk ti pemadu manah dalam balai gempuru,


text:
Tang kita enda tau dikumbai Pengajar, laban kita semina bisi siku aja Pengajar, lalu semua kita tu diri menyadi magang.


text:
Lalu kita pen enda mega tau dikumbai kepala, laban kita semina bisi siku aja kepala, iya nya Kristus.


text:
Semua orang ke ngeninggika diri, deka dikemaruhka, lalu semua orang ke ngemaruhka diri, deka ditinggika.


text:
“Tulah meh kita pengajar Adat, kita orang Parisi, kita ke pura-pura ngapa! Kita nutup pintu Perintah serega di mua orang mayuh, tang kita empu enda tama, lalu kita nagang orang bukai tama!


text:
Tulah meh kita pengajar Adat enggau kita orang Parisi! Kita tu orang ke pura-pura ngapa! Kita ngerampas rumah indu ke balu, lalu kita pura-pura ngayanka diri lama besampi! Nya alai kita deka diberi ukum ti pemadu berat!


text:
“Tulah meh kita pengajar Adat enggau kita orang Parisi! Kita tu orang ke pura-pura ngapa! Laban kita belayar meraka tasik, lalu ngelangkah mayuh bengkah menua, nguji mai siku orang ngagai agama kita, lalu kita ngaga orang nya nyadi peranak neraka dua kali lipat jai agi ari kita empu!


text:
“Tulah meh kita malin ke buta, ke nyebut, ‘Enti orang besumpah atas nama Rumah Sembiang, utai nya nadai ngawa, tang enti iya besumpah ngena nama emas ti dalam Rumah Sembiang, iya kena tanchang sumpah nya.’


text:
Kita tu buta sereta beli! Laban ni ti besai agi, emas tauka Rumah Sembiang ti ngasuh emas nya kudus?


text:
Lalu ku kita, ‘Enti orang besumpah atas nama alta, utai nya nadai ngawa, tang enti iya besumpah atas nama pemeri ti ba alta nya, iya kena tanchang sumpah nya.’


text:
Nya alai orang ke besumpah atas nama alta, besumpah mega atas nama alta nya enggau atas nama semua pemeri ti ba alta nya,


text:
lalu orang ke besumpah atas nama Rumah Sembiang, besumpah mega atas nama Rumah Sembiang nya enggau atas nama Allah Taala ti diau dalam Rumah Sembiang nya,


text:
lalu orang ke besumpah atas nama serega, besumpah mega atas nama kerusi diraja Allah Taala enggau atas nama Iya ke duduk ba kerusi diraja nya.


text:
“Tulah meh kita pengajar Adat, enggau kita orang Parisi! Kita tu orang ke pura-pura ngapa! Laban kita meri sepuluh peratus ari rempah kita, baka telasih, adas manis, enggau jintan, tang kita enggai ngereja utai ti beguna agi dalam Adat, baka pengelurus, pengasih enggau pengarap. Semua utai nya patut dikereja kita, tang anang nejuka utai bukai nya enda dikereja.


text:
“Tulah meh kita pengajar Adat, enggau kita orang Parisi! Kita tu orang ke pura-pura ngapa! Laban kita nuchi mangkuk enggau chapak kita ari luar, tang dalam nyin sida penuh laban pengamu enggau ati ti semina berundingka diri empu aja.


text:
Kita orang Parisi endang amat buta! Tuchi dulu mangkuk enggau chapak kita ari dalam, ngambika sida mega tuchi ari luar!


text:
“Tulah meh kita pengajar Adat, enggau kita orang Parisi! Kita tu orang ke pura-pura ngapa! Laban kita tu baka kubur ti udah dichat burak, ti manah gaya dipeda ari luar, tang dalam nyin kita penuh laban tulang enggau semua macham utai ti kamah.


text:
Nya alai, di luar gamal kita baka ke lurus, tang dalam nyin kita penuh laban ati ti pura-pura ngapa enggau penyai.


text:
“Tulah meh kita pengajar Adat enggau kita orang Parisi! Kita tu orang ke pura-pura ngapa! Laban kita begagaka kubur ti manah ke sida nabi, lalu ngelagu tiang pengingat ke orang ke lurus,


text:
lalu ku kita, ‘Enti sema kami idup lebuh maya aki ini kami kelia, kami tentu enggai enggau sida munuh bala sida nabi!’


text:
Nya meh jalai kita besaksi ngelaban diri empu, laban kita madahka diri peturun orang ke udah munuh sida nabi.


text:
Nya alai, Aku ngirumka ngagai kita bala sida nabi, enggau orang ke bepenemu-dalam, enggau sida pengajar Adat. Sekeda sida deka dibunuh kita, lalu diregang, sekeda disipat kita dalam balai gempuru kita, lalu diperinsaka kita ari nengeri sebuah ngagai nengeri sebuah,


text:
ngambika kita ditinggang darah orang ke lurus ke udah dibunuh kita di dunya tu, belabuh ari darah Abel ke nadai penyalah, nyentuk ngagai darah Sekariah anak Berekiah ke dibunuh kita ba entara Endur ti Kudus enggau alta.


text:
“O Jerusalem, Jerusalem! Nuan munuh sida nabi lalu nuku ngena batu bala seruan ke dikirumka Allah Taala ngagai nuan! Aku suah udah deka ngaul semua nembiak nuan, baka indu manuk ti ngempuruka anak di baruh sayap iya, tang nuan enggai nejuka Aku!


text:
Laban, Aku madah ngagai nuan, berengkah ari diatu, nuan nadai agi meda Aku nyentuk ngagai maya nuan nyebut, ‘Beberekat meh Iya ke datai dalam nama Tuhan.’ ”


text:
Jesus pansut ari Rumah Sembiang, lalu lebuh Iya benung bejalai ninggalka rumah nya, sida murid Iya datai lalu nunjukka ngagai Iya semua rumah ti dalam Rumah Sembiang nya.


text:
Tang ku Iya nyaut sida, “Kita meda semua utai tu. Tang enggau bendar Aku madah ngagai kita, nadai sigi batu nya deka mengkang betusun ditu, tang semua deka diruntuhka magang.”


text:
Lebuh Jesus duduk ba Bukit Kana, sida murid datai ngagai Iya kediri, lalu bejaku, “Padahka ngagai kami, kemaya semua utai tu deka nyadi, lalu nama tanda ti nunjukka Nuan deka datai baru, enggau pengujung dunya?”


text:
Laban mayuh orang deka datai dalam nama Aku, ku sida, ‘Aku tu Kristus!’ lalu sida deka nesatka mayuh orang.


text:
Lalu kita deka ninga munyi perang, enggau berita pasal perang. Tang anang takut, laban utai nya enda tau enda nyadi, tang pengujung apin datai.


text:
Laban bansa siti deka beperang ngelaban bansa siti, lalu menua siti deka beperang ngelaban menua siti, lalu lapar pungkang enggau tanah berenyang deka nyadi ba mayuh bengkah endur.


text:
“Udah nya sida deka nangkap kita, merinsaka kita, lalu munuh kita, lalu semua bansa deka begedika kita ketegal nama Aku.


text:
Udah nya mayuh orang deka ngelengkaka pengarap, lalu nyual pangan diri, sereta begedika pangan diri.


text:
Lalu Berita Manah pasal Perintah Allah Taala deka ditusui di serata dunya, nyadika saksi ngagai semua bansa. Udah nya baru pengujung datai.


text:
“Nya alai lebuh kita meda utai ti jai, ti balat ngenakutka, ti dikenang nabi Daniel, bediri ba endur ti kudus (awakka orang ke macha meretika utai tu),


text:
Laban lebuh maya nya ila penusah ti besai deka nyadi, baka ti nadai udah kala nyadi kenyau ari penumbuh dunya nyentuk ngagai sehari tu, tauka jemah ila.


text:
Lalu enti penyampau hari nya enda dikurangka, nadai mensia ulih diselamatka. Tang ketegal bala nembiak ke udah dipilih Allah Taala, penyampau hari nya deka dikurangka.


text:
“Udah nya, enti orang nyebut ngagai kita, ‘Peda kita! Nyin Kristus!’ tauka ‘Nyin Iya!’ anang arapka nya.


text:
Laban Kristus ti pelesu, enggau nabi ti pelesu endang deka pegari, lalu ngereja kereja ajih, enggau kereja ti nyelai, kena sida nesatka nembiak ti udah dipilih Allah Taala, enti ulih.


text:
“Nya alai, enti orang madah ngagai kita, ‘Peda kita! Nyin Iya di menua puang din,’ anang kita kia. Tauka enti sida nyebut ngagai kita, ‘Peda kita! Iya bisi di bilik!’ anang kita arapka nya.


text:
“Enda lama udah bekau penusah ti besai nya nyadi, mata hari deka piam, lalu bulan nadai agi manchar, lalu bintang deka labuh ari langit, lalu kuasa ti di langit deka begegar.


text:
Udah nya tanda Anak Mensia deka pegari di langit, lalu semua mensia di dunya deka ngulit, lalu sida deka meda Anak Mensia datai ba atas remang ari serega, ngena kuasa enggau mulia ti besai.


text:
Terumpit ti besai deka disepu, lalu Anak Mensia deka ngasuh bala melikat Iya bejalai, lalu sida deka ngempuruka semua orang ke udah dipilih Allah Taala ari semua sukut dunya.


text:
“Pelajarka ari kayu ara. Lebuh dan iya nyau geduk, lalu belabuh bekantuk, kita nemu musin panas nyau semak.


text:
Enggau bendar Aku madah ngagai kita, rebak ti diatu apin mati sebedau semua utai tu udah nyadi magang.


text:
“Tang nadai orang nemu hari tauka jam utai tu deka nyadi. Melikat ke di serega enda nemu, lalu Anak Mensia pen enda mega nemu. Semina Apai aja nemu.


text:
Laban berapa hari sebedau bah besai nyadi, orang majak makai ngirup, jadi melaki-bini, nikah, nyentuk ngagai hari Noah tama ke dalam bandung,


text:
lalu sida nadai nemu utai, nyentuk ngagai maya ai bah datai lalu nabanka semua sida. Baka nya meh gaya penatai Anak Mensia.


text:
Tang kita enda tau enda nemu tu, enti orang ke bempu rumah nemu kemaya penchuri deka datai, iya tentu deka bejaga lalu enda nejuka rumah iya dirumpak.


text:
“Nya alai, sapa ulun ke tetap ati sereta bepenemu-dalam, ke udah diasuh tuan iya ngemataka semua ulun ti bukai, ngambika bisi meri sida pemakai ba maya ti patut.


text:
Enggau bendar Aku madah ngagai kita, tuan iya deka ngasuh ulun nya ngemataka semua reta tengkira iya.


text:
tuan iya deka mepat iya, lalu muai iya sama enggau orang ke pura-pura ngapa, ngagai endur alai orang deka nyabak sereta begerit ngeli.


text:
“Lebuh maya nya ila, Perintah serega tau dibandingka enggau sepuluh iku indu dara, ke mai kelita mansang ngambat lelaki ke deka ditikah.


text:
Tang ba urung tengah malam, orang ngangau, ‘Dinga kita! Tu lelaki ke deka ditikah! Pansut kita lalu ambat iya.’


text:
Sida ke beli lalu bejaku ngagai sida ke pintar, ‘Beri kami minyak, laban kelita kami nyau deka padam.’


text:
Tang ku sida ke pintar nyaut, ‘Enggai kami! Enggai ke minyak kami enda chukup dibagi enggau kita. Manah kita mansang ngagai kedai lalu meli minyak ke diri empu.’


text:
Lebuh sida benung mansang meli minyak, lelaki ke deka ditikah pen datai. Indu ke endang udah sedia nya tama enggau lelaki nya ngagai pengerami gawai tikah. Pintu lalu ditutup.


text:
“Laban Perintah serega nya baka orang siku ke baru deka bejalai ngagai menua bukai. Iya ngangauka bala orang gaji iya, lalu ngasuh sida ngemataka reta tengkira iya.


text:
Ngagai siku iya nyerahka lima ribu singkap duit emas, ngagai siku ti bukai dua ribu singkap, lalu ngagai siku, seribu singkap, nitihka pengelandik sida siku-siku. Udah nya iya mupuk.


text:
Orang gaji ke nerima lima ribu singkap lalu tekala nya bedagang ngena duit nya, lalu bulih untung lima ribu singkap.


text:
Tang orang gaji ke nerima seribu singkap mupuk, numbak lubang ba tanah lalu ngelalaika duit tuan iya dalam lubang tanah nya.


text:
Lalu orang gaji ke nerima lima ribu singkap datai, mai lima ribu singkap nambahka nya. Ku iya, ‘Tuan, nuan udah nyerahka ngagai aku lima ribu singkap duit. Tu lima ribu singkap untung ti udah ulih aku.’


text:
Ku tuan iya bejaku ngagai iya, ‘Manah pengawa nuan! Nuan tu orang gaji ke manah sereta tetap ati. Nuan tau dikarapka ngemataka utai ti mimit, nya alai aku deka ngasuh nuan ngemataka utai ti mayuh. Tama ke dalam lalu sama gaga ati enggau aku!’


text:
Udah nya orang gaji ke udah nerima dua ribu singkap duit datai, lalu bejaku, ‘Tuan, nuan udah nyerahka ngagai aku dua ribu singkap duit. Tu dua ribu singkap untung ti ulih aku.’


text:
Ku tuan iya bejaku ngagai iya, ‘Manah pengawa nuan! Nuan tu orang gaji ke manah sereta tetap ati! Nuan udah tau dikarapka ngemataka utai ti mimit, nya alai aku deka ngasuh nuan ngemataka mayuh utai. Tama ke dalam lalu sama gaga ati enggau aku!’


text:
Udah nya, orang gaji ke nerima seribu singkap datai lalu bejaku, ‘Tuan, aku nemu nuan endang orang ke terit, ngetau utai ti ukai ditanam nuan, lalu ngumpul utai ti ukai ditaburka nuan,


text:
Tang ku tuan iya nyaut iya, ‘Nuan tu orang gaji ke jai sereta ngelusu! Nuan nemu aku ngetau utai ti ukai ditanam aku, lalu ngumpul utai ti ukai ditaburka aku, ukai enda?


text:
Enti nuan nemu nya, nuan patut udah beranakka duit aku dalam bank, ngambika lebuh aku datai, aku ulih nerima duit nya enggau bungai iya.


text:
Laban, genap iku orang ke bisi utai, deka diberi mayuh agi, lalu iya deka ngembuan mayuh agi utai. Tang orang ke nadai utai, indah utai ti dikemisi iya deh deka dirampas ari iya.


text:
Lalu buai orang gaji ke nadai guna nya ke luar ngagai endur ti petang, alai iya deka nyabak sereta begerit ngeli.’


text:
“Lebuh Anak Mensia datai dalam mulia Iya, lalu semua melikat datai enggau Iya, nya baru Iya deka duduk ba kerusi diraja Iya ti bemulia.


text:
Semua bansa deka digempuruka di mua Iya, lalu Iya deka nyeraraka sida ari pangan diri, baka pengibun bedus ke nyeraraka bedus ari kambin,


text:
Udah nya Raja deka bejaku ngagai orang ke muak ari kanan Iya, ‘Datai kitu, kita ke udah diberekatka Apai Aku, awakka kita bempu Perintah ti udah disedia ke kita kenyau ari penumbuh dunya,


text:
laban lebuh Aku lapar, kita meri Aku makai. Lebuh Aku aus, kita meri Aku ngirup. Lebuh Aku nyadi orang kampar, kita ngelaluka Aku ngagai rumah kita.


text:
Aku telanjai, lalu kita meri Aku gari. Aku sakit, lalu kita ngintu Aku. Aku ditutup dalam rumah jil, lalu kita ngabas Aku.’


text:
Udah nya sida ke lurus deka nyaut Iya, ‘Tuhan, kemaya kami meda Nuan lapar, lalu meri Nuan makai, tauka meda Nuan aus, lalu meri Nuan ngirup?


text:
Lalu kemaya kami meda Nuan nyadi orang kampar, lalu ngelaluka Nuan ngagai rumah kami, tauka meda Nuan telanjai, lalu meri Nuan gari?


text:
Lalu Raja nya deka nyaut sida, ‘Enggau bendar Aku madah ngagai kita, lebuh kita ngereja utai tu ngagai siku ari menyadi Aku ti pemadu mit tu, kita ngereja nya ngagai Aku!’


text:
“Udah nya Iya deka bejaku ngagai sida ke muak ari kiba Iya, ‘Rari ari Aku, kita ke kena sumpah, ngagai api ti enda nemu padam, ti udah disedia Allah Taala ke Sitan enggau ke bala melikat iya!


text:
Aku orang kampar, tang kita enda ngelaluka Aku ngagai rumah kita. Aku telanjai, tang kita enda meri Aku gari. Aku sakit enggau ditan dalam rumah jil, tang kita enda ngabas Aku.’


text:
Udah nya sida deka nyaut Iya, ‘Tuhan, kemaya kami meda Nuan lapar tauka aus, tauka ngampar, tauka telanjai, tauka sakit, tauka ditan dalam rumah jil, lalu enda ngintu Nuan?’


text:
Udah nya Iya deka nyaut sida, “Enggau bendar Aku madah ngagai kita, genap kali kita enda nulung siku ari sida ke pemadu mit tu, kita enda nulung Aku.’


text:
Lalu sida deka diukum belama iya, tang sida ke lurus deka tama ngagai pengidup ti meruan belama iya.”


text:
“Kita nemu, Gawai Paska deka belabuh dua hari da agi, lalu Anak Mensia deka diserahka ngambika Iya diregang.”


text:
siku indu datai ngagai Iya mai sebutul minyak wangi ti berega, lalu nuang minyak wangi nya ba pala Jesus, lebuh Jesus benung makai.


text:
Tang lebuh sida murid meda nya, sida pedis ati, lalu bejaku, “Nama kebuah masau minyak wangi nya baka nya?


text:
Tang Jesus nemu utai ti disebut sida, lalu bejaku ngagai sida, “Nama kebuah kita ngachau indu tu? Iya udah ngereja utai ti manah ke Aku.


text:
Laban kita deka seruran bisi orang ke seranta begulai enggau kita, tang Aku enda seruran begulai enggau kita.


text:
Enggau bendar Aku madah ngagai kita, di semua endur alai Berita Manah tu ditusui di serata dunya, utai ti udah dikereja iya deka ditusui, kena ngingatka iya.”


text:
lalu bejaku, “Nama utai ti deka diberi kita ngagai aku enti aku nyerahka Jesus ngagai kita?” Sida lalu meri iya tiga puluh singkap duit pirak.


text:
Nyadi ba hari ti keterubah ke Gawai Roti Ti Enda Beragi, sida murid datai ngagai Jesus, lalu bejaku, “Dini endur alai Nuan deka ngasuh kami nyendiaka pemakai Gawai Paska ke Nuan?”


text:
Ku Iya bejaku, “Mansang kita ngagai orang siku di nengeri, lalu sebut ngagai iya: ‘Ku Pengajar, Maya Aku nyau semak. Aku enggau bala murid Aku deka ngintu Gawai Paska ba rumah nuan.’ ”


text:
Lebuh sida benung makai, Jesus bejaku, “Enggau bendar Aku madah ngagai kita, siku ari kita deka nyual Aku.”


text:
Anak Mensia endang deka mati munyi ti disebut dalam Bup Kudus, tang naka meh penusah orang ke nyual Anak Mensia! Manah agi enti iya enda ada!”


text:
Judas, ke nyual Iya, lalu bejaku, “Ukai aku ti ku Nuan, Pengajar?” Disaut Jesus, “Nuan empu udah madahka diri.”


text:
Lebuh sida benung makai, Jesus ngambi roti, merekat lalu mechahka roti nya, nyuaka roti nya ngagai sida murid Iya, lalu bejaku, “Ambi, empa; tu tubuh Aku.”


text:
Udah nya Iya ngambi mangkuk, lalu lebuh Iya udah meri terima kasih, Iya nyuaka mangkuk nya ngagai sida murid, ku Iya, “Irup tu, semua kita,


text:
laban tu darah Aku kena nanggam sempekat baru Allah Taala, ti dituang ke orang mayuh ke pengampun dosa.


text:
Aku madah ngagai kita, Aku enda agi ngirup wain tu datai ngagai maya Aku ngirup iya baru enggau kita dalam Perintah Apai Aku.”


text:
Jesus lalu madah ngagai sida, “Malam tu semua kita deka rari magang ketegal Aku, laban endang udah ditulis, ‘Aku deka munuh pengibun bedus, lalu raban bedus deka pambar.’


text:
Ku Jesus bejaku ngagai Peter, “Enggau bendar Aku madah ngagai nuan: malam tu, sebedau manuk mengkukuk, nuan udah besangkalka Aku tiga kali.”


text:
Ku Peter bejaku ngagai Iya, “Enti sema aku mati enggau Nuan, enda meh aku besangkalka Nuan!” Semua murid ti bukai bela bejaku munyi nya magang.


text:
Udah nya Jesus mupuk enggau sida ngagai endur siti ti dikumbai Getsemani, lalu ku Iya bejaku ngagai sida, “Duduk ditu. Aku deka kin lalu besampi.”


text:
Udah nya Iya bejaku ngagai sida, “Ati Aku balat tusah, asai ke deka mati. Diau ditu, lalu bejaga enggau Aku.”


text:
Iya bejalai jauh mimit, nyungkurka Diri ke tanah, lalu besampi, “Apai, enti ulih, awakka mangkuk tu diambi ari Aku! Tang ukai nitihka peneka Aku, tang nitihka peneka Nuan.”


text:
Iya lalu pulai baru ngagai sida murid, lalu nemu sida tinduk, lalu ku Iya bejaku ngagai Peter, “Kati kita enda ulih bejaga enggau Aku sejam?


text:
Iya mupuk baru kedua kali, lalu besampi, “Apai, enti mangkuk tu enda tau diambi ari Aku, lalu Aku enda tau enda ngirup iya, awakka peneka Nuan nyadi.”


text:
Udah nya Iya pulai baru ngagai sida, lalu bejaku, “Kati kita agi tinduk sereta belelak? Peda kita! Jam udah chukup, lalu Anak Mensia deka dijual ngagai orang ke bedosa.


text:
Lebuh Jesus agi benung bejaku, Judas datai, iya nya siku ari sida ke dua belas. Mayuh amat orang ke betangkinka pedang enggau bebaika pemalu datai enggau iya ari asuh sida tuai imam enggau sida tuai bansa.


text:
Nyadi orang ke nyual Iya udah meri siti tanda ngagai sida, ku iya, “Orang ke disium aku, nya meh Iya. Tangkap Iya!”


text:
Ku Jesus bejaku ngagai iya, “Unggal, kereja enggau jampat utai ti deka dikereja nuan. Sida mansang, megai Iya, lalu nangkap Iya.


text:
Siku orang ke enggau Jesus lalu tekala nya nyintak pedang iya, lalu mantap ulun imam besai, mutuska pending iya.


text:
Jesus lalu bejaku ngagai iya, “Selitka pedang nuan. Semua orang ke ngena pedang deka mati laban pedang.


text:
Kati kita ngumbai Aku enda ulih ngangauka Apai Aku, lalu Iya tekala nya ngirumka lebih dua belas raban soldadu melikat?


text:
Tang enti baka nya, baka ni ku Bup Kudus dikamatka, ti madahka utai tu enda tau enda nyadi baka tu?”


text:
Jesus lalu bejaku ngagai orang mayuh, “Kati Aku tu perumpak alai kita bebaika pedang enggau pemalu mansang nangkap Aku? Tiap hari Aku duduk ngajar dalam Rumah Sembiang, lalu kita enda nangkap Aku.


text:
Tang semua utai tu nyadi kena ngamatka jaku ti udah ditulis sida nabi dalam Bup Kudus.” Udah nya semua murid ninggalka Iya, lalu rari.


text:
Udah nya orang ke nangkap Jesus lalu mai Iya ngagai rumah imam besai Kaiapas alai sida pengajar Adat enggau sida tuai bansa udah begempuru.


text:
Tang Peter nitihka Iya ari jauh, nyentuk ngagai tengah laman rumah imam besai. Iya tama lalu nudukka diri enggau bala jejaga, deka nengkilaka semua utai ti nyadi.


text:
Nyadi sida tuai imam enggau semua raban Kunsil nguji ngiga saksi ti bula kena ngelaban Jesus, ngambika sida ulih munuh Iya,


text:
tang sida nadai tetemuka saksi ke baka nya, taja pen mayuh orang mansang ke mua lalu nyebut utai ti bula pasal Iya. Ke pengujung iya, dua iku orang mansang ke mua


text:
lalu bejaku, “Orang tu udah nyebut, ‘Aku ulih ngerubuh Rumah Sembiang Allah Taala, lalu nirika iya baru dalam tiga hari.’ ”


text:
Imam besai bediri, lalu bejaku, “Kati Nuan enda nyaut nya? Nama utai ti disebut orang tu ngelaban Nuan?”


text:
Tang Jesus mengkang enda bemunyi. Imam besai lalu bejaku baru ngagai Iya, “Dalam nama Allah Taala ti idup, aku ngasuh nuan madah ngagai kami enti Nuan tu Kristus, Anak Allah Taala.”


text:
Ku Jesus bejaku ngagai iya, “Nuan empu udah nyebut nya. Tang Aku madah ngagai kita, berengkah ari diatu kita deka meda Anak Mensia duduk muak ari kanan Allah Taala ti Pemadu Bekuasa, lalu datai atas remang ari serega!”


text:
Imam besai lalu nyarikka gari diri, lalu bejaku, “Iya udah bejaku busung! Nama kebuah kitai begunaka saksi bukai? Kita empu baru udah ninga Iya bejaku busung!


text:
Nyadi Peter duduk di luar, ba tengah laman. Siku indu ke nyadi kuli imam besai datai lalu bejaku ngagai Peter, “Nuan tu pen sama enggau Jesus orang Galili.”


text:
Lebuh Peter pansut ngagai mua pintu penama, siku agi kuli indu meda iya, lalu bejaku ngagai bala orang ke bediri semak dia, “Orang tu udah enggau Jesus orang Nasaret.”


text:
Enda lama udah nya, sida lelaki ke bediri dia datai lalu bejaku ngagai Peter, “Nuan tu siku ari bala sida, ari chara nuan bejaku!”


text:
Ku Peter, “Aku besumpah, aku madahka utai ti amat! Awakka Allah Taala ngukum aku enti aku enda! Aku enda ngelala orang nya!” Tekala nya manuk lalu mengkukuk.


text:
Peter lalu ingatka utai ti udah dipadahka Jesus ngagai iya: ‘Sebedau manuk mengkukuk, nuan deka udah besangkalka Aku tiga kali.” Peter pansut lalu duie-duie nyabak.


text:
Lebuh Judas, ke udah nyual Iya, ninga Jesus udah diukum, iya nesal ati lalu mulaika tiga puluh singkap duit pirak nya ngagai sida tuai imam, enggau tuai bansa.


text:
Ku iya, “Aku udah bedosa nyual orang ke nadai penyalah!” Tang ku sida nyaut iya, “Kapa kami ka ibuhka nya? Nya pekara nuan empu!”


text:
Sida tuai imam lalu ngumpul duit nya, lalu ku sida, “Kitai ngelanggar Adat enti kitai nyimpan duit tu dalam sarang reta Rumah Sembiang, laban tu duit darah.”


text:
Nya alai sida berandauka nya, lalu meli, ngena duit nya, sebidang tanah ari tukang periuk, nyadika endur alai nguburka orang kampar.


text:
Utai tu nyadi kena ngamatka jaku ti udah disebut beseruanka nabi Jeremiah: “Lalu sida ngambi tiga puluh singkap duit pirak nya, penyampau ti udah dipesetujuka orang Israel kena sida meli Iya,


text:
Jesus bediri di mua gabenor, lalu gabenor nanya Iya: “Kati Nuan raja orang Judah?” Disaut Jesus, “Munyi ti disebut nuan.”


text:
Udah nya Pilate bejaku ngagai iya, “Kati Nuan nadai ninga pemayuh utai ti disebut sida ngelaban Nuan?”


text:
Nyadi ba tiap Gawai Paska, tuan gabenor endang selalu ngelepaska siku orang tutup nitihka pinta orang mayuh.


text:
Nya alai lebuh orang mayuh udah begempuru, Pilate lalu bejaku ngagai sida, “Sapa patut dilepaska aku ke kita? Jesus Barabas, tauka Jesus ke dikumbai Kristus?”


text:
Lebuh Pilate benung ngakim pekara nya, bini iya ngirumka pesan ngagai iya munyi tu: “Anang ngereja utai nama-nama ngagai orang ke lurus nya, laban aku udah tusah amat ati pasal Iya dalam mimpi aku sehari tu.”


text:
Nyadi sida tuai imam enggau sida tuai bansa nyungkak orang mayuh minta Pilate ngelepaska Barabas, lalu munuh Jesus.


text:
Tuan gabenor lalu bejaku baru ngagai orang mayuh, “Sapa ari seduai tu ke dilepaska aku ke kita?” Sida lalu nyaut, “Barabas!”


text:
Pilate lalu bejaku, “Enti pia, nama utai ti patut dikereja aku ngagai Jesus ke dikumbai Kristus?” Semua sida lalu nyaut, “Regang Iya!”


text:
Lebuh Pilate nemu diri nadai ulih ngereja utai nama-nama, laban orang mayuh nyau deka begau, iya ngambi ai, lalu masu jari diri di mua orang mayuh, lalu bejaku, “Aku enda tanggung pemati orang tu! Kita empu tanggung nya!”


text:
Nya alai Pilate ngelepaska Barabas ke sida. Iya ngasuh Jesus disipat, lalu nyerahka Iya ngambika Iya diregang.


text:
Udah nya bala soldadu Pilate mai Jesus ngagai istana gabenor, lalu semua bala soldadu bekelingika Iya


text:
Sida lalu ngaga makota duri, ngengkahka makota nya ba pala Iya, lalu ngengkahka siti tungkat ba jari kanan Iya. Sida lalu besugang di mua Iya, lalu ngeleseka Iya. Ku sida, “Tabi ke Nuan Raja orang Judah!”


text:
Lebuh sida udah tembu beduan Iya, sida muka baju panjai ti ungu nya ari Iya, lalu ngerasukka gari Iya Empu baru ba Iya, lalu mai Iya pansut, deka ngeregang Iya.


text:
Lebuh sida pansut, sida betemu enggau siku lelaki ke benama Simon, ari Sairin. Sida lalu mejalka orang nya ngesan regang Jesus.


text:
Ba atas pala Iya sida ngengkahka siti pelekat ti madahka penyalah Iya. Baka tu ku jaku ti ditulis ba pelekat nya, “Tu Jesus, Raja orang Judah.”


text:
lalu bejaku, “Nuan ke deka ngerubuh Rumah Sembiang, lalu nirika iya baru dalam tiga hari, idupka diri empu lalu nurun nuan ari regang nya!”


text:
“Iya ngidupka orang bukai, tang Iya enda ulih ngidupka Diri Empu! Enti Iya amat Raja orang Israel, awakka Iya nurun ari regang nya, ngambika kitai arapka Iya!


text:
Iya ngarapka Allah Taala. Awakka Allah Taala meh ngelepaska Iya, enti Allah Taala deka, laban Iya udah nyebut, ‘Aku tu Anak Allah Taala.’ ”


text:
Ba urung pukul tiga, Jesus ngangau enggau nyawa ti inggar, “Eli, Eli, lama sabaktani?” reti nya, “Allah Taala Aku, Allah Taala Aku, nama kebuah Nuan ninggalka Aku?”


text:
Siku ari bala sida lalu belanda tekala nya, ngambi siti bungai karang, nyepuhka bungai karang nya ngagai ai wain ti masam, nuatka bungai karang nya ngena kayu, lalu nguji ngasuh Jesus ngirup.


text:
Kain tirai ti digantung dalam Rumah Sembiang lalu charik belah dua ari atas ke baruh. Tanah berenyang, lalu batu belah.


text:
Sida pansut ari kubur lebuh Jesus udah diangkatka ari mati. Sida tama ngagai Nengeri ti Kudus, lalu mayuh orang meda sida.


text:
Lebuh pemesai soldadu enggau bala soldadu ke sama enggau iya nengkilaka Jesus, meda tanah berenyang, enggau semua utai bukai ti nyadi, sida takut, lalu ku sida, “Iya amat Anak Allah Taala!”


text:
Sida ke indu pen mayuh mega dia, nengkilaka Iya ari jauh. Sida tu udah nitihka Iya ari Galili, lalu ngintu Iya.


text:
Lebuh hari nyau lemai, siku orang ke kaya ari Arimatea datai. Nama iya Josep. Iya tu mega murid Jesus.


text:
Iya betemu enggau Pilate, lalu minta bangkai Jesus. Pilate lalu ngasuh orang nyerahka bangkai Jesus ngagai Josep.


text:
Iya ngengkahka bangkai nya dalam kubur Josep empu, ti udah ditebuk iya ba batu galang. Iya lalu maringka sigi batu ti besai ngagai mua lubang kubur nya, lalu mupuk ari endur nya.


text:
Ku sida, “Tuan, kami ingatka utai ti udah disebut orang ke bula nya, lebuh Iya agi idup. Ku Iya, ‘Udah bekau tiga hari, Aku deka angkat idup baru.’


text:
Nya alai, asuh orang nyaga kubur nya nyentuk ngagai hari ti ketiga, enggai ke sida murid Iya datai lalu ngenchuri bangkai Iya, lalu madah ngagai orang mayuh, ‘Iya udah angkat idup baru ari mati,’ lalu pemula ti penudi tu deka jai agi ari pemula ti keterubah.”


text:
Ku Pilate bejaku enggau sida, “Bai seraban jejaga, lalu mupuk. Jaga kubur nya likun enggau naka ulih kita.”


text:
Sida mupuk lalu ngelekatka chop tambit ba batu ti dikena nutup kubur nya lalu ngasuh jejaga nyaga kubur nya.


text:
Udah lepas hari Sabat, tumu pagi hari Minggu, Maria Magdalin enggau Maria ti siku nya, mansang ngagai kubur.


text:
Tekala nya tanah lalu balat amat berenyang, laban siku melikat Tuhan nurun ari serega, datai lalu maringka batu ari mua kubur nya, lalu duduk ba batu nya.


text:
Tang ku melikat nya bejaku ngagai indu dua iku nya, “Anang takut. Aku nemu seduai ngiga Jesus, ke udah diregang.


text:
Iya nadai ditu laban Iya udah diangkatka ari mati, munyi ti udah dipadahka Iya. Datai kitu, lalu peda endur alai Iya gali.


text:
Udah nya mupuk seduai enggau jampat, lalu padahka ngagai sida murid Iya, ‘Iya udah diangkatka ari mati, lalu Iya diatu mansang ngagai Galili dulu ari kita. Din kita deka meda Iya!’ Tu pesan aku ngagai seduai.”


text:
Seduai iya lalu beguai-guai mupuk ari kubur nya, takut tang gaga ati, lalu belanda madahka sida murid Iya.


text:
Tekala nya Jesus betemu enggau seduai iya, lalu bejaku, “Tabi ke seduai.” Seduai iya lalu mansang ngagai Iya, megai kaki Iya, lalu nyembah Iya.


text:
Lalu ku Jesus bejaku ngagai seduai iya, “Anang takut. Mupuk meh seduai, lalu asuh bala menyadi Aku mupuk ngagai Galili. Din sida deka meda Aku.”


text:
Lebuh indu dua iku nya benung di rantau jalai, sekeda soldadu ke nyaga kubur nya mansang ngagai nengeri, lalu madah ngagai sida tuai imam pasal semua utai ti udah nyadi.


text:
Ku sida, “Padahka ngagai orang mayuh, ‘Sida murid Iya datai lebuh malam hari, lalu ngenchuri bangkai Iya, lebuh kami tinduk.’


text:
Lalu enti tuan gabenor ninga pasal pekara tu, kami deka bejaku ngagai iya, ngambika kita enda kena penusah laban nya.”


text:
Bala soldadu lalu ngambi duit nya, lalu ngereja nitihka asuh sida, lalu jerita nya ditaburka ngagai orang Judah nyentuk ngagai sehari tu.


text:
Murid ke sebelas iku lalu mupuk ngagai menua Galili, ngagai bukit sigi ti udah dipadahka Jesus ngagai sida.


text:
Jesus mansang ngagai sida lalu bejaku, “Semua kuasa di serega enggau di dunya udah diberi magang ngagai Aku.


text:
Nya alai, bejalai kita ngagai semua bansa lalu gaga sida nyadi murid Aku, maptisa sida dalam nama Apai, Anak enggau Roh Kudus,


text:
lalu ajar sida ngasika semua pesan ti udah diberi Aku ngagai kita. Lalu ingat, Aku deka seruran enggau kita nyentuk ngagai pengujung dunya.”


text:
Munyi ti ditulis dalam bup nabi Isaiah, “Ku Allah Taala bejaku, ‘Dinga! Aku ngirumka seruan Aku dulu ari Nuan; iya deka nyendiaka jalai ke Nuan.’


text:
Semua orang ari serata menua Judea, enggau ari Jerusalem mansang ngagai iya. Sida ngaku dosa sida, lalu iya maptisa sida ba Sungai Jordan.


text:
Gari John digaga ari bulu unta, lalu belulang ti melit punggung iya digaga ari kulit jelu. Lalu pemakai iya buntak enggau ai manyi.


text:
Ku iya madah ngagai orang mayuh, “Iya ke datai dudi ari aku lebih agi bekuasa ari aku, datai ke aku enda tau meremi lalu muka tali kasut Iya.


text:
Lebuh Iya pansut ari dalam ai, Iya tekala nya meda langit tebuka, lalu Roh Kudus nurun ngagai Iya baka burung achang.


text:
Nyawa lalu bisi didinga bejaku ari serega, “Nuan tu Anak ti dikesayauka Aku. Aku rindu bendar ke Nuan.”


text:
Iya diau di menua puang empat puluh hari, diuji Sitan. Iya diau begulai enggau jelu babas, lalu bala melikat ngintu Iya.


text:
Ku John bejaku, “Timpuh udah datai, lalu Perintah Allah Taala nyau semak! Nesal ati ke dosa kita, lalu arapka Berita Manah!”


text:
Lebuh Jesus benung bejalai ba tebing Danau Galili, Iya tepedaka dua iku orang berikan, Simon enggau menyadi lelaki iya Andrew, benung nyala.


text:
Lebuh Iya udah bejalai jauh mimit ari nya, Iya tepedaka dua iku agi orang diri menyadi, James seduai John, anak Sebedi, benung nyeruri jala dalam perau sida.


text:
Tekala nya Iya ngangauka seduai iya, lalu seduai iya ninggalka apai seduai iya Sebedi sama enggau orang gaji sida dalam perau, lalu nitihka Jesus.


text:
Jesus enggau sida murid Iya datai di nengeri Kapernaum. Kena hari Sabat, Iya tama ngagai balai gempuru lalu ngajar.


text:
Sida alit ati ninga ajar Iya, laban Iya ngajar baka orang ke bisi kuasa, ukai baka sida pengajar Adat.


text:
Ku orang nya bejaku enggau nyawa ti inggar, “Nama utai ti deka dikereja Nuan ngagai kami, Jesus orang Nasaret? Kati Nuan datai ditu deka ngerusak kami? Aku ngelala Nuan. Nuan tu Seruan ti Kudus ari Allah Taala!”


text:
Semua orang balat alit ati lalu belabuh betanya ngagai pangan diri, “Nama utai tu? Tu ajar ti baru. Iya bisi kuasa! Iya ngerara roh ti jai, lalu sida ngasika Iya!”


text:
Lebuh Jesus mupuk ari balai gempuru nya, Iya enggau James seduai John tama ngagai rumah Simon seduai Andrew.


text:
Jesus mansang lalu megai jari mentua Simon, lalu ngangkatka iya. Iya lalu gerai, lalu belabuh mela sida.


text:
Iya ngeraika mayuh orang ke sakit laban mayuh macham pemedis, lalu muru mayuh antu. Iya enda nyagi sida antu bejaku, laban sida ngelala sapa Iya.


text:
Pagi hari siti, sebedau rerak tawas, Jesus angkat, lalu bejalai ngagai siti endur ti sunyi, lalu besampi.


text:
Ku Iya nyaut, “Aram kitai bejalai ngagai nengeri bukai, ngambika Aku nusui Berita Manah dia mega, laban nya endang kebuah Aku datai.”


text:
Iya lalu bejalai di serata menua Galili, nusui Berita Manah dalam balai gempuru sida, lalu muru antu.


text:
Siku lelaki ke sakit lan datai ngagai Jesus, besugang, minta tulung Jesus. Ku iya, “Enti Nuan deka, Nuan ulih ngasuh aku tuchi.”


text:
Enggau ati ti sinu ke iya Jesus ngunjurka jari lalu negu orang nya, lalu bejaku, “Aku deka. Tuchi meh nuan!”


text:
Ku Jesus bejaku ngagai iya, “Anang madahka tu ngagai orang, tang mansang nuan ngagai imam lalu asuh iya meresa nuan, lalu beri piring ti udah diletak Moses, kena nuan mandangka diri ngagai orang mayuh nuan udah tuchi.”


text:
Tang orang nya mupuk lalu belabuh nusui berita nya di semua endur. Ketegal nya Jesus nyau enda ulih agi ngayanka Diri lebuh Iya tama ngagai nengeri. Tang Iya diau di luar ba endur ti sunyi, lalu orang datai ngagai Iya ari semua endur.


text:
Lebuh Iya pulai ngagai Kapernaum kira dua tiga hari udah bekau nya, orang lalu madahka Iya bisi di rumah.


text:
Mayuh amat orang begempuru dia, datai ke rumah nya nyau enda muat alai sida. Di mua pintu pen nadai meh endur. Lalu Iya nusui pesan Allah Taala ngagai sida.


text:
Laban orang kelalu mayuh, sida enda ulih mai orang nya ngagai Jesus, lalu sida ngerumbak perabung ba senentang endur alai Jesus, lalu ngulurka orang ke sakit nya ngena tikai iya empu.


text:
Lebuh Jesus meda pengarap sida, Iya lalu bejaku ngagai orang ke sakit bajung nya, “Anak, dosa nuan diampun.”


text:
Tekala nya Jesus nemu utai ti diperagam ati sida, lalu ku Iya, “Nama kebuah kita beperagamka utai ti baka nya?


text:
Ni ti mudah agi disebut ngagai orang ke sakit bajung tu, ‘Dosa nuan diampun,’ tauka ‘Angkat, bai peninduk nuan, lalu bejalai’?


text:
Tang ngambika kita nemu Anak Mensia bisi kuasa di dunya tu ngampun dosa,” Iya lalu bejaku ngagai orang ke sakit bajung nya,


text:
Orang nya lalu bediri, lalu tekala nya ngambi peninduk iya, lalu pansut ari endur nya dipeda semua sida. Semua sida lalu balat alit ati, lalu ngemuliaka Allah Taala. Ku sida, “Nadai kitai udah kala meda utai baka tu!”


text:
Jesus bejalai baru ngagai tebing Danau Galili, lalu bala orang mayuh begelumu ngelingi Iya, lalu Iya ngajar sida.


text:
Lebuh Iya benung bejalai, Iya tepedaka Lewi anak Alpius duduk dalam opis pengumpul chukai. Iya lalu bejaku ngagai Lewi, “Titihka Aku.” Lewi angkat lalu nitihka Iya.


text:
Lebuh Iya makai dalam rumah Lewi, mayuh pengumpul chukai enggau orang ke bedosa makai sama enggau Iya sereta enggau murid Iya, laban mayuh sida nya nitihka Iya.


text:
Lebuh sida pengajar Adat enggau orang Parisi meda Jesus begulai makai enggau orang ke bedosa, sereta enggau pengumpul chukai, sida lalu bejaku ngagai sida murid Iya, “Nama kebuah Iya begulai makai enggau pengumpul chukai sereta enggau orang ke bedosa?”


text:
Lebuh Jesus ninga nya, Iya lalu bejaku ngagai sida, “Orang ke gerai enda begunaka lutur, tang semina orang ke sakit. Aku datai ukai deka ngangauka orang ke lurus, tang orang ke bedosa.”


text:
Nyadi sida murid John Pemaptisa enggau sida orang Parisi bepasa. Orang lalu datai ngagai Jesus, lalu nanya Iya, “Nama kebuah sida murid John Pemaptisa enggau sida murid orang Parisi bepasa, tang murid Nuan enda?”


text:
Ku Jesus bejaku ngagai sida, “Kati bala pengabang bepasa lebuh lelaki ke ditikah agi mengkang begulai enggau sida? Seagi-agi lelaki ke ditikah nya mengkang begulai enggau sida, sida enda bepasa.


text:
“Nadai orang nampalka chebik kain ti baru ngagai kain ti lama, laban kain ti baru nya deka kesat lalu nyintak ari kain ti lama, lalu ngasuh kain ti lama nya balat agi charik.


text:
Lalu nadai mega orang nuang wain ti baru ngagai kambut wain ti lama, enggai ke wain nya ngasuh kambut nya pechah, lalu wain nya deka nyaya, lalu kambut nya rusak. Wain ti baru patut disimpan dalam kambut ti baru.”


text:
Nyadi sekali lebuh hari Sabat Jesus bejalai nengah umai gandum. Lebuh sida bejalai nengah umai nya sida murid Iya lalu belabuh ngelesit igi gandum.


text:
Orang Parisi lalu bejaku ngagai Iya, “Nama kebuah sida ngereja utai ti ngelanggar Adat lebuh hari Sabat!”


text:
Iya lalu bejaku ngagai sida, “Kati kita nadai udah kala macha pasal utai ti dikereja David, lebuh iya enggau bala iya lapar lalu begunaka pemakai?


text:
Iya tama ngagai rumah Allah Taala, lebuh maya Abiatar nyadi imam besai, lalu makai roti ti udah diberi ngagai Allah Taala, ti enda tau diempa orang bukai kelimpah ari sida imam, lalu iya mega meri roti nya ngagai bala iya?”


text:
Jesus lalu tama baru ngagai balai gempuru. Dalam balai gempuru nya bisi siku orang ke mati lengan sepiak.


text:
Sida lalu nengkilaka Jesus, deka meda enti Iya deka ngeraika orang nya lebuh hari Sabat, ngambika sida ulih besalahka Iya.


text:
Lalu ku Iya bejaku ngagai sida, “Nitihka Adat, ni utai ti patut dikereja kitai lebuh hari Sabat, ngereja utai ti manah tauka utai ti jai; ngidupka nyawa tauka munuh?” Tang sida enda engkeretik.


text:
Jesus merening ngagai sida enggau ati ti pedis tang sinu ati ke sida laban sida kieh. Iya lalu bejaku ngagai orang ke mati jari nya, “Unjurka jari nuan.” Orang nya lalu ngunjurka jari iya, lalu jari iya gerai.


text:
Jesus enggau sida murid Iya mupuk ngagai Danau Galili, lalu mayuh amat orang ari Galili, enggau ari Judea nitihka Iya,


text:
enggau ari Jerusalem, ari Idumea, ari menua ti ngilah Sungai Jordan, enggau ari menua ti ngelingi nengeri Tire enggau Sidon. Mayuh amat orang datai ngagai Iya lebuh sida ninga pasal semua utai ti dikereja Iya.


text:
Iya lalu ngasuh sida murid Iya nyendiaka sebuah perau ke Iya, laban orang kelalu mayuh, enggai ke sida ngempitka Iya;


text:
laban Iya udah ngeraika mayuh orang, datai ke semua orang ke sakit nyau berebut mansang ngagai Iya, deka negu Iya.


text:
Lalu genap kali roh ti jai meda Iya, sida nyungkurka diri di mua Iya, lalu merakka nyawa, “Nuan tu Anak Allah Taala!”


text:
Udah nya Jesus niki ngagai bukit sigi, lalu ngangauka orang ke dikedekaka Iya. Sida lalu datai ngagai Iya.


text:
Iya lalu milih dua belas iku sida ke dikumbai Iya rasul, ngambika sida bisi enggau Iya, sereta bisi diasuh Iya bejalai nusui Berita Manah,


text:
Andrew, Philip, Bartolomew, Matthew, Thomas, James anak Alpius, Tadeus, Simon ke digelar bujang berani,


text:
Lebuh sida Jesus sebilik ninga nya, sida lalu datai deka nagang Iya, laban orang bisi udah bejaku, “Iya nyau udah gila!”


text:
Lalu ku bala pengajar Adat ke datai ari Jerusalem bejaku, “Iya bisi Belsebup dalam Iya, lalu Iya muru antu ngena kuasa raja antu.”


text:
Iya lalu ngangauka sida ngagai Iya, lalu bejaku ngagai sida ngena jaku sempama: “Baka ni ku Sitan ulih muru Sitan?


text:
“Tang nadai orang ulih tama ngagai rumah orang ke kering, lalu ngerampas reta tengkira iya, enti iya enda dulu nanchang orang ke kering nya. Udah nya baru iya ulih ngerampas utai ari rumah orang nya.


text:
“Enggau bendar Aku madah ngagai kita, semua mensia deka diampun ari dosa sida enggau ari jaku busung sida,


text:
tang barang sapa bejaku busung ngelaban Roh Kudus, enda diampun, laban iya ngereja dosa ti mengkang belama iya.” (


text:
Mayuh amat orang duduk ngelingi Iya, lalu ku sida bejaku ngagai Iya, “Indai enggau sida menyadi lelaki Nuan bisi di luar, ngiga Nuan.”


text:
Iya lalu merening ngagai orang ke duduk ngelingi Iya, lalu bejaku, “Tu meh indai Aku enggau menyadi Aku!


text:
Jesus lalu belabuh ngajar baru ba tebing Danau Galili. Mayuh amat orang begempuru ngelingi iya. Nya alai Iya nepan sebuah perau ti lagung-lagung ba danau nya, lalu nudukka Diri dia, lalu semua orang mayuh bediri ba tebing.


text:
Lebuh iya naburka benih nya, sekeda leka benih nya labuh ba jalai; burung datai lalu makai leka benih nya.


text:
Sekeda leka benih nya labuh ba tanah ti bebatu, ti nadai mayuh tanah. Leka benih nya lalu matuk tekala nya, laban tanah dia mabu,


text:
Sekeda leka benih ti bukai labuh ba madang duri. Duri nya tumbuh lalu ngalahka benih ti tumbuh nya, lalu sida enda ulih bebuah.


text:
Lalu benih ti bukai labuh ba tanah ti ami, tumbuh lalu mansang besai lalu bebuah lebat, mansutka tiga puluh kali lipat, enam puluh kali lipat, enggau seratus kali lipat.”


text:
Lebuh Jesus nyau keDiri, sida ke dua belas enggau orang bukai ke enggau sida lalu nanya ngagai Iya pasal jaku sempama nya.


text:
Lalu ku Iya bejaku ngagai sida, “Kita udah diberi misteri pasal Perintah Allah Taala, tang ke orang ti di luar, semua utai diberi ngagai sida ngena jaku sempama,


text:
ngambika sida merening tang enda meda, mending tang enda mereti, laban enti sida mereti, sida deka nguing ngagai Allah Taala, lalu Iya deka ngampun sida.”


text:
Lalu ku Iya bejaku ngagai sida, “Kati kita enda meretika sempama tu? Enti pia, baka ni ku kita ulih meretika semua sempama?


text:
Benih ti labuh ba jalai nya orang ke ninga jaku nya. Lebuh sida ninga jaku nya, Sitan datai tekala nya lalu ngerampas jaku nya ari sida.


text:
Tang sida nadai urat, lalu tan enda lama. Lebuh penusah tauka pemerinsa datai ketegal jaku nya, sida lalu tekala nya mungkir.


text:
tang pengangkun sida ke dunya, enggau pengerindu sida ke pengaya, enggau pengingin sida ke utai bukai, tama lalu ngalahka jaku nya, lalu jaku nya enda bebuah.


text:
Tang benih ti labuh ba tanah ti manah nya orang ke ninga jaku nya, nerima iya lalu bebuah tiga puluh, enam puluh, enggau seratus kali lipat.”


text:
Lalu ku Iya bejaku ngagai sida, “Kati lampu ti ditungkun, dirungkup ngena bisin, tauka diengkah di baruh katil, tauka diengkah ba penuduk lampu?


text:
Lalu ku Iya bejaku ngagai sida, “Peratika utai ti didinga kita! Takar ti dikena kita, deka dikena nakar utai ke kita, lalu utai ti lebih agi ari nya deka diberi ngagai kita.


text:
Laban orang ke bisi utai deka diberi mayuh agi, lalu orang ke nadai utai, indah utai ti mimit ti dikemisi sida deh deka diambi ari sida.”


text:
Malam hari iya tinduk, lalu lebuh siang hari iya angkat, tang iya enda nemu baka ni ku utai nya matuk lalu tumbuh.


text:
Tanah nya ti ngeluarka asil, terubah, batang pegari, udah nya utai nya murai, lalu udah nya tangkai pegari.


text:
Tang lebuh utai nya nyau mansau, orang lalu tekala nya ngerat batang iya ngena sabit, laban nya endang maya ngetau.


text:
Jesus mega nyebut, “Baka ni ku kitai mandingka Perintah Allah Taala? Tauka sempama ni ti deka dikena kitai madahka pasal Perintah nya?


text:
Tang lebuh iya udah ditanam, iya tumbuh lalu nyadi utai ti besai agi ari semua utai bukai ti ditanam. Iya mansutka dan ti besai, datai ke burung nyau ulih ngaga tansang di baruh iya.”


text:
Jesus ngena mayuh jaku sempama ti baka nya kena Iya madahka pesan ngagai orang mayuh, naka ti ulih didinga sida.


text:
Iya enda bejaku ngagai sida enti enda ngena jaku sempama, tang lebuh Iya kediri enggau sida murid Iya, Iya nerangka semua utai ngagai sida.


text:
Sida lalu ninggalka orang mayuh, mai Iya enggau sida dalam perau. Perau bukai mega mupuk enggau Iya.


text:
Iya tinduk di kemudi, gali ba panggal. Sida ngerak Iya, lalu bejaku, “Pengajar, kati Nuan enda ibuhka kitai nyau deka mati?”


text:
Jesus dani lalu ngerara ribut, lalu bejaku ngagai gelumbang, “Teduh! Diau jenuh!” Ribut lalu teduh, lalu ai nadai agi beumbak.


text:
Lalu sida balat takut, sereta belabuh bejaku enggau pangan diri, “Sapa orang tu datai ke ribut enggau gelumbang ngasika Iya?”


text:
Lebuh Jesus angkat ari perau lalu niki ke tebing, siku orang ke dirasuk antu lalu tekala nya pansut ari pendam lalu mansang ngagai Iya.


text:
laban iya suah udah ditanchang ngena rantai lalu dikunchi, tang iya mutuska rantai lalu mechahka kunchi nya, lalu nadai orang ulih merekuhka iya.


text:
Siang malam iya bejalai segau-segau ba sebelah pendam, enggau ba sebelah bukit, rauh-rauh sereta ngurik diri ngena batu.


text:
lalu manjung enggau pengabis penginggar nyawa iya. Ku iya, “Nama utai ti deka dikereja Nuan ba aku, Jesus, Anak Allah Taala ti Pemadu Tinggi? Dalam nama Allah Taala, anang merinsaka aku!”


text:
Roh ti jai nya lalu bejaku ngagai Jesus, “Kirumka kami ngagai raban babi nya; awakka kami tama ngagai sida.”


text:
Jesus lalu ngemendarka nya. Roh ti jai nya lalu pansut ari orang nya, lalu tama ngagai babi. Raban babi nya lalu belanda nurun tingkah ngagai danau, lalu lemas. Pemayuh babi nya kira 2,000 iku.


text:
Orang ke ngibun raban babi nya lalu rari, lalu madahka berita nya di nengeri enggau di menua pesisir. Orang mayuh lalu datai, keran deka meda utai ti udah nyadi.


text:
Sida datai ngagai Jesus lalu meda orang ke udah dirasuk antu nya duduk dia, udah begari, lalu udah suman. Iya nya meh orang ke udah dirasuk antu ke benama ‘Bala’ lalu sida takut.


text:
Orang ke udah meda utai nya nyadi ba orang ke dirasuk antu, enggau utai ti udah nyadi ba raban babi, lalu madah ngagai sida.


text:
Tang Jesus enggai mai iya, lalu bejaku ngagai iya, “Pulai ke rumah ngagai bala pangan nuan, lalu padahka ngagai sida pemayuh utai ti udah dikereja Tuhan ke nuan, enggau pengasih Iya ke nuan.”


text:
Iya lalu mupuk, lalu belabuh madah ngagai orang dalam Sepuluh Buah Nengeri, pemayuh utai ti udah dikereja Jesus ke iya. Semua orang balat alit ati.


text:
Lebuh Jesus udah pulai baru ke seberai ngena perau, mayuh amat orang begelumu ngelingi Iya ba tebing danau nya.


text:
Siku tuai balai gempuru, ke benama Jairus, datai. Lebuh iya meda Jesus, iya lalu nyungkurka diri di kaki Jesus,


text:
minta kasih ngagai Iya, ku iya, “Anak indu aku nyau ka mati. Aku minta Nuan datai, lalu ngengkahka jari Nuan atas iya, ngambika iya gerai lalu idup!”


text:
Iya udah berubat ngagai mayuh bengkah lutur. Tang sida enda ulih ngeraika iya. Semua duit iya nyau abis kena iya berubat, tang iya nadai belinsur gerai, tang majak balat-sebalat sakit.


text:
Iya udah ninga pasal Jesus. Iya lalu datai ari belakang Jesus dalam tekang bala mayuh, lalu negu baju Jesus,


text:
Jesus lalu tekala nya nemu kuasa bisi udah pansut ari Iya. Iya lalu nguing ngagai tekang bala mayuh lalu bejaku, “Sapa negu baju Aku?”


text:
Sida murid Iya lalu bejaku ngagai Iya, “Peda Nuan pemayuh orang besedul ngelingi Nuan, lalu agi ga Nuan nanya, “Sapa negu Aku?”


text:
Tang lebuh indu nya nemu utai bisi udah nyadi ba iya, iya datai, getar-getar takut, besugang di kaki Jesus lalu madah ngagai Iya semua utai ti udah nyadi.


text:
Jesus lalu bejaku ngagai iya, “Anak, pengarap nuan udah ngeraika nuan. Mupuk meh nuan enggau selamat. Nuan udah gerai ari penyakit nuan.”


text:
Lebuh Jesus agi benung bejaku, sekeda seruan datai ari rumah Jairus, lalu madah ngagai Jairus, “Anak nuan udah mati. Anang agi ngiruh Pengajar.”


text:
Tang Jesus enda ibuhka utai ti disebut sida, lalu ku Iya bejaku ngagai Jairus, “Anang takut. Arap aja.”


text:
Iya lalu enda nyagi orang nitihka Iya, kelimpah ari Peter seduai James enggau menyadi James ke benama John.


text:
Lebuh sida datai ba rumah Jairus, Jesus meda orang begau, sereta ninga orang nyau bekeduie sereta rauh-rauh nyabak.


text:
Lebuh Iya udah tama, Iya lalu bejaku ngagai sida, “Nama kebuah kita begau lalu nyabak baka tu? Anak mit tu ukai mati, tang tinduk!”


text:
Sida lalu ketawaka Iya. Iya lalu muru semua sida pansut. Iya mai apai enggau indai anak mit nya, enggau sida ke enggau Iya, lalu tama ngagai endur alai anak mit nya.


text:
Anak mit nya lalu angkat tekala nya, lalu belabuh bejalai, (umur iya dua belas taun). Sida balat amat alit ati.


text:
Jesus lalu berat-rat nangkan sida enggau jaku, enda nyagi sida madahka utai nya ngagai orang. Iya lalu ngasuh sida meri anak mit nya utai diempa.


text:
Lebuh hari Sabat, Iya belabuh ngajar dalam balai gempuru, lalu mayuh orang alit ati ninga Iya. Ku sida, “Dini alai orang tu bulih semua utai tu? Nama penemu-dalam tu ti udah diberi ngagai Iya? Nama kereja ajih ti benung dikereja Iya tu?


text:
Ukai enda Iya tu tukang kayu, anak Maria, menyadi James, Joses, Judas, enggau Simon? Ukai enda sida menyadi indu Iya bisi ditu enggau kitai?” Sida lalu nulak Iya.


text:
Lalu ku Jesus bejaku ngagai sida, “Nabi endang dibasa orang, kelimpah ari di menua iya empu, enggau ba bala kaban belayan iya empu, enggau dalam rumah iya empu.”


text:
Lalu Iya enda ulih ngereja kereja ajih dia, kelimpah ari ngengkahka jari atas dua tiga iku orang ke sakit, lalu ngeraika sida.


text:
Lalu Iya balat alit ati ke penadai pengarap sida. Udah nya Iya bejalai ngagai genturung pendiau, ngajar orang.


text:
Iya lalu ngangauka sida ke dua belas iku ngagai Iya, lalu ngasuh sida bejalai dua iku sepasang, lalu meri sida kuasa atas roh ti jai.


text:
Iya enda nyagi sida mai utai lebuh sida bejalai, semina tungkat aja: enda mai roti, kandi, duit dalam belulang sida,


text:
Ku Iya bejaku ngagai sida, “Lebuh kita tama ngagai rumah orang, diau dia nyentuk ngagai maya kita mupuk ari endur nya.


text:
Enti orang dia enggai nerima kita lalu enggai mendingka kita, tesai abus ari kaki kita lebuh kita mupuk ari endur nya, nyadika saksi kena ngelaban sida.”


text:
Raja Herod bisi ninga pasal nya, laban berita pasal Jesus udah ditemu orang mayuh. Sekeda orang nyebut, “John Pemaptisa udah diangkatka ari mati. Nya kebuah kuasa nya bekereja dalam Iya.”


text:
Tang ku sida ti bukai, “Iya nya Elijah.” Lalu ku sekeda sida ti bukai, “Iya nya nabi, baka siku ari sida nabi ke dulu kelia.”


text:
Tang lebuh Herod ninga nya, iya lalu bejaku, “John Pemaptisa, ti udah dipumpung aku pala, udah diangkatka ari mati.”


text:
Laban Herod udah ngasuh orang nangkap John, lalu nanchang iya dalam rumah jil, ketegal Herodias, bini menyadi iya Philip, laban Herod udah ngambi Herodias nyadika bini iya empu.


text:
laban Herod takutka John, laban iya nemu John endang orang ke lurus sereta kudus. Lebuh iya mendingka John, ati iya beba, tang taja pia iya rindu mendingka John.


text:
Tang siti peluang datai lebuh Herod, kena hari pengada iya, meri pengerami makai besai ke orang ke orang ke gawa dalam istana, bala pemesai enggau bala tuai bansa di menua Galili.


text:
Lebuh anak dara Herodias tama lalu betanda, Herod enggau bala pengabang rindu meda iya. Raja lalu bejaku ngagai indu nya, “Pinta ari aku sebarang utai ti dikedekaka nuan, lalu aku deka meri utai nya ngagai nuan.”


text:
Herod lalu besemaya ngena jaku sumpah ngagai indu nya, “Aku deka meri ngagai nuan sebarang utai ti dipinta nuan. Indah setengah ari menua ti dipegai aku deh deka aku beri ngagai nuan!”


text:
Indu nya pansut, lalu bejaku enggau indai iya, “Nama utai ti patut dipinta aku?” Indai iya lalu nyaut, “Pala John Pemaptisa.”


text:
Indu nya lalu tekala nya beguai-guai pulai baru ngagai raja, lalu bejaku, “Aku minta nuan meri ngagai aku diatu pala John Pemaptisa ba atas pinggai!”


text:
Raja lalu balat tusah ati; tang laban iya udah besumpah di mua bala pengabang, iya enggai nulak peminta indu nya.


text:
Iya lalu tekala nya ngangauka siku jejaga, lalu ngasuh iya ngambi pala John. Jejaga nya mupuk lalu mumpung pala John dalam rumah jil,


text:
mai pala John ngena pinggai, lalu meri pala nya ngagai indu nya. Indu nya lalu meri pala nya ngagai indai iya.


text:
Sida rasul pulai lalu begelumu ngelingi Jesus, lalu madah ngagai Iya semua utai ti udah dikereja enggau diajar sida.


text:
Iya lalu bejaku ngagai sida, “Aram kitai mupuk ngagai endur ti sunyi, kediri kitai aja, lalu belelak dia enda lama.” Laban mayuh amat orang datai pulai, datai ke Jesus enggau bala murid Iya nyau nadai peluang alai makai.


text:
Tang mayuh orang meda sida bekejang, lalu ngelala sida. Nya alai sida berumban-rumban datai ari semua nengeri, lalu datai ba endur nya dulu agi ari sida.


text:
Lebuh Jesus niki ke tebing, Iya lalu tepedaka mayuh amat orang, lalu Iya sinu ati ke sida, laban sida baka bedus ti nadai orang ngibun. Iya lalu belabuh ngajar sida mayuh macham utai.


text:
Lebuh hari nyau udah lemai, sida murid Iya datai ngagai Iya, lalu bejaku, “Menua tu nadai mensia, lalu hari pen nyau jauh udah lemai.


text:
Asuh sida mupuk ngambika sida ulih bejalai ngagai umai enggau genturung pendiau ti semak ditu, lalu meli pemakai ke diri empu.”


text:
Tang ku Jesus nyaut sida, “Kita empu meri sida utai diempa.” Sida lalu nanya, “Kati Nuan ngasuh kami mupuk lalu meli roti rega dua ratus singkap duit pirak ke diempa sida?”


text:
Iya lalu nanya sida, “Berapa iti tuku roti dikemisi kita? Uji abas dulu.” Lebuh sida udah nemu pemayuh roti, sida lalu madah ngagai Iya, “Lima iti tuku roti, enggau dua iku ikan.”


text:
Iya lalu ngambi lima iti tuku roti, enggau dua iku ikan nya, engkadah ke langit, meri terima kasih lalu mechahka roti nya, lalu nyuaka roti nya ngagai sida murid Iya, ngambika disadung ngagai orang mayuh. Iya mega magi ikan ti dua iku nya ngagai semua sida.


text:
Jesus lalu kemaya nya ngasuh sida murid Iya nepan sebuah perau, lalu mupuk dulu ari Iya ngagai Betsaida, di seberai danau nya, benung Iya ke ngasuh orang mayuh pulai.


text:
Lebuh Iya udah meri selamat tinggal ngagai orang mayuh, Iya lalu niki ngagai bukit sigi, deka besampi.


text:
Lebuh hari nyau lemai, perau ti dikena sida murid Iya benung ba tengah danau, lalu Jesus keDiri ba darat.


text:
Iya meda sida bebendar amat bedayung nanjak ribut. Kira entara pukul tiga enggau pukul enam pagi, Iya bejalai ba atas ai mansang ngagai sida. Iya baru deka mansa sida,


text:
laban semua sida bela meda Iya lalu takut. Tang Iya tekala nya bejaku ngagai sida, “Anang takut! Aku tu. Anang takut!”


text:
Sida lalu berumban nesau orang mayuh di serata menua nya, lalu bebaika orang ke sakit ngena peninduk sida ngagai sebarang endur alai sida ninga Jesus bisi.


text:
Lalu di sebarang endur ti digagai Jesus, nemuka genturung pendiau, nengeri, tauka di umai, sida ngalika orang ke sakit ba sebelah pasar, lalu minta Iya nejuka sida ke sakit negu puting serayung Iya, lalu semua orang ke negu serayung Iya gerai magang.


text:
(Laban orang Parisi, enggau semua orang Judah, enda makai enti sida apin masu jari sida nitihka ajar aki ini sida;


text:
lalu sida enda makai utai ti udah dibeli ari pasar, enti utai nya apin dibasu. Lalu sida mayuh adat asal ti bukai ti dititihka sida, baka bebasuka mangkuk, periuk enggau pekekas bukai ti digaga ari temaga.)


text:
Nya alai orang Parisi enggau sida pengajar Adat lalu nanya Iya, “Nama kebuah murid Nuan enda nitihka adat sida ke tuai, tang makai ngena jari ti enda tuchi?”


text:
Jesus lalu nyaut sida, “Betul jaku nabi Isaiah lebuh iya benabika pasal kita ke pura-pura ngapa tu, munyi ti udah ditulis: ‘Orang tu ngemesaika Aku ngena mulut sida, tang ati sida jauh ari Aku.


text:
Lalu ku Iya bejaku ngagai sida, “Kita pintar nulak pesan Allah Taala, ngambika kita nitihka ajar kita empu.


text:
Laban ku Moses, ‘Bebasaka apai enggau indai kita.’ Lalu iya mega nyebut, ‘Barang sapa bejai apai indai diri, enda tau enda dibunuh.’


text:
Tang ku kita, enti orang madah ngagai apai tauka indai iya, ‘Utai ti patut diberi aku ngagai nuan, udah diberi aku ngagai Allah Taala,’


text:
Nya jalai kita muai jaku Allah Taala lalu nukar iya ngena ajar kita empu, ti diberi kita ngagai orang. Lalu kita ngereja mayuh utai bukai ti baka nya.”


text:
Iya lalu ngangauka orang mayuh ngagai Iya baru, lalu bejaku ngagai sida, “Pendingka Aku, semua kita, lalu mereti:


text:
Nadai utai ti tama ngagai mensia tau ngasuh iya enda tuchi. Utai ti ngasuh mensia enda tuchi nya utai ti pansut ari mensia.”


text:
Lebuh Iya ninggalka orang mayuh, lalu tama ngagai rumah, sida murid Iya lalu nanya Iya pasal jaku sempama nya.


text:
Ku Iya bejaku ngagai sida, “Kati kita lalu enda mereti? Kati kita enda nemu, utai ti tama ari luar ngagai mensia, enda ulih ngasuh iya enda tuchi?


text:
Laban utai nya ukai tama ngagai ati, tang tama ngagai perut, lalu udah nya pansut ari tubuh.” (Lebuh Iya nyebut nya, Iya madahka semua pemakai tau diempa magang.)


text:
butang, amu, ulah ti jai, nipu orang, ulah ti kamah, kepapas, bejakuka orang, sumbung, enggau pemeli.


text:
Jesus angkat ari endur nya, lalu mupuk ngagai menua Tire. Iya lalu tama ngagai sebuah rumah, lalu enggai nejuka orang nemu Iya bisi dia. Tang Iya enda ulih belalai ari sidai.


text:
Siku indu, ke bisi anak indu ke dirasuk antu, tekala nya ninga pasal Jesus. Iya lalu datai lalu nyungkurka diri di kaki Jesus.


text:
Nyadi indu nya orang bansa Gerika, asal ari menua Poenisia, di menua Siria. Lalu iya minta Jesus muru antu ari anak indu iya.


text:
Ku Jesus bejaku ngagai iya, “Awakka sida ke mit diberi makai dulu, laban kitai enda patut ngambi pemakai ari sida ke mit lalu nibarka pemakai nya ngagai ukui.”


text:
Tang ku indu nya nyaut Iya, “Sigi amat, Tuan. Indah ukui ti di baruh mija deh makai repik pemakai sida anak mit!”


text:
Lalu ku Jesus bejaku ngagai iya, “Laban nuan udah nyebut nya, nuan tau mupuk. Antu nya udah pansut ari anak indu nuan!”


text:
Udah nya Jesus mulaika Diri ari menua Tire, lalu bejalai nengah menua Sidon mansang ngagai Danau Galili, ngerenchah menua Sepuluh Buah Nengeri.


text:
Orang lalu mai ngagai Iya siku lelaki ke bengal sereta bisu; sida lalu minta Jesus ngengkahka jari Iya atas orang nya.


text:
Jesus lalu mai orang nya ke tisi, ngejang ari bala mayuh. Iya ngachukka tunjuk Iya ngagai lubang pending orang nya, ngeludah dilah iya lalu negu dilah iya nya,


text:
engkadah ke langit, meresu ngesuhka seput, lalu bejaku ngagai orang nya, “Epata,” reti nya, “Tebuka meh!”


text:
Jesus lalu enda nyagi sida nusui pasal nya ngagai orang. Tang makin balat Iya enda nyagi sida, makin balat agi ga sida nusui utai nya.


text:
Sida balat amat alit ati. Ku sida, “Semua utai ti dikereja Iya manah magang! Iya ngasuh orang ke bengal ulih ninga, lalu ngasuh orang ke bisu ulih bejaku!”


text:
Lebuh maya nya, mayuh amat orang begempuru, lalu sida nadai utai diempa. Nya alai Iya ngangauka sida murid Iya, lalu bejaku ngagai sida,


text:
Iya lalu ngasuh orang mayuh duduk ba tanah. Iya ngambi tujuh iti tuku roti nya, lalu lebuh Iya udah meri terima kasih, Iya mechahka roti nya, lalu nyuaka roti nya ngagai sida murid Iya, ngambika sida nyadung utai nya ngagai orang mayuh. Sida lalu nyadung roti nya.


text:
Sida mega bisi dua tiga iku ikan ti mit. Lebuh Iya udah merekatka ikan nya, Iya mega ngasuh sida murid nyadung ikan nya.


text:
Orang Parisi datai lalu belabuh betalat enggau Jesus, minta Iya ngayanka tanda ari serega, kena sida nguji Iya.


text:
Iya lalu meresu ngesuhka seput, lalu bejaku, “Nama kebuah orang ke rebak diatu minta tanda? Enggau bendar Aku madah ngagai kita, nadai tanda deka diberi ngagai rebak ti diatu!”


text:
Lalu Jesus nangkan sida enggau jaku, “Bejimat kita, sereta bejaga ari ragi orang Parisi, enggau ragi Herod.”


text:
Jesus nemu utai ti dikerandauka sida, lalu ku Iya bejaku ngagai sida, “Nama kebuah kita berandauka pasal nadai roti? Kati kita lalu apin nemu tauka mereti? Nama kebuah ati kita kieh?


text:
Lebuh Aku mechahka lima iti tuku roti ke lima ribu iku orang, berapa bakul teda digumpul kita?” “Dua belas,” ku sida nyaut.


text:
“Lalu tujuh iti tuku roti ke empat ribu iku orang, berapa bakul teda digumpul kita?” “Tujuh,” ku sida nyaut.


text:
Sida lalu datai di Betsaida. Sekeda orang lalu mai ngagai Iya siku orang ke buta, minta Iya negu orang nya.


text:
Iya lalu megai jari orang nya, lalu nguluka iya pansut ari nengeri nya. Lalu lebuh Iya udah ngeludah mata orang nya, lalu ngengkahka jari Iya ba orang nya, Iya lalu nanya, “Kati nuan bisi meda utai?”


text:
Jesus lalu ngengkahka jari Iya baru ba mata orang nya. Orang nya lalu merening enggau naka ulih, lalu mata iya pulai suman baru sereta lansik.


text:
Udah nya Jesus enggau sida murid Iya mupuk ngagai mayuh bengkah genturung pendiau di Siseria Pilipi, lalu di rantau jalai Iya nanya sida murid Iya, “Sapa Aku tu ku orang?”


text:
Sida lalu nyaut Iya, “John Pemaptisa. Orang bukai ngumbai Nuan Elijah, lalu sida ti bukai ngumbai Nuan siku ari sida nabi.”


text:
Iya lalu belabuh ngajar sida murid Iya, madahka Anak Mensia enda tau enda balat diperinsa, lalu ditulak sida tuai bansa, sida tuai imam, enggau sida pengajar Adat, lalu dibunuh, lalu tiga hari udah bekau nya Iya deka angkat idup baru.


text:
Tang Jesus nguing lalu merening ngagai sida murid Iya, lalu ngerara Peter. Ku Iya, “Rari nuan ari Aku, Sitan. Laban nuan berundingka utai mensia, ukai utai Allah Taala.”


text:
Iya lalu ngangauka orang mayuh sereta enggau sida murid Iya, lalu bejaku ngagai sida, “Enti orang deka nitihka Aku, awakka sida badu agi berundingka diri empu, ngesan regang diri, lalu nitihka Aku.


text:
Laban barang sapa deka ngidupka nyawa diri, deka ngelenyauka iya, lalu barang sapa ngelenyauka nyawa diri ketegal Aku, enggau ketegal Berita Manah, deka ngidupka iya.


text:
Barang sapa malu ke Aku sereta malu ke ajar Aku di mua rebak ti jai sereta bedosa tu, Anak Mensia deka mega malu ke orang nya lebuh Iya datai dalam mulia Apai Iya sama enggau bala melikat Iya ti kudus.”


text:
Lalu ku Iya bejaku ngagai sida, “Enggau bendar Aku madah ngagai kita, sekeda orang ke bediri ditu enda mati sebedau sida meda Perintah Allah Taala datai enggau kuasa.”


text:
Enam hari udah bekau nya Jesus mai Peter, James enggau John, lalu nguluka sida niki ngagai bukit sigi ti tinggi, kediri sida aja. Sida lalu meda gamal Iya berubah,


text:
Peter lalu bejaku ngagai Jesus, “Pengajar, manah kitai diau ditu! Awakka kami ngaga tiga buah langkau, sebuah ke Nuan, sebuah ke Moses, lalu sebuah ke Elijah.”


text:
Siti remang lalu ngelindung sida, lalu nyawa bisi didinga bejaku ari dalam remang nya, “Tu Anak ke dikesayauka Aku. Pendingka Iya!”


text:
Lebuh sida nurun ari bukit nya, Jesus lalu enda nyagi sida madah ngagai orang utai ti udah dipeda sida, nyentuk ngagai maya Anak Mensia udah angkat ari mati.


text:
Nya alai sida nadai madahka pekara nya ngagai orang, lalu betanyaka reti utai ti dikumbai pengangkat ari mati.


text:
Ku Iya bejaku ngagai sida, “Elijah endang amat dulu datai lalu nyendiaka semua utai. Tang nama kebuah Bup Kudus madahka Anak Mensia deka balat diperinsa, lalu dikeleseka?


text:
Tang Aku madah ngagai kita, Elijah endang udah datai, lalu sida udah ngereja utai ngagai iya nitihka peneka ati sida, munyi ti udah ditulis pasal iya.”


text:
Lebuh sida datai ba bala murid ti bukai, sida meda mayuh amat orang bekelingika sida murid nya, sereta meda bala pengajar Adat bekelikuh enggau sida.


text:
Siku orang ari bala mayuh lalu nyaut Iya, “Pengajar, aku mai anak aku ngagai Nuan, laban iya dirasuk roh bisu.


text:
Genap kali roh nya nyerang iya, roh nya ngempaska iya ke tanah, lalu nyawa iya bepupu, ngeli iya kerik-kerik, lalu tubuh iya tekering. Aku udah minta sida murid Nuan muru roh nya, tang sida enda ulih.”


text:
Jesus lalu nyaut sida, “Kita tu orang ke enda arap! Ni pengelama Aku enda tau enda begulai enggau kita? Ni pengelama Aku enda tau enda sabar enggau kita? Bai iya kitu ngagai Aku.”


text:
Sida lalu mai nembiak nya ngagai Iya. Lebuh roh nya meda Jesus, iya lalu tekala nya ngusak nembiak nya. Nembiak nya lalu rebah ke tanah lalu maringka diri, lalu nyawa iya bepupu.


text:
Jesus lalu nanya apai nembiak nya, “Ni pengelama iya udah baka tu?” Iya lalu nyaut, “Kenyau ari iya agi mit.


text:
Roh ti jai nya suah udah nikauka iya ngagai api, enggau ngagai ai, deka munuh iya. Tang enti Nuan ulih, kasihka kami, lalu tulung kami.”


text:
Tekala nya apai nembiak nya lalu bejaku enggau nyawa ti inggar, “Aku arap! Tulung aku ngambika pengarap aku besai agi!”


text:
Lebuh Jesus meda orang mayuh belanda mansang ngagai sida, Iya lalu ngerara roh ti jai nya, ku Iya, “Nuan roh bengal enggau bisu, Aku merintah nuan pansut ari iya, lalu anang agi tama ngagai iya!”


text:
Lebuh roh nya udah nyerauh lalu balat amat ngusak nembiak nya, iya pansut, lalu nembiak nya nyau baka ke mati. Nyau ka semua orang lalu bejaku, “Mati iya nya!”


text:
Lebuh Jesus udah tama ngagai rumah, sida murid Iya lalu nanya Iya lebuh sida kediri, “Nama kebuah kami enda ulih muru roh nya?”


text:
Sida lalu mupuk ari endur nya, lalu bejalai nengah menua Galili. Jesus enggai ngasuh orang nemu endur alai Iya,


text:
laban Iya benung ngajar murid Iya. Ku Iya bejaku ngagai sida, “Anak Mensia deka diserahka ngagai jari mensia, lalu sida deka munuh Iya, lalu tiga hari udah bekau nya, Iya deka angkat idup baru.”


text:
Udah nya sida datai di Kapernaum. Lebuh Iya udah datai di rumah, Iya lalu nanya sida, “Nama utai ti dikelikuhka kita di rantau jalai tadi?”


text:
Tang sida enda bemunyi, laban lebuh sida di rantau jalai, sida udah bekelikuhka enggau pangan diri sapa ke pemadu besai.


text:
Jesus duduk, lalu ngangauka sida dua belas, lalu bejaku ngagai sida, “Barang sapa keran deka nyadi dulu, enda tau enda nyadi dudi ari semua, lalu nyadi pemela ke semua.”


text:
Iya lalu ngambi siku anak mit, lalu ngengkahka anak mit nya ba tengah-tengah sida. Iya merap anak mit nya, lalu bejaku ngagai sida,


text:
“Barang sapa nerima siku anak mit ti baka tu dalam nama Aku, nerima Aku. Lalu barang sapa nerima Aku, ukai nerima Aku, tang nerima Iya ke ngirumka Aku.”


text:
John lalu bejaku ngagai Iya, “Pengajar, kami bisi meda orang siku muru antu dalam nama Nuan, lalu kami nguji nagang iya, laban iya ukai raban kitai.”


text:
Tang ku Jesus bejaku, “Anang nagang iya, laban nadai orang ke ngereja kereja ajih dalam nama Aku lalu udah nya bejai Aku.


text:
Laban enggau bendar Aku madah ngagai kita, barang sapa meri kita ai irup ketegal kita nembiak Aku, deka nerima upah.


text:
Barang sapa ngasuh siku ari sida ke mit tu, ke arapka Aku, bedosa, manah agi enti batu kisar ti besai ditanchangka ba rekung orang nya, lalu iya dibuai ngagai tasik.


text:
Enti jari nuan mai nuan bedosa, tetak iya! Manah agi nuan tama ngagai pengidup nadai jari sepiak, ari ke bisi dua piak jari, lalu nuan dibuai ngagai neraka, ngagai api ti enda nemu padam,


text:
Lalu enti kaki nuan mai nuan bedosa, tetak iya! Manah agi nuan tama ngagai pengidup nadai kaki sepiak, ari ke bisi dua piak kaki, lalu nuan dibuai ngagai neraka


text:
Lalu enti mata nuan mai nuan bedosa, keruk iya! Manah agi nuan tama ngagai Perintah Allah Taala mai sigi aja leka mata, ari ke bisi dua igi leka mata, lalu nuan dibuai ngagai neraka,


text:
“Garam endang manah, tang enti iya nadai agi masin, baka ni ku jalai ngaga iya masin baru? Awakka kita masin baka garam, lalu diau bebaik enggau pangan diri.”


text:
Jesus angkat ari endur nya, lalu mupuk ngagai menua Judea, enggau ngagai menua ti ngilah Sungai Jordan. Mayuh amat orang datai baru ngagai Iya, lalu endang baka selama, Iya ngajar sida.


text:
Lalu ku Iya bejaku ngagai sida, “Barang sapa muai bini, lalu jadi enggau indu bukai, butang ngelaban bini iya,


text:
Orang mai anak mit ngagai Jesus, ngambika Iya ngengkahka jari Iya atas sida. Sida murid lalu nganu orang nya.


text:
Tang lebuh Jesus meda nya, Iya pedis ati lalu bejaku ngagai sida murid Iya, “Awakka sida ke mit datai ngagai Aku. Anang nagang sida, laban Perintah Allah Taala diempu orang ke baka sida tu.


text:
Enggau bendar Aku madah ngagai kita, barang sapa enda nerima Perintah Allah Taala baka anak mit, enda ulih tama ngagai Perintah nya.”


text:
Lebuh Jesus baru deka mupuk, siku lelaki belanda datai lalu besugang di mua Iya, lalu nanya, “Pengajar ti manah, nama utai ti enda tau enda dikereja aku ngambika aku bulih pengidup ti meruan belama iya?”


text:
Ku Jesus bejaku ngagai iya, “Nama kebuah nuan ngumbai Aku manah? Nadai orang ke manah. Semina Allah Taala siku aja manah.


text:
Nuan nemu pesan: ‘Anang munuh orang; Anang butang; Anang ngenchuri; Anang betenahka orang; Anang nipu orang; Bebasaka apai indai nuan.’ ”


text:
Orang nya lalu nyaut, “Pengajar, semua pesan nya udah dititihka aku magang kenyau ari aku agi biak.”


text:
Jesus merening ngagai iya, rinduka iya, lalu bejaku ngagai iya, “Siti utai apin dikereja nuan. Mupuk nuan lalu jual semua utai ti dikemisi nuan, lalu beri ngagai orang ke seranta. Nya baru nuan bisi pengaya di serega. Udah nya titihka Aku.”


text:
Lebuh lelaki nya ninga nya, mua iya lalu bebali tusah lalu mupuk ari endur nya enggau ati ti balat tusah, laban iya kaya bendar.


text:
Jesus lalu malik kiba kanan, lalu bejaku ngagai sida murid Iya, “Mar amat meh orang ke kaya tama ngagai Perintah Allah Taala!”


text:
Sida murid tusah ati ninga nya, tang ku Jesus bejaku ngagai sida, “Anak, mar amat meh tama ngagai Perintah Allah Taala!


text:
Jesus merening ngagai sida, lalu bejaku, “Ba mensia, utai tu enda ulih, tang ba Allah Taala utai tu enda baka nya, laban ba Allah Taala semua utai ulih magang.”


text:
Peter lalu belabuh bejaku enggau Iya, “Peda Nuan, kami udah ninggalka semua utai, lalu nitihka Nuan.”


text:
Ku Jesus bejaku, “Enggau bendar Aku madah ngagai kita, nadai orang ke udah ninggalka rumah, tauka menyadi lelaki, tauka menyadi indu, tauka indai, tauka apai, tauka anak, tauka tanah, ketegal Aku, enggau ketegal Berita Manah,


text:
enda nerima seratus kali lipat mayuh agi ba maya ti diatu -- rumah, menyadi lelaki, enggau menyadi indu, indai, anak, enggau tanah, sereta kena perinsa -- lalu dalam dunya ti deka datai, bulih pengidup ti meruan belama iya.


text:
Lebuh Jesus enggau bala murid Iya benung di rantau jalai mansang ngagai Jerusalem, Jesus bejalai dulu ari sida. Sida balat irau ati, lalu orang ke nitihka sida takut. Jesus mai sida ke dua belas iku ke tisi baru, lalu belabuh madah ngagai sida utai ti deka nyadi ba Iya.


text:
Ku Iya, “Dinga kita, kitai mansang ngagai Jerusalem, lalu Anak Mensia deka diserahka ngagai bala tuai imam, enggau ngagai bala pengajar Adat, lalu sida deka nuduhka Iya diukum bunuh. Udah nya sida deka nyerahka Iya ngagai orang bansa bukai


text:
ke deka beduan Iya, ngeludah Iya, nyipat Iya, lalu munuh Iya. Lalu tiga hari udah bekau nya, Iya deka angkat idup baru.”


text:
Udah nya James seduai John, anak Sebedi, datai ngagai Jesus, lalu bejaku, “Pengajar, kami duai bisi utai ti deka dipinta kami duai ari Nuan.”


text:
Ku seduai iya, “Awakka kami duai enggau Nuan dalam Perintah Nuan, siku duduk ari kanan lalu siku ari kiba Nuan.”


text:
Tang ku Jesus bejaku ngagai seduai iya, “Seduai enda nemu utai ti dipinta diri. Kati seduai ulih ngirup ari mangkuk ti diirup Aku, tauka dibaptisa ngena baptisa ti dikena maptisa Aku?”


text:
“Ulih,” ku seduai iya nyaut. Jesus lalu bejaku ngagai seduai iya, “Seduai deka ngirup ari mangkuk ti diirup Aku, lalu seduai deka dibaptisa ngena baptisa ti dikena maptisa Aku.


text:
Tang ukai Aku ke ngeletak sapa ke duduk muak ari kanan tauka ari kiba Aku. Penuduk nya endang disedia ke orang ke patut duduk dia.”


text:
Jesus lalu ngangauka sida lalu bejaku ngagai sida, “Kita nemu, orang ke merintah orang bansa bukai, nekanka pengidup orang ke dipegai sida, lalu bala tuai sida merinsaka sida.


text:
Tang iya ukai baka nya ba bala kita. Barang sapa deka nyadi besai dalam bala kita, enda tau enda nyadi kuli kita,


text:
Laban Anak Mensia ukai datai minta Diri dibela, tang ngambika Iya mela, lalu nyerahka nyawa Diri kena nebus orang mayuh.”


text:
Sida lalu datai di Jeriko, lalu lebuh Jesus deka mupuk ari nengeri nya enggau sida murid Iya, sama enggau orang mayuh, siku orang ke benama Bartimius anak Timius, ke buta sereta seranta, duduk ba tisi jalai.


text:
Lebuh iya ninga orang nya Jesus ari Nasaret, iya lalu belabuh ngangau enggau nyawa ti inggar, “Jesus, Anak David! Kasihka aku!”


text:
Mayuh orang balat amat ngasuh iya badu agi ragak. Tang iya ngangau inggar agi, “Anak David, kasihka aku!”


text:
Jesus ngetu lalu bejaku, “Kangauka iya kitu.” Sida lalu ngangauka iya. Ku sida bejaku ngagai iya, “Anang tusah ati! Angkat nuan. Iya ngangauka nuan.”


text:
Jesus lalu bejaku ngagai iya, ku Iya, “Nama utai ti diasuh nuan kereja Aku ke nuan?” Iya lalu bejaku ngagai Jesus, “Pengajar, awakka aku ulih meda baru.”


text:
Ku Jesus bejaku ngagai iya, “Mupuk nuan, pengarap nuan udah ngeraika nuan.” Tekala nya iya lalu ulih meda, lalu nitihka Jesus.


text:
Lebuh sida nyau semak Jerusalem, datai ba Betpagi enggau Betani, ba Bukit Kana, Iya ngasuh dua iku murid Iya bejalai dulu,


text:
ku Iya, “Alai seduai mupuk ngagai genturung pendiau tunga ke mua seduai. Lebuh seduai tama ngagai genturung pendiau nya, seduai deka nemu siku anak keledai ditanchang, ti nadai udah kala ditepan orang. Buka tali iya, lalu bai iya kitu.


text:
Enti orang nyebut ngagai seduai, ‘Nama kebuah seduai ngereja nya?’ sebut jaku tu, ‘Tuhan begunaka iya, lalu Iya deka mulaika jelu tu enda lama da agi.’ ”


text:
Seduai iya mupuk, lalu nemu siku anak keledai ditanchang semak pintu, ba jalai raya. Lebuh seduai iya muka tali jelu nya,


text:
sekeda orang ke bediri dia lalu bejaku ngagai seduai iya, “Nama kebuah seduai muka tali anak keledai nya?”


text:
Seduai iya lalu mai anak keledai nya ngagai Jesus, lalu ngelempaika serayung seduai iya ba jelu nya. Jesus lalu nepan ba jelu nya.


text:
Mayuh orang nganchau serayung sida ba jalai raya nya. Sida ke bukai nganchau dan kayu ti dijarau sida di kebun.


text:
Orang ke bejalai di mua, enggau orang ke nitih ari belakang manjung, “Hosanna! Beberekat meh Iya ke datai dalam nama Tuhan!


text:
Beberekat meh perintah aki kitai David ti deka datai! Hosanna ke Allah Taala di serega ti pemadu tinggi!”


text:
Jesus lalu tama ngagai nengeri Jerusalem, lalu mansang ngagai Rumah Sembiang. Lebuh Iya udah bejalai meda semua utai dia, Iya lalu pansut ngagai Betani enggau sida dua belas, laban hari nyau lemai.


text:
Lebuh Iya tepedaka ari jauh sepun kayu ara ti bedaun, Iya mansang ngagai kayu nya, deka ngiga buah ba kayu nya. Lebuh Iya datai ba kayu nya, Iya nadai tetemuka buah ba kayu nya tang semina daun aja, laban nya endang ukai musin buah ara.


text:
Iya lalu bejaku ngagai kayu nya, “Awakka orang nadai agi makai buah nuan!” Sida murid Iya ninga nya.


text:
Sida lalu datai di Jerusalem. Iya tama ngagai Rumah Sembiang, lalu belabuh muru orang ke bejual-bebeli dalam Rumah Sembiang nya. Iya nungkupka mija orang ke penukar wang, enggau bangku orang ke nyual burung achang.


text:
Udah nya Iya ngajar orang mayuh. Ku Iya, “Endang udah ditulis, ‘Rumah Aku deka dikumbai rumah sembiang ke semua bansa.’ Tang kita udah ngaga iya nyadi sarang perumpak.”


text:
Lebuh sida tuai imam enggau sida pengajar Adat ninga nya, sida majak begigaka jalai munuh Iya, laban sida takutka Iya, laban semua orang mayuh bela alit ati ninga ajar Iya.


text:
Peter lalu ingat, lalu bejaku ngagai Iya, “Peda nya, Pengajar! Kayu ara ti disumpah Nuan, udah mati!”


text:
Enggau bendar Aku madah ngagai kita, barang sapa nyebut ngagai bukit tu, ‘Awakka nuan diangkatka lalu buai diri empu ngagai tasik,’ lalu kita enda kakang ati, tang arapka utai ti disebut kita nya deka nyadi, utai nya deka dikereja ke iya.


text:
Nya alai Aku madah ngagai kita, sebarang utai ti dipinta kita ngena sampi, arapka diri udah nerima utai nya, lalu utai nya deka diberi ngagai kita.


text:
Lalu lebuh kita bediri besampi, ampun dulu orang ke alai kita pedis ati, ngambika Apai kita ti di serega mega ngampun penyalah kita.


text:
Sida lalu datai baru di Jerusalem. Lebuh Iya benung bejalai dalam Rumah Sembiang, sida tuai imam, sida pengajar Adat, enggau sida tuai bansa datai ngagai Iya,


text:
Jesus lalu bejaku ngagai sida, “Aku deka nanya kita siti tanya. Saut Aku, nya baru Aku deka madahka kuasa ti dikena Aku ngereja utai tu.


text:
Sida lalu betalat enggau pangan diri, “Enti kitai nyebut, ‘Ari serega,’ Iya deka nyebut, ‘Enti pia, nama kebuah kita enda arapka John?’


text:
Tang enti kitai nyebut, ‘Ari mensia’?” -- sida takutka orang mayuh, laban semua orang bela ngumbai John nya nabi.


text:
Nya alai sida nyaut Jesus, “Enda kami nemu.” Jesus lalu bejaku ngagai sida, “Aku pen enggai meh madah ngagai kita kuasa ti dikena Aku ngereja utai tu.”


text:
Udah nya Iya belabuh bejaku ngagai sida ngena jaku sempama: “Orang siku numbuhka kebun anggur, ngaga pagar ngelingi kebun nya, numbak lubang alai ngengkahka pitan anggur, lalu ngaga sebuah menara peninjau; udah nya iya ngasuh orang nyua kebun nya, lalu iya bejalai ngagai menua bukai.


text:
Lebuh maya ngetau, iya ngasuh siku ulun iya mansang ngagai orang ke nyua kebun nya, deka ngambi ari sida ungkup iya ari asil kebun nya.


text:
Iya lalu ngirumka siku da agi ulun, lalu siku nya dibunuh sida. Lalu baka nya mega sida ngereja ngagai mayuh ulun ti bukai. Sekeda dipalu sida, lalu sida ti bukai dibunuh sida.


text:
Iya bisi siku agi orang ke deka dikirumka iya, iya nya anak ke dikesayauka iya. Ke pengujung iya, iya ngirumka anak iya nya, ku iya, ‘Sida tentu deka bebasaka anak aku.’


text:
Tang ku bala orang ke nyua kebun nya bejaku enggau pangan diri, ‘Tu orang ke bempu waris. Aram kitai munuh iya, ngambika pesaka nya diempu kitai.’


text:
“Nama utai ti deka dikereja orang ke bempu kebun nya? Iya deka datai, lalu munuh bala orang ke nyua kebun nya, lalu nyerahka kebun nya ngagai orang bukai.


text:
Kati kita nadai udah kala macha dalam Bup Kudus? ‘Batu ti ditulak tukang rumah udah nyadi batu ti pemadu beguna.


text:
Lebuh sida nemu Iya udah nyebut jaku sempama nya ngelaban sida, sida lalu nguji nangkap Iya, tang sida takutka orang mayuh. Nya alai sida ninggalka Iya, lalu mupuk ari endur nya.


text:
Sida lalu ngasuh sekeda orang Parisi enggau sekeda nembiak Herod mansang ngagai Jesus, deka manjuk Iya ngena jaku ti disebut Iya Empu.


text:
Sida datai lalu bejaku enggau Iya, “Pengajar, kami nemu Nuan endang madahka utai ti bendar, lalu enda bedulika orang; laban Nuan enda bepilih mua mata, tang ngajar utai ti bendar pasal jalai Allah Taala nitihka pemendar. Padahka ngagai kami, kati kitai ngelaban Adat tauka enda enti kitai mayar chukai ngagai Raja Besai?


text:
Kati kitai patut mayar tauka enda?” Tang Jesus nemu sida semina pura-pura ngapa nanyaka nya, nya alai Iya lalu nyaut, “Nama kebuah kita nguji Aku? Bai kitu sesingkap duit ngagai Aku ngambika Aku meda iya.”


text:
Sida lalu mai sesingkap duit ngagai Iya. Iya lalu bejaku ngagai sida, “Gambar sapa enggau nama sapa tu?” “Enggi Raja Besai,” ku sida nyaut.


text:
Jesus lalu bejaku ngagai sida, “Utai Raja Besai, beri ngagai Raja Besai. Utai Allah Taala, beri ngagai Allah Taala.” Sida lalu balat amat alit ati ke Iya.


text:
Sekeda orang Saduki, ke ngumbai mensia nadai angkat ari mati, datai ngagai Jesus lalu nanya ngagai Iya,


text:
“Pengajar, Moses udah nulis ke kitai, ‘enti lelaki mati ninggalka bini, tang nadai anak, menyadi lelaki iya enda tau enda jadi enggau balu nya, ngambika seduai iya bisi anak ngarika menyadi iya.’


text:
Nyadi sida menyadi nya tujuh iku. Iya ke tuai jadi enggau indu nya, lalu lebuh iya mati iya nadai ninggalka anak.


text:
Udah nya menyadi ke lumur dua jadi enggau indu nya, lalu lelaki nya mega mati nadai ninggalka anak. Baka nya mega menyadi ke lumur tiga.


text:
Lebuh pengangkat orang ari mati, sapa bempu bini nya? Laban semua sida tujuh iku nya bela udah ampit magang jadi enggau iya.”


text:
Ku Jesus bejaku ngagai sida, “Enda ka penemu kita salah, laban kita enda nemu Bup Kudus, tauka kuasa Allah Taala?


text:
Laban lebuh orang angkat ari mati, sida enda jadi melaki-bini tauka nikah, tang baka melikat ti di serega.


text:
Nyadi pasal orang ke mati diangkatka idup baru, kati kita nadai udah kala macha dalam Bup Moses, ba genteran ti ngenang pasal babas ti diempa api, pasal jalai Allah Taala bejaku ngagai Moses, ‘Aku tu Allah Taala Abraham, Isak, enggau Jakop’?


text:
Siku pengajar Adat datai semak lalu ninga sida bekelikuh enggau pangan diri. Lebuh iya ninga pemanah saut Jesus, iya lalu nanya Jesus, “Ni pesan ti pemadu besai?”


text:
Jesus lalu nyaut, “Pesan ti pemadu besai nya, ‘Pendingka tu, O kita orang Israel! Tuhan Allah Taala kitai endang siku aja.


text:
Kita enda tau enda rinduka Tuhan Allah Taala kita, enggau pengabis ati kita, enggau pengabis semengat kita, enggau pengabis runding kita, enggau pengabis pengering kita.’


text:
Pesan ti lumur dua nya: ‘Rinduka pangan nuan, baka nuan ke rinduka diri empu.’ Nadai pesan bukai ti besai agi ari pesan dua bengkah nya.”


text:
Pengajar Adat nya lalu bejaku ngagai Iya, “Betul utai ti ku Nuan, Pengajar! Munyi ti ku Nuan, ‘Allah Taala endang siku aja, lalu nadai petara bukai, kelimpah ari Iya,’


text:
lalu ‘rinduka Iya enggau pengabis ati nuan, enggau pengabis runding nuan, enggau pengabis pengering nuan,’ lalu ‘rinduka pangan diri baka nuan ke rinduka diri empu.’ Tu lebih agi beguna ari semua piring tunu enggau semua piring bukai.”


text:
Lebuh Jesus meda iya udah nyaut enggau betul, Iya lalu bejaku ngagai iya, “Nuan enda jauh ari Perintah Allah Taala.” Udah bekau nya, nadai orang agi berani nanyaka utai ngagai Iya.


text:
Lebuh Jesus benung ngajar dalam Rumah Sembiang, Iya nanya, “Baka ni ku sida pengajar Adat tau ngumbai Kristus peturun David?


text:
David empu, ulih kuasa Roh Kudus, madah: ‘Ku Tuhan bejaku ngagai Tuhan aku, “Duduk Nuan muak ari kanan Aku datai ke Aku udah ngengkahka bala munsuh Nuan di baruh kaki Nuan.” ‘


text:
David empu ngumbai Iya ‘Tuhan.’ Nya alai baka ni ku Iya tau nyadi peturun David?” Lalu bala orang mayuh gaga amat mendingka Iya.


text:
Lebuh Iya ngajar sida, Iya bejaku munyi tu, “Bejaga kita ari sida pengajar Adat, ke rindu bejalai ngena baju panjai, lalu ditabi orang ba sebelah pasar,


text:
lalu milih penuduk ti pemadu manah dalam balai gempuru, enggau penuduk ti di atas lebuh pengerami makai besai.


text:
Sida ngerampas rumah indu ke balu, lalu pura-pura ngapa ngaga diri lama besampi. Sida deka diukum berat agi.”


text:
Jesus duduk semak sarang wang Rumah Sembiang, lalu nengkilaka orang nepuka duit ke dalam sarang wang nya. Mayuh orang ke kaya nepuka mayuh duit.


text:
Jesus lalu ngangauka sida murid Iya lalu bejaku ngagai sida, “Enggau bendar Aku madah ngagai kita, indu balu ke seranta tu udah nepuka mayuh agi duit ke dalam sarang wang nya ari semua sida bukai.


text:
Laban sida ti bukai meri ari pemayuh utai ti dikemisi sida, tang indu ke seranta tu, udah meri semua utai ti dikemisi iya, semua utai ti dikena iya beridup.”


text:
Lebuh Iya pansut ari Rumah Sembiang, siku murid bejaku ngagai Iya, “Pengajar, peda Nuan pemesai batu enggau pemesai rumah nya!”


text:
Jesus lalu nanya iya, “Kati nuan bisi meda rumah ti besai nya? Sigi pen nadai meh batu nya deka mengkang betusun baka nya. Semua batu nya deka diruntuhka magang.”


text:
Lebuh Jesus duduk ba Bukit Kana, ti betiban enggau Rumah Sembiang, Peter, James, John enggau Andrew datai kediri sida aja ngagai Iya, lalu nanya Iya,


text:
“Padahka ngagai kami, kemaya utai nya deka nyadi, enggau tanda ti deka nunjukka semua utai nya deka nyadi.”


text:
Mayuh orang deka datai ngena nama Aku, lalu bejaku, ‘Aku tu meh Iya!’ lalu sida deka nesatka mayuh orang.


text:
Lebuh kita ninga munyi perang enggau berita perang, anang takut. Utai nya enda tau enda nyadi, tang pengujung apin datai.


text:
Bansa deka beperang ngelaban bansa, lalu menua deka beperang ngelaban menua. Tanah berenyang deka nyadi ba mayuh bengkah endur. Lapar pungkang deka nyadi. Utai tu semina pun iya aja, baka indu ke radai deka beranak.


text:
“Tang kita empu enda tau enda bejaga; laban kita deka diserahka ngagai Kunsil; lalu kita dipalu dalam balai gempuru; lalu kita deka bediri di mua gabenor, enggau di mua bala raja ketegal Aku, ngambika kita besaksi ngagai sida.


text:
Lebuh sida mai kita ngagai kot lalu nyerahka kita, anang irauka utai ti deka disebut kita. Tak sebut aja sebarang utai ti diberi ngagai kita lebuh maya nya, laban ukai kita ke bejaku, tang Roh Kudus.


text:
Menyadi deka nyerahka menyadi ngambika iya dibunuh, lalu apai deka nyerahka anak, lalu anak deka angkat ngelaban apai indai, lalu ngasuh sida dibunuh.


text:
“Tang lebuh kita meda ‘Utai ti Pemadu Jai’ bediri ba endur ti enda patut alai iya bediri (awakka orang ke macha meretika utai tu), orang ke di Judea enda tau enda rari ngagai bukit.


text:
Laban lebuh maya nya ila penusah ti amat besai deka nyadi, baka ti nadai udah kala nyadi kenyau ari penumbuh dunya nyentuk ngagai diatu, tauka jemah ila.


text:
Lalu enti Tuhan enda ngurangka penyampau hari nya, nadai mensia ulih diselamatka, tang ketegal nembiak ke udah dipilih Iya, Iya udah ngurangka penyampau hari nya.


text:
Lalu enti orang nyebut ngagai kita lebuh maya nya, ‘Peda kita! Tu Kristus!’ tauka, ‘Peda kita! Nyin Iya!’, anang arapka nya.


text:
Laban Kristus ti pelesu, enggau nabi ti pelesu deka pegari, lalu ngereja mayuh kereja ajih, enggau kereja ti nyelai kena nesatka bala nembiak ke udah dipilih Allah Taala, enti ulih.


text:
“Tang lebuh maya nya ila, udah bekau penusah ti besai nya nyadi, mata hari deka piam, lalu bulan enda agi manchar,


text:
Udah nya Iya deka ngirumka bala melikat, lalu ngempuruka bala nembiak Iya ke udah dipilih Iya ari empat iti sukut dunya, aru dunya sepiak ngagai dunya sepiak.


text:
“Pelajarka ari kayu ara. Lebuh dan iya nyau geduk, lalu daun iya belabuh bekantuk, kita nemu musin panas nyau semak.


text:
“Tang nadai orang nemu hari tauka jam. Melikat ke di serega enda nemu, lalu Anak Mensia pen enda mega nemu. Semina Apai aja nemu.


text:
Iya baka orang siku ke bejalai ngagai menua bukai. Iya ninggalka rumah lalu ngasuh orang gaji iya ngemataka utai iya, siku-siku bela diberi iya pengawa, lalu ngasuh orang ke nyaga mua pintu iya bejaga.


text:
Nya alai, bejaga kita, laban kita enda nemu kemaya tuan rumah nya deka datai, nemuka lebuh lemai hari, tauka ba urung tengah malam, tauka sebedau dini hari, tauka ba urung rerak tawas,


text:
Dua hari sebedau Gawai Paska enggau Gawai Roti Ti Enda Beragi nyadi, sida tuai imam, enggau sida pengajar Adat ngiga jalai nangkap Jesus ngena chara belalai lalu munuh Iya,


text:
Lebuh Jesus benung makai dalam rumah Simon ke udah sakit lan di Betani, siku indu datai mai sebutul minyak wangi ti berega, mechahka butul nya, lalu nuang minyak wangi nya ba pala Jesus.


text:
Tang sekeda orang ke bisi dia pedis ati meda nya, lalu bejaku enggau pangan diri, “Nama kebuah masau minyak wangi nya?


text:
Laban minyak wangi nya tau dijual ngena rega lebih tiga ratus singkap duit pirak lalu duit nya diberi ngagai orang ke seranta!” Sida lalu nganu indu nya.


text:
Tang ku Jesus bejaku, “Anang ngachau iya! Nama kebuah kita ngiruh iya? Iya udah ngereja utai ti manah ke Aku.


text:
Laban kita deka seruran bisi orang ke seranta enggau kita, lalu kita tau ngayanka penyiru kita ke sida sebarang maya kita deka. Tang Aku enda seruran bisi enggau kita.


text:
Enggau bendar Aku madah ngagai kita, di sebarang endur Berita Manah tu ditusui di serata dunya, utai ti udah dikereja iya deka ditusui kena ngingatka iya.”


text:
Udah nya Judas Iskariot, siku ari sida ke dua belas, mansang ngagai sida tuai imam, deka nyual Jesus ngagai sida.


text:
Lebuh sida ninga nya, sida gaga amat lalu besemaya deka meri iya duit. Nya alai Judas lalu belabuh begigaka peluang nyual Jesus.


text:
Ba hari ti keterubah ke Gawai Roti Ti Enda Beragi, lebuh maya nyayat anak domba, sida murid bejaku enggau Iya, “Dini alai Nuan ngasuh kami nyendiaka pemakai Gawai Paska ke Nuan?”


text:
Iya lalu ngasuh dua iku murid Iya. Ku Iya bejaku ngagai seduai iya, “Alai seduai mansang ngagai nengeri. Siku lelaki ke mai tempayan ai deka betemu enggau seduai. Titihka iya,


text:
lalu tama ngagai rumah ti alai iya tama, lalu sebut ngagai orang ke bempu rumah nya, ‘Pengajar nanya, Dini alai bilik temuai alai Aku makai pemakai Gawai Paska enggau murid Aku?’


text:
Iya deka madah ngagai seduai siti bilik ti besai di sadau, ti udah dikemas sereta disikap. Sediaka pemakai Gawai Paska ke kitai dia.”


text:
Nya alai murid dua iku nya lalu mupuk ngagai nengeri nya, lalu nemu semua utai munyi ti udah dipadahka Jesus ngagai seduai iya. Seduai iya lalu nyendiaka pemakai Gawai Paska.


text:
Lalu lebuh sida benung duduk makai, Jesus bejaku, “Enggau bendar Aku madah ngagai kita, siku ari bala kita deka nyual Aku, iya ke sama makai enggau Aku.”


text:
Ku Iya bejaku ngagai sida, “Siku ari kita ke dua belas, iya ke nyepuhka roti ngagai pinggai nyereta Aku.


text:
Laban Anak Mensia deka mupuk munyi ti ditulis pasal Iya. Tang naka meh penusah orang ke nyual Anak Mensia! Manah agi enti iya enda ada!”


text:
Lebuh sida benung makai, Iya ngambi roti, lalu lebuh Iya udah merekat roti nya Iya lalu mechahka roti nya, meri roti nya ngagai sida murid Iya, lalu bejaku, “Empa; tu tubuh Aku.”


text:
Udah nya Iya ngambi mangkuk, lalu lebuh Iya udah meri terima kasih, Iya lalu nyuaka mangkuk nya ngagai sida, lalu semua sida bela ngirup ari mangkuk nya.


text:
Enggau bendar Aku madah ngagai kita, Aku enda agi ngirup wain tu nyentuk ngagai hari Aku ngirup iya baru dalam Perintah Allah Taala.”


text:
Jesus lalu bejaku ngagai sida, “Semua kita deka ninggalka Aku, laban endang udah ditulis, ‘Aku deka munuh pengibun bedus, lalu raban bedus deka pambar.’


text:
Jesus lalu bejaku ngagai iya, “Enggau bendar Aku madah ngagai nuan, sehari tu, malam tu, sebedau manuk mengkukuk kedua kali, nuan udah besangkalka Aku tiga kali.”


text:
Tang Peter bejaku bebendar agi, ku iya, “Enti sema aku enda tau enda mati enggau Nuan, enda meh aku besangkalka Nuan!” Semua murid ti bukai bela bejaku munyi nya magang.


text:
Sida datai ba endur siti ti dikumbai Getsemani, lalu ku Iya bejaku ngagai sida murid Iya, “Duduk ditu. Aku deka besampi.”


text:
lalu ku Iya bejaku ngagai sida, “Ati Aku balat tusah, asai ke deka mati. Tinggal ditu lalu anang tinduk.”


text:
Iya bejalai jauh mimit, nyungkurka Diri ke tanah lalu besampi minta Diri, enti ulih, enda ibuh natka pemerinsa nya.


text:
Ku Iya besampi, “Abba,Apai, ba Nuan semua utai ulih magang. Ambi mangkuk tu ari Aku, tang ukai nitihka peneka Aku, tang nitihka peneka Nuan.”


text:
Udah nya Iya pulai baru ngagai sida murid, lalu nemu sida tinduk, lalu ku Iya bejaku ngagai Peter, “Simon, kati nuan tinduk? Kati nuan enda ulih bejaga sejam?


text:
Udah nya Iya pulai baru lalu nemu sida tinduk, laban sida nyau kelalu deka tinduk. Lalu sida enda nemu chara madah ngagai Iya.


text:
Lebuh Iya pulai baru ketiga kali, Iya bejaku ngagai sida, “Kati kita agi tinduk sereta belelak? Umbas meh nya! Maya udah datai. Diatu Anak Mensia deka dijual ngagai orang ke bedosa.


text:
Kemaya nya, lebuh Jesus agi benung bejaku, Judas, siku ari sida ke dua belas, lalu datai, mai bala orang ke betangkinka pedang enggau bebaika pemalu, ari sida tuai imam, ari sida pengajar Adat, enggau ari sida tuai bansa.


text:
Nyadi orang ke nyual Iya, udah meri sida siti tanda. Ku iya, “Orang ke disium aku, nya meh Iya. Tangkap Iya, bai Iya lalu jaga Iya.”


text:
Nya alai lebuh Judas datai, iya lalu tekala nya mansang ngagai Jesus, lalu bejaku, “Pengajar!” lalu nyium Iya.


text:
Tang siku ari orang ke bediri semak dia nyintak pedang iya, lalu mantap ulun imam besai, mutuska pending iya.


text:
Jesus lalu bejaku ngagai sida, “Kati kita betangkinka pedang enggau bebaika pemalu mansang nangkap Aku, baka ke nangkap perumpak?


text:
Tiap hari Aku begulai enggau kita lebuh Aku ngajar dalam Rumah Sembiang, lalu kita enda nangkap Aku. Tang awakka Bup Kudus dikamatka.”


text:
Sida lalu mai Jesus ngagai imam besai. Semua sida tuai imam, sida tuai bansa enggau sida pengajar Adat lalu begempuru.


text:
Peter udah nitihka Jesus ari jauh, nyentuk ngagai tengah laman imam besai, lalu iya duduk bekindu enggau sida jejaga.


text:
Nyadi sida tuai imam enggau semua raban Kunsil ngiga saksi ngelaban Jesus, ngambika Iya diukum bunuh. Tang sida nadai tetemuka saksi.


text:
Laban mayuh orang besaksi bula ngelaban Iya, tang saksi sida enda besetuju enggau saksi pangan diri.


text:
“Kami udah ninga Iya nyebut, ‘Aku deka ngerusak Rumah Sembiang tu ti digaga mensia, lalu dalam tiga hari Aku deka nirika sebuah ti ukai digaga mensia.’ ”


text:
Imam besai lalu bediri di mua sida, lalu nanya Jesus, “Kati Nuan nadai saut ngagai nya? Nama utai tu ti disebut sida ngelaban Nuan?”


text:
Tang Jesus enda bemunyi, lalu enda nyaut. Imam besai lalu nanya Iya baru, “Kati Nuan tu Kristus, Anak Iya ti Beberekat?”


text:
Jesus lalu bejaku, “Aku meh nya, lalu ‘kita deka meda Anak Mensia duduk muak ari kanan Iya ti Bekuasa,’ lalu ‘datai dalam remang ari serega!’ ”


text:
Imam besai lalu nyarikka baju panjai iya empu, lalu bejaku, “Nama kebuah kitai begunaka saksi bukai?


text:
Kita udah ninga Iya bejaku busung. Nnama pemutus penemu kita?” Semua sida bela madahka Iya patut diukum bunuh.


text:
Sekeda sida lalu belabuh ngeludah Iya, mampul mata Iya lalu nampar Iya. Ku sida, “Uji Nuan benabi!” Bala jejaga mega enggau ngambi peluang, lalu malu Iya.


text:
Lebuh iya meda Peter bekindu, iya merening ngagai Peter, lalu bejaku, “Nuan pen udah meh enggau Jesus orang Nasaret.”


text:
Tang Peter besangkalka nya. Ku iya, “Nadai aku nemu tauka meretika utai ti ku nuan.” Iya lalu pansut ngagai mua pintu penama. Manuk lalu mengkukuk.


text:
Lebuh indu kuli nya meda Peter, iya lalu belabuh baru madah ngagai orang ke bediri dia, “Iya tu siku ari bala sida!”


text:
Tang Peter besangkal baru. Enda lama udah nya, lebuh orang ke bediri dia bejaku ngagai Peter baru, “Nuan tetap raban sida, laban nuan tu orang Galili.”


text:
Lebuh maya nya manuk mengkukuk kedua kali. Nya baru Peter ingatka utai ti udah disebut Jesus ngagai iya, “Sebedau manuk mengkukuk kedua kali, nuan udah besangkalka Aku tiga kali.” Peter lalu nyabak.


text:
Tumu pagi hari siti, sida tuai imam lalu baum enggau bala tuai bansa, bala pengajar Adat, enggau semua raban Kunsil. Sida nanchang Jesus ngena rantai, mai Iya ari endur nya, lalu nyerahka Iya ngagai Pilate.


text:
Pilate lalu nanya Iya baru, “Kati Nuan nadai saut ngagai nya? Dinga Nuan pemayuh dawa ti dibantaika sida ngelaban Nuan.”


text:
Ba genap Gawai Paska Pilate endang selalu ngelepaska siku orang tutup ke sida, sebarang orang ke dipinta sida.


text:
Nyadi dalam rumah jil bisi orang siku benama Barabas, sama enggau bala orang ke udah munuh orang sereta udah angkat ngelaban perintah.


text:
Nya alai bala orang mayuh datai lalu belabuh minta Pilate ngereja utai ke sida baka ti udah dikereja iya ngelama tu.


text:
Pilate lalu bejaku baru ngagai sida, “Enti pia, nama utai ti patut dikereja aku ngagai Iya ke dikumbai kita Raja orang Judah?”


text:
Pilate lalu nanya sida, “Nama kebuah? Nama penyalah ti udah dikereja Iya?” Tang sida manjung inggar agi, “Regang Iya!”


text:
Nyadi laban Pilate endang deka ngenyamaika ati orang mayuh, iya lalu ngelepaska Barabas ke sida. Lebuh Jesus udah disipat, iya lalu nyerahka Jesus ngambika Iya diregang.


text:
Bala soldadu lalu mai Jesus ke dalam ngagai tengah laman istana gabenor, lalu ngangauka semua raban soldadu ti bukai.


text:
Sida lalu ngerasukka baju panjai ti ungu ba Iya. Lebuh sida udah ngaga makota ari pating kayu ti beduri, sida lalu ngengkahka makota nya ba pala Iya.


text:
Lebuh sida udah beduan Iya, sida muka baju panjai ti ungu nya ari Iya, lalu ngerasukka gari Iya Empu ba Iya. Udah nya sida mai Iya pansut, deka ngeregang Iya.


text:
Sida mejalka siku orang ke mansa, ke datai ari menua pesisir, ngesan regang Iya. Orang nya benama Simon ke asal ari menua Sairin, lalu iya nya apai Aleksander seduai Rupus.


text:
Udah nya sida ngeregang Iya, lalu bedua gari Iya entara bala sida, ngena chara bechabut undi kena nentuka sapa tau bulih gari iya.


text:
Tu ngamatka jaku ti udah disebut dalam Bup Kudus, “Iya dibunuh begulai enggau orang ke udah ngereja penyalah.”


text:
Orang ke mansa ngeleseka Iya lalu ngilikka pala sida. Ku sida, “Nuan ke deka ngerusak Rumah Sembiang, lalu nirika iya baru dalam tiga hari,


text:
Sida tuai imam enggau sida pengajar Adat mega ngeleseka Iya di mua pangan diri. Ku sida, “Iya nyelamatka orang bukai, tang Iya enda ulih nyelamatka Diri Empu!


text:
Awakka Kristus, Raja orang Judah, nurun ari regang nya diatu, ngambika kitai meda lalu arap.” Orang ke diregang sama enggau Iya, mega ngeleseka Iya.


text:
Ba urung pukul tiga Jesus ngangau enggau nyawa ti inggar, “Eloi, Eloi, lama sabaktani?” reti nya, “Allah Taala Aku, Allah Taala Aku, nama kebuah Nuan ninggalka Aku?”


text:
Lebuh orang ke bediri dia ninga Iya ngangau, sekeda sida lalu bejaku, “Dinga nya, Iya ngangauka Elijah!”


text:
Siku orang lalu belanda, nyepuhka bungai karang ngagai wain ti masam, ngengkahka utai nya ba puting kayu, lalu ngasuh Jesus ngirup, ku iya, “Anang guai dulu! Awakka kitai meda enti Elijah deka datai lalu ngambi Iya ari regang nya!”


text:
Lebuh pemesai soldadu ke bediri di mua Iya, meda chara Jesus ngapuska seput, iya lalu bejaku, “Orang tu amat Anak Allah Taala!”


text:
Sida ke indu mega bisi dia, nengkila ari jauh. Bala sida nya nyengkaum Maria Magdalin, Maria indai James ti biak seduai Joses, enggau Salomi.


text:
Sida nya udah nyempulang Jesus lalu nulung Iya enggau utai ti dipeguna Iya lebuh Iya agi di menua Galili, enggau mayuh indu bukai ke udah datai sama enggau Iya ngagai Jerusalem.


text:
Lebuh hari nyau lemai, lalu laban hari nya endang hari alai nyendiaka Gawai, iya nya hari sebedau hari Sabat,


text:
Josep ke asal ari Arimatea, siku raban Kunsil, ke nganti penatai Perintah Allah Taala, mansang enggau ati ti berani ngagai Pilate, minta bangkai Jesus.


text:
Pilate lalu iran ati enti Jesus amat udah mati. Nya alai iya mesanka pemesai soldadu, lalu nanyaka enti Jesus amat lama udah mati.


text:
Lebuh Pilate nemu Jesus udah mati ari padah pemesai soldadu nya, iya lalu nyerahka bangkai Jesus ngagai Josep.


text:
Josep lalu meli kain linin, nurunka bangkai Jesus, mungkus bangkai nya ngena kain linin nya, lalu ngalika bangkai nya dalam kubur ti udah ditebuk ba batu galang. Iya lalu maringka sigi batu ti besai ngagai mua kubur nya.


text:
Udah bekau hari Sabat, Maria Magdalin, Maria indai James, enggau Salomi lalu meli rempah, ngambika sida ulih nata bangkai Jesus.


text:
Lebuh sida tama ngagai kubur, sida meda siku orang bujang ke ngena baju panjai ti burak, duduk muak ari kanan. Sida lalu takut.


text:
Tang ku iya bejaku ngagai sida, “Anang takut. Kita ngiga Jesus orang Nasaret, ke udah diregang. Iya udah diangkatka idup baru. Iya nadai ditu. Peda kita endur alai sida udah ngalika Iya.


text:
Tang mupuk kita, lalu padahka ngagai sida murid Iya, enggau ngagai Peter, Iya mupuk dulu ari kita ngagai Galili. Din kita deka meda Iya, munyi ti udah dipadahka Iya ngagai kita.”


text:
Nya alai sida pansut lalu rari ari kubur, laban sida balat takut sereta balat alit ati, lalu sida nadai madahka utai nya ngagai orang, laban sida takut.


text:
Tumu pagi hari Minggu lebuh Jesus udah angkat ari mati, Iya pegari terubah ngagai Maria Magdalin, ke udah alai Iya muru tujuh iku antu.


text:
Maria Magdalin mansang lalu madah ngagai orang ke udah begulai enggau Jesus, ke benung ngulit sereta nyabak.


text:
Tang lebuh sida ninga Jesus udah idup baru, lalu Maria Magdalin udah meda Iya, sida enda arapka nya.


text:
Udah nya Iya pegari ngena chara bukai ngagai dua iku orang ari bala sida, lebuh seduai iya benung di rantau jalai mansang ngagai menua pesisir.


text:
Udah nya Iya pegari ngagai murid ke sebelas iku, lebuh sida benung makai, lalu Iya nganu sida laban sida enda arap sereta kieh, laban sida enda arapka orang ke udah meda Iya, udah bekau Iya ke angkat idup baru.


text:
Lalu ku Iya bejaku ngagai sida, “Bejalai kita ngagai serata dunya, lalu tusui Berita Manah ngagai semua mensia.


text:
Lalu tu tanda ti deka nyempulang orang ke arap: sida deka muru antu dalam nama Aku; sida deka bejaku ngena jaku ti nyelai.


text:
Enti sida tepegaika ular, tauka teirupka rachun, utai nya enda ngemediska sida; sida deka ngengkahka jari sida ba orang ke sakit, lalu orang nya deka gerai.”


text:
Lebuh Tuhan Jesus udah bejaku ngagai sida, Iya lalu dibai niki ke serega, lalu duduk muak ari kanan Allah Taala.


text:
Sida murid bejalai lalu nusui Berita Manah di semua endur, lalu Tuhan bekereja enggau sida lalu netapka pengamat pesan Iya ngena kereja ajih ti nyempulang pesan nya. [


text:
Sida indu mansang ngagai Peter enggau bala pangan iya lalu nusui pasal utai ti udah dipadahka ngagai sida.


text:
Udah nya Jesus Empu ngirumka, ngena sida murid Iya, kenyau ari timur nyentuk ke barat, pesan ti kudus sereta idup belama iya pasal pengelepas ti meruan belama iya.]


text:
Tabi Teopilus: Laban mayuh orang udah nguji ngena jalai ti betusun nuliska cherita pasal utai ti udah nyadi ba bala kami,


text:
nitihka cherita ti udah ditusui ngagai kami ulih orang ke meda utai nya nyadi kenyau ari pun, lalu udah nusui pesan nya,


text:
nya alai, lebuh aku udah enggau bejimat mansik semua utai nya kenyau ari pun, aku mega berunding deka nuliska utai nya ngena chara ti betusun, ke nuan, Tuan ti dipebasaka,


text:
Lebuh Herod nyadi raja di menua Judea, bisi siku imam benama Sekariah. Iya peturun Imam Abijah. Bini iya peturun Aron, lalu nama iya Elisabet.


text:
Nyadi sekali, lebuh Sekariah benung bekereja nyadi imam di mua Allah Taala, lebuh raban iya bekereja dalam Rumah Sembiang sehari nya,


text:
iya kena pilih ngena chara bechabut undi, nitihka adat asal sida imam, lalu iya tama ngagai Rumah Sembiang Tuhan lalu nunu menyan.


text:
Tang ku melikat nya bejaku ngagai iya, “Anang takut, Sekariah, laban sampi nuan udah didinga Allah Taala, lalu bini nuan Elisabet deka ngadaka anak lelaki siku, lalu nuan deka meri iya nama John.


text:
laban iya deka nyadi orang ke besai di mua Tuhan. Iya enda tau ngirup wain tauka ai ti bisa. Indah sebedau iya ada deh Iya deka dipenuhka enggau Roh Kudus.


text:
Ngena roh enggau kuasa Elijah iya deka bejalai dulu ari Tuhan, nguingka ati apai indai ngagai anak sida, enggau nguingka orang ke enda ngasi ngagai penemu-dalam orang ke lurus, nyendiaka bala nembiak Tuhan, ke udah disedia ke Tuhan.”


text:
Sekariah lalu bejaku ngagai melikat nya, “Baka ni ku aku nemu utai tu deka nyadi? Laban aku nyau tuai, lalu bini aku mega nyau tuai.”


text:
Melikat nya lalu nyaut, “Aku tu Gabriel, ke bediri di mua Allah Taala, lalu aku udah diasuh bejaku ngagai nuan, lalu mai Berita Manah tu ngagai nuan.


text:
Tang diatu laban nuan enda arapka jaku aku, ti deka dikamatka ba maya ti patut, nuan deka bisu, enda ulih bejaku nyentuk ngagai hari semua utai nya nyadi.”


text:
Lebuh utai nya benung nyadi, orang ke di luar nganti Sekariah, lalu sida iranka kebuah iya lama amat dalam Rumah Sembiang.


text:
Lebuh iya pansut, iya enda ulih bejaku ngagai sida. Nya baru sida nemu iya bisi udah meda genera dalam Rumah Sembiang. Iya majak ngaga tanda ngena jari iya, lalu mengkang enda ulih bejaku.


text:
Udah bekau nya, bini iya Elisabet lalu betubuh-bisi, lalu iya enda pansut ari rumah lima bulan. Ku Elisabet bejaku,


text:
“Tu meh utai ti udah dikereja Tuhan ke aku, lebuh Iya kasihka aku, lalu muai pemalu ti udah ditatka aku di mua orang mayuh!”


text:
Dalam bulan ti keenam Elisabet betubuh-bisi, Allah Taala ngasuh melikat Gabriel datai ngagai sebuah nengeri ti dikumbai Nasaret di menua Galili,


text:
ngagai siku dara bungas ke betunang enggau lelaki siku ke benama Josep ke ari peturun David. Nama dara bungas nya Maria.


text:
Melikat nya datai ngagai iya, lalu bejaku, “Tabi ke nuan, ke dikerinduka Allah Taala! Tuhan bisi enggau nuan!”


text:
Lalu diatu nuan deka betubuh-bisi, lalu ngadaka anak lelaki siku, lalu nuan deka meri iya nama Jesus.


text:
Iya deka nyadi orang ke tinggi pangkat, lalu Iya deka dikumbai Anak Allah Taala ti Pemadu Tinggi, lalu Tuhan Allah Taala deka meri Iya kerusi diraja aki Iya David.


text:
Ku melikat nya bejaku enggau iya, “Roh Kudus deka datai atas nuan, lalu kuasa Allah Taala ti Pemadu Tinggi deka ngayung nuan. Nya alai anak mit ti deka diadaka nya kudus. Iya deka dikumbai Anak Allah Taala.


text:
Lalu diatu petunggal nuan Elisabet benung betubuh-bisi taja pen iya nyau tuai. Tu keenam bulan iya betubuh-bisi, taja pen iya dikumbai mandul.


text:
Maria lalu bejaku, “Aku tu nembiak Tuhan. Awakka utai nya nyadi ba aku nitihka jaku nuan.” Melikat nya lalu ninggalka iya.


text:
Lebuh Elisabet ninga jaku tabi Maria, anak mit ti dalam kandung Elisabet lalu engkebut. Penuh laban Roh Kudus, Elisabet


text:
lalu bejaku enggau nyawa ti inggar, “Beberekat meh nuan ari semua indu bukai, lalu beberekat meh anak ke dikandungka nuan!


text:
laban Iya udah kasihka nembiak Iya ke baruh ati. Belabuh ari diatu semua serak deka ngumbai aku beberekat


text:
Iya udah mandangka pengering Iya ngena lengan Iya lalu udah mambarka orang ke sumbung enggau semua pelan sida.


text:
nitihka semaya ti digaga Iya enggau aki ini kitai, ngagai Abraham enggau ngagai peturun iya belama iya.”


text:
Orang ke berimbai pendiau enggau iya, enggau kaban belayan iya ninga Tuhan udah ngayanka pengasih ti besai ngagai iya, lalu sida sama rami gaga ati enggau iya.


text:
Ba hari ti kelapan sida lalu datai deka nutus anak mit nya, lalu sida deka meri iya nama Sekariah, ngangkatka nama apai iya.


text:
Tekala nya mulut Sekariah tebuka, dilah iya ulih engkebut, lalu iya belabuh bejaku muji Allah Taala.


text:
Semua orang ke berimbai pendiau enggau sida bela takut magang. Lalu semua utai nya dikenang orang magang di serata menua ti bebukit di menua Judea.


text:
Semua orang ninga nya lalu belematika utai nya. Ku sida, “Namaka penyadi nembiak tu ila?” Laban kuasa Tuhan amat bisi enggau iya.


text:
“Pujika Tuhan Allah Taala ke disembah orang Israel, laban Iya udah kasihka nembiak Iya lalu nebus sida.


text:
Nya meh jalai Iya udah ngayanka pengasih ti udah disemaya Iya ngagai aki ini kitai lalu udah ngingatka sempekat Iya ti kudus,


text:
Lalu nuan, anak, deka dikumbai nabi Allah Taala ti Pemadu Tinggi, laban nuan deka bejalai dulu ari Tuhan nyendiaka jalai ke Iya,


text:
ngambika meri penampak ngagai orang ke diau dalam pemetang enggau dalam kelemayang pemati, lalu ngiring kaki kitai ngagai jalai pemaik.”


text:
Anak mit nya mansang besai, kering dalam tubuh enggau roh, lalu iya diau di menua puang nyentuk ngagai maya iya ngayanka diri ngagai orang Israel.


text:
Lebuh maya nya, Raja Besai Augustus meri atur ngasuh semua orang di serata dunya ngerejister nama diri.


text:
Tu keterubah iya pengawa ngitung tubuh dikereja. Pengawa tu dikereja lebuh Kurinius nyadi gabenor menua Siria.


text:
Josep mega bejalai ari nengeri Nasaret di menua Galili, ngagai menua Judea, ngagai nengeri David, ti dikumbai Betlehem, laban iya ari peturun David.


text:
Iya mansang ngerejister nama diri sama enggau Maria, ke betunang enggau iya, ke benung betubuh-bisi.


text:
Iya lalu ngadaka anak tuai iya, medung anak mit nya ngena kain, lalu ngalika iya dalam dulang, laban sida nadai endur dalam rumah numpang.


text:
Di menua nya bisi bala pengibun bedus diau di padang, benung ngibun raban bedus sida lebuh malam hari.


text:
Siku melikat Tuhan lalu pegari di mua sida, lalu mulia Tuhan manchar ngelingi sida, lalu sida balat amat takut.


text:
Tang ku melikat nya bejaku ngagai sida, “Anang takut! Laban aku mai ngagai kita Berita Manah ti ngasuh ati semua mensia gaga:


text:
Tu tanda ti diberi ngagai kita: kita deka nemu siku anak mit dibedung ngena kain, gali dalam dulang.”


text:
Tekala nya bala melikat ari serega lalu pegari sama enggau melikat nya, belagu muji Allah Taala. Ku sida,


text:
“Muliaka Allah Taala di serega ti pemadu tinggi, enggau pemaik di dunya ke orang ke dikerinduka Iya!”


text:
Lebuh bala melikat nya udah ninggalka sida lalu pulai ke serega, sida pengibun bedus nya lalu bejaku enggau pangan diri, “Aram kitai mupuk ngagai Betlehem, ngambika kitai meda utai ti udah nyadi, ti udah dipadahka Tuhan ngagai kitai.”


text:
Nya alai sida lalu beguai-guai mupuk, lalu tetemuka Maria seduai Josep, enggau anak mit nya gali dalam dulang.


text:
Sida pengibun bedus lalu pulai, ngemuliaka sereta muji Allah Taala ketegal semua utai ti udah didinga enggau dipeda sida, munyi ti udah dipadahka ngagai sida.


text:
Lapan hari udah bekau nya, anak mit nya lalu ditutus. Iya lalu diberi nama Jesus, nama ti udah diberi melikat sebedau Iya dikandungka.


text:
Lebuh maya nyau datai alai Josep seduai Maria patut nuchi diri nitihka Adat Moses, seduai iya mai anak mit nya ngagai Jerusalem, deka nyerahka Iya ngagai Tuhan,


text:
(munyi ti udah ditulis dalam Adat Tuhan: “Genap iku anak tuai ti lelaki enda tau enda diserahka ngagai Tuhan.”)


text:
Lalu seduai iya ngenjuk piring nitihka pesan ti ditulis dalam Adat Tuhan, iya nya “sepasang burung achang tauka dua iku burung puna”.


text:
Nyadi di Jerusalem lebuh maya nya bisi siku lelaki benama Simeon. Simeon nya orang ke lurus sereta angkunka Allah Taala, ke nganti pengelepas orang Israel, lalu Roh Kudus bisi enggau iya.


text:
Nitihka iring Roh Kudus, Simeon lalu mansang ngagai Rumah Sembiang. Lalu lebuh Maria seduai Josep mai Jesus, anak mit nya ngagai Rumah Sembiang, deka ngereja utai ke Iya nitihka atur dalam Adat,


text:
Udah nya Simeon merekatka sida, lalu bejaku ngagai Maria, indai anak mit nya, “Anak mit tu udah dipilih ngerusak enggau ngelepaska mayuh orang di menua Israel. Lalu Iya deka nyadi tanda ti deka disakal orang,


text:
ngambika peragam ati mayuh orang dipandangka - lalu ati nuan deka tusah asai ti direjang ngena pedang.”


text:
Nyadi dia mega bisi siku nabi indu benama Anna anak Panuel, ari raban bansa Aser. Iya tuai amat umur. Iya semina begulai enggau laki iya tujuh taun aja,


text:
lalu iya balu nyentuk ngagai umur iya lapan puluh empat taun. Iya enda kala ninggalka Rumah Sembiang, tang nyembah Allah Taala sereta bepasa, lalu besampi siang malam.


text:
Lebuh maya nya iya datai, belabuh muji Allah Taala, lalu bejakuka pasal anak mit nya ngagai semua orang ke nganti penebus Jerusalem.


text:
Lebuh Josep seduai Maria udah tembu ngereja semua utai nitihka Adat Tuhan, sida pulai ngagai menua Galili, ngagai nengeri sida empu, iya nya Nasaret.


text:
Anak mit nya lalu mansang besai sereta kering, penuh laban penemu-dalam, sereta dikerinduka Allah Taala.


text:
Tembu Gawai nya, lebuh sida mulaika diri, Nembiak nya, iya nya Jesus, ninggalka Diri di Jerusalem, tang apai indai Iya enda nemu nya.


text:
Seduai iya bejalai sehari nya ngumbai Iya bejalai enggau raban sida empu. Udah nya seduai iya lalu belabuh begigaka Iya ba bala kaban belayan enggau pangan sida.


text:
Tiga hari udah bekau nya, nya baru seduai iya tetemuka Iya dalam Rumah Sembiang, duduk enggau bala pengajar, mendingka sida, sereta betanyaka utai ngagai sida.


text:
Lebuh apai indai Iya meda Iya, seduai iya balat alit ati, lalu ku indai Iya bejaku enggau Iya, “Anak, nama kebuah Nuan miaka kami duai apai nuan baka tu? Peda Nuan, kami duai apai Nuan udah irau ati begigaka Nuan.”


text:
Iya lalu nyaut, “Nama kebuah seduai begigaka Aku? Kati seduai enda nemu Aku endang enda tau enda diau dalam rumah Apai Aku?”


text:
Iya lalu mupuk enggau seduai iya lalu datai di Nasaret. Iya ngasika seduai iya, lalu indai Iya nyimpan semua utai nya dalam ati diri.


text:
Dalam taun ti kelima belas Tiberius nyadi Raja Besai, lalu Pontius Pilate nyadi gabenor menua Judea, lalu Herod merintah di menua Galili, lalu menyadi Herod ke benama Philip merintah di menua Iturea enggau Trikonitis, lalu Laisanias merintah di Abilene,


text:
lebuh Anas seduai Kaiapas nyadi imam besai, jaku Allah Taala datai ngagai John anak Sekariah, di menua puang.


text:
Iya lalu bejalai nengah semua menua ti ngimbai Sungai Jordan, ngajar pasal pemaptisa nesal ati ke pengampun dosa.


text:
Munyi ti ditulis dalam bup nabi Isaiah: “Siku orang ngangau di menua puang: ‘Sediaka jalai ke Tuhan. ‘Gaga jalai Iya rurus.


text:
Genap lebak deka ditambun, genap bukit enggau munggu deka diruntuhka, jalai ti bingkuk deka digaga rurus, lalu jalai ti kasar deka digaga alus,


text:
Ku John bejaku ngagai bala orang ke datai minta diri dibaptisa ulih iya, “Kita anak ular! Sapa ngasuh kita rari ari ukum ti deka datai?


text:
Kereja utai kena nunjukka kita amat udah nesal ati, lalu anang belabuh nyebut ngagai diri empu, ‘Kami tu peturun Abraham’, laban, aku madah ngagai kita, Allah Taala ulih ngaga batu tu nyadi peturun Abraham!


text:
Indah diatu deh kapak udah sedia deka mungga urat kayu. Semua kayu ti enda mansutka buah ti manah, deka ditebang, lalu dibuai ngagai api.”


text:
Ku iya nyaut sida, “Barang sapa bisi dua lambar baju, enda tau enda meri ngagai orang ke nadai, lalu orang ke bisi pemakai, enda tau enda ngereja baka nya mega.”


text:
Indah sida pengumpul chukai deh datai minta iya maptisa sida, lalu ku sida nanya iya, “Pengajar, nama utai ti patut dikereja kami?”


text:
Soldadu mega nanya iya, “Baka ni ku kami? Nama utai ti patut dikereja kami?” Ku iya bejaku ngagai sida, “Anang ngerampas duit orang, tauka besaksi bula ngelaban orang. Kita patut nemu puas ati ke gaji diri.”


text:
John lalu nyaut semua sida, “Aku maptisa kita ngena ai, tang siku orang ke bekuasa agi ari aku deka datai. Indah muka tali selipar Iya deh aku enda tau. Iya deka maptisa kita ngena Roh Kudus enggau api.


text:
Iya bisi utai ti deka dikena Iya nyapu endur alai nungku gandum, lalu Iya deka nyimpan gandum dalam setor Iya, tang Iya deka nunu ampa dalam api ti enda nemu padam.”


text:
Tang Raja Herod ke udah dirara John ketegal Herodias, bini menyadi iya, enggau ketegal semua penyai ti udah dikereja iya,


text:
Lebuh semua orang udah dibaptisa magang, lalu Jesus udah mega dibaptisa lalu besampi, langit lalu tebuka,


text:
lalu Roh Kudus nurun atas Iya baka burung achang. Munyi nyawa lalu bejaku ari serega, “Nuan tu Anak ke dikesayauka Aku. Aku rinduka Nuan.”


text:
Umur Jesus tiga puluh taun lebuh Iya belabuh ngereja pengawa Iya. Nitihka penemu orang, Iya anak Josep, anak Heli,


text:
alai Iya ke diuji Sitan empat puluh hari. Iya nadai makai utai dalam kandang empat puluh hari nya, lalu ba ujung empat puluh hari nya, Iya lapar.


text:
Sitan lalu mai Iya ngagai siti endur ti tinggi, lalu mandangka ngagai Iya dalam sekejap mata semua menua di dunya


text:
lalu bejaku ngagai Iya, “Aku deka meri semua kuasa enggau semua pengaya nya ngagai Nuan, laban semua utai nya udah diberi ngagai aku, lalu aku deka meri utai nya ngagai sebarang orang ke dipilih aku.


text:
Jesus lalu nyaut iya, “Endang udah ditulis, ‘Sembah Tuhan Allah Taala nuan, lalu betuaika Iya siku aja!’ ”


text:
Sitan lalu mai Jesus ngagai Jerusalem, lalu ngengkahka Iya ba legit perabung Rumah Sembiang, lalu bejaku ngagai Iya, “Enti Nuan amat Anak Allah Taala, terejun Nuan ari tu,


text:
Lalu tu mega udah ditulis, ‘Sida deka nyambut Nuan ngena jari sida, ngambika kaki Nuan enda terempas ba batu.’ ”


text:
Lebuh Sitan udah tembu nguji Jesus ngena genap macham chara, iya ninggalka Jesus, nganti maya ti manah.


text:
Jesus, penuh laban kuasa Roh Kudus, pulai ngagai menua Galili, lalu berita pasal Iya ngelekai di serata menua nya.


text:
Lebuh Iya datai di Nasaret, alai Iya ke diau kenyau ari mit, Iya mansang ngagai balai gempuru baka selama lebuh hari Sabat. Iya bediri, deka macha ari Bup Kudus.


text:
Bup nabi Isaiah lalu disuaka ngagai Iya. Iya muka bup nya, lalu tetemuka siti endur alai jaku tu ditulis,


text:
“Roh Tuhan bisi ba Aku, laban Iya udah nata Aku ngambika Aku nusui Berita Manah ngagai orang ke seranta. Iya udah ngasuh Aku madahka pengelepas ke orang ke kena tangkap enggau pengerai ke orang ke buta, pengelepas ke orang ke kena tekan


text:
Iya lalu ngulungka bup nya baru, lalu nyuaka bup nya pulai baru ngagai orang ke udah nyuaka bup nya ngagai Iya. Iya lalu duduk. Semua orang dalam balai gempuru nya bela merening ngagai Iya magang.


text:
Iya lalu madah ngagai sida, “Sehari tu ayat dalam Bup Kudus tu udah dikamatka munyi ti udah didinga kita.”


text:
Semua sida bela bejaku muji Iya, sereta balat alit ati ke pemanah jaku Iya. Ku sida, “Ukai enda Iya tu anak Josep?”


text:
Iya lalu bejaku ngagai sida, “Kita tentu deka nyebut jaku-dalam tu ngagai Aku, ‘Lutur, geraika diri empu.’ Llalu kita deka nyebut, ‘Kereja mega di menua Nuan Empu ditu utai ti udah didinga kami kereja Nuan di Kapernaum.’ ”


text:
Lalu ku Iya bejaku ngagai sida, “Enggau bendar Aku madah ngagai kita, nadai siku nabi kala diterima di menua iya empu.


text:
Tang iya ti bendar: indu ke balu endang mayuh di menua Israel lebuh rambau Elijah menya, lebuh hari enda ujan tiga taun setengah, lalu lapar pungkang nyadi di serata menua tu.


text:
Tang Elijah ukai diasuh datai ngagai sida, tang semina ngagai siku indu ke balu ke diau di Sarepat, di menua Sidon.


text:
Lalu orang ke sakit lan mega mayuh di menua Israel lebuh rambau nabi Elisa menya, tang nadai siku sida digeraika, kelimpah ari Naaman orang Siria.”


text:
Sida angkat, lalu muru Iya ari nengeri nya, mai Iya ngagai tuchung bukit ti alai nengeri nya bediri, deka nikauka Iya ari pala tingkah.


text:
Iya lalu mupuk ngagai Kapernaum, sebuah nengeri di menua Galili, lalu ngajar orang dia lebuh hari Sabat.


text:
“Nama utai ti deka dikereja Nuan ngagai kami, Jesus orang Nasaret? Kati Nuan deka ngerusak kami? Aku ngelala Nuan. Nuan tu Iya ti Kudus ari Allah Taala!”


text:
Tang Jesus ngerara iya, “Anang bejaku; pansut nuan ari iya!” Lebuh antu nya udah ngempaska lelaki nya di mua orang mayuh, iya lalu pansut ari orang nya, tang enda ngemediska iya.


text:
Semua orang mayuh balat alit ati, lalu bejaku enggau pangan diri, “Jaku nama tu? Iya bisi kuasa merintah sereta muru roh ti jai, lalu sida pansut!”


text:
Lebuh Jesus udah ninggalka balai gempuru nya, Iya tama ngagai rumah Simon. Nyadi mentua indu Simon balat amat sakit chelap angat, lalu sida nanya Jesus pasal iya.


text:
Jesus lalu meremi ari atas indu nya, lalu muru penyakit nya. Indu nya lalu gerai. Tekala nya Iya lalu angkat, lalu mela sida.


text:
Lebuh padam mata panas, semua orang ke bisi pangan ke sakit laban mayuh macham penyakit, mai pangan sida ngagai Jesus. Iya lalu ngengkahka jari Iya atas genap iku sida, lalu ngeraika sida.


text:
Antu mega pansut ari mayuh orang, lalu nyerauh, “Nuan tu Anak Allah Taala!” Tang Iya ngerara sida, lalu enda nyagi sida bejaku, laban sida nemu Iya endang Kristus.


text:
Ba urung rerak tawas, Iya angkat lalu mupuk ngagai endur siti ti sunyi. Orang mayuh lalu begigaka Iya. Lebuh sida udah tetemuka Iya, sida lalu enda nyagi Iya ninggalka sida.


text:
Tang ku Iya bejaku ngagai sida, “Aku enda tau enda mega nusui Berita Manah pasal Perintah Allah Taala ngagai nengeri bukai, laban nya kebuah Aku dikirumka.”


text:
Nyadi sekali, lebuh Jesus bediri ba tebing Danau Genesaret, mayuh amat orang mansang ngagai Iya, deka mendingka jaku Allah Taala.


text:
Iya tepedaka dua buah perau ba tebing danau nya, tang orang berikan udah ninggalka perau nya, benung masu jala sida.


text:
Iya lalu nepan sebuah ari perau nya ke diempu Simon, lalu ngasuh Simon ngejangka perau nya jauh mimit ari tebing. Iya duduk, lalu ngajar orang mayuh ari perau nya.


text:
Lebuh Iya udah tembu bejaku ngagai sida, Iya lalu bejaku ngagai Simon, “Kejangka perau tu ngagai ai ti dalam, lalu ulurka pukat nuan ngambika bulih ikan.”


text:
Simon lalu nyaut, “Pengajar, kami udah bebendar gawa semalam-malam tu, tang nadai bulih utai. Tang laban Nuan ngasuh, aku deka ngulurka pukat.”


text:
Lebuh sida udah ngulurka pukat sida, sida bulih mayuh amat ikan, datai ke pukat sida nyau ka charik.


text:
Nya alai sida ngepai ngagai pangan sida ke ba perau sebuah, minta sida datai nulung sida. Sida datai lalu ngisi dua buah perau nya enggau ikan, datai ke perau nya nyau deka karam.


text:
Tang lebuh Simon Peter meda nya, iya lalu nyungkurka diri ngagai patung Jesus, ku iya, “Rari ari aku, Tuhan, laban aku tu orang ke bedosa!”


text:
lalu baka nya mega James seduai John, anak Sebedi, ke sama bekunsi berikan enggau Simon. Jesus lalu bejaku ngagai Simon, “Anang takut. Berengkah ari diatu nuan deka ngulihka mensia.”


text:
Nyadi sekali lebuh Jesus dalam sebuah nengeri, siku lelaki ke sakit lan datai. Lebuh iya meda Jesus, iya nyungkurka diri, minta Jesus nulung iya, “Tuhan, enti Nuan deka, Nuan ulih ngaga aku nyadi tuchi!”


text:
Jesus lalu ngunjurka jari Iya, negu orang nya, lalu bejaku, “Aku deka! Tuchi meh nuan!” Tekala nya penyakit lan nya lalu nadai agi ba orang nya.


text:
Jesus lalu enda nyagi iya madahka nya ngagai orang. Ku Iya, “Mansang ngagai imam, ngambika imam nya meresa nuan, lalu beri piring ti diasuh Moses, nyadika saksi di mua orang mayuh nuan udah gerai.”


text:
Tang berita pasal Jesus majak balat agi ngelekai, lalu mayuh amat orang datai ningaka Iya, sereta digeraika ari penyakit sida.


text:
Nyadi sekali, lebuh Iya benung ngajar, orang Parisi enggau pengajar adat bisi duduk semak nya dia. Sida nya datai ari semua genturung pendiau di menua Galili enggau menua Judea, enggau ari Jerusalem. Lalu kuasa Tuhan bisi enggau Iya kena Iya ngeraika orang.


text:
Lebuh maya nya sekeda orang datai mai siku orang ke sakit bajung atas peninduk iya. Sida nguji mai iya tama ngagai rumah nya deka ngengkahka iya di mua Jesus.


text:
Tang lebuh sida nadai nemu jalai mai iya tama, laban orang kelalu mayuh, sida lalu mai iya ngagai perabung, lalu ngulurka iya ngena peninduk iya nengah lubang ba perabung nya ngagai tengah-tengah bala mayuh, di mua Jesus.


text:
Sida pengajar adat enggau orang Parisi lalu belabuh betanya ngagai pangan diri, “Sapa orang tu ke bejaku busung baka tu? Sapa ulih ngampun dosa, kelimpah ari Allah Taala?”


text:
Lebuh Jesus nemu runding sida, Iya lalu nyaut sida, “Nama kebuah kita betanya munyi nya dalam ati kita?


text:
Tang ngambika kita nemu Anak Mensia bisi kuasa di dunya tu ngampun dosa,” -- Iya lalu bejaku ngagai orang ke sakit bajung nya -- “Aku bejaku ngagai nuan: bediri nuan. Bai peninduk nuan, lalu pulai!”


text:
Tekala nya orang nya lalu bediri di mua sida, ngambi peninduk ti udah alai iya gali, lalu pulai ke rumah, ngemuliaka Allah Taala.


text:
Semua sida bela alit ati, lalu sida ngemulia sereta nangika Allah Taala. Ku sida, “Kitai udah meda utai ti nyelai sehari tu!”


text:
Udah bekau nya, Jesus pansut lalu tepedaka siku pengumpul chukai, ke benama Lewi, duduk dalam opis alai ngumpul chukai. Jesus lalu bejaku ngagai iya, “Titihka Aku.”


text:
Lewi lalu nyendiaka pengerami makai besai dalam rumah iya ke Jesus. Mayuh amat pengumpul chukai enggau orang bukai makai enggau sida.


text:
Orang Parisi enggau sida pengajar Adat lalu mut-mut ngagai murid Jesus. Ku sida, “Nama kebuah kita makai ngirup enggau pengumpul chukai, enggau orang ke bedosa?”


text:
Aku datai, ukai deka ngangauka orang ke lurus, tang ngangauka orang ke bedosa ngasuh sida nesal ati.”


text:
Udah nya sida bejaku ngagai Jesus, “Sida murid John, baka murid orang Parisi, suah bepasa sereta besampi, tang murid Nuan makai ngirup.”


text:
Jesus lalu bejaku ngagai sida, “Kita enda ulih ngasuh bala pengabang ba gawai tikah bepasa lebuh lelaki ke ditikah agi enggau sida, ukai enda?


text:
Iya mega madahka siti sempama ngagai sida: “Nadai orang nyarikka chebik ari kain ti baru, lalu nampalka iya ngagai kain ti lama, enggai ke nyarikka kain ti baru, lalu chebik ti baru nya enda sebaka enggau kain ti lama.


text:
Lalu nadai mega orang nyimpan wain ti baru dalam kambut ti lama, enggai ke wain ti baru nya mechahka kambut nya, lalu wain nya deka nyaya, lalu kambut nya rusak.


text:
Lalu nadai mega orang deka ngirup wain ti baru lebuh iya udah ngirup wain ti lama, laban ku iya, ‘Iya ti lama nyamai agi.’ ”


text:
Nyadi sekali lebuh Jesus bejalai nengah umai gandum kena hari Sabat, sida murid Iya ngambi tangkai gandum, ngusuk lalu makai leka gandum nya.


text:
Jesus lalu nyaut, “Kati kita nadai udah kala macha pasal utai ti dikereja David lebuh iya enggau bala iya lapar?


text:
Iya tama ngagai rumah Allah Taala, ngambi lalu makai roti ti udah dienjuk ngagai Allah Taala, roti ti enda tau diempa mensia, kelimpah ari sida imam, lalu meri roti nya ngagai bala iya?”


text:
Nyadi sekali lebuh hari Sabat ti bukai, Iya tama ngagai balai gempuru, lalu ngajar, lalu siku lelaki ke mati jari kanan, bisi dia.


text:
Sida pengajar Adat enggau orang Parisi lalu nengkilaka Jesus, deka meda enti Iya deka ngeraika orang nya lebuh hari Sabat tauka enda, ngambika sida ulih besalahka Iya.


text:
Taja pen nemu runding sida, tang Iya bejaku ngagai orang ke mati jari nya, “Datai kitu, lalu bediri ditu.” Orang nya angkat, lalu bediri.


text:
Jesus lalu bejaku ngagai sida, “Aku nanya ngagai kita: Kati kitai tau ngereja utai ti manah tauka ngemedis lebuh hari Sabat, ngidupka nyawa, tauka munuh?”


text:
Lebuh Iya udah merening ngagai semua sida, Iya lalu bejaku ngagai orang ke mati jari nya, “Unjurka jari nuan.” Orang nya lalu ngunjurka jari iya, lalu jari iya gerai.


text:
Tang sida balat pedis ati, lalu berandau enggau pangan diri pasal utai ti deka dikereja sida ngagai Jesus.


text:
Lebuh maya nya, Iya niki ngagai bukit sigi, deka besampi, lalu Iya besampi semalam-malam nya ngagai Allah Taala.


text:
Ba urung rerak tawas, Iya ngangauka sida murid Iya, lalu milih dua belas iku ari bala sida, lalu Iya ngumbai sida nya rasul:


text:
Simon (ke digelar Iya Peter) enggau menyadi iya Andrew; James seduai John, Philip enggau Bartolomew,


text:
Iya lalu nurun ari bukit nya enggau sida, lalu bediri ba tanah ti rata, sama enggau mayuh sida murid Iya, sereta enggau mayuh amat orang ari semua menua Judea, Jerusalem, enggau ari Tire enggau ari Sidon ti ba tebing tasik.


text:
Sida udah datai deka mendingka Iya, sereta minta diri digeraika ari penyakit. Lalu orang ke dikeduan antu digeraika.


text:
Semua orang dalam bala mayuh nya nguji negu Iya, laban kuasa pansut ari Iya lalu ngeraika semua sida.


text:
Iya lalu merening ngagai sida murid Iya, lalu bejaku, “Beberekat meh kita ke seranta, laban kita deka bempu Perintah Allah Taala!


text:
“Beberekat meh kita ke lapar diatu, laban kita deka dikenyangka! “Beberekat meh kita ke nyabak diatu, laban kita deka ketawa!


text:
“Beberekat meh kita lebuh orang begedika kita, lebuh sida nulak kita, ngeleseka kita, lalu bejai kita ketegal Anak Mensia!


text:
Rami gaga ati meh kita lebuh hari nya, lalu merejuk gaga ati, laban upah ti besai disedia ke kita di serega. Laban nya meh utai ti udah dikereja aki ini sida kelia ngagai sida nabi.


text:
“Tulah meh kita ke kenyang diatu, laban kita deka lapar! “Tulah meh kita ke ketawa diatu, laban kita deka ngulit sereta nyabak!


text:
“Tulah meh kita lebuh semua orang muji kita, laban nya utai ti udah dikereja aki ini sida ngagai sida nabi ti pelesu.


text:
“Tang Aku madah ngagai kita ke mending: Rinduka munsuh kita. Kereja utai ti manah ngagai orang ke begedika kita.


text:
Enti orang nampar kuyu kita sepiak, awakka iya mega nampar kuyu kita sepiak. Enti orang ngambi kelambi kita, awakka iya mega ngambi baju kita.


text:
Beri ngagai semua orang ke minta utai ari kita, lalu lebuh orang ngambi utai kita, anang minta utai nya dipulaika baru.


text:
“Enti kita rinduka orang ke rinduka kita, baka ni ku nya tau nyadika berekat kita? Indah orang ke bedosa deh nemu rinduka orang ke rinduka sida!


text:
Lalu enti kita manah enggau orang ke manah enggau kita, baka ni ku nya tau nyadika berekat kita? Indah orang ke bedosa deh nemu ngereja nya!


text:
Enti kita nyali utai semina ngagai orang ke dikarapka ulih mulaika utai nya ngagai kita, baka ni ku nya tau nyadika berekat kita? Indah orang ke bedosa deh nemu nyali utai ngagai pangan diri, lalu ngarapka diri ulih nerima utai nya pulai baru!


text:
Tang rinduka munsuh kita, lalu kereja utai ti manah ngagai sida. Jali utai ngagai orang, lalu anang ngarapka diri nerima bayar. Nya baru upah kita besai, lalu kita deka nyadi anak Allah Taala ti Pemadu Tinggi; laban Iya manah enggau orang ke enda nemu beterima kasih, sereta enggau orang ke jai.


text:
“Anang ngakim, nya baru kita enda diakim. Anang ngukum, nya baru kita enda diukum. Ampun, nya baru kita diampun.


text:
Beri, lalu kita deka diberi. Takar ti chukup, ti dienyak, digusak, ti meruap lalu lilih, deka diberi ngagai kita; laban takar ti dikena kita nakar deka dikena nakar utai ke kita.”


text:
Jesus mega madahka sempama tu ngagai sida: “Kati orang ke buta ulih ngiring orang ke buta? Enda ka seduai iya deka sama labuh ngagai lubang kebung?


text:
Murid endang nadai kala lebih ari pengajar iya; tang semua murid, lebuh sida udah tembu belatih, deka nyadi sebaka enggau pengajar sida.


text:
“Nama kebuah kita betilikka empeleman ba mata pangan kita, tang enda tepedaka lumpung kayu ti ba mata kita empu?


text:
Tauka, baka ni ku kita nyebut ngagai menyadi kita, ‘Menyadi, awakka aku muai empeleman ari mata nuan,’ tang kita enda meda lumpung kayu ti ba mata kita empu? Kita tu orang ke pura-pura ngapa! Buai dulu lumpung kayu ari mata kita empu, nya baru mata kita lansik lalu kita ulih muai empeleman ari mata menyadi kita.


text:
Laban genap batang kayu dikelala ari buah iya. Buah ara ukai diambi ari unak, lalu buah anggur ukai diambi ari madang emperingat.


text:
Orang ke manah mansutka utai ti manah ari ati iya, lalu orang ke jai mansutka utai ti jai ari ati iya. Laban iya nyebut utai ti ngemenuhka ati iya.


text:
Iya baka orang siku ke ngaga rumah. Iya numbak lubang ti dalam lalu nudukka pugu rumah iya ba atas batu. Sungai bah ngampuhka tebing, lalu mangka ngagai rumah nya, tang enda ulih nguyat rumah nya, laban rumah nya udah tegap digaga.


text:
Tang orang ke ninga tang enda ngasika jaku Aku, nya baka orang siku ke ngaga rumah ti nadai batu pemun. Lebuh ai bah mangka ngagai rumah nya, rumah nya tumbang tekala nya. Balat amat rumah nya rusak!”


text:
Siku pemesai soldadu Rome bisi siku ulun. Ulun nya balat dikesayauka iya. Nyadi ulun nya sakit lalu nyau deka mati.


text:
Lebuh pemesai nya ninga pasal Jesus, iya lalu ngasuh sekeda tuai orang Judah betemu enggau Jesus, minta Jesus datai lalu ngeraika ulun iya.


text:
Lebuh bala tuai orang Judah betemu enggau Jesus, sida bebendar amat minta Iya datai. Ku sida, “Orang tu patut disaup Nuan,


text:
Jesus lalu mupuk enggau sida, tang lebuh Iya nyau ka datai ba rumah nya, pemesai nya lalu ngasuh pangan iya madah ngagai Jesus, “Tuan, anang ngiruh Diri, laban aku enda chukup badas alai Nuan datai.


text:
Laban aku empu mega bekereja di baruh pemesai, lalu aku mega bisi soldadu dipegai aku. Aku bejaku ngagai siku, ‘Mupuk nuan!’ lalu iya mupuk. Ngagai siku ti bukai aku bejaku, ‘Kitu ke nuan,’ lalu iya datai. Lalu aku bejaku ngagai ulun aku, ‘Kereja tu!’ lalu iya ngereja utai nya.”


text:
Lebuh Jesus ninga nya, Iya balat alit ati ke pemesai nya. Jesus nguing ngagai bala orang mayuh ke nitihka Iya, lalu bejaku “Aku madah ngagai kita, Indah di menua Israel deh Aku nadai udah kala tetemuka pengarap ti baka tu.”


text:
Enda lama udah bekau nya, Jesus bejalai ngagai sebuah nengeri ti dikumbai Nain, disempulang sida murid Iya, enggau orang mayuh.


text:
Lebuh Iya datai semak pintu nengeri nya, bala orang ke nganjung siku lelaki ti udah mati, pansut ari nengeri nya. Nyadi lelaki ke mati nya anak tunggal siku indu balu. Mayuh amat orang ari nengeri nya bejalai enggau indu nya.


text:
Iya mansang lalu negu sentubung nya, lalu orang ke ngesan sentubung nya ngetu. Jesus lalu bejaku, “Bujang! Aku bejaku ngagai nuan: angkat nuan!”


text:
Semua sida nangi lalu ngemuliaka Allah Taala. Ku sida, “Nabi ke besai udah pegari ba bala kitai! Allah Taala udah datai nulung nembiak Iya!”


text:
lalu ngasuh seduai iya betemu enggau Tuhan, ngambika seduai iya nanya, “Kati Nuan tu orang ke deka datai, tauka kami nganti orang bukai?”


text:
Lebuh seduai iya betemu enggau Jesus, seduai iya lalu bejaku, “John Pemaptisa udah ngasuh kami duai betemu enggau Nuan lalu nanya Nuan, ‘Kati Nuan tu orang ke deka datai, tauka kami nganti orang bukai?’ ”


text:
Lebuh maya nya Jesus baru udah ngeraika mayuh orang ari penyakit, ari pemedis, enggau ari keduan roh ti jai, lalu mayuh orang ke buta ulih meda.


text:
Lalu ku Iya nyaut seduai iya, “Mupuk meh seduai, lalu padahka ngagai John pasal utai ti udah dipeda enggau didinga seduai: orang ke buta meda, orang ke lemi bejalai, orang ke sakit lan, dituchi, orang ke bengal ninga, orang ke mati diangkatka idup baru, lalu Berita Manah dipadahka ngagai orang ke seranta.


text:
Lebuh seruan John udah mupuk, Jesus lalu belabuh bejaku ngagai orang mayuh pasal John: “Nama utai ti deka dipeda kita di menua puang? Buluh ti beguyat laban ribut?


text:
Nama utai ti deka dipeda kita? Deka meda orang ke ngena gari ti manah? Orang ke ngena gari ti manah lalu diau lantang senang, diau di istana!


text:
Nama utai ti deka dipeda kita? Siku nabi? Amat. Tang, Aku madah ngagai kita, kita meda lebih agi ari nabi.


text:
Tu meh orang ke dikenang dalam Bup Kudus: ‘Aku ngasuh seruan Aku bejalai dulu ari Nuan, ngambika iya nyendiaka jalai ke Nuan.’


text:
Aku madah ngagai kita, ari semua orang ke diadaka indu, nadai siku ke besai agi ari John. Tang Iya ke pemadu mit dalam Perintah Allah Taala, besai agi ari iya.”


text:
(Semua orang ke ninga nya, nyengkaum sida pengumpul chukai, bela ngumbai Allah Taala amat lurus, laban sida udah dibaptisa ngena baptisa John.


text:
Tang orang Parisi enggau sida pengajar Adat ke enggai dibaptisa ulih John, nulak tuju Allah Taala dalam pengidup sida.)


text:
Sida nya baka bala anak mit ke duduk ba sebelah pasar, ke bekangauka pangan diri, ‘Kami nyepu kesuling, tang kita enda betanda! Kami bekeduie nyabak, tang kita enda nyabak!’


text:
Laban John pemaptisa udah datai, nadai makai utai, nadai ngirup wain, lalu ku kita, ‘Iya dirasuk antu!’


text:
Anak Mensia udah datai makai enggau ngirup, lalu ku kita, ‘Peda orang nya! Iya bam sereta pemabuk, pangan sida pengumpul chukai, enggau orang ke bedosa!’


text:
Siku orang Parisi mai Jesus makai enggau iya. Jesus lalu mansang ngagai rumah orang nya, lalu belatur deka makai.


text:
Nyadi di nengeri nya bisi siku indu ke bedosa. Lebuh iya ninga Jesus bisi makai dalam rumah orang Parisi nya, iya lalu mai sebutul minyak wangi.


text:
Iya bediri ari belakang Jesus ngimbai kaki Iya, nyabak, lalu belabuh ngemasahka kaki Jesus ngena ai mata iya. Iya lalu ngendas kaki Jesus ngena buk iya, nyium lalu nata kaki Jesus ngena minyak wangi nya.


text:
Lebuh orang Parisi ke mai Jesus makai, meda nya, iya lalu bejaku dalam ati diri, “Enti orang tu amat nabi, Iya tentu nemu indu ke negu Iya nya orang ke bedosa.”


text:
Jesus lalu bejaku ngagai iya, “Simon, Aku bisi utai ti deka dipadahka ngagai nuan.” Simon lalu nyaut, “Padahka ngagai aku, Pengajar.”


text:
Jesus lalu madah ngagai iya, ku Iya, “Siku orang ke bejalika duit ngagai orang, bisi dua iku orang berutang ba iya. Siku berutang lima ratus singkap duit pirak, lalu siku berutang lima puluh singkap.


text:
Lebuh seduai iya enda tebayarka utang diri, iya muai utang seduai iya. Sapa ari seduai nya ke deka lebih agi rinduka iya?”


text:
Simon lalu nyaut, “Nyangka iya ke mayuh agi utang, ke enda ibuh mayar utang.” Jesus lalu nyaut, “Betul sangka nuan.”


text:
Jesus lalu nguing ngagai indu nya, lalu bejaku ngagai Simon, “Kati nuan bisi meda indu tu? Aku tama ngagai rumah nuan, tang nuan nadai meri Aku ai kena Aku masu kaki, tang iya udah masu kaki Aku ngena ai mata iya, lalu ngendas kaki Aku ngena buk iya.


text:
Nya alai, Aku madah ngagai nuan, dosa iya ti mayuh, udah diampun, nya kebuah iya balat rindu; tang orang ke diampun mimit, deka rindu mimit aja.”


text:
Tang orang ke duduk makai enggau Iya ba mija nya lalu belabuh bejaku enggau pangan diri, “Sapa orang tu, datai ke Iya berani ngampun dosa?”


text:
Lalu ku Jesus bejaku ngagai indu nya, “Pengarap nuan udah nyelamatka nuan. Pulai meh nuan enggau selamat.”


text:
Enda tentu lama udah bekau nya, Jesus bejalai nengah nengeri enggau genturung pendiau, nusui Berita Manah pasal Perintah Allah Taala. Murid ke dua belas iku bisi enggau Iya,


text:
lalu pia mega sekeda indu ke udah digeraika Jesus ari antu enggau ari penyakit: Maria (ke dikumbai Magdalin) alai Jesus ke udah muru tujuh iku antu;


text:
enggau Joana, (bini Chusa, siku pemesai dalam opis Herod), enggau Susana, enggau mayuh indu ke bukai, ke ngena duit sida empu nulung Jesus enggau sida murid Iya.


text:
Lebuh mayuh amat orang begempuru, lalu orang ari mayuh bengkah nengeri datai ngagai Jesus, Iya bejaku ngena jaku sempama:


text:
“Orang siku mansang naburka benih. Lebuh iya naburka benih, sekeda benih nya labuh ba jalai raya lalu kena indik kaki mensia, lalu burung makai leka benih nya.


text:
Lalu sekeda labuh ba tanah ti ami, lalu tumbuh, lalu bebuah seratus kali lipat.” Lebuh Iya udah nyebut nya, Iya lalu ngangau, “Awakka orang ke bisi pending, ninga.”


text:
Ku Iya, “Kita udah diberi penemu pasal misteri Perintah Allah Taala, tang ngagai sida ti bukai, Aku bejaku ngena jaku sempama, ngambika ‘sida merening, tang enda meda; mending, tang enda mereti.’


text:
Benih ti labuh ba jalai raya nya orang ke ninga. Udah nya Sitan datai lalu ngerampas pesan nya ari ati sida, ngambika sida enda arap lalu enda diselamatka.


text:
Benih ti labuh ba batu nya orang ke ninga pesan nya, lalu nerima iya enggau ati ti gaga. Tang sida nadai urat. Sida arap enda lama, lalu lebuh penguji datai, sida badu agi arap.


text:
Benih ti labuh ba madang duri nya orang ke ninga, tang lebuh sida mupuk ari endur nya, sida alah laban pengirau, pengaya, enggau pengelantang dunya, lalu buah sida enda mansau.


text:
Tang benih ti labuh ba tanah ti ami nya orang ke ninga pesan, lalu ngingatka iya dalam ati ti manah sereta ngasi, lalu sida bebuah enggau ati ti liat sereta tan.


text:
“Nadai orang nungkun lampu, lalu ngerungkup iya ngena bisin, tauka ngengkahka iya di baruh katil, tang ngengkahka lampu nya ba penuduk lampu, ngambika orang ke tama ulih meda penampak nya.


text:
“Nya alai, pendingka enggau manah; laban orang ke bisi utai, deka diberi mayuh agi, tang orang ke nadai utai, indah utai ti mimit ti dikemisi sida, deh deka dirampas ari sida.”


text:
Udah nya indai enggau sida menyadi lelaki Jesus datai ngagai Iya, tang sida enda ulih betemu enggau Iya laban orang kelalu mayuh.


text:
Orang lalu madah ngagai Iya, “Indai Nuan enggau sida menyadi lelaki Nuan bisi di luar, deka betemu enggau Nuan.”


text:
Tang ku Iya bejaku ngagai sida, “Indai Aku enggau menyadi lelaki Aku nya orang ke ningaka jaku Allah Taala, lalu ngereja iya.”


text:
Nyadi sekali Iya nepan sebuah perau enggau sida murid Iya, lalu ku Iya bejaku ngagai sida, “Aram kitai ngelayang ke seberai danau tu.” Sida lalu bekejang.


text:
Lebuh sida belayar, Jesus tinduk. Ribut biaubalai lalu mangka ba danau nya, lalu ai belabuh tama ngagai perau sida, datai ke perau sida nyau deka karam.


text:
Sida mansang ngagai Iya lalu ngerak Iya enggau panjung, “Pengajar, Pengajar! Mati kitai tu!” Iya lalu dani, lalu ngerara ribut enggau gelumbang. Ribut enggau gelumbang lalu badu, lalu semua utai teduh magang.


text:
Ku Iya bejaku ngagai sida, “Kini ke tunga pengarap kita?” Sida takut sereta balat alit ati, lalu bejaku enggau pangan diri, “Sapa orang tu, datai ke Iya bejaku ngagai ribut enggau ai, lalu sida ngasika Iya?”


text:
Lebuh Iya niki ke tebing, siku orang ari nengeri nya ke dirasuk antu, betemu enggau Iya. Orang nya lama udah telanjai, lalu iya enda diau di rumah, tang diau ba sebelah pendam.


text:
Lebuh iya meda Jesus, iya nyungkurka diri di mua Jesus lalu nyerauh enggau pengabis penginggar nyawa iya, “Nama utai ti deka dikereja Nuan ngagai aku, Jesus, Anak Allah Taala ti Pemadu Tinggi? Aku minta Nuan, anang merinsaka aku!”


text:
Laban Jesus udah muru antu nya pansut ari orang nya. (Antu nya suah udah ngerasuk orang nya. Iya ditutup dalam rumah jil, lalu ditanchang ngena rantai, tang iya mutuska rantai nya, lalu dibai antu nya ngagai menua puang.)


text:
Jesus lalu nanya iya, “Sapa nama nuan?” Iya lalu nyaut, “Nama aku Bala”; laban mayuh antu udah ngerasuk iya.


text:
Nyadi semak endur nya bisi raban babi benung makai ba munggu. Sida antu nya lalu minta Jesus ngemendarka sida tama ngagai raban babi nya. Jesus lalu ngemendarka sida.


text:
Sida antu nya lalu pansut ari orang nya, lalu tama ngagai babi. Semua babi nya lalu belanda nurun tebiang, terejun ngagai danau nya, lalu lemas.


text:
Lebuh bala orang ke ngibun raban babi meda utai nya, sida rari lalu madahka pasal utai nya ngagai orang ke di nengeri enggau di menua pesisir.


text:
Orang mayuh lalu datai deka meda utai ti udah nyadi. Lebuh sida datai ngagai Jesus, sida nemu orang ke udah dilepaska ari antu nya duduk semak kaki Jesus, udah begari, lalu enda agi gila. Semua sida lalu takut.


text:
Udah nya semua orang di menua nya lalu minta Jesus mupuk ari menua sida, laban sida balat takut. Jesus lalu nepan perau lalu pulai.


text:
Orang ke udah dilepaska ari rasuk antu nya minta Jesus mai iya, ngambika iya ulih enggau Jesus. Tang Jesus ngasuh iya pulai. Ku Jesus bejaku,


text:
“Pulai nuan ke rumah, lalu padahka utai ti udah dikereja Allah Taala ke nuan.” Orang nya mupuk lalu madah ngagai semua orang di nengeri nya pasal utai ti udah dikereja Jesus ke iya.


text:
Lebuh Jesus udah mulaika Diri ke seberai, orang mayuh nyambut penatai Iya, laban semua sida bela nganti Iya.


text:
Siku lelaki ke benama Jairus lalu datai. Jairus tu siku pemesai ke ngemataka balai gempuru. Iya nyungkurka diri di kaki Jesus, lalu minta Jesus datai ngagai rumah iya,


text:
laban anak indu iya ke tunggal, ke umur dua belas taun, nyau deka mati. Lebuh Jesus benung bejalai, orang mayuh nyau besedul ngelingi Iya.


text:
Nyadi dia bisi siku indu ke udah sakit begetah dua belas taun. Taja pen duit iya nyau abis kena iya berubat ngagai lutur, tang nadai siku orang ulih ngeraika iya.


text:
Jesus lalu nanya, “Sapa negu Aku?” Lebuh semua orang bela madahka diri nadai negu Iya, Peter lalu bejaku, “Pengajar, semua bala orang tu nyau besedul ngelingi Nuan.”


text:
Lebuh indu nya nemu diri enda ulih ngelalaika diri, iya lalu datai getar-getar, nyungkurka diri di mua Jesus, lalu madah ngagai Jesus di mua orang mayuh, kebuah iya negu Jesus, enggau pasal iya ke udah digeraika tekala nya.


text:
Jesus lalu bejaku ngagai iya, “Anak, pengarap nuan udah ngeraika nuan. Pulai meh nuan enggau selamat.”


text:
Lebuh Jesus benung bejaku, siku orang datai ari rumah Jairus, lalu bejaku, “Anak indu nuan udah mati. Anang agi ngiruh Pengajar.”


text:
Lebuh Iya datai ba rumah Jairus, Iya enda nyagi orang tama enggau Iya, kelimpah ari Peter, John, enggau James, enggau apai indai anak mit nya.


text:
Semua orang nyau bekeduie nyabakka anak mit nya. Tang ku Jesus bejaku, “Anang nyabak, laban iya ukai mati, tang tinduk!”


text:
Roh iya lalu pulai baru ngagai iya, lalu iya angkat tekala nya. Jesus lalu ngasuh sida meri iya utai diempa.


text:
Apai indai indu nya balat amat alit ati, tang Jesus enda nyagi seduai iya madah ngagai orang pasal utai ti udah nyadi.


text:
Jesus lalu ngempuruka murid Iya ke dua belas, lalu meri sida kuasa muru semua antu, enggau ngeraika penyakit,


text:
Ku Iya bejaku ngagai sida, “Anang mai utai lebuh kita bejalai: anang mai tungkat, tauka kambut, tauka pemakai, tauka duit. Baju kena besilih pen enda meh tau mai.


text:
Di sebarang endur orang enda nerima kita, tesai abus ari kaki kita nyadika saksi kena ngelaban sida lebuh kita angkat ari endur nya.”


text:
Sida murid mupuk, lalu bejalai nengah semua genturung pendiau, nusui Berita Manah, sereta ngeraika orang di semua endur.


text:
Lebuh Herod ninga pasal semua utai ti nyadi, iya beba runding, laban sekeda orang madahka John Pemaptisa udah angkat idup baru.


text:
Sekeda madahka Elijah udah pegari, lalu sekeda madahka siku ari bala nabi ke dulu kelia udah angkat idup baru.


text:
Ku Herod, “John udah dipumpung aku pala; tang sapa orang tu ke didinga aku tu?” Lalu iya keran deka betemu enggau Jesus.


text:
Lebuh sida rasul pulai bejalai, sida lalu madah ngagai Jesus semua utai ti udah dikereja sida. Iya mai sida kediri enggau Iya ngagai sebuah nengeri ti dikumbai Betsaida.


text:
Lebuh orang mayuh ninga nya, sida lalu nitihka Iya. Iya lalu ngelaluka penatai sida lalu bejaku ngagai sida pasal Perintah Allah Taala, lalu ngeraika orang ke sakit.


text:
Lebuh hari nyau udah lemai, murid ke dua belas datai ngagai Iya, lalu bejaku, “Asuh bala orang tu pulai, ngambika sida bejalai ngagai genturung pendiau enggau ngagai menua ti ngelingi tu, lalu ngiga pemakai enggau rumah alai bemalam, laban menua tu nadai mensia.”


text:
Tang ku Jesus bejaku ngagai sida, “Kita meri sida utai diempa.” Disaut sida, “Kami semina bisi lima iti tuku roti, enggau dua iku ikan--enti kami enda mupuk lalu meli pemakai ke semua orang tu.”


text:
Laban orang lelaki ke bisi dia kira lima ribu iku. Iya lalu bejaku ngagai sida murid Iya, “Asuh sida duduk beraban-raban, kira lima puluh iku dalam siti-siti raban.”


text:
Jesus lalu ngambi lima iti tuku roti enggau dua iku ikan nya, engkadah ke langit, merekat lalu mechahka roti enggau ikan nya, lalu nyuaka utai nya ngagai sida murid ngambika sida nyadung ngagai orang mayuh.


text:
Nyadi sekali, lebuh Jesus benung besampi keDiri, lalu semina sida murid Iya aja bisi semak Iya, Iya nanya sida, “Sapa Aku tu ku orang?”


text:
Ku sida nyaut, “Sekeda ngumbai Nuan John Pemaptisa. Sekeda ngumbai Nuan Elijah. Lalu sekeda ti bukai ngumbai Nuan siku ari sida nabi ke dulu kelia, ke udah angkat idup baru.”


text:
Iya lalu bejaku ngagai sida, “Tang sapa Aku tu ku kita?” Peter lalu nyaut, “Nuan tu Kristus Allah Taala.”


text:
ku Iya, “Anak Mensia enda tau enda balat diperinsa, lalu ditulak sida tuai bansa, sida tuai imam, enggau sida pengajar Adat, lalu dibunuh, lalu ba hari ti ketiga diangkatka idup baru.”


text:
Lalu ku Iya bejaku ngagai semua sida, “Enti orang deka nitihka Aku, awakka iya badu agi berundingka diri empu, ngesan regang iya tiap hari, lalu nitihka Aku.


text:
Laban barang sapa deka ngidupka nyawa diri, deka ngelenyauka iya, lalu barang sapa deka ngelenyauka nyawa diri ketegal Aku, deka ngidupka iya.


text:
Orang ke malu ke Aku, sereta malu ke ajar Aku, Anak Mensia deka mega malu ke orang nya lebuh Iya datai dalam mulia Iya, enggau dalam mulia Apai Iya, enggau dalam mulia bala melikat Iya ti kudus.


text:
Tang enggau bendar Aku madah ngagai kita, sekeda orang ke bediri ditu apin mati sebedau sida meda Perintah Allah Taala.”


text:
Kira lapan hari udah bekau Iya nyebut nya, Iya mai Peter, John enggau James niki ngagai bukit sigi, deka besampi.


text:
Nyadi Peter enggau pangan iya jenak amat tinduk, lalu lebuh sida dani, sida meda mulia Iya, sereta meda orang ke dua iku nya bediri enggau Iya.


text:
Lebuh orang ke dua iku nya ninggalka Jesus, Peter lalu bejaku enggau Jesus, “Pengajar, manah amat kitai diau ditu; awakka kami ngaga tiga buah langkau, sebuah ke Nuan, sebuah ke Moses, lalu sebuah ke Elijah.” (Peter enda nemu utai ti disebut diri.)


text:
Lebuh Peter agi benung nyebut nya, siti remang datai lalu ngelindung sida, lalu sida murid takut dibalut remang nya.


text:
Lebuh nyawa nya udah badu bejaku, semina Jesus aja bisi dia. Sida murid lalu enda bemunyi, lalu nadai madah ngagai orang lebuh maya nya, pasal utai ti udah dipeda sida.


text:
Siku lelaki lalu ngangau ari bala mayuh, “Pengajar! Aku minta Nuan meda anak aku! Iya anak tunggal aku!


text:
Lebuh roh ti jai nyerang iya, iya nyerauh. Roh nya lalu ngusak iya, datai ke nyawa iya nyau bepupu. Roh nya merinsaka iya, lalu enggai ninggalka iya!


text:
Jesus lalu nyaut, “Kita tu orang ke enda arap sereta jai! Ni pengelama Aku enda tau enda begulai enggau kita, lalu sabar enggau kita? Bai anak nuan kitu.”


text:
Lebuh nembiak nya mansang ngagai Jesus, antu nya lalu ngempaska iya ke tanah, lalu ngusak iya. Tang Jesus ngerara roh ti jai nya, ngeraika nembiak nya, lalu meri iya ngagai apai iya.


text:
Semua orang balat alit ati ke pemesai kuasa Allah Taala. Lebuh semua orang mayuh agi alit ati ke semua utai ti udah dikereja Jesus, Iya lalu bejaku ngagai sida murid Iya,


text:
Tang sida murid enda nemu reti jaku Iya nya. Reti jaku Iya nya udah dilalaika ari sida, ngambika sida enda nemu reti utai nya. Lalu sida takut nanyaka reti jaku nya ngagai Iya.


text:
lalu bejaku ngagai sida, “Barang sapa nerima anak mit tu dalam nama Aku, nerima Aku, lalu barang sapa nerima Aku, nerima Iya ke ngirumka Aku. Laban orang ke pemadu mit ba bala kita, nya meh orang ke pemadu besai.”


text:
John lalu nyaut, “Pengajar, kami bisi udah meda orang siku muru antu dalam nama Nuan, lalu kami nguji nagang iya, laban iya enda nitihka kitai.”


text:
Tang ku Jesus bejaku ngagai iya, “Anang nagang iya, laban orang ke enda ngelaban kita, setanah enggau kita.”


text:
Iya lalu ngasuh bala seruan bejalai dulu ari Iya. Di rantau jalai sida tama ngagai sebuah genturung pendiau di menua Samaria, deka nyendiaka semua utai ke Iya.


text:
Lebuh murid Iya, James seduai John meda nya, seduai iya lalu bejaku, “Tuhan, kati Nuan dekaka kami ngangauka api nurun ari langit lalu nganguska sida?”


text:
Lebuh sida benung di rantau jalai, siku orang bejaku ngagai Jesus, “Aku deka nitihka Nuan, ngagai sebarang endur Nuan bejalai.”


text:
Jesus lalu bejaku ngagai iya, “Munsang bisi lubang, lalu burung bisi tansang, tang Anak Mensia nadai endur alai ngalika Diri.”


text:
Ku Iya bejaku ngagai siku ti bukai, “Titihka Aku.” Tang ku orang nya bejaku, “Tuan, awakka aku pulai dulu lalu nguburka apai aku.”


text:
Tang ku Jesus bejaku ngagai iya, “Awakka orang ke mati, nguburka bala sida empu ke mati. Tang nuan empu enda tau enda bejalai lalu nusui pasal Perintah Allah Taala.”


text:
Siku ti bukai bejaku, “Aku deka nitihka Nuan, Tuhan, tang awakka aku meri selamat tinggal ngagai kami sebilik dulu.”


text:
Ku Jesus bejaku ngagai iya, “Orang ke belabuh ngeradu tanah lalu malik kebelakang, enda tau nyadi nembiak Perintah Allah Taala.”


text:
Udah nya Tuhan lalu milih tujuh puluh iku sida ti bukai, lalu ngasuh sida bejalai dulu ari Iya, dua-dua iku begulai, ngagai genap buah nengeri enggau endur ti deka digusung Iya Empu.


text:
Ku Iya bejaku ngagai sida, “Utai ti diketau mayuh, tang orang ke ngetau mimit. Nya alai besampi minta orang ke bempu umai ngirumka mayuh agi orang ngetau umai Iya.


text:
Enti orang ke rinduka pemaik bisi dalam rumah nya, pemaik kita deka mengkang ba orang nya. Enti enda pia, pemaik nya deka pulai baru ngagai kita.


text:
Diau ba rumah nya, lalu empa irup sebarang utai ti diberi sida ngagai kita, laban orang ke gawa endang patut diberi gaji. Anang mindah ari rumah sebuah ngagai rumah sebuah.


text:
Genap kali kita datai ba sebuah nengeri, lalu sida nerima kita, empa sebarang utai ti diberi ngagai kita.


text:
Geraika orang ke sakit dalam nengeri nya, lalu sebut ngagai sida, ‘Perintah Allah Taala udah datai semak kita.’


text:
Tang genap kali kita tama ngagai nengeri, lalu sida enda nerima kita, bejalai kita nengah jalai raya di nengeri nya lalu sebut,


text:
‘Indah abus ari nengeri kita empu, ti lekat ba kaki kami, deh ditesai kami, kena ngelaban kita. Tang awakka kita nemu tu: Perintah Allah Taala udah datai semak!’


text:
Aku madah ngagai kita, lebuh Hari Pechara ila, Allah Taala deka lebih agi kasihka Sodom ari ke kasihka nengeri nya!


text:
“Tulah meh nuan, Korasin! Tulah meh nuan, Betsaida! Laban enti kereja ajih ti dikereja dalam seduai, udah dikereja di Tire enggau di Sidon, sida tentu lama udah nesal ati, lalu ngerasuka kain guni, lalu ngerabu pala diri enggau amau.


text:
Barang sapa mendingka kita, mendingka Aku, lalu barang sapa nulak kita, nulak Aku. Lalu barang sapa nulak Aku, nulak Iya ke ngirumka Aku.”


text:
Sida tujuh puluh iku pulai enggau ati ti gaga. Ku sida, “Tuhan, indah antu deh ngasika kami dalam nama Nuan!”


text:
Dinga kita! Aku udah meri kita kuasa ngindik ular enggau kala, sereta ngalahka kuasa munsuh, lalu nadai utai ulih ngemediska kita.


text:
Tang anang kita gaga ati ketegal antu nunduk ngagai kita, tang awakka ati kita gaga laban nama kita ditulis di serega.”


text:
Iya lalu gaga ati dalam roh lalu bejaku, “Aku meri terima kasih ngagai Nuan Apai, Tuhan ti bekuasa di serega enggau di dunya, laban Nuan udah ngelalaika utai nya ari orang ke bepenemu-dalam sereta bepelajar, lalu udah mandangka utai nya ngagai bala anak mit. Sigi amat, Apai, laban nya endang peneka Nuan.


text:
Semua utai udah diserahka Apai Aku ngagai Aku, lalu nadai orang nemu sapa Anak, semina Apai aja; tauka nemu sapa Apai, tang semina Anak aja, enggau sebarang orang ke dipilih Anak alai Iya mandangka Apai.”


text:
Jesus lalu nguing ngagai sida murid Iya, lalu bejaku ngagai sida kediri, “Beberekat meh mata ke meda utai ti dipeda kita!


text:
Laban, Aku madah ngagai kita, mayuh nabi enggau raja udah keran deka meda utai ti dipeda kita, tang nadai meda utai nya; keran deka ninga utai ti didinga kita, tang nadai ninga utai nya.”


text:
Siku pengajar Adat lalu bediri, deka nguji Jesus. Ku iya, “Pengajar, nama utai ti enda tau enda dikereja aku ngambika aku bulih pengidup ti meruan belama iya?”


text:
Orang nya lalu nyaut, “Rinduka Tuhan Allah Taala nuan enggau pengabis ati nuan, enggau pengabis semengat nuan, enggau pengabis pengering nuan, enggau pengabis runding nuan, lalu rinduka pangan nuan baka nuan ke rinduka diri empu.”


text:
Tang pengajar Adat nya ingin deka mandangka diri nemu utai ti disebut diri, nya alai iya lalu nanya Jesus, “Sapa pangan aku?”


text:
Jesus lalu nyaut, “Nyadi sekali orang siku nurun ari Jerusalem mansang ngagai Jeriko. Bala penyamun ngamuk iya, nelanjaika iya, malu iya, lalu ninggalka iya setengah mati.


text:
Seninjik bendar siku imam bejalai nengah jalai nya, lalu lebuh iya tepedaka orang nya, iya lalu ngelaung nengah tisi sepiak.


text:
Baka nya mega siku orang Lewi, lebuh iya datai ba endur nya lalu tepedaka orang nya, iya mega ngelaung nengah tisi sepiak.


text:
Iya mansang ngagai orang nya, nuang minyak enggau wain ba bakal orang nya, lalu malut bakal iya. Udah nya iya nepanka orang nya ba jelu iya empu, mai iya ngagai rumah numpang, lalu ngintu iya.


text:
Hari siti, iya mantaika dua singkap duit pirak, lalu meri duit nya ngagai orang ke bempu rumah numpang nya. Ku iya, ‘Intu iya. Lebuh aku pulai kitu baru, aku deka mayar nuan ungkus ti lebih ari nya ti dikena nuan ngintu iya.’ ”


text:
Ku pengajar Adat nya nyaut, “Orang ke kasihka iya.” Jesus lalu bejaku ngagai iya, “Mupuk meh nuan lalu kereja baka nya.”


text:
Lebuh Jesus enggau sida murid Iya benung di rantau jalai, Iya datai ba sebuah genturung pendiau, alai siku indu ke benama Marta ngelaluka Iya tama ngagai rumah iya.


text:
Nyadi Marta bisi menyadi indu siku benama Maria, ke duduk semak kaki Tuhan, mendingka utai ti disebut Iya.


text:
Tang Marta nejuka diri dikelimpangka mayuh macham pengawa. Nya alai iya mansang ngagai Jesus lalu nanya, “Tuhan, kati Nuan enda ibuhka menyadi aku ninggalka aku kediri mela utai? Asuh iya nulung aku!”


text:
Tang ku Tuhan nyaut iya, “Marta, Marta! Nuan irau sereta nejuka diri dikelimpangka mayuh macham utai.


text:
Semina siti aja utai ti beguna. Maria udah milih utai ti manah agi, lalu utai nya enda ulih dirampas ari iya.”


text:
Nyadi sekali Jesus besampi ba endur siti. Lebuh Iya udah badu besampi, siku ari sida murid Iya lalu bejaku ngagai Iya, “Tuhan, ajar kami besampi, baka John ke ngajar bala murid iya.”


text:
Jesus lalu bejaku ngagai sida, “Lebuh kita besampi, sebut: ‘Apai: Kudus meh nama Nuan; Datai meh Perintah Nuan.


text:
Ampun kami dosa kami, laban kami ke ngampun orang ke salah ngelaban kami. Lalu anang mai kami ngagai penguji.’ ”


text:
Lalu ku Iya bejaku ngagai sida, “Enti sema siku ari kita bisi siku pangan, lalu iya mansang ngagai pangan iya nya ba urung tengah malam lalu bejaku ngagai iya, ‘O wai, jali aku tiga iti tuku roti,


text:
Lalu pangan iya nya deka nyaut ari dalam, ‘Anang ngiruh aku! Pintu udah dikunchi, lalu kami menyanak udah beterenah tinduk. Aku enda ulih angkat meri nuan utai.’


text:
Aku madah ngagai kita, taja pen iya enggai angkat lalu meri pangan iya utai, tang laban iya endang pangan iya, lalu laban pangan iya ituk minta, iya deka angkat lalu meri pangan iya utai ti dipeguna iya.


text:
Nya alai Aku madah ngagai kita: Pinta, lalu kita deka nerima; giga, lalu kita deka nemu; tekung, lalu pintu deka dibuka ke kita.


text:
Laban genap iku orang ke minta, deka nerima, lalu orang ke ngiga deka tetemu, lalu ke orang ke nekung, pintu nya deka dibuka ke sida.


text:
Kati kita ke apai, meri anak kita batu, enti iya minta roti? Tauka meri iya ular, enti iya minta ikan?


text:
Enti kita ke jai, nemu meri utai ti manah ngagai anak kita, Apai kita ti di serega tentu lebih agi nemu meri Roh Kudus ngagai orang ke minta ari Iya!”


text:
Nyadi sekali Jesus muru antu bisu. Lebuh antu nya udah pansut, orang ke bisu nya lalu belabuh bejaku. Orang mayuh lalu balat alit ati.


text:
Tang Jesus nemu peragam ati sida, lalu ku Iya bejaku ngagai sida, “Semua perintah ti bepechah-belah lalu beripih ngelaban diri empu, deka rusak, lalu ruang bilik ti bepechah-belah, deka alah.


text:
Enti Sitan bepechah-belah lalu ngelaban diri empu, baka ni ku perintah nya ulih tan? Laban kita ngumbai Aku muru antu ngena kuasa Belsebup.


text:
Enti Aku muru antu ngena kuasa Belsebup, ngena kuasa sapa murid kita muru antu? Nya alai sida empu deka nyadi hakim kita.


text:
Tang enti Aku muru antu ngena kuasa Allah Taala, nya nunjukka Perintah Allah Taala udah datai ba kita.


text:
Lebuh orang ke kering, ke chukup disikap enggau senyata, nyaga rumah iya, semua reta tengkira iya likun magang.


text:
Tang lebuh orang ke kering agi ari iya, nyerang lalu ngalahka iya, orang nya deka ngerampas senyata ti dikarapka iya, lalu magi perapasan iya.


text:
Barang sapa enda setanah enggau Aku, ngelaban Aku, lalu barang sapa enda enggau Aku ngempuru, mambar.


text:
“Lebuh roh ti jai udah pansut ari orang, iya bejalai segau-segau nengah menua ti rangkai, ngiga endur alai belelak. Lebuh iya nadai tetemuka endur nya, iya lalu bejaku, ‘Aku deka pulai baru ngagai rumah aku ti udah ditinggalka aku.’


text:
Iya lalu pansut, lalu mai tujuh iku roh ti bukai ti lebih jai agi ari iya empu. Sida tama lalu diau dia, lalu ke pengujung iya, pendiau orang nya jai agi ari ti dulu.”


text:
Lebuh Jesus benung nyebut nya, siku indu lalu bejaku enggau nyawa ti inggar ngagai Jesus ari tekang bala mayuh, “Beberekat meh indu ke udah ngandungka Nuan, enggau tusu ti udah nusuka Nuan!”


text:
Lebuh orang nyau majak mayuh-semayuh, Jesus lalu belabuh bejaku, “Orang ke rebak diatu endang amat jai. Sida minta tanda, tang nadai tanda deka diberi ngagai sida, kelimpah ari tanda Jonah.


text:
Laban baka Jonah ke nyadika tanda ke orang Nineweh, baka nya meh Anak Mensia deka nyadika tanda ke orang ke rebak diatu.


text:
Lebuh Hari Pechara ila, kuin ari menua ti di Selatan deka bediri sama enggau orang ke rebak diatu, lalu besalah sida, laban iya udah datai ari tisi dunya deka mendingka penemu-dalam Solomon. Tang peda, utai ti besai agi ari Solomon bisi ditu diatu.


text:
Lebuh Hari Pechara ila orang Nineweh deka bediri sama enggau rebak ti diatu, lalu besalah sida, laban orang Nineweh empu udah nesal ati ke dosa sida, lebuh sida mendingka jaku ti dipadahka Jonah. Tang peda, utai ti besai agi ari Jonah bisi ditu diatu!


text:
“Nadai orang nungkun lampu, lalu ngerungkup iya ngena bisin; tang ngengkahka lampu nya ba penuduk lampu, ngambika orang ke tama ulih meda penampak nya.


text:
Mata kita nyadika lampu tubuh kita. Enti mata kita menyana, semua tubuh kita penuh laban penampak. Tang enti mata kita enda menyana, tubuh kita penuh laban pemetang.


text:
Enti semua tubuh kita penuh laban penampak, lalu nadai siti perengka dibalut pemetang, tubuh nya deka tampak semua, baka lebuh lampu ti manchar ngagai kita lalu meri kita penampak.”


text:
Lebuh Jesus udah tembu bejaku, siku orang Parisi lalu mai Iya makai. Nya alai Jesus tama lalu duduk ngimbai mija makai.


text:
Tuhan lalu bejaku ngagai iya, “Kita orang Parisi nuchi mangkuk enggau chapak kita ari luar aja, tang dalam nyin kita penuh laban pengamu enggau penyai.


text:
Nya alai beri utai ti dalam mangkuk kita nyadika sedekah ngagai orang ke seranta, nya baru semua utai deka nyadi tuchi ke kita.


text:
“Tang tulah meh kita orang Parisi! Kita meri sepuluh peratus ari rempah kita, baka telasih, daun rempah, enggau semua macham rempah ti bukai, tang kita enggai ngereja pengelurus, enggau pengerindu Allah Taala. Nya utai ti patut dikereja kita, tang anang nejuka utai bukai nya enda dikereja.


text:
“Tulah meh kita orang Parisi! Laban kita rindu duduk ba penuduk ti pemadu manah dalam balai gempuru, lalu rindu ditabi orang ba sebelah pasar.


text:
Tulah meh kita! Laban kita tu baka kubur ti enda dikelai, lalu kena lunjak orang, lalu sida enda nemu diri udah ngelunjak nya.”


text:
Lalu ku Jesus bejaku, “Tulah meh kita pengajar Adat! Laban kita ngengkahka ma ti mar dibai ba orang, tang kita empu enggai enchukirka tunjuk nulung sida mai ma nya.


text:
Nya alai kita empu besaksi sereta besetujuka utai ti udah dikereja aki ini kita. Laban aki ini kita udah munuh sida nabi, lalu kita empu ngaga kubur ke sida.


text:
Nya alai Penemu-dalam Allah Taala mega nyebut, ‘Aku deka ngirumka bala nabi enggau rasul ngagai sida. Sekeda deka diperinsaka sida lalu dibunuh,”


text:
ngambika rebak ti diatu betanggungjawap ke darah semua sida nabi ke udah dibunuh kenyau ari penumbuh dunya,


text:
berengkah ari darah Abel, nyentuk ngagai darah Sekariah ke dibunuh ba entara alta enggau langkau sembiang. Enggau bendar Aku madah ngagai kita, rebak ti diatu deka betanggungjawap ke semua utai nya!


text:
“Tulah meh kita pengajar adat! Laban kita udah naruh kunchi penemu. Kita empu enda tama, lalu kita mempang jalai orang ke deka tama!”


text:
Lebuh Jesus angkat ari endur nya, sida pengajar Adat enggau orang Parisi balat amat deka ngelaban Iya lalu deka nanya Iya pasal mayuh macham utai,


text:
Lebuh beribu-ribu iku orang begempuru, datai ke sida nyau teindikka kaki pangan diri, Jesus bejaku ngagai sida murid Iya. Ku Iya, “Bejaga kita ari ragi orang Parisi, reti nya ari jaku sida ti pura-pura ngapa.


text:
Nya alai, utai ti udah disebut kita dalam petang, deka didinga lebuh siang hari, lalu utai ti dipetelaika kita di bilik, deka disadaka ari puchuk perabung.


text:
“Aku madah ngagai kita, unggal, anang takutka orang ke munuh tubuh, tang udah nya enda ulih ngereja utai lebih ari nya.


text:
Tang Aku madahka sapa ke patut dikenangika kita: nangika Allah Taala ti bisi kuasa muai kita ngagai neraka lebuh Iya udah munuh kita. Sigi amat. Aku madah ngagai kita: nangika Iya!


text:
Ukai enda lima iku burung pipit dijual ngena rega dua sen aja? Tang taja pia, nadai siku sida nya enda dikingatka Allah Taala.


text:
Indah semua lambar buk ba pala kita deh udah diitung magang. Nya alai anang takut. Kita lebih agi berega ari burung pipit!


text:
“Lalu Aku madah ngagai kita, genap iku orang ke ngaku Aku di mua orang, deka diaku Anak Mensia di mua bala melikat Allah Taala.


text:
Tang barang sapa besangkalka Aku di mua orang, deka disangkal Anak Mensia di mua bala melikat Allah Taala.


text:
Lalu genap iku orang ke bejaku ngelaban Anak Mensia, deka diampun, tang barang sapa bejaku busung ngelaban Roh Kudus, enda diampun.


text:
Lebuh sida mai kita ngagai balai gempuru, ngambika kita kena pechara di mua raja, di mua orang ke megai perintah, anang irauka jalai kita deka nyaut sida, tauka utai ti deka disebut kita,


text:
Siku orang ari tekang bala mayuh nyebut ngagai Jesus, “Pengajar, asuh menyadi lelaki aku magi reta kami sebilik enggau aku.”


text:
Tang ku Jesus bejaku ngagai iya, “Unggal, sapa ngasuh Aku nyadi hakim tauka bekuasa magi reta kita?”


text:
Lalu ku Jesus bejaku ngagai semua sida, “Bejimat kita. Jaga diri ari semua macham pengamu, laban pengidup mensia ukai bepanggai ba pemayuh reta tengkira.”


text:
Iya lalu madahka siti sempama ngagai sida. Ku Iya, “Tanah orang siku ke kaya mansutka mayuh amat asil,


text:
lalu ku iya berunding, ‘Nama utai ti deka dikereja aku, laban aku nadai endur alai nyimpan gandum aku?’


text:
Lalu ku iya bejaku, ‘Tu utai ti deka dikereja aku: Aku deka ngererak setor aku ti lama, lalu ngaga sebuah ti besai agi, alai nyimpan semua gandum enggau reta tengkira aku.


text:
Lalu aku deka bejaku enggau diri empu, ‘Nuan udah besimpanka mayuh utai nyadika penabat ke berapa taun ti deka datai. Badu agi gawa, makai, ngirup lalu ngelantangka diri.’


text:
Tang ku Allah Taala bejaku ngagai iya, ‘Nuan tu beli! Malam tu seput nuan deka diambi ari nuan, lalu sapa deka bempu semua utai ti udah disimpan nuan?’


text:
Nya meh gaya utai ti deka nyadi ba orang ke nugungka pengaya ke diri empu, tang enda kaya di mua Allah Taala.”


text:
Lalu ku Iya bejaku ngagai sida murid Iya, “Nya alai Aku madah ngagai kita, anang irauka pengidup kita, utai ti deka diempa kita, tauka pasal tubuh, tauka pasal gari.


text:
Peratika burung kak: sida nadai nanam utai, tauka ngetau, lalu sida nadai setor tauka pelabuh, tang taja pia, Allah Taala nupi sida! Kita lebih agi berega ari burung!


text:
Peratika bungai bakung, jalai sida tumbuh. Sida enda gawa, tauka betenun. Tang Aku madah ngagai kita, indah Solomon enggau semua pengaya iya, deh nadai gari ti ngemanah sida bungai nya.


text:
Tang enti Allah Taala meri gari ngagai rumput ti idup sehari tu, lalu pagila dibuai ngagai api, Allah Taala tentu deka lebih agi meri gari ngagai kita, O kita ke mit pengarap!


text:
Semina orang ke enda nemu Allah Taala aja ke irauka utai nya lalu Apai kita ti di serega nemu kita begunaka utai nya.


text:
Jual semua reta tengkira kita, lalu beri sedekah ngagai orang ke seranta. Gaga ke diri empu kambut duit ti enda nemu luya, lalu simpan pengaya ke diri empu di serega, alai penchuri, enggau indu gegat enda ulih ngerusak.


text:
baka orang gaji ke nganti tuan sida pulai ari gawai tikah, ngambika sida ulih muka pintu ke iya, lebuh iya datai lalu nekung pintu.


text:
Beberekat meh orang gaji ke ditemu tuan sida enda tinduk lebuh iya datai. Enggau bendar Aku madah ngagai kita, iya deka nyendiaka diri, lalu ngasuh sida belatur duduk, lalu mela sida.


text:
Beberekat meh orang gaji nya enti tuan sida tetemuka sida udah sedia, lebuh iya datai ba urung tengah malam tauka ba urung dini hari.


text:
Tang awakka kita nemu tu: enti orang ke bempu rumah nemu maya penchuri datai, iya tentu deka bejaga enggai ke penchuri tama ngagai rumah iya.


text:
Tuhan lalu bejaku, “Sapa ulun ke tetap ati sereta pintar, ke tau diasuh tuan iya ngemataka ulun iya, meri sida pemakai ba maya ti patut?


text:
Tang enti ulun nya bejaku dalam ati diri, ‘Tuan aku laun datai,’ lalu enti iya belabuh bepaluka sida ulun ti bukai, ke lelaki enggau ke indu, lalu makai ngirup lalu mabuk,


text:
tuan iya deka datai ba hari ti enda disangka iya, enggau ba jam ti enda ditemu iya, lalu mepat iya lalu ngasuh iya begulai enggau orang ke enda tetap ati.


text:
Ulun nya ke nemu utai ti dikedekaka tuan iya, tang enda nyendiaka diri tauka enda ngereja utai ti dikedekaka tuan iya, deka balat disipat.


text:
Tang ulun ke enda nemu utai ti dikedekaka tuan iya, lalu ngereja utai ti ngasuh iya patut kena sipat, deka disipat enda balat. Orang ke diberi mayuh, dipinta meri mayuh, lalu orang ke dikarapka ngemataka mayuh utai, deka dikarapka meri mayuh agi.


text:
“Aku datai laban Aku deka nyelup dunya tu ngena api. Naka meh pemanah enti sema dunya endang udah diselup!


text:
Aku bisi siti pemaptisa ti deka dikena maptisa Aku. Naka meh pemalat pemerinsa Aku sebedau pemaptisa nya tembu!


text:
Kati kita ngumbai Aku datai mai pemaik ngagai dunya? Ukai: Aku ukai datai mai pemaik, tang mai penyerekang.


text:
Belabuh ari diatu, orang lima iku diri sebilik deka beserekang, tiga ngelaban dua, lalu dua ngelaban tiga.


text:
Sida deka beserekang, apai ngelaban anak lelaki, lalu anak lelaki ngelaban apai, indai ngelaban anak indu, lalu anak indu ngelaban indai mentua indu ngelaban menantu indu, lalu menantu indu ngelaban mentua indu.”


text:
Iya mega nyebut ngagai orang mayuh, “Lebuh kita meda mua hari ayan tunga ke barat, kita lalu tekala nya nyebut, ‘Hari deka ujan,’ lalu hari amat ujan.


text:
Kita tu orang ke pura-pura ngapa! Kita nemu nerangka gaya tanah enggau langit. Tang nama kebuah kita enda nemu nerangka tanda ke maya ti diatu?


text:
Lebuh kita mansang ngagai kot enggau orang ke deka bedawaka kita, kita enda tau enda, enggau naka ulih, nelesai laya kita enggau orang nya lebuh kita agi di rantau jalai, enggai ke iya ngirit kita ngagai hakim, lalu hakim nyerahka kita ngagai polis, lalu polis nutup kita dalam rumah jil.


text:
Aku madah ngagai kita, kita enda pansut ari rumah jil nya datai ke kita udah mayar semua duit ukum kita.”


text:
Lebuh maya nya sekeda orang ke bisi dia madah ngagai Jesus pasal darah orang Galili ti udah dichampurka Pilate enggau piring sida.


text:
Jesus lalu nanya sida, “Kati kita ngumbai orang Galili nya diperinsaka baka nya laban sida balat agi bedosa ari orang Galili ti bukai?


text:
Aku madah ngagai kita, ukai baka nya; tang enti kita enda nesal ati ke dosa kita, semua kita deka mati baka sida.


text:
Tauka orang ke lapan belas iku ke mati lebuh Menara Siloam runtuh ninggang sida -- kati kita ngumbai sida nya udah balat agi ngereja penyalah ari semua orang bukai ke diau di Jerusalem?


text:
Aku madah ngagai kita, ukai baka nya; tang enti kita enda nesal ati ke dosa kita, semua kita deka mati baka sida.”


text:
Udah nya Iya lalu madahka sempama tu: “Orang siku nanam sepun kayu ara ba kebun anggur iya. Iya datai deka ngiga buah ba kayu ara nya, tang nadai tetemuka buah dia.


text:
Nya alai iya lalu bejaku ngagai tukang kebun, ‘Peda nuan, tu ketiga taun aku udah datai begigaka buah ba kayu ara tu, tang aku nadai kala tetemuka buah. Tebang iya! Nama guna nejuka iya masau tanah nya ngapa?’


text:
Tukang kebun nya lalu nyaut, ‘Awakka iya dia setaun da agi, tuan. Aku deka nyangkul ngelingi pun iya, lalu meri iya baja.


text:
Dalam balai gempuru nya bisi siku indu ke dikeduan roh ti jai lapan belas taun. Iya balat amat bungkuk, lalu enda ulih bediri rurus.


text:
Lebuh Jesus meda iya, Jesus lalu ngangauka iya ke mua, lalu bejaku ngagai iya, “Endu, nuan udah dilepaska ari penyakit nuan!”


text:
Lebuh Iya ngengkahka jari atas indu nya, indu nya lalu tekala nya bediri rurus lalu muji Allah Taala.


text:
Tang kepala balai gempuru nya pedis ati laban Jesus udah ngeraika orang nya lebuh hari Sabat, lalu ku iya majak bejaku ngagai orang mayuh, “Kitai bisi enam hari alai kitai gawa. Datai meh kitai lebuh hari nya lalu digeraika, ukai kena hari Sabat.”


text:
Tang Tuhan nyaut iya, “Kita tu orang ke pura-pura ngapa! Kati kita enda muka tali jelu sapi tauka keledai kita, mai iya pansut ari bansal, lalu meri iya ngirup lebuh hari Sabat?


text:
Kati indu tu, ke anak Abraham, ke udah ditanchang Sitan lapan belas taun, enda tau dilepaska ari tanchang nya lebuh hari Sabat?”


text:
Lebuh Iya nyebut nya, semua orang ke nyakal Iya malu magang. Semua orang lalu rami gaga ati ke semua utai ti nyelai ti udah dikereja Iya.


text:
Iya baka igi mustard, ti dibai orang siku lalu ditanam iya ba umai iya. Mustard nya tumbuh, lalu nyadi kayu ti besai, lalu burung begagaka tansang ba dan iya.”


text:
Iya baka ragi ti diambi siku indu lalu dichampurka iya enggau empat puluh liter tepung, datai ke semua tepung nya nyau kembai magang.”


text:
Jesus bejalai nengah nengeri enggau genturung pendiau, ngajar orang, lebuh Iya benung mansang ngagai Jerusalem.


text:
Siku orang nanya Iya, “Tuan, kati semina mimit aja orang deka diselamatka?” Ku Iya bejaku ngagai sida,


text:
“Enggau naka ulih tama nengah pintu ti sempit, laban, Aku madah ngagai kita, mayuh orang deka nguji tama, tang enda ulih.


text:
Lebuh orang ke bempu rumah nya udah angkat lalu nikupka pintu, lalu kita belabuh bediri di luar, nekung pintu, lalu bejaku, ‘Tuan, buka pintu ke kami,’ iya deka nyaut kita, ‘Aku enda nemu ari ni penatai kita!’


text:
Udah nya kita lalu belabuh nyebut, ‘Kami udah makai ngirup enggau nuan, lalu nuan udah ngajar ba sebelah jalai raya kami!’


text:
Tang iya deka nyebut, ‘Aku enda nemu ari ni penatai kita. Rari ari aku, semua kita ke ngereja penyai!’


text:
Kita deka nyabak lalu begerit ngeli lebuh kita meda Abraham, enggau Isak enggau Jakop enggau semua sida nabi dalam Perintah Allah Taala, lalu kita empu dibuai ke luar.


text:
Udah nya orang deka datai ari timur, ari barat, ari utara enggau ari selatan, lalu makai dalam Perintah Allah Taala.


text:
Lebuh maya nya, sekeda orang Parisi datai ngagai Jesus lalu bejaku ngagai Iya, “Angkat Nuan ari tu, laban Herod deka munuh Nuan.”


text:
Jesus lalu bejaku ngagai sida, “Padahka jaku Aku tu ngagai munsang nya: ‘Dinga nuan, Aku muru antu, lalu ngeraika orang ke sakit sehari tu enggau pagila, lalu ba hari ti ketiga, Aku deka nembuka pengawa Aku.’


text:
Tang Aku enda tau enda majakka pejalai Aku sehari tu, enggau pagila, enggau lusa, laban nadai nabi kala mati ari luar Jerusalem.


text:
“O Jerusalem, Jerusalem, nengeri ti munuh sida nabi, lalu nuku ngena batu bala seruan ke dikirumka Allah Taala ngagai nuan! Berapa penyuah Aku udah deka ngempuruka nembiak nuan, baka indu manuk ti ngempuruka anak di baruh sayap iya, tang nuan enggai!


text:
Peda nuan, Rumah Sembiang nuan deka ditinggalka nadai orang nguan. Lalu Aku madah ngagai nuan, nuan nadai agi meda Aku, nyentuk ngagai maya nuan nyebut, ‘Beberekat meh Iya ke datai dalam nama Tuhan!’ ”


text:
Nyadi sekali, lebuh hari Sabat, Iya mansang makai ngagai rumah siku tuai orang Parisi, lalu sida bebendar nengkilaka Iya.


text:
Jesus lalu nanya ngagai sida pengajar Adat enggau orang Parisi, “Kati kitai tau ngeraika orang lebuh hari Sabat, tauka enda?”


text:
Tang sida enda bemunyi. Nya alai Jesus megai orang nya, lalu ngeraika iya. Iya lalu ngasuh orang nya pulai.


text:
Iya lalu bejaku ngagai sida, “Enti anak kita, tauka jelu sapi kita labuh ngagai telaga lebuh hari Sabat, enda ke kita deka tekala nya narit iya pansut?”


text:
Lebuh Jesus meda chara sekeda bala pengabang milih endur ti pemadu manah, Iya lalu madahka sempama tu ngagai sida,


text:
“Lebuh orang ngambi kita ngabang ngagai gawai tikah, anang duduk ba endur ti pemadu manah, enggai ke orang ke tinggi agi pangkat ari kita bisi diambi ngabang,


text:
lalu orang ke ngambi kita ngabang, deka datai lalu nyebut enggau nuan, ‘Awakka iya duduk ditu,’ lalu nuan deka malu, lalu duduk ba endur ti pemadu baruh.


text:
Tang lebuh kita diambi orang ngabang, mansang ngagai endur ti pemadu baruh lalu duduk dia, ngambika orang ke empu pengawa datai lalu bejaku ngagai nuan, ‘Unggal, duduk ke atas kitu ke agi.’ Nya baru nuan dibasa semua orang ke sama duduk ba mija nya enggau nuan.


text:
Laban semua orang ke ngeninggika diri, deka dikemaruhka, lalu orang ke ngemaruhka diri, deka ditinggika.”


text:
Lalu ku Iya bejaku ngagai orang ke mai Iya makai, “Lebuh nuan ngambi orang ngabang ngagai pengerami makai besai, anang ngambi pangan tauka menyadi lelaki, tauka kaban belayan nuan, tauka pangan nuan ke kaya, enggai ke sida ngambi nuan ngabang, lalu malas pemanah nuan.


text:
Tang lebuh nuan nyendiaka pengerami makai besai, ambi ngabang orang ke seranta, ke kait-kupit, ke lemi, enggau ke buta.


text:
Nya baru nuan deka bulih berekat, laban sida enda ulih malas pemanah nuan. Nuan deka dibayar lebuh orang ke lurus diangkatka ari mati.”


text:
Lebuh siku ari bala pengabang ninga jaku nya, iya lalu bejaku ngagai Jesus, “Beberekat meh orang ke deka makai dalam Perintah Allah Taala!”


text:
Jesus lalu nyebut ngagai iya, “Nyadi sekali siku orang nyendiaka pengerami makai besai, lalu ngambi mayuh amat orang ngabang.


text:
Lebuh pengerami nya baru deka belabuh, iya lalu ngasuh bala ulun iya madahka orang ke udah diambi ngabang, ‘Datai meh, laban semua utai udah sedia magang diatu.’


text:
Tang semua sida bela belabuh begigaka tegal ngambika sida enda datai. Iya ti keterubah madah ngagai ulun nya, ‘Aku baru udah meli sebidang tanah, lalu aku enda tau enda meda tanah nya. Aku minta ampun, laban aku enda ulih datai.’


text:
Ku siku ti bukai bejaku, ‘Aku baru udah meli lima pasang sapi, lalu aku diatu deka ngujika sida. Aku minta ampun, laban aku enda ulih datai.’


text:
Nya alai ulun nya pulai, lalu madah ngagai tuan iya. Tuan iya lalu pedis ati lalu bejaku ngagai ulun iya, ‘Alai nuan mansang ngagai jalai raya, enggau ngagai jalai ti mit di nengeri, lalu bai kitu orang ke seranta, ke kait-kupit, ke buta enggau ke enda ulih bejalai.’


text:
Tuan nya lalu bejaku ngagai ulun nya, ‘Alai nuan mansang ngagai jalai raya enggau ngagai jalai ti mit, lalu pejalka orang datai, ngambika rumah aku penuh.


text:
“Barang sapa datai ngagai Aku lalu enda lebih agi rindu ke Aku ari iya ke rindu ke apai, indai, bini enggau anak, menyadi lelaki enggau menyadi indu, indah seput iya empu, enda tau nyadi murid Aku.


text:
Laban sapa ari bala kita ke deka ngaga sebuah menara, enda dulu ngira ungkus utai nya, ngambika iya nemu sekalika iya bisi duit kena nembuka pengawa nya?


text:
Enggai ke lebuh batu pemun udah didudukka, iya enda tetembuka pengawa nya, lalu semua orang ke meda nya deka ngeleseka iya


text:
Tauka sapa raja ke deka nyerang raja siku, enda dulu duduk lalu ngira enti iya ulih ngalahka dua puluh ribu iku soldadu munsuh ngena sepuluh iku soldadu iya empu?


text:
Enti iya enda ulih, iya deka ngasuh bala seruan iya betemu enggau raja nya lebuh iya agi jauh, lalu mai iya bebaik.”


text:
Nya alai, baka nya mega kita: nadai siku kita tau nyadi murid Aku enti kita enda ngelengkaka semua reta tengkira kita.


text:
Iya enda ulih dikena ngasuh tanah ami, tauka digaga nyadi baja, tang dibuai. Awakka orang ke bisi pending, ninga.”


text:
Orang Parisi enggau sida pengajar Adat lalu belabuh mut-mut. Ku sida, “Orang tu nyambut orang ke bedosa, lalu makai enggau sida!”


text:
“Enti sema siku ari bala kita bisi seratus iku bedus, lalu siku bedus nya lenyau, enda ke iya deka ninggalka semilan puluh semilan iku bedus ti bukai ba padang, lalu ngiga siku ti lenyau, datai ke iya nyau tetemuka iya?


text:
Lalu lebuh iya datai di rumah, iya ngangauka bala pangan iya enggau orang ke berimbai pendiau enggau iya, lalu bejaku ngagai sida, ‘Aram rami gaga enggau aku, laban aku udah tetemuka bedus aku ti lenyau.’


text:
Nya alai Aku madah ngagai kita, orang di serega din deka lebih agi rami gaga ati lebuh siku ari orang ke bedosa tu nesal ati, ari ke gaga ke semilan puluh semilan iku orang ke lurus ke enda ibuh nesal ati.


text:
“Tauka, enti sema siku indu bisi sepuluh singkap duit pirak, lalu sesingkap lenyau, enda ke iya deka nungkun lampu, nyapu rumah nya, lalu bebendar ngiga duit nya datai ke iya nyau tetemuka duit nya?


text:
Lebuh iya udah tetemuka duit nya, iya lalu ngangauka bala pangan iya enggau orang ke berimbai pendiau enggau iya, ku iya, ‘Aram rami gaga ati enggau aku laban aku udah tetemuka duit aku ti lenyau.’


text:
Nya alai Aku madah ngagai kita, baka nya meh bala melikat Allah Taala deka rami gaga ati ke siku orang ke bedosa ke nesal ati.”


text:
Anak iya ke biak bejaku enggau apai iya, ku iya, ‘Apai, beri aku semua ungkup aku ari reta tengkira kitai.’ Orang nya lalu bedua reta tengkira iya ngagai anak iya ke dua iku nya.


text:
Dua tiga hari udah bekau nya, anak iya ke biak ngempuruka semua reta tengkira iya, lalu bejalai ngagai menua ti jauh, lalu masau reta tengkira iya idup ngena chara ti enda menuku.


text:
Lebuh semua reta iya udah abis, lapar pungkang lalu nyadi di serata menua nya, lalu iya belabuh suntuk.


text:
Nya alai iya makai gaji ba orang siku di menua nya. Orang nya lalu ngasuh iya gawa ba umai iya, engkani babi.


text:
Tang lebuh iya nyau sedarka pemeli diri, iya lalu bejaku, ‘Semua orang gaji apai aku diberi pemakai lebih ari chukup, tang aku ditu mati lapar!


text:
Aku deka angkat lalu pulai ngagai apai aku, lalu bejaku ngagai iya, “Apai, aku udah bedosa ngelaban serega enggau ngelaban nuan.


text:
Nya alai iya angkat lalu pulai ngagai apai iya. Tang lebuh iya agi jauh ari rumah, apai iya tepedaka iya, lalu sinu ati ke iya. Iya belanda lalu merap iya, lalu nyium iya.


text:
Anak iya nya lalu bejaku ngagai iya, ‘Apai, aku udah bedosa ngelaban serega enggau ngelaban nuan. Aku enda patut agi dikumbai anak nuan.’


text:
Tang ku apai iya bejaku ngagai bala ulun iya, ‘Bai jampat baju panjai ti pemadu manah, lalu rasukka ba iya. Rasukka tinchin ba tunjuk iya, enggau selipar ba kaki iya.


text:
Laban anak aku tu udah mati, tang diatu iya idup baru. Iya udah lenyau, tang diatu iya udah ditemu.’ Sida lalu makai selamat.


text:
“Lebuh maya nya, anak tuai iya agi di umai. Lebuh iya pulai ari umai, lalu datai semak rumah, iya ninga munyi musik enggau munyi orang ke betanda.


text:
Ku ulun nya nyaut, ‘Menyadi nuan udah datai, lalu apai nuan udah nyayat anak sapi ti pemadu gemu, laban menyadi nuan udah pulai enggau selamat.’


text:
Tang ku iya nyaut apai iya, ‘Dinga nuan! Betaun-taun aku udah gawa ke nuan baka ulun, lalu aku nadai udah kala enda ngasika nuan. Taja pia, nuan nadai kala meri aku anak kambin, siku pen nadai, kena aku makai selamat enggau pangan aku.


text:
Tang lebuh anak nuan tu datai ditu, ke udah masau semua reta tengkira nuan enggau indu sundal, nuan nyayat anak sapi ti gemu ke iya!’


text:
Ku apai iya bejaku ngagai iya, ‘Anak, nuan endang seruran enggau aku, lalu semua utai ti dikemisi aku endang enggi nuan magang.


text:
Tang kitai enda tau enda makai selamat lalu rami gaga ati, laban menyadi nuan tu udah mati, lalu diatu iya udah idup baru. Iya udah lenyau, lalu diatu iya udah ditemu.’ ”


text:
Jesus lalu bejaku enggau sida murid Iya, “Siku orang kaya bisi siku pemesai ke ngemataka reta iya. Orang bisi bejaku madahka pemesai nya masau duit tuan iya.


text:
Orang kaya nya lalu ngangauka pemesai nya, lalu bejaku ngagai iya, ‘Nama utai tu ti didinga aku pasal nuan? Padahka ngagai aku jalai nuan udah ngemataka reta tengkira aku, laban nuan enda tau agi ngemataka reta tengkira aku.’


text:
Pemesai nya lalu bejaku dalam ati diri, ‘Tuan aku deka muai aku ari pengawa. Nama utai ti patut dikereja aku? Aku enda kering nyangkul, lalu aku malu minta sedekah.


text:
Tu utai ti deka dikereja aku, ngambika lebuh aku dibuai ari pengawa, orang deka ngelaluka aku ngagai rumah sida.’


text:
Nya alai iya ngangauka siku-siku orang ke berutang ba tuan iya. Iya lalu bejaku enggau orang ke terubah datai, ‘Berapa utang nuan ba tuan aku?’


text:
Orang nya lalu nyaut, ‘Seratus tung minyak kana.’ Lalu ku pemesai nya bejaku ngagai iya, ‘Ambi surat utang nuan tu, duduk, lalu tuliska lima puluh.’


text:
Udah nya pemesai nya nanya siku ti bukai, ‘Berapa pemayuh utang nuan?’ Orang nya lalu nyaut, ‘Seribu pikul gandum.’ Pemesai nya lalu bejaku, ‘Ambi surat utang nuan tu, lalu tuliska lapan ratus.’


text:
Tuan iya lalu muji pemesai ke enda betul ati nya ketegal pemintar iya ngereja utai, laban orang dunya tu pintar agi ngatur utai ti mai penguntung ngagai sida empu ari nembiak penampak.


