# verses

text:
Menua nya deka nyadi tembawai alai jelu babas diau. Orang deka geli meda iya. Nadai orang deka diau dia, lalu semua orang ke meda iya deka takut magang.


text:
Kati sida bam? Aku deka nyendiaka pengerami makai besai ke sida, lalu numi sida mabuk sereta rami. Sida deka tinduk lalu enda dani agi.


text:
Aku deka mai sida ngagai endur alai sida deka disayat, baka anak domba, kambin, enggau bedus ti lelaki. Aku ti TUHAN udah bejaku.”


text:
Ku TUHAN bejakuka pasal Babilon: “Nengeri ti dipuji semua dunya, diatu udah alah! Naka meh penyai gaya Babilon ba mata bansa bukai!


text:
Semua nengeri nya jai amat dipeda, baka menua puang ti nadai ai, ti enda diuan tauka ditengah mensia.


text:
Aku deka ngukum Bel, petara menua Babilon, lalu ngasuh iya nyerahka semua barang ti udah dichuri iya. Semua bansa enggai agi nyembah iya. “Dinding nengeri Babilon udah runtuh.


text:
Anang lemi semengat tauka takut ketegal berita ti selebubu ngapa. Tiap taun orang nusui mayuh bengkah berita ti selebubu ngapa, pasal pengachau ti nyadi di menua nya, enggau pasal raja ke nyerang pangan diri.


text:
Nya alai maya deka datai alai Aku deka ngukum bala engkeramba menua Babilon. Semua menua nya deka dipechat, lalu semua orang ke diau di menua nya deka dibunuh magang.


text:
Semua utai di dunya enggau di langit deka manjung gaga ati lebuh Babilon alah laban orang ke datai ari utara deka ngerusak iya.


text:
Menua Babilon udah ngasuh orang mayuh dibunuh di serata dunya, lalu diatu menua Babilon empu deka alah laban iya udah ngasuh mayuh amat orang Israel dibunuh. Aku ti TUHAN udah bejaku.”


text:
Ku TUHAN bejaku ngagai nembiak Iya di Babilon: “Kita udah ulih ngidupka nyawa diri! Nya alai mupuk meh kita diatu! Anang ngerindang diri agi! Taja pen kita jauh ari menua kita empu, kingatka Aku ti TUHAN kita, lalu kingatka Jerusalem.


text:
Ku kita, “Kami udah dipechat lalu kami malu. Kami ngasaika diri nadai daya agi laban orang kampar udah tama ngagai endur ti kudus dalam Rumah Sembiang.’


text:
Nya alai, Aku madahka ngagai kita, maya deka datai alai Aku deka ngukum engkeramba menua Babilon, lalu orang ke bakal deka bedemuh di serata menua nya.


text:
Enti sema Babilon ulih niki ke langit lalu ngaga kuta ti tegap din, agi meh Aku deka ngirumka orang ngerusak iya. Aku ti TUHAN udah bejaku.”


text:
Aku ngerusak Babilon ngambika iya enda bemunyi agi. Bala soldadu belanda tama baka gelumbang lalu manjung nyerang.


text:
Sida udah datai deka ngerusak Babilon. Bala soldadu Babilon ditangkap, lalu panah sida dipatahka. Aku tu Allah Taala ti ngukum penyai, lalu Aku deka ngukum Babilon laban iya endang patut diukum.


text:
Aku deka numi bala pemerintah iya mabuk, iya nya orang ke bepenemu-dalam, bala tuai, enggau bala soldadu. Sida deka tinduk lalu enda dani agi. Aku ti Raja udah bejaku. Aku tu TUHAN ti Pemadu Bekuasa.


text:
Dinding kuta nengeri Babilon ti tegap deka diruntuhka, lalu pintu iya ti tinggi ditunu retung. Pengawa ti dikereja semua bansa sigi nadai guna. Utai ti digaga sida diempa api ti mau. Aku TUHAN ti Pemadu Bekuasa udah bejaku.”


text:
Orang ke nyempulang Raja Sedekiah nya Seraiah anak Neriah, uchu Mahseiah. Dalam taun ti keempat Sedekiah nyadi raja menua Judah, Seraiah nyempulang raja ngagai Babilon, lalu aku meri ajar ngagai Seraiah.


text:
Aku nulis dalam siti bup jerita pasal semua pengerusak ti deka ninggang menua Babilon, sereta enggau semua utai bukai pasal menua nya.


text:
Ku aku madahka ngagai Seraiah, “Lebuh nuan datai di Babilon, nuan enda tau enda macha enggau nyawa ti inggar ngagai orang mayuh semua utai ti ditulis ditu.


text:
Udah nya besampi, ‘TUHAN, Nuan udah madahka Diri deka ngerusak endur tu, ngambika utai nadai agi idup ditu, nemuka nya mensia tauka jelu, lalu endur tu deka nyadi baka menua puang belama iya.’


text:
Seraiah, lebuh nuan udah tembu macha bup tu ngagai orang mayuh, tanchangka sigi batu ngagai bup tu, lalu tikauka iya ngagai Sungai Eupratis


text:
lalu sebut, ‘Tu meh gaya utai ti deka nyadi ngagai menua Babilon: iya deka tengelam lalu enda pansut agi laban TUHAN deka ngerusak iya.’ ” Jaku Jeremiah abis naka tu.


text:
Umur Sedekiah dua puluh satu taun lebuh iya nyadi raja menua Judah, lalu iya merintah di Jerusalem sebelas taun. Nama indai iya Hamutal, anak Jeremiah ti diau di nengeri Libnah.


text:
TUHAN balat amat ringat ngagai orang Jerusalem enggau ngagai orang Judah datai ke Iya nyau muai sida ari menua nya lalu enda ibuhka sida agi. Sedekiah angkat ngelaban Raja Nebukadnesar menua Babilon,


text:
nya alai Nebukadnesar datai mai semua bala soldadu iya lalu nyerang Jerusalem kena sepuluh hari bulan ti kesepuluh dalam taun ti kesemilan Sedekiah megai perintah. Orang Babilon nirika kem ari luar nengeri Jerusalem, ngaga kuta tanah kena sida ngelulung nengeri nya,


text:
Kena semilan hari bulan ti keempat taun nya, lebuh lapar pungkang udah balat amat nyadi, datai ke orang mayuh nyau nadai agi utai diempa,


text:
dinding kuta nengeri nya bumbus laban munsuh. Tang taja pen orang menua Babilon ngelulung nengeri nya, semua bala soldadu ulih ngerarika diri malam nya. Sida rari nengah kebun diraja, bejalai nengah tempuan ti besabungka dua iti lapis dinding kuta nya, lalu rari tunga ngagai Lebak Jordan.


text:
Tang bala soldadu orang menua Babilon nitihka Raja Sedekiah, nangkap iya ba emperan semak Jeriko, lalu semua soldadu iya bela ninggalka iya magang.


text:
Sedekiah lalu dibai ngagai Raja Nebukadnesar, ke benung di nengeri Riblah di menua Hamat lebuh maya nya, lalu Nebukadnesar ngukum iya.


text:
Nebukadnesar munuh bala anak lelaki Sedekiah di Riplah, di mua Sedekiah empu, lalu Nebukadnesar mega ngasuh bala pemesai orang Judah dibunuh.


text:
Udah lepas nya, iya ngasuh orang ngeruk leka mata Sedekiah, lalu ngasuh iya ditanchang ngena rantai, lalu dibai ngagai menua Babilon. Sedekiah mengkang kena tutup di menua Babilon datai ke mati.


text:
Kena sepuluh hari bulan ti kelima dalam taun ti kesemilan belas Nebukadnesar nyadi raja menua Babilon, Nebusaradan, ti nyadi penyanding penemu raja, sereta nyadi tuai soldadu, tama ngagai nengeri Jerusalem.


text:
Udah nya Nebusaradan mai ngagai menua Babilon sekeda orang ke pemadu seranta, enggau semua orang bukai ti udah ditinggalka di Jerusalem, orang ke udah ngalih ari orang Babilon enggau orang ke landik begagaka utai.


text:
Tang iya ninggalka sekeda orang ke pemadu seranta, ti nadai reta tengkira, di menua Judah, lalu iya ngasuh sida gawa ba kebun anggur enggau ba umai.


text:
Orang Babilon mechahka tiang temaga enggau kerita ti dalam Rumah Sembiang, sama enggau tangki temaga ti besai, lalu sida nabanka semua temaga nya ngagai menua Babilon.


text:
Sida mega nabanka sandak enggau sarang amau ti dikena nuchi alta, pekekas ti dikena ngintu lampu, mangkuk ti dikena nerima darah ari jelu ti disayat nyadika piring, mangkuk ti dikena nunu menyan, enggau semua perengka temaga ti bukai ti dikena ngereja pengawa dalam Rumah Sembiang.


text:
Sida nabanka semua utai ti digaga ari emas tauka ari pirak, iya nya, mangkuk ti mit, talam kena mai bara api, mangkuk kena nerima darah ari jelu ti disayat nyadika piring, sarang amau, penuduk lampu, mangkuk kena nunu menyan, enggau mangkuk kena nuang pemeri wain.


text:
Perengka temaga ti udah digaga Raja Solomon ke Rumah Sembiang, iya nya, dua iti tiang, kerita, tangki ti besai, enggau dua belas iku sapi ti lelaki ti dikena nungkat iya - kelalu berat lalu enda ulih ditimbang.


text:
Tiang ti dua iti nya sebaka gaya: pemanjai siti-siti 8 meter lalu sakap iya 5.3 meter. Tiang nya berumbang, lalu penebal temaga ti dikena ngaga iya nya 75 milimeter. Puchuk siti-siti tiang nya bisi sangkum ti tinggi 2.2 meter, lalu puchuk tiang nya dikelingi enggau ukir baka buah delima, lalu semua utai nya digaga ari temaga magang.


text:
Ukir ba siti-siti tiang nya bisi seratus igi buah delima semua iya, lalu semilan puluh enam igi buah nya ulih dipeda ari tanah.


text:
Nambahka nya, Nebusaradan, ti nyadi tuai soldadu, mega nabanka Imam Besai Seraiah, Imam Sepaniah ke lumur dua nangkanka iya, enggau tiga iku agi pemesai ti tinggi pangkat dalam Rumah Sembiang.


text:
Ari nengeri nya Nebusaradan nabanka siku tuai soldadu, tujuh iku penyanding penemu raja ke ditemu dalam nengeri nya, penulung tuai soldadu nya ke ngemataka pengawa betuliska cherita perang, enggau enam puluh iku orang bukai ti tinggi pangkat.


text:
di menua Hamat. Dia raja nya lalu ngasuh sida dipalu lalu dibunuh. Nya alai orang Judah ditabanka ari menua sida lalu dibuai ngagai menua Babilon.


text:
Tu pemayuh tubuh orang ke ditabanka Nebukadnesar nyadi orang tangkap: dalam taun ti ketujuh iya nyadi raja, iya nabanka 3,023 iku,


text:
lalu dalam taun ti kedua puluh tiga, 745 iku ditabanka Nebusaradan. Pemayuh semua sida ke ditabanka: 4,600 iku.


text:
Dalam taun Ebilmerodak berengkah nyadi raja menua Babilon, iya ngayanka penelap ati diri ngagai Raja Jehoiakin menua Judah, lalu ngelepaska iya ari rumah jil. Utai tu nyadi kena dua puluh lima hari bulan ti kedua Belas dalam taun ti ketiga puluh tujuh udah bekau Jehoiakin ditabanka nyadi orang tangkap.


text:
Ebilmerodak nelap enggau iya, lalu meri iya pangkat ti tinggi agi ari ti diberi Ebilmerodak ngagai semua raja bukai ke sama kena buai ngagai menua Babilon baka Jehoiakin empu.


text:
Nya alai Jehoiakin dikemendarka nukar gari ti udah dikena iya dalam rumah jil, lalu begulai makai enggau raja sekumbang iya agi idup.


text:
Sunyi amat meh nengeri Jerusalem diatu. Dulu menya iya penuh laban mensia! Dulu menya iya dibasa semua bansa, tang diatu iya nyau baka indu ke balu. Nengeri ti pemadu manah tu udah nyadi ulun.


text:
Iya nyabak semalam-malam. Ai mata iya nyau nelusur kuyu iya. Ari semua bala pangan iya, nadai siku agi tinggal ngaum iya. Orang ke setanah enggau iya udah nipu iya, lalu semua sida ngelaban iya diatu.


text:
Orang Judah nyau nyadi ulun ti nadai daya agi lalu dipejalka ninggalka menua diri. Sida diau di menua bukai, nadai agi menua ti tau dikumbai sida menua diri, dikelingi munsuh, lalu nadai jalai ngerarika diri.


text:
Nadai agi orang datai ngagai Rumah Sembiang diatu lalu nyembah Allah Taala lebuh hari kudus. Bala indu ke biak ke belagu dia, natka pemerinsa, lalu bala imam semina ulih bedemuh aja. Pintu nengeri nadai orang nengah, lalu Sion natka diri pedis.


text:
Bala munsuh iya udah menang, lalu merintah iya. TUHAN udah ngasuh iya merinsa ketegal semua dosa iya. Bala anak iya udah ditangkap lalu ditabanka ngagai menua bukai.


text:
Pemanah gaya nengeri Jerusalem nyau nadai agi. Bala tuai iya nyau baka rusa ti lemi ketegal lapar, Ke nyau deka abis pengering lebuh sida ngerarika diri ari orang ke ngasu.


text:
Jerusalem diatu nyau nyadi tembawai, lalu iya ngingatka pemanah gaya diri ti dulu menya. Lebuh iya alah laban munsuh, nadai orang nulung iya. Orang ke ngalahka iya ketawaka iya lebuh iya alah.


text:
Iya enda agi dibasa orang. Iya telanjai lalu dikeleseka orang. Iya bedemuh lalu mampul mua diri laban malu. Jerusalem udah ngamahka diri ngena dosa ti udu jai.


text:
Pengamah iya nyata dipeda, tang iya enda irau mimit ke utai ti deka nyadi ba iya jemah ila. Iya balat amat alah. Nadai orang ulih ngaum iya. Bala munsuh iya udah menang, lalu iya nyabak minta TUHAN kasihka iya.


text:
Bala munsuh udah ngerampas semua reta tengkira iya. Iya tepedaka sida tama ngagai Rumah Sembiang, Ti enda disagi TUHAN pasuk orang bansa bukai.


text:
Bala nembiak iya bedemuh lebuh sida begigaka utai diempa. Sida nyilih reta tengkira sida enggau pemakai kena sida beridup. “Peda aku tu, TUHAN,” ku nengeri nya nyabak. “Peda pemerinsa aku tu.”


text:
“Malik ngagai aku!” ku iya nyabak nunga ngagai semua orang ke mansa. “Nadai orang udah kala pedis baka aku tu, Pemedis ti udah diasuh TUHAN ninggang aku lebuh Iya ringat.


text:
“Iya ngirumka api ari langit, api ti mau dalam aku. Iya nan panjuk kena nyintak aku, lalu ngerebahka aku ke tanah. Udah nya Iya ninggalka aku, lalu nejuka aku seruran pedis.


text:
“Iya meda semua dosa aku, lalu merekaska sida nyadi siti berekas. Iya nanchangka berekas dosa nya ba rekung aku, lalu aku nyau lembut tulang ditating dosa nya. TUHAN nyerahka aku ngagai bala munsuh aku, lalu aku nadai daya ngelaban sida.


text:
“TUHAN ketawaka semua soldadu aku ke pemadu kering. Iya ngirumka bala soldadu ngerusak bala soldadu aku ke agi biak. Iya ngeredakka bala aku baka ke mitan buah anggur.


text:
“Nya kebuah ai mata aku nyau lilih. Nadai orang ulih ngaum aku, lalu nadai orang ngangkatka semengat aku. Bala munsuh udah ngalahka aku. Bala nembiak aku nyau nadai utai agi.


text:
“Aku ngangkatka jari, tang nadai orang deka nulung aku. TUHAN udah mesanka bala munsuh ari sepiak-sepiak ngelaban aku. Sida ngaga aku baka utai ti kamah.


text:
“Tang TUHAN endang lurus, laban aku udah enda ngasika Iya. Pendingka aku, kita di semua endur. Peda kita pemedis aku tu. Bala nembiak lelaki enggau bala nembiak indu aku ke biak, udah ditabanka nyadi orang tangkap.


text:
“Aku ngangauka orang ke setanah enggau aku, tang sida enggai nulung aku. Bala imam enggau bala tuai bansa mati ba sebelah jalai raya di nengeri, begigaka pemakai kena beridup.


text:
“Peda, O TUHAN, penusah ati aku, penusah semengat aku! Ati aku runtuh tusah ke dosa aku. Orang bebunuh ba sebelah jalai raya, lalu dalam rumah pen bisi mega pemati.


text:
“Pendingka aku ke bedemuh. Nadai orang deka ngaum aku. Bala munsuh aku gaga ati meda Nuan ngasuh penusah ti besai tu ninggang aku. Asuh datai meh hari ti udah disemaya Nuan. Awakka bala munsuh aku merinsa baka aku.


text:
“Peda Nuan semua penyai sida, lalu ukum meh sida baka Nuan ti udah ngukum aku ketegal dosa aku. Aku bedemuh ketegal merinsa, lalu ati aku balat tusah.”


text:
TUHAN ringat lalu mungkur Sion ngena pemetang. Nengeri ti manah gaya nya udah diubah Iya nyadi tembawai. Indah Rumah Sembiang deh ditinggalka TUHAN lebuh Iya ringat.


text:
TUHAN nadai pengasih mimit ngerusak semua genturung pendiau di menua Judah Lalu ngeruntuhka kuta ti dikena nyaga menua nya. Iya mechat perintah enggau bala orang ke megai perintah di menua nya.


text:
TUHAN ngeransi lalu nganchurka pengering Israel. Iya enggai nulung kitai lebuh munsuh datai. Iya balat amat ngelaban kitai baka api, lalu ngerusak semua utai.


text:
Iya nyelintingka laja Iya ngagai kitai baka munsuh. Iya munuh semua orang ke dikegagaka sereta dikerinduka kitai. Di Jerusalem ditu kitai ngasaika pengeringat Iya.


text:
TUHAN udah nyadi baka munsuh. Iya udah ngerusak Israel. Iya udah ngaga semua kuta enggau istana di menua Israel nyadi tembawai. Iya udah ngasuh orang Judah enda ngetu-ngetu ditinggang penusah.


text:
Iya udah ngerusak Rumah Sembiang alai kitai ti udah nyembah Iya. Iya enda ngasuh orang ngintu hari ti kudus enggau Hari Sabat. Raja enggau imam udah sama ngasaika pengeringat Iya.


text:
TUHAN enggai agi begunaka alta Iya, lalu Iya ninggalka Rumah Sembiang Iya ti kudus. Iya nejuka munsuh ngeruntuhka dinding Rumah Sembiang. Sida manjung ke diri ke menang ba endur alai kitai, enggau ati ti gaga, udah besembah.


text:
TUHAN udah mutuska runding deka ngeruntuhka dinding kuta Sion. Iya nyukat dinding kuta nya, kena nentuka semua dinding nya dirusak magang. Diatu menara enggau dinding kuta nya udah nyadi tembawai magang.


text:
Pintu nengeri dilamun rapuh, lalu alang pintu redak magang. Raja enggau bala pemesai diatu udah dibuai ngagai menua bukai. Adat nadai agi diajar, lalu sida nabi nadai nerima genera ari TUHAN.


text:
Orang ke tuai umur di Jerusalem duduk ba tanah, enda engkeretik. Pala sida dikerabuka enggau amau lalu sida begari ngena kain guni. Indu ke agi biak ngendukka pala sida ke tanah.


text:
Mata aku nyau bangkung laban aku enda ngetu nyabak. Ati aku balat tusah. Ati aku balat tusah laban bala aku udah dirusak, laban sida ke nembiak enggau anak mit luput ba sebelah jalai raya.


text:
Lapar sereta aus, sida nyabak minta pemakai enggau utai diirup ari indai sida. Sida rebah ba sebelah jalai raya baka ke bakal, dipangku indai sida, lalu mati.


text:
O Jerusalem, Jerusalem ti dikesayauka aku, baka ni ku jalai aku bejaku? Baka ni ku jalai aku merindang nuan? Nadai orang patut merinsa baka tu. Penusah nuan nadai sekat baka tasik, nadai pengandal agi.


text:
Bala nabi nuan nadai madahka utai bukai ngagai nuan, semina pemula aja. Jaku ajar sida semina nipu nuan, laban ajar nya enda kala madahka dosa nuan. Sida nyungkak nuan berunding ngumbai diri enda ibuh nesal ati ke dosa nuan.


text:
Orang ke mansa nuan merening lalu ngeleseka nuan. Sida ngilikka pala, lalu ketawaka Jerusalem ke nyau nyadi tembawai: “Kati tu amat nengeri ti manah nya suba? Kati tu nengeri ti dikemegahka dunya?”


text:
Semua bala munsuh nuan ngeleseka nuan, lalu melut mata begedika nuan. Sida enchebirka mulut lalu ngelese, “Kami udah ngerusak nengeri nya! Tu meh hari ti dianti kami ngelamatu!”


text:
Diatu TUHAN udah ngereja utai ti deka dikereja Iya: Iya udah ngerusak kitai enggau nadai pengasih, nitihka jaku tangkan ti disebut Iya ngagai kitai dulu kelia. Iya ngasuh bala munsuh kitai menang, ngasuh sida gaga ati meda kitai alah.


text:
O Jerusalem, asuh dinding kuta nuan nyabak ngangauka TUHAN! Awakka ai mata nuan lilih baka ai sungai ti rarat siang malam. Awakka nuan lelak nyabak tusah ati!


text:
Awakka nuan semalam-malam enda ngetu angkat ngangauka TUHAN. Bantaika semua utai ari ati nuan ngagai TUHAN, minta Iya kasihka bala anak nuan, anak ke mati keberuran ba genap sukut jalai raya!


text:
TUHAN, peda Nuan! Nama kebuah Nuan ngukum kami baka tu? Sida ke indu nyau bepakaika anak ke dikesayauka sida! Bala imam enggau bala nabi dibunuh dalam Rumah Sembiang!


text:
Orang ke biak enggau ke tuai nyau betegaring mati ba sebelah jalai raya, Lelaki enggau indu ke biak, dibunuh munsuh ngena pedang. Nuan munuh sida enggau nadai pengasih lebuh Nuan ringat.


text:
Nuan ngasuh bala munsuh aku begawai ngelingi aku lalu ngemba aku, Lalu nadai orang ulih ngerarika diri ba hari Nuan ringat. Bala munsuh munuh bala anak aku, ti udah ditupi sereta dikerinduka aku.


text:
Lebuh aku berundingka pemerinsa diri, enggau pasal aku ti nadai rumah alai diau, utai nya pait baka rachun.


text:
Ati Nuan dilamun Nuan ngena ransi, baka mua hari ti tebal, datai ke sampi kami enda ulih datai ba Nuan.


text:
Beri atur ti lurus lebuh Nuan ngakim aku. Nuan nemu utai ti salah ti udah dikereja orang ngagai aku.


text:
Emas ti beperenching nyau enda beperenching agi. Batu ti udah dikena ngaga Rumah Sembiang nyau ngachir ba sebelah jalai raya.


text:
Orang ke biak di Sion endang dikesayauka kami baka emas, tang diatu sida nyau digaga nyadi baka periuk tanah.


text:
Indah indu ukui kampung deh nemu nusuka anak, tang bala nembiak aku baka burung unta, jai enggau anak diri.


text:
Sida nejuka anak sida mati laban lapar enggau aus. Bala anak mit minta pemakai, tang nadai orang deka meri sida pemakai.


text:
Orang ke udah teleba makai pemakai ti pemadu nyamai, diatu mati lapar ba sebelah jalai raya. Sida ke udah nyamai diau, diatu ngair ba tugung uras ngiga pemakai.


text:
Diatu sida nyau betegaring ba sebelah jalai raya enda dikelala orang. Mua sida chelum agi ari aruk. Kulit sida rangkai baka kayu, ngeriut malut tulang sida.


text:
Lantang agi orang ke mati beperang ari orang ke mati udah lepas nya, ke mati keberuran, laban sida nadai pemakai kena idup.


text:
Penusah ti ninggang bala aku amat ngasuh geli. Sida ke indai manduk anak ke dikesayauka sida nyadika pemakai.


text:
Nadai siku orang di semua endur, nyengkaum bala raja menua bukai, arapka orang ke nyerang ulih tama mua pintu nengeri Jerusalem.


text:
Tang utai nya udah nyadi, laban bala nabi nengeri Jerusalem udah bedosa, lalu bala imam udah salah bebunuhka orang ke nadai penyalah.


text:
Bala tuai nengeri nya bejalai segau-segau ba sebelah jalai raya baka ke buta, abis dibalut darah datai ke orang nyau enggai negu sida.


text:
“Rari kita ari tu,” ku orang merak sida. “Kita tu kamah! Anang negu aku!” Nya alai sida segau-segau bejalai ari menua siti ngagai menua siti, enda diterima orang.


text:
TUHAN enggai agi ibuhka sida. TUHAN Empu ke ngachirka sida. Iya enggai agi bebasaka bala imam enggau tuai kitai.


text:
Kami gining-gining ngiga orang nyaup, tang nadai ga orang datai. Kami majak nganti tulung ari siti bansa, tang iya nadai ulih nulung kami.


text:
Munsuh nengkilaka kami, datai ke kami nyau enda berani bejalai nengah jalai raya. Kami nyau deka mati. Seput kami nyau abis.


text:
Bala munsuh begagaika kami laju agi ari menaul ti nyambar ari langit. Sida nyidi kami ba sebelah bukit. Sida negah kami di menua puang.


text:
Sida ngalahka pun pengidup kami, raja ti udah dipilih TUHAN, ke dikarapka kami nyaga kami ari semua orang ke nyerang.


text:
Ketawa meh kita, orang Edom enggau orang Us. Gaga ati meh kita kala lebuh kita agi ulih. Penusah ti besai deka mega ninggang kita. Kita deka mega bejalai guir-guir telanjai sereta malu.


text:
Sion udah diukum ketegal dosa iya. TUHAN enggai agi nejuka kami diau di menua bukai. Tang nuan Edom, TUHAN deka ngukum nuan. Iya deka mandangka penyalah ti udah dikereja nuan.


text:
Orang ke pemunuh nyau bekesegau bejalai ba sebelah menua pesisir. Kami berambunka nyawa lebuh kami begigaka pemakai.


text:
Bala bini kami udah dipasung orang ba Bukit Sion. Bala anak indu kami udah dipejalka nunduk ba genap buah genturung pendiau di menua Judah.


text:
Sida ke bujang dipejalka ngisar gandum baka ulun. Sida nembiak ti lelaki nyau guir-guir ngesan kayu.


text:
Kena lima hari bulan ti keempat dalam taun ti ketiga puluh, aku, Imam Esekiel anak Busi, diau begulai enggau orang Judah ti udah kena buai ngagai tebing Sungai Kebar di menua Babilon. Langit tebuka, lalu aku begenera meda Allah Taala. (


text:
Aku ninga TUHAN bejaku ngagai aku ba tebing Sungai Kebar di menua Babilon, lalu aku ngasaika kuasa Iya.


text:
Aku engkadah lalu tepedaka biaubalai datai ari utara: siti mua hari ti besai ti beperenching, enggau api ti enda nemu ngetu nyelar, lalu ba tengah-tengah api nya, bisi siti utai ti beperenching baka temaga ti udah dipugar.


text:
Lalu aku mega tepedaka empat iku utai ti idup, ti baka gamal mensia, ba tengah-tengah biaubalai nya,


text:
Kaki sida lurus, lalu bisi tunjing baka tunjing sapi. Kaki sida beperenching baka temaga ti udah dipugar.


text:
Lalu sayap sida siku-siku negu puting sayap pangan diri, datai ke sida empat iku nya dipeda besegi empat. Lebuh sida mindah, sida sama-sama mindah, enda ibuh nguingka tubuh diri.


text:
Genap iku utai ti idup nya bisi empat iti mua: mua mensia muak ari mua, mua singa muak ari kanan, mua sapi muak ari kiba, enggau mua menaul muak ari belakang.


text:
Sayap sida ke di atas dikerembaika sida, negu puting sayap pangan diri. Lalu sayap dua iti ti bukai dikena iya nyerayung tubuh diri.


text:
Genap iku sida bela mindah ke mua. Kini-kini ke tunga roh sida mindah, kia ke meh sida mindah, lalu sida enda ibuh nguingka tubuh diri.


text:
Lalu gamal utai ti idup nya baka bara api, baka sempun ti mau; api nya terang, lalu ari api nya pansut kilat ti nyelar.


text:
Lebuh aku benung merening ngagai empat iku utai ti idup nya, aku tepedaka empat iti kaki kerita ba tanah, lalu siti kaki kerita nya ngimbai siku-siku utai ti idup nya.


text:
Kaki kerita empat iti nya sebaka gaya magang. Siti-siti beperenching baka batu ti berega, lalu ba tiap iti kaki kerita nya bisi siti kaki kerita ti bukai ti melintang dalam kaki kerita nya,


text:
Genap kali utai ti idup nya mindah, kaki kerita nya mindah sama enggau sida, lalu lebuh utai ti idup nya angkat ari tanah, kaki kerita nya mega angkat.


text:
Kini-kini ke tunga roh nya mindah, utai ti idup nya mega mindah, lalu kaki kerita nya mindah sama enggau sida; laban roh utai ti idup nya dalam kaki kerita nya.


text:
Nya alai genap kali utai ti idup nya mindah, tauka ngetu, tauka angkat ke atas, kaki kerita nya nitih belama.


text:
Pala utai ti idup nya dirungkup ngena utai ti baka kebung langit, ti beperenching baka batu kristal.


text:
Di baruh kebung nya, sayap utai ti idup nya dikerembaika iya ngagai siku ti nangkanka iya, lalu iya nyerayung tubuh diri ngena sayap dua iti ti bukai.


text:
Aku bisi ninga munyi sayap sida lebuh sida terebai, munyi segum pangka gelumbang, munyi nyawa bala soldadu, munyi nyawa Allah Taala ti Pemadu Bekuasa. Lebuh sida ngetu terebai, sida nyimpul sayap sida.


text:
Ba atas kebung ti ngerungkup pala sida nya bisi siti utai ti baka kerusi diraja ti baka batu nilam; lalu duduk ba atas utai ti baka kerusi diraja nya, bisi siti utai ti baka gamal mensia.


text:
Lalu ari atas utai ti baka punggung, aku meda utai ti beperenching baka temaga ti dikelingi api; lalu ari baruh utai ti baka punggung, aku bisi meda utai ti baka api, ti dikelingi penampak.


text:
Penampak nya baka gaya anakraja ti ba mua hari lebuh hari ujan. Nya meh gaya mulia TUHAN. Lebuh aku meda utai nya, aku lalu nyungkurka diri ke tanah, lalu ninga munyi nyawa bejaku.


text:
Lebuh nyawa nya benung bejaku, Roh Allah Taala lalu tama ngagai aku, lalu ngangkatka aku bediri, lalu aku ninga munyi nyawa nya majak bejaku.


text:
Ku Iya, “Anak mensia, Aku ngasuh nuan mansang ngagai orang Israel. Sida udah angkat ngelaban Aku, lalu agi mengkang nyadi orang ke ngelaban, baka aki ini sida menya.


text:
Sida kieh, lalu enda bebasaka Aku, nya alai Aku ngasuh nuan madahka utai ti disebut Aku, TUHAN Allah Taala ngagai sida.


text:
Nemuka bala orang ke ngelaban nya mendingka nuan tauka enda, sida deka nemu siku nabi bisi udah begulai enggau sida.


text:
“Tang nuan, mensia, enda tau takutka sida, tauka takutka utai ti disebut sida. Sida deka nyakap nuan lalu ngeleseka nuan, lalu nuan deka asai ke idup begulai enggau kala. Tang nuan enda tau takutka orang ke angkat ngelaban nya, tauka takutka utai ti disebut sida.


text:
Nuan deka madahka ngagai sida sebarang utai ti diasuh Aku sebut nuan, nemuka sida mending tauka enda. Ingat, semua sida nya orang ke angkat ngelaban magang.


text:
“Anak mensia, pendingka utai ti dipadahka Aku ngagai nuan. Anang angkat ngelaban baka sida nya. Buka nyawa nuan lalu empa utai ti deka diberi Aku ngagai nuan.”


text:
Jari nya lalu muka gulung surat nya, lalu aku meda gulung surat nya udah ditulis ari sepiak-sepiak, tulis ti ngundan sabak tusah ati enggau munyi rauh orang ke nyabak sereta bedemuh.


text:
Ku Allah Taala bejaku, “Anak mensia, empa gulung surat nya. Udah nya mupuk nuan lalu bejaku ngagai orang Israel.”


text:
Ku Allah Taala bejaku, “Anak mensia, empa gulung surat ti diberi Aku ngagai nuan, ngambika perut nuan kenyang.” Aku lalu makai gulung surat nya, lalu iya manis asai ai manyi.


text:
Udah nya Allah Taala bejaku, “Anak mensia, alai nuan mansang ngagai orang Israel, lalu sebut ngagai sida sebarang utai ti diasuh Aku sebut nuan.


text:
Enti Aku ngasuh nuan mansang ngagai bansa ti besai, ti enda ditemu nuan jaku, sida deka mendingka nuan.


text:
Tang orang Israel enggai mendingka nuan. Indah Aku Empu deh enda dipendingka sida. Semua sida nya endang kieh sereta deka ngelaban magang.


text:
Aku deka ngasuh nuan teguh baka batu, kering baka intan. Anang takutka sida ke angkat ngelaban nya.”


text:
Ku Allah Taala nampung jaku Iya, “Anak mensia, dingaka enggau manah, lalu kingatka semua utai ti dipadahka Aku ngagai nuan.


text:
Udah nya mansang nuan ngagai orang ke ari bansa nuan empu, ti agi mengkang di menua ti alai sida udah dibuai, lalu padahka utai ti disebut Aku TUHAN Allah Taala ngagai sida, nemuka sida mending tauka enda.”


text:
Udah nya Roh Allah Taala lalu ngangkatka aku, lalu aku ninga munyi nyawa ti inggar bejaku ari belakang aku, “Pujika mulia TUHAN ti di serega di atas!”


text:
Aku ninga munyi kebap sayap utai ti idup di langit, enggau munyi kaki kerita, ti inggar munyi tanah ti berenyang.


text:
Kuasa TUHAN lalu balat amat nurun atas aku, lalu lebuh Roh TUHAN mai aku, aku berasai pedis ati sereta ringat.


text:
Aku lalu datai di Tel Abip ba tebing Sungai Kebar, alai bala orang ke udah kena buai diau, lalu aku diau dia tujuh hari, tusah ati laban utai ti dipeda enggau didinga aku.


text:
Ku Iya, “Anak mensia, Aku udah ngaga nuan nyadika jejaga orang Israel. Nuan enda tau enda madahka ngagai sida jaku tangkan ari Aku.


text:
Enti Aku madahka orang ke jai nya deka mati, tang nuan enda meri jaku tangkan nya ngagai iya lalu ngasuh iya ngubah ulah diri ngambika iya ulih ngidupka nyawa diri, orang ke jai nya deka mati ketegal dosa iya empu, tang Aku deka nekanka nuan betanggungjawapka pemati iya.


text:
Enti nuan meri jaku tangkan nya ngagai orang ke jai, lalu iya enda badu bedosa, iya deka mati ketegal dosa iya empu, tang nuan empu deka nyelamatka nyawa diri.


text:
“Enti orang ke manah belabuh ngereja penyai, lalu Aku ngengkahka iya ba endur ti tau ngasuh bebadi, iya deka mati, enti nuan enda meri jaku tangkan ngagai iya. Iya deka mati ketegal dosa iya empu, lalu Aku enggai ngingatka utai ti manah ti udah dikereja iya, tang Aku deka nekanka nuan betanggungjawapka pemati iya.


text:
Enti nuan meri jaku tangkan ngagai orang ke manah ngambika iya enda bedosa, lalu iya mendingka nuan lalu enda bedosa, iya deka mengkang idup, lalu nuan empu deka mega idup.


text:
Aku ngasaika kuasa TUHAN bisi ba aku, lalu aku ninga Iya nyebut ngagai aku, “Angkat nuan lalu mansang ngagai lebak. Aku deka bejaku enggau nuan dia.”


text:
Nya alai aku lalu mansang ngagai lebak nya, lalu dia aku meda mulia TUHAN, baka ke udah dipeda aku ba tebing Sungai Kebar. Aku lalu nyungkurka diri ke tanah,


text:
tang Roh Allah Taala tama ngagai aku lalu ngangkatka aku bediri. Ku TUHAN bejaku ngagai aku, “Pulai nuan ke rumah, lalu tutup diri empu dalam rumah nya.


text:
Aku deka nagang dilah nuan engkebut, ngambika nuan enda ulih meri jaku tangkan ngagai orang ke angkat ngelaban tu.


text:
Udah nya, lebuh Aku bejaku ngagai nuan baru, lalu ngasuh nuan ulih bejaku baru, nuan deka madahka ngagai sida utai ti disebut Aku TUHAN Allah Taala. Sekeda sida deka mending, tang sekeda enggai ibuhka nuan, laban sida tu endang bansa orang ke angkat ngelaban.”


text:
Ku Allah Taala bejaku, “Anak mensia, ambi sigi batu bata, engkahka iya di mua nuan, lalu gaga kar nengeri Jerusalem ba batu bata nya.


text:
Udah nya, kena ngambarka nengeri nya dikelulung, gaga parit ti dalam, kuta tanah, kem, enggau kayu ti dikena ngentung pintu kuta, ngelingi nengeri nya.


text:
Ambi siti kali besi, lalu engkahka iya baka kuta, kena nyeraraka nuan ari nengeri nya. Kuingka mua nuan tunga ngagai nengeri nya. Nengeri nya dikelulung, lalu nuan empu ke ngelulung nengeri nya. Tu deka nyadi siti tanda ke orang Israel.


text:
“Udah nya nuan gali singit ke kiba, lalu Aku deka ngengkahka ba nuan semua penyalah orang Israel. Nuan deka gali dia 390 hari natka pemerinsa ketegal penyalah sida, sehari ke genap taun orang Israel merinsa natka ukum sida.


text:
Lebuh nuan udah tembu ngereja nya, nuan bekalih ke kanan, lalu natka pemerinsa empat puluh hari ketegal penyalah orang Judah, sehari ke genap taun sida merinsa natka diri diukum.


text:
“Perening enggau bendar ngagai Jerusalem ti dikelulung munsuh. Kedarka jari nuan tunga ngagai nengeri nya, lalu benabi ngelaban nengeri nya.


text:
“Diatu ambi gandum, barli, kachang, retak, jawa enggau tepung gandum ti alus. Champurka semua utai nya, lalu gaga iya nyadi roti. Nya meh utai ti deka diempa nuan dalam kandang tiga ratus semilan puluh hari nuan ti gali singit ke kiba.


text:
Nuan tau makai dua ratus tiga puluh gram roti sehari, lalu roti nya enda tau enda mega chukup ke hari siti.


text:
Nuan deka menyadika api ngena tai mensia ti udah rangkai, manggang roti ba api nya, lalu makai roti nya di mua semua orang mayuh.”


text:
Ku TUHAN bejaku, “Tu ngambarka chara orang Israel deka makai pemakai ti enda disagi Adat, lebuh Aku ngachirka sida ngagai menua bukai.”


text:
Tang ku aku nyaut, “Anang baka nya, TUHAN Allah Taala! Aku nadai udah kala ngamahka diri. Kenyau ari aku agi mit, aku nadai udah kala makai dagin ari bangkai jelu ti enda temu pemati, tauka dagin ari jelu ti mati laban jelu babas. Aku nadai udah kala makai pemakai ti dikumbai enda tuchi.”


text:
Nya alai Allah Taala lalu bejaku, “Barang ku jaku. Aku deka nejuka nuan menyadika api ngena tai sapi, ukai ngena tai mensia, lalu nuan tau manggang roti nuan ba atas nya.”


text:
Lalu ku Allah Taala nambahka jaku Iya, “Anak mensia, Aku deka nagang orang mai pemakai ngagai Jerusalem. Orang dia deka balat tusah, sereta irau ati lebuh sida nakar pemakai ti diempa sida, enggau nakar ai irup sida.


text:
Ku TUHAN bejaku, “Anak mensia, ambi pedang ti tajam, lalu kukur ragum enggau semua buk nuan. Udah nya timbang buk nya, lalu bagi buk nya ngagai tiga bagi.


text:
Tunu sebagi ari buk nya dalam nengeri lebuh pengawa ngelulung nya udah tembu. Ambi sebagi ti bukai, lalu pepat iya ngena pedang nuan lebuh nuan bejalai di luar nengeri nya. Taburka sebagi ti bukai ngagai angin, lalu Aku deka begagaika lalu mantap sida ngena pedang.


text:
Udah nya pansutka dua tiga lambar baru, lalu buai ngagai api ngambika angus. Api ari nya deka nyerarai ngagai semua bansa orang Israel.”


text:
Ku TUHAN Allah Taala bejaku, “Perening ngagai Jerusalem. Aku ngengkahka iya ba tengah-tengah dunya, dikelingi semua bansa bukai.


text:
Tang Jerusalem angkat ngelaban jaku Aku, lalu ngayanka diri lebih jai agi ari bansa bukai, lebih agi enda ngasi ari menua bukai ti ngelingi iya. Jerusalem udah nulak jaku Aku lalu enggai nitihka Adat Aku.


text:
Nya alai, Jerusalem, diatu pendingka utai ti disebut Aku TUHAN Allah Taala. Nuan udah balat agi ngenusahka Aku ari bansa ti ngelingi nuan, laban nuan enda ngasika Adat Aku, enda nitihka pesan Aku. Nuan udah nitihka adat asal bansa bukai.


text:
Nya alai Aku TUHAN Allah Taala, madahka ngagai nuan, Aku tu munsuh nuan. Aku deka ngukum nuan di mua semua bansa.


text:
Ketegal nuan udah ngereja utai ti dipegedika Aku, Aku deka ngukum Jerusalem baka ke nadai udah kala dikereja Aku suba tauka jemah ila.


text:
Ketegal nya, bala apai indai di Jerusalem deka bepakaika anak sida, lalu bala anak deka bepakaika apai indai sida. Aku deka ngukum nuan, lalu ngachirka sebarang orang bukai ti agi idup ngagai semua endur.


text:
“Nya alai, laban Aku endang Allah Taala ti idup - tu jaku TUHAN Allah Taala - laban nuan udah ngamahka Rumah Aku ngena semua utai ti jai sereta dipegedika Aku, Aku deka munuh nuan enggau nadai pengasih.


text:
Sebagi ari tiga bagi bala nembiak nuan deka mati laban penyakit enggau laban lapar pungkang dalam nengeri tu. Sebagi ari tiga bagi deka dibunuh ngena pedang di luar nengeri tu, lalu Aku deka ngerabuka sebagi ari tiga bagi ti tinggal ngagai angin, lalu Aku deka begagaika sida lalu mantap sida ngena pedang.


text:
“Nuan deka ngasaika semua kuasa pengeringat enggau pemedis ati Aku, datai ke Aku nyau puas ati. Lebuh semua utai tu nyadi, nya baru nuan deka arapka Aku ti TUHAN udah bejaku enggau nuan ketegal Aku ringat ngagai nuan laban nuan udah enda tetap ati ngagai Aku.


text:
Semua orang ari mayuh bengkah bansa ti ngelingi nuan, ti mansa nuan, deka enchebirka mulut ngeleseka nuan, lalu enggai datai semak nuan.


text:
“Lebuh Aku ringat pedis ati ngagai nuan lalu ngukum nuan, semua bansa ti ngelingi nuan deka takut. Sida deka kejika nuan, lalu beduan nuan.


text:
Aku deka nutup penatai pemakai nuan, lalu nejuka nuan keberuran. Nuan deka ngasaika pemedis lapar baka laja ti tajam ti ditimbakka kena munuh nuan.


text:
Aku deka ngasuh lapar pungkang enggau jelu babas munuh bala anak nuan, lalu ngasuh penyakit, pengachau, enggau perang munuh nuan. Aku ti TUHAN udah bejaku.”


text:
Asuh bukit ti di menua Israel ningaka jaku TUHAN Allah Taala, ningaka utai ti disebut Aku TUHAN Allah Taala ngagai bukit, munggu, darung, enggau lebak: Aku deka ngasuh pedang ngerusak endur alai orang mayuh besembahka engkeramba.


text:
Semua alta deka diruntuhka lalu alta ti alai nunu menyan deka dirubuh. Semua orang ke diau dia deka dibunuh magang di mua engkeramba sida.


text:
Semua nengeri di menua Israel deka dirusak magang, ngambika semua alta enggau engkeramba sida dipalu redak. Alta alai sida ke nunu menyan deka dipechahka, lalu semua utai ti udah digaga sida deka lesap magang.


text:
alai sida deka dibuai. Dia sida deka ingatka Aku lalu nemu Aku udah ngukum sida, lalu ngemaluka sida, laban sida enda tetap ati lalu udah ninggalka Aku, lalu sida rindu agi ke engkeramba ari ti rinduka Aku. Lalu sida deka begedika diri empu ketegal penyai enggau utai ti kamah ti udah dikereja sida.


text:
Ku TUHAN Allah Taala bejaku, “Pulaska jari! Enditka kaki nuan! Nyabak sinu ati ketegal semua penyai, semua utai ti dipegedika, ti udah dikereja orang Israel. Sida deka mati beperang, tauka mati keberuran, tauka mati laban penyakit.


text:
Sida ke jauh deka sakit lalu mati. Sida ke semak, deka mati beperang. Sida ke agi idup deka mati keberuran. Sida deka ngasaika semua kuasa pengeringat Aku.


text:
Bangkai sida deka ngachir begulai enggau bala engkeramba, enggau ngelingi alta, ngachir ba sebelah munggu ti tinggi, ba tuchung semua bukit, di baruh semua pun kayu enggau semua pun kayu oak ti besai, ba semua endur ti udah alai sida nunu piring ke engkeramba sida. Udah nya baru semua orang deka nemu Aku endang TUHAN.


text:
Sigi amat, Aku deka ngunjurka jari Aku lalu ngerusak menua sida. Aku deka ngaga menua nya nyadi menua ti kusi, berengkah ari menua puang ti di selatan nyentuk ngagai nengeri Riplah di utara. Nadai siti menua ti alai orang Israel diau dikelaungka. Nya baru semua orang deka nemu Aku endang TUHAN.”


text:
“Anak mensia, tu utai ti disebut Aku TUHAN Allah Taala ngagai menua Israel: Tu meh pengujung ke semua menua Israel!


text:
“Israel, pengujung nuan udah datai. Nuan deka ngasaika pengeringat Aku, laban Aku ngakim nuan ketegal utai ti udah dikereja nuan. Aku deka malas semua ulah nuan ti jai.


text:
Aku enda ngalau nuan, tauka kasihka nuan. Aku deka ngukum nuan ketegal utai ti jai ti udah dikereja nuan, ngambika nuan nemu Aku endang TUHAN.”


text:
Kita ti diau di menua tu deka abis magang. Maya nyau semak alai nadai agi pengerami ba endur alai besembiang ba sebelah bukit, tang semina penyarut aja.


text:
Enda lama da agi kita deka ngasaika semua kuasa pengeringat Aku. Aku ngakim kita ketegal utai ti udah dikereja kita, lalu Aku deka malas semua ulah kita ke jai.


text:
Aku enggai ngalau kita, tauka kasihka kita. Aku deka ngukum kita ketegal utai ti jai ti udah dikereja kita, ngambika kita nemu Aku endang TUHAN, lalu Aku tu meh Iya ti ngukum kita.”


text:
Hari penusah ti besai nyau deka datai. Pengachau balat amat nyadi. Penyumbung balat amat nyadinyau nyadi.


text:
Pengachau ngasuh penyai balat agi nyadi. Nadai siti utai sida agi tinggal, nemuka nya pengaya, pemanah gaya, tauka mulia.


text:
Maya nyau deka datai. Hari nyau semak alai pengawa ti bebeli enggau bejual nadai reti agi, laban ukum Allah Taala deka ninggang semua mensia.


text:
Nadai orang dagang sempat mulaika ungkus diri, laban Allah Taala ringat ngagai semua mensia. Sida ke jai enda ulih idup.


text:
Terumpit disepu, lalu semua mensia sedia magang. Tang nadai orang mansang beperang, laban Allah Taala ringat ngagai semua mensia.


text:
Orang bamuk ba sebelah jalai raya, lalu orang ke diau di rumah keberuran lalu kena laban penyakit. Barang sapa pansut ari nengeri deka mati beperang, lalu semua orang ke diau di nengeri deka kena laban penyakit sereta keberuran.


text:
Sekeda orang ulih ngerarika diri ngagai bukit baka burung achang ti terebai ari lebak. Semua orang nya deka bedemuh ketegal dosa sida.


text:
Sida deka ngerasukka kain guni, lalu sida deka getar-getar. Pala sida deka dikukur, lalu semua sida deka dipechat magang.


text:
Sida deka nikauka emas enggau pirak sida ngagai jalai raya baka ke muai uras, laban pirak enggau emas sida enda ulih ngelepaska sida lebuh TUHAN mubuhka pengeringat Iya. Sida enda ulih ngena utai nya ngemuaska pengingin sida, tauka ngasuh perut diri kenyang. Emas enggau pirak nya ti udah mai sida bedosa.


text:
Dulu menya sida temegahka batu ti berega, tang sida udah ngena utai nya begagaka engkeramba. Nya kebuah TUHAN udah ngasuh sida begedika pengaya diri.


text:
Ku TUHAN bejaku, “Aku deka ngasuh orang kampar ngerumpak sida, lalu orang ke ngelanggar adat deka ngerampas semua pengaya sida, lalu ngamahka utai nya.


text:
Aku enggai ibuh lebuh sida ngamahka Rumah Sembiang ti dikesayauka Aku, lebuh bala perumpak tama lalu ngamahka iya.


text:
“Semua utai nyau charut. Orang di menua nya mayuh amat bebunuhka pangan diri, lalu nengeri penuh laban pengachau.


text:
Aku deka mai mayuh bengkah bansa ti pemadu jai kitu, lalu ngemendarka sida bempu rumah kita. Bala kita ke lelaki ke pemadu kering deka lemi semengat lebuh Aku ngasuh mayuh bengkah bansa ngamahka endur ti alai kita besembah.


text:
Penusah ti besai deka datai betangkan-tangkan, lalu berita ti jai deka datai enda putus-putus. Kita deka minta bala nabi mandangka utai ti deka nyadi. Bala imam nadai utai diajar ngagai orang mayuh, lalu bala tuai nadai jaku lalau diberi.


text:
Raja deka ngulit; anak raja deka nadai agi utai diadang, lalu orang mayuh deka getar-getar takut. Aku deka ngukum kita ketegal semua utai ti udah dikereja kita, lalu Aku deka ngakim kita baka kita ke udah ngakim orang bukai. Tu deka nunjukka Aku tu TUHAN.”


text:
Kena lima hari bulan ti keenam, dalam taun ti keenam bala kami udah dibuai ngagai menua Babilon, dia bala tuai orang ke dibuai ari menua Judah bisi duduk enggau aku dalam rumah aku. Kuasa TUHAN Allah Taala lalu ngenyit nurun atas aku.


text:
Aku engkadah lalu meda utai ti baka gamal mensia ti beapi-api. Ari punggung ke baruh, tubuh iya baka api, lalu ari punggung ke atas iya beperenching baka temaga ti udah dipugar.


text:
Iya ngulurka utai ti baka jari, lalu nangkap aku ba buk, lalu dalam genera nya, Roh Allah Taala ngangkatka aku ke langit, lalu mai aku ngagai Jerusalem. Iya mai aku ngagai pintu utara Rumah Sembiang, alai orang udah ngengkahka siku engkeramba ti dipegedika Allah Taala.


text:
Dia aku tepedaka siti penampak ti beperenching, ti nunjukka Allah Taala ke disembah orang Israel bisi dia, baka ke udah dipeda aku lebuh aku ba tebing Sungai Kebar.


text:
Ku Allah Taala bejaku ngagai aku, “Anak mensia, palik tunga ke utara.” Aku malik, lalu dia ba semak alta ti ngimbai penama ngagai pintu besai nya aku tepedaka engkeramba ti balat ngeringatka Allah Taala.


text:
Ku Allah Taala bejaku ngagai aku, “Anak mensia, kati nuan bisi meda utai ti nyadi? Peda nuan utai ti jai ti dikereja orang Israel ditu, ti ngasuh Aku jauh-sejauh ngejangka Diri ari endur Aku ti kudus. Nuan deka meda utai ti lebih agi ngemaluka, ari ti dipeda nuan ditu.”


text:
Iya mai aku ngagai penama ti nuju ngagai tengah laman ti di luar, lalu nunjukka siti lubang ba dinding.


text:
Ku Iya bejaku, “Anak mensia, bumbuska dinding kuta tu ba senentang tu.” Aku lalu mumbuska kuta nya, lalu tetemuka siti pintu.


text:
Ku Iya bejaku enggau aku, “Alai nuan tama ke dalam lalu peda nuan penyai utai ti dikereja sida dia.”


text:
Aku tama, lalu bepedaka utai dia. Dinding ba endur nya nyau penuh laban gambar ular enggau jelu bukai ti enda tuchi, enggau utai bukai ti disembah orang Israel.


text:
Tujuh puluh iku tuai orang Israel bisi dia, nyengkaum Jasaniah anak Sapan. Genap iku sida bela megai pekekas ti dikena nunu menyan, lalu asap pansut ari menyan nya.


text:
Allah Taala lalu nanya aku, “Anak mensia, kati nuan bisi meda utai ti dikereja bala tuai orang Israel ti dipelamka sida? Semua sida nya besembah dalam bilik ti penuh laban engkeramba, laban kenu ku sida, ‘TUHAN enda meda kitai! Iya udah ninggalka menua tu.’ ”


text:
Nya alai TUHAN lalu mai aku ngagai pintu utara Rumah Sembiang, lalu nunjukka ngagai aku bala indu ke nyabakka pemati petara Tamus.


text:
Ku TUHAN nanya, “Anak mensia, kati nuan bisi meda utai nya? Nuan deka meda utai ti lebih agi jai ari nya.”


text:
Iya lalu mai aku ngagai tengah laman ti dalam Rumah Sembiang. Dia ba semak mua pintu endur ti kudus, ba entara alta enggau serambi, bisi kira dua puluh lima iku lelaki. Sida udah nguingka belakang sida ngagai endur ti kudus, lalu meremi tunga ke timur, nyembah mata hari tumbuh.


text:
Ku TUHAN bejaku ngagai aku, “Anak mensia, kati nuan bisi meda nya? Orang Judah tu enda puas ati semina ngereja semua utai ti jai, ti udah dipeda nuan ditu, enggau pengawa ti ngerembaika pengachau ngagai serata menua tu. Sida mega enda tau enda datai lalu ngereja semua utai nya dalam Rumah Sembiang tu, lalu nyungkak Aku balat agi ringat. Peda nuan jalai sida ngeleseka Aku ngena jalai ti pemadu jai!


text:
Sida deka ngasaika semua kuasa pengeringat Aku. Aku enggai ngalau sida, tauka kasihka sida. Sida deka manjung besampi ngagai Aku enggau pengabis penginggar nyawa sida, tang Aku enggai mendingka sida.”


text:
Udah nya aku ninga Allah Taala ngangau enggau nyawa ti inggar, “Datai kitu, bala kita ke deka ngukum nengeri tu. Bai senyata kita.”


text:
Tekala nya enam iku orang lalu datai ari pintu utara Rumah Sembiang, mai senyata siti siku. Sama datai enggau sida bisi siku orang ke ngena kain linin, mai utai dikena nulis. Semua sida datai lalu bediri ngimbai alta temaga.


text:
Udah nya penampak mulia Allah Taala ke disembah orang Israel lalu angkat ari melikat cherub ti besayap, lalu mindah ngagai mua pintu Rumah Sembiang. TUHAN lalu ngangauka orang ke ngena kain linin,


text:
“Alai nuan bejalai nengah serata nengeri Jerusalem, lalu lekatka tanda ba kening semua orang ke tusah ketegal semua utai ti jai ti benung dikereja dalam nengeri tu.”


text:
Aku lalu ninga Allah Taala bejaku ngagai sida lelaki ti bukai, “Titihka iya bejalai nengah serata nengeri tu, lalu bunuh orang. Anang kasihka sida.


text:
Bunuh sida lelaki ke tuai umur, lelaki ke agi biak, indu ke agi biak, sida ke indu, enggau bala anak mit. Tang anang negu orang ke bisi tanda ba kening sida. Kita berengkah ari Rumah Aku tu.” Nya alai sida lalu berengkah ba bala tuai ke bediri dalam Rumah TUHAN.


text:
Ku Allah Taala bejaku ngagai sida, “Kamahka Rumah Sembiang. Isi tengah laman Rumah Sembiang enggau bangkai mensia. Kereja nya diatu!” Nya alai sida lalu belabuh bebunuhka orang dalam nengeri nya.


text:
Lebuh pengawa bebunuh nya benung nyadi, aku diau kediri-diri dia. Aku lalu nyungkurka diri ke tanah, lalu ngangau enggau nyawa ti inggar, “TUHAN Allah Taala, nama kebuah Nuan ngemalat nya ringat ngagai Jerusalem datai ke Nuan nyau munuh semua orang ke agi tinggal di menua Israel?”


text:
Allah Taala lalu nyaut, “Orang Israel enggau orang Judah udah bedosa. Sida udah munuh orang di serata menua tu, lalu udah ngisi Jerusalem enggau pengawa ti jai. Sida ngumbai Aku ti TUHAN udah ninggalka menua sida, lalu ngumbai Aku enda meda sida.


text:
Tang Aku enggai sinuka sida. Aku deka ngereja utai ngagai sida baka ke udah dikereja sida ngagai orang bukai.”


text:
Aku malik ngagai kebung ti ari atas pala sida melikat cherub, lalu ari atas sida nya bisi utai ti baka kerusi diraja, ti baka batu nilam.


text:
Ku Allah Taala bejaku ngagai orang ke ngena kain linin, “Alai nuan bejalai nengah entara kaki kerita ti di baruh melikat cherub nya, lalu ambi segenggam bara api. Udah nya taburka bara api nya ngagai nengeri tu.” Aku lalu ngemataka iya mupuk.


text:
Nyadi bala melikat cherub nya benung bediri muak ari selatan Rumah Sembiang lebuh orang nya tama. Siti mua hari lalu ngisi tengah laman ti muak ari dalam.


text:
Penampak mulia TUHAN angkat ari sida melikat cherub, lalu mindah ngagai mua pintu Rumah Sembiang. Udah nya mua hari lalu ngemenuhka Rumah Sembiang, lalu tengah laman nya terang laban mulia TUHAN.


text:
Munyi kebap sayap sida melikat cherub ulih didinga ari tengah laman ti di luar, munyi nyawa Allah Taala ti Pemadu Bekuasa lebuh Iya bejaku.


text:
Lebuh TUHAN ngasuh orang ke ngena kain linin nya mai api ari entara kaki kerita ti di baruh sida melikat cherub nya, orang nya mansang lalu bediri ngimbai siti kaki kerita nya.


text:
Melikat cherub nya lalu ngunjurka jari iya ke dalam api ti ba tengah-tengah sida, ngambi bara api, lalu ngengkahka bara api nya ba jari orang ke ngena kain linin nya. Orang nya lalu ngambi bara api nya, lalu mupuk.


text:
Aku mega meda empat iti kaki kerita nya sebaka magang, siti-siti ngimbai siku-siku melikat cherub nya. Kaki kerita nya beperenching baka batu ti berega, lalu genap iti kaki kerita nya bisi siti kaki kerita ti bukai ti melintang dalam kaki kerita nya.


text:
Lebuh sida mindah, sida ulih mindah ngagai sebarang tunga, enda ibuh bekuing. Semua sida mindah ngagai tunga ti dikedekaka sida, lalu enda ibuh bekuing.


text:
Tiap iku melikat cherub nya bisi empat iti mua. Mua ti terubah nya mua melikat cherub, ti kedua mua mensia, ti ketiga mua singa, lalu ti keempat mua menaul.


text:
(Bala melikat cherub nya meh sida ke udah dipeda aku ba tebing Sungai Kebar.) Lebuh sida melikat cherub nya angkat terebai


text:
lalu mindah, kaki kerita nya mindah sama enggau sida. Genap kali sida ngerembaika sayap sida deka terebai, kaki kerita nya mupuk enggau sida, tang enda bekuing.


text:
Lebuh sida melikat cherub nya ngetu, kaki kerita nya mega ngetu. Lalu lebuh sida melikat cherub nya terebai, kaki kerita nya mupuk sama enggau sida, laban roh utai ti idup nya bisi dalam kaki kerita nya.


text:
Udah nya penampak mulia TUHAN ti terang lalu angkat ari mua pintu Rumah Sembiang, lalu mindah ngagai endur ba atas sida melikat cherub nya.


text:
Sida melikat cherub nya ngerembaika sayap sida, lalu terebai ke atas ari dunya tu lebuh aku benung ngemata, lalu kaki kerita nya sama mupuk enggau sida. Sida ngetu enda lama ba pintu timur Rumah Sembiang, lalu mulia Allah Taala ke disembah orang Israel bisi ba atas sida.


text:
Sida nya utai ti idup ti udah dipeda aku di baruh Allah Taala ke disembah orang Israel ba tebing Sungai Kebar. Diatu baru aku nemu sida nya bala melikat cherub.


text:
Genap iku sida bisi empat iti mua, empat iti sayap, enggau utai ti baka jari mensia di baruh sayap sida.


text:
Mua sida nya betul-betul mua ti udah dipeda aku ba tebing Sungai Kebar. Genap iku sida nya mindah nuju ke mua.


text:
Roh Allah Taala ngangkatka aku lalu mai aku ngagai pintu timur Rumah Sembiang. Ba semak pintu nya aku tepedaka dua puluh lima iku orang, nyengkaum Jasaniah anak Asur enggau Pelatiah anak Benaiah, dua iku tuai bansa.


text:
Allah Taala lalu bejaku enggau aku, “Mensia, bala orang tu ngaga pelan ti jai, sereta meri jaku lalau ti jai dalam nengeri tu.


text:
Ku sida, ‘Enda lama da agi kitai deka berumah baru. Nengeri tu baka periuk ti dikena berapi, lalu kitai tu baka dagin dalam periuk nya, tang periuk nya nyaga kitai ari api.’


text:
Roh TUHAN lalu bekuasa ba aku, lalu TUHAN ngasuh aku meri pesan tu ngagai orang mayuh: “Kita orang Israel, Aku nemu utai ti disebut kita, enggau utai ti diperambu kita.


text:
“Nya alai tu utai ti disebut Aku TUHAN Allah Taala, ngagai kita. Nengeri tu endang amat periuk kena berapi, tang dagin nama nya? Dagin nya bangkai orang ke udah dibunuh kita! Tang Aku deka muai kita ari nengeri tu!


text:
Aku deka muai kita ari nengeri tu, lalu nyerahka kita ngagai orang menua bukai. Aku udah ngeletak kita diukum bunuh,


text:
lalu kita deka mati beperang dalam menua kita empu. Nya baru semua orang deka nemu Aku endang TUHAN.


text:
Nengeri tu enggai nyaga kita, enda baka periuk ti nyaga dagin ti di dalam iya. Aku deka ngukum kita di sebarang endur kita diau dalam menua Israel.


text:
Kita deka nemu aku tu endang TUHAN, lalu lebuh kita nitihka adat orang bansa bukai ke berimbai menua enggau kita, kita ngelanggar adat Aku sereta enda ngasika pesan Aku.”


text:
Lebuh aku agi benung benabi, Pelatiah rebah lalu mati. Aku lalu nyungkurka diri ke tanah, lalu ngangau enggau nyawa ti inggar, “Anang, TUHAN Allah Taala! Kati Nuan deka munuh semua orang ke agi tinggal di menua Israel?”


text:
“Anak mensia, orang ke diau di Jerusalem berandauka pasal nuan, enggau pasal bansa nuan ti udah kena buai ngagai menua bukai. Ku sida bejaku, ‘Orang ke udah kena buai kelalu jauh alai diau lalu enda ulih nyembah TUHAN. TUHAN udah meri menua tu nyadika pesaka kitai.’


text:
“Nya alai padahka ngagai orang ke sama kena buai baka nuan empu, utai ti disebut Aku. Aku tu ti udah ngasuh sida diau di menua ti jauh, lalu ngachirka sida ngagai menua bukai. Tang taja pia, ba maya ti diatu Aku deka begulai enggau sida di menua ti udah digagai sida.


text:
“Nya alai padahka ngagai sida utai ti disebut Aku TUHAN Allah Taala. Aku deka ngempuruka sida ari mayuh bengkah menua ti udah alai Aku ngachirka sida, lalu Aku deka meri menua Israel tu pulai baru ngagai sida.


text:
Lebuh sida pulai baru ngagai menua tu, sida enda tau enda muai semua engkeramba ti kamah, ti jai, ti ditemu sida.


text:
Aku deka meri sida ati ti baru, enggau runding ti baru. Aku deka muai ati sida ke keras baka batu, lalu meri sida ati ti ngasi.


text:
Nya baru sida deka nitihka Adat Aku lalu ngasika jaku Aku enggau ati ti tetap. Sida deka nyadi nembiak Aku, lalu Aku deka nyadi Allah Taala sida.


text:
Tang Aku deka ngukum orang ke rindu nyembah engkeramba ti kamah sereta jai. Aku deka ngukum sida ketegal utai ti udah dikereja sida.” TUHAN Allah Taala udah bejaku.


text:
Sida melikat cherub lalu belabuh terebai, lalu kaki kerita nya mupuk sama enggau sida. Penampak mulia Allah Taala ke disembah orang Israel beperenching ba atas sida.


text:
Udah nya perenching mulia Allah Taala nya angkat ari nengeri nya, lalu mindah ngagai bukit ti di timur nengeri nya.


text:
Dalam genera nya, Roh Allah Taala ngangkatka aku, lalu mai aku pulai baru ngagai orang ke udah dibuai ngagai menua Babilon. Udah nya genera nya lalu ayas-seayas lalu lesap,


text:
lalu aku madahka ngagai semua orang ke udah kena buai ngagai menua bukai, semua utai ti udah diayanka TUHAN ngagai aku.


text:
“Anak mensia, nuan diau begulai enggau orang ke seruran angkat ngelaban, ke bisi mata kena meda, tang enda meda, ke bisi pending, tang enda ninga, laban sida nya orang ke seruran angkat ngelaban.


text:
“Nya alai, anak mensia, sikap gari nuan baka orang ke tasah, lalu mupuk sebedau hari malam. Awakka semua orang meda nuan mupuk lalu mansang ngagai endur bukai. Nyangka ukur orang ke angkat ngelaban nya ulih meda nuan.


text:
Lebuh hari agi siang, sikap gari ti deka dibai nuan, ngambika sida ulih meda nuan, lalu udah nya awakka sida ngemataka nuan mupuk lebuh lemai hari, indah-indah baka orang ke dibuai ngagai menua Babilon.


text:
Lebuh sida benung ngemataka nuan, bumbuska dinding rumah nuan, lalu bai tungkus gari nuan nengah lubang nya.


text:
Awakka sida meda nuan manggaika tungkus gari nuan nya ba bau nuan, lalu meda nuan bejalai nengah petang bepampul mata, ngambika nuan enda ulih meda tunga nuan bejalai. Utai ti dikereja nuan nya deka nyadika jaku tangkan ke orang Israel.”


text:
Aku lalu ngereja utai ti diasuh TUHAN. Ba hari nya aku nungkus gari aku baka orang ke tasah, lalu lemai nya, lebuh hari nyau deka petang, aku lalu ngerumbak lubang ba dinding ngena jari aku, lalu pansut. Lebuh semua orang benung ngemataka aku, aku manggaika tungkus gari aku ba bau aku, lalu mupuk.


text:
padahka ngagai sida utai ti disebut Aku TUHAN Allah Taala ngagai sida. Pesan tu diungkupka anak raja ke megai perintah di Jerusalem, enggau ke semua orang ke diau dia.


text:
Padahka ngagai sida, utai ti udah dikereja nuan nya nandaka utai ti deka nyadi ba sida - sida deka tasah sereta nyadi orang tangkap.


text:
Anak raja ke megai sida deka ngesan tungkus gari iya empu dalam petang, lalu rari nengah lubang ti dikerumbak sida ke iya ba dinding kuta. Iya deka mampul mata diri, lalu enda ulih meda tunga iya bejalai.


text:
Tang Aku deka nan pukat kena ngipa iya. Udah nya Aku deka mai iya ngagai nengeri Babilon, alai iya deka mati, tang iya enda meda nengeri nya.


text:
Aku deka ngachirka ngagai semua endur semua bala orang ke gawa dalam istana iya, bala penyanding penemu iya, enggau bala orang ke nyaga iya, lalu orang deka ngiga sida lalu munuh sida.


text:
“Lebuh Aku ngachirka sida ba sebelah bansa bukai, enggau ngagai menua bukai, nya baru sida deka nemu Aku endang TUHAN.


text:
Aku deka nejuka sekeda sida idup lalu enda mati beperang, enda mati keberuran, enda mati sakit, ngambika lebuh sida di menua bukai, sida deka nemu penyai ti udah dikereja sida, lalu ngaku Aku tu TUHAN sida.”


text:
“Anak mensia, awakka nuan getar-getar takut lebuh nuan makai, lalu getar-getar takut lebuh nuan ngirup.


text:
Padahka ngagai semua orang Israel, tu pesan TUHAN Allah Taala ke orang Jerusalem ti agi mengkang diau di menua sida: Sida deka getar-getar takut lebuh sida makai, lalu getar-getar takut lebuh sida ngirup. Semua utai deka dirampas magang ari menua sida, laban semua orang ke diau dia endang nadai beradat magang.


text:
Nengeri ti penuh laban mensia diatu deka dirusak, lalu menua tu deka nyadi menua puang. Nya baru sida deka nemu Aku endang TUHAN.”


text:
“Anak mensia, nama kebuah orang Israel besebutka jaku-dalam ti munyi tu: ‘Timpuh udah ngelebus, tang utai ti dipadahka deka nyadi, nadai nyadi siti’?


text:
Padahka ngagai sida diatu utai ti disebut Aku TUHAN Allah Taala pasal pekara nya. Aku deka madamka jaku-dalam nya. Jaku-dalam nya enda agi disebut orang di menua Israel. Maya endang udah datai, lalu utai ti dipadahka deka nyadi, deka dikamatka!


text:
Aku ti TUHAN deka bejaku ngagai sida, lalu utai ti disebut Aku deka dikamatka. Aku enda betangguh agi. Lebuh kita ke angkat ngelaban tu agi mengkang idup, Aku deka ngereja utai ti udah dipadahka Aku ngagai kita. Aku udah bejaku,” ku TUHAN Allah Taala bejaku.


text:
“Anak mensia, orang Israel ngumbai genera enggau jaku ti benabi ti disebut nuan nya pasal utai ti deka nyadi jauh jemah ila.


text:
Nya alai padahka ngagai sida, utai ti disebut Aku TUHAN Allah Taala: Aku enda betangguh agi. Utai ti udah disebut Aku, deka dikamatka. Aku TUHAN Allah Taala udah bejaku!”


text:
“Anak mensia, nuan enda tau enda bejaku ngelaban bala nabi menua Israel ke benabi ngena penemu sida empu. Asuh sida mendingka jaku TUHAN.”


text:
Tu utai ti disebut TUHAN Allah Taala: “Tulah meh sida nabi ke beli! Sida bulih penemu ari runding sida empu, lalu ngaga genera ke diri empu.


text:
Sida enda nyaga endur alai kuta ti udah runtuh, lalu sida enda mega ngaga kuta nya baru. Nya alai menua Israel enda ulih dijaga lebuh perang nyadi ba Hari TUHAN.


text:
Genera sida bula, lalu jaku tujum sida mega bula. Sida ngumbai diri madahka pesan Aku, tang Aku nadai ngirumka sida. Tang taja pia, sida ngarapka jaku diri dikamatka!


text:
Aku madahka ngagai sida: genera ti dipeda kita nya pelesu magang, lalu jaku tujum kita nya jaku ti bula. Kita madahka jaku ti disebut kita nya jaku Aku, tang Aku nadai udah kala bejaku ngagai kita!”


text:
Nya alai TUHAN Allah Taala nyebut ngagai sida, “Jaku kita bula, lalu genera kita pelesu. Aku ngelaban kita.


text:
Aku deka ngukum kita nabi ke nusui genera ti pelesu, lalu bejaku nesatka orang. Kita tentu nadai dia lebuh bala nembiak Aku begempuru mutuska penemu ila. Nama kita enda dituliska dalam list nama orang Israel ti bukai. Kita enda agi pulai ngagai menua kita empu. Nya baru kita deka nemu Aku endang TUHAN Allah Taala.


text:
“Sida nabi nya nesatka bala nembiak Aku lebuh sida madahka semua utai deka nyadi menyana magang. Tang nadai utai nyadi menyana! Bala nembiak Aku udah nirika kuta ngena batu. Udah nya bala nabi datai lalu ngechat kuta nya ngena kapu.


text:
Padahka ngagai sida nabi, kuta sida deka runtuh. Aku deka ngasuh hari balat ujan. Ujan batu deka ninggang kuta nya, lalu ribut ti balat deka mangka ngagai iya.


text:
Kuta nya deka runtuh, lalu semua orang deka nanya ngagai nuan nama guna kapu ti dikena ngechat dinding kuta nya.”


text:
Nya alai tu utai ti disebut TUHAN Allah Taala: “Aku ringat, lalu Aku deka ngasuh ribut biaubalai, ujan ti lebat, enggau ujan batu ngerusak dinding kuta nya.


text:
Aku deka ngeruntuh lalu ngeredakka dinding kuta ti udah dichat burak, datai ke batu pemun iya ayan. Kita deka mati ditinggang dinding kuta nya rebah. Nya baru semua orang deka nemu Aku endang TUHAN.


text:
“Dinding kuta nya enggau sida ke udah ngechat iya deka ngasaika pengeringat Aku. Udah nya baru Aku deka madahka ngagai kita dinding kuta nya enggau orang ke ngechat iya, sama nadai agi, iya nya


text:
sida nabi ke madahka semua utai di Jerusalem deka nyadi menyana magang, taja pen utai dia enda nyadi menyana!” TUHAN Allah Taala udah bejaku.


text:
Ku TUHAN bejaku, “Anak mensia, perening ngagai sida indu ke begulai enggau kita, ti ngeluluka diri nemu benabika pasal utai ti deka nyadi jemah ila. Bejaku nuan ngelaban sida


text:
lalu padahka jaku ti disebut TUHAN Allah Taala ngagai sida: “Tulah meh kita ti indu ke begagaka gelang keramat ke semua orang, lalu kita ngaga tungguk keramat kena orang nudung pala ngambika sida bekuasa atas pengidup orang bukai. Kita keran deka bekuasa atas pengidup enggau pemati bala nembiak Aku, lalu kita ngena kuasa nya ngiga penguntung ke kita empu.


text:
Kita enda bebasaka Aku di mua bala nembiak Aku laban kita keran deka ngulihka segenggam barli enggau roti. Kita munuh orang ke enda patut diukum bunuh, lalu ngidupka orang ke enda patut diidupka. Kita madahka utai ti bula ngagai bala nembiak Aku, lalu sida arapka kita.”


text:
Nya alai tu utai ti disebut TUHAN Allah Taala: “Aku begedika gelang keramat kita ke dikena kita ngulihka kuasa atas pengidup enggau pemati. Aku deka ngeruntun gelang keramat nya ari lengan kita, lalu ngelepaska orang ke dikuasa kita.


text:
Aku deka ngeruntun tudung pala kita, lalu ngelepaska bala nembiak Aku ari kuasa kita belama iya. Nya baru kita deka nemu Aku endang TUHAN.


text:
“Ngena pemula kita, kita ngelemika semengat orang ke badas, orang ke enda diasuh Aku pedis. Kita nagang orang ke jai ngelengkaka penyai lalu ngidupka nyawa diri.


text:
Nya alai, kita diatu nadai agi meda genera ti pelesu, nadai agi nyebut jaku tujum ti pelesu. Aku deka ngelepaska bala nembiak Aku ari jari kita. Nya baru kita deka nemu Aku endang TUHAN.”


text:
Ku Iya, “Anak mensia, orang tu udah nyerahka ati sida ngagai engkeramba, lalu nejuka engkeramba mai sida ngagai dosa. Kati nuan ngumbai Aku deka nyaut sida?


text:
“Bejaku ngagai sida diatu, lalu padahka ngagai sida utai ti disebut Aku TUHAN Allah Taala: Genap iku kita orang Israel ti udah nyerahka ati diri ngagai engkeramba, lalu nejuka sida mai kita ngagai dosa, lalu udah nya betanya ngagai nabi, deka disaut Aku magang - saut ti endang patut diberi ngagai bala engkeramba kita!


text:
Semua engkeramba nya udah ngelimpangka orang Israel ari Aku, tang ngena saut ari Aku, Aku ngarapka Diri ulih ngasuh sida taluk ngagai Aku baru.


text:
“Nya alai padahka ngagai orang Israel utai ti disebut Aku TUHAN Allah Taala: Kita enda tau enda nesal ati, lalu ninggalka engkeramba kita ke jai nya.


text:
“Genap kali kita orang Israel tauka orang bukai ti diau begulai enggau orang Israel, ngelengkaka Aku, lalu nyembah engkeramba, lalu udah nya betanya ngagai nabi, Aku ti TUHAN, deka nyaut kita!


text:
Aku deka ngelaban kita. Aku deka ngaga kita nyadika teladan kena ngajar orang bukai. Aku deka muai kita ari bala nembiak Aku, ngambika semua kita deka nemu Aku endang TUHAN.


text:
“Enti nabi kena tipu lalu meri saut ti bula, sida ngereja nya laban Aku ti TUHAN udah nipu sida, lalu Aku deka muai sida ari bansa orang Israel.


text:
Aku deka ngereja tu kena nagang orang Israel ninggalka Aku, lalu ngamahka diri ngena dosa. Sida deka nyadi nembiak Aku, lalu Aku deka nyadi Allah Taala sida.” TUHAN Allah Taala udah bejaku.


text:
“Anak mensia, enti menua bedosa, lalu enda tetap ati ngagai Aku, Aku deka ngunjurka jari Aku lalu ngerusak penatai pemakai sida. Aku deka ngasuh lapar pungkang nyadi, lalu munuh mensia enggau jelu.


text:
Enti sema Noah, Danel, enggau Jop bisi dia, pengelurus sida semina ulih ngidupka nyawa sida empu aja.” TUHAN Allah Taala udah bejaku.


text:
“Enti sema Aku ngasuh jelu babas munuh orang di nengeri nya, lalu ngasuh menua nya enda ulih ditengah mensia,


text:
lalu enti sema orang tiga iku nya diau dia - seagi-agi Aku tu TUHAN Allah Taala, Allah Taala ti idup - indah sida nya deh enda ulih ngidupka nyawa anak sida empu. Sida semina ulih ngidupka nyawa diri empu aja, lalu menua nya deka nyadi menua puang.


text:
“Enti sema Aku ngasuh perang nyadi di menua nya, lalu ngasuh senyata ti bisa ngeluska semua mensia enggau jelu,


text:
lalu enti sema orang tiga iku nya diau dia - seagi-agi Aku tu TUHAN Allah Taala, Allah Taala ti idup - sida tentu enda mega ulih ngidupka nyawa bala anak sida, tang semina ulih ngidupka nyawa sida empu aja.


text:
“Enti sema Aku ngasuh penyakit berampit di menua nya, lalu Aku ringat lalu ngambi mayuh nyawa, bebunuhka mensia enggau jelu,


text:
lalu enti sema Noah, Danel, enggau Jop bisi dia - seagi-agi Aku tu TUHAN Allah Taala, Allah Taala ti idup - sida tentu enda ulih ngidupka nyawa anak sida empu. Pengelurus sida semina ulih ngidupka nyawa sida empu aja.”


text:
Tu utai ti disebut TUHAN Allah Taala: “Aku deka ngasuh empat bengkah ukum ti pemadu jai, iya nya perang, lapar pungkang, jelu babas, enggau penyakit ngerusak mensia enggau jelu.


text:
Enti sida agi idup lalu ulih ngidupka nyawa bala anak sida, peda gamal sida lebuh sida datai ngagai nuan. Peda nuan gaya penyai sida, ngambika nuan nemu, ukum ti diasuh Aku ninggang Jerusalem nya ukum ti endang patut diberi.


text:
Nya baru nuan deka nemu Aku endang bisi kebuah ngereja semua utai nya.” TUHAN Allah Taala udah bejaku.


text:
“Anak mensia, baka ni ku batang anggur tau dibandingka enggau batang kayu? Nama pemanah dan anggur enti dibandingka enggau kayu ti dalam utan?


text:
Kati nuan ulih ngena dan anggur begagaka sebarang utai? Kati nuan ulih ngaga pengait ari iya kena ngantung utai?


text:
Kati utai nya semina manah kena menyadika api? Lalu lebuh puting iya udah diempa api, lalu batang ba tengah angus, kati nuan ulih ngaga utai ari nya?


text:
Sebedau iya ditunu, iya endang nadai guna. Lebuh iya udah diempa api lalu angus, iya lebih agi nadai guna.”


text:
Nya alai, tu utai ti disebut TUHAN Allah Taala: “Baka batang anggur ti diambi ari babas nyadika kayu api, baka nya meh Aku deka ngambi orang ke diau di Jerusalem


text:
lalu ngukum sida. Sida udah ulih ngerarika diri ari api, tang diatu api deka nganguska sida. Lebuh Aku ngukum sida, nya baru nuan deka nemu Aku endang TUHAN.


text:
Sida udah enda tetap ati ngagai Aku, nya kebuah Aku deka ngasuh menua tu nyadi menua puang.” TUHAN Allah Taala udah bejaku.


text:
lalu padahka ngagai iya utai ti disebut TUHAN Allah Taala ngagai iya: “Nuan diadaka di menua Kanaan. Apai nuan orang Amor, lalu indai nuan orang Iti.


text:
Lebuh nuan ada, nadai orang ngetas tali entemuni nuan, tauka meri nuan mandi, tauka ngunsut nuan ngena garam, tauka medung nuan.


text:
Nadai orang kasihka nuan lalu ngereja utai nya ke nuan. Lebuh nuan ada, nadai orang rinduka nuan. Nuan dibuai ba padang.


text:
“Udah nya aku mansa, lalu meda nuan kual-kual malai darah nuan empu. Nuan dibalut darah, tang Aku enggai nejuka nuan mati.


text:
Aku ngasuh nuan mansang besai baka kayu ti galak. Nuan nyadi kering sereta tinggi, lalu nyadi indu ke biak. Tusu nuan manah gaya, lalu buk nuan udah tumbuh, tang nuan telanjai nadai utai mungkur.


text:
“Lebuh Aku mansa baru, Aku nemu nuan nyau deka bisi ambai. Aku nyerayung tubuh nuan ti telanjai ngena baju luar Aku, lalu besemaya deka rinduka nuan. Endang sigi amat, Aku ngaga sempekat deka jadi enggau nuan, lalu nuan deka diempu Aku,” ku TUHAN Allah Taala bejaku.


text:
Aku ngerasukka ba nuan baju panjai ti udah disulam, lalu meri nuan kasut ti digaga ari kulit ti pemadu manah, meri nuan tanchang buk ti digaga ari kain linin, enggau baju luar ti digaga ari sutera.


text:
Nuan bisi perengka emas enggau pirak, lalu gari nuan digaga ari kain linin enggau kain sutera ti udah disulam. Roti ti digaga ari tepung ti pemadu alus, ai manyi enggau minyak kana nyadika pemakai nuan. Pemajik nuan nyau beperenching, baka ke tau nyadi kuin.


text:
Nama nuan tebilang ba semua bansa ketegal pemajik nuan, laban Aku udah ngaga nuan ngemajik nya,” ku TUHAN Allah Taala bejaku.


text:
“Tang nuan ngambi ulih ba pemajik nuan, enggau ba nama nuan ti tebilang, lalu nuan tinduk enggau semua orang ke datai ngagai nuan.


text:
Nuan ngena sekeda gari nuan ngias endur alai nuan besembah, lalu baka indu sundal, nuan meri tubuh diri ngagai semua orang.


text:
Nuan ngambi perengka pirak enggau perengka emas ti udah diberi Aku ngagai nuan, lalu nuan ngena utai nya begagaka anak patung ti lelaki, lalu nuan butang enggau sida.


text:
Nuan ngambi kain ti udah disulam ti udah diberi Aku ngagai nuan, lalu nuan ngengkahka iya ba anak patung, lalu nuan meri ngagai anak patung nya minyak kana enggau menyan ti udah diberi Aku ngagai nuan.


text:
Aku meri nuan pemakai - tepung ti pemadu alus, minyak kana, enggau ai manyi - tang nuan meri utai nya nyadika piring kena nuan minta diri dikerinduka bala engkeramba,” ku TUHAN Allah Taala bejaku.


text:
“Udah nya nuan ngambi bala anak lelaki enggau bala anak indu ke diadaka nuan ke Aku, lalu nuan nyerahka sida nyadika piring ngagai engkeramba. Kita enda tetap ati ngagai Aku. Kati nya enda chukup?


text:
Lebuh nuan nyadi indu sundal, nuan nadai sekali ingatka pengidup diri lebuh nuan agi mit menya - telanjai, kual-kual malai darah nuan empu.”


text:
Ku TUHAN Allah Taala bejaku, “Tulah! Tulah meh nuan! Nuan udah ngereja semua penyai nya, lalu udah nya


text:
ba sebelah tisi jalai raya nuan begagaka endur alai besembahka engkeramba, enggau endur alai nyundal.


text:
Nuan ngamahka pemajik gamal diri nyundal. Nuan nyerahka tubuh diri ngagai semua orang ke mansa, lalu nuan majak nyundal tiap hari.


text:
Nuan nejuka orang ke kanji ti berimbai pendiau enggau nuan, iya nya orang Ejip, tinduk enggau nuan, lalu nuan nyungkak Aku ringat ngena pengawa nuan ti nyundal.


text:
“Diatu Aku udah ngedarka jari Aku deka ngukum nuan, lalu ngambi pulai baru berekat ti udah diberi Aku ngagai nuan. Aku udah nyerahka nuan ngagai orang Pilistin ti begedika nuan, lalu kejika ulah nuan ti kamah.


text:
“Laban nuan enda puas ati enggau orang bukai, nuan lalu belanda nitihka orang Asiria. Nuan nyadi indu sundal sida, tang sida pen enda mega ulih ngemuaska ati nuan.


text:
Nuan mega nyadi indu sundal ke orang Babilon, bansa orang ke bedagang, tang sida pen enda mega ulih ngemuaska nuan.”


text:
Tu utai ti disebut TUHAN Allah Taala: “Nuan udah ngereja semua utai tu baka sundal ti enda nemu malu.


text:
Ba genap jalai raya nuan udah ngaga endur alai besembah, lalu nuan nyundal. Tang nuan ukai ngulihka duit baka indu sundal ti bukai.


text:
Indu sundal diberi duit, tang nuan meri pemeri ngagai semua ambai nuan. Nuan ngupah sida datai ari semua endur lalu tinduk enggau nuan.


text:
Nuan tu ukai indu sundal ke selama. Nadai orang mejalka nuan nyundal. Nuan enda dibayar orang, tang nuan ke mayar sida! Nuan tu lain ari indu sundal ti bukai.”


text:
Tu utai ti disebut TUHAN Allah Taala: “Nuan muka gari ari tubuh nuan, lalu baka indu sundal, nuan nyerahka diri ngagai bala ambai nuan, enggau ngagai semua engkeramba, lalu nuan munuh bala anak nuan nyadika piring engkeramba nya.


text:
Ketegal nya, Aku deka ngempuruka semua bala ambai nuan ti dulu suba, sida ke dikerinduka nuan, enggau sida ke dipegedika nuan. Aku deka ngasuh sida bekelingika nuan. Udah nya Aku deka ngeruntun gari ari tubuh nuan, lalu ngasuh sida meda nuan telanjai.


text:
Aku deka ngukum nuan laban nuan butang sereta munuh orang, lalu laban Aku ringat pedis ati ke nuan, Aku deka ngukum nuan ngena pemati.


text:
Aku deka ngasuh sida bekuasa atas nuan, lalu sida deka ngeruntuhka semua endur alai nuan nyundal, enggau alai nuan nyembah engkeramba. Sida deka ngerampas gari enggau batu ti berega ari nuan, lalu ninggalka nuan telanjai.


text:
Sida deka nunu rumah nuan, lalu nejuka sida ke indu meda nuan diukum. Aku deka ngasuh nuan badu agi nyadi indu sundal, lalu ngasuh nuan badu agi meri pemeri ngagai bala ambai nuan.


text:
Nuan enda ingatka chara Aku ngintu nuan lebuh nuan agi biak, lalu nuan udah nyungkak Aku ringat ketegal semua utai ti udah dikereja nuan. Nya kebuah Aku udah ngasuh nuan mayar semua utai nya. Nama kebuah nuan nambahka kereja ti kamah ngagai semua penyai bukai ti udah dikereja nuan?” TUHAN Allah Taala udah bejaku.


text:
Ku TUHAN bejaku, “Jerusalem, semua orang deka bejaku ngena jaku-dalam tu pasal nuan: ‘Labang indai, labang anak.’


text:
Nuan tu amat anak indai nuan. Indai nuan begedika laki enggau anak diri. Nuan tu sebaka enggau menyadi indu nuan, ke begedika laki enggau anak sida. Nuan enggau nengeri bukai ti menyadi indu nuan endang saum indai. Indai kita indu orang Iti, lalu apai kita orang Amor.


text:
“Menyadi indu nuan ke tuai nya Samaria sama enggau genturung pendiau ti di utara. Menyadi indu nuan ke biak nya Sodom sama enggau genturung pendiau ti di selatan.


text:
Kati nuan, Jerusalem, puas ati nitihka abi-kaki seduai iya, lalu nunda seduai iya ti jai? Enda, laban enda lama da agi nuan deka ngereja utai ti lebih jai agi ari ti dikereja seduai iya.


text:
Ku TUHAN Allah Taala bejaku, “Laban Aku tu Allah Taala ti idup Aku madahka ngagai nuan, menyadi indu nuan Sodom enggau genturung pendiau iya nadai kala udah ngereja penyai baka ke udah dikereja nuan enggau genturung pendiau nuan.


text:
Sodom enggau bala anak indu iya sumbung laban sida mayuh utai diempa, lalu diau dalam pemaik sereta nadai utai ngawa, tang iya enggau bala anak iya enda ngintu orang ke seranta enggau orang ke merinsa pendiau.


text:
Sida sumbung sereta kieh ati lalu ngereja utai ti dipegedika Aku, nya alai Aku ngerusak sida lebuh Aku meda nya.


text:
“Dosa Samaria enda bulih setengah dosa nuan. Utai ti udah dikereja nuan lebih agi jai ari penyai ti udah dikereja Samaria. Enti penyai nuan dibandingka enggau penyai menyadi indu nuan, seduai iya baka ke nadai penyalah.


text:
Diatu nuan enda tau enda ngasaika pemalu diri. Dosa nuan lebih agi jai ari dosa menyadi indu nuan, datai ke seduai iya baka ke nadai penyalah enti dibandingka enggau nuan. Nuan diatu patut nemu mirah mua laban malu, laban menyadi nuan baka ke tuchi enti dibandingka enggau nuan.”


text:
Ku TUHAN bejaku ngagai Jerusalem, “Aku deka ngasuh Sodom enggau genturung pendiau iya, Samaria enggau genturung pendiau iya kaya-raja baru. Aku deka mega ngasuh nuan nyadi kaya-raja.


text:
Nuan deka malu ke diri empu, lalu pemalu nuan nya deka ngasuh menyadi indu nuan ngelala pemesai pengaya seduai iya.


text:
Seduai iya deka nyadi kaya-raja baru, lalu nuan enggau genturung pendiau nuan deka mega nyadi kaya-raja baru.


text:
sebedau penyai ti dikereja nuan ditemu orang? Diatu nuan nyau sebaka enggau iya - diketawaka orang Edom, orang Pilistin, enggau orang bansa bukai ke berimbai pendiau enggau nuan, ke begedika nuan.


text:
Nuan enda tau enda natka pemerinsa ketegal utai ti kamah, ti jai ti udah dikereja nuan.” TUHAN Udah bejaku.


text:
Ku TUHAN Allah Taala bejaku, “Aku deka ngukum nuan nitihka utai ti udah dikereja nuan, laban nuan udah enda bebasaka semaya diri, lalu mungkir ari sempekat.


text:
Tang Aku deka ngamatka sempekat ti udah digaga Aku enggau nuan lebuh nuan agi biak suba, lalu Aku deka ngaga siti sempekat ti deka meruan belama iya enggau nuan.


text:
Nya baru nuan deka ingatka ulah nuan suba, lalu malu ke ulah nya lebuh Aku ngambi menyadi indu nuan ke tuai enggau ke biak lalu meri seduai iya ngagai nuan baru nyadika anak indu nuan, taja ukai ketegal sempekat Aku enggau nuan.


text:
Aku deka ngampun semua penyalah ti udah dikereja nuan, tang nuan deka ingatka sida, lalu malu bejaku.” TUHAN Allah Taala udah bejaku.


text:
ngambika sida nemu utai ti disebut Aku TUHAN Allah Taala: Nyadi sekali bisi siku burung menaul ti besai bendar. Bulu iya manah amat, lalu sayap iya besai sereta ngerembai. Iya terebai ngagai Bukit Lebanon, lalu matahka puchuk kayu sidar siti.


text:
Puchuk kayu sidar nya lalu dibai iya ngagai menua ti alai orang bedagang, lalu diengkahka iya ba nengeri alai bala orang ke bedagang diau.


text:
Udah nya iya lalu ngambi anak kayu siti ari menua Israel, lalu nanam anak kayu nya ba tanah ti ami, alai ti seruran bisi ai kena iya tumbuh.


text:
Kayu nya tumbuh lalu nyadi batang anggur ti baruh sereta ngelekar ngagai semua endur. Dan iya tumbuh ke atas ngagai menaul nya, lalu urat iya ngunjam ke dalam tanah. Batang anggur nya penuh laban dan enggau daun.


text:
“Bisi siku agi menaul ti besai. Sayap iya besai, lalu bulu iya tebal. Batang anggur nya lalu ngasuh urat enggau daun iya tumbuh ngagai menaul nya, ngarapka menaul nya deka meri batang anggur nya mayuh agi ai ari ti bisi ba kebun nya.


text:
Tang batang anggur nya udah ditanam ba tanah ti ami, ti mayuh ai kena iya mansutka daun lalu bebuah, sereta nyadi batang anggur ti menyana.


text:
“Nya alai Aku TUHAN Allah Taala, nanya: Kati batang anggur nya deka idup lalu mansang? Kada enda menaul ti keterubah nya deka mabut batang anggur nya enggau semua urat iya, ngugurka buah iya, matahka dan iya, lalu nejuka dan nya layu. Aku enda ibuh begunaka pengering, tauka bansa ti kering, nyabut batang anggur nya.


text:
Lebuh iya ditanam, kati iya deka idup lalu tumbuh? Lebuh iya dipuputka ribut ari timur, kati iya enda layu ba endur alai iya ti tumbuh?


text:
“Tanya orang ke angkat ngelaban nya, enti sida nemu reti jaku sempama nya. Padahka ngagai sida, raja menua Babilon dulu menya udah datai di Jerusalem, lalu nabanka raja enggau bala pemesai iya ngagai menua Babilon.


text:
Iya nabanka siku orang ari ruang bilik raja, ngaga siti sempekat enggau orang nya, lalu mejalka iya besumpah deka taluk ngagai perintah Babilon. Iya nabanka orang ke tinggi pangkat nyadika gadai


text:
Tang raja menua Judah angkat ngelaban, lalu ngasuh pengari mansang ngagai menua Ejip ngambi mayuh kuda enggau bala soldadu. Kati iya deka mujur? Kati iya enda kena ukum ketegal pengawa nya? Iya tetap diukum enti iya ngelanggar sempekat nya!


text:
Ku TUHAN Allah Taala bejaku, “Laban Aku tu Allah Taala ti idup, raja tu deka mati di menua Babilon, laban iya ngelanggar sumpah diri empu, enggau sempekat ti udah digaga iya enggau raja menua Babilon, ti udah nyiri iya nyadi raja.


text:
Indah bala soldadu raja menua Ejip ti kering deh enda ulih nulung iya ngelaban orang Babilon lebuh orang Babilon ngaga kuta tanah, lalu numbak parit ti dalam lalu munuh mayuh orang Judah.


text:
Iya ngelanggar sumpah diri enggau sempekat ti udah digaga iya empu. Iya ngereja semua utai nya, lalu enda ulih ngerarika diri.”


text:
Ku TUHAN Allah Taala bejaku, “Laban Aku tu Allah Taala ti idup, Aku deka ngukum iya laban iya ngelanggar sempekat ti disemaya deka dititihka iya ngena sumpah dalam nama Aku.


text:
Aku deka nan jarin ti dikena orang ngasu, lalu nangkap iya. Aku deka nabanka iya ngagai menua Babilon, lalu ngukum iya dia, laban iya udah enda tetap ati ngagai Aku.


text:
Bala soldadu iya ke pemadu kering, deka mati beperang, lalu sida ke agi idup deka diachirka ngagai semua endur. Nya baru kita deka nemu Aku ti TUHAN, udah bejaku.”


text:
Tu utai ti disebut TUHAN Allah Taala: “Aku deka ngambi puchuk kayu sidar ti tinggi lalu matahka kantuk iya. Aku deka nanam iya ba sigi bukit ti tinggi,


text:
ba bukit ti di menua Israel ti pemadu tinggi. Iya deka mansutka dan, lalu mansutka leka lalu nyadi kayu sidar ti manah. Semua macham burung deka diau dia lalu belindung ba iya.


text:
Semua kayu di menua nya deka nemu Aku tu endang TUHAN. Aku nebang kayu ti tinggi lalu ngasuh kayu ti mit mansang tinggi. Aku ngasuh kayu layu lalu ngasuh kayu ti layu nyadi gadung. Aku ti TUHAN udah bejaku. Aku deka ngereja utai ti udah disebut Aku.”


text:
“Nama reti jaku-dalam tu ti selalu disebut orang di menua Israel? ‘Apai indai makai buah anggur ti masam, tang bala anak ke ngasaika nyawa diri masam.’


text:
Ku TUHAN Allah Taala bejaku, “Laban Aku tu Allah Taala ti idup, kita enda tau agi besebutka jaku-dalam nya di menua Israel.


text:
Seput semua orang, seput apai indai enggau seput anak endang enggi Aku. Semina orang ke bedosa aja ti deka mati.


text:
Iya enda nyembah engkeramba orang Israel tauka makai piring ti diberi ba rumah alai nyembah engkeramba. Iya enda nguji ngulihka bini orang, tauka beleman enggau indu ke benung datai kain.


text:
Iya enda nekanka pengidup orang, tang mulaika gadai orang ke nginjau duit ari iya, enda ngerumpak utai orang, meri roti ngagai orang ke lapar, lalu meri gari ngagai orang ke telanjai.


text:
Iya ukai ngiga untung lebuh iya nyali orang duit. Iya enggai ngereja penyai, lalu iya meri pemutus penemu ti betul lebuh iya ngatur laya orang.


text:
Iya ngasika pesan Aku, lalu bejimat nitihka Adat Aku. Nya meh orang ke lurus, lalu iya deka idup,” ku TUHAN Allah Taala bejaku.


text:
lalu ngereja utai ti jai nya (taja pen apai iya nadai ngereja utai nya), makai piring ti udah diberi ba endur alai nyembah engkeramba, nguji ngulihka bini orang,


text:
nekanka pengidup orang ke seranta, ngerumpak orang, enggai mulaika gadai ti dikena orang nginjau duit ari iya, nyembah engkeramba, ngereja penyai,


text:
ngiga untung lebuh iya nyali duit ngagai orang: kati orang nya deka idup? Enda. Iya enda ulih idup. Iya udah ngereja semua utai ti jai nya. Nya alai iya tetap deka mati. Iya empu deka betanggungjawapka pemati diri.


text:
“Tang enti orang nya bisi anak lelaki ke meda semua dosa ti dikereja apai iya, lalu iya berunding lalu enda nunda penyalah apai iya,


text:
enda nyembah engkeramba ti disembah orang Israel, tauka makai piring ti diberi ba endur alai nyembah engkeramba, enda nguji ngulihka bini orang,


text:
enda nekanka pengidup orang, enda ngerumpak orang, enda minta gadai ari orang ke nginjau duit, enda ngerumpak orang, tang meri roti ngagai orang ke lapar, lalu meri gari ngagai orang ke telanjai,


text:
enggai ngereja penyai, enda ngiga untung lebuh iya nyali duit ngagai orang, nitihka Adat Aku, lalu ngasika pesan Aku, iya enda mati ketegal dosa apai iya. Iya tetap deka idup.


text:
Tang pasal apai iya empu, laban iya nipu sereta ngerumpak, lalu ngereja penyai ngagai orang, iya deka mati ketegal penyai iya.


text:
“Tang kita nanya, ‘Nama kebuah anak enda kena perinsa ketegal penyai ti dikereja apai iya?’ Saut iya baka tu: Lebuh anak ngereja utai ti ngena sereta manah, lalu bejimat ngasi sereta nitihka Adat Aku, iya tetap deka idup.


text:
Orang ke bedosa deka mati. Anak enda tau kena perinsa ketegal penyai ti dikereja apai iya, lalu apai pen enda mega tau kena perinsa ketegal penyai ti dikereja anak iya. Orang ke manah deka diberi upah ketegal sida ngereja utai ti manah, lalu orang ke jai deka kena perinsa ketegal penyai ti dikereja sida.


text:
“Enti orang ke jai badu agi bedosa, lalu ngasika Adat Aku, enti iya ngereja utai ti ngena sereta manah, iya enda mati. Iya tetap deka idup.


text:
Kati nuan ngumbai Aku gaga meda orang ke jai mati?’ ku TUHAN Allah Taala nanya. “Enda! Aku rindu agi meda sida nesal ati lalu idup.


text:
“Tang enti orang ke lurus badu agi ngereja utai ti manah, lalu belabuh ngereja semua utai ti jai, baka ke dikereja orang ke jai, kati iya deka majak idup? Enda! Nadai siti utai ti manah ti udah dikereja iya deka dikingatka. Iya deka mati laban iya enda tetap ati ngagai Aku, enggau laban dosa iya.


text:
“Tang ku nuan, ‘Utai ti dikereja TUHAN nya salah.’ Pendingka Aku, kita orang Israel. Kati kita ngumbai Aku ngereja utai ngena jalai ti salah? Jalai kita ke salah.


text:
Lebuh orang ke lurus badu agi ngereja utai ti manah, lalu belabuh ngereja penyai, lalu udah nya iya mati, iya mati laban penyai ti udah dikereja iya.


text:
Lalu ku kita orang Israel, ‘Utai ti dikereja TUHAN nya salah.’ Kati kita ngumbai jalai Aku salah? Jalai kita ke salah.


text:
“Diatu Aku TUHAN Allah Taala, madahka ngagai kita orang Israel, Aku deka ngakim genap iku kita nitihka utai ti udah dikereja kita. Lengkaka semua penyai ti benung dikereja kita diatu, lalu anang nejuka dosa ngerusak kita.


text:
Lengkaka semua penyai ti benung dikereja kita, lalu awakka runding enggau ati kita digaga nyadi baru. Nama kebuah kita orang Israel deka mati?


text:
Indu singa nya nginang anak iya, lalu anak iya mansang besai, belajar ngulihka pemakai, lalu bepakaika mensia.


text:
Semua bansa ninga pasal iya lalu ngaga lubang kebung kena ngulihka iya. Sida ngirit iya ngagai menua Ejip ngena pengait.


text:
Indu singa nya nganti nyentuk ngagai maya iya nadai utai dikarapka agi. Udah nya iya nginang siku agi anak iya, lalu anak iya nya mansang besai lalu nyadi singa ti mangah.


text:
Lebuh iya nyau udah besai tuai, iya ngasu enggau bala singa ti bukai, belajar ngasu lalu bepakaika mensia.


text:
Iya ngeruntuhka kuta, lalu ngaga nengeri nyadi tembawai. Orang di menua nya balat takut genap kali iya negung.


text:
Semua bansa ngelaban iya ari semua menua ti ngelingi iya. Sida mintarka jarin sida atas iya; iya udah labuh ngagai lubang kebung sida.


text:
Sida ngena pengait nyimpan iya dalam sangkar lalu mai iya ngagai raja menua Babilon. Sida nutup iya, ngambika nyawa iya nadai agi didinga ba sebelah bukit ti di menua Israel.


text:
Indai nuan baka batang anggur ti ditanam semak sungai. Laban ai dia mayuh, anggur nya lebat laban daun enggau buah.


text:
Dan iya kering lalu tumbuh nyadi tungkat diraja. Batang anggur nya tumbuh tinggi nyentuk ngagai remang, lalu semua orang meda pemayuh daun enggau peninggi iya.


text:
Tang jari orang ke ringat nyabut iya kenyau ari urat lalu ngempaska iya ke tanah. Ribut ari timur ngerangkaika buah iya. Dan iya patah. Dan iya rangkai lalu ditunu.


text:
Batang anggur nya diempa api. Api nganguska dan enggau buah iya. Dan iya enda ulih nyadi kering baru, enda agi nyadi tungkat diraja. Tu lagu tusah ati. Lagu tu udah selalu dinyanyi.


text:
Kena sepuluh hari bulan ti kelima dalam taun ti ketujuh kami udah dibuai ngagai menua Babilon, sekeda bala tuai orang Israel datai betanyaka peneka TUHAN ngagai aku, lalu sida nudukka diri di mua aku.


text:
Ku Iya, “Anak mensia, bejaku nuan ngagai bala tuai tu lalu padahka ngagai sida utai ti disebut TUHAN Allah Taala: ‘Kita datai ditu laban kita deka betanyaka pasal peneka Aku, ukai enda? Laban Aku tu Allah Taala ti idup, Aku enggai nyagi kita betanyaka utai ngagai Aku. Aku TUHAN Allah Taala udah bejaku.’


text:
“Mensia, kati nuan udah sedia deka ngukum sida? Enti nuan udah sedia, kereja meh nya. Padahka ngagai sida utai ti jai ti udah dikereja bala aki ini sida,


text:
lalu sebut ngagai sida: Ku TUHAN Allah Taala bejaku: Lebuh Aku milih Israel, Aku ngaga siti semaya enggau sida. Aku mandangka Diri ngagai sida di menua Ejip, lalu madahka ngagai sida: Aku tu TUHAN Allah Taala kita.


text:
Nya meh maya Aku besemaya deka mai sida pansut ari menua Ejip, lalu nguluka sida ngagai menua ti udah dipilih Aku ke sida, menua ti kaya sereta ami, menua ti pemadu manah ari semua menua bukai.


text:
Aku ngasuh sida muai engkeramba ti dikerinduka sida, ngambika sida enda ngamahka diri besembahka petara ti pelesu ti disembah orang Ejip, laban Aku tu TUHAN Allah Taala sida.


text:
Tang sida angkat ngelaban Aku, lalu enggai mending. Sida enda muai engkeramba, lalu enggai badu besembahka petara orang Ejip. Aku lalu berunding deka ringat ngagai sida ngambika sida ngasaika pemalat pengeringat Aku di menua Ejip.


text:
Tang Aku enda nyadi ngereja nya, laban nya tau ngenyaika nama Aku, laban Aku udah madahka ngagai sida, di mua bala orang ke enggau sida begulai, Aku deka mai sida pansut ari menua Ejip.


text:
Aku meri sida pesan Aku, lalu ngajar sida Adat Aku, adat ti meri pengidup ngagai sebarang sapa ke ngasika adat nya.


text:
Aku ngasuh sida ngintu Hari Sabat kena nandaka sempekat entara Aku enggau sida, kena Aku ngasuh sida ngingatka Aku ti TUHAN, ti udah nguduska sida.


text:
Tang indah di menua puang deh sida angkat ngelaban Aku. Sida ngelanggar Adat Aku, lalu nulak pesan Aku, pesan ti meri pengidup ngagai sebarang sapa ke ngasika pesan nya. Sida ngamahka Hari Sabat. Aku endang sedia deka ngasuh sida ngasaika pemalat pengeringat Aku di menua puang, lalu ngerusak sida.


text:
Tang Aku enda ngerusak sida, laban pengawa nya deka ngasuh orang enda bebasaka nama Aku ba semua bansa ti udah meda Aku nguluka orang Israel pansut ari menua Ejip.


text:
Nya alai Aku besumpah di menua puang, madahka Diri enggai mai sida ngagai menua ti udah diberi Aku ngagai sida, menua ti kaya sereta ami, menua ti manah agi ari semua menua bukai.


text:
Aku ngaga sumpah nya laban sida udah nulak pesan Aku, ngelanggar Adat Aku, lalu ngamahka Hari Sabat - sida rindu agi nyembah engkeramba.


text:
tang meri jaku tangkan ngagai sida ke biak munyi tu: ‘Anang nitihka adat ti digaga aki ini kita. Anang nitihka adat asal tauka ngamahka diri enggau engkeramba sida.


text:
Gaga Hari Sabat nyadika hari ti kudus, kena nandaka sempekat ti udah digaga Aku enggau kita, lalu tanda nya deka ngasuh kita ingatka Aku tu TUHAN ti Allah Taala kita.’


text:
“Tang orang ke ari rebak nya angkat ngelaban Aku. Sida ngelanggar adat Aku, lalu enda ngasika pesan Aku ti meri pengidup ngagai orang ke ngasi. Sida ngamahka Hari Sabat. Aku endang sedia deka ngasuh sida ngasaika pemalat pengeringat Aku di menua puang, lalu munuh semua sida.


text:
Tang Aku enda nyadi ngereja nya, laban utai nya deka ngasuh Aku enda dibasa orang ba semua bansa ti udah meda Aku mai orang Israel pansut ari menua Ejip.


text:
Aku ngereja nya laban sida udah nulak pesan Aku, ngelanggar adat Aku, ngamahka Hari Sabat, lalu besembahka engkeramba ti udah dipetuaika bala aki ini sida.


text:
Aku nejuka sida ngamahka diri ngena piring ti diberi sida, lalu Aku nejuka sida ngaga anak tuai sida ke lelaki nyadika piring. Aku nejuka utai nya nyadi kena Aku ngukum sida, lalu mandangka ngagai sida Aku tu endang TUHAN.


text:
“Nya alai diatu, mensia, padahka ngagai orang Israel utai ti disebut Aku TUHAN Allah Taala ngagai sida. Tu siti agi jalai bala aki ini sida udah enda tetap ati ngagai Aku sereta mechat Aku.


text:
Aku mai sida ngagai menua ti udah disemaya Aku ngagai sida, lalu lebuh sida meda bukit ti tinggi enggau kayu, sida lalu ngenjuk piring ba semua endur nya. Sida nyungkak Aku ringat laban piring tunu sida enggau laban wain ti dibai sida nyadika piring.


text:
Aku nanya ngagai sida: Nama endur ti tinggi nya ti digagai kita? Nya alai, kenyau ari nya, endur nya dikumbai ‘Endur ti Tinggi.’


text:
Nya alai padahka ngagai orang Israel diatu utai ti disebut Aku, ‘Ku TUHAN Allah Taala bejaku: Nama kebuah kita bedosa baka aki ini kita, lalu besembahka engkeramba ti disembah sida?


text:
Indah sehari tu deh kita ngenjuk piring baka ti diberi sida, lalu kita ngamahka diri besembahka engkeramba ti disembah sida, lebuh kita nyerahka anak kita nyadika piring tunu ke engkeramba nya. Lalu udah nya kita orang Israel datai ngagai Aku betanyaka utai ti dikedekaka Aku! Dalam nama Aku TUHAN Allah Taala, Allah Taala ti idup, Aku enda nyagi kita betanyaka sebarang utai ngagai Aku.


text:
Kita udah mutuska runding deka nyadi baka orang bansa bukai, baka orang ke idup di menua bukai, lalu nyembah kayu enggau batu.’ ”


text:
“Dalam nama Aku TUHAN Allah Taala, Allah Taala ti idup, Aku ringat lalu meri kita jaku tangkan, madahka Aku deka merintah kita enggau terit, ngena semua kuasa Aku.


text:
Aku deka ngayanka kuasa enggau pengeringat Aku ngagai kita, lebuh Aku ngempuruka kita, lalu mai kita pulai ari semua menua ti udah alai Aku ngachirka kita.


text:
Aku deka mai kita ngagai ‘Menua Puang Mayuh Bengkah Bansa,’ lalu dia Aku deka betunga mua enggau kita lalu ngeletak ukum kita.


text:
Aku diatu deka ngukum kita baka Aku ti udah ngukum aki ini kita di menua Puang Sinai,” ku TUHAN Allah Taala bejaku.


text:
Aku deka muai ari bala kita orang ke angkat ngelaban sereta bedosa. Aku deka muai sida ari menua ti alai sida diau diatu, tang Aku enggai ngemendarka sida pulai baru ngagai menua Israel. Nya baru kita deka nemu Aku endang TUHAN.”


text:
Ku TUHAN Allah Taala bejaku, “Nya alai semua kita orang Israel, titihka aja peneka kita empu! Awakka kita betuaika engkeramba kita! Tang Aku meri kita siti jaku tangkan: udah bekau nya ila, kita enda tau enda ngasika Aku, lalu badu agi beberika piring ngagai engkeramba lalu ngeleseka nama Aku ti kudus.


text:
Di menua Israel, ba bukit Aku ti kudus, bukit ti tinggi di menua Israel, semua kita orang Israel deka nyembah Aku. Aku deka rinduka kita, lalu ngarapka kita deka mai piring kita ngagai Aku, piring ti pemadu manah, enggau pemeri kita ke kudus.


text:
Lebuh Aku udah mai kita pansut ari menua ti udah alai Aku udah ngachirka kita, lalu udah ngempuruka kita, Aku deka nerima piring tunu kita, lalu semua bansa deka nemu Aku endang kudus.


text:
Lebuh Aku mai kita pulai baru ngagai menua Israel, menua ti udah disemaya deka diberi Aku ngagai aki ini kita, nya baru kita deka nemu Aku endang TUHAN.


text:
Nya baru kita deka ingatka semua utai ti jai ti udah dikereja kita, sereta ingatka chara kita udah ngamahka diri empu. Kita deka kejika diri empu ketegal semua penyai ti udah dikereja kita.


text:
Lebuh Aku nyaga nama Aku, kita orang Israel deka nemu Aku endang TUHAN, laban Aku enda ngukum kita nitihka penyai kita.” TUHAN Allah Taala udah bejaku.


text:
“Anak mensia, palik tunga ke selatan. Bejaku nuan ngelaban selatan, lalu benabi ngelaban utan ti di selatan.


text:
Asuh utan ti di selatan ningaka utai ti disebut TUHAN Allah Taala: Peda kita, Aku benung nungkunka api, lalu api nya deka nganguska genap iti batang kayu ti di dalam nuan, nemuka kayu nya idup tauka mati. Nadai utai ulih madamka api nya. Iya deka nyerarai ari selatan ngagai utara, lalu genap iku orang deka ngasaika pengangat api nya.


text:
Tang aku nyakal jaku TUHAN, “TUHAN Allah Taala, anang mejalka aku ngereja utai nya! Indah diatu deh semua orang mutap madahka aku selalu bejaku ngena entelah.”


text:
“Anak mensia, alai nuan bejaku ngelaban Jerusalem enggau ngelaban endur alai orang mayuh besembah. Benabi nuan ngelaban menua Israel


text:
lalu sebut ngagai menua nya: ‘Ku TUHAN bejaku: Aku deka ngelaban kita. Aku deka nyintak pedang Aku lalu munuh ari semua kita, nemuka kita manah tauka jai.


text:
Semua orang deka nemu Aku ti TUHAN udah nyintak pedang Aku, lalu Aku enggai nyelitka pedang nya baru.’


text:
“Anak mensia, bedemuh meh nuan, baka ke tusah ati. Bedemuh tusah ati ba endur alai semua orang ulih meda nuan.


text:
Lebuh sida nanyaka kebuah nuan bedemuh, padahka ngagai sida, nuan bedemuh laban berita ti deka datai. Lebuh sida nerima berita nya, sida deka takut, lembut tulang, enda berani agi, lalu patung sida deka getar-getar. Maya udah datai. Tu meh maya iya.” TUHAN Allah Taala udah bejaku.


text:
“Anak mensia, benabi nuan. Padahka ngagai orang mayuh utai ti disebut Aku ti TUHAN munyi tu: ‘Siti pedang, pedang ti udah diansah sereta dipugar.


text:
Pedang nya diansah kena munuh mensia, dipugar ngambika iya bekilap baka kilat. Orang mayuh enda tau rami gaga, laban bala nembiak Aku enggai ibuhka semua jaku tangkan enggau ukum.


text:
Pedang nya benung dipugar, ngambika iya sedia tau dikena. Iya diansah sereta dipugar, lalu disuaka ngagai jari orang ke pemunuh.


text:
Nyabak duie-duie meh nuan, anak mensia, laban pedang nya ngelaban bala nembiak Aku, ngelaban semua bala tuai orang Israel. Sida deka ditikauka ngagai pedang sama enggau bala nembiak Aku. Pandam meh dada kita laban kita tusah ati!


text:
“Nya alai, anak mensia benabi meh nuan diatu. Tempapka jari nuan, lalu pedang nya deka mantap enda ngetu-ngetu. Iya nya pedang ti munuh, pedang ti ngenakut, enggau pedang ti nyayat.


text:
Iya ngasuh bala nembiak Aku lemi semengat lalu rebah. Aku ngemba nengeri sida ngena pedang ti bekilap ti sedia deka munuh.


text:
“Anak mensia, dirika papan tanda ba dua iti jalai raya ti deka ditengah raja menua Babilon datai mai pedang iya. Jalai dua iti nya berengkah ba siti menua aja. Dirika papan tanda ba simpang jalai dua iti nya.


text:
Siti papan tanda nunjukka jalai ngagai nengeri Rabah di menua orang Amon, lalu siti nunjukka jalai ngagai menua Judah, ngagai nengeri Jerusalem ti bekuta.


text:
Raja menua Babilon deka bediri ngimbai papan tanda ba simpang jalai raya nya, lalu ngusak laja kena iya nujum bagi jalai ti deka ditengah iya. Iya betanya ngagai bala engkeramba iya. Iya betilitka nasit ba atau jelu ti diberi nyadika piring.


text:
Jari kanan iya megai laja ti udah ditulis enggau nama ‘Jerusalem’! Laja nya madahka iya patut mupuk lalu ngaga utai kena ngentung pintu kuta, ngasuh iya nyerang enggau panjung, ngengkahka utai ti dikena ngentung pintu kuta nya di mua pintu kuta, ngaga kuta tanah, sereta numbak parit ti dalam.


text:
Tang orang Jerusalem enda arapka diri deka diserang laban sida udah ngaga sempekat enggau orang Babilon. Tang tujum nya ngasuh sida ingatka dosa sida, sereta nangkan sida madahka sida deka ditangkap.


text:
Nya alai, tu meh utai ti disebut Aku TUHAN Allah Taala: Dosa kita ayan. Semua orang nemu pemesai penyalah kita. Kita ngayanka dosa kita ba semua utai ti dikereja kita. Kita deka diukum, lalu Aku deka nyerahka kita ngagai bala munsuh kita.


text:
“Nuan ti nadai guna, ti jai, ke merintah menua Israel, maya nuan udah datai, maya nuan nerima ukum ti penudi.


text:
Ku TUHAN Allah Taala bejaku: Buai labung, ingkaska makota; Semua utai enda tau enda diubah magang. Angkatka orang ke seranta, turunka pangkat orang ke tinggi pangkat!


text:
Tembawai! Tembawai! Tembawai! Aku deka ngaga nengeri nya nyadi tembawai. Tang utai tu apin nyadi sebedau orang siku ke diasuh Aku ngukum nengeri nya datai. Aku deka nyerahka nengeri nya ngagai iya.


text:
“Anak mensia, benabi meh nuan, lalu sebut: Ku TUHAN Allah Taala bejakuka pasal orang Amon ke mechat orang Israel: Siti pedang sedia deka ngerusak, udah diansah lalu bekilat, sedia deka munuh.


text:
Kita orang Amon meda genera ti pelesu, lalu jaku tujum kita bula magang. Kita tu orang ke jai, lalu timpuh kita nyau deka datai, maya kita deka diukum ke penudi iya. Pedang nya deka mumpung pala kita.


text:
Kita deka ngasaika pengeringat Aku lebuh Aku mubuhka pengeringat Aku ngagai kita baka api ti mau. Lalu Aku deka nyerahka kita ngagai orang ke mangah, ti landik ngerusak.


text:
Kita deka dirusak ngena api. Darah kita deka tepambur di menua kita empu, lalu nadai orang deka ingatka kita agi.’ ” TUHAN udah bejaku.


text:
“Anak mensia, kati nuan sedia deka ngakim nengeri ti penuh laban pemunuh tu? Padahka ngagai nengeri nya semua penyai ti udah dikereja iya.


text:
Sebut munyi tu: Ku TUHAN Allah Taala bejaku: O nengeri, nuan udah munuh mayuh amat nembiak nuan empu. Nuan udah ngamahka diri begaga lalu besembahka engkeramba. Maya nuan udah datai.


text:
Nuan udah salah laban nuan munuh orang, lalu nuan kamah laban engkeramba ti udah digaga nuan. Nya alai nuan empu udah ngasuh timpuh datai semak. Timpuh nuan udah datai! Nya alai Aku udah ngemaluka nuan di mua semua bansa ngambika nuan dikeleseka semua menua.


text:
Semua bala tuai orang Israel ti diau dalam nuan, genap iku orang ke bekuasa, sigi keran deka munuh orang.


text:
Apai indai ti diau dalam nuan, nadai dibasa siku; orang kampar ti diau dalam nuan, abis kena tipu; orang ke patu balu ti diau dalam nuan, abis diperinsa.


text:
Sekeda orang ke diau dalam nuan bejaku bula pasal orang bukai, ngambika sida dibunuh. Sekeda sida makai piring ti diberi ngagai engkeramba. Sekeda endang seruran nurutka pengingin tubuh diri.


text:
Sekeda sida makai gaji bebunuhka orang. Sekeda minta bungai duit ti dijali ngagai diri sama diri ke sama bansa orang Israel, lalu bulih pengaya ketegal ngambi ulih ba sida. Sida enda ingatka Aku.” TUHAN Allah Taala udah bejaku.


text:
Kati nuan ngumbai diri agi berani tauka agi bisi pengering ngedarka jari diri lebuh Aku udah tembu ngukum nuan? Aku ti TUHAN udah bejaku, lalu Aku deka ngamatka jaku Aku.


text:
Aku deka ngachirka bala nembiak nuan ngagai semua menua enggau bansa, lalu Aku deka muai semua pengamah ari nuan.


text:
Lalu ketegal penyai kita semua bansa deka ngeleseka Aku. Nya baru kita deka nemu Aku endang TUHAN.’ ”


text:
“Anak mensia, Aku enda begunaka orang Israel. Sida tu baka tai besi - engkeraju, tin, besi, enggau bangkang - utai ti tinggal lebuh pirak udah dituchi ngena api.


text:
Nya alai, ku TUHAN ti Allah Taala bejaku: Laban semua kita udah nyadi tai besi magang, Aku deka ngempuruka semua kita di Jerusalem


text:
baka ke ngempuruka batu ti ngundan pirak, engkeraju, besi, bangkang enggau tin lalu ngeluluhka sida dalam api. Baka nya meh Aku deka ngempuru lalu ngeluluhka kita ngena api laban Aku ringat pedis ati ngagai kita.


text:
Aku deka ngempuruka kita lalu ngesuhka api pengeringat Aku ngagai kita, lalu ngeluluhka kita dalam api nya.


text:
Baka ti ngeluluhka pirak, baka nya meh kita deka luluh dalam api pengeringat Aku. Nya baru kita deka nemu Aku ti TUHAN udah mubuhka pengeringat Aku ngagai kita.”


text:
“Anak mensia, padahka ngagai orang Israel, menua sida enda kudus, lalu Aku deka ngukum menua tu laban Aku ringat.


text:
Bala tuai menua tu baka singa ti nerekam jelu lalu negung. Bala tuai tu munuh orang, ngerampas semua duit enggau reta tengkira orang, lalu ngaga mayuh sida ke nyadi balu.


text:
Bala imam ngelanggar Adat Aku, lalu enda bebasaka utai Aku ti kudus. Sida enda ngaga bida entara utai ti kudus enggau utai ti enda kudus. Sida enda ngajar orang pasal bida entara utai ti tuchi enggau ti enda tuchi, lalu sida enda bebasaka Hari Sabat Aku. Sida enda bebasaka Aku.


text:
Bala pemesai perintah nyau baka ukui kampung ti becharikka jelu. Sida bebunuhka orang laban sida deka nyadi kaya.


text:
Bala nabi udah ngelalaika dosa tu baka orang ke ngechat dinding. Sida meda genera ti pelesu, lalu madahka utai ti bula. Ku sida, “TUHAN Allah Taala udah bejaku munyi tu,” tang iya ti bendar, TUHAN nadai udah bejaku.


text:
Orang di menua tu udah nipu sereta ngerumpak pangan diri lalu butang. Sida udah nekanka pengidup orang ke seranta, enggau orang ke suntuk, lalu udah ngambi ulih ba orang bansa bukai.


text:
Aku begigaka orang ke nemu ngaga dinding kuta, ke ulih bediri ba endur alai kuta udah runtuh, lalu nyaga menua, ngambika Aku enda ngerusak nengeri tu lebuh Aku ringat, tang Aku nadai tetemuka orang ke baka nya.


text:
Nya alai Aku udah ringat ngagai sida. Aku udah ngerusak sida ngena api pengeringat Aku, ketegal penyalah sida.” TUHAN Allah Taala udah bejaku.


text:
Iya ke tuai agi benama Oholah (Iya ngelambangka menua Samaria), lalu iya ke biak agi benama Oholibah (Iya ngelambangka Jerusalem). Aku jadi enggau seduai iya, lalu seduai iya beranak.


text:
Taja pen Oholiah endang enggi Aku, tang iya majak nyadi indu sundal, lalu seruran inginka bala ambai iya ari menua Asiria.


text:
Sida nya bala soldadu ke ngena pekayan ti ungu, bala orang ke tampak nama, enggau bala pemesai soldadu ti tinggi pangkat. Semua sida nya pemesai soldadu ke nepan kuda magang lalu sida sigat gamal.


text:
Oholiah nyundalka diri ngagai semua pemesai orang Asiria, lalu pengingin iya ti deka beleman ngujungka iya ngamahka diri besembahka engkeramba orang Asiria.


text:
Oholiah majak nyundal baka ke udah dikereja iya di menua Ejip, alai iya ke terubah meri tubuh diri ngagai lelaki. Kenyau ari maya iya agi biak, lelaki tinduk enggau iya, lalu ngaga iya baka indu sundal.


text:
Sida nelanjaika iya, nangkap bala anak lelaki enggau anak indu iya, lalu munuh iya ngena pedang. Sida ke indu di semua endur berandauka pasal pemati iya.


text:
Oholibah mega balat keran deka beleman enggau orang Asiria ti tinggi pangkat enggau bala pemesai soldadu - soldadu ke ngena senyata perang - enggau bala pemesai ke nepan kuda, semua sida ke agi biak sereta sigat gamal.


text:
“Makin lama, makin balat agi ga Oholibah ngamahka pendiau diri. Iya balat amat tetarit ati deka meda gambar bala pemesai orang Babilon ti ditebuk ba batu, lalu dichat mirah, punggung dibelit enggau selampai lalu pala sida dibalut labung.


text:
Lebuh Oholibah meda sida, iya balat keran deka beleman enggau sida, lalu iya ngasuh bala seruan betemu enggau sida di menua Babilon.


text:
Orang Babilon datai lalu beleman enggau iya. Sida ngayahka tubuh iya, lalu balat amat ngamahka iya datai ke nyau kejika sida.


text:
Iya ngayanka tubuh diri di mua orang mayuh, lalu ngasuh orang nemu iya endang sundal. Aku kejika iya baka Aku ke kejika menyadi iya Oholah.


text:
Oholibah majak balat agi nyundal ari ti udah, ngereja pengawa baka ke dikereja iya lebuh iya agi biak, lebuh iya nyadi indu sundal di menua Ejip.


text:
Iya balat amat keran deka beleman enggau lelaki ke kanji baka keledai, tauka baka kuda ti lelaki.” (


text:
Oholibah, nuan bisi ati deka nandu kereja kamah ti udah dikereja nuan lebuh nuan agi biak di menua Ejip, alai orang lelaki ke bemain enggau tusu nuan, lalu nuan nyerahka tubuh nuan keterubah iya ngagai sida.)


text:
“Nya alai, Oholibah, tu utai ti disebut Aku TUHAN Allah Taala ngagai nuan. Nuan nyau leju begulai enggau bala ambai nuan, tang Aku deka ngasuh sida ringat ngagai nuan, lalu ngasuh sida ngelulung nuan.


text:
Aku deka mai semua orang Babilon enggau orang Kaldea, bala lelaki ari Pekot, Soa, enggau ari Koa, enggau semua orang Asiria datai. Aku deka ngempuruka semua orang ke tinggi pangkat, bala pemesai soldadu ke sigat gamal, semua bala tuai bukai, enggau bala pemesai soldadu ke nepan kuda.


text:
Sida deka nyerang nuan ari utara, mai mayuh soldadu, kerita perang, enggau kerita ti dikena mai bekal. Belindung ngena terabai enggau selapuk kebal, sida deka ngelulung nuan. Aku deka nyerahka nuan ngagai sida, lalu sida deka ngakim nuan nitihka adat sida empu.


text:
Laban Aku ringat ngagai nuan, Aku deka nejuka sida ringat lalu munuh nuan. Sida deka netak idung enggau pending nuan, lalu munuh bala anak nuan. Sida deka nabanka bala anak lelaki enggau bala anak indu nuan, lalu nunu sida idup-idup.


text:
Aku deka madamka pengingin nuan ke seruran deka beleman, enggau semua penyai ti udah dikereja nuan kenyau ari maya nuan di menua Ejip. Nuan enggai agi malik ngagai engkeramba, tauka berundingka menua Ejip.”


text:
Tu utai ti disebut TUHAN Allah Taala: “Aku deka nyerahka nuan ngagai orang ke dipegedika sereta dikenggaika nuan.


text:
Lalu laban sida begedika nuan, sida deka nabanka semua utai ti udah ulih nuan, lalu ninggalka nuan telanjai baka indu sundal. Pengingin nuan ti deka beleman, enggau pengawa nuan ke nyundal


text:
udah nyungkak utai tu nyadi ba nuan. Nuan udah nyadi indu sundal ke semua bansa lalu udah ngamahka diri besembahka engkeramba sida.


text:
Nuan nitihka abi kaki menyadi nuan, nya alai, ketegal nya Aku deka meri mangkuk ukum ngagai nuan baka ke diberi Aku ngagai menyadi nuan.”


text:
Ku TUHAN Allah Taala bejaku, “Nuan deka ngirup ari mangkuk menyadi nuan. Mangkuk nya besai sereta jebung. Semua orang deka ngelanyai sereta ketawaka nuan. Mangkuk nya penuh.


text:
Mangkuk nya deka ngasuh nuan merinsa sereta mabuk, mangkuk penakut enggau pengerusak, mangkuk menyadi nuan Samaria.


text:
Nuan deka ngirup ari mangkuk nya datai ke mangkuk nya rangkai, lalu ngena kerimpak mangkuk nya nuan deka ngurik tusu diri. Aku TUHAN Allah Taala, udah bejaku.”


text:
Tu utai ti disebut TUHAN Allah Taala: “Laban nuan enda ingatka Aku, lalu ngemelakangka Aku, nuan deka merinsa ketegal pengingin nuan ti deka beleman, enggau ketegal nuan ke nyundal.”


text:
Ku TUHAN bejaku ngagai aku, “Anak mensia, kati nuan sedia deka ngakim Oholiah seduai Oholibah? Padahka ngagai seduai iya empu penyai seduai iya.


text:
Seduai iya udah butang sereta bebunuhka orang - butang enggau engkeramba sereta munuh bala anak mit ke diadaka seduai iya ke Aku. Seduai iya ngenjuk bala anak Aku nyadika piring ti diberi sida ngagai engkeramba sida.


text:
Tang seduai iya ukai semina ngereja nya aja. Seduai iya udah mega ngamahka Rumah Aku, lalu ngelanggar Hari Sabat ti udah ditumbuhka Aku.


text:
Ba hari seduai iya munuh bala anak Aku nyadika piring ti diberi sida ngagai engkeramba, nya mega hari seduai iya ngamahka Rumah Aku!


text:
“Seduai iya enda ngetu-ngetu ngasuh bala seruan ngambi orang ke lelaki ari menua jauh datai, lalu sida datai. Seduai iya mandi, ngechat mata diri ngena linsu, lalu ngias diri ngena batu ti berega.


text:
Seduai iya duduk ba kerusi-panjai ti manah gaya, lalu di mua seduai iya diengkahka seduai iya siti mija ti penuh laban utai ti manah, nyengkaum menyan enggau minyak kana ti udah diberi Aku ngagai seduai iya.


text:
Munyi nyawa orang ke ngelantangka diri bisi didinga, iya nya bala lelaki ke dibai ari menua puang. Sida lelaki nya ngerasukka gelang ba lengan indu dua iku nya, enggau makota ti manah gaya ba pala seduai iya.


text:
Lalu ku Aku berunding dalam ati Diri: sida tu ngaga indu tu nyadi indu sundal, taja pen iya udah luya laban pengawa butang.


text:
Sida seruran datai ngagai indu sundal dua iku nya, iya nya Oholah seduai Oholibah, indu ke kamah nya.


text:
Orang ke lurus deka ngukum seduai iya, bedawaka seduai iya butang sereta bebunuhka orang, laban seduai iya endang butang lalu jari seduai iya dibalut darah.”


text:
Tu utai ti disebut TUHAN Allah Taala: “Asuh bala orang ke enda beradat datai lalu ngemba sereta ngerumpak seduai iya.


text:
Awakka bala orang nya nuku seduai iya ngena batu, lalu nyerang seduai iya ngena pedang, munuh bala anak seduai iya, lalu nunu rumah seduai iya.


text:
Aku deka madamka semua pengawa ti kamah di serata menua tu, kena ngajar semua orang ke indu ngambika sida enda butang baka seduai iya.


text:
Lalu Aku deka ngukum seduai menyadi, ketegal kereja kamah ti udah dikereja seduai iya, enggau ketegal dosa ti dikereja seduai iya ke besembahka engkeramba. Nya baru seduai iya deka nemu Aku endang TUHAN Allah Taala.”


text:
Kena sepuluh hari bulan ti kesepuluh dalam taun ti kesemilan kami udah dibuai ngagai menua Babilon, TUHAN bejaku ngagai aku.


text:
Ku Iya, “Anak mensia, tuliska hari bulan sehari tu, laban sehari tu raja menua Babilon deka berengkah ngelulung nengeri Jerusalem.


text:
Padahka ngagai bala nembiak Aku ke angkat ngelaban tu siti sempama ti diberi Aku TUHAN Allah Taala ngagai sida: Tanggarka periuk lalu tuang ai ngagai periuk nya.


text:
Pilih isi dagin bedus ti pemadu manah. Tugungka kayu api di baruh periuk nya. Awakka ai nya melidih. Panduk tulang enggau dagin nya.”


text:
Tu utai ti disebut TUHAN Allah Taala: “Tulah meh nengeri ti penuh laban bala pemunuh nya! Nengeri nya baka periuk ti betegar, ti seruran kamah. Ambi kerat dagin nya siti-siti sekali ari periuk nya, datai ke nadai agi kerat dagin tinggal.


text:
Orang bisi bebunuhka orang di nengeri nya, tang darah nadai tepambur ke tanah lalu dilamun amau. Darah nya tepambur ba batu.


text:
Aku udah nejuka darah nya mengkang ba atas batu nya enda dilamun, ngambika iya ngangau minta Aku malas.”


text:
Tu utai ti disebut TUHAN Allah Taala: “Tulah meh nengeri ti penuh laban bala pemunuh nya! Aku Empu deka nugungka kayu api.


text:
Bai mayuh agi kayu! Tiup api nya! Panduk dagin nya! Panduk iya datai ke kuah iya langkang! Tunu tulang nya!


text:
Tanggarka periuk temaga ti puang nya, lalu awakka iya nyau mirah chinang-chinang. Nya baru periuk nya deka nyadi tuchi baru, lebuh tegar iya udah angus,


text:
Jerusalem, pengawa nuan ti kanji, udah ngamahka nuan. Taja pen Aku nguji nuchi nuan, tang nuan agi mengkang kamah. Nuan enda ulih nyadi tuchi baru sebedau nuan ngasaika pengeringat Aku.


text:
Aku ti TUHAN udah bejaku. Maya deka datai alai Aku deka bekereja. Aku tetap deka ingatka dosa nuan, lalu enda sinu tauka kasihka nuan. Nuan deka diukum ketegal utai ti udah dikereja nuan.” TUHAN Allah Taala udah bejaku.


text:
“Anak mensia, Aku deka nabanka siku orang ke balat dikerinduka nuan. Nuan enda tau mutap tauka nyabak, tauka bekeberai ai mata.


text:
Anang nyabak didinga orang. Anang ngelai diri ngulit lalu bejalai enda belabung tauka enda bekasut. Anang nambai mua nuan, tauka makai pemakai ti diempa orang ke ngulit.”


text:
Tumu pagi nya aku bejaku enggau orang. Lemai nya bini aku mati, lalu hari siti aku ngereja utai ti diasuh TUHAN.


text:
madahka pesan tu ngagai kita orang Israel: Kita temegahka penegap Rumah Sembiang. Kita rindu meda pemanah gaya rumah nya, lalu kita rindu nemuai ngagai rumah nya, tang TUHAN deka ngamahka endur nya, lalu bala anak kita ke tinggal deka mati dibunuh ngena pedang.


text:
Nya baru kita deka ngereja utai ti udah dikereja aku. Kita enda nambai mua diri, lalu enda mega makai pemakai ti diempa tukang sabak.


text:
Pala kita dibalut labung, lalu kita bejalai bekasut. Kita enda mega ngulit tauka nyabak, tang kita deka tusah ati ke penyai kita lalu bedemuh mantaika serebana kita ngagai pangan diri.


text:
Nya baru aku, Esekiel, deka nyadi tanda ke kita. Kita deka ngereja semua utai baka ke udah dikereja aku. Ku TUHAN bejaku, lebuh utai nya nyadi, nya baru kita deka nemu Aku endang TUHAN Allah Taala.”


text:
Ku TUHAN bejaku, “Anak mensia, diatu Aku deka ngambi Rumah Sembiang ti dikemegahka, dikegagaka, dikerinduka sereta digusung sida. Lalu Aku deka nabanka bala anak lelaki enggau bala anak indu sida.


text:
Ba hari Aku ngereja nya, sekeda sida ke ulih ngerarika diri ari pengerusak nya, deka datai lalu madahka ngagai nuan pasal utai nya.


text:
Ba hari nya mega, nuan ulih bejaku baru, lalu nuan deka bejaku enggau sida. Nya meh jalai nuan deka nyadi teladan ke orang mayuh, lalu sida deka nemu Aku endang TUHAN.”


text:
Asuh sida mendingka utai ti disebut Aku TUHAN Allah Taala: Kita gaga ati meda Rumah Aku kamah, meda menua Israel dirusak, meda orang Judah dibuai ngagai menua Babilon.


text:
Nya alai Aku deka ngasuh bansa ti datai ari menua puang ti di timur ngalahka kita. Sida deka nirika kem sida di menua kita. Sida deka makai buah kita lalu ngirup ai tusu kita.


text:
Aku deka ngubah nengeri Rabah nyadi padang rumput alai nginang jelu unta, lalu semua menua Amon deka nyadi endur alai nginang jelu bedus. Nya baru kita nemu Aku endang TUHAN.


text:
Ku TUHAN Allah Taala bejaku: Laban kita nempapka jari lalu ngentakka kaki kita laban kita gaga pedis ati ngagai menua Israel,


text:
nya alai Aku deka ngunjurka jari Aku ngelaban kita, lalu deka nyerahka kita ngagai bansa bukai ngambika sida ngerumpak kita. Aku deka ngerusak bansa kita abis lengis, ngambika kita nadai agi bansa, nadai agi menua. Aku deka ngerusak kita. Nya baru kita deka nemu Aku endang TUHAN.”


text:
Aku deka nejuka semua nengeri ti nyaga garis entara menua Moap diserang, nyengkaum nengeri ti pemadu manah, iya nya Bet-jesimot, Baal-meon, enggau Kiriataim.


text:
Aku deka ngasuh bansa ari menua puang ti di timur ngalahka Moap enggau Amon, ngambika Moap nadai agi nyadi siti bansa.


text:
Ku TUHAN Allah Taala bejaku: Laban orang Edom balat amat malas orang Judah, ti ngujungka Edom ditinggang penyalah ti besai,


text:
nya alai ku TUHAN Allah Taala bejaku: Aku deka ngunjurka jari Aku ngelaban Edom, lalu munuh semua mensia enggau jelu di menua nya, lalu ngaga menua nya nyadi menua ti nadai orang nguan. Kenyau ari Teman nyentuk ngagai Dedan, semua mensia ti diau dia deka mati beperang.


text:
Aku deka malas Edom ngena jari nembiak Aku Israel, lalu sida deka ngereja utai di Edom nitihka pengeringat enggau pemedis ati Aku. Nya baru Edom deka nemu Aku udah malas iya, ku TUHAN Allah Taala bejaku.


text:
Ku TUHAN Allah Taala bejaku: Laban orang Pilistin udah balat amat malas ngelaban munsuh lama sida, lalu ngerusak sida laban sida udu begedi,


text:
nya alai ku TUHAN Allah Taala bejaku, Aku deka ngunjurka jari Aku ngelaban orang Pilistin, ngeluska orang Keretit, lalu ngerusak semua mensia ti agi idup ba sebelah tebing tasik.


text:
Aku deka malas sida ngena ukum ti balat laban Aku pedis ati ngagai sida. Nya baru sida deka nemu Aku endang TUHAN.”


text:
Kena satu hari bulan dalam taun ti kesebelas kami udah dibuai ngagai menua Babilon, TUHAN bejaku ngagai aku.


text:
Ku Iya, “Anak mensia, tu utai ti ngasuh orang ke diau di Tire rami gaga. Ku sida manjung, ‘Jerusalem udah anchur! Iya nadai agi kuasa bedagang! Iya enda agi ulih bepekit ngelaban kitai!’


text:
Nya alai ku TUHAN Allah Taala bejaku: Nengeri Tire, Aku ngelaban nuan. Aku deka ngasuh mayuh bengkah bansa nyerang nuan, lalu sida deka datai baka gelumbang.


text:
Sida deka ngerusak kuta nengeri nuan, lalu ngeruntuhka menara nuan. Aku deka ngikis lalu muai semua tanah ari nuan, lalu ninggalka semina batu aja.


text:
Batu nya, ti ba puak tasik nya, deka nyadi endur alai orang berikan nyembui pukat sida. Aku TUHAN Allah Taala udah bejaku. Semua bansa deka ngerumpak Tire,


text:
lalu ngena pedang sida, sida deka munuh orang ke diau di nengeri ti di menua nya. Nya baru sida deka nemu Aku endang TUHAN.”


text:
Laban ku TUHAN Allah Taala bejaku: Aku deka ngasuh raja ti pemadu kering ari utara, iya nya Raja Nebukadnesar menua Babilon, nyerang Tire. Iya deka datai mai mayuh bala soldadu, kuda, kerita perang enggau soldadu ke nepan kuda.


text:
Orang ke diau di nengeri ti mit di menua nya deka dibunuh iya ngena pedang. Iya deka numbak parit ti dalam, ngaga kuta tanah, lalu nusun terabai nyadika atap kena ngelaban nuan.


text:
Kuda iya amat mayuh datai ke abus ti tekebu laban kuda sida, deka malut kita. Munyi kuda ti narit kerita, enggau kerita perang deka ngasuh kuta kita berenyang, lebuh iya tama nengah pintu kuta nengeri ti udah bumbus.


text:
Bala soldadu iya ke nepan kuda deka nyerang nengah jalai raya kita, munuh bala kita ngena pedang. Tiang besai kita deka rebah ke tanah.


text:
Sida deka ngerampas pengaya enggau barang kita. Sida deka ngeruntuhka dinding kita, lalu ngerubuh rumah kita ke manah. Sida deka ngambi batu, kayu ramu enggau semua rapuh rumah kita lalu muai utai nya ngagai tasik.


text:
Aku deka ngaga nuan nyadi batu ti ngalan nadai utai mungkur, nyadika endur alai orang berikan nyembui pukat sida. Nuan enda digaga baru laban Aku TUHAN Allah Taala udah bejaku.”


text:
Ku TUHAN Allah Taala bejaku ngagai nengeri Tire: “Lebuh nuan alah, orang ke diau nisi tebing tasik deka takut ninga orang ke benung dibunuh nyerauh.


text:
Semua raja ke merintah menua ti ba tebing tasik deka nurun ari kerusi diraja sida. Sida deka muka pekayan diraja enggau gari sida ke disulam, lalu getar-getar duduk ba tanah. Sida deka balat takut meda utai ti nyadi ba nuan, datai ke sida enda nemu badu begetar.


text:
Sida deka bepantun ngena leka sabak tu ke nuan: ‘Nengeri ti tebilang nya udah dirusak! Kapal iya udah karam di tasik. Orang ari nengeri nya udah bekuasa di tasik lalu udah ngenakutka semua orang ke diau ba tebing tasik.


text:
Tang diatu, lebuh iya alah, semua pulau begetar magang, lalu orang ba pulau nya tusah ati meda iya dirusak.’


text:
Laban ku TUHAN Allah Taala bejaku: “Aku deka ngaga nuan nyadi tembawai nengeri, lalu enda diuan mensia. Aku deka ngelamun nuan ngena ai tasik.


text:
Udah nya Aku deka ngasurka nuan ngagai dunya pemati, ngagai orang ke udah idup dulu kelia, lalu Aku deka mejalka nuan diau ba dunya ti di baruh, ba tembawai ti mengkang belama iya, begulai enggau orang di dunya pemati, ngambika nuan enda diuan mensia, tauka bisi endur ba dunya orang ke idup.


text:
Aku deka munuh nuan, lalu nuan deka abis lengis. Taja pen orang begigaka nuan, tang sida nadai agi tetemuka nuan, ku TUHAN Allah Taala bejaku.


text:
nengeri ti bediri ba tebing tasik, ti bedagang enggau orang ke diau ba semua tebing tasik. Padahka ngagai iya utai ti disebut TUHAN Allah Taala: “Tire, nuan temegahka pemajik gamal diri.


text:
Sida ngaga nuan ari kayu saipris ti diambi ari Bukit Hermon Lalu ngaga tiang layar nuan ari kayu sidar ti diambi ari menua Lebanon.


text:
Sida ngambi kayu oak kena ngaga sengayuh. Sida ngaga geladak nuan ari kayu pain ti diambi ari pulau Saiprus lalu nyampak geladak nuan ngena gading.


text:
Layar nuan digaga ari linin, kain linin ti disulam di menua Ejip, ti nyamai dikelala ari jauh. Kajang nuan digaga ari kain ti pemadu manah, ari kain ungu ti dibeli ari pulau Saiprus.


text:
Orang ke bedayung ke nuan datai ari nengeri Sidon enggau Arbat. Orang ke nyadi kelasi nuan nya bala nuan empu ti landik belayar.


text:
Bala tukang ke ngaga kapal endang orang ke udah dilatih, ke datai ari Gebal. Bala kelasi ari semua kapal ti belayar di tasik bedagang dalam kedai nuan.


text:
“Bala soldadu ari menua Persia, Lidia, enggau ari Libia gawa nyadi soldadu nuan. Sida ngantung terabai enggau selapuk kebal sida dalam rumah soldadu nuan. Sida nya meh orang ke ngemuliaka nuan.


text:
Soldadu ari Arbat nyaga kuta nuan, lalu bala soldadu ari Gamat nyaga menara nuan. Sida ngantung terabai sida ba dinding kuta nuan. Sida nya meh orang ke ngasuh nuan manah gaya.


text:
“Nuan bedagang di menua Spain lalu orang di menua nya meli barang nuan ngena pirak, besi, tin, enggau bangkang.


text:
Nuan bedagang di menua Gerika, Tubal, enggau Mesek, lalu nuan meli ulun, enggau perengka temaga ngena barang nuan.


text:
Nuan ngena barang nuan bebelika kuda kena gawa, kuda kena beperang, enggau keledai ari Bet Togarmah.


text:
Orang di Rot bedagang enggau nuan. Orang ari mayuh bengkah menua ti ba tebing tasik meli barang nuan ngena gading, enggau kayu arang.


text:
Orang menua Siria meli barang enggau mayuh macham utai ti dikeluarka nuan. Sida meli barang nuan ngena batu samerut, kain ungu, kain ti disulam, kain linin ti alus, batu karang enggau batu delima.


text:
Orang Damaskus meli barang nuan enggau utai ti dikeluarka nuan ngena wain ari Helbon, enggau bulu bedus ari Sahar. Sida nyual besi tempa enggau rempah kena sida meli barang nuan.


text:
Orang Arab enggau bala orang ke merintah di menua Kedar meli barang nuan ngena anak domba, bedus, enggau kambin.


text:
Orang dagang ari Sheba enggau ari Ramah meli barang nuan ngena batu ti berega, emas enggau rempah ti pemadu manah.


text:
Nengeri Haran, Kaneh, enggau Eden, bala orang dagang ari Sheba, ari nengeri Asur enggau Kilmat semua bedagang enggau nuan magang.


text:
Sida nyual ngagai nuan kain ti manah, kain ungu, kain ti disulam, tikai perdani ti bechura mayuh macham, enggau tali ti chukup manah digaga.


text:
Barang nuan dibai ngena kapal ti besai. “Nuan baka kapal ti di tasik ti sarat laban barang ti berat.


text:
Semua barang ti dikena nuan bedagang, semua bala kelasi nuan, bala tukang kapal nuan enggau bala orang ke bedagang, genap iku soldadu ke nepan kapal nuan, mati magang di tasik lebuh kapal nuan karam.


text:
Sida ngukur pala sida ketegal nuan lalu begari ngena kain guni. Ati sida balat tusah lebuh sida nyabak.


text:
Sida nyabakka nuan ngena leka sabak kenang tu: ‘Sapa ulih dibandingka enggau Tire, enggau Tire ti nadai bemunyi dalam tasik?


text:
Lebuh barang nuan dibai ngagai menua tasik, nuan nyual semua utai ti dipeguna semua bansa. Bala raja nyadi kaya laban barang nuan ti berega.


text:
Diatu nuan udah karam di tasik. Nuan udah tengelam ngagai buntut tasik. Barang nuan enggau semua orang ke bekereja ke nuan udah lesap sama enggau nuan ke dalam tasik.’


text:
“Genap iku orang ke diau ba tebing tasik tekenyit ati magang ninga utai ti udah nyadi ba nuan. Indah bala raja sida deh takut, lalu mua sida tepuchat-kelat.


text:
Nuan nyau nadai agi, lesap belama iya, lalu bala orang dagang di serata dunya bela takut magang enggai ke diri dituntung penusah baka nuan.”


text:
“Anak mensia, padahka ngagai raja menua Tire utai ti disebut Aku TUHAN Allah Taala ngagai iya: Nuan ngerigangka diri ngena penyumbung, lalu ngumbai diri petara. Kenu ku nuan, nuan duduk ba kerusi diraja baka petara, dikelingi tasik. Nuan nyangka ngaga diri nyadi petara, tang nuan ukai petara. Nuan semina mensia aja, ukai petara.


text:
Nyadi diatu, tu utai ti disebut Aku TUHAN Allah Taala: Laban nuan ngumbai diri bepenemu-dalam baka petara,


text:
Aku deka ngasuh bala munsuh ti nadai pengasih, nyerang nuan. Sida deka ngerusak semua utai ti manah ti udah ulih nuan ngena pengelandik enggau penemu-dalam nuan.


text:
Lebuh sida datai lalu munuh nuan, kati nuan agi deka majak ngumbai diri petara? Lebuh nuan betunga mua enggau orang ke deka munuh nuan, nya baru nuan deka nemu diri endang semina mensia aja, ukai petara.


text:
Nuan deka mati baka ukui ba jari orang bansa bukai ke enda arapka Allah Taala. Aku TUHAN Allah Taala udah bejaku.”


text:
“Esekiel, anak mensia, awakka nuan tusah ati ke utai ti deka nyadi ba raja menua Tire. Padahka ngagai iya munyi tu: Ku TUHAN Allah Taala bejaku: Nuan suba udah nyadi teladan ke utai ti pemadu manah. Nuan suba endang bepenemu-dalam sereta sigat!


text:
Nuan udah diau di menua Eden, kebun Allah Taala, lalu nuan udah ngias diri ngena semua macham batu ti berega: batu akek, batu intan, batu sebarajat, batu perusah, batu unam, batu asija, batu nilam, batu samerut, enggau batu berega ti mirah. Nuan bisi perengka emas, ti digagaka nuan lebuh nuan empu digaga.


text:
Aku udah ngengkahka siku melikat ba endur nya ngambika iya nyaga nuan. Nuan udah diau ba bukit Allah Taala ti kudus, lalu udah bejalai nujah kapar batu berega ti beperenching.


text:
Ulah nuan suba nadai jalai mantah kenyau ari maya nuan ditempa nyentuk ngagai maya nuan belabuh ngereja penyai.


text:
Lebuh nuan suba kiruh bejual-bebeli, nuan mangah, lalu nuan bedosa. Nya alai Aku muai nuan ari bukit Allah Taala ti kudus, lalu melikat ke nyaga nuan, muru nuan ari batu berega ti beperenching nya.


text:
Nuan udah temegahka penyigat gamal diri, lalu nama nuan ti tebilang ngasuh nuan ngulah diri baka orang ke beli. Ketegal nya Aku udah ngempaska nuan ke tanah, lalu nejuka nuan dia kena ngajar raja ti bukai.


text:
Nuan udah ngereja mayuh bengkah penyai lebuh nuan bejual-bebeli; nuan udah ngamahka endur alai nuan besembah. Nya alai Aku nyelup nuan ngena api lalu nunu nuan datai ke nuan retung nyadi amau, dipeda semua orang ke merening ngagai nuan.


text:
munyi tu: Ku TUHAN Allah Taala bejaku, ‘Aku ngelaban nuan, Sidon, lalu Aku deka bulih mulia ba tengah-tengah nuan. Orang ke dalam nuan deka nemu Aku endang TUHAN lebuh Aku ngukum nuan lalu mandangka pengudus Aku dalam nuan,


text:
laban Aku deka ngasuh penyakit ninggang nuan, lalu ngasuh orang bebunuh ba jalai raya nuan, lalu orang deka rebah mati dibunuh ngena pedang munsuh ti nyerang lalu ngelulungka nuan. Nya baru nuan deka nemu Aku endang TUHAN.


text:
Orang Israel enda agi diachuk duri orang bansa bukai ke ngelingi iya, ti udah ngeleseka iya. Nya baru sida deka nemu Aku endang TUHAN Allah Taala.”


text:
Ku TUHAN Allah Taala bejaku: Lebuh Aku ngempuruka orang Israel ari semua menua ti udah alai Aku ngachirka sida, lalu ngayanka mulia Aku dalam sida, dipeda semua bansa, nya baru sida deka diau ngentapka diri di menua sida empu, menua ti udah diberi Aku ngagai nembiak Aku Jakop.


text:
Sida deka diau likun dia, lalu deka nirika rumah, lalu numbuhka kebun anggur. Sida deka diau likun lebuh Aku ngukum semua orang ke berimbai pendiau enggau sida ke udah ngeleseka sida. Nya baru sida deka nemu Aku endang TUHAN Allah Taala sida.”


text:
Kena dua belas hari bulan ti kesepuluh dalam taun ti kesepuluh kami udah dibuai ngagai menua Babilon, TUHAN bejaku ngagai aku.


text:
Ku Iya, “Anak mensia, perening ngagai raja menua Ejip, lalu benabi ngelaban iya enggau ngelaban semua menua Ejip.


text:
Bejaku lalu sebut: Ku TUHAN Allah Taala bejaku: Aku ngelaban nuan, raja menua Ejip, naga ti besai ti meradai ba arus ai, ti ngumbai Sungai Nile nya enggi nuan, lalu ngumbai diri udah ngaga sungai nya.


text:
Aku deka ngaitka ginti ba rang nuan, lalu ngasuh ikan ti dalam Sungai Nile lekat ba tisik nuan, lalu Aku deka narit nuan pansut ari sungai nya, sama enggau semua ikan ari sungai nuan ti lekat ba tisik nuan.


text:
Lalu Aku deka nikauka nuan ngagai menua puang, nuan enggau semua ikan nya ari sungai nuan. Nuan deka labuh ba menua puang lalu enda dikuburka, lalu bangkai nuan deka nyadika pemakai burung enggau jelu.


text:
Nya baru semua orang ke diau di menua Ejip deka nemu Aku endang TUHAN. Laban nuan endang tungkat buluh orang Israel,


text:
lebuh sida megai nuan ngena jari sida, nuan patah, lalu ngachuk kechiak sida, lalu lebuh sida bekering ba nuan, nuan patah, lalu ngasuh punggung sida begetar.


text:
Nya alai ku TUHAN Allah Taala bejaku: Aku deka ngasuh pedang mantap nuan, lalu deka ngetas ari nuan mensia enggau jelu,


text:
lalu menua Ejip deka nyadi menua ti nadai orang nguan sereta kusi. Nya baru sida deka nemu Aku endang TUHAN. Laban nuan udah ngumbai Nile nya sungai nuan, lalu nuan ngumbai diri udah ngaga iya,


text:
nya alai Aku deka ngelaban nuan sereta ngelaban sungai nuan, lalu Aku deka ngaga menua Ejip kusi sereta nadai orang nguan, kenyau ari Mikdol nyentuk ngagai Syene, terus ngagai garis entara menua enggau menua Etiopia.


text:
Nadai mensia tauka jelu deka bejalai nengah menua nya. Menua nya nadai orang nguan dalam kandang empat puluh taun.


text:
Lalu Aku deka ngaga Ejip nyadi menua ti pemadu puang di dunya tu, lalu nengeri iya nyadi nengeri ti nadai orang nguan dalam kandang empat puluh taun, ti lebih agi dirusak ari semua nengeri bukai. Aku deka ngachirka orang Ejip ngagai semua menua bukai, lalu mambarka sida ba semua menua bukai.


text:
Laban ku TUHAN Allah Taala bejaku: Ba pengujung empat puluh taun nya ila, Aku deka ngempuruka orang Ejip ari semua menua ti udah alai Aku ngachirka sida,


text:
lalu Aku deka ngasuh sida diau di selatan menua Ejip, ti endang menua asal sida, lalu sida deka nyadi perintah ti lemi,


text:
perintah ti pemadu lemi ari semua perintah ti bukai, lalu sida enda agi ngeninggika diri ari atas bansa bukai. Aku deka ngaga sida nyadi bansa ti pemadu mit, datai ke sida enda agi ulih merintah bansa bukai.


text:
Orang Ejip nadai agi dikarapka menua Israel nulung sida. Sida deka ingatka penyai orang Ejip, lebuh sida nguing ngagai orang Ejip minta tulung. Nya baru sida deka nemu Aku endang TUHAN Allah Taala.


text:
Kena satu hari bulan ti kesatu dalam taun ti kedua puluh tujuh kami udah dibuai ngagai menua Babilon, TUHAN bejaku ngagai aku.


text:
Ku Iya, “Anak mensia, Raja Nebukadnesar menua Babilon udah nyerang nengeri Tire. Iya udah mejalka bala soldadu iya mai ma ti kelalu berat datai ke pala sida nyau abis lasu, lalu kulit bau sida nyau ngeliti. Tang raja tauka bala soldadu iya nadai bulih utai ari nengeri nya setipak enggau pengiruh sida.


text:
Nya alai tu utai ti disebut Aku TUHAN Allah Taala: Aku deka nyerahka menua Ejip ngagai Raja Nebukadnesar menua Babilon. Iya deka ngerumpak menua nya, lalu nabanka semua pengaya menua Ejip kena iya mayar gaji bala soldadu iya.


text:
Aku udah meri menua Ejip ngagai iya kena Aku ngaji iya ti udah gawa, laban bala soldadu iya udah gawa ke Aku. Aku TUHAN Allah Taala udah bejaku.


text:
Lebuh utai nya nyadi, Aku deka ngasuh orang Israel kering lalu ngasuh nuan, Esekiel, bejaku ngagai semua sida. Nya baru sida deka nemu Aku endang TUHAN.”


text:
Ku Iya, “Anak mensia, benabi lalu sebut: Ku TUHAN Allah Taala bejaku: Sebut enggau nyawa ti inggar: Naka meh pemalat hari nya!


text:
Laban hari nyau semak, hari TUHAN nyau semak. Hari nya deka petang laban mua hari, maya semua bansa deka diukum.


text:
Perang deka nyadi di menua Ejip lalu orang Etiopia deka irau ati lebuh orang Ejip dibunuh, lalu utai sida ditabanka munsuh lalu pugu menua Ejip diruntuhka.


text:
Etiopia, enggau Put, Lut, enggau semua Arabia, enggau Libia, enggau semua orang ke setanah enggau sida deka mati dibunuh ngena pedang.


text:
Ku TUHAN bejaku: Orang ke nyukung Ejip deka alah, lalu bala soldadu menua Ejip ti sumbung deka dirusak magang. Berengkah ari Migdol nyentuk ngagai Syene, sida deka mati dibunuh ngena pedang, ku TUHAN Allah Taala bejaku.


text:
Menua Ejip deka nyadi menua ti pemadu puang di dunya tu, lalu semua nengeri iya deka nyadi tembawai magang.


text:
Nya baru sida deka nemu Aku endang TUHAN, lebuh Aku nyelup menua Ejip ngena api, lalu semua orang ke nulung iya dibunuh magang.


text:
Ba hari nya, Aku deka ngirumka bala seruan ngena kapal kena ngemba orang menua Etiopia ti enda ngadang, lalu sida deka irau ati lebuh Ejip diukum, laban hari nya deka datai!”


text:
Ku TUHAN Allah Taala bejaku: Aku deka ngena Raja Nebukadnesar menua Babilon madamka pengaya menua Ejip.


text:
Iya enggau bala soldadu iya deka datai lalu ngerusak menua nya. Sida deka nyerang menua Ejip ngena pedang, lalu menua nya deka penuh laban bangkai mensia.


text:
Aku deka ngerangkaika Sungai Nile, lalu nyual menua Ejip ngagai orang ke jai. Aku deka ngerusak menua nya enggau semua utai ti dalam iya ngena jari orang ke datai ari menua bukai. Aku ti TUHAN udah bejaku.”


text:
Ku TUHAN Allah Taala bejaku: Aku deka ngerusak semua engkeramba enggau petara ti pelesu di Mempis. Menua Ejip nadai agi raja lalu Aku deka ngemba semua orang di menua nya.


text:
Aku deka ngaga Patros nyadi menua puang, lalu nunu nengeri Zoan ti di utara lalu Aku deka ngukum nengeri Tebes.


text:
Aku deka mubuhka pengeringat Aku ngagai nengeri Pelusium, nengeri ti bekuta di menua Ejip lalu Aku deka ngerusak pengaya nengeri Tebes.


text:
Aku deka nunu menua Ejip. Nengeri Pelusium deka merinsa. Kuta nengeri Tebes deka bumbus, lalu nengeri Mempis deka diserang lebuh siang hari.


text:
Bala lelaki ke agi biak ari nengeri Heliopolis enggau nengeri Bubastis, deka mati dibunuh ngena pedang, lalu orang bukai di nengeri deka ditabanka nyadi orang tangkap.


text:
Di Tapanes siang hari deka piam lebuh Aku ngalahka kuasa menua Ejip, lalu madamka pengering ti dikemegahka sida. Nengeri nya deka dibap mua hari, lalu semua nengeri di menua nya deka ditabanka nyadi orang tangkap magang.


text:
Kena tujuh hari bulan ti kesatu dalam taun ti kesebelas kami udah dibuai ngagai menua Babilon, TUHAN bejaku ngagai aku.


text:
Ku Iya, “Anak mensia, Aku udah matahka lengan raja menua Ejip. Lengan nya apin dibalut ngambika gerai, lalu kering baru megai pedang.


text:
Nya alai, ku TUHAN Allah Taala bejaku: Aku deka ngelaban raja menua Ejip, lalu matahka lengan iya kedua piak - lengan ti agi meruan, enggau lengan ti udah patah - lalu Aku deka ngasuh pedang tebelengka ari jari iya.


text:
Aku deka ngeringka lengan raja menua Babilon, lalu meri pedang Aku ngagai jari iya, tang Aku deka matahka lengan raja menua Ejip, lalu iya deka bedemuh lalu mati di mua munsuh.


text:
Sigi amat, Aku deka ngeringka lengan raja menua Babilon, tang Aku deka matahka lengan raja menua Ejip. Nya baru sida deka nemu Aku endang TUHAN lebuh Aku meri pedang Aku ngagai jari raja menua Babilon. Iya deka ngedarka lalu nunjukka pedang nya tunga ngagai menua Ejip,


text:
lalu Aku deka ngachirka orang Ejip ngagai semua bansa lalu mambarka sida di serata dunya. Nya baru sida deka nemu Aku endang TUHAN.”


text:
Kena satu hari bulan ti ketiga dalam taun ti kesebelas kami udah dibuai ngagai menua Babilon, TUHAN bejaku ngagai aku.


text:
Ku Iya, “Anak mensia, sebut ngagai raja menua Ejip enggau ngagai semua nembiak iya: Nadai orang besai agi kuasa ari nuan!


text:
Nuan tu baka kayu sidar ti di menua Lebanon, ti manah dan sereta lebat daun, ti tumbuh nyaruk remang.


text:
Ai dia chukup kena iya idup, lalu ai ti di dalam tanah ngasuh iya tumbuh tinggi, lalu ai nya rarat ngelingi endur alai iya udah ditanam, sereta rarat ngagai semua kayu ti ba tanah nya.


text:
Semua macham burung begagaka tansang ba dan iya. Jelu babas beranak belindung di baruh dan iya. Semua bansa dalam dunya tu belelak di baruh iya.


text:
Kayu nya manah amat gaya, laban dan iya jurai, laban urat iya ngunjam ke dalam ngagai endur ti mayuh ai.


text:
Nadai kayu sidar ti ba kebun Allah Taala ulih dibandingka enggau kayu nya. Nadai kayu pain kala bisi dan ti baka nya, Kayu plan pen nadai dan ti baka nya. Nadai kayu dalam kebun Allah Taala ti ngemanah nya.


text:
Aku tu ke ngaga iya manah gaya sereta mayuh dan. Semua kayu di Eden, iya nya kebun Allah Taala, bela ngining iya magang.


text:
Nya alai ku TUHAN Allah Taala bejaku: Laban iya tinggi lalu puchuk iya nyaruk remang, lalu iya temegahka peninggi diri,


text:
Aku deka nyerahka iya ngagai raja menua bukai. Raja nya deka ngereja ngagai iya setipak enggau penyai ti udah dikereja iya. Aku udah muai iya.


text:
Orang ari menua bukai ti nadai pengasih deka nebang iya, lalu ninggalka iya. Dan enggau pating iya ti patah deka labuh ninggang semua bukit enggau lebak di menua nya. Semua bansa ti udah belindung di baruh iya, deka angkat ari endur nya.


text:
Utai tu nyadi ngambika nadai kayu ti ba tebing sungai tau tumbuh tinggi, tauka nyaruk remang, sereta ngambika nadai kayu bukai tinggi baka sida, laban semua sida deka diukum mati baka mensia ti dibuai ngagai dunya pemati.”


text:
Ku TUHAN Allah Taala bejaku: Lebuh kayu nya nurun ngagai dunya pemati, Aku nutup semua ai enggau sungai nyadika tanda ngulitka iya. Aku nagang semua mata ai enggau sungai rarat. Aku mungkur Bukit Lebanon ngena pemetang nyadika tanda sida ngulit, lalu semua kayu dalam utan nya layu magang.


text:
Aku ngasuh semua bansa getar-getar lebuh sida ninga munyi kayu nya rebah, lebuh Aku numbangka iya lalu nurunka iya ngagai dunya pemati. Semua kayu di Eden, enggau semua kayu ti manah di Lebanon, semua kayu ti chukup ai, deka gaga ati meda kayu nya rebah.


text:
Sida mega mansang ngagai dunya pemati sama enggau kayu nya, ngagai orang ke udah dibunuh ngena pedang, enggau ngagai orang ke setanah enggau sida, ke belindung di baruh iya dalam mayuh bengkah bansa.


text:
Raja menua Ejip, semua utai nya deka nyadi ba nuan enggau ba bala nembiak nuan! Dulu suba nuan udah baka kayu nya, tinggi agi sereta tegap agi ari semua orang bukai di dunya tu. Tang diatu nuan deka ditebang, lalu enda tau enda mati baka kayu ti dalam kebun Eden. Nuan deka dibuai ngagai dunya pemati, lalu nuan deka diau begulai enggau orang ke enda arapka Allah Taala, begulai enggau orang ke mati dibunuh ngena pedang. Aku TUHAN Allah Taala udah bejaku.”


text:
Kena satu hari bulan ti kedua belas dalam taun ti kedua belas kami udah dibuai ngagai menua Babilon, TUHAN bejaku ngagai aku.


text:
Ku Iya, “Anak mensia, beri jaku tangkan ngagai raja menua Ejip. Beri pesan tu ngagai iya ari Aku: Nuan ngaga diri baka singa di mua mayuh bengkah bansa, tang nuan baka baya ti enchapak nengah sungai. Nuan ngeruh ai ngena kaki nuan lalu ngamahka mayuh bengkah sungai.


text:
Lebuh mayuh bengkah bansa begempuru, Aku deka nangkap nuan ngena pukat Aku, lalu nejuka sida narit pukat nya ke tebing.


text:
Lebuh Aku ngerusak nuan, Aku deka mungkur langit lalu ngelamun bintang. Mata hari deka belalai ari belakang remang, lalu bulan enda meri penampak.


text:
Aku deka madamka semua penampak di langit lalu ngasuh menua nuan petang. Aku TUHAN Allah Taala udah bejaku.”


text:
“Semua bansa deka tusah ati lebuh Aku nusui berita pasal pengerusak nuan di menua ti enda kala didinga nuan.


text:
Utai ti dikereja Aku ngagai nuan deka ngasuh mayuh bengkah bansa tekenyit ati. Lebuh Aku miauka pedang Aku, bala raja deka getar-getar takut. Lebuh nuan alah, semua sida deka getar-getar takut enggai ke diri mati.”


text:
Aku deka nejuka bala soldadu ari mayuh bengkah bansa ti mangah, nyintak pedang sida lalu munuh semua nembiak nuan, lalu semua sida enggau semua utai ti dikemegahka nuan deka dirusak magang.


text:
Aku deka munuh jelu sapi nuan ba sebelah tebing sungai, ngambika mensia tauka jelu sapi nadai agi ngeruh ai.


text:
Lebuh Aku ngaga menua Ejip nyadi menua ti nadai orang nguan sereta kusi, lalu ngerusak semua orang ke diau dia, nya baru sida deka nemu Aku endang TUHAN.


text:
Jaku tangkan tu deka nyadika leka sabak kena nyenggai orang ke mati. Sida ke indu ari semua bansa deka ngena leka sabak tu ngulitka menua Ejip enggau semua nembiak iya. Aku TUHAN Allah Taala udah bejaku.”


text:
Kena lima belas hari bulan ti kesatu dalam taun ti kedua belas kami udah dibuai ngagai menua Babilon, TUHAN bejaku ngagai aku.


text:
Ku Iya, “Anak mensia, ngulit meh nuan ke orang Ejip. Kirumka sida ngagai dunya pemati sama enggau bansa bukai ti bekuasa.


text:
Sebut ngagai sida: “Kati kita ngumbai diri bajik agi ari semua orang bukai? Kita deka nurun ngagai dunya pemati lalu gali dia begulai enggau orang ke enda nangika Allah Taala.


text:
Bala bujang berani enggau orang ke beperang setanah enggau orang Ejip, ngelaluka penatai orang Ejip ngagai dunya pemati. Ku sida manjung: “Orang ke enda arapka Allah Taala, ke mati beperang, udah datai ditu, lalu ditu meh endur alai sida gali!’


text:
lalu kubur sida nya ba buntut dunya pemati. Semua soldadu iya udah mati beperang, lalu kubur sida ngelingi lumbung iya. Tang dulu menya sida balat ngenakutka dunya orang ke idup.


text:
“Elam bisi dia, dikelingi kubur bala soldadu iya. Semua sida nya udah mati beperang, lalu sida nurun, enda ditutus, ngagai dunya pemati. Lebuh sida agi idup, sida balat ngenakutka orang, tang diatu sida garing-garing mati sereta dipechat.


text:
Elam gali begulai enggau sida ke udah mati beperang, lalu kubur bala soldadu iya ngelingi iya magang. Semua sida nya enda ditutus, semua mati beperang. Lebuh sida agi idup suba, sida balat ngenakutka orang, tang diatu sida garing-garing mati sereta dipechat, sama enggau orang ke udah mati beperang.


text:
“Mesek enggau Tubal bisi dia, dikelingi kubur bala soldadu seduai iya. Semua sida nya enda ditutus magang, lalu semua sida mati beperang. Tang taja pia, sida udah balat ngenakutka orang ke idup.


text:
Sida iya enda dikuburka enggau basa baka ke nguburka sida bujang berani ti dulu kelia, ke nurun mai semua senyata sida ngagai dunya pemati, lalu pedang sida diengkahka di baruh pala sida, lalu terabai sida diengkahka ba atas tubuh sida. Dulu suba sida ke bujang berani tu udah chukup bekuasa ngenakutka orang ke idup.


text:
“Nya meh gaya orang Ejip deka betagaring mati begulai enggau orang ke enda ditutus, ke mati beperang.


text:
Edom bisi dia sama enggau bala raja enggau bala pemerintah iya. Sida nya soldadu ti bekuasa dulu suba, tang diatu sida garing-garing di dunya pemati, begulai enggau orang ke enda ditutus, ke mati beperang.


text:
“Semua anak raja ke datai ari utara bisi dia magang, lalu pia mega orang Sidon. Dulu menya kuasa sida balat amat ngenakutka orang, tang diatu sida udah dipechat lalu nurun begulai enggau sida ke mati beperang, lalu dikuburka enda ditutus. Sida dipechat sama enggau sida ke nurun ngagai dunya pemati.


text:
“Lebuh raja menua Ejip meda orang ke mati beperang, iya enggau bala soldadu iya deka lantang ati meda sida,” ku TUHAN Allah Taala bejaku.


text:
“Aku Empu ti udah ngasuh raja menua Ejip ngenakutka orang ke idup, tang iya enggau bala soldadu iya deka kena bunuh, lalu dikuburka begulai enggau semua orang ke enda ditutus, ke mati beperang.” TUHAN Allah Taala udah bejaku.


text:
“Anak mensia, padahka ngagai bala nembiak nuan utai ti deka nyadi lebuh Aku ngasuh perang nyadi ba siti menua. Orang di menua nya milih siku ari bala sida nyadi jejaga.


text:
Enti orang ninga iya megau orang, tang enda ibuhka utai ti dipadahka iya, lalu bala munsuh datai lalu munuh orang nya, orang nya empu deka betanggungjawapka pemati diri.


text:
Pemati orang nya datai ari penyalah iya empu, laban iya enggai ibuhka kangau jejaga ke megau orang mayuh. Enti orang nya ibuhka kangau jejaga, iya tentu ulih ngerarika diri.


text:
Tang enti jejaga nya meda munsuh datai, lalu enda megau orang mayuh, munsuh nya deka datai lalu munuh orang ke bedosa nya, Aku deka nekanka jejaga nya betanggungjawapka pemati sida.


text:
“Anak mensia, diatu Aku ngaga nuan nyadika jejaga orang Israel. Nuan enda tau enda madahka ngagai sida jaku tangkan ti diberi Aku ngagai nuan.


text:
Enti Aku madahka orang ke jai nya deka mati, tang nuan enda madahka jaku tangkan nya ngagai iya ngasuh iya ngubah ulah diri, ngambika iya ulih ngidupka nyawa diri, iya deka mati, mengkang nyadi orang ke bedosa, lalu Aku deka nekanka nuan betanggungjawapka pemati iya.


text:
Tang enti nuan meri jaku tangkan nya ngagai orang ke jai, lalu iya enggai badu bedosa, iya deka mati, mengkang nyadi orang ke bedosa, tang nuan empu deka nyelamatka nyawa diri.”


text:
Ku TUHAN bejaku ngagai aku, “Anak mensia, sebut ngagai orang Israel utai ti udah disebut sida empu: ‘Kami ditinggang dosa enggau penyalah ti udah dikereja kami. Kami nyau deka mati. Baka ni ku jalai kami tau idup?’


text:
Padahka ngagai sida, dalam nama Aku TUHAN Allah Taala Allah Taala ti idup, Aku enda rindu meda orang ke bedosa mati. Aku rindu agi meda sida badu agi bedosa, lalu idup. Israel, badu agi ngereja penyai. Nama kebuah kita keran deka mati?


text:
“Anak mensia, padahka ngagai orang Israel diatu, lebuh orang ke badas bedosa, pengawa ti manah ti udah dikereja iya enda ulih ngidupka nyawa iya. Enti orang ke jai badu agi ngereja penyai, iya enda diukum, lalu enti orang ke manah berengkah bedosa, iya deka dibunuh.


text:
Taja pen Aku madahka orang ke lurus deka idup, tang enti iya ngumbai pemanah pengawa iya chukup alai iya bekering, lalu iya ngereja penyai, Aku enggai ngingatka pengawa ti badas ti udah dikereja iya. Iya deka mati ketegal penyai ti dikereja iya.


text:
Taja pen Aku meri jaku tangkan ngagai orang ke jai, madahka iya deka mati, tang enti iya badu agi bedosa lalu ngereja utai ti ngena sereta manah,


text:
ambi ke banding, enti iya mulaika gadai ti udah diambi iya ari orang lebuh iya nyali duit ngagai orang, tauka mulaika utai ti udah dichuri iya - enti iya badu agi bedosa, lalu nitihka adat ti meri pengidup, iya enda mati, tang deka idup.


text:
Aku deka ngampun dosa ti udah dikereja iya, lalu iya deka idup laban iya udah ngereja utai ti ngena sereta lurus.


text:
“Tang bala kita ngumbai utai ti dikereja Aku tu enda lurus! Ukai baka nya. Jalai kita ke enda lurus.


text:
Lebuh orang ke lurus badu agi ngereja pemadas, lalu belabuh ngereja penyai, iya deka mati ketegal nya.


text:
Lebuh orang ke jai badu agi bedosa lalu ngereja utai ti ngena sereta lurus, iya ngidupka nyawa diri.


text:
Tang kita orang Israel ngumbai utai ti dikereja Aku nya enda lurus. Aku deka ngakim kita nitihka utai ti dikereja kita.”


text:
Kena lima hari bulan ti kesepuluh dalam taun ti kedua belas kami udah dibuai ngagai menua Babilon, siku orang ke udah ngerarika diri ari Jerusalem datai lalu madahka ngagai aku nengeri nya udah alah.


text:
Lemai sebedau orang nya datai, aku endang udah balat amat ngasaika kuasa TUHAN bisi enggau aku. Lebuh orang nya datai pagi hari siti, TUHAN lalu ngasuh aku ulih bejaku baru.


text:
“Anak mensia, orang ke diau dalam tembawai nengeri di menua Israel bisi nyebut: ‘Abraham ke siku aja, tang iya udah diberi semua menua tu. Diatu kitai nyau mayuh, nya alai menua tu patut diempu kitai.’


text:
“Padahka ngagai sida utai ti disebut Aku TUHAN Allah Taala: Kita makai dagin ti agi bedarah. Kita nyembah engkeramba. Kita munuh orang. Nama utai ti ngasuh kita ngumbai diri deka bempu menua tu?


text:
Kita ngarapka pedang kita. Ulah kita amat jai. Genap iku kita butang. Nama utai ti ngasuh kita ngumbai diri deka bempu menua tu?


text:
“Padahka ngagai sida, Aku TUHAN Allah Taala, meri sida jaku tangkan dalam nama Aku, Allah Taala ti idup: orang ke diau dalam mayuh bengkah nengeri ti tembawai, deka dibunuh. Sida ke diau di menua pesisir, deka diempa jelu babas. Sida ke belalai ba sebelah bukit enggau dalam lubang gua, deka mati laban penyakit.


text:
Aku deka ngaga menua tu nyadi menua ti nadai orang nguan sereta kusi, lalu kuasa ti dikemegahka sida deka abis. Bukit menua Israel deka mayuh utai nganu, datai ke nadai orang ulih bejalai nengah menua nya.


text:
Lebuh Aku ngukum orang mayuh ketegal dosa sida, lalu ngaga menua tu nyadi menua ti kusi, nya baru sida deka nemu Aku endang TUHAN.”


text:
Ku TUHAN bejaku, “Anak mensia, bala kita bejakuka pasal nuan lebuh sida betemu enggau pangan diri ngimbai kuta nengeri, tauka ba mua pintu rumah sida. Ku sida bejaku enggau pangan diri, ‘Aram kitai mendingka jaku ti datai ari TUHAN diatu.’


text:
Nya alai bala nembiak Aku lalu besedul mansang ke mua deka ningaka utai ti disebut nuan, tang sida enda ngereja utai ti diasuh nuan. Jaku sida manis, tang sida majakka pengamu diri.


text:
Ba penemu sida, nuan tu nadai lebih ari orang ke belagu merindang sida ngena lagu pengerindu, tauka nebah belikan. Sida mendingka semua leka jaku nuan, tang nadai ngasika jaku ti disebut nuan.


text:
Tang lebuh semua leka jaku nuan dikamatka - lalu semua leka jaku nya deka dikamatka magang - nya baru sida deka nemu siku nabi bisi udah begulai enggau sida.”


text:
“Anak mensia, alai nuan benabi ngelaban bala orang ke megai perintah di menua Israel. Benabi ngelaban sida, lalu padahka ngagai sida utai ti disebut Aku TUHAN Allah Taala: Tulah mmeh kita ke pengibun orang Israel ke udah nupi diri empu! Nama kebuah kita enda ngibun raban bedus?


text:
Kita makai lemak tusu. Kita bekenaka gari ti digaga ari bulu bedus, nyayat lalu makai jelu bedus ti pemadu gemu. Tang kita enda ngibun bedus.


text:
Kita enda ngintu bedus ti lemi ngambika sida kering; kita enda ngubat sida ke sakit; kita enda malut telih sida ke enda ulih bejalai; kita enda mai sida ke tesat pulai baru; kita enda ngiga sida ke lenyau, lalu kita ngena chara pejal enggau chara ti kasar lebuh kita merintah sida.


text:
Raban bedus Aku lelang ba sebelah munggu ti tinggi enggau ba sebelah bukit. Sida ngachir di serata dunya, lalu nadai orang ngiga sida tauka nguji nemu endur alai sida.


text:
Laban Aku tu Allah Taala ti idup, kita enda tau enda mendingka Aku. Raban bedus Aku udah diterekam, lalu diempa jelu babas, laban sida nadai orang ngibun. Bala pengibun bedus Aku nadai nguji begigaka bedus Aku ti lenyau. Sida semina ngintu diri empu aja, ukai ngintu bedus Aku.


text:
Aku TUHAN Allah Taala madahka Diri ngelaban kita. Aku deka ngerampas bedus Aku ari jari kita, lalu enggai agi ngasuh kita nyadika pengibun sida. Aku enggai agi nejuka kita semina ngintu diri empu aja. Aku deka ngelepaska bedus Aku ari jari kita, lalu enggai nejuka kita makai sida.


text:
Baka pengibun bedus ke ngiga bedus iya ti lenyau, baka nya meh Aku deka ngiga bedus Aku. Bedus Aku pambar lebuh mua hari ti petang pegari. Lalu Aku deka mai sida pulai baru ari semua endur ti udah alai sida ngachir.


text:
Lalu Aku deka mai sida pansut ari semua bansa, lalu ngempuruka sida ari semua menua, lalu mai sida ngagai menua sida empu. Aku deka nupi sida ba sebelah bukit di menua Israel, semak mata ai, enggau ba semua endur ti bisi mensia.


text:
Aku deka nupi sida ba padang rumput ti galak; sida deka gali ba padang rumput ti galak, lalu ngulam rumput ti galak ti tumbuh ba bukit menua Israel.


text:
Aku Empu deka nyadika Pengibun raban bedus Aku, lalu Aku deka ngiga endur alai sida ulih belelak. Aku TUHAN Allah Taala udah bejaku.


text:
“Aku deka ngiga sida ke tesat, mai sida ke lelang pulai baru, malut telih sida, lalu ngeraika sida ke sakit. Tang Aku deka ngerusak sida ke gemu sereta kering, laban Aku tu Pengibun Bedus ti ngereja utai ti ngena.


text:
“Nya alai, kita ke bedus Aku, Aku TUHAN Allah Taala, madahka ngagai kita: Aku deka ngakim genap iku kita lalu nyeraraka kita ke manah ari kita ke jai, nyeraraka bedus ari kambin.


text:
Sekeda kita enda puas ati ngulam rumput ti galak; indah rumput ti enda diulam kita deh abis dilunjak kita. Kita ngirup ai ti chiru lalu ngeruh ai ti enda diirup kita!


text:
Bedus Aku ti bukai nadai chara bukai, tang makai rumput ti udah dilunjak kita, lalu ngirup ai ti udah keruh laban kita.


text:
“Nya alai diatu Aku TUHAN Allah Taala, madahka ngagai kita: Aku deka ngakim entara kita bedus ke gemu enggau kita bedus ke kurus.


text:
Tang Aku deka ngelepaska bedus Aku lalu enda agi nejuka sida kena perinsa. Aku deka ngakim genap iku bedus Aku, lalu nyeraraka sida ke manah ari sida ke jai.


text:
Aku deka meri ngagai sida siku raja ke sebaka enggau nembiak Aku David, ngambika iya nyadi pengibun sida, lalu ngintu sida.


text:
Aku ti TUHAN deka nyadi Allah Taala sida, lalu siku raja ti sebaka enggau nembiak Aku David deka nyadi raja sida. Aku ti TUHAN udah bejaku.


text:
Aku deka ngaga siti sempekat enggau sida, kena netapka pengelikun sida. Aku deka muai semua jelu ti mangah ari menua tu, ngambika bedus Aku tau diau likun di padang lalu tinduk ba sebelah utan.


text:
“Aku deka merekatka sida, lalu nejuka sida diau ngelingi bukit Aku ti kudus. Dia meh endur alai Aku deka merekatka sida enggau ujan nitihka musin.


text:
Kayu deka bebuah, umai deka mansutka asil, lalu semua orang deka diau likun ba tanah diri empu. Lebuh Aku mutuska rantai ti nanchang nembiak Aku, lalu ngelepaska sida ari orang ke udah ngaga sida nyadi ulun, nya baru sida deka nemu Aku endang TUHAN.


text:
Orang bansa bukai nadai agi ngerumpak sida, lalu jelu babas nadai agi munuh tauka makai sida. Sida deka diau likun, lalu nadai orang agi ngemba sida.


text:
Aku deka ngasuh menua sida mansutka mayuh macham asil, ngambika sida enda agi lapar, lalu enda agi dikeleseka orang bansa bukai.


text:
Semua orang deka nemu Aku endang TUHAN ti Allah Taala sida, lalu sida endang nembiak Aku. Aku TUHAN Allah Taala udah bejaku.


text:
“Kita tu bedus Aku, raban ke ditupi Aku, kita endang nembiak Aku, lalu Aku endang Allah Taala kita,” ku TUHAN Allah Taala bejaku.


text:
Padahka ngagai orang mayuh utai ti disebut Aku, TUHAN Allah Taala: “Bukit menua Edom, Aku ngelaban kita! Aku deka ngaga kita nyadi menua ti kusi sereta nadai orang nguan.


text:
Aku deka ngasuh semua nengeri kita nyadi tembawai lalu menua kita nadai orang nguan. Nya baru kita deka nemu Aku endang TUHAN.


text:
“Kita endang seruran nyadi munsuh menua Israel, lalu ngasuh bala nembiak iya kena bunuh lebuh sida dituntung penusah, lebuh menua nya diukum ke penudi iya ketegal dosa iya.


text:
Nya alai, dalam nama Aku, TUHAN Allah Taala ti Pemadu Tinggi, pemati meh nyadika ungkup kita, lalu kita enda ulih ngerarika diri ari nya. Kita udah salah bebunuhka orang, lalu pengawa bebunuhka orang nya deka nitihka kita.


text:
Aku deka ngasuh menua ti bebukit di menua Edom nyadi menua ti kusi, lalu munuh semua orang ke bejalai nengah menua nya.


text:
Aku deka ngelamun semua bukit ngena bangkai mensia, lalu bukit enggau lebak deka dilamun enggau bangkai sida ke mati beperang.


text:
Aku deka ngaga nuan nyadi menua ti nadai orang nguan belama iya, lalu nadai agi orang deka diau dalam nengeri nuan. Nya baru nuan deka nemu Aku endang TUHAN.


text:
“Nuan udah bejaku madahka dua bengkah bansa nya, Judah enggau Israel, enggau tanah sida, enggi nuan, lalu nuan madahka diri deka bempu sida, taja pen Aku tu TUHAN Allah Taala sida.


text:
Nya alai, laban Aku tu TUHAN Allah Taala, Allah Taala ti idup, Aku deka malas ngelaban kita laban kita udah ringat, udah kepapas, udah begedika nembiak Aku. Sida deka nemu Aku ngukum kita ketegal utai ti udah dikereja kita ngagai sida.


text:
Nya baru kita deka nemu Aku ti TUHAN udah ninga kita mechat Aku lebuh kita madahka bukit di menua Israel nadai orang nguan, lalu kita deka makai sida.


text:
Ku TUHAN Allah Taala bejaku, “Aku deka ngaga menua kita nyadi menua puang, datai ke semua dunya tu deka rami gaga lebuh kita alah,


text:
baka kita ke rami gaga lebuh pesaka Aku Israel dirusak. Bukit menua Seir, semua menua Edom deka nyadi menua puang magang. Nya baru semua orang deka nemu Aku endang TUHAN.”


text:
Ku TUHAN bejaku, “Anak mensia, alai nuan benabi ngagai bukit ti di menua Israel, lalu asuh sida mendingka pesan ti diberi Aku,


text:
TUHAN Allah Taala ngagai sida: Munsuh orang Israel gaga ati lalu nyebut, ‘Diatu bukit ti tuai tu diempu kitai!’


text:
“Nya alai benabi meh nuan, lalu padahka utai ti disebut Aku, TUHAN Allah Taala. Lebuh bansa ti berimbai enggau Israel ngalah lalu ngerumpak bukit ti di menua Israel, semua orang beduan Israel.


text:
Nya alai diatu pendingka utai ti disebut Aku TUHAN Allah Taala ngagai kita bukit enggau munggu, ngagai kita sungai enggau lebak, ngagai kita endur ti udah nyadi tembawai, enggau ngagai kita nengeri ti udah ditinggalka orang ke udah dirumpak sereta diketawaka semua bansa ti ngelingi kita.


text:
“Aku TUHAN Allah Taala, udah bejaku lebuh Aku balat ringat ngagai bansa ti ngelingi kita, kelebih agi ngagai Edom. Sida gaga ati sereta enggau nadai basa ngalahka menua Aku, lalu bempu padang rumput di menua nya.


text:
“Nya alai, benabi meh nuan ngagai menua Israel. Padahka ngagai semua bukit, munggu, sungai enggau lebak, utai ti disebut Aku TUHAN Allah Taala, ke ninding sereta ringat ketegal semua bansa udah ngelese sereta ngemaruhka sida.


text:
Tang ba bukit ti di menua Israel kayu deka bedaun baru lalu mansutka buah ke kita ke nembiak Aku. Kita deka pulai baru ngagai menua kita empu enda lama da agi.


text:
Aku deka ngasuh pemayuh tubuh kita nambah-menambah. Kita deka diau di nengeri lalu nirika baru semua utai ti udah nyadi tembawai.


text:
Aku deka ngasuh mensia enggau jelu nambah-menambah. Kita deka mayuh agi tubuh ari dulu menya, lalu kita deka mayuh anak. Aku deka ngasuh kita diau dia baka ke dulu menya, lalu Aku deka ngasuh kita nyadi kaya-raja agi ari ti menya. Nya baru kita deka nemu Aku endang TUHAN.


text:
Aku deka mai kita orang Israel ke nembiak Aku pulai baru lalu ngasuh kita diau di menua tu. Menua tu deka diempu kita, lalu menua tu enda agi nejuka bala anak kita keberuran.


text:
“Aku TUHAN Allah Taala nyebut: orang endang amat bisi madahka menua tu makai mensia, lalu ngerampas bala anak mit ari bansa nya empu.


text:
Tang kenyau ari diatu, menua tu enda agi makai mensia, tauka ngerampas bala anak mit kita. Aku TUHAN Allah Taala udah bejaku.


text:
Menua tu enda ibuh agi mendingka bansa bukai beduan iya, tauka meda orang enchebirka mulut ngeleseka iya. Menua tu enda agi ngerampas bala anak mit ari bansa tu empu. Aku TUHAN Allah Taala udah bejaku.”


text:
“Anak mensia, lebuh orang Israel diau di menua sida empu, sida ngamahka menua nya ngena chara sida idup enggau ngereja utai. Aku ngumbai ulah sida enda tuchi, baka pengamah indu ke datai kain.


text:
Aku nejuka sida ngasaika pengeringat Aku ketegal pengawa sida ke udah bebunuhka orang di menua tu, enggau ketegal engkeramba ti udah dikena sida ngamah menua tu.


text:
Aku ngukum sida ketegal jalai sida idup, enggau ulah sida, lalu Aku mambarka sida ngagai menua bukai.


text:
Enda milih kini ke tunga sida bejalai, sida mai pemalu ngagai nama Aku ti kudus, laban orang deka nyebut, ‘Tu bala nembiak TUHAN, tang sida dipejalka ninggalka menua diri.’


text:
Utai tu ngasuh ati Aku irauka nama Aku ti kudus, laban orang Israel udah mai pemalu ngagai nama Aku di sebarang endur sida bejalai.


text:
“Nya alai, beri pesan Aku TUHAN Allah Taala ngagai orang Israel: Utai ti deka dikereja Aku nya ukai ke penguntung kita orang Israel, tang ketegal nama Aku ti kudus, ti udah kamah laban kita di semua menua ti udah digagai kita.


text:
Lebuh Aku mandangka pengudus nama Aku ti besai, nama ti udah kamah laban kita di semua menua nya, nya baru sida deka nemu Aku endang TUHAN. Aku TUHAN Allah Taala udah bejaku. Aku deka ngena kita nunjukka pengudus Aku ngagai semua bansa.


text:
Aku deka mechikka ai ti beresi ngagai kita, lalu nuchi kita ari semua engkeramba, enggau ari semua utai bukai ti udah ngamahka kita.


text:
Aku deka meri kita ati ti baru, enggau runding ti baru. Aku deka muai ati kita ti kieh ti digaga ari batu, lalu meri kita ati ti ngasi.


text:
Aku deka nyimpan Roh Aku dalam kita, lalu Aku deka ngasuh kita nitihka Adat Aku, lalu bejimat ngasika semua pesan ti udah diberi Aku ngagai kita.


text:
Nya baru kita deka diau di menua ti udah diberi Aku ngagai aki ini kita. Kita deka nyadi nembiak Aku, lalu Aku deka nyadi Allah Taala kita.


text:
Aku deka ngelepaska kita ari semua utai ti ngamahka kita. Aku deka ngasuh gandum kita mansutka mayuh asil, ngambika kita enda agi kena laban lapar pungkang.


text:
Aku deka nambahka pemayuh buah ari kayu buah kita, enggau asil ari umai kita, ngambika lapar pungkang nadai agi nyadi ti tau ngemaluka kita di mua bansa bukai.


text:
Kita deka ingatka ulah kita ke jai, enggau penyalah ti udah dikereja kita, lalu kita deka kejika diri empu ketegal dosa enggau penyai kita.


text:
Israel, Aku ngasuh kita nemu, Aku ukai ngereja semua utai tu ke penguntung kita. Aku ngasuh kita ngasaika pemalu ketegal utai ti dikereja kita. Aku TUHAN Allah Taala udah bejaku.”


text:
Ku TUHAN Allah Taala bejaku, “Lebuh Aku nuchi kita ari semua dosa kita, Aku deka nejuka kita diau dalam nengeri kita baru, lalu ngelakka kita nirika baru nengeri kita ke udah nyadi tembawai.


text:
Semua orang ke udah kala bejalai mansa umai kita, bela meda umai kita nyau repa, tang Aku deka nejuka kita bumai tanah nya baru.


text:
Semua orang deka berandauka chara menua tu ti udah nyadi menua puang, udah nyadi baka Kebun Eden, enggau chara nengeri ti udah runtuh, dirumpak lalu nyadi tembawai, diatu diuan mensia, sereta bisi kuta.


text:
Nya baru semua bansa ti agi mengkang idup ngelingi kita, deka nemu Aku ti TUHAN ngaga tembawai nyadi nengeri baru, lalu nanam utai ba tanah ti nadai tumbuh utai. Aku ti TUHAN udah besemaya deka ngereja utai tu, lalu Aku endang amat deka ngereja iya.”


text:
Ku TUHAN Allah Taala bejaku, “Aku deka sekali agi ngelakka orang Israel minta tulung ari Aku, lalu Aku deka nejuka sida nambah-menambah, baka raban bedus.


text:
Nengeri ti tembawai diatu deka penuh laban mensia baka Jerusalem ti udah penuh laban jelu bedus ti diberi nyadika piring lebuh maya gawai. Nya baru kita deka nemu Aku endang TUHAN.”


text:
Aku ngasaika kuasa TUHAN bisi enggau aku, lalu Roh Iya mai aku, lalu ngengkahka aku ba siti lebak ti penuh laban rangkah tulang.


text:
Iya lalu nguluka aku bejalai ngerenchah rangkah tulang nya, lalu aku meda mayuh amat rangkah tulang. Tulang nya rangkai amat.


text:
Ku TUHAN bejaku ngagai aku, “Anak mensia, kati tulang nya ulih idup baru?” Ku Aku nyaut, “TUHAN Allah Taala, semina Nuan aja nemu nya!”


text:
Ku TUHAN bejaku, “Benabi nuan ngagai rangkah tulang tu. Asuh rangkah tulang tu mendingka jaku TUHAN.


text:
Padahka ngagai sida, Aku TUHAN Allah Taala nyebut tu ngagai sida: Aku deka meri kita seput, lalu kita deka idup baru.


text:
Aku deka meri kita urat enggau isi, lalu malut kita ngena kulit. Aku deka meri kita seput, lalu ngasuh kita idup baru. Nya baru kita deka nemu Aku endang TUHAN.”


text:
Nya alai aku lalu benabi nitihka asuh TUHAN. Lebuh aku benung benabi, aku ninga munyi utai bekeretak, lalu rangkah tulang nya belabuh bejantil enggau pangan diri.


text:
Lebuh aku benung merening, tulang nya lalu dibalut urat enggau isi, lalu udah nya, kulit. Tang tubuh nya nadai seput.


text:
Allah Taala lalu bejaku ngagai aku, “Anak mensia, benabi nuan ngagai ribut. Padahka ngagai ribut, TUHAN Allah Taala ngasuh iya datai ari semua endur, lalu ngesuhka seput ngagai semua bangkai nya, ngambika sida idup baru.”


text:
Nya alai aku lalu benabi nitihka asuh TUHAN. Seput lalu tama ngagai semua tubuh nya. Sida idup, lalu bediri. Pemayuh tubuh sida chukup kena numbuhka siti raban soldadu ti besai.


text:
Ku Allah Taala bejaku ngagai aku, “Anak mensia, orang Israel baka tulang nya. Sida ngumbai diri rangkai, nadai pengadang agi.


text:
Nya alai benabi nuan ngagai nembiak Aku Israel, lalu padahka ngagai sida, Aku TUHAN Allah Taala deka muka kubur sida. Aku deka ngambi sida pansut, lalu mai sida pulai baru ngagai menua Israel.


text:
Lebuh Aku muka kubur alai bala nembiak Aku udah dikuburka, lalu mai sida pansut, nya baru sida deka nemu Aku endang TUHAN.


text:
Aku deka ngesuhka seput Aku ke dalam sida, ngambika sida idup baru, lalu nejuka sida diau di menua sida empu. Nya baru sida deka nemu Aku endang TUHAN. Aku udah besemaya deka ngereja utai tu, lalu Aku endang deka ngereja iya. Aku ti TUHAN udah bejaku.”


text:
“Anak mensia, ambi siti kayu, lalu tuliska ba kayu nya leka jaku tu, ‘Perintah menua Judah.’ Udah nya ambi siti agi kayu, lalu tuliska ba kayu nya leka jaku tu, ‘Perintah menua Israel.’


text:
padahka ngagai sida, Aku TUHAN Allah Taala, deka ngambi kayu ti ngambarka menua Israel lalu nampungka kayu nya enggau kayu ti ngambarka menua Judah, lalu Aku deka ngaga kayu dua iti nya nyadi siti, lalu megai iya.


text:
Udah nya padahka ngagai sida, Aku TUHAN Allah Taala deka ngambi semua nembiak Aku ari semua menua ti udah alai sida pambar, ngempuruka sida, lalu mai sida pulai baru ngagai menua sida empu.


text:
Aku deka ngempung sida nyadi siti bansa di menua tu, ba bukit ti di menua Israel. Sida deka bisi siku aja raja merintah sida, lalu sida enda agi dibagi ngagai dua bengkah bansa, tauka belah dua nyadi dua bengkah perintah.


text:
Sida enda agi ngamahka diri ngena engkeramba, tauka ngamahka diri ngena dosa. Aku deka ngelepaska sida ari semua jalai ti dikena sida bedosa, ti nyual Aku. Aku deka nuchi sida. Sida deka nyadi nembiak Aku, lalu Aku deka nyadi Allah Taala sida.


text:
Siku raja ke sebaka enggau nembiak Aku David deka nyadika raja sida. Semua sida deka begempung di baruh siku raja nya lalu sida deka, enggau ati ti tetap, ngasika Adat Aku.


text:
Sida deka diau di menua ti udah diberi Aku ngagai nembiak Aku Jakop, menua ti udah endur alai bala aki ini sida diau menya. Sida deka diau dia belama iya, lalu baka nya mega bala anak enggau peturun sida. Siku raja ke sebaka enggau nembiak Aku David deka merintah sida belama iya.


text:
Aku deka ngaga siti sempekat enggau sida kena nyamin pengelikun sida belama iya. Aku deka ngentapka sida diau dia, lalu nambahka pemayuh tubuh sida, lalu netapka Rumah Aku bediri belama iya di menua sida.


text:
Aku deka diau dia begulai enggau sida. Aku deka nyadi Allah Taala sida, lalu sida deka nyadi nembiak Aku.


text:
Lebuh Aku nirika Rumah Aku dia ba tengah-tengah sida belama iya, nya baru semua bansa deka nemu Aku ti TUHAN udah milih orang Israel nyadika nembiak Aku.”


text:
“Anak mensia, kuingka mua nuan tunga ngagai menua Gok lalu benabi ngelaban iya, orang ke nyadi tuai megai bansa Mesek enggau Tubal di menua Magok. Bejaku nuan ngelaban iya


text:
Aku deka musinka iya, ngaitka ginti ba rang iya, lalu ngirit iya enggau semua bala soldadu iya ngagai endur bukai. Bala soldadu iya, enggau kuda sida, enggau orang ke bepekayan sereta nepan kuda nya mayuh bendar, lalu genap iku soldadu bela mai terabai lalu besenyataka pedang.


text:
Bala soldadu ari Persia, Etiopia, enggau ari Libia bisi enggau iya, lalu semua sida nya bisi terabai enggau selapuk kebal magang.


text:
Semua bala soldadu ari menua Gomer enggau ari Bet Togarmah di utara bisi enggau iya, lalu baka nya mega orang ari mayuh bengkah bansa ti bukai.


text:
Berapa taun udah bekau nya ila, Aku deka ngasuh iya nyerang sebengkah menua ti diuan orang ke udah dibai pulai baru ari mayuh bengkah menua. Iya deka nyerang bukit ti di menua Israel, ti lama udah nadai orang nguan sereta puang, tang diatu diuan mayuh mensia enggau likun.


text:
Iya enggau bala soldadu iya, sereta enggau mayuh bengkah bansa ti setanah enggau iya, deka nyerang baka kabut, lalu ngelamun menua nya baka mua hari.”


text:
Tu utai ti disebut TUHAN Allah Taala ngagai Gok: “Lebuh maya nya ila, nuan deka berengkah berunding begagaka pelan ti jai.


text:
Nuan deka mutuska runding deka nyerang sebengkah menua ti nadai daya, endur alai orang ke diau dalam pemaik enggau pengelikun dalam nengeri ti enda bekuta, lalu nadai utai nyaga.


text:
Nuan deka ngerumpak lalu ngerampas utai ari orang ke diau dalam nengeri ti udah dirusak nyadi tembawai dulu agi ari nya. Sida udah digempuruka ari mayuh bengkah menua, lalu diatu sida bisi jelu tupi enggau reta tengkira, lalu diau ba endur alai orang ke ari mayuh bengkah bansa betemu.


text:
Orang ari Sheba enggau ari Dedan, enggau orang dagang ari nengeri ti di menua Spain deka nanya nuan, ‘Kati nuan udah ngempuruka bala soldadu nuan, lalu nyerang, ngerumpak enggau ngerampas? Kati nuan bisi ati deka ngambi pirak enggau emas, jelu tupi enggau reta tengkira, lalu nabanka semua perapasan nya?’ ”


text:
Nya alai TUHAN Allah Taala lalu ngasuh aku madahka ngagai Gok utai ti disebut Iya ngagai Gok: “Diatu, kala lebuh bala nembiak Aku Israel benung diau likun, angkat meh nuan


text:
ari menua nuan ti di utara, lalu uluka bala soldadu ti besai sereta kering, ti datai ari mayuh bengkah bansa, semua sida nepan kuda magang.


text:
Nuan deka nyerang bala nembiak Aku orang Israel baka kabut ti mangka ba menua nya. Lebuh maya nya ila, Aku deka ngasuh nuan nyerang menua Aku, kena ngayanka ngagai semua bansa sapa Aku tu, kena ngayanka pengudus Aku ngena utai ti dikereja Aku nengah nuan.


text:
Nuan tu meh orang ke udah dikenang Aku dulu kelia lebuh Aku madahka nengah bala nembiak Aku, iya nya bala nabi menua Israel, pasal Aku ti deka ngasuh siku orang nyerang menua Israel jemah ila.” TUHAN Allah Taala udah bejaku.


text:
Ba hari nya ila, Aku deka balat ringat, lalu madahka tanah deka balat amat berenyang di menua Israel.


text:
Semua ikan enggau burung, semua jelu ti besai enggau ti mit, enggau semua mensia di dunya tu, deka getar-getar nangika Aku. Bukit deka runtuh, tingkah deka tusur, lalu semua kuta deka runtuh magang.


text:
Aku deka ngenakutka Gok ngena semua macham penusah. Aku TUHAN Allah Taala udah bejaku. Bala iya deka bepantapka pangan diri ngena pedang.


text:
Aku deka ngukum iya ngena penyakit enggau perang. Ujan ti lebat enggau ujan batu, sama enggau api sereta enggau merirang, deka ninggang iya enggau bala soldadu iya, sereta ninggang mayuh bengkah bansa ti setanah enggau iya.


text:
Nya meh jalai Aku deka ngayanka ngagai semua bansa Aku endang kering sereta kudus. Nya baru sida deka nemu Aku endang TUHAN.”


text:
Ku TUHAN Allah Taala bejaku, “Anak mensia, benabi nuan ngelaban Gok, iya ti nyadi tuai merintah bansa Mesek enggau Tubal, lalu padahka ngagai iya Aku ngelaban iya.


text:
Aku deka nguingka iya kebukai, lalu nguluka iya ari endur ti jauh di utara, datai ke nyau datai ba bukit di menua Israel.


text:
Gok enggau bala soldadu iya, enggau orang ke setanah enggau iya deka rebah lalu mati ba bukit di menua Israel, lalu Aku deka ngelakka bangkai sida nyadika pemakai semua burung enggau jelu babas.


text:
Aku deka nyelup api di menua Magok, enggau di serata tebing tasik alai orang ke diau nadai utai ngachau. Nya baru semua orang deka nemu Aku endang TUHAN.


text:
Aku deka nentuka nembiak Aku Israel nemu nama Aku ti kudus, lalu Aku enggai agi ngelakka nama Aku dipechat. Nya baru semua bansa deka nemu Aku endang TUHAN Allah Taala ke disembah orang Israel ti kudus.”


text:
Orang ke diau dalam nengeri di menua Israel deka pansut lalu ngumpul senyata ti ditinggalka munsuh, nyadika kayu api. Sida deka menyadika api ngena terabai, panah, laja, sangkuh, enggau pemalu. Semua utai nya chukup dikena sida dalam pengelama tujuh taun.


text:
Sida enda ibuh begumpulka kayu api ba sebelah umai, tauka nebang kayu dalam utan, laban sida bisi senyata ti udah ditinggalka munsuh nyadika kayu api sida. Sida deka ngerumpak lalu ngerampas utai ari orang ke udah ngerumpak sereta ngerampas utai ari sida empu.” TUHAN Allah Taala udah bejaku.


text:
Ku TUHAN bejaku, “Lebuh semua utai tu nyadi, Aku deka meri ngagai Gok siti kubur di menua Israel, ba Emperan Orang Kampar, tunga ke timur Tasik Mati. Gok enggau bala soldadu iya deka dikuburka dia, lalu emperan nya deka dikumbai ‘Emperan Bala Soldadu Gok.’


text:
Semua orang di menua nya deka nulung nguburka bangkai sida, lalu orang ke nguburka bangkai sida nya deka diberi basa lebuh hari pemenang Aku. Aku TUHAN Allah Taala udah bejaku.


text:
Lebuh tujuh bulan nya udah lepas, orang ke lelaki deka dipilih bejalai nengah serata menua begiga lalu nguburka bangkai ti agi tinggal ba sebelah tanah, ngambika menua nya beresi.


text:
Lebuh sida bejalai ke atas ke baruh nengah menua nya, genap kali sida tetemuka tulang mensia, sida deka nirika kelai ngimbai tulang nya, ngambika orang ke numbak kubur ulih datai lalu nguburka iya ba Emperan Bala Soldadu Gok.


text:
(Sebuah nengeri ti semak nya dia deka diberi nama ngangkatka bala soldadu nya.) Nya meh jalai menua nya digaga nyadi beresi baru.”


text:
Ku TUHAN Allah Taala bejaku ngagai aku, “Anak mensia, kangauka semua burung enggau jelu datai ari semua endur, ngambika sida makai piring ti disediaka Aku ke sida. Pengerami makai besai nya deka disediaka ba sebelah bukit di menua Israel, alai sida deka bepakaika dagin lalu ngirup darah.


text:
Sida deka bepakaika semua bangkai soldadu, lalu ngirup darah orang ke merintah di dunya tu, ti deka dibunuh baka bedus ti lelaki tauka anak domba, tauka kambin, tauka sapi ti lelaki ti gemu.


text:
Lebuh Aku munuh orang tu baka ke munuh jelu ti deka diberi nyadika piring, sida burung enggau jelu enda tau enda makai lemak naka ti ulih diempa sida, lalu ngirup darah datai ke sida nyau mabuk.


text:
Ba mija Aku sida deka makai kuda enggau orang ke nepan kuda, enggau bala soldadu, enggau semua orang ke tau serang, naka ti ulih diempa sida. Aku TUHAN Allah Taala udah bejaku.”


text:
Ku TUHAN bejaku, “Aku deka ngasuh semua bansa meda mulia Aku, lalu ngayanka ngagai sida jalai Aku ngena kuasa Aku bejalaika pemutus penemu Aku ti lurus.


text:
Lalu semua bansa deka nemu orang Israel udah dibuai ngagai menua Babilon ketegal dosa ti udah dikereja sida ngelaban Aku. Aku ngelengkaka sida lalu ngelakka munsuh sida ngalahka sida, lalu munuh sida lebuh beperang.


text:
Aku udah meri sida utai ti patut ketegal sida enda tuchi, enggau ketegal penyai sida, lalu Aku ninggalka sida.”


text:
Ku TUHAN Allah Taala bejaku, “Tang diatu Aku deka kasihka peturun Jakop, orang Israel, lalu ngasuh sida nyadi kaya-raja baru. Aku deka nyaga nama Aku ti kudus.


text:
Lebuh sida diau likun baru di menua sida empu, lalu enda agi diemba orang, nya baru sida deka badu agi ingatka chara sida udah dipechat ketegal sida udah nipu Aku.


text:
Kena Aku mandangka Diri endang kudus ngagai mayuh bengkah bansa, Aku deka mai bala nembiak Aku pulai baru ari semua menua munsuh sida.


text:
Nya baru bala nembiak Aku deka nemu Aku endang TUHAN Allah Taala sida. Sida deka nemu nya laban Aku udah ngasuh sida kena tangkap, lalu diatu Aku ngempuruka sida lalu mai sida pulai baru ngagai menua sida empu. Siku pen nadai meh sida deka ditinggalka.


text:
Aku deka nuang Roh Aku atas orang Israel, lalu enda agi ngelengkaka sida. Aku TUHAN Allah Taala udah bejaku.”


text:
Kena sepuluh hari bulan satu dalam taun ti kedua puluh lima kami udah dibuai ngagai menua Babilon, keempat belas taun nengeri Jerusalem udah alah, aku ngasaika kuasa TUHAN bisi enggau aku,


text:
lalu dalam siti genera Iya mai aku ngagai menua Israel, lalu ngengkahka aku ba sigi bukit ti tinggi amat, ti bisi utai ti baka gamal nengeri tunga ke mua aku.


text:
Allah Taala lalu mai aku mansang semak agi, lalu aku tepedaka siku orang ke beperenching baka temaga. Iya megai siti tali penyukat ti digaga ari linin, enggau siti batang penyukat, lalu iya bediri ngimbai siti pintu ti besai.


text:
Ku orang nya bejaku ngagai aku, “Anak mensia, peda, dinga lalu peratika semua utai ti deka diayanka Aku ngagai nuan, laban nuan udah dibai kitu ngambika Aku ulih ngayanka utai nya ngagai nuan. Padahka ngagai orang Israel semua utai ti dipeda nuan.”


text:
Utai ti dipeda aku nya Rumah Sembiang, ti dikelingi siti kuta. Orang nya ngambi batang penyukat iya. Pemanjai penyukat nya 3 meter, lalu iya nyukat kuta nya. Peninggi kuta nya 3 meter, lalu penebal iya 3 meter.


text:
Udah nya iya lalu mansang ngagai pintu besai ti nunga ke timur. Iya niki tangga, lalu ba pala tangga nya iya lalu nyukat penama nya. Pemanjai iya 3 meter.


text:
Ngilah penama nya bisi siti tempuan, ti bisi tiga iti bilik jejaga ba tisi sepiak-sepiak. Tiap iti bilik nya besegi empat, 3 meter ba tisi siti-siti, lalu penebal dinding entara bilik nya 2.5 meter. Ngilah bilik jejaga nya bisi siti tempuan ti panjai 3 meter, ti nuju ngagai bilik penama ti ngadap ngagai Rumah Sembiang.


text:
Iya nyukat bilik nya lalu nemu bilik nya panjai 4 meter. Bilik nya nyadika ujung pintu besai ti pemadu semak ari Rumah Sembiang, lalu dinding ba ujung ti jauh nya 1 meter penebal. (


text:
Bilik jejaga ti ba tisi tempuan nya sama sebaka pemesai, lalu dinding entara sida nya sebaka penebal.)


text:
Udah nya orang nya lalu nyukat buka tempuan ba pintu besai nya. Buka iya enam meter setengah, lalu buka pintu penama nya lima meter.


text:
Di mua siti-siti bilik jejaga nya bisi siti dinding ti baruh. Peninggi dinding nya setengah meter, lalu penebal iya mega setengah meter. (Semua bilik nya tiga meter besegi.)


text:
Udah nya iya nyukat penyauh ari dinding belakang ke bilik siti ngagai dinding belakang ke bilik ti di seberai tempuan nya, lalu penyauh iya 12.5 meter.


text:
Bilik ti ba ujung ti jauh nya nuju ngagai siti tengah laman. Iya nyukat bilik nya lalu nemu buka iya 10 meter.


text:
Semua pemanjai pintu besai nya, kenyau ari luar pintu kuta terus ngagai tisi bilik ti ngadap ngagai Rumah Sembiang, nya 25 meter.


text:
Ba dinding ti ngadap ke luar, enggau dinding ti nyeraraka bilik siti-siti, bisi lubang penyenguk ti mit. Ba dinding ti ari dalam, ti ngadap ngagai tempuan, bisi ukir gambar kayu engkerema.


text:
Orang nya mai aku nengah pintu besai nya ngagai tengah laman ti di luar. Ba dinding ti ari luar, bisi tiga puluh iti bilik, lalu di mua semua bilik nya bisi siti endur ti dianchauka enggau batu,


text:
ti ngelingi tengah laman ti di luar nya. Tengah laman ti di luar tu baruh agi ari tengah laman ti di dalam.


text:
Ba endur ti tinggi agi bisi digagaka siti pintu besai, ti nuju ngagai tengah laman ti di dalam. Orang nya nyukat penyauh pintu besai dua iti nya ari pangan diri, lalu penyauh iya 50 meter.


text:
Udah nya orang nya lalu nyukat pintu besai ti ba rusuk utara, ti nuju ngagai tengah laman ti di luar.


text:
Bilik jejaga ti tiga buah ari sepiak-sepiak tempuan nya, dinding ba entara bilik nya, enggau bilik penama, sama sebaka pemesai enggau bilik ti ba pintu besai ti muak ke timur. Pemanjai pintu besai nya 25 meter, lalu buka iya 12.5 meter.


text:
Bilik penama, jenila, enggau gambar kayu engkerema ti diukir, endang sebaka magang enggau sida ke ba pintu ti muak ke timur. Ba endur tu, tujuh iti tangkal tangga nuju ke atas ngagai pintu tu, lalu bilik penama nya ba ujung ti nunga ngagai tengah laman.


text:
Betunga enggau pintu besai ti muak ke utara, di seberai tengah laman nya, bisi siti agi pintu besai ti nuju ngagai tengah laman ti di dalam, sebaka enggau iya ti ba tisi muak ke timur. Orang nya nyukat penyauh entara pintu besai dua iti tu, lalu penyauh iya 50 meter.


text:
Udah nya orang nya lalu mai aku ngagai tisi selatan. Dia aku lalu tepedaka siti agi pintu besai. Iya nyukat dinding pintu besai nya ari dalam, enggau bilik penama, lalu semua sukat nya sebaka enggau sida ti bukai.


text:
Bilik ditu bisi mega jenila, baka ke ba bilik bukai. Pemanjai pintu besai tu 25 meter, lalu buka iya 12.5 meter.


text:
Tangga ti nuju ngagai pintu besai nya bisi tujuh iti tangkal, lalu penama ngagai pintu besai nya mega ba ujung ti nunga ngagai tengah laman. Dinding ti nunga ngagai tempuan diukir enggau gambar kayu engkerema.


text:
Ba endur nya mega bisi pintu besai ti nuju ngagai tengah laman ti di dalam. Orang nya nyukat penyauh ngagai pintu besai ti kedua nya, lalu penyauh iya 50 meter.


text:
Orang nya mai aku nengah pintu besai ti muak ke selatan ngagai tengah laman ti di dalam, lalu pemesai pintu besai nya sebaka enggau pemesai pintu besai ti ba dinding ti di luar.


text:
Bilik jejaga ke pintu besai tu, bilik penama, lalu dinding iya ari dalam endang sama sebaka pemesai enggau sida ke ba pintu besai ti bukai. Jenila pen bisi mega ba semua bilik ke pintu besai tu. Semua pemanjai pintu besai tu 25 meter, lalu buka iya 12.5 meter.


text:
Bilik penama ke pintu besai tu nunga ngagai tengah laman siti, lalu gambar kayu engkerema bisi diukirka ba dinding tempuan nya. Tangga ti nuju ngagai pintu besai nya bisi lapan iti tangkal.


text:
Orang nya mai aku nengah pintu besai ti muak ke timur, ngagai tengah laman ti di dalam. Iya nyukat pintu besai nya, lalu pemesai iya sama enggau pemesai pintu besai ti bukai.


text:
Bilik jejaga ke pintu besai tu, bilik penama, enggau dinding iya ke di dalam endang sebaka pemesai enggau sida ke ba pintu besai ti bukai. Jenila bisi magang ba bilik nya, enggau ba bilik penama. Semua pemanjai pintu besai tu 25 meter, lalu buka iya 12.5 meter.


text:
Bilik penama nunga ngagai tengah laman ti di luar. Gambar kayu engkerema bisi diukirka ba sepemanjai dinding tempuan nya. Lapan iti tangkal tangga nuju ke atas ngagai pintu besai tu.


text:
Udah nya orang nya lalu mai aku ngagai pintu besai utara. Iya nyukat pintu besai nya, lalu pemesai pintu besai nya sama sebaka enggau pintu besai ti bukai.


text:
Baka pintu besai ti bukai, iya mega bisi bilik jejaga, dinding ari dalam ti diukir, siti bilik penama, enggau jenila ba semua dinding iya. Semua pemanjai iya 25 meter, lalu buka iya 12.5 meter.


text:
Bilik penama nya nunga ngagai tengah laman ti di luar. Gambar kayu engkerema bisi diukirka ba sepemanjai dinding tempuan nya. Tangga ti ari baruh ti nuju ngagai pintu besai nya bisi lapan iti tangkal.


text:
Ba tengah laman ti di luar bisi siti bilik ti nungking ba pintu besai ti di dalam, ba tisi utara. Bilik tungking nya tebuka ngagai bilik penama ti ngadap ngagai tengah laman nya. Tengah laman nya meh endur alai sida masu jelu ti udah disayat, ti deka ditunu segala nyadika piring.


text:
Dalam bilik penama nya bisi empat iti mija, dua iti ba tisi siti-siti. Mija nya meh endur alai sida nyayat jelu ti deka diberi nyadika piring, nemuka jelu nya ditunu segala tauka diberi nyadika piring pengampun dosa, tauka nyadika piring kena bebayar.


text:
Ari luar bilik nya bisi empat iti mija ti sebaka gaya, dua iti ba sepiak-sepiak penama ngagai pintu utara.


text:
Nya alai semua mija nya lapan iti. Mija nya endur alai nyayat jelu ti deka dienjuk nyadika piring: empat iti dalam bilik, lalu empat iti di luar ba tengah laman.


text:
Mija empat iti ti dalam bilik tungking, ti dikena nyendiaka piring ti deka ditunu segala, digaga ari batu ti udah dipansap. Peninggi mija nya 50 sentimeter, lalu puchuk mija nya 75 sentimeter besegi. Semua perengka ti dikena munuh jelu ti diberi nyadika piring, endang diengkah ba mija tu magang.


text:
Ibal dinding bisi digaga ngelingi tisi mija nya. Buka ibal dinding nya 75 milimeter. Semua dagin ti deka diberi nyadika piring, enda tau enda diengkahka ba mija nya.


text:
Udah nya iya mai aku ngagai tengah laman ti di dalam. Dia bisi dua iti bilik. Sebuah bilik nya ngimbai pintu besai utara, lalu tebuka ngagai tengah laman ti di dalam muak ari selatan, lalu siti bilik nya nunga ke utara ngimbai pintu besai selatan.


text:
Orang nya madahka ngagai aku, bilik ti nunga ke selatan nya enggi bala imam ke bekereja dalam Rumah Sembiang,


text:
lalu bilik ti nunga ke utara nya enggi bala imam ke bekereja ba alta. Semua imam endang datai ari peturun Sadok magang. Semina sida nya aja ari raban bansa Lewi ke dikemendarka datai ngagai TUHAN lalu bekereja ke Iya.


text:
Orang nya nyukat tengah laman ti di dalam, lalu pemesai iya 50 meter besegi. Rumah Sembiang bediri ba tisi barat, lalu di mua Rumah Sembiang nya bisi siti alta.


text:
Udah nya iya mai aku nengah bilik mua pintu Rumah Sembiang. Iya nyukat jalai penama nya. Pemanjai iya 2.5 meter, buka iya 7 meter, lalu penebal dinding iya 1.5 meter ba sepiak-sepiak.


text:
Tangga bisi digaga nuju ngagai bilik penama nya. Buka bilik penama nya 10 meter, lalu pemanjai iya 6 meter. Ba endur nya bisi dua iti tiang ti besai, siti-siti ba tisi penama nya.


text:
Udah nya orang nya mai aku ngagai bilik tengah, iya nya Endur ti Kudus. Iya nyukat tempuan ti nuju ngagai endur nya. Pemanjai tempuan nya 3 meter


text:
lalu buka iya lima meter. Penebal dinding nya dua meter setengah ari sepiak-sepiak. Iya nyukat bilik nya: pemanjai bilik nya dua puluh meter, lalu buka iya sepuluh meter.


text:
Udah nya iya lalu tama ngagai bilik ti di dalam bendar. Iya nyukat tempuan ti nuju ngagai bilik nya. Pemanjai iya satu meter, lalu buka iya tiga meter, dikelingi dinding ti tiga setengah meter penebal.


text:
Iya nyukat bilik nya. Bilik nya sepuluh meter besegi. Bilik nya ngilah bilik tengah. Udah nya iya madahka ngagai aku, “Tu Endur ti Pemadu Kudus.”


text:
Orang nya nyukat penebal dinding ti di dalam ke Rumah Sembiang. Penebal iya tiga meter. Nungking ba dinding ngelingi Rumah Sembiang nya mayuh bilik ti mit, buka dua meter.


text:
Bilik tu beringkat tiga, tiga puluh iti bilik ba siti-siti ringkat. Dinding luar Rumah Sembiang ba siti-siti ringkat mipau agi ari dinding ba ringkat ti di baruh, ngambika bilik nya ulih duduk ba atas dinding Rumah Sembiang nya, lalu enda ibuh dibantilka ngagai dinding nya.


text:
Nya alai, dipeda ari luar, dinding Rumah Sembiang nya baka ke sama penebal ari baruh ke atas. Ngempit ngagai dinding Rumah Sembiang, ari luar, bisi digagaka dua iti tangga ti besai buka, ngambika bisi dikena bejalai ari ringkat ti di baruh ngagai ringkat tengah, enggau ngagai ringkat atas.


text:
Penebal dinding luar ke tiap-tiap iti bilik nya dua meter setengah. Genap iti bilik ti ba tisi utara, enggau tisi selatan Rumah Sembiang, bisi siti pintu penama. Aku bisi meda siti teres, buka dua meter setengah, ngelingi Rumah Sembiang. Teres nya tiga meter ari atas tanah, tang sama peninggi enggau penuduk bilik ti ba dinding Rumah Sembiang. Ba entara teres nya enggau rumah ti dikena bala imam, bisi siti endur ti lapang, buka sepuluh meter, ngelingi Rumah Sembiang.


text:
Ba ujung endur ti lapang nya, muak ari tisi barat Rumah Sembiang, bisi siti rumah ti panjai empat puluh lima meter enggau buka tiga puluh lima meter. Penebal dinding iya dua meter setengah.


text:
Orang nya lalu nyukat Rumah Sembiang nya ari luar. Pemanjai iya 50 meter. Lalu buka tengah laman enggau Rumah Sembiang nya 50 meter.


text:
Pemesai buka netak mua Rumah Sembiang nya, nyengkaum tengah laman ti ba sepiak-sepiak Rumah Sembiang nya, mega 50 meter.


text:
Iya nyukat pemanjai rumah nya nuju ke barat, nyengkaum tempuan ari sepiak-sepiak rumah nya, lalu pemanjai iya 50 meter. Bilik penama ngagai Rumah Sembiang, Endur ti Kudus, enggau Endur ti Pemadu Kudus


text:
Dinding Rumah Sembiang muak ari dalam, kenyau ari baruh nyentuk ngagai ari atas pintu, abis diukir magang


text:
ngena gambar kayu engkerema enggau gambar bala melikat cherub ti besayap, ti betunda-udi, meling bilik nya. Genap iku melikat cherub nya bisi dua iti mua:


text:
mua mensia ti nguing tunga ngagai sekayu engkerema ti ba tisi sepiak, enggau mua singa ti nguing tunga ngagai sekayu engkerema ba tisi sepiak. Nya meh gaya utai nya ngelingi bilik nya,


text:
Tiang ke Endur ti Kudus besegi empat. Di mua penama ngagai Endur ti Pemadu Kudus bisi siti utai ti baka


text:
alta ti digaga ari kayu. Peninggi iya 1.5 meter lalu buka iya 1 meter. Tiang sukut iya, penuduk enggau tisi iya digaga ari kayu magang. Ku orang nya madahka ngagai aku, “Tu mija ti di mua TUHAN.”


text:
Ba ujung tempuan nya ti nuju ngagai Endur ti Kudus bisi siti pintu. Lalu pintu pen bisi mega ba ujung tempuan ti nuju ngagai Endur ti Pemadu Kudus.


text:
Gambar kayu engkerema enggau melikat cherub ti besayap bisi diukirka ba pintu ti nuju ngagai Endur ti Kudus, baka ke ba dinding. Luar pintu ngagai bilik penama dilapis enggau kayu.


text:
Udah nya orang nya lalu mai aku ngagai tengah laman ti di luar, lalu nguluka aku ngagai sebuah rumah ti ba tisi utara Rumah Sembiang, enda jauh ari rumah ti ba ujung barat Rumah Sembiang nya.


text:
Tisi sepiak nunga ngagai endur siti ti lapang, ti buka 10 meter, ti ngimbai Rumah Sembiang, lalu tisi sepiak nunga ngagai siti jalai ti ba tengah laman ti di luar. Rumah nya tiga ringkat, iya ke di atas disuika jauh mimit ari ringkat ti di baruh.


text:
Ba tisi utara rumah nya bisi siti tempuan. Buka iya 5 meter, lalu pemanjai iya 50 meter, lalu bisi penama ba tisi nya.


text:
Bilik ti ba ringkat atas rumah nya, sempit agi ari bilik ti ba ringkat tengah enggau ringkat ti di baruh, laban bilik nya udah disuika jauh agi.


text:
Semua bilik ti ba ringkat tiga iti nya digaga ba atas teres, lalu enda didudukka ba atas tiang baka rumah ti bukai ba tengah laman nya.


text:
Ba ringkat baruh, 25 meter dinding luar rumah nya endang dinding aja, setengah ari semua pemanjai dinding nya, lalu dalam setengah ti nangkanka nya, ti panjai 25 meter, mayuh bilik. Ba ringkat ti di atas bendar, semua ringkat nya penuh laban bilik.


text:
Ari baruh bilik nya, ba ujung rumah nya ti ngadap ke timur, ba endur alai dinding tengah laman nya berengkah, bisi siti penama ngagai tengah laman ti di luar. Ba tisi selatan Rumah Sembiang, bisi sebuah rumah ti sebaka gaya enggau rumah nya, ti enda jauh ari rumah ti tunga ke barat Rumah Sembiang.


text:
Di mua rintai bilik nya bisi siti tempuan, baka ke ba tisi utara. Pemesai tempuan nya sebaka gaya enggau tempuan di tisi utara.


text:
Ku orang nya bejaku enggau aku, “Rumah dua buah tu kudus. Nya meh endur alai sida imam tama betemu enggau TUHAN, makai piring ti pemadu kudus. Laban bilik nya kudus, imam deka nyimpan piring ti pemadu kudus dia, iya nya, piring tepung, enggau piring ti diberi kena muai dosa, tauka kena bebayar.


text:
Lebuh sida imam udah tama ngagai Rumah Sembiang, lalu deka bejalai ngagai tengah laman, sida enda tau enda ninggalka, dalam bilik nya, gari ti kudus ti dikena sida lebuh sida gawa ke TUHAN. Sida enda tau enda ngerasukka gari bukai sebedau sida pansut ngagai endur alai orang mayuh begempuru.”


text:
Lebuh orang nya udah tembu nyukat Rumah Sembiang nya muak ari dalam, iya lalu mai aku pansut nengah pintu timur, lalu udah nya nyukat endur ti muak ari luar.


text:
Udah nya iya nyukat tisi utara, tisi selatan, enggau tisi barat. Pemanjai sida sama 250 meter magang.


text:
Kandang endur alai Rumah Sembiang nya besegi empat, lalu dikelingi enggau dinding. Pemanjai dinding ba tisi sepiak-sepiak nya 250 meter. Dinding nya nyeraraka utai ti kudus ari utai ti enda kudus.


text:
lalu dia aku tepedaka penampak mulia Allah Taala ke disembah orang Israel datai ari timur. Nyawa Allah Taala munyi segum pangka gelumbang, lalu tanah beperenching laban penampak mulia Iya.


text:
Genera nya sebaka enggau genera ti udah dipeda aku lebuh Allah Taala datai ngerusak Jerusalem, enggau genera ti dipeda aku ba tebing Sungai Kebar. Udah nya aku lalu nyungkurka diri ke tanah.


text:
Roh TUHAN ngangkatka aku lalu mai aku ngagai tengah laman ti di dalam, lalu aku meda Rumah Sembiang nya penuh laban mulia TUHAN.


text:
Orang nya bediri ngimbai aku dia, lalu aku ninga TUHAN bejaku ngagai aku ari dalam Rumah Sembiang nya.


text:
“Anak mensia, tu endur alai kerusi diraja Aku. Aku deka diau ditu begulai enggau orang Israel, lalu merintah sida belama iya. Orang Israel enggau raja sida deka badu agi ngamahka nama Aku ti kudus enggau pengawa besembahka petara bukai, tauka nguburka bangkai raja sida ke mati.


text:
Sida raja ngaga semetung enggau tiang pintu ke istana sida ngimbai semetung enggau tiang pintu Rumah Aku, datai ke semina dinding aja nyeraraka sida ari Aku. Sida udah ngereja penyai lalu ngamahka nama Aku ti kudus. Nya alai, Aku ringat lalu ngerusak sida.


text:
Diatu sida enda agi tau nyembah petara bukai, lalu badu agi mindahka bangkai raja sida. Enti sida enda agi ngereja utai nya, nya baru Aku deka diau enggau sida belama iya.


text:
Lalu ku TUHAN nampung jaku Iya, “Anak mensia, padahka ngagai orang Israel pasal Rumah Sembiang nya, lalu asuh sida beratika pelan Rumah nya, ngambika sida nemu malu ke penyai diri.


text:
Udah nya, enti sida nemu maluka utai ti udah dikereja sida, padahka pelan Rumah Sembiang nya ngagai sida: tukuh iya, pintu ti ditengah tama-pansut, gaya iya, jalai semua utai diatur dalam Rumah Sembiang nya, enggau semua adat ti dikena dalam Rumah Sembiang nya. Tuliska semua utai nya ke sida ngambika sida ulih meda chara semua utai dia diatur, lalu ulih bejalaika semua atur nya.


text:
Tu adat Rumah Sembiang: Semua kandang ti ngelingi Rumah Sembiang ba tuchung bukit nya, tuchi sereta kudus magang.”


text:
Baka tu ku gaya alta ti disukat ngena penyukat ti dikena nyukat Rumah Sembiang. Ngelingi penuduk alta nya bisi siti parit. Penalam parit nya 50 sentimeter lalu buka iya 50 sentimeter, lalu lilit tisi parit nya ari luar 25 sentimeter peninggi.


text:
Peninggi ringkat ti pemadu baruh nya 1 meter. Ringkat ti kedua berengkah 50 sentimeter ngejang ari tisi ringkat ti keterubah, ngeliling alta nya, lalu peninggi iya 2 meter. Ringkat ti ketiga mega berengkah 50 sentimeter ngejang ari tisi ringkat ti kedua, ngeliling alta nya.


text:
Ringkat ti ketiga tu endur alai nunu piring. Peninggi iya mega 2 meter. Tanduk ba empat iti sukut alta nya tinggi agi ari puchuk alta nya empu.


text:
Ringkat ti kedua mega besegi empat, 7 meter pemanjai ba tisi sepiak-sepiak, lalu bisi lilit ti tinggi 25 sentimeter ba tisi luar ke ringkat nya. (Buka parit iya 50 sentimeter.) Tangga kena niki ngagai alta nya ba tisi ti muak ke timur.


text:
Ku TUHAN Allah Taala bejaku enggau aku, “Anak mensia, pendingka utai ti dipadahka Aku ngagai nuan. Lebuh alta nya digaga, nuan enda tau enda nunu piring ba iya lalu mechik iya ngena darah jelu ti diberi nyadika piring.


text:
Semina imam ari raban bansa Lewi, ke datai ari peturun Sadok aja tau tama ngagai endur Aku lalu gawa ke Aku. Aku TUHAN Allah Taala ngasuh utai tu dikereja baka tu. Nuan deka meri ngagai sida siku sapi ti lelaki ti agi biak nyadika piring pengampun dosa.


text:
Nuan enda tau enda ngambi sekeda darah jelu nya, lalu malitka iya ngagai tanduk sukut alta nya, ba sukut ringkat ti kedua, enggau ngelingi semua tisi iya. Nya meh jalai nuan nuchi lalu nyeraraka alta nya.


text:
Nuan enda tau enda ngambi sapi ti lelaki ti diberi nyadika piring pengampun dosa, lalu nunu iya ba endur ti udah diletak ari luar kandang Rumah Sembiang.


text:
Hari siti nuan enda tau enda ngambi siku kambin ti lelaki, ti nadai penimpang, lalu meri iya nyadika piring pengampun dosa. Tuchi alta nya ngena darah kambin nya, baka nuan ke nuchi iya ngena sapi ti lelaki nya.


text:
Lebuh nuan udah tembu ngereja utai nya, ambi siku sapi ti lelaki ti agi biak, enggau siku bedus ti lelaki ti agi biak, ti sama nadai penimpang,


text:
lalu bai jelu dua iku nya ngagai Aku. Sida imam deka ngerabuka garam ba jelu dua iku nya, lalu nunu jelu nya nyadika piring.


text:
Tiap hari, dalam kandang tujuh hari, nuan enda tau enda meri siku kambin, siku sapi ti lelaki, enggau siku bedus ti lelaki nyadika piring pengampun dosa. Semua jelu nya enda tau enda jelu ti nadai penimpang magang.


text:
Lepas seminggu nya, bala imam enda tau enda belabuh meri ba alta nya piring tunu, enggau piring pemaik ke orang mayuh. Nya baru Aku deka gaga ati ke semua kita. Aku TUHAN Allah Taala, udah bejaku.”


text:
Orang nya lalu nguluka aku ngagai pintu luar ti ba tisi timur kandang Rumah Sembiang. Pintu nya ditutup,


text:
lalu ku TUHAN bejaku ngagai aku, “Pintu tu deka mengkang ditutup, lalu enda tau dibuka. Nadai mensia tau tama nengah pintu tu, laban Aku TUHAN Allah Taala ke disembah orang Israel, udah tama nengah pintu tu. Nya alai pintu tu deka mengkang ditutup.


text:
Semina raja aja tau tama kia lalu makai pemakai ti kudus, di mua Aku. Iya enda tau enda tama enggau pansut ari pintu besai nengah bilik penama ti ba ujung ti muak ari dalam.”


text:
Udah nya orang nya mai aku nengah pintu utara ngagai mua Rumah Sembiang. Aku malik lalu tepedaka Rumah Sembiang penuh laban mulia TUHAN. Aku lalu nyungkurka diri ke tanah.


text:
TUHAN lalu bejaku ngagai aku, “Anak mensia, peratika semua utai ti dipeda enggau didinga nuan. Aku deka madahka ngagai nuan atur enggau adat ke Rumah Sembiang. Peratika enggau manah sapa ti tau tama-pansut ari Rumah Sembiang, lalu sapa ti enda tau.


text:
“Padahka ngagai orang Israel ke selalu deka angkat ngelaban, Aku TUHAN Allah Taala enggai agi meda utai ti jai ti dikereja sida.


text:
Sida udah ngamahka Rumah Aku laban sida udah nejuka orang ari bansa bukai ti enda ditutus, orang ke enda ngasika Aku, tama ngagai Rumah Aku lebuh lemak enggau darah ari piring benung diberi ngagai Aku. Nya alai bala nembiak Aku udah ngelanggar sempekat Aku ngena semua utai ti jai ti udah dikereja sida.


text:
Sida enda ngereja pengawa ti kudus dalam Rumah Aku, tang udah ngasuh orang bansa bukai ngereja pengawa nya.


text:
“Aku TUHAN Allah Taala madahka, nadai orang kampar ti enda ditutus, nadai orang ke enda ngasika Aku, tau tama ngagai Rumah Aku. Orang ari menua bukai ti diau begulai enggau orang Israel, pen enda mega tau.”


text:
Ku TUHAN bejaku ngagai aku, “Aku deka ngukum orang Lewi ti udah enggau orang Israel ti bukai ninggalka Aku lalu nyembah engkeramba.


text:
Sida tau gawa ke Aku dalam Rumah Sembiang nyaga pintu, enggau ngereja pengawa dalam Rumah Aku. Sida tau munuh jelu ti diberi orang mayuh nyadika piring tunu, enggau nyadika piring, lalu sida enda tau enda gawa bekereja ke orang mayuh.


text:
Tang laban sida ngereja pengawa besembahka engkeramba ngarika orang Israel, lalu nguluka orang Israel bedosa, Aku TUHAN Allah Taala besumpah, sida enda tau enda diukum.


text:
Sida enda tau gawa ke Aku nyadi imam, tauka datai semak ngagai sebarang utai ti kudus, tauka tama ngagai Endur ti Pemadu Kudus. Tu meh ukum ketegal utai ti jai ti udah dikereja sida.


text:
Ku TUHAN Allah Taala bejaku, “Sida imam ari raban bansa Lewi, ke datai ari peturun Sadok, mengkang gawa ke Aku enggau ati ti tetap dalam Rumah Sembiang, lebuh semua orang Israel ti bukai udah ninggalka Aku. Nya alai diatu, sida nya meh orang ke gawa ke Aku lalu datai di mua Aku, meri lemak enggau darah ari piring, ngagai Aku.


text:
Semina sida aja tau tama ngagai Rumah Aku, gawa ba alta Aku, lalu nguluka orang besembiang dalam Rumah Aku.


text:
Lebuh sida tama pintu besai ngagai tengah laman ti di dalam Rumah Sembiang, sida enda tau enda ngerasukka pekayan ti digaga ari kain linin. Sida enda tau ngena utai ti digaga ari bulu bedus lebuh sida gawa dalam tengah laman ti di dalam, tauka dalam Rumah Sembiang.


text:
Ngambika sida enda peluh, sida enda tau enda ngena labung ti digaga ari kain linin, enggau tanchut panjai ti digaga ari kain linin, tang sida enda tau ngena belulang.


text:
Sebedau sida mansang ngagai tengah laman ti di luar, alai orang mayuh ke begempuru, sida enda tau enda dulu muka gari ti dikena sida bekereja dalam Rumah Sembiang, lalu ninggalka gari nya dalam bilik ti kudus. Sida enda tau enda ngerasukka gari bukai, ngambika gari ti kudus nya enda ngemediska orang mayuh.


text:
“Sida imam enda tau ngukur pala sida, tauka nejuka buk sida panjai. Sida semina tau nguntin buk sida penumbas iya pemanjai.


text:
Imam enda tau jadi enggau indu ke udah belaki. Iya semina tau jadi enggau indu orang Israel ti agi dara bungas, tauka balu imam ti bukai.


text:
“Sida imam enda tau enda ngajar bala nembiak Aku ngelala bagi utai ti kudus enggau utai ti enda kudus, enggau entara utai ti tuchi enggau ti enda tuchi.


text:
Lebuh orang bechara, sida imam enda tau enda ngatur pechara nya nitihka Adat Aku. Sida enda tau enda ngintu gawai pengarap nitihka atur enggau Adat Aku, lalu sida enda tau enda ngintu Hari Sabat kudus.


text:
“Imam enda tau ngamahka diri beteguka bangkai mensia, kelimpah ari bangkai apai indai iya empu, anak iya, tauka menyadi lelaki tauka menyadi indu iya ke apin belaki.


text:
lalu udah nya tama ngagai tengah laman ti dalam Rumah Sembiang, lalu ngenjuk piring kena nuchi diri, ngambika iya tau gawa dalam Rumah Sembiang baru. Aku TUHAN Allah Taala, udah bejaku.”


text:
“Sida imam nadai diberi pesaka. Aku tu meh pesaka sida, lalu kita enda tau meri sida pesaka di menua Israel. Aku tu meh pesaka sida.


text:
Sida deka makai pemeri ti digaga ari gandum, piring pengampun dosa, enggau piring kena mayar penyalah. Lalu semua utai ti diserahka ngagai TUHAN dalam menua Israel, deka diempu sida magang.


text:
Sida imam enda tau enda diberi utai ti pemadu manah ari utai ti terubah iya diketau, enggau ari semua utai bukai ti diberi ngagai Aku. Genap kali orang mayuh manggang roti, sida enda tau enda meri ngagai sida imam tuku roti ti terubah, nyadika piring. Nya baru Aku deka merekatka ruang bilik sida.


text:
Lebuh menua nya dibagi ngagai siti-siti raban bansa, sebagi enda tau enda diserahka ngagai TUHAN. Pemanjai iya enda tau enda 12.5 kilometer, lalu buka iya 10 kilometer. Semua tanah nya kudus magang.


text:
Dalam kandang endur nya enda tau enda bisi siti kandang ti besegi empat, endur alai Rumah Sembiang bediri. Pemanjai tisi sepiak-sepiak 250 meter, dikelingi endur ti lapang buka 25 meter.


text:
Setengah ari endur nya, ti panjai 12.5 kilometer enggau buka 5 kilometer, enda tau enda disukat, nyadika endur alai nirika Rumah Sembiang, endur ti pemadu kudus.


text:
Endur nya deka nyadi endur ti kudus dalam menua nya, ti diagihka ngagai bala imam ke gawa ke TUHAN dalam Rumah Sembiang.


text:
Setengah ti bukai dalam kandang nya diagihka nyadika pesaka orang Lewi ke bekereja dalam Rumah Sembiang. Endur nya deka bisi nengeri alai sida diau.


text:
Ngimbai endur ti kudus nya bisi siti sitak, ti panjai 12.5 kilometer enggau buka 2.5 kilometer, ti enda tau enda diagihka nyadika endur alai ngaga sebuah nengeri, alai sebarang orang Israel tau diau.


text:
Tanah enda tau enda mega diagihka ngagai raja. Ari garis entara menua ti muak ke barat ari endur ti kudus nya, kandang menua nya deka nganchau ke barat nyentuk ngagai Tasik Tengah. Lalu ari garis entara menua ti muak ke timur, menua nya deka nganchau nyentuk ngagai garis entara menua Israel di timur, ngambika menua nya deka sama pemanjai enggau menua ti diberi ngagai siti raban bansa orang Israel.


text:
Tu meh kandang menua ti deka diberi ngagai raja menua Israel, ngambika iya enda agi nekanka pengidup orang mayuh, tang deka nejuka endur bukai di menua nya diempu raban bansa orang Israel.


text:
Ku TUHAN Allah Taala bejaku, “Kita ke merintah menua Israel kelalu lama udah bedosa! Badu agi kasar enggau orang, lalu badu agi nekanka pengidup orang. Kereja utai ti ngena sereta lurus. Badu agi muru bala nembiak Aku ari tanah sida, ku TUHAN Allah Taala bejaku.


text:
“Satu epah ti dikena nakar utai ti rangkai enda tau enda sebaka enggau satu bat takar ti dikena nakar utai ti basah. Sukat ti diguna nya homer baka tu ku takar: 1 homer = 10 epah = 10 bat


text:
“Tu atur kena kita ngenjuk piring kita: Gandum: sebagi ari enam puluh bagi ari utai ti diketau Barli: sebagi ari enam puluh bagi ari utai ti diketau Minyak kana: sebagi ari seratus bagi ari asil ti datai ari buah kana kita (Takar utai nya ngena bat: 10 bat = 1 homer = 1 kor.) Bedus: siku ari genap dua ratus iku bedus ti diambi ari padang rumput menua Israel “Kita enda tau enda mai piring tepung, jelu ti deka ditunu segala, enggau jelu nyadika piring pemaik, ngambika dosa kita diampun. Aku, TUHAN Allah Taala, ngasuh kita ngereja utai tu.


text:
Raja nya deka betanggungjawap meri jelu ti deka ditunu segala, piring tepung, enggau piring wain ke semua orang Israel lebuh Gawai Anak Bulan, Hari Sabat, enggau gawai ti bukai. Iya enda tau enda ngenjuk piring pengampun dosa, piring tepung, piring tunu segala, enggau piring pemaik, kena muai dosa orang Israel.”


text:
Ku TUHAN Allah Taala bejaku, “Kena satu hari bulan ti kesatu, kita enda tau enda meri siku sapi ti lelaki ti nadai penimpang nyadika piring kena nuchi Rumah Sembiang.


text:
Imam deka ngambi sekeda darah ari piring ti dikena muai dosa nya, lalu malitka darah nya ngagai tiang pintu Rumah Sembiang, ba empat iti sukut alta, enggau ba tiang pintu besai ti nuju ngagai tengah laman ti di dalam.


text:
Kena tujuh hari bulan nya, kita enda tau enda mega ngereja utai nya baru, ngarika sebarang sapa ti udah bedosa enggau enda sengaja, tauka laban sida enda nemu diri udah bedosa. Nya meh jalai kita nguduska Rumah Sembiang.


text:
“Kena empat belas hari bulan ti kesatu, kita enda tau enda belabuh ngerami Gawai Paska. Dalam kandang tujuh hari semua orang deka makai roti ti enda beragi.


text:
Ba hari ti keterubah ke Gawai nya, raja enda tau enda meri siku sapi ti lelaki nyadika piring pengampun dosa iya empu, enggau dosa semua orang mayuh.


text:
Genap hari dalam kandang tujuh hari Gawai nya diintu, raja enda tau enda meri tujuh iku sapi ti lelaki enggau tujuh iku bedus ti lelaki, ti nadai penimpang nyadika piring lalu nunu jelu nya segala. Iya enda tau enda mega meri siku kambin ti lelaki tiap hari nyadika piring pengampun dosa.


text:
Ke genap iku sapi ti lelaki, enggau ke genap iku bedus ti lelaki ti digaga nyadika piring, 17.5 liter gandum, enggau 3 liter minyak kana enda tau enda diberi.


text:
“Kena ngintu Gawai Belangkau ti berengkah kena lima belas hari bulan ti ketujuh, raja deka meri, genap hari dalam tujuh hari nya, piring baka ke dikena muai dosa, piring ti deka ditunu segala, enggau piring tepung enggau minyak kana.”


text:
Ku TUHAN Allah Taala bejaku, “Pintu besai timur ti nunga ngagai tengah laman ti di dalam, enda tau enda selalu ditutup dalam kandang enam hari, tang enda tau enda dibuka ba Hari Sabat, enggau lebuh Gawai Anak Bulan.


text:
Raja deka bejalai ari tengah laman ti di luar, tama ngagai bilik penama ba pintu besai, lalu bediri ngimbai tiang pintu nya lebuh bala imam nunu piring raja nya segala, lalu ngenjuk piring pemaik ke raja nya empu. Raja enda tau enda besembiang dulu ba mua pintu nya sebedau iya pansut. Pintu nya enda tau ditutup nyentuk ngagai lemai.


text:
Genap Hari Sabat, enggau genap Gawai Anak Bulan, semua orang mayuh mega enda tau enda meremi lalu nyembah TUHAN ba mua pintu nya.


text:
Lebuh Hari Sabat, raja nya enda tau enda mai enam iku anak domba enggau siku kambin ti lelaki, ti nadai penimpang, nyadika piring tunu segala, ti diberi ngagai TUHAN.


text:
Ke genap iku bedus ti lelaki, raja enda tau enda mai piring 17.5 liter gandum. Ke genap iku anak domba, iya enda tau enda mai sebarang utai ti deka diberi iya. Ke genap 17.5 liter piring tepung, iya enda tau enda mai 3 liter minyak kana.


text:
Lebuh Gawai Anak Bulan, raja deka meri siku sapi ti lelaki, ti agi biak, enam iku anak domba, siku bedus ti lelaki, semua nadai penimpang magang.


text:
Ke genap iku sapi ti lelaki enggau siku bedus ti lelaki, raja enda tau enda meri 17.5 liter gandum, lalu ke genap iku anak domba, iya enda tau enda meri sebarang utai ti deka diberi iya. Ke genap 17.5 liter gandum, iya enda tau enda meri 3 liter minyak kana.


text:
Lebuh iya tama, iya enda tau enda tama nengah tempuan pintu besai nya, lalu iya enda tau enda mega pansut nengah nya.


text:
“Lebuh orang mayuh datai nyembah TUHAN lebuh maya gawai, orang ke tama nengah pintu utara enda tau enda pansut nengah pintu selatan lebuh sida udah besembiang, lalu orang ke tama nengah pintu selatan, enda tau enda pansut nengah pintu utara. Nadai siku orang tau pansut nengah pintu ti ditengah iya tama, tang enda tau enda pansut nengah pintu ti betapak enggau pintu nya.


text:
Lebuh maya pengerami makai besai enggau lebuh maya gawai, 17.5 liter gandum enda tau enda diberi ke genap iku sapi ti lelaki tauka siku bedus ti lelaki, enggau sebarang utai ti deka diberi sida ke genap iku anak domba. Ke genap 17.5 liter gandum, 3 liter minyak kana enda tau enda diberi.


text:
“Lebuh raja deka ngenjuk piring nitihka peneka ati diri ngagai TUHAN, nemuka piring nya ditunu segala, tauka piring pemaik, pintu ti muak ke timur ti nuju ngagai tengah laman ti di dalam, enda tau enda dibuka ke iya. Iya enda tau enda ngenjuk piring nya baka chara iya ke ngenjuk piring lebuh Hari Sabat, lalu pintu nya enda tau enda ditutup lebuh iya udah pansut.”


text:
Ku TUHAN bejaku, “Genap pagi siku anak domba ti umur setaun, ti nadai penimpang, enda tau enda ditunu segala nyadika piring ti diberi ngagai TUHAN. Piring nya enda tau enda diberi tiap hari.


text:
Nambahka nya, dua kilogram tepung enda tau enda diberi tiap pagi, enggau seliter minyak kana kena nyampur tepung nya. Adat ngenjuk piring tu ngagai TUHAN enda tau enda dipejalaika belama iya.


text:
Anak domba, tepung, enggau minyak kana nya enda tau enda diberi ngagai TUHAN genap pagi, belama iya.”


text:
Ku TUHAN Allah Taala bejaku: “Enti raja meri tanah iya empu ngagai siku ari bala anak lelaki iya, tanah nya deka diempu anak iya nyadika pesaka iya.


text:
Tang enti iya meri tanah iya ngagai orang ke bekereja ke iya, tanah nya deka diempu orang nya nyentuk ngagai taun mulaika utai baru. Udah nya pesaka nya deka dipulaika baru ngagai raja. Semina anak lelaki raja aja tau terus bempu pesaka nya.


text:
Raja enda tau ngerampas pesaka orang. Tanah ti diberi iya ngagai bala anak lelaki iya enda tau enda tanah ti endang udah diletak nyadika pesaka raja empu, ngambika iya enda ngerampas tanah ari bala nembiak Aku.”


text:
Udah nya orang nya lalu mai aku nengah penama nya, ti ba tisi pintu nya, tunga ngagai rintai bilik bala imam muak ke utara. Dia aku lalu tepedaka siti endur ba pengabis ujung rintai bilik nya muak ke barat.


text:
Iya lalu bejaku ngagai aku, “Tu endur alai bala imam manduk dagin ti udah diberi nyadika piring pengampun dosa, tauka piring kena bebayar, enggau endur alai sida manggang tepung ti diberi nyadika piring, ngambika utai ti kudus nya enda dibai pansut ngagai tengah laman ti di luar, lalu ngemediska orang mayuh.”


text:
Udah nya iya nguluka aku ngagai tengah laman ti di luar, lalu nunjukka ngagai aku, ba genap iti sukut tengah laman nya bisi tengah laman ti mit agi, ti panjai 20 meter enggau buka 15 meter.


text:
Ku orang nya madahka ngagai aku, “Nya dapur alai bala orang ke bekereja dalam Rumah Sembiang manduk piring ti diberi orang mayuh.”


text:
Orang nya nguluka aku pulai baru ngagai mua pintu Rumah Sembiang. Ai bisi pansut ari baruh semetung pintu nya lalu rarat tunga ke timur, tunga ngagai mua Rumah Sembiang. Ai nya rarat ari baruh selatan Rumah Sembiang, lalu mansa tisi selatan alta.


text:
Orang nya lalu mai aku pansut ari kandang Rumah Sembiang nengah pintu utara, lalu nguluka aku ngagai pintu ti nunga ke timur. Siti sungai ti mit rarat ari tisi selatan pintu nya.


text:
Ngena batang penyukat iya, iya lalu nyukat 500 meter ngili sungai nya tunga ke timur, lalu ngasuh aku bejalai nengah ai nya. Ai nya semina ngampuhka buku-ali aku.


text:
Udah nya iya nyukat 500 meter baru, lalu ai nya ngampuhka pala patung aku. Iya nyukat 500 meter da agi, lalu ai nya datai ba ikas punggung aku.


text:
Iya nyukat 500 meter da agi, lalu ai dia kelalu dalam datai ke aku nyau enda ulih bejalai nengah ai nya agi. Ai nya kelalu dalam, lalu enda ulih ditengah enti enda nyemerai.


text:
Ku iya bejaku ngagai aku, “Anak mensia, peratika semua utai tu enggau manah.” Udah nya orang nya mai aku pulai baru ke tebing,


text:
Ku iya bejaku ngagai aku, “Ai tu rarat nengah menua tu tunga ke timur, lalu nurun ngagai Lebak Jordan, terus ngagai Tasik Mati. Lebuh ai sungai tu rarat ngagai Tasik Mati, iya nganti ai ti masin ba tasik nya ngena ai ti tabar.


text:
Enda milih tunga ai sungai nya rarat, endur nya deka bisi semua macham jelu enggau ikan. Ai sungai nya deka ngasuh ai dalam Tasik Mati tabar, lalu enda milih tunga ai nya rarat, iya deka ngasuh utai dia idup.


text:
Orang berikan deka seruran bisi ba tebing nya nyembui pukat sida kenyau ari Mata Ai di En-gedi, nyentuk ngagai Mata Ai di En-eglaim. Pemayuh macham ikan ba sungai nya deka ngemayuh macham ikan ti ba Tasik Tengah.


text:
Tang ai ba paya enggau ba letung sepemanjai tebing sungai nya masin. Ai dia deka nyadi endur alai orang ngulihka garam.


text:
Ba tebing sepiak-sepiak sungai nya, semua macham kayu deka tumbuh lalu mansutka utai ti tau diempa. Daun sida enda nemu layu, lalu sida enda ngetu bebuah. Sida mansutka buah tiap bulan, laban sida bulih ai ari sungai ti rarat ari Rumah Sembiang. Kayu dia deka mansutka pemakai, lalu daun sida deka dikena ngeraika orang.”


text:
Ku TUHAN Allah Taala bejaku, “Tu garis entara menua ke menua ti deka dibagi ngagai dua belas raban bansa orang Israel, lalu raban bansa Josep deka nerima dua iti bagi.


text:
Aku udah besemaya ngena sumpah enggau bala aki ini kita, deka meri sida menua tu. Nya alai, diatu bagi meh menua tu ulih kita.


text:
“Garis entara menua di utara berengkah ba Tasik Tengah terus ke timur ngagai nengeri Hetlon, ngagai Lebo-hamat, ngagai nengeri Sedad,


text:
ngagai nengeri Berotah enggau Sibraim (nengeri nya ba entara menua perintah Damaskus enggau menua perintah Hamat), lalu ngagai nengeri Tikon (ba garis entara menua ke pelilih menua Hauran).


text:
Nya alai garis entara menua di utara berengkah ari Tasik Tengah lalu nuju ke timur ngagai nengeri Enon, ti tunga ke utara Damaskus lalu garis entara menua enggau Hamat tunga ke utara garis entara menua nya.


text:
“Garis entara menua di timur berengkah ba endur entara menua Damaskus enggau menua Hauran, lalu nuju ke selatan. Sungai Jordan nyadika garis entara menua kena nyeraraka menua Israel di barat enggau menua Giliat di timur, nyentuk ngagai Tamar ba Tasik Mati.


text:
“Garis entara menua di selatan berengkah ba Tamar lalu nuju ke selatan-barat ngagai mata ai Kades-meribah lalu udah nya nuju ke utara-barat niti garis entara menua Ejip, ngagai Tasik Tengah.


text:
“Garis entara menua di barat nya Tasik Tengah, terus ke utara ngagai siti endur ti tunga ke barat Lebo-hamat.


text:
Menua tu nyadika pesaka kita. Orang ari menua bukai ti diau begulai enggau kita, lalu udah beranak betelesak di menua tu, enda tau enda bisi ungkup lebuh kita magi menua tu. Sida enda tau enda digaga sebaka enggau peranak orang Israel, lalu enda tau enda enggau bechabut undi ngambi ungkup menua sama enggau raban bansa orang Israel.


text:
Semua orang bansa bukai ke diau ngentapka diri di menua tu deka nerima ungkup sama enggau raban bansa ti enggau sida begulai diau. Aku TUHAN Allah Taala, udah bejaku.”


text:
Garis entara menua ti di utara nuju tunga ke timur berengkah ari Tasik Tengah nyentuk ngagai nengeri Hetlon, ngagai Lebo-hamat, ngagai nengeri Enon, ngagai garis entara menua perintah Damaskus enggau Hamat. Genap raban bansa deka nerima sebagi ari tanah nya berengkah ari garis entara menua ti muak ke timur nyentuk ngagai Tasik Tengah di barat. Baka tu ku ripih bagi menua ti diungkupka ngagai tiap-tiap raban bansa, berengkah ari utara nyentuk ke selatan: Dan Aser Naptali Manasi Epraim Reuben Judah


text:
Tanah ti nangkanka menua raban bansa Judah enda tau enda dibagi nyadi endur ti besai amat guna. Buka tanah nya 12.5 kilometer ari utara ke selatan. Lalu pemanjai iya ari timur nuju ke barat nya sebaka enggau pemanjai menua ti diberi ngagai raban bansa orang Israel ti bukai. Tu meh tanah alai Rumah Sembiang deka digaga.


text:
Ba tengah-tengah tanah tu, siti endur ti panjai 12.5 kilometer, buka 10 kilometer, deka diserahka ngagai TUHAN.


text:
Sida imam deka bulih bagi ari tanah ti kudus tu. Ari timur ke barat, pemanjai tanah sida nya 12.5 kilometer, lalu ari utara ke selatan, 5 kilometer. Lalu Rumah Sembiang deka digaga ba tengah-tengah tanah tu.


text:
Tanah ti kudus tu diberi ngagai bala sida imam ti ari peturun Sadok. Sida udah gawa ke Aku enggau ati ti tetap, lalu nadai enggau orang Israel ti bukai ngereja utai ti salah, baka ke udah dikereja raban bansa Lewi ti bukai.


text:
Nya alai sida diberi tanah ngimbai tanah ti diempu orang Lewi, lalu tanah nya deka nyadi endur ti pemadu kudus.


text:
Orang Lewi mega diberi tanah muak ke selatan ari tanah sida imam. Pemanjai tanah nya mega 12.5 kilometer ari timur ke barat, lalu buka iya 5 kilometer ari utara ke selatan.


text:
Tanah ti diserahka ngagai TUHAN nya tanah ti pemadu manah di menua Israel, lalu tanah nya enda tau dijual, tauka disilih, tauka ditukar nama ngagai nama orang bukai. Tanah nya kudus lalu endang enggi TUHAN.


text:
Teda tanah nya, ti panjai 12.5 kilometer enggau buka 2.5 kilometer, nya ukai tanah ti kudus, tang tau dikena orang mayuh. Sida tau diau dia, lalu ngena tanah nya. Nengeri deka digaga ba tengah-tengah tanah nya,


text:
Teda tanah ti agi tinggal lebuh nengeri nya udah digaga muak ari selatan tanah ti kudus nya, deka nyadi endur alai orang nengeri nya betanamka utai. Pemanjai teda tanah nya muak ke timur nya 5 kilometer, lalu buka iya 2.5 kilometer. Pemanjai iya muak ke barat 5 kilometer, lalu buka iya 2.5 kilometer.


text:
Barang sapa diau dalam nengeri nya, enda milih bagi raban bansa sida nya, tau betanamka utai ba tanah nya.


text:
Nya alai tanah nya, nyengkaum tanah ti diungkup alai ngaga nengeri nya, besegi empat. Pemanjai tisi siti-siti 12.5 kilometer.


text:
Teda tanah ti tunga ke timur enggau ke barat ari tanah ti alai Rumah Sembiang bediri, ti alai tanah bala sida imam, tanah orang Lewi, enggau tanah alai nengeri nya bediri, semua diempu raja. Tanah nya nganchau nyentuk ngagai garis entara menua di timur enggau nyentuk ngagai Tasik Tengah di barat. Di utara tanah nya bekunsika garis entara menua enggau tanah raban bansa Judah, lalu di selatan iya bekunsika entara enggau tanah raban bansa Benjamin.


text:
Tanah ti muak ke selatan tanah nya, iya nya kenyau ari garis entara menua ti di timur nyentuk ngagai Tasik Tengah di barat, enda tau enda dibagi baka tu, betusun ari utara ngagai selatan: Benjamin Simeon Isakar Sebulun Gat


text:
Ba tisi selatan tanah ti diberi ngagai raban bansa Gat, garis entara menua nya nuju ke selatan-barat berengkah ari Tamar ngagai mata ai Kades, lalu udah nya, nuju ke utara-barat niti garis entara menua enggau orang Ejip, ngagai Tasik Tengah.


text:
Ku TUHAN Allah Taala bejaku, “Nya meh jalai menua nya deka dibagi ngagai semua raban bansa orang Israel, nyadika pesaka sida.”


text:
Nengeri Jerusalem bisi dua belas iti pintu. Pemanjai genap iti dinding kuta nya 2.25 kilometer, lalu genap iti dinding nya bisi tiga iti pintu. Genap iti pintu nya ngangkatka nama siti raban bansa orang Israel. Pintu ti ba dinding utara nya ngangkatka nama Reuben, Judah enggau Lewi. Pintu ti ba dinding timur ngangkatka nama Josep, Benjamin, enggau Dan. Pintu ti ba dinding selatan ngangkatka nama Simeon, Isakar, enggau Sebulun. Lalu pintu ti ba dinding barat ngangkatka nama Gat, Aser, enggau Naptali.


text:
Pemanjai semua dinding ti ngelingi nengeri nya, 9 kilometer. Belabuh ari diatu, nama nengeri nya “TUHAN Bisi Ditu!”


text:
Dalam taun ti ketiga Jehoiakim nyadi raja menua Judah, dia Raja Nebukadnesar menua Babilon datai ngagai Jerusalem lalu ngelulung nengeri nya.


text:
Lalu TUHAN nyerahka Raja Jehoiakim ngagai jari Raja Nebukadnesar sama enggau reta tengkira ti berega dalam Rumah Sembiang. Lalu Nebukadnesar nabanka sekeda orang tangkap ngagai menua Babilon. Iya mai lalu nyimpan reta tengkira dalam bilik setor rumah petara iya.


text:
Raja nya ngasuh Aspenas, ti nyadi tuai ke bala pemesai iya, milih orang Israel ke agi biak, ke ari peturun raja, enggau ari peturun orang ke tinggi pangkat,


text:
ke nadai penimpang, sigat, bepenemu-dalam sereta bepelajar, ke ulih bekereja dalam istana raja. Iya ngasuh Aspenas ngajar sida macha enggau nulis jaku orang Babilon.


text:
Raja mega meri atur ngasuh sida tiap hari diberi pemakai enggau wain ti diberi ngagai raban orang ke di istana raja. Lebuh sida udah dilatih tiga taun, sida lalu dibai betemu enggau raja.


text:
Tuai pemesai nya meri sida nama baru: Daniel dikumbai iya Beltesasar; Hananiah dikumbai iya Sadrak; Misael dikumbai iya Mesak; lalu Asariah dikumbai iya Abednego.


text:
Daniel mutuska runding enggai ngamahka diri makai pemakai raja, tauka ngirup wain ti diirup raja, lalu iya minta Aspenas ngemendarka iya ngereja nya.


text:
Tang ku Aspenas bejaku enggau Daniel, “Aku takutka raja; laban raja udah ngeletak utai ti patut diempa enggau diirup kita. Enti iya meda kita kurus agi ari orang bujang ke seumur enggau kita, iya tentu deka munuh aku.”


text:
Udah nya nuan tau mandingka kami enggau orang bujang ke makai pemakai raja, lalu ngaga pemutus nuan beduduk ba utai ti dipeda nuan.”


text:
Lebuh timpuh nyau chukup, sida berupai manah agi gaya, sereta gemu agi ari semua orang bujang ke makai pemakai raja.


text:
Allah Taala meri sida penemu macha enggau nulis, sereta meri sida penemu-dalam. Nambahka nya, Iya meri Daniel pengelandik nerangka reti genera enggau mimpi.


text:
Raja berandau enggau semua sida, lalu iya puas agi ati enggau Daniel, Hananiah, Misael, enggau Asariah ari sida ti bukai. Nya alai sida empat lalu diletak nyadi raban orang ke bekereja di istana raja.


text:
Dalam semua pekara pasal penemu-dalam enggau pasal meretika utai ti ditanyaka raja ngagai sida, raja nemu sida sepuluh kali pandai agi ari semua orang ke tau keramat, tauka orang ke nyadi lemambang ke di menua ti dipegai iya.


text:
Kedua taun Nebukadnesar udah nyadi raja, iya bisi mimpi. Mimpi nya balat amat ngasuh ati iya irau, datai ke nyau enda ulih tinduk.


text:
Nya alai iya mesanka bala nembiak iya ke nemu betilitka nasit, orang ke tau keramat, sida dukun enggau sida manang, minta sida nerangka reti mimpi nya ngagai iya. Sida datai lalu bediri di mua raja.


text:
Ku sida nyaut raja ngena jaku orang Aram, “Awakka Tuan Raja idup belama iya! Padahka mimpi nuan ngagai kami, nya baru kami nemu nerangka reti mimpi nya ngagai nuan.”


text:
Ku raja nyaut sida, “Aku udah mutuska runding deka ngasuh kita madahka mimpi nya ngagai aku. Udah nya baru kita nerangka reti mimpi nya ngagai aku. Enti kita enda ulih, aku deka ngasuh orang nyarikka tubuh kita, lalu rumah kita digaga nyadi tembawai.


text:
Tang enti kita ulih madahka mimpi enggau reti mimpi nya ngagai aku, aku deka ngupah kita ngena pemeri enggau basa ti besai. Nya alai, padahka mimpi nya, enggau reti iya ngagai aku.”


text:
Sida lalu nyaut raja nya baru, “Enti Tuan Raja deka madahka ngagai kami mimpi nya, nya baru kami nerangka reti iya.”


text:
Lebuh raja ninga nya, iya lalu bejaku enggau nyawa ti inggar, “Betul sangka aku! Kita tu semina masau jam ngapa, laban kita nemu aku endang udah mutuska penemu


text:
deka ngukum semua kita enti kita enda madahka mimpi nya ngagai aku. Kita udah besetuju enggau pangan diri deka ngemulaka aku, laban kita ngarapka aku deka ngubah runding diri. Padahka mimpi nya ngagai aku. Nya baru aku deka nemu kita amat nemu nerangka reti mimpi nya ngagai aku.”


text:
Bala penyanding penemu raja lalu nyaut, “Nadai orang di dunya tu ulih madahka utai ti keran deka ditemu Tuan Raja. Nadai raja, nyengkaum raja ti pemadu besai sereta pemadu bekuasa, udah bisi kala minta utai ti munyi tu ari bala nembiak iya ti tau tilit, ti tau keramat, enggau ari bala manang.


text:
Utai ti dipinta Tuan Raja nya kelalu mar dikereja. Semina petara aja ulih ngereja utai nya ke nuan, tang petara nadai diau begulai enggau mensia.”


text:
Lebuh raja ninga jaku nya, iya ringat. Iya lalu ngasuh semua penyanding penemu raja di menua Babilon, dibunuh magang.


text:
Nya alai atur lalu dipejalaika, ngasuh semua sida dibunuh magang, nyengkaum Daniel enggau bala pangan iya.


text:
Udah nya Daniel lalu mansang ngagai Ariok, ti nyadi tuai ke bala jejaga raja, ti udah diberi atur bejalaika ukum nya. Daniel bejaku enggau bejimat,


text:
lebuh iya nanya ngagai Ariok pasal kebuah raja ti udah meri atur ti kasar baka nya. Ariok lalu nusui ngagai Daniel pasal utai ti udah nyadi.


text:
Daniel lalu tekala nya betemu enggau raja lalu minta raja nginsur timpuh nya panjai agi, ngambika iya ulih madahka reti mimpi nya ngagai raja.


text:
Udah nya Daniel pulai, lalu nusui pasal utai ti udah nyadi ngagai pangan iya Hananiah, Misael, enggau Asariah.


text:
Iya ngasuh sida besampi ngagai Allah Taala ti di serega minta pengasih ari Iya, lalu minta Iya nerangka misteri nya ngagai sida, ngambika sida enda kena bunuh sama enggau bala penyanding penemu ti bukai di menua Babilon.


text:
Malam nya misteri nya lalu dipandangka ngagai Daniel ngena siti genera. Daniel lalu muji Allah Taala ti di serega:


text:
Iya ngatur jam enggau musin. Iya ngeletak orang nyadi raja, lalu Iya mega muai raja. Iya meri penemu-dalam lalu ngasuh orang mereti.


text:
Iya mandangka utai ti dalam sereta resia. Iya nemu utai ti dilalaika dalam pemetang, lalu Iya Empu diau dalam penampak.


text:
Aku muji sereta ngemesaika Nuan, O Allah Taala aki ini aku. Nuan udah meri aku penemu-dalam enggau pengering. Nuan udah nyaut sampi aku lalu nunjukka ngagai kami utai ti patut dipadahka kami ngagai raja.”


text:
Daniel lalu mansang ngagai Ariok, ti udah diasuh raja munuh bala penyanding penemu raja. Ku Daniel bejaku enggau Ariok, “Anang munuh sida. Bai aku ngagai raja ngambika aku madahka reti mimpi nya ngagai iya.”


text:
Ariok lalu tekala nya mai Daniel betemu enggau Raja Nebukadnesar, lalu madahka ngagai raja, “Aku bisi udah tetemuka siku orang Judah ti udah dibuai ari menua sida, ke ulih madahka reti mimpi Tuan Raja.”


text:
Ku raja bejaku enggau Daniel (ke dikumbai Beltesasar), “Kati nuan ulih madahka mimpi aku, enggau reti iya?”


text:
Ku Daniel nyaut, “Tuan Raja, nadai siku manang tauka orang ke tau keramat, tauka orang ke tau tilit, tauka landik pasal bintang, ulih madahka misteri nya ngagai nuan.


text:
Tang di serega bisi Allah Taala ti mandangka utai ti resia. Iya udah madahka ngagai Tuan Raja utai ti deka nyadi jemah ila. Diatu aku deka madahka mimpi nya ngagai nuan, genera ti dipeda nuan lebuh nuan tinduk.


text:
“Lebuh Tuan Raja benung tinduk, nuan bemimpika utai ti deka nyadi jemah ila, lalu Allah Taala, ke mandangka utai ti resia, nunjuk ke nuan utai ti deka nyadi.


text:
Nyadi misteri tu udah dipandangka ngagai aku, ukai laban aku lebih agi bepenemu-dalam ari orang bukai, tang ngambika Tuan Raja nemu reti mimpi nya, lalu meretika runding ti udah datai ba ati nuan.


text:
“Tuan Raja, dalam genera nuan nya, nuan meda, bediri di mua nuan, siku engkeramba ti besai, ti terang sereta beperenching, lalu balat ngenakutka.


text:
Pala iya digaga ari emas ti pemadu tulin. Dada enggau lengan iya digaga ari pirak. Punggung enggau pun pah iya digaga ari temaga.


text:
Lebuh nuan benung merening ngagai utai nya, sigi batu ti besai tingkil ari tingkah, lalu mangka ngagai kaki besi enggau tanah liat engkeramba nya, lalu ngeredakka kaki nya.


text:
Tekala nya besi, tanah liat, temaga, pirak enggau emas nya lalu besepur baka amau ba endur alai nungku. Ribut lalu ngebuka semua amau nya. Tang batu nya mansang besai-sebesai lalu nyadi sigi bukit ti ngelamun semua dunya.


text:
Tuan Raja, nuan tu raja ti besai agi ari semua raja. Allah Taala ti di serega udah ngasuh nuan nyadi raja, lalu udah meri ngagai nuan kuasa, pengering enggau basa.


text:
Iya udah ngasuh nuan merintah semua dunya, sereta merintah semua jelu enggau burung. Pala emas nya ngambarka nuan empu.


text:
Udah bekau nuan, siti agi perintah deka pegari, tang iya enda ngemesai perintah nuan, lalu udah bekau nya, perintah ti ketiga, iya nya perintah temaga, ti deka merintah semua dunya.


text:
Udah nya bisi perintah ti keempat, ti kering baka besi, ti mechah lalu ngeredakka semua utai. Lalu baka besi ti mechahka semua utai, iya deka mechah lalu ngeredakka semua perintah ti dulu ari nya.


text:
Nuan mega bisi meda kaki enggau tunjuk kaki nya digaga ari tanah liat enggau ari besi. Reti nya, perintah nya deka bebagi. Iya deka ngembuan pengering besi, laban besi bisi bechampur enggau tanah liat.


text:
Tunjuk kaki - ti digaga ari besi enggau tanah liat - nunjukka perintah nya kering, tang bisi mega pengelemi.


text:
Nuan mega meda besi nya udah dichampur enggau tanah liat. Reti nya, orang ke megai perintah di menua nya deka nguji berakupka ruang bilik sida ngena chara belaki bini bepasuk bansa, tang sida enda ulih, baka besi ti enda ulih bechampur enggau tanah liat.


text:
Lebuh bala raja nya megai perintah, Allah Taala ti di serega deka numbuhka siti perintah ti enda nemu abis. Perintah nya ila enda ulih dialahka, tang iya deka ngerusak semua perintah bukai, lalu udah nya iya deka meruan belama iya.


text:
Nuan bisi meda chara batu nya tingkil ari tingkah, nadai ditegu mensia, enggau chara batu nya mangka ngagai engkeramba ti digaga ari besi, temaga, tanah liat, pirak enggau emas. Utai nya kena Allah Taala ti besai madahka ngagai Tuan Raja utai ti deka nyadi jemah ila. Aku udah madahka mimpi nuan, lalu udah madahka reti mimpi nya ti bendar ngagai nuan.”


text:
Udah nya Raja Nebukadnesar nyungkurka diri ke tanah, lalu meri atur ngasuh piring enggau pemeri diberi ngagai Daniel.


text:
Ku raja nya bejaku, “Allah Taala nuan besai agi ari semua petara. Iya TUHAN ke semua raja. Iya mandangka semua misteri. Aku nemu nya laban nuan udah ulih nerangka misteri tu.”


text:
Raja nya lalu meri Daniel pangkat ti tinggi. Iya meri pemeri ti manah ngagai Daniel. Iya ngasuh Daniel nyadi tuai sitak menua Babilon, sereta ngasuh iya nyadi tuai semua penyanding penemu raja.


text:
Nitihka pinta Daniel, raja lalu ngasuh Sadrak, Mesak, enggau Abednego nyadi tuai ngemataka pengawa perintah dalam sitak menua Babilon. Tang Daniel mengkang bekereja di istana raja.


text:
Raja Nebukadnesar ngasuh orang ngaga engkeramba emas. Peninggi engkeramba nya dua puluh tujuh meter, lalu buka iya tiga meter. Raja nya ngasuh orang nirika engkeramba nya ba emperan Dura, dalam sitak menua Babilon.


text:
Udah nya raja meri atur ngasuh semua bala pemesai iya begempuru - bala anak raja, bala tuan gabenor, sapit gabenor, orang ke ngemataka wang, bala hakim, majistret, enggau semua bala pemesai ari semua sitak menua. Sida diperintah datai ngagai pengerami nyerahka engkeramba ti udah didirika Raja Nebukadnesar.


text:
Lebuh semua bala pemesai begempuru ba pengawa nyerahka engkeramba nya, sida bediri di mua engkeramba nya.


text:
Kita deka ninga munyi terumpit ditangkanka enggau munyi kesuling, engkeratung, sape enggau belikan, enggau munyi kereban musik ti bukai. Lebuh musik nya berengkah ditebah, kita enda tau enda meremi lalu nyembah engkeramba emas ti didirika Raja Nebukadnesar.


text:
Barang sapa enda meremi lalu nyembah engkeramba nya deka tekala nya ditikauka ngagai serumbung api.”


text:
Nya alai, lebuh orang ari semua menua, bansa enggau jaku ninga musik nya, sida meremi lalu nyembah engkeramba emas ti didirika Raja Nebukadnesar.


text:
Tuan Raja udah meri atur: lebuh musik berengkah ditebah, semua orang enda tau enda meremi lalu nyembah engkeramba emas nya,


text:
Sekeda orang Judah ti udah diasuh nuan megai sitak menua Babilon - Sadrak, Mesak, enggau Abednego - udah enda ngasika atur Tuan Raja. Sida enda nyembah petara nuan tauka meremi ngagai engkeramba ti didirika nuan.”


text:
Ku iya bejaku enggau sida, “Sadrak, Mesak, enggau Abednego, kati kita amat enggai nyembah petara aku, lalu enggai meremi ngagai engkeramba emas ti didirika aku?


text:
Diatu, lebuh kita ninga munyi terumpit, kesuling, engkeratung, sape enggau belikan, enggau munyi semua kereban musik ti bukai, kita enda tau enda meremi lalu nyembah engkeramba nya. Enti kita enda, kita deka tekala nya ditikauka ngagai serumbung api. Kati kita bisi petara ti ulih ngelepaska kita ari jari aku?”


text:
Enti Allah Taala ti dipetuaika kami ulih ngelepaska kami ari api ti mau nya, enggau ari kuasa nuan, awakka Iya meh ngelepaska kami, Tuan Raja.


text:
Tang enti Iya enda ngelepaska kami, kami madahka ngagai nuan Tuan Raja, enggai meh kami nyembah petara nuan, lalu meremi ngagai engkeramba emas ti didirika nuan.”


text:
Nebukadnesar lalu balat amat ringat. Mua iya mirah, ringat ngagai Sadrak, Mesak enggau Abednego. Iya lalu ngasuh orang masang api dalam serumbung nya tujuh kali angat agi ari selama.


text:
Iya lalu ngasuh orang ke pemadu kering ari bala soldadu iya nanchang sida tiga, lalu nikauka sida ngagai serumbung api nya.


text:
Sida tiga lalu ditanchang mengkang ngena pekayan sida, iya nya baju, baju panjai, selapuk, enggau semua pekayan bukai. Sida tiga lalu ditikauka ngagai serumbung api nya.


text:
Laban raja udah meri atur ngasuh orang masang api nya enggau naka pengangat, bala orang ke mai sida tiga ngagai serumbung api nya, lalu mati angus kena diang api nya.


text:
Sadrak, Mesak, enggau Abednego, ti agi mengkang ditanchang, labuh ngagai tengah-tengah serumbung api ti mau nya.


text:
Tekala nya Raja Nebukadnesar lalu bediri, laban iya alit ati. Ku iya nanya ngagai bala pemesai iya, “Ukai enda tiga iku orang ditanchang kita, lalu ditikauka kita ngagai serumbung api nya tadi?” Disaut sida, “Sigi amat, Tuan Raja.”


text:
“Enti pia, nama kebuah aku meda empat iku orang bejalai ba tengah-tengah api nya?” ku iya nanya. “Sida nya enda ditanchang, lalu sida enda bebadi, lalu iya ti keempat nya baka gamal melikat.”


text:
Nebukadnesar lalu mansang semak ngagai mua pintu serumbung api nya, lalu ngangau, “Sadrak! Mesak! Abednego! Nembiak Allah Taala ti Pemadu Tinggi! Pansut kita!” Sida tiga lalu pansut ari api nya.


text:
Semua anak raja, tuan gabenor, sapit gabenor, enggau pemesai raja ti bukai lalu begelumu meda orang tiga iku nya, ti enda bebadi laban api nya. Buk sida enda angus, gari sida enda diempa api, lalu sida nadai bebau asap.


text:
Ku Nebukadnesar bejaku, “Pujika Allah Taala ti disembah Sadrak, Mesak enggau Abednego! Iya udah ngirumka melikat Iya, lalu ngelepaska sida tu ke betuai sereta arapka Iya. Sida udah ngelanggar atur aku, lalu berambunka nyawa enggai meremi sereta nyembah petara bukai tang semina Allah Taala sida empu.


text:
“Diatu aku meri atur: enti orang ari sebarang menua, bansa enggau jaku, ngeleseka Allah Taala sida Sadrak, Mesak, enggau Abednego, tubuh orang nya deka dicharikka, lalu rumah iya deka digaga nyadi tembawai, laban nadai petara bukai ulih ngelepaska orang baka nya.”


text:
Raja nya lalu nikika pangkat Sadrak, Mesak, enggau Abednego ngagai pangkat ti tinggi agi dalam sitak menua Babilon.


text:
Raja Nebukadnesar ngirumka pesan tu ngagai orang di semua menua, bansa enggau jaku di dunya tu: “Tabi!


text:
Pendingka cherita aku pasal utai ti nyelai enggau kereja ajih ti udah diayanka Allah Taala ti Pemadu Tinggi ngagai aku.


text:
“Naka meh pemesai kereja ti nyelai ti dipandangka Allah Taala ngagai kitai! Naka meh pemesai kereja ajih ti dikereja Iya! Allah Taala endang Raja belama iya. Iya deka merintah belama lama iya.


text:
Tang aku bisi mimpi ti ngasuh ati aku rawan, enggau genera ti balat ngenakutka ati aku lebuh aku tinduk.


text:
Aku lalu mesanka semua penyanding penemu di menua Babilon betemu enggau aku, lalu madahka reti mimpi nya ngagai aku.


text:
Udah nya semua orang ke tau tilit, orang ke tau keramat, bala manang, enggau orang ke landik pasal bintang, dibai tama, lalu aku madahka mimpi aku ngagai sida. Tang sida enda ulih nerangka reti mimpi nya ngagai aku.


text:
Udah nya Daniel datai. (Iya mega dikumbai Beltesasar, ngangkatka nama petara aku.) Roh bala petara ti kudus bisi dalam iya. Nya alai aku lalu madahka mimpi aku ngagai iya. Ku aku bejaku enggau iya:


text:
Beltesasar, nuan tu tuai orang ke tau nilit nasit. Aku nemu roh bala petara ti kudus bisi dalam nuan, lalu nuan meretika semua misteri. Baka tu ku mimpi aku. Padahka reti mimpi nya ngagai aku.


text:
Kayu nya mansang besai-sebesai datai ke nyau nyentuk ke langit, lalu ulih dipeda semua mensia di dunya tu.


text:
Daun iya manah, lalu buah iya lebat - chukup diempa semua mensia di dunya tu. Jelu babas belelak di baruh iya. Burung begagaka tansang ba dan iya, lalu genap macham utai ti idup bela makai buah iya.


text:
“Lebuh aku benung berundingka genera nya, aku meda siku melikat nurun ari serega. Melikat nya endang seruran bejaga sereta sedia.


text:
Iya bejaku enggau nyawa ti inggar, “Tebang kayu nya, lalu tetak dan iya. Gugurka daun iya, lalu taburka buah iya. Buru jelu ari baruh iya, enggau burung ari dan iya.


text:
Tang awakka tuga iya tinggal ba tanah, dibelit ngena belulang besi enggau temaga. Awakka tuga nya mengkang ba padang nya dibalut rumput. “ ‘Awakka ambun labuh ninggang orang tu, lalu awakka iya diau di babas begulai enggau jelu.


text:
Tu meh pemutus penemu bala melikat ke sedia sereta bejaga nya. Nya alai, awakka semua orang di semua endur nemu Allah Taala ti Pemadu Tinggi bisi kuasa atas perintah mensia, lalu Iya ulih meri perintah nya ngagai sebarang orang ke dipilih Iya - nyengkaum ngagai orang ke pemadu nadai guna.’


text:
“Tu meh mimpi aku,” ku Raja Nebukadnesar bejaku. “Nya alai, Beltesasar, padahka reti mimpi nya ngagai aku. Nadai orang ari bala penyanding penemu aku ulih madahka reti mimpi nya ngagai aku, tang nuan ulih, laban roh bala petara ti kudus bisi dalam nuan.”


text:
Lebuh iya ninga nya, Daniel, ke dikumbai Beltesasar, berasai balat amat irau ati, datai ke nyau enda ulih bejaku. Ku raja nya bejaku enggau iya, “Beltesasar, anang nejuka mimpi enggau pesan mimpi nya ngasuh ati nuan irau.” Ku Beltesasar nyaut, “Tuan Raja, naka meh pemanah enti sema mimpi enggau reti iya ditujuka ngagai bala munsuh nuan, lalu ukai ngagai nuan empu.


text:
Daun iya manah, lalu buah iya chukup kena nupi semua dunya. Jelu babas belelak di baruh iya, lalu burung begagaka tansang ba dan iya.


text:
“Tuan Raja, kayu ti tinggi sereta tegap nya ngambarka nuan empu. Nuan udah nyadi besai datai ke nuan nyau nyentuk ke langit, lalu kuasa nuan ngerembai di serata dunya.


text:
Lebuh Tuan Raja benung ngemataka utai nya, siku melikat nurun ari serega lalu bejaku, ‘Tebang kayu nya, lalu rusak iya, tang awakka tuga iya mengkang ba tanah. Belit tuga nya ngena belulang besi enggau temaga, lalu tinggalka iya dia ba tanah dibalut rumput. Awakka ambun labuh ninggang orang tu, lalu awakka iya diau dia tujuh taun begulai enggau jelu.’


text:
“Nya alai tu reti mimpi nuan, Tuan Raja. Tu utai ti udah dipadahka Allah Taala ti Pemadu Tinggi deka nyadi ba nuan.


text:
Nuan deka diburu ari orang mayuh, lalu nuan deka diau begulai enggau jelu babas. Dalam pengelama tujuh taun nuan deka ngulam rumput baka sapi, lalu tinduk ba sebelah padang, ditinggang ambun. Udah nya baru nuan deka ngaku Allah Taala ti Pemadu Tinggi endang bekuasa atas semua perintah mensia, lalu iya ulih meri perintah nya ngagai sebarang orang ke dipilih Iya.


text:
Melikat nya ngeletak tuga nya ditinggalka ba tanah. Reti nya, nuan deka nyadi raja baru lebuh nuan ngaku Allah Taala endang merintah semua dunya.


text:
Nya alai titihka jaku lalau ti diberi aku, Tuan Raja. Badu agi bedosa. Kereja utai ti ngena, lalu kasihka orang ke seranta. Nya baru nuan deka mengkang kaya-raja.”


text:
iya bejaku, “Peda pemanah nengeri Babilon! Aku udah ngaga iya nyadi indu nengeri aku, kena aku ngayanka kuasa, pengering, mulia enggau penampak nama aku ti nyadi raja.”


text:
Sebedau leka jaku nya pansut ari nyawa iya, siti nyawa lalu bejaku ari serega, “Raja Nebukadnesar, pendingka jaku aku! Kuasa nuan ti nyadi raja diatu diambi ari nuan.


text:
Nuan deka diburu ari orang mayuh, diau begulai enggau jelu babas, lalu makai rumput baka sapi dalam pengelama tujuh taun. Udah nya nuan deka ngaku Allah Taala ti Pemadu Tinggi bisi kuasa atas perintah mensia, lalu Iya ulih meri perintah nya ngagai sebarang orang ke dipilih Iya.”


text:
Utai ti disebut nya lalu nyadi tekala nya. Nebukadnesar diburu ari orang mayuh, lalu makai rumput baka sapi. Ambun labuh ninggang tubuh iya, lalu buk iya mansang panjai sepemanjai hari baka bulu menaul, lalu kukut iya panjai baka kukut burung.


text:
Ku raja nya bejaku, “Lebuh tujuh taun nya nyau udah abis, aku engkadah ke langit, lalu aku badu agi gila. Aku lalu muji Allah Taala ti Pemadu Tinggi, lalu ngemesai sereta ngemuliaka Iya ke idup belama lama iya. “Iya deka merintah belama lama iya, lalu perintah Iya deka meruan belama lama iya.


text:
Orang di dunya tu nadai reti ba Iya. Melikat di serega enggau mensia di dunya tu endang diperintah Iya magang. Nadai orang ulih ngelaban peneka Iya tauka nyakal utai ti dikereja Iya.


text:
“Lebuh aku nyau udah badu agi gila, basa, pangkat aku ti nyadi raja, enggau mulia perintah aku lalu dipulaika baru ngagai aku. Bala pemesai, enggau bala aku ti tinggi pangkat nyambut penatai aku, lalu kuasa aku ti nyadi raja dipulaika baru ngagai aku, sereta enggau basa ti lebih agi ari ti dulu suba.


text:
“Nya alai, diatu aku, Nebukadnesar, muji, ngemesai sereta ngemuliaka Raja Serega. Semua utai ti dikereja Iya endang ngena sereta lurus magang, lalu Iya ulih ngemaruhka sebarang orang ke ngenyumbungka diri.”


text:
Nyadi sekali Raja Belsasar ngambi seribu iku orang ke tinggi pangkat ngagai siti pengerami makai besai, lalu sida begulai ngirup wain.


text:
Lebuh sida benung ngirup, Belsasar ngasuh orang ngambi changkir enggau mangkuk emas enggau pirak ti udah ditabanka apai iya Nebukadnesar ari Rumah Sembiang di Jerusalem. Kebuah raja nya ngasuh orang ngambi mangkuk enggau changkir nya, ngambika iya, bala pemesai iya, bala bini iya, enggau bala indu simpan iya ulih ngirup ngena utai nya.


text:
Changkir enggau mangkuk emas nya lalu tekala nya dibai ke dalam, lalu semua sida bela ngirup wain ngena changkir enggau mangkuk nya


text:
Tekala nya siti jari mensia lalu pegari, lalu belabuh nulis ba dinding istana nya, ba endur ti pemadu terang dipanchar lampu. Raja empu meda jari nya nulis.


text:
Iya manjung ngasuh orang ngangauka bala orang ke tau keramat, bala manang, enggau bala orang ke landik pasal bintang. Lebuh sida tama, raja lalu bejaku enggau sida, “Barang sapa nemu macha tulis tu, lalu madahka reti iya ngagai aku, deka diasuh begari ngena gari ungu raja, betenggakka rantai emas, lalu nyadi orang ke lumur tiga bekuasa dalam menua tu.”


text:
Bala penyanding penemu raja lalu mansang ke mua, tang nadai siku sida nemu macha tulis nya, tauka madahka reti iya ngagai raja.


text:
Raja Belsasar balat amat irau ati, lalu mua iya balat agi puchat, lalu bala pemesai iya nadai nemu utai ti patut dikereja sida.


text:
Lebuh indai raja ninga raja enggau bala pemesai iya inggar, iya lalu tama ngagai balai endur makai besai nya. Ku iya, “Awakka Tuan Raja idup belama iya! Anang takut, lalu anang ngasuh mua nuan puchat baka nya.


text:
Di menua ti diperintah nuan tu bisi siku lelaki ke ngembuan Roh Allah Taala dalam iya. Lebuh apai nuan nyadi raja, lelaki tu udah ngayanka diri nemu berunding, bisi penemu, enggau penemu-dalam baka bala petara. Lalu Raja Nebukadnesar, iya nya apai nuan udah ngasuh iya nyadi tuai bala orang ke nemu nilit nasit, ti tau keramat, bala manang, enggau orang ke landik pasal bintang.


text:
Iya bisi pengelandik ti nyelai, lalu iya bepenemu-dalam, sereta landik nerangka reti mimpi, nerangka entelah, enggau nerangka utai ti resia. Nya alai, pesanka lelaki nya. Nama iya Daniel, tang raja udah ngumbai iya Beltesasar. Awakka Daniel madahka reti semua utai tu ngagai nuan.”


text:
Daniel lalu dibai betemu enggau raja, lalu ku raja bejaku enggau iya, “Kati nuan tu Daniel, orang Judah ti udah dibuai ari menua nuan empu, lalu ditabanka apai aku kitu ari menua Judah?


text:
Aku bisi udah ninga berita pasal Roh Allah Taala ti kudus bisi dalam nuan, lalu nuan bisi pengelandik sereta bisi penemu enggau penemu-dalam.


text:
Bala penyanding penemu enggau bala orang ke tau keramat udah dibai tama kitu, lalu diasuh macha tulis tu, ngambika sida madahka reti utai nya ngagai aku, tang sida enda nemu reti utai nya.


text:
Nyadi aku udah bisi ninga pasal nuan ke nemu nerangka utai ti resia, lalu nemu nerangka utai ti mar diperatika. Enti nuan nemu macha tulis tu, lalu madahka reti utai nya ngagai aku, nuan deka dirasukka enggau gari ungu ti diraja, betenggakka rantai emas kena nandaka nuan dibasa orang, lalu nyadi orang ke lumur tiga bekuasa di menua tu.”


text:
Ku Daniel nyaut, “Simpan nuan empu meh pemeri nuan nya, tauka beri ngagai orang bukai. Aku deka macha ke Tuan Raja utai ti udah ditulis nya, lalu madahka reti iya ngagai nuan.


text:
“Allah Taala ti Pemadu Tinggi udah ngasuh apai nuan Nebukadnesar nyadi raja ti besai, lalu udah meri ngagai iya mulia enggau kuasa.


text:
Iya udah besai amat kuasa datai ke orang ari semua menua, bansa, enggau jaku nyau getar-getar takutka iya. Enti iya deka munuh orang, iya munuh. Enti iya deka nejuka orang nya idup, iya nejuka orang nya idup. Iya mechat tauka ngemesaika orang nitihka peneka ati iya empu.


text:
Tang laban iya sumbung, kieh ati sereta jai enggau orang, iya udah dibuai ari kerusi diraja iya, lalu nadai dibasa orang agi.


text:
Iya udah diburu ari orang mayuh, lalu iya berunding baka jelu. Iya diau begulai enggau keledai kampung, ngulam rumput baka sapi, lalu tinduk ba sebelah padang, lalu iya nadai utai kena ngelindung diri ari ambun. Ke pengujung iya, iya ngaku Allah Taala ti Pemadu Tinggi endang bekuasa atas semua perintah mensia, lalu ulih meri perintah nya ngagai sebarang orang ke dipilih Iya.


text:
Nuan ngereja utai ti ngelaban TUHAN ti di serega, lalu nuan udah mai ngagai endur tu changkir enggau mangkuk ti udah ditabanka ari Rumah Sembiang. Nuan enggau bala pemesai nuan, bala bini nuan, enggau bala indu simpan nuan bela ngirup wain ngena changkir enggau mangkuk nya, lalu muji bala petara ti digaga ari emas, pirak, temaga, besi, kayu enggau batu, petara ti enda ulih meda, enda ulih ninga, enda nemu utai. Tang nuan enda ngemesaika Allah Taala ti ngeletak nuan idup tauka mati, ke ngatur semua utai ti dikereja nuan.


text:
Lalu tu reti utai ti ditulis nya: diitung:, Allah Taala udah ngitung penyampau hari perintah nuan, lalu udah ngabiska iya.


text:
Belsasar lalu ngasuh bala ulun iya ngerasukka gari diraja ti bechura ungu ba Daniel, lalu ngerasukka tenggak emas ba rekung iya kena nandaka iya dibasa. Lalu iya ngasuh Daniel nyadi orang ke lumur tiga bekuasa di menua nya.


text:
Darius lalu mutuska runding deka ngeletak seratus dua puluh iku orang nyadi tuan gabenor di menua ti diperintah iya.


text:
Nambahka nya, iya milih Daniel enggau dua iku orang bukai ngemataka bala tuan gabenor, enggau ngintu semua reta tengkira raja.


text:
Enda lama udah bekau nya, Daniel ngayanka diri landik agi gawa ari orang dua iku ti bukai nya, enggau ari bala tuan gabenor. Laban Daniel berupai landik agi, raja lalu berunding deka ngasuh iya merintah semua menua nya.


text:
Udah nya orang dua iku nya, sereta enggau bala gabenor nya nguji ngiga penyalah Daniel lebuh iya bejalaika pengawa perintah di menua nya. Tang sida nadai nemu penyalah iya, laban Daniel endang orang ke tau dikarapka, lalu enda ngereja utai ti salah tauka enda lurus.


text:
Ku sida bejaku enggau pangan diri, “Kitai enda ulih ngiga utai kena besalahka Daniel, kelimpah ari utai ti besangkut-paut enggau agama iya empu”


text:
Semua kami ke bejalaika pengawa perintah di menua tu - bala orang ke ngemataka pengawa gabenor, sida gabenor empu, sapit gabenor, enggau bala pemesai ti bukai - udah besetuju minta nuan, Tuan Raja, meri siti atur nagang semua orang minta utai ari sebarang petara, tauka ari mensia, dalam kandang tiga puluh hari, tang semina minta utai ari Tuan Raja aja. Atur tu deka dipejalaika enggau terit, lalu barang sapa ngelanggar atur tu deka dibuai ngagai lubang singa.


text:
Nya alai, awakka Tuan Raja meri atur nya ngagai orang Media enggau orang Persia, lalu nyain atur nya, ngambika atur nya enda tau diubah.”


text:
Lebuh Daniel nemu atur nya udah disain, iya lalu pulai ke rumah. Nyadi ba siti bilik ti di sadau rumah iya, mayuh jenila ti nunga ngagai Jerusalem. Endang baka selama, dalam bilik nya iya besugang ba mua jenila, lalu besampi ngagai Allah Taala tiga kali sehari.


text:
semua sida lalu mansang ngagai raja, deka bedawaka Daniel. Ku sida, “Tuan Raja, nuan udah nyain atur ngeletak barang sapa minta utai ari sebarang petara tauka mensia, tang semina ari Tuan Raja empu aja dalam kandang tiga puluh hari, deka dibuai ngagai lubang singa.” Ku raja nyaut, “Sigi amat! Nitihka adat orang Media enggau orang Persia, atur nya enda tau diubah.”


text:
Udah nya sida lalu nyaut raja, “Siku ari orang ke udah dibuai ari menua Judah, ke benama Daniel, enda bebasaka Tuan Raja lalu enda ngasika atur ti diberi nuan. Iya besampi tiap hari, tiga kali sehari.”


text:
Lebuh raja ninga nya, ati iya balat tusah, lalu iya enggau naka ulih ngiga jalai nyelamatka Daniel. Iya majak begigaka jalai nya nyentuk ngagai padam mata panas.


text:
Udah nya bala orang ke bepekat ngelaban Daniel lalu datai baru ngagai raja, lalu bejaku enggau iya, “Tuan Raja nemu, nitihka adat orang Media enggau orang Persia, nadai atur ti diberi raja, tau diubah.”


text:
Nya alai raja lalu meri atur ngasuh Daniel dibai lalu ditikauka ngagai lubang singa. Ku iya bejaku enggau Daniel, “Awakka Allah Taala nuan, ke dipetuaika nuan enggau ati ti taluk, ngidupka nuan.”


text:
Sigi batu lalu diengkahka ba mua lubang nya, lalu raja ngelekatka chop tambit iya empu, enggau chop bala pemesai iya, ba batu nya, ngambika orang enda ulih ngelepaska Daniel.


text:
Udah nya raja lalu pulai ngagai istana iya. Semalam-malam nya iya enda tinduk, enda makai, enda ngelantangka diri.


text:
Lebuh iya datai dia, iya ngangau enggau ati ti irau, “Daniel, nembiak Allah Taala ti idup! Kati Allah Taala ti seruran dipetuaika nuan, ulih nyelamatka nuan ari bala singa?”


text:
Allah Taala udah ngasuh melikat Iya nutup mulut singa, ngambika sida enda ngemediska aku. Iya ngereja nya laban Iya nemu aku endang nadai penyalah, enggau laban aku nadai udah ngereja utai ti salah ngelaban nuan, O Tuan Raja.”


text:
Raja lalu gaga amat ati, lalu meri atur ngasuh orang narit Daniel pansut ari lubang singa. Sida lalu narit iya pansut. Dia sida meda iya nadai nama-nama, laban iya arapka Allah Taala.


text:
Udah nya raja lalu meri atur ngasuh orang nangkap semua sida ke udah bedawaka Daniel, lalu ngasuh sida dibuai ngagai lubang singa nya, sama enggau bini anak sida. Sebedau sida terengkah ba buntut lubang nya, bala singa endang udah nyambarka sida, lalu ngeredakka semua tulang sida.


text:
Aku meri atur ngagai serata menua ti diperintah aku, ngeletak semua orang enda tau enda nangi sereta bebasaka Allah Taala ti dipetuaika Daniel. “Iya Allah Taala ti idup, lalu Iya deka merintah belama iya. Perintah Iya enda ulih dirusak, lalu kuasa Iya enda nemu abis.


text:
Iya ngidup sereta ngelepas. Iya ngereja pengawa ti nyelai, enggau kereja ajih di serega enggau di dunya. Iya udah nyelamatka Daniel ari jelu singa.”


text:
Daniel mujur dalam semua utai lebuh maya perintah Darius, enggau lebuh maya perintah Sairus ari Persia.


text:
Nyadi sekali lebuh malam hari dalam taun ti keterubah Belsasar nyadi raja menua Babilon, aku bemimpi, lalu begenera. Aku lalu nuliska mimpi nya. Tu gaya utai


text:
Jelu ti terubah nya baka gamal singa, tang bisi sayap baka menaul. Lebuh aku benung nengkilaka iya, sayap iya ditingkilka. Jelu nya lalu diangkatka, lalu diasuh bediri tegir-tegir baka mensia. Udah nya runding mensia lalu diberi ngagai iya.


text:
Jelu ti kedua nya baka beruang ti bediri ngena kaki belakang iya. Iya manggum tiga iti tulang kerigai. Siti nyawa lalu bejaku ngagai beruang nya, “Alai nuan makai dagin nya enggau naka ulih nuan!”


text:
Lebuh aku benung nengkila, siku agi jelu pegari. Gamal iya baka gamal engkuli, tang ba belakang iya bisi empat iti sayap, ti baka sayap burung, lalu iya bisi empat igi pala. Iya diberi kuasa merintah.


text:
Lebuh aku benung nengkila, jelu ti keempat pegari. Iya kering, jai sereta balat ngenakutka. Iya ngeredakka utai ti digigit iya ngena ngeli besi ti besai, lalu udah nya iya ngelunjak sida. Iya enda baka tiga iku jelu ti bukai, laban iya bisi sepuluh iti tanduk.


text:
Lebuh aku benung genung-genung merening ngagai tanduk nya, aku lalu tepedaka siti tanduk ti mit pansut ngimbai tanduk ti bukai. Tanduk ti mit nya lalu nyabut tiga iti tanduk ti bukai. Tanduk ti mit nya bisi mata mensia, enggau mulut ti temegah.


text:
Lebuh aku benung nengkila, mayuh kerusi diraja lalu diengkahka ba endur nya. Iya ke idup belama iya duduk ba siti ari kerusi diraja nya. Gari Iya burak baka seleju, lalu buk Iya baka bulu bedus ti tulin. Kerusi diraja Iya baka kerita ti beapi-api, lalu kaki kerita nya mau laban api.


text:
Api lalu pansut ari kerusi diraja nya. Beribu-ribu iku orang bekereja ke Iya, lalu bejuta-juta iku orang bediri di mua Iya. Pengawa bechara lalu belabuh, lalu mayuh bengkah bup dibuka.


text:
Lebuh aku benung nengkila, aku agi ulih ninga tanduk ti mit nya temegah mansutka penyumbung diri. Lebuh aku agi benung nengkila, jelu ti keempat nya lalu dibunuh, lalu bangkai iya dibuai ngagai api lalu ditunu.


text:
Dalam genera malam nya, aku tepedaka utai ti baka gamal anak mensia, datai dalam mua hari, lalu mansang ngagai Iya ke idup belama iya, lalu diserahka ngagai Iya.


text:
Iya diberi kuasa, basa enggau mulia, ngambika orang ari semua menua, bansa, enggau jaku betuaika Iya magang. Kuasa Iya deka meruan belama iya, lalu perintah Iya enda nemu abis.


text:
Aku lalu mansang ngagai siku ari orang ke bediri dia, minta iya nerangka reti semua utai nya. Nya alai iya madahka reti utai nya ngagai aku.


text:
Lalu bala nembiak Allah Taala ti Pemadu Tinggi deka nerima kuasa diraja, lalu kuasa nya deka diempu sida belama lama iya.”


text:
Udah nya aku keran deka nemu pasal jelu ti keempat, ti enda sebaka enggau jelu ti bukai, jelu ti balat ngenakutka, ti ngeredakka utai ti diempa iya ngena kukut temaga, enggau ngena ngeli besi, lalu udah nya ngelunjak sida.


text:
Lalu aku mega keran deka nemu pasal sepuluh iti tanduk ti ba pala iya, enggau pasal tanduk siti ti pansut udah bekau nya, ti nyabut tiga iti tanduk ti bukai. Iya bisi mata enggau nyawa, lalu iya temegahka diri empu. Tanduk ti mit nya balat agi ngasuh ati takut ari tanduk ti bukai.


text:
Lebuh aku benung nengkila, tanduk ti mit nya lalu beperang ngelaban bala nembiak Allah Taala, lalu ngalahka sida.


text:
Udah nya, Iya ke idup belama iya datai, ngakim sereta ngarika bala nembiak Allah Taala ti Pemadu Tinggi. Maya udah datai alai bala nembiak Allah Taala deka nerima kuasa diraja.


text:
Tu penerang ti diberi ngagai aku: “Jelu ti keempat nya perintah ti keempat ti deka pegari di dunya, lalu iya lain agi ari semua perintah bukai. Iya deka ngeredakka, lalu ngelunjak semua dunya.


text:
Tanduk ti sepuluh iti nya sepuluh iku raja, ti deka merintah di menua nya. Udah nya siku agi raja deka pegari. Iya lain agi ari sida raja ke dulu agi ari nya, lalu iya deka muai raja ke tiga iku nya.


text:
Iya deka bejaku ngelaban Allah Taala ti Pemadu Tinggi, lalu nekanka pengidup bala nembiak Allah Taala. Iya deka nguji ngubah adat pengarap enggau gawai sida, lalu iya deka merintah bala nembiak Allah Taala tiga taun setengah.


text:
Semua kuasa diraja enggau pengering semua perintah di dunya tu deka diserahka magang ngagai bala nembiak Allah Taala ti Pemadu Tinggi. Perintah sida deka meruan belama iya, lalu semua perintah di dunya tu deka betuaika sida lalu ngasika sida.”


text:
Nya meh pengujung jerita tu. Aku balat amat takut, datai ke mua aku nyau tepuchat-kelat, lalu aku nadai madahka utai tu ngagai orang.


text:
Dalam genera nya aku nemu diri dalam nengeri Susa ti bekuta, dalam sitak menua Elam. Aku bediri ba tebing Sungai Ulai,


text:
lalu ba tebing sungai nya aku tepedaka siku bedus ti lelaki ti bisi dua iti tanduk ti panjai. Siti ari tanduk nya panjai agi sereta baru agi ari tanduk ti siti.


text:
Aku nengkilaka bedus ti lelaki nya nanduk tunga ke barat, ke utara, enggau tunga ke selatan. Nadai siku jelu ulih nagang iya, tauka ulih ngerarika diri ari kuasa iya. Iya ngereja utai nitihka peneka ati iya empu, lalu iya sumbung.


text:
Lebuh aku benung belematika reti utai nya, siku kambin datai belanda laju amat ari barat datai ke kaki iya nyau enda terengkah ba tanah. Iya bisi siti tanduk ti besai ba entara mata iya.


text:
Iya mansang ngagai bedus ti lelaki ti dipeda aku bediri ba tebing sungai, lalu belanda nempuh iya enggau pengabis pengering iya.


text:
Aku nengkilaka iya nyerang bedus ti lelaki nya. Iya balat amat ringat datai ke nanduk bedus ti lelaki nya enggau naka pemalat, lalu matahka kedua-dua iti tanduk bedus ti lelaki nya. Bedus ti lelaki nya enda ulih ngelaban iya, lalu rebah ke tanah, lalu dilunjak iya, lalu nadai orang ulih ngelepaska bedus ti lelaki nya ari kuasa iya.


text:
Kambin nya majak balat agi sumbung, tang lebuh iya nyadi pemadu bekuasa, tanduk iya patah. Tanduk nya lalu diganti empat iti tanduk ti besai. Genap iti tanduk nya nunjuk kebukai magang.


text:
Ari siti tanduk nya pansut siti tanduk ti mit, lalu kuasa tanduk ti mit tu ngerembai tunga ke selatan, enggau ke timur, enggau ngagai Menua Ti Udah Disemaya.


text:
Tanduk nya nyadi kering datai ke ulih nyerang bala soldadu serega, nyerang bintang, lalu muai sekeda sida ke tanah, lalu ngelunjak sida.


text:
Tanduk ti mit nya mega berani nyakap Anak Raja ti nyadi tuai soldadu serega, madamka semua pengawa ti beberika piring tiap hari ngagai Anak Raja nya, lalu ngerusak Rumah Sembiang.


text:
Orang ngereja penyalah ba endur nya, ukai ngenjuk piring ti endang patut diberi tiap hari, lalu agama ti bendar dibuai ke tanah. Tanduk nya mujur dalam semua utai ti dikereja iya.


text:
Udah nya aku ninga siku melikat betanya ngagai pangan diri, “Ni pengelama utai ti dipeda dalam genera tu agi majak nyadi? Ni pengelama dosa ti jai tu deka majak nganti piring ti diberi tiap hari? Ni pengelama bala soldadu serega enggau Rumah Sembiang tu diindik?”


text:
Aku ninga melikat nya nyaut, “Utai tu deka majak nyadi 2,300 lemai enggau 2,300 pagi lebuh piring nya diberi. Udah nya baru Rumah Sembiang nya deka digaga baru.”


text:
Aku lalu ninga siku melikat ngangau ari seberai Sungai Ulai, “Gabriel, terangka ngagai iya reti utai ti udah dipeda iya.”


text:
Gabriel datai lalu bediri ngimbai aku. Aku lalu balat amat takut datai ke aku nyau rebah ke tanah. Ku Gabriel bejaku enggau aku, “Anak mensia, nuan enda tau enda nemu reti genera nya. Genera nya besangkut-paut enggau pengujung dunya.”


text:
Lebuh iya benung bejaku, aku rebah ke tanah, luput. Tang iya megai aku, ngangkatka aku lalu nirika aku.


text:
Lalu ku iya bejaku, “Aku ngayanka ngagai nuan utai ti deka nyadi ketegal pengeringat Allah Taala. Genera nya madahka pengujung dunya.


text:
“Bedus lelaki ti bisi dua iti tanduk ti dipeda nuan, ngambarka perintah menua Media enggau menua Persia.


text:
Kambin nya ngambarka perintah menua Gerika, lalu tanduk ti besai ba entara mata iya nya ngambarka raja ti keterubah.


text:
Tanduk ti empat iti, ti pansut lebuh tanduk ti keterubah nya patah, ngambarka perintah nya deka dibagi ngagai empat bengkah perintah, ti enda sebaka pengering enggau perintah ti keterubah.


text:
“Lebuh perintah empat bengkah nya baru deka abis, lalu nyau jai datai ke sida enda tau enda diukum, siku raja ke kieh sereta jai, deka pegari.


text:
Iya deka nyadi kering, tang ukai laban kuasa iya empu. Iya deka balat ngerusak utai, lalu iya deka mujur dalam semua utai ti dikereja iya. Iya deka ngerusak orang ke bekuasa, enggau bala nembiak Allah Taala.


text:
Laban iya pintar, iya ulih nipu orang. Iya deka temegahka diri empu, lalu ngerusak mayuh orang enggau ngenyit. Indah Raja ke pemadu besai ari semua raja deh dichakap iya, tang iya deka dirusak, tang ukai ngena kuasa mensia.


text:
Genera pasal piring ti diberi lebuh lemai enggau pagi hari, ti udah diterangka ngagai nuan, deka dikamatka. Tang awakka utai nya nyadi resia diatu, laban utai nya deka dikamatka jemah ila.”


text:
Aku tusah ati sereta sakit dalam kandang dua tiga hari nya. Udah nya aku angkat, lalu pulai baru ngagai pengawa ti udah diasuh raja kereja aku, tang aku agi mengkang alit ati ke genera nya, lalu enda nemu reti iya.


text:
Dalam taun ti keterubah iya megai perintah, aku belajarka Bup Kudus, lalu berundingka tujuh puluh taun Jerusalem udah nyadi tembawai, nitihka utai ti udah dipadahka TUHAN ngagai nabi Jeremiah.


text:
Aku lalu besampi enggau bebendar ngagai TUHAN Allah Taala, minta kasih ngagai Iya. Aku bepasa, lalu begari ngena kain guni, lalu duduk malai amau.


text:
Aku besampi ngagai TUHAN Allah Taala aku, lalu ngaku dosa bansa aku empu. Ku aku, “TUHAN Allah Taala, Nuan endang besai, lalu kami nangika Nuan. Nuan endang tetap ati ngagai sempekat Nuan, lalu ngayanka pengerindu ti meruan ngagai orang ke rinduka Nuan sereta ngereja utai ti diasuh Nuan.


text:
“Kami udah bedosa, kami udah jai, kami udah ngereja penyalah. Kami udah nulak utai ti diasuh Nuan kereja kami, lalu kami udah limpang ari utai ti ngena ti udah diayanka Nuan ngagai kami.


text:
Kami enda mendingka bala nembiak Nuan, iya nya sida nabi, ke bejaku dalam nama Nuan ngagai bala raja kami, bala orang ke merintah kami, bala aki ini kami, enggau ngagai semua bansa kami.


text:
Nuan, TUHAN, endang seruran ngereja utai ti ngena, tang kami udah ngemaluka diri empu. Utai tu endang amat ba semua bala kami ke diau di Judea enggau di Jerusalem, enggau ba semua orang Israel ti udah diachirka Nuan ba sebelah menua ti jauh enggau ti semak, ketegal sida udah enda tetap ati ngagai Nuan.


text:
Bala raja kami, bala orang ke merintah kami, enggau bala aki ini kami udah ngereja utai ti balat ngemaluka kami empu, lalu udah bedosa ngelaban Nuan, O TUHAN.


text:
Kami enda mendingka Nuan, O TUHAN Allah Taala kami, lebuh Nuan ngasuh kami nitihka adat ti udah diberi Nuan ngagai kami nengah bala nembiak Nuan, iya nya sida nabi.


text:
Semua orang Israel udah ngelanggar adat Nuan lalu enggai mendingka jaku Nuan. Kami udah bedosa ngelaban Nuan. Nya alai Nuan udah ngasuh kami ditinggang semua sumpah ti ditulis dalam Adat nembiak Nuan Moses.


text:
Nuan udah ngereja utai ti deka dikereja Nuan ngagai kami enggau ngagai orang ke merintah kami. Nuan udah ngukum Jerusalem lebih balat agi ari Nuan ke ngukum nengeri bukai di dunya tu,


text:
lalu ngasuh kami ditinggang semua ukum ti disebut dalam Adat Moses. Datai ke diatu, O TUHAN Allah Taala kami, kami apin nguji ngelengkaka dosa kami, tauka nitihka pemendar ti diberi Nuan ngagai kami lalu ngerinduka ati Nuan.


text:
Nuan, O TUHAN Allah Taala kami, endang sedia deka ngukum kami, lalu Nuan udah ngukum kami, laban Nuan endang seruran ngereja utai ti ngena, lalu kami enda mendingka Nuan.


text:
“O TUHAN Allah Taala kami, Nuan udah ngayanka kuasa Nuan lebuh Nuan mai bala nembiak Nuan pansut ari menua Ejip, lalu kuasa Nuan endang agi mengkang dikingatka kami. Kami udah bedosa. Kami udah salah.


text:
Nuan udah bejaku ngarika kami dulu menya, nya alai anang agi ringat ngagai Jerusalem. Nengeri tu endang enggi Nuan, bukit Nuan ti kudus. Semua orang di menua ti ngelingi kami endang enda bebasaka Jerusalem, sereta ngeleseka bala nembiak Nuan ketegal dosa kami, enggau ketegal penyai ti udah dikereja bala aki ini kami.


text:
O Allah Taala, dingaka sampi enggau peminta aku tu. Gaga baru meh Rumah Nuan ti udah rusak. Gaga iya baru ngambika semua orang deka nemu Nuan endang Allah Taala.


text:
Pendingka kami, O Allah Taala. Malik ngagai kami, lalu peda meh penusah kami, enggau pemerinsa nengeri ti ngangkatka nama Nuan. Kami besampi ngagai Nuan laban Nuan endang kasih, ukai laban kami udah ngereja utai ti ngena.


text:
TUHAN, pendingka kami. Ampun meh kami. Dingaka kami, lalu kereja meh utai ti dipinta kami! Anang betangguh, ngambika semua orang nemu Nuan endang Allah Taala. Nengeri tu enggau bala orang tu endang enggi Nuan magang.”


text:
Aku majak besampi, ngaku dosa aku enggau dosa bansa aku, dosa orang Israel, lalu minta TUHAN Allah Taala aku nirika baru Rumah Sembiang Iya ti kudus.


text:
Lebuh aku benung besampi, Gabriel, ti udah dipeda aku dalam genera ti dulu, datai terebai nurun ngagai aku. Nyadi jam ba urung nya endang maya orang ngenjuk piring lemai hari.


text:
Ku Gabriel nerangka ngagai aku, “Daniel, aku datai laban aku deka meri nuan penemu-dalam enggau pengelandik meretika utai.


text:
Lebuh nuan belabuh mantaika peminta nuan ngagai Allah Taala, Iya nyaut nuan. Iya rinduka nuan, nya alai aku udah datai ditu madahka saut ngagai nuan. Dingaka enggau manah lebuh aku nerangka genera nya.


text:
“Tujuh kali tujuh puluh taun nya meh pengelama ti udah diletak Allah Taala kena Iya ngelepaska bansa nuan enggau nengeri kita ke kudus tu, ari dosa enggau penyai. Dosa deka diampun, lalu pengelurus ti meruan belama iya deka didudukka, ngambika genera, enggau jaku nabi dikamatka, lalu Rumah Sembiang ti kudus deka diserahka baru.


text:
Peratika utai tu ngambika nuan mereti: Berengkah ari maya meri atur ngaga Jerusalem baru, nyentuk ngagai maya penatai tuai ke dipilih Allah Taala, tujuh kali tujuh taun deka lempus. Jerusalem deka digaga baru. Jalai raya enggau kuta ti tegap deka digaga baru, lalu nengeri nya deka mengkang bediri tujuh kali enam puluh dua taun, tang tu maya mayuh macham penusah nyadi.


text:
Lalu ba pengujung timpuh nya, tuai ti udah dipilih Allah Taala deka dibunuh enggau nadai kebuah. Nengeri nya enggau Rumah Sembiang deka diserang lalu dirusak bala soldadu pemerintah ti bekuasa. Pengujung nya deka datai baka ai bah, mai perang enggau pengerusak ti udah disediaka Allah Taala.


text:
Tuai nya deka ngaga siti sempekat enggau mayuh orang dalam kandang tujuh taun, lalu lebuh setengah ari timpuh nya udah lempus, iya deka madamka semua pengawa ti beberika piring enggau pemeri. Utai Ti Balat Jai deka diengkah ba legit Rumah Sembiang, lalu deka mengkang dia nyentuk ngagai maya orang ke ngengkahka iya dia besatup enggau penusah ti udah disediaka Allah Taala ke iya.”


text:
Dalam taun ti ketiga Sairus udah nyadi raja besai menua Persia, siti pesan bisi dipandangka ngagai Daniel, ke dikumbai Belsasar. Pesan nya endang amat, tang kelalu mar diperatika. Pesan nya udah diterangka ngagai Daniel dalam genera.


text:
Aku enda makai pemakai ti nyamai, tauka dagin, enda ngirup wain, tauka nyugu buk aku datai ke tiga minggu nya udah lempus.


text:
Aku engkadah lalu tepedaka siku orang ke ngena pekayan linin, enggau belulang ti digaga ari emas ti tulin.


text:
Tubuh iya beperenching baka batu ti berega. Mua iya bepijar baka kilat, lalu mata iya baka daun api. Lengan enggau kaki iya beperenching baka temaga ti udah dipugar, lalu nyawa iya inggar munyi panjung bala mayuh.


text:
Semina aku aja ke meda genera nya. Sida ke enggau aku nadai meda utai, tang sida balat takut, rari lalu belalai.


text:
Semina aku aja agi tinggal dia, ke meda genera ti nyelai nya. Aku nyau lembut tulang, lalu mua aku puchat.


text:
Udah nya siti jari megai aku lalu ngangkatka aku, lalu aku angkat betunjang ngena jari enggau patung aku. Aku agi getar-getar.


text:
Ku melikat nya bejaku enggau aku, “Daniel, Allah Taala rinduka nuan. Bediri nuan lalu pendingka enggau manah utai ti deka disebut aku. Aku udah diasuh betemu enggau nuan.” Lebuh iya nyebut nya, aku lalu bediri, tang agi getar-getar.


text:
Udah nya ku iya bejaku, “Daniel, anang takut. Allah Taala udah ninga sampi nuan kenyau ari nuan ke terubah mutuska runding deka ngemaruhka diri ngambika nuan ulih meretika utai. Aku datai ditu laban aku deka nyaut sampi nuan.


text:
Melikat ke megai menua Persia udah ngelaban aku dua puluh satu hari. Udah nya Mikael, siku ari bala tuai melikat, datai nulung aku, laban aku udah ditinggalka kediri-diri di menua Persia.


text:
Aku udah datai ditu laban aku deka ngasuh nuan meretika utai ti deka nyadi ba bala nembiak nuan jemah ila. Genera tu nunjukka utai ti deka nyadi jemah ila.”


text:
Udah nya melikat nya, ke baka gamal mensia, ngangkatka jari iya lalu negu mulut aku. Ku aku bejaku enggau iya, “Tuan, genera tu ngasuh aku lembut tulang lalu aku enda ulih badu getar-getar.


text:
Aku nyau baka ulun ke bediri di mua tuan iya. Baka ni ku aku ulih bejaku enggau nuan? Aku nyau lembut tulang lalu enda ulih enseput.”


text:
Ku iya bejaku, “Anang takut, menyadi. Nuan nadai utai ngawa. Nuan enda tau enda kering sereta berani!” Lebuh iya bejaku ngagai aku, aku berasai kering, lalu ku aku bejaku, “Bejaku meh nuan, tuan, laban nuan udah ngasuh aku kering.”


text:
Iya lalu bejaku, “Kati nuan nemu kebuah aku datai ngagai nuan? Diatu aku enda tau enda pulai baru lalu beperang ngelaban melikat menua Persia, lalu lebuh aku udah ngalahka iya, melikat menua Gerika deka datai.


text:
Tang aku deka madahka ngagai nuan utai ti ditulis dalam bup pemendar. Nadai orang bukai nulung aku ngelaban melikat dua iku nya, semina Mikael aja, melikat ke nyaga nuan.


text:
Lalu utai ti deka dipadahka aku ngagai nuan nya utai ti amat.” Ku melikat nya bejaku, “Tiga iku agi raja deka megai perintah di menua Persia, lalu ditangkanka raja ti keempat, ti deka nyadi kaya agi ari semua sida ti bukai. Lebuh iya udah nyadi kering laban pengaya iya, iya deka nyakap perintah menua Gerika.


text:
“Udah nya siku raja ti berani deka pegari. Iya deka merintah sebuah menua ti besai, lalu iya deka ngereja utai nitihka peneka ati iya.


text:
Tang lebuh kuasa iya nyau besai amat, menua ti diperintah iya deka pechah lalu dibagi empat. Bala raja ke ukai ari peturun iya deka merintah nganti iya, tang sida nya enda bekuasa baka iya.


text:
“Raja menua Ejip deka nyadi kering. Tang siku ari tuai soldadu iya deka nyadi kering agi, lalu megai perintah di menua ti besai agi.


text:
Nyau berapa taun udah bekau nya, raja menua Ejip deka beserakup enggau raja menua Siria, lalu ngasuh anak indu iya jadi enggau raja menua Siria. Tang penyerakup seduai nya enda tan lama, lalu anak indu raja menua Ejip nya, laki iya, anak iya, enggau bala ulun ke sama bejalai enggau iya, deka dibunuh magang.


text:
Enda lama udah bekau nya, siku ari kaban belayan indu nya deka nyadi raja. Orang nya deka nyerang bala soldadu raja menua Siria, tama ngagai kuta sida, lalu ngalahka sida.


text:
Orang nya deka mai pulai baru ngagai menua Ejip engkeramba petara sida enggau perengka emas enggau pirak ti udah diserahka ngagai bala petara nya. Lebuh menua nya udah bebaik dua tiga taun


text:
“Bala anak lelaki raja menua Siria deka nyendiaka diri beperang, lalu ngempuruka mayuh bala soldadu. Siku ari bala anak raja nya deka ngalun baka ai bah, lalu nyerang kuta munsuh.


text:
Raja menua Ejip deka ringat, lalu beperang ngelaban raja menua Siria, lalu nangkap bala soldadu raja menua Siria.


text:
Raja menua Ejip deka temegahka diri ke menang, sereta temegahka pemayuh bala soldadu ti udah dibunuh iya, tang iya enda menang belama.


text:
“Raja menua Siria deka pulai baru, lalu ngempuruka mayuh agi bala soldadu ari ti dulu. Ba maya ti ngena, iya deka datai baru mai bala soldadu ti mayuh bendar, ti chukup disikap enggau senyata.


text:
Nya baru mayuh orang deka angkat ngelaban raja menua Ejip. Lalu sekeda orang ke mangah ari bansa nuan empu, Daniel, deka angkat ngelaban ketegal genera ti udah dipeda sida, tang sida deka alah.


text:
Raja menua Siria deka ngelulung nengeri ti bekuta nya, lalu ngalahka nengeri nya. Bala soldadu menua Ejip lalu enggai agi ngelaban. Indah soldadu sida ke pemadu kering, deh nadai pengering agi.


text:
Orang Siria ke nyerang nya deka merinsaka sida enggau sepeneka ati sida, lalu nadai orang tan ngelaban iya. Iya deka bediri di Menua Ti Udah Disemaya, lalu merintah menua nya.


text:
“Raja menua Siria deka bekira nyerang ngena semua bala soldadu iya. Udah nya, ngambika iya ulih ngerusak menua munsuh, iya deka beserakup enggau munsuh nya, lalu ngasuh anak indu iya jadi enggau munsuh nya. Tang pelan iya enda mujur.


text:
Udah bekau nya, raja menua Siria deka nyerang mayuh bengkah bansa ti ba tebing tasik, lalu ngalahka sida. Tang siku tuai orang menua bukai deka ngalahka iya, lalu madamka penyumbung iya. Tuai nya deka mutarka penyumbung raja Siria kena iya malas penyumbung raja nya empu.


text:
Raja nya deka pulai baru ngagai kuta di menua iya empu, tang iya deka alah laban munsuh, lalu nya meh pengujung iya.


text:
“Iya deka ditangkanka siku agi raja, ti deka ngasuh siku pemesai nekanka pengidup orang mayuh lalu mejalka sida mayar chukai, kena iya nambahka pengaya menua ti diperintah iya. Enda lama udah bekau nya iya deka dibunuh, tang ukai di mua orang mayuh, lalu ukai lebuh maya perang.”


text:
Melikat nya lalu majak meri penerang: “Raja menua Siria ti deka nangkanka iya, nya orang ke jai lalu enda patut nyadi raja, tang iya deka datai lalu ngerampas kuasa ngena jalai tipu.


text:
Iya deka nyain sempekat enggau mayuh bengkah bansa bukai, lalu nipu sida, lalu iya deka mansang kering-sekering, taja pen iya megai perintah di menua ti mit.


text:
Iya deka nyerang enggau ngenyit sitak menua ti kaya, lalu deka ngereja utai ti enda kala dikereja bala aki ini iya. Udah nya iya deka magi ngagai bala orang ke nitihka iya, barang enggau reta tengkira ti udah dirampas iya lebuh beperang. Iya deka bekira nyerang mayuh bengkah kuta, tang timpuh iya nyau deka abis enda lama da agi.


text:
“Enggau ati ti berani iya deka ngempuruka mayuh bala soldadu kena iya nyerang raja menua Ejip ke sedia deka ngelaban iya ngena bala soldadu ti mayuh sereta kering. Tang raja menua Ejip deka kena tipu, lalu iya enda ulih mujur.


text:
Udah nya raja dua iku nya deka duduk begulai makai ba siti mija, tang juluk ati seduai iya jai, lalu seduai iya deka ngemulaka pangan diri. Seduai iya nadai bulih utai ti dikinginka seduai iya, laban timpuh utai nya apin datai.


text:
Raja menua Siria deka pulai baru ngagai menua iya empu mai semua perapasan ti udah dirampas iya, lalu udah mutuska runding deka ngerusak agama bala nembiak Allah Taala. Iya deka ngereja utai nitihka peneka ati iya, lalu udah nya pulai baru ngagai menua iya empu.


text:
“Udah bekau nya iya deka nyerang menua Ejip baru, tang sekali tu utai ti deka nyadi nya lain agi ari ti dulu.


text:
Orang bansa Rome deka datai ngena kapal lalu ngelaban iya, lalu iya deka takut. “Udah nya iya deka nikal, mai ati ti balat ringat, lalu nguji ngerusak agama bala nembiak Allah Taala, nitihka jaku lalau ari orang ke udah ngelengkaka agama nya.


text:
Sekeda bala soldadu iya deka ngamahka Rumah Sembiang. Sida deka madamka pengawa ti beberika piring tiap hari, lalu nirika Utai Ti Balat Jai.


text:
Ngena jalai tipu, raja nya deka ngulihka sukung ari sida ke udah ngelengkaka agama sida, tang orang ke nitihka Allah Taala deka ngelaban sida.


text:
Bala tuai ti bepenemu-dalam deka magi penemu-dalam ngagai mayuh orang bukai. Tang dalam berapa hari aja sekeda sida deka mati beperang, tauka mati ditunu, lalu sekeda deka dirumpak, lalu digaga nyadi orang tangkap.


text:
Lebuh pengawa bebunuh nya benung nyadi, bala nembiak Allah Taala deka nerima tulung mimit, taja pen mayuh orang ke setanah enggau sida semina deka beserakup kena ngiga penguntung ke diri empu aja.


text:
Sekeda bala tuai ti bepenemu-dalam deka dibunuh, tang pemati sida deka nuchi orang mayuh. Utai tu deka majak nyadi datai ke ujung, ba maya ti udah diletak Allah Taala.


text:
“Raja menua Siria deka ngereja utai nitihka peneka ati iya empu. Iya deka temegah madahka diri besai agi ari sebarang petara, kering agi ari Allah Taala ti Pemadu Tinggi. Iya ulih ngereja utai nya nyentuk ngagai maya Allah Taala deka ngukum iya. Allah Taala deka ngereja utai nitihka pelan Allah Taala empu.


text:
Raja nya enggai ibuhka petara ti udah dipetuaika bala aki ini iya, enggau petara ti dikerinduka sida ke indu. Iya ti bendar, iya enggai ibuhka semua petara, laban iya ngumbai diri besai agi ari sida.


text:
Tang iya deka ngemesaika petara ti nyaga kuta. Iya deka meri emas, pirak, batu ti berega, enggau pemeri bukai ti berega ngagai petara ti enda kala disembah aki ini iya.


text:
Iya deka ngasuh orang ke nyembah petara orang bansa bukai, nyaga kuta iya. Iya deka meri basa ti besai ngagai sida ke nerima iya nyadi raja, meri sida pangkat ti tinggi, lalu meri sida tanah nyadika upah sida.


text:
“Lebuh timpuh raja menua Siria nyau deka abis, raja menua Ejip deka nyerang iya, lalu raja menua Siria deka ngelaban ngena semua kuasa iya, ngena kerita perang, kuda, enggau berapa buah kapal. Iya deka nyerang mayuh bengkah menua, baka ai bah.


text:
Iya deka mega nyerang Menua Ti Udah Disemaya lalu munuh bepuluh ribu iku orang, tang menua Edom, Moap, enggau teda menua Amon, enda diserang.


text:
Iya deka nabanka pengaya ti dilalaika ti digaga ari emas, pirak enggau utai bukai ti dikesayauka, ari menua Ejip. Iya deka ngalahka menua Libia enggau menua Etiopia.


text:
Udah nya iya deka takut ninga berita ti datai ari timur enggau ari utara, lalu iya deka bebendar belaban, lalu munuh mayuh orang.


text:
Iya deka nirika langkau kain diraja iya ti besai ba entara tasik enggau bukit ti kudus. Tang iya deka mati, nadai orang nulung.”


text:
Ku melikat nya bejaku, “Lebuh maya nya ila, melikat Mikael, ke nyaga bala nuan, deka pegari. Udah nya penusah ti besai deka nyadi. Nadai penusah ti jai agi ari nya udah kala nyadi kenyau ari penumbuh bansa ti terubah menya. Lebuh maya nya ila, semua orang ari bansa nuan, ke bisi nama ditulis dalam bup Allah Taala, deka diidupka.


text:
Mayuh sida ke udah mati, deka idup baru. Sekeda deka idup belama iya, lalu sekeda deka dipechat belama iya.


text:
Bala tuai ti bepenemu-dalam deka manchar baka penampak langit. Lalu sida ke udah ngajar orang ngereja utai ti ngena, deka manchar baka bintang belama iya.”


text:
Ku iya bejaku enggau aku, “Nya alai, Daniel, tutup bup nya, lalu lekatka chop tambit ba iya nyentuk ngagai pengujung dunya. Ba jam ke diatu, mayuh orang deka masau jam nguji meratika utai ti nyadi.”


text:
Udah nya aku lalu tepedaka dua iku orang bediri ba tebing sungai, siku ba tebing seberai, lalu siku ba tebing seberai.


text:
Siku ari seduai nya nanya melikat ke bediri ari ulu iya, “Ni pengelama baru utai ti nyelai nya badu agi nyadi?”


text:
Melikat nya lalu ngedarka jari iya kedua piak ke langit, lalu besumpah dalam nama Allah Taala ti idup belama iya, lalu aku ninga iya nyebut, “Pengelama iya tiga taun setengah. Lebuh bala nembiak Allah Taala badu agi diperinsa, nya meh maya semua utai tu badu agi nyadi.”


text:
Aku ninga utai ti disebut iya, tang aku enda meretika utai nya. Nya alai aku nanya, “Tang baka ni ku jalai semua utai tu deka badu agi nyadi, Tuan?”


text:
Ku iya nyaut, “Nuan enda tau enda mupuk diatu, Daniel, laban leka jaku tu resia sereta dilalaika nyentuk ngagai pengujung dunya.


text:
Mayuh orang deka dituchi. Sida ke jai enda ulih mereti, tang deka majak nyadi orang ke jai. Semina sida ke bepenemu-dalam aja deka mereti.


text:
“Kenyau ari maya pengawa ngenjuk piring tiap hari nya dipadamka, reti nya, kenyau ari maya penatai Utai Ti Balat Jai nya, 1,290 hari deka lempus.


text:
“Lalu nuan, Daniel, enda tau enda tetap ati nyentuk ke ujung. Udah bekau nya nuan deka mati, tang nuan deka angkat idup baru lalu nerima upah nuan ba pengujung dunya.”


text:
Tu pesan ti diberi TUHAN ngagai Hosea anak Beeri lebuh Usiah, Jotam, Ahas, enggau Hesekiah nyadi raja menua Judah lalu Jeroboam anak Jehoas nyadi raja menua Israel.


text:
Lebuh TUHAN bejaku ngagai orang Israel ngena Hosea keterubah iya, Iya bejaku munyi tu, “Hosea, alai nuan jadi enggau indu sundal, ngambika iya ngadaka anak ke nyundal baka iya, laban nya gaya menua tu udah butang ketegal iya udah ninggalka Aku.”


text:
Nya alai Hosea lalu jadi enggau indu siku ke benama Gomer anak Diplaim. Lebuh Gomer ngadaka anak lelaki seduai iya ke tuai,


text:
TUHAN bejaku ngagai Hosea, “Beri iya nama ‘Jesril,’ laban enda lama da agi Aku deka ngukum raja orang Israel laban aki iya Jehu udah munuh orang di Jesril. Aku deka ngerusak perintah Jehu.


text:
Gomer ngadaka anak iya ti kedua. Sekali tu anak iya indu. Ku TUHAN bejaku ngagai Hosea, “Beri nama iya ‘Enda Dikerinduka.’ laban Aku enggai agi ngayanka pengerindu ngagai orang Israel tauka ngampun sida.


text:
Tang Aku deka ngayanka pengerindu ngagai orang Judah. Aku TUHAN Allah Taala sida deka ngelepaska sida, tang Aku enggai ngereja nya ngena perang - ngena pedang tauka panah enggau laja tauka ngena kuda tauka ngena orang ke nepan kuda.”


text:
Lebuh Gomer badu agi nusuka anak indu iya, iya lalu ngandung baru, lalu ngadaka siku agi anak lelaki.


text:
Ku TUHAN bejaku ngagai Hosea, “Beri iya nama ‘Ukai Bala Nembiak Aku,’ laban orang Israel ukai bala nembiak Aku, lalu Aku ukai Allah Taala sida.”


text:
Orang Israel deka mayuh tubuh baka pasir ti di tasik, enda ulih diitung tauka ditakar. Diatu Allah Taala bejaku ngagai sida, “Kita ukai nembiak Aku,” tang maya deka datai alai Iya deka nyebut ngagai sida, “Kita tu anak Allah Taala ti idup!”


text:
Orang Judah enggau orang Israel deka beserakup baru. Sida deka milih siku tuai, lalu sida deka sekali agi mansang sereta nyadi kaya di menua sida empu. Sigi amat, hari Jesril deka nyadi hari ti besai!


text:
Anak, alai kita bejaku enggau indai kita, taja pen iya ukai bini Aku agi, lalu Aku pen ukai laki iya agi. Bejaku enggau iya minta iya badu agi butang, lalu badu agi nyundal,


text:
enggai ke Aku ngeruntun kain ari tubuh iya ngambika iya telanjai baka iya ke baru ada menya. Aku deka ngaga iya nyadi menua puang, lalu iya deka mati aus.


text:
Aku enggai kasihka bala anak iya, laban sida nya anak indu sundal ti enda nemu malu. Ku indai sida bejaku, “Aku deka mansang ngagai bala ambai aku, ke meri aku pemakai enggau ai, bulu bedus enggau kain linin, minyak kana enggau wain.”


text:
Nya alai Aku deka ngandang iya ngena pagar ti digaga ari kayu ti beduri, lalu ngaga dinding kena mempang jalai iya.


text:
Iya deka belanda nitihka bala ambai iya, tang enda ulih nitihka sida. Iya deka begigaka sida, tang enda tetemuka sida. Udah nya iya deka bejaku, “Aku deka pulai baru ngagai laki aku ti terubah, laban aku udah lantang agi diau begulai enggau iya suba ari aku ke diatu.”


text:
Iya sigi enggai ngaku Aku udah meri iya gandum, wain, minyak kana, enggau semua pirak enggau emas ti dikena iya nyembah Baal.


text:
Nya alai lebuh maya ngetau nyau datai, Aku deka ngambi pulai baru gandum enggau wain ti udah diberi Aku ngagai iya, lalu deka ngambi bulu bedus enggau kain linin ti udah diberi aku kena iya begari.


text:
Aku deka madamka semua gawai iya, iya nya gawai ninting taun, gawai tiap bulan, enggau pengerami Hari Sabat iya, iya nya semua gawai pengarap iya.


text:
Aku deka ngerusak kebun anggur enggau kayu ara iya ti dikumbai iya diberi bala ambai iya ketegal iya udah bekereja ke sida. Aku deka ngaga kebun anggur enggau kebun buah ara iya nyadi menua puang, laban jelu babas deka ngerusak sida.


text:
Aku deka ngukum iya laban iya udah begawai ke bala petara Baal, lebuh iya nunu menyan ngagai sida, lalu ngias diri ngena tinchin enggau batu ti berega, lalu nitihka bala ambai iya, lalu enda ingatka Aku, ku TUHAN bejaku.


text:
Nya alai Aku deka mai iya ngagai menua puang, laban Aku deka ngulihka ati iya baru ngena jaku ti siru.


text:
Aku deka meri kebun anggur iya pulai baru ngagai iya, lalu ngaga Emperan Penusah nyadika pintu pengadang. Iya deka nyaut Aku dia baka iya ti udah nyaut Aku lebuh iya agi biak suba, lebuh iya datai ari menua Ejip.


text:
Lebuh maya nya ila, Aku deka ngaga siti sempekat enggau semua jelu babas enggau burung, ngambika sida enda ngemediska bala nembiak Aku. Aku deka mega muai semua senyata perang ari menua tu, semua pedang enggau panah, ngambika bala nembiak Aku diau dalam pemaik enggau pengelikun.


text:
Israel, Aku deka ngambi nuan nyadika bini Aku dalam pengelurus, sereta tetap ati ngagai nuan. Aku deka seruran rindu sereta kasihka nuan lalu bempu nuan belama iya.


text:
Aku deka ngamatka semaya Aku, lalu ngaga nuan nyadika enggi Aku, lalu nuan deka ngaku Aku nyadika TUHAN nuan.


text:
Lebuh maya nya ila, Aku deka nyaut sampi bala nembiak Aku Israel. Aku deka ngasuh hari ujan, lalu tanah deka mansutka gandum enggau buah anggur enggau buah kana.


text:
Aku deka ngentapka bala nembiak Aku diau di menua tu, lalu ngasuh sida kaya-raja. Aku deka ngayanka pengerindu ngagai sida ke dikumbai “Enda Dikerinduka,” enggau ngagai sida ke dikumbai “Ukai Bala Nembiak Aku” Aku deka nyebut, “Kita tu nembiak Aku,” lalu sida deka nyaut, “Nuan meh Allah Taala kami.”


text:
Ku TUHAN bejaku ngagai aku, “Alai nuan mupuk baru lalu ayanka pengerindu nuan ke siku indu ke butang enggau ambai iya. Nuan enda tau enda rinduka iya baka Aku ti agi mengkang rinduka orang Israel, taja pen sida limpang ngagai petara bukai, lalu rindu mai piring buah anggur ti udah disalai ngagai engkeramba.”


text:
Aku lalu madahka iya deka lama nganti aku, lalu enda tau nyundal, tauka butang, lalu aku pen enda mega tau beleman enggau iya.


text:
Nya meh pengelama orang Israel deka idup nadai raja tauka tuai bansa, nadai ngenjuk piring, nadai tiang batu keramat, nadai engkeramba, nadai anak patung kena nujum.


text:
Tang maya deka datai alai orang Israel deka sekali agi pulai baru ngagai TUHAN Allah Taala sida enggau ngagai peturun David ke nyadika raja sida. Udah nya baru sida deka nangika TUHAN, lalu nerima pemeri ti manah ari Iya.


text:
Ku TUHAN bedawaka orang Israel: “Kita orang Israel, pendingka utai ti disebut TUHAN. Penetap ati enggau pengerindu nadai agi di menua tu, lalu orang Israel enda ngaku Aku nyadika Allah Taala sida.


text:
Sida ngaga semaya, tang sida mungkir ari semaya nya. Sida bula, munuh orang, ngenchuri, sereta butang. Penyalah sida nambah-menambah. Orang nyau betangkan-tangkan mati dibunuh.


text:
Nya alai menua tu deka rangkai, lalu semua utai ti idup di menua tu deka mati magang. Semua mensia, jelu, burung, enggau ikan deka mati magang.”


text:
Ku TUHAN bejaku, “Anang besalah sebarang orang! Ukai semua orang salah. Aku bejaku ngelaban kita ke imam.


text:
Siang malam kita ngereja penyalah, lalu sida nabi pen nadai mega lebih ari kita. Aku deka ngerusak Israel ti indai kita.


text:
Nembiak Aku deka dirusak, laban sida enda bedulika Aku. Kita ke imam enda bedulika Aku, lalu udah nulak ajar Aku. Nya alai, Aku nulak kita, lalu enggai ngaku bala anak kita nyadika imam Aku.


text:
“Makin mayuh agi kita nyadi imam, makin mayuh agi ga kita bedosa ngelaban Aku. Nya alai Aku enggai agi masa kita, tang deka mechat kita.


text:
Kita gaga ati meda bala nembiak Aku bedosa, ngambika kita ulih ngelantangka diri ngena piring ti dikena muai dosa sida.


text:
Kita deka merinsa natka ukum baka orang mayuh! Aku deka ngukum kita ketegal penyai ti dikereja kita.


text:
Kita deka makai piring ti endang ungkup kita, tang kita deka mengkang lapar. Kita deka nyembah petara ti ngasuh peridi, tang kita deka mengkang nadai anak, laban kita udah ninggalka Aku lalu nitihka petara bukai.”


text:
Bala nembiak Aku betanyaka utai ngagai kayu, lalu tungkat sida meri sida leka jaku. Laban roh sundal udah nesatka sida, lalu sida udah ninggalka Allah Taala sida, ngambika sida ulih nyundal.


text:
Sida ngenjuk piring ba endur alai nyembah engkeramba ba sebelah tuchung bukit, lalu sida nunu menyan di baruh kayu ti tinggi sereta jurai ba sebelah munggu, laban endur nya lindung! Nya lalu ngujungka bala anak indu kita nyundal, lalu menantu indu kita butang.


text:
Aku enggai ngukum anak indu kita ketegal sida nyundal, lalu Aku pen enda mega ngukum menantu indu kita ketegal sida butang, laban laki sida empu deh beleman enggau indu sundal, lalu ngenjuk piring sama enggau indu sundal dalam rumah sembiang. Pemeli kita empu deka ngujungka kita dirusak.


text:
“Tang taja pen kita orang Israel enda tetap ati ngagai Aku, awakka Judah enda ngereja utai ti salah baka nya. Anang nyembah di Gilgal tauka di Bet-aben, tauka ngaga semaya dia dalam nama Allah Taala ti idup.


text:
Orang Israel kieh baka penakan kuda. Baka ni ku Aku ulih engkani sida baka ke engkani anak domba ba padang rumput?


text:
Lebuh sida udah balat ngirup wain, sida lalu ngelantangka diri nyundal. Sida rindu agi ke diri dipechat ari ke dibasa.


text:
Sida deka ditabanka, baka ke dikebuka ribut, lalu sida deka malu ke piring ti diberi sida ngagai engkeramba.


text:
“Pendingka tu ulih kita ke imam! Peratika enggau manah, kita orang Israel! Anang enda mending, kita ke ari ruang bilik raja! Kita udah dikarapka ngakim enggau lurus, tang kita empu deka diakim! Kita udah nyadi panjuk di Mispah, nyadi jarin ti ditan ba Bukit Tabor,


text:
Aku nemu gaya bansa orang Israel. Sida enda ulih belalai ari Aku. Sida udah enda tetap ati ngagai Aku, lalu sida enda patut nyembah Aku.”


text:
Penyai ti udah dikereja orang mayuh nagang sida pulai baru ngagai Allah Taala sida. Pengawa ti besembahka engkeramba balat nanchang sida, lalu sida enda ngaku TUHAN.


text:
Penyumbung orang Israel deka besaksi ngelaban sida empu. Dosa sida empu ti ngasuh sida tesangkut lalu tetingkap, lalu orang Judah sama rebah enggau sida.


text:
Sida mai bedus enggau sapi sida lalu meri utai nya nyadika piring ngagai TUHAN, tang utai nya nadai mai penguntung ngagai sida. Sida enda ulih nemu TUHAN, laban Iya udah ninggalka sida.


text:
Sida udah enda tetap ati ngagai TUHAN. Bala anak sida ukai enggi TUHAN. Nya alai menua sida deka dirusak enda lama da agi.


text:
Sepu terumpit di Gibe-ah! Asuh orang megau orang mayuh di Ramah! Manjung meh kita di Bet-aben mai orang mansang beperang! Mansang beperang meh kita bala Benjamin!


text:
Israel deka dirusak lebuh maya sida diukum. Aku madahka ngagai semua raban bansa orang Israel, utai ti tetap deka nyadi!


text:
Ku TUHAN bejaku, “Aku ringat laban tuai orang Judah udah nyerang menua Israel, lalu ngenchuri tanah sida. Nya alai Aku deka mubuhka pengeringat Aku ngagai sida baka ai bah.


text:
Israel natka diri merinsa kena tekan. Iya udah lenyau menua ti endang patut diempu iya, laban iya keras minta tulung ari orang ke enda ulih nulung iya.


text:
“Lebuh Israel meda diri balat sakit, lalu lebuh Judah meda diri bakal, nya baru Israel mansang ngagai Asiria minta raja menua nya nulung iya, tang raja nya enda ulih ngeraika sida tauka nyumanka bakal sida.


text:
Aku deka nyerang orang Israel enggau orang Judah baka singa. Aku Empu deka nyarikka sida, lalu udah nya ninggalka sida. Lebuh Aku ngirit sida, nadai orang ulih ngelepaska sida.


text:
“Aku deka ninggalka nembiak Aku datai ke sida udah chukup merinsa ketegal dosa sida, lalu datai ngiga Aku. Lebuh sida tusah, sida nguji ngiga Aku.”


text:
“Aram kitai pulai baru ngagai TUHAN. Iya udah encharikka kitai, tang Iya deka ngeraika kitai. Iya udah ngemakalka kitai, tang Iya deka malut telih kitai.


text:
Dalam dua hari Iya deka ngidupka kitai baru; ba hari ti ketiga Iya deka ngangkatka kitai ngambika kitai tau idup di mua Iya.


text:
Aram kitai majak nguji meretika TUHAN. Iya tetap deka datai ngagai kitai, baka penumbuh mata hari, baka ujan ti labuh ninggang tanah.”


text:
Tang ku TUHAN bejaku, “Israel enggau Judah, nama utai ti patut dikereja Aku ngagai kita? Pengerindu kita ke Aku jampat lesap baka sebun ambun pagi hari, baka ai ambun ti lesap tumu pagi.


text:
Nya kebuah Aku udah ngasuh bala nabi Aku betemu enggau kita, mai pesan pasal ukum enggau pengerusak. Utai ti diguna Aku ari kita nya terang sereta nyata:


text:
Aku begunaka pengerindu ti meruan belama iya, ukai piring. Aku rindu agi ke kita nemu Aku, ari kita ke meri piring tunu ngagai Aku.


text:
“Tang di Adam, sida ngelanggar sempekat ti udah digaga Aku enggau sida. Dia meh endur alai sida ngayanka diri enda tetap ati ngagai Aku.


text:
Bala sida imam nyau baka bala perumpak ke ngeramka ipa nganti orang ke mansa. Indah ba jalai raya ngagai endur ti kudus di Sekem deh sida bebunuhka orang, lalu ngereja penyalah ti besai.


text:
Aku bisi udah meda siti utai ti jai nyadi di menua Israel: bala nembiak Aku udah ngamahka diri besembahka engkeramba.


text:
“Genap kali Aku deka ngeraika Israel, lalu ngasuh sida nyadi kaya-raja baru, Aku semina tepedaka utai ti jai ti dikereja sida. Sida nipu pangan diri. Sida tama ngagai rumah orang lalu ngenchuri. Sida ngerumpak orang ba sebelah jalai raya.


text:
Semua sida nya orang ke aum-juak sereta enda taluk magang. Ati sida ke begedi mau baka api ti ba dapur, ti dikena ngaga roti, api ti enda ibuh disurungka datai ke roti nya mansau.


text:
Sida mau baka api ti dikena manggang roti. Semalam-malam pengeringat sida ngungut, lalu lebuh pagi hari pengeringat nya mau baka api.


text:
“Sida balat ringat lalu munuh orang ke megai perintah. Bala raja sida udah dibunuh betangkan-tangkan, tang nadai siku orang besampi ngangauka Aku.”


text:
Ku TUHAN bejaku, “Orang Israel baka roti ti dipanggang setengah mansau. Sida begaul enggau orang bansa bukai.


text:
Sida enda nemu orang bansa bukai nginsap pengering sida. Lalu sida enda nemu pala diri nyau buban-banan.


text:
Penyumbung orang Israel deka besaksi ngelaban sida empu; tang taja pia, sida enda pulai baru ngagai TUHAN ti Allah Taala sida, tauka ngiga Iya ketegal semua utai nya.


text:
Israel nyau baka burung achang, beli lalu enda nemu berunding. Sida minta tulung menua Ejip, udah nya minta tulung orang Asiria!


text:
Tang lebuh sida bejalai, Aku deka nibarka jala Aku ngagai sida. Aku deka mai sida baka ke mai burung. Aku deka disiplin sida nitihka utai ti dipadahka sida ngagai gempuru sida.


text:
“Tulah meh sida, laban sida udah ninggalka Aku. Sida deka dirusak, laban sida udah angkat ngelaban Aku. Aku endang deka nebus sida, tang sida bejaku bula ngelaban Aku.


text:
Sida enda besampi ngagai Aku ari ati sida, tang nyungkurka diri ba peninduk sida, lalu duie-duie nyabak. Sida ngurik tubuh diri lebuh sida minta gandum enggau wain. Sida angkat ngelaban Aku!


text:
Sida nguingka diri ngagai utai ti nadai guna. Sida udah nyadi baka panah ti enda menyana; bala pemesai sida deka mati laban pedang ketegal pemeli jaku sida. Lalu orang Ejip deka ketawaka sida.”


text:
Ku TUHAN bejaku, “Sepu terumpit kena megau orang mayuh! Bala munsuh nyerang menua Aku baka menaul, laban nembiak Aku udah ngelanggar sempekat enggau adat Aku.


text:
“Bala nembiak Aku udah milih raja, tang ukai dikemendarka Aku. Sida nuduhka orang nyadi tuai, tang ukai nitihka penemu Aku. Sida begagaka engkeramba ngena emas enggau pirak sida, kena sida ngerusak diri empu.


text:
Aku begedika sapi emas ti disembah orang di nengeri Samaria. Aku pedis ati ngagai sida. Ni pengelama baru sida deka diau tuchi


text:
di menua Israel? Engkeramba nya digaga tukang. Engkeramba nya ukai Allah Taala. Sapi emas orang Samaria deka dipechahka!


text:
Sida nanam ribut, nya alai sida deka ngetau kabut! Gandum sida nadai tangkai, lalu enda ulih mansutka roti. Tang enti sema iya ulih mansutka roti, orang bansa bukai ga deka makai roti nya.


text:
Kieh baka keledai kampung, orang Israel bejalai ngatika diri. Sida udah mupuk ngiga tulung ari orang Asiria, lalu udah ngaji bansa bukai nyaga sida.


text:
Tang diatu Aku deka ngempuruka sida, lalu ngukum sida. Enda lama da agi, sida deka ngelingkang natka diri pedis lebuh raja menua Asiria nekanka pengidup sida.


text:
“Makin mayuh agi alta digaga orang Israel kena muai dosa, makin mayuh agi ga endur alai sida bedosa!


text:
Taja pen sida rindu ngenjuk piring, lalu bepakaika dagin, tang TUHAN enda nerima piring nya. Diatu Iya deka ngingatka penyai sida lalu ngukum sida ketegal dosa sida. Sida deka pulai baru ngagai menua Ejip!


text:
“Orang Israel enda ingatka Aku ti udah ngaga sida, lalu sida begagaka berapa buah istana. Orang Judah udah nambahka pemayuh nengeri ti bekuta, tang Aku deka nunu nengeri sida, lalu nganguska kuta sida.”


text:
Anang kita rami gaga, O Kita orang Israel! Anang rami tauka manjung baka orang bansa bukai. Kita udah ninggalka Allah Taala kita, lalu enda tetap ati ngagai Iya. Di serata menua tu kita udah nyual diri baka indu sundal ngagai petara Baal, lalu udah gaga ati ke gandum ti dikumbai kita kena iya mayar kita!


text:
Orang Israel enda agi diau di menua TUHAN, tang deka pulai baru ngagai menua Ejip, lalu di menua Asiria sida deka makai pemakai ti enda tuchi.


text:
Di menua orang bansa bukai sida enda ulih ngenjuk piring wain ngagai TUHAN, lalu piring sida enda ulih ngerinduka ati Iya. Piring nya baka pemakai ti diempa orang ke ngulit. Semua orang ke makai piring nya deka kamah laban iya, laban pemakai nya semina ngenyangka sida aja. Piring nya enda datai ba Rumah TUHAN.


text:
Laban taja pen sida enda dirusak, orang Ejip deka ngumpul sida, lalu orang Mempis deka nguburka sida. Reta tengkira pirak enggau endur alai rumah sida ke udah bediri menya, deka dilamun rumput enggau madang duri.


text:
Maya ngukum udah datai; sida deka nerima ukum ti patut diterima sida. Sida deka nyebut, “Nabi nya beli. Iya gila.” Kita balat begedika aku laban dosa kita besai.


text:
Allah Taala udah ngirumka aku nyadi nabi ngambika aku nyadi jejaga orang Israel. Tang kita nguji manjuk aku baka ke manjuk burung di sebarang endur aku bejalai. Indah dalam Rumah Sembiang, deh orang mayuh begedika nabi.


text:
Sida udah ngereja penyai baka ke udah dikereja di Gibe-ah. Allah Taala deka ingatka dosa sida lalu ngukum sida ketegal dosa nya.


text:
Ku TUHAN bejaku, “Lebuh Aku terubah tetemuka Israel, Aku asai ke tetemuka buah anggur di menua puang. Lebuh Aku terubah meda aki ini kita, Aku asai ke tepedaka buah ara ti terubah mansau. Tang lebuh sida datai ba Bukit Peor, sida berengkah nyembah Baal, lalu enda lama udah nya sida lalu nyadi jai baka petara ti dikerinduka sida.


text:
Penampak nama Israel deka terebai kebukai baka burung, lalu sida nadai agi anak, nadai agi indu ke ngandung, nadai agi anak dikandung.


text:
Enti sida bisi anak, Aku deka ngambi anak sida, datai ke nadai siku sida agi idup. Tulah meh sida lebuh Aku ninggalka sida.”


text:
Suba aku bisi meda bala anak sida baka kayu engkerema ti ditanam ba padang ti manah tang diatu Israel enda tau enda mai bala anak iya pansut ngambika sida dibunuh.


text:
TUHAN, kereja siti aja utai ngagai orang tu: asuh bala indu sida nadai anak, tauka enda ulih nusuka anak!


text:
Ku TUHAN bejaku, “Semua pengawa sida ke jai udah belabuh dikereja sida di Gilgal. Dia meh endur alai Aku ke berengkah begedika sida. Lalu ketegal penyai ti udah dikereja sida, Aku deka muru sida ari menua Aku. Aku enggai agi rinduka sida. Semua bala tuai sida udah angkat ngelaban Aku.


text:
Orang Israel tu baka kayu ti udah rangkai urat, lalu enda bebuah. Sida nadai ulih beranak, tang enti sema sida beranak, Aku deka munuh anak ti balat dikesayauka sida.”


text:
Allah Taala ti dipetuaika aku, deka nulak bala nembiak Iya, laban sida enda mendingka Iya. Sida deka belelang ngagai menua bukai.


text:
Orang Israel baka batang anggur ti lebat buah. Kaya agi sida, mayuh agi ga alta digaga sida. Mayuh agi asil ulih sida ari tanah sida, manah agi ga gaya tiang batu keramat ti disembah sida.


text:
Orang ke ati deka ngelakar enda tau enda natka pemerinsa ketegal dosa sida. Allah Taala deka ngerubuh alta sida, lalu ngerusak tiang keramat sida.


text:
Enda lama da agi orang tu deka nyebut, “Kitai nadai raja, laban kitai enda nangika TUHAN. Tang nama utai ti ulih dikereja raja ke kitai?”


text:
Sida nyebut jaku ti nadai guna, lalu sida ngaga semaya ti bula, enggau sempekat ti nadai guna. Atur ti lurus udah nyadi atur ti bingkuk, ti tumbuh baka rumput ti berachun ba tanah umai ti udah dichangkul.


text:
Orang ke diau di nengeri Samaria deka takut, lalu deka ngulitka sapi sida ti lelaki ti digaga ari emas di Bet-aben. Sida enggau bala imam ke bekereja ke engkeramba nya deka nyabakka iya. Sida deka duie-duie nyabak lebuh emas dikerebakka ari engkeramba nya.


text:
Engkeramba nya deka dibai ngagai menua Asiria, lalu diberi nyadika pemeri ngagai raja. Orang Israel deka dipechat, lalu sida deka malu ketegal jaku lalau ti dititihka sida.


text:
Rumah sembiang alai orang ke nyembah engkeramba ba tuchung bukit di Aben, alai orang Israel ti nyembah engkeramba, deka dirusak. Madang duri enggau rumput deka tumbuh lalu ngelamun alta sida. Orang mayuh deka ngangauka bukit, “Lalaika kami!” sereta ngangauka munggu, “Lamun kami!”


text:
Ku TUHAN bejaku, “Orang Israel nadai nemu ngetu bedosa ngelaban Aku kenyau ari sida ke bedosa di Gibe-ah suba. Nya alai, sida deka diserang di Gibe-ah.


text:
Aku deka nyerang orang ke bedosa nya. Semua bansa deka setanah ngelaban sida, lalu sida deka diukum ketegal pemayuh dosa sida.


text:
“Dulu menya Israel udah kala nyadi baka sapi dara ti udah dilatih, lalu sedia deka nungku gandum. Tang Aku mutuska runding deka ngengkahka kungkung ba rekung iya ti manah nya, lalu nyendiaka iya ngereja pengawa ti kasar agi. Aku udah ngasuh Judah narit pengeradu tanah, lalu Israel deka narit perengka ti dikena mechahka tanah.


text:
Ku Aku bejaku, ‘Radu tanah bukai ke diri empu, tanam pengelurus, lalu ketau berekat ti deka datai ari pengangkun kita ke Aku. Tu meh maya kita patut nguingka diri ngagai Aku ti TUHAN kita, lalu Aku deka datai lalu nuang berekat ngagai kita.’


text:
Tang kita nanam penyai, lalu kita ngetau penyai. Kita udah makai buah ti pansut ari pemula kita empu. “Laban kita ngarapka kerita perang kita enggau pemayuh bala soldadu kita,


text:
kita deka diserang munsuh, lalu semua kuta kita deka dirusak magang. Utai ti deka nyadi nya sebaka enggau utai ti udah nyadi lebuh Raja Salman ngerusak nengeri Bet-arbel lebuh perang nya suba, lalu sida ke indai enggau bala anak sida redak lalu mati.


text:
Tu utai ti deka nyadi ba kita, kita orang Betel, ketegal pemalat penyai ti udah dikereja kita. Lebuh perang belabuh, raja menua Israel deka mati.”


text:
Tang makin bebendar agi Aku ngangauka iya, makin jauh agi ga iya ninggalka Aku. Bala nembiak Aku ngenjuk piring ngagai Baal. Sida nunu menyan ngagai engkeramba.


text:
Aku udah ngiring lalu ngajar orang Israel bejalai. Aku udah merap bala nembiak Aku tang sida enda ngaku Aku udah ngeraika sida.


text:
Aku nguluka sida enggau penelap sereta enggau pengerindu. Aku ngangkatka sida ngagai kuyu Aku. Aku ngenduk lalu nyapi sida.


text:
“Sida enggai pulai baru ngagai Aku, nya alai sida enda tau enda pulai baru ngagai menua Ejip, lalu Asiria deka merintah sida.


text:
Nengeri sida deka diserang, lalu pintu nengeri sida deka diruntuhka. Perang nya deka ngerusak bala nembiak Aku laban sida ngereja utai ti dikumbai sida manah.


text:
Nembiak Aku keras deka ninggalka Aku. Sida ngangauka Iya ti Pemadu Tinggi, tang Iya enda ngangkatka sida.


text:
“Baka ni ku Aku ulih ngelengkaka kita, Israel? Baka ni ku Aku ulih ninggalka kita? Baka ni ku Aku ulih ngerusak kita baka Aku ti udah ngerusak Admah, tauka ngaga kita baka Aku ti udah ngaga Seboim? Ati Aku sigi enggai ngereja nya! Ati Aku kelalu balat rinduka kita.


text:
Aku enggai ngukum kita lebuh Aku ringat. Aku enggai agi ngerusak Israel, laban Aku tu Allah Taala, ukai mensia, Aku ti kudus, ke meruan enggau kita. Aku enggai datai ngagai kita lebuh Aku ringat.


text:
“Bala nembiak Aku deka nitihka Aku lebuh Aku negung munyi singa ngelaban munsuh sida. Sida deka beguai datai ngagai Aku ari barat.


text:
Sida deka datai ari Ejip, ngelaju burung, enggau ari Asiria, baka burung achang. Aku deka mai sida pulai baru ngagai rumah sida empu. Aku ti TUHAN udah bejaku.”


text:
Ku TUHAN bejaku, “Orang Israel udah ngelulung Aku ngena pemula enggau jaku tipu, tang orang Judah agi nitihka Allah Taala sereta tetap ati ngagai Iya ti kudus.


text:
Semua utai ti dikereja orang Israel ari pagi nyentuk ngagai malam sigi nadai guna magang, sereta tau ngerusak. Sida majak bula sereta mangah. Sida ngaga sempekat enggau Asiria, lalu bedagang enggau menua Ejip.”


text:
TUHAN deka bedawaka orang Judah, lalu ngukum Israel ketegal ulah bala nembiak iya. Iya deka malas sida ketegal utai ti udah dikereja sida.


text:
Aki sida ke benama Jakop belaban enggau menyadi iya Esau lebuh seduai iya agi dalam kandung. Lebuh Jakop nyau besai tuai, iya belaban enggau Allah Taala.


text:
Iya belaban enggau siku melikat, lalu menang. Iya nyabak lalu minta berekat. Lalu Allah Taala datai ngagai aki kitai Jakop di Betel, lalu bejaku enggau iya.


text:
Nya alai, peturun Jakop, panggaika pengarap kita ba Allah Taala, lalu pulai baru ngagai Iya. Kita enda tau enda taluk sereta lurus, lalu enggau ati ti liat, anti meh Allah Taala kita.


text:
Ku TUHAN bejaku, “Orang Israel enda betul ati baka orang Kanaan. Sida rindu nipu orang ke meli utai ngena dachin ti enda betul.


text:
Ku sida, ‘Kami tu kaya. Kami udah bulih pengaya. Lalu nadai orang tau ngumbai kami bulih pengaya nya ngena jalai ti enda betul.’


text:
Tang Aku TUHAN Allah Taala kita, ti udah mai kita pansut ari menua Ejip, deka ngasuh kita diau dalam langkau kain baru, baka kita kelia lebuh Aku datai ngagai kita di menua puang.


text:
“Aku udah bejaku ngagai bala nabi lalu meri sida genera, lalu nengah bala nabi nya Aku udah meri jaku tangkan ngagai bala nembiak Aku.


text:
Tang taja pia, engkeramba agi disembah di Giliat, lalu sida ke nyembah engkeramba nya, deka mati. Sapi ti lelaki digaga nyadika piring di Gilgal, lalu alta ti dia deka nyadi tugung batu ba padang.”


text:
Aki kitai Jakop rari ngagai menua Mesopotamia, alai iya ke bekereja ke orang siku, lalu ngibun raban bedus ke orang nya, kena iya ngulihka bini.


text:
Orang Israel udah ngasuh TUHAN balat ringat. Sida patut dibunuh ketegal penyalah sida. TUHAN sida deka ngukum sida laban sida udah ngemaluka Iya.


text:
Dulu menya, lebuh raban bansa Epraim bejaku, raban bansa orang Israel ti bukai takut, laban sida bebasaka Epraim. Tang orang Israel bedosa laban sida nyembah Baal, lalu sida mati.


text:
Sida agi majak bedosa begagaka engkeramba ari besi ngambika bisi disembah sida - engkeramba ti digaga ari pirak, ti ditempa lalu digaga jari mensia. Lalu udah nya, ku sida bejaku, “Beri piring ngagai engkeramba tu!” Baka ni ku orang ulih nyium engkeramba nya, engkeramba ti baka gamal sapi ti lelaki?


text:
Nya alai orang tu deka lesap baka sebun ambun pagi hari, baka ai ambun ti lesap tumu pagi. Sida baka ampa ti dikebuka ribut ari endur alai nungku, baka asap ti pansut ari serumbung.


text:
Ku TUHAN bejaku, “Aku tu TUHAN Allah Taala kita ke udah mai kita pansut ari menua Ejip. Kita nadai petara bukai tang semina Aku aja. Semina Aku aja ke Penebus kita.


text:
Tang lebuh kita datai ba menua ti manah, kita kenyang lalu puas ati, lalu udah nya kita sumbung lalu enda agi ingatka Aku.


text:
Nya alai Aku deka nerekam kita baka singa. Baka engkuli, Aku deka ngipa kita ba jalai ti ditengah kita.


text:
Aku deka nerekam kita baka beruang ti lenyau anak, lalu Aku deka nyarikka tubuh kita. Baka singa, Aku deka makai kita dia lalu nyarikka kita baka jelu babas.


text:
Israel bisi peluang idup, tang iya kelalu beli lalu enda ngambi peluang nya - baka anak mit ke baru deka ada, ke enggai pansut ari kandung.


text:
Aku enggai ngelepaska bansa orang tu ari dunya pemati tauka ngelepaska sida ari kuasa pemati. Bai kitu penyakit nuan, pemati! Bai kitu pengerusak nuan, dunya pemati! Aku enggai agi kasihka bansa orang tu.


text:
Taja pen orang Israel tumbuh baka rumput, Aku deka ngasuh ribut ti angat muput ari menua puang, lalu ribut nya deka ngerangkaika mata ai enggau telaga sida. Ribut nya deka ngambi abis lengis semua utai ti berega.


text:
Samaria deka diukum laban iya udah angkat ngelaban Aku. Bala nembiak iya deka mati beperang. Anak mit deka diempaska ngagai tanah, lalu perut indu ke ngandung deka diperuti.”


text:
O kita orang Israel, pulai meh kita baru ngagai TUHAN Allah Taala kita. Dosa kita udah ngasuh kita tesangkut lalu tetingkap.


text:
Pulai meh kita baru ngagai TUHAN, lalu awakka sampi tu nyadika piring kita ngagai Iya: “Buai semua dosa kami, lalu terima meh sampi kami, lalu kami deka muji Nuan munyi ti udah disemaya kami.


text:
Asiria nadai ulih ngidupka kami, lalu kuda perang enda ulih nyaga kami. Kami enggai agi nyebut ngagai engkeramba kami, ngumbai sida nya Allah Taala kami. O TUHAN, Nuan kasihka orang ke nadai petara bukai alai sida ngadap.”


text:
Ku TUHAN bejaku, “Aku deka mai bala nembiak Aku pulai baru ngagai Aku. Aku deka rinduka sida enggau pengabis ati Aku. Aku enda agi ringat ngagai sida.


text:
Ba orang Israel, Aku deka nyadi baka ujan ti labuh ba tanah ti rangkai. Sida deka bekuntum baka bungai. Sida deka beurat tegap baka kayu di menua Lebanon.


text:
Sida deka idup lalu nelesak baru, sereta manah gaya baka kayu kana. Sida deka bebau rengut baka kayu sidar di menua Lebanon.


text:
Sekali agi sida deka idup dilindung Aku. Sida deka galak baka gandum lalu sida deka bebuah lebat baka kebun anggur. Sida deka beberita baka wain menua Lebanon.


text:
Orang Israel enggai agi bekaul enggau engkeramba. Aku deka nyaut sampi sida, lalu ngibun sida. Baka kayu ti enda nemu layu, Aku deka ngelindung sida. Aku tu meh penatai semua berekat sida.”


text:
Awakka sida ke bepenemu-dalam meretika utai ti ditulis ditu, lalu awakka sida nyimpan utai nya dalam ati sida. Jalai TUHAN endang ngena, lalu orang ke lurus sigi idup nitihka jalai nya, tang orang ke bedosa tesangkut lalu tetingkap laban sida enda begunaka jalai nya.


text:
Pendingka tu, kita ke tuai umur. Dinga, semua orang ke di menua Judah! Kati utai ti baka tu bisi udah kala nyadi ba rambau kita, tauka ba rambau aki ini kita menya?


text:
Padahka pasal utai tu ngagai bala anak kita, ngambika sida madahka iya ngagai bala anak sida, lalu anak sida deka madahka iya ngagai serak ti nangkanka sida.


text:
Bala buntak inggap ba utai ti ditanam. Utai ti enda diempa bala buntak nya, deka diempa bala buntak ti datai dudi.


text:
Dani lalu nyabak meh kita ke pemabuk. Nyabak meh kita ke ngirup wain. Buah anggur ti deka dikena ngaga wain, udah rusak.


text:
Bala buntak udah nyerang menua kitai. Sida kering, lalu enda ulih diitung. Ngeli sida tajam baka ngeli singa.


text:
Sida udah ngerusak batang anggur kitai lalu ngunyah kayu ara kitai. Sida udah ngelitika kulit kayu ara datai ke dan nyau burak magang.


text:
Nadai agi gandum tauka wain diberi dalam Rumah Sembiang. Bala imam ngulit laban sida nadai agi piring diberi ngagai TUHAN.


text:
Umai nyau nadai agi utai tumbuh lalu tanah ngulit laban gandum udah rusak, buah anggur nyau rangkai, lalu kayu kana nyau layu.


text:
Tusah ati meh kita orang bumai. Nyabak meh kita ke ngintu kebun anggur, laban gandum, barli, enggau semua utai ti ditanam, udah rusak magang.


text:
Batang anggur enggau batang kayu ara udah layu. Semua kayu buah udah layu lalu mati, lalu orang nadai agi gaga ati.


text:
Rasukka kain guni, lalu nyabak meh kita imam ke bekereja ba alta! Mansang meh kita ngagai Rumah Sembiang lalu ngulit semalam-malam! Laban gandum tauka wain nyau nadai agi diberi ngagai Allah Taala.


text:
Asuh orang mayuh bepasa. Gempuruka semua orang mayuh! Gempuruka semua tuai enggau semua orang Judah ngagai Rumah Sembiang lalu nyabak ngagai Allah Taala!


text:
Naka meh pemalat hari nya! Laban Hari TUHAN nyau semak, hari alai Allah Taala ti Pemadu Bekuasa mai pengerusak.


text:
Kitai genung-genung nadai daya agi, meda utai ti ditanam kitai rusak. Kitai nyau nadai agi pengaga dalam Rumah Sembiang Allah Taala kitai.


text:
Jelu sapi bemunyi laban sida merinsa laban sida nadai agi rumput di padang. Raban bedus mega merinsa.


text:
Aku nyabak ngagai Nuan, TUHAN, laban api udah makai rumput di menua puang, lalu nganguska semua kayu.


text:
Sepu terumpit kena megau orang mayuh di Sion, bukit Allah Taala ti kudus. Getar-getar meh kita orang Judah! Hari TUHAN nyau deka datai.


text:
Hari nya deka petang, chelum laban mua hari. Bala buntak nyerang baka pemetang ti map bukit. Nadai utai udah kala nyadi baka nya lalu nadai mega utai baka nya deka nyadi udah bekau nya.


text:
Bala buntak nya baka api ti makai semua utai ti tumbuh. Adap ke mua, menua nya baka Kebun Eden, tang adap kebelakang, menua nya baka menua puang. Nadai utai ti enda diempa sida.


text:
Lebuh sida merejuk ba sebelah tuchung bukit, sida beguru munyi kerita perang. Sida meretih munyi bangkai rumput ti diempa api. Sida bebaris baka bala soldadu ke sedia deka nyerang.


text:
Sida nyerang baka bala soldadu. Sida niki dinding kuta baka soldadu. Semua sida maju terus ke mua lalu enda limpang


text:
Sida merejuk nyerang nengeri. Sida belanda melunggang kuta. Sida niki rumah lalu tama nengah jenila baka penchuri.


text:
Tanah berenyang lebuh sida nyerang. Langit begetar. Mata hari enggau bulan nyadi petang, lalu bintang nadai agi manchar.


text:
TUHAN meri atur ngagai bala soldadu Iya munyi guntur. Bala soldadu ke ngasika Iya endang mayuh sereta kering. Naka meh pemalat Hari TUHAN! Sapa ulih idup?


text:
“Tang taja pia,” ku TUHAN bejaku, “pulai baru meh kita diatu ngagai Aku enggau pengabis ati kita, bepasa, nyabak sereta ngulit.


text:
Awakka ati kita ke tusah ngayanka kita amat nesal ati. Enda chukup enti kita semina nyarikka gari kita aja.” Pulai meh kita baru ngagai TUHAN Allah Taala kita. Iya nelap sereta penuh pengasih. Iya liat ati lalu ngamatka semaya Iya. Iya endang seruran sedia deka ngampun, lalu enda ngukum.


text:
Nyangka ukur TUHAN Allah Taala kita deka ngubah runding Iya lalu merekatka kita ngena mayuh utai ti ditanam. Nya baru kita ulih meri Iya gandum enggau wain.


text:
Gelumuka orang mayuh. Tuchi orang mayuh. Bai sida ke tuai. Gempuruka sida ke agi biak enggau bala anak mit mega. Indah orang ke baru jadi melaki-bini deh enda tau enda ninggalka rumah sida lalu datai.


text:
Sida imam, ke bekereja ke TUHAN ba entara alta enggau penama ngagai Rumah Sembiang, enda tau enda nyabak lalu besampi: “Kasihka bala nembiak Nuan, TUHAN. Anang nejuka bansa bukai ngelese sereta mechat kami ngena jaku, ‘Dini alai Allah Taala kita?’ ”


text:
Ku Iya nyaut sida: “Diatu Aku deka meri kita gandum, wain enggau minyak kana, lalu kita deka kenyang. Bansa bukai enda agi mechat kita.


text:
Aku deka muai bala buntak ti datai ari utara lalu muru sida ngagai menua puang. Rintai ti di mua deka diburu ngagai Tasik Mati, lalu rintai ti di belakang diburu ngagai Tasik Tengah. Bangkai sida deka bau but. Aku deka ngerusak sida ketegal semua utai ti udah dikereja sida ngagai kita.


text:
Jelu, anang takut, laban rumput nyau galak, kayu nyau bebuah, lalu buah ara enggau buah anggur nyau mayuh.


text:
“Gaga ati meh kita, orang Sion. Rami gaga ati meh kita ke TUHAN Allah Taala kita; Laban Iya udah meri kita ujan lebuh musin ruruh daun enggau lebuh musin bungai, nitihka musin sida.


text:
Aku deka meri pulai baru ngagai kita utai ti udah lenyau ari jari kita dalam berapa taun bala buntak makai utai ti ditanam kita. Aku Empu ti udah ngasuh bala buntak nya nyerang kita.


text:
Diatu kita deka mayuh utai diempa, lalu kenyang. Kita deka muji TUHAN Allah Taala kita, ti udah ngereja utai ti badas ke kita. Bala nembiak Aku enda agi dipechat.


text:
Nya baru kita orang Israel deka nemu Aku endang begulai enggau kita lalu kita deka nemu Aku ti TUHAN, endang Allah Taala kita lalu kita nadai Allah Taala bukai. Bala nembiak Aku enda agi dipechat.


text:
“Udah nya, Aku deka nuang Roh Aku ngagai semua mensia: bala anak lelaki kita enggau anak indu kita deka madahka pesan Aku. Bala orang ke tuai deka bemimpi, lalu orang ke biak deka meda genera.


text:
“Aku deka meri tanda ke hari nya di langit enggau di dunya. Darah deka tetumpah, lalu api enggau asap deka pegari.


text:
Mata hari deka piam, lalu bulan deka bebali mirah baka darah sebedau Hari TUHAN ti besai sereta balat nya datai.


text:
Tang semua orang ke minta tulung TUHAN deka dilepaska. Munyi ti udah disebut TUHAN, ‘Sekeda orang di Jerusalem ulih ngerarika diri. Sida ke dipilih Aku, deka idup.’ ”


text:
Aku deka ngempuruka semua bansa lalu mai sida ngagai Lebak Ngakim. Dia Aku deka ngakim sida ketegal semua utai ti udah dikereja sida ngagai bala nembiak Aku, enggau ngagai pesaka Aku menua Israel, laban sida udah ngachirka orang Israel ngagai menua bukai lalu udah magi menua Aku,


text:
lalu udah bechabut undi kena nentuka sapa ti deka bempu nembiak Aku, lalu udah nyual nembiak ti lelaki kena meli indu sundal, lalu udah nyual indu kena meli wain lalu udah ngirup wain nya.


text:
“Nama utai ti dikereja nuan ngagai Aku, Tire, Sidon, enggau semua menua Pilistin? Kati kita nguji malas Aku? Enti pia, Aku deka malas penyai kita enggau jampat!


text:
Kita udah ngerampas pirak enggau emas Aku, lalu udah nabanka pengaya Aku ngagai rumah engkeramba kita.


text:
Kita udah nabanka orang Judah enggau orang Jerusalem jauh ari menua sida empu, lalu nyual sida ngagai orang Gerika.


text:
Diatu Aku deka mai sida pansut ari endur alai kita ke udah nyual sida. Aku deka ngereja ngagai kita, utai ti udah dikereja kita ngagai sida.


text:
Aku deka ngasuh bala anak lelaki enggau bala anak indu kita dijual ngagai orang Judah, lalu orang Judah deka nyual sida ngagai orang Sabian ti diau jauh. Aku ti TUHAN udah bejaku.


text:
“Sebut tu ngagai semua bansa: ‘Sedia beperang. Kangauka bala raja berani kita. Gempuruka semua soldadu kita, lalu mupuk!


text:
Tempa pengeradu tanah kita nyadi pedang enggau lungga ti dikena kita nyarau kayu nyadi sangkuh. Indah sida ke lemi deh enda tau enda belaban.


text:
Datai enggau jampat semua bansa ti ngelingi menua tu, lalu begempuru ba lebak.’ ” O TUHAN! Asuh meh bala soldadu Nuan nurun lalu nyerang sida!


text:
“Semua bansa enda tau enda sedia lalu datai ngagai Emperan Ngakim. Dia meh endur alai Aku ti TUHAN deka duduk ngakim semua bansa ti ngelingi menua tu.


text:
Sida nya bansa ti jai. Pantap sida baka ke mampat jagung lebuh maya ngetau. Anchurka sida baka ke mitan buah anggur dalam pitan ti penuh datai ke wain nyau lilih.”


text:
Beribu-ribu iku sida begempuru ba Emperan Ngakim. Nya meh endur alai Hari TUHAN deka datai enda lama da agi.


text:
TUHAN bejaku enggau nyawa ti inggar ari Bukit Sion. Nyawa Iya meletup munyi guntur pansut ari Jerusalem. Dunya enggau langit begetar. Tang TUHAN deka nyaga bala nembiak Iya.


text:
“Nya baru kita orang Israel deka nemu Aku endang TUHAN Allah Taala kita. Aku diau di Sion, bukit Aku ti kudus. Jerusalem deka nyadi nengeri ti kudus. Orang ari menua bukai enda agi ngalahka iya.


text:
Lebuh maya nya ila, bukit deka penuh laban kebun anggur, lalu jelu sapi deka ditemu ba semua munggu. Semua menua Judah deka mayuh ai. Siti sungai deka rarat ari Rumah Sembiang, lalu sungai nya deka mai ai ngagai Emperan Akasia.


text:
“Menua Ejip deka nyadi menua puang, lalu menua Edom deka nyadi tembawai ti nadai guna laban sida udah nyerang menua Judah lalu munuh orang ke nadai penyalah.


text:
Aku deka malas ngarika sida ke udah dibunuh. Aku enggai ngalau sida ke udah ngereja penyalah. Tang Judah enggau Jerusalem deka diuan belama iya, lalu Aku ti TUHAN deka diau ba Bukit Sion.”


text:
Tu jaku Amos, siku pengibun bedus ari nengeri Tekoa. Dua taun sebedau tanah berenyang nyadi, lebuh Usiah nyadi raja menua Judah lalu Jeroboam anak Jehoas nyadi raja menua Israel, Allah Taala mandangka semua utai tu ngagai Amos pasal Israel.


text:
Ku Amos bejaku, “TUHAN bejaku enggau nyawa ti inggar ari Bukit Sion. Nyawa Iya meletup ari Jerusalem. Padang rumput lalu rangkai, lalu rumput ba Bukit Karmel layu.”


text:
Ku TUHAN bejaku, “Orang Damaskus enda ngetu-ngetu bedosa, lalu ketegal nya Aku tetap deka ngukum sida. Sida balat amat merinsaka orang Giliat.


text:
Nya alai Aku deka ngirumka api ngagai istana ti udah digaga Raja Hasael, lalu Aku deka nunu semua kuta Raja Benhadat.


text:
Aku deka mechahka pintu nengeri Damaskus, lalu muai orang ke diau ba Lebak Aben, enggau pemerintah ke di Beteden. Orang Siria deka ditabanka nyadi orang tangkap ngagai menua Kir.”


text:
Ku TUHAN bejaku, “Orang Gasa enda ngetu-ngetu bedosa, lalu ketegal nya Aku tetap deka ngukum sida. Sida udah nabanka semua orang ari siti bansa, lalu nyual sida nyadi ulun ngagai orang Edom.


text:
Aku deka muai orang ke merintah di nengeri Asdot enggau Eskelon. Aku deka ngukum nengeri Ekron, lalu semua orang Pilistin ti agi idup deka mati magang.


text:
Ku TUHAN bejaku, “Orang Tire enda ngetu-ngetu bedosa, lalu ketegal nya Aku tetap deka ngukum sida. Sida udah nabanka semua orang ari siti bansa ngagai menua Edom, lalu sida udah mungkir ari sempekat pemaik ti udah digaga sida.


text:
Ku TUHAN bejaku, “Orang Edom enda ngetu-ngetu bedosa, lalu ketegal nya Aku tetap deka ngukum sida. Sida udah begagaika kaban belayan sida empu, iya nya orang Israel, lalu nadai nemu kasihka sida. Pengeringat sida nadai besekat, lalu sida enda nemu badu ringat.


text:
Ku TUHAN bejaku, “Orang Amon enda ngetu-ngetu bedosa, lalu ketegal nya Aku tetap deka ngukum sida, laban sida udah meruti perut indu ke ngandung di Giliat, lebuh sida beperang kena sida nambahka pemesai rampa menua sida.


text:
Nya alai Aku deka nyelup dinding kuta nengeri Rabah, lalu api nya deka makai kuta nengeri nya. Udah nya, orang deka manjung lebuh sida beperang, lalu bamuk baka kabut.


text:
Ku TUHAN bejaku, “Orang Moap enda ngetu-ngetu bedosa, lalu ketegal nya Aku tetap deka ngukum sida. Sida enda bebasaka tulang raja menua Edom tang nunu tulang nya nyadi amau.


text:
Aku deka ngirumka api ngagai menua Moap lalu nunu semua kuta di Keriot. Orang Moap deka mati ninga munyi orang ke beperang, lebuh bala soldadu manjung lalu terumpit disepu.


text:
Ku TUHAN bejaku, “Orang Judah enda ngetu-ngetu bedosa, lalu ketegal nya Aku tetap deka ngukum sida. Sida udah mechat ajar Aku, lalu enda nitihka pesan Aku. Sida udah dibai tesat ulih petara ti pelesu ke dipetuaika bala aki ini sida.


text:
Ku TUHAN bejaku, “Orang Israel enda ngetu-ngetu bedosa, lalu ketegal nya Aku tetap deka ngukum sida, laban sida nyual orang ke lurus kena meli pirak, enggau nyual orang ke seranta kena meli sepasang selipar, nyadi ulun orang bukai.


text:
Sida ngindik orang ke lemi, enggau orang ke nadai daya, lalu ngejuka orang ke seranta. Anak enggau apai sama beleman enggau siku indu ke ulun, lalu ngamahka nama Aku ti kudus.


text:
Sida gali ngimbai alta belapikka kain ti nyadika gadai utang orang ke seranta, lalu dalam Rumah Sembiang Allah Taala sida ngirup wain ti udah dibeli ngena duit ukum orang ke berutang ba sida.


text:
“Tang taja pia, kita ke nembiak Aku, ketegal kita meh Aku udah ngeluska orang Amor, ti tinggi baka kayu sidar, sereta kering baka kayu oak.


text:
Aku udah mai kita pansut ari menua Ejip, nguluka kita nengah menua puang empat puluh taun, lalu meri kita menua orang Amor nyadika menua kita.


text:
Aku udah milih sekeda anak kita nyadi nabi, lalu sekeda nembiak kita nyadi Nasir. Kati nya enda pia, orang Israel? Aku ti TUHAN udah bejaku.


text:
Diatu Aku deka ngenyakka kita ke tanah, lalu kita deka bedemuh munyi kerita tarit ti sarat laban gandum.


text:
Indah orang ke laju belanda deh enda ulih ngerarika diri. Orang ke kering deka lembut tulang, lalu bala soldadu enda ulih ngidupka nyawa diri.


text:
Orang ke landik ngena panah deh enda ulih nanka diri. Orang ke laju belanda, enda ulih rari, lalu orang ke nepan kuda enda ulih rari ngidupka nyawa diri.


text:
Ba hari nya, indah soldadu ke pemadu berani deh deka ngelengkaka senyata sida, lalu rari.” TUHAN udah bejaku.


text:
Orang Israel, pendingka pesan tu ti udah disebut TUHAN ngelaban kita, ngelaban semua orang Israel ti udah dibai Iya pansut ari menua Ejip.


text:
“Ari semua bansa di dunya tu, semina kita aja ti udah dipilih Aku. Nya kebuah Aku deka ngukum kita ketegal semua penyai kita.”


text:
Kati singa negung sebedau iya bulih jelu? Kati anak singa merengung dalam lubang iya, enti iya apin nangkap utai?


text:
Kati burung ulih disintak panjuk, enti panjuk nya apin ditan? Kati panjuk ulih ingkas ngapa, enti utai nadai ngingkaska iya?


text:
Kati orang ke di nengeri enda takut lebuh terumpit begau disepu? Kati penusah ti besai ulih nyadi dalam nengeri, enti enda ari asuh TUHAN?


text:
TUHAN ti Pemadu Tinggi nadai kala ngereja utai ngapa enti Iya empai mandangka resia Iya dulu ngagai bala nembiak Iya, iya nya sida nabi.


text:
Lebuh singa negung, sapa enda takut? Lebuh TUHAN ti Pemadu Tinggi udah bejaku, sapa ulih nagang diri benabi?


text:
Bejaku ngagai sida ke diau di istana menua Ejip enggau di Asdot: “Begempuru ba munggu ngelingi Samaria, lalu peda pemalat penyarut enggau penyalah ti dikereja orang dia.”


text:
Ku TUHAN bejaku, “Orang tu ngisi rumah sida enggau utai ti dirampas enggau dirumpak sida. Sida enda nemu jalai idup enggau ati ti betul.


text:
Ku TUHAN bejaku, “Baka pengibun bedus ke semina ulih ngelepaska dua iti kaki, tauka siti pending bedus ari nyawa singa, baka nya meh gaya orang Israel, ke nyandih ba kerusi-panjai sida di Samaria, deka dilepaska.


text:
Ku TUHAN ti Pemadu Bekuasa bejaku, “Pendingka diatu, lalu beri jaku tangkan ngagai bala peturun Jakop:


text:
Lebuh Aku ngukum orang Israel ketegal dosa sida, Aku deka ngerusak semua alta di Betel. Sukut semua alta deka dipatahka, lalu labuh ke tanah.


text:
Aku deka ngerusak rumah ti dikena orang lebuh musin chelap enggau lebuh musin panas. Rumah ti dilagu enggau gading, deka nyadi tembawai. Semua rumah ti besai, deka dirusak magang.”


text:
Dingaka tu, kita indu Samaria ke baka sapi ti gemu di Basan, ke nekanka pengidup orang ke seranta, ke merinsaka orang ke suntuk, ke bejaku ngagai laki kita, ‘Bai utai irup kitu!’


text:
Laban TUHAN ti Pemadu Tinggi endang kudus, nya alai Iya udah besemaya, “Maya deka datai alai sida deka ngirit kita ngena ginti. Genap iku kita deka nyadi baka ikan ti dikait ginti.


text:
Kita deka diirit ngagai lubang ti ba dinding kuta lalu dibuai ari nya ngagai Harmon,” ku TUHAN bejaku.


text:
“Datai ngagai Betel, lalu bedosa dia, ngagai Gilgal lalu tambahka dosa kita dia. Bai piring kita tiap pagi, enggau pemeri sepuluh peratus kita genap tiga hari.


text:
Beri piring terima kasih ari roti ti beragi, lalu padahka ngagai orang mayuh pasal diri ke ngenjuk piring ti diberi nitihka peneka ati diri, tuliska utai nya, laban nya utai ti dikerinduka kita orang Israel!”


text:
“Aku udah ngasuh lapar pungkang nyadi ba semua nengeri kita, tang taja pia, kita mengkang enggai mulaika diri ngagai Aku.


text:
Aku udah nagang hari ujan lebuh utai ti ditanam kita begunaka ai. Aku udah ngasuh hari ujan ba sebuah nengeri, tang nagang hari ujan ba nengeri ti bukai. Ujan labuh ba tanah umai sebelah, tang tanah umai ti bukai rangkai.


text:
Orang dalam berapa buah nengeri nyau lembut tulang laban aus, nya alai sida mansang ngagai nengeri bukai, ngarapka diri ulih tetemuka ai, tang ai dia enda chukup. Tang taja pia, kita mengkang enggai mulaika diri ngagai Aku.


text:
“Aku udah ngasuh ribut ti angat ngerangkaika utai ti ditanam kita. Buntak makai semua kebun enggau kebun anggur kita, kayu ara, enggau kayu kana kita. Tang taja pia, kita mengkang enggai mulaika diri ngagai Aku.


text:
“Aku udah ngasuh penyakit ti udu berampit nyerang kita, baka ke diasuh Aku nyadi di menua Ejip. Aku udah munuh anak bujang kita lebuh maya perang, lalu nabanka kuda kita. Aku udah ngisi idung kita enggau bau bangkai orang ke udah mati dalam kem kita. Tang taja pia, kita mengkang enggai mulaika diri ngagai Aku.


text:
“Aku udah ngerusak sekeda bala kita, baka Aku ti udah ngerusak Sodom enggau Gomorah. Kita ke mengkang idup nyau baka papung unggat ti ditarit ari api. Tang taja pia, kita mengkang enggai mulaika diri ngagai Aku,” ku TUHAN bejaku.


text:
“Nya alai, orang Israel, Aku deka ngukum kita. Lalu laban Aku deka ngukum kita, kita enda tau enda besedia betunga mua enggau Allah Taala kita, O Israel!”


text:
Allah Taala ngaga bukit lalu ngaga ribut. Iya ngasuh runding Iya ditemu mensia. Iya ngubah siang nyadi malam. Iya bejalai ba tuchung bukit di dunya tu. TUHAN Allah Taala ti Pemadu Bekuasa meh nama Iya!


text:
Israel ti dara bungas, udah rebah, lalu enda angkat agi! Iya ditinggalka garing-garing ba tanah, lalu nadai orang ngangkatka iya.


text:
Laban ku TUHAN ti Pemadu Tinggi bejaku, “Sebuah nengeri di menua Israel ngirumka seribu iku soldadu, tang ka semina seratus iku aja ulih mulaika diri. Sebuah agi nengeri ngirumka seratus iku, tang ka semina sepuluh iku aja ulih mulaika diri.”


text:
Anang besembah di Beer-seba. Anang nguji ngiga Aku di Betel, laban Betel deka lesap. Anang mansang ngagai Gilgal, laban orang ke diau dia deka diukum lalu dibuai ngagai menua bukai.”


text:
Datai ngagai TUHAN, nya baru kita idup. Enti kita enda datai ngagai Iya, Iya deka nurun baka api ngagai orang Israel. Api nya deka nganguska orang di Betel, lalu nadai orang ulih madamka iya.


text:
TUHAN udah ngaga bintang, Bintang Tujuh enggau Bintang Banyak. Iya ngubah pemetang nyadi penampak siang hari lalu siang hari nyadi malam. Iya ngangauka ai tasik lalu mubuhka ai nya ngagai dunya. Nama Iya TUHAN.


text:
Kita udah nekanka pengidup orang ke seranta, lalu ngerumpak gandum ari sida. Nya alai kita enda ulih diau dalam rumah batu ti digaga kita, tauka ngirup wain ari kebun anggur ti ditanam kita.


text:
Aku nemu penyai dosa kita, enggau pemayuh penyalah ti udah dikereja kita. Kita merinsaka orang ke manah, makai suap, lalu nagang orang ke seranta bulih atur ti lurus dalam kot.


text:
Kita patut ngereja utai ti ngena, ukai ngereja penyai, ngambika kita ulih idup. Nya baru TUHAN Allah Taala ti Pemadu Bekuasa deka meruan enggau kita, munyi ti ku kita.


text:
Begedika utai ti jai, rinduka utai ti ngena, lalu beri atur ti lurus dalam kot. Nyangka ukur TUHAN deka kasihka orang Israel ti agi idup.


text:
Nya alai ku TUHAN ti Pemadu Bekuasa bejaku, “Orang deka beterauh nyabak tusah ati ba sebelah jalai raya di nengeri. Indah orang bumai deh deka dibai, sama enggau orang ke tukang sabak, ngulitka orang ke mati.


text:
Orang deka beterauh nyabak ba semua kebun anggur. Semua utai tu deka nyadi, laban Aku deka datai ngukum kita.” TUHAN udah bejaku.


text:
Tulah meh kita ke nganti Hari TUHAN! Nama guna hari nya ba kita? Ba kita, hari nya deka nyadi hari pemetang, ukai hari penampak.


text:
Hari nya deka nyadi baka orang ke ngerarika diri ari singa, lalu besatup enggau beruang! Tauka, baka orang ke pulai ke rumah, bepegai ba dinding, lalu dipantuk ular!


text:
Lebuh kita mai piring tunu, enggau piring tepung ngagai Aku, Aku enggai nerima utai nya. Aku enggai nerima jelu ti gemu ti dienjuk kita ngagai Aku nyadika piring kita.


text:
Tang awakka atur ti lurus rarat baka ai sungai, lalu awakka pengelurus baka sungai ti enda nemu langkang.


text:
“Orang Israel, Aku nadai minta piring enggau pemeri dalam kandang empat puluh taun Aku ke nguluka kita nengah menua puang.


text:
Tang diatu, laban kita udah nyembah engkeramba Sakut, ti dikumbai kita raja, enggau Kaiwan ti petara bintang kita, kita enda tau enda mai sida


text:
lebuh Aku muai kita ngagai menua ti ngilah Damaskus,” ku TUHAN ke benama Allah Taala ti Pemadu Bekuasa bejaku.


text:
Tulah meh kita ke udah ngelantangka diri diau di Sion, enggau kita ke ngasaika diri diau likun di Samaria, kita ke tuai bansa ti besai tu, kita ke digusung orang Israel lebuh sida minta saup!


text:
Mupuk meh kita lalu peda nengeri Kalneh. Udah nya mupuk ngagai nengeri Hamat, lalu terus ngagai nengeri Gat di menua Pilistin. Kati semua nengeri nya manah agi ari menua Judah enggau menua Israel? Kati menua sida besai agi ari menua kita?


text:
Kita enda arapka hari pengerusak deka datai, tang utai ti dikereja kita semina ngasuh hari nya datai semak agi.


text:
Tulah kita, kita ke gali ngunjurka diri ba peninduk kita, bepakaika dagin rusa enggau dagin anak domba!


text:
Kita ngirup wain penuh mangkuk, lalu ngena minyak wangi ti pemadu manah bau, tang kita enda ngulitka menua Israel ti nyadi tembawai.


text:
Nya alai kita deka nyadi orang ke terubah-rubah dibuai ngagai menua bukai. Gawai enggau pengerami makai besai kita deka padam.


text:
TUHAN Allah Taala ti Pemadu Bekuasa udah meri jaku tangkan tu: “Aku begedika penyumbung orang Israel. Aku pedis ati ngagai rumah limas sida. Aku deka nyerahka indu nengeri sida, enggau semua utai dalam nengeri nya, ngagai bala munsuh.”


text:
Kaban belayan orang ke mati nya, orang ke ngatur pengawa nyenggai iya, deka mai bangkai iya pansut ari rumah nya. Kaban belayan nya deka ngangauka orang ke agi idup dalam rumah nya, “Kati bisi orang enggau nuan dia?” Orang ke dalam rumah deka nyaut, “Nadai!” Udah nya kaban iya nya deka nyebut, “Anang ragak! Kitai enda tau enda bejimat. Nyebut nama TUHAN pen enda meh tau.”


text:
Kati kuda belanda ba atas batu? Kati orang kala ngeradu tasik ngena jelu sapi? Tang taja pia, kita udah nunsangka atur ti lurus lalu ngaga iya nyadi rachun, lalu utai ti ngena nyadi utai ti salah.


text:
Kita temegah madahka diri udah ngalahka nengeri Lo-debar. Ku kita temegah bejaku, “Kitai chukup kering ngalahka Karnaim.”


text:
Ku TUHAN Allah Taala ti Pemadu Bekuasa bejaku, “Kita orang Israel, Aku deka ngasuh bala soldadu ari menua bukai nguan menua kita. Sida deka nekanka pengidup kita kenyau ari Lebo-hamat di utara nyentuk ngagai Sungai Arabah di selatan.”


text:
Aku bisi siti genera ari TUHAN ti Pemadu Tinggi. Dalam genera nya aku tepedaka TUHAN nempa bala buntak lebuh rumput ti diempu raja udah dikempat, lalu rumput nya belabuh nyumbuk baru.


text:
Dalam genera nya aku tepedaka buntak makai semua utai ti tumbuh di menua nya, lalu ku aku bejaku, “TUHAN ti Pemadu Tinggi, ampun bala nembiak Nuan! Baka ni ku jalai sida ulih idup? Sida iya mit amat sereta lemi!”


text:
Aku lalu bisi siti agi genera ari TUHAN ti Pemadu Tinggi. Dalam genera nya aku tepedaka TUHAN nyendiaka Diri ngukum bala nembiak Iya ngena api. Api nya nganguska tasik ti besai di baruh dunya, lalu belabuh nganguska tanah.


text:
Udah nya aku lalu bejaku, “Badu agi, O TUHAN ti Pemadu Tinggi! Baka ni ku bala Nuan ulih idup? Sida iya mit amat sereta lemi!”


text:
Aku bisi siti agi genera ari TUHAN. Dalam genera nya aku tepedaka TUHAN bediri ngimbai siti dinding ti udah digaga belalauka tali penyukat, lalu ba jari Iya bisi siti tali penyukat.


text:
Ku Iya nanya aku, “Amos, nama utai ti dipeda nuan?” “Tali penyukat,” ku aku nyaut. Udah nya Iya lalu bejaku, “Enggau tali tu Aku nunjukka nembiak Aku bingkuk baka dinding. Aku enggai agi ngubah runding Diri ti deka ngukum sida.


text:
Endur alai peturun Isak besembah, deka dirusak. Endur ti kuduska orang Israel, deka nyadi tembawai. Aku deka madamka peturun Raja Jeroboam.


text:
Udah nya Amasiah, ti nyadi imam di Betel, lalu madahka ngagai Jeroboam, raja menua Israel: “Amos benung bepekat enggau orang mayuh deka angkat ngelaban nuan. Utai ti disebut iya deka ngerusak menua tu.


text:
Tu utai ti disebut iya: ‘Jeroboam deka mati beperang, lalu orang Israel deka dibuai ari menua sida ngagai menua bukai.’ ”


text:
Udah nya Amasiah lalu bejaku enggau Amos, “Badu agi nuan benabi ditu! Pulai nuan ngagai menua Judah, lalu bantaika jaku ajar nuan din. Awakka sida ngupah nuan nyadi nabi.


text:
Tang TUHAN udah ngambi aku ari pengawa aku ke ngibun bedus, lalu ngasuh aku datai lalu benabi ngagai nembiak Iya Israel.


text:
Nya alai, diatu pendingka utai ti disebut TUHAN. Nuan ngasuh aku badu agi benabi, ngasuh aku ngetu bejaku ngelaban orang Israel.


text:
Nya alai, Amasiah, tu utai ti disebut TUHAN ngagai nuan, ‘Bini nuan deka nyadi indu sundal di nengeri tu, lalu bala anak nuan deka mati beperang. Menua nuan deka dibagi lalu diberi ngagai orang kapir, lalu nuan empu deka mati di menua orang kapir. Lalu orang Israel tetap deka dibuai ngagai menua bukai.’ ”


text:
Ku TUHAN nanya, “Amos, nama utai ti dipeda nuan?” “Sebakul buah,” ku aku nyaut. Ku TUHAN bejaku ngagai aku, “Pengujung udah datai ba bala nembiak Aku Israel. Aku enggai agi ngubah runding Diri ti deka ngukum sida.


text:
Ba hari nya lagu dalam istana deka bebali nyadi sabak orang ke ngulit. Bangkai mensia deka ngachir di semua endur, lalu orang enda bemunyi muai bangkai nya.”


text:
Ku kita bejaku dalam ati diri, “Lama amat ga kitai nganti hari ti kudus tu abis, ngambika kitai ulih nyual gandum. Kemaya Hari Sabat deka abis, ngambika kitai ulih belabuh bejual baru? Nya baru kitai nyual gandum kitai ngena rega ti tinggi, ngena takar ti enda betul, lalu nginsur dachin kena ngakal orang ke meli utai.


text:
Kitai tau nyual gandum ti jai, ngena rega ti tinggi. Kitai deka ngiga orang ke seranta, ti enda ulih mayar utang diri, ti enda ulih mayar rega sepasang selipar. Udah nya kitai deka meli iya nyadika ulun kita.”


text:
TUHAN Allah Taala ke disembah orang Israel udah besumpah, “Aku deka seruran ingatka kereja sida ti jai.


text:
Nya alai tanah deka berenyang, lalu semua orang di menua tu deka tusah. Semua menua tu deka berenyang. Menua tu deka begelumbang baka Sungai Nile


text:
Maya deka datai alai Aku deka ngasuh mata hari padam lebuh tengah hari, lalu dunya petang lebuh siang hari. Aku TUHAN ti Pemadu Tinggi, udah bejaku.


text:
Aku deka ngubah gawai kita nyadi ulit, lalu ngubah lagu kita nyadi sabak tusah ati. Aku deka ngasuh kita ngukur pala diri, lalu ngasuh kita begari ngena kain guni, lalu kita deka nyadi baka apai indai ke ngulitka anak tunggal sida. Hari nya deka penuh laban penusah datai ke ujung.


text:
“Maya deka datai alai Aku deka ngasuh lapar pungkang nyadi di menua tu. Mensia deka lapar, tang ukai lapar ke pemakai. Sida deka aus, tang ukai aus ke ai. Sida deka lapar enggau aus ke pesan TUHAN. Aku TUHAN ti Pemadu Tinggi, udah bejaku.


text:
Mensia deka bejalai segau-segau ari Tasik Mati ngagai Tasik Tengah, lalu udah nya mutar ari utara ngagai timur. Sida deka ngiga pesan TUHAN di semua endur, tang sida enda tetemuka pesan nya.


text:
Lebuh hari nya, indah orang ke bujang enggau sida indu ke agi biak sereta bepengerai, deh deka luput laban aus.


text:
Sida ke besumpah atas nama engkeramba menua Samaria, lalu nyebut, ‘Dalam nama petara Dan’ tauka ‘Dalam nama petara Beer-seba’ - sida nya deka rebah lalu enda angkat agi.”


text:
Aku meda TUHAN bediri ngimbai alta. Iya meri atur tu: “Palu semua puchuk tiang Rumah Sembiang enggau naka pemalat ngambika pugu tiang berenyang. Patahka tiang nya, lalu awakka sida rebah ninggang pala mensia. Aku deka munuh sida ti bukai lebuh maya perang. Nadai siku sida ulih ngerarika diri. Nadai siku sida ulih ngidupka nyawa diri.


text:
Enti sida numbak lubang ngagai dunya pemati, Aku deka nangkap sida. Enti sida niki ke langit, Aku deka nurunka sida ari nya.


text:
Enti sida belalai ba tuchung Bukit Karmel, Aku deka ngiga sida, lalu nangkap sida. Enti sida belalai ari Aku ba buntut tasik, Aku deka ngasuh naga tasik ngigit sida.


text:
Enti sida ditangkap lalu ditabanka munsuh, Aku deka ngeletak sida dibunuh. Aku udah mutuska runding deka ngerusak sida, ukai deka nulung sida.”


text:
TUHAN ti Pemadu Bekuasa negu tanah, lalu tanah berenyang. Semua orang ke diau dia ngulit magang. Semua dunya deka begelumbang baka Sungai Nile.


text:
TUHAN ngaga rumah Iya di langit, lalu ari atas dunya Iya ngengkahka kebung langit. Iya ngangauka ai tasik lalu mubuhka sida ngagai dunya. Nama Iya TUHAN!


text:
Ku TUHAN bejaku, “Orang Israel, Aku berundingka kita baka Aku ke berundingka orang Etiopia Aku udah mai orang Pilistin ari Krit, enggau orang Siria ari Kir, baka Aku ti udah mai kita ari menua Ejip.


text:
Aku TUHAN ti Pemadu Tinggi, benung ngemataka perintah Israel ti bedosa tu, lalu Aku deka muai iya ari dunya tu. Tang Aku enda ngerusak semua peturun Jakop.


text:
“Aku deka meri atur, lalu ngusak orang Israel baka ke ngusak gandum dalam pengayak. Aku deka ngusak sida di semua bansa kena muai semua sida ke nadai guna.


text:
Bala nembiak Aku ke bedosa deka dibunuh lebuh beperang, iya nya semua sida ke nyebut, ‘Allah Taala enggai nejuka kitai bebadi.’ ”


text:
Ku TUHAN bejaku, “Hari deka datai alai Aku deka nirika perintah David baru, ti baka rumah ti udah tembawai. Aku deka ngaduka dinding iya, lalu ngaga iya baru. Aku deka ngaga iya baru baka gaya iya ti dulu kelia.


text:
Udah nya orang Israel deka ngambi teda menua Edom, enggau semua menua ti endang enggi Aku dulu menya,” ku TUHAN ti deka ngasuh utai tu nyadi bejaku.


text:
“Hari deka datai,” ku TUHAN bejaku, “alai gandum deka tumbuh jampat agi ari iya sempat diketau, lalu buah anggur deka jampat agi mansang ari iya sempat digaga nyadi wain. Wain ti manis deka beteritik ari bukit, lalu rarat ba sebelah munggu.


text:
Aku deka mai bala nembiak Aku pulai baru ngagai menua sida empu. Sida deka nirika baru nengeri sida ke udah nyadi tembawai, lalu diau dia. Sida deka nanam kebun anggur, lalu ngirup wain. Sida deka bekebun, lalu makai utai ti ditanam sida empu.


text:
Aku deka nanam bala nembiak Aku ba menua ti udah diberi Aku ngagai sida, lalu sida enda dichabut agi.” TUHAN Allah Taala kita udah bejaku.


text:
Tu jaku ti benabi ti disebut Obadiah. Iya madahka jaku TUHAN ti Pemadu Tinggi pasal orang Edom. TUHAN udah ngasuh seruan Iya bejalai ngagai mayuh bengkah bansa, lalu kami udah ninga pesan Iya: “Sedia! Aram kitai beperang ngelaban Edom!”


text:
Penyumbung nuan udah nipu nuan empu. Indu nengeri nuan nya kuta ti digaga ari batu galang. Rumah nuan tinggi ba atas bukit, lalu ku nuan bejaku dalam ati diri, ‘Sapa ulih ngeruntun aku ke baruh?’


text:
Tang taja pen nuan ngaga rumah nuan ngeninggi endur alai sarang burung menaul, datai ke iya nyau baka ke begulai enggau bintang, Aku deka ngeruntun nuan ke baruh.


text:
“Lebuh penchuri datai malam hari, sida semina ngambi utai ti dikedekaka sida. Lebuh orang ngetau buah anggur, sida selalu ninggalka sekeda buah enda diketau. Tang bala munsuh nuan udah ngeluska kita.


text:
Orang ke setanah enggau nuan, udah nipu nuan. Sida udah muru nuan ari menua nuan empu. Orang ke bebaik enggau nuan udah ngalahka nuan diatu. Pangan nuan ke sama makai enggau nuan, udah manjuk nuan. Ku sida bejakuka pasal nuan, ‘Kini ke tunga pemintar iya?’


text:
“Ba hari Aku ngukum Edom, Aku deka ngerusak bala sida ke pintar lalu muai semua penemu-dalam ti dikembuan sida.


text:
Orang ke tau serang ari Teman, deka balat takut, lalu genap iku soldadu di menua Edom, deka dibunuh magang.


text:
“Laban nuan udah ngerumpak lalu munuh peturun Jakop ke endang kaban belayan nuan empu, nya alai nuan deka dirusak lalu nadai agi dibasa orang belama iya.


text:
Nuan bediri dia ngapa ba hari nya lebuh bala munsuh ngeruntuhka pintu nengeri Jerusalem. Nuan jai baka orang kampar ke nabanka pengaya Jerusalem lalu magi pengaya nya ngagai bala sida.


text:
Nuan enda patut ketawaka pemerinsa kaban belayan nuan orang Judah. Nuan enda patut gaga ati lebuh sida dirusak. Nuan enda patut ketawaka sida lebuh sida kena laban penusah.


text:
Nuan enda patut tama ngagai nengeri bala nembiak Aku lalu ketawaka pemerinsa sida sereta ngerampas pengaya sida lebuh sida ditinggang penusah.


text:
Nuan enda patut bediri ba simpang jalai raya lalu nangkap sida ke nguji ngerarika diri. Nuan enda patut nyerahka sida ngagai munsuh lebuh sida kena laban penusah.


text:
“Hari nyau semak alai Aku, ti TUHAN, deka ngakim semua bansa. Edom, utai ti udah dikereja nuan deka dikereja ngagai nuan empu. Nuan deka nerima utai ti udah diberi nuan empu.


text:
Bala nembiak Aku udah ngirup mangkuk ukum ti pait ba bukit Aku ti kudus. Tang semua bansa ti ngelingi menua nembiak Aku deka ngirup ari mangkuk ukum ti pait agi ari nya. Sida deka ngirup semua utai dalam mangkuk nya, lalu lesap.


text:
“Tang ba Bukit Sion sekeda orang ulih ngerarika diri lalu Bukit nya deka nyadi endur ti kudus. Bala peturun Jakop deka bempu menua ti endang enggi sida.


text:
Bala peturun Jakop enggau bala peturun Josep deka nyadi baka api. Sida deka ngerusak bala peturun Esau baka api ti nganguska jerami. Nadai siku peturun Esau deka mengkang idup. Aku ti TUHAN, udah bejaku.


text:
“Orang ke datai ari selatan menua Judah deka nguan menua Edom. Sida ke datai ari kaki bukit ti muak ke barat, deka ngalahka menua Pilistin. Orang Israel deka bempu menua Epraim enggau Samaria. Bala orang Benjamin deka ngambi menua Giliat.


text:
Bala orang ke udah dibuai ari utara menua Israel lalu diau di Halah deka pulai baru, lalu ngalahka menua Ponisia nyentuk ngagai Sarepat di utara. Orang ke udah dibuai ari Jerusalem, lalu diau di Sardis, deka ngalahka semua nengeri di selatan menua Judah.


text:
Orang Jerusalem ke menang deka nyerang Edom, lalu merintah menua nya. Lalu TUHAN Empu deka nyadi raja.”


text:
Ku TUHAN bejaku, “Alai nuan mansang ngagai Nineweh, nengeri ti besai nya, lalu bejaku ngelaban nengeri nya, laban Aku nemu penyai orang di nengeri nya.”


text:
Tang Jonah mupuk ngagai endur bukai, deka ngerarika diri ari TUHAN. Iya mansang ngagai Jopa, alai iya ke tetemuka sebuah kapal ti baru deka bekejang ngagai menua Spain. Iya mayar tambang diri, lalu nepan kapal nya sama enggau bala kelasi, deka belayar ngagai menua Spain, deka ngejangka diri jauh ari TUHAN.


text:
Tang TUHAN ngasuh biaubalai mangka ba tasik nya, lalu kabut balat amat nyadi datai ke kapal nya nyau deka pechah.


text:
Bala kelasi balat amat takut, lalu rauh-rauh ngangauka petara sida minta tulung. Udah nya sida muai barang ari kapal nya, ngambika kapal sida lempung agi, Lebuh utai tu benung nyadi, Jonah udah nurun ke baruh, gali dalam ruang kapal nya, lalu tinduk jenak amat.


text:
Lebuh kepten kapal nya tetemuka Jonah, iya lalu bejaku enggau Jonah, “Nama kebuah nuan tinduk? Angkat, lalu besampi ngagai petara nuan minta iya nulung, nyangka iya deka sinu ati ke kitai, lalu enda nejuka kitai mati.”


text:
Ku bala kelasi bejaku enggau pangan diri, “Aram kita bechabut undi kena ngiga sapa ke ngasuh kitai ditinggang penusah tu.” Sida lalu bechabut undi, lalu nama Jonah kena chabut.


text:
Nya alai sida lalu bejaku enggau iya, “Padahka ngagai kami diatu, sapa ke patut diukum ketegal utai tu? Nama kebuah nuan ditu? Datai ari ni nuan? Nama bansa nuan?”


text:
“Aku tu orang Hebrew,” ku Jonah nyaut. “Aku nyembah TUHAN Allah Taala ti di serega, ke ngaga tanah enggau tasik.”


text:
Jonah lalu madahka ngagai sida pasal iya ke rari ari TUHAN. Bala kelasi lalu balat amat takut, lalu ku sida bejaku enggau iya, “Utai ti dikereja nuan nya amat jai!”


text:
Kabut nyau majak balat-sebalat. Nya alai bala kelasi lalu nanya iya, “Nama utai ti patut dikereja kami ngagai nuan kena ngasuh kabut tu teduh?”


text:
Ku Jonah nyaut, “Buai aku ke tasik, nya baru tasik deka teduh, laban aku nemu, kita dipangkaka kabut tu ketegal penyalah aku.”


text:
Tang bala kelasi nguji mai kapal nya ke tebing, bedayung enggau naka pemendar sida. Tang kabut nya majak balat-sebalat, lalu sida enda ulih ngampir ngagai tebing.


text:
Nya alai sida nyabak ngangauka TUHAN, “O TUHAN, kami besampi, anang ngukum kami ketegal kami munuh orang tu! Nuan, O TUHAN, endang betanggungjawapka semua utai tu. Utai tu endang dikereja Nuan Empu.”


text:
Bala kelasi lalu balat amat takutka TUHAN, datai ke sida nyau meri siti piring, lalu besemaya deka betuaika Iya.


text:
TUHAN lalu ngasuh siku ikan ti besai nelan Jonah, lalu Jonah mengkang dalam perut ikan nya tiga hari tiga malam.


text:
“Lebuh aku tusah, O TUHAN, aku ngangauka Nuan, lalu Nuan nyaut aku. Ari dunya pemati aku nyabak minta Nuan nulung, lalu Nuan ninga aku.


text:
Nuan nikauka aku ngagai tasik nyentuk ngagai tengah tasik, lalu aku dikelingi ai, lalu semua gelumbang Nuan ti besai ngelamun aku.


text:
Ai ngelamun aku lalu ngasuh aku enda ulih enseput. Tasik ngelamun aku lalu rumput tasik melit pala aku.


text:
Aku tengelam terus ngagai pugu bukit ngagai menua ti bisi pintu ti dikunchi belama iya. Tang Nuan, O TUHAN Allah Taala aku, mai aku pulai baru idup-idup ari tasik.


text:
Lebuh aku ngasaika nyawa diri nyau deka apus, aku lalu besampi ngagai Nuan, O TUHAN, lalu dalam Rumah Nuan ti kudus, nuan ninga aku.


text:
Tang aku deka belagu muji Nuan. Aku deka ngenjuk piring ngagai Nuan lalu ngereja utai ti udah disemaya aku. Pengelepas endang datai ari TUHAN!”


text:
Ku Iya, “Alai nuan mansang ngagai Nineweh, nengeri ti besai nya, lalu padahka ngagai orang dia pesan ti udah dipadahka Aku ngagai nuan.”


text:
Nya alai Jonah ngasika TUHAN, lalu mansang ngagai nengeri Nineweh. Nengeri nya besai amat, pejalai tiga hari ari tisi sepiak ngagai tisi sepiak.


text:
Jonah lalu belabuh bejalai nengah nengeri nya, lalu lebuh iya udah bejalai sehari, iya lalu bejaku enggau orang dia madahka pesan TUHAN, “Dalam empat puluh hari da agi nengeri Nineweh deka dirusak!”


text:
Orang Nineweh arapka pesan Allah Taala. Nya alai sida lalu mutuska penemu ngasuh semua orang bepasa, lalu semua orang, berengkah ari orang ke pemadu tinggi pangkat nyentuk ngagai orang ke pemadu baruh pangkat, bela ngerasukka kain guni kena sida nunjukka diri udah nesal ati.


text:
Lebuh raja nengeri Nineweh ninga pasal utai nya, iya lalu angkat ari kerusi diraja iya, muka baju panjai iya, ngerasukka kain guni, lalu duduk malai amau.


text:
Iya ngirumka atur ngagai orang di Nineweh: “Tu atur ari raja, enggau ari bala pemesai iya: Nadai mensia, tauka jelu, tauka raban bedus, tau makai utai. Sida enda tau makai tauka ngirup.


text:
Semua mensia enggau jelu enda tau enda ngerasukka kain guni. Semua orang enda tau enda bebendar besampi ngagai Allah Taala, lalu enda tau enda muai ulah ti jai, lalu badu agi mangah enggau orang.


text:
Allah Taala meda utai ti dikereja sida. Iya meda sida udah ngelengkaka ulah sida ke jai. Nya alai Iya ngubah runding Diri, lalu enda nyadi ngukum sida.


text:
Nya alai iya besampi, “TUHAN, kati aku nadai udah nyebut, sebedau aku angkat ari rumah, madahka Nuan endang deka ngereja utai nya? Nya kebuah aku enggau naka ulih rari ngagai menua Spain! Aku nemu Nuan endang Allah Taala ti penuh laban pengerindu enggau pengasih, seruran liat ati, seruran nelap, lalu seruran sedia deka ngubah runding Diri, lalu enda nyadi ngukum.


text:
Jonah pansut ari nengeri nya tunga ke timur, lalu duduk. Iya ngaga siti dunju, lalu duduk belindung dalam dunju nya, deka meda utai ti deka nyadi ba nengeri nya.


text:
Udah nya TUHAN Allah Taala ngasuh sepun kayu tumbuh ngelindung Jonah, ngambika iya nyamai agi pendiau. Jonah gaga amat ati meda kayu nya.


text:
Tang ba urung dini hari pagi siti, Allah Taala ngasuh siku ulat nyerang kayu nya, lalu kayu nya mati.


text:
Lebuh mata hari nyau udah niki, Allah Taala lalu ngasuh ribut ti angat muput ari timur, lalu Jonah nyau deka luput laban mata hari ti manchar ngagai pala iya. Nya alai iya ngajihka diri mati. “Manah agi aku mati, ari ke idup,” ku iya bejaku.


text:
Tang ku Allah Taala bejaku ngagai iya, “Nuan enda patut ringat ketegal kayu nya.” Disaut Jonah, “Aku endang patut ringat, chukup balat ringat!”


text:
Ku TUHAN bejaku ngagai iya, “Kayu nya tumbuh dalam semalam, lalu lesap hari siti. Nuan nadai ngereja utai ngagai kayu nya, lalu nuan nadai ngasuh iya tumbuh, tang taja pia nuan tusah ati ke kayu nya!


text:
Nya alai Aku patut lebih agi kasihka nengeri Nineweh ti besai nya, laban nengeri nya bisi 120,000 iku anak mit ti nadai nemu utai, nyengkaum mayuh bala jelu!”


text:
Lebuh maya Jotam, Ahas, enggau Hesekiah nyadi raja menua Judah, TUHAN meri pesan tu ngagai Mikah, ke datai ari nengeri Moreset. TUHAN mandangka ngagai Mikah semua utai tu pasal Samaria enggau Jerusalem.


text:
Dingaka utai tu, semua bansa. Pendingka tu, semua kita ke diau di dunya! TUHAN, Raja ti Pemadu Tinggi deka besaksi ngelaban kita. Iya bejaku ari Rumah Sembiang Iya ti di serega.


text:
Udah nya bukit deka luluh di baruh Iya baka lilin ti luluh laban api. Sida deka rarat ngagai lebak baka ai ti nurun bukit.


text:
Semua utai tu deka nyadi laban orang Israel udah bedosa lalu angkat ngelaban Allah Taala. Sapa ke patut dianu ketegal orang Israel angkat ngelaban? Samaria, indu nengeri nya empu! Sapa ke salah laban sida besembahka engkeramba di menua Judah? Jerusalem empu!


text:
Nya alai TUHAN bejaku, “Aku deka ngaga Samaria nyadi tembawai di menua pesisir, nyadi endur alai nanam anggur. Aku deka mubuhka tugung batu nengeri nya ngagai lebak, lalu deka ngerumbak pugu nengeri nya.


text:
Semua engkeramba ti dikesayauka orang di nengeri nya deka dipechahka magang, lalu semua utai ti diberi ngagai indu ke nyundal dalam rumah sembiang engkeramba nya, deka dirusak ngena api, lalu semua anak patung di nengeri nya deka ditugungka nyadi uras. Samaria udah bulih utai tu kena sida besembiang minta diri peridi, lalu diatu munsuh sida deka nabanka utai nya ngagai bala indu ke nyundal dalam rumah sembiang di menua bukai.


text:
Ketegal utai tu, aku deka ngulit sereta nyabak. Aku deka bejalai enda bekasut sereta telanjai. Aku deka meraung munyi ukui kampung, lalu ngulit baka burung unta.


text:
Bakal Samaria enda ulih suman, lalu Judah baru deka natka diri merinsa baka nya mega. Pengerusak udah datai ba pintu besai nengeri Jerusalem empu, ti alai bala nembiak Aku diau.”


text:
Anang madahka ngagai bala munsuh kitai di Gat pasal kitai ke alah. Anang nejuka sida meda kita nyabak. Kita orang Bet-le-aprah, baringka diri malai amau kena kita ngayanka diri tusah ati!


text:
Kita orang Sapir, alai kita mindah ngagai menua bukai, telanjai sereta malu. Sida ke diau di Sanan enda berani pansut ari nengeri sida. Lebuh kita ninga orang di Bet-esel ngulit, kita deka nemu diri enda ulih ngenduh di nengeri nya.


text:
Orang di Marot irau ati nganti bantu, laban TUHAN udah ngasuh penusah ti besai datai semak ngagai Jerusalem.


text:
Kita ti diau di Lakis, tanchangka kuda ngagai kerita perang kita. Kita udah bedosa nunda orang Israel, lalu ngasuh Jerusalem bedosa.


text:
Diatu, kita orang Judah, beri selamat tinggal ngagai nengeri Moreset Gat. Bala raja orang Israel nadai bulih tulung ari nengeri Aksip.


text:
Kita ke di Maresah, TUHAN deka nyerahka kita ngagai munsuh, ti deka ngalahka nengeri kita. Bala tuai orang Israel deka rari lalu belalai dalam lubang gua di Adulam.


text:
Kita orang Judah, kukur buk kita kena nandaka diri ngulitka anak ke dikerinduka kita. Kukur abis lengis buk kita baka pala burung ti bepakaika bangkai, laban anak kita deka dirampas ari kita, lalu ditabanka ngagai menua bukai.


text:
Tulah meh orang ke gali enda tinduk berundingka jalai ngereja penyai! Lebuh hari nyau tawas, lebuh sida bisi peluang, sida lalu ngereja penyai ti udah diperambu sida.


text:
Lebuh sida inginka tanah orang, sida ngerampas tanah nya. Lebuh sida inginka rumah orang, sida ngerampas rumah nya. Nadai ruang bilik, tauka reta tengkira ti likun.


text:
Nya alai TUHAN bejaku, “Aku berunding deka ngasuh penusah ti besai ninggang kita, lalu kita enda ulih ngerarika diri. Kita deka nemu diri tusah. Nya baru kita enda ngenyumbungka diri agi.


text:
Lebuh maya nya ila, orang deka ngena cherita pasal kita ke ditinggang penusah nyadika leka jaku sumpah, lalu sida deka belagu ngena lagu sinu ati tu kena sida ngenang pasal utai ti udah diasaika kita: Kami udah abis rusak! TUHAN udah ngerampas tanah kami Lalu udah meri tanah nya ngagai orang ke nangkap kami.”


text:
Ku orang mayuh ngajar aku, “Anang ngajar kami. Anang ngajar pasal utai nya. Allah Taala sigi enda mechat kami.


text:
Kati nuan ngumbai orang Israel kena tinggang sumpah? Kati TUHAN enda agi liat ati? Kati Iya amat deka ngereja utai nya? Kati Iya enda nelap lebuh Iya bejaku ngagai orang ke ngereja utai ti ngena?”


text:
Ku TUHAN nyaut, “Kita nyerang bala nembiak Aku baka munsuh. Orang ke pulai ngayau ngumbai diri likun di rumah, tang kita bisi dia, deka ngenchuri baju sida.


text:
Kita muru bala bini nembiak Aku ari rumah ti dikesayauka sida, lalu kita udah ngerumpak berekat ti udah diberi Aku ngagai bala anak sida belama iya.


text:
“Orang tu begunaka nabi ke bejalai mai pemula enggau ati ti nipu, ke nyebut, ‘Aku benabi madahka kita deka mayuh wain enggau ai ti bisa.’


text:
“Tang Aku deka ngempuruka kita, semua kita orang Israel ti agi tinggal. Aku deka ngempuruka kita baka bedus ti pulai baru ngagai raban sida empu. Baka padang rumput ti penuh laban bedus, baka nya meh menua kita deka penuh baru laban mensia.”


text:
Allah Taala deka muka jalai ke sida, lalu nguluka sida pulai ari menua bukai. Sida deka ngebuka diri pansut nengah pintu nengeri, lalu ngelepaska diri. Raja sida, iya nya TUHAN Empu, deka nguluka sida pansut.


text:
tang kita begedika utai ti badas, lalu rinduka utai ti jai. Kita niti kulit bala nembiak Aku idup-idup, lalu nyarikka isi ari tulang sida.


text:
Kita bepakaika bala nembiak Aku. Kita niti kulit sida, matahka tulang sida, lalu netak sida baka ke netak dagin ti deka dipanduk.


text:
Maya deka datai alai kita deka nyabak ngangauka TUHAN, tang Iya enggai nyaut kita. Iya enggai mendingka sampi kita, laban kita udah ngereja penyai.


text:
Bala nembiak Aku ditipu bala nabi ke madahka sida deka diau dalam pemaik enti sida meri nabi nya duit, tang deka nyerang sida, enti sida enda meri duit ngagai sida nabi nya.


text:
“Nabi, timpuh kita nyau deka abis. Hari kita nyau deka malam. Laban kita udah nesatka bala nembiak Aku, kita nadai agi begenera, lalu kita enda ulih nujum agi.”


text:
Sida ke nujum, deka malu laban sida enda ulih nujum agi. Semua sida deka malu magang, laban Allah Taala enda nyaut sida.


text:
Tang ba pasal aku empu, TUHAN ngemenuhka aku enggau Roh sereta enggau kuasa Iya, lalu Iya meri aku ati ti lurus enggau pemerani kena aku madahka dosa orang Israel.


text:
Pendingka aku, kita ke merintah orang Israel, kita ke begedika atur ti lurus, lalu nyarutka utai ti ngena nyadi salah.


text:
Kita nirika nengeri Allah Taala, Jerusalem, beduduk ba pengawa kita ke bebunuhka orang enggau ba atur ti enda lurus.


text:
Orang ke merintah di nengeri tu megai perintah laban sida deka makai suap. Sida imam minta upah lebuh sida nerangka Adat, lalu sida nabi minta duit lebuh sida madahka pemandang sida empu, lalu semua sida nya bela madahka TUHAN bisi enggau sida. Ku sida, “Kitai enda bebadi, laban TUHAN bisi enggau kitai.”


text:
Nya alai, ketegal kita, Sion deka dichangkul baka tanah umai. Jerusalem deka nyadi tembawai, lalu Rumah Sembiang deka nyadi utan.


text:
Jemah ila bukit ti alai Rumah Sembiang bediri deka nyadi bukit ti pemadu tinggi, ti ngayung semua bukit. Mayuh bengkah bansa deka beterudus datai ngagai iya,


text:
lalu bala orang ari semua bansa deka nyebut, “Aram kitai niki ngagai bukit TUHAN, ngagai Rumah Sembiang Allah Taala ke disembah orang Israel. Iya deka ngajar kitai utai ti diasuh Iya kereja kitai. Kitai deka bejalai nengah jalai ti udah dipilih Iya. Laban ajar TUHAN deka datai ari Jerusalem. Iya bejaku ngagai bala nembiak Iya ari Sion.”


text:
Iya deka ngatur laya entara semua bansa, entara menua ti bekuasa, ti semak enggau ti jauh. Sida deka nempa pedang sida nyadika pengeradu tanah lalu sangkuh sida digaga nyadika duku kena nyarau dan kayu. Semua bansa enda agi beperang, lalu nadai agi nyendiaka diri beperang.


text:
Semua orang deka diau bebaik enggau pangan diri ba sebelah kebun anggur enggau ba madang kayu ara sida, lalu nadai agi orang deka ngemba sida. TUHAN ti Pemadu Bekuasa udah besemayaka utai tu.


text:
Genap bengkah bansa deka nyembah sereta ngasika petara sida empu, tang kitai deka nyembah sereta ngasika TUHAN Allah Taala kitai belama lama iya.


text:
Ku TUHAN bejaku, “Maya deka datai alai Aku deka ngempuruka bala orang ke udah diukum Aku, sida ke udah merinsa dibuai ngagai menua bukai.


text:
Sida iya kait-kupit sereta jauh ari menua diri, tang Aku deka ngepunka bansa ti baru ngena sida ke agi idup tu, lalu sida deka nyadi bansa ti kering. Aku deka merintah sida ba Bukit Sion berengkah ari maya nya datai ke belama lama iya.”


text:
Lalu nuan, Jerusalem, ti alai Allah Taala ngibun bala nembiak Iya, baka pengibun bedus ke nilik ari menara iya, nuan deka sekali agi nyadi indu nengeri ke perintah ti endang enggi nuan menya.


text:
Nama kebuah nuan duie-duie nyabak? Nama kebuah nuan pedis baka indu ke radai deka beranak? Laban nuan nadai raja, lalu bala penyanding penemu nuan semua udah mati magang?


text:
Ngelingkang sereta bedemuh meh kita orang Jerusalem, baka indu ke radai deka beranak, laban diatu kita deka angkat ari nengeri tu, lalu diau di menua pesisir. Kita deka mupuk ngagai menua Babilon, tang din TUHAN deka ngelepaska kita ari munsuh kita.


text:
Mayuh bengkah bansa udah begempuru deka nyerang nuan, Jerusalem. Ku sida, “Jerusalem enda tau enda dirusak! Kitai deka ngaga nengeri nya nyadi tembawai!”


text:
Tang semua bansa nya enda nemu utai ti dalam runding TUHAN. Sida enda nemu diri udah digempuruka lalu diukum, baka gandum ti dibai ari umai lalu ditungku.


text:
Ku TUHAN bejaku, “Kita orang Jerusalem, mansang kita lalu ukum bala munsuh kita! Aku deka ngasuh kita kering baka sapi ti lelaki ti bisi tanduk besi, sereta betunjingka temaga. Kita deka ngeredakka mayuh bengkah bansa, lalu pengaya ti udah dirampas sida, deka diserahka kita ngagai Aku ti TUHAN ke semua dunya.”


text:
Orang Jerusalem, gempuruka bala soldadu kita! Kitai tu dikelulung munsuh! Sida nyerang tuai orang Israel!


text:
Ku TUHAN bejaku, “Betlehem Epratah, nuan suku raban bansa ti pemadu mit ari peturun Judah, tang ari nuan Aku deka mansutka siku pemerintah ke orang Israel, ari peturun orang ke dulu kelia.”


text:
Nya alai TUHAN deka nejuka bala nembiak Iya diperintah munsuh sida, nyentuk ngagai maya indu ke deka beranak nya udah ngadaka anak lelaki iya. Udah nya, orang Israel ti udah dibuai ngagai menua bukai, deka pulai baru ngagai bala sida empu.


text:
Lebuh pemerintah nya datai, iya deka merintah bala nembiak iya ngena kuasa ti datai ari TUHAN, sereta enggau mulia TUHAN Allah Taala empu. Bala nembiak iya deka diau likun, laban semua mensia di serata dunya deka ngaku iya endang besai kuasa,


text:
lalu iya deka mai pemaik. Lebuh orang Asiria nyerang menua kitai, lalu ngelanggar kuta kitai, kitai deka ngasuh bala tuai kitai ke pemadu kering ngelaban sida.


text:
Ngena senyata sida, sida deka ngalahka menua Asiria, iya nya menua Nimrot, lalu sida deka ngelepaska kitai ari orang Asiria lebuh orang Asiria nyerang menua kitai.


text:
Orang Israel ti agi idup deka nyadi baka ambun ti ngasuh nyamai isi, ti dikirumka TUHAN ngagai mayuh bengkah bansa, baka ujan ti beberis ninggang utai ti tumbuh. Sida deka manggaika pengarap sida ba Allah Taala, ukai ba mensia.


text:
Sida ke tinggal dalam mayuh bengkah menua, deka nyadi baka singa ti begigaka pemakai dalam utan, tauka ba padang rumput. Iya tama ngagai raban bedus, nerekam sida, lalu nyarikka sida, lalu nadai orang ngelepaska sida.


text:
Aku deka ngerusak engkeramba enggau tiang batu keramat kita. Kita enda agi nyembah utai ti udah digaga kita empu.


text:
Pendingka pekara ti dibantaika TUHAN kena Iya ngelaban orang Israel. Angkat meh Nuan, O TUHAN, lalu bantaika pekara ti dibai Nuan. Awakka bukit enggau munggu ninga utai ti disebut Nuan.


text:
Kita bukit, kita pugu dunya ti meruan belama iya, pendingka pekara ti dibantaika TUHAN! TUHAN bisi pekara kena Iya ngelaban bala nembiak Iya. Iya deka besalah orang Israel.


text:
Ku TUHAN bejaku, “Nembiak Aku, nama utai ti udah dikereja Aku ba kita? Baka ni ku Aku udah nating kita? Saut Aku.


text:
Aku udah mai kita pansut ari menua Ejip. Aku udah ngelepaska kita ari pengidup kita ke nyadi ulun. Aku udah ngasuh Moses, Aron, enggau Miriam nguluka kita.


text:
Nembiak Aku, kingatka utai ti deka dikereja Raja Balak menua Moap ngagai kita, enggau chara Balaam anak Beor nyaut iya. Kingatka utai ti nyadi di rantau jalai ari kem di Akasia ngagai Gilgal. Kingatka semua utai nya, nya baru kita deka nemu utai ti udah dikereja Aku kena Aku ngidupka kita.”


text:
Nama utai ti deka dibai aku ngagai TUHAN Allah Taala ti di serega, lebuh aku datai nyembah Iya? Kati aku patut mai anak jelu sapi ti pemadu gemu nyadika piring tunu?


text:
Kati TUHAN deka gaga ati enti aku mai ngagai Iya seribu iku bedus, tauka minyak kana ti enda nemu abis? Kati aku patut meri ngagai Iya anak tuai aku, kena aku nebus dosa aku?


text:
Enda. TUHAN udah madahka ngagai kitai utai ti manah. Utai ti diguna Iya ari kitai nya baka tu: ngereja utai ti lurus, seruran ngayanka pengerindu, lalu diau begulai sejalai enggau Allah Taala kitai enggau ati ti baruh.


text:
Kitai pintar enti kitai nangika TUHAN. Ku Iya ngangau ngagai nengeri, “Pendingka tu, kita ke begelumu di nengeri!


text:
Dalam rumah orang ke jai, bisi pengaya ti udah ulih sida nipu. Sida ngena takar ti enda betul. Tu utai ti dipegedika Aku.


text:
Kita makai, tang enda nemu kenyang. Iya ti bendar, kita agi lapar. Kita deka nabanka utai, tang kita enda ulih nyimpan utai nya. Sebarang utai ti disimpan kita deka dirusak Aku lebuh maya perang.


text:
Kita deka nanam gandum, tang kita nadai utai diketau. Kita deka mitan buah kana ngulihka minyak, tang kita nadai peluang ngena minyak nya. Kita deka ngaga wain, tang kita enda ngirup wain nya.


text:
Utai tu deka nyadi laban kita udah ngereja utai ti jai nunda Raja Omri enggau anak lelaki iya, Raja Ahap. Kita udah majak nitihka atur seduai iya, nya alai Aku deka ngerusak kita, lalu semua orang deka ngeleseka kita. Orang di semua endur deka mechat kita.”


text:
Nadai penyadi meh aku tu! Aku nyau baka orang ke lapar, ti nadai tetemuka buah ba kayu ara, lalu nadai tetemuka buah ba batang anggur. Semua buah anggur enggau semua buah ara ti nyamai diempa, udah digumpul orang magang.


text:
Siku pen nadai ga orang ke lurus ati agi tinggal di menua tu, nadai siku ke taluk ngagai Allah Taala. Genap iku orang bela nganti peluang bebunuhka orang. Genap iku orang bela ngasu bala diri empu.


text:
Semua sida bela landik magang ngereja penyai. Bala pemesai enggau bala hakim makai suap. Orang ke bekuasa madahka utai ti dikedekaka sida, nya alai sida bepekat enggau pangan diri.


text:
Indah orang ke pemadu betul ati dalam bala sida, deh nyadi orang ke nadai guna baka rumput. Maya udah datai alai Allah Taala deka ngukum orang mayuh, nitihka jaku tangkan ti udah diberi Iya nengah bala nabi ke ngibun sida. Diatu runding sida charut.


text:
Anang arapka utai ti disebut orang ke berimbai pendiau enggau kita, tauka ngarapka pangan kita. Bejimat kita lebuh kita nyebut utai, nemuka ngagai laki tauka ngagai bini kita.


text:
Lebuh maya nya ila, anak lelaki enda bebasaka apai sida, anak indu deka ngelaban indai sida, lalu indu ke biak belaya enggau mentua indu sida. Orang ke nyadi munsuh kita nya kita sebilik empu.


text:
Tang aku deka nganti TUHAN. Aku deka nganti Allah Taala enggau penuh pengarap. Iya deka ngelepaska aku. Allah Taala aku deka ninga aku.


text:
Munsuh kitai nadai kebuah ketawaka kitai. Kitai udah rebah, tang kitai deka angkat baru. Diatu kitai amat diau dalam petang, tang TUHAN deka meri kitai penampak.


text:
Kitai udah bedosa ngelaban TUHAN, nya alai diatu kitai enda tau enda tan ngasaika pengeringat Iya enda lama. Tang ba pengujung iya ila, Iya deka bejaku ngarika kitai, lalu ngaduka semua utai ti salah ti udah dikereja orang ngagai kitai. Iya deka mai kitai pansut ngagai penampak. Kitai deka mengkang idup lalu meda Iya ngelepaska kitai.


text:
Nya baru munsuh kitai deka meda nya, lalu berasai malu, iya nya bala munsuh ti udah mechat kitai ngena jaku, “Dini alai TUHAN Allah Taala kita?” Kitai deka meda bala munsuh kitai alah, dilunjak baka tanah luchak ba jalai raya.


text:
Orang Jerusalem, maya deka datai alai kita patut nirika kuta nengeri tu baru. Lebuh maya nya ila rampa menua kita deka ngerembai besai agi.


text:
Bala kita deka pulai baru ngagai kita ari semua endur - ari Asiria di timur, ari Ejip di selatan, ari menua ti ngelingi Sungai Eupratis, ari tasik luar, enggau ari bukit ti jauh.


text:
Awakka Nuan TUHAN nyadika pengibun bala nembiak Nuan, ti udah dipilih Nuan. Taja pen sida diau jauh ari pangan diri di menua puang, sida dikelingi tanah ti ami. Awakka sida mupuk lalu ngulam ba padang rumput ti galak di Basan enggau di Giliat, baka ke udah dikereja sida dulu kelia.


text:
Gaga meh kereja ajih ke kami, TUHAN, baka ke udah dikereja Nuan lebuh Nuan mai kami pansut ari menua Ejip.


text:
Semua bansa deka meda nya, lalu tusah ati, taja pen sida kering. Enggau ati ti tusah, sida deka nutup mulut sida lalu mampul pending sida.


text:
Sida deka nilat amau baka ular. Sida deka datai ari kuta sida, getar-getar takut. Enggau ati ti nangi sida deka nguingka diri ngagai TUHAN Allah Taala kitai.


text:
Nadai petara bukai ti sebaka enggau Nuan, O TUHAN. Nuan ngampun dosa bala nembiak Nuan ti agi idup. Nuan enda ringat belama iya, tang Nuan gaga ati ngayanka pengerindu Nuan ti meruan ngagai kami.


text:
Nuan deka kasihka kami baru. Nuan deka ngelunjak dosa kami, lalu muai dosa kami ngagai buntut tasik!


text:
Nuan deka ngayanka penetap ati Nuan, enggau pengerindu Nuan ti meruan, ngagai bala nembiak Nuan, iya nya peturun Abraham enggau Jakop, munyi ti udah disemaya Nuan ngagai bala aki ini kami dulu kelia.


text:
TUHAN nya Allah Taala ti ngiga balas. TUHAN malas sereta ringat. TUHAN malas munsuh Iya lalu ringat ngagai bala munsuh Iya.


text:
TUHAN enda mudah ringat, tang besai kuasa lalu nadai kala enda ngukum orang ke salah. Di sebarang endur alai TUHAN bejalai, biaubalai nyadi. Mua hari nya amau ti tekebu laban kaki Iya!


text:
Iya ngerara tasik, lalu tasik rangkai! Iya ngerangkaika semua sungai. Rumput di Basan enggau di Karmel layu, lalu bungai di Lebanon lesap magang.


text:
Bukit berenyang di mua TUHAN. Munggu lela di mua Iya. Tanah, dunya enggau semua mensia di dunya getar-getar magang lebuh TUHAN ngayanka Diri.


text:
Sapa ulih natka pengeringat TUHAN? Sapa tan ngasaika pengeringat Iya? Iya mubuhka pengeringat iya baka api. Batu besepur nyadi amau di mua Iya.


text:
Iya ngena ai bah ngerusak semua munsuh Iya. Iya ngagai munuh Iya lalu munuh sida ba endur ti petang.


text:
Nama kebuah kita bepekat ngelaban TUHAN? Iya deka ngerusak kita. Nadai orang ulih ngelaban Iya lebih ari sekali.


text:
Ari nuan, Nineweh, siku orang udah pansut. Iya penuh laban akal ti jai, lalu iya bepekat ngelaban TUHAN.


text:
Tu utai ti disebut TUHAN ngagai bala nembiak Iya Israel: “Taja pen orang Asiria kering sereta mayuh tubuh, sida deka dirusak lalu lesap. Nembiak Aku, Aku udah merinsaka kita, tang Aku enda agi merinsaka kita.


text:
Tu atur ti udah diletak TUHAN pasal orang Asiria: “Sida nadai peturun nampung nama sida. Aku deka ngerusak engkeramba ti dalam rumah sembiang petara sida. Aku benung nyendiaka kubur ke orang Asiria, laban sida sigi enda patut idup!”


text:
Peda nyin, siku seruan datai nengah bukit mai berita ti manah! Iya benung di rantau jalai deka madahka pasal pemenang! Orang Judah, begawai meh kita, lalu beri ngagai Allah Taala utai ti udah disemaya kita ngena sumpah. Orang ke jai enda agi nyerang menua kita. Sida udah abis dirusak!


text:
Nineweh, nuan diatu benung diserang! Kuasa ti deka ngerusak nuan, udah datai. Tanka kuta! Jaga jalai raya! Sediaka diri empu beperang! (


text:
TUHAN baru deka mulaika mulia ngagai Israel, baka mulia iya ti dulu menya sebedau bala munsuh ngerumpak iya.)


text:
Bala munsuh mai terabai ti mirah lalu sida ngena pekayan ti mirah. Sida sedia deka nyerang! Kerita perang sida bekilap baka api! Kuda sida seruran deka belanda!


text:
Kerita perang laju nengah jalai raya, laju amat kia-kia nengah padang ba sebelah nengeri. Sida baka sempun lalu bejalai kin kitu baka kilat.


text:
Bala pemesai dikangauka. Sida tesangkut lebuh sida mansang ke mua. Bala penyerang belanda mansang semak ngagai kuta lalu ngaga utai kena nerabai batang kayu ti dikena ngentung pintu kuta.


text:
Baka ai ti pansut ari tekat ti pechah baka nya meh orang mayuh belanda pansut ari Nineweh! “Ngetu! Ngetu!” ku orang ngangau. Tang nadai siku orang nikal.


text:
Nineweh udah rusak, ditinggalka mensia, nadai orang nguan! Ati nyau anchur laban takut. Patung nyau getar-getar, nadai agi pengering, mua nyau puchat.


text:
Dini alai nengeri nya diatu ti udah baka lubang singa, endur alai anak singa makai, endur ti digusung singa, enggau singa ti indu endur alai anak sida diau likun?


text:
Singa munuh jelu ti deka diempa iya lalu nyarikka jelu nya ke bini iya enggau ke anak iya. Iya ngisi lubang iya enggau dagin ti udah dicharikka iya.


text:
“Aku ngelaban kita!” ku TUHAN ti Pemadu Bekuasa bejaku. “Aku deka nunu kerita perang kita. Bala soldadu kita deka mati beperang, lalu Aku deka ngerampas semua utai ti udah dirampas kita ari orang bukai. Peminta bala pengari kita, nadai agi didinga.”


text:
Tulah meh nengeri ti bula nya, ti bebunuhka orang, nengeri ti penuh laban pengaya ti deka dirampas sereta dirumpak!


text:
Pendingka munyi embat penyipat kuda, munyi guru kaki kerita, munyi redup kaki kuda, munyi rentak kerita perang!


text:
Bala soldadu ke nepan kuda nyerang, pedang enggau sangkuh bekilap! Tinggi amat tugung bangkai mensia, bangkai ti enda ulih diitung. Orang nyau tesangkut ba bangkai nya!


text:
Indu sundal ke benama Nineweh nya benung diukum. Ngena gamal iya ti manah, enggau jayau iya, iya ngulihka mayuh bengkah bansa lalu ngaga sida nyadi ulun iya.


text:
Ku TUHAN ti Pemadu Bekuasa bejaku, “Aku deka ngukum nuan, Nineweh! Aku deka nelanjaika nuan lalu ngasuh semua bansa meda nuan, meda pemalu nuan.


text:
Semua orang ke meda nuan deka nyurutka diri. Sida deka bejaku munyi tu, “Nineweh udah nyadi tembawai! Sapa deka sinu ati ke iya? Sapa deka merindang iya?’ ”


text:
Nineweh, kati nuan manah agi ari Tebes, indu nengeri menua Ejip? Iya pen bisi mega sungai kena iya nyaga diri baka kuta. Sungai Nile nya meh kuta iya.


text:
Iya merintah menua Etiopia enggau menua Ejip. Kuasa iya endang nadai sekat. Libia setanah enggau iya.


text:
Tang taja pia, orang Tebes udah dibuai ngagai menua bukai. Bala anak sida dipalu datai ke mati ba semua sukut jalai raya. Orang ke tinggi pangkat ditanchang ngena rantai, dibagi lalu ditabanka bala orang ke udah nangkap sida.


text:
Semua kuta nuan deka nyadi baka kayu ara, ti benung mansau buah. Enti kayu nya diguyat, buah iya deka labuh terus ngagai nyawa nuan!


text:
Bala soldadu nuan nadai daya agi, lalu menua nuan nadai dijaga ari munsuh nuan. Api deka ngerusak alang pintu nengeri nuan.


text:
Sauk ai kena nyendiaka diri dikelulung munsuh, lalu gaga tegap agi kuta nuan! Lunjak tanah liat kena ngaga batu bata, lalu sediaka chuan!


text:
Enda ngira nama utai ti dikereja nuan, agi meh nuan deka ditunu datai ke mati, tauka dibunuh lebuh beperang. Nuan deka lus baka utai tanam ti diempa buntak. Nuan udah beranak betelesak baka buntak!


text:
Nembiak nuan ke bedagang nyau mayuh agi ari bintang ti di langit! Tang diatu sida nadai agi, baka buntak ti ngerembaika sayap lalu terebai ngagai endur bukai.


text:
Bala pemesai nuan baka bala buntak ti ngenduh dalam dinding lebuh hari chelap. Tang lebuh mata hari niki, sida terebai ngagai endur bukai, lalu nadai orang nemu tunga sida terebai!


text:
Raja Besai menua Asiria, bala tuan gabenor nuan udah mati, lalu bala pemesai nuan nyau tinduk belama iya! Bala nembiak nuan udah ngachir ba sebelah bukit, lalu nadai orang mai sida pulai.


text:
Telih nuan nadai utai kena ngubat, lalu bakal nuan enda ulih suman. Semua orang ke ninga berita pasal nuan ke rusak, nempapka jari gaga ati. Kati orang bisi udah ulih ngerarika diri ari ke diperinsaka nuan?


text:
O TUHAN, ni pengelama aku enda tau enda ngangau minta tulung, baru Nuan deka mending, lalu ngelepaska kami ari orang ke mangah tu?


text:
Nama kebuah Nuan ngasuh aku meda penyalah enggau penusah ti baka tu? Baka ni ku Nuan tan meda penyalah ti baka tu? Aku dikelingi pengerusak enggau penusah, lalu orang belaban sereta belaya.


text:
Adat enda terit sereta nadai guna, lalu atur ti lurus endang enda kala dipejalaika. Orang ke jai ngelingi orang ke lurus. Nya alai atur ti lurus ditunsangka magang.


text:
Udah nya TUHAN lalu bejaku ngagai bala nembiak Iya, “Peratika semua bansa ti ngelingi kita. Kita deka tekenyit ati ke utai ti dipeda kita, laban Aku deka ngereja siti utai lebuh rambau kita, ti mar dikarapka kita enti utai nya dipadahka ngagai kita.


text:
Aku ngasuh orang Babilon, orang ke mangah sereta enda nemu jenuh nya, megai kuasa. Sida bejalai ngagai semua endur di dunya tu ngalahka menua bukai.


text:
Sida ngasuh orang nangi sereta takut, lalu ari penyumbung sida, sida ngumbai semua utai ti dikereja sida ngena magang.


text:
“Kuda sida laju agi ari engkuli, mangah agi ari ukui kampung ti lapar. Bala soldadu sida ke nepan kuda, datai ari menua ti jauh. Kuda sida ngerumbak tanah. Sida nyambar, baka menaul ti nyambarka utai ti deka diempa sida.


text:
“Bala soldadu sida nyerang lalu ngalah, lalu semua orang bela takut magang lebuh sida datai. Orang ke ditangkap sida ngemayuh igi pasir.


text:
Sida enda bebasaka raja, lalu ngeleseka bala pemesai. Nadai kuta ulih mempang sida. Sida nugungka tanah ba tisi kuta, lalu ngalahka kuta nya.


text:
TUHAN, kenyau ari pun, Nuan endang Allah Taala. Nuan Allah Taala aku. Nuan kudus sereta meruan belama iya. TUHAN Allah Taala enggau Penyaga aku, Nuan udah milih orang Babilon, lalu ngasuh sida kering ngambika sida ulih ngukum kami.


text:
Tang baka ni ku Nuan tan meda orang ke aum-juak, ti jai tu? Mata Nuan kelalu kudus merening ngagai penyai, lalu Nuan enda tan meda orang ngereja penyalah. Nya alai, nama kebuah Nuan enda bemunyi lebuh sida ngerusak orang ke lurus agi ari sida?


text:
Orang Babilon nangkap orang ngena ginti baka ke nangkap ikan. Sida ngirit orang ngena jala, lalu manjung gaga ati ke orang ke ditangkap sida!


text:
Indah pukat sida deh abis disembah sida, lalu sida ngenjuk piring ngagai pukat sida, laban pukat sida nya meri sida utai ti pemadu manah.


text:
Kati sida deka ngena pedang sida belama iya, lalu majak ngerusak semua bansa bukai enggau nadai pengasih?


text:
Aku deka niki menara ti alai aku jaga, lalu nganti TUHAN madahka ngagai aku utai ti deka diasuh Iya sebut aku, enggau saut ari Iya pasal serebana aku.


text:
Ku TUHAN nyaut aku: “Tuliska enggau terang ba batu-tulis utai ti dipadahka Aku ngagai nuan, ngambika utai nya nyamai dibacha.


text:
Tuliska utai nya, laban utai nya apin dikamatka diatu. Tang maya deka datai enda lama da agi, alai utai ti dipadahka Aku ngagai nuan, deka dikamatka. Utai nya baka ke lubah nyadi, tang anti aja utai nya. Iya tetap deka nyadi, lalu iya enda masau jam.


text:
Pengaya nemu nipu. Orang ke amu endang sumbung sereta kasak-kasak, enda nemu puas ati baka pemati. Nya kebuah sida ngalahka menua siti lalu udah nya ngalahka menua siti.


text:
Orang ke dialahka sida deka ngeleseka sida. Ku orang ke dialahka sida bejaku, “Kita ngerampas utai orang, tang kita deka tulah! Ni pengelama kita deka ngiga pengaya mejalka orang mayar utang sida?”


text:
Tang sebedau kita nemu diri, kita ke udah ngalahka orang bukai, deka mega berutang lalu dipejalka mayar anak duit nya. Munsuh deka datai, lalu kita getar-getar. Sida deka ngerumpak utai kita!


text:
Kita udah ngerumpak utai orang ari mayuh bengkah bansa, tang diatu sida ke agi idup deka ngerumpak utai kita, laban kita udah munuh orang, laban kita udah kasar enggau orang di dunya tu, sereta kasar enggau nengeri sida.


text:
Tulah meh kita ke udah ngaga ruang bilik kita kaya-raja ngena utai ti dirampas kita, lalu kita udah nguji ngaga rumah kita likun ari utai ti tau nganu!


text:
Tang pelan kita udah ngemaluka ruang bilik kita. Pengawa kita ke ngerusak mayuh bengkah bansa, deka ngerusak kita empu.


text:
Tulah meh orang ke nirika nengeri beduduk ba penyalah, lalu ngaga nengeri nya beduduk ba pengawa kita ke bebunuhka orang.


text:
Bansa ti dialahka kita ngelelakka diri ngereja pengawa ti nadai guna, lalu semua utai ti udah digaga sida abis retung diempa api. TUHAN ti Pemadu Bekuasa Empu ti udah ngereja nya.


text:
Tulah meh kita ke ngemalu sereta ngeleseka pangan lebuh kita ringat; kita ngasuh sida guir-guir baka ke mabuk, ngambika kita ulih meda sida telanjai.


text:
Kita empu deka dikeleseka, ukai dibasa. Kita empu deka ngirup lalu guir-guir. TUHAN deka ngasuh kita ngirup mangkuk ukum kita empu, lalu kita deka dipechat, enda dibasa agi.


text:
Kita udah berimba utan di menua Lebanon. Diatu kita empu deka ditebang. Kita udah bebunuhka jelu dalam utan nya. Diatu jelu babas deka ngemba kita. Utai nya deka nyadi laban kita udah bebunuhka orang, enggau laban kita udah kasar enggau mensia di dunya tu, sereta kasar enggau nengeri sida.


text:
Nama guna engkeramba? Engkeramba nya semina utai ti digaga mensia, lalu iya nadai madahka utai bukai, tang semina pemula aja. Nama penguntung orang ke ngaga engkeramba enti iya manggaika pengarap iya ba petara ti enda nemu bejaku!


text:
Tulah meh kita ke bejaku ngagai repik kayu, “Dani!” tauka bejaku ngagai tekang batu, “Angkat!” Kati engkeramba ulih mandangka utai ngagai kita? Iya nyangka abis dibalut pirak enggau emas, tang iya nadai seput.


text:
Tang TUHAN diau dalam Rumah Sembiang Iya ti kudus. Awakka semua mensia di dunya tu diau enda engkeretik di mua Iya.


text:
O TUHAN, aku bisi udah ninga pasal utai ti udah dikereja Nuan lalu aku nangi. Diatu kereja baru ba rambau kami tu utai ti udah dikereja Nuan dulu menya. Kasihka kami, taja pen Nuan ringat.


text:
Allah Taala datai baru ari Edom. Allah Taala ti kudus datai ari munggu di menua Paran. Mulia Iya ngemenuhka langit, lalu dunya penuh laban jaku puji ke Iya.


text:
Iya datai tampak baka kilat. Penampak bepijar pansut ari jari Iya. Dia meh endur alai kuasa Iya dilalaika.


text:
Lebuh Iya ngetu, tanah berenyang. Lebuh Iya merening sekejap aja, semua bansa getar-getar. Bukit ti meruan belama iya diredakka. Munggu ti meruan belama iya, tengelam, munggu ti udah alai Iya bejalai dulu kelia.


text:
TUHAN, kati Nuan pedis ati ngagai sungai? Tauka Nuan ringat ngagai sungai, tauka Nuan ringat ngagai tasik, lebuh Nuan nepan kuda enggau kerita perang Nuan mai pemenang?


text:
Bukit tepedaka Nuan lalu sida getar-getar. Ai tebubuh ari langit. Ai ti di baruh dunya beguntam, lalu gelumbang ti besai nyadi.


text:
Mata hari enggau bulan enda engkebut lebuh panah Nuan beperenching mansa, lebuh sangkuh Nuan bekilap.


text:
Nuan datai laban Nuan deka ngelepaska bala nembiak Nuan, deka ngelepaska raja ti udah dipilih Nuan. Nuan mumpung pala tuai orang ke jai lalu ngeluska semua orang ke nitihka iya.


text:
Laja Nuan ngebuska tuai soldadu iya lebuh laja nya datai baka kabut ti deka mambarka kami, ketawaka kami baka sida ke belalai nekanka pengidup orang ke seranta.


text:
Aku ninga semua utai nya, lalu aku getar-getar. Mulut aku nyau getar-getar laban aku takut. Tubuh aku lemi, lalu kaki aku jelepi. Aku enda engkeretik nganti Allah Taala ngukum sida ke nyerang kami.


text:
Taja pen kayu ara nadai bebuah lalu buah anggur nadai tumbuh ba batang iya, taja pen buah kana enda lekat lalu umai gandum nadai mansutka asil, taja pen semua bedus abis mati lalu bansal sapi puang,


text:
TUHAN ti Pemadu Tinggi meri aku pengering. Iya ngasuh aku laju baka rusa lalu ngasuh aku diau likun ba sebelah bukit.


text:
Tu pesan ti diberi TUHAN ngagai Sepaniah lebuh Josiah anak Amon nyadi raja menua Judah. (Sepaniah datai ari peturun Raja Hesekiah, nengah Amariah, Gedaliah, enggau Kusi.)


text:
semua mensia enggau jelu, burung enggau ikan. Aku deka ngalahka orang ke jai. Aku deka ngerusak semua mensia, lalu nadai siku sida agi idup. Aku ti TUHAN, udah bejaku.


text:
“Aku deka ngukum orang Jerusalem enggau semua orang di menua Judah. Aku deka ngerusak semua pengawa ti besembahka Baal ba endur nya, lalu orang nadai agi ingatka bala imam ke bekereja ke Baal.


text:
Aku deka ngerusak semua orang ke niki ngagai perabung rumah lalu nyembah mata hari, bulan, enggau bintang. Aku deka mega ngerusak orang ke nyembah Aku madahka diri deka taluk ngagai Aku, tang udah nya besumpah ngena nama petara Molek.


text:
Aku deka ngerusak sida ke nikal lalu enda agi nitihka Aku, sida ke enda datai ngagai Aku tauka enda minta iring Aku.”


text:
Hari nyau semak alai TUHAN deka ngakim. Nya alai anang engkeretik di mua Iya. TUHAN sedia deka ngaga bala nembiak Iya nyadika piring, lalu Iya udah ngasuh bala munsuh datai lalu ngerumpak menua Judah.


text:
“Ba hari sida disayat,” ku TUHAN bejaku, “Aku deka ngukum bala pemesai, bala anak lelaki raja, enggau semua orang ke nitihka adat asal orang bansa bukai.


text:
Aku deka ngukum semua orang ke besembah baka orang bansa bukai, ke ngenchuri sereta bebunuhka orang laban sida ingin deka ngisi rumah tuan sida enggau perapasan.


text:
“Ba hari nya ila,” ku TUHAN bejaku, “kita deka ninga munyi nyawa orang ke nyabak ba Pintu Ikan di Jerusalem. Kita deka ninga munyi orang ke nyabak ba endur ti baru digaga di Jerusalem, enggau munyi utai ti merentum ba sebelah bukit.


text:
Nyabak duie-duie meh kita lebuh kita ninga nya, kita ke diau ba endur ti baruh di nengeri nya, laban semua orang dagang kita mati magang!


text:
“Lebuh maya nya ila Aku deka mai lampu, lalu begigaka orang di serata nengeri Jerusalem, lalu Aku deka ngukum orang ke puas ati enggau diri empu, sereta arapka diri empu, ke bejaku dalam ati diri, ‘TUHAN enda ngereja utai ti manah tauka utai ti jai.’


text:
Pengaya sida deka dirumpak, lalu rumah sida dirusak. Sida enda agi diau dalam rumah ti digaga sida empu, tauka ngirup wain ari kebun anggur ti ditanam sida empu.”


text:
Hari TUHAN nyau semak - semak amat lalu deka datai enggau jampat! Hari nya deka balat ngenakutka datai ke soldadu ke pemadu berani deh deka nyabak tusah ati!


text:
Hari nya deka nyadi hari alai ngeransi, hari penusah enggau pemerinsa, hari pengerusak, hari ti petang, hari ti petang laban mua hari,


text:
hari ti penuh laban munyi terumpit orang ke beperang, enggau munyi panjung bala soldadu ke nyerang nengeri ti bekuta, enggau menara ti tinggi.


text:
Ku TUHAN bejaku, “Aku deka ngasuh penusah ti besai ninggang semua mensia, datai ke semua orang deka begama bejalai baka orang ke buta. Sida udah bedosa ngelaban Aku, lalu diatu darah sida deka dibubuhka baka ai, lalu bangkai sida deka betegaring but ba tanah.”


text:
Lebuh TUHAN ngeransi, indah semua pirak enggau emas sida deh enda ulih ngelepaska sida. Semua dunya deka dirusak api pengeringat TUHAN. Iya deka ngenyit ngeluska semua mensia ti diau di dunya.


text:
sebedau kita dibuai kebukai baka ampa ti dikebuka ribut, sebedau pengeringat TUHAN ninggang kita, sebedau hari alai Iya ngayanka Diri ngeransi.


text:
Kuingka diri ngagai TUHAN, semua kita ke baruh ati, ti diau di menua tu, ke ngasika pesan Iya. Kereja utai ti ngena, lalu diau enggau ati ti baruh di mua TUHAN. Nyangka ukur kita enda diukum lebuh TUHAN ngayanka pengeringat Iya.


text:
Orang di Gasa nadai agi idup. Askelon nadai agi diuan mensia. Dalam setengah hari aja semua orang di nengeri Asdot deka abis diburu, lalu orang ke diau di Ekron deka diburu ari nengeri sida.


text:
Tulah meh kita orang Pilistin ke diau ba sebelah tebing tasik. TUHAN udah ngeletak ukum atas kita. Iya deka ngerusak kita, lalu nadai siku kita deka idup.


text:
Menua kita ke ba tebing tasik, deka nyadi padang, lalu langkau bala pengibun bedus enggau kandang bedus deka bisi dia.


text:
Orang Judah ti agi idup, deka nguan menua kita. Sida deka ngasuh jelu bedus sida ngulam dia, lalu sida deka tinduk dalam rumah orang di Askelon. TUHAN Allah Taala sida deka begulai enggau sida, lalu ngasuh sida nyadi kaya-raja baru.


text:
Ku TUHAN ti Pemadu Bekuasa bejaku, “Aku udah ninga orang Moap enggau orang Amon mechat sereta ngeleseka nembiak Aku, lalu temegah madahka diri deka ngerampas menua sida.


text:
Dalam nama Aku TUHAN ti idup, ti Allah Taala ke disembah orang Israel, Aku besumpah madahka Moap enggau Amon deka dirusak baka Sodom enggau Gomorah. Menua dua bengkah nya deka nyadi endur alai lubang garam, nyadi tembawai belama iya, dibap rumput. Bala nembiak Aku ti agi idup, deka ngerumpak sida lalu ngambi menua sida.”


text:
Nya meh jalai orang Moap enggau orang Amon deka diukum ketegal sida sumbung, tinggi ati, lalu mechat bala nembiak TUHAN ti Pemadu Bekuasa.


text:
TUHAN deka ngemba sida. Iya deka ngerusak semua petara dunya. Nya baru semua bansa deka nyembah TUHAN di menua sida empu.


text:
TUHAN deka ngerusak menua Asiria ngena kuasa Iya. Iya deka ngaga nengeri Nineweh nyadi tembawai ti nadai diuan mensia, nyadi menua puang ti nadai ai.


text:
Nineweh deka nyadi endur alai raban bedus, enggau semua macham jelu bukai gali. Burung puk deka diau ba tembawai nengeri nya, lalu bemunyi ari lubang jenila. Burung kak deka bemunyi ari tangga. Kayu sidar ti dikena ngaga rumah di nengeri nya deka diambi orang.


text:
Nya meh utai ti deka nyadi ba nengeri nya, ti balat temegahka kuasa diri lalu ngumbai diri likun. Orang ke diau di nengeri nya ngumbai nengeri sida nengeri ti pemadu besai di dunya tu. Tang iya deka nyadi endur ti enda agi diuan mensia, lalu nyadi endur alai jelu belelak! Semua orang ke mansa deka geli ke iya lalu nyurutka diri.


text:
Iya enda mendingka TUHAN, tauka nerima disiplin ari Iya. Iya enda manggaika pengarap iya ba TUHAN, tauka minta saup ari Iya.


text:
Bala pemesai iya baka singa ti negung. Bala hakim iya baka ukui kampung ti lapar, kelalu bam lalu enggai ngelengkaka tulang nyentuk ngagai pagi.


text:
Bala nabi enda nemu betanggungjawap; sida aum-juak. Bala imam ngamahka utai ti kudus, lalu nyarutka Adat Allah Taala kena sida ngambi ulih ba orang.


text:
Tang TUHAN agi di nengeri nya. Iya ngereja utai ti lurus, lalu nadai kala ngereja utai ti salah. Enda kala ngelaung sepagi, Iya mai atur ti lurus ngagai nembiak Iya. Tang taja pia, orang ke enda lurus di nengeri nya majak ngereja utai ti salah, lalu enda nemu malu.


text:
Ku TUHAN bejaku, “Aku udah ngeluska mayuh bengkah bansa. Aku udah ngerusak nengeri sida lalu ngaga kuta enggau menara sida nyadi tembawai. Semua nengeri nadai agi diuan mensia. Jalai raya nadai agi orang nengah. Nadai siku orang ke agi idup.


text:
Ku pikir Aku, nya baru bala nembiak Aku deka bebasaka Aku, lalu nerima disiplin ari Aku, lalu sida deka seruran ingatka pelajar ti udah diajar Aku ngagai sida. Tang enda lama udah bekau nya, sida lalu ngereja penyai baka selama.


text:
“Anti aja,” ku TUHAN bejaku. “Anti aja hari Aku angkat besalah semua bansa. Aku udah mutuska runding deka ngempuruka semua bansa enggau menua ngambika sida ngasaika pengeringat Aku. Semua dunya tu deka dirusak api pengeringat Aku.


text:
“Udah nya Aku deka ngubah jaku semua mensia ari semua bansa, lalu sida deka besampi ngagai Aku siku aja, ukai besampi ngagai petara bukai. Semua sida deka ngasika Aku magang.


text:
Lebuh maya nya ila, kita ke nembiak Aku, enda ibuh malu ke diri ti udah angkat ngelaban Aku. Aku deka muai semua orang ke sumbung sereta tinggi ati, lalu kita enda agi angkat ngelaban Aku ba Bukit Aku ti kudus.


text:
Aku deka nejuka orang ke baruh ati, ke baruh pendiau, ti deka datai ngagai Aku minta saup, diau dia.


text:
Orang Israel ti agi idup enda ngereja utai ti salah ngagai orang, enda nusui utai ti bula, tauka nguji nipu orang. Sida deka nyadi kaya-raja sereta diau likun, nadai takutka orang.”


text:
Belagu lalu manjung gaga ati meh kita orang Israel! Rami gaga ati enggau pengabis ati, meh nuan Jerusalem!


text:
TUHAN udah badu ngukum nuan. Iya udah muai semua munsuh nuan. TUHAN ti Raja orang Israel, bisi enggau nuan. Nuan nadai agi kebuah takut.


text:
TUHAN Allah Taala nuan bisi enggau nuan. Kuasa Iya ngasuh nuan menang. TUHAN deka gaga ati ke nuan, lalu ulih pengerindu Iya, Iya deka meri nuan pengidup ti baru. Iya deka belagu, lalu gaga ati ke nuan,


text:
baka orang ke rami gaga lebuh maya gawai.” Ku TUHAN bejaku, “Aku udah badu ngemba madahka Diri deka ngukum nuan lalu udah muai pemalu nuan.


text:
Maya deka datai alai Aku deka ngukum orang ke udah nekanka pengidup nuan. Aku deka ngelepaska semua orang ke enda ulih bejalai lalu mai pulai baru semua orang ke udah dibuai ngagai menua bukai. Aku deka ngalihka pemalu sida nyadi basa, lalu semua dunya deka muji sida.


text:
Maya deka datai alai Aku deka mai bala nembiak nuan ke pambar pendiau pulai baru. Aku deka ngasuh nuan tampak nama di serata dunya lalu ngasuh nuan nyadi kaya-raja baru.” TUHAN udah bejaku.


text:
Kena satu hari bulan ti keenam, kedua taun Darius nyadi raja besai menua Persia, TUHAN bejaku ngena nabi Hagai. Pesan nya diberi ngagai tuan gabenor menua Judah, Serubabel anak Sealtiel, enggau ngagai Imam Besai Josua anak Jehosadak.


text:
Ku TUHAN ti Pemadu Bekuasa bejaku ngagai Hagai, “Orang tu ngumbai tu ukai maya ti ngena alai ngaga Rumah Sembiang baru.”


text:
Utai ti ditanam kita amat mayuh, tang kita enda bulih ngetau. Kita makai, tang pemakai kita enda kala chukup. Kita ngirup, tang kita enda kala chukup utai diirup! Kita ngena gari, tang kita agi tekangkang chelap. Kita bekereja ngulihka gaji, tang kita nyimpan gaji nya dalam kambut ti pesuk.


text:
Alai kita mansang ngagai bukit, beramu, lalu gaga baru Rumah Sembiang. Nya baru Aku deka gaga ati, lalu disembah nitihka chara Aku patut disembah.


text:
“Kita ngarapka diri bulih mayuh utai, tang kita bulih ka semina mimit aja. Lalu lebuh kita mai utai nya ke rumah, Aku ngebuka utai nya kebukai. Nama kebuah? Laban Rumah Aku agi tembawai, tang kita kiruh begagaka rumah ke diri empu.


text:
Lalu Aku udah ngasuh kemarau nyadi di menua tu, ba sebelah bukit, ba umai gandum, ba kebun anggur enggau ba kebun buah kana, ba semua utai ti tumbuh, ba mensia enggau jelu, enggau ba semua pengawa ti dikereja kita.”


text:
Udah nya Serubabel seduai Josua enggau semua orang mayuh ti udah pulai ari menua Babilon, ngereja utai ti diasuh TUHAN Allah Taala sida. Sida nangika TUHAN lalu ngasika nabi Hagai, ti nyadi seruan TUHAN.


text:
Udah nya Hagai meri pesan TUHAN ngagai orang mayuh: “Aku deka meruan enggau kita - nya meh semaya Aku.”


text:
TUHAN lalu ngerak ati semua orang ngasuh sida bekereja ngaga Rumah Sembiang: Serubabel ti nyadi tuan gabenor menua Judah, Josua ti nyadi Imam Besai, enggau semua orang mayuh ti udah pulai ari menua Babilon. Sida belabuh gawa ngaga Rumah TUHAN ti Pemadu Bekuasa ti Allah Taala sida


text:
Sebut ngagai Serubabel, tuan gabenor menua Judah, enggau ngagai Josua ti nyadi Imam Besai, enggau ngagai orang mayuh, munyi tu,


text:
“Kati kita ingatka gaya pemanah Rumah Sembiang ti dulu menya? Baka ni ku gaya Rumah Sembiang nya ba mata kita diatu? Iya baka ke nadai gaya.


text:
Lebuh kita pansut ari menua Ejip, Aku udah besemaya deka meruan enggau kita. Diatu Aku agi meruan enggau kita, nya alai anang takut.


text:
Aku deka ngusak semua bansa, lalu semua pengaya sida deka dibai kitu magang, lalu Rumah Sembiang deka penuh laban pengaya.


text:
Rumah Sembiang ti baru nya deka manah agi ari gaya Rumah Sembiang ti dulu menya, lalu dia meh endur alai Aku deka meri pengaya enggau pemaik ngagai bala nembiak Aku.” TUHAN ti Pemadu Bekuasa udah bejaku.


text:
Kena dua puluh empat hari bulan ti kesemilan kedua taun Darius nyadi raja, TUHAN ti Pemadu Bekuasa bejaku baru ngagai nabi Hagai.


text:
‘Enti orang ngambi dagin ti udah diserahka ngagai TUHAN, lalu ngandut dagin nya ngena baju panjai iya, lalu baju nya tekindaska roti tauka pemakai ti udah dipanduk, tauka wain, tauka minyak, tauka sebarang macham pemakai, kati utai ti kena kindas nya tau nyadi kudus?’ ” Sida imam lalu nyaut, “Enda.”


text:
Udah nya Hagai lalu nanya baru, “Enti sema orang nyadi kamah laban iya udah teteguka bangkai, lalu udah nya iya teteguka pemakai, kati nya tau ngasuh pemakai nya kamah?” Ku sida imam nyaut, “Tau.”


text:
Udah nya ku Hagai bejaku, “Nya meh utai ti deka nyadi ba orang ari bansa tu, ku TUHAN bejaku. Semua utai ti dikereja kita, enggau semua piring ti diberi kita, kamah magang.”


text:
Ku TUHAN bejaku, “Kati kita enda nemu utai ti udah nyadi ba kita? Sebedau kita belabuh ngaga Rumah Sembiang,


text:
kita mansang ngagai tugung gandum, ngarapka diri deka tetemuka 200 kilogram gandum, tang kita semina tetemuka 100 kilogram aja. Kita mansang deka ngauk 100 liter wain ari tajau, tang kita semina tetemuka 40 liter aja.


text:
Aku ngasuh ribut ti angat enggau ujan batu ngerusak semua utai ti ditanam kita, tang kita mengkang enggai nesal ati.


text:
Sehari tu, kena dua puluh empat hari bulan ti kesemilan, batu pemun Rumah Sembiang tembu didudukka. Peda kita utai ti deka nyadi berengkah ari diatu.


text:
Taja pen gandum nyau abis, lalu batang anggur, kayu kana, kayu delima, enggau kayu ara kita apin bebuah, tang berengkah ari diatu Aku deka merekatka kita.”


text:
lalu muai perintah, lalu ngerusak kuasa sida. Aku deka nungkupka kerita perang enggau orang ke nepan sida. Kuda deka mati, lalu orang ke nepan sida deka bebunuhka pangan diri.


text:
Ba hari nya ila Aku deka mai nuan Serubabel ke nembiak Aku, lalu Aku deka milih nuan merintah dalam nama Aku, laban Aku udah milih nuan, ku TUHAN ti Pemadu Bekuasa bejaku.


text:
Dalam bulan ti kelapan, kedua taun Darius nyadi raja besai menua Persia, TUHAN meri pesan tu ngagai nabi Sekariah anak Berekiah, uchu Ido. Ku Iya bejaku,


text:
Nya alai sebut ngagai sida: Ku TUHAN ti Pemadu Bekuasa bejaku: Pulai baru ngagai Aku, lalu Aku deka pulai baru ngagai kita.


text:
Anang baka aki ini kita. Dulu kelia bala nabi meri sida pesan, nagang sida ngereja penyai, ngambika sida enda agi bedosa. Tang sida enggai mending tauka ngasika Aku, ku TUHAN bejaku.


text:
Tang jaku enggau adat Aku, ti udah diberi Aku ngena bala nembiak Aku, iya nya bala sida nabi, udah nyadi ba sida. Nya alai sida nesal ati lalu bejaku, “TUHAN ti Pemadu Bekuasa, udah ngukum kitai setipak enggau penyalah kitai, nitihka pelan Iya.”


text:
Kena dua puluh empat hari bulan ti kesebelas (bulan Sebat), kedua taun Darius nyadi raja, TUHAN meri ngagai aku siti pesan dalam genera lebuh malam hari.


text:
Dalam genera malam nya aku tepedaka siku orang nepan kuda ti mirah. Iya udah ngetu ba madang kayu maitel ba siti lebak, lalu iya dititihka kuda ti bukai - kuda ti mirah, ti belang, enggau ti burak.


text:
Aku lalu nanya, “Tuan, nama utai nya?” Ku melikat ke bejaku enggau aku nyaut aku, “Aku deka madahka utai nya ngagai nuan.


text:
Orang ke bediri ba madang kayu maitel lalu nyaut, “Sida tu orang ke udah dikirumka TUHAN matau dunya.”


text:
Sida lalu bejaku ngagai melikat TUHAN ti bediri ba madang kayu maitel: “Kami udah matau dunya, lalu nemu dunya bisi pemaik.”


text:
Udah nya melikat TUHAN lalu bejaku, “TUHAN ti Pemadu Bekuasa, Nuan udah ringat ngagai Jerusalem enggau ngagai semua nengeri menua Judah dalam pengelama tujuh puluh taun. Ni pengelama nuan agi ringat sebedau Nuan ngayanka pengasih Nuan ngagai sida?”


text:
Melikat nya ngasuh aku madahka utai ti udah disebut TUHAN ti Pemadu Bekuasa: “Aku balat amat rindu sereta sayauka Jerusalem, nengeri Aku ti kudus,


text:
lalu Aku balat amat ringat ngagai bansa bukai ti diau dalam pemaik. Laban lebuh Aku enda tentu ringat ngagai bala nembiak Aku, makin balat agi ga sida bansa bukai merinsaka bala nembiak Aku.


text:
Nya alai Aku udah pulai baru ngagai Jerusalem, deka ngayanka pengasih Aku. Rumah Sembiang deka didirika baru, lalu kuta nengeri nya deka digaga baru.”


text:
Melikat nya mega ngasuh aku nyebut tu: “TUHAN ti Pemadu Bekuasa madahka semua nengeri Iya deka nyadi kaya-raja baru, lalu Iya deka sekali agi nulung Jerusalem, lalu milih nengeri nya nyadika nengeri Iya Empu.”


text:
Aku nanya ngagai melikat ti udah bejaku ngagai aku, “Nama reti tanduk nya?” Ku iya nyaut, “Sida nya nunjukka mayuh bengkah perintah di dunya tu ti udah ngachirka orang Judah, orang Israel enggau orang ari Jerusalem.”


text:
Aku lalu nanya ngagai Iya, “Nama utai ti deka dikereja sida?” Ku Iya nyaut, “Sida datai laban sida deka ngemba lalu ngalahka semua bansa ti udah ngalahka menua Judah, sereta ngachirka bala nembiak iya.”


text:
“Deka kini ke nuan?” ku aku nanya. “Ka nyukat Jerusalem,” ku iya nyaut, “ke nemu pemanjai enggau pemesai nengeri nya.”


text:
Udah nya melikat ti udah berandau enggau aku mansang ke mua, lalu siku agi melikat mansang betemu enggau iya,


text:
lalu bejaku ngagai iya, “Alai nuan belanda lalu padahka ngagai orang bujang nya: Jerusalem deka nyadi baka genturung pendiau ti nadai dinding kuta, laban mensia enggau jelu tupi deka kelalu mayuh dalam nengeri nya.


text:
Ku TUHAN bejaku ngagai bala nembiak Iya, “Aku udah ngachirka kita ngagai semua endur. Tang diatu, kita ke udah kena buai, enda tau enda rari ari menua Babilon lalu pulai baru ngagai Jerusalem.


text:
Barang sapa nyerang kita, nyerang orang ke pemadu dikesayauka Aku.” Nya alai TUHAN ti Pemadu Bekuasa ngasuh aku mai pesan tu ngagai semua bansa ti udah ngerumpak bala nembiak Iya:


text:
“TUHAN Empu deka ngelaban kita, lalu kita deka dirumpak orang ke udah nyadi ulun kita.” Lebuh utai tu nyadi, nya baru semua orang deka nemu aku amat udah dikirumka TUHAN ti Pemadu Bekuasa.


text:
Ku TUHAN bejaku, “Belagu enggau ati ti gaga meh kita orang Jerusalem, laban Aku deka datai lalu diau enggau kita!”


text:
Lebuh maya nya ila, mayuh bengkah bansa deka datai ngagai TUHAN, lalu nyadika nembiak Iya. Iya deka diau enggau kita, lalu kita deka nemu Iya udah ngirumka aku ngagai kita.


text:
Judah deka nyadi pesaka TUHAN baru di menua Iya ti kudus, lalu Jerusalem deka nyadi nengeri ti pemadu dikerinduka Iya.


text:
Dalam siti agi genera, TUHAN ngayanka Imam Besai Josua ke benung bediri di mua melikat TUHAN. Lalu Sitan bediri ngimbai Josua, sedia deka bedawaka iya.


text:
TUHAN lalu bejaku ngagai Sitan, “TUHAN ngerara nuan, Sitan! TUHAN, ti udah milih Jerusalem, ngerara nuan. Ukai enda tu orang ke udah ditarit ari api baka papung unggat?”


text:
Ku melikat nya bejaku enggau bala orang ke bediri di mua iya, “Buka gari ti kamah nya ari iya.” Udah nya iya bejaku ngagai Josua, “Peda nuan, aku baru udah muai dosa nuan, lalu aku deka meri nuan gari ti baru.”


text:
Aku lalu bejaku, “Rasukka labung ti beresi ba pala iya.” Nya alai sida lalu ngengkahka labung ti beresi ba pala iya, lalu ngerasukka gari ti baru ba iya, di mua melikat TUHAN ti bediri dia.


text:
“Tu utai ti disebut TUHAN ti Pemadu Bekuasa: Enti nuan ngasika adat aku, lalu ngereja pengawa ti udah diasuh Aku kereja nuan, nya baru nuan deka majak ngemataka Rumah Aku enggau semua balai iya, lalu Aku deka meri nuan kuasa enggau orang bediri ditu.


