# verses

text:
Umur Joahas dua puluh tiga taun lebuh iya berengkah nyadi raja menua Judah, lalu iya merintah di Jerusalem tiga bulan.


text:
Raja Neko menua Ejip nabanka iya nyadi orang tangkap, lalu mejalka menua Judah mayar 3,400 kilogram pirak enggau 34 kilogram emas nyadika chukai.


text:
Neko ngasuh menyadi lelaki Joahas ke benama Eliakim nyadi raja menua Judah, lalu nukar nama Eliakim ngagai Jehoiakim. Joahas udah ditabanka Neko ngagai menua Ejip.


text:
Umur Jehoiakim dua puluh lima taun lebuh iya berengkah nyadi raja menua Judah, lalu iya merintah di Jerusalem sebelas taun. Iya bedosa ngelaban TUHAN Allah Taala iya.


text:
Raja Nebukadnesar menua Babilon nyerang menua Judah, nangkap Jehoiakim, lalu nabanka iya ngagai menua Babilon ditanchang ngena rantai.


text:
Nebukadnesar nabanka sekeda utai ti berega ari Rumah Sembiang, lalu nyimpan utai nya dalam istana iya empu di Babilon.


text:
Semua utai ti udah dikereja Jehoiakim, nyengkaum utai ti jai ti dikereja iya, bisi dituliska magang dalam Jerita Lama Pasal Raja Menua Israel enggau Menua Judah. Anak lelaki iya Jehoiakin nganti iya nyadi raja.


text:
Umur Jehoiakin lapan belas taun lebuh iya berengkah nyadi raja menua Judah, lalu iya merintah di Jerusalem tiga bulan sepuluh hari. Jehoiakin mega bedosa ngelaban TUHAN.


text:
Ba pun musin panas, Raja Nebukadnesar nabanka Jehoiakin ngagai menua Babilon nyadi orang tangkap, lalu nabanka utai ti berega ari Rumah Sembiang. Udah nya Nebukadnesar ngasuh aya Jehoiakin ke benama Sedekiah nyadi raja menua Judah enggau Jerusalem.


text:
Umur Sedekiah dua puluh satu taun lebuh iya berengkah nyadi raja menua Judah, lalu iya merintah di Jerusalem sebelas taun.


text:
Iya bedosa ngelaban TUHAN, lalu enda ngemaruhka diri mendingka nabi Jeremiah, ke madahka jaku TUHAN.


text:
Sedekiah angkat ngelaban Raja Nebukadnesar, ti udah mejalka iya besumpah dalam nama Allah Taala madahka diri deka taluk. Iya kieh amat, enggai nesal ati lalu enggai pulai baru ngagai TUHAN Allah Taala ke disembah orang Israel.


text:
Nambahka nya, bala tuai orang Judah, bala imam, enggau orang mayuh nunda teladan ti jai ari bansa orang ke ngelingi sida, besembahka engkeramba, lalu ari nya ngamahka Rumah Sembiang, ti udah dikuduska TUHAN Empu.


text:
TUHAN Allah Taala aki ini sida udah majak ngasuh bala nabi Iya meri jaku tangkan ngagai bala nembiak Iya, laban Iya enggai ke sida enggau Rumah Sembiang nya dirusak.


text:
Tang sida beduan bala orang ke mai pesan Allah Taala, enda mendingka jaku TUHAN, lalu ketawaka bala nabi Iya. Ke pengujung iya, TUHAN balat amat ringat ngagai bala nembiak Iya, datai ke sida nyau enda ulih ngerarika diri ari ukum Iya.


text:
Nya alai TUHAN ngasuh raja menua Babilon nyerang sida. Raja nya munuh bala orang Judah ke bujang, nyengkaum sida ke dalam Rumah Sembiang. Iya nadai kasih mimit ke sida, nemuka sida nya orang ke biak tauka tuai, lelaki tauka indu, sakit tauka bepengerai. Allah Taala nyerahka semua sida ngagai raja menua Babilon.


text:
Raja menua Babilon ngerampas utai ari Rumah Sembiang, ari sarang reta Rumah Sembiang, enggau pengaya raja enggau bala pemesai iya, lalu nabanka semua utai nya ngagai menua Babilon.


text:
Iya nunu Rumah Sembiang, enggau nengeri Jerusalem, nyengkaum semua istana enggau pengaya nengeri nya, lalu ngeruntuhka kuta nengeri.


text:
Iya nabanka semua orang ke enda dibunuh, ngagai menua Babilon. Din sida nyadi ulun bekereja ke iya, enggau ke peturun iya, nyentuk ngagai maya perintah menua Persia ditumbuhka.


text:
Nya meh jalai utai ti udah dipadahka TUHAN ngena nabi Jeremiah dikamatka: “Menua nya nadai orang nguan tujuh puluh taun, kena malas pengawa sida ke enda ngintu Hari Sabat.”


text:
Dalam taun ti kesatu Sairus nyadi raja besai menua Persia, TUHAN ngamatka jaku ti udah disebut Iya ngena nabi Jeremiah. Iya nyungkak Sairus meri atur, lalu ngirumka atur nya ngena surat, ngambika bisi dibacha enggau nyawa ti inggar di serata menua ti diperintah iya:


text:
“Tu atur ari Sairus, Raja Besai menua Persia. TUHAN Allah Taala serega, udah ngasuh aku merintah semua dunya, lalu udah meri ngagai aku tanggungjawap ngaga sebuah Rumah Sembiang ke Iya di Jerusalem, di menua Judah. Nya alai semua kita ke nembiak Allah Taala, enda tau enda kin; awakka TUHAN Allah Taala kita meruan enggau kita.”


text:
Dalam taun ti kesatu Sairus nyadi raja besai menua Persia, TUHAN ngamatka jaku ti udah disebut Iya ngena nabi Jeremiah. Iya nyungkak Sairus mansutka siti atur, lalu ngirumka atur nya ngena surat ngambika dibacha enggau nyawa ti inggar di semua endur dalam menua ti diperintah iya:


text:
“Tu atur ari Sairus, Raja Besai menua Persia. TUHAN Allah Taala serega, udah ngasuh aku merintah semua dunya, lalu udah meri ngagai aku tanggungjawap ngaga Rumah Sembiang ke Iya di Jerusalem, di menua Judah.


text:
Awakka Allah Taala meruan enggau semua kita ke nembiak Iya. Kita enda tau enda mansang ngagai Jerusalem, lalu nirika baru Rumah TUHAN Allah Taala ke disembah orang Israel, Allah Taala ti disembah di Jerusalem.


text:
Enti bala nembiak Iya ti udah dibuai ngagai menua bukai bisi begunaka tulung kena sida pulai, orang ke berimbai pendiau enggau sida enda tau enda nulung sida, meri sida pirak enggau emas, pemakai enggau jelu kena mai barang, sereta enggau piring ngambika bisi diserahka dalam Rumah Sembiang Allah Taala di Jerusalem.”


text:
Udah nya bala tuai peturun ari raban bansa Judah enggau Benjamin, bala imam enggau orang Lewi, enggau semua orang bukai ti udah ditegu Allah Taala ati, sedia mupuk lalu nirika Rumah TUHAN baru di Jerusalem.


text:
Semua orang ke berimbai pendiau enggau sida meri sida pirak, emas, pemakai, jelu kena mai barang, utai berega ti bukai, enggau piring ke Rumah Sembiang.


text:
Raja Besai Sairus meri pulai baru ngagai sida mangkuk ti udah ditabanka Raja Nebukadnesar ari Rumah Sembiang di Jerusalem, lalu udah naruh utai nya dalam rumah sembiang bala petara iya.


text:
Raja Besai nyerahka utai nya ngagai Mitredat, tuai ngemataka sarang reta raja. Mitredat lalu nuliska semua utai nya ke Sesbasar, gabenor menua Judah.


text:
Baka tu ku pemayuh utai nya: bisin emas kena meri piring 30 bisin pirak kena meri piring 1,000 bisin bukai 29 mangkuk emas 30 mangkuk pirak 410 mangkuk ti bukai 1,000


text:
Pemayuh semua bisin emas enggau pirak sereta enggau perengka bukai ti dibai Sesbasar enggau orang bukai ke sama udah dibuai ngagai menua Babilon, lebuh sida mulaika diri ngagai Jerusalem nya 5,400 iti.


text:
Mayuh orang ke udah dibuai ngagai menua Babilon angkat ari menua nya, lalu pulai baru ngagai Jerusalem enggau menua Judah, semua sida bela napatka nengeri diri empu. Sida udah dibuai ngagai menua Babilon lalu diau di menua nya kenyau ari maya Raja Nebukadnesar udah nabanka sida nyadi orang tangkap ngagai menua nya.


text:
Tuai sida nya Serubabel, Josua, Nehemiah, Seraiah, Rilaiah, Mordikai, Bilsan, Mispar, Bikbai, Rehum, enggau Banah. Tu nama raban peturun orang Israel, enggau pemayuh tubuh sida ari siti-siti raban peturun ti udah dibuai ngagai menua Babilon, ke pulai baru ngagai menua diri:


text:
Paros - 2,172 iku Sepatiah - 372 iku Arah - 775 iku Pahat-moap (peturun Jesua enggau Joap) - 2,812 iku Elam - 1,254 iku Sattu - 945 iku Sakai - 760 iku. Bani - 642 iku Bebai - 623 iku Asgat - 1,222 iku Adonikam - 666 iku Bikbai - 2,056 iku Adin - 444 iku Atir (mega dikumbai Hesekiah) - 98 iku Besai - 312 iku Jorah - 112 iku Hasum - 223 iku Gibar - 95 iku


text:
Peturun orang ke udah diau ba nengeri tu mega pulai baru: Betlehem - 123 iku Netopah - 56 iku Anatot - 128 iku Asmabet - 42 iku Kiriat Jearim, Chepirah, enggau Be-erot - 743 iku Ramah enggau Geba: 621 iku. Mikmas - 122 iku Betel enggau Ai - 223 iku Nebo - 52 iku Makbis - 156 iku Elam - 1,254 iku Harim - 320 iku Lot, Hadit, enggau Ono - 725 iku Jeriko - 345 iku Senaah - 3,630 iku


text:
Tu bala raban peturun ke pulai baru ari menua bukai: Jedaiah (peturun Jesua) - 973 iku Imer - 1,052 iku Pasur - 1,247 iku Harim - 1,017 iku


text:
Raban peturun orang Lewi ke pulai baru ari menua bukai: Jesua enggau Kadmiel (peturun Hodabiah) - 74 iku Penebah musik (peturun Asap) - 128 iku Orang ke nyaga langkau sembiang (peturun Salum, Atir, Talmon, Akup, Hatita, enggau Sobai) - 139 iku


text:
Raban peturun orang ke gawa dalam Rumah Sembiang ke pulai baru ari menua bukai: Siha, Hasupa, Tabaot, Keros, Siaha, Padon, Lebanah, Hagabah, Akup, Hagap, Samlai, Hanan, Gidil, Gahar, Reaiah, Resin, Nekoda, Gasam, Usa, Paseah, Besai, Asnah, Meunim, Nepisim, Bakbuk, Hakupa, Harhur, Baslut, Mehida, Harsa, Barkos, Siseria, Temah, Nesiah, Hatipa.


text:
Raban peturun bala ulun Solomon ke pulai baru ari menua bukai: Sotai, Hasoperet, Peruda, Jaalah, Darkon, Gidel, Sepatiah, Hatil, Pocheret-hasebaim, enggau Ami


text:
Pemayuh semua raban peturun orang ke gawa dalam Rumah Sembiang enggau bala peturun ulun Solomon ke pulai baru ari menua bukai: 392 iku.


text:
Enam ratus lima puluh dua iku orang ari raban peturun Delaiah, Tobiah, enggau Nekoda pulai baru ari nengeri Tel-melah, Tel-harsa, Cherub, Addan enggau Immer; tang sida enda ulih nelesaika diri peturun orang Israel.


text:
Tu nama raban peturun imam ti nadai surat kena nerangka nama orang ke nurunka sida: Habaiah, Hakos, enggau Barsilai. (Siku aki ini raban bansa imam Barsilai udah bebini ngambi siku indu ari raban peturun Barsilai ari Giliat, lalu udah ngangkatka nama raban peturun mentua iya ti lelaki.) Laban sida enda ulih nerangka sapa orang ke nurunka sida, nya alai sida iya enda diterima nyadi imam.


text:
Tuan gabenor menua Judah madahka sida enda tau makai pemakai ti diberi ngagai Allah Taala, seagi-agi sida nadai imam ti tau ngena Urim enggau Tumim.


text:
Pemayuh orang ke udah dibuai ngagai menua Babilon, lalu pulai baru ngagai menua diri nya 42,360 iku. Ulun ti lelaki enggau ti indu - 7,337 Orang lelaki enggau orang indu ke tukang nebah musik - 200 iku Kuda - 736 iku Penakan-keledai - 245 iku Unta - 435 iku Keledai - 6,720 iku.


text:
Lebuh orang ke udah dibuai ngagai menua Babilon datai ba Rumah Sembiang di Jerusalem, sekeda tuai peturun meri pemeri nitihka peneka ati diri kena nulung begagaka Rumah Sembiang nya baru, ba endur asal iya.


text:
Sida meri utai naka ti ulih diberi sida kena ngereja pengawa nya, lalu penyampau utai nya bulih 500 kilogram emas, 2,800 kilogram pirak, enggau 100 lambar baju panjai imam.


text:
Bala imam, bala orang Lewi, enggau sekeda orang mayuh lalu ngentapka diri di Jerusalem, tauka semak Jerusalem. Bala orang ke tukang nebah musik, bala orang ke nyaga Rumah Sembiang, enggau orang ke bekereja dalam Rumah Sembiang ngentapka diri ba nengeri semak Jerusalem. Lalu orang Israel ti bukai ngentapka diri ba nengeri ti udah diuan aki ini sida kelia.


text:
Dalam bulan ti ketujuh, semua orang Israel bela udah ngentapka diri magang ba nengeri diri empu. Udah nya semua sida lalu begempuru di Jerusalem,


text:
lalu Jesua anak Josadak, enggau sida imam ti bukai, enggau Serubabel anak Sealtiel, enggau kaban belayan iya, lalu ngaga alta Allah Taala baru, ngambika sida ulih nunu piring ba alta nya nitihka atur ti ditulis dalam Adat Moses.


text:
Taja pen orang ke pulai nya takutka orang ke diau di menua nya, sida ngaga alta nya ba endur asal iya. Udah nya sida belabuh baru nunu piring tiap pagi, lemai ba alta nya.


text:
Nambahka nya, sida ngenjuk piring tunu segala baka selama, enggau piring ti diberi lebuh Gawai Anak Bulan, enggau ba semua gempuru besai alai TUHAN disembah, sereta enggau semua piring ti diserahka ngagai TUHAN nitihka peneka ati diri.


text:
Taja pen sida apin belabuh ngaga Rumah Sembiang nya baru, sida belabuh ngenjuk piring tunu ngagai TUHAN berengkah ba hari ti keterubah dalam bulan ti ketujuh.


text:
Orang mayuh lalu meri duit kena ngaji tukang batu enggau tukang kayu, sereta meri pemakai, utai ti diirup, enggau minyak kana ti deka dikirumka ngagai nengeri Tire enggau Sidon kena nyilih kayu sidar ari menua Lebanon. Kayu nya deka dibai nengah tasik ngagai Jopa. Semua utai tu dikereja nitihka pemendar ari Raja Besai Sairus menua Persia.


text:
Nya alai dalam bulan ti kedua, kedua taun sida udah pulai ngagai endur asal Rumah Sembiang di Jerusalem, sida lalu belabuh gawa. Serubabel, Jesua, enggau semua orang mayuh ti bukai, bala imam, enggau orang Lewi, iya ti bendar, semua orang ke udah kena buai ngagai menua Babilon, lalu udah pulai baru ngagai Jerusalem, bela enggau gawa magang. Semua orang Lewi ke umur dua puluh taun ke atas bela diasuh nyadi tuai ngereja pengawa begagaka Rumah Sembiang nya baru.


text:
Orang Lewi ke benama Jesua enggau bala anak lelaki iya, sereta enggau kaban belayan iya, enggau Kadmi-el enggau bala anak lelaki iya (raban peturun Hodabiah) sama nguluka orang mayuh begagaka Rumah Sembiang nya baru. (Sida ditulung orang Lewi ari raban peturun Henadat.)


text:
Lebuh bala tukang belabuh nudukka batu pemun Rumah Sembiang, bala imam ke ngena baju panjai, mai terumpit lalu ngambi endur diri, lalu orang Lewi ari raban peturun Asap bediri dia mai bebendai sida. Sida muji TUHAN nitihka atur ti udah diberi ngagai sida kenyau ari maya Raja David menya.


text:
Sida belagu muji TUHAN, ngelembungka pangan diri ngena genteran tu: “TUHAN endang manah, lalu pengerindu iya ke Israel endang meruan belama iya.” Semua orang manjung enggau pengabis penginggar nyawa sida muji TUHAN, laban pengawa nudukka batu pemun Rumah Sembiang nya udah berengkah.


text:
Imam ke tuai agi umur, orang Lewi, enggau tuai peturun endang udah meda Rumah Sembiang ti dulu menya, lalu lebuh sida meda batu pemun Rumah Sembiang didudukka, sida lalu bekeduie sereta beterauh nyabak. Tang orang bukai ke dia manjung gaga ati.


text:
Nadai orang nemu bagi munyi panjung gaga ati enggau munyi sabak, laban sida inggar amat, datai ke sida nyau ulih didinga berapa batu ari endur nya.


text:
Lebuh munsuh orang Judah enggau Benjamin ninga berita orang ke udah dibuai nya udah pulai baru lalu begagaka Rumah TUHAN Allah Taala ke disembah orang Israel,


text:
sida lalu betemu enggau Serubabel enggau bala tuai peturun, lalu bejaku, “Awakka kami enggau kita ngaga Rumah Sembiang tu. Kami pen nyembah Allah Taala ti disembah kita, lalu kami udah ngenjuk piring ngagai Iya sekumbang Raja Besai Esar-hadon menua Asiria udah ngasuh kami kitu lalu diau ditu.”


text:
Serubabel, Josua, enggau bala tuai peturun lalu madahka ngagai sida, “Kami enda begunaka tulung ari kita begagaka Rumah Sembiang ke TUHAN Allah Taala kami. Kami empu deka ngaga Rumah Sembiang nya, nitihka asuh Raja Besai Sairus menua Persia.”


text:
Udah nya orang ke nguan menua nya lalu nguji nagang sereta ngemba orang Judah ngambika sida enda berani ngaga Rumah Sembiang nya.


text:
Sida mega nyuap bala pemesai orang Persia ngambika sida nagang pengawa orang Judah nya, lalu sida majak ngereja nya sekumbang Raja Besai Sairus megai perintah, nyentuk ngagai maya perintah Raja Besai Darius.


text:
Lebuh Raja Besai Serses baru berengkah megai perintah, bala munsuh orang ke diau di menua Judah enggau di Jerusalem lalu nulis surat bedawaka sida.


text:
Lebuh Raja Besai Artaserses menua Persia megai perintah, Bislam, Mitredat, Tabeel, enggau pangan sida mega nulis surat ngagai raja besai. Surat nya ditulis ngena jaku orang bansa Aram lalu enda tau enda disalin lebuh surat nya dibacha.


text:
Rehum ti nyadi gabenor, enggau Simsai, ti nyadi kerani ke sitak menua Judah, mega nulis surat tu ngagai Raja Besai Artaserses pasal Jerusalem:


text:
“Ari Gabenor Rehum, ari Simsai, kerani ke sitak menua Judah, ari pangan seduai iya, ari bala hakim, enggau ari semua bala pemesai ti bukai, ke asal ari Erek, Babilon, enggau Susa di menua Elam,


text:
sereta enggau orang bukai ti udah dipindahka Asurbanipal ke besai sereta bekuasa ari menua sida, lalu diasuh ngentapka diri di nengeri Samaria enggau ba endur bukai di Barat Eupratis.”


text:
Surat nya munyi tu: “Ngagai Raja Besai Artaserses, ari bala nembiak iya ti diau di sitak di Barat Eupratis.


text:
Kami deka madahka ngagai nuan Tuan Raja pasal orang Judah ke datai ari menua bukai ti dipegai nuan. Sida udah ngentapka diri di Jerusalem, lalu benung nirika baru nengeri ti jai sereta angkat ngelaban nya. Sida udah belabuh ngaga dinding kuta ke nengeri nya baru, lalu deka nembuka pengawa nya enda lama da agi.


text:
Tuan Raja, enti nengeri tu digaga baru, lalu dinding kuta tembu digaga, orang tu deka badu agi mayar chukai, lalu penatai belanja nuan deka kurang.


text:
Nya alai, laban kami ngasaika diri berutang-budi ketegal pemanah nuan enggau kami, Tuan Raja, kami enggai meda utai tu nyadi, nya alai kami madahka pekara tu ngagai Tuan Raja,


text:
ngambika nuan meri atur ngasuh orang mansik semua utai ti udah ditulis bala aki ini nuan. Enti nuan mansik utai nya, nuan deka nemu nengeri tu endang seruran ngelaban, lalu kenyau ari kelia menya nengeri tu endang mai pengachau ngagai bala raja enggau ngagai orang ke merintah ba mayuh bengkah sitak menua. Orang ke diau di nengeri tu endang seruran mar diperintah. Nya kebuah nengeri tu dirusak.


text:
Kami madahka ngagai Tuan Raja, enti nengeri tu digaga baru, lalu dinding kuta tembu, nuan Tuan Raja enda ulih agi merintah di Barat Eupratis tu.”


text:
Raja besai lalu ngirumka saut tu: “Ngagai Gabenor Rehum, Simsai, kerani ke sitak menua, enggau ngagai bala pangan seduai iya ti diau di Samaria enggau ba endur bukai di Barat Eupratis, tabi.


text:
Aku udah ngasuh utai nya dipansik, lalu utai nya endang amat. Kenyau ari kelia menya, Jerusalem endang seruran angkat ngelaban kuasa raja, lalu nengeri nya endang penuh laban orang ke seruran angkat ngelaban, sereta ngaga pengachau.


text:
Raja ke bekuasa udah merintah di nengeri nya, lalu udah merintah di serata sitak di Barat Eupratis, begumpulka chukai enggau duit pupu.


text:
Nya alai kita enda tau enda meri atur nagang orang nya begagaka nengeri nya baru, nyentuk ngagai maya aku meri atur baru.


text:
Lebuh surat ari Raja Besai Artaserses nya dibacha di mua Rehum, Simsai, enggau bala pangan seduai iya, sida lalu beguai-guai mansang ngagai Jerusalem, lalu mejalka orang Judah badu agi ngaga nengeri nya baru.


text:
Pengawa begagaka Rumah Sembiang udah diketuka, lalu enda dipajakka agi nyentuk ngagai taun ti kedua Raja Besai Darius megai perintah di menua Persia.


text:
Ba urung maya nya dua iku nabi, Hagai, enggau Sekariah anak Ido, belabuh bejaku dalam nama Allah Taala ke disembah orang Israel, ngagai orang Judah ti diau di menua Judah enggau di Jerusalem.


text:
Lebuh Serubabel anak Sealtiel enggau Jesua anak Josadak ninga jaku nabi dua iku nya, sida lalu belabuh nirika Rumah Sembiang baru di Jerusalem, disaup nabi ke dua iku nya.


text:
Tatenai ti nyadi gabenor di Barat Eupratis, Setar Bosenai, enggau pemesai ti bukai mansang ngagai Jerusalem, lalu kemaya nya nanya, “Sapa ngemendarka kita ngaga Rumah Sembiang tu lalu ngaga perengka ke Rumah tu?”


text:
Tang Allah Taala ngemataka bala tuai orang Judah, lalu bala pemesai orang Persia mutuska penemu enda ngereja utai ngagai bala tuai orang Judah nya, sebedau sida nulis surat ngagai Raja Besai Darius lalu nerima saut ari iya.


text:
Kami deka madahka ngagai Tuan Raja, pasal kami ke udah bejalai ngagai sitak menua Judah, lalu nemu Rumah Sembiang ke Allah Taala ti Besai benung digaga ari batu, enggau ngena batang pengerat ti ditebuk ngagai dinding. Pengawa nya benung dikereja enggau bejimat, lalu mansang belama.


text:
Udah nya kami nanya ngagai bala tuai orang mayuh, minta sida madahka ngagai kami, sapa ke meri sida kuasa ngaga Rumah Sembiang nya baru, sereta ngaga pekekas ke Rumah nya.


text:
Kami mega minta sida madahka nama sida, ngambika kami ulih madahka ngagai nuan sapa ti nyadi tuai ngereja pengawa nya.


text:
Ku sida nyaut, ‘Kami tu nembiak Allah Taala ti merintah di serega enggau di dunya, lalu kami ngaga Rumah Sembiang tu baru laban Rumah tu udah digaga sereta disikap dulu menya ulih siku raja ti bekuasa ke megai perintah di menua Israel.


text:
Tang laban aki ini kami udah ngeringatka ati Allah Taala ti di serega, nya alai Iya nejuka sida dialahka Raja Nebukadnesar menua Babilon, siku raja ke datai ari peturun raja menua Kaldea. Rumah Sembiang nya dirusak, lalu orang ari bansa kami dibuai ngagai menua Babilon.


text:
Udah nya, dalam taun ti keterubah Raja Sairus merintah nyadi raja besai di menua Babilon, Sairus meri atur ngasuh Rumah Sembiang tu digaga baru.


text:
Iya mulaika pekekas emas enggau pekekas pirak ti dikena dalam Rumah Sembiang nya, ti udah ditabanka Nebukadnesar ari Rumah Sembiang nya di Jerusalem, lalu udah diengkah iya dalam rumah sembiang di Babilon. Raja Besai Sairus udah nyerahka pekekas nya ngagai siku orang ke benama Sesbasar, ti udah diletak iya nyadi gabenor menua Judah.


text:
Raja Besai ngasuh Sesbasar mai utai nya lalu mulaika utai nya ngagai Rumah Sembiang di Jerusalem, lalu ngaga Rumah Sembiang nya baru ba endur asal iya.


text:
Nya alai Sesbasar datai lalu nudukka batu pemun ke Rumah Sembiang nya. Pengawa begagaka Rumah Sembiang nya lalu majak dikereja nyentuk ngagai diatu, tang pengawa nya apin tembu.


text:
Nya alai, enti Tuan Raja besetuju, awakka orang diasuh mansik utai ti udah ditulis bala raja di menua Babilon, ngambika nemu enti Raja Besai Sairus amat udah ngasuh Rumah Sembiang tu digaga baru. Udah nya, padahka ngagai kami utai ti diasuh nuan kereja kami ba pasal pekara tu.”


text:
Raja Besai Darius lalu ngasuh orang mansik utai ti udah ditulis dalam cherita bala raja ti disimpan di menua Babilon.


text:
Tang utai ti udah ditulis nya ditemu di nengeri Ekbatana di sitak menua Media. Utai nya ditulis dalam siti gulung surat. Baka tu ku munyi utai nya ditulis:


text:
“Dalam taun ti keterubah Raja Besai Sairus megai perintah, iya ngasuh Rumah Sembiang digaga baru di Jerusalem nyadika endur alai ngenjuk piring enggau nunu piring. Peninggi Rumah Sembiang nya enda tau enda 20 meter, lalu buka iya 27 meter.


text:
Dinding iya enda tau enda digaga ari selapis kayu enggau tiga lapis batu. Semua ungkus deka dibayar ari sarang reta raja.


text:
Perengka emas enggau pirak ti udah dibai Raja Nebukadnesar ngagai menua Babilon ari Rumah Sembiang di Jerusalem enda tau enda dipulaika baru ngagai endur asal iya dalam Rumah Sembiang di Jerusalem.”


text:
Udah nya Raja Besai Darius nyaut munyi tu: “Ngagai Tatenai gabenor di Barat Eupratis, Setar Bosenai, enggau bala pemesai bukai di Barat Eupratis; Anang semak Rumah Sembiang nya,


text:
lalu anang ngachau pengawa begagaka Rumah Sembiang nya. Awakka gabenor menua Judah enggau bala tuai orang Judah ngaga Rumah Sembiang Allah Taala nya baru, ba endur asal iya.


text:
Ngena surat tu aku ngasuh kita nulung sida ngaga Rumah Sembiang nya baru. Ungkus ti dikena sida enda tau enda lengkas dibayar ngena duit perintah, ti diterima ari chukai di Barat Eupratis, ngambika pengawa nya enda tejanggal ngapa.


text:
Tiap hari kita enda tau enda meri bala imam di Jerusalem sebarang utai ti dipeguna sida: anak sapi ti lelaki, bedus, tauka anak domba ti deka ditunu nyadika piring ngagai Allah Taala ti di serega, tauka gandum, garam, wain, tauka minyak kana.


text:
Utai tu enda tau enda dikereja ngambika sida ulih ngenjuk piring ti ngerinduka ati Allah Taala ti di serega, lalu besampi minta berekat ari Iya ke aku, enggau ke bala anak aku.


text:
Aku mega madahka ngagai kita, enti orang ngelanggar atur tu, sebatang kayu pengerat deka dichabut ari rumah sida, dilancham, lalu ditumbukka ngagai tubuh sida. Lalu rumah sida deka digaga nyadi tugung uras.


text:
Awakka Allah Taala ti udah milih Jerusalem nyadika endur alai Iya disembah, muai sebarang raja tauka bansa ti ngelaban atur tu, lalu nguji ngerusak Rumah Sembiang nya. Aku, Darius, udah meri atur tu. Atur aku tu enda tau enda dititihka magang.”


text:
Bala tuai orang Judah jampat amat ngaga Rumah Sembiang nya. Sida diperansang nabi Hagai enggau nabi Sekariah. Sida tembu ngaga Rumah Sembiang nya nitihka jaku Allah Taala ke disembah orang Israel enggau atur Sairus, Darius, enggau Artaserses, bala raja besai menua Persia.


text:
Sida tembu ngaga Rumah Sembiang nya kena tiga hari bulan Adar dalam taun ti keenam Raja Besai Darius megai perintah.


text:
Udah nya orang Israel, iya nya bala imam, bala orang Lewi, enggau semua orang ke udah dibuai ngagai menua Babilon, lalu diatu udah pulai baru ngagai menua sida empu, nyerahka Rumah Sembiang nya ngagai Allah Taala enggau ati ti gaga.


text:
Kena sida nyerahka Rumah Sembiang nya, sida meri 100 iku sapi ti lelaki, 200 iku bedus, enggau 400 iku anak domba nyadika piring, enggau 12 iku kambin nyadika piring pengampun dosa, siku ke siti-siti raban bansa orang Israel.


text:
Sida mega ngatur bala imam enggau orang Lewi ngereja pengawa dalam Rumah Sembiang di Jerusalem, nitihka atur dalam bup Moses.


text:
Orang ke udah pulai baru ari menua Babilon ngintu Gawai Paska kena empat belas hari bulan ti kesatu dalam taun ti nangkanka nya.


text:
Semua bala imam enggau orang Lewi bela nuchi diri magang, lalu semua sida nyadi tuchi. Orang Lewi nyayat jelu nyadika piring Gawai Paska ke semua orang ke udah pulai ari menua Babilon, ke bala imam, enggau ke sida empu.


text:
Piring nya diempa semua orang Israel ti udah pulai ari menua Babilon, enggau semua orang ke udah ngelengkaka jalai orang kapir ti nguan menua nya lalu datai nyembah TUHAN Allah Taala ke disembah orang Israel.


text:
Tujuh hari sida ngerami Gawai Roti Ti Enda Beragi enggau ati ti gaga. Sida balat gaga ati laban TUHAN udah ngasuh raja besai menua Asiria kasihka sida, datai ke nyau nyukung pengawa sida ke begagaka Rumah Sembiang Allah Taala ke disembah orang Israel.


text:
Nyau betaun-taun udah bekau nya, lebuh Artaserses nyadi raja besai menua Persia, bisi orang siku benama Esra anak Seraiah, anak Asariah, anak Hilkiah,


text:
Esra nya orang ke bepelajar, ti bepenemu-dalam pasal Adat TUHAN ti udah diberi Allah Taala ke disembah orang Israel ngagai Moses. Laban Esra diberekatka TUHAN Allah Taala iya, raja besai meri iya semua utai ti dipinta iya. Dalam taun ti ketujuh Artaserses megai perintah, Esra angkat ari menua Babilon mansang ngagai Jerusalem enggau seraban orang Israel, nyengkaum bala imam, orang Lewi, bala orang ke nebah musik dalam Rumah Sembiang, orang ke nyaga Rumah Sembiang, enggau bala orang ke gawa.


text:
Sida angkat ari Babilon kena satu hari bulan ti kesatu. Ari tulung Allah Taala, sida datai di Jerusalem kena satu hari bulan ti kelima.


text:
Esra udah nyerahka diri belajarka Adat TUHAN, nitihka Adat nya dalam pengidup iya, sereta ngajar semua adat enggau atur ari Adat nya ngagai orang Israel.


text:
Raja Besai Artaserses meri surat tu ngagai Esra, ti nyadi imam sereta bepelajar ba pasal Adat enggau pesan ti udah diberi TUHAN ngagai orang Israel:


text:
Aku meri atur ngagai semua orang Israel, ngagai sida imam, enggau orang Lewi ti diau di serata menua ti dipegai aku, ngasuh sida mupuk sama enggau nuan mansang ngagai Jerusalem, enti sida deka.


text:
Aku enggau tujuh iku penyanding penemu aku, ngasuh nuan mansik gaya utai di Jerusalem, enggau di menua Judah, ngambika aku nyamai nemu enti Adat Allah Taala nuan, ti udah diserahka ngagai nuan, dititihka.


text:
Nuan enda tau enda mai emas enggau pirak nyadika pemeri ti deka diberi aku enggau bala penyanding penemu aku, ngagai Allah Taala ke disembah orang Israel, ke bempu Rumah Sembiang di Jerusalem.


text:
Nuan enda tau enda mega mai semua pirak enggau emas ti udah digumpul nuan di serata sitak menua Babilon, enggau pemeri ti diberi orang Israel enggau bala imam sida ke Rumah Sembiang Allah Taala sida di Jerusalem.


text:
Nuan enda tau enda ngena duit tu enggau bejimat, lalu meli sapi ti lelaki, bedus ti lelaki, anak domba, gandum, enggau wain lalu meri utai nya ba alta dalam Rumah Sembiang di Jerusalem.


text:
Nuan tau nguna pirak enggau emas ti laluh kena begagaka sebarang utai ti dikedekaka nuan enggau bala nembiak nuan, nitihka peneka Allah Taala nuan.


text:
Nuan enda tau enda nyerahka ngagai Allah Taala di Jerusalem semua pekekas ti udah diberi ngagai nuan ngambika bisi dikena ngereja pengawa dalam Rumah Sembiang.


text:
Enti nuan agi begunaka utai bukai kena ngereja pengawa dalam Rumah Sembiang nya, nuan tau ngambi utai nya ari sarang reta raja.


text:
Aku ngasuh semua pemesai ke bekereja ngemataka sarang reta raja di Barat Eupratis, meri enggau jampat ngagai Imam Esra ti landik pasal Adat Allah Taala ti di serega, semua utai ti dipinta iya,


text:
tang enda tau lebih ari 3,400 kilogram pirak, 10,000 kilogram gandum, 2,000 liter wain, 2,000 liter minyak kana, enggau ni penyampau garam ti diguna.


text:
Kita enda tau enda bejimat meri semua utai ti diguna Allah Taala ti di serega ke Rumah Sembiang Iya. Kita enda tau enda nentuka Iya enda ringat ngagai aku tauka ringat ngagai orang ke merintah nangkanka aku.


text:
Kita enda tau ngumpul chukai ari bala imam, orang Lewi, orang ke nebah musik, jejaga, orang ke gawa, tauka sebarang orang bukai ke bekereja dalam Rumah Sembiang.


text:
Nuan, Esra, ngena penemu-dalam ti udah diberi Allah Taala ngagai nuan, enda tau enda ngeletak orang ke bejalaika pengawa perintah enggau nyadi hakim ngambika sida bisi merintah semua orang ke diau di Barat Eupratis, ti diau nitihka Adat Allah Taala nuan. Nuan enda tau enda ngajar Adat nya ngagai sebarang orang ke enda nemu Adat nya.


text:
Enti orang enda ngasika Adat Allah Taala nuan, tauka adat perintah menua, sida enda tau enda diukum tekala nya: ngena ukum bunuh, tauka dibuai ngagai menua bukai, tauka reta tengkira sida dirampas, tauka sida ditutup dalam rumah jil.”


text:
Ku Esra bejaku, “Puji TUHAN Allah Taala aki ini kitai! Iya udah ngasuh raja besai meri basa ngagai Rumah Sembiang di Jerusalem.


text:
Ulih pengasih Allah Taala, raja besai, bala penyanding penemu iya, enggau semua bala pemesai iya ke bekuasa, udah bebasaka aku. TUHAN Allah Taala aku udah meri aku pemerani, lalu aku ulih mujuk mayuh bala tuai peturun orang Israel pulai enggau aku.”


text:
Tu nama bala tuai peturun ti udah dibuai ngagai menua Babilon, lalu pulai baru enggau Esra ngagai Jerusalem lebuh maya Artaserses nyadi raja besai:


text:
Gersom ari raban peturun Pinehas Daniel, ari raban peturun Itamar Hatus anak Sekaniah, ari raban peturun David Sekariah, ari raban peturun Paros, sama enggau 150 bala raban bansa iya (nama aki ini sida bisi dituliska magang) Eliehoenai anak Serahiah, ari raban peturun Pahat Moap, sama enggau 200 bala iya Sekaniah anak Jahasiel, ari raban peturun Satu, sama enggau 300 iku bala iya Ebet anak Jonatan, ari raban peturun Adin, sama enggau 50 iku bala iya Jesaiah anak Ataliah, ari raban peturun Elam, sama enggau 70 iku bala iya Sebadiah anak Mikael, ari raban peturun Sepatiah, sama enggau 80 iku bala iya Obadiah anak Jehiel, ari raban peturun Joap, sama enggau 218 bala iya Selomit anak Josipiah, ari raban peturun Bani, sama enggau 160 iku bala iya Sekariah anak Bebai, ari raban peturun Bebai, sama enggau 28 iku bala iya Jonatan anak Hakatan, ari raban peturun Asgat, sama enggau 110 iku bala iya Elipelet, Jeuel, enggau Semaiah, ari raban peturun Adonikam, sama enggau 60 iku bala sida (sida pulai dudi ari sida bukai) Utai seduai Sakur, ari raban peturun Bikbai, enggau 70 iku bala sida.


text:
Aku lalu ngempuruka semua bala sida ba tebing sungai ti rarat mansa nengeri Ahaba, lalu kami diau ba kem dia tiga hari. Aku bisi tetemuka bala imam dalam raban nya, tang nadai tetemuka orang Lewi.


text:
Aku lalu mesanka semilan iku bala tuai, iya nya Elieser, Ariel, Semaiah, Elnatan, Jarip, Elnatan, Natan, Sekariah, enggau Mesulam, enggau dua iku pengajar, Joiarip seduai Elnatan.


text:
Aku ngasuh sida betemu enggau Ido, ti nyadi tuai di Kasipia, minta iya enggau bala iya, iya nya orang ke bekereja dalam Rumah Sembiang, ngirumka orang ngambika bisi bekereja ke Allah Taala dalam Rumah Sembiang.


text:
Ulih pengasih Allah Taala, sida ngirumka Serebiah ngagai kami. Serebiah tu orang ke landik ngereja utai, orang Lewi ari raban peturun Mahli. Lapan belas iku bala anak lelaki enggau sida menyadi lelaki iya datai enggau iya.


text:
Sida mega ngirumka Hasabiah seduai Jesaiah ari raban peturun Merari, enggau 20 iku kaban belayan seduai iya.


text:
Nambahka nya, 220 iku peturun orang ke udah bekereja dalam Rumah Sembiang bisi mega datai. Aki ini sida tu udah diletak Raja David enggau bala pemesai iya dulu menya nulung orang Lewi. Nama sida nya bisi dituliska magang.


text:
Ba tebing Sungai Ahaba aku lalu ngasuh semua bala kami bepasa sereta ngemaruhka diri di mua Allah Taala kitai lalu besampi minta Iya nguluka kami bejalai, sereta nyaga kami, nyaga anak kami enggau semua reta tengkira kami.


text:
Aku malu minta raja besai meri kami bala soldadu ke nepan kuda nyaga kami ari munsuh lebuh kami di rantau jalai, laban aku udah madahka ngagai iya Allah Taala kitai deka merekatka semua orang ke manggaika pengarap sida ba Iya, tang enda rindu sereta deka ngukum orang ke ninggalka Iya.


text:
Nya alai kami bepasa sereta besampi ngagai Allah Taala minta iya nyaga kami, lalu Iya nyaut sampi kami.


text:
Aku lalu milih Serebiah, Hasabiah, enggau sepuluh iku imam ti bukai ari bala imam ke dibasa orang mayuh.


text:
Udah nya aku nimbang pirak, emas enggau pekekas ti udah diberi raja besai, bala penyanding penemu iya, enggau bala pemesai, enggau diberi orang Israel ngambika bisi dikena dalam Rumah Sembiang. Aku lalu meri utai nya ngagai bala imam.


text:
Tu utai ti diberi aku ngagai sida: Pirak - 25 meterik ton Seratus iti pekekas pirak - 70 kilogram Emas - 3,400 kilogram Dua puluh igi mangkuk emas - 8.4 kilogram Mangkuk temaga ti alus, ti sama rega enggau mangkuk emas


text:
Ku aku bejaku ngagai sida, “Kita tu orang ke kudus di mua TUHAN Allah Taala aki ini kita, lalu baka nya mega semua pekekas pirak enggau pekekas emas ti udah dibai ngagai Iya nyadika pemeri ti diberi nitihka peneka ati diri.


text:
Jaga utai tu enggau manah nyentuk ngagai maya kita datai ba Rumah Sembiang. Timbang utai nya dalam bilik imam, lalu serahka semua utai nya ngagai bala tuai imam, enggau ngagai bala tuai orang Lewi, enggau ngagai bala tuai orang Israel di Jerusalem.”


text:
Bala imam enggau orang Lewi lalu nerima pekekas pirak enggau pekekas emas, lalu mai utai nya ngagai Rumah Sembiang di Jerusalem.


text:
Kami angkat ari Sungai Ahaba kena dua belas hari bulan ti kesatu, lalu mansang ngagai Jerusalem. Allah Taala kitai bisi enggau kami, lalu nyaga kami ari munsuh, enggau ari ipa orang di rantau jalai.


text:
Udah nya ba hari ti keempat, kami lalu mansang ngagai Rumah Sembiang, nimbang pirak, emas, enggau pekekas, lalu nyerahka utai nya ngagai imam Meremot anak Uriah. Orang ke sama enggau iya nya Eleasar anak Pinehas, enggau dua iku orang Lewi ke benama Josabat anak Jesua enggau Noadiah anak Binui.


text:
Semua orang ke udah pulai ari menua Babilon, mai piring ti deka ditunu nyadika piring ti diberi ngagai Allah Taala ke disembah orang Israel. Sida meri 12 iku sapi ti lelaki ke semua orang Israel, 96 iku bedus ti lelaki, enggau 77 iku anak domba. Sida mega meri 12 iku kambin kena muai dosa ari sida empu. Semua jelu tu ditunu magang nyadika piring ti diberi ngagai TUHAN.


text:
Sida mega ngambi surat ti diberi raja besai, lalu meri surat nya ngagai bala tuan gabenor enggau bala pemesai di Barat Eupratis, ke lalu nyukung orang mayuh sereta nyukung pengawa besembahka Allah Taala dalam Rumah Sembiang.


text:
Lebuh semua utai nya udah tembu dikereja, sekeda bala tuai orang Israel datai lalu madahka ngagai aku pasal orang mayuh, bala imam, enggau orang Lewi ti enda nyeraraka diri ari orang di menua ti ngelingi sida, iya nya orang ari menua Amon, Moap, enggau menua Ejip, tauka orang Kanaan, orang Iti, orang Peris, orang Jebus, enggau orang Amor. Sida ngereja penyai baka ke dikereja orang bansa bukai.


text:
Lelaki orang Judah jadi enggau indu orang bansa bukai. Nya ngamahka nembiak Allah Taala ti kudus. Orang ke balat ngereja pengawa nya, iya nya bala tuai enggau bala pemesai.


text:
Lebuh aku ninga nya, aku lalu nyarikka baju aku, ngugut buk enggau ragum aku, lalu nudukka diri laban ati aku balat tusah.


text:
Aku duduk dia tusah ati nyentuk ngagai maya ngenjuk piring lemai hari. Orang lalu belabuh bekelingika aku, iya nya semua orang ke nyau takut ketegal utai ti udah disebut Allah Taala ke disembah orang Israel pasal dosa orang ke udah pulai ari menua Babilon.


text:
Lebuh maya ngenjuk piring lemai nya, aku lalu angkat ari endur alai aku ti udah balat tusah ati, agi mengkang ngena gari ti udah dicharikka aku, besugang besampi, lalu ngangkatka jari aku ngagai TUHAN Allah Taala aku.


text:
Ku aku, “O Allah Taala, aku kelalu malu ngangkatka pala aku di mua Nuan. Dosa kami nyau betugung tinggi agi ari pala kami. Dosa kami nyau bedunjung nyentuk ke langit.


text:
Kenyau ari maya aki ini kami kelia nyentuk ngagai diatu, kami ke nembiak Nuan, udah balat bedosa. Ketegal dosa nya, kami empu, bala raja kami, enggau bala imam kami udah alah laban raja menua bukai, lalu kami udah dibunuh, dirumpak, lalu ditabanka nyadi orang tangkap. Kami udah balat amat dipechat nyentuk ngagai sehari tu.


text:
Tang diatu, O TUHAN Allah Taala kami, Nuan udah kasihka kami, taja pen enda lama, lalu Nuan udah ngasuh sekeda bala kami rari ari ti nyadi ulun, lalu ngasuh kami diau likun ba endur ti kudus tu. Nuan udah nejuka kami rari ari pengidup kami ke nyadi ulun, lalu udah meri kami pengidup ti baru.


text:
Suba kami endang ulun, tang taja pia, Nuan enda ninggalka kami. Nuan udah ngasuh raja besai menua Persia rinduka kami lalu ngemendarka kami majak idup lalu ngaga Rumah Sembiang Nuan baru, ti udah nyadi tembawai, lalu ngasuh kami diau likun di menua Judah enggau di Jerusalem.


text:
“Tang diatu, O Allah Taala, baka ni ku kami ulih bejakuka utai ti udah nyadi? Kami enda ngasi baru ke pesan


text:
ti udah diberi Nuan ngagai kami nengah bala nembiak Nuan, iya nya sida nabi. Sida udah madahka menua ti deka diempu kami nya menua ti enda tuchi, laban orang ke diau di menua nya udah ngisi serata menua nya enggau kereja ti jai sereta kamah.


text:
Sida nabi udah madahka kami enda tau jadi melaki-bini enggau bansa orang nya, lalu enda tau sekali-kali nulung sida ngulihka pengaya tauka ngasuh sida mujur, enti kami deka diau lantang di menua tu, lalu nyerahka menua tu ngagai peturun kami belama iya.


text:
Indah lebuh kami udah diukum ketegal dosa enggau penyalah kami, deh kami nemu Nuan, ti Allah Taala kami, udah ngukum kami kurang agi ari ti patut, lalu udah ngemendarka kami idup.


text:
Nya alai, baka ni ku kami enggai mendingka pesan Nuan baru, ke nagang kami jadi melaki-bini enggau bansa orang ke jai tu? Enti kami ngereja nya, Nuan tetap deka balat ringat lalu munuh semua kami, datai ke nadai siku kami agi idup.


text:
TUHAN Allah Taala ke disembah orang Israel, Nuan endang lurus, tang Nuan udah nejuka kami idup. Kami ngaku penyalah kami ngagai Nuan. Kami enda patut datai di mua Nuan.”


text:
Lebuh Esra benung meremi besampi di mua Rumah Sembiang, nyabak sereta ngaku dosa, mayuh orang Israel - ti lelaki, indu, enggau bala anak mit - begempuru ngelingi iya, balat amat nyabak.


text:
Udah nya Sekaniah anak Jehiel, ari raban peturun Elam, bejaku enggau Esra, “Kami udah enda ngasika Allah Taala laban kami udah jadi enggau indu bansa bukai. Tang taja pia, orang Israel agi bisi pengadang.


text:
Diatu kitai enda tau enda besumpah ngaga semaya enggau Allah Taala kitai, madahka kitai deka muai sida indu tu enggau bala anak sida. Kami deka nitihka ajar nuan, enggau ajar orang bukai ke bebasaka jaku Allah Taala. Kami deka nitihka Adat Allah Taala.


text:
Nuan endang betanggungjawap ngereja utai tu. Kami nyukung nuan. Nya alai, pajak lalu tembuka pengawa nuan.”


text:
Esra lalu berengkah ngasuh bala tuai imam, tuai orang Lewi, enggau semua orang Israel ti bukai besumpah deka ngereja utai ti disebut Sekaniah.


text:
Udah nya Esra angkat ari mua Rumah Sembiang lalu tama ngagai rumah Jehohanan anak Eliasip, lalu bemalam dia tusah ati ngira orang ke pulai ari menua bukai udah enda tetap ati ngagai TUHAN. Iya nadai makai, nadai ngirup.


text:
Pesan lalu dikirumka ngagai serata nengeri Jerusalem enggau serata menua Judah, minta semua orang ke udah pulai ari menua bukai, begempuru di Jerusalem


text:
nitihka atur bala tuai orang mayuh. Enti orang bisi enda datai dia dalam kandang tiga hari, semua reta tengkira sida deka dirampas, lalu sida nadai agi hak nyadi raban orang Israel.


text:
Berengkah ari dua puluh hari bulan ti kesemilan, dalam kandang tiga hari, semua lelaki ti diau di menua Judah enggau menua Benjamin datai di Jerusalem, lalu begempuru ba padang ti di mua Rumah Sembiang. Hari bangat amat ujan, lalu ketegal nya, enggau ketegal pemesai guna gempuru nya, semua orang nyau digak-digak magang laban chelap.


text:
Imam Esra bediri, lalu bejaku ngagai sida. Ku iya, “Kita udah enda tetap ati ngagai TUHAN, lalu udah ngasuh penyalah ninggang orang Israel, laban kita udah jadi enggau indu bansa bukai.


text:
Nya alai, diatu kita enda tau enda ngaku dosa kita ngagai TUHAN Allah Taala aki ini kita, lalu ngereja utai ti ngerinduka ati Iya. Kita enda tau enda nyeraraka diri ari orang bansa bukai ke diau di menua kitai, lalu muai bini kita ke orang bansa bukai.”


text:
Tang ku sida nambahka jaku sida, “Bala kitai tu kelalu mayuh, lalu ujan tu kelalu bangat. Kami enda ulih bediri ditu. Pekara tu ukai utai ti ulih ditembuka kitai dalam sehari dua, laban kami mayuh amat udah kena laban dosa tu.


text:
Awakka bala pemesai ti diau di Jerusalem mutarka pekara tu. Udah nya awakka semua orang ke jadi enggau indu bansa bukai, betemu enggau bala tuai enggau bala hakim ari nengeri sida empu, ba maya ti diletak. Nya jalai kitai nyeliahka pengeringat Allah Taala ba pekara tu.”


text:
Nadai orang nyakal penemu nya, kelimpah ari Jonatan anak Asahel enggau Jahseiah anak Tikbah ke disukung Mesulam enggau siku orang Lewi ke benama Sabetai.


text:
Orang ke udah pulai ari menua bukai, nerima atur nya. Nya alai imam Esra lalu milih lelaki ari bala tuai peturun, nuliska nama sida. Kena satu hari bulan ti kesepuluh, sida lalu belabuh mansik pekara nya,


text:
lalu dalam kandang tiga bulan udah bekau nya, sida mansik semua lelaki ke jadi enggau indu bansa bukai.


text:
Tu nama lelaki ke jadi enggau indu bansa bukai: Imam, ditusun nitihka raban peturun: Ari raban peturun Josua enggau sida menyadi lelaki iya ke anak lelaki Jehosadak: Maseiah, Elieser, Jarip, enggau Gedaliah.


text:
Sida besemaya deka muai bini sida, lalu sida meri siku bedus ti lelaki nyadika piring pengampun dosa sida.


text:
Sida ke bukai Raban peturun Paros: Ramiah, Isiah, Malkijah, Mijamin, Eleasar, Malkijah, enggau Benaiah


text:
Ari raban peturun Pahat Moap: Adna, Chelal, Benaiah, Maseiah, Mataniah, Besalel, Binui, enggau Manasi


text:
Ari raban peturun Harim: Elieser, Isijah, Malkijah, Semaiah, Simeon, Benjamin, Maluk, enggau Semariah


text:
Ari raban peturun Bani: Madai, Amram, Uil, Benaiah, Bedeiah, Cheluhi, Baniah, Meremot, Eliasip, Mataniah, Matenai, enggau Jasu


text:
Ari raban peturun Binui: Simei, Selemiah, Natan, Adaiah, Meknadebai, Sasai, Sarai, Asarel, Selemiah, Semariah, Salum, Amariah, enggau Josep


text:
Semua orang lelaki tu udah bela jadi enggau indu orang bansa bukai. Sida muai bini sida, lalu muru sida sama enggau bala anak sida.


text:
Tu cherita pasal utai ti udah dikereja Nehemiah anak Hakaliah. Dalam bulan Kislep kedua puluh taun Artaserses nyadi raja besai menua Persia, Aku, Nehemiah, bisi di Susa, iya nya indu nengeri menua nya.


text:
Siku ari sida menyadi aku, ke benama Hanani, bisi datai ari menua Judah enggau siti raban. Aku lalu nanya ngagai sida pasal Jerusalem, enggau pasal orang Judah ti bukai, ti udah pulai ari menua Babilon.


text:
Sida madahka ngagai aku, orang ke agi idup lalu udah pulai ke menua balat amat tusah pendiau, sereta dipechat orang bansa bukai ke diau semak sida. Sida mega madahka ngagai aku pasal dinding kuta Jerusalem ti udah runtuh, lalu pintu nengeri apin digaga baru sekumbang pintu nya udah ditunu.


text:
Lebuh aku ninga berita nya, aku nudukka diri lalu nyabak. Aku ngulit lalu enda makai dua tiga hari. Ku aku besampi ngagai Allah Taala,


text:
“TUHAN Allah Taala ti di serega! Nuan endang besai, lalu kami nangika Nuan. Nuan tetap ati ingatka sempekat Nuan enggau orang ke rinduka Nuan, ti ngereja utai ti diasuh Nuan.


text:
Peda meh aku tu, TUHAN, lalu dingaka sampi aku lebuh aku besampi siang malam ke bala nembiak Nuan, orang Israel. Aku ngaku kami orang Israel endang udah bedosa. Aki ini aku enggau aku empu udah bedosa.


text:
Kami udah ngereja utai ti jai ngelaban Nuan, lalu kami enda ngereja utai ti diasuh Nuan kereja kami. Kami enda nitihka adat ti udah diberi Nuan ngena nembiak Nuan, Moses.


text:
Kingatka diatu utai ti udah dipadahka Nuan ngagai Moses. Ku Nuan, ‘Enti kita orang Israel enda tetap ati ngagai Aku, Aku deka ngachirka kita ngagai semua bansa bukai.


text:
Tang enti kita pulai baru ngagai Aku, lalu ngereja utai ti diasuh Aku, Aku deka ngambi kita pulai baru ngagai endur ti udah dipilih Aku alai kita deka nyembah Aku, taja pen kita ngachir nyentuk ngagai tisi dunya.’ ”


text:
“TUHAN, sida tu bala ulun Nuan, bala nembiak Nuan. Nuan udah ngelepaska sida ngena kuasa Nuan ti besai enggau ngena pengering Nuan.


text:
Pendingka sampi aku diatu, enggau sampi semua nembiak Nuan ti bukai, ti deka ngemesaika nama Nuan. Awakka aku mujur sehari tu, lalu asuh raja besai kasihka aku.” Lebuh maya nya menya, aku bekereja nyuaka wain ngagai raja besai.


text:
Nyadi sekali, empat bulan udah bekau nya, lebuh Raja Besai Artaserses benung makai, aku mai wain ngagai iya. Iya enda kala meda mua aku ngemalat nya tusah.


text:
Nya alai iya nanya, “Nama kebuah nuan tusah ati baka nya? Nuan ukai sakit. Kada enda laban nuan enda lantang ati.” Aku lalu takut.


text:
Ku aku nyaut raja, “Awakka Tuan Raja idup belama iya! Baka ni ku aku ulih nagang mua diri tusah enti nengeri ti alai aki ini aku dikuburka nyau nyadi tembawai, lalu pintu nengeri nya nyau udah retung diempa api?”


text:
Raja besai lalu nanya, “Nama utai ti dikedekaka nuan?” Aku lalu besampi ngagai Allah Taala ti di serega,


text:
lalu nyebut ngagai raja besai, “Enti Tuan Raja lantang ati enggau aku, lalu deka meri utai ti dipinta aku, awakka aku mansang ngagai menua Judah, ngagai nengeri alai aki ini aku dikuburka, ngambika aku ulih ngaga nengeri nya baru.”


text:
Raja besai, ke duduk berimbai enggau kuin, ngemendarka peminta aku. Iya nanyaka pengelama aku di Jerusalem, enggau kemaya aku deka pulai ari nyin, lalu aku madahka ngagai iya.


text:
Udah nya aku lalu minta kasih ngagai iya, minta iya meri aku surat ngambika bisi dibai aku ngagai bala tuan gabenor di Menua Ti Di Barat Eupratis, ngasuh sida ngemendarka aku bejalai ngagai menua Judah.


text:
Aku mega minta siti surat ditujuka ngagai Asap, ke nyaga utan perintah, ngasuh iya meri aku kayu ramu kena ngaga pintu kuta ti dikena nyaga Rumah Sembiang, kena ngaga dinding kuta nengeri, enggau kena ngaga rumah alai aku diau. Raja besai meri semua utai ti dipinta aku, laban Allah Taala bisi enggau aku.


text:
Raja besai lalu ngasuh bala pemesai soldadu enggau bala soldadu ke nepan kuda, bejalai enggau aku. Aku lalu mansang ngagai Menua Ti Di Barat Eupratis. Dia aku meri surat raja besai ngagai bala tuan gabenor.


text:
Tang lebuh Sanbalat ke ari nengeri Bet-horon, enggau Tobiah, siku pemesai di sitak menua Amon, ninga orang siku bisi udah datai deka nulung orang Israel, seduai iya balat amat pedis ati.


text:
aku nadai madahka ngagai orang utai ti udah diasuh Allah Taala kereja aku ke nengeri Jerusalem. Udah nya, ba urung tengah malam, aku angkat, lalu pansut, mai dua tiga iku pangan enggau aku. Kami mai semina siku aja keledai ti ditepan aku.


text:
Hari endang udah malam lebuh aku pansut ari nengeri nengah Pintu Lebak ti di barat, lalu bejalai nuju ke selatan mansa Ai Engkeching Naga, ngagai Pintu Uras. Lebuh aku bejalai, aku meresa dinding nengeri ti udah pechah, enggau pintu nengeri ti udah rusak ditunu.


text:
Udah nya, ba tisi timur nengeri nya, aku lalu bejalai nuju ke utara ngagai Pintu Ai Engkeching, enggau Letung Raja. Keledai ti ditepan aku nadai tetemuka jalai nengah tugung batu ari rumah ti udah runtuh.


text:
Nya alai aku lalu nurun ngagai Lebak Kidron, lalu majakka pejalai aku, meresa dinding nya. Udah nya aku pulai baru ngagai nengeri nengah jalai aku mansang, nengah Pintu Lebak.


text:
Nadai siku pemesai di nengeri nya nemu tunga pejalai aku, tauka utai ti udah dikereja aku. Nyentuk ngagai maya nya, aku endang apin nyebut sebarang utai ngagai orang Judah ti bukai, iya nya bala imam, bala tuai bansa, bala pemesai, tauka orang bukai ti deka sama enggau ngereja pengawa nya.


text:
Tang udah nya aku bejaku enggau sida, “Peda kita pemalat penusah kitai tu, laban Jerusalem tu nyau nyadi tembawai, lalu pintu iya rusak! Nya alai aku mai bala kitai ngaga dinding kuta nengeri tu baru, kena muai pemalu kitai.”


text:
Aku lalu madahka ngagai sida pasal Allah Taala ti udah enggau aku, lalu nulung aku, enggau pasal utai ti udah disebut raja besai ngagai aku. Sida lalu nyaut, “Awakka kitai berengkah ngaga dinding kuta nya baru!” Sida lalu sedia deka berengkah ngereja pengawa nya.


text:
Lebuh Sanbalat, Tobiah enggau siku orang Arab ke benama Gesem ninga pasal utai ti deka dikereja kami, sida ketawaka kami, lalu ku sida, “Nama utai ti dikereja kita? Kati kita deka angkat ngelaban raja besai?”


text:
Aku lalu nyaut, “Allah Taala ti di serega deka ngasuh kami mujur. Kami tu nembiak Iya, lalu kami deka berengkah ngaga dinding kuta tu baru. Tang kita nadai hak bempu sebarang reta tengkira di Jerusalem, lalu nama kita sigi enda dikingatka orang jemah ila.”


text:
Baka tu ku jalai kuta nengeri nya digaga baru. Imam Besai Eliasip enggau bala imam ti bukai ngaga Pintu Bedus, nyerahka Pintu nya ngagai TUHAN, lalu nirika Pintu nya ba endur asal iya. Sida nyerahka dinding kuta nyentuk ngagai Menara Seratus enggau Menara Hananel ngagai TUHAN.


text:
Bala raban peturun Hasenah ngaga Pintu Ikan. Sida nirika tiang enggau pintu kuta, lalu ngelekatka pasak enggau alang kena nambit pintu nya.


text:
Meremot anak Uriah, iya nya uchu Hakos, ngaga lumpar ti nangkanka nya. Mesulam anak Berekiah, iya nya uchu Mesesabel, ngaga lumpar ti nangkanka nya. Sadok anak Bana ngaga lumpar ti nangkanka nya.


text:
Orang ari Tekoa ngaga lumpar ti nangkanka nya, tang bala tuai nengeri nya empu enggai ngereja ungkup ti udah diasuh kereja sida nitihka atur orang ke ngemataka pengawa.


text:
Joiada anak Paseah, enggau Mesulam anak Besodeiah ngaga Pintu Jesanah. Seduai iya nirika tiang enggau pintu, lalu ngelekatka pasak enggau alang kena nambit pintu nya.


text:
Melatiah ari Gibeon, Jadon ari Meronot, enggau bala orang ari Gibeon enggau ari Mispah ngaga lumpar ti nangkanka nya, nyentuk ngagai rumah tuan gabenor ke Menua Ti Di Barat Eupratis.


text:
Usil anak Haraiah, ti nyadi tukang emas, ngaga lumpar ti nangkanka nya. Hananiah ke idup begagaka minyak wangi, ngaga lumpar ti nangkanka nya, nyentuk ngagai Dinding Ti Besai Buka.


text:
Jedaiah anak Herumap ngaga lumpar ti nangkanka nya, semak rumah iya empu. Hatus anak Hasapniah ngaga lumpar ti nangkanka nya.


text:
Malkijah anak Harim enggau Hasup anak Pahat Moap ngaga dua iti lumpar ti nangkanka nya, enggau Menara Oben.


text:
Salum anak Halohes, orang ke megai setengah pelilih menua Jerusalem, ngaga lumpar ti nangkanka nya. (Bala anak indu iya nulung iya.)


text:
Hanun enggau orang ari nengeri Sanoah ngaga Pintu Lebak. Sida nirika Pintu nya, masang pasak, enggau alang kena nambit pintu, lalu ngaduka 400 meter dinding kuta naka Pintu Uras.


text:
Malkijah anak Rekap, ke merintah di pelilih menua Bet Hakerem, ngaga Pintu Uras. Iya nirika pintu nya, lalu ngelekatka pasak, enggau alang kena nambit pintu nya.


text:
Salum anak Kolhoseh, ke merintah pelilih menua Mispah, ngaga Pintu Ai Ti Engkeching. Iya ngaga atap ke pintu penama, nirika pintu, lalu ngelekatka pasak enggau alang pintu. Ba letung Selah iya ngaga dinding kuta ti ngimbai kebun istana, nyentuk ngagai tangga ti nurun ngagai Nengeri David.


text:
Nehemiah anak Asbuk, ke megai setengah pelilih menua Bet-sur, ngaga lumpar ti nangkanka nya, nyentuk ngagai lumbung David, letung enggau rumah soldadu.


text:
Tu nama bala orang Lewi ke ngaga dua tiga iti lumpar dinding kuta: Rehum anak Bani ngaga lumpar ti nangkanka nya. Hasabiah, ke megai setengah pelilih menua Keilah, ngaga lumpar ti nangkanka nya ngarika pelilih menua iya.


text:
Eser anak Jesua, ke megai Mispah, ngaga lumpar ti nangkanka nya, di mua setor alai nyimpan senyata, nyentuk ngagai endur alai dinding kuta nya betiku.


text:
Baruk anak Sabai ngaga lumpar ti nangkanka nya, nyentuk ngagai penama ngagai rumah Imam Besai Eliasip.


text:
Tu nama bala imam ke ngaga dua tiga iti lumpar dinding kuta: Bala imam ari ngelingi Jerusalem, ngaga lumpar ti nangkanka nya.


text:
Benjamin enggau Hasup ngaga lumpar ti nangkanka nya, di mua rumah seduai iya empu. Asariah anak Maseiah, uchu Ananiah, ngaga lumpar ti nangkanka nya, di mua rumah iya empu.


text:
Binui anak Henadat ngaga lumpar ti nangkanka nya, berengkah ari rumah Asariah ngagai sukut dinding kuta.


text:
Palal anak Usai ngaga lumpar ti nangkanka nya, berengkah ari sukut dinding kuta enggau menara ti ba atas istana semak tengah laman bala jejaga. Pedaiah anak Paros ngaga lumpar ti nangkanka nya, ngagai endur ti muak ke timur semak Pintu Ai enggau menara ti dikena nyaga Rumah Sembiang. (Tu semak endur ti dikumbai Opel, endur alai orang ke bekereja dalam Rumah Sembiang, diau.)


text:
Orang ari Tekoa ngaga lumpar ti nangkanka nya. Tu ungkup sida ke kedua. Lumpar nya berengkah ba endur ti besenentang enggau menara ti besai ti nyaga Rumah Sembiang, nyentuk ngagai dinding kuta ti semak Opel.


text:
Seraban bala imam ngaga lumpar ti nangkanka nya, nuju ke utara ari Pintu Kuda. Genap iku sida bela ngaga dinding kuta di mua rumah diri empu.


text:
Sadok anak Imer ngaga lumpar ti nangkanka nya, di mua rumah iya empu. Semaiah anak Sekaniah, ke nyaga Pintu Timur, ngaga lumpar ti nangkanka nya.


text:
Hananiah anak Selemiah enggau Hanun, anak lelaki Salapan ke lumur enam, ngaga lumpar ti nangkanka nya. Tu ungkup seduai iya ti kedua. Mesulam anak Berekiah ngaga lumpar ti nangkanka nya, di mua rumah iya empu.


text:
Siku tukang emas ke benama Malkijah, ngaga lumpar ti nangkanka nya, nyentuk ngagai rumah ti dikena bala orang ke bekereja dalam Rumah Sembiang, semak Pintu Mipkad Rumah Sembiang, semak bilik ti ba atas sukut timur utara ke dinding kuta nya.


text:
Bala tukang emas enggau bala orang dagang ngaga lumpar ti penudi, berengkah ari bilik ti ba sukut, nyentuk ngagai Pintu Bedus.


text:
Lebuh Sanbalat ninga kami orang Judah udah berengkah ngaga dinding kuta nya baru, iya pedis ati lalu berengkah ngeleseka kami.


text:
Ku iya bejaku di mua bala pangan iya enggau di mua bala soldadu orang Samaria, “Nama utai ti dikereja bala orang Judah ke lemi tu? Kati sida deka nirika nengeri nya baru? Kati sida ngumbai diri ulih nembuka pengawa nya dalam sehari ketegal sida ngenjuk piring? Kati sida ngumbai diri ulih ngaga utai ngena tugung batu ti udah ditunu?”


text:
Nyadi Tobiah bisi bediri dia ngimbai sida, lalu ku iya bejaku, “Ni gaya kuta ti deka digaga sida? Indah munsang deh ulih ngeruntuhka kuta nya!”


text:
Aku lalu besampi, “Dinga Nuan jalai sida ngeleseka kami, O Allah Taala! Awakka jaku kelese sida ninggang sida empu. Awakka semua utai ti dikemisi sida dirampas magang ari sida, lalu awakka sida nyadi orang tangkap lalu ditabanka ngagai menua bukai.


text:
Anang ngampun penyai sida, lalu anang enda ingatka dosa sida, laban sida udah mechat kami ke ngaga dinding kuta tu.”


text:
Nya alai kami majak ngaga dinding kuta nya. Enda lama udah nya dinding kuta nyau bulih setengah peninggi ari ti dijuluk ati kami, laban orang mayuh ransing gawa.


text:
Sanbalat, Tobiah, enggau orang Arab, orang Amon, enggau orang Asdot balat amat pedis ati lebuh sida ninga pasal pemansang pengawa kami ke begagaka dinding kuta Jerusalem, sereta ngalitka semua endur ti sawang ba dinding kuta nya.


text:
Orang Judah bisi siti lagu ti dinyanyi sida: “Kami nyau lembut tulang mai utai ti berat. Mayuh amat batu ti udah runtuh enda tau enda dibai kebukai. Baka ni ku kami ulih nirika dinding kuta tu sehari tu?”


text:
Bala munsuh kami ngumbai kami enda meda sida, tauka enda nemu utai ti nyadi, sebedau sida nyerang kami, munuh kami lalu ngemuntanka pengawa kami.


text:
Tang orang Judah ti diau begulai enggau bala munsuh seruran datai madahka pelan munsuh ti deka ngelaban kami.


text:
Nya alai aku lalu meri pedang, sangkuh, enggau panah ngagai orang mayuh, lalu ngasuh sida jaga di belakang dinding kuta nitihka ripih raban peturun sida empu, ba endur alai dinding kuta ti apin tembu digaga.


text:
Aku meda orang mayuh irau ati. Nya alai aku bejaku enggau sida, enggau ngagai bala tuai enggau bala pemesai, “Anang takutka munsuh kitai. Kingatka pemesai enggau pengering TUHAN kitai, lalu laban meh munsuh kitai, kena nyaga kaban belayan kita, bala anak, bala bini, enggau rumah kita.”


text:
Lebuh munsuh kami ninga kami udah nemu pekat sida, nya baru sida nemu Allah Taala udah ngemuntanka pelan sida. Udah nya semua kami lalu pulai baru ngagai pengawa begagaka dinding kuta nya.


text:
Berengkah ari nya, setengah ari bala aku bekereja, lalu setengah jaga, ngena baju kebal, mai sangkuh, terabai, enggau panah. Lalu bala tuai kami nyukung orang mayuh


text:
ke begagaka dinding kuta nya. Indah orang ke mai utai ti dikena begagaka dinding kuta, deh bekereja ngena jari sepiak, lalu jari sepiak megai senyata.


text:
Semua orang ke gawa bela nangkin pedang magang. Orang ke nyepu terumpit kena megau orang mayuh endang seruran enggau aku.


text:
Ku aku madahka ngagai orang mayuh enggau ngagai bala pemesai sida, enggau ngagai bala tuai, “Pengawa tu nyau ngachir jauh-sejauh, lalu bala kitai nyau jauh-sejauh ari pangan diri ba dinding kuta tu.


text:
Enti kita ninga munyi terumpit, kita enda tau enda begempuru ngelingi aku. Allah Taala kitai deka beperang ngarika kitai.”


text:
Nya alai tiap hari, kenyau ari dini hari nyentuk ngagai bintang nyau pegari malam hari, setengah ari bala kami gawa ngaga dinding kuta nya, lalu setengah jaga bepegaika sangkuh.


text:
Lebuh maya nya aku bisi madahka ngagai orang ke nyadi tuai, sida enggau bala penulung sida enda tau enda diau di Jerusalem lebuh malam hari, ngambika kami ulih nyaga nengeri lebuh malam hari, lalu gawa lebuh siang hari.


text:
Lebuh malam hari aku, bala pangan aku, bala orang gaji, enggau orang ke jaga mengkang ngena gari ti dikena kami bekereja. Senyata kami endang seruran ba jari kami.


text:
Kenu ku sida ti bukai bejaku, “Kami nyau begadaika tanah kami, enggau kebun anggur enggau rumah kami kena meli gandum lebuh lapar pungkang tu.”


text:
Sida ke bukai mega nyebut, “Kami nyau nginjau duit kena mayar chukai tanah enggau kebun ngagai perintah.


text:
Kitai tu orang Judah magang. Kati bala anak kami enda ngemanah anak sida? Tang kami nyau mejalka anak kami nyadi ulun. Sekeda bala anak indu kami udah dijual nyadi ulun. Kami tu nadai daya, laban tanah enggau kebun anggur kami udah dirampas ari kami.”


text:
lalu mutuska runding deka mutarka pekara nya. Aku besalah semua bala tuai enggau bala pemesai orang mayuh. Ku aku bejaku ngagai sida, “Kita tu nekanka pengidup kaban belayan kita empu!” Aku lalu mesanka semua orang datai begempuru ngambika mutarka penusah nya.


text:
Ku aku bejaku, “Kitai udah, enggau naka ulih nebus bala kaban belayan kitai ke bansa orang Judah ke udah nyual diri ngagai orang bansa bukai. Tang diatu kita mejalka kaban belayan kita nyual diri ngagai kita ke orang Judah baka sida empu!” Bala tuai enda bemunyi, sereta enda nemu utai ti patut disebut.


text:
Udah nya aku lalu bejaku enggau sida, “Utai ti dikereja kita tu enda manah. Kita patut ngasika Allah Taala, nya baru bansa bukai ti nyadi munsuh kitai enda ngeleseka kitai.


text:
Nambahka nya, aku enggau bala menyadi aku, enggau bala orang gaji aku, udah nyali duit enggau gandum. Aram kitai badu agi minta sida mayar anak duit nya.


text:
Beri pulai baru ngagai sida sehari tu tanah sida, kebun anggur sida, kebun buah kana sida, rumah sida, enggau anak ari duit ti dijali ngagai sida, gandum, wain, enggau minyak ti udah diambi kita ari sida!”


text:
Bala tuai lalu nyaut, “Kami deka ngereja utai ti disebut nuan. Kami deka mulaika pesaka sida ngagai sida empu, lalu enda minta sida mayar utang sida.” Aku lalu mesanka bala imam, lalu mejalka bala tuai besumpah di mua sida, ngasuh sida ngamatka semaya ti baru udah digaga sida.


text:
Udah nya aku lalu muka belulang ari punggung aku, lalu nesai belulang nya. lalu bejaku, “Baka tu ku Allah Taala deka nesai barang sapa kita ke enda ngamatka semaya diri. Allah Taala deka ngerampas rumah enggau semua utai kita, ngambika kita nadai agi utai.” Semua orang ke bisi dia bela nyebut, “Amin!” lalu muji TUHAN. Bala tuai lalu ngamatka semaya sida.


text:
Dalam kandang dua belas taun aku ti nyadi gabenor menua Judah, berengkah ari taun ti kedua belas nyentuk ngagai taun ti ketiga puluh dua Artaserses nyadi raja besai, kaban belayan aku enggau aku empu nadai kala makai pemakai gabenor.


text:
Semua gabenor ti udah megai orang dulu agi ari aku, udah nating orang mayuh, lalu udah minta sida mayar empat puluh singkap duit pirak sehari kena meli pemakai enggau wain. Indah bala orang gaji sida deh udah nekanka pengidup orang mayuh. Tang aku enda baka nya, laban aku nangika Allah Taala.


text:
Aku ngaga dinding kuta enggau pengabis pengering aku, lalu aku nadai ngulihka reta tengkira ke diri empu. Semua orang ke bekereja ke aku, bela ngaga dinding kuta nya magang.


text:
Aku endang semampai nupi seratus lima puluh iku orang Judah enggau bala tuai sida, enda ngira semua orang bansa bukai ke betemu enggau aku.


text:
Aku mela ke sida siku sapi, enam iku jelu bedus ti gemu, enggau berapa iku manuk tiap hari, lalu genap sepuluh hari aku meri sida wain. Tang aku nemu pemerinsa orang mayuh. Nya kebuah aku enda minta gaji nyadi gabenor.


text:
Lebuh Sanbalat, Tobiah, Gesam, enggau bala munsuh kami ke bukai ninga kami udah nembuka dinding kuta, lalu dinding nya nyau nadai agi pesuk, taja pen kami apin nirika pintu ba ruang pintu,


text:
Sanbalat enggau Gesam ngirumka pesan ngagai aku, minta aku betemu enggau sida ba siti genturung pendiau ti ba Emperan Ono. Tang aku nemu, sida deka ngemediska aku.


text:
Aku lalu ngasuh orang mai pesan tu ngagai sida: “Aku enda ulih nurun kin laban aku benung ngereja pengawa ti besai amat guna, lalu aku enggai ngasuh pengawa tu tejanggal ngapa ketegal betemu enggau kita.”


text:
Udah nya Sanbalat lalu ngasuh siku ari bala nembiak iya betemu enggau aku, mai pesan ti kelima, ngena siti surat ti enda ditutup.


text:
Munyi tu ku surat nya: “Gesam madahka ngagai aku, berita bisi udah selebubu ngapa ba sebelah orang ke bekelingi ditu, madahka nuan enggau orang Judah ngaga dinding kuta tu laban kita deka angkat ngelaban perintah. Berita nya mega madahka nuan deka nyiri diri empu nyadi raja


text:
lalu nuan udah meri atur ngasuh bala imam madahka, di Jerusalem, nuan raja orang Judah. Tuan Raja tetap deka ninga pasal utai tu, nya alai aku minta tua betemu lalu berandauka pekara tu.”


text:
Aku lalu ngirumka saut ngagai iya: “Semua utai ti disebut nuan bula magang. Semua utai tu dikeluluka nuan magang.”


text:
Sida nguji ngemba kami ngambika kami badu agi gawa. Aku lalu besampi, “TUHAN Allah Taala, asuh aku kering!”


text:
Kira ba urung maya nya aku nemuai ngagai Semaiah anak Delaiah, uchu Mehetabel, ti enda ulih mindah ari rumah. Ku iya bejaku enggau aku, “Tua enda tau enda mupuk lalu belalai ba Endur ti Kudus dalam Rumah Sembiang, lalu ngunchi diri dia, laban sida deka datai lalu munuh nuan. Kada enda malam tu sida deka datai lalu munuh nuan.”


text:
Ku aku nyaut, “Aku tu ukai orang ke rari lalu belalai. Kati nuan ngumbai aku deka belalai dalam Rumah Sembiang lalu ngidupka nyawa diri? Aku enda.”


text:
Lebuh aku berundingka utai nya, nya baru aku nemu Allah Taala nadai bejaku ngena Semaiah. Semaiah meri aku jaku tangkan nya laban Sanbalat seduai Tobiah udah nyuap iya nyebut jaku nya.


text:
Sida ngaji iya bejaku ngemba aku, ngambika aku bedosa, lalu ari nya ngenyaika nama aku lalu ngemaluka aku.


text:
Aku lalu besampi, “Allah Taala, kingatka utai ti udah dikereja Tobiah enggau Sanbalat, lalu ukum seduai iya. Kingatka indu ke benama Noadiah enggau semua bala nabi ti bukai ti udah nguji ngemba aku.”


text:
Lebuh kami udah bekereja 52 hari, semua kuta nya tembu magang digaga kena dua puluh lima hari bulan Elul.


text:
Lebuh bala munsuh kami di menua ti ngelingi kami, ninga berita nya, sida takut, laban semua orang nemu pengawa nya tembu ari tulung Allah Taala.


text:
Sekumbang maya nya, bala tuai orang Judah endang selalu ngirumka surat ngagai Tobiah, lalu Tobiah mega selalu ngirumka surat ngagai sida,


text:
laban orang Judah mayuh setanah enggau iya laban mentua iya ti lelaki, Sekaniah anak Arah, nya orang Judah. Nambahka nya, anak lelaki iya ke benama Jehohanan jadi enggau anak indu Mesulam anak Berekiah.


text:
Orang selalu bejaku di mua aku madahka semua utai ti manah ti udah dikereja Tobiah, lalu sida madahka ngagai iya semua utai ti disebut aku. Lalu iya majak ngirumka surat ngagai aku kena iya ngemba aku.


text:
Diatu dinding kuta udah digaga. Semua pintu udah didirika magang, lalu orang ke nyaga Rumah Sembiang, raban orang ke belagu ke TUHAN, enggau orang Lewi ti bukai udah diberi pengawa magang.


text:
Aku lalu ngeletak dua iku orang merintah nengeri Jerusalem: menyadi aku Hanani, enggau Hananiah ti nyadi kepala nyaga kuta. Hananiah lain ari orang bukai laban iya orang ke tau dikarapka, sereta nangika Allah Taala.


text:
Aku madahka ngagai seduai iya, pintu nengeri Jerusalem enda tau dibuka sebedau tinggi mata hari, lalu enda tau enda ditutup lalu dikalang sebedau bala jejaga pulai lebuh padam mata panas. Aku mega ngasuh seduai iya ngeletak orang nyadi jejaga ari orang ke diau di Jerusalem, lalu ngeletak sekeda sida nyaga ba siti-siti endur, lalu sida ti bukai bejalai nyaga ngelingi rumah diri empu.


text:
Nengeri Jerusalem nya besai, tang orang ke diau dia enda mayuh, lalu rumah pen apin mega mayuh udah digaga.


text:
Allah Taala ngasuh aku ngempuruka semua orang mayuh, bala tuai sida, enggau bala pemesai, ngambika ngitung tubuh nitihka ruang bilik. Aku lalu tetemuka bup ti ngundan nama orang ke terubah-rubah iya pulai ari menua Babilon. Baka tu ku utai ti ditemu aku:


text:
Mayuh orang ke udah kena buai ngagai sitak menua Babilon, udah angkat ari menua nya, lalu pulai ngagai Jerusalem enggau ngagai menua Judah, napatka nengeri diri empu. Raban ruang bilik sida tu udah dibuai ngagai menua Babilon lalu diau din kenyau ari maya Raja Nebukadnesar udah nabanka sida nyadi orang tangkap.


text:
Orang ke nyadi tuai sida nya Serubabel, Josua, Nehemiah, Asariah, Ramiah, Nahamani, Mordikai, Bilsan, Misperet, Bikbai, Nehum, enggau Banah.


text:
Tu nama raban peturun orang Israel, enggau pemayuh tubuh ari siti-siti raban peturun ke pulai ari menua Babilon: Paros - 2,172 Sepatiah - 372 Arah - 652 Pahat Moap (peturun Josua enggau peturun Joap) - 2,818 Elam - 1,254 Satu - 845 Sakai - 760 Binui - 648 Bebai - 628 Asgat - 2,322 Adonikam - 667 Bikbai - 2,067 Adin - 655 Ater (mega dikumbai Hesekiah) - 98 Hasum - 328 Besai - 324 Harip - 112 Gibeon - 95


text:
Orang ke bempu aki ini ti udah diau di nengeri ti disebut di baruh tu mega pulai: Betlehem enggau Netopah - 188 Anatot - 128 Bet Asmabet - 42 Kiriat-jearim, Chepirah, enggau Berot - 743 Ramah enggau Geba - 621 Mikmas - 122 Betel enggau Ai - 123 Nebo ti siti - 52 Elam ti siti - 1,254 Harim - 320 Jeriko - 345 Lod, Hadit, enggau Ono - 721 Senaah - 3,930


text:
Tu nama raban peturun bala imam ke pulai ari menua Babilon: Jedaiah (peturun Jesua) - 973 Imer - 1,052 Pasur - 1,247 Harim - 1,017


text:
Tu nama raban peturun orang Lewi ke pulai ari menua Babilon: Jesua enggau Kadmi-el (peturun Hodabiah) - 74 Raban peturun orang ke nebah musik dalam Rumah Sembiang (peturun Asap) - 148 Raban peturun orang ke nyaga Rumah Sembiang (peturun Salum, Ater, Talmon, Akup, Hatita, enggau Sobai) - 138


text:
Raban peturun orang ke bekereja dalam Rumah Sembiang ke pulai ari menua Babilon: Siha, Hasupa, Tabaot Keros, Sia, Padon, Lebana, Hagaba, Salmai, Hanan, Gidel, Gahar, Reaiah, Resin, Nekoda, Gasam, Usa, Paseah, Besai, Meunim, Nepusesim, Bakbuk, Hakupa, Harhur, Baslit, Mehida, Harsa, Barkos, Sesera, Temah, Nesiah, enggau Hatipa.


text:
Raban peturun bala ulun Solomon ke pulai ari menua Babilon: Sotai, Soperet, Perida Jaalah, Darkon, Gidel, Sepatiah, Hatil, Pecheret Hasebaim, enggau Amon.


text:
Pemayuh semua peturun orang ke bekereja dalam Rumah Sembiang enggau bala ulun Solomon, ke pulai ari menua Babilon nya 392 iku.


text:
Enam ratus empat puluh dua iku orang ari raban peturun Delaiah, Tobiah, enggau Nekoda pulai ari nengeri Tel Melah, Tel Harsa, Kerup, Adon, enggau Imer, tang sida enda ulih nerangka diri endang peturun orang Israel.


text:
Tu bala raban peturun sida imam ti nadai tetemuka utai ti udah ditulis kena nerangka aki ini sida: Hobaiah, hakos, enggau Barsilai. (Aki ini ari raban peturun imam Barsilai udah jadi enggau siku indu ari raban peturun Barsilai ari Giliat, lalu ngangkatka nama raban peturun mentua iya ti lelaki.) Laban sida enda ulih nerangka aki ini diri, sida enda diterima nyadi imam.


text:
Tuan gabenor orang Judah nagang sida makai pemakai ti diberi ngagai Allah Taala enti sida nadai imam ke nemu ngena Urim enggau Tumim.


text:
Pemayuh semua orang ke pulai ari menua Babilon - 42,360. Orang gaji ti lelaki enggau ti indu - 7,337 Lelaki enggau indu ke nebah musik - 245 Kuda - 736 Penakan-keledai - 245 Unta - 435 Keledai - 6,720


text:
Mayuh orang ari bala sida meri duit kena ngaga Rumah Sembiang nya baru: Tuan gabenor meri 8 kilogram emas 50 igi mangkuk kena ngereja pengawa pengarap 530 lambar baju panjai ke bala imam Bala tuai peturun meri 168 kilogram emas 1,250 kilogram pirak Semua orang bukai meri 168 kilogram emas 140 kilogram pirak 67 lambar baju panjai imam


text:
Bala imam, orang Lewi, bala orang ke nyaga Rumah Sembiang, bala orang ke nebah musik, mayuh orang Israel ti bukai, bala orang ke bekereja dalam Rumah Sembiang, iya nya semua orang Israel, ngentapka diri di nengeri ti mit enggau nengeri ti besai di menua Judah.


text:
Dalam bulan ti ketujuh semua orang Israel bela udah ngentapka diri magang dalam nengeri diri empu. Kena satu hari bulan nya, semua sida begempuru magang di Jerusalem, ba padang semak Pintu Ai. Sida ngasuh Esra ngambi Bup Adat Moses ti udah diberi TUHAN ngagai orang Israel.


text:
Esra lalu mai bup nya ngagai endur alai semua orang ke lelaki, sida ke indu, enggau bala anak mit ti udah nemu meretika utai, begempuru.


text:
Iya lalu macha Adat nya ngagai sida ba padang semak pintu nya, kenyau ari dini hari nyentuk ngagai tengah hari, lalu semua sida nyinuk mending.


text:
Esra bediri ba panggau, ti endang udah disediaka alai ngereja pengawa nya. Tu nama orang ke bediri ari kanan Esra: Matitiah, Sema, Anaiah, Uriah, Hilkiah, enggau Maseiah. Orang ke bediri ari kiba iya: Pedaiah, Misael, Malkijah, Hasum, Hasbadanah, Sekariah, enggau Mesulam.


text:
Esra bediri ba panggau nya ari atas orang mayuh, lalu semua sida bela merening ngagai iya magang. Lebuh iya ngebakka bup nya, semua sida bediri magang.


text:
Ku Esra, “Pujika TUHAN Allah Taala ti pemadu besai!” Semua orang mayuh lalu ngangkatka jari sida, lalu nyaut, “Amin! Amin!” Sida besugang lalu nyungkurka diri ke tanah nyembah Allah Taala.


text:
Udah nya sida angkat lalu bediri, lalu bala orang Lewi nerangka Adat nya ngagai sida. Tu nama orang Lewi nya: Jesua, Bani, Serebiah, Jamin, Akup, Sabetai, Hodiah, Maseiah, Kelita, Asariah, Josabat, Hanan, enggau Pelaiah.


text:
Lebuh orang mayuh ninga utai ti diguna Adat, ati sida balat kena tegu datai ke sida belabuh nyabak. Nya alai Nehemiah, ti nyadi tuan gabenor, Esra ti nyadi imam sereta landik pasal Adat, enggau bala orang Lewi nerangka Adat lalu madahka ngagai orang mayuh, “Tu hari ti kuduska TUHAN Allah Taala kita. Nya alai kita enda tau ngulit tauka nyabak.


text:
Pulai ke rumah, lalu intu pengerami makai besai. Bagi pemakai enggau wain kita enggau orang ke nadai chukup utai diempa. Tu hari ti kuduska TUHAN. Nya alai, anang ngasuh ati kita tusah. Pengaga ti diberi TUHAN ngagai kita, deka ngasuh kita kering.”


text:
Bala orang Lewi bejalai ngagai orang mayuh minta sida diau jenuh, lalu enda tusah ati ba hari ti kudus nya.


text:
Nya alai semua orang mayuh pulai, lalu makai ngirup enggau ati ti gaga, sereta magi utai ti dikemisi sida enggau orang bukai, laban sida meretika utai ti udah dibacha ngagai sida.


text:
Hari siti bala tuai peturun, enggau bala imam enggau orang Lewi, mansang ngagai Esra, deka belajarka ajar ari Adat.


text:
Nya baru sida nemu, Adat ti udah diberi TUHAN ngena Moses, ngasuh orang Israel diau ba dunju lebuh Gawai Belangkau.


text:
Nya alai sida madahka atur tu ngagai serata nengeri Jerusalem, enggau ngagai nengeri bukai enggau nengeri ti mit: “Kita enda tau enda mansang ngagai bukit, lalu ngambi dan kayu pain, kana, mertil, engkerema enggau kayu bukai, kena ngaga dunju nitihka atur ti ditulis dalam Adat.”


text:
Orang mayuh lalu ngambi dan kayu, lalu ngaga dunju ba perabung rumah sida, ba tengah laman, ba tengah laman Rumah Sembiang, enggau ba padang nengeri ti semak Pintu Ai, enggau ngimbai Pintu Epraim.


text:
Semua orang ke udah pulai ari menua Babilon bela ngaga dunju magang lalu diau dia. Tu keterubah iya utai tu dikereja kenyau ari maya Josua anak Nun. Semua orang mayuh gagit sereta lantang ati magang.


text:
Kenyau ari hari ti keterubah ba Gawai nya nyentuk ngagai hari ti penudi, sida macha sebagi ari Adat Allah Taala tiap hari. Sida ngintu Gawai nya tujuh hari, lalu ba hari ti kelapan, sida besembiang bebala mayuh nitihka atur Adat.


text:
Kena dua puluh empat hari bulan nya, orang Israel begempuru. Sida bepasa, ngerasukka kain guni sereta ngerabu pala sida enggau amau.


text:
Sida lalu nyeraraka diri ari semua orang bansa bukai, lalu bediri lalu belabuh ngaku dosa sida enggau dosa aki ini sida.


text:
Sida bediri ba endur sida tiga jam mendingka Adat TUHAN Allah Taala sida dibacha ngagai sida, lalu dalam tiga jam nangkanka nya, sida ngaku dosa sida, lalu nyembah TUHAN Allah Taala sida.


text:
Udah nya Jesua, Bani, Kadmi-el, Sebaniah, Buni, Serebiah, Bani, enggau Chenani lalu bediri ba panggau ti endang diungkupka orang Lewi, lalu besampi enggau nyawa ti inggar ngagai TUHAN Allah Taala sida.


text:
Udah nya orang Lewi, iya nya, Jesua, Kadmi-el, Bani, Hasapneiah, Serebiah, Hodiah, Sebaniah, enggau Petahiah, lalu bejaku: “Bediri lalu puji TUHAN Allah Taala kita. Puji Iya belama lama iya! Puji meh nama Nuan ti bemulia, taja pen Nuan tinggi agi ari ke ulih dipuji mensia.


text:
Semina Nuan siku aja ti TUHAN; Nuan udah ngaga semua langit enggau bintang; Nuan ngaga tanah enggau tasik, enggau semua utai ti dalam sida. Nuan udah meri sida seput, lalu semua utai ti di langit nyembah Nuan.


text:
Nuan endang TUHAN Allah Taala ti udah milih Abram lalu mai iya pansut ari Ur di menua Babilon, lalu meri iya nama Abraham;


text:
lalu Nuan nemu iya endang tetap ati ngagai Nuan, lalu Nuan ngaga siti sempekat enggau iya, madahka Nuan deka meri ngagai peturun iya menua orang Kanaan, menua orang Iti enggau menua orang Amor, menua orang Peris, menua orang Jebus, enggau menua orang Girgas; lalu Nuan udah ngamatka semaya Nuan, laban Nuan endang lurus.


text:
Nuan udah ngereja kereja ajih ngelaban raja, enggau ngelaban bala pemesai iya, enggau ngelaban orang ke di menua iya, laban Nuan nemu pemalat sida udah nekanka pengidup bala nembiak Nuan. Nama Nuan tampak nyentuk ngagai sehari tu.


text:
Lalu Nuan nyeraraka ai tasik ke sida ngambika sida ulih bejalai nengah tasik nya nengah tanah ti rangkai, tang Nuan nikauka orang ke begagaika sida ngagai ai ti dalam, baka ke nikauka batu ngagai tasik ti begelumbang.


text:
Nambahka nya, Nuan nguluka sida ngena mua hari lebuh siang hari lalu lebuh malam hari Nuan nenggau jalai sida ngena api.


text:
Nuan mega nurun ngagai Bukit Sinai, lalu bejaku ngagai bala nembiak Nuan ari serega, lalu meri sida adat ti bendar enggau pesan ti menyana,


text:
lalu Nuan ngajar sida ngintu Hari Sabat ti kudus, lalu meri sida pesan enggau adat beseruanka nembiak Nuan Moses.


text:
“Lebuh sida lapar, Nuan meri sida roti ari serega, lalu lebuh sida aus, Nuan meri sida ai ari batu; lalu Nuan ngasuh sida ngambi menua ti udah disemaya Nuan ngagai sida.


text:
Sida enggai ngasi, lalu sida enda ingatka semua kereja ti nyelai ti udah dikereja Nuan, tang kieh lalu ingin deka pulai baru ngagai menua Ejip lalu nyadi ulun baru. Tang Nuan endang Allah Taala ti seruran sedia deka ngampun, ke kasih, lubah ringat, sereta penuh laban pengerindu ti meruan belama iya, lalu Nuan enda ninggalka sida.


text:
Indah lebuh sida ngaga siku engkeramba anak sapi lalu ngumbai nya petara ti udah nguluka sida pansut ari menua Ejip, lalu bejaku busung ngelaban Nuan,


text:
deh Nuan enda ninggalka sida di menua puang, laban pengasih Nuan endang amat besai. Tiang remang ti nguluka sida lebuh siang hari, enggau tiang api ti nguluka sida lebuh malam hari nadai kala ninggalka sida.


text:
Ngena kuasa Nuan, Nuan ngajar sida, lalu Nuan meri sida mana nyadika pemakai sida, lalu meri sida ai irup.


text:
Nuan nupi sida di menua puang empat puluh taun; lalu sida nadai suntuk utai; gari sida enda luya, lalu kaki sida enda kembai.


text:
“Nuan meri sida menua enggau bansa, lalu meri ngagai sida semua menua Raja Sihon ke merintah di Hesbon enggau menua Raja Og ke merintah di Basan.


text:
Nuan ngasuh peturun sida nambah-menambah ngemayuh bintang ti di langit; lalu ngasuh sida ngalahka lalu diau di menua ti udah disemaya deka diberi Nuan ngagai aki ini sida.


text:
Nya alai sida tama lalu ngalahka menua Kanaan, lalu Nuan ngalahka orang ke diau di menua nya, iya nya orang Kanaan, lalu nyerahka orang Kanaan ngagai jari sida, sama enggau raja enggau semua orang di menua nya, ngambika sida ngereja utai ngagai orang nya sepeneka ati sida.


text:
Lalu sida ngalahka nengeri ti bekuta, menua ti ami, rumah ti penuh laban pengaya, telaga ti udah digaga, kebun anggur, kebun buah kana, mayuh kayu buah; Nya alai sida makai utai, kenyang lalu gemu, lalu ngelantangka diri ngena semua utai ti manah ti udah diberi Nuan ngagai sida.


text:
Tang bala nembiak Nuan enda ngasi lalu sida angkat ngelaban Nuan; Sida ngelengkaka Adat Nuan, lalu munuh bala nabi ti meri sida jaku tangkan ti ngasuh sida pulai baru ngagai Nuan, lalu sida bejaku busung ngelaban Nuan.


text:
Nya alai Nuan nyerahka sida ngagai jari munsuh ke merinsaka sida. Udah nya, lebuh sida merinsa, sida nyabak ngagai Nuan, lalu Nuan ninga sida ari serega, lalu laban Nuan enda penuh pengasih, Nuan meri sida bala tuai ke ngelepaska sida ari jari munsuh sida.


text:
Tang lebuh menua nyau nadai agi pengachau, sida lalu bedosa baru, lalu Nuan nyerahka sida ngagai jari munsuh sida, ngambika munsuh sida merintah sida; tang lebuh sida nesal ati, lalu nyabak ngagai Nuan, Nuan ninga sida ari serega, lalu Nuan suah ngelepaska sida laban Nuan kasihka sida.


text:
Nuan meri sida jaku tangkan ngasuh sida pulai baru ngagai Adat Nuan, tang sida sumbung lalu enda ngasika pesan Nuan, tang bedosa ngelaban Adat Nuan, Adat ti ulih nyelamatka sida. Sida kieh lalu enggai ngasi.


text:
Berapa taun Nuan udah liat ati enggau sida, lalu ulih Roh Nuan meri jaku tangkan ngena bala sida nabi Nuan; tang sida enggai mending. Nya alai Nuan nyerahka sida ngagai jari orang ke di menua nya.


text:
Tang laban pengasih Nuan endang besai, Nuan enda ngerusak sida tauka ninggalka sida, laban Nuan endang Allah Taala ti siru sereta kasih!


text:
“Nya alai diatu, O Allah Taala kami, Allah Taala ti besai kuasa, ke diketakutka kami, ke ngingatka sempekat sereta meruan rinduka kami, anang enda merening ngagai semua pemerinsa ti udah ninggang kami ninggang raja kami, bala pemesai, imam, nabi enggau aki ini kami enggau semua nembiak Nuan kenyau ari maya bala raja menua Asiria udah nekanka pengidup kami, nyentuk ngagai diatu.


text:
Nuan endang ngereja utai ti ngena lebuh Nuan ngukum kami, laban Nuan udah tetap ati lalu ngereja utai ti ngena, lalu kami pen udah mega bedosa.


text:
Bala aki ini kami, raja kami, bala tuai enggau bala imam kami enda nitihka Adat Nuan. Sida enda mendingka pesan enggau jaku tangkan Nuan.


text:
Sida ke nyadi raja ngasuh bala nembiak Nuan ngena berekat ti diberi Nuan, lebuh sida diau di menua ti luas, ti udah diberi Nuan ngagai sida. Tang sida enda nesal ati ke dosa sida lalu enda betuaika Nuan.


text:
Nyadi diatu kami tu nyadi ulun di menua ti udah diberi Nuan ngagai kami, menua ti ami tu, ti meri kami pemakai.


text:
Asil ti ulih kami ari tanah, pulai ngagai raja ti udah diasuh Nuan merintah kami, laban kami udah bedosa. Sida sepeneka ati ngayahka kami, sereta ngayahka jelu tupi kami, lalu kami tu balat tusah!”


text:
Ketegal semua utai ti udah nyadi, kami orang Israel diatu ngaga sempekat ti tetap, lalu bala tuai, bala orang Lewi enggau bala imam kami nanggam sempekat nya ngena chop tambit sida.


text:
Orang ke terubah nyain nya Tuan Gabenor Nehemiah anak Hakaliah, ditangkanka Sedekiah. Bala orang tu mega nyain:


text:
Imam: Seraiah, Asariah, Jeremiah, Pasur, Amariah, Malkijah, Hatus, Sebaniah, Maluk, Harim, Meremot, Obadiah, Daniel, Gineton, Baruk, Mesulam, Abijah, Mijamin, Masiah, Bilgai, enggau Semaia.


text:
Orang Lewi: Jesua anak Asaniah, Binui ari raban bansa Hanadat, Kadmi-el, Sebaniah, Hodiah, Kelita, Pelaiah, Hanan, Mika, Rehob, Hasabiah, Sakur, Serebiah, Sebaniah, Hodiah, Bani, enggau Beninu.


text:
Bala tuai bansa: Paros, Pahat Moap, Elam, Satu, Bani, Buni, Asgat, Bebai, Adonijah, Bikbai, Adin, Ater, Hesekiah, Asur, Hodiah, Hasum, Besai, Harip, Anatot, Nebai, Makpias, Mesulam, Hesir, Mesesabel, Sadok, Jadua, Pelatiah, Hanan, Anaiah, Hosea, Hananiah, Hasup, Halohes, Pilha, Sobek, Rehum, Hasapnah, Maseiah, Ahiah, Hanan, Anan, Maluk, Harim, enggau Banah.


text:
Kami, orang Israel, bala imam, orang Lewi, bala orang ke nyaga Rumah Sembiang, bala orang ke nebah musik dalam Rumah Sembiang, orang ke bekereja dalam Rumah Sembiang, enggau semua orang bukai ke ngasika Adat Allah Taala, iya nya kami empu, enggau bini kami, sereta enggau semua anak kami ke udah chukup tuai lalu nemu reti utai, udah nyeraraka diri ari orang bansa bukai ke diau di menua kami.


text:
Diatu kami, enggau bala tuai bansa kami besumpah deka diau nitihka Adat ti udah diberi Allah Taala nengah nembiak Iya Moses. Kami besumpah deka ngasika semua jaku ti disebut TUHAN ngagai kami, lalu kami deka nitihka semua adat enggau atur Adat Iya. Awakka kami tulah enti kami ngelanggar jaku sumpah tu.


text:
Enti orang bansa bukai mai gandum tauka sebarang utai bukai lalu nyual utai nya ngagai kami lebuh Hari Sabat, tauka lebuh hari kudus ti bukai, kami enggai meli utai nya ari sida. Genap taun ti ketujuh, kami deka ngetu bumai tanah kami, lalu deka muai semua utang orang ba kami.


text:
Kami deka meri utai ti disebut di baruh tu lagi ngambika utai nya bisi dikena nyembah Allah Taala dalam Rumah Sembiang: Roti ti kudus, gandum nyadika piring ti diberi tiap hari, jelu ti ditunu nyadika piring tiap hari, piring ti kuduska Hari Sabat, ke Gawai Anak Bulan, enggau ke gawai bukai, pemeri ti kudus, piring pengampun dosa orang Israel, enggau sebarang utai bukai ti diguna dalam Rumah Sembiang.


text:
Bala kami tu, bala imam, enggau orang Lewi, deka bechabut undi genap taun kena nentuka raban peturun ti deka meri kayu api kena nunu piring ti diberi ngagai TUHAN Allah Taala kami, nitihka atur Adat.


text:
Kami deka mai ngagai Rumah Sembiang tiap taun piring ari buah bungas, gandum ti terubah diketau kami, enggau buah bungas ti terubah mansau ba puchuk kayu kami.


text:
Genap iku kami deka mai ngagai bala imam dalam Rumah Sembiang, anak tuai kami, lalu nyerahka iya dia ngagai Allah Taala nitihka atur Adat. Kami deka mega nyerahka anak ti terubah diadaka jelu sapi kami, enggau anak domba ti terubah diadaka bedus kami enggau anak kambin ti terubah diadaka kambin kami.


text:
Kami deka mai ngagai imam dalam Rumah Sembiang, tuku roti ti digaga ari gandum ti terubah diketau kami genap taun, enggau piring wain, minyak kana, enggau semua macham buah. Kami deka mai ngagai orang Lewi ke ngumpul pemeri sepuluh peratus dalam genturung pendiau kami, pemeri sepuluh peratus ari utai ti ditanam ba tanah kami.


text:
Imam ari peturun Aron deka bejalai enggau orang Lewi lebuh pemeri sepuluh peratus nya digumpul. Orang Lewi deka nyimpan sepuluh peratus ari semua pemeri sepuluh peratus nya dalam setor Rumah Sembiang ngambika bisi dikena dalam Rumah Sembiang nya.


text:
Orang Israel enggau orang Lewi enda tau enda mai gandum, wain, enggau minyak kana ti diberi orang mayuh, ngagai bilik setor alai pekekas rumah TUHAN ditaruh. Dia mega endur alai imam ke bekereja, orang ke nyaga Rumah Sembiang, enggau raban orang ke belagu dalam Rumah Sembiang, diau. Kami enggai nejuka Rumah Sembiang Allah Taala kami enda diintu.


text:
Bala tuai bansa ngentapka diri di Jerusalem, lalu semua orang bukai enda tau enda bechabut undi kena milih siti ruang bilik ari genap sepuluh buah, ti deka diau di nengeri Jerusalem ti kudus. Orang ke bukai deka diau di nengeri ti bukai, enggau ba nengeri ti mit.


text:
Di nengeri Jerusalem enggau di nengeri ti bukai, orang Israel, bala imam, orang Lewi, bala orang ke bekereja dalam Rumah Sembiang, enggau bala peturun orang gaji Solomon, bela diau ba tanah diri empu di nengeri diri empu. Tu nama orang ke tinggi pangkat di sitak menua Judah ti diau di Jerusalem:


text:
Raban bansa Judah: Ataiah anak Usiah, uchu Sekariah. Aki ini iya ti bukai nyengkaum Amariah, Sepatiah, enggau Mahalalel, peturun anak lelaki Judah ke benama Peres.


text:
Maseiah anak Baruk, uchu Kolhoseh. Aki ini iya ti bukai nyengkaum Hasaiah, Adaiah, Joiarip, enggau Sekariah, diturunka anak lelaki Judah ke benama Selah.


text:
Raban bansa Benjamin Salu anak Mesulam, uchu Joet. Aki ini iya ti bukai nyengkaum Pedaiah, Kolaiah, Maseiah, Itiel, enggau Jesaiah.


text:
Gabai seduai Salai nya kaban nyempil Salu. Pemayuh semua orang Benjamin ti diau di Jerusalem nya 928 iku.


text:
Orang ke nyadi tuai sida nya Joel anak Sikri, lalu Judah anak Hasenuah nyadi pemesai ti lumur dua di nengeri nya.


text:
Pemayuh semua orang ari raban peturun tu ke bekereja dalam Rumah Sembiang nya 822 iku. Adaiah anak Jeroham, uchu Pelaiah. Aki ini iya nyengkaum Amsi, Sekariah, Pasur, enggau Malkijah.


text:
Pemayuh semua tuai bilik ari raban peturun tu nya 242 iku. Amasai anak Asarel, uchu Ahsai. Aki ini iya nyengkaum Mesilemot enggau Imer.


text:
Seratus dua puluh lapan iku orang ari raban peturun tu nya endang soldadu ti tebilang. Tuai sida nya Sapdiel, ari ruang bilik orang ke tinggi pangkat.


text:
Sabetai enggau Josabat, orang Lewi ti tebilang, ti nyadi tuai ngatur pengawa ari luar Rumah Sembiang.


text:
Mataniah anak Mika, uchu Sapdi, peturun Asap. Iya nguluka raban orang belagu meri sampi terima kasih dalam Rumah Sembiang. Bakbukiah, ti nyadi penulung Mataniah. Apda anak Shamua, uchu Galal, peturun Jedutun.


text:
Orang Ke Nyaga Rumah Sembiang Akup, Talmon, enggau kaban belayan seduai iya. Pemayuh semua sida: 172 iku.


text:
Orang Israel ti bukai, bala imam enggau bala orang Lewi ti bukai diau ba tanah diri empu di nengeri bukai ti besai enggau ti mit di menua Judah.


text:
Orang ke bekereja dalam Rumah Sembiang, diau ba endur ti dikumbai Opel di Jerusalem, lalu sida bekereja di baruh Siha seduai Gispa.


text:
Orang ke nyadi tuai ke bala orang Lewi ti diau di Jerusalem nya Usi anak Bani, uchu Hasabiah. Aki ini iya nyengkaum Matniah enggau Mika, lalu iya datai ari raban peturun Asap, iya nya raban peturun ke betanggungjawap nebah musik lebuh orang besembiang dalam Rumah Sembiang.


text:
Atur ti diberi raja netapka semua raban peturun nya begintir-gintir nebah musik tiap hari dalam Rumah Sembiang.


text:
Petahiah anak Mesesabel, ari raban peturun Serah ke ari raban bansa Judah, nyadika pengari bansa orang Israel di istana raja besai menua Persia.


text:
Mayuh orang Israel diau ba nengeri semak umai sida empu. Raban bansa Judah diau di Kiriat-arba, Dibon, enggau Jekapseel, enggau ba genturung pendiau semak nengeri nya.


text:
Sanoah, Adulam, enggau ba genturung pendiau ti semak semua nengeri nya. Sida diau di Lakis, enggau ba umai semak nya, enggau di Asekah enggau ba genturung pendiau ti semak nengeri nya. Reti nya, orang Judah diau di menua entara Beer-seba di selatan enggau Lebak Hinom di utara.


text:
Sekeda raban orang Lewi ti diau di menua Judah, diasuh pindah lalu diau begulai enggau raban bansa Benjamin.


text:
Tu nama bala imam enggau orang Lewi ke sama pulai enggau Serubabel anak Sealtiel, enggau Imam Besai Jesua, ari menua Babilon:


text:
Imam: Seraiah, Jeremiah, Esra, Amariah, Maluk, Hatus, Sekaniah, Rehum, Meremot, Ido, Ginetoi, Abijah, Mijamin, Madiah, Bilgah, Semaiah, Joiarip, Jedaiah, Salu, Amok, Hilkiah, enggau Jedaiah. Orang tu udah nyadi tuai ke bala imam lebuh maya Jesua.


text:
Orang Lewi: Tu nama orang ke nguluka orang belagu meri terima kasih: Jesua, Binui, Kadmi-el, Serebiah, Judah, enggau Mataniah.


text:
Baka tu ku nama imam ti nyadi tuai ke genap bengkah raban peturun imam lebuh Joiakim nyadi Imam Besai: Imam Raban peturun Meraiah Seraiah Hananiah Jeremiah Mesulam Esra Jehohanan Amariah Jonatan Maluchi Josep Sebaniah Adna Harim Helkai Meraiot Sekariah Ido Mesulam Gineton Sikri Abijah Piltai Miniamin enggau raban peturun Moadiah Shamua Bilgah Jehonatan Semaiah Matenai Joiarip Usi Jedaiah Kalai Salai Eber Amok Hasabiah Hilkiah Netanel Jedaiah


text:
Nama tuai bilik orang Lewi enggau tuai bilik bala imam bisi ditulis sekumbang sida Imam Besai Eliasip, Joiada, Jonatan, enggau Jadua agi idup. Semua nama nya tembu dituliska magang lebuh Darius nyadi raja besai menua Persia.


text:
Nitihka atur Hasabiah, Serebiah, Jesua anak Kadmi-el, orang Lewi dibagi ngagai mayuh bengkah raban. Dua bengkah raban sekali-sekali muji Allah Taala. Raban dua bengkah nya besaut-saut muji sereta meri terima kasih ngagai Allah Taala nitihka atur ti udah diberi Raja David, ke nembiak Allah Taala.


text:
Tu nama jejaga Rumah Sembiang ti nyadi tuai nyaga bilik setor semak pintu Rumah Sembiang: Mataniah, Bakbukiah, Obadiah, Mesulam, Talmon, enggau Akup.


text:
Orang tu idup lebuh maya Joiakim anak Jesua, uchu Jehosadak, enggau lebuh maya Nehemiah nyadi gabenor, enggau lebuh maya Esra, iya nya imam ti landik pasal Adat.


text:
Lebuh dinding kuta nengeri Jerusalem diserahka, orang Lewi lalu dibai ngagai nengeri nya ari sebarang endur sida diau, ngambika sida ulih enggau ngerami pengawa nyerahka dinding kuta nya ngena lagu terima kasih, ngena bebendai enggau belikan.


text:
Ruang bilik orang Lewi ti landik belagu lalu datai ari endur alai sida ke udah ngentapka diri ngelingi Jerusalem, enggau ari nengeri ti mit ngelingi Netopah,


text:
Bala imam enggau orang Lewi lalu nuchi diri, nuchi orang mayuh, nuchi pintu, enggau dinding kuta nengeri.


text:
Aku ngempuruka bala tuai orang Judah ba atas dinding kuta nengeri, lalu ngasuh sida nguluka dua bengkah raban ti besai bejalai ngelingi nengeri, meri terima kasih ngagai Allah Taala. Raban ti keterubah bejalai musin ke kanan ba atas dinding kuta nya tunga ngagai Pintu Uras.


text:
Tu nama bala imam ke bejalai ngentudika sida, besepuka terumpit: Asariah, Esra, Mesulam, Judah, Benjamin, Semaiah, enggau Jeremiah. Sida lalu dititihka Sekariah anak Jonatan, uchu Semaiah. (Bala aki ini iya nyengkaum Mataniah, Mikaiah, enggau Sakur, ari raban peturun Asap.)


text:
Sekariah lalu dititihka bala ari raban peturun iya empu, iya nya sida Semaiah, Asarel, Milalai, Gilalai, Mai, Netanel, Judah, enggau Hanani. Semua sida nya mai pekekas musik magang sebaka enggau pekekas ti ditebah Raja David, ke nembiak Allah Taala. Esra, ti landik pasal Adat, nguluka raban iya ba pejalai nya.


text:
Lebuh sida datai ba Pintu Ai Ti Engkeching sida lalu niki tangga ti nuju ngagai Nengeri David, mansa istana David, lalu pulai baru ngagai dinding kuta ba Pintu Ai, ti ba tisi timur nengeri nya.


text:
Raban sebengkah ke meri terima kasih, bejalai musin ke kiba nengah puchuk dinding kuta, lalu aku nitihka sida disempulang setengah ari bala mayuh. Kami bejalai mansa Menara Dapur ngagai Dinding Kuta Ti Besai Buka,


text:
lalu ari nya kami bejalai mansa Pintu Epraim, Pintu Jesanah, Pintu Ikan, Menara Hananel, enggau Menara Seratus, ngagai Pintu Bedus. Kami nembuka pejalai kami semak pintu Rumah Sembiang.


text:
Nya alai raban ti dua bengkah ti meri terima kasih ngagai Allah Taala, sama datai ba kandang Rumah Sembiang. Nambahka bala tuai ke bejalai enggau aku,


text:
raban aku nyengkaum bala imam ke nyepu terumpit. Sida nya: Eliakim, Maseiah, Miniamin, Mikaiah, Elioenai, Sekariah, enggau Hananiah.


text:
Sida dititihka Maseiah, Semaiah, Eleasar, Usi, Jehohanan, Malkijah, Elam, enggau Eser. Bala orang ke belagu, ke diuluka Jesrahiah, belagu enggau naka penginggar nyawa sida.


text:
Mayuh amat piring diberi sehari nya, lalu orang mayuh gaga ati magang, laban Allah Taala udah ngasuh ati sida lantang. Sida ke indu enggau bala anak mit sama enggau rami, lalu nyawa orang ke rami ulih didinga berapa batu ari endur nya.


text:
Lebuh maya nya, orang bisi udah diletak ngemataka bilik setor alai naruh semua utai ti diberi ngagai Rumah Sembiang. Utai ti diberi nya nyengkaum pemeri sepuluh peratus, enggau gandum ti terubah diketau, buah ti mansau ti terubah diketau genap taun. Orang tu betanggungjawap ngumpul pemeri ari umai ti semak semua nengeri, enggau ari bala imam enggau ari orang Lewi nitihka atur Adat. Semua orang Judah gaga ati ke bala imam enggau ke orang Lewi,


text:
laban sida udah ngereja pengawa nuchi orang mayuh enggau pengawa bukai ti udah dipesanka Allah Taala. Bala orang ke nebah musik dalam Rumah Sembiang enggau bala orang ke nyaga Rumah Sembiang, mega ngereja pengawa sida nitihka atur ti digaga Raja David enggau anak iya Solomon.


text:
Kenyau ari maya Raja David, enggau maya Asap nyadi tukang nebah musik dulu menya, bala orang ke nebah musik endang udah seruran nguluka orang mai lagu puji enggau lagu terima kasih ngagai Allah Taala.


text:
Lebuh maya Serubabel, enggau lebuh maya Nehemiah, semua orang Israel tiap hari meri pemeri kena nulung bala orang ke nebah musik, enggau bala jejaga Rumah Sembiang. Orang Israel ngenjuk piring ti kudus ngagai orang Lewi, lalu orang Lewi, nitihka penyampau ti udah diletak, meri sebagi ari piring ti kudus nya ngagai bala imam.


text:
Lebuh Adat Moses benung dibacha enggau nyawa ti inggar ngagai orang mayuh, sida lalu datai ba genteran ti madahka orang Amon enggau orang Moap enda tau sekali-kali ditejuka begulai enggau bala nembiak Allah Taala.


text:
Atur tu diberi laban orang Amon enggau orang Moap enggai meri pemakai enggau ai irup ngagai orang Israel lebuh sida di rantau jalai pansut ari menua Ejip. Lalu orang Moap udah mega ngaji Balaam nyumpah orang Israel. Tang Allah Taala kitai udah ngalihka sumpah nya nyadi berekat.


text:
Imam Eliasip, ti nyadi tuai ngemataka bilik setor Rumah Sembiang, endang lama udah bepangan enggau Tobiah.


text:
Iya ngemendarka Tobiah ngena siti bilik ti besai ti udah alai sida naruh pemeri gandum enggau menyan, pekekas ti dikena dalam Rumah Sembiang, pemeri ke bala imam, enggau pemeri sepuluh peratus ari gandum, wain, enggau minyak kana ti diberi ngagai orang Lewi, ngagai bala orang ke nebah musik, enggau ngagai bala jejaga Rumah Sembiang.


text:
Lebuh Imam Eliasip ngemendarka Tobiah ngena bilik nya, aku nadai di Jerusalem, laban dalam taun ti ketiga puluh dua Artaserses nyadi raja besai menua Babilon, aku udah pulai ngagai menua Babilon madahka berita ngagai raja besai. Nyau kelama udah bekau nya, nya baru aku bulih pemendar


text:
pulai baru ngagai Jerusalem. Lebuh aku datai di Jerusalem, aku tekenyit ati lebuh aku nemu Eliasip udah ngemendarka Tobiah ngena siti bilik dalam Rumah Sembiang.


text:
Aku meri atur ngasuh bilik nya dituchi, lalu semua pekekas Rumah Sembiang, pemeri ari gandum, enggau menyan dipulaika baru ngagai bilik nya.


text:
Aku mega ninga berita madahka ungkup ti patut diberi ngagai orang Lewi , enda diberi ngagai sida. Nya alai sida enggau bala orang ke nebah musik, ke bekereja dalam Rumah Sembiang, udah pulai ngagai umai diri.


text:
Nya alai aku nganu bala pemesai laban sida nadai ibuhka Rumah Sembiang. Lalu aku mai bala orang Lewi enggau bala orang ke nebah musik pulai baru ngagai Rumah Sembiang, lalu ngasuh sida gawa baru.


text:
Udah nya semua orang Israel lalu belabuh baru mai pemeri sepuluh peratus ari gandum, wain, enggau minyak kana sida ngagai bilik setor Rumah Sembiang.


text:
Aku ngeletak orang nyadi tukang wang ngemataka bilik setor. Tu nama sida: Imam Selemiah; Sadok, ti landik pasal Adat; enggau siku orang Lewi ke benama Pedaiah. Hanan anak Sakur, uchu Mataniah, nyadika penulung sida. Aku nemu diri tau ngarapka sida deka nyadung pemakai enggau ati ti lurus ngagai orang bukai ke sama bekereja enggau sida.


text:
O Allah Taala aku, kingatka semua utai ti udah dikereja aku ke Rumah Sembiang Nuan, enggau pengawa ti besembah dalam Rumah Sembiang nya.


text:
Lebuh maya nya aku bisi meda orang Judah mitan buah anggur lebuh Hari Sabat. Sida ke bukai mai gandum, wain, buah anggur, buah ara, enggau mayuh utai bukai ngena keledai sida ngagai Jerusalem. Aku meri sida jaku tangkan nagang sida bejualka utai lebuh Hari Sabat.


text:
Sekeda orang ari nengeri Tire bisi diau di Jerusalem, lalu sida mai ikan enggau semua macham barang ngagai nengeri Jerusalem, deka nyual utai nya lebuh Hari Sabat.


text:
Aku nganu bala tuai orang Judah, lalu madahka ngagai sida, “Peda penyai utai ti dikereja kita! Kita udah ngamahka Hari Sabat.


text:
Tu meh kebuah Allah Taala udah ngukum aki ini kita, lebuh Iya ngerusak nengeri tu. Tang agi ga kita deka majak ngamahka Hari Sabat lalu nyungkak Allah Taala ringat ngagai orang Israel.”


text:
Nya alai aku lalu meri atur ngasuh pintu nengeri ditutup ba pun tiap-tiap Hari Sabat, lebuh padam mata panas, lalu pintu nya enda tau dibuka datai ke lepas Hari Sabat. Aku ngasuh sekeda orang ari bala aku jaga ba pintu nengeri, kena nagang utai dibai tama ngagai nengeri lebuh Hari Sabat.


text:
Nyadi sekali dua iku orang dagang ke bejualka semua macham utai, tinduk di luar dinding kuta nengeri malam hari Lima.


text:
Ku jaku tangkan aku enggau seduai iya, “Nadai guna seduai diau di luar nganti hari siang. Enti seduai agi ngereja tu, aku deka muru seduai.” Belabuh ari nya, seduai iya nadai agi datai lebuh Hari Sabat.


text:
Aku ngasuh orang Lewi nuchi diri empu, lalu ngasuh sida mansang nyaga pintu nengeri, kena nentuka Hari Sabat meruan kudus. Kingatka aku, O Allah Taala, ketegal utai tu mega, lalu kasihka aku laban pengerindu Nuan endang besai.


text:
Lebuh maya nya mega aku bisi nemu mayuh lelaki orang Judah jadi enggau indu ari Asdot, Amon, enggau Moap.


text:
Setengah ari bala anak sida nya bejaku ngena jaku orang Asdot, tauka jaku orang bansa bukai, lalu enda nemu jaku kami empu.


text:
Aku nganu sida ke lelaki, minta sida ditinggang sumpah, malu sida, lalu ngeruntun buk sida. Udah nya aku ngasuh sida besumpah dalam nama Allah Taala, madahka diri enggau anak sida enda agi jadi enggau orang bansa bukai.


text:
Ku aku bejaku enggau sida, “Raja Solomon bedosa ketegal indu orang bansa bukai. Solomon besai agi ari raja menua bukai. Allah Taala udah rinduka iya, lalu ngasuh iya nyadi raja ke semua menua Israel, tang taja pia, iya bedosa laban iya jadi enggau indu orang bansa bukai.


text:
Kati kita mai kami nitihka teladan kita, enda ngasika Allah Taala kitai, lalu jadi enggau indu bansa bukai?”


text:
Joiada nya anak lelaki Imam Besai Eliasip, tang siku ari bala anak lelaki iya jadi enggau anak indu Sanbalat, ari nengeri Bet-horon. Nya alai aku ngasuh Joiada angkat ari Jerusalem.


text:
Allah Taala, kingatka chara orang tu udah ngamahka pengawa imam enggau sempekat ti udah digaga Nuan enggau bala imam enggau bala orang Lewi.


text:
Nya alai aku lalu nuchi orang mayuh ari semua utai ti ukai enggi orang Judah. Aku nyendiaka atur ke bala imam, enggau ke orang Lewi, ngambika semua sida nemu pengawa diri.


text:
Aku meri atur, minta kayu ti dikena nunu piring dibai ba maya ti patut, lalu orang mayuh mai piring sida ke digaga ari gandum enggau buah sida ke terubah mansau. Kingatka semua utai tu, O Allah Taala, lalu berekatka aku ketegal utai nya.


text:
Raja Serses merintah nyadi raja ari Susa, indu nengeri menua Persia. Iya merintah 127 sitak menua kenyau ari India nyentuk ngagai menua Etiopia.


text:
Dalam taun ti ketiga iya megai perintah, iya nyendiaka siti pengerami makai besai ke bala pemesai enggau ke orang ke bejalaika pengawa perintah. Bala soldadu menua Persia enggau Media bela bisi datai, lalu pia mega tuan gabenor enggau orang ke tinggi pangkat ari mayuh bengkah sitak menua.


text:
Sekumbang enam bulan pengerami nya diintu, Raja Serses ngayanka pengaya, pemanah enggau pemesai istana raja.


text:
Udah bekau nya, raja lalu ngaga siti pengerami makai besai ke semua orang ke kaya enggau ke seranta di Susa, indu nengeri menua nya. Pengelama pengerami nya seminggu, lalu dibuka ba kebun istana raja.


text:
Tengah laman ba endur nya dilagu enggau kain tirai ti bechura biru enggau burak. Kain tirai nya ditanchang ngena tali linin ti alus sereta bechura ungu, ngagai chengkerung pirak ti lekat ba tiang batu burak. Kerusi ti digaga ari emas enggau pirak bisi diatur ba tengah laman nya. Nyadi geladak tengah laman nya disampak enggau batu burak, batu mirah ti berega, batu mutiara ti beperenching, enggau batu berega ti biru.


text:
Utai ti diirup diengkah dalam changkir emas. Nadai siti changkir nya sebaka enggau changkir ti bukai, lalu raja nya nadai sayau mimit ke wain iya.


text:
Utai ti diirup endang enda disekat. Raja udah meri atur ngagai bala orang ke bekereja dalam istana ngasuh sida meri semua orang ngirup enggau nadai betagang, tang nitihka peneka sida empu.


text:
Ba hari ti ketujuh, raja ngirup sereta gaga ati, lalu iya mesanka tujuh iku orang gaji iya, ti udah dipeliri. Nama sida nya Mehuman, Bista, Harbona, Bikta, Abakta, Setar, enggau Charkas.


text:
Iya ngasuh sida mai Kuin Basti ngagai iya, bengepan ngena makota. Kuin nya bajik amat gamal, lalu raja deka ngasuh bala pemesai enggau semua bala pengabang iya meda pemajik kuin.


text:
Tang lebuh bala orang gaji nya madahka utai ti dipinta raja ngagai Kuin Basti, iya enggai datai. Raja lalu pedis ati.


text:
Nyadi raja endang selalu betanyaka pasal adat ngagai orang ke pandai pasal adat. Nya alai iya lalu mesanka bala penyanding penemu iya laban sida patut nemu utai ti patut dikereja.


text:
Orang ke suah alai iya betanya nya Karsena, Setar, Admata, Tarsis, Meres, Marsena, enggau Memukan, iya nya tujuh iku pemesai menua Persia enggau Media ke pemadu tinggi pangkat dalam perintah menua nya.


text:
Ku iya bejaku enggau sida, “Aku, Raja Serses, udah ngasuh bala orang gaji aku mai siti pesan ngagai Kuin Basti, tang iya enda ngasika pesan nya! Nama utai ti disebut adat, ti patut dikereja ngagai iya?”


text:
Memukan lalu bejaku enggau raja sereta enggau bala pemesai iya: “Kuin Basti udah enda bebasaka raja, enggau bala pemesai raja. Iya ti bendar, iya udah ngeleseka semua lelaki dalam menua ti diperintah raja!


text:
Semua indu dalam menua tu deka belabuh enggai bebasaka laki sida, lebuh sida ninga pasal utai ti udah dikereja kuin. Sida deka nyebut, ‘Indah kuin Basti deh enggai datai lebuh Raja Serses mesanka iya.’


text:
Lebuh bini bala pemesai raja di menua Persia enggau Media ninga pasal ulah Kuin Basti, sida deka madahka pekara nya ngagai laki sida sebedau padam mata panas lemai tu. Semua bini di semua endur deka badu agi bebasaka laki diri, lalu laki sida deka ringat ngagai sida.


text:
Enti Tuan Raja besetuju, nuan tau madahka ngagai orang mayuh pasal Basti ti enda agi tau betemu enggau raja. Asuh atur nya ditulis nyadika adat menua Persia enggau Media, ngambika atur nya enda diubah agi. Udah nya beri pangkat kuin ngagai indu ke manah agi ari iya.


text:
Lebuh semua orang dalam menua ti besai ti diperintah nuan tu nemu atur nya, semua indu deka bebasaka laki sida, nemuka laki sida kaya tauka seranta.”


text:
Iya ngirumka pesan ngagai genap sitak menua ti dipegai iya, ngena jaku enggau chara ti dikena orang nulis surat dalam sitak menua siti-siti, madahka semua laki enda tau enda nyadi tuai ke ruang bilik sida empu.


text:
Udah bekau nya, lebuh Raja Serses nyau enda agi ringat, iya ingatka Basti, enggau utai ti udah dikereja Basti enggau adat ti udah digaga kena ngelaban iya.


text:
Udah nya sekeda bala penyanding penemu raja bejaku enggau raja, “Awakka orang ngiga indu ke dara bungas ke Raja.


text:
Lalu awakka nuan ngasuh bala pemesai dalam genap sitak menua ti dipegai nuan, mai semua indu ke bajik, ti agi dara bungas, ngagai rumah alai nuan ke nyimpan semua indu simpan nuan di Susa. Asuh Hegai, lelaki ti udah dipeliri, ke ngemataka semua indu nuan, ngintu sida ngambika gamal sida bajik.


text:
Lalu awakka indu ke pemadu ngerinduka ati nuan nganti Basti nyadi kuin.” Raja rinduka penemu nya, lalu iya nitihka penemu nya.


text:
Nyadi di Sisa bisi siku orang Judah ke benama Mordikai anak Jair, uchu Semei, uchu Kis ari raban bansa Benjamin.


text:
Nyadi Kis udah ditabanka Raja Nebukadnesar menua Babilon nyadi orang tangkap ari nengeri Jerusalem sama enggau Raja Jehoiakin menua Judah ari Jerusalem, sama enggau orang tangkap ti bukai.


text:
Mordikai bisi siku petunggal, ke benama Ester. Nama Hebrew Ester nya Hadasah. Iya indu ke bajik, sereta manah raras tubuh. Lebuh apai indai Ester mati, Mordikai ngiru iya nyadika anak.


text:
Lebuh raja udah meri atur tu, lalu mayuh indu ke agi biak dibai ngagai Susa, Ester bisi enggau sida. Iya mega diasuh diau di istana, diintu Hegai, ke ngintu semua indu simpan raja.


text:
Hegai gaga ati meda Ester, lalu beguai belabuh ngereja pengawa ngemajikka Ester ngena pengawa urut enggau pemakai. Iya meri Ester endur ti pemadu manah alai diau dalam rumah indu simpan raja, lalu ngeletak tujuh iku indu ke biak ke endang dipilih ari istana raja, ngintu Ester.


text:
Ester enda madahka bansa diri, laban Mordikai udah bejaku nagang iya madahka bansa diri ngagai orang.


text:
Tiap hari Mordikai bejalai ba tengah laman rumah alai indu simpan raja diau, keran deka nemu pasal Ester enggau namaka penyadi iya.


text:
Pengawa ngemajikka indu dikereja setaun: 6 bulan diurut ngena minyak mur, lalu 6 bulan udah bekau nya diurut ngena minyak balsam. Udah nya, siku-siku indu nya dibai ngagai Raja Serses.


text:
Lebuh Ester bejalai ari rumah alai indu simpan raja diau, mansang ngagai istana, iya diberi sebarang gari ti dikedekaka iya.


text:
Iya selalu kin lebuh lemai hari, lalu pagi hari siti iya dibai ngagai sebuah rumah bukai ti alai bala indu simpan raja diau, lalu diintu Sasgas, orang siku ti udah dipeliri lalu diasuh ngintu indu simpan raja. Ester enda betemu enggau raja baru, enti raja enda chukup rinduka iya lalu minta iya datai.


text:
Nyadi maya pen nyau datai alai Ester patut betemu enggau raja. Ester tu anak indu Abihail, lalu iya mega petunggal Mordikai, ti udah ngiru iya nyadika anak. Ester dipuji semua orang ke meda iya. Lebuh gintir iya datai, iya ngena gari ti diletak Hegai ke ngintu bala indu simpan raja.


text:
Nya alai, dalam bulan ti kesepuluh, iya nya bulan Tebet, dalam taun ti ketujuh Serses nyadi raja, Ester lalu dibai betemu enggau Raja Serses di istana.


text:
Raja rindu sereta sayauka Ester lebih ari semua indu bukai. Raja lalu ngengkahka makota diraja ba pala Ester, lalu nyiri iya nyadi Kuin nganti Basti.


text:
Udah nya raja nyendiaka pengerami makai besai kena iya masa Ester, lalu ngambi semua bala pemesai iya enggau orang ke bekereja perintah ngabang ngagai pengerami nya. Iya ngeletak hari nya nyadika hari besai ke semua menua ti dipegai raja, lalu nyadung mayuh pemeri ti manah ngagai orang mayuh.


text:
Nyadi Ester apin madahka diri indu orang Judah laban Mordikai enda ngasuh iya madahka nya ngagai orang, lalu Ester ngasika iya baka iya ti udah ngasika Mordikai lebuh iya agi mit.


text:
Lebuh Mordikai bekereja di istana, Biktana seduai Teres, dua iku lelaki ti udah dipeliri, ke nyaga pintu bilik raja, begedika Raja Serses, lalu bepekat deka munuh iya.


text:
Mordikai nemu pasal pekara nya, lalu iya madahka ngagai Kuin Ester. Ester lalu madahka ngagai raja utai ti udah ditemu Mordikai.


text:
Pekara nya lalu dipansik, lalu ditemu amat. Nya alai orang dua iku nya diukum gantung. Raja ngasuh cherita pasal pekara tu ditulis dalam cherita pasal perintah menua.


text:
Apin tentu lama udah bekau nya, Raja Serses nikika pangkat orang siku ke benama Haman, ngasuh iya nyadi perdana menteri. Haman nya anak Hamedata, ari peturun Agak.


text:
Raja lalu meri atur ngasuh semua bala pemesai ke bekereja ke iya, besugang lalu meremi di mua Haman, kena sida mandangka diri bebasaka Haman. Semua sida besugang sereta meremi magang, kelimpah ari Mordikai.


text:
Tiap hari sida ngasuh Mordikai nitihka atur nya, tang iya enggai mendingka sida. Ku iya nerangka diri, “Aku tu orang Judah. Aku enda tau meremi ngagai mensia.” Sida lalu madahka pekara nya ngagai Haman laban sida keran deka nemu utai ti deka dikereja Haman ngagai Mordikai.


text:
Lebuh iya nemu Mordikai nya orang Judah, iya lalu mutuska runding deka ngereja lebih ari semina ngukum Mordikai siku aja. Iya bekira deka munuh semua orang Judah di serata menua ti dipegai raja besai menua Persia.


text:
Dalam bulan ti kesatu, iya nya bulan Nisan, kedua belas taun Raja Serses megai perintah, Haman meri atur ngasuh undi dichabut (dikumbai “purim”) kena nemu hari enggau bulan ti ngena alai iya bejalaika akal iya. Hari ti dipilih iya nya tiga belas hari bulan ti kedua belas, iya nya bulan Adar.


text:
Haman lalu madahka ngagai raja, “Tuan Raja, di menua ti dipegai nuan tu bisi siti bansa ti diau ngachir ba semua sitak menua. Sida tu nitihka adat asal ti enda sebaka enggau adat asal orang bansa bukai. Nambahka nya, sida enda ngasika adat menua ti dipegai nuan. Nya alai nuan enda tau nejuka sida tu enda diukum.


text:
Enti Tuan Raja besetuju, awakka Tuan Raja ngaga siti adat ngasuh sida dibunuh. Enti nuan meri adat nya, aku tetap ulih nyimpan 375 tan pirak ngagai sarang reta raja kena bejalaika pengawa perintah di menua tu.”


text:
Raja lalu merurutka tinchin ti dikena ngechop surat atur perintah, lalu meri tinchin nya ngagai munsuh besai orang Judah, iya nya Haman anak Hamedata, ke peturun Agak.


text:
Ku raja bejaku enggau iya, “Sida nya, sereta enggau duit sida, endang enggi nuan. Kereja aja sebarang utai ti deka dikereja nuan ba sida.”


text:
Nya alai, kena tiga belas hari bulan ti kesatu Haman mesanka bala kerani raja, lalu ngasuh sida nulis surat, ti enda tau enda disalin ngagai semua jaku bansa ti dikena dalam menua siti-siti, lalu ngirumka surat nya ngagai semua pemerintah, tuan gabenor, enggau bala pemesai perintah. Surat nya ditulis dalam nama Raja Serses, lalu dichop ngena tinchin raja empu.


text:
Orang lalu nganjung surat nya ngagai semua sitak menua ti dipegai raja. Surat nya meri atur, dalam sehari aja, iya nya kena tiga belas hari bulan Adar, semua orang Judah ke biak enggau ke tuai, indu enggau anak mit, enda tau enda dibunuh. Sida enda tau dikesinuka, tang dibunuh, lalu semua reta tengkira sida dirampas magang.


text:
Utai ti disebut dalam surat nya enda tau enda dipadahka ngagai orang mayuh di semua sitak menua, ngambika semua orang sedia magang lebuh hari nya.


text:
Nitihka atur raja, adat nya lalu dipadahka ngagai orang mayuh ba indu nengeri Susa, lalu orang mai berita nya ngagai semua sitak menua. Raja enggau Haman duduk lalu ngirup, tang orang di nengeri Susa begau lebuh sida ninga berita nya.


text:
Lebuh Mordikai ninga pasal semua utai ti udah dikereja, iya nyarikka gari diri, lalu ngerasukka kain guni, sereta ngerabu pala iya enggau amau, lalu bejalai duie-duie nyabak nengah nengeri nya,


text:
nyentuk ngagai penama ngagai istana. Tang iya enda tama, laban orang ke ngena kain guni sigi enda dikemendarka tama.


text:
Di serata semua sitak menua nya, lebuh atur raja nya dibacha, orang Judah nyau bekeduie nyabak. Sida bepasa, duie-duie nyabak, lalu mayuh ari bala sida begari ngena kain guni, lalu gali malai amau.


text:
Lebuh bala indu ke digaji Ester, enggau bala lelaki ti udah dipeliri, madahka ngagai Ester utai ti udah dikereja Mordikai, iya balat amat irau ati. Iya ngirumka gari ngagai Mordikai, kena Mordikai nganti kain guni iya, tang Mordikai enggai nerima gari nya.


text:
Udah nya iya ngangauka Hatak, siku ari sida lelaki ti udah dipeliri, ti udah diletak raja nyadi orang gaji Ester. Iya ngasuh Hatak mansang ngagai Mordikai lalu nanyaka utai ti udah nyadi, enggau kebuah utai nya nyadi.


text:
Mordikai madahka ngagai Hatak semua utai ti udah nyadi ba iya, enggau penyampau duit ti udah disemaya deka disimpan Haman ngagai sarang reta raja, enti semua orang Judah dibunuh magang.


text:
Iya meri siti salin surat raja ti udah dikeluarka di Susa kena meri atur ngasuh orang Judah dibunuh. Mordikai lalu ngasuh Hatak mai surat nya ngagai Ester, nerangka pekara nya ngagai Ester, lalu minta Ester bejaku enggau raja, minta raja kasihka orang ke ari bansa Ester empu.


text:
“Enti lelaki tauka indu bisi tama ngagai tengah laman istana, deka betemu enggau raja, tang ukai ari panggil raja, orang nya enda tau enda dibunuh. Tu endang adat, lalu semua orang, kenyau ari penyanding penemu raja nyentuk ngagai orang mayuh ti diau di semua sitak menua tu, bela nemu adat nya magang. Semina siti aja jalai adat nya ulih diseliahka: iya nya, enti raja ngedarka tungkat emas iya ngagai orang nya. Enti raja ngereja nya, orang nya enda dibunuh. Tang dalam sebulan tu raja nadai udah mesanka aku.”


text:
iya lalu ngirumka jaku tangkan tu ngagai Ester: “Anang ngumbai diri lebih agi likun ari orang Judah ti bukai, ketegal nuan diau di istana raja.


text:
Enti nuan enda bemunyi lebuh maya ti baka tu, penyaup deka datai ari serega ngagai orang Judah, lalu sida deka diselamatka, tang nuan deka mati, lalu ruang bilik apai nuan deka lus. Tang kitai enda nemu, nyangka tu meh kebuah nuan udah dichiri nyadi kuin!”


text:
“Mupuk meh nuan lalu gempuruka semua orang Judah ti diau di Susa, bepasa lalu besampika aku. Anang makai tauka ngirup utai tiga hari tiga malam. Bala indu ke digaji aku enggau aku empu deka mega bepasa. Udah bekau nya, aku deka betemu enggau raja, taja pen nya ngelanggar adat. Enti aku mati ketegal ngereja nya, awakka aku mati.”


text:
Ba hari ti ketiga iya bepasa, Ester ngerasukka gari diraja iya, mansang lalu bediri ba tengah laman istana, nunga ngagai bilik kerusi diraja. Raja bisi di dalam, duduk ba kerusi diraja, nunga ngagai mua pintu.


text:
Lebuh raja meda Kuin Ester bediri di luar, iya gaga meda iya, lalu iya ngedarka tungkat emas ngagai Ester. Udah nya Ester niki, lalu negu puting tungkat nya.


text:
“Nama utai, Kuin Ester?” ku raja nanya. “Padahka ngagai aku utai ti dipinta nuan, lalu nuan deka nerima utai nya. Indah setengah ari menua ti dipegai aku deh deka aku meri ngagai nuan.”


text:
Ku Ester nyaut, “Enti Tuan Raja deka, aku minta nuan enggau Haman ngabang ngagai pengerami makai besai ti disediaka aku ke nuan.”


text:
Udah nya raja lalu mesanka Haman datai enggau jampat, ngambika seduai iya tau ngabang ngagai Ester. Nya alai raja seduai Haman datai ngagai pengerami makai besai ti disediaka Ester.


text:
Lebuh sida benung ngirup wain, raja lalu nanya Ester, “Padahka ngagai aku utai ti dipinta nuan, lalu nuan deka nerima utai nya. Aku deka meri ngagai nuan utai ti dipinta nuan. Enti sema nuan minta setengah ari menua ti dipegai aku, nya pen deka meh aku meri ngagai nuan.”


text:
“Enti Tuan Raja lantang ati enggau aku lalu deka meri utai ti dipinta aku, aku minta nuan enggau Haman nyadi pengabang aku baru ba siti agi pengerami makai besai ti deka disediaka aku ke nuan pagila. Dia ila baru aku madahka utai ti dipinta aku.”


text:
Lebuh Haman pulai ari pengerami nya, iya berupai lantang sereta gaga. Tang lebuh iya tepedaka Mordikai ba pintu penama ngagai istana, lalu meda Mordikai enda bediri, tauka ngayanka diri masa Haman lebuh Haman mansa, Haman lalu pedis ati ngagai Mordikai.


text:
Tang iya nagang ati diri ti pedis lalu pulai ke rumah. Udah nya iya mesanka pangan iya ngagai rumah iya, lalu minta bini iya Seres begempuru enggau sida.


text:
Haman lalu temegah madahka diri kaya, madahka pemayuh anak lelaki iya, madahka raja udah nikika pangkat iya, sereta madahka raja begunaka iya lebih ari pemesai bukai.


text:
“Nambahka nya,” ku Haman nampung jaku iya, “Kuin Ester udah nyendiaka pengerami makai besai, ukai ke orang bukai, tang ke kami duai raja, lalu kami duai ngabang baru pagila.


text:
Tang semua utai tu nadai reti ba aku seagi-agi aku meda orang Judah ke benama Mordikai nya duduk ba mua pintu istana.”


text:
Bini iya enggau semua pangan iya lalu meri iya penemu, “Nama kebuah nuan enda ngasuh orang ngaga siti palan alai ngantung orang, peninggi dua puluh dua meter? Tumu pagila nuan tau minta raja ngemendarka Mordikai diukum gantung ba endur nya. Nya baru nuan deka gaga ati mansang ngagai pengerami makai besai nya. Haman gaga ninga penemu nya, nya alai iya lalu ngasuh orang ngaga palan nya.


text:
Malam nya raja enda ulih tinduk, lalu iya ngasuh orang mai sereta macha ngagai iya cherita pasal perintah menua nya.


text:
Bagi ti dibacha sida nya madahka pasal Mordikai ke tetemuka orang ke bepekat deka munuh raja, iya nya Biktana seduai Tares, dua iku lelaki ti udah dipeliri, ke bekereja nyaga bilik raja.


text:
Raja lalu nanya, “Kati Mordikai bisi udah diberi basa ketegal utai tu?” Ku orang gaji iya nyaut, “Nadai.”


text:
“Kati bala pemesai bisi dalam istana diatu?” ku raja nanya. Nyadi Haman baru udah tama ngagai tengah laman. Iya datai laban iya deka minta raja ngemendarka Mordikai diukum gantung ba endur ti udah disediaka.


text:
Bala orang gaji lalu nyaut, “Haman bisi ditu. Iya deka betemu enggau nuan.” “Asuh iya tama,” ku raja bejaku.


text:
Haman lalu tama, lalu ku raja bejaku enggau iya, “Aku deka meri basa ngagai orang siku. Nama utai ti patut dikereja aku ke orang nya?” Haman lalu berunding dalam ati diri, “Sapa orang ke deka dibasa raja? Nadai patut orang bukai kelimpah ari aku.”


text:
Nya alai ku iya nyaut raja, “Asuh orang mai baju panjai diraja ngagai orang nya, baju panjai ti dikena nuan empu. Asuh orang ngengkahka pengias diraja ba kuda nuan.


text:
Udah nya asuh siku orang ke ari peturun orang ke tinggi pangkat ngerasukka pekayan nya ba orang nya, ngasuh iya nepan kuda, lalu nguluka iya nengah padang nengeri. Asuh orang ke tinggi pangkat nya nyada, lebuh sida bejalai, “Peda jalai raja bebasaka orang ke dibasa iya!”


text:
Udah nya raja lalu bejaku enggau Haman, “Jampat ambi baju panjai enggau kuda, lalu beri basa ngagai orang Judah ke benama Mordikai. Kereja ngagai iya semua utai ti udah disebut nuan. Nuan deka nemu iya duduk ba mua pintu istana.”


text:
Haman lalu ngambi baju panjai enggau kuda, lalu ngerasukka baju panjai nya ba Mordikai. Mordikai lalu nepan kuda nya. Haman lalu nguluka iya nengah padang nengeri, nyada ngagai orang mayuh lebuh seduai iya bejalai, “Peda jalai raja bebasaka orang ke dibasa iya!”


text:
Udah nya Mordikai pulai baru ngagai mua pintu istana, lalu Haman beguai-guai pulai, ngelalaika mua diri ke malu.


text:
Iya lalu madahka ngagai bini iya enggau ngagai semua pangan iya pasal semua utai ti udah nyadi ba iya. Udah nya bini iya enggau pangan iya ti bepenemu-dalam nya lalu madahka ngagai iya, “Mordikai diatu baru deka ngerampas kuasa ari nuan. Iya orang Judah, lalu nuan enda ulih ngalahka iya. Iya tetap deka ngalahka nuan.”


text:
Lebuh sida agi benung bejaku, lelaki ti udah dipeliri lalu beguai-guai datai ari istana, ngambi Haman ngabang ngagai pengerami makai besai ti udah disediaka Ester.


text:
kedua kali. Lebuh sida benung ngirup wain, raja lalu nanya Ester baru, “Kuin Ester, nama utai ti dipinta nuan? Padahka ngagai aku, lalu nuan deka nerima utai nya. Indah setengah ari menua ti dipegai aku deh deka aku beri ngagai nuan.”


text:
Ku Kuin Ester nyaut, “Enti Tuan Raja deka meri utai ti dipinta aku, aku minta aku empu enggau orang ari bansa aku meruan idup.


text:
Aku enggau bansa aku udah dijual ngambika kami dibunuh. Enti pekara tu semina pasal kami ke dijual nyadi ulun, aku tentu enda bemunyi lalu enda ngiruh nuan, tang kami tu baru deka dibunuh abis lengis!”


text:
Raja Serses lalu nanya Kuin Ester, “Sapa orang ke berani ngereja utai baka nya? Dini alai orang nya?”


text:
Ester lalu nyaut, “Munsuh kami, ke merinsaka kami nya orang ke jai. Nama iya Haman!” Haman lalu merening ngagai raja enggau ngagai kuin, enggau mua ti pemadu takut.


text:
Raja lalu angkat, balat amat ringat, pansut ari bilik nya ngagai kebun istana. Haman nemu raja endang keras deka munuh iya. Nya alai iya mengkang di istana, minta Ester nulung iya ngambika iya enda dibunuh.


text:
Lebuh raja pulai ari kebun ngagai bilik nya baru, Haman baru udah nyungkurka diri ba kerusi Ester, minta kasih ari iya. Lebuh raja meda nya, iya lalu merak bejaku, “Kati orang tu masung kuin di mua aku empu, dalam istana aku empu?” Lebuh raja baru udah nyebut jaku nya, bala lelaki ti udah dipeliri ke gawa dalam istana nya lalu mampul mua Haman.


text:
Udah nya siku ari bala sida ke benama Harborah lalu bejaku, “Haman udah ngaga endur alai ngantung orang, alai iya deka ngantung Mordikai ti udah ngidupka nyawa raja. Peninggi palan gantung nya dua puluh dua meter!” Raja lalu bejaku enggau sida, “Gantung Haman ba endur nya!”


text:
Nya alai Haman digantung ba endur ti udah digaga iya empu ke Mordikai. Nya baru raja badu agi ringat.


text:
Sehari nya Raja Serses meri semua reta tengkira Haman, ti udah nyadi munsuh orang Judah, ngagai Kuin Ester. Ester bejaku enggau raja madahka diri kaban belayan Mordikai. Belabuh ari nya Mordikai dikemendarka betemu enggau raja.


text:
Raja lalu merurutka tinchin chop iya (ti udah diambi iya pulai baru ari Haman) lalu meri tinchin nya ngagai Mordikai. Ester lalu ngasuh Mordikai ngemataka reta tengkira Haman.


text:
Udah nya Ester bejaku baru ngagai raja, nyungkurka diri semak kaki raja, nyabak. Iya minta raja madamka akal ti jai ti udah digaga Haman, ke ari peturun Agak kena Haman ngelaban orang Judah.


text:
“Enti Tuan Raja deka, lalu enti nuan sayauka aku, lalu enti utai tu ngena ba ati nuan, aku minta nuan meri atur nagang orang bejalaika atur ti udah diberi Haman anak Hamedata, ke peturun Agak, ti udah ngeletak semua orang Judah di menua tu dibunuh magang.


text:
Baka ni ku aku ulih natka ati diri enti penusah ti besai tu ninggang bansa aku, lalu kaban belayan aku empu kena bunuh?”


text:
Raja Serses lalu bejaku enggau Kuin Ester seduai Mordikai, ti bansa orang Judah, “Aku udah ngantung Haman ketegal pekat iya ngelaban orang Judah, lalu aku udah meri ngagai Ester semua reta tengkira Haman.


text:
Tang atur ti dikeluarka dalam nama raja, lalu dichop ngena chop diraja, enda ulih diubah. Tang seduai tau nulis ngagai orang Judah sebarang utai ti dikedekaka seduai, lalu seduai tau nulis surat nya dalam nama aku, lalu nambit surat nya ngena chop diraja.”


text:
Utai tu nyadi kena dua puluh tiga hari bulan ti ketiga, iya nya bulan Siban. Mordikai mesanka bala kerani raja, lalu ngasuh sida nulis surat ngena leka jaku ti disebut iya ngagai orang Judah enggau ngagai bala tuan gabenor, bala orang ke bekereja perintah, enggau bala pemesai dalam semua 127 sitak menua kenyau ari India nyentuk ngagai Etiopia. Surat nya ditulis ngagai siti-siti sitak menua ngena jaku enggau chara tulis ti dikena dalam sitak menua nya empu, enggau ngagai orang Judah ngena jaku enggau chara orang Judah nulis surat.


text:
Mordikai ngasuh surat nya ditulis dalam nama Raja Serses, lalu nambit surat nya ngena chop diraja. Surat nya lalu dianjung bala orang ke nepan kuda, ngena kuda ti laju, ti diambi ari raban kuda raja.


text:
Surat nya nerangka pasal raja ke ngemendarka orang Judah dalam semua nengeri, begempuru lalu nyaga nyawa diri. Enti orang ke besenyata datai ari sebarang macham bansa, dalam sebarang sitak menua, lalu nyerang orang Judah ti lelaki, bala anak sida, tauka bala indu sida, orang Judah tau ngelaban, lalu munuh orang nya. Sida tau munuh orang nya abis lengis, lalu ngerampas reta tengkira sida.


text:
Atur tu dipejalaika di serata menua ti dipegai raja besai menua Persia, ba hari ti udah diletak alai orang Judah deka dibunuh, iya nya kena tiga belas hari bulan Adar, iya nya bulan ti kedua Belas.


text:
Atur tu deka digaga nyadika adat, lalu deka dipadahka ngagai semua mensia dalam semua sitak menua, ngambika orang Judah sedia ngelaban munsuh sida lebuh hari nya.


text:
Nitihka atur raja, bala orang ke nepan kuda lalu mupuk enggau naka pengelaju. Atur nya mega dipadahka ngagai orang mayuh di Susa, indu nengeri menua nya.


text:
Mordikai ninggalka istana, ngena baju panjai diraja, ti bechura biru enggau burak, baju luar ti digaga ari kain linin ti alus, ti bechura ungu, enggau siti makota emas ti manah. Udah nya orang di sebelah jalai raya nengeri Susa lalu manjung gaga ati.


text:
Ba genap buah nengeri dalam semua sitak menua, lebuh atur raja nya dibacha, orang Judah lalu ngaga hari nya nyadika hari besai alai sida ngaga pengerami makai besai enggau ati ti lantang. Mayuh orang ari bansa bukai masuk nyadi bansa orang Judah, laban sida diatu nyau takutka orang Judah.


text:
Kena tiga belas hari bulan Adar, atur ti diberi raja lalu dipejalaika, iya nya hari alai munsuh orang Judah ngarapka diri ulih ngalahka orang Judah. Tang enda mukai-mukai, orang Judah empu ti ngalahka sida.


text:
Ba genturung pendiau orang Judah dalam genap buah nengeri di menua nya, orang Judah begempuru deka ngelaban orang ke nguji munuh sida. Semua orang di semua endur takut magang ke sida, lalu nadai orang tan ngelaban sida.


text:
Iya ti bendar, bala pemesai perintah ke bekereja di semua sitak menua, iya nya bala tuan gabenor, orang ke bekereja perintah, enggau pengari raja, bela nulung orang Judah, laban semua sida takut magang ke Mordikai.


text:
Semua orang di serata menua nya bela nemu Mordikai nya orang ke bekuasa dalam istana raja, lalu kuasa iya majak nambah-menambah.


text:
Nya alai orang Judah ulih ngereja sebarang utai ti deka dikereja sida ngagai munsuh sida. Sida mantap munsuh sida ngena pedang, lalu munuh sida.


text:
Bala orang ke dibunuh nya nyengkaum sepuluh iku anak lelaki Haman, munsuh besai orang Judah. Nama sida nya: Parsandata, Dalpon, Aspata, Porata, Adalia, Aridata, Parmasta, Arisai, Aridai enggau Baisata. Tang reta tengkira sida enda dirumpak.


text:
Udah nya raja lalu bejaku enggau Kuin Ester, “Orang Judah di Susa udah munuh lima ratus iku orang, nyengkaum sepuluh iku anak lelaki Haman. Kada enda mayuh agi ari nya orang udah dibunuh sida ba sebelah sitak menua! Kati nuan agi bisi utai dipinta? Padahka ngagai aku utai bukai ti dipinta nuan, ngambika aku ngereja nya ke nuan.”


text:
Ku Ester nyaut, “Enti Tuan Raja besetuju, awakka orang Judah di Susa ngereja baru pagila utai ti udah dikereja sida sehari tu. Lalu awakka bangkai sepuluh iku anak lelaki Haman digantung ari palan gantung.”


text:
Raja lalu ngemendarka nya, lalu atur nya dikeluarka di Susa. Bangkai sepuluh iku anak lelaki Haman lalu digantung.


text:
Kena empat belas hari bulan Adar, orang Judah di Susa lalu begempuru baru, lalu munuh tiga ratus iku agi orang di nengeri nya. Sekali tu sida enda mega ngerumpak utai orang nya.


text:
Bala orang Judah di sebelah sitak menua mega begempuru nyaga nyawa diri. Sida ngalahka bala munsuh sida, lebuh sida munuh tujuh puluh lima ribu iku orang ke begedika sida. Tang sida enda ngerumpak utai munsuh.


text:
Utai tu nyadi kena tiga belas hari bulan Adar. Hari siti, iya nya kena empat belas hari bulan nya, orang nadai agi dibunuh, lalu sida ngaga hari nya nyadika hari alai sida ngintu pengerami makai besai.


text:
Tang orang Judah di Susa ngaga lima belas hari bulan Adar nyadika hari besai, laban sida udah munuh munsuh sida kena tiga belas enggau empat belas hari bulan nya, lalu udah nya, badu bebunuhka orang kena lima belas hari bulan nya.


text:
Nya kebuah bala orang Judah ti diau di nengeri ti mit ngintu empat belas hari bulan Adar nyadika hari besai, alai sida ngintu pengerami makai besai, enggau beberika pemakai ngagai pangan diri.


text:
Mordikai ngasuh orang nuliska semua utai ti nyadi, lalu ngirumka surat nya ngagai semua orang Judah ke semak enggau ke jauh, di serata menua ti dipegai raja besai menua Persia,


text:
Nya meh hari alai orang Judah udah ngalahka munsuh sida. Tu meh bulan alai penusah enggau pengirau udah bebali nyadi pengaga enggau pengelantang. Sida diasuh ngintu hari nya ngena pengerami makai besai, enggau pengerami bukai, beberika pemakai ngagai pangan diri enggau ngagai orang ke seranta.


text:
Orang Judah lalu nitihka atur Mordikai, lalu pengerami nya digaga nyadika adat asal ti diintu ninting taun.


text:
Nyadi Haman anak Hamedata, ke datai ari peturun Agak, ti nyadi munsuh besai orang Judah, udah enchabut undi (ti dikumbai “purim,”) kena nentuka hari alai sida deka munuh orang Judah. Iya udah bekira deka ngeluska orang Judah.


text:
Tang Ester betemu enggau raja, lalu raja nulis surat meri atur ti ngujungka Haman empu dibunuh baka ke udah diperambu iya ke orang Judah. Iya enggau bala anak lelaki iya digantung ba palan gantung.


text:
Nya kebuah hari besai nya dikumbai Purim. Ketegal surat Mordikai, enggau ketegal semua utai ti udah nyadi ba orang Judah,


text:
sida ngaga siti atur ke sida empu, ke peturun sida, enggau ke barang sapa ti deka nyadi orang Judah, ngeletak dua hari nya diintu ninting taun, nitihka atur Mordikai.


text:
Sida ngaga siti atur ngeletak genap ruang bilik orang Judah dalam genap iti serak, di semua sitak menua, enggau dalam genap buah nengeri, bela ngingatka, sereta ngintu hari Purim belama iya.


text:
Udah nya Kuin Ester anak Abihail, enggau Mordikai, mega nulis siti surat kena nyukung surat pasal Purim, ti udah ditulis Mordikai dulu agi ari nya.


text:
Surat nya ditujuka ngagai semua orang Judah, lalu salin surat nya dikirumka ngagai semua 127 sitak menua dalam menua ti dipegai raja besai menua Persia. Surat nya ngajihka orang Judah diau dalam pemaik enggau pengelikun


text:
lalu ngasuh sida enggau peturun sida ngintu hari Purim nya ba maya ti udah diletak, baka sida ke udah nerima atur kena bepasa, enggau maya ngulit. Atur tu udah diberi Mordikai seduai Kuin Ester.


text:
Raja Serses mejalka orang ke diau ba sebelah tebing tasik di menua ti dipegai iya, enggau orang ke diau di menua ulu, bekereja nyadi ulun.


text:
Semua utai ti besai sereta badas ti udah dikereja iya, enggau semua cherita pasal iya ke ngasuh Mordikai bekereja ba opis ti tinggi, bisi dituliska magang dalam cherita pasal raja besai menua Persia enggau Media.


text:
Mordikai, ti bansa orang Judah, lalu nyadi lumur satu pemesai ari belakang Raja Serses empu. Iya dibasa sereta dikerinduka orang Judah ti bukai. Iya bekereja ke penguntung bansa iya empu, enggau ke pengelikun semua peturun sida.


text:
Dulu menya bisi orang siku benama Jop. Iya diau di menua Us, Iya tu orang ke badas sereta lurus, nangika Allah Taala sereta enggai ngereja penyai.


text:
Iya bisi tujuh ribu iku jelu bedus, tiga ribu iku unta, seribu iku sapi, enggau lima ratus iku keledai. Orang gaji iya mega mayuh, lalu iya orang ke pemadu kaya di Timur.


text:
Bala anak lelaki Jop selalu begintir-gintir nyendiaka pengerami makai besai, lalu semua sida menyadi ti lelaki datai magang. Sida selalu mai menyadi indu sida ngagai pengerami nya.


text:
Lebuh pengerami makai besai nya udah tembu, Jop mesanka sida lalu nuchi sida. Iya angkat tumu pagi lalu ngenjuk piring tunu ke genap iku bala anak iya, laban ku iya berunding, “Nyangka anak aku bisi udah bedosa lalu nyumpah Allah Taala dalam ati sida.” Nya meh utai ti selalu dikereja Jop.


text:
TUHAN lalu nanya Sitan, “Datai ari ni nuan?” Sitan lalu nyaut, “Aku udah bejalai kia-kia, segau-segau nengah dunya tu.”


text:
TUHAN lalu nanya Sitan, “Kati nuan bisi udah berundingka nembiak Aku Jop? Nadai orang di dunya ke badas sereta lurus baka iya, ke nangika Allah Taala sereta nyeliahka penyai.”


text:
Ukai enda Nuan ke seruran nyaga iya, nyaga ruang bilik enggau semua utai ti diempu iya? Nuan udah merekatka semua utai ti dikereja iya, lalu jelu bedus enggau jelu sapi iya udah nambah-menambah di menua tu.


text:
Tang enti Nuan ngunjurka jari Nuan, lalu ngambi semua utai ti dikemisi iya, iya tetap deka nyumpah Nuan mua mata!”


text:
“Barang ku jaku,” ku TUHAN bejaku enggau Sitan, “semua utai ti dikemisi iya sigi ba jari nuan magang, tang nuan enda tau ngemediska Jop.” Sitan lalu mupuk.


text:
siku seruan datai belanda ngagai Jop. Ku iya, “Kami benung ngeradu tanah ngena sapi, lalu raban keledai meruan ba padang rumput semak endur nya.


text:
Orang Sabean lalu ngenyit nyerang kami lalu ngerampas semua jelu nya. Sida munuh semua bala orang gaji nuan. Semina aku aja ulih ngerarika diri lalu madahka tu ngagai nuan.”


text:
Lebuh orang gaji nya agi benung bejaku, siku agi orang gaji datai, lalu bejaku, “Jelu bedus enggau bala pengibun bedus udah dipangkaka ngitar, lalu semua sida mati magang. Ka semina aku aja agi idup lalu madahka utai tu ngagai nuan.”


text:
Lebuh orang gaji nya agi benung bejaku, siku agi orang gaji datai lalu bejaku, “Tiga bengkah raban soldadu penyelawai orang Kaldea udah nyerang kami, ngerampas jelu unta, lalu munuh semua bala orang gaji nuan. Ka semina aku aja ulih ngerarika diri lalu madahka utai tu ngagai nuan.”


text:
Lebuh orang gaji nya agi benung bejaku, siku agi orang gaji datai, lalu bejaku, “Lebuh bala anak lelaki enggau anak indu nuan agi benung ngintu pengerami makai besai ba rumah anak tuai nuan,


text:
kabut ti besai datai lalu ngenyit mangka ari menua puang, numbangka rumah. Semua sida mati magang ditinggang rumah nya. Ka semina aku aja agi idup lalu madahka utai tu ngagai nuan.”


text:
Jop lalu angkat, nyarikka gari diri, ngukur pala iya, lalu nyungkurka diri ke tanah nyembah Allah Taala.


text:
Ku iya bejaku, “Aku ada telanjai, lalu aku deka mati telanjai. TUHAN udah meri, lalu TUHAN udah ngambi. Pujika nama TUHAN!”


text:
TUHAN lalu nanya Sitan, “Datai ari ni nuan?” Sitan lalu nyaut, “Aku udah bejalai kia-kia, segau-segau nengah dunya.”


text:
TUHAN lalu nanya Sitan, “Kati nuan bisi udah berundingka nembiak Aku Jop? Nadai orang dalam dunya tu badas sereta lurus baka iya, ke nangika Allah Taala sereta enggai ngereja penyai. Iya agi majak diau lurus, taja pen nuan udah nyungkak Aku ngelaban iya, lalu ngerusak iya enggau nadai kebuah.”


text:
Tang enti nuan ngemediska iya, lalu negu tulang enggau isi iya, iya tentu deka nyumpah Nuan mua mata!”


text:
Jop mupuk lalu duduk ba endur alai orang ke muai uras, lalu ngambi kerimpak periuk kena iya ngikis tubuh diri.


text:
Ku bini iya bejaku enggau iya, “Kati nuan agi mengkang tetap ati? Nama kebuah nuan enda nyumpah Allah Taala, lalu mati?”


text:
Disaut Jop, “Nuan bejaku munyi indu ke beli! Kati kitai semina nerima utai ti manah ari jari Allah Taala, lalu enggai nerima utai ti jai?” Dalam semua utai nya Jop nadai bedosa ngena mulut iya.


text:
Jop bisi tiga iku pangan. Sida nya Elipas, ari nengeri Teman, Bildat, ari menua Suah, enggau Sopar, ari menua Naamah. Lebuh sida ninga Jop balat merinsa, sida berunding deka nemuai lalu merindang iya.


text:
Lebuh sida tepedaka Jop ari jauh, sida nyau enda ngelala iya agi. Lebuh sida nyau ngelala iya, sida lalu bekeduie nyabak, nyarikka gari diri, lalu ngerabuka amau ngagai pala sida, laban sida balat tusah ati.


text:
Udah nya sida lalu duduk enggau iya tujuh hari tujuh malam, nadai bejaku seleka, laban sida meda iya kelalu balat merinsa.


text:
Asuh hari nya nyadi petang, Allah Taala. Anang agi ngingatka hari nya. Anang agi nejuka penampak manchar ngagai iya.


text:
Asuh hari nya nyadi piam sereta petang enda dipeda achuk mata. Bungkur iya ngena mua hari, lalu lindung iya ari mata hari.


text:
Sumpah meh malam nya, laban iya udah nejuka aku ada, Udah ngasuh aku natka pemerinsa enggau penusah.


text:
Indah orang tutup deh nemu gaga ati diau dalam pemaik, Nadai agi ninga jaku perak tauka jaku pejal ti kasar.


text:
Semua orang bisi dia magang, orang ke tebilang nama enggau orang ke enda dikelala orang, Lalu ulun dilepaska ari tuan sida.


text:
Nuan udah nyembah Allah Taala, lalu pengidup nuan nadai jalai mantah. Nya alai nuan patut kempang ati sereta andal.


text:
Aku bisi udah meda orang ngeradu tanah penyai Lalu nanam penyai baka ke nanam leka utai. Diatu sida ngetau penyai enggau penyalah.


text:
Orang ke jai bejaku munyi singa ti negung, Tang Allah Taala ngasuh sida badu agi bemunyi lalu matahka ngeli sida.


text:
Aku bisi meda utai bediri dia. Aku bebendar amat merening, tang aku enda ngelala utai nya. Udah nya aku lalu ninga munyi nyawa bejaku ari utai ti sunyi nya:


text:
Allah Taala enda arapka bala nembiak Iya ke di serega. Indah bala melikat Iya deh dikumbai Iya bisi penyalah.


text:
Kati nuan ngumbai Iya deka arapka utai ti ditempa ari tanah liat, Utai ti datai ari amau ti ulih dipichit baka indu buyah?


text:
Aku bisi udah kala meda orang ke beli, ti baka ke likun pendiau, Tang tekala nya aku nyumpah rumah ti alai sida diau.


text:
Orang ke lapar deka bepakaika utai ti ditanam orang ke beli nya Nyengkaum gandum ti tumbuh ba madang duri Lalu orang ke aus deka ngining pengaya orang ke beli nya.


text:
Iya ngemuntanka pelan orang ke pintar, Lalu manjuk orang ke bepenemu-dalam ngena akal sida empu, Ngambika pengawa sida puntan.


text:
Tang Allah Taala ngelepaska orang ke seranta ari kuasa pemati. Iya ngelepaska orang ke seranta ari kena tekan.


text:
Beberekat meh orang ke diajar Allah Taala! Anang ngenggai lebuh TUHAN ti Pemadu Bekuasa disiplin nuan.


text:
Lebuh maya lapar pungkang, Iya deka nebus nuan ari pemati, Lalu lebuh maya perang, Iya deka nebus nuan ari kuasa pedang.


text:
Allah Taala deka ngelepaska nuan ari jaku petenah orang. Iya deka ngidupka nuan lebuh pengerusak nuntung.


text:
Nuan deka diau likun dalam langkau kain nuan. Lebuh nuan meresa raban bedus nuan, nuan deka nemu sida likun.


text:
Baka gandum ti mansau nyentuk ngagai maya iya patut diketau, Baka nya meh nuan deka gayu-guru gerai nyamai.


text:
Sida deka berat agi ari pasir ti di tasik. Nya alai, jaku aku ti kasar enda patut ngasuh ati nuan tekenyit.


text:
Allah Taala ti Pemadu Bekuasa udah nimbak aku ngena laja Lalu ipuh laja nya nyerangkap ba sebelah tubuh aku. Allah Taala udah ngerintaika utai ti balat ngenakut kena Iya ngelaban aku.


text:
Keledai puas ati lebuh iya ngulam rumput, Lalu sapi enda bemunyi lebuh iya ngulam rumput ti rangkai.


text:
Enti aku nemu Iya deka munuh aku, aku deka ngingkak gaga ati, Enda ngira pemalat pemedis ti ditatka aku. Aku nemu Allah Taala endang kudus. Aku nadai kala ngelaban pesan Iya.


text:
Lebuh aku dituntung penusah baka tu, aku begunaka penelap ari pangan, Nemuka aku udah ninggalka Allah Taala tauka enda.


text:
Kita sedia deka bechabut undi berebutka anak mit ti patu nyadi ulun kita Lalu ngulihka pengaya pangan kita!


text:
Tang kita ngumbai aku bula. Kita ngumbai aku enda nemu bida entara utai ti ngena enggau utai ti salah.


text:
Pengidup mensia endang baka pengidup soldadu, Baka pengidup orang ke dipejalka ngereja pengawa ti berat,


text:
Lebuh aku gali deka tinduk, jam asai ti panjai. Aku gali kasak-kasak semalam-malam nganti hari tawas.


text:
Kami mensia mati, lalu enda pulai agi, Baka mua hari ti majak ayas-seayas lalu lesap. Semua orang ke udah bekelala enggau kami, nadai agi ingatka kami.


text:
Kati dosa aku bisi ngemediska Nuan ke ngejil aku? Nama kebuah Nuan belatih nimbakka laja ngagai aku? Kati aku kelalu ngenusahka Nuan?


text:
Kati Nuan enda ulih ngampun dosa aku? Kati Nuan enda ulih ngampun penyalah aku? Enda lama da agi aku deka diau dalam kubur Lalu lebuh Nuan ngiga aku, Nuan enda tetemuka aku.


text:
Tang diatu nuan enda tau enda ngadap ngagai Allah Taala ti Pemadu Bekuasa, lalu minta Iya kasihka nuan.


text:
Enti nuan amat tau dikarapka sereta tuchi, Nya baru Allah Taala deka datai nulung nuan Lalu ngaduka ruang bilik nuan pulai baka selama, nyadika upah nuan.


text:
Semua pengaya nuan ti udah lenyau, sigi nadai reti Enti dibandingka enggau utai ti deka diberi Allah Taala ngagai nuan ila.


text:
Uji peratika enda lama penemu-dalam ti disebut orang ke dulu kelia. Uji peratika utai ti bendar ti udah dipelajarka aki ini kitai kelia.


text:
Enti ai nyau nadai agi, buluh nya dulu agi layu ari babas bukai, Lebuh sida agi kelalu mit dipantap lalu apin tau dikena.


text:
Enti sida nyandih ba pukat empelawa, pukat empelawa nya enda tan alai sida nyandih. Enti sida nyapai ubung, ubung nya enda ulih dikena sida ngangkatka diri bediri.”


text:
Tang Allah Taala enda sekali-kali ninggalka orang ke tetap ati ngagai Iya, Tauka meri tulung ngagai orang ke jai.


text:
Sigi amat. Aku bisi udah ninga semua utai nya suba. Tang baka ni ku mensia tau menang bechara ngelaban Allah Taala?


text:
Allah Taala ngasuh tanah berenyang, lalu ngasuh tanah belinggang. Iya nguyat tiang ti nungkat dunya.


text:
Iya ngambi utai ti dikedekaka Iya, lalu nadai orang ulih nagang Iya. Nadai orang berani nanya Iya, “Nama utai ti dikereja Nuan?”


text:
Pengeringat Allah Taala endang enda berubah. Iya ngalahka bala munsuh Ke udah nulung Rahap, iya nya naga tasik ti ngelaban Iya.


text:
Enti utai tu pasal belaban ngena pengering, Iya endang kering. Enti utai tu pasal atur ti lurus, sapa ulih ngasuh Iya mansang ngagai kot?


text:
Taja pen aku nadai penyalah sereta tetap ati, tang jaku aku munyi ti madahka aku bisi penyalah, Lalu semua utai ti disebut aku, besalah aku magang.


text:
Aku endang nadai penyalah, tang aku enggai ibuhka nya agi. Aku nyau leju idup. Semua utai nyau nadai guna agi. Nemuka kitai bepenyalah, tauka nadai penyalah, Allah Taala sigi deka ngerusak kitai.


text:
Allah Taala nyerahka dunya tu ngagai orang ke jai. Iya ngasuh semua hakim buta. Lalu enti Allah Taala nadai udah ngereja nya, sapa deh?


text:
Enti aku tuchum lalu nguji ngelimpangka diri ari pemedis aku, Semua pemerinsa aku datai baru lalu ngachau aku. Aku nemu Allah Taala endang ngumbai aku udah ngereja penyalah.


text:
Allah Taala muai aku ngagai lubang ti penuh laban utai ti kamah, Datai ke gari aku nyau malu ke aku.


text:
Kati Nuan patut ngemalat nya merinsaka aku? Lalu mechat utai ti udah digaga Nuan Empu? Lalu udah nya tuchum meda pelan orang ke jai?


text:
Nuan udah meri pengering ngagai apai aku, ngambika aku dikandungka. Nuan udah ngasuh aku mansang besai dalam kandung indai aku.


text:
Nuan udah ngaga tubuh aku ngena tulang enggau rakat Lalu malut tulang nya ngena gumpal isi enggau kulit.


text:
Lebuh aku bedosa, aku lalu kena laban penusah ketegal Nuan, Tang lebuh aku ngereja utai ti ngena, aku enda ulih ngangkatka pala diri Laban aku malu, Sereta balat merinsa.


text:
Lalu enti aku ulih ngangkatka pala diri Nuan lalu baka singa, ngasu aku. Indah kereja ajih deh dikena Nuan ngelaban aku.


text:
Nuan endang seruran bisi saksi ngelaban aku. Pengeringat Nuan ngagai aku mansang balat-sebalat. Nuan endang seruran bekiraka chara kena Nuan nyerang aku.


text:
Kati nadai orang deka nyaut semua jaku mapap tu? Kati jaku nuan ti enda nemu putus baka nya tau ngasuh nuan nyadi ngena?


text:
Jop, kati nuan ngumbai kami enda ulih nyaut nuan? Lalu ngumbai jaku kelese nuan deka ngasuh kami enda tepansutka jaku?


text:
Iya tetap deka madahka ngagai nuan mayuh macham penemu-dalam. Pekara ti kelalu dalam lalu enda ulih disagam mensia pen bisi. Ukum ti dikena Allah Taala ngukum nuan lempung agi ari ti patut.


text:
Allah Taala tinggi agi ari langit, Tang nuan enda ulih nyengkau langit. Allah Taala nemu dunya pemati, Tang nuan enda nemu dunya nya.


text:
Pengidup nuan deka nyadi terang agi ari panchar mata hari lebuh tengah hari, Lalu pemetang ti enda dipeda achuk mata ba pengidup nuan deka manchar baka rerak tawas.


text:
Nuan deka diau likun sereta penuh enggau pengadang. Allah Taala deka nyaga nuan, lalu ngasuh nuan belelak.


text:
Tang orang ke jai deka malik kia-kia tusah ati Lalu nadai nemu jalai rari. Sida semina ngarapka diri deka mati.


text:
Sigi amat. Nuan bejaku ngarika orang mayuh. Lebuh nuan mati, penemu-dalam ti dikembuan nuan deka ditabanka nuan mati.


text:
Tang aku nemu berunding baka nuan. Aku enda kurang agi ari nuan. Semua utai ti disebut nuan endang udah ditemu semua orang.


text:
Indah bala pangan aku deh ketawaka aku diatu. Sida ketawa taja pen aku lurus sereta nadai penyalah. Tang suba Allah Taala nyaut sampi aku.


text:
Tang bala perumpak enggau orang ke enda nangika Allah Taala diau nadai utai ngachau, Taja pen sida manggaika diri ba pengering sida empu.


text:
Allah Taala Empu ke ngatur pengidup utai ti digaga Iya. Allah Taala endang bekuasa atas seput semua mensia.


text:
Tang baka dilah nuan ti ngasaika penyamai utai ti diempa, Baka nya meh pending nuan deka lantang ninga leka jaku.


text:
Orang ke tuai bisi penemu-dalam, Tang Allah Taala bisi penemu-dalam enggau kuasa. Orang ke tuai bisi runding ti dalam, Tang Allah Taala bisi runding ti dalam sereta bisi kuasa ngereja utai.


text:
Lebuh Allah Taala ngeruntuh, sapa ulih nirika utai nya baru, Lalu sapa ulih ngelepaska orang ke ditutup Allah Taala dalam rumah jil?


text:
Allah Taala endang kering sereta seruran menang. Orang ke ditipu enggau orang ke nipu endang di baruh kuasa Iya.


text:
Iya ngasuh mayuh bengkah bansa kering sereta bekuasa, Tang udah nya Iya ngalahka sida lalu ngerusak sida.


text:
Tang aku deka bejaku enggau Allah Taala, ukai enggau nuan. Aku deka bejaku enggau Iya pasal pekara aku.


text:
Enti Allah Taala meresa nuan, bisi enda ke Iya tetemuka utai ti manah ba nuan? Kati nuan ngumbai diri ulih ngemelika Allah Taala, baka nuan ke ngemelika mensia?


text:
Aku nadai utai diadang agi, nya alai enda ngawa enti Allah Taala munuh aku. Aku deka bejaku ngarika diri empu di mua Iya.


text:
Kada enda pemerani aku ulih ngelepaska aku, laban nadai orang ke jai berani bediri di mua Allah Taala.


text:
Awakka aku minta dua bengkah utai. Enti Nuan besetujuka utai nya, nya baru aku enda belalai ari Nuan.


text:
Kati Nuan nguji ngemba aku? Aku tu orang ke nadai guna, semina daun ti dikebuka ribut. Nuan nyerang sebatang rumput ti rangkai.


text:
Nuan balat amat nyalah aku. Indah penyalah ti dikereja aku lebuh aku agi biak, deh dikingatka Nuan semua.


text:
Nuan nanchang kaki aku ngena rantai. Nuan nengkilaka genap singkang aku. Indah bekau kaki aku deh abis diperesa Nuan.


text:
Semua kitai tu endang ada lemi sereta nadai daya magang. Semua kitai endang enda panjai umur sereta ditinggang penusah seumur idup.


text:
Umur mensia endang udah diletak Nuan. Penyampau bulan alai mensia idup endang udah ditetapka Nuan. Nuan endang udah ngeletak utai nya, lalu utai nya enda ulih diubah.


text:
Anang malik ngagai kami, lalu anang ngachau kami. Awakka kami ngelantangka diri idup merinsa, enti kami ulih.


text:
baka nya meh mensia mati, lalu enda angkat agi. Sida enda dani, seagi-agi langit meruan bisi. Sida enda ulih dani.


text:
Naka meh pemanah enti Nuan ngelalaika aku di dunya pemati. Awakka aku dilalaika nyentuk ngagai maya Nuan badu agi ringat. Udah nya, letak meh maya alai Nuan ngingatka aku.


text:
Enti orang mati, kati iya ulih angkat idup baru? Tang aku deka nganti maya ti manah agi, nganti maya penusah tu abis.


text:
Nya baru Nuan deka ngangau, lalu aku deka nyaut, lalu Nuan deka gaga ati ke aku, ti udah digaga Nuan.


text:
Ai deka numpurka batu, lalu ujan ti bangat deka nusurka tanah. Nya meh jalai Nuan ngerusak pengadang dalam pengidup kami.


text:
Bala anak kami bulih basa, tang kami enda nemu nya, lalu orang pen nadai mega madahka ngagai kami, lebuh sida kena pechat.


text:
Nadai orang ke bepenemu-dalam deka bejaku munyi nuan tauka bejaku ngarika diri empu ngena leka jaku ti nadai reti.


text:
Enti nitihka peneka ati nuan, nadai orang deka nangika Allah Taala, lalu nadai mega orang deka besampi ngagai Iya.


text:
Penyai nuan nyata ari utai ti disebut nuan. Nuan nguji ngelalaika penyai diri ngena pemintar nuan bejaku.


text:
Allah Taala deka ngelantangka ati nuan. Nama kebuah nuan agi nulak nya? Kami udah bejaku ngarika Iya ngena jaku ti alus.


text:
Orang ke bepenemu-dalam udah ngajar utai ti bendar ngagai aku utai ti udah dipelajarka sida ari aki ini sida, lalu sida enda ngelalaika utai ti resia.


text:
Nyawa ti ngemba deka merak ba pending sida, lalu bala penyamun deka nyerang sida lebuh sida ngumbai diri likun.


text:
Sida nadai jalai ngarapka diri ulih rari ari pemetang, laban siti pedang benung nganti, deka munuh sida,


text:
Nya meh pengujung orang ke ngenggam lalu ngedarka jari ngelaban Allah Taala lalu nyakap Iya ti Pemadu Bekuasa.


text:
Sida tu sumbung sereta seruran angkat ngelaban. Sida kieh lalu ngedarka terabai sida lalu belanda mansang ngelaban Allah Taala.


text:
Sida nya meh orang ke ngalahka nengeri ti besai lalu ngerampas rumah ti udah ditinggalka orang rari. Tang semua nengeri enggau rumah nya deka dirusak lebuh maya perang.


text:
Sida enda ulih lama kaya. Nadai utai ti dikembuan sida ulih tan lama. Indah ayuk sida deh deka lesap,


text:
lalu sida enda ulih ngerarika diri ari pemetang. Sida deka nyadi baka dan kayu ti ditunu api, enggau bungai ti dikebuka ribut.


text:
Orang ke enda arapka Allah Taala, nadai peturun, lalu api deka ngerusak rumah ti digaga ngena chara makai suap.


text:
Aku bisi udah ninga jaku ti munyi nya suba. Jaku ti dikena kita merindang aku semina ngasuh ati aku merinsa ngapa.


text:
Enti sema kita baka aku, lalu aku baka kita, aku pen ulih meh mansutka jaku munyi kita, nemu ngilikka pala baka orang ke bepenemu-dalam lalu ngujan kita ngena leka jaku.


text:
Tang utai ti disebut aku nadai ulih nyaup aku, lalu enti aku enda engkeretik, nadai ga nya ulih ngasuh aku badu agi pedis.


text:
Nuan udah nangkap aku. Nuan tu munsuh aku. Aku tu semina tinggal kulit enggau tulang aja, lalu orang ngumbai nya nunjukka penyalah aku.


text:
Allah Taala ringat, lalu nyarikka tubuh aku. Iya begedika aku lalu melutka mata merening ngagai aku.


text:
Sebedau nya, aku udah diau nadai utai ngachau, tang Allah Taala nyekal rekung aku, mangkaka aku, lalu ngeredakka aku. Allah Taala ngaga aku nyadika alai Iya belajar nimbakka laja,


text:
lalu Iya nimbakka laja ngagai aku ari semua endur, laja ti ngebuska isi lalu ngemakalka aku, tang taja pia Iya mengkang enda sinu ati ke aku.


text:
O dunya! Anang ngelalaika utai ti salah ti udah dikereja orang ngagai aku! Anang mampul kangau aku ke minta atur ti lurus!


text:
Aku nyau deka mati. Aku enda tentu ulih enseput agi. Aku nadai utai dianti agi, semina nganti kubur aja.


text:
Aku endang betul ati, Allah Taala. Terima meh leka jaku aku. Nadai orang bukai deka nyukung utai ti disebut aku.


text:
Jaku-dalam ti dulu kelia madahka siku orang nyual pangan iya kena ngulihka duit, lalu bala anak iya merinsa ketegal nya.


text:
Orang ke ngumbai diri nadai penyalah tekenyit ati, lalu semua sida nuduhka aku enda arapka Allah Taala.


text:
Tang enti sema semua sida datai magang lalu bediri di mua aku, aku tetap nadai tetemuka sida nya bisi penemu-dalam.


text:
Tang bala pangan aku ngumbai malam siang hari. Sida ngumbai penampak nyau semak, tang aku nemu diri agi mengkang dalam pemetang.


text:
Aku deka ngumbai kubur nyadika apai aku, lalu ulat ti makai aku deka dikumbai aku indai enggau menyadi indu aku.


text:
Jop, kati nuan enda nemu ngetu bejaku? Enti nuan ngetu bejaku lalu mending, nya baru kami ulih bejaku enggau nuan.


text:
Nuan semina ngemediska diri empu aja ringat baka nya. Kati dunya tu deka nadai orang nguan laban nuan ringat? Kati Allah Taala deka nginsitka bukit kena ngemuaska ati nuan?


text:
Dulu menya sida udah kaya, tang diatu sida lapar. Penusah ti besai bediri, lalu nganti ngimbai sida.


text:
Nuan ngumbai diri manah agi ari aku, lalu ngumbai penusah aku tu nunjukka aku udah ngereja penyalah.


text:
Kati nuan enda nemu, semua utai tu udah dikereja Allah Taala? Iya udah nan panjuk kena Iya nyintak aku.


text:
Aku nyakal ulah Iya ti kasar, tang nadai orang mendingka aku. Nadai orang ninga aku minta atur ti lurus.


text:
Allah Taala udah mempang jalai aku, lalu aku enda ulih nengah jalai nya. Iya udah ngelalaika jalai aku dalam pemetang.


text:
Iya malu aku ba sebelah tubuh. Iya nyabut pengadang aku baka ke nyabut kayu lalu ninggalka aku layu lalu mati.


text:
Allah Taala udah nyungkak bala kami sebilik ninggalka aku. Aku nyau nyadi orang kampar ba orang ke ngelala aku.


text:
Orang ke nyadi temuai dalam rumah aku nyau nadai agi ingatka aku. Bala orang gaji aku ti indu ngaga aku baka orang kampar enggau baka orang bansa bukai.


text:
Bini aku enda tan nyium bau kesuh seput aku, lalu sida menyadi lelaki aku enggai datai semak ngagai aku.


text:
Enti kita nyebut, “Baka ni ku jalai kitai deka merinsaka iya?” Lalu nyebut, “Semua pekara tu bepun ba iya magang”;


text:
kita patut takutka pedang, laban pedang mai pengeringat Allah Taala, ngambika kita nemu, Allah Taala Empu ke ngakim mensia.


text:
Penyai asai ti nyamai disepi sida, datai ke sida nyau ngulum sekeda penyai nya dalam mulut sida, ngambika sida ngasaika penyamai iya.


text:
Orang ke jai ngemutahka pengaya ti dichuri sida. Allah Taala deka ngambi utai nya pulai baru, nyengkaum utai ti dalam perut sida.


text:
Sida enda tau enda ngelengkaka semua utai ti udah ulih sida. Sida nadai peluang ngelantangka diri ngena pengaya sida,


text:
laban sida udah nekanka pengidup, sereta enda ngintu orang ke seranta lalu ngerampas rumah ti udah digaga orang bukai.


text:
Semua utai ti udah ditaruh sida, dirusak magang. Api ti ukai ditungkun jari mensia nunu sida enggau semua sida sebilik.


text:
Beri aku peluang bejaku, lalu udah nya, lebuh aku udah bejaku, nya baru kita tau enchebirka mulut ngeleseka aku.


text:
Orang ke jai enda ngasuh Allah Taala ibuhka sida. Sida enggai nemu peneka Allah Taala dalam pengidup sida.


text:
Dalam runding sida, nadai guna sida betuaika Allah Taala lalu nadai mega penguntung besampi ngagai Iya.


text:
Kati penampak orang ke jai bisi kala dipadamka? Kati sida bisi udah kala dituntung penusah? Kati Allah Taala bisi udah kala ringat ngagai orang ke jai lalu ngukum sida?


text:
Kita ngumbai Allah Taala ngukum anak mit ketegal dosa apai iya. Tang ku aku, “Awakka Allah Taala ngukum orang ke bempu dosa. Awakka Allah Taala ngukum orang ke salah.


text:
Awakka orang ke bedosa diukum ketegal dosa sida empu. Awakka sida ngasaika pengeringat Allah Taala ti Pemadu Bekuasa.


text:
Sekeda orang mengkang bepengerai nyentuk ngagai maya sida mati. Sida lantang ati lebuh sida mati, nadai irau mimit, lalu tubuh sida enda kurus.


text:
Kati kita nadai udah kala berandau enggau orang ke seruran bejalai ngagai menua bukai? Kati kita enda nemu utai ti ditusui sida?


text:
beribu-ribu iku orang enggau nganjung sida. Indah tanah deh nemu begadai-gadai ngelamun bangkai sida.


text:
Kati Allah Taala bisi penguntung enti nuan ngereja utai ti lurus? Kati pemadas pendiau nuan ulih mai penguntung ngagai Allah Taala?


text:
Kena nuan mejalka menyadi nuan mayar utang iya, nuan ngambi gari iya, lalu nejuka iya nadai gari dikena.


text:
Nuan ukai semina enggai nulung indu ke balu, tang nuan mega ngerumpak sereta merinsaka orang ke nadai apai indai.


text:
Kati Allah Taala enda diau di serega ti pemadu tinggi lalu nilik ke baruh ngagai bintang, taja pen sida nya ba endur ti tinggi?


text:
Lalu ku nuan nanya, “Nama utai ti ditemu Allah Taala? Iya dilindung mua hari, nya alai baka ni ku iya ulih ngakim kitai?”


text:
Ku sida bejaku ngagai Allah Taala, ‘Anang ngachau kami,’ lalu ku sida bejaku, ‘Nama utai ti ulih dikereja Allah Taala ti Pemadu Bekuasa ngagai kitai?’


text:
Tang iya ti bendar, Allah Taala Empu ke ngasuh sida nyadi kaya-raja. Aku sigi kejika pelan orang ke jai.


text:
Jop, manah nuan bebaik enggau Allah Taala, lalu badu agi ngaga Iya nyadi munsuh, nya baru Iya deka merekatka nuan.


text:
Sigi amat. Nuan enda tau enda ngemaruhka diri lalu pulai baru ngagai Allah Taala lalu badu agi ngereja penyai ti dikereja dalam rumah nuan.


text:
Nya baru nuan deka seruran manggaika pengarap nuan ba Allah Taala lalu nemu Iya endang penatai pengaga nuan.


text:
Nuan deka mujur dalam semua utai ti dikereja nuan, lalu penampak deka manchar ba jalai ti ditengah nuan.


text:
Naka meh pemanah enti aku tetemuka endur alai aku ulih nemu Allah Taala, lalu nemu chara datai ngagai endur alai Iya.


text:
Aku deka mantaika pekara aku di mua Iya lalu mantaika semua penemu kena aku bejaku ngarika diri empu.


text:
Kati Allah Taala deka ngelaban aku enggau pengabis pengering Iya? Enda. Iya deka mending lebuh aku bejaku.


text:
Aku endang betul ati, lalu aku ulih berandau enggau Allah Taala. Iya deka ngumbai aku nadai penyalah sekali aja enggau ke belama iya.


text:
Aku udah begigaka Allah Taala di timur, tang Iya nadai dia. Aku nadai tetemuka Iya lebuh aku ngiga Iya di barat.


text:
Tang taja pia, Allah Taala nemu genap singkang aku. Enti Iya ngabas ati aku, Iya deka nemu ati aku tuchi.


text:
Enggau ati ti tetap aku nengah jalai ti dipilih Iya lalu aku enda sekali-kali limpang ari jalai nya.


text:
Allah Taala endang enda berubah. Nadai orang ulih nyakal penemu Iya tauka nagang Iya ngereja utai ti deka dikereja Iya.


text:
Allah Taala ti Pemadu Bekuasa udah ngerusak pemerani aku. Allah Taala Empu ke ngasuh aku takut, ukai pemetang, taja pen pemetang udah ngasuh aku enda ulih meda.


text:
Nama kebuah Allah Taala enda ngeletak maya ngakim, hari alai Iya ngayanka atur ti lurus ngagai orang ke betuaika Iya?


text:
Orang nginsitka kelai entara ngambika tanah sida besai agi. Sida ngenchuri jelu bedus, lalu nyimpan jelu nya ba raban jelu sida empu.


text:
Sida ngambi keledai orang ke nadai apai indai, lalu nyimpan jelu sapi ti diempu indu ke balu nyentuk ngagai maya indu nya ulih mayar utang iya.


text:
Nya alai orang ke seranta nyau baka jelu keledai begigaka pemakai di menua puang. Sida nadai endur bukai alai sida begigaka pemakai ke bala anak sida.


text:
Sida dipejalka ngetau ba umai orang bukai, lalu begumpulka buah anggur ari kebun anggur orang ke jai.


text:
Orang ke jai beulunka anak mit ti nadai apai indai, lalu ngambi bala anak orang ke seranta nyadika bayar utang sida.


text:
Sida diasuh mitan buah kana ngulihka minyak, lalu mitan buah anggur ngulihka wain, tang sida empu aus.


text:
Dalam mayuh bengkah nengeri orang ke bakal enggau orang ke nyau deka mati ngangau enggau sabak, tang Allah Taala enggai ibuhka sampi sida.


text:
Orang ke pemunuh angkat dini hari lalu bebunuhka orang ke seranta, lalu lebuh malam hari, iya ngenchuri.


text:
Penchuri tama ngagai rumah orang lebuh malam hari, tang lebuh siang hari sida belalai, ngerarika diri ari penampak.


text:
Orang ke jai anyut ditabanka ai bah, lalu tanah sida disumpah Allah Taala. Sida nadai agi bekereja dalam kebun anggur sida empu.


text:
Sida lela baka seleju ti dipanchar mata hari, enggau laban kemarau. Baka nya meh orang ke bedosa lesap ari dunya orang ke idup.


text:
Indah indai sida empu deh enda agi ingatka sida diatu. Sida diempa ulat, lalu dirusak baka kayu ti udah rebah.


text:
Utai nya nyadi laban sida merinsaka indu ke balu lalu enda ngayanka penelap ngagai sida indu ke nadai anak.


text:
Ngena pengering Iya, Allah Taala ngerusak orang ke kering. Allah Taala bekereja, lalu orang ke jai mati.


text:
Orang ke jai kaya enda lama, tang udah nya sida layu baka rumput, baka tangkai gandum ti udah ditetak.


text:
Allah Taala endang amat bekuasa. Semua orang enda tau enda nangika Iya. Iya meri pemaik ngagai perintah Iya di serega.


text:
Kati orang ulih ngitung bala melikat ke bekereja ke Iya? Kati bisi endur ti enda kena panchar penampak Allah Taala?


text:
Tang tu semina nunjukka mimit aja pemesai kuasa Iya, semina jaku telai ti udah didinga kitai. Sapa nemu pemesai kuasa Allah Taala?


text:
Aku besumpah dalam nama Allah Taala ti Pemadu Bekuasa, ti idup, ke enggai meri aku atur ti lurus tang ngasuh pengidup aku balat tusah:


text:
Aku enggai sekali-kali ngumbai kita ngena. Aku deka majak ngumbai diri nadai penyalah nyentuk ngagai maya aku mati.


text:
Aku enggai sekali-kali badu ngumbai diri ngena. Aku endang nemu diri nadai udah ngereja utai ti salah.


text:
Awakka semua orang ke nyakal sereta ngelaban aku diukum baka orang ke jai enggau orang ke enda lurus.


text:
Awakka aku ngajar kita pasal pemesai kuasa Allah Taala, lalu nerangka utai ti udah diperambu Allah Taala ti Pemadu Bekuasa.


text:
Tang enda ibuh, laban kita empu udah meda utai nya. Nya alai nama kebuah kita bejaku mapap munyi nya?


text:
Sida nyangka mayuh anak lelaki, tang semua sida nya deka mati beperang. Bala anak sida seruran suntuk pemakai.


text:
Ba pengujung iya sida deka gali natka pengaya diri, lalu lebuh sida dani, sida deka nemu pengaya sida nyau nadai agi.


text:
Kabut nya nyau guntam-guntam mangkaka sida lebuh sida belanda, ngenakutka sida ngena kuasa iya ti tau ngerusak.


text:
Orang ngiga utai dalam lumbung ti pemadu petang. Sida ngiga di buntut dunya, lalu ngali batu dalam petang.


text:
Sida numbak lumbung jauh ari endur alai orang diau, jauh ari endur ti udah kala ditengah mensia. Dia meh endur alai sida gawa kediri-diri, betayun ngena tali dalam lumbung nya.


text:
Menaul nadai nemu jalai tama ngagai lumbung nya, indah burung ti pemadu lansik deh enda kala meda lumbung nya.


text:
Batu jakut kuning ti pemadu manah, enggau emas ti pemadu tulin Enda ulih dibandingka enggau penemu-dalam.


text:
lebuh Allah Taala ngeletak endur alai ai ujan labuh, enggau arus ti deka ditengah kilat enggau mua hari,


text:
Ku Allah Taala bejaku ngagai mensia, “Enti kita deka bepenemu-dalam, kita enda tau enda nangika TUHAN. Enti kita deka nemu reti utai, kita enda tau enda ngelengkaka penyai.”


text:
Lebuh maya nya suba Allah Taala endang seruran enggau aku lalu meri aku penampak lebuh aku bejalai nengah petang.


text:
Allah Taala ti Pemadu Bekuasa bisi enggau aku lebuh maya nya suba, lalu aku dikelingi semua anak aku.


text:
Bala jelu sapi enggau kambin aku mansutka mayuh ai tusu, lalu aku bulih mayuh minyak kana ari pitan aku.


text:
bala orang ke biak meri awak jalai aku mansa lebuh sida meda aku, lalu orang ke tuai bediri masa aku.


text:
Lebuh orang ke seranta ngangau, aku nulung sida. Aku nulung orang ke nadai apai indai, ti nadai orang nulung.


text:
lalu lebuh aku udah badu bejaku, sida nadai ibuh nambahka jaku ngagai utai ti disebut aku. Leka jaku aku ngenyamaika ati sida baka leka ujan.


text:
Genap iku sida bela gaga ati nerima jaku aku, baka orang bumai ke gaga ati ke ai ujan lebuh musin bungai.


text:
Aku nyadi tuai sida, lalu meri pemutus penemu. Aku nguluka sida baka raja ke nguluka bala soldadu iya, lalu ngelantangka sida, lebuh ati sida tusah.


text:
Tang diatu, lelaki ke biak agi ari aku, beduan aku! Apai sida endang nadai guna, datai ke aku enggai ngasuh sida nulung ukui aku ngibun bedus.


text:
Sida iya kelalu seranta sereta keberuran datai ke sida nyau bekunyahka urat ti rangkai ba tanah lebuh malam hari, di menua ti nadai orang nguan.


text:
Sida nyabut lalu makai sebarang utai ti tumbuh di menua puang. Indah urat utai ti enda nyamai, deh abis diempa sida!


text:
Diatu sida datai lalu ketawaka aku. Ba sida, aku tu nadai reti tang semina orang ke diketawaka sida.


text:
Sida nyau kejika aku. Sida ngumbai diri kelalu manah lalu enda patut begulai enggau aku, lalu ngeludah mua aku.


text:
Laban Allah Taala udah ngasuh aku lemi sereta nadai daya agi, sida lalu ngelaban aku enggau naka pemalat.


text:
Bala orang ke jai tu lalu nyerang aku ari mua. Sida muru aku. Sida sedia deka nyerang aku lalu ngerusak aku.


text:
Aku balat amat takut. Pangkat aku lenyau, baka ke dikesuhka ribut, lalu pengandal aku ke diri deka menang, lesap baka mua hari.


text:
Aku ngangauka Nuan, O Allah Taala, tang Nuan nadai kala nyaut, lalu lebuh aku besampi, nuan enda mending.


text:
Aku nemu Nuan deka ngasuh aku mati, lalu muai aku ngagai endur ti endang udah digalau Nuan ke semua mensia.


text:
Kati aku enda kala nyabak enggau orang ke ditinggang penusah lalu berasai sinu ati ke orang ke suntuk?


text:
Aku bejalai dalam petang, nadai dipanchar mata hari. Aku bediri di mua orang mayuh, minta saup orang.


text:
Dulu menya aku ninga munyi musik ti ngasuh ati gaga, tang diatu aku semina ninga munyi orang ke ngulit enggau nyabak.


text:
Nama utai ti dikereja Allah Taala ti Pemadu Bekuasa ngagai kitai? Baka ni ku jalai Iya malas utai ti dikereja mensia?


text:
Awakka Allah Taala nimbang aku ngena dachin ti betul, nya baru Iya deka nemu aku endang nadai penyalah.


text:
Enti aku udah limpang ari jalai ti ngena tauka nejuka diri tetengukka penyai, enti jari aku udah kamah laban dosa,


text:
Enti aku enda, baka ni ku aku ulih bediri di mua Allah Taala ila? Nama utai ti deka disebut aku lebuh Allah Taala datai ngakim aku?


text:
aku meri iya gari ti digaga ari bulu bedus ari raban bedus aku empu. Nya baru iya deka muji aku enggau pengabis ati iya.


text:
Enti aku udah nipu anak mit ti nadai apai indai, ketegal aku nemu diri deka menang enti aku bechara dalam kot,


text:
Aku nadai kala nangika jaku orang. Aku nadai kala enda bemunyi, tauka diau di rumah, ketegal takutka diri dikeleseka sida.


text:
Kati orang nadai deka mendingka utai ti disebut aku? Aku besumpah, semua utai ti disebut aku endang amat magang. Awakka Allah Taala ti Pemadu Bekuasa nyaut aku. Enti dawa ti dikena munsuh aku besalahka aku dituliska magang ngambika aku ulih meda dawa nya,


text:
Aku deka madahka ngagai Allah Taala semua utai ti udah dikereja aku lalu enda malu bediri di mua Iya.


text:
lalu enti aku udah bisi makai utai ti tumbuh ba tanah nya tang nejuka orang ke nanam utai nya, lapar


text:
awakka umai aku tumbuh rumput enggau lalang lalu enda tumbuh gandum enggau barli. Baka nya ku pengujung jaku Jop.


text:
Tang siku orang ke bediri semak dia, ke benama Elihu, nyau enda ulih natka diri agi pedis ati, laban Jop beluruska diri empu lalu besalah Allah Taala. (Elihu nya anak Barakel, peturun Bus, ari raban peturun Ram.)


text:
Iya mega pedis ati ngagai pangan Jop ke tiga iku nya, laban sida nadai nemu jalai nyaut Jop, ti ngujungka Allah Taala baka ke salah.


text:
lalu belabuh bejaku. Aku tu biak, lalu kita tuai. Nya kebuah aku enda berani mantaika runding diri ngagai kita,


text:
laban dalam runding aku, kita patut bejaku dulu, lalu kita ke tuai patut bekunsika penemu-dalam ti dikembuan kita.


text:
Aku udah diau diri mendingka kita, lalu ninga kita alah penemu. Nadai siku kita ulih madahka jaku Jop salah.


text:
Baka ni ku kita tau ngumbai diri udah tetemuka penemu-dalam? Allah Taala enda tau enda nyaut Jop, laban kita enda tesautka iya.


text:
Kati aku patut majak nganti baru aku tau bejaku? Sida enda bemunyi, bediri tegir-tegir, enda nemu utai ti patut disebut diri agi.


text:
laban aku enda nemu chara muji orang, lalu Allah Taala deka ngukum aku enggau ngenyit, enti aku muji sapa-sapa.


text:
Nyangka ukur melikat bisi deka datai nyaup sida, siku ari beribu-ribu iku melikat Allah Taala, ke ngasuh kitai ingatka pengawa kitai.


text:
Enggau ati ti kasih melikat nya bejaku, “Lepaska sida! Sida enda tau nurun ngagai dunya pemati. Tu tebus kena ngelepaska sida.”


text:
Lebuh sida besampi, Allah Taala deka nyaut. Sida deka nyembah Allah Taala enggau ati ti gaga. Allah Taala deka ngaga utai ngena baru ke sida.


text:
Genap iku sida deka bejaku di mua orang mayuh, “Aku udah bedosa. Aku nadai ngereja utai ti ngena, tang Allah Taala udah ngampun aku.


text:
Tang enti nuan bisi utai ti deka disebut nuan, awakka aku ningaka utai nya. Aku deka gaga ati ngumbai nuan ngena.


text:
Tang enti nuan nadai utai disebut, anang bemunyi, lalu pendingka aku, ngambika aku ngajar nuan jalai nyadi orang ke bepenemu-dalam.


text:
“Dingaka jaku aku, kita ke bepenemu-dalam, lalu singitka pending kita ngagai aku, kita ke nemu utai.


text:
Ku Jop nanya, ‘Baka ni ku aku ulih bula lalu ngumbai diri salah? Aku nyau deka mati laban bakal, tang aku enda bedosa.’


text:
Kati orang ke begedika atur ti lurus, ulih megai perintah? Kati kita besalah Allah Taala ti lurus sereta bekuasa,


text:
ke bejaku ngagai raja, ‘Nuan tu nadai guna,’ lalu bejaku ngagai orang ke tinggi pangkat, ‘Nuan tu orang ke jai’;


text:
lalu enda ngemesaika orang ke kaya lebih agi ari orang ke seranta? Laban semua sida iya digaga Iya magang.


text:
Enda lama da agi sida deka mati; Ba urung tengah malam sida digusak lalu mati, lalu orang ke bekuasa ukai dibunuh mensia.


text:
Iya enda ibuh mansik orang ke bekuasa sebedau Iya nganchurka sida, lalu ngeletak orang bukai nganti sida


text:
Ketegal sida, orang ke seranta nyabak ngangauka Allah Taala, lalu Iya ningaka kangau sida ke kena perinsa.


text:
Lebuh Allah Taala enda ngereja utai, sapa ulih mantah Iya? Lebuh Iya ngelalaika mua Iya, sapa ulih meda Iya, nemuka nya bansa tauka orang?


text:
Kati nuan bisi udah minta Allah Taala ngayanka penyalah nuan, lalu nuan besemaya enggai agi ngereja penyai?


text:
Laban nuan nulak utai ti dikereja Allah Taala, kati nuan patut ngarapka Iya deka ngereja utai ti dikinginka nuan? Laban nuan empu ke patut milih, ukai aku; nya alai sebut utai ti ditemu nuan.


text:
Laban iya angkat ngelaban Allah Taala kena iya nambahka dosa diri. Iya betempap jari di mua semua kitai, lalu ngeleseka Allah Taala.”


text:
Enti nuan bedosa ngelaban Iya, nama utai ulih nuan ari nya? Enti nuan ngereja mayuh macham penyalah, nama utai ti dikereja nuan ngagai Iya?


text:
Orang bukai nyau merinsa laban dosa nuan, lalu pengelurus nuan ulih mai penguntung ngagai orang bukai.


text:
ke ngajar sida lebih agi ari ke ngajar jelu di dunya tu, lalu ngasuh sida lebih agi pintar ari burung.


text:
Jop, nuan madahka diri enda ulih meda Allah Taala. Tang nuan patut nganti enggau ati ti liat. Pekara nuan bisi di mua Iya.


text:
Penemu aku luas. Ngena utai ti ditemu aku, aku deka mandangka pengelurus Allah Taala ti udah ngaga aku.


text:
Utai ti disebut aku ngagai nuan nadai bula siti. Orang ke di mua nuan nya orang ke amat bepenemu-dalam.


text:
Iya enda nejuka orang ke bedosa majak idup, lalu Iya meri atur ti lurus ngagai orang ke kena perinsa.


text:
Iya nyaga orang ke lurus. Iya ngemendarka sida merintah baka raja lalu nejuka sida dibasa belama iya.


text:
Allah Taala deka madahka ngagai sida utai ti udah dikereja sida enggau penyalah sida, ti nunjukka sida udah ngenyumbungka diri.


text:
Tang enti sida enda mendingka Iya, sida deka dipantap ngena pedang, lalu mati mengkang nadai nemu utai.


text:
Orang ke enda arapka Allah Taala majak ringat; sida enda besampi minta tulung lebuh Iya nanchang sida.


text:
Allah Taala udah mai nuan pansut ari penusah ngagai endur ti luas ti nadai utai nekul, lalu pemakai ti pemadu manah ditugungka ba mija nuan.


text:
Bejimat nuan, enggai ke nuan nguingka diri ngagai penyai. Pemerinsa nuan endang diasuh datai kena nagang nuan ari penyai.


text:
Nadai orang ulih madahka ngagai Allah Taala utai ti patut dikereja Iya tauka ngumbai Iya udah ngereja penyai.


text:
Nadai orang nemu jalai mua hari mindah tauka jalai guntur meletup di langit, ti alai Allah Taala diau.


text:
nitihka peneka Allah Taala. Sida ngereja semua utai ti diasuh Allah Taala, di semua endur, di serata dunya.


text:
Allah Taala ngasuh ujan ngemasahka tanah. Nyangka Iya ngukum kitai ngena ai ujan, tauka mandangka pengerindu Iya ke kitai.


text:
Kati nuan nemu jalai mua hari ulih melepung di langit, pengawa ti dikereja Allah Taala ngena pengelandik Iya?


text:
Kati nuan ulih nulung Allah Taala mintarka langit lalu ngasuh langit nya kering baka besi ti dipugar?


text:
Diatu penampak di langit nyau manchar terang, kelalu tampak lalu enda ulih diperening kitai, lalu langit udah beresi laban iya dipuputka ribut.


text:
Kuasa Allah Taala endang besai, datai ke kitai enda ulih datai semak ngagai Iya. Iya endang lurus sereta betul dalam semua pengawa Iya enggau kitai.


text:
Nya alai, semua orang endang patut nangika Iya. Iya enggai ibuhka orang ke ngumbai diri bepenemu-dalam.


text:
Sapa ngeletak pemesai dunya? Sapa nerantingka tali kena nyukat pemesai dunya? Kati nuan nemu semua saut ke semua tanya nya?


text:
Aku tu ke ngeletak garis entara darat enggau tasik lalu nagang ai tasik tama nengah pintu ti bekalang.


text:
Ku Aku bejaku enggau ai tasik, ‘Naka tu aja! Anang ngelui tu! Gelumbang nuan ti balat enda tau ngalun ngelui tu.’


text:
Kati nuan udah kala ngasuh merekah pajar merintah dunya lalu ngusak orang ke jai pansut ari endur alai sida ke belalai?


text:
Penampak mata hari ngasuh bukit enggau lebak ayan nyata baka lepi kain, nyengala baka chop ti ditekanka ba tanah liat.


text:
Kati nuan bisi udah kala bejalai ngagai mata ai ti ba buntut tasik? Kati nuan udah kala bejalai nengah buntut tasik?


text:
Kati nuan ulih madahka ikas entara pemetang enggau penampak, tauka ngasuh seduai iya pulai baru lebuh seduai iya udah datai?


text:
Aku nemu nuan ulih ngereja nya, laban nuan tuai amat umur lalu nuan endang bisi dia lebuh dunya digaga!


text:
Kati nuan udah kala bejalai ngagai endur alai mata hari pansut, tauka ngagai endur alai penatai ribut ti muput ari timur?


text:
Kati nuan ulih ngatur pejalai bintang ari musin siti ngagai musin siti lalu ngatur pejalai bintang tiga enggau bintang tujuh?


text:
Sapa chukup bepenemu-dalam lalu ulih ngitung mua hari? Sapa ulih nyingitka mua hari ngambika sida mansutka ujan,


text:
Sapa nupi burung kak lebuh sida terebai segau-segau lapar, lebuh anak sida nyabak minta pemakai ngagai Aku?


text:
Sida diau jauh ari nengeri ti inggar, lalu nadai orang ulih bejinakka sida, lalu ngena sida ngereja pengawa.


text:
Kati nuan ulih nanchang sapi nya ngena tali, lalu mejalka iya ngeradu tanah? Tauka mejalka iya narit pengeradu tanah ba umai nuan?


text:
Burung unta nya baka ke ngumbai telu nya ukai telu iya lalu enda irauka diri deka lebu ngapa betelu.


text:
Kati nuan bisi udah ngasuh sida merejuk baka buntak lalu ngasuh orang takut ninga munyi kesuh idung sida?


text:
Sida ransing ngerumbak tanah ba lebak. Sida belanda mansang beperang enggau pengabis pengering sida.


text:
Kuda betegitik isi ransing, lalu belanda mansang ke mua. Lebuh terumpit disepu, sida enda ulih diau jenuh.


text:
Genap kali terumpit nya disepu, sida inggar ngesuhka seput. Sida nemu ngembau perang sebedau sida datai semak lalu sida ninga bala pemesai merakka nyawa meri atur.


text:
Kati burung menaul bisi belajar ari nuan chara terebai lebuh iya ngerembaika sayap iya lalu nuju ke selatan?


text:
Jop, nuan udah nyakap Allah Taala ti Pemadu Bekuasa. Kati nuan diatu deka ngalahka diri, tauka nyaut?


text:
Iya tu utai ti pemadu ngasuh ati iran ari semua utai ti idup ti digaga Aku! Semina Aku ti ngaga iya ulih ngalahka iya.


text:
Kati nuan deka nambat iya baka ke nambat burung ayam kena ngelantangka ati sida indu ke digaji nuan?


text:
Tegu iya sekali, lalu nuan enggai agi negu iya. Nuan deka seruran ingatka diri ti udah belaban enggau iya!


text:
Lebuh iya engkasi, penampak lalu bekilat, lalu mata iya mirah chinang-chinang baka mata hari ti tumbuh pagi hari.


text:
“TUHAN, Aku nemu Nuan endang bekuasa ari atas semua, lalu Nuan ulih ngereja semua utai ti dikedekaka Nuan.


text:
Nuan nanyaka kebuah aku kakang ati ke penemu-dalam Nuan taja pen aku nadai nemu utai. Aku bejakuka pasal utai ti enda ditemu aku, pasal utai ti nyelai ti enda ulih ditemu aku.


text:
Dulu menya, aku semina nemu utai ti dipadahka orang ngagai aku, tang diatu aku udah meda Nuan ngena mata aku empu.


text:
Nya alai aku malu ke semua utai ti udah disebut aku lalu aku nesal ati lalu ngerabu diri enggau amau enggau abus.


text:
Lebuh TUHAN udah tembu bejaku ngagai Jop, Iya lalu bejaku ngagai Elipas, “Aku ringat ngagai nuan, enggau ngagai pangan seduai ke dua iku nya, laban nuan enda nyebut utai ti bendar pasal Aku, baka nembiak Aku Jop.


text:
Nya alai bai diatu tujuh iku sapi ti lelaki, enggau tujuh iku bedus ti lelaki, ngagai Jop, lalu beri utai nya nyadika piring ke nuan empu. Jop deka besampika nuan, lalu Aku deka nyaut sampi iya, lalu enda ngukum nuan nitihka pemeli nuan. Nuan enda baka iya laban Nuan enda nyebut utai ti bendar pasal Aku.”


text:
Udah nya, lebuh Jop udah besampika pangan iya ke tiga iku nya, TUHAN lalu merekatka iya nyadi kaya-raja baru, lalu meri iya dua kali lipat mayuh agi utai ari ti dikemisi iya sebedau nya.


text:
Semua sida menyadi lelaki enggau menyadi indu Jop, enggau semua pangan iya ke dulu suba, bela datai nemuai ngagai iya, lalu ngintu pengerami makai besai enggau iya ba rumah iya. Sida madahka penyinu ati sida ngagai iya, lalu merindang iya, ketegal semua penusah ti udah diasuh TUHAN ninggang iya. Genap iku sida bela meri iya sesingkap duit, enggau siti tinchin emas.


text:
TUHAN merekatka pengidup Jop lebuh iya nyau tuai, lebih agi ari ti terubah. Jop bisi empat belas ribu iku jelu bedus, enam ribu iku unta, dua ribu iku jelu sapi, enggau seribu iku keledai.


text:
Iya meri nama Jemimah ngagai anak indu iya ke tuai, iya ti kedua Kesiah, lalu iya ke pemadu biak Keren-hapuk.


text:
Nadai indu di serata dunya tu ti bajik agi ari anak indu Jop. Apai sida meri sida ungkup ari pesaka iya, sebaka enggau ungkup ti diberi iya ngagai sida menyadi lelaki sida.


text:
Beberekat meh orang ti enda nitihka penemu orang ke jai, lalu enda nitihka teladan orang ke bedosa ti enda begulai enggau orang ke ngeleseka Allah Taala,


text:
Orang nya baka kayu ti ditanam ba tebing sungai, ti bebuah ninting musin lalu daun iya nadai kala layu. Iya mujur dalam semua utai ti dikereja iya.


text:
Nya alai orang ke jai deka diukum Allah Taala lebuh sida diakim, lalu orang ke bedosa deka diseraraka ari orang ke lurus;


text:
Bala raja sida angkat ngelaban, lalu bala pemerintah sida sama bepekat ngelaban TUHAN enggau ngelaban raja ti udah dipilih Iya.


text:
Udah nya Iya deka bejaku ngagai sida enggau pengeringat, sereta ngenakutka sida ngena pengeringat Iya.


text:
Ku raja nya bejaku, “Aku deka madahka adat ti udah diberi TUHAN. Ku TUHAN bejaku ngagai aku: ‘Nuan tu anak Aku. Sehari tu Aku udah nyadi Apai nuan.


text:
Pinta ari Aku, lalu Aku deka ngaga mayuh bengkah bansa nyadika pesaka nuan, lalu semua dunya deka diempu nuan.


text:
Nuan deka mechahka sida ngena tungkat besi, lalu ngeredakka sida baka ke ngeredakka periuk tanah.’ ”


text:
Tang Nuan, O TUHAN, baka terabai ti ngelingi aku, Nuan ngasuh aku menang lalu ngasuh aku berani baru.


text:
Angkat meh Nuan, O TUHAN! Selamatka aku, O Allah Taala aku! Laban Nuan nampar kuyu semua munsuh aku, Nuan matahka ngeli semua orang ke jai.


text:
O Allah Taala ti penyaga aku, saut aku lebuh aku besampi! Nuan udah nulung aku lebuh aku tusah. Kasihka aku diatu, lalu dingaka sampi aku.


text:
O mensia, ni pengelama kita deka mechat aku? Ni pengelama kita deka mengkang rindu ngena jaku ti nadai reti, lalu begigaka utai ti bula?


text:
Tang kita enda tau enda nemu, TUHAN udah milih orang ke lurus nyadika enggi Iya; TUHAN ninga lebuh aku ngangauka Iya.


text:
Kita tau ringat, tang anang bedosa; Berandau enggau ati kita empu ba peninduk kita, lalu anang engkeretik.


text:
Mayuh orang deka nyebut: “Naka meh pengerindu meda utai ti manah! Peda meh kami enggau penelap Nuan, O TUHAN!”


text:
Nuan udah nyimpan mayuh agi pengaga ke dalam ati aku ari pengaga ti dikembuan sida lebuh sida mayuh gandum enggau wain.


text:
Aku deka gali lalu tinduk dalam pemaik. laban semina Nuan siku aja, O TUHAN, ke ulih ngasuh aku diau likun.


text:
O TUHAN, lebuh pagi hari Nuan mendingka munyi nyawa aku; Lebuh pagi hari aku nyendiaka piring ke Nuan, lalu nengkila.


text:
Tang ketegal pengerindu Nuan ti besai aku deka tama ngagai rumah Nuan. Aku deka nyembah Nuan dalam Rumah Sembiang Nuan ti kudus enggau ati ti nangika Nuan.


text:
Iring meh aku O TUHAN ngena pengelurus Nuan laban aku bisi munsuh; Gaga jalai Nuan lurus di mua aku.


text:
Laban jaku sida bula magang; Ati sida semina deka ngerusak. Batang rekung sida nya kubur ti telenga, lalu dilah sida semina ngelangkung aja.


text:
Ukum meh sida, O Allah Taala. Awakka akal sida ngerusak sida empu. Buai sida laban sida udah ngereja mayuh macham penyalah, laban sida udah angkat ngelaban Nuan.


text:
Tang awakka semua orang ke ngiga pengelikun dalam Nuan, gaga ati; lalu awakka sida belagu gaga ati; lalu jaga meh sida, ngambika orang ke rinduka nama Nuan deka gaga ati ke Nuan.


text:
Laban Nuan merekatka orang ke lurus, O TUHAN; Nuan mungkur iya ngena pengerindu baka ke mungkur iya ngena terabai.


text:
Nguing meh Nuan ngagai aku, O TUHAN lalu selamatka aku. Lepaska aku ketegal pengerindu Nuan ti meruan belama iya.


text:
Aku nyau lelak bedemuh. Genap malam peninduk aku basah laban ai mata. Panggal aku nyau basah laban ai mata aku.


text:
O TUHAN Allah Taala aku, aku ngenduh ngagai Nuan; Selamat lalu lepaska aku ari semua orang ke begagaika aku,


text:
enti aku udah malas pangan aku ngena penyai tauka ngenchuri utai ari munsuh aku enggau nadai kebuah,


text:
awakka munsuh aku begagaika aku lalu ulih nitihka aku, lalu awakka iya ngelunjak aku ba tanah, lalu nejuka semengat aku begulai enggau amau.


text:
Angkat meh Nuan O TUHAN, mai pengeringat Nuan! Bediri meh Nuan TUHAN ngelaban pengeringat bala munsuh aku. Dani meh Nuan, O Allah Taala aku; Nuan deka ngakim.


text:
Nuan endang ngakim semua mensia. Akim meh aku, O TUHAN, nitihka pengelurus aku nitihka pemetul ati aku.


text:
Awakka penyai orang ke jai abis magang, tang awakka Nuan ke lurus, Nuan ke meresa semua runding enggau ati, nyadi Allah Taala ti lurus.


text:
Enti sida enda ngubah ulah diri, Allah Taala deka ngansah pedang Iya. Iya udah narit lalu nyendiaka panah Iya.


text:
Peda chara orang ke jai berundingka jalai ngereja penyai. Iya berunding deka ngaga pengachau, lalu ngemulaka orang.


text:
Aku deka meri terima kasih ngagai TUHAN ketegal pengelurus Iya, lalu aku deka belagu muji nama TUHAN ti Pemadu Tinggi.


text:
O TUHAN, ti TUHAN kami. Naka meh pemesai kuasa nama Nuan di serata dunya! Nuan ke bempu mulia ti tinggi ngilah langit, ke dipuji


text:
bala nembiak enggau bala anak mit. Nuan udah ngaga kuta kena Nuan ngelaban munsuh Nuan, kena Nuan nagang munsuh enggau orang ke ngiga balas.


text:
Lebuh aku engkadah ke langit ti udah digaga Nuan, engkadah ngagai bulan enggau bintang ti udah di atur Nuan,


text:
aku lalu nanya: ‘Sapa mensia, alai Nuan deka bedulika sida? Sapa anak mensia, alai Nuan deka ibuhka sida?’


text:
Tang taja pia, Nuan udah ngaga iya semina baruh mimit ari Nuan Empu, lalu Nuan udah meri iya mulia enggau basa nyadika makota iya.


text:
Nuan udah ngasuh iya merintah semua utai ti digaga Nuan; Nuan udah ngengkahka semua utai di baruh kaki iya,


text:
Aku deka meri terima kasih ngagai TUHAN enggau pengabis ati aku. Aku deka nusui pasal semua utai ti badas ti udah dikereja Nuan.


text:
Nuan endang lurus sereta betul ati lebuh Nuan ngakim, lalu pemutus penemu Nuan ngelantangka ati aku.


text:
Munsuh kami abis lengis belama iya. Nuan udah ngerusak nengeri sida, lalu sida nadai agi dikingatka.


text:
TUHAN nyadi kuta alai orang ngenduh lebuh sida kena perinsa, nyadi kuta alai sida diau lebuh maya tusah.


text:
Orang ke nemu Nuan, TUHAN, deka manggaika pengarap sida ba Nuan. Nuan enda ninggalka orang ke datai ngagai Nuan.


text:
Allah Taala ingatka orang ke merinsa. Iya nadai kala enda ingatka sabak sida, lalu Iya ngukum orang ke udah ngereja utai ti salah ngagai sida.


text:
ngambika aku ulih bediri di mua orang di Jerusalem lalu madahka ngagai sida semua utai ti ngasuh aku muji Nuan, Aku deka rami gaga laban Nuan udah nyelamatka aku.


text:
Orang kapir udah labuh ngagai lubang kebung ti udah ditumbak sida empu; lalu kaki sida udah disintak jarin ti udah ditan sida empu.


text:
TUHAN udah mandangka Diri ngena pengelurus pemutus penemu Iya, lalu orang ke jai udah disintak pengawa ti dikereja jari sida empu.


text:
Laban orang ke suntuk deka seruran dikingatka, lalu pengadang orang ke seranta enda lenyau belama iya.


text:
Orang ke jai sumbung, lalu merinsaka orang ke seranta. Tangkap meh sida ngena panjuk ti udah digaga sida empu.


text:
Orang ke jai mujur dalam semua utai. Sida enda meretika atur Allah Taala. Sida enchebirka mulut ngeleseka bala munsuh sida.


text:
Sida nyumpah orang, bejaku bula, lalu ngemba orang. Sida jampat nyebut jaku ti jai, ti mandangka pemenchi.


text:
Sida belalai ba genturung pendiau orang, deka munuh orang ke nadai penyalah. Sida nengkilunka orang ke nadai daya.


text:
Ku orang ke jai berunding dalam ati diri, “Allah Taala enggai ibuh! Iya udah mejamka mata Iya, lalu enda ulih meda aku!”


text:
Nama kebuah orang ke jai ngeleseka Allah Taala lalu berunding dalam ati diri, “Iya enggai ngukum aku”?


text:
Tang Nuan meda. Nuan endang seruran meda penusah enggau pemerinsa lalu seruran sedia deka nulung. Orang ke nadai daya, nyerahka diri ngagai Nuan. Nuan endang seruran nulung orang ke suntuk.


text:
Rusak meh kuasa orang ke jai. Ukum meh sida ketegal penyalah ti udah dikereja sida datai ke sida badu agi ngereja utai nya.


text:
Nuan endang deka ningaka sabak orang ke kena tekan, enggau orang ke nadai apai indai. Nuan deka meri atur ti manah ngagai sida, ngambika orang badu agi ngemba sida.


text:
Aku ngarapka TUHAN deka ngintu aku likun. Naka meh pemeli nuan lebuh nuan nyebut ngagai aku, ‘Terebai meh nuan kebukai baka burung ti terebai ngagai bukit,


text:
laban orang ke jai udah narit panah lalu nyelintingka laja sida ari endur ti petang, ngagai orang ke badas.


text:
TUHAN bisi dalam Rumah Sembiang Iya ti kudus. Kerusi diraja Iya endang di serega. Iya ngemataka mensia di semua endur lalu nemu utai ti dikereja sida.


text:
TUHAN endang lurus sereta rinduka pengawa ti manah. Orang ke ngereja pengawa ti manah deka diau begulai enggau TUHAN.


text:
‘Kami bulih utai ti dikedekaka kami ngena jaku kami empu. Kami deka nyebut utai enggau sepeneka kami empu, lalu nadai orang ulih nagang kami.’


text:
“Tang diatu Aku deka datai,” ku TUHAN bejaku, “laban orang ke suntuk ditekanka orang lalu orang ke kena perinsa, bedemuh natka diri pedis. Aku deka meri sida pengelikun ti dikedekaka sida.”


text:
Semaya TUHAN endang tau dikarapka. Semaya Iya baka pirak ti tulin, ti dituchi tujuh kali dalam serumbung api.


text:
Orang ke jai bisi di semua endur, lalu semua orang bela muji utai ti jai. Ibun kami likun, O TUHAN, lalu jaga kami ari orang ke baka nya.


text:
Ni pengelama Nuan agi mengkang enda ingatka aku, O TUHAN? Belama lama iya? Ni pengelama Nuan agi mengkang belalai ari aku?


text:
Ni pengelama aku enda tau enda natka penusah? Ni pengelama ati aku enda tau enda sinu siang malam? Ni pengelama munsuh aku bekuasa atas aku?


text:
Malik ngagai aku, O TUHAN Allah Taala aku, lalu saut aku. Pulaika pengering aku ngagai aku baru. Anang nejuka aku mati.


text:
Anang nejuka munsuh aku nyebut, ‘Kitai udah ngalahka iya.’ Anang nejuka sida ngalah lalu ketawaka aku.


text:
Aku manggaika diri ba pengerindu Nuan ti meruan belama iya. Aku deka gaga ati laban Nuan deka ngidupka aku.


text:
Ku orang ke beli bejaku dalam ati diri, ‘Allah Taala endang sigi nadai!’ Semua sida nya jai magang, lalu sida udah ngereja utai ti balat jai. Nadai siku sida ngereja utai ti ngena.


text:
TUHAN nilik ke baruh ari serega ngagai kitai mensia deka meda enti kitai ti nyembah Iya bisi bepenemu-dalam.


text:
Tang semua sida udah salah magang. Semua sida bela jai magang. Nadai siku sida ngereja utai ti ngena, siku pen nadai.


text:
Ku TUHAN nanya, ‘Kati sida enda nemu? Kati semua orang ke jai nya nadai nemu utai? Sida ngerumpak bala nembiak Aku, lalu sida nadai kala besampi ngagai Aku.’


text:
Aku bebendar besampi minta pengelepas datai ari Sion ngagai orang Israel. Naka meh pengelantang ati orang Israel lebuh TUHAN ngasuh sida kaya-raja baru!


text:
TUHAN, sapa tau tama ngagai Rumah Sembiang Nuan? Sapa tau nyembah Nuan di Sion, bukit Nuan ti kudus?


text:
Semina orang ke ngasika Allah Taala dalam semua utai lalu seruran ngereja utai ti ngena, ke nyebut utai ti amat sereta tau dikarapka,


text:
lalu enda betenahka orang. Sida nadai ngereja penyalah ngagai pangan diri lalu sida enda mega nusui berita ngapa pasal pangan diri.


text:
Sida begedika orang ke ditulak Allah Taala, tang masa orang ke nangika TUHAN. Sida seruran ngamatka semaya sida, enda ngira pemesai ungkus nya.


text:
Sida nyali orang duit, lalu enda minta anak duit nya, lalu sida enda ulih diumpan makai suap nyadika saksi ngelaban orang ke nadai penyalah. Barang sapa ngereja utai tu, deka diau likun berari.


text:
Aku nyebut ngagai TUHAN, “Nuan TUHAN aku. Semua utai ti manah ti dikemisi aku, datai ari Nuan magang.”


text:
Naka meh pemanah bala nembiak TUHAN ti tetap ati ngagai Iya! Aku bisi amat ati deka begulai enggau sida.


text:
Orang ke nyembah petara bukai, deka ditinggang mayuh macham penusah. Aku enggai enggau sida ngenjuk piring. Aku enggai nyembah petara sida.


text:
Semina Nuan aja, TUHAN, ke dikemisi aku lalu Nuan meri aku semua utai ti dipeguna aku. Pengidup aku ba jari Nuan.


text:
laban Nuan nyaga aku ari kuasa pemati. Aku udah betuaika Nuan enggau ati ti tetap, lalu Nuan enda ninggalka aku di dunya pemati.


text:
Nuan nunjukka ngagai aku jalai ti nuju ngagai pengidup. Ati aku gaga laban Nuan bisi enggau aku lalu ati aku lantang belama iya.


text:
O TUHAN, pendingka aku ke minta atur ti lurus. Pendingka sabak aku ke minta tulung! Dingaka sampi aku, laban sampi aku endang amat.


text:
Nuan nemu ati aku. Nuan udah datai ngagai aku lebuh malam hari. Nuan udah meresa semua ati aku lalu nadai tetemuka pengingin ti jai dalam aku. Aku nadai bejaku jai


text:
Aku besampi ngagai Nuan, O Allah Taala, laban Nuan nyaut aku. Nya alai singitka pending Nuan ngagai aku, lalu pendingka jaku aku.


text:
pandangka pengerindu Nuan ti manah, lalu selamatka aku. Lebuh aku ngimbai Nuan, aku likun ari munsuh.


text:
Datai meh Nuan TUHAN! Serang meh munsuh aku lalu alahka sida! Selamatka aku ngena pedang Nuan ari jari orang ke jai.


text:
Selamatka aku ari orang ke bisi semua utai ti dikedekaka sida. Ukum meh sida ngena pemerinsa ti udah ditaga Nuan ke sida. Awakka ukum nya chukup ke bala anak sida enggau ke bala uchu-ambu sida!


text:
Tang aku deka meda Nuan, laban aku nadai ngereja penyalah. Lalu lebuh aku dani, aku deka gaga ati laban Nuan bisi enggau aku.


text:
TUHAN nyadika penyaga aku. Iya nyadi kuta aku ti tegap. Allah Taala aku nyadika penyaga aku, lalu aku likun begulai enggau Iya. Iya ngelindung aku baka terabai. Iya nyaga aku ngambika aku likun.


text:
Lebuh aku dituntung penusah, aku ngangauka TUHAN. Aku ngangauka Allah Taala aku. Iya ninga aku dalam rumah Iya. Iya ninga kangau aku.


text:
Udah nya tanah begetar sereta berenyang. Pugu bukit beguyat sereta berenyang, laban Allah Taala ringat.


text:
Asap lalu pansut ari lubang idung Iya, lalu daun api ti nyelar, enggau bara api pansut ari nyawa Iya.


text:
Udah nya TUHAN lalu bejaku ari langit munyi guntur, lalu munyi nyawa Iya ti Pemadu Tinggi bisi didinga.


text:
Buntut tasik ayan, lalu pugu dunya pegari, lebuh Nuan ngerara munsuh Nuan, O TUHAN, lalu merakka nyawa Nuan ngagai sida laban Nuan ringat.


text:
Iya ngelepaska aku ari bala munsuh aku ti bekuasa enggau ari semua orang ke begedika aku, laban sida kelalu kering.


text:
O TUHAN, Nuan endang tetap ati ngagai orang ke tetap ati ngagai Nuan. Nuan badas enggau orang ke pemadu badas.


text:
Naka meh pemanah utai dikereja Allah Taala! Jaku Iya endang tau dikarapka! Iya baka terabai ke semua orang ke minta diri dijaga Iya.


text:
O TUHAN, Nuan nyaga aku lalu ngelepaska aku. Nuan udah ngibun aku, lalu ngaga aku nyadi orang ke tinggi pangkat, lalu kuasa Nuan udah ngasuh aku likun.


text:
Sida nyabak minta tulung, tang nadai orang deka ngidupka sida. Sida ngangauka TUHAN, tang Iya enda nyaut.


text:
Nuan udah ngelepaska aku ari orang ke seruran angkat ngelaban lalu ngasuh aku merintah mayuh bengkah bansa. Orang ke enda dikelala aku diatu udah nyadi nembiak aku.


text:
lalu ngelepaska aku ari bala munsuh aku. O TUHAN, Nuan udah ngasuh aku menang ngelaban munsuh aku lalu nyaga aku ari orang ke mangah.


text:
Allah Taala ngasuh raja Iya menang. Iya seruran ngayanka pengerindu ti meruan belama iya ngagai orang ke udah dipilih Iya, ngagai David enggau peturun iya belama iya.


text:
Tang taja pia, pesan sida ngelekai di serata dunya lalu didinga nyentuk ngagai ujung dunya. Allah Taala udah ngaga rumah di langit ke mata hari.


text:
Mata hari nya pansut pagi hari baka lelaki ke gaga ditikah, baka pelumba ke gagit ati deka belumba belanda.


text:
Mata hari nya belabuh ba ujung langit puting setak lalu meraka ngagai puting setak. Nadai utai ulih ngelalaika diri ari pengangat iya.


text:
Adat TUHAN endang pemadu badas. Iya meri pengering ti baru. Pesan TUHAN endang tau dikarapka meri penemu-dalam ngagai orang ke nadai penemu-dalam.


text:
Adat TUHAN endang ngena, lalu ngelantangka ati. Pesan TUHAN endang terang lalu iya ngasuh orang meretika utai.


text:
Bebasaka TUHAN nya utai ti manah, lalu basa nya deka majak belama iya. Atur ti diberi TUHAN endang lurus. Atur nya endang nadai kala berat sepiak.


text:
Intu aku likun mega ari dosa ti dikereja enggau sengaja. Anang nejuka dosa nya merintah aku. Nya baru aku deka nyadi pemadu badas sereta dilepaska ari penyai dosa.


text:
Awakka jaku enggau runding aku manah dipeda Nuan, O TUHAN! Laban Nuan Empu ke alai aku ngenduh, sereta nyadi penebus aku!


text:
Nya baru kami deka manjung gaga ati ke pemenang nuan lalu muji Allah Taala kitai kena ngerami pemenang nuan. Awakka TUHAN nyaut semua peminta nuan.


text:
Diatu baru aku nemu TUHAN meri pemenang ngagai raja ti udah dipilih Iya. Iya nyaut raja nya ari serega Iya ti kudus lalu ulih kuasa Iya, Iya meri raja nya pemenang ti besai.


text:
Sekeda orang manggaika pengandal sida ba kerita perang sida lalu sida ti bukai manggaika pengandal sida ba kuda sida, tang kami manggaika pengandal kami ba kuasa TUHAN Allah Taala kami.


text:
Raja gaga ati, O TUHAN, laban Nuan udah meri iya pengering. Iya gaga ati laban Nuan udah ngasuh iya menang.


text:
Raja manggaika pengandal iya ba TUHAN ti Pemadu Bekuasa. Lalu iya deka seruran diau likun laban pengerindu TUHAN endang meruan.


text:
Lebuh iya pegari, iya deka ngerusak sida baka api. TUHAN deka ringat lalu makai sida, lalu api deka makai sida.


text:
Kami muji Nuan, O TUHAN, laban pengering Nuan endang amat besai! Kami deka belagu lalu muji kuasa Nuan.


text:
Allah Taala aku, O Allah Taala aku, nama kebuah Nuan ninggalka aku? Nama kebuah Nuan jauh ari aku lalu enda nulung aku, enda ninga demuh aku?


text:
O Allah Taala aku, aku ngangauka Nuan lebuh siang hari, tang Nuan enda nyaut. Aku ngangau lebuh malam hari, tang aku enda ulih belelak.


text:
Aki ini kami udah manggaika pengarap sida ba Nuan. Sida udah ngarapka Nuan, lalu Nuan udah ngelepaska sida.


text:
Sida ngangauka Nuan, lalu sida diselamatka. Sida manggaika pengandal sida ba Nuan, lalu sida enda asa ngapa.


text:
Semua orang ke meda aku, ketawaka aku magang. Sida enchebirka mulut ngagai aku, lalu ngilikka pala sida.


text:
Ku sida bejaku, “Panggaika pengarap nuan ba TUHAN; awakka Iya ngelepaska nuan. Awakka Iya nyelamatka nuan ke dikerinduka Iya!”


text:
Bala munsuh ke ngelingi aku nyau baka raban sapi ti lelaki. Semua sida ngelingi aku magang, baka sapi ti lelaki ti mangah di Basan.


text:
Pengering aku nyau abis, lenyau baka ai ti siuh ba tanah. Semua tulang aku nyau enda betampung agi. Ati aku baka lilin; iya lela dalam dada aku.


text:
Batang rekung aku nyau rangkai baka amau, lalu dilah aku nyau lekat ba kelakanit aku. Nuan ngalika aku malai amau pemati.


text:
Bala orang ke jai bekelingika aku. Orang ke ngereja penyai ngelulung aku. Sida nguyaska jari enggau kaki aku.


text:
Aku deka madahka ngagai bala aku utai ti udah dikereja Nuan. Aku deka muji Nuan ba gempuru sida, munyi tu:


text:
‘Puji meh TUHAN, kita ke nangika Iya! Kemesaika Iya, kita ke peturun Jakop! Sembah meh Iya, kita orang Israel!


text:
Iya nadai kala enda ibuhka orang ke seranta tauka nejuka sida kena perinsa. Iya enda ninggalka sida, tang nyaut sida lebuh sida ngangauka Iya.”


text:
Lebuh orang begempuru, aku deka muji Nuan ketegal utai ti udah dikereja Nuan. Di mua orang ke nyembah Nuan aku deka ngenjuk piring ti udah disemaya aku.


text:
Orang ke seranta deka makai datai ke kenyang. Orang ke datai ngagai TUHAN, deka muji Iya. Awakka sida nyamai diau belama iya!


text:
Semua bansa deka ingatka TUHAN. Sida deka nguing ngagai Iya ari serata dunya. Semua bansa deka nyembah Iya.


text:
Taja pen aku bejalai nengah darung kelemayang pemati, aku enda takut, laban Nuan bisi enggau aku. Pemalu enggau tungkat Nuan ngasuh aku likun.


text:
Nuan nyendiaka pengerami makai besai ke aku di mua munsuh aku. Nuan nata pala aku ngena minyak lalu ngisi jalung aku penuh.


text:
Aku nemu, pemanah enggau pengerindu Nuan deka meruan enggau aku sepemanjai umur aku. Lalu aku deka diau dalam rumah TUHAN belama lama iya.


text:
Dunya enggau semua utai ti dalam dunya endang enggi TUHAN. Dunya enggau semua orang ke diau di dunya endang enggi TUHAN;


text:
TUHAN deka merekat lalu ngidupka sida. Allah Taala ke meri sida pengelepas, deka ngumbai sida nadai penyalah.


text:
Aku manggaika pengarap aku ba Nuan, O Allah Taala aku. Anang nejuka aku alah enggai ke aku malu. Anang nejuka munsuh aku ketawaka aku!


text:
Orang ke manggaika pengarap diri ba Nuan, enda alah, tang orang ke angkat ngelaban Nuan enggau nadai kebuah, deka alah.


text:
Ajar meh aku diau nitihka pemendar Nuan, laban Nuan endang Allah Taala aku, ke ngelepaska aku. Aku endang seruran arapka Nuan.


text:
O TUHAN, kingatka penelap enggau pengerindu Nuan ti meruan belama iya, ti udah diayanka Nuan kenyau ari dulu kelia.


text:
Ampun meh dosa enggau penyalah ti udah dikereja aku lebuh aku agi biak. Kingatka aku, O TUHAN, ulih pengerindu Nuan ti meruan belama iya, enggau ulih pemadas Nuan!


text:
Enggau ati ti tetap sereta enggau pengerindu, Iya nguluka semua orang ke nitihka sempekat Iya, sereta ngasika adat Iya.


text:
Padahka aku tu nadai penyalah, O TUHAN, laban aku udah ngereja utai ti ngena lalu udah manggaika pengarap aku ba Nuan enggau pengabis ati aku.


text:
Laban pengerindu Nuan ti meruan belama iya ngiring aku, lalu aku nitihka Nuan enggau ati ti tetap. Tauka idup taluk ngagai Nuan.


text:
Anang muai aku baka Nuan ke muai orang ke bedosa. Anang nejuka aku diukum baka Nuan ke ngukum orang ke udah munuh orang,


text:
TUHAN meh penampak enggau pengelepas aku. Aku enda takut. TUHAN nyadika kuta nyawa aku; nya alai aku enda takut.


text:
Lebuh orang ke jai ngamuk aku, deka makai aku, iya nya bala munsuh aku, sida deka tesangkut lalu rebah.


text:
Taja pen semua bala soldadu ngelulung aku, aku enda takut. Taja pen munsuh nyerang aku, aku deka mengkang berani.


text:
Aku udah minta siti utai ari TUHAN, utai ti digiga aku; iya nya, aku minta diri diau dalam rumah TUHAN seumur idup, ngambika aku ulih belematika pemadas TUHAN, lalu betanya ngagai Iya dalam Rumah Sembiang Iya.


text:
Laban Iya deka ngelindung aku lebuh maya tusah. Iya deka ngelalaika aku dalam Rumah Sembiang Iya lalu ngengkahka aku ba bukit batu.


text:
Nya alai aku deka ngalahka munsuh ke ngelulung aku. Enggau panjung gaga ati aku deka ngenjuk piring dalam Rumah Sembiang Iya. Aku deka belagu muji TUHAN.


text:
Anang ngelalaika Diri ari aku! Anang ringat ngagai aku. Anang nulak nembiak Nuan. Nuan udah nulung aku. Anang ninggalka aku. Anang ngelengkaka aku, O Allah Taala ti Penebus aku.


text:
O TUHAN, ke penyaga aku, aku ngangauka Nuan. Pendingka sabak aku! Enti Nuan enda nyaut aku, aku deka nurun enggau orang ngagai dunya pemati.


text:
Dingaka aku lebuh aku nyabak ngagai Nuan minta tulung, lebuh aku ngangkatka jari aku ngagai Rumah Sembiang Nuan ti kudus.


text:
Anang ngukum aku baka Nuan ke ngukum orang ke jai, enggau orang ke ngereja penyai, ke bejaku manis ngagai pangan diri tang bisi pemenchi dalam ati sida.


text:
Ukum meh sida ketegal utai ti udah dikereja sida, ketegal penyai ti udah dikereja sida. Ukum meh sida ketegal semua pengawa sida. Beri ngagai sida ukum ti patut diterima sida!


text:
Sida nadai beratika utai ti udah dikereja TUHAN tauka utai ti udah digaga TUHAN. Nya alai TUHAN deka ngukum sida lalu ngerusak sida belama iya.


text:
TUHAN ngelindung sereta nyaga aku. Aku manggaika pengarap aku ba Iya. Iya nulung aku, lalu ngasuh ati aku gaga. Aku belagu muji Iya ngena lagu gaga ati.


text:
Lepaska bala nembiak Nuan, TUHAN, lalu berekatka sida ke enggi Nuan. Awakka Nuan nyadi pengibun sida, lalu ngibun sida belama iya.


text:
Nyawa TUHAN bisi didinga di tasik. Allah Taala ti bemulia bejaku munyi guntur, lalu munyi nyawa Iya belauh ba tasik.


text:
Iya ngasuh semua bukit di menua Lebanon merejuk baka anak sapi lalu ngasuh Bukit Hermon engkechit baka sapi ti lelaki.


text:
Munyi nyawa TUHAN ngusak kayu oak lalu ngugurka daun kayu lebuh semua orang dalam Rumah TUHAN manjung nyebut, “Muliaka Allah Taala!”


text:
Belagu muji TUHAN semua kita ke nembiak Iya! Kingatka utai ti udah dikereja Iya ti Kudus, lalu beri terima kasih ngagai Iya!


text:
Iya ringat enda lama, tang pemadas Iya tan seumur idup. Ai mata nyangka lilih lebuh malam hari, tang pengaga datai lebuh pagi hari.


text:
Nuan udah manah enggau aku, TUHAN. Nuan udah nyaga aku baka kuta ti ba bukit. Tang Nuan ngelalaika Diri ari aku, lalu aku takut.


text:
Nama penguntung Nuan enti aku mati? Nama penguntung Nuan enti aku dibuai ngagai kubur? Kati orang ke mati ulih muji Nuan? Kati sida ulih nusui pasal penetap ati Nuan?


text:
Nuan udah ngubah ati aku ti tusah lalu ngasuh aku betanda gaga ati. Nuan udah muai ati aku ti tusah lalu malut aku ngena pengaga.


text:
Nya alai aku enda tau enda bemunyi. Aku deka belagu muji Nuan. O TUHAN, Nuan meh Allah Taala aku. Aku deka meri terima kasih ngagai Nuan belama iya.


text:
Aku datai ngagai Nuan, O TUHAN, minta Nuan nyaga aku. Anang nejuka aku alah. Nuan endang Allah Taala ti lurus. Aku besampi minta Nuan ngelepaska aku!


text:
Dingaka aku, lalu selamatka sida diatu! Awakka aku ngenduh ba Nuan lalu Nuan ngelindung aku, penyaga ke ngelepaska aku.


text:
Nuan nyadi endur alai aku ngenduh, nyadika penyaga aku. Iring lalu uluka aku, munyi ti udah disemaya Nuan.


text:
Aku nyerahka diri ngagai jari Nuan. Nuan udah nebus aku, O TUHAN, laban Nuan endang Allah Taala ti tetap ati.


text:
Aku deka lantang sereta rami gaga ketegal pengerindu Nuan ti meruan belama iya, laban Nuan udah meda pemerinsa aku. Nuan nemu penusah aku.


text:
Nuan nadai kala nyerahka aku ngagai jari munsuh aku. Nuan udah ngemendarka aku bejalai ngagai sebarang endur aku deka.


text:
Kasihka aku, O TUHAN, laban aku dituntung penusah. Mata aku nyau bangkung laban ati aku balat tusah. Aku tu lelak amat.


text:
Aku lelak laban ati aku balat tusah, lalu umur aku nyau pandak laban aku udu nyabak. Aku lembut tulang laban semua penusah aku. Indah tulang aku deh nyau lupis.


text:
Semua munsuh aku, lebih agi orang ke berimbai pendiau enggau aku, kejika aku. Orang ke ngelala aku, takutka aku. Lebuh sida meda aku ba jalai raya, sida rari.


text:
Aku ninga mayuh munsuh betelai. Aku dikelingi utai ti balat ngenakut. Sida ngiga chara kena ngelaban aku, bepekat deka munuh aku.


text:
Aku ngangauka Nuan, O TUHAN. Anang nejuka aku dipechat. Awakka orang ke jai, dipechat. Awakka sida enda bemunyi mansang ngagai dunya pemati.


text:
Padamka jaku orang ke bula, semua orang ke sumbung, enggau tinggi ati, ke bejaku enda bebasaka orang ke lurus.


text:
Naka meh pemanah utai ti badas ti disimpan Nuan ke orang ke ngemesaika Nuan! Semua orang nemu pemadas Nuan, pasal Nuan ke nyaga enggau likun orang ke manggaika pengarap sida ba Nuan.


text:
Nuan ngelalaika sida ba endur Nuan Empu lalu ngibun sida likun ari akal orang bukai. Nuan ngelalaika sida ngambika sida likun ari jaku pechat munsuh.


text:
Puji TUHAN! Naka meh pemanah Iya ngayanka pengerindu Iya ke aku lebuh aku dikelulung sereta diserang munsuh!


text:
Aku takut, lalu berunding ngumbai Iya udah muai aku ari Iya. Tang Iya ninga sabak aku, lebuh aku ngangauka Iya, minta tulung.


text:
Rindu meh kita ke TUHAN, semua kita ke nembiak Iya. TUHAN nyaga orang ke tetap ati, tang ngukum orang ke sumbung nitihka penyumbung sida.


text:
Udah nya aku ngaku dosa aku ngagai Nuan, lalu aku enda ngelalaika penyalah diri. Aku ngaku utai nya ngagai Nuan, lalu Nuan ngampun semua dosa aku.


text:
Nya alai semua nembiak Nuan ke taluk ngagai Nuan patut besampi ngagai Nuan lebuh sida dituntung penusah ngambika penusah nya enda datai ba sida.


text:
Nuan nyadi endur alai aku belalai. Nuan deka ngelepaska aku ari penusah. Aku belagu enggau nyawa ti inggar muji pengelepas ti datai ari Nuan, laban Nuan nyaga aku.


text:
Ku TUHAN bejaku, “Aku deka nunjukka jalai ti patut ditengah nuan. Aku deka ngajar sereta meri nuan jaku lalau.


text:
Anang beli baka kuda tauka baka keledai, ti enda tau enda ditarit ngena repik besi enggau tali ba mulut iya ngambika iya deka nurut.


text:
Orang ke jai sigi enda tau enda natka pemerinsa, tang orang ke arapka TUHAN deka dijaga ulih pengerindu Iya ti meruan belama iya.


text:
Lantang sereta rami gaga meh kita ke lurus ketegal utai ti udah dikereja TUHAN. Manjung gaga ati meh kita ke ngasika Iya!


text:
Nyanyi lagu ti baru ke Iya. Tebah belikan enggau pengabis pengelandik kita, sereta enggau panjung kita!


text:
Lantang meh bansa ti ngaku TUHAN nyadika Allah Taala sida. Beberekat meh orang ke udah dipilih TUHAN nyadika nembiak Iya!


text:
TUHAN ngemataka semua orang ke ngasika Iya, ke manggaika diri ba pengerindu Iya ti meruan belama iya.


text:
Awakka pengerindu Nuan meruan enggau kami, O TUHAN, lebuh kami manggaika pengandal ati kami ba Nuan.


text:
Aku deka muji Iya ketegal utai ti udah dikereja Iya. Awakka semua orang ke kena tekan, mending lalu gaga ati!


text:
Awakka kita empu ngasaika pemadas TUHAN. Beberekat meh orang ke nemu pengelikun lebuh sida begulai enggau Iya.


text:
Indah singa deh bejalai lapar laban sida nadai pemakai, tang orang ke ngasika TUHAN, nadai suntuk utai.


text:
Kedarka sangkuh enggau kapak perang Nuan ngelaban orang ke begagaika aku. Aku minta Nuan besemaya ngidupka aku.


text:
Awakka orang ke nguji munuh aku alah lalu dipechat! Awakka orang ke bepekat ngelaban aku, nikal sereta charut runding!


text:
Awakka pengerusak ninggang sida lebuh sida enda ngadang. Lalu awakka sida disintak panjuk sida empu lalu dirusak!


text:
Enggau pengabis ati aku, aku deka nyebut ngagai TUHAN, “Nadai orang ke sebaka enggau Nuan, O TUHAN. Nuan nyaga orang ke lemi, ari orang ke kering, orang ke seranta, ari orang ke nekanka pengidup sida.”


text:
baka ke besampika pangan tauka menyadi. Aku bejalai nensam laban aku ngulit, baka orang ke ngulitka indai diri.


text:
Tang lebuh aku kena laban penusah, semua sida gaga ati, lalu begempuru ngelingi aku, lalu beduan aku. Orang kampar bepaluka aku, lalu majak bepaluka aku.


text:
Ni pengelama Nuan semina merening aja, O TUHAN? Selamatka aku ari serang sida. Selamatka aku ari bala singa tu!


text:
Nya baru aku deka meri terima kasih ngagai Nuan lebuh bala nembiak Nuan begempuru. Aku deka muji Nuan di mua semua sida.


text:
Anang nejuka bala munsuh aku, orang ke bula nya, ketawa meda aku alah. Anang nejuka orang ke begedika aku enggau nadai kebuah, tuchum gaga ati meda aku balat tusah.


text:
Angkat meh Nuan, O TUHAN, lalu jaga aku. Angkat meh Nuan, O Allah Taala aku, lalu bejaku ngarika aku.


text:
Nuan endang lurus, O TUHAN, nya alai bejaku meh Nuan madahka aku tu nadai penyalah. Anang nejuka munsuh aku ketawaka aku.


text:
Anang nejuka sida bejaku enggau pangan diri, “Kitai udah muai iya! Nya aja utai ti dikedekaka kitai!”


text:
Awakka orang ke ketawaka pemerinsa aku alah sereta charut runding. Awakka orang ke ngumbai diri badas agi ari aku, malu sereta dipechat.


text:
Awakka orang ke ingin deka meda aku dikumbai nadai penyalah, manjung gaga ati, lalu enda ngetu nyebut, “Naka meh pemesai kuasa TUHAN! Iya gaga ati meda nembiak Iya mujur.”


text:
Mulut sida penuh laban akal ti jai enggau jaku ti nipu. Sida enggai agi bekira ngereja utai ti manah.


text:
Lebuh sida gali ba peninduk sida, sida berundingka pelan kena ngereja penyai; Utai ti dikereja sida nadai manah siti, lalu sida nadai kala nulak penyai.


text:
O TUHAN, pengerindu Nuan ti meruan belama iya endang tinggi agi ari langit. Penetap ati Nuan tinggi agi ari remang.


text:
Pengelurus Nuan tinggi baka bukit ti pemadu tinggi. Pengelurus atur Nuan baka penalam tasik. Mensia enggau jelu diibun Nuan magang.


text:
Naka meh pemadas pengerindu Nuan ti meruan belama iya, O Allah Taala! Kami belindung di baruh sayap Nuan.


text:
Kami makai mayuh macham pemakai ti disediaka Nuan ke kami. Nuan meri kami ai irup ari sungai Nuan ti manah.


text:
Peda endur alai orang ke jai udah rebah. Dia meh endur alai sida garing-garing, enda ulih angkat agi.


text:
Panggaika pengarap kita ba TUHAN, lalu kereja utai ti badas; nya baru kita deka diau di menua tu, lantang sereta likun.


text:
Iya deka ngasuh pemadas nuan manchar baka penampak, lalu ngasuh pengelurus nuan manchar terang baka penampak tengah hari.


text:
Diau jenuh di mua TUHAN, lalu anti Iya enggau ati ti liat. Anang irau ketegal orang bukai mujur, tauka ketegal orang bejalaika pelan sida ke jai.


text:
Enda lama da agi orang ke jai deka abis; taja pen kita bebendar begigaka sida, tang kita nadai tetemuka sida.


text:
Orang ke jai nyintak pedang, lalu narit panah sida deka munuh orang ke seranta enggau orang ke suntuk, deka munuh orang ke lurus;


text:
Manah agi diau lurus lalu bempu utai ti mimit aja, ari ke bempu mayuh pengaya tang nyadi orang ke jai;


text:
Tang orang ke jai deka mati, lalu bala munsuh TUHAN deka nyadi baka bungai babas; Sida deka lesap baka asap.


text:
Orang ke jai nginjau utai, lalu enda mayar utai nya pulai baru, tang orang ke lurus meri enggau ati ti gerah mudah lalu majak meri;


text:
laban orang ke diberekatka TUHAN, deka bempu menua tu, tang orang ke disumpah TUHAN, deka diburu ari menua tu.


text:
Lebuh aku agi biak, enggau lebuh aku nyau tuai, aku nadai kala meda orang ke lurus ditinggalka TUHAN, tauka meda bala anak sida nyanda pemakai.


text:
Sida endang seruran meri orang utai enggau ati ti gerah mudah, lalu nyali utai ngagai orang, lalu bala anak sida nyadika berekat.


text:
laban TUHAN rinduka atur ti lurus; Iya enda ninggalka bala nembiak Iya ke tetap ati ngagai Iya. Orang ke lurus deka dijaga Iya belama iya, tang peturun orang ke jai, deka diburu.


text:
tang TUHAN enggai nyerahka orang ke lurus ngagai jari munsuh sida, tauka nejuka sida diukum lebuh sida kena pechara.


text:
Anti meh TUHAN, lalu titihka jalai Iya, lalu Iya deka ngangkatka kita, ngambika kita bempu menua tu; kita deka meda orang ke jai nya dirusak.


text:
Aku bisi udah kala meda orang ke jai nekanka pengidup orang, ngeninggika diri baka kayu sidar ti di menua Lebanon.


text:
Tang lebuh aku mansa udah lepas nya, sida nadai agi dia; taja pen aku begigaka sida, tang aku nadai tetemuka sida.


text:
Peratika orang ke nadai penyalah. Peratika orang ke lurus, laban orang ke diau bebaik enggau orang bukai, deka bisi peturun.


text:
TUHAN nulung sida, lalu ngelepaska sida. Iya ngelepaska sida ari orang ke jai, lalu nyelamatka sida, laban sida belindung ba Iya.


text:
Bala pangan aku, enggau orang ke berimbai pendiau enggau aku, enggai datai semak ngagai aku, ketegal rumbak aku. Indah kami sebilik deh enggai datai semak aku.


text:
Orang ke deka munuh aku, nan panjuk kena sida nyintak aku, lalu orang ke deka ngemediska aku, ngemba madahka diri deka ngerusak aku. Sida nadai nemu badu bepekat ngelaban aku.


text:
Tang aku manggaika pengarap aku ba Nuan, O TUHAN, lalu Nuan, O TUHAN Allah Taala aku, deka nyaut aku.


text:
Ku aku bejaku, “Aku deka bejimat nyaga ulah diri enggai ke dilah aku mai aku bedosa. Aku enggai nyebut utai lebuh orang ke jai bisi semak aku.”


text:
Aku enda bemunyi, enda bejaku. Nyebut pasal utai ti manah pen enda. Tang pemerinsa aku semina mansang balat-sebalat,


text:
lalu ati aku kelalu balat irau. Makin balat agi aku berunding, makin balat agi ga ati aku tusah. Aku nyau enda ulih nagang diri nanya:


text:
Naka meh pemandak umur aku diberi Nuan! Ba Nuan, umur aku endang amat pandak. Iya ti bendar, semua utai ti idup nadai lebih ari kesuh ribut,


text:
baka ayuk. Semua utai ti dikereja kami, nadai guna magang. Kami nugungka pengaya, tang enda nemu sapa ti deka bempu utai nya.


text:
Aku enggai agi bemunyi. Aku enggai agi mansutka jaku, laban Nuan Empu ke ngasuh aku merinsa baka tu.


text:
Nuan ngukum dosa kami ngena jaku anu Nuan, lalu Nuan baka indu gegat, ngerusak utai ti dikerinduka kami. Iya ti bendar, kami tu nadai lebih ari kesuh ribut!


text:
Dingaka sampi aku, O TUHAN, lalu pendingka sabak aku. Datai lalu tulung aku lebuh aku nyabak. Baka semua aki ini aku, Aku tu semina nyadi temuai Nuan enda lama aja.


text:
Iya narit aku pansut ari lubang pemati, ari tanah pasir ti tau nginsap lalu munuh. Iya ngengkahka aku ba atas batu lalu nyaga aku.


text:
Iya ngajar aku nyanyi lagu ti baru, lagu ti dikena muji Allah Taala kitai. Mayuh orang ke meda utai tu deka takut lalu deka manggaika pengarap sida ba TUHAN.


text:
Beberekat meh orang ke manggaika pengarap ba TUHAN, ti enda nyembah engkeramba tauka enggau orang besembahka petara ti pelesu.


text:
Nuan udah ngereja mayuh macham utai ke kami, O TUHAN Allah Taala kami. Nadai orang sebaka enggau Nuan! Nuan udah ngaga mayuh bengkah pelan ti manah ke kami. Aku enda ulih ngenang semua pelan nya, laban pelan nya kelalu mayuh!


text:
Nuan enda begunaka piring enggau pemeri. Nuan nadai minta jelu ti ditunu segala ba alta tauka minta piring pengampun dosa. Tang Nuan udah meri aku pending kena aku ningaka Nuan


text:
Naka meh pengerindu ati aku ngereja peneka Nuan, O Allah Taala aku! Aku nyimpan ajar Nuan dalam ati aku.”


text:
Lebuh semua nembiak Nuan begempuru, O TUHAN, aku madahka berita manah pasal Nuan ke ngelepaska kami. Nuan nemu, aku sigi enggai badu nusui berita nya.


text:
Aku nadai kala ngelalaika berita pasal pengelepas dalam ati aku. Aku endang seruran bejakuka pasal penetap ati enggau pengelepas Nuan. Lebuh semua nembiak Nuan begempuru, aku nadai kala enda bejakuka pasal penaluk enggau pengerindu Nuan ti meruan belama iya.


text:
O TUHAN, aku nemu Nuan enggai badu kasihka aku. Pengerindu enggau penaluk Nuan deka seruran nyaga aku.


text:
Aku dikelulung mayuh macham penusah ti enda ulih diitung! Dosa aku udah tetitihka aku, lalu aku enda ulih meda agi. Sida mayuh agi ari lambar buk ti ba pala aku, lalu aku nyau nadai pemerani agi.


text:
Awakka orang ke nguji munuh aku alah sereta charut runding. Awakka sida ke lantang ati ketegal penusah aku nikal lalu dipechat.


text:
Awakka semua orang ke datai ngagai Nuan lantang sereta gaga ati. Awakka semua orang ke meri terima kasih ketegal pengelepas ti diberi Nuan seruran nyebut, “Naka meh pemesai mulia TUHAN!”


text:
Aku lemi sereta seranta, O TUHAN, tang Nuan nadai kala enda ingatka aku. Nuan meh nyadi Penebus enggau Allah Taala aku. Datai jampat lalu tulung aku!


text:
Beberekat meh orang ke nemu siru enggau orang ke seranta, laban TUHAN deka nulung sida lebuh sida dituntung penusah.


text:
TUHAN deka nyaga sida lalu ngidupka sida. Iya deka ngasuh sida diau lantang senang di menua Israel. Iya enggai nejuka sida pedis laban munsuh.


text:
Bala munsuh aku nyebut utai ti jai pasal aku. Sida keran deka meda aku mati lalu enda dikingatka agi.


text:
Orang ke datai ngabas aku, ukai datai mai ati ti lurus. Sida ngeluluka berita ti jai pasal aku, lalu udah nya bejalai lalu besiburka berita nya di semua endur.


text:
Semua orang ke begedika aku, betelai enggau pangan diri pasal aku, berundingka utai ti pemadu jai pasal aku.


text:
Indah pangan rapat aku, iya ke pemadu dikarapka aku, ke saum empa saum suap enggau aku, deh udah nguing ngelaban aku.


text:
Nuan deka nulung aku, laban aku ngereja utai ti ngena. Nuan deka mai aku seruran begulai enggau Nuan belama iya.


text:
Puji meh TUHAN Allah Taala ke disembah orang Israel! Puji meh Iya diatu enggau belama iya! Amin! Amin!


text:
Siang malam aku nyabak, lalu semina ai mata aja nyadika pemakai aku. Bala munsuh aku seruran nanya, “Dini alai Allah Taala nuan?”


text:
Ati aku balat tusah lebuh aku ngingatka utai ti udah, lebuh aku bejalai enggau orang ngagai rumah Allah Taala lalu nguluka sida lebuh sida bejalai, bala orang ke lantang ati, ke belagu sereta manjung muji Allah Taala.


text:
Nama kebuah ati aku tusah? Nama kebuah ati aku enda lantang? Aku deka manggaika pengandal aku ba Allah Taala, lalu aku deka sekali agi muji Iya ke Penebus enggau Allah Taala aku.


text:
Di menua ti udah alai aku dibuai, ati aku balat tusah. Nya alai aku nguingka runding aku ngagai TUHAN. Iya udah ngasuh semengat aku balat sinu. Penyarut inggar ninggang aku baka ai bah, baka ai wung ti belauh labuh ngagai Sungai Jordan ari bukit Hermon enggau ari bukit Misar.


text:
Awakka TUHAN mandangka pengerindu Iya ti enda berubah, lebuh siang hari, ngambika aku bisi pantun malam hari, sampi ti diberi ngagai Allah Taala ti ngidupka aku.


text:
Ngagai Allah Taala ti nyaga aku, aku nyebut, “Nama kebuah Nuan enda ingatka aku? Nama kebuah aku enda tau enda mengkang natka pemerinsa ba jari munsuh ke merinsaka aku?”


text:
Nama kebuah ati aku balat tusah? Nama kebuah ati aku balat enda lantang? Aku manggaika pengandal aku ba Allah Taala, lalu aku deka sekali agi muji Iya ke Penebus enggau Allah Taala aku.


text:
O Allah Taala, awakka Nuan madahka aku nadai penyalah, lalu bejaku ngarika aku ngelaban orang ke jai. Selamatka aku ari orang ke bula sereta jai!


text:
Nuan nyadika pengelindung aku. Nama kebuah nuan ninggalka aku? Nama kebuah aku enda tau enda mengkang natka pemerinsa ba jari munsuh ti merinsaka aku?


text:
Asuh penampak enggau pemendar Nuan nguluka aku lalu mai aku pulai baru ngagai Sion, bukit Nuan ti kudus, enggau ngagai Rumah Sembiang Nuan, ti alai Nuan diau.


text:
Nya baru aku deka mansang ngagai alta Nuan, O Allah Taala, ngagai Allah Taala ti penatai pengelantang ati aku. Aku deka nebah belikan aku, lalu belagu muji Nuan, O Allah Taala, Allah Taala aku.


text:
Nama kebuah ati aku balat tusah? Nama kebuah ati aku enda lantang? Aku deka manggaika pengandal aku ba Allah Taala, lalu aku deka sekali agi muji Iya ke Penebus enggau Allah Taala aku.


text:
O Allah Taala, kami udah ninga ngena pending kami empu, lalu bala sida aki ini kami udah nusui ngagai kami, pasal pengawa ti besai ti udah dikereja Nuan lebuh maya sida dulu kelia,


text:
pasal Nuan ke muru mayuh bengkah bansa orang kapir lalu ngentapka bala nembiak Nuan diau di menua orang nya; pasal Nuan ke ngukum bansa bukai lalu ngasuh bala nembiak Nuan Empu nyadi kaya-raja.


text:
Bala nembiak Nuan ukai ngalahka menua tu ngena pedang sida. Sida menang ukai laban kuasa sida empu tang laban kuasa enggau pengering Nuan, laban Nuan bisi enggau sida, ti nunjukka Nuan rinduka sida.


text:
Tang diatu Nuan udah nulak kami, lalu nejuka kami alah. Nuan nadai agi bejalai enggau bala soldadu kami.


text:
Orang ke berimbai pendiau enggau kami, meda utai ti dikereja Nuan ngagai kami, lalu sida ngelese sereta ketawaka kami.


text:
Nuan udah ngaga kami nyadika leka jaku sema ba bansa bukai. Sida ngilikka pala sida ngelanyaika kami.


text:
Semua utai tu udah nyadi ba kami, taja pen kami nadai kala enda ingatka Nuan tauka ngelanggar sempekat ti udah digaga Nuan enggau kami.


text:
Tang taja pia, Nuan udah ninggalka kami nadai daya begulai enggau jelu ti siga. Nuan udah ninggalka kami dalam pemetang.


text:
Jaku ti manah datai ba ati aku, lebuh aku ngarang pantun tu ke raja. Dilah aku baka pinsil orang ke landik nulis, sedia deka bepantun.


text:
Tepan meh kuda nuan Raja ketegal pemenang nuan ngambika nyaga pemendar enggau atur ti lurus! Pengering nuan deka ngasuh nuan menang!


text:
Perintah ti udah diberi Allah Taala ngagai nuan deka tan belama lama iya. Nuan merintah nembiak nuan enggau lurus.


text:
Nuan rinduka utai ti ngena, lalu begedika utai ti jai. Nya kebuah Allah Taala, ti Allah Taala nuan, udah milih nuan lalu udah nuang mayuh agi pengelantang ngagai nuan ari ti dituang ngagai raja bukai.


text:
Bau rengut mur, enggau garu mengkang lekat ba gari nuan. Bala orang ke nebah musik merindang nuan di istana ti dilagu enggau gading.


text:
Bala anak indu raja bukai sama begulai enggau bala anak indu nuan; kuin ke bengepan ngena emas ti pemadu manah bediri ari kanan kerusi diraja nuan.


text:
Nuan ti deka nyadi bini raja, pendingka utai ti disebut aku: anang agi ingatka bala nembiak nuan enggau kaban belayan nuan.


text:
Pemajik nuan deka ngasuh raja ingin rinduka nuan. Iya tuan nuan, nya alai nuan enda tau enda ngasika iya.


text:
Bengepan ngena baju ti mayuh chura, iya dibai ngagai raja, dititihka bala indu ke ngiring iya, lalu sida nya mega dibai ngagai raja.


text:
Nuan, raja aku, deka mayuh anak lelaki ti deka nganti bala aki ini nuan nyadi raja, lalu nuan deka ngasuh sida merintah semua dunya.


text:
Pantun aku deka ngasuh Nuan tampak nama belama iya, lalu semua orang deka muji nuan belama lama iya.


text:
Allah Taala endang pengelindung enggau pengering kitai, seruran sedia deka nulung lebuh maya penusah.


text:
Bisi siti sungai ti mai pengaga ngagai nengeri Allah Taala, ngagai rumah kudus Allah Taala ti Pemadu Tinggi.


text:
Allah Taala diau dalam nengeri nya, lalu nengeri nya enda rusak. Tumu pagi hari Iya nulung nengeri nya.


text:
Semua bansa bukai deka takut, perintah beguyat. Allah Taala deka bejaku munyi guntur, lalu dunya deka lela.


text:
Iya ngasuh perang badu agi nyadi di serata dunya. Iya matahka panah, ngeredakka sangkuh, lalu nunu terabai.


text:
Ku Iya bejaku, “Badu agi beperang; Aku dekaka kita nemu, Aku tu Allah Taala. Aku ditinggika ulih semua bansa, ditinggika di serata dunya!”


text:
Allah Taala niki ngagai kerusi diraja Iya. Munyi panjung gaga ati, enggau munyi terumpit bisi didinga, lebuh TUHAN niki.


text:
Bala orang ke merintah semua bansa begempuru enggau bala nembiak Allah Taala ke disembah Abraham. Laban Allah Taala bekuasa agi ari semua bala soldadu, nya alai Iya merintah semua.


text:
Sion, bukit Allah Taala, endang tinggi sereta manah. Nengeri Raja Ti Besai mai pengaga ngagai semua dunya.


text:
Kami bisi ninga pasal utai ti udah dikereja Allah Taala, lalu diatu kami udah meda utai nya ba nengeri Allah Taala, TUHAN ti Pemadu Bekuasa. Iya deka ngibun nengeri nya enggau likun belama iya.


text:
Nuan dipuji orang di semua endur, lalu penampak nama Nuan ngelekai di serata dunya. Nuan merintah enggau lurus.


text:
Awakka orang Sion gaga! Awakka orang dalam nengeri di menua Judah rami gaga laban Nuan meri atur ti lurus.


text:
Semua orang nemu, orang ke bepenemu-dalam endang mati magang, baka orang ke lap sereta beli. Semua sida bela ninggalka pengaya sida ke peturun sida.


text:
Kubur sida nyadika rumah sida belama iya. Dia meh endur alai sida deka diau belama iya, taja pen sida suba udah bisi tanah ke diri empu.


text:
Peda utai ti nyadi ba orang ke bekering ba diri empu, pengujung orang ti udah puas ati ke pengaya diri,


text:
sida diletak mati baka bedus, lalu pemati deka nyadi pengibun sida. Orang ke lurus deka menang ngelaban sida, lebuh tubuh sida deka buruk dalam dunya pemati, jauh ari menua diri empu.


text:
TUHAN Allah Taala ti Pemadu Bekuasa bejaku. Iya ngangauka semua mensia di dunya ari timur nyentuk ke barat.


text:
Allah Taala kitai datai, tang ukai enda bemunyi. Api ti mau bisi di mua Iya, ribut biaubalai ngelingi Iya.


text:
Ku Iya bejaku, “Gempuru ngagai Aku bala nembiak Aku ke tetap ati, orang ke udah ngaga sempekat enggau Aku ngena piring.”


text:
Pendingka Aku, kita ke nembiak Aku. Aku deka bejaku. Aku deka besaksi ngelaban kita, Israel. Aku tu Allah Taala, ti Allah Taala kita.


text:
“Enti sema Aku lapar, enda meh Aku minta pemakai ari kita, laban dunya, enggau semua utai ti dalam iya, endang enggi Aku magang.


text:
Beri sampi terima kasih kita nyadika piring ngagai Allah Taala. Lalu beri ngagai Iya ti Pemadu Bekuasa semua utai ti udah disemaya kita.


text:
Tang ku Allah Taala bejaku ngagai orang ke jai, “Nama kebuah kita besebutka pesan Aku? Nama kebuah kita berandauka sempekat Aku?


text:
Kita udah ngereja semua utai nya, lalu Aku enda bejaku seleka, nya alai kita ngumbai Aku baka kita. Tang diatu Aku nganu kita lalu nerangka pekara tu ngagai kita.


text:
Pendingka tu, kita ke enggai ibuhka Aku, enggai ke Aku ngerusak kita, lalu nadai orang deka ngidupka kita.


text:
Meri terima kasih nya piring ti ngemesaika Aku, lalu Aku tetap deka ngelepaska semua orang ke ngasika Aku.”


text:
Kasihka aku, O Allah Taala, laban pengerindu Nuan endang meruan. Laban pengasih Nuan endang besai, buai meh dosa aku!


text:
Aku udah bedosa ngelaban Nuan - ngelaban Nuan siku aja, lalu udah ngereja utai ti dikumbai Nuan jai. Nya alai Nuan endang sigi ngereja utai ti ngena lebuh Nuan ngakim aku. Nuan endang patut ngukum aku.


text:
Nuan begunaka pemendar enggau ati ti lurus, nya alai isi meh runding aku enggau penemu-dalam ti datai ari Nuan.


text:
Asuh aku ninga munyi pengaga enggau pengelantang, lalu taja pen Nuan udah ngalah lalu ngeredakka aku, aku deka nyadi lantang baru.


text:
Nya baru aku deka ngajar pasal pesan Nuan ngagai orang ke bedosa, lalu sida deka pulai baru ngagai Nuan.


text:
Anang munuh aku, O Allah Taala, lalu selamatka aku, lalu aku deka gaga ati madahka pengelepas ti diberi Nuan.


text:
Nuan enda rinduka piring, nya kebuah aku enda ngenjuk sida ngagai Nuan. Nuan enda rinduka piring tunu.


text:
Nya baru Nuan deka gaga ati ke piring ti menyana enggau piring tunu. Lalu sapi ti lelaki deka diberi nyadika piring ba alta Nuan.


text:
Nama kebuah nuan temegah bejakuka penyai diri, nuan ke kering? Penetap ati Allah Taala endang meruan belama iya.


text:
Nuan ngaga pelan kena ngerusak orang bukai. Dilah nuan tajam baka lungga. Nuan endang seruran nempa pemula.


text:
Nya alai Allah Taala deka ngerusak nuan belama iya. Iya deka nangkap nuan, lalu nabanka nuan ari rumah nuan. Iya deka muai nuan ari dunya orang ke idup.


text:
“Peda: tu siku orang ke enda minta diri dilindung Allah Taala, tang bekering ba pengaya lalu belindung ba pemayuh pemisi iya.”


text:
Tang aku tu baka kayu kana ti tumbuh dalam rumah Allah Taala. Aku manggaika diri ba pengerindu Iya ti meruan belama iya.


text:
Aku deka seruran meri terima kasih ngagai Nuan, O Allah Taala, ketegal utai ti udah dikereja Nuan. Di mua bala nembiak Nuan, aku deka madahka pemadas Nuan.


text:
Ku orang ke beli berunding dalam ati diri, “Allah Taala endang nadai.” Semua sida endang jai magang, lalu sida udah ngereja utai ti udu jai. Nadai siku ti ngereja utai ti ngena.


text:
Allah Taala nilik ke baruh ari serega ngagai mensia deka nemu enti sida bisi pintar, ti nyembah Iya.


text:
Tang semua sida udah limpang. Semua sida bela jai magang. Nadai siku sida ngereja utai ti ngena, siku pen nadai.


text:
“Kati nuan enda nemu?” ku Allah Taala nanya. “Kati orang ke ngereja penyai nya nadai nemu utai? Sida beridup ngerumpak bala nembiak Aku, lalu sida nadai kala besampi ngagai Aku.”


text:
Tang udah nya sida deka balat takut. Nadai sida udah kala takut ngemalat nya, laban Allah Taala deka mambarka tulang bala orang ke jai. Allah Taala udah nulak sida, nya alai orang Israel deka ngalahka sida abis lengis.


text:
Aku bebendar besampi minta pemenang datai ari Sion ngagai orang Israel. Naka meh pengelantang ati orang Israel lebuh Allah Taala ngasuh sida nyadi kaya-raja baru!


text:
Orang ke sumbung deka datai lalu nyerang aku. Orang ke jai nguji munuh aku, Orang nya enda begunaka Allah Taala.


text:
Awakka Allah Taala ngukum bala munsuh aku ngena penyai sida empu. Iya deka ngerusak sida laban Iya endang tetap ati.


text:
Aku deka gaga ati ngenjuk piring ngagai Nuan, O TUHAN. Aku deka meri terima kasih ngagai Nuan laban Nuan endang badas.


text:
Aku balat takut diemba bala munsuh aku, alah ditekanka orang ke jai. Sida ngasuh penusah ninggang aku. Sida pedis ati sereta begedika aku.


text:
Naka meh pemanah enti aku bisi sayap baka burung achang. Aku tetap deka terebai kebukai lalu belelak.


text:
Anang nyagi munsuh aku meretika jaku pangan diri, O TUHAN! Aku meda pengachau nyadi dalam nengeri nya,


text:
Pengerusak nyadi di semua endur. Jalai raya nyau penuh laban orang ke nekanka pengidup orang bukai, sereta nipu pangan diri.


text:
Enti sema munsuh beduan aku, aku ulih natka nya. Enti sema munsuh temegah madahka diri udah ngalahka aku, aku ulih belalai ari iya.


text:
Awakka bala munsuh aku mati pandak umur. Awakka sida nurun idup-idup ngagai dunya pemati! Penyai endang bisi dalam rumah sida enggau dalam ati sida.


text:
Lebuh pagi hari, tengah hari, enggau malam jaku putap enggau demuh aku niki ngagai Iya, lalu Iya deka ninga nyawa aku.


text:
Iya deka mai aku pulai baru enggau likun ari endur alai aku ke beperang ngelaban munsuh ke udu mayuh.


text:
Allah Taala, ke endang seruran merintah, deka ninga aku, lalu ngalahka sida, laban sida enggai berubah, lalu sida enda nangika Iya.


text:
Serahka penusah nuan ngagai TUHAN, lalu Iya deka nyaga nuan. Iya nadai kala nejuka orang ke lurus alah.


text:
Tang Nuan, O Allah Taala, deka muai orang ke pemunuh, enggau orang ke bula ngagai kubur sebedau sida datai setengan umur. Tang aku deka manggaika pengarap aku ba Nuan.


text:
Aku manggaika pengarap aku ba Allah Taala, lalu aku enda takut. Aku muji semaya Iya. Nama utai ti ulih dikereja mensia ngagai aku?


text:
Sida begempuru ba endur alai sida belalai lalu nengkilaka semua utai ti dikereja aku, ngarapka diri ulih munuh aku.


text:
Ukum meh sida nya, O Allah Taala, ketegal penyai ti dikereja sida. Awakka Nuan ringat lalu ngalahka bala orang nya.


text:
Nuan nemu pemalat ati aku tusah. Nuan nemu pemayuh ai mata aku labuh. Ukai enda semua ai mata aku nya udah dituliska Nuan magang dalam bup Nuan?


text:
Lebuh aku ngangauka Nuan, bala munsuh aku deka nyurutka diri. Aku nemu nya laban Allah Taala setanah enggau aku,


text:
Aku manggaika pengarap aku ba TUHAN, lalu aku enda takut. Nama utai ti ulih dikereja mensia ngagai aku?


text:
O Allah Taala, aku deka meri Nuan utai ti udah disemaya aku. Aku deka meri Nuan piring terima kasih aku,


text:
laban Nuan udah ngelepaska semengat aku ari pemati, lalu udah nagang aku alah. Nya alai aku bejalai di mua Allah Taala, dalam penampak ti manchar ngagai orang ke idup.


text:
Kasihka aku, O Allah Taala, kasihka aku, laban aku belindung ba Nuan. Aku diau likun di baruh sayap Nuan nyentuk ngagai maya biaubalai nyau teduh.


text:
Iya deka nyaut aku ari serega lalu ngelepaska aku. Iya deka ngalahka orang ke nekanka pengidup aku. Allah Taala deka ngayanka pengerindu Iya ti meruan belama iya, enggau penetap ati Iya.


text:
Aku dikelulung munsuh ke baka jelu singa ti lapar deka makai mensia. Ngeli sida baka sangkuh enggau laja. Dilah sida baka pedang ti tajam.


text:
Bala munsuh aku udah mintarka pukat kena sida nangkap aku. Ati aku balat tusah. Sida udah numbak lubang kebung ba jalai ti ditengah aku, tang sida empu udah labuh ngagai lubang kebung nya.


text:
Dani meh nuan, O semengat aku! Dani meh kita belikan enggau engkeratung aku! Aku deka ngerak mata hari.


text:
Aku deka meri terima kasih ngagai Nuan, O TUHAN, di mua semua bansa bukai. Aku deka muji Nuan di mua semua bansa.


text:
Kati kita petara bisi udah kala meri pemutus penemu ti lurus? Kati kita udah kala ngakim enggau enda bepilih mata?


text:
Nadai kala! Kita semina ngira penyai ti ulih dikereja kita, lalu ngereja penyai enggau pengawa ti kasar enggau orang di menua tu.


text:
Awakka sida lesap baka ai ti rarat. Awakka sida anchur baka rumput ti dilunjak ba tengah jalai raya.


text:
Awakka sida nyadi baka tekuyung ti luluh nyadi lendir. Awakka sida nyadi baka anak mit ke mati lulus sebedau sida meda penampak.


text:
Sebedau sida nemu diri, sida ditebas baka rumput. Ulih pengeringat Iya, Allah Taala deka ngebuka sida idup-idup.


text:
Orang ke lurus deka gaga ati lebuh sida meda orang ke bedosa diukum. Sida deka bejalai ngelunjak darah orang ke jai.


text:
Orang deka nyebut, “Orang ke lurus endang amat diupah. Allah Taala ti ngakim dunya, endang amat bisi.”


text:
Peda sida ngipa deka munuh aku. Orang ke jai nya begempuru deka ngelaban aku. Sida beguai-guai mansang ngambi endur diri


text:
Angkat meh Nuan, TUHAN Allah Taala ti Pemadu Bekuasa, lalu tulung aku. O Allah Taala ke disembah orang Israel, awakka Nuan Empu meda! Angkat, lalu ukum meh semua bansa orang kapir nya. Anang kasihka orang ke jai, ke nyual bansa diri!


text:
Lebuh hari nyau lemai sida datai baru, ngengar baka ukui lebuh sida segau-segau bejalai ba sebelah nengeri.


text:
Pendingka jaku pechat enggau jaku emba sida. Dilah sida baka pedang dalam nyawa sida, tang sida ngumbai orang nadai ninga sida.


text:
Allah Taala rinduka aku, lalu Iya deka datai ngagai aku. Iya deka ngasuh aku meda bala munsuh aku alah.


text:
Anang munuh sida, O Allah Taala, enggai ke bala nembiak aku enda ingat. Pambarka sida ngena pengering Nuan, lalu alahka sida, O TUHAN, ti nyadi terabai kami.


text:
Dosa mengkang ba ujung mulut sida. Semua utai ti disebut sida endang dosa magang. Awakka sida ditangkap ketegal penyumbung sida! Laban sida nyumpah sereta bula,


text:
rusak meh sida ngena pengeringat Nuan. Rusak meh sida abis lengis. Nya baru semua orang deka nemu Allah Taala endang amat merintah Israel, lalu perintah Iya ngerembai di serata dunya.


text:
Lebuh hari nyau lemai sida datai baru, ngengar baka ukui lebuh sida segau-segau bejalai ba sebelah nengeri,


text:
Tang aku deka belagu ngenang pengering Nuan. Tiap pagi aku deka belagu enggau nyawa ti inggar ngenang pengerindu Nuan ti meruan belama iya. Laban Nuan nyadika kuta aku, alai aku belindung lebuh penusah nuntung.


text:
Nuan udah nulak lalu ngalahka kami, O Allah Taala. Nuan udah ringat ngagai kami, tang pulai meh Nuan baru ngagai kami.


text:
Nuan udah ngasuh tanah berenyang, lalu Nuan udah merekahka tanah. Geraika tanah nya diatu, laban iya nyau deka tebererak.


text:
Nuan udah meri jaku tangkan ngagai orang ke nangika Nuan, ngambika sida ulih ngerarika diri ari pengerusak.


text:
Ari Endur Iya ti Kudus Allah Taala udah besemaya, “Aku deka menang lalu bedua menua Sekem lalu meri Lebak Sukot ngagai bala nembiak Aku.


text:
Giliat endang enggi Aku, Manasi mega enggi Aku. Epraim nya selapuk kebal Aku lalu Judah nya tungkat diraja Aku.


text:
Tang Aku deka ngena Moap nyadika dulang alai Aku bebasu, lalu Aku deka nikauka kasut Aku ngagai Edom, nyadika kelai Aku bempu menua nya. Kati orang Pilistin ngumbai diri deka manjung menang ngelaban Aku?”


text:
Enggau ati ti balat tusah, sereta jauh ari rumah, aku ngangauka Nuan! Bai aku ngagai endur alai ngenduh ti likun,


text:
Nuan udah ninga semaya aku, O Allah Taala, lalu Nuan udah meri aku utai ti diempu orang ke ngemesaika Nuan.


text:
Awakka iya merintah belama iya di mua Nuan, O Allah Taala. Jaga iya ngena pengerindu Nuan ti meruan belama iya, enggau ngena penetap ati Nuan.


text:
Nya baru aku deka selalu belagu muji Nuan, lebuh aku meri ngagai Nuan tiap hari, utai ti udah disemaya aku.


text:
Kita semina deka ngasuh iya labuh ari endur iya ti tinggi. Kita rindu bula. Kita merekatka iya ngena mulut kita, tang kita nyumpah iya dalam ati kita.


text:
Pengelepas enggau basa aku dipanggaika ba Allah Taala. Iya kuta aku ti tegap. Aku belindung ba Allah Taala.


text:
Panggaika pengarap kita berari ba Allah Taala, kita ke nembiak aku. Padahka ngagai Iya semua penusah kita, laban kitai belindung ba Iya.


text:
Semua mensia sigi baka kesuh seput. Tinggi tauka baruh pangkat, semua sida endang nadai guna magang. Enti sida ditimbang, sida nadai pemerat. Sida lempung agi ari kesuh seput.


text:
Anang manggaika diri ba pemangah. Anang ngarapka diri deka bulih utai ari pengawa ngerumpak. Enti sema pengaya kita nambah-menambah, anang meh kita bekering ba pengaya nya.


text:
lalu pengerindu Iya meruan belama. Nuan Empu, O TUHAN, ngupah genap iku orang nitihka utai ti dikereja iya.


text:
O Allah Taala, Nuan endang Allah Taala aku, lalu aku lelengauka Nuan. Aku aus ke Nuan. Semengat aku aus ke Nuan baka menua ti rangkai, kusi, ransi nadai ai.


text:
Raja deka rami gaga laban Allah Taala meri iya pemenang. Orang ke ngaga semaya dalam nama Allah Taala, deka muji Iya, tang mulut orang ke bula, deka ditutup.


text:
Aku kena laban penusah, O Allah Taala, pendingka sampi aku! Aku takutka bala munsuh aku, selamatka aku!


text:
Enggau nadai pemalu mimit sida jampat ngelekaika pemula sida lalu ngerusak orang ke manah ngena jaku petenah sida.


text:
Sida meransang pangan diri lebuh sida bepekat deka ngereja penyai. Sida berandauka endur alai sida deka nan panjuk sida. Ku sida bejaku, “Nadai orang ulih meda panjuk nya.”


text:
Sida ngaga pelan ti jai, lalu ku sida, “Kitai udah ngaga pelan kena ngereja penyalah ti enda ulih dipansik.” Ati enggau runding mensia endang enda ulih disagam.


text:
Semua sida deka takut magang. Sida deka berundingka utai ti udah dikereja Allah Taala lalu nusui utai ti udah dikereja Iya.


text:
Semua orang ke lurus deka rami gaga ketegal utai ti udah dikereja TUHAN. Sida deka diau likun dalam Iya. Semua orang ke badas deka muji Iya.


text:
Beberekat meh orang ke dipilih Nuan, orang ke dibai Nuan diau dalam Endur Nuan Ti kudus. Kami deka puas ati ke utai ti manah dalam rumah Nuan, berekat dalam Rumah Nuan ti kudus.


text:
Nuan meri kami pemenang kena Nuan nyaut kami, lalu Nuan ngereja pengawa ti badas kena Nuan ngelepaska kami. Mensia di serata dunya enggau di seberai tasik ti jauh, manggaika pengarap sida ba Nuan.


text:
Semua dunya nangi sereta takut meda pengawa ti besai ti dikereja Nuan. Pengawa ti dikereja Nuan ngasuh orang manjung gaga ati di serata dunya.


text:
Nuan ngayanka diri sinu ati ke menua lebuh Nuan ngasuh hari ujan. Nuan ngasuh menua ami. Nuan ngisi sungai enggau ai. Nuan ngasuh utai tumbuh. Baka tu ku jalai Nuan ngereja nya:


text:
Nuan ngasuh ai ujan manjah tanah ti udah dichangkul lalu ngasuh tanah serap diisi ai. Nuan ngasuh tanah lembut ngena ujan ti mesi-mesi lalu ngasuh utai ti ditanam tumbuh.


text:
Naka meh pemayuh utai ti diasuh Nuan ketau kami! Nuan meri kami mayuh utai di sebarang endur Nuan bejalai.


text:
Padang nyau penuh laban jelu bedus. Emperan nyau penuh laban gandum. Semua utai manjung magang, lalu belagu gaga ati.


text:
Sebut ngagai Allah Taala, “Naka meh pemadas utai ti dikereja Nuan! Kuasa Nuan endang besai datai ke bala munsuh Nuan nyau nangi lalu meremi di mua Nuan.


text:
Datai kitu lalu peda utai ti udah dikereja Allah Taala, pengawa ti badas ti dikereja Iya ba orang mayuh.


text:
Iya ngubah tasik nyadi tanah rangkai. Aki ini kami bejalai meraka sungai. Dia meh endur alai kami ke rami gaga ketegal utai ti udah dikereja Iya.


text:
Iya merintah belama iya ngena kuasa Iya lalu ngemataka semua bansa. Awakka orang nadai angkat ngelaban Iya.


text:
Nuan nejuka bala munsuh kami ngindik kami. Kami bejalai ngerenchah api enggau ai bah, tang diatu Nuan udah mai kami ngagai endur ti luas.


text:
Aku deka meri bedus ti deka ditunu ba alta. Aku deka meri sapi ti lelaki enggau kambin nyadika piring, lalu asap deka niki ke langit.


text:
Datai lalu mending, semua kita ke nangika Allah Taala, aku deka nusui ngagai kita utai ti udah dikereja Iya ke aku.


text:
Awakka semua bansa lantang lalu belagu gaga ati, laban Nuan ngakim semua bansa enggau pengelurus lalu ngiring genap bengkah bansa di dunya tu.


text:
Sida diburu Iya baka asap ti dikebuka ribut. Baka lilin ti lela dipandang api, baka nya meh orang ke jai mati di mua Allah Taala.


text:
Belagu meh kita ke Allah Taala, belagu meh kita muji nama Iya. Sediaka jalai ke Iya ti nepan ba atas mua hari. Nama Iya TUHAN. Awakka kita gaga di mua Iya!


text:
Allah Taala, ti diau dalam Rumah kudus Iya, ngibun orang ke nadai apai indai, lalu nyaga sida indu ke balu.


text:
Iya meri rumah ngagai orang ke seilu-ilu diau kediri lalu nguluka orang jil pansut lantang ati ngagai pengelepas, tang orang ke angkat ngelaban deka diau di menua ti nadai orang nguan.


text:
tanah berenyang, lalu hari ujan, laban Allah Taala Bukit Sinai datai, laban Allah Taala ke disembah orang Israel datai.


text:
“Bala raja enggau bala soldadu sida rari!” Sida indu ke di rumah bedua utai ti udah dirampas, iya nya:


text:
anak patung burung achang ti disampak enggau pirak, ti bisi sayap ti bekebelik laban emas ti alus. (Nama kebuah sekeda kita diau dalam kandang bedus lebuh maya perang?)


text:
Lebuh Allah Taala ti Pemadu Bekuasa ngachirka bala raja ba Bukit Salmon, Iya ngasuh seleju labuh ba bukit nya.


text:
Nama kebuah nuan, O bukit ti mayuh tuchung, merening ke baruh enggau ati ti kepapas, ngagai bukit ti udah dipilih Allah Taala alai Iya diau? TUHAN deka diau dia belama iya!


text:
Iya niki ngagai endur ti tinggi, mai mayuh orang tangkap enggau Iya. Iya nerima pemeri ari orang ke udah angkat ngelaban. TUHAN Allah Taala deka diau dia.


text:
Allah Taala kitai nya Allah Taala ti meri kita pengelepas. Iya nya meh Allah Taala, ti TUHAN kitai, ke ngelepaska kitai ari pemati.


text:
TUHAN udah madahka, “Aku deka mai bala munsuh nuan pulai ari Basan. Aku deka mai sida pulai ari buntut tasik,


text:
ngambika kita ulih bejalai ngelunjak darah sida, lalu ukui kita nilat darah sida enggau naka peneka sida.”


text:
Pemenang Nuan, O Allah Taala, dipeda semua orang, lebuh Allah Taala, ti Raja aku, mansang ngagai endur Iya ti kudus.


text:
Bala orang ke belagu bejalai di mua, bala orang ke nebah musik bejalai di belakang, lalu ba entara sida nya bala indu ke biak, ke nebah tamborin.


text:
“Puji meh Allah Taala lebuh bala nembiak Iya begempuru. Puji meh TUHAN, semua kita ke peturun Jakop!”


text:
Sida ke terubah datai nya bala Benjamin, raban bansa ti pemadu mit, ditangkanka bala tuai bansa Judah enggau raban sida, dientudika bala tuai Sebulun enggau Naptali.


text:
Rara meh Ejip, jelu ti siga dalam madang buluh. Rara meh semua bansa, raban sapi ti lelaki enggau anak sida, datai ke semua sida nyau meremi lalu meri pirak sida ngagai Nuan. Achirka bala orang ke rindu beperang!


text:
Bala pengari perintah deka datai ari Ejip; orang Etiopia deka ngangkatka jari sida besampi ngagai Allah Taala.


text:
ke Iya ti bejalai nengah langit, langit ti dulu kelia. Pendingka panjung Iya enggau penginggar nyawa Iya.


text:
Naka meh pemesai kuasa Allah Taala ke disembah orang Israel lebuh Iya datai ari endur Iya ti kudus, Iya ti Allah Taala ke disembah orang Israel! Iya meri pengering enggau kuasa ngagai nembiak Iya. Pujika Allah Taala!


text:
Aku tengelam ba tanah rebuh ti dalam, lalu nadai tanah ti kering. Aku nyau datai ba ai ti dalam, lalu aku nyau deka lemas laban gelumbang.


text:
Aku nyau lelak ngangau minta tulung, lalu batang rekung aku nyau pedis. Mata aku nyau pedis, beperening ngiga tulung ari Nuan.


text:
Orang ke begedika aku enggau nadai kebuah nyau mayuh agi ari lambar buk ti ba pala aku. Bala munsuh aku nusui utai ti bula ngelaban aku. Sida kering, lalu deka munuh aku. Sida mejalka aku mulaika utai ti ukai dichuri aku.


text:
O TUHAN ti Pemadu Bekuasa, anang nejuka aku mai pemalu ngagai orang ke manggaika pengarap sida ba Nuan! O Allah Taala ke disembah orang Israel, anang nejuka aku mai pemalu ngagai orang ke nyembah Nuan!


text:
Tang aku deka besampi ngagai Nuan, O TUHAN. Saut meh aku, O Allah Taala, ba maya ti ku ati Nuan. Saut meh aku laban pengerindu Nuan endang besai, laban Nuan ngamatka semaya Nuan ti deka ngelepas.


text:
Selamatka aku ngambika aku enda tengelam ba tanah ti rebuh. Ibun aku likun ari bala munsuh aku, likun ari ai ti dalam.


text:
Saut aku, O TUHAN, laban pengerindu Nuan endang meruan. Ulih pengasih Nuan, malik meh Nuan ngagai aku!


text:
Jaku pechat orang udah ngeruntuhka ati aku, lalu ati aku balat tusah. Aku udah ngadang orang deka sinu ati ke aku, tang nadai orang sinu ati ke aku. Aku andalka pengelantang, tang aku nadai nemu pengelantang.


text:
Laban sida merinsaka orang ke udah diukum Nuan, berandauka pemerinsa orang ke udah bakal laban Nuan.


text:
Awakka nama sida dibuai ari bup pengidup. Awakka nama sida enda ditulis dalam list nama bala nembiak Nuan.


text:
Aku deka bepantun muji Allah Taala. Aku deka meri terima kasih ngagai Iya kena aku madahka pemesai kuasa Iya.


text:
Tu deka ngerinduka ati TUHAN lebih agi ari jelu sapi ti diberi nyadika piring, lebih agi ari sapi ti lelaki, ti diberi nyadika piring.


text:
Iya deka ngelepaska Jerusalem lalu nirika baru nengeri di menua Judah. Bala nembiak Iya deka diau dia, lalu bempu menua nya.


text:
Peturun bala nembiak Iya deka bempu menua nya nyadika pesaka sida, lalu orang ke rinduka Iya, deka diau dia.


text:
Awakka orang ke nguji munuh aku alah sereta charut runding. Awakka orang ke rindu meda penusah aku nikal lalu dipechat.


text:
Awakka semua orang ke datai ngagai Nuan lantang sereta gaga ati. Awakka semua orang ke meri terima kasihka pengelepas Nuan seruran nyebut, “Naka meh pemesai Allah Taala kitai!”


text:
Aku lemi sereta seranta. Datai ngagai aku enggau jampat, O Allah Taala. Nuan endang Juruselamat enggau TUHAN aku. Datai enggau jampat lalu tulung aku!


text:
Awakka Nuan nyadi pengelindung aku sereta nyadi kuta ti tegap nyaga aku, laban Nuan nyadika batu enggau kuta aku.


text:
O Allah Taala aku, lepaska aku ari orang ke jai, ari kuasa orang ke merinsaka orang, enggau ari orang ke jai ati.


text:
TUHAN ti Pemadu Tinggi, aku manggaika pengandal ati aku ba Nuan. Aku endang udah manggaika diri ba Nuan kenyau ari aku agi biak.


text:
Aku udah ngarapka Nuan seumur idup. Nuan udah nyaga aku kenyau ari aku ada. Aku deka seruran muji Nuan.


text:
Ku sida, “Allah Taala udah ninggalka iya. Aram kitai nitihka iya, lalu nangkap iya. Nadai orang deka ngelepaska iya.”


text:
Awakka orang ke nyerang aku alah lalu dirusak. Awakka orang ke nguji ngemediska aku malu lalu dipechat.


text:
Aku deka nusui pasal pemadas Nuan. Aku deka bejakuka pasal pengelepas Nuan sepemanjai hari, taja pen aku enda nemu semua utai nya.


text:
Taja pen aku nyau tuai, lalu buk aku nyau buban, anang meh Nuan ninggalka aku, O Allah Taala! Awakka Nuan seruran enggau aku lebuh aku madahka pasal kuasa enggau pengering Nuan ngagai semua turun-menurun jemah ila.


text:
O Allah Taala, pengelurus Nuan nyau ngeninggi langit. Nuan udah ngereja pengawa ti besai. Nadai orang sebaka enggau Nuan.


text:
Nuan udah ngasuh penusah enggau pemerinsa ninggang aku, tang Nuan deka ngasuh aku kering baru. Nuan deka nagang aku tama ngagai kubur.


text:
Aku endang amat deka muji Nuan ngena belikan. Aku deka muji penetap ati Nuan, O Allah Taala aku. Aku deka nebah belikan lalu belagu ke Nuan Allah Taala ti Kudus ke disembah orang Israel.


text:
Aku deka manjung gaga ati lebuh aku nebah musik ke Nuan. Aku deka belagu enggau pengabis pengering, semengat enggau roh aku laban Nuan udah ngelepaska aku.


text:
Aku deka bejakuka pasal pengelurus Nuan sepemanjai hari, laban orang ke nguji ngemediska aku udah alah lalu dipechat.


text:
Ajar raja ngambika iya ngakim ngena pengelurus Nuan, O Allah Taala. Bagi ngagai iya atur Nuan ti lurus,


text:
ngambika iya megai bala nembiak Nuan enggau pengelurus lalu merintah orang ke seranta ngena atur ti lurus.


text:
Awakka raja ngakim orang ke seranta ngena ati ti betul. Awakka iya nulung orang ke suntuk lalu ngalahka orang ke nekanka pengidup sida.


text:
Awakka bala nembiak Nuan nyembah Nuan seagi mata hari manchar, seagi bulan meri penampak belama iya.


text:
Awakka pengelurus ngerembai ngagai semua endur seumur raja, lalu awakka pengaya tan, seagi bulan meri penampak.


text:
Semua bansa ti nguan menua puang deka meremi di mua iya. Bala munsuh iya deka nyungkurka diri ke tanah.


text:
Bala raja menua Spain enggau raja mayuh bengkah pulau deka meri iya pemeri. Raja menua Sheba enggau Seba deka mai pemeri ngagai iya.


text:
Iya ngelepaska orang ke seranta, ke ngangauka iya, enggau sida ke suntuk sereta enda dikibuhka orang.


text:
Iya ngelepaska sida ari orang ke nekanka pengidup sida, enggau ari orang ke mangah. Iya amat balat sayauka sida.


text:
Gayu-guru meh raja! Awakka iya diberi emas ari Sheba. Awakka orang besampika iya belama. Awakka Allah Taala seruran merekatka iya!


text:
Awakka gandum seruran mayuh di menua. Awakka bukit penuh laban utai ti ditanam, ngelebat sida ke di menua Lebanon. Awakka nengeri penuh laban mensia, baka padang ti penuh laban rumput.


text:
Awakka nama raja seruran dikingatka. Awakka penampak nama iya meruan baka mata hari. Awakka semua bansa minta Allah Taala merekatka sida baka Iya ti udah merekatka raja.


text:
Pujika TUHAN Allah Taala ke disembah orang Israel! Semina Iya siku aja ti ngereja utai ti badas nya.


text:
Sida ketawaka orang bukai, lalu bejakuka utai ti jai. Sida sumbung lalu begagaka pelan kena nekanka pengidup orang bukai.


text:
Sida bejaku jai pasal Allah Taala ti di serega lalu ngeninggika diri meri atur ngagai semua orang di dunya,


text:
datai ke bala nembiak Allah Taala Empu nyau nguingka diri ngagai sida lalu gagit ati arapka sebarang utai ti disebut sida.


text:
O Allah Taala, Nuan udah ngasuh aku natka pemerinsa sepemanjai hari. Genap pagi Nuan udah nganu aku.


text:
Nama utai bukai ti dikemisi aku di serega kelimpah ari Nuan Empu? Laban aku bisi Nuan, nama utai bukai agi dikedekaka aku di dunya tu?


text:
Runding enggau tubuh aku nyangka tau nyadi lemi, tang Allah Taala nyadika pengering aku. Semina Iya siku aja diguna aku.


text:
Tang aku empu, naka meh pengelantang aku diau semak Allah Taala, dijaga TUHAN ti Pemadu Tinggi, lalu madahka pasal semua utai ti udah dikereja Iya!


text:
Nama kebuah Nuan ninggalka kami baka tu, O Allah Taala? Kati Nuan deka ringat belama iya ngagai bala nembiak Nuan?


text:
Kingatka bala nembiak Nuan, ti udah dipilih Nuan Empu dulu kelia, ti udah dibai Nuan pansut ari pengidup sida ke nyadi ulun, lalu nyadi raban bansa Nuan Empu. Kingatka Bukit Sion, ti udah alai Nuan diau dulu kelia.


text:
Bejalai meh Nuan nengah semua tembawai tu. Bala munsuh kami udah ngerusak semua utai dalam Rumah Sembiang.


text:
Bala munsuh Nuan udah manjung dalam Rumah Nuan madahka pemenang diri. Sida udah nuatka menira kena sida nandaka diri menang.


text:
Semua tanda ti kudus udah abis magang. Bala nabi nadai agi tinggal, lalu nadai orang nemu pengelama utai tu deka nyadi.


text:
Ni pengelama bala munsuh kami deka ketawaka Nuan, O Allah Taala? Kati sida deka mechat nama Nuan belama iya?


text:
Nuan ngasuh ai pansut ari mata ai, lalu ngasuh ai engkeching. Nuan udah ngerangkaika sungai ti besai.


text:
Tang ingat, O TUHAN, bala munsuh Nuan ketawaka Nuan. Sida nya orang ke enda arapka Nuan, sereta ngeleseka Nuan.


text:
Anang ninggalka bala nembiak Nuan ti nadai daya tu ba jari munsuh sida ke jai. Anang enda ingatka bala nembiak Nuan ke diperinsaka orang!


text:
Kingatka sempekat ti udah digaga Nuan enggau kami. Utai ti kasar bisi ba semua teluk ti petang di menua tu.


text:
Angkat meh Nuan, Allah Taala, lalu bejaku ngarika Nuan Empu! Kingatka orang bansa bukai ke ketawaka Nuan sepemanjai hari.


text:
Kami meri terima kasih ngagai Nuan, O Allah Taala. Kami meri terima kasih ngagai Nuan! Kami madahka pemesai kuasa Nuan lalu nusui pasal utai ti badas ti udah dikereja Nuan.


text:
Taja pen semua utai ti idup nyau begetar magang lalu tanah pen berenyang, tang Aku deka ngasuh pugu dunya meruan tegap.


text:
TUHAN megai mangkuk ba jari Iya, ti penuh laban wain pengeringat Iya ti bisa. Iya nuang wain nya, lalu semua orang ke jai bela ngirup wain nya datai ke nadai setitik agi tinggal.


text:
Naka meh pemesai mulia Nuan, O Allah Taala! Naka meh pemesai kuasa Nuan lebuh Nuan pulai ari bukit alai Nuan ti udah ngalahka bala munsuh Nuan.


text:
Semua utai bala soldadu sida ke berani udah abis dirampas lalu sida diatu tinduk baka orang ke mati. Semua pengering enggau pengelandik sida nadai guna agi.


text:
Nuan, O TUHAN, endang diketakutka semua mensia. Nadai orang tan bediri di mua Nuan lebuh Nuan ringat.


text:
lebuh Nuan angkat lalu madahka pemutus pechara, kena Nuan ngelepaska semua orang ke kena tekan di dunya tu.


text:
Pengeringat mensia semina ngasuh Nuan balat agi dipuji. Orang ke enda mati beperang deka ngintu gawai Nuan.


text:
Beri ngagai TUHAN Allah Taala kita utai ti udah disemaya kita. Bai meh pemeri ngagai Iya, semua kita bansa ti semak. Allah Taala ngenakutka semua mensia.


text:
Lebuh maya tusah, aku besampi ngagai TUHAN. Semalam-malam aku ngangkatka jari besampi, tang aku nadai nemu utai ti ulih merindang aku.


text:
Semalam-malam nya aku bebendar amat berunding. Aku belemati, lalu tu utai ti ditanyaka aku dalam ati aku:


text:
Aku deka ngingatka pemesai kereja Nuan, O TUHAN. Aku deka ngingatka utai ti nyelai ti udah dikereja Nuan dulu kelia.


text:
Aku deka berundingka semua utai ti udah dikereja Nuan. Aku deka belematika semua pengawa Nuan ti besai.


text:
Semua utai ti dikereja Nuan, O Allah Taala, endang kudus magang. Nadai petara bukai ke bekuasa baka Nuan.


text:
Guntur Nuan inggar deram-deram, lalu kilat ti nyelar meri penampak ngagai dunya. Dunya begetar sereta berenyang.


text:
Nuan bejalai ngerenchah gelumbang. Nuan meraka tasik ti dalam, tang bekau kaki Nuan enda ulih dipeda.


text:
Kitai enda tau ngelalaika utai nya ari bala anak kitai. Kitai deka madahka utai nya ngagai serak ti nangkanka kitai pasal kuasa TUHAN, enggau pasal pemesai pengawa Iya enggau utai ti badas ti udah dikereja Iya.


text:
Iya meri adat ngagai orang Israel enggau pesan ngagai peturun Jakop. Iya meri atur ngagai bala aki ini kitai ngasuh sida ngajar Adat Iya ngagai bala anak sida,


text:
ngambika serak ke nangkanka sida ulih belajarka adat nya lalu madahka adat nya ngagai bala anak sida ke nangkanka sida.


text:
Nya meh jalai sida deka manggaika pengarap sida ba Allah Taala lalu seruran ingatka utai ti udah dikereja Iya, sereta seruran ngasika pesan Iya.


text:
Sida enda baka aki ini sida ke seruran angkat ngelaban sereta enda ngasi, ti nadai kala manggaika pengarap sida tegap ba Allah Taala lalu enda tetap ati ngagai Iya.


text:
Lebuh siang hari, Iya nguluka sida ngena mua hari lalu lebuh malam hari Iya nguluka sida ngena penampak daun api.


text:
Tang sida majak bedosa ngelaban Allah Taala, lalu di menua puang nya sida angkat ngelaban Iya ti Pemadu Tinggi.


text:
Sida bejaku ngelaban Allah Taala, lalu ku sida, “Kati Allah Taala ulih meri pemakai di menua puang tu?


text:
Iya amat udah malu batu, lalu ai rarat ari batu nya baka ai bah. Tang kati Iya ulih mega meri kitai roti lalu meri dagin ngagai bala nembiak Iya?”


text:
Nya alai TUHAN ringat lebuh Iya ninga sida. Iya nyerang bala nembiak Iya ngena api, lalu Iya majak ringat ngagai sida,


text:
Allah Taala lalu ringat ngagai sida lalu munuh bala lelaki sida ke kering, orang ke pemadu kering di menua Israel.


text:
Tang taja pia, orang mayuh majak bedosa. Taja pen Iya ngereja kereja ajih, sida mengkang enggai manggaika pengarap sida ba Iya.


text:
Nya alai Iya ngabiska umur sida baka kesuh seput lalu ngapuska nyawa sida ngena penusah ti datai enggau ngenyit.


text:
Genap kali Iya munuh sekeda bala sida, sida ti bukai nguingka diri ngagai Iya. Sida nesal ati, lalu bebendar besampi ngagai Iya.


text:
Tang Allah Taala kasihka nembiak Iya. Iya ngampun dosa sida lalu enda ngerusak sida. Iya suah nagang Diri ringat lalu nagang Diri ngeransi.


text:
Sida enda nemu badu nguji Allah Taala lalu ngenusahka ati Allah Taala ke disembah orang Israel ti kudus.


text:
Udah nya, Iya lalu nguluka bala nembiak Iya, baka pengibun bedus lalu ngiring sida nengah menua puang.


text:
Iya muru orang ke nguan menua nya, lebuh bala nembiak Iya nyerang. Iya magi menua sida ngagai raban bansa orang Israel lalu meri rumah orang nya ngagai bala nembiak Iya.


text:
Sida nyungkak TUHAN ringat ngena endur alai orang kapir nyembah petara sida, lalu nyungkak Iya pedis ati ngena engkeramba sida.


text:
TUHAN nejuka bala munsuh kitai ngerampas Peti Lampang Batu Adat, ti nyadika tanda kuasa enggau mulia Iya.


text:
Dia Iya ngaga Rumah Sembiang Iya baka rumah Iya ti di serega. Iya ngaga Rumah Sembiang nya tegap baka dunya empu, kukuh belama iya.


text:
alai David ke ngibun raban bedus iya, lalu ngasuh iya nyadi raja menua Israel, nyadi pengibun ke bala nembiak Allah Taala.


text:
O Allah Taala, orang bansa bukai udah nyerang menua Nuan. Sida udah ngamahka Rumah Nuan ti kudus lalu ngaga Jerusalem nyadi tembawai.


text:
Sida ninggalka bangkai bala nembiak Nuan diempa burung, ninggalka bangkai bala ulun Nuan diempa jelu babas.


text:
Sida ngasuh darah bala nembiak Nuan nyaya baka ai di serata nengeri Jerusalem, lalu nadai orang nguburka sida.


text:
Kuingka pengeringat Nuan ngagai bansa ti enda nyembah Nuan, ngagai orang ke enda besampi ngagai Nuan.


text:
Tulung kami, O Allah Taala, lalu selamatka kami. Lepaska kami, lalu ampun dosa kami ketegal nama Nuan.


text:
Anang nejuka orang bansa bukai nanya ngagai kami, “Dini alai Allah Taala kita?” Awakka kami meda Nuan ngukum bansa bukai laban sida udah munuh bala nembiak Nuan.


text:
Nya baru kami ke nembiak Nuan, ke ari raban bedus Nuan, deka meri terima kasih ngagai Nuan belama iya lalu muji Nuan belama iya jemah ila.


text:
Pendingka kami, O Pengibun orang Israel. Dingaka kami, Nuan ke nguluka raban bedus Nuan. Nuan ke duduk ba kerusi diraja Nuan ari atas melikat cherub ti besayap,


text:
pandangka Diri ngagai raban bansa Epraim, Benjamin enggau Manasi. pandangka pengering Nuan ngagai kami. Datai lalu selamatka kami!


text:
Nuan udah ngasuh penyinu ati kami nyadika pemakai kami, enggau sejalung ai mata nyadika ai irup kami.


text:
Bai kami pulai baru, O Allah Taala ti Pemadu Bekuasa! Ayanka pengasih Nuan ke kami, ngambika kami diidupka!


text:
Nuan mai batang anggur pansut ari menua Ejip. Nuan muru semua bansa bukai, lalu nanam batang anggur nya ba menua sida.


text:
Nama kebuah Nuan ngeruntuhka pagar ti ngelingi iya? Diatu semua orang ke mansa ulih ngenchuri buah iya.


text:
Kuingka Diri ngagai kami, O Allah Taala ti Pemadu Bekuasa! Tilik ari serega ngagai kami di baruh ditu. Datai lalu selamatka bala nembiak Nuan!


text:
Datai lalu selamatka batang anggur ti udah ditanam Nuan, batang anggur ti muda tu, ti udah diasuh Nuan kering!


text:
Bala munsuh kami udah nunu iya, lalu nebang iya. Perening ngagai sida enggau pengeringat, lalu rusak sida!


text:
Bai kami pulai baru, O TUHAN Allah Taala ti Pemadu Bekuasa. Ayanka pengasih Nuan ke kami, ngambika kami diidupka.


text:
Iya meri adat nya ngagai orang Israel lebuh Iya nyerang menua Ejip. Aku ninga munyi nyawa ti enda dikelala bejaku,


text:
Lebuh kita kena laban penusah, kita ngangauka Aku, lalu Aku ngelepaska kita. Ari endur alai Aku ke belalai dalam biaubalai, Aku nyaut kita. Aku nguji kita ba mata ai di Meribah.


text:
Pendingka jaku tangkan Aku, kita ke nembiak Aku. Israel, naka meh pemanah enti kita deka mendingka Aku!


text:
Aku tu TUHAN Allah Taala kita, ti udah mai kita pansut ari menua Ejip. Perangapka nyawa kita, ngambika Aku nyapi kita.


text:
Naka meh pemanah enti bala nembiak Aku deka mendingka Aku. Naka meh pemanah enti sida deka ngasika Aku!


text:
Orang ke begedika Aku deka meremi enggau ati ti nangi di mua Aku. Ukum sida deka mengkang belama iya.


text:
“Kita enda tau enda badu agi ngakim ngena chara ti enda lurus. Kita enda tau agi ngeringka orang ke jai!


text:
Beri atur ti lurus ngagai orang ke seranta enggau orang ke nadai apai indai; jaga hak orang ke seranta, enggau ke merinsa.


text:
“Naka meh penadai penemu kita! Naka meh pemeli kita! Kita tu amat jai, lalu atur ti lurus udah lesap ari dunya tu.


text:
Sida begagaka pelan ti resia kena sida ngelaban bala nembiak Nuan. Sida bepekat ngelaban orang ke dijaga Nuan.


text:
Ku sida bejaku, “Aram kitai ngerusak bansa sida, ngambika bansa orang Israel nadai agi dikingatka belama iya.”


text:
Asiria mega setanah enggau sida nyadi raban ti kering ke orang Amon enggau orang Moap, ti peturun Lot.


text:
Laban meh sida baka Nuan ti udah ngelaban orang Midian, baka Nuan ti udah ngelaban Sisera seduai Jabin ba Sungai Kison.


text:
Serang meh bala tuai sida baka Nuan ti udah nyerang Orep seduai Sip. Alahka semua orang ke merintah sida, baka Nuan ti udah ngalahka Sebah seduai Salmuna,


text:
Naka meh pengelengau ati aku ke Rumah TUHAN. Lalu enggau pengabis semengat, roh enggau tubuh aku, aku belagu muji Allah Taala ti idup.


text:
Indah pipit deh bisi endur alai diau, lalu lelayang bisi sarang ke diri empu, alai iya nyimpan anak iya, ba alta Nuan, O TUHAN ti Pemadu Bekuasa, Raja enggau Allah Taala aku.


text:
Lebuh sida bejalai nengah lebak ti rangkai, sida ngaga endur nya nyadi endur ti mayuh mata ai. Ujan lebuh musin ruruh daun ngasuh endur nya penuh laban letung.


text:
Sida mansang kering-sekering lebuh sida bejalai. Sida deka meda Allah Taala ti ari atas semua petara, di Sion.


text:
Sehari dalam Rumah Nuan manah agi ari seribu hari ba endur bukai. Manah agi aku jaga ba mua pintu Rumah Allah Taala aku ari ti diau dalam langkau kain orang ke jai.


text:
Laban TUHAN Allah Taala baka mata hari enggau baka terabai; Iya nelap sereta meri basa. Iya nadai kala enggai meri utai ti manah ngagai orang ke ngereja utai ti ngena.


text:
Aku mendingka utai ti disebut TUHAN Allah Taala. Iya besemaya deka meri pemaik ngagai kitai ke nembiak Iya, enti kitai enda pulai baru ngagai ulah kitai ti beli.


text:
Selamatka aku ari pemati, laban aku taluk ngagai Nuan. Selamatka aku, laban aku tu nembiak Nuan lalu aku manggaika pengarap aku ba Nuan.


text:
Nuan endang manah enggau kami, sereta ngampun. Nuan penuh laban pengerindu ke semua orang ke besampi ngagai Nuan.


text:
Nadai petara bukai ke baka Nuan, O TUHAN. Nadai siku ti udah ngereja utai baka ke udah dikereja Nuan.


text:
Semua bansa ti udah digaga Nuan deka datai lalu meremi ngagai Nuan. Sida deka muji pemesai kuasa Nuan.


text:
Ajar aku, O TUHAN, utai ti diasuh Nuan kereja aku, ngambika aku tetap ati ngasika Nuan. Ajar aku betuaika Nuan enggau pengabis pengangkun ati aku.


text:
Aku deka muji Nuan enggau pengabis ati aku, O TUHAN Allah Taala aku. Aku deka ngemesaika Nuan belama iya.


text:
O Allah Taala, orang ke sumbung datai ngelaban aku, bala orang ke jai nguji munuh aku, orang ke enggai mendingka Nuan.


text:
Tang Nuan, O TUHAN, endang Allah Taala ti kasih sereta rindu, seruran liat ati, seruran nelap sereta tetap ati.


text:
Nguing ngagai aku, lalu kasihka aku. Keringka aku, lalu selamatka aku, laban aku betuaika Nuan baka indai aku suba.


text:
Ayanka ngagai aku tanda pemadas Nuan, TUHAN, ngambika orang ke begedika aku nemu malu lebuh sida meda Nuan udah merindang sereta nulung aku.


text:
Ngagai orang ke nemu aku, aku madahka pasal Ejip enggau Babilon. Pilistin, Tire, enggau Etiopia mega. Lalu sida deka nyebut, “Iya tu udah diadaka din.”


text:
Ba pasal Sion, orang deka nyebut, “Iya tu enggau iya nya endang ada ditu”, laban Allah Taala ti Pemadu Bekuasa deka ngeringka iya.


text:
TUHAN deka nuliska nama semua bansa lalu nyengkaum semua sida nyadi peranak nengeri Jerusalem magang.


text:
TUHAN Allah Taala ti Juruselamat aku, aku nyabak sepemanjai hari, lalu lebuh malam hari, aku datai ngadap ngagai Nuan.


text:
Aku ditinggalka begulai enggau orang ke mati. Aku tu baka orang ke udah dibunuh, ke garing-garing dalam kubur, ti enda dikingatka Nuan agi, ti enda ulih ditulung agi.


text:
Nuan udah ngasuh bala pangan aku ninggalka aku. Nuan udah ngasuh sida keji meda aku. Aku dikelulung, lalu enda ulih rari.


text:
Mata aku nyau kabur laban merinsa. O TUHAN, tiap hari aku ngangauka Nuan lalu ngangkatka jari aku besampi.


text:
Kati pengerindu Nuan ti meruan belama iya bisi dikenang dalam kubur? Kati penetap ati Nuan dikenang ba endur alai pengerusak?


text:
Kati kereja ajih Nuan bisi dipeda ba endur ti petang nya? Kati pemadas Nuan bisi ditemu di dunya pemati?


text:
Kenyau ari aku agi biak, aku udah merinsa lalu nyau deka mati. Aku nyau lelak natka pemerat ukum ari Nuan.


text:
O TUHAN, aku deka seruran belagu ngenang pengerindu Nuan ti meruan belama iya. Aku deka madahka penetap ati Nuan belama iya.


text:
Ku Nuan, “Aku udah ngaga sempekat enggau siku orang ke udah dipilih Aku. Aku udah besemaya enggau nembiak Aku David,


text:
Serega belagu muji pemanah utai ti dikereja Nuan. Sida ke kudus belagu muji penetap ati Nuan, O TUHAN.


text:
O TUHAN Allah Taala ti Pemadu Bekuasa, nadai orang bekuasa baka Nuan. O TUHAN, Nuan endang tetap ati dalam semua utai.


text:
Serega endang enggi Nuan, lalu baka nya mega dunya. Nuan udah ngaga dunya enggau semua utai ti dalam iya.


text:
Perintah Nuan beduduk ba pengelurus enggau atur ti manah. Pengerindu enggau penetap ati Nuan nyata ba semua utai ti dikereja Nuan.


text:
Nuan, O TUHAN, udah milih orang nyaga kami laban Nuan, O Allah Taala ti Kudus orang Israel, udah meri kami raja.


text:
Dalam genera dulu kelia, Nuan udah nyebut ngagai bala nembiak Nuan ke tetap ati, “Aku udah meri tulung ngagai siku soldadu ti tebilang nama. Aku udah meri kerusi diraja ngagai iya ti udah dipilih Aku ari orang mayuh.


text:
Iya deka nyebut ngagai aku, ‘Nuan Apai enggau Allah Taala aku. Nuan Penyaga enggau Juruselamat aku.’


text:
Aku deka seruran ngamatka semaya Aku enggau iya, lalu sempekat Aku enggau iya deka meruan belama iya.


text:
Aku enggai ngelanggar sempekat Aku enggau iya tauka matak sebarang semaya ti udah digaga Aku enggau iya.


text:
Anang enda ingatka aku, ke nembiak Nuan, ke dipechat orang, ke natka diri disumpah semua orang kapir.


text:
Bala munsuh Nuan mechat raja ti udah dipilih Nuan, O TUHAN! Sida mechat iya di sebarang endur iya bejalai.


text:
Sebedau Nuan nempa bukit tauka nempa dunya, Nuan endang Allah Taala ti meruan belama iya, nadai pun nadai ujung, lalu Nuan deka nyadi Allah Taala belama iya.


text:
Ba Nuan, seribu taun baka sehari. Sida iya baka kemari ti nadai agi, baka ke sejam lebuh malam hari.


text:
Nuan nabanka kami baka ai bah. Kami tu baka mimpi, enda tan lama. Kami tu baka rumput ti matuk pagi hari,


text:
Umur kami semina 70 taun aja, lapan puluh taun, enti kami regas; tang umur kami semina mai pemerinsa enggau ati ti tusah. Umur jampat abis, lalu kami nadai agi.


text:
Sapa udah kala ngasaika diri ditempuh kuasa pengeringat Nuan? Sapa nemu pemalat kami takutka diri diransi Nuan?


text:
Isi kami genap pagi enggau pengerindu Nuan ti meruan belama iya, ngambika kami ulih belagu lalu gaga ati sepemanjai umur kami.


text:
Beri kami diatu pengelantang ngenyampau penusah ti udah diberi Nuan ngagai ati kami dalam berapa taun kami ke natka diri merinsa.


text:
Awakka kami ke nembiak Nuan, meda pengawa Nuan ti besai. Awakka peturun kami meda pemesai kuasa mulia Nuan.


text:
O TUHAN Allah Taala kami, awakka berekat Nuan seruran enggau kami. Asuh kami mujur dalam semua utai ti dikereja kami!


text:
tau nyebut ngagai Iya, “Nuan endang penyaga enggau pengelindung aku. Nuan endang Allah Taala aku. Aku manggaika pengarap aku ba Nuan.”


text:
Iya deka ngibun nuan likun ari semua penusah ti enda dipeda, enggau ari semua penyakit ti tau munuh.


text:
Iya deka mungkur nuan ngena sayap Iya. Nuan deka likun diibun Iya. Penetap ati Iya deka ngelindung sereta nyaga nuan.


text:
Anang nuan takutka utai ti tau ngemedis lebuh malam hari tauka diserang enggau ngenyit lebuh siang hari


text:
Allah Taala deka ngasuh bala melikat Iya ngibun nuan lalu nyaga nuan di sebarang endur nuan bejalai.


text:
Ku Allah Taala bejaku, “Aku deka ngelepaska orang ke rinduka Aku lalu nyaga orang ke ngaku Aku nyadika TUHAN sida.


text:
Lebuh sida ngangauka Aku, Aku deka nyaut sida. Lebuh sida kena laban penusah, Aku deka enggau sida. Aku deka ngelepaska sida lalu masa sida.


text:
Naka meh pemanah meri terima kasih ngagai Nuan, O TUHAN, belagu ngemesaika Nuan, O Allah Taala ti Pemadu Tinggi,


text:
genap pagi madahka pengerindu Nuan ti meruan belama iya enggau genap malam madahka penetap ati Nuan,


text:
Pengawa Nuan ti besai, O TUHAN, ngasuh ati aku gaga. Ketegal utai ti udah dikereja Nuan, aku belagu gaga ati.


text:
Orang ke jai nyangka ulih tumbuh baka rumput, orang ke ngereja penyalah nyangka tau nyadi kaya-raja, tang sida deka dirusak abis lengis,


text:
TUHAN endang Raja! Iya begari ngena mulia enggau pengering. Dunya diatur tegap lalu enda ulih dikinsitka.


text:
Kerusi diraja Nuan, O TUHAN, endang udah tegap kenyau ari pun lalu Nuan endang udah bisi sebedau dunya nyadi.


text:
TUHAN merintah ari atas semua di serega, besai agi ari munyi pangka gelumbang, bekuasa agi ari gelumbang ti di tasik.


text:
Nuan nyadi Hakim ke kami semua. Angkat meh Nuan lalu ukum orang ke sumbung ketegal utai ti udah dikereja sida!


text:
Ni pengelama orang ke ngereja penyalah agi majak sumbung lalu temegah bejakuka penyai ti dikereja sida?


text:
Sida munuh indu ke balu enggau anak ti nadai apai indai, lalu munuh orang kampar ti diau di menua kami.


text:
Indah pending kitai deh digaga Allah Taala - kati Iya enda ulih ninga? Lalu mata kitai ditempa Iya - kati Iya enda ulih meda?


text:
Semua bansa diukum Iya magang - kati Iya enggai ngukum sida? Iya nyadi pengajar ke semua kitai - kati Iya nadai penemu?


text:
Nuan ngasuh sida belelak ari hari ti penuh laban penusah nyentuk ngagai maya lubang kebung ditumbak ke orang ke jai.


text:
Sapa orang ke udah ngarika aku ngelaban orang ke jai? Sapa orang ke udah setanah enggau aku ngelaban orang ke ngereja penyai?


text:
Ku aku, “Aku labuh!” Tang pengerindu Nuan ti meruan belama iya, O TUHAN, ngasuh aku ulih bediri tegap.


text:
Iya deka ngukum sida ketegal penyai sida lalu ngerusak sida ketegal dosa sida. TUHAN Allah Taala kitai deka ngerusak sida.


text:
Iya merintah semua dunya, kenyau ari lubang gua ti pemadu dalam nyentuk ngagai bukit ti pemadu tinggi.


text:
Iya endang Allah Taala kitai. Kitai tu orang ke diibun Iya, raban ke ditupi Iya. Sehari tu dingaka utai ti disebut Iya:


text:
Dia meh alai sida ke ngabas ati Aku sereta nguji Aku, taja pen sida udah meda utai ti udah dikereja Aku.


text:
Empat puluh taun Aku udah kejika orang nya. Ku Aku, ‘Naka meh pemalat sida tu enda taluk! Sida enggai ngasika pesan Aku.’


text:
Aku ringat, lalu besemaya ngena sumpah. ‘Kita enda ulih tama ngagai menua ti alai Aku deka ngasuh kita belelak.’ ”


text:
Sebut ngagai semua bansa, “TUHAN endang Raja! Dunya udah diletak tegap, lalu enda ulih dikinsitka. Iya deka ngakim semua bansa ngena atur ti lurus.”


text:
Gaga ati meh kita, dunya enggau langit! Inggar meh kita, tasik, enggau semua utai ti idup dalam kita.


text:
lebuh TUHAN datai lalu merintah dunya. Iya deka merintah semua bansa di dunya ngena atur ti lurus sereta betul.


text:
TUHAN rinduka orang ke begedika penyai. Iya nyaga seput bala nembiak Iya. Iya ngelepaska sida ari kuasa orang ke jai.


text:
Gaga ati meh semua kita ke lurus ketegal utai ti udah dikereja TUHAN! Kingatka utai ti udah dikereja Allah Taala ti kudus, lalu beri terima kasih ngagai Iya.


text:
Nyanyi pantun ti baru ke TUHAN. Iya udah ngereja utai ti badas! Ngena kuasa Iya enggau pengering Iya ti kudus Iya udah bulih pemenang.


text:
Iya ngamatka semaya Iya ngagai orang Israel ngena ati ti tetap enggau pengerindu ti meruan belama iya. Semua bansa di semua endur udah meda pemenang Allah Taala kami.


text:
Inggar meh nuan tasik, enggau semua utai ti idup dalam nuan. Belagu meh nuan dunya, enggau semua ke idup ba nuan!


text:
laban Iya datai deka merintah dunya. Iya deka merintah semua bansa di dunya ngena atur ti lurus sereta betul.


text:
TUHAN endang Raja lalu orang mayuh begetar magang. Iya duduk ba kerusi diraja Iya ari atas melikat cherub ti besayap, lalu tanah berenyang.


text:
Raja Ti Bekuasa, Nuan rinduka utai ti ngena. Nuan udah numbuhka atur ti lurus di menua Israel. Nuan udah mai pengelurus enggau atur ti betul.


text:
Moses seduai Aron udah nyadi imam Iya, lalu Samuel udah besampi ngagai Iya. Sida ngangauka TUHAN, lalu Iya nyaut sida.


text:
Iya bejaku ngagai sida ari gentilang remang. Sida ngasika adat enggau jaku ti diberi Iya ngagai sida.


text:
O TUHAN Allah Taala kami, Nuan udah nyaut bala nembiak Nuan. Nuan udah nunjukka Diri Allah Taala ti ngampun, taja pen Nuan ngukum sida ketegal dosa sida.


text:
Puji meh TUHAN Allah Taala kitai, lalu sembah meh Iya ba bukit Iya ti kudus! TUHAN Allah Taala kitai endang kudus!


text:
Anang enda ngaku TUHAN nya Allah Taala! Iya ngaga kitai, lalu kitai endang enggi Iya. Kitai tu nembiak Iya, kitai tu raban domba Iya.


text:
Tama nengah pintu Rumah Sembiang mai sampi terima kasih. Mansang ngagai endur ti kudus enggau pantun puji. Beri terima kasih ngagai Iya, lalu puji Iya.


text:
lalu aku enggai meda penyai. Aku begedika utai ti dikereja orang ke ninggalka Allah Taala. Aku enggai bekaul enggau sida.


text:
Aku deka muru sebarang orang ke betelai bejaku jai pasal orang bukai. Aku enggai meda orang ti sumbung enggau ti tinggi ati.


text:
Aku deka rinduka orang ke tetap ati ngagai Allah Taala lalu deka ngemendarka sida diau dalam istana aku. Orang ke endang amat betul ati deka dikemendarka bekereja ke aku.


text:
Tiap hari aku deka ngerusak orang ke jai di menua kitai. Aku deka muai semua orang ke jai ari nengeri TUHAN.


text:
Lebuh aku dituntung penusah, anang ninggalka aku! Pendingka aku, lalu saut aku enggau jampat, lebuh aku ngangau!


text:
Bala munsuh aku mechat aku sepemanjai hari. Sida ke ngeleseka aku, ngena nama aku nyadika jaku sema.


text:
Ketegal pengeringat enggau pemedis ati Nuan, aku makai amau, lalu ai mata aku nyau bechampur enggau ai irup aku. Nuan nyengkau aku lalu nikauka aku.


text:
Nuan deka angkat lalu sinuka Sion. Maya udah datai alai Nuan patut kasihka iya. Tu meh maya ti ngena.


text:
Bala nembiak Nuan rinduka iya, taja pen iya udah rusak. Sida sinu ati ke iya, taja pen iya nyau nyadi tembawai.


text:
Tuliska utai ti udah dikereja TUHAN ke rebak ti dudi, ngambika orang ke apin ada diatu, deka muji Iya.


text:
TUHAN nilik ke baruh ari endur Iya ti kudus ba endur ti tinggi, Iya nilik ke baruh ari serega ngagai dunya.


text:
Sida deka lesap, tang Nuan deka meruan belama iya. Sida deka luya baka kain. Nuan deka muai sida baka kain, lalu sida deka lesap.


text:
Iya mandangka pelan Iya ngagai Moses lalu ngasuh orang Israel meda pengawa ti besai ti dikereja Iya.


text:
Tang pengerindu TUHAN deka meruan belama iya ba orang ke nangika Iya, lalu pengelurus Iya deka meruan ari serak siti ngagai serak siti,


text:
Puji meh TUHAN, kita melikat ti kering sereta bekuasa, ke ngasika pesan Iya, ke mendingka utai ti disebut Iya.


text:
Puji meh TUHAN, semua utai ti idup ti udah digaga Iya di semua endur ti diperintah Iya. Puji meh TUHAN, O semengat aku! Puji meh TUHAN, O semengat aku!


text:
lalu ngaga rumah Nuan ba atas ai ti di langit Nuan ngaga mua hari nyadika kerita perang Nuan lalu nepan ba sayap ribut.


text:
Nuan ngasuh rumput tumbuh ngambika bisi diempa jelu sapi, lalu meri kami utai ngambika bisi ditanam kami, ngambika kami bulih asil ari tanah,


text:
enggau wain kena kami ngelantangka diri, minyak kana kena kami ngasuh mua kami beperenching, enggau roti ti meri kami pengering.


text:
TUHAN, Nuan udah ngaga mayuh macham utai! Naka meh pemintar Nuan ngaga semua utai nya! Dunya nyau penuh laban utai ti idup ti digaga Nuan.


text:
Tasik ti luas sereta besai pen bisi, endur alai utai ti idup diau, ti besai enggau ti mit, ti enda ulih diitung.


text:
Kapal belayar ba tasik, lalu jelu ti besai bemain dalam iya, iya nya naga tasik ti udah ditempa Nuan,


text:
Lebuh Nuan nguing kebukai, sida tusah ati. Lebuh Nuan ngambi seput ti meri pengidup, sida mati lalu pulai nyadi amau baru.


text:
Awakka orang ke bedosa dibuai ari dunya. Awakka orang ke jai abis lengis. Puji meh TUHAN, O semengat aku! Puji meh TUHAN!


text:
Beri terima kasih ngagai TUHAN. Padahka pemesai kuasa Iya. Tusui ngagai semua bansa utai ti udah dikereja Iya.


text:
Kita peturun Abraham ke nembiak Iya kita peturun Jakop ti udah dipilih Iya: Kingatka kereja ajih ti udah dikereja Allah Taala enggau ukum ti udah diletak Iya.


text:
Iya deka ingatka sempekat ti udah digaga Iya enggau Abraham enggau semaya ti digaga Iya enggau Isak.


text:
nyentuk ngagai maya utai ti udah ditujum iya, dikamatka, nyentuk ngagai maya Jaku Allah Taala madahka Josep endang madahka utai ti bendar.


text:
Udah nya Iya nguluka orang Israel pansut. Sida mai pirak enggau emas, lalu semua sida bela bepengerai sereta regas magang.


text:
Allah Taala ngengkahka siti mua hari atas bala nembiak Iya enggau daun api ti meri sida penampak lebuh malam hari.


text:
Puji TUHAN! Beri terima kasih ngagai TUHAN, laban Iya endang manah. Pengerindu Iya meruan belama iya.


text:
Sapa ulih madahka pasal semua pengawa ti besai ti udah dikereja Iya? Sapa ulih muji Iya enggau chukup?


text:
Awakka aku meda pengaya bala nembiak Nuan, lalu sama enggau ngasaika pengelantang bansa Nuan, gaga ati temegah enggau sida ke diempu Nuan.


text:
Aki ini kami di menua Ejip enda meretika pemadas pengawa Allah Taala. Sida enda ingatka penyuah Iya udah mandangka pengerindu Iya, lalu sida angkat ngelaban Allah Taala ti Pemadu Bekuasa ba tasik.


text:
Iya bejaku ngagai Tasik Mirah, lalu tasik nya rangkai. Iya nguluka bala nembiak Iya meraka nengah tanah ti rangkai.


text:
Iya ngelepaska sida ari jari orang ke begedika sida. Iya ngelepaska sida ari kuasa bala munsuh sida.


text:
Tang sida jampat enda ingatka utai ti udah dikereja Iya lalu ngereja utai enda nganti jaku lalau ari Iya.


text:
Lebuh Allah Taala madahka Diri deka ngerusak bala nembiak Iya, Moses, ulun ke dipilih Iya bediri nyakal Allah Taala lalu nagang pengeringat Iya ngerusak sida.


text:
Udah nya, di Peor bala nembiak Allah Taala lalu enggau orang besembahka Baal lalu makai piring ti udah diberi ngagai petara ti ukai petara ti idup.


text:
Sida nyungkak TUHAN ringat ketegal utai ti dikereja sida. Penyakit ti balat lalu nyadi ba bala sida.


text:
TUHAN suah udah ngelepaska bala nembiak Iya, tang sida rindu agi angkat ngelaban Iya lalu dosa sida nambah-menambah.


text:
Lepaska kami, O TUHAN Allah Taala kami, lalu bai kami pulai ari semua bansa, ngambika kami meri terima kasih lalu muji nama Nuan ti kudus.


text:
Puji meh TUHAN Allah Taala ke disembah orang Israel. Puji meh Iya diatu enggau ke belama iya! Awakka semua orang nyebut, “Amin!” Puji TUHAN!


text:
Sebut semua leka jaku tu betandu-tandu kena muji TUHAN, semua kita ke udah dilepaska Iya ari penusah kita.


text:
lalu udah mai kita pulai baru ari menua bukai, ari timur enggau ari barat, ari utara enggau ari selatan.


text:
Sekeda bejalai segau-segau ba sebelah menua puang nadai tetemuka batang jalai ngagai nengeri ti deka alai sida diau.


text:
Awakka sida meri terima kasih ngagai TUHAN ketegal pengerindu Iya ti meruan belama iya, ketegal utai ti badas ti udah dikereja Iya ke sida.


text:
Udah nya lebuh sida kena laban penusah, sida ngangauka TUHAN, lalu Iya ngelepaska sida ari penusah sida.


text:
Sida enda tau enda meri terima kasih ngagai TUHAN ketegal pengerindu Iya ti meruan belama iya, ketegal utai ti badas ti udah dikereja Iya ke sida.


text:
Awakka sida meri piring terima kasih ngagai Iya, lalu enggau lagu gaga ati, nusui semua utai ti udah dikereja Iya.


text:
Kapal terangkat tinggi disaguka gelumbang lalu terensam ke dalam ai; bala kelasi lalu takut ditempuh utai ti baka nya.


text:
Sida gaga ati laban biaubalai nyau nadai agi, lalu Iya mai sida enggau likun ngagai pengkalan ti digusung sida.


text:
Lebuh bala nembiak Allah Taala alah, lalu dikemaruhka ketegal sida ditekan sereta diperinsa, lalu tusah ati,


text:
Iya ngeleseka orang ke nekanka sida lalu ngasuh sida bejalai segau-segau ba sebelah menua puang ti nadai meruan batang jalai.


text:
Tang Iya ngelepaska orang ke suntuk ari pemerinsa sida lalu ngasuh ruang bilik sida nambah-menambah baka raban jelu bedus.


text:
Awakka orang ke bepenemu-dalam berundingka utai tu. Awakka sida berundingka pengerindu TUHAN ti meruan belama iya.


text:
Ati aku endang tetap, O Allah Taala! Ati aku endang amat tetap! Aku deka belagu muji Nuan! Dani meh nuan, O semengat aku!


text:
Aku deka meri terima kasih ngagai Nuan, O TUHAN, di mua semua bansa. Aku deka muji Nuan di mua semua mensia.


text:
Selamatka kami ngena pengering Nuan. Saut meh sampi aku, ngambika orang ke dikerinduka Nuan, dilepaska.


text:
Ku Allah Taala bejaku ari endur Iya ti kudus, “Enggau ati ti gaga, Aku deka magi menua Sekem lalu meri Lebak Sukot ngagai bala nembiak Aku.


text:
Menua Giliat endang enggi Aku. Manasi mega enggi Aku. Epraim nya selapuk kebal Aku lalu Judah nya tungkat diraja Aku.


text:
Tang Aku deka ngena Moap nyadika dulang alai Aku bebasu, lalu Aku deka nikauka kasut Aku ngagai Edom, nyadika tanda Aku bempu menua nya. Aku deka manjung gaga ati menang ngelaban orang Pilistin.”


text:
Awakka bala anak iya bejalai segau-segau bepintaka utai; Awakka sida diburu ari tembawai ti alai sida diau!


text:
Awakka orang ke udah nyali iya utai, ngerampas semua reta tengkira iya; lalu awakka orang kampar ngenchuri semua utai ti udah ulih iya bekereja.


text:
Awakka semua peturun iya mati magang, lalu awakka nama iya enda dikingatka agi ba peturun ti nangkanka iya.


text:
Laban iya nadai kala berunding siru enggau orang, tang merinsaka orang ke seranta enggau ke suntuk utai lalu merinsaka orang ke tusah datai ke sida mati.


text:
Iya rindu nyumpah; awakka iya empu ditinggang sumpah! Iya enggai merekatka orang; awakka iya empu nadai bulih berekat!


text:
Iya ngerasukka tebiat nyumpah; awakka sumpah iya tama ke dalam tubuh iya empu baka ai, baka minyak, ti dalam tulang iya!


text:
Awakka tu nyadika upah ti diberi TUHAN ngagai orang ke bedawaka aku, orang ke bejaku jai ngelaban aku!


text:
Tang Nuan, O Allah Taala ti TUHAN aku, tulung meh aku ketegal nama Nuan; laban pengerindu Nuan ti meruan belama iya endang amat manah, lepaska meh aku tu.


text:
Tulung meh aku, O TUHAN Allah Taala aku. Selamatka aku ketegal pengerindu Nuan ti meruan belama iya!


text:
Sida nyangka deka nyumpah aku, tang Nuan deka merekatka aku. Awakka sida malu, lalu awakka aku ke nembiak Nuan, gaga ati.


text:
Awakka bala orang ke bedawaka aku malu. Awakka sida nyerayung diri ngena pemalu nyadika baju panjai sida.


text:
Aku deka meri terima kasih ngagai TUHAN enggau nyawa ti inggar. Aku deka muji Iya lebuh orang begempuru bebala mayuh,


text:
laban Iya ngeringka orang ke seranta lalu ngelepaska sida ari orang ke ngeletak sida diukum dibunuh.


text:
Ku TUHAN bejaku ngagai tuan aku, “Duduk ditu muak ari kanan Aku datai ke Aku udah ngaga munsuh nuan nyadika pelasar kaki nuan.”


text:
Bala nembiak nuan deka datai mantu nuan ba hari nuan deka nguluka bala nuan ba bukit ti kudus. Bala nembiak nuan deka datai ngagai nuan baka ambun pagi hari.


text:
TUHAN udah besemaya ngena sumpah lalu Iya enda matak semaya Diri: “Nuan tu imam belama iya murihka Imam Melkisedek.”


text:
Iya deka ngakim semua bansa lalu ngisi semua bansa nya enggau bangkai; Iya deka ngalahka semua raja di serata dunya.


text:
Iya deka ngirup ari sungai ti ngimbai jalai raya, lalu lebuh iya udah berasai kering agi, iya deka menang.


text:
Puji TUHAN! Aku deka meri terima kasih ngagai TUHAN enggau pengabis ati aku lebuh nembiak Iya begempuru bebala mayuh.


text:
Iya udah mandangka kuasa pengawa Iya ngagai bala nembiak Iya lebuh Iya meri menua orang bansa bukai ngagai sida.


text:
Dalam semua utai ti dikereja Iya, Iya endang tetap ati sereta lurus. Semua pesan Iya endang tau dikarapka magang.


text:
Iya udah nebus bala nembiak Iya lalu udah ngaga siti sempekat ti meruan belama iya enggau sida. Iya endang kudus sereta bekuasa!


text:
Nangika TUHAN nya pun penemu-dalam. Semua orang ke ngena penemu-dalam sigi amat nemu meretika utai. Awakka TUHAN dipuji belama iya.


text:
Penampak manchar ba endur ti petang ke orang ke badas, ke orang ke nemu kasih, nelap, sereta lurus ati.


text:
Lantang meh orang ke gerah ati nyali utai ngagai orang, ke bejalaika pengawa iya enggau atur ti lurus.


text:
Iya enda takut nerima berita ti enda manah. Ati iya tegap, lalu iya manggaika pengarap iya ba TUHAN.


text:
Iya meri utai enggau ati ti gerah mudah ngagai orang ke suntuk, lalu penelap iya nadai kala puntan. Iya deka nyadi orang ke bekuasa sereta dibasa orang.


text:
Orang ke jai meda nya, lalu ringat. Ngeli sida kerik-kerik, lalu sida lesap. Pengadang sida lenyau belama iya.


text:
Ukai kami, O TUHAN, ukai kami, tang Nuan siku aja ke patut dipuji, laban pengerindu enggau penetap ati Nuan endang meruan belama iya!


text:
Sida bisi jari, tang enda ulih ngama utai, bisi kaki, tang enda ulih bejalai. Sida enda ulih bemunyi.


text:
Awakka semua orang ke nempa sereta manggaika pengarap sida ba engkeramba nya nyadi baka engkeramba ti udah ditempa sida.


text:
TUHAN ingatka kitai, lalu deka merekatka kitai. Iya deka merekatka orang Israel enggau semua imam Allah Taala.


text:
Orang ke mati enda muji TUHAN, lalu orang ke udah nurun ngagai dunya ti sunyi. enda mega muji TUHAN.


text:
O TUHAN, aku tu nembiak Nuan; Aku tu nembiak Nuan; anak ulun Nuan. Nuan udah muka tali ti dikena nanchang aku.


text:
Laban pengerindu Iya ke kitai endang besai sereta meruan belama iya, lalu penetap ati TUHAN endang meruan belama iya. Puji TUHAN!


text:
Sida betatam ngelingi aku baka indu manyi, tang sida angus, ngenyampat babas ti diempa api. Aku ngerusak sida laban TUHAN nulung aku!


text:
Pendingka bala nembiak Allah Taala manjung gaga ati dalam langkau kain sida laban sida udah menang: “Jari kanan TUHAN ti udah menang!


text:
Buka meh pintu Rumah Sembiang ke aku, ngambika aku ulih tama nengah pintu nya lalu meri terima kasih ngagai TUHAN!


text:
TUHAN endang Allah Taala, lalu Iya udah meri kitai penampak. Bai dan kayu ba jari kita, lalu belabuh begawai bejalai ngelingi alta.


text:
Nuan endang Allah Taala aku, lalu aku deka meri terima kasih ngagai Nuan. Nuan endang Allah Taala aku, Aku deka ngemesaika Nuan.


text:
Beri terima kasih ngagai TUHAN, laban Iya endang badas, laban pengerindu Iya endang meruan belama iya.


text:
Anang ngasuh mata aku merening ngagai utai ti ngasuh aku sumbung; lalu awakka aku idup nitihka jalai Nuan.


text:
Kingatka semaya Nuan enggau aku ke nembiak Nuan, semaya ti digaga Nuan enggau orang ke ngasika Nuan.


text:
Tu meh utai ti ngenyamaika ati aku lebuh aku natka diri merinsa, iya nya, semaya Nuan deka meri aku pengidup.


text:
Orang ke enda nangika Allah Taala bejaku bula pasal aku, tang aku ngasika atur Nuan enggau pengabis ati aku.


text:
Adat ti udah diberi Nuan besai agi reti ba aku ari semua duit emas enggau semua duit pirak di dunya tu.


text:
Awakka pengerindu Nuan ti meruan belama iya, merindang ati aku, munyi ti udah disemaya Nuan ngagai aku ke nembiak Nuan.


text:
Awakka orang ke enda nangika Allah Taala malu, laban sida udah nguji nipu aku; tang aku deka belematika atur Nuan.


text:
Laban aku tu nadai guna baka kambut wain ti udah dibuai, tang aku nadai kala enda ingatka adat Nuan.


text:
Orang ke enda nangika Allah Taala, ti enda ngasika adat Nuan, udah numbak lubang kena sida nangkap aku.


text:
Penetap ati Nuan endang meruan belama iya; Nuan udah ngengkahka dunya ba endur iya, lalu iya enda nginsit.


text:
Semua utai mengkang meruan magang nyentuk ngagai sehari tu laban pesan Nuan, laban semua sida nya endang nembiak Nuan magang.


text:
Beri aku pengering, munyi ti udah disemaya Nuan, ngambika aku idup, lalu anang nejuka aku asa ngapa ke pengadang aku!


text:
Aku minta Nuan besemayaka nulung nembiak Nuan tu. Anang nejuka orang ke enda nangika Allah Taala nekanka aku!


text:
Sebedau tumbuh mata panas, aku ngangauka Nuan minta tulung. Aku manggaika pengandal ati aku ba semaya Nuan.


text:
Orang ke jai ti deka merinsaka aku, nyau deka datai semak ngagai aku. Sida nya orang ke ngelanggar adat Nuan.


text:
Aku mayuh munsuh lalu orang ke nekanka pengidup aku mega mayuh, tang aku nadai kala limpang ari adat Nuan.


text:
Peda Nuan pemalat aku rinduka ajar Nuan. Selamatka aku, laban pengerindu Nuan endang meruan belama iya!


text:
Aku udah limpang baka bedus ti tesat; giga meh nembiak Nuan, laban aku nadai kala enda ingatka adat Nuan.


text:
Nama utai ti deka diberi ngagai kita? Lalu nama utai bukai ti deka dikereja Allah Taala ngagai kita, kita orang pengelakar?


text:
TUHAN deka nyaga nuan lebuh nuan bejalai enggau pulai kenyau ari diatu nyentuk ngagai belama lama iya.


text:
Aku deka bejaku ngarika kaban belayan enggau pangan aku munyi tu ngagai Jerusalem, “Awakka pemaik meruan dalam nuan!”


text:
Baka ulun ke manggaika diri ba tuan iya, baka orang gaji ti indu, ke manggaika diri ba indu ke ngaji iya, baka nya meh aku deka majak merening ngagai Nuan, O TUHAN Allah Taala kami, datai ke Nuan nyau kasihka kami.


text:
Orang ke manggaika pengarap sida ba TUHAN nya baka Bukit Sion, ti enda ulih dikinsitka, tang meruan dia belama iya.


text:
Baka bukit ti ngelingi Jerusalem, baka nya meh TUHAN ngelingi bala nembiak Iya, ke diatu enggau ke belama iya.


text:
Tang orang ke limpang lalu niti jalai sida ke jai deka diukum TUHAN sama enggau orang ke ngereja penyai! Awakka pemaik meruan di menua Israel!


text:
Bebendar amat kitai ketawa, bebendar amat kita manjung gaga ati! Udah nya bansa bukai lalu bejaku, “TUHAN udah ngereja utai ti besai ke sida.”


text:
TUHAN, asuh kami nyadi kaya-raja baru, O TUHAN, baka sungai ti rangkai nyau penuh laban ai baru lebuh musin pengujan.


text:
Orang ke nyabak lebuh sida mai benih deka manjung gaga ati lebuh sida pulai ke rumah mai utai ti diketau sida.


text:
Enti TUHAN enda ngaga rumah, orang ke ngaga rumah deka lebu ngapa gawa. Enti TUHAN enda nyaga nengeri, orang ke jaga nengeri nya deka lebu ngapa enda tinduk nyaga nengeri nya.


text:
Nadai guna bekereja bebendar ngiga pengidup, angkat tumu pagi, lalu laun tinduk, laban TUHAN meri utai ngagai orang ke dikerinduka Iya, lebuh sida tinduk.


text:
Lantang meh orang ke mayuh panah. Iya enda malu lebuh iya bejaku enggau munsuh ba endur alai ngatur pechara.


text:
Bini nuan baka pun anggur ti bebuah lebat, dalam rumah nuan, lalu bala anak nuan baka anak kayu kana, ngelingi mija nuan.


text:
TUHAN deka merekatka nuan ari Sion! Awakka nuan meda Jerusalem nyadi kaya-raja sepemanjai umur nuan!


text:
Lalu orang ke mansa nadai nyebut, “Awakka TUHAN merekatka nuan! Kami merekatka nuan dalam nama TUHAN.”


text:
Israel, panggaika pengadang kita ba TUHAN, laban pengerindu Iya endang meruan belama iya lalu Iya seruran nebus.


text:
O TUHAN, aku enda sumbung; aku enda tinggi ati; Aku enda ngiruh diri enggau utai ti kelalu besai tauka kelalu manah ke aku.


text:
Tang aku bejaku ngagai ati aku, “Duduk, lalu diau jenuh baka anak mit ti enda bemunyi tingkap ba dada indai iya lebuh iya udah kenyang nusu.” Baka nya meh ati aku diau jenuh.


text:
O TUHAN, kingatka utai ti udah disemaya iya, semaya ti udah digaga iya enggau Nuan, Allah Taala ti Pemadu Bekuasa, ke disembah Jakop:


text:
sebedau aku nyendiaka endur alai TUHAN, rumah alai Allah Taala ti Pemadu Bekuasa, ke disembah Jakop, diau.”


text:
Ku kami bejaku, “Aram kitai mansang ngagai rumah TUHAN. Aram kitai nyembah Iya di mua kerusi diraja Iya.”


text:
Angkat meh Nuan O TUHAN, lalu mansang ngagai rumah Nuan, sama enggau Peti Lampang Batu Adat, ti ngelambangka kuasa Nuan.


text:
Awakka bala imam Nuan seruran ngerasukka pengelurus, lalu awakka bala nembiak Nuan manjung gaga ati!


text:
Nuan udah besemaya ngena sumpah enggau David, semaya ti enda tau dibatak Nuan pulai: “Aku deka ngasuh siku ari peturun nuan ti lelaki duduk ba kerusi diraja nuan.”


text:
Enti bala peturun nuan ti lelaki ngasika sempekat enggau adat ti deka diajar Aku ngagai sida, peturun sida ke lelaki deka mega duduk ba kerusi diraja nuan belama iya.”


text:
“Tu meh endur alai Aku deka diau belama iya. Tu meh endur alai Aku diau, laban Aku deka merintah ba endur tu.


text:
Aku deka meri semua utai ti dipeguna Sion. Aku deka meri pemakai ti chukup ngagai nembiak iya ke seranta.


text:
Bala imam iya deka ngayanka pengelepas ari Aku, lalu bala nembiak iya deka belagu sereta manjung gaga ati.


text:
Iya baka minyak ti berega ti dituang ba pala Aron lalu lilih nelusur ragum iya ngagai rekung baju panjai iya.


text:
Iya baka ambun Bukit Hermon ti labuh ba bukit di Sion. Nya meh endur alai TUHAN udah besemaya deka meri berekat Iya, iya nya pengidup ti meruan belama iya.


text:
Aram muji TUHAN, semua kita ke nembiak Iya, semua kita ke bekereja lebuh malam hari dalam Rumah Sembiang Iya.


text:
Iya ngereja sebarang utai ti dikedekaka Iya di langit enggau di dunya, di tasik enggau di tasik ti dalam.


text:
Iya ngasuh kabut betiup ari tisi langit. Iya ngaga kilat lebuh hari ujan, lalu Iya mansutka ribut ari bilik setor Iya.


text:
Di menua Ejip Iya ngereja kereja ajih enggau kereja ti nyelai kena Iya ngukum raja enggau semua pemesai iya.


text:
Beri terima kasih ngagai TUHAN ti besai agi ari semua tuhan, laban pengerindu Iya meruan belama iya.


text:
Laban orang ke nangkap kami ngasuh kami belagu, lalu orang ke merinsaka kami ngasuh kami merindang sida, ku sida, “Nyanyi ke kami lagu nengeri Sion.”


text:
Awakka aku enda ulih belagu agi enti aku enda ingatka nuan, enti aku enda ngumbai nuan nengeri ti pemadu dikegagaka aku!


text:
O TUHAN, kingatka utai ti udah dikereja orang Edom lebuh Jerusalem alah. Kingatka sida ke majak nyebut, “Runtuhka nengeri nya!”


text:
Babilon, nuan deka dirusak. Beberekat meh orang ke malas nuan ketegal utai ti udah dikereja nuan ngagai kami,


text:
Aku meri terima kasih ngagai Nuan, O TUHAN, enggau pengabis ati aku. Aku belagu muji Nuan di mua bala petara.


text:
Aku meremi ngadap ngagai Rumah Nuan ti kudus, lalu meri terima kasih ngagai nama Nuan ketegal pengerindu enggau penetap ati Nuan ti meruan belama iya, laban Nuan udah mandangka Diri enggau pesan Nuan endang tinggi ari semua.


text:
Laban taja pen Nuan diau tinggi di atas, tang Nuan ngintu orang ke baruh pendiau, lalu orang ke sumbung enda ulih belalai ari Nuan.


text:
Taja pen aku dikelingi penusah, Nuan nyaga nyawa aku; Nuan ngunjurka jari Nuan ngelaban bala munsuh aku lalu jari kanan Nuan ngelepaska aku.


text:
Nuan deka ngamatka semua utai ti udah disemaya Nuan ngagai aku; Pengerindu Nuan endang meruan belama iya, O TUHAN. Anang ninggalka nembiak Nuan Israel.


text:
Enti aku nyebut, “Awakka pemetang ngelamun aku, lalu awakka penampak ti ngelingi aku bebali nyadi malam,”


text:
indah pemetang nya deh enda chukup petang ke Nuan, lalu malam terang baka penampak siang hari; laban ba Nuan pemetang enggau penampak sigi nadai bida.


text:
Aku muji Nuan laban Nuan endang patut dikenangika, laban semua utai ti dikereja Nuan endang nyelai sereta manah magang. Nuan sigi nemu aku.


text:
Lebuh tulang aku benung ditempa, dipejantilka bejimat jimat dalam kandung indai aku, lebuh aku benung mansang besai dalam kandung enda dipeda mensia, Nuan nemu aku endang bisi dia.


text:
Nuan endang udah meda aku sebedau aku ada. Umur ti diungkup Nuan ke aku endang udah ditulis dalam bup Nuan, sebedau utai nya nyadi.


text:
O Allah Taala, naka meh pemanah enti Nuan munuh orang ke jai! Naka meh pemanah enti orang ke mangah nya jauh ari aku!


text:
Naka meh pemalat aku begedika orang ke begedika Nuan, O TUHAN! Naka meh pemalat aku pedis ati ke orang ke angkat ngelaban Nuan!


text:
Peresa meh aku, O Allah Taala, ngambika Nuan nemu ati aku. Uji meh ati aku, ngambika Nuan nemu runding aku.


text:
Jaga meh aku, TUHAN, ari kuasa orang ke jai. Jaga aku ari orang ke mangah ke bekira deka numbangka aku.


text:
Orang ke sumbung udah nan panjuk deka nyintak aku. Sida udah nan jarin, lalu ba sebelah tisi jalai, sida udah nan panjuk deka nangkap aku.


text:
Ku aku bejaku enggau TUHAN, “Nuan endang Allah Taala aku.” Dingaka aku ke ngangau minta tulung Nuan, O TUHAN!


text:
Awakka orang enda mujur betenahka pangan diri. Awakka penyai nitihka orang ke mangah lalu ngerusak sida.


text:
Anang nejuka aku ingin ngereja utai ti salah enggau ingin deka nyereta orang ke jai ngereja pengawa sida ke jai. Awakka aku enda enggau sida ngintu pengerami makai besai.


text:
Orang ke badas nyangka bisi nganu sereta ngerara aku enggau ati ti nelap, tang aku enggai sekali-kali nerima basa ari orang ke jai, laban aku endang seruran besampi ngelaban pengawa sida ke jai.


text:
Lebuh orang ke merintah sida ditikauka ari pala tingkah, nya baru sida deka ngaku jaku aku endang amat.


text:
Tang aku majak arapka Nuan, O TUHAN Allah Taala aku. Aku minta Nuan nyaga aku. Anang nejuka aku mati!


text:
Lebuh aku nyau lemi semengat, Iya nemu utai ti patut dikereja aku. Ba jalai ti ditengah aku, bala munsuh aku udah nan panjuk kena sida nyintak aku.


text:
Lebuh aku malik kiba kanan aku nadai meda orang deka nulung aku, nadai orang deka nyaga aku. nadai orang deka ibuhka aku.


text:
O TUHAN, aku nyabak minta Nuan nulung aku. Nuan, O TUHAN, endang penyaga aku. Semina Nuan siku aja ke dikinginka aku dalam pengidup tu.


text:
Pendingka sabak aku ke minta tulung, laban ati aku balat tusah. Selamatka aku ari bala munsuh aku, laban sida kelalu kering ke aku.


text:
Selamatka aku ari penusah tu, nya baru aku deka meri terima kasih ngagai Nuan! Orang ke lurus deka begempuru ngelingi aku, laban pemadas Nuan enggau aku.


text:
O TUHAN, dingaka sampi aku! Laban Nuan endang lurus, nya alai pendingka kangau aku. Ulih penetap ati Nuan, saut meh aku!


text:
Bala munsuh aku udah begagaika aku lalu ngalahka aku. Munsuh aku udah nutup aku dalam rumah jil ti petang, lalu aku nyau baka orang ke udah mati dulu kelia.


text:
Aku ingatka maya dulu kelia. Aku berundingka semua utai ti udah dikereja Nuan, aku ngingatka semua pengawa Nuan.


text:
Aku ngangkatka jari besampi ngagai Nuan. Baka tanah ti rangkai, baka nya meh semengat aku aus ke Nuan.


text:
Saut meh aku diatu, O TUHAN! Aku nadai pengadang agi. Anang belalai ari aku, enggai ke aku enggau orang nurun ngagai dunya pemati.


text:
Asuh aku genap pagi ngingatka pengerindu Nuan ti meruan belama iya, laban aku manggaika pengarap aku ba Nuan. Aku besampi ngagai Nuan. Tunjukka jalai ti patut ditengah aku.


text:
Nuan endang Allah Taala aku. Ajar aku ngereja utai ti dikedekaka Nuan. Aku minta Nuan manah enggau aku, lalu ngiring aku nengah jalai ti likun.


text:
Selamatka aku, O TUHAN, munyi ti udah disemaya Nuan. Ulih pemadas Nuan, selamatka aku ari penusah aku!


text:
Ketegal pengerindu Nuan ke aku, bunuh meh bala munsuh aku lalu rusak meh semua orang ke nekanka pengidup aku, laban aku tu nembiak Nuan.


text:
Iya nyadi penyaga enggau pengelepas aku, ti dikarapka aku meri aku pengelikun. Iya ngalahka semua bansa lalu ngasuh aku merintah sida.


text:
Ulurka jari Nuan ari serega, tarit aku ari ai ti dalam, lalu selamatka aku. Selamatka aku ari kuasa orang bansa bukai,


text:
Selamatka aku ari bala munsuh ke mangah. Selamatka aku ari kuasa orang bansa bukai, ti nadai kala madahka utai ti bendar tang bula lalu ngelanggar sumpah diri.


text:
Awakka bala anak lelaki kami, lebuh sida agi biak nyadi baka utai ti ditanam, ti mansang besai lalu nyadi kering. Awakka bala anak indu kami nyadi baka tiang ti manah gaya ti dikena ngias sukut istana.


text:
Awakka rumah setor kami penuh laban genap macham utai ti udah diketau. Awakka jelu bedus ba tanah kami beranak beribu iku.


text:
Awakka sapi kami mayuh anak nadai gugur anak, tauka lenyau. Awakka nadai sabak tusah ati didinga ba sebelah jalai raya kami.


text:
Lantang meh bansa ke nerima berekat nya. Lantang meh mensia ti ngaku Allah Taala nyadika TUHAN sida!


text:
Aku deka ngemesaika Nuan, O Allah Taala enggau Raja aku. Aku deka meri terima kasih ngagai Nuan belama lama iya.


text:
Utai ti udah dikereja Nuan deka dipuji genap turun-menurun. Sida deka madahka pasal pemesai pengawa Nuan.


text:
Sida deka bejakuka pasal mulia enggau pemesai kuasa Nuan, lalu aku deka belematika pemadas pengawa Nuan.


text:
Semua utai ti idup ti udah digaga Nuan, O TUHAN, deka meri terima kasih ngagai Nuan, lalu semua nembiak Nuan deka muji Nuan.


text:
Perintah Nuan endang meruan belama iya, lalu Nuan nyadi Raja belama iya. TUHAN endang deka ngamatka semaya Iya. Iya endang ngayanka pengasih dalam semua pengawa Iya.


text:
Semua utai ti idup aja manggaika pengadang sida ba Nuan, lalu Nuan meri sida pemakai ba maya ti patut.


text:
Aku deka seruran muji TUHAN. Awakka semua utai ti idup ti udah digaga Iya muji nama Iya ti kudus belama lama iya.


text:
ke ngaga langit, tanah enggau tasik enggau semua utai ti dalam sida. Iya endang seruran ngamatka semaya Iya.


text:
Lebuh Iya ngakim Iya ngeringka orang ke kena tekan, lalu meri pemakai ngagai orang ke lapar. TUHAN ngelepaska orang ke kena jil


text:
lalu ngasuh orang ke buta meda. Iya ngangkatka orang ke udah rebah. Iya rinduka bala nembiak Iya ke lurus.


text:
Iya nyaga orang kampar ti diau di menua kitai. Iya nulung indu ke balu enggau orang ke nadai apai indai, tang ngerusak orang ke jai.


text:
Puji TUHAN! Laban kitai endang patut belagu muji Allah Taala kitai; laban Iya endang kasih, lalu kitai endang patut belagu muji Iya.


text:
Iya nganchau mua hari di langit. Iya meri ai ujan ngagai tanah lalu ngasuh rumput tumbuh ba sebelah bukit.


text:
tang rinduka orang ke ngemesaika Iya, orang ke manggaika diri ba pengerindu Iya ti meruan belama iya.


text:
Iya nyaga garis entara menua nuan enggau likun lalu ngasuh kita kenyang makai gandum ti pemadu manah.


text:
Udah nya Iya bejaku, lalu batu ais nya lela nyadi ai. Iya lalu ngasuh ribut datai, lalu ai nya rarat.


text:
Lalu Iya ngengkahka sida ba endur alai sida ke meruan belama iya; Iya ngengkahka sida ba endur sida ngambika sida meruan dia belama iya.


text:
Puji meh Iya, O kita bala raja enggau semua mensia, bala anak raja enggau semua pemerintah ti bukai,


text:
Awakka semua sida muji nama TUHAN, laban semina nama Iya aja dikemesaika; laban mulia Iya ari atas dunya enggau serega.


text:
Iya meri pengering ngagai nembiak Iya, ngambika sida muji Iya, iya nya orang Israel ke balat dikesayauka Iya. Puji TUHAN!


text:
Awakka ati kita gaga, Israel, laban Iya udah ngaga kita. Rami gaga ati meh kita orang Sion, ke Raja kita!


text:
Awakka bala nembiak Allah Taala rami gaga ke pemenang sida, lalu belagu gaga ati lebuh sida gali ba kerusi-panjai sida.


text:
kena ngukum semua bansa nitihka jaku Allah Taala. Tu meh pemenang ti diberi Allah Taala ngagai bala nembiak Iya. Puji TUHAN!


text:
Tu jaku-dalam ti ulih nulung kita ngelala penemu-dalam enggau jaku lalau ti manah, sereta meretika ‘jaku tuai’ ti ngundan reti ti dalam.


text:
Jaku-dalam tu ulih ngajar kita pemintar idup, enggau jalai idup ngena ati ti betul, lurus sereta patut.


text:
Jaku-dalam tu ulih ngasuh orang ke kurang peneleba, bulih pemintar, sereta ngajar orang ke biak chakah ngereja pengawa.


text:
ngambika sida ulih nemu reti utai ti dilalaika jaku-dalam, enggau pekara ti dibantaika orang ke bepenemu-dalam.


text:
Ajar ti diberi sida deka ngasuh perangai nuan manah agi, baka labung ti manah, tauka baka tenggak ti ngasuh gamal nuan sigat.


text:
Enti sema sida bejaku munyi tu, “Aram kitai ngiga orang ngambika bisi dibunuh kitai! Aram kitai ngamuk orang ke nadai penyalah, kena kitai ngelantangka diri!


text:
Sida nyangka idup sereta bepengerai, lebuh kitai tetemuka sida, tang sida deka mati lebuh kitai udah ngamuk sida!


text:
Pengawa ngerumpak endang selalu ngambi nyawa perumpak nya empu. Nya meh utai ti nyadi ba orang ke idup ngena chara ti kasar.


text:
“Kita tu beli! Ni pengelama kita agi beli? Ni pengelama kita agi majak ngelese lalu begedika penemu?


text:
Pendingka aku, lebuh aku nganu kita. Aku deka meri kita jaku lalau ti manah, lalu bekunsika penemu aku enggau kita.


text:
Aku udah bebendar ngangauka kita, minta kita datai, tang kita enggai mending. Kita enggai mendingka aku.


text:
Kita enggai mendingka semua jaku lalau aku, lalu enda kala ngelakka aku nunjukka jalai ti ngena ngagai kita.


text:
Nya alai, lebuh kita dituntung penusah, aku deka ketawaka kita. Aku deka ngeleseka kita lebuh kita dituntung utai ti balat ngenakutka kita,


text:
Nya baru kita deka ngangauka penemu-dalam, tang aku enggai nyaut. Kita nyangka begigaka aku di semua endur, tang kita enda tetemuka aku.


text:
Nya alai, kita deka nerima utai ti endang patut diterima kita, lalu utai ti dikereja kita empu deka ngasuh kita sakit.


text:
Orang ke nadai peneleba, mati, laban sida nulak penemu-dalam. Orang ke beli dirusak, laban sida enggai kiruh.


text:
Tang barang sapa mendingka aku, deka bulih pengelikun. Iya deka diau likun, lalu nadai kebuah takut.”


text:
Anak, pelajarka utai ti diajar aku ngagai nuan, lalu anang enda ingatka utai ti diasuh aku kereja nuan.


text:
Enti nuan mendingka aku, nuan deka nemu utai ti ngena, lurus sereta betul. Nuan deka nemu utai ti patut dikereja nuan.


text:
nagang nuan ngereja utai ti salah. Sida deka ngejangka nuan jauh ari orang ke numbuhka pengachau ngena utai ti disebut sida,


text:
Enti nuan mansang ngagai rumah indu nya, nuan niti jalai ti nuju ngagai pemati. Enti nuan mansang kia, nuan mansang ngagai dunya pemati.


text:
Orang ke nemuai ngagai iya enda ulih pulai agi. Orang nya enda ulih pulai agi ngagai jalai ti nuju ngagai pengidup.


text:
Tang Allah Taala deka muai orang ke jai ari menua tu, lalu nyabut orang ke bedosa ari menua tu baka ke nyabut rumput ari tanah.


text:
Anak, anang enda ingatka utai ti diajar aku ngagai nuan. Seruran kingatka utai ti diasuh aku kereja nuan.


text:
Anang ngelengkaka penaluk enggau penetap ati nuan. Tanchangka sida ba rekung nuan. Tuliska sida ba ati nuan.


text:
Nya baru Iya deka nyadi baka ubat ti manah, ti ngeraika telih nuan, lalu ngasuh nuan kurang agi pedis.


text:
nya baru bilik setor nuan deka penuh laban gandum, lalu nuan deka bulih wain lebih ari ti ulih disimpan nuan.


text:
Anak, lebuh TUHAN madahka penyalah nuan, dingaka Iya enggau manah, lalu ambi jaku Iya nyadika jaku tangkan.


text:
Allah Taala madahka penyalah orang ke dikerinduka Iya, baka apai indai ke madahka penyalah anak ke dikemegahka sida.


text:
Penemu-dalam berega agi ari batu ti berega. Nadai utai ti dikinginka nuan ulih dibandingka enggau nya.


text:
Orang ke bepegai erat ba penemu-dalam deka diau lantang senang. Penemu-dalam deka meri sida pengidup.


text:
Penemu-dalam ti dikembuan TUHAN ngasuh ai sungai rarat lalu ngasuh mua hari meri ai ujan ngagai tanah.


text:
Anak, bepegai erat ba penemu-dalam enggau ba penalam runding nuan. Anang nejuka sida ninggalka nuan.


text:
Nuan enda ibuh irau ati ke penusah besai ti datai enggau ngenyit baka kabut ti nuntung orang ke jai.


text:
Anang sekali-kali ngasuh orang ke berimbai pendiau enggau nuan, nganti ngagai pagila, enti nuan ulih nulung sida tekala nya.


text:
Anang bekira deka ngereja utai ti tau ngemediska orang ke berimbai pendiau enggau nuan. Sida diau berimbai enggau nuan, laban sida arapka nuan.


text:
iya selalu ngajar aku. Ku iya, “Kingatka utai ti disebut aku, lalu anang enda ingatka utai nya. Kereja utai ti diasuh aku, ngambika nuan idup.


text:
Giga penemu-dalam enggau runding ti dalam! Anang enda ingat tauka enda mendingka utai ti disebut aku.


text:
Anang ngelengkaka penemu-dalam. Nya baru iya deka nyaga nuan. Rinduka iya, nya baru iya deka ngintu nuan enggau likun.


text:
Begigaka penemu-dalam nya utai ti pemadu beguna ti tau dikereja nuan. Enti nuan ngiga utai, giga runding ti dalam.


text:
Pendingka aku, anak. Peratika enggau manah utai ti dipadahka aku ngagai nuan, nya baru nuan deka panjai umur.


text:
Nadai utai deka mempang nuan, enti nuan belalau ba penemu-dalam, lalu nuan enda tesangkut lebuh nuan belanda.


text:
Seruran kingatka utai ti udah dipelajarka nuan. Pelajar nuan nyadika pengidup nuan - jaga iya enggau manah.


text:
Orang ke jai enda ulih tinduk enti sida enda dulu ngereja penyalah. Sida gali tang enda ulih tinduk, enti sida enda dulu ngemediska orang.


text:
Jalai ti ditengah orang ke lurus nya baka penumbuh mata hari. Iya majak terang-seterang datai ke hari nyau siang.


text:
Tang jalai ti ditengah orang ke jai nya petang baka malam. Sida teterap, tang enda nemu utai ti ngasuh sida tesangkut.


text:
Nya baru nuan deka nemu chara ngatur ulah diri enggau menyana, lalu jaku nuan deka mandangka nuan bisi penemu.


text:
tang lebuh utai nya udah lepas, iya nadai ninggalka utai bukai tang semina ati ti begedi enggau pemerinsa.


text:
Enti kita datai semak ngagai indu ke baka nya, kita enda dibasa orang agi lalu kita deka mati biak dibunuh orang ke nadai pengasih.


text:
Orang kampar deka ngerampas semua pengaya kita, lalu utai ti udah ulih kita deka diempu orang bukai.


text:
lalu kita deka bejaku munyi tu, “Nama kebuah aku enggai diajar? Nama kebuah aku enggai nejuka orang madahka aku salah?


text:
Kati mata ai nuan patut diachirka ngagai menua bukai, lalu ai sungai nuan rarat ba sebelah jalai raya?


text:
ti bajik sereta imun baka rusa. Awakka pemajik iya ngasuh nuan lantang. Awakka iya nyerayung nuan ngena pengerindu.


text:
Anak, enti nuan udah kala, nuan dipanjuk kuasa orang nya, tang tu jalai nuan mansutka diri ari nya: mansang nuan enggau jampat ngagai orang nya lalu minta iya ngelepaska nuan.


text:
Sekumbang sida ke ngereja nya, sida berunding deka ngereja penyai, nyungkak pengachau nyadi di semua endur.


text:
Ketegal nya, penusah ti besai deka nuntung sida lebuh sida enda ngadang, lalu sida deka bakal lalu mati.


text:
Tu tujuh bengkah utai ti dipegedika TUHAN, ti enda ulih ditatka Iya: pendiau ti sumbung, dilah ti bula, jari ti munuh orang ke nadai penyalah, ati ti berundingka akal ti jai, kaki ti beguai bejalaika ngereja penyai, orang ke seruran besaksi bula enggau orang ke nyungkak pengachau nyadi entara pangan.


text:
Jaku ajar seduai iya deka nguluka nuan lebuh nuan bejalai, nyaga nuan lebuh malam hari, lalu meri nuan jaku lalau lebuh siang hari.


text:
Atur ti diberi seduai iya nya penampak ti manchar. Jaku rara seduai iya ulih ngajar nuan jalai pengidup.


text:
Baka nya meh pemesai penusah enti nuan tinduk enggau bini orang. Barang sapa ngereja nya, deka dituntung penusah.


text:
Tang enti iya kena tangkap, iya enda tau enda mayar tujuh kali lipat utai ti dichuri iya, lalu iya enda tau enda nyerahka semua reta tengkira iya.


text:
Kereja utai ti diasuh aku, nya baru nuan deka idup. Titihka ajar aku enggau naka penyimat, baka nuan ke bejimat nyaga mata nuan.


text:
Gaga penemu-dalam nyadika menyadi indu nuan, lalu gaga runding ti dalam nyadika pangan nuan ti pemadu nyempil.


text:
Penemu-dalam enggau runding ti dalam deka ngejangka nuan jauh ari bini orang, ari indu ke nguji ngulihka nuan ngena jaku ti manis.


text:
Indu nya lalu engkauk orang bujang nya, nyium iya. Seduai iya merening ngagai mua pangan diri, lalu ku iya bejaku,


text:
Nya alai indu nya nguji ngulihka lelaki nya ngena pemajik iya, lalu lelaki nya alah laban pemanis jaku indu nya.


text:
Laja deka ngebuska tungkul ati iya. Iya baka burung ti terebai nuju jarin - iya enda nemu diri deka tetempuhka utai ti tau nganu nyawa.


text:
Mayuh lelaki udah rusak laban iya, lalu iya udah ngasuh mayuh lelaki mati, datai ke pemayuh sida nyau enda ulih diitung agi.


text:
Enti kita mansang ngagai rumah iya, kita niti jalai ti nuju ngagai dunya pemati. Nya meh jalai ti muntang ngagai pemati.


text:
Kati kita agi muda penemu? Awakka kita belajar ngansah penemu diri. Enti kita beli, awakka kita ngiga penemu.


text:
Pendingka jaku aku ti pemadu manah tu. Semua utai ti dipadahka aku ngagai kita, endang ngena magang.


text:
Ba orang ke bisi runding ti dalam, semua utai nya terang magang. Ba orang ke nemu mayuh leman utai, semua utai nya endang nyata magang.


text:
“Aku tu Penemu-dalam. Aku tu manah agi ari batu ti berega. Nadai utai ti dikinginka nuan ulih dibandingka enggau aku.


text:
Aku tu Penemu-dalam, lalu aku bisi runding ti dalam. Aku bisi penemu, lalu aku meri atur ti menyana.


text:
Reti nangika TUHAN nya begedika penyai. Aku begedika penyumbung, ati ti tinggi, ulah ti jai enggau jaku ti bula.


text:
Genap iku pemerintah di dunya tu endang merintah ari tulung aku, lalu baka nya mega bala pemesai enggau orang ke tinggi pangkat.


text:
Aku endang udah bisi dia lebuh Iya ngengkahka langit ba endur iya, lebuh Iya mintarka langit atas tasik,


text:
lalu ngasuh ai tasik niki enda ngelui ikas ti diletak Iya. Aku endang udah bisi dia lebuh Iya nanam pugu dunya.


text:
Aku bisi ngimbai Iya baka orang ke landik ngaga pelan rumah, aku tu ke ngasuh ati Iya gaga tiap hari, lalu aku seruran lantang ati begulai enggau Iya,


text:
“Nya alai, kita ke agi biak, pendingka aku. Kereja utai ti diasuh aku, nya baru kita deka lantang diau.


text:
Orang ke mendingka aku, deka idup lantang, orang ke diau ba mua pintu aku tiap hari, ke nganti ba penama ngagai rumah aku.


text:
Iya udah ngasuh orang munuh siku jelu kena ngintu pengerami makai besai, nyampurka rempah dalam wain, lalu ngatur pemakai ba mija.


text:
Enti nuan ngajar orang ke ngemesaika diri, nuan semina minta diri dipechat. Enti nuan nganu orang ke jai, nuan semina ngemediska diri.


text:
Anang sekali-kali ngajar orang ke ngemesaika diri. Sida deka begedika nuan ketegal nya. Tang enti nuan ngajar orang ke bepenemu-dalam, sida deka masa nuan.


text:
Enti nuan ngajar orang ke bepenemu-dalam, iya deka lebih agi bepenemu-dalam. Enti nuan ngajar orang ke lurus, penemu iya deka nambah.


text:
Orang ke ditipu iya enda nemu diri mati lebuh sida tama ngagai rumah iya, lalu orang ke udah tama ngagai rumah nya, diatu diau dalam dunya pemati.


text:
Tu jaku-dalam ti disebut Solomon: Anak ti bepenemu-dalam ngelantangka apai iya. Tang anak ti beli ngenusahka indai iya.


text:
Pengaya ti ulih nuan ngena chara ti jai, nadai mai penguntung ngagai nuan, tang ati ti betul ulih ngelepaska nuan ari pemati.


text:
TUHAN enggai nejuka orang ke lurus lapar, tang Iya deka nagang orang ke jai bulih utai ti dikinginka sida.


text:
Orang ke ngichekka mata, nyungkak pengachau nyadi, tang orang ke berani ngerara penyalah, mai pemaik.


text:
Orang ke bepenemu-dalam nugungka penemu, tang orang ke beli, ke bejaku kutap-kutap mai pengerusak datai semak.


text:
Orang ke ngelalaika ati diri ti begedi, nya orang ke bula, lalu orang ke bejaku jai pasal orang bukai, nya orang ke beli.


text:
Jaku ti disebut orang ke lurus, mai penguntung ngagai mayuh orang, tang orang ke beli mati laban pemeli diri.


text:
Orang ke beli rindu ngereja penyalah, baka ke bemain, tang orang ke mereti lantang ati ke ulah ti manah.


text:
Utai ti diketakutka orang ke beli, deka nuntung iya, tang utai ti dikinginka orang ke lurus, deka diberi ngagai iya.


text:
Baka asai chuka ti ba ngeli, enggau asap ba mata, baka nya mega orang ke ngelusu, ba orang ke ngasuh iya gawa.


text:
Enti nuan orang ke menyana, nuan diiring ati ti betul. Orang ke enda tau dikarapka, dirusak ati sida ti enda betul.


text:
Pengaya nadai pulai ke penguntung nuan lebuh nuan nyau deka mati, tang ati ti betul ulih ngelepaska nuan ari pemati.


text:
Pengelurus ngelepaska orang ke lurus ati, tang sida ke enda tau dikarapka, dipanjuk pengamu sida empu.


text:
Lebuh orang ke jai mati, pengadang sida sama mati enggau sida. Pengadang ti dipanggaika ba pengaya, sigi nadai mai penguntung.


text:
Jaku orang ke enda nangika Allah Taala, tau ngerusak nuan, tang penemu-dalam ari orang ke lurus, ulih ngelepaska nuan.


text:
Nengeri nyadi lantang lebuh orang ke lurus ati mujur ngereja pengawa, lalu orang manjung gaga ati lebuh orang ke jai mati.


text:
Nengeri deka tampak nama lebuh orang ke lurus merekatka iya, tang jaku orang ke jai deka ngerusak nengeri nya.


text:
Orang ke chabul mulut enda tau dikarapka nyimpan resia, tang nuan tau ngarapka orang ke amat tau dikarapka.


text:
Enti nuan besemaya deka mayar utang orang ke enda dikelala nuan, nuan deka ngesal ila. Manah agi nuan enda malut diri enggau pekara nya.


text:
Indu ke nemu kasihka orang, patut dibasa, tang indu ke jai ulah, mai pemalu. Orang ke ngelusu enda tulihka duit, tang orang ke bagas deka nyadi kaya.


text:
Barang sapa keras deka ngereja utai ti ngena, deka idup, tang barang sapa majak ngereja utai ti salah, deka mati.


text:
Utai ti dikinginka orang ke menyana, seruran mai penguntung. Lebuh orang ke jai bulih utai ti dikinginka sida, semua orang pedis ati magang.


text:
Orang siku meri enggau ati ti gerah mudah, tang iya nyadi lebih agi kaya. Siku ti bukai rangka, tang seruran suntuk.


text:
Orang ke meri enggau ati ti gerah mudah, deka nyadi kaya-raja. Orang ke nulung orang bukai, deka bulih tulung ari orang.


text:
Orang nyumpah orang ke besimpanka gandum nganti rega gandum niki, tang orang muji orang ke nyual gandum.


text:
Enti juluk ati nuan manah, nuan deka dibasa orang, tang enti nuan ngiga pengachau, nuan deka bulih pengachau.


text:
Orang ke manggaika diri ba pengaya, deka labuh baka daun lebuh musin ruruh, tang orang ke lurus deka galak baka daun lebuh musin panas.


text:
Orang ke ngenusahka diri sebilik, deka abis semua utai. Orang ke beli deka seruran nyadi kuli orang ke pintar.


text:
Orang ke menyana deka bulih upah di dunya tu. Nya alai kita patut nemu, orang ke jai sereta bedosa deka diukum.


text:
Bini ke menyana deka ngasuh laki iya temegah sereta gaga, tang bini ke ngasuh laki iya malu nya baka penyakit riman ti makai tulang.


text:
Manah agi nyadi orang ke sengapa-dia, ngulihka pengidup ke diri empu, ari ke ngaga diri tinggi pangkat, tang nadai utai diempa.


text:
Orang bumai ke bagas, mayuh utai diempa, tang kitai beli enti kitai masau jam ngereja pengawa ti enda menuku.


text:
Orang ke jai semina deka ngiga utai ti jai ti deka dikereja sida, tang orang ke lurus deka bediri tegap.


text:
Upah nuan bepanggai ba utai ti disebut nuan, enggau ba utai ti dikereja nuan. Nuan deka bulih utai ti patut diberi ngagai nuan.


text:
Lebuh orang ke beli ringat, iya lalu tekala nya mandangka pengeringat iya, tang orang ke pintar, nadai ibuhka diri dipechat.


text:
Lebuh nuan madahka utai ti amat, nuan ngereja pengelurus, tang pemula nadai mai nuan ngagai pengelurus.


text:
Leka jaku ti disebut enggau enda berunding, ngasuh ati balat telih baka pedang, tang jaku ti disebut enggau bejimat, ulih nyuman.


text:
Orang ke bekira deka ngereja penyai, deka tekenyit ati ke penyai diri, tang orang ke bekereja ngulihka pemanah, deka bulih pengelantang.


text:
Orang ke lurus enda kena tinggang penusah, tang orang ke jai nadai bulih utai bukai, tang semina penusah aja.


text:
Orang ke pintar nadai kerah-kerah madahka penemu diri, tang orang ke beli ngayanka diri enda nemu utai.


text:
Anak mit ti pintar, nemu mending lebuh apai indai sida ngerara lalu ngajar sida, tang orang ke tinggi ati nadai kala ngaku diri salah.


text:
Orang ke menyana, deka diupah ketegal utai ti disebut sida, tang orang ke penipu endang seruran ati deka mangah.


text:
Bejimat nyebut utai, kena nyaga seput diri. Orang ke bejaku enggau enda berunding, ngerusak diri empu.


text:
Baka ni pen pemalat orang ke ngelusu inginka utai, iya sigi enda tulihka utai nya, tang orang ke bagas deka bulih semua utai ti dikinginka iya.


text:
Orang ke lurus ati, begedika pemula, tang jaku ti disebut orang ke jai, ngemaluka iya empu, lalu iya dipechat.


text:
Sekeda orang pura-pura ngumbai diri kaya, tang nadai utai. Orang bukai pura-pura ngaga diri baka ke seranta, tang kaya.


text:
Orang ke kaya enda tau enda ngena duit sida ngidupka nyawa diri, tang nadai orang ngemba orang ke seranta.


text:
Orang ke lurus baka penampak ti manchar terang, tang orang ke jai baka api kelita ti kelap-kelap deka padam.


text:
Enti nuan mudah bulih pengaya, jampat agi ga nuan deka ngelenyauka iya. Enti nuan mar ngulihka pengaya, mayuh agi ga pengaya deka ulih nuan.


text:
Lebuh nuan nadai agi pengadang, ati nuan tusah, tang ati nuan gaga lebuh nuan bulih utai ti dikinginka nuan.


text:
Enti nuan nulak jaku lalau ti manah, nuan minta penusah. Tang enti nuan nitihka jaku lalau nya, nuan likun.


text:
Jaku ajar ari orang ke bepenemu-dalam, nya pun pengidup. Jaku ajar nya deka nulung nuan ngerarika diri lebuh nuan ditempuh utai ti tau nganu nyawa.


text:
Orang ke pandai berunding deka bulih basa, tang orang ke enda tau dikarapka deka nuju terus ngagai pengerusak.


text:
Orang ke nemu berunding endang selalu berunding dulu sebedau sida ngereja pengawa, tang orang ke beli ngayanka diri nadai nemu utai.


text:
Orang ke enggai diajar, deka diau seranta sereta dipechat, tang barang sapa mendingka jaku ajar, deka bulih basa.


text:
Enti nuan begulai enggau orang ke bepenemu-dalam, nuan deka nyadi orang ke bepenemu-dalam baka sida. Enti nuan bepangan enggau orang ke beli, nuan deka rusak.


text:
Penusah endang nitihka orang ke bedosa ngagai semua endur, tang orang ke lurus deka diupah ngena utai ti manah.


text:
Orang ke menyana deka ninggalka pengaya ke uchu-ambu sida, tang pengaya orang ke bedosa deka diempu orang ke lurus.


text:
Tanah ti enda dipumai, tau mansutka mayuh pemakai ke orang ke seranta, tang orang ke enda lurus ati nagang tanah nya dipumai.


text:
Enti nuan enda nyipat anak nuan, reti nya nuan enda rinduka sida. Enti nuan amat rinduka sida, nuan enda tau enda disiplin sida.


text:
Enti nuan nadai sapi ti lelaki kena narit pengeradu tanah, bilik setor nuan puang, tang enti nuan ngena sapi ti lelaki ngeradu tanah, bilik setor nuan deka penuh laban gandum.


text:
Saksi ti tau dikarapka, endang selalu madahka utai ti bendar, tang saksi ti enda tau dikarapka, nadai nyebut utai bukai, tang semina nyebut utai ti bula aja.


text:
Orang ke ngenyumbungka diri, enda ulih nyadi orang ke bepenemu-dalam, tang orang ke nemu berunding, nyamai belajarka utai.


text:
Nama kebuah orang ke pandai pintar? Laban iya nemu utai ti dikereja diri. Nama kebuah orang ke beli lap? Laban iya ngumbai diri nemu utai.


text:
Pengaga ati nuan endang enggi nuan empu. Dendam nuan endang enggi nuan empu. Nadai orang ulih bempu utai nya enggau nuan.


text:
Ketawa tau ngelalaika ati ti tusah. Lebuh ati ti lantang nyau nadai agi, ati ti tusah deka seruran bisi.


text:
Orang ke jai deka bulih utai ti setipak enggau penyai iya. Orang ke menyana deka diupah ketegal utai ti dikereja sida.


text:
Orang ke mereti endang bejimat, ngambika sida enda kena laban penusah. Orang ke beli kelalu beguai-guai sereta enda berunding ngereja utai.


text:
Orang ke nadai nemu utai, bulih utai ti setipak enggau pemeli sida, tang orang ke pandai diupah enggau penemu.


text:
Nadai orang deka rinduka orang ke seranta. Indah orang ke berimbai pendiau enggau sida deh enda rinduka sida, tang orang ke kaya mayuh pangan.


text:
Enti nuan deka lantang ati, nuan enda tau enda nelap enggau orang ke seranta. Nuan bedosa enti nuan ngeleseka orang.


text:
Nuan deka dikarapka sereta dibasa orang, enti nuan ngereja utai ti manah. Enti nuan bekereja ngulihka penyai, nuan ngereja utai ti salah.


text:
Orang ke nyadika saksi ngidupka nyawa lebuh iya madahka utai ti bendar. Lebuh iya madahka utai ti bula, iya nyual orang.


text:
Pemesai nama raja bepanggai ba pemayuh orang ke diperintah iya. Enti iya nadai orang diperintah, iya nadai guna.


text:
Enti nuan enda jampat ringat, reti nya nuan orang ke bepenemu-dalam, tang enti nuan jampat ringat, nuan semina mandangka pemeli diri.


text:
Enti nuan nekanka pengidup orang ke seranta, nuan ngeleseka Allah Taala ti ngaga sida. Tang enti nuan nelap enggau orang ke seranta, reti nya nuan nyembah Allah Taala.


text:
Orang ke jai ngasuh sida empu labuh ngena penyai ti dikereja sida, tang orang ke menyana dijaga ati sida ke rentang.


text:
Penemu-dalam endang bisi dalam semua runding orang ke nemu berunding, tang orang ke beli nadai penemu-dalam.


text:
Raja gaga ati ke bala pemesai ti landik gawa, tang iya ngukum sida ke enda ngereja utai ti diasuh iya.


text:
Lebuh orang ke bepenemu-dalam bejaku, sida ngaga penemu manah didinga, tang orang ke beli mantaika penemu ti nadai reti.


text:
TUHAN meda utai ti nyadi di semua endur. Iya nengkilaka kitai, nemuka kitai ngereja utai ti manah tauka ngereja utai ti jai.


text:
Nuan beli enti nuan enggai mendingka ajar apai indai nuan, tang nuan bepenemu-dalam enti nuan nerima jaku rara enggau ajar ari sida.


text:
Orang ke lurus nemu nyimpan pengaya sida, tang orang ke jai ngelenyauka pengaya sida lebuh maya suntuk.


text:
Indah dunya pemati deh enda ulih nagang TUHAN nemu utai ti dalam iya. Nya alai, baka ni ku kitai ulih ngelalaika runding kitai ari Allah Taala?


text:
Orang ke sumbung enggai ditunjukka orang penyalah. Sida nadai kala minta jaku lalau ari orang ke dalam agi penemu ari sida.


text:
Manah agi makai sayur begulai enggau orang ke dikerinduka nuan, ari ke makai dagin ti pemadu nyamai tang ati seruran begedi.


text:
Enti nuan ngelusu, nuan deka tusah idup di semua endur, tang enti ati nuan betul, nuan nadai utai ngenusah.


text:
Enggau naka ulih giga semua jaku lalau, nya baru nuan deka mujur. Enti nuan nadai bulih jaku lalau, pengawa nuan deka puntan.


text:
Orang ke bepenemu-dalam niti jalai ti nuju ke atas ngagai pengidup, ukai niti jalai ti nuju ke baruh ngagai pemati.


text:
Enti nuan nguji ngulihka penguntung ngena jalai tipu, ruang bilik nuan empu deka rusak. Anang makai suap, nya baru umur nuan deka panjai agi.


text:
Orang ke menyana berunding dulu sebedau sida nyaut. Orang ke jai jampat nyaut, tang saut sida mai penusah.


text:
Enti nuan enggai diajar, nuan ngemediska diri empu. Enti nuan nerima jaku ti nunjukka penyalah nuan, nuan deka lebih agi bepenemu-dalam.


text:
Nuan nyangka ngumbai semua utai ti dikereja nuan ngena magang, tang TUHAN Empu ke meresa juluk ati nuan.


text:
Taluk sereta tetap ati, nya baru dosa nuan diampun. Ngasika TUHAN, nya baru nuan enda dituntung utai ti jai.


text:
Orang ke bepenemu-dalam deka nguji ngelantangka ati raja. Enti raja ringat, orang bisi deka kena bunuh.


text:
Manah agi ngembuan ati ti baruh lalu diau seranta, ari ti sumbung lalu enggau orang bekunsika perapasan.


text:
Peratika utai ti diajar ngagai nuan, nya baru nuan deka mujur. Arapka TUHAN, nya baru nuan deka lantang.


text:
Orang ke bepenemu-dalam sereta tuai runding, deka tampak nama laban iya nemu meretika utai. Manah agi jalai jaku iya, rindu agi ga orang nitihka iya.


text:
Ba orang ke pintar, penemu-dalam nya pun pengidup, tang nuan semina masau jam ngapa ngajar orang ke beli.


text:
Orang ke bepenemu-dalam, berunding dulu sebedau sida bejaku. Utai ti disebut sida dipendingka orang magang.


text:
Manah agi ngembuan ati ti liat, ari ke ngembuan kuasa, lalu manah agi enti nuan ulih merintah ati diri, ari nuan ti ngalahka nengeri.


text:
Manah agi makai kerak roti tang bisi pemaik dalam ati, ari ke rami makai besai dalam rumah ti penuh laban pengachau.


text:
Orang gaji ti pintar deka bekuasa atas anak tuan iya ti nadai guna, lalu nerima sebagi ari pesaka tuan iya.


text:
Enti nuan beduan orang ke seranta, nuan ngeleseka Allah Taala ti ngaga sida. Nuan deka diukum, enti nuan gaga meda orang kena laban penusah.


text:
Enti nuan deka ngasuh orang rinduka nuan, ampun sida lebuh sida ngereja utai ti salah ngagai nuan. Enti nuan seruran ingatka penyalah sida, kaul entara kita deka rusak.


text:
Manah agi betemu enggau indu beruang ti udah lenyau anak, ari ke betemu enggau orang ke beli, ke ngiruh diri ngereja pengawa ti nadai reti.


text:
Ngukum orang ke nadai penyalah, tauka ngelepaska orang ke jai, nya pengawa ti sama dipegedika TUHAN.


text:
Pangan endang seruran ngayanka pengerindu sida. Nama guna bisi kaban belayan enti sida enda enggau natka penusah?


text:
Reti rinduka dosa nya rindu ngaga pengachau. Enti nuan seruran temegah, reti nya nuan minta penusah.


text:
Barang sapa berundingka utai ti jai, lalu bejakuka pasal penyai, nadai ulih ngarapka diri ulih tetemuka utai ti manah, tang semina penusah aja.


text:
Apai indai ke bisi anak ti ngereja utai ti beli, nadai utai bukai tang semina ati ti tusah sereta sinu.


text:
Indah orang ke beli deh kadang-kadang dikumbai bepenemu-dalam sereta nemu berunding, enti sida enda bejaku.


text:
Orang ke enda nemu begulai enggau orang bukai, semina berundingka diri empu aja. Sida enda besetuju enggau semua utai ti dikumbai orang bukai ngena.


text:
Orang ke beli enda beduli sekalika iya mereti tauka enda. Iya semina keran deka ngayanka pemintar diri aja.


text:
Kitai salah enti kitai ngeringka orang ke salah, lalu nagang orang ke nadai penyalah nerima atur ti lurus.


text:
Tang orang ke kaya ngumbai pengaya sida ulih nyaga sida, baka dinding kuta ti tinggi sereta tegap, ti ngelingi nengeri.


text:
Nadai orang tau bulih basa enti iya enda ngemaruhka diri. Orang ke sumbung endang bejalai ngagai pengerusak.


text:
Mending dulu sebedau nuan nyaut. Enti nuan enda mending dulu, nuan beli sereta enda nemu bebasaka orang.


text:
Pengeras nuan deka idup ulih ngasuh nuan tan lebuh nuan sakit, tang enti nuan ngelengkaka pengeras ati nuan nya, nuan nadai utai diadang agi.


text:
Kati nuan deka betemu enggau orang ke tinggi pangkat? Bai pemeri, nya baru nuan nyamai betemu enggau iya.


text:
Orang ke terubah mansutka jaku dalam kot endang munyi ti ngena belama, sebedau orang ke ngelaban iya belabuh nanya iya.


text:
Enti dua iku orang ke sama bekuasa belaban dalam kot, seduai iya tau bechabut undi kena seduai iya mutuska pekara nya.


text:
Tulung kaban belayan nuan, nya baru sida deka nyaga nuan baka dinding kuta nengeri ti tegap, tang enti nuan belaya enggau sida, sida deka nikupka pintu sida lalu enggai ngemendarka nuan tama.


text:
Utai ti disebut nuan tau ngidup tauka ngerusak nyawa. Nya alai nuan enda tau enda betanggungjawapka utai ti deka nyadi ba nuan ketegal jaku nuan empu.


text:
Lebuh orang ke seranta bejaku, sida enda tau enda bejaku enggau penuh basa, tang lebuh orang ke kaya nyaut, sida bejaku sumbung.


text:
Semina ransing aja enda chukup enti kita nadai penemu. Enti kita enda liat ati, kita deka kena laban penusah.


text:
Orang ke kaya endang selalu bulih pangan ti baru, tang orang ke seranta dilengkaka pangan sida empu.


text:
Semua orang nguji ngulihka ati orang ke tinggi pangkat. Semua orang deka bepangan enggau orang ke meri sida utai.


text:
Indah kaban belayan orang ke seranta deh enda nemu begunaka iya. Nya alai patut ga iya nadai pangan. Bebendar ni pen iya ngiga pangan, nadai ga iya tetemuka orang ke deka nyadi pangan iya.


text:
Kasihka diri empu lalu belajar enggau naka ulih. Udah nya kingatka utai ti dipelajarka nuan. Nya baru nuan deka nyadi kaya-raja.


text:
Enti nuan orang ke mereti, nuan deka nagang diri lengkar. Lebuh orang ngereja utai ti salah ngagai nuan, nuan deka dipuji orang enti nuan enda bedulika penyalah nya.


text:
Orang tau bulih rumah enggau duit ari apai indai, tang semina TUHAN siku aja ke ulih meri bini ti mereti.


text:
Titihka adat Allah Taala lalu nuan deka panjai agi umur. Enti nuan enda ngasika adat nya, nuan deka mati.


text:
Lebuh nuan meri utai ngagai orang ke seranta, nuan baka ke nyali utai ngagai TUHAN, lalu TUHAN deka mayar nuan.


text:
Disiplin anak nuan lebuh sida agi biak lalu udah nemu meretika utai. Enti nuan enda, nuan nulung sida ngerusak diri empu.


text:
Enti orang lengkar, awakka iya betanggungjawapka utai ti nyadi ketegal pengelengkar iya empu. Enti nuan ngelepaska iya ari penusah iya sekali, nuan deka ngelepaska iya baru.


text:
Pendingka jaku lalau, lalu terima jaku ajar, ngambika nuan bulih penemu-dalam kena nuan idup jemah ila.


text:
Enti nuan nangika TUHAN, nuan deka panjai umur, idup puas ati sereta nadai kena laban utai ti tau ngemedis.


text:
Penyumbung patut diukum, ngambika orang ke nadai nemu utai, ulih belajar ari nya. Enti nuan bepenemu-dalam, nuan deka mereti lebuh nuan diajar.


text:
Semina orang ke enda nemu malu sereta enda nemu bebasa, deka merinsaka apai diri, tauka muru indai iya ari rumah.


text:
Enti orang ke nyadika saksi keran deka ngemediska orang, atur ti lurus enda ulih dipejalaika. Orang ke jai endang rinduka penyai.


text:
Takutka raja ke ringat nya baka ke takutka singa ti negung. Enti kitai nyungkak iya ringat, kitai semina munuh diri.


text:
Orang ke beli nemu ngepunka kelikuh, tang utai ti manah dikereja nya ngejangka diri jauh ari kelikuh nya.


text:
Runding mensia baka ai ti ba telaga ti dalam, tang orang ke ngembuan runding ti dalam, ulih ngauk ai nya.


text:
Semua orang bela madahka penaluk enggau penetap ati diri, tang uji giga orang ke endang amat taluk sereta tetap ati!


text:
Kati orang ulih ngumbai diri nadai udah ngereja penyalah, lalu ngumbai semua dosa iya udah dibuai magang?


text:
Indah anak mit deh nemu ngayanka pendiau diri ari utai ti dikereja sida. Kita nemu enti sida nya betul ati sereta manah.


text:
Enti nuan selalu tinduk, nuan deka nyadi orang ke seranta. Enti nuan seruran bekereja, nya baru nuan deka mayuh utai diempa.


text:
Orang ke meli utai endang selalu mutap madahka rega utai nya kelalu mar, tang udah nya iya mupuk lalu temegahka diri nemu betawar.


text:
Enti nuan nemu utai ti dikejakuka nuan, nuan bisi utai ti lebih agi berega ari emas tauka batu ti berega.


text:
Barang sapa besemaya deka betanggungjawapka utang orang kampar, patut nyerahka reta tengkira diri kena nyamin utang nya.


text:
Utai ti ulih nuan ngena jalai tipu, tau ngasuh nuan gaga ati baka ke makai pemakai ti pemadu nyamai, tang lama laun utai nya deka baka asai pasir dalam nyawa nuan.


text:
Giga jaku lalau ti manah, nya baru nuan deka mujur. Anang mansang beperang enti nuan apin ngaga pelan dulu.


text:
Orang ke chabul mulut enda ulih nyimpan resia. Nya alai anang begulai enggau orang ke kelalu deka bejaku.


text:
TUHAN udah nentuka jalai ti deka ditengah kitai. Nya alai, kati ku orang ulih meretika tuju pengidup diri?


text:
Berunding enggau manah sebedau nuan besamaya deka ngenjuk piring ngagai Allah Taala, enggai ke nuan ngesal ila.


text:
Raja ti bepenemu-dalam deka nemu sapa ti ngereja penyalah, lalu iya deka ngukum orang nya enggau nadai pengasih.


text:
TUHAN udah meri kitai runding enggau ati ti nemu ngelala utai ti manah enggau utai ti jai. Kitai enda ulih ngelalaika diri ari kitai empu.


text:
Nuan nyangka ngumbai semua utai ti dikereja nuan ngena magang, tang ingat: TUHAN meresa juluk ati nuan.


text:
Kereja aja utai ti ngena sereta manah. Utai nya ngerinduka ati TUHAN, lebih agi ari piring ti dibai ngagai Iya.


text:
Bejimat lebuh nuan ngaga pelan, nya baru nuan deka bulih mayuh utai. Enti nuan kelalu beguai-guai ngereja utai, nuan nadai kala chukup utai.


text:
Pengaya ti ulih nuan ngena jalai tipu, deka jampat lesap, tang semina lebuh iya udah mai nuan ngagai pemati.


text:
Lebuh orang ke sumbung diukum, orang ke enda nemu berunding bulih pelajar ari nya. Orang ke bepenemu-dalam deka bulih pelajar ari utai ti diajar ngagai iya.


text:
Allah Taala ti Lurus, nemu utai ti nyadi dalam rumah orang ke jai, lalu Iya deka ngerusak orang ke jai nya.


text:
Enti nuan enggai mendingka sabak orang ke seranta, sabak nuan empu ti minta tulung enda mega didingaka.


text:
Enti orang ringat ngagai nuan, pemeri ti diberi nuan ngena jalai belalai deka ngasuh iya badu agi ringat.


text:
Lebuh atur ti lurus udah dipejalaika, orang ke menyana deka gaga ati, tang orang ke jai deka tusah ati.


text:
Orang ke bepenemu-dalam diau kaya sereta nyamai, tang orang ke beli ngerua duit sida ngenyampat sida bulih duit nya.


text:
Anang enda nelap sereta betul ati, nya baru nuan deka panjai umur. Orang bukai deka bebasaka nuan, lalu manah enggau nuan.


text:
Orang ke pintar ulih ngalahka nengeri ti dijaga bala orang ke kering, lalu ngerusak kuta ti dikena sida ngetanka diri.


text:
Tunjukka ngagai aku orang ke sumbung, lalu aku deka nunjuk ke nuan orang ke tinggi ati, ti sumbung, ti enda nemu berundingka orang bukai.


text:
Sida semina berundingka utai ti dikinginka sida. Tang orang ke lurus, ulih meri utai enggau ati ti gerah mudah.


text:
TUHAN begedi lebuh orang ke jai meri Iya piring, lebih agi lebuh sida ngenjuk piring nya ngena juluk ati ti jai.


text:
Saksi orang ke bula enda tau dikarapka, tang jaku orang ke berundingka pekara enggau silik, tau diterima.


text:
Orang ke lurus andal ati ke diri empu, tang orang ke jai naka ulih pura-pura ngaga diri baka orang ke lurus.


text:
Orang ke nemu berunding deka meda penusah datai, lalu belalai; tang orang ke enda berunding deka terus bejalai lalu tetempuhka penusah nya, lalu merinsa ketegal nya.


text:
Orang ke seranta nyadi ulun orang ke kaya. Enti nuan nginjau duit, nuan nyadi ulun orang ke nyali nuan duit nya.


text:
Enti orang nanam atur ti enda lurus, iya deka ngetau penusah, lalu iya deka badu agi nekanka pengidup orang bukai.


text:
Anak mit endang selalu ngereja utai ti beli, sereta enda berunding, tang enti sida disipat, nya baru sida nemu ngubah ulah diri.


text:
Enti nuan meri pemeri ngagai orang ke kaya, tauka nekanka pengidup orang ke seranta kena nuan ngulihka pengaya, nuan empu deka suntuk.


text:
Pendingka aku, laban aku deka ngajar nuan utai ti udah disebut orang ke bepenemu-dalam. Peratika ajar sida,


text:
nya baru nuan deka gaga ati lebuh nuan ingatka ajar nya, lalu ulih nyebut ajar nya baru ngagai orang bukai.


text:
ti deka ngajar nuan utai ti dikumbai pemendar. Udah nya lebuh nuan diasuh ngiga pemendar nya, nuan deka pulai baru mai saut ti ngena.


text:
Anang ngambi ulih ba orang ke seranta, ketegal iya seranta, tauka ngambi ulih ba orang ke nadai daya dalam kot,


text:
Kati nuan bisi meda orang ke landik gawa? Iya deka bekereja ke raja; iya enda bekereja ke orang ke sengapa-dia.


text:
laban orang ke pemabuk enggau orang ke bam deka nyadi seranta. Enti nuan semina makai tinduk, enda lama da agi nuan deka begari ngena gari ti charik.


text:
Tunjukka ngagai aku orang ke pengirup, ti enda tau enda ensepi ai bisa, nya baru aku deka nunjuk ke nuan orang ke merinsa, ke tusah ati ke diri empu, ke selalu ngaga pengachau, lalu selalu mutap. Mata sida mirah, lalu tubuh sida malui. Utai tu patut udah diseliahka sida.


text:
Anang nejuka wain nguji nuan, taja pen chura iya mirah-redam, lalu iya nyau beperenching dalam mangkuk, lalu nyamai diirup.


text:
Lalu ku nuan bejaku, “Nyangka aku udah dipalu orang. Aku tetap udah dipalu orang, tang aku enda ingat. Nama kebuah aku enda ulih dani? Aku deka ngirup baru.”


text:
Orang ke bepenemu-dalam bekuasa agi ari orang ke kering, lalu orang ke bisi penemu bekuasa agi ari orang ke bisi pengering;


text:
laban ari iring penemu-dalam, kita ulih beperang, lalu ari iring bala penyanding penemu, kita deka menang.


text:
Jaku-dalam enda ulih diperatika orang ke beli. Sida nadai utai disebut lebuh orang berandauka pekara ti besai.


text:
Anang kakang ati ngelepaska orang ke baru deka diukum bunuh, enti iya diakim ngena atur ti enda lurus.


text:
Nuan nyangka ngumbai utai nya ukai pekara nuan, tang Allah Taala nemu sereta ngakim ati nuan. Iya nengkilaka nuan, nya alai Iya nemu, lalu Iya deka ngupah nuan nitihka utai ti dikereja nuan.


text:
Baka nya mega, penemu-dalam manah ke semengat nuan. Giga penemu-dalam, nya baru pengidup nuan deka lantang senang jemah ila.


text:
Orang ke lurus ati nyangka rebah tujuh kali, lalu sida angkat baru; tang orang ke jai deka alah laban penusah.


text:
Anak, anang enda nangika TUHAN sereta bebasaka raja. Anang bekaul enggau orang ke angkat ngelaban sida,


text:
laban orang ke baka nya deka dirusak enggau ngenyit, lalu nadai orang nemu gaya pengerusak ti deka datai ari TUHAN enggau ari raja.


text:
Enti sida ngumbai orang ke bepenyalah nya nadai udah ngereja utai ti salah, sida deka kena sumpah, sereta dipegedika semua orang.


text:
Anang nyebut, “Aku deka ngereja ngagai orang utai ti udah dikereja sida ngagai aku! Aku deka malas!”


text:
Aku tepedaka umai enggau kebun nya penuh laban madang duri enggau babas. Dinding batu ti ngelingi umai enggau kebun nya udah runtuh.


text:
Kitai ngemesaika Allah Taala ketegal utai ti dilalaika Iya. Kitai bebasaka raja ketegal utai ti diterangka sida.


text:
Nuan nadai nemu utai ti diperundingka raja. Runding iya enda ulih diperagam kitai, baka peninggi langit tauka penalam tasik.


text:
Lebuh nuan bediri di mua raja nuan patut ngemaruhka diri, lalu anang nguji ngaga diri baka orang ke tinggi pangkat.


text:
Manah agi diasuh orang niki ngagai endur ti tinggi, ari ke diasuh orang angkat ari endur nya awakka endur nya diberi ngagai orang ke tinggi agi pangkat.


text:
Anang kelalu jampat mai pekara ti dipeda nuan ngagai kot. Enti orang bukai nemu saksi nuan nya salah, nama utai ti deka dikereja nuan?


text:
Enti nuan beserekang penemu enggau orang ke berimbai pendiau enggau nuan, atur pekara nya enggau iya, lalu anang madahka resia nya ngagai orang bukai,


text:
Jaku tangkan ti diberi orang ke bisi peneleba ngagai orang ke deka mending, berega agi ari tinchin emas tauka ari utai ti berega ti digaga ari emas ti pemadu tulin.


text:
Seruan ti tau dikarapka, ngerinduka ati orang ke ngasuh iya mai pesan, baka ai ti chelap lebuh hari angat lebuh maya ngetau.


text:
Orang ke besemaya deka meri utai, tang enda, nya baka mua hari enggau ribut ti nadai ngasuh hari ujan.


text:
Ati ti liat ulih nguingka ati penyakal ti pemadu kieh, lalu ulih nguingka ati bala orang ke merintah.


text:
Anang sekali-kali makai ai manyi lebih ari ti patut, laban enti nuan makai kelalu mayuh, ai manyi nya tau ngasuh nuan mutah.


text:
Anang kelalu suah nemuai ngagai orang ke berimbai pendiau enggau nuan, enggai ke sida leju meda nuan, lalu begedika nuan.


text:
Ngarapka orang ke enda tau dikarapka lebuh maya penusah, nya baka orang ke nguji ngunyah utai ngena ngeli ti gerah, tauka bejalai ngena kaki ti enda ulih engkebut.


text:
Enti nuan belagu di mua orang ke tusah ati nuan baka ke muka baju ari tubuh orang lebuh hari chelap, tauka baka ke nuang chuka ngagai telih iya.


text:
Orang ke menyana, ti ngalahka diri lalu nurutka orang ke jai, nya baka mata ai ti kamah, tauka baka telaga ti udah diberi rachun.


text:
Enti nuan makai kelalu mayuh ai manyi utai nya enda manah ke nuan, lalu baka nya mega enti nuan kelalu balat minta puji orang.


text:
Enti nuan enda ulih nagang diri ringat, nuan nadai daya, baka nengeri ti nadai kuta, ti mudah diserang munsuh.


text:
Jaku puji enggai nyadi disebut ba orang ke beli, baka seleju ti nadai kala labuh lebuh musin panas, tauka baka hari ujan lebuh maya ngetau.


text:
Jaku sumpah enda ulih ngemediska nuan, enti nuan endang enda patut disumpah. Jaku sumpah nya baka burung ti mansa terebai lalu nadai kala inggap.


text:
Nuan enda tau enda nyipat kuda. Nuan enda tau enda ngelekatka tali ba mulut keledai, lalu nuan enda tau enda malu orang ke beli.


text:
Beri saut ti beli ngagai tanya ti beli. Nya baru orang ke mantaika tanya nya deka nemu diri enda pintar munyi ti disangka iya empu.


text:
Enti nuan ngasuh orang ke beli mai pesan, manah agi nuan netak kaki nuan empu, laban nuan minta penusah.


text:
Orang ke beli enda ulih ngena jaku ti dalam. Iya sebaka enggau orang ke kait-kupit ti enda ulih ngena kaki diri.


text:
Orang ke beli, ke besebutka jaku ti dalam reti, nya baka orang ke mabuk, ke nguji ngulihka duri ari jari diri.


text:
Orang ke ngupah orang ke beli lalu ngasuh iya bekereja lebuh iya mansa, semina ngemediska semua orang.


text:
Orang ke beli ti ngereja utai ti enda menuku kedua kali, nya baka ukui ti pulai ngagai mutah diri empu.


text:
Orang ke pemadu beli nya manah agi ari orang ke ngumbai diri bepenemu-dalam, tang iya ti bendar iya ukai orang ke bepenemu-dalam.


text:
Nama kebuah orang ke ngelusu enda pansut ari rumah? Nama utai ti tau ngerampit sida? Kati sida takutka singa?


text:
Enti nuan bekelikuh enggau orang pasal pekara orang bukai, nuan baka orang ke bejalai nengah jalai raya lalu musil pending ukui.


text:
Orang ke nipu orang bukai, lalu udah nya ngumbai diri semina betundi aja, nya baka orang ke gila ke bemain ngena senyata ti tajam.


text:
Api padam enti nadai kayu. Enti orang nadai bejakuka pangan diri ari belakang, orang badu agi belaya.


text:
Arang ngasuh bara api majak menyadi. Kayu ngasuh api majak menyadi, lalu orang ke ngaga pengachau ngasuh kelikuh nadai nemu abis.


text:
Jaku ti manis ti dikena nuan ngelalaika runding diri nya baka chat ti alus ti dikena ngechat periuk tanah ti murah.


text:
Iya nyangka nguji ngelalaika ati diri ti begedi, tang semua orang deka meda utai ti jai ti dikereja iya.


text:
Orang ke nan panjuk kena nyintak orang bukai, deka kena sintak panjuk diri empu. Orang ke ngasuh tanah tusur, deka ditinggang tanah nya.


text:
Anang temegah bejakuka pasal pagila, laban nuan enda nemu utai ti deka nyadi entara diatu enggau pagila.


text:
Batu enggau pasir kurang agi berat enti dibandingka enggau penusah ti tau nyadi ketegal orang ke beli.


text:
Pangan nganu enggau ati ti manah, taja pen nuan pedis dianu sida. Tang bejaga nuan lebuh munsuh engkauk nuan!


text:
Lebuh nuan kenyang, nuan enggai nerima ai manyi, tang lebuh nuan lapar, indah pemakai ti pait deh asai ti manis.


text:
Minyak wangi enggau minyak ti bebau rengut ngasuh ati nuan lantang agi, tang pengachau ngasuh ati nuan irau.


text:
Anang enda ingatka pangan nuan, tauka pangan apai nuan. Enti nuan bisi penusah, anang minta tulung ari kaban belayan nuan. Orang ke berimbai pendiau enggau nuan ulih nulung nuan lebih agi ari kaban belayan nuan ti diau jauh ari nuan.


text:
Nuan enda tau enda bepenemu-dalam, anak, nya baru aku deka lantang ati, lalu ulih nyaut semua orang ke nganu aku.


text:
Orang ke mereti deka meda penusah datai, lalu nyeliahka penusah nya, tang orang ke enda berunding deka tetempuhka penusah nya, lalu ngesalka nya.


text:
Barang sapa chukup beli lalu besemayaka betanggungjawapka utang orang bukai, patut nejuka reta tengkira sida ditan nyadika gadai.


text:
Baka ni ku nuan ulih nagang iya bejaku? Kati nuan bisi udah kala nagang ribut, tauka nguji ngenggam minyak?


text:
Enti nuan ngintu kayu ara, nya baru nuan bisi buah ara diempa. Orang gaji ke ngintu tuan sida, deka dibasa.


text:
Rumput ba umai enggau ba munggu ditebas lalu digumpul nyadika pemakai jelu tupi lalu rumput dia ditejuka tumbuh baru.


text:
Kambin ti bukai deka meri ai tusu ngagai nuan enggau ngagai kita sebilik, enggau ngagai bala orang gaji nuan ti indu.


text:
Lebuh siti bansa bedosa, orang ke merintah sida deka seruran betukar. Tang bansa deka nyadi kering sereta tan, lebuh bansa nya diperintah bala tuai ti landik berunding sereta mereti.


text:
Orang ke megai kuasa, ke nekanka pengidup orang ke seranta nya baka ujan ti ngerusak utai ti ditanam.


text:
Enti nuan enda bebasaka adat, nuan setanah enggau orang ke jai. Tang enti nuan ngasika adat, nuan ngelaban orang ke jai.


text:
Orang ke jai enda meretika utai ti dikumbai atur ti lurus, tang orang ke nyembah TUHAN nemu reti atur nya.


text:
Manah agi nyadi orang ke seranta sereta betul ati, ari ke nyadi orang ke kaya tang ngembuan ati ti enda betul.


text:
Orang ke biak ke ngasika adat nya orang ke nemu berunding. Orang ke bepangan enggau orang ke nadai guna, ngemaluka apai indai sida.


text:
Enti nuan kaya ari nuan ke bepintaka duit ba utai ti dijual nuan, lalu ngambi ulih ba orang, pengaya nuan deka pulai baru ngagai orang bukai ke nemu siru enggau orang ke seranta.


text:
Enti nuan nipu orang ke lurus ati, lalu mai iya ngereja penyai, nuan deka kena sintak panjuk nuan empu, tang orang ke nadai penyalah deka diberi upah ti besai.


text:
Orang ke kaya ngumbai diri bepenemu-dalam, tang orang ke seranta, ti mereti, deka nemu sapa orang nya ke bendar.


text:
Lebuh orang ke lurus megai kuasa, semua orang lantang diau, tang lebuh orang ke jai merintah, orang belalai.


text:
Nuan enda ulih mujur dalam pengidup nuan, enti nuan nguji ngelalaika dosa diri. Tang enti nuan ngaku dosa diri lalu badu agi bedosa, nya baru Allah Taala deka kasihka nuan.


text:
Anang enda seruran ngasika TUHAN, nya baru nuan deka lantang diau, tang enti nuan kieh, nuan deka rusak.


text:
Orang ke seranta nadai daya ngelaban raja ti jai, laban raja nya mangah baka singa ti negung, tauka baka beruang ti segau-segau.


text:
Raja ti enda nemu berunding, jai enggau orang, tang raja ke begedika ati ti enda betul, deka lama merintah.


text:
Orang ke munuh orang endang numbak kubur ke diri empu enggau naka penyampat. Anang nguji nagang iya.


text:
Awakka ati nuan betul, nya baru nuan deka diau likun, tang enti ati nuan enda betul, nuan deka rebah enggau ngenyit.


text:
Bepilih mata nya utai ti salah; tang sekeda hakim deka ngereja utai ti salah, kena sida makai suap ti pemadu mit.


text:
Orang ke semina berundingka diri empu aja beguai-guai deka nyadi kaya datai ke sida nyau enda nemu diri deka ditinggang penyeranta.


text:
Semina berundingka diri empu aja deka nyungkak pengachau nyadi. Manah agi nuan manggaika pengarap nuan ba TUHAN.


text:
Nuan beli enti nuan nitihka penemu diri, tang enti nuan nitihka ajar orang ke dalam agi penemu, nuan deka diau likun.


text:
Beri utai ngagai orang ke seranta, nya baru nuan enda nemu suntuk, tang enti nuan nutup mata nuan ngagai orang ke seranta, mayuh orang deka nyumpah nuan.


text:
Orang belalai lebuh orang ke jai angkat megai kuasa, tang lebuh sida dibuai ari kuasa, orang ke lurus deka merintah baru.


text:
Enti nuan majak kieh genap kali orang ngajar nuan, jemah ila nuan deka rusak lalu enda ulih angkat agi.


text:
Tunjukka siku pemerintah ke lurus, lalu aku deka nunjukka orang ke lantang diau. Tunjukka pemerintah ti jai, lalu aku deka nunjukka orang ke merinsa diau.


text:
Enti nuan nemu begunaka penemu-dalam, apai indai nuan deka temegahka nuan. Nuan beli enti nuan masau duit ba indu sundal.


text:
Lebuh raja keran deka ngeringka atur ti lurus, bansa deka kering, tang lebuh iya semina berundingka duit aja, iya deka ngerusak menua.


text:
Enti nuan pura-pura ngapa bejaku manis enggau pangan nuan, nuan semina nan panjuk kena nuan nyintak diri empu.


text:
Orang ke jai disintak dosa sida empu, tang orang ke lurus ati diau lantang senang sereta nadai utai ngawa.


text:
Orang ke enda berundingka orang bukai, tau ngasuh nengeri kachau, tang orang ke bepenemu-dalam ulih nagang pengachau nyadi.


text:
Lebuh orang ke pintar bechara ngelaban orang ke beli, orang ke beli nya semina ketawa aja, inggar sereta ngelese.


text:
Orang ke selalu deka bebunuhka orang begedika orang ke lurus ati, tang orang ke lurus deka nyaga pengidup orang ke lurus ati.


text:
Orang ke beli ngayanka pengeringat diri di mua orang mayuh, tang orang ke mereti, nemu liat ati lalu nagang diri ringat.


text:
Sipat enggau jaku anu meri penemu-dalam. Indai deka malu laban anak, enti indai nejuka anak enda disipat, enda dirara.


text:
Lebuh orang ke jai megai kuasa, pengawa ti jai deka betambah. Tang orang ke lurus deka meda orang ke jai rebah.


text:
Enti enda diiring Allah Taala, mensia deka charut, tang beberekat meh orang ke nitihka adat Allah Taala!


text:
Nuan enda ulih ngerara orang gaji nuan semina ngena jaku aja. Sida nyangka meretika utai ti ku nuan, tang sida enggai mending.


text:
Enti nuan meri semua utai ti dipinta ulun nuan kenyau ari sida agi mit, jemah ila sida deka ngerampas semua utai nuan.


text:
Orang ke bekereja enggau penchuri, begedika diri empu. Iya deka diukum enti iya madahka utai ti bendar dalam kot, lalu enti iya enda, iya deka disumpah Allah Taala.


text:
Enti nuan irauka jaku orang, nuan tusah diau, tang enti nuan manggaika pengarap nuan ba TUHAN, nuan deka likun.


text:
Semua orang bela ingin minta diri nyadi pangan orang ke merintah, tang nuan semina tau bulih atur ti lurus ari TUHAN.


text:
Tu jaku Agur anak Jakeh: “Allah Taala nadai enggau aku, Allah Taala nadai enggau aku, lalu aku nadai daya agi.


text:
Kati orang bisi udah ulih meretika penemu ti datai ari serega? Kati orang bisi udah kala ngenggam ribut ngena jari sida? Tauka mungkus ai ngena kain? Tauka ngeletak pemesai dunya? Sapa orang nya, enti kita nemu? Sapa bala anak sida?


text:
“Allah Taala ngamatka semua semaya ti digaga Iya. Iya baka terabai ke semua orang ke minta diri dijaga Iya.


text:
Enti nuan ngumbai Iya bisi udah nyebut utai ti enda kala disebut Iya, Iya deka nganu nuan, lalu mandangka nuan nya orang ke bula.”


text:
tagang aku bula, lalu awakka aku ukai kaya tauka seranta. Nya alai, beri ngagai aku pemakai umbas ke guna aku.


text:
Enti aku diberi lebih ari nya, enggai ke aku ngumbai diri enda begunaka Nuan. Tang enti aku seranta, aku enggai ke diri ngenchuri, lalu ngemaluka Allah Taala aku.


text:
Anang sekali-kali mantah bala orang gaji di mua tuan sida. Nuan deka kena sumpah lalu merinsa ketegal nya.


text:
Siku lintah bisi dua iku anak indu, lalu seduai iya sama benama “Beri aku!” Tu empat iti utai ti enda nemu puas:


text:
dunya pemati, indu ke nadai anak, tanah rangkai ti begunaka ai ujan, enggau api ti enda ulih dipadamka.


text:
Enti nuan beduan apai nuan, tauka enda bebasaka indai nuan lebuh iya nyau tuai umur, nuan patut diempa burung ti bepakaika bangkai, tauka leka mata nuan dipantuk burung kak.


text:
Siku menaul ti terebai di langit, siku ular ti ngerayap ba atas batu, sebuah kapal ti belayar di tasik, enggau siku lelaki enggau siku indu ke rinduka pangan diri.


text:
Baka tu ku gaya ulah bini ti enda tetap ati: iya butang, mandi, lalu bejaku, “Aku nadai udah ngereja penyalah!”


text:
indu ke dipegedika, ke bulih laki, enggau orang gaji ti indu, ke ngambi laki indu ke ngaji iya gawa.


text:
Enti nuan udah beli ngeninggika diri, lalu udah bekira deka ngereja penyai, ngetu nuan dulu, lalu berunding!


text:
Enti nuan nunyau ai tusu, nuan deka bulih tusu ti meku. Enti nuan malu idung orang, idung iya deka bedarah. Enti nuan nyungkak orang ringat, nuan deka bulih penusah.


text:
“Nuan tu anak ke dikesayauka aku. Nuan tu meh saut ke sampi aku. Nama utai ti deka dipadahka aku ngagai nuan?


text:
“Anang enda bejaku ngarika orang ke enda ulih ngarika diri empu. Jaga hak semua orang ke nadai daya.


text:
Iya angkat sebedau rerak tawas, nyendiaka pemakai ke sida sebilik, lalu madahka bagi pengawa ngagai sida indu ke orang gaji iya.


text:
Pengidup nadai guna, sigi nadai guna, ku orang ke bepenemu-dalam nya bejaku. Pengidup endang nadai guna, nadai guna semua.


text:
Mata panas semampai tumbuh semampai padam, pulai belubah-lubah ngagai endur alai iya ti deka berengkah baru.


text:
Semua ai sungai rarat ngagai tasik, tang tasik enda nemu penuh. Ai pulai baru ngagai endur alai sungai belabuh, lalu rarat baru.


text:
Semua utai ngujung ngagai pengelelak magang, pengelelak ti enda ulih ditelah. Mata kitai enda nemu puas meda utai. Pending kitai enda nemu puas ninga utai.


text:
Utai ti udah nyadi suba, deka nyadi baru. Utai ti udah dikereja suba, deka dikereja baru. Nadai utai ti nyengala baru di serata dunya tu.


text:
Ku orang, “Peda kita, tu utai ti baru!” Tang utai nya ukai utai ti baru, laban utai nya endang udah nyadi kelia, lama sebedau kitai ada.


text:
Nadai orang ingatka utai ti nyadi dulu kelia, lalu nadai orang jemah ila deka ingatka utai ti deka nyadi ari kenyau diatu nyentuk ngagai jemah ila.


text:
Aku udah mutuska runding deka meresa lalu belajarka semua utai ti dikereja di bap langit. Allah Taala udah ngeletak kitai ditinggang pemerinsa ti berat.


text:
Aku udah meda semua utai ti dikereja di dunya tu, lalu aku madahka ngagai kita semua utai nya endang nadai guna magang baka ke begagaika ribut.


text:
Ku aku madahka ngagai diri empu, “Aku udah nyadi orang ke tinggi pangkat, ke dalam agi penemu ari sebarang orang bukai ti udah merintah Jerusalem dulu agi ari aku. Aku nemu utai ti dikumbai penemu-dalam enggau penemu.”


text:
Aku mutus ati deka nemu bida entara utai ti dikumbai penemu enggau utai ti dikumbai pemeli, entara penemu-dalam enggau penemu orang ke gila. Tang aku nemu, pengawa nya baka ke begagaika ribut.


text:
Dalam agi penemu nuan, mayuh agi ga pengirau nuan. Mayuh agi utai ditemu nuan, balat agi ga iya ngemediska nuan.


text:
Aku lalu bekira deka ngelantangka diri, laban aku keran deka nemu utai ti dikumbai pengelantang. Tang aku nemu utai nya pen nadai mega guna.


text:
Ketegal aku keras deka ngembuan penemu-dalam, aku lalu bekira deka merindang lalu ngelantangka diri ngena wain. Ba penemu aku, tu jalai ti pemadu manah kena kitai idup sekumbang kitai ti diau sementara aja di bap langit.


text:
Aku udah ngereja pengawa ti besai. Aku udah ngaga berapa buah rumah enggau kebun anggur ke diri empu.


text:
Aku udah numbuhka mayuh macham kebun enggau kebun buah, lalu nanam semua macham kayu buah dalam kebun nya.


text:
Aku udah meli mayuh ulun, lalu aku mega bisi ulun ke endang ada dalam ruang bilik aku. Aku bempu mayuh agi jelu tupi ari semua orang bukai ti udah kala diau di Jerusalem.


text:
Aku mega nugungka pirak enggau emas ari pesaka bala raja dalam menua ti dipegai aku. Lelaki enggau indu belagu merindang aku, lalu aku bisi semua indu ke dikedekaka aku.


text:
Aku endang amat tinggi agi pangkat ari orang bukai ti udah kala diau di Jerusalem, lalu penemu-dalam ti dikembuan aku nadai kala ngelebuka aku.


text:
Utai ti dikinginka aku, sigi ulih aku magang. Aku endang enda betagang ngelantangka diri. Aku temegahka semua utai ti udah ulih aku, lalu semua utai nya endang upah aku magang.


text:
Udah nya aku lalu berundingka semua utai ti udah dikereja aku, enggau pemendar aku gawa ngereja utai nya. Nya baru aku nemu, utai nya nadai reti sekali-kali, baka ke begagaika ribut, sigi nadai guna sekali-kali.


text:
Laban tiap iku raja semina ulih ngereja utai ti udah dikereja raja ke dulu agi ari iya. Nya alai aku lalu belabuh berundingka reti utai ti dikumbai bepenemu-dalam, tauka diau baka orang ke gila, tauka beli.


text:
Orang ke bepenemu-dalam nemu tunga pejalai diri, tang orang ke beli enda.” Tang aku mega nemu, pengujung kitai endang sebaka magang.


text:
Ku aku berunding dalam ati diri, “Utai ti deka nyadi ba orang ke beli, deka mega nyadi ba aku. Nya alai, nama penguntung aku nyadi orang ke bepenemu-dalam?” Aku lalu nyaut, “Nadai.”


text:
Nadai orang ingatka orang ke bepenemu-dalam, lalu nadai mega orang deka ingatka orang ke beli. Jemah ila, semua kitai tu nadai agi dikingatka magang. Semua kitai tu, orang ke beli enggau orang ke bepenemu-dalam, deka mati magang.


text:
Nya alai ba aku siku, pengidup nya nadai reti, laban semua utai dalam pengidup tu nadai meri aku utai bukai, tang semina penusah aja. Utai nya sigi nadai guna sekali-kali, baka ke begagaika ribut.


text:
Utai ti udah digaga, enggau utai ti udah ulih aku, sigi nadai reti ba aku, laban aku nemu, aku deka ninggalka utai nya ke orang ke ngentudika aku,


text:
lalu iya nyangka bepenemu-dalam, tauka beli. Nadai kitai nemu. Tang taja pia, iya deka bempu semua utai ti udah ulih aku, semua utai ti udah ulih aku di dunya tu ngena penemu-dalam aku. Semua utai nya nadai guna magang.


text:
Nuan ngulihka utai ngena semua penemu-dalam, ngena penemu, enggau ngena pengelandik nuan, lalu udah nya nuan ninggalka semua utai nya ke orang ke nadai kala ngulihka utai nya. Sigi nadai guna sekali-kali. Enda betul sekali-kali!


text:
Seagi-agi nuan mengkang idup, semua utai ti dikereja nuan nadai mai penguntung, tang semina pengirau enggau ati ti tusah. Indah lebuh malam hari deh nuan enda badu berunding. Semua utai nya nadai guna magang.


text:
Utai ti pemadu manah ti tau dikereja kitai nya makai, ngirup lalu ngelantangka diri ngena utai ti udah ulih kitai. Tang aku nemu, utai nya mega diberi Allah Taala.


text:
Allah Taala meri penemu-dalam, penemu, enggau pengelantang ngagai orang ke ngerinduka ati Iya, tang Iya ngasuh orang ke bedosa bekereja ngulihka utai, besimpanka utai, ngambika sida bisi utai diberi ngagai orang ke ngerinduka ati Allah Taala. Semua utai nya sigi nadai guna magang, baka ke begagaika ribut.


text:
Iya ngeletak maya tetemuka utai, enggau maya ngelenyauka utai, maya besimpanka utai, enggau maya bebuaika utai,


text:
Iya udah ngeletak maya ti ngena ke semua utai. Iya udah meri kitai ati ti keran deka nemu utai ti deka nyadi jemah ila, tang Iya nadai kala ngasuh kitai puas ati nemu utai ti dikereja Iya.


text:
Nya kebuah aku nemu, kitai semina ulih ngelantangka diri aja, lalu ngasaika penyamai idup sepemanjai umur kitai.


text:
Semua kitai patut makai, ngirup lalu ngelantangka diri ngena utai ti udah ulih kitai, laban semua utai nya endang pemeri ari Allah Taala magang.


text:
Aku nemu, semua utai ti dikereja Allah Taala deka meruan belama iya. Nuan enda ulih nambah tauka ngurangka utai nya. Lalu siti utai ti dikereja Allah Taala nya ngasuh kitai nangika Iya.


text:
Semua utai ti nyadi, enggau ti ulih nyadi, endang udah nyadi magang suba. Utai ti nyadi diulang Allah Taala belama.


text:
Ku aku berunding dalam ati diri, “Allah Taala deka ngakim orang ke lurus enggau orang ke jai, laban semua utai, semua pengawa, deka nyadi magang ba maya ti endang udah diletak Allah Taala ke siti-siti utai.”


text:
Aku lalu berunding: Allah Taala nguji kitai, kena Iya madahka ngagai kitai, kitai tu nadai lebih ari jelu,


text:
laban pengujung kitai mensia enggau pengujung jelu, endang sebaka. Siku mati baka siku. Sida endang sebaka magang. Mensia nadai lebih agi ari jelu, laban pengidup bela nadai reti ba sida.


text:
Sida sama pulai ngagai siti endur, iya nya amau. Sida sama datai ari nya, lalu sida sama deka pulai ngagai utai nya.


text:
Nya alai, aku nemu, utai ti pemadu manah ti patut dikereja kitai nya, kitai patut ngelantangka diri ngena utai ti udah ulih kitai. Nadai utai bukai ulih dikereja kitai. Kitai enda nemu utai ti deka nyadi ila, lebuh kitai udah mati.


text:
Udah nya aku lalu merening baru ngagai semua atur ti enda lurus ti nyadi di dunya tu. Orang ke kena tekan, nyabak lalu nadai orang deka nulung sida. Orang nadai nulung sida, laban orang ke nekanka pengidup sida bisi kuasa.


text:
Tang orang ke enda kala ada, ti nadai kala meda pemingkuk atur ti nyadi di dunya tu, lantang agi ari orang ke agi idup enggau ari orang ke udah mati.


text:
Aku nemu, orang bebendar sereta landik gawa, laban sida ngining pangan diri. Utai nya mega nadai guna, baka ke begagaika ribut.


text:
Utai nya nyangka amat, tang manah agi ngembuan mimit aja utai tang enda irau ati, ari ke seruran bebendar gawa ngena jari dua piak, nguji nangkap ribut.


text:
iya nya siku mensia ti diau kediri-diri. Iya nadai anak, nadai menyadi, tang iya seruran gawa, enda nemu puas ati ke pengaya ti dikemisi iya. Sapa orang ke disangkung iya alai iya bebendar amat gawa baka nya, datai ke nyau enda nemu ngelantangka diri? Tu pen nadai mega guna, semina merinsaka diri idup.


text:
Enti sema siku ari seduai iya teterap, siku ga bisi ngangkatka iya. Tang enti orang diau kediri-diri, lalu iya teterap, nya amat tusah, laban orang nadai nulung iya.


text:
Lebuh chelap, dua iku tau bekimbit tinduk, lalu ngangatka isi pangan diri, tang baka ni ku kitai ulih ngangatka diri enti kitai tinduk kediri-diri?


text:
Dua iku ulih ngelaban orang ke nyerang, tang enti iya ngelaban kediri-diri, iya alah. Tali begembar tiga, mar diputuska.


text:
Sekeda orang tau angkat ari penyeranta lalu nyadi raja di menua iya empu, tauka pansut ari rumah jil lalu nyadi raja, tang lebuh iya nyau tuai lalu kelalu beli lalu enggai ningaka jaku lalau, iya deka tusah agi ari orang bujang ke seranta tang nemu berunding.


text:
Aku berundingka semua orang ke diau di dunya, lalu aku nemu, ari bala sida nya bisi siku orang bujang ti deka ngambi penuduk raja.


text:
Pemayuh orang ke dipegai raja nyangka nadai sekat, tang lebuh iya nyau nadai agi, nadai orang deka meri terima kasihka utai ti udah dikereja iya. Nya alai, utai nya nadai guna, baka ke begagaika ribut.


text:
Bejimat lebuh nuan mansang ngagai Rumah Sembiang. Manah agi nuan kin mai ati ti keran deka belajar, ari ti keran deka ngenjuk piring baka orang ke beli, ti enda nemu bida entara utai ti ngena enggau utai ti salah.


text:
Berunding dulu sebedau nuan mansutka jaku, lalu anang enda berunding enggau manah sebedau nuan ngaga semaya enggau Allah Taala. Iya di serega din, lalu nuan di dunya ditu. Nya alai, anang nyebut utai lebih ari ti patut.


text:
Balat agi nuan irau ati, balat agi ga nuan deka jai mimpi. Mayuh agi jaku nuan, besai agi ga peluang nuan nyebut utai ti beli.


text:
Nya alai, lebuh nuan ngaga semaya enggau Allah Taala, nuan enda tau enda enggau naka pengelengkas ngamatka semaya nya. Allah Taala enda begunaka orang ke beli. Kereja aja utai ti disemaya nuan.


text:
Anang nejuka jaku nuan empu ngasuh nuan bedosa ngambika nuan enda ibuh madahka ngagai imam Allah Taala, nuan ukai sengaja nyebut utai nya. Nama kebuah nuan nyungkak Allah Taala ringat ngagai nuan? Nama kebuah nuan nyungkak Iya ngerusak utai ti udah ulih nuan?


text:
Nuan nyangka suah bemimpi, nyangka ngereja mayuh bengkah pengawa ti nadai guna, tauka kutap-kutap bejaku, tang nuan enda tau enda mengkang nangika Allah Taala.


text:
Anang tekenyit ati lebuh nuan meda perintah nekanka pengidup orang ke seranta, lalu enggai meri sida atur ti lurus, sereta enggai meri sida hak ti endang enggi sida. Genap iku pemesai endang dijaga siku orang ke tinggi agi pangkat ari iya, lalu seduai iya pen sama mega dijaga pemesai ti tinggi agi pangkat ari seduai iya.


text:
Enti nuan angkunka duit, nuan enda nemu puas ati. Enti nuan ingin deka kaya, nuan enda ulih ngulihka semua utai ti dikinginka nuan. Utai nya nadai guna.


text:
Makin kaya agi nuan, makin mayuh agi ga orang ditupi nuan. Semina utai ti ulih nuan, nuan nemu diri kaya.


text:
Bala orang ke gawa nyangka chukup tauka enda chukup utai diempa, tang sida tentu ulih tinduk jenak lebuh malam hari. Tang orang ke kaya sigi amat mayuh reta, datai ke sida nyau enda ulih tinduk laban sida irau ati.


text:
Tu utai ti jai ti udah dipeda aku dalam dunya tu: orang besimpanka duit nyadika penabat lebuh maya sida begunaka duit nya,


text:
lalu udah nya ngelenyauka semua duit nya ngereja pengawa ti enda menuku, lalu sida nadai agi utai ditinggalka bala anak sida.


text:
Kitai ninggalka dunya tu baka kitai ke datai - telanjai. Taja pen kitai bebendar gawa, tang nadai meh utai ulih dibai kitai.


text:
Utai tu enda betul! Kitai mupuk baka kitai ke datai. Kitai bekereja, nguji nangkap ribut, tang nama utai ti ulih kitai?


text:
Tu utai ti udah ditemu aku: utai ti pemadu manah, ti tau dikereja kitai nya makai, ngirup lalu ngelantangka diri ngena utai ti udah ulih kitai dalam umur ti pandak tu, ti diberi Allah Taala ngagai kitai. Tu endang ungkup kitai.


text:
Enti Allah Taala meri kitai pengaya enggau reta tengkira, lalu nejuka kitai ngelantangka diri, kitai patut beterima kasih, lalu ngelantangka diri ngena utai ti udah ulih kitai, laban utai nya endang pemeri ari Allah Taala.


text:
Nya alai laban Allah Taala udah ngasuh kitai diau lantang, kitai enggai kelalu irau ati ke pemandak umur kitai.


text:
Allah Taala deka meri kitai pengaya, basa, enggau reta tengkira, nyengkaum semua utai ti dikinginka kitai, tang Iya enggai nejuka kitai ngelantangka diri ngena utai nya. Tang sekeda orang kampar deka ngelantangka diri ngena utai nya. Tu nadai guna, sereta enda patut.


text:
Kitai nyangka bisi seratus iku anak, lalu panjai umur, tang panjai naka ni pen umur kitai, nadai meh kitai ulih ngelantangka diri, lalu bangkai kitai pen enda mega dikuburka enggau menyana. Aku madahka ngagai nuan, indah anak mit ke mati lulus deh diintu orang manah agi ari nya.


text:
Nadai guna anak mit nya ada, laban iya lesap ke dalam pemetang, alai iya ke lalu enda dikingatka orang agi.


text:
Iya nadai kala meda penampak siang hari, tauka nemu utai ti dikumbai pengidup, tang iya udah tetemuka endur alai belelak,


text:
lebih agi ari orang ke nadai kala ngelantangka diri, taja pen iya nyangka idup dua ribu taun, laban seduai iya sama mansang ngagai endur siti nya aja.


text:
Kitai ngereja pengawa semina kena ngulihka utai diempa, tang kitai nadai kala bulih pemakai ti chukup.


text:
Baka ni ku orang ke bepenemu-dalam tau nyamai agi diau ari orang ke beli? Nama penguntung ulih orang ke seranta enti iya nemu ngatur ulah diri di dunya tu?


text:
Utai nya nadai guna, baka ke begagaika ribut. Manah agi enti kitai nemu puas ati ke utai ti dikemisi diri, ari ke seruran inginka utai bukai.


text:
Semua utai ti nyadi endang udah diletak dulu kelia, lalu semua kitai bela nemu, nuan enda tau bekelikuh enggau orang ke kering agi ari nuan.


text:
Lama agi seduai bekelikuh enggau pangan diri, balat agi ga kelikuh nya nadai guna, lalu seduai pen nadai mega bulih penguntung ari nya.


text:
Baka ni ku orang ulih nemu utai ti tau mai penguntung dalam pengidup ti pandak sereta nadai guna tu, pengidup ti ngelansa baka ayuk? Baka ni ku kitai ulih nemu utai ti deka nyadi di dunya tu, lebuh kitai udah mati?


text:
Tampak nama nya manah agi ari minyak wangi ti berega, lalu hari nuan mati nya manah agi ari hari nuan ada.


text:
Manah agi mansang ngagai rumah orang ke ngulit, ari ke mansang ngagai rumah alai orang ke rami, laban orang ke idup seruran ingatka pemati endang nganti semua kitai.


text:
Sinu ati manah agi ari ke ketawa, taja pen iya mandangka mua nuan tusah, tang iya ngansah nuan ngambika nuan tajam agi meretika utai.


text:
Orang ke selalu berundingka pasal pengelantang nya orang ke beli. Orang ke bepenemu-dalam berundingka pasal pemati.


text:
Nuan nyangka bepenemu-dalam, tang enti nuan ngakal orang, nuan baka orang ke beli. Enti nuan makai suap, nuan ngerusak diri empu.


text:
Anang sekali-kali nanya, “Nama kebuah utai menya manah agi ari utai ti diatu?” Nya ukai tanya ti dipansutka orang ke nemu berunding.


text:
lalu iya deka meri kitai pengelikun baka duit. Penemu-dalam deka ngasuh nuan likun. Nya meh penguntung bisi penemu.


text:
Peratika utai ti udah digaga Allah Taala. Enti Iya ngaga utai bingkuk, baka ni ku mensia ulih beruruska utai nya?


text:
Lebuh nuan mujur, nuan patut gaga ati, lalu lebuh penusah nuntung, ingatka tu: Allah Taala empu ke ngasuh pengelantang enggau penusah nyadi. Nadai nuan nemu utai ti deka nyadi.


text:
Dulu suba pengidup aku nadai guna, tang dalam pengidup nya, aku udah meda semua utai. Sekeda orang ke manah nyangka mati, tang sekeda sida deka majak idup taja pen sida nya orang ke jai.


text:
Seliahka pekara dua iti nya tadi. Enti nuan nangika Allah Taala, nuan tetap deka mujur dalam pekara nya.


text:
Penemu-dalam mai pengering ngagai orang ke pintar, lebih ari pengering ti dibai sepuluh iku raja ngagai sebuah nengeri.


text:
Semua utai tu udah diuji aku magang ngena penemu-dalam. Ku aku, “Aku mutus ati deka nyadi orang ke bepenemu-dalam,” tang aku enda tulihka nya.


text:
Baka ni ku orang ulih tetemuka reti pengidup? Pekara tu kelalu dalam ke kitai, kelalu mar diperatika kitai.


text:
Tang aku angkun deka belajar ngiga penemu. Aku mutus ati deka ngiga penemu-dalam, enggau saut ngagai semua tanya aku, lalu nguji nemu pemeli utai ti jai sereta mapap.


text:
Aku udah tetemuka utai ti lebih agi tau ngerusak ari pemati, iya nya indu ke baka panjuk. Pengerindu iya ke nuan nyadi baka reti jala kena iya nangkap nuan, lalu lengan iya ti engkauk nuan, deka nanchang nuan baka rantai. Orang ke ngereja utai ti ngerinduka ati Allah Taala, ulih ngerarika diri ari indu nya, tang indu nya deka nyintak orang ke bedosa.


text:
Tu endang amat, ku pengajar nya bejaku, aku udah tetemuka utai tu mimit-mimit lebuh aku begigaka saut.


text:
Aku udah begigaka saut bukai, tang aku nadai tetemuka iya. Aku bisi tetemuka siku ari seribu iku lelaki ke ulih dibasa aku, tang siku indu pen nadai.


text:
Tu meh semua utai ti udah dipelajarka aku: Allah Taala ngaga kitai lurus, tang kitai udah ngaga ulah diri mayuh macham. z


text:
Semina orang ke bepenemu-dalam aja ke nemu reti utai. Penemu-dalam ngasuh sida tuchum, lalu ngasuh mua sida terang.


text:
Raja tau ngereja sebarang utai ti dikedekaka iya, nya alai kejangka diri jauh ari iya. Anang diau ba endur ti tau meri penusah baka nya.


text:
Seagi-agi nuan ngasika jaku iya, nuan likun, lalu orang ke bepenemu-dalam endang nemu jalai enggau maya sida patut ngasika jaku raja.


text:
Kitai endang bisi maya ti ngena, enggau chara ti ngena kena kitai ngereja utai, tang kitai semina nemu mimit aja!


text:
Nadai orang ulih nagang diri mati, tauka betangguhka pemati diri. Nya meh perang ti enda ulih diseliahka kitai. Ngena jalai akal pen enda meh ulih.


text:
Aku meda semua utai tu lebuh aku berundingka utai ti dikereja di dunya tu, dunya alai sekeda orang ke bisi kuasa diau, alai orang bukai ke natka diri merinsa dipegai sida.


text:
Endang amat, aku bisi udah meda orang ke jai disimpan dalam kubur sida, tang lebuh orang pulai ari pendam, orang muji sida dalam nengeri ti udah nyadi endur alai sida ngereja penyai. Utai tu nadai guna.


text:
Nama kebuah orang kelalu ingin deka ngereja penyalah? Laban penyalah enda diukum enggau chukup penyampat.


text:
Orang ke bedosa nyangka ngereja seratus bengkah penyalah, lalu agi mengkang idup. Aku nemu utai ti disebut sida: “Enti nuan ngasika Allah Taala, semua utai nadai nama-nama,


text:
tang sida ke jai enda ulih mujur. Pengidup sida baka ayuk, lalu sida deka mati biak, laban sida enda ngasika Allah Taala.”


text:
Tang nya jaku mapap. Peda nuan utai ti nyadi di dunya tu: kadang-kadang orang ke lurus bulih ukum ti patut diterima orang ke jai, lalu orang ke jai bulih upah ti patut diterima orang ke lurus. Aku madahka ngagai nuan, utai tu sigi nadai guna.


text:
Nya alai, dalam penemu aku, kitai patut ngelantangka diri, laban dalam pengidup kitai tu, kitai semina ulih ngelantangka diri ngena pengawa bepakai enggau beirupka utai. Abis kurang iya, kitai ulih ngereja utai nya lebuh kitai bebendar gawa dalam pengidup ti udah diberi Allah Taala ngagai kitai di dunya tu.


text:
Genap kali aku nguji nyadi orang ke bepenemu-dalam, lalu meratika utai ti nyadi di dunya tu, aku nemu kitai ulih natka diri enda tinduk siang malam


text:
tang kitai enda ulih meretika utai ti dikereja Allah Taala. Taja pen kitai bebendar nguji, tang enda meh kitai ulih meretika utai nya. Orang ke bepenemu-dalam nyangka ngumbai diri nemu, tang sida enda.


text:
Aku lama udah belematika semua utai tu, lalu aku nemu, Allah Taala empu ke ngatur semua utai ti dikereja orang ke bepenemu-dalam, enggau orang ke lurus, nyengkaum pengerindu enggau pemenchi sida. Nadai orang nemu utai ti deka nyadi jemah ila,


text:
tang nya nadai ngawa. Orang ke lurus enggau orang ke bepenyalah, orang ke badas enggau orang ke jai, orang ke arap enggau orang ke enda arap, orang ke ngenjuk piring enggau orang ke enda ngenjuk piring, endang saum pengujung magang. Orang ke badas enda lebih badas agi ari orang ke bedosa. Lalu orang ke nyumpah enda lebih badas agi ari orang ke enda nyumpah.


text:
Pengujung siti nya aja nuntung semua mensia. Tu meh utai ti pengabis jai nyadi di dunya tu. Seagi-agi mensia idup, runding sida penuh laban penyai enggau penemu ti enda menuku, lalu udah nya sida mati ngenyit.


text:
Tang barang sapa idup dalam dunya orang ke idup tu, bisi pengadang. Indah ukui ti idup deh nyamai agi diau, ari singa ti mati.


text:
Sigi amat, orang ke idup nemu diri deka mati, tang orang ke mati nadai nemu utai. Sida nadai agi upah dianti. Sida enda dikingatka agi.


text:
Pengerindu sida, pemenchi sida, pengingin sida, semua dibai sida mati. Sida nadai agi enggau orang ngereja utai di dunya tu.


text:
Empa meh pemakai nuan, lalu ngelantangka diri. Irup meh wain nuan, lalu gaga ati. Utai nya nadai ngawa Allah Taala.


text:
Diau lantang ati enggau orang ke dikerinduka nuan seagi nuan idup dalam pengidup ti nadai guna tu, ti udah diberi Allah Taala ngagai nuan di dunya tu. Awakka nuan ngelantangka diri tiap hari ba hari ti nadai guna tu, laban semina nya aja utai ti ulih nuan ari pengiruh nuan.


text:
Kereja enggau bebendar sebarang pengawa ti dikereja nuan, laban di dunya pemati ila endang nadai pengawa, nadai runding, nadai penemu, nadai penemu-dalam. Kia ke meh nuan deka mupuk.


text:
Aku bisi udah tetemuka siti agi utai, iya nya, orang ke laju belanda di dunya tu enda selalu menang belumba, lalu orang ke berani enda selalu menang beperang. Orang ke bepenemu-dalam enda selalu bulih pengidup, orang ke nemu berunding enda selalu nyadi kaya, lalu orang ke nemu ngereja utai enda selalu niki pangkat, laban utai ti jai endang tau nyadi ba genap iku orang.


text:
Nadai nuan nemu maya diri deka ditinggang penusah. Baka burung ti ngenyit disintak panjuk, baka ikan ti dibalut pukat, baka nya meh kitai mensia deka ditinggang penusah lebuh kitai enda ngadang.


text:
Aku bisi mega udah meda utai bukai, iya nya teladan ti manah pasal jalai mensia berundingka penemu-dalam di dunya tu.


text:
Bisi sebuah nengeri ti mit, ti nadai mayuh orang. Siku raja ti kering nyerang nengeri nya. Iya ngelulung nengeri nya, lalu sedia deka mumbuska dinding kuta nengeri nya.


text:
Di nengeri nya bisi siku orang ke seranta, tang pintar, ke ulih nyelamatka nengeri nya. Tang nadai orang ingatka iya.


text:
Aku endang selalu ngumbai penemu-dalam nya manah agi ari pengering, tang orang nadai kala ngumbai orang ke seranta nya orang ke bepenemu-dalam, tauka mendingka utai ti disebut iya.


text:
Manah agi mendingka siku orang ke bepenemu-dalam bejaku enggau nyawa ti enda inggar, ari ke mendingka siku orang perintah bejaku enggau nyawa ti inggar ba aum bala orang ke beli.


text:
Orang ke bepenemu-dalam endang seruran ngereja utai ti ngena, lalu orang ke beli endang seruran ngereja utai ti salah.


text:
Pemeli sida nyata dipeda orang kampar ke enggau sida betemu ba sebelah jalai. Sida endang ngayanka diri amat beli.


text:
Enti orang ke merintah kita ringat ngagai kita, anang muai pengawa kita, laban penyalah ti besai ulih diampun, enti kita enda bemunyi.


text:
Enti nuan numbak lubang kebung, nuan empu deka labuh ngagai lubang kebung nya. Enti nuan mumbuska dinding, ular deka mantuk nuan.


text:
Enti nuan bekereja ba endur alai orang ke ngulihka batu, nuan deka bebadi laban batu. Enti nuan melah kayu, nuan deka bebadi ngereja pengawa nya.


text:
Enti kapak nuan tumpul lalu nuan enda ngansah iya, nuan deka bebendar agi mantapka iya. Nuan pintar enti nuan dulu ngaga pelan.


text:
Utai ti disebut orang ke bepenemu-dalam, mai basa ngagai sida, tang orang ke beli dirusak jaku sida empu.


text:
Orang ke beli enda nemu ngetu bejaku. Nadai orang nemu bagi utai ti deka nyadi udah bekau nya, lalu nadai orang ulih madahka ngagai kitai utai ti deka nyadi lebuh kitai udah mati.


text:
Tulah meh nuan, o menua, lebuh raja agi biak umur, lalu bala tuai rami makai besai sepemanjai malam.


text:
Tang menua deka bulih berekat enti iya bisi raja ke nemu mutuska penemu ke diri empu, lalu bala tuai makai ba maya ti patut, lalu nemu nagang pengingin diri lalu enda mabuk.


text:
Lebuh nuan kelalu ngelusu lalu enggai nyeruri atap rumah diri, atap nya deka tuduh, lalu rumah nya deka runtuh.


text:
Pengerami makai besai ngasuh nuan gaga, lalu wain ngelantangka nuan, tang nuan enda ulih meli utai dua bengkah nya enti nuan nadai duit.


text:
Anang nyumpah raja. Nyumpah dalam ati pen enda meh tau, lalu anang nyumpah orang ke kaya. Nyumpah sida ari bilik peninduk nuan empu pen enda meh tau, enggai ke burung mai pesan lalu madahka ngagai sida utai ti disebut nuan.


text:
Simpan duit nuan ba mayuh bengkah endur - mayuh agi endur, manah agi - laban nuan enda nemu bagi utai ti jai ti deka nuntung nuan di dunya tu.


text:
Enda milih tunga kayu deka rebah, iya deka mengkang ba endur alai iya ti rebah. Lebuh mua hari nyau sarat, hari lalu ujan.


text:
Enti nuan nganti hari enggau ribut ti ngena, nuan enda tetanamka utai, lalu nuan nadai utai diketau.


text:
Allah Taala ngaga semua utai, lalu nuan enda ulih meretika utai ti dikereja Iya, baka nuan ti enda meretika chara mensia nyadi dalam kandung indai iya.


text:
Taburka benih nuan lebuh pagi hari enggau lebuh lemai hari. Nadai nuan nemu bagi iya ti deka tumbuh, iya ti ditanam pagi tauka iya ti ditanam lebuh lemai hari.


text:
Kita patut beterima kasihka genap taun kita idup. Gayu pen kitai nguan menua, kitai patut ingatka diri lama agi mati ari kitai ke idup. Kitai nadai utai bukai dianti.


text:
Kita ke biak, awakka kita ngelantangka diri kala lebuh kita agi biak. Awakka kita gaga kala lebuh kita agi biak. Kereja aja utai ti dikedekaka kita, lalu turutka pengingin ati kita. Tang ingat: Allah Taala deka ngakim kita ketegal semua utai ti dikereja kita.


text:
Anang nejuka sebarang utai ngasuh ati kita irau, tauka ngemediska kita. Kita enda lama mengkang biak.


text:
Nya alai, kingatka Allah Taala ti udah ngaga nuan kala lebuh nuan agi biak, sebedau nuan merampau diau dalam hari enggau taun ti deka datai, lalu nuan nyebut, “Aku nadai kala lantang diau.”


text:
Nya meh maya penampak mata hari, bulan enggau bintang deka majak silam ba mata nuan, lalu mua hari nadai kala lesap.


text:
Nya baru lengan nuan, ti udah nyaga nuan, deka getar-getar, lalu kaki nuan ti kering diatu, deka nyadi lemi. Ngeli nuan nyau nadai mayuh agi kena ngunyah pemakai, lalu mata nuan nyau rabun lalu enda lansik agi.


text:
Pending nuan nyau enda ulih ningaka munyi utai ti ba jalai raya. Nuan nyau deka enda ulih ninga munyi injin padi, tauka ninga munyi musik ti ditebah orang. Tang munyi burung chukup kena ngerak nuan ke tinduk.


text:
Nuan deka rawan bediri ba endur ti tinggi, lalu bejalai pen tau ngasuh nuan bebadi. Buk nuan buban. Nuan nyau deka enda ulih bejalai, lalu semua pengingin nuan nyau nadai agi. Kitai deka mansang ngagai dunya pemati, lalu orang deka ngulit ba sebelah jalai raya.


text:
Rantai pirak deka putus, lalu lampu emas deka labuh lalu pechah. Tali ba telaga deka putus, lalu tepayan ai deka pechah.


text:
Tubuh kitai deka pulai baru ngagai amau, lalu seput pengidup ti diberi Allah Taala ngagai kitai deka pulai baru ngagai Iya.


text:
Tang laban orang ke bepenemu-dalam nya endang pintar, iya majak ngajar orang utai ti ditemu iya. Iya belajarka jaku-dalam, lalu mansik pengamat jaku nya.


text:
Orang ke bepenemu-dalam nya nguji ngiga jaku ti tau ngenyamaika ati, tang leka jaku ti ditulis iya endang jaku ti datai ari ati.


text:
Jaku ti disebut orang ke bepenemu-dalam nya baka tungkat ti tajam ti dikena pengibun bedus nguluka bedus sida, lalu jaku-dalam ti udah dikarang tan baka paku lawang ti dipantang. Semua jaku-dalam nya udah diberi Allah Taala ti Pengibun kitai semua.


text:
Anak, bejaga nuan ari siti agi utai. Pengawa betuliska bup endang enda nemu abis, lalu enti nuan kelalu bebendar belajar, nuan deka lelak.


text:
Semua utai nya udah disebut magang, tang siti agi utai deka disebut: Nangika Allah Taala, lalu ngasika pesan Iya, laban nya endang kebuah kitai mensia digaga.


text:
Allah Taala deka ngakim semua utai ti dikereja kitai, nemuka utai nya manah tauka jai, nyengkaum utai ti dikereja kitai enggau chara belalai.


text:
Bai aku enggau nuan, lalu tua deka rari. Awakka nuan meh nyadi raja aku, lalu mai aku ngagai bilik nuan. Tua deka lantang begulai bebendar ngirup, lalu rinduka pangan diri. Diatu baru aku nemu kebuah semua indu rinduka nuan!


text:
Indu Jerusalem, aku amat chelum tang bajik, chelum baka langkau kain Kedar, tang bajik baka kain tirai ti di istana Solomon.


text:
Anang ngemaruhka aku ketegal chura kulit aku, laban mata hari udah ngasuh kulit aku chelum. Bala menyadi lelaki aku ringat ngagai aku lalu mejalka aku gawa dalam kebun anggur, datai ke aku nyau nadai hari ngintu tubuh diri empu.


text:
Padahka ngagai aku, O ambai, ngagai ni nuan deka nguluka raban bedus nuan ngulam? Ngagai ni alai sida deka ngerarika diri ari panchar mata panas lebuh tengah hari? Nama kebuah aku enda tau enda begigaka nuan ba raban bedus orang bukai?


text:
Kati nuan enda nemu endur alai nya, nuan indu ke pemadu bajik? Mupuk meh nuan, lalu titihka raban bedus nya. Giga padang rumput ke raban kambin nuan semak langkau kain bala pengibun bedus.


text:
Nuan, ambai, nyau ngasuh lelaki gila laban pengingin baka kuda ti indu ke ngasuh kuda ti lelaki ti narit kerita raja Ejip nyau gila laban pengingin.


text:
Naka meh penyigat gamal nuan, O sulu aku. Nuan ngasuh ati aku udu gaga! Rumput ti gadung tu meh nyadika peninduk tua.


text:
Baka kayu epal ti tumbuh dalam babas, baka nya meh ambai aku dibandingka enggau lelaki bukai. Aku rindu duduk belindung ba iya, lalu buah iya manis diempa.


text:
Keringka aku baru ngena salai buah anggur lalu asuh aku badu agi aus ngena buah epal! Aku nyau lembut tulang laban aku balat tetengukka iya.


text:
Besemaya ngagai aku, kita indu Jerusalem. Besumpah meh kita atas rusa ti laju, enggau kijang madahka diri enda ngachau kami duai lebuh kami duai benung rinduka pangan.


text:
Aku bisi ninga nyawa ambai aku. Iya datai belanda nengah bukit, belanda nengah munggu mansang ngagai aku.


text:
Ambai aku baka kijang, baka anak rusa ti lelaki. Nyin iya bediri ngimbai dinding. Iya nilik ke dalam ari jenila lalu nyeling ngerampas ari seling dinding.


text:
Di menua pesisir, bungai nyau ngerembai. Tu meh maya belagu. Lalu munyi burung achang bisi didinga di padang.


text:
Buah ara nyau deka mansau. Angin nyau bebau rengut laban bau bungai anggur. Nya alai, datai meh nuan ambai. Sulu, aram mupuk enggau aku.


text:
Nuan baka burung achang ti belalai ba selikap batu. Awakka aku meda pemajik mua nuan lalu ninga munyi pemanah nyawa nuan.


text:
Ambai aku endang enggi aku, lalu aku endang enggi iya. Iya ngasuh raban bedus iya ngulam ba madang bungai bakung


text:
datai ke ribut muput pagi hari lalu hari enda agi petang. Pulai kitu, sulu, baka kijang, baka anak rusa ti lelaki ba bukit Beter.


text:
Lebuh aku tinduk ba peninduk aku tiap malam, aku bemimpika ambai aku. Aku ngiga iya, tang nadai tetemuka iya.


text:
Aku bejalai segau-segau nengah nengeri, nengah jalai raya nengeri nya, enggau nengah jalai ti sempit. Aku ngiga ambai aku. Aku ngiga iya, tang nadai tetemuka iya.


text:
Bala orang ke jaga ba jalai raya di nengeri bisi tepedaka aku. Aku lalu nanya sida, “Kati kita bisi tetemuka ambai aku?”


text:
Lebuh aku ninggalka sida, aku lalu tetemuka iya. Aku merap iya, lalu enggai ngelengkaka iya datai ke aku nyau mai iya ngagai rumah indai aku, ngagai bilik ti alai aku ada.


text:
Besemaya enggau aku, kita indu Jerusalem. Besumpah kita atas nama rusa enggau kijang ti laju belanda madahka diri enda ngachau kami duai lebuh kami duai benung rinduka pangan diri.


text:
Nama utai nya ti datai ari menua puang baka tiang asap, ti bebau rengut laban menyan enggau mur, menyan ti dijual orang ke bedagang?


text:
Solomon bisi datai, dibai atas kerusi diraja iya, dijaga enam puluh iku soldadu, soldadu ke pemadu kering di menua Israel.


text:
Semua sida endang landik magang ngena pedang, ke suah udah beperang. Genap iku sida besenyataka pedang, nyaga ari orang ke nyerang lebuh malam hari.


text:
Tiang kerusi nya disampak enggau pirak, lalu dibalut enggau kain ti disulam enggau emas. Selap penuduk kerusi nya dibap ngena kain ti bechura mirah-redam, ti disulam indu orang Jerusalem enggau abis pengerindu ati.


text:
Kita indu Sion, datai kitu lalu peda Raja Solomon. Iya ngena makota ti udah diengkah indai iya ba pala iya lebuh iya ditikah, lebuh maya iya lantang sereta gaga.


text:
Naka meh pemajik nuan, O ambai aku! Mata nuan nyau beperenching laban pengerindu merening ari belakang tambai mua nuan. Buk nuan kepai-kepai baka raban kambin ti belanda nurun bukit Giliat.


text:
Ngeli nuan burak baka jelu bedus ti baru udah dikukur sereta diberi mandi. Sigi pen nadai ga ngeli nuan rabang. Semua ngeli nuan nadai timpang.


text:
Mulut nuan baka kain ti mirah-redam. Naka meh pemanah mulut nuan lebuh nuan bejaku. Kuyu nuan nyau pelu-pelu dibap tambai mua nuan.


text:
Rekung nuan baka menara David, segala sereta alus, lalu tenggak baka seribu iti terabai ba rekung nuan.


text:
Aku deka majak diau ba bukit mur, ba bukit menyan, datai ngagai maya ribut muput pagi hari lalu hari enda agi petang.


text:
Aram mupuk enggau aku ari Bukit Lebanon, O bini. Mupuk enggau aku ari menua Lebanon. Nurun ari tuchung Bukit Amana, ari Bukit Senir enggau Bukit Hermon, alai singa enggau engkuli diau.


text:
Jelik mata nuan, O ambai enggau bini aku, enggau tenggak ti dikena nuan udah ngasuh ati aku balat berai.


text:
Pengerindu nuan ngasuh ati aku gaga, O ambai enggau bini aku. Pengerindu nuan manah agi ari wain. Minyak wangi nuan lebih agi bebau rengut ari rempah.


text:
Mulut nuan manis asai ai manyi, O sulu aku. Dilah nuan asai ai tusu enggau ai manyi. Gari nuan bebau rengut baka Bukit Lebanon.


text:
Dia meh endur alai utai ti ditanam tumbuh enggau galak. Sida tumbuh baka kebun buah delima lalu mansutka buah ti pemadu manah. Bungai inai enggau kayu rempah,


text:
kunyit, tebu, kayu manis, enggau semua macham menyan bisi dia magang. Kayu mur enggau garu bisi tumbuh dia sama enggau semua kayu rempah ti pemadu bebau rengut.


text:
Dani meh nuan, Ribut Utara. Ribut Selatan, puputka kebun aku. Awakka angin ngaba bau rengut. Awakka ambai aku datai ngagai kebun tu lalu makai buah ti pemadu manah ari kebun tu.


text:
Aku udah tama ngagai kebun aku, O ambai enggau bini aku. Aku benung ngumpul rempah enggau mur aku. Aku benung makai ai manyi enggau idang manyi. Aku benung ngirup wain enggau ai tusu. Makai meh kita, O bala ambai, lalu ngirup datai ke kita nyau mabuk laban pengerindu!


text:
Lebuh aku tinduk, ati aku mengkang dani. Aku bemimpi ninga ambai aku nekung pintu. Awakka aku tama, O wai sulu ambai aku, burung achang aku. Pala aku nyau basah laban ambun, lalu buk aku nyau basah laban bias ujan.


text:
Aku baru udah muka gari aku, nya alai nama kebuah aku enda tau enda begari baru? Aku udah masu kaki aku, nya alai nama kebuah aku enda tau enda ngamahka kaki aku baru?


text:
Aku sedia deka ngasuh iya tama. Jari aku dibalut mur tunjuk aku dibalut ai mur, lebuh aku megai gagang pintu.


text:
Aku muka pintu ke ambai aku, tang iya udah nadai agi dia. Naka meh pengingin aku deka ninga nyawa iya! Aku ngiga iya, tang nadai tetemuka iya. Aku ngangauka iya, tang nadai ninga iya nyaut.


text:
Orang ke nyaga nengeri tetemuka aku. Sida malu aku, lalu tubuh aku rajai. Bala jejaga ke ba kuta nengeri ngerampas tungguk pala aku.


text:
Besemaya meh kita enggau aku, kita indu Jerusalem, enti kita tetemuka ambai aku, padahka ngagai iya, aku nyau lembut tulang inginka iya.


text:
Nuan indu ke pemadu bajik, kati ambai nuan lain agi ari semua orang bukai? Nama utai ti manah ba iya ti ngasuh kami patut besemaya enggau nuan?


text:
Mata iya manah baka burung achang ti ba tebing sungai, burung achang ti dibasu ngena ai tusu, ti bediri ba tebing sungai.


text:
Kuyu iya manah baka kebun ti penuh laban sayur enggau rempah. Mulut iya baka bungai bakung, basah laban ai mur.


text:
Jari iya manah raras, lalu iya ngena tinchin ti nyangkum batu ti berega. Tubuh iya baka gading ti alus, ti nyangkum batu nilam.


text:
Pah iya baka tiang batu marmar ti burak ti diengkah dalam sangkum emas. Iya baka raja, baka Bukit Lebanon ti ngundan kayu sidar ti tinggi.


text:
Mulut iya manis disium. Semua utai ba iya narit ati aku magang. Nya meh gaya ambai aku, indu Jerusalem.


text:
Indu ke pemadu bajik, kini ke tunga ambai nuan bejalai? Padahka ngagai kami kini ke ambai nuan bejalai, ngambika kami ulih nulung nuan ngiga iya.


text:
Ambai aku udah bejalai ngagai kebun iya, alai kayu balsam ti tumbuh. Iya meri raban jelu tupi iya makai ba kebun nya lalu ngumpul bungai bakung.


text:
Ambai aku endang enggi aku, lalu aku endang enggi iya. Iya ngasuh raban bedus iya ngulam ba madang bungai bakung.


text:
Anang malik ngagai aku, laban perening nuan ngasuh aku lemi. Buk nuan kepai-kepai baka raban kambin ti belanda nurun bukit di Giliat.


text:
Ngeli nuan burak baka raban bedus ti udah diberi mandi. Sigi pen nadai ga ngeli nuan rabang. Semua ngeli nuan nadai timpang.


text:
Awakka raja bisi enam puluh iku kuin, lapan puluh iku indu simpan, indu ke biak ti enda ulih diitung!


text:
Tang aku rinduka siku indu aja, lalu iya bajik baka burung achang. Iya anak tunggal indai iya, anak ke dikerinduka indai iya. Semua indu bela merening ngagai iya magang, lalu muji iya. Kuin enggau indu simpan belagu muji iya.


text:
Sapa orang tu ke nyeling baka merekah pajar? Iya bajik sereta terang mua, beperenching baka mata hari tauka baka bulan.


text:
Aku udah datai ba madang kayu almon deka meda anak kayu ba lebak nya, deka meda daun ti muda ba batang anggur enggau bungai ba kayu delima.


text:
Aku getar-getar laban nuan udah ngasuh aku balat gagit ati deka rindu baka orang ke nepan kerita perang ke ransing deka beperang.


text:
Betanda, betanda, meh nuan indu dara orang Sulam. Awakka kami meda nuan betanda. Nama kebuah kita keran deka meda aku betanda ba entara rintai orang ke ngemata?


text:
Naka meh pemanah gaya kaki nuan bekasut, O indu ke udu bajik! Pah nuan baka batu ti berega ti ditempa orang ke landik engkebang.


text:
Pusat nuan baka mangkuk ti nadai kala enda ngundan wain ti udah dichampur. Perut nuan baka tugung gandum ti dikelingi bungai bakung.


text:
Rekung nuan baka menara ti digaga ari gading. Mata nuan baka letung ti di nengeri Hesbon, semak pintu Batrabim. Idung nuan baka menara Lebanon ti ngayung nengeri Damaskus.


text:
Aku deka niki kayu engkerema nya lalu ngambi buah iya. Dipeda aku tusu nuan baka tangkai buah anggur, lalu kesuh seput nuan bebau rengut baka buah epal,


text:
lalu mulut nuan baka wain ti pemadu manah. Enti pia awakka wain nya rarat terus ngagai ambai aku, rarat ngagai mulut enggau ngeli iya.


text:
Datai kitu meh nuan O sulu aku. Aram tua mupuk ngagai menua pesisir lalu bemalam ba sebelah genturung pendiau.


text:
Tua deka dani tumu pagi lalu meresa batang anggur, deka meda enti sida udah belabuh bekantuk deka meda enti bungai anggur udah ngerembai lalu kayu delima udah bebungai. Dia ila baru aku deka ngayanka pengerindu aku ke nuan.


text:
Nuan ulih ensium bau jayau, lalu semua buah ti manah bisi semak mua pintu tua. O wai sulu, aku udah nyimpan ke nuan pengerindu ti lama enggau pengerindu ti baru.


text:
Naka meh pemanah enti sema nuan tak menyadi lelaki aku, ti udah ditusuka indai aku. Nya baru, enti aku betemu enggau nuan ba jalai raya, aku ulih nyium nuan, lalu nadai orang deka ibuhka nya.


text:
Aku deka mai nuan ngagai rumah indai aku, alai nuan tau ngajar aku pasal pengerindu. Aku deka meri ngagai nuan wain ti udah dirempah, wain ti digaga ari buah delima, ngambika bisi diirup nuan.


text:
Besemaya meh kita enggau aku, kita indu Jerusalem, madahka diri enggai ngachau lebuh kami duai benung rinduka pangan diri.


text:
Sapa orang nya ke datai ari menua puang, bepegai jari enggau ambai iya? Aku ngerak nuan di baruh pun kayu epal, ba endur alai nuan ke ada.


text:
Anang rinduka orang bukai tang semina siku aku aja. Anang merap orang bukai, tang semina aku siku aja. Pengerindu endang bekuasa baka pemati. Pengingin bekuasa baka pemati. Iya mau lalu ngangus baka daun api.


text:
Ai enda ulih madamka iya. Ai bah enda ulih ngelamun iya. Tang enti orang nguji meli pengerindu ngena pengaya sida, sida deka dikeleseka orang.


text:
Kami bisi siku menyadi indu ke agi biak, ti agi mit tusu. Kati ku kami enggau iya lebuh orang ke bujang datai ngagai iya?


text:
Enti sema iya nya dinding kami deka ngaga ke iya siti menara ari pirak. Tang enti sema iya nya pintu ti besai, kami deka nyaga iya ngena papan kayu sidar.


text:
Aku tu dinding, lalu tusu aku menara iya. Ambai aku nemu, lebuh aku begulai enggau iya aku puas ati sereta bisi pemaik.


text:
Solomon bisi sebidang kebun anggur ba endur siti ti dikumbai Baal Hamon. Bala orang bumai nyua kebun nya ari iya. Genap iku sida mayar seribu singkap duit pirak.


text:
Solomon nerima seribu singkap duit iya, lalu bala orang bumai bulih dua ratus singkap nyadika ungkup sida. Aku endang bisi kebun anggur aku empu!


text:
Awakka aku ninga munyi nyawa nuan ari kebun nya, O ambai. Bala pangan aku nganti, keran deka ninga nuan bejaku.


text:
Datai ngagai aku, O ambai, baka kijang, baka anak rusa lelaki ba bukit ti endur alai kayu rempah tumbuh.


text:
Bup tu ngundan pesan pasal menua Judah enggau nengeri Jerusalem, ti dipandangka Allah Taala ngagai Isaiah anak Amos, lebuh Usiah, Jotam, Ahas, enggau Hesekiah nyadi raja menua Judah.


text:
Ku TUHAN bejaku, “Tanah enggau langit, pendingka utai ti disebut Aku! Bala anak ke diibun Aku, udah angkat ngelaban Aku.


text:
Jelu sapi nemu sapa ke bempu sida, lalu jelu keledai nemu endur alai tuan sida meri sida makai. Tang nembiak Aku orang Israel enda nemu sapa tuan sida. Sida endang enda mereti.”


text:
Kita deka diukum, kita bansa ti jai! Dosa kita ngasuh kita labuh! Kita udah nulak TUHAN Allah Taala ke disembah orang Israel ti kudus, lalu kita udah nguingka belakang kita ngagai Iya.


text:
Nama kebuah kita majak angkat ngelaban Iya? Kati kita minta diri diukum balat agi? Israel, pala kita nyau abis bakal, lalu ati enggau runding kita sakit.


text:
Kenyau ari punjung pala nyentuk ngagai ujung kaki, tubuh kita abis sakit. Tubuh kita rajai, kuris sereta telih. Bakal kita apin diberesi tauka dibalut. Nadai ubat udah kala diunsut ngagai telih kita nya.


text:
Menua kita udah dirusak, lalu nengeri kita udah abis retung diempa api. Mata kita peli-peli ngapa meda orang bansa bukai ngerampas lalu ngerusak menua kita.


text:
Ka semina Jerusalem aja ti agi tinggal, nengeri ti dikelulung munsuh, nengeri ti nadai daya nyaga diri baka langkau jejaga ti ba kebun anggur, tauka bansal ba kebun entimun.


text:
Enti TUHAN ti Pemadu Bekuasa enda nejuka sekeda orang idup, Jerusalem tetap udah abis dirusak, baka Sodom enggau Gomorah


text:
Jerusalem, bala pemerintah nuan, enggau bala nembiak nuan sebaka enggau orang Sodom enggau orang Gomorah. Pendingka utai ti disebut TUHAN ngagai kita. Peratika utai ti diajar Allah Taala kitai ngagai kita.


text:
Ku Iya bejaku, “Kati kita ngumbai Aku rinduka semua piring ti seruran diberi kita ngagai Aku? Aku leju meda jelu bedus ti ditunu kita nyadika piring, enggau lemak ari jelu kita. Aku leju diberi kita darah sapi, enggau darah bedus enggau darah kambin.


text:
Nadai guna kita mai piring. Aku nyau deka mutah ensium menyan ti ditunu kita. Aku enda tan natka Gawai Anak Bulan kita, Hari Sabat kita, enggau gawai pengarap kita. Semua utai nya udah kamah magang laban dosa kita.


text:
Aku begedika Gawai Anak Bulan kita, enggau hari kudus kita. Utai nya semina ngasuh ma aku berat, lalu Aku lelak mai utai nya.


text:
“Lebuh kita ngangkatka jari kita besampi, Aku enggai malik ngagai kita. Taja pen kita bebendar besampi, tang enggai meh Aku mending, laban jari kita dibalut darah.


text:
Basu diri empu datai ke kita tuchi. Badu agi ngereja penyai ti dipeda Aku kereja kita. Anang agi ngereja penyai


text:
lalu belajar ngereja utai ti ngena. Pejalaika atur ti lurus - tulung orang ke kena tekan, jaga hak orang ke nadai apai indai, lalu jaga indu ke balu.”


text:
Ku TUHAN bejaku, “Aram kitai ngatur pekara tu. Kita nyau mirah dibalut dosa, tang Aku deka masu kita tuchi baka seleju. Taja pen kita nyau mirah-redam, kita deka nyadi burak baka bulu bedus.


text:
Nengeri ti tetap ati dulu menya, diatu diau baka indu sundal! Dulu menya nengeri nya udah penuh laban orang ke lurus, tang diatu semina bala pemunuh aja ti agi tinggal.


