# verses

text:
Nya alai dinga nuan, Imam Besai Josua, nuan enggau semua pangan nuan ke duduk di mua nuan! Laban sida tu nyadi tanda ke utai ti manah: Aku deka mai nembiak Aku ke dikumbai Dan!


text:
Laban ba batu sigi ti besegi tujuh ti udah diengkah Aku di mua Josua, Aku deka nebukka siti tulis, ku TUHAN ti Pemadu Bekuasa bejaku, lalu dalam sehari aja Aku deka muai dosa menua tu.


text:
Ba hari nya ila, ku TUHAN ti Pemadu Bekuasa bejaku, kita deka ngambi ngabang orang ke berimbai pendiau enggau kita ngambika sida gaga ati ngasaika pemaik enggau pengelikun, dikelingi kebun anggur enggau kayu ara kita.”


text:
Iya lalu nanya aku, “Nama utai dipeda nuan?” Aku lalu nyaut, “Siti penuduk lampu ti digaga ari emas, ti bisi mangkuk ba puchuk iya. Ba penuduk lampu nya bisi tujuh iti lampu, lalu tiap-tiap iti lampu nya bisi tujuh iti endur alai engkah sumbu.


text:
Ngimbai penuduk lampu nya bisi dua batang kayu kana, sekayu muak ari kanan, lalu sekayu muak ari kiba.”


text:
Iya lalu madahka ngagai aku, “Tu jaku TUHAN ngagai Serubabel:Ukai ngena pengering, ukai ngena kuasa, tang ulih Roh Aku, ku TUHAN ti Pemadu Bekuasa bejaku.


text:
Sapa nuan nya, O bukit ti besai? Nuan deka digaga nyadi emperan di mua Serubabel. Lalu iya deka mai pansut batu pemun lalu orang mayuh deka manjung, ‘Naka meh penelap Allah Taala!’ ”


text:
“Jari Serubabel udah nudukka batu pemun Rumah Sembiang tu, lalu jari iya deka mega nembuka Rumah tu. Nya baru kita deka nemu TUHAN ti Pemadu Bekuasa udah ngirumka aku ngagai kita.


text:
Laban barang sapa ngeleseka hari ti mit tu, deka rami gaga, lalu deka meda tali penyukat enggau batu nya ba jari Serubabel. “Lampu tujuh iti nya mata TUHAN, ti meda semua utai di serata dunya.”


text:
Udah nya aku nanya iya, “Nama reti dua iti batang kayu kana ti muak ari kanan enggau ari kiba penuduk lampu nya?


text:
Iya lalu madahka ngagai aku, “Seduai nya orang ke udah dipilih bediri semak TUHAN ti merintah semua dunya.”


text:
Melikat nya nanya aku pasal utai ti dipeda aku. Aku lalu nyaut, “Siti gulung surat ti terebai. Pemanjai iya semilan meter, lalu buka iya empat meter setengah.”


text:
Lalu ku iya bejaku ngagai aku, “Ba gulung surat nya bisi dituliska jaku sumpah ke semua menua tu. Ba sepiak gulung surat nya, iya madahka genap iku penchuri deka dibuai ari menua tu. Lalu ba sepiak, iya madahka genap iku orang ke ngelanggar sumpah diri empu, deka mega dibuai.


text:
TUHAN ti Pemadu Bekuasa madahka sumpah nya deka ninggang rumah genap iku penchuri, enggau genap iku orang ke ngelanggar sumpah diri empu. Sumpah nya deka mengkang dalam rumah sida, lalu ngaga rumah nya nyadi tembawai.”


text:
Aku lalu nanya, “Nama utai nya?” Iya lalu nyaut, “Siti bakul pansut. Bakul nya dosa semua menua tu.”


text:
Ku melikat nya bejaku, “Tu penyai.” Iya lalu ngenyakka indu nya ke dalam bakul nya baru, lalu nudung bakul nya baru.


text:
Udah nya aku engkadah, lalu tepedaka dua iku indu datai terebai nuju aku. Sayap seduai iya kering baka sayap burung undan. Seduai iya lalu ngangkatka bakul nya, lalu terebai.


text:
Disaut iya, “Ngagai menua Babilon, alai sida ke deka ngaga sebuah rumah ke iya. Lebuh rumah nya udah sedia, bakul nya deka diengkah dia, ba penuduk iya.”


text:
Aku begenera baru. Sekali tu aku tepedaka empat buah kerita perang pansut ari entara dua igi bukit temaga.


text:
Kerita perang ti dulu, ditarit seraban kuda ti bechura mirah. Iya ti kedua, ditarit seraban kuda ti bechura chelum,


text:
iya ti ketiga, ditarit seraban kuda ti bechura burak, lalu iya ti keempat, ditarit seraban kuda ti bepetik.


text:
Ku melikat nya nyaut, “Sida nya empat bengkah ribut ti pansut ari serega, udah bekau sida ke nyerahka diri ngagai TUHAN ti merintah semua dunya.”


text:
Kerita perang ti ditarit raban kuda ti chelum nya mansang ke utara ngagai Babilon, raban kuda ti burak mansang ke barat, lalu raban kuda ti bepetik mansang ngagai siti menua ti di selatan.


text:
Lebuh raban kuda ti bepetik pansut, sida kasak-kasak enda liat nganti diri mupuk lalu meresa dunya. Ku melikat nya bejaku, “Mupuk meh kita lalu peresa dunya!” Sida lalu mupuk.


text:
Udah nya melikat nya lalu bejaku ngagai aku, “Kuda ti mansang ke utara ngagai menua Babilon udah madamka pengeringat TUHAN.”


text:
Ku Iya, “Ambi pemeri ti diberi orang ke udah dibuai ngagai menua bukai, iya nya Heldai, Tobijah, enggau Jedaiah, lalu mupuk diatu ngagai rumah Josiah anak Sepaniah. Semua sida nya udah pulai ari menua Babilon.


text:
Gaga siti makota ari pirak enggau ari emas ti udah diberi sida, lalu rasukka makota nya ba pala Imam Besai, Josua anak Josadak.


text:
Padahka ngagai iya utai ti udah disebut TUHAN ti Pemadu Bekuasa, ‘Orang ke dikumbai Dan deka mansang galak-segalak ba endur alai iya diau, lalu iya deka ngaga Rumah Aku baru.


text:
Iya nya meh orang ke deka ngaga Rumah Sembiang, lalu deka dibasa baka raja, lalu iya deka merintah bala nembiak iya. Siku imam deka bediri ngimbai kerusi diraja iya, lalu seduai iya deka seati ngereja pengawa enggau pemaik.’


text:
Orang ke diau jauh deka datai lalu nulung ngaga Rumah Sembiang nya baru. Lalu lebuh Rumah nya udah tembu digaga, nya baru kita deka nemu TUHAN ti Pemadu Bekuasa udah ngirumka aku ngagai kita. Semua utai tu deka nyadi magang enti kita ngasika semua pesan TUHAN Allah Taala kita.


text:
Kena empat hari bulan ti kesemilan (bulan Kislep), keempat taun Darius nyadi raja, TUHAN meri siti pesan ngagai aku.


text:
Orang Betel udah ngasuh Sareser seduai Regemelek, enggau bala seduai iya mansang ngagai Rumah TUHAN ti Pemadu Bekuasa, lalu besampi minta berekat ari TUHAN


text:
sereta mai tanya tu ngagai bala imam enggau bala nabi: “Kati kitai patut majak ngulit sereta bepasa dalam bulan ti kelima ke Rumah Sembiang ti udah dirusak, baka ke udah dikereja kitai betaun-taun tu ti udah?”


text:
Ku TUHAN bejaku, “Padahka ngagai orang di menua tu, enggau ngagai bala imam, lebuh sida bepasa sereta ngulit dalam bulan ti kelima enggau dalam bulan ti ketujuh, dalam kandang tujuh puluh taun tu ti udah, sida ukai ngereja nya kena ngemesaika Aku.


text:
Tu utai ti udah disebut TUHAN ngena bala nabi ke dulu kelia, lebuh maya Jerusalem agi kaya-raja sereta penuh laban mensia, enggau lebuh maya mensia diau, ukai semina dalam nengeri ti mit ngelingi nengeri Jerusalem, tang mega di selatan menua tu, enggau ba sebelah kaki bukit di barat.


text:
“Dulu kelia Aku meri pesan tu ngagai bala nembiak Aku: ‘Kita enda tau enda nentuka atur ti lurus dipejalaika, lalu kita enda tau enda ngayanka penelap enggau pengasih ngagai pangan diri.


text:
Anang nekanka pengidup indu ke balu, orang ke nadai apai indai, orang kampar ti diau begulai enggau kita, tauka orang ke suntuk. Lalu anang bekiraka jalai ngemediska pangan diri.’


text:
lalu ngasuh ati sida kering baka batu. Nya alai laban sida enggai mendingka ajar ti diberi Aku beseruanka sida nabi ke idup dulu kelia, Aku balat amat ringat.


text:
Aku baka kabut, ngebuka sida lalu ngasuh sida diau di menua bukai. Menua ti manah tu ditinggalka sunyi, nadai orang nguan.”


text:
“Aku endang lama udah keran deka nulung Jerusalem laban pemalat Aku rinduka nembiak iya, pengerindu ti udah nyungkak Aku ringat ngagai bala munsuh iya.


text:
Aku deka pulai baru ngagai Jerusalem, nengeri Aku ti kudus, lalu diau dia. Iya deka dikumbai nengeri ti tetap ati, lalu bukit TUHAN ti Pemadu Bekuasa deka dikumbai bukit ti kudus.


text:
Sida lelaki enggau sida indu ke tuai umur ke betungkat lebuh sida bejalai, deka duduk baru ba padang nengeri.


text:
“Utai tu baka ke enda ulih nyadi enti nitihka pikir orang Israel ti agi idup, tang ba Aku nadai utai enda ulih dikereja.


text:
lalu Aku deka mai sida pulai baru ari timur enggau ari barat, ngambika sida diau di Jerusalem. Sida deka nyadi nembiak Aku, lalu Aku deka nyadi Allah Taala sida, lalu Aku deka merintah sida enggau ati ti tetap sereta enggau pengelurus.


text:
“Kita enda tau enda berani! Kita diatu benung ningaka jaku ti udah disebut bala nabi lebuh batu pemun Rumah Sembiang TUHAN didudukka alai nirika Rumah Sembiang nya baru.


text:
Sebedau nya suba, nadai orang ulih ngaji mensia tauka nyua jelu, lalu nadai orang likun ari munsuh. Aku udah ngasuh orang ngelaban pangan diri.


text:
Sida deka nanam gandum lalu sida nadai utai ngachau. Batang anggur sida deka bebuah, tanah deka mansutka asil, hari deka selalu ujan. Aku deka meri semua berekat tu ngagai bala nembiak Aku ti agi idup.


text:
Kita orang Judah enggau orang Israel! Dulu menya orang bansa bukai udah nyumpah pangan diri, ‘Awakka penusah besai baka ke ninggang orang Judah enggau orang Israel, mega ninggang nuan!’ Tang Aku deka ngidupka kita. Nya baru orang bansa bukai deka nyebut ngagai pangan diri, ‘Awakka nuan bulih berekat baka ke diterima orang Judah enggau orang Israel!’ Nya alai, anang takut, tang berani.”


text:
Ku TUHAN ti Pemadu Bekuasa bejaku, “Lebuh aki ini kita kelia ngereja utai ti nyungkak Aku ringat, Aku ngasuh penusah ti besai ninggang sida, lalu Aku enda ngubah runding Diri, tang bejalaika pelan nya.


text:
Tu utai ti patut dikereja kita: sebut utai ti bendar ngagai pangan diri. Dalam kot, beri atur ti lurus - atur ti mai pemaik.


text:
Anang bekira deka ngemediska pangan diri. Anang besaksi bula lalu ngelanggar sumpah diri empu. Aku begedika pemula, atur ti enda lurus, enggau ulah ti kasar.”


text:
“Pengawa bepasa ti dikereja dalam bulan ti keempat, bulan ti kelima, bulan ti ketujuh enggau bulan ti kesepuluh deka nyadi gawai lantang ati enggau pengaga ke orang Judah. Kita enda tau enda rinduka pemendar enggau pemaik.”


text:
Ku TUHAN ti Pemadu Bekuasa bejaku, “Maya deka datai alai mensia ari mayuh bengkah nengeri deka datai ngagai Jerusalem.


text:
Sida ke datai ari nengeri siti deka nyebut ngagai sida ke datai ari nengeri bukai, ‘Kami deka nyembah TUHAN ti Pemadu Bekuasa. Aram mupuk enggau kami!’


text:
Mayuh bansa enggau menua ti bekuasa deka datai ngagai Jerusalem, deka nyembah TUHAN ti Pemadu Bekuasa, lalu besampi minta berekat ari Iya.


text:
Lebuh maya nya ila, sepuluh iku orang ari bansa bukai deka mansang ngagai siku orang Judah lalu bejaku, ‘Kami ingin deka enggau kita, laban kami udah ninga Allah Taala bisi enggau kita.’ ”


text:
Tu pesan TUHAN: Iya udah ngeletak ukum ke menua Hadrak enggau ke nengeri Damaskus. Ukai semina raban bansa orang Israel aja, tang indu nengeri menua Siria mega enggi TUHAN.


text:
Hamat ti bekunsi entara menua enggau Hadrak, mega enggi TUHAN, lalu baka nya mega nengeri Tire enggau Sidon, enggau semua pengelandik sida.


text:
Nengeri Tire udah ngaga kuta ke diri empu lalu udah nugungka mayuh amat pirak enggau emas datai ke utai nya nyau ngemayuh pasir ti ba jalai raya!


text:
Tang TUHAN deka ngerampas semua utai ti dikemisi iya. TUHAN deka nikauka pengaya nengeri Tire ngagai tasik, lalu nengeri nya deka ditunu retung.


text:
Nengeri Askelon deka meda utai nya nyadi lalu takut. Nengeri Gasa deka meda utai nya lalu tusah ati. Baka nya mega Ekron, laban iya nadai utai diadang agi. Gasa deka mati raja, lalu Askelon nadai orang nguan.


text:
Sida enda agi makai dagin ti agi bedarah, tauka makai pemakai bukai ti enda tau diempa. Semua sida ke agi idup deka nyadi raban nembiak Aku, lalu deka nyadi baka suku raban bansa di menua Judah. Ekron deka nyadi raban nembiak Aku, baka orang Jebus.


text:
Aku deka nyaga menua Aku, lalu nagang bala soldadu bejalai ngerenchah menua tu. Aku enggai agi ngemendarka raja ti jai nekanka pengidup bala nembiak Aku. Aku udah meda pemalat bala nembiak Aku merinsa.”


text:
Rami gaga ati, rami gaga meh kita orang Sion! Manjung gaga ati meh kita orang Jerusalem! Peda kita, raja kita datai ngagai kita! Iya datai mai pemenang, tang iya baruh ati lalu nepan siku keledai, siku anak keledai ti agi biak, ti diadaka keledai.


text:
Ku TUHAN bejaku, “Aku deka muai kerita perang ari menua Israel lalu ngerampas kuda ari Jerusalem. Panah ti dikena beperang, deka dirusak. Raja kita deka ngasuh mayuh bengkah bansa bebaik enggau pangan diri. Iya deka merintah ari tasik siti ngagai tasik siti, ari Sungai Eupratis ngagai ujung dunya.”


text:
Ku TUHAN bejaku, “Ketegal sempekat Aku enggau kita ti udah ditanggam ngena darah ari piring, Aku deka ngelepaska kita ari menua bukai ti udah nyadi endur alai kita dibuai baka orang ke dikurung dalam lubang kebung ti rangkai.


text:
Pulai meh kita ke udah dibuai ngagai menua bukai, ke bisi pengadang diatu. Pulai ngagai endur ti likun. Diatu Aku madahka ngagai kita, Aku deka meri kita berekat dua kali lipat kena mansi semua pemerinsa ti udah ditatka kita.


text:
Aku deka ngena Judah baka panah soldadu lalu ngena Israel baka laja. Aku deka ngena lelaki orang Sion baka pedang, ngelaban orang Gerika.”


text:
TUHAN deka pegari di mua sida nembiak Iya. Iya deka nimbakka laja Iya baka kilat. TUHAN ti Pemadu Tinggi deka nyepu terumpit. Iya deka bejalai dalam biaubalai ari selatan.


text:
TUHAN ti Pemadu Bekuasa deka nyaga bala nembiak Iya, lalu sida deka ngerusak bala munsuh sida. Lebuh sida beperang, sida deka manjung baka orang ke mabuk lalu ngirup darah munsuh sida. Darah munsuh deka rarat baka darah piring ti dibubuhka ba alta ari mangkuk.


text:
Ba hari nya, TUHAN deka ngelepaska bala nembiak Iya, baka pengibun bedus ke ngelepaska raban bedus ari utai ti tau nganu. Sida deka beperenching di menua Iya baka batu berega ti ba makota.


text:
Naka meh pemanah enggau pemajik menua nya! Sida ke biak deka mansang kering-sekering bepakaika gandum enggau beirupka wain di menua nya.


text:
Pinta meh ujan ari TUHAN ngambika hari ujan lebuh musin bungai. TUHAN ti ngasuh mua hari nyadi, enggau ngasuh hari ujan, ngambika utai ti ditanam semua orang tumbuh magang.


text:
Orang betanyaka utai ngagai engkeramba enggau ngagai orang ke tau tilit, tang saut ti diterima sida nya utai ti bula sereta nadai reti. Sekeda sida nerangka mimpi, tang sida semina nesatka kita. Sida nguji merindang kita, tang utai nya nadai guna. Nya alai orang mayuh bekesegau ngapa baka bedus ti tesat. Sida tusah laban sida nadai tuai ngiring.


text:
Ku TUHAN bejaku, “Aku ringat ngagai orang bansa bukai ke merintah bala nembiak Aku, lalu Aku deka ngukum sida. Orang Judah endang enggi Aku, lalu Aku TUHAN ti Pemadu Bekuasa, deka ngibun sida. Sida deka nyadi kuda perang Aku ti bekuasa.


text:
Orang Judah deka menang baka soldadu ke ngelunjak munsuh ba luchak jalai raya. Sida deka ngelaban, laban TUHAN bisi enggau sida. Indah bala munsuh ke nepan kuda deh alah laban sida.


text:
“Aku deka ngasuh orang Judah kering. Aku deka ngelepaska orang Israel. Aku deka kasihka sida lalu mai semua sida pulai baru ngagai menua sida empu. Sida nadai ngasaika diri udah ditulak Aku. Aku tu TUHAN Allah Taala sida. Aku deka nyaut sampi sida.


text:
Orang Israel deka kering baka soldadu, lantang ati baka orang ke udah ngirup wain. Peturun sida deka ingatka pemenang tu lalu gaga ati ketegal utai ti udah dikereja TUHAN.


text:
“Aku deka ngangauka bala nembiak Aku lalu ngempuruka sida. Aku deka ngelepaska sida lalu ngasuh sida mayuh tubuh baka ke dulu menya.


text:
Taja pen Aku udah ngachirka sida ngagai mayuh bengkah bansa, tang sida ke diau di menua ti jauh deka ingatka Aku. Sida enggau bala anak sida deka meruan idup lalu pulai sama sereta ngagai menua diri empu.


text:
Aku deka mai sida pulai ari menua Ejip enggau ari menua Asiria lalu ngentapka sida di menua sida empu. Aku deka mega ngentapka sida di Giliat enggau di Lebanon. Semua menua tu deka penuh laban mensia.


text:
Lebuh sida bejalai ngerenchah tasik penusah, Aku ti TUHAN, deka malu gelumbang, lalu Sungai Nile deka rangkai. Asiria ti sumbung deka dikemaruhka, lalu Ejip ti kering deka lenyau kuasa.


text:
Nyabak duie-duie meh kita kayu saipris laban kayu sidar udah rebah. Kayu ti manah nya udah dirusak! Nyabak duie-duie meh kita kayu oak ti di Basan laban utan ti tebal udah diperimba!


text:
Bala pemerintah nyabak tusah ati laban mulia sida udah abis! Dinga singa negung, laban utan ti alai sida diau ngimbai Sungai Jordan udah rusak!


text:
Ku TUHAN Allah Taala aku bejaku ngagai aku, “Keluluka diri nyadi pengibun raban bedus ti deka disayat.


text:
Orang ke bempu sida nyayat sida, lalu orang nya enda diukum. Sida nyual dagin, lalu nyebut, ‘Puji TUHAN! Kitai tu kaya!’ Indah orang ke ngibun sida deh enda sinu ati ke sida.” (


text:
Ku TUHAN bejaku, “Aku enggai agi sinu ati ke orang di dunya. Aku Empu deka ngasuh semua orang mayuh diperintah raja sida. Sida raja nya deka ngerusak dunya, lalu Aku enggai ngelepaska dunya ari kuasa sida.”)


text:
Sida ke bebeli enggau bejualka bedus nya ngaji aku, lalu aku nyadi pengibun ke bedus ti deka disayat. Aku ngambi dua iti tungkat: siti dikumbai aku “Pengasih” lalu siti dikumbai aku “Penyerakup.” Aku lalu ngibun raban bedus nya.


text:
Aku enda liat ati enggau tiga iku pengibun bedus ti bukai, ke begedika aku, lalu dalam sebulan aku muai sida tiga.


text:
Udah nya aku bejaku ngagai raban bedus nya, “Aku enggai agi nyadi pengibun kita. Awakka bedus ti endang deka mati, mati. Awakka bedus ti endang deka dirusak, terus dirusak. Sida ke agi tinggal deka ngerusak pangan diri.”


text:
Udah nya aku ngambi tungkat ti dikumbai “Pengasih” lalu matahka iya, kena muai sempekat ti udah digaga TUHAN enggau semua bansa.


text:
Nya alai sempekat nya dibuai lebuh hari nya. Orang ke bebeli enggau bejualka bedus nengkilaka aku, laban sida nemu TUHAN endang bejaku ngena utai ti dikereja aku.


text:
Ku aku bejaku enggau sida, “Enti kita deka, beri ngagai aku meh gaji aku. Tang enti kita enggai, awakka kita nyimpan gaji aku nya.” Nya alai sida meri ngagai aku tiga puluh singkap pirak nyadika gaji aku.


text:
Ku TUHAN bejaku ngagai aku, “Simpan pirak nya dalam sarang reta Rumah Sembiang.” Nya alai aku mai tiga puluh singkap duit pirak nya, upah ti dikira sida chukup ke aku, lalu nyimpan duit nya dalam sarang reta Rumah Sembiang.


text:
Udah nya aku matahka tungkat ti kedua, ti dikumbai “Penyerakup.” Menua Judah enggau menua Israel lalu badu agi beserakup.


text:
Udah nya TUHAN bejaku ngagai aku, “Keluluka diri sekali agi nyadi pengibun bedus, tang sekali tu nyadi pengibun ti nadai guna.


text:
Aku udah ngasuh siku pengibun ngemataka raban bedus Aku, tang iya enda nyaup bedus ti deka disayat. Iya enda mega ngiga bedus ti tesat, tauka ngeraika iya ti kena laban pemedis, tauka engkani bedus ti bepengerai, tang iya makai dagin bedus ti pemadu gemu. Indah tunjing bedus nya deh abis dikuyaska iya.


text:
Tulah meh pengibun bedus ti nadai guna nya, ke udah ninggalka raban bedus. Kuasa iya deka dirusak abis lebuh maya perang. Lengan iya deka lupis, lalu mata kanan iya deka buta.”


text:
Tu pesan pasal Israel ari TUHAN, TUHAN ti mintarka langit lalu ngaga dunya, lalu meri pengidup ngagai mensia. Ku Iya bejaku,


text:
“Aku deka ngasuh Jerusalem nyadi baka semangkuk wain. Semua bansa ti ngelingi iya deka ngirup ari mangkuk nya lalu guir-guir bejalai baka orang ke mabuk. Lalu lebuh sida ngelulung Jerusalem, semua nengeri ti bukai di menua Judah deka mega dikelulung sida.


text:
Tang ba maya nya ila, Aku deka ngaga Jerusalem nyadi baka batu ti berat. Semua bansa ti nguji nanggung iya, deka bebadi. Semua bansa di dunya tu deka beserakup nyerang iya.


text:
Lebuh maya nya ila Aku deka ngasuh kuda sida begau abis ati, lalu ngasuh semua orang ke nepan kuda gila magang. Aku deka nyaga orang Judah, tang Aku deka ngasuh kuda bala munsuh sida buta.


text:
Udah nya suku raban bansa ti diturunka Judah deka bejaku dalam ati diri, ‘TUHAN ti Pemadu Bekuasa meri pengering ngagai nembiak Iya ti diau di Jerusalem.’


text:
“Lebuh maya nya ila Aku deka ngasuh suku raban bansa ti diturunka Judah nyadi baka api ti dalam utan, tauka nyadi baka api ba padang gandum ti udah mansau - sida deka ngerusak semua bansa ti ngelingi sida. Orang Jerusalem deka mengkang diau likun dalam nengeri nya.


text:
“Aku ti TUHAN, deka meri pemenang ngagai bala soldadu Judah dulu, ngambika basa ti deka diterima peturun David enggau orang Jerusalem, enda lebih besai agi ari basa ti deka diterima orang Judah ti bukai.


text:
Lebuh maya nya ila TUHAN deka nyaga orang ke diau di Jerusalem, datai ke orang ke pemadu lemi ari bala sida deh nyadi kering baka David. Peturun David deka nguluka sida baka melikat TUHAN, baka Allah Taala empu.


text:
“Aku deka ngirika roh pengasih enggau roh besampi ngagai bala peturun David enggau orang bukai ti diau di Jerusalem. Sida deka merening ngagai orang ke mati dibanchak sida, lalu sida deka ngulitka iya baka orang ke ngulitka anak tunggal diri, lalu duie-duie nyabakka iya, baka orang ke mati anak tuai.


text:
Lebuh maya nya ila, Jerusalem deka balat ngulit baka orang ke ngulitka Hadat Rimon ba emperan Megido.


text:
Genap ruang bilik di menua nya deka ngulit kediri-diri: ruang bilik peturun David, ari peturun Natan, ari peturun Lewi, ari peturun Simei, enggau semua ruang bilik ti bukai. Genap ruang bilik deka ngulit kediri-diri, lalu sida ke lelaki ari ruang bilik siti-siti deka ngulit kediri-diri, lalu bini sida ngulit kediri-diri.


text:
Ku TUHAN ti Pemadu Bekuasa bejaku, “Lebuh maya nya ila, siti ai ti engkeching deka dibuka kena nuchi peturun David enggau orang Jerusalem ari dosa sida enggau ari penyalah sida ke besembahka engkeramba.


text:
Lebuh maya nya ila Aku deka muai semua nama engkeramba ari menua tu, lalu nadai orang agi ingatka sida. Aku deka muai orang ke ngumbai diri nabi, lalu muai ati ti seruran deka besembahka engkeramba.


text:
Udah nya, enti orang deka majak benabi, apai enggau indai iya empu deka bejaku enggau iya, madahka iya enda tau enda dibunuh, laban iya ngumbai diri nyebut jaku TUHAN, tang iya ti bendar iya nyebut utai ti bula. Lebuh iya benabi, apai enggau indai iya empu deka manchak iya datai ke mati.


text:
Lebuh maya nya ila, nadai siku nabi deka temegahka genera diri, tauka ngeluluka diri nyadi nabi, tauka bekenaka gari ti kasar baka ke dikena nabi, lalu nipu orang mayuh.


text:
Udah nya, enti orang bisi nanya iya, ‘Nama telih ti ba dada nuan nya?’ iya deka nyaut, ‘Aku telih ba rumah pangan aku.’ ”


text:
Ku TUHAN ti Pemadu Bekuasa bejaku, “Dani, pedang, lalu serang pengibun bedus nya ke bekereja ke Aku! Bunuh iya, ngambika raban bedus pambar. Aku deka nyerang bala nembiak Aku


text:
Lalu Aku deka nguji sebagi ari tiga bagi ti agi idup, lalu deka nuchi sida baka ke nuchi pirak ngena api. Aku deka nguji sida baka ke nguji emas. Nya baru sida deka besampi ngagai Aku, lalu Aku deka nyaut sida. Aku deka madahka sida nya nembiak Aku, lalu sida deka ngaku Aku Allah Taala sida.”


text:
Laban TUHAN deka ngempuruka semua bansa nyerang Jerusalem, lalu nengeri nya deka alah, utai dalam rumah dirumpak, lalu sida ke indu dipasung. Setengah ari orang Jerusalem deka dibuai ngagai menua bukai, tang sida ti bukai enda ditabanka ari nengeri nya.


text:
Lebuh maya nya ila Iya deka bediri ba Bukit Kana, tunga ke timur ari Jerusalem. Udah nya siti darung ti besai deka melah Bukit Kana ari timur nyentuk ke barat. Setengah bukit nya deka nginsit tunga ke utara, lalu setengah tunga ke selatan.


text:
Kita deka rari nengah darung ti melah bukit nya, Kita deka rari baka aki ini kita kelia lebuh tanah berenyang lebuh rambau Usiah nyadi raja menua Judah. TUHAN Allah Taala aku deka datai, mai semua melikat enggau Iya.


text:
nadai agi petang. Hari deka seruran terang belama, nyengkaum lebuh malam hari. Semina TUHAN siku aja nemu maya utai nya deka nyadi.


text:
Ba hari nya, ai ti chiru deka rarat ari Jerusalem, setengah ngagai Tasik mati, lalu setengah ngagai Tasik Tengah. Ai nya deka rarat sepemanjai taun, lebuh musin kemarau, enggau lebuh musin pengujan.


text:
Udah nya baru TUHAN deka nyadi raja ke semua dunya. Genap iku orang deka nyembah Iya, ngena nama Iya siku aja.


text:
Semua menua, kenyau ari Geba di utara nyentuk ngagai Rimon di selatan, deka dirataka magang nyadi emperan. Jerusalem deka ngayung semua menua ti ngelingi iya. Rampa nengeri deka berengkah ari Pintu Benjamin nyentuk ngagai Pintu Sukut, ba alai pintu ti dulu menya, lalu ari Menara Hananel nyentuk ngagai pitan anggur raja.


text:
TUHAN deka ngasuh penyakit ninggang semua bansa ti nyerang Jerusalem. Isi, mata enggau dilah sida deka buruk lebuh sida agi idup.


text:
Lebuh maya nya ila TUHAN deka ngasuh sida balat begau abis ati, datai ke sida nangkap lalu ngamuk orang ke berimbai pendiau enggau sida.


text:
Indah orang Judah empu deh deka ngelaban orang ke di Jerusalem. Semua pengaya semua bansa ti ngelingi sida deka digumpul magang lalu dibai ngagai Jerusalem - emas, pirak, enggau tugung gari.


text:
Penyakit deka mega ninggang kuda, penakan kuda, jelu unta, enggau keledai - semua jelu ti dalam kem munsuh.


text:
Udah nya semua sida ke agi idup ari semua bansa ti udah nyerang Jerusalem, deka mansang ngagai nengeri nya tiap taun lalu nyembah TUHAN ti Pemadu Bekuasa nyadika raja sida, lalu ngintu Gawai Belangkau.


text:
Enti bansa siti-siti enggai mansang kia lalu nyembah TUHAN ti Pemadu Bekuasa nyadika raja sida, hari enda ujan di menua sida.


text:
Enti orang Ejip enggai ngintu Gawai Belangkau, sida deka ditinggang penyakit ti deka diasuh TUHAN ninggang semua bansa ti enggai mansang ngagai Gawai nya.


text:
Tu meh ukum ti deka ninggang menua Ejip enggau semua menua bukai, enti sida enggai ngintu Gawai Belangkau.


text:
Lebuh maya nya ila, indah luching ti ba rekung kuda deh deka dituliska enggau leka jaku “Diserahka ngagai TUHAN.” Periuk ti dikena manduk utai dalam Rumah Sembiang deka nyadi kudus baka mangkuk ti di mua alta.


text:
Genap igi periuk ti dikena manduk utai di Jerusalem enggau di serata menua Judah deka diserahka magang kena nyembah TUHAN ti Pemadu Bekuasa. Orang ke ngenjuk piring deka ngena periuk nya manduk dagin ti diambi ari piring. Lebuh maya nya ila, orang nadai agi bedagang dalam Rumah TUHAN ti Pemadu Bekuasa.


text:
Ku TUHAN bejaku ngagai bala nembiak Iya, “Aku endang seruran rinduka kita.” Tang ku sida nyaut, “Baka ni ku Nuan udah rinduka kami?” Ku TUHAN nyaut, “Esau enggau Jakop endang diri menyadi, tang Aku udah rinduka Jakop enggau peturun iya,


text:
lalu udah begedika Esau enggau peturun iya. Aku udah ngerusak menua Esau ti bebukit, lalu ngasuh menua nya diuan pasun.”


text:
Enti peturun Esau, orang Edom, nyebut, “Semua nengeri kami udah rusak, tang kami deka nirika sida baru,” TUHAN deka nyaut, “Awakka sida nirika nengeri sida baru, tang Aku deka ngeruntuhka nengeri nya baru. Orang deka ngumbai nengeri nya ‘Menua ti Jai’ enggau ‘Bansa ti dipegedika TUHAN belama iya.’ ”


text:
Orang Israel deka meda utai tu ngena mata sida empu, lalu sida deka nyebut, “TUHAN endang kering, nyengkaum di luar menua Israel!”


text:
Ku TUHAN ti Pemadu Bekuasa bejaku ngagai sida imam, “Anak bebasaka apai indai sida, lalu ulun bebasaka tuan sida. Aku tu Apai kita, nya alai nama kebuah kita enda ngemesaika Aku? Aku tu Tuan kita, nya alai nama kebuah kita enda bebasaka Aku? Kita mechat Aku, tang kita nanya, ‘Baka ni ku kami udah mechat Nuan?’


text:
Baka tu ku jalai kita mechat Aku: kita meri pemakai ti nadai guna ba alta Aku. Udah nya kita nanya, ‘Baka ni ku kami enda bebasaka Nuan?’ Aku madahka ngagai kita: kita enda bebasaka alta Aku.


text:
Lebuh kita mai jelu ti buta tauka sakit tauka kait-kupit nyadika piring ti diberi kita ngagai Aku, kati pengawa nya enda salah? Uji beri jelu nya ngagai tuan gabenor kita! Kati iya deka lantang ati enggau kita?”


text:
Kita imam, uji kita minta Allah Taala manah enggau kitai. Iya enggai nyaut sampi kita laban penyalah kita empu.


text:
Ku TUHAN ti Pemadu Bekuasa bejaku, “Naka meh pemanah enti sema siku ari bala kita nikupka pintu Rumah Sembiang, kena nagang kita nungkunka api ti nadai guna ba alta Aku. Aku enda lantang ati enggau kita. Aku enggai nerima piring ti dibai kita ngagai Aku.


text:
Laban kenyau ari rerak tawas nyentuk ngagai padam mata panas mensia di serata dunya ngemesaika nama Aku, lalu sida nunu menyan ke Aku di semua endur, lalu ngenjuk piring ti ulih diterima. Semua sida ngemesaika Aku!


text:
Tang kita ngeleseka nama Aku lebuh kita madahka alta Aku nadai guna, enggau lebuh kita meri ba alta nya pemakai ti enda diguna kita empu.


text:
Ku kita, ‘Kami nyau leju ngereja semua utai tu!’ lalu kita ngeleseka Aku. Piring ti diberi kita ngagai Aku nya jelu ti ulih kita ngenchuri, tauka jelu ti kait-kupit ti enda ulih bejalai, tauka sakit. Kati kita ngumbai Aku deka nerima utai nya ari kita?


text:
Tulah meh kita ke pengelakar! Kita ngenjuk jelu ti enda menyana nyadika piring kita ngagai Aku, taja pen kita bisi jelu ti manah ti disemaya kita ngagai Aku! Aku tu Raja ti besai, lalu mensia ari semua bansa nangika Aku magang.”


text:
Kita enda tau enda ngemesaika Aku ngena utai ti dikereja kita. Enti kita enggai mendingka utai ti disebut Aku, Aku deka nyumpah kita. Aku deka nyumpah utai ti diterima lalu dikena kita nyukung diri. Iya ti bendar, Aku udah nyumpah utai nya, laban kita enda nerima pesan Aku enggau bendar.


text:
Aku deka ngukum bala anak kita, lalu nginsarka mua kita ba tai jelu, jelu ti diberi kita nyadika piring, lalu kita deka dibai pansut ngagai tugung tai.


text:
Nya baru kita deka nemu Aku udah meri kita pesan tu, ngambika kita enda ngelanggar sempekat ti udah digaga Aku enggau sida imam ti ari peturun Lewi.


text:
“Dalam sempekat Aku, Aku besemaya deka meri sida pengidup enggau pengerai, lalu nya meh utai ti udah diberi Aku ngagai sida, ngambika sida nemu bebasaka Aku. Lebuh maya nya kelia, sida amat bebasa sereta nangika Aku.


text:
Sida ngajar utai ti ngena, ukai utai ti salah. Sida sama seati enggau Aku. Sida ukai semina ngereja utai ti ngena, tang sida mega nagang mayuh orang bukai ngereja penyai.


text:
Imam endang betanggungjawap ngajar penemu ti bendar pasal Allah Taala. Orang patut datai ngagai sida ngambika nemu peneka Aku, laban sida imam tu endang seruan TUHAN ti Pemadu Bekuasa.


text:
“Tang diatu kita ke imam udah limpang ari jalai ti ngena. Ajar ti diberi kita udah ngasuh mayuh orang ngereja penyalah. Kita udah ngelanggar sempekat ti udah digaga Aku enggau kita.


text:
Nya alai, Aku diatu deka ngasuh orang Israel mechat kita laban kita enda ngasika peneka Aku, lalu lebuh kita ngajar bala nembiak Aku, kita bepilih mata.”


text:
Kati kitai enda saum apai? Ukai enda semua kitai tu digaga Allah Taala? Enti pia, nama kebuah kitai bulaka semaya ti digaga kitai enggau pangan diri? Lalu nama kebuah kitai mechat sempekat ti udah digaga Allah Taala enggau aki ini kitai?


text:
Orang Judah udah bulaka semaya sida enggau Allah Taala, lalu udah ngereja utai ti jai di Jerusalem, enggau di serata menua tu. Sida udah ngamahka Rumah Sembiang ti dikerinduka TUHAN. Orang ke lelaki udah jadi enggau indu ke nyembah petara orang bansa bukai.


text:
Awakka TUHAN muai orang ke ngereja utai nya ari bansa orang Israel, lalu enda agi nejuka sida enggau orang beberika piring ti dibai bansa kitai ngagai TUHAN ti Pemadu Bekuasa.


text:
Tu siti agi utai ti dikereja kita. Kita ngampuhka alta TUHAN ngena ai mata, nyabak duie-duie laban Iya enda agi nerima piring ti dibai kita ngagai Iya.


text:
Kita nanya, “Nama kebuah Iya enda agi nerima piring kita?” Laban TUHAN nemu kita udah bulaka semaya ti digaga kita enggau bini ti enggau kita jadi lebuh kita agi biak menya, laban kita udah enda tetap ati ngagai bini kita, taja pen iya pangan enggau bini kita, ulih sempekat ti digaga kita di mua Allah Taala.


text:
Ukai enda Allah Taala ngaga nuan saum tubuh, saum roh enggau iya? Nama tuju Allah Taala ngaga nya? Ngambika seduai bisi anak ke endang amat nembiak Allah Taala. Nya alai, kita enda tau enda netapka diri enda bulaka semaya enggau bini kita.


text:
“Aku begedika pengawa sarak,” ku TUHAN Allah Taala ke disembah orang Israel bejaku. “Aku begedi lebuh kita ngereja utai ti jai baka nya ngagai bini kita. Tentuka diri enda bulaka semaya ti madahka kita deka tetap ati ngagai bini kita.”


text:
Kita udah ngasuh TUHAN leju mendingka jaku kita. Tang agi ga kita nanya, “Baka ni ku kami udah ngasuh Iya leju?” Laban kita nyebut, “Semua orang ke ngereja penyai manah magang di mua TUHAN, lalu Iya gaga ati ke sida.” Tauka kita nanya, “Dini alai Allah Taala ti dikumbai lurus?”


text:
Aku deka ngasuh seruan Aku nyendiaka jalai ke Aku. Nya baru TUHAN ti digiga kita deka datai enggau ngenyit ba Rumah Sembiang Iya. Seruan ti dikedekaka kita deka datai lalu madahka sempekat Aku.”


text:
Tang sapa tan lebuh Iya datai? Sapa ulih idup lebuh Iya pegari? Iya deka nyadi baka sabun ti bisa, baka api ti meresi besi.


text:
Iya deka nuchi peturun Lewi, baka ke nuchi pirak tauka emas. Udah nya baru sida mai piring ti ngena ngagai TUHAN.


text:
Nya baru piring ti dibai orang Judah enggau orang Jerusalem ngagai TUHAN deka ngerinduka ati TUHAN baka menya.


text:
Udah nya baru Aku deka datai semak lalu ngakim kita. Aku deka tekala nya besaksi ngelaban manang, ngelaban orang ke butang, ngelaban orang ke besaksi bula, ngelaban orang ke enda meri gaji ngagai orang ke gawa ke sida, ngelaban orang ke nekanka pengidup orang ke patu balu, enggau pengidup orang kampar, lalu enda nangika Aku, ku TUHAN ti Pemadu Bekuasa bejaku.


text:
Kenyau ari maya aki ini kita kelia, kita udah limpang lalu enda nitihka Adat Aku. Pulai baru ngagai Aku, nya baru Aku deka pulai baru ngagai kita, ku TUHAN ti Pemadu Bekuasa bejaku. Tang ku kita bejaku, “Baka ni ku chara kami mulaika diri?”


text:
Kati bisi orang deka ngerumpak Allah Taala? Tang kita ngerumpak Aku! Lalu kita nanya, “Baka ni ku kami ngerumpak Nuan?” Ba pasal pemeri sepuluh peratus enggau piring kita!


text:
Bai semua pemeri sepuluh peratus kita ngagai rumah setor Aku, ngambika pemakai seruran bisi dalam rumah Aku. Uji meh Aku, ku TUHAN ti Pemadu Bekuasa bejaku. Nya baru kita deka meda Aku nukangka pintu serega, lalu nuang mayuh macham utai ti manah, ti belimpah-limpah ngagai kita.


text:
Aku deka nagang bala buntak ngerusak utai ti ditanam kita, lalu anggur kita deka bebuah lebat, ku TUHAN ti Pemadu Bekuasa bejaku.


text:
Nya baru semua bansa deka ngumbai kita beberekat, laban menua kita nyamai alai diau, ku TUHAN ti Pemadu Bekuasa bejaku.


text:
Kita udah bejaku kasar ngelaban Aku, ku TUHAN bejaku. Tang kita nanya, “Baka ni ku kami udah bejaku ngelaban Nuan?”


text:
Kita udah nyebut, “Nadai guna betuaika Allah Taala. Nama penguntung ngereja utai ti diasuh Iya, tauka baka orang ke ngulit di mua TUHAN ti Pemadu Bekuasa?


text:
Nyadi kitai ngumbai orang ke sumbung lantang diau. Orang ke jai ukai semina nyadi kaya-raja, tang lebuh sida nguji Allah Taala, sida enda diukum.”


text:
Udah nya orang ke nangika TUHAN deka bejaku enggau pangan diri. TUHAN mending lalu ninga. Di mua TUHAN Empu, semua nama orang ke nangi sereta bebasaka TUHAN dituliska magang dalam siti bup.


text:
“Sida deka nyadi nembiak Aku, ku TUHAN ti Pemadu Bekuasa bejaku, nyadika pesaka Aku ba hari Aku bekereja, lalu Aku enda ngukum sida baka apai ti kasihka anak ke betuaika sida.


text:
Udah nya baru bala nembiak Aku deka, sekali agi, meda bida entara orang ke lurus enggau orang ke jai, entara orang ke betuaika Allah Taala enggau orang ke enda betuaika Iya.


text:
Hari deka datai, angat baka api, lalu semua orang ke sumbung enggau semua orang ke ngereja penyai, deka nyadi baka bangkai rumput. Sida deka ditunu lebuh hari nya, ku TUHAN ti Pemadu Bekuasa bejaku, ngambika sida nadai agi urat tauka dan.


text:
Tang ke kita ke nangika nama Aku, kuasa penyelamat Aku deka angkat atas kita baka mata hari, lalu ngeraika kita. Kita deka engkejuk baka anak sapi ti pansut ari bansal.


text:
Lalu kita deka ngindik orang ke jai, laban sida deka nyadi baka amau di baruh kaki kita, ba hari Aku ngereja utai nya, ku TUHAN ti Pemadu Bekuasa bejaku.


text:
“Kingatka ajar nembiak Aku Moses, adat enggau pesan ti udah diberi Aku ngagai iya ba Bukit Sinai ke semua orang Israel.


text:
“Tang Aku deka ngirumka nabi Elijah ngagai kita sebedau Hari TUHAN ti besai sereta balat ngenakut datai.


text:
Iya deka ngasuh apai enggau anak seati, ngambika Aku enda datai lalu ngerusak menua kita ngena sumpah.”


text:
Aku tu Tobit. Nyadi tu jerita pengidup aku. Apai aku Tobiel; aki aku Ananiel; lalu apai aki aku Aduel. Apai Aduel, Gabael; Aki Gabael, Rafael; aki tuai Gabael, Raguel peturun Asiel ari sekeda raban bansa Naptali.


text:
Maya Salmaneser nyadi raja di Asiria, aku ditan ba menua aku empu, Tisbe di utara Galili, selatan Kades di Naptali, utara barat Hasor, utara Pogor.


text:
Seumur idup aku, aku seruran diau lurus. Aku udah enggau naka ulih ngereja pengawa ti betul. Aku suah meri duit kena nulung kaban belayan ke seranta. Aku mega nulung orang Judah bukai ke sama dibuai enggau aku ngagai Nineweh, indu nengeri Asiria.


text:
Lebuh aku agi biak, aku diau di utara Israel. Semua raban bansa Israel, mesti meri piring di Jerusalem, nengeri ti udah dipilih Allah Taala. Dia Rumah Sembiang Iya digaga, nyadika rumah Iya ti kudus sereta meruan belama. Tang semua bansa aku ari raban Naptali nulak nengeri Jerusalem enggau bala raja ari peturun David.


text:
Kami sebilik baka orang bukai ari raban aku selalu ke nengeri Dan ba menua ti bebukit di utara Galili. Dia sida meri piring ngagai anak patung chapi lelaki ti digaga ari mas diengkah dia ulih Raja Jeroboam ari Israel.


text:
Semina aku aja ari kami sebilik ke selalu ke Jerusalem deka enggau ngerami gawai pengarap, nitihka Adat Moses ti diasuh kereja semua orang. Aku berumban ke Jerusalem mai bagi ti keterubah ari asil utai ti ditanam aku, anak jelu aku keterubah iya ada, sepuluh peratus ari chapi aku, enggau bulu kambin biri-biri ti baru udah dichukur. Udah nya aku bediri ba mua alta dalam rumah sembiang lalu meri piring ngagai bala imam, peturun Aron.


text:
Aku deka meri sepuluh peratus gandum, wain, minyak kana, buah delima, buah ara enggau buah bukai ngagai bala Lewi ke ngereja pengawa Allah Taala di Jerusalem. Semina ba taun ti ketujuh, maya tanah dilanggang, tiap-tiap taun aku nyual sepuluh peratus da utai kemisi duit nya lalu duit nya dikena aku berami makai besai di Jerusalem.


text:
Tang ba tiap taun ketiga, aku deka meri sepuluh peratus ketiga ngagai orang ke patu balu, enggau orang ari menua bukai ke diau begulai enggau raban aku. Kami berami makai begulai. Aku ngereja nya nitihka Adat Moses, ti diajar Deborah, indai aki aku Ananiel. (Aku nyadi anak patu balu tinggal apai aku parai.)


text:
Lebuh aku nyau besai, aku bebini jadi enggau Anna, indu ari raban bansa aku empu. Kami duai bisi anak lelaki siku benama Tobias.


text:
Udah nya aku ditangkap lalu dibuai ngagai menua Asiria, ti ngujungka aku diau di Nineweh. Lebuh kami diau di Nineweh, semua kaban belayan aku enggau bala orang Judah bukai makai pemakai ti sebaka enggau ti diempa orang ke diau dia,


text:
nya alai Iya ngasuh Raja Salmaneser bebasaka aku, lalu aku diasuh megai pengawa meli semua utai ti diguna raja.


text:
Sebedau raja parai, aku suah ngagai menua Media meli utai ti diguna iya. Bisi sekali, lebuh aku ba nengeri Rages di menua Media, aku ninggalka sekeda bungkus duit ba Gabael, menyadi Gabrias lalu ngasuh iya nyimpan duit nya ke aku. Dalam semua bungkus nya bisi 300 kilogram duit pirak.


text:
Pengudah Raja Salmaneser parai, anak iya Senakerip nganti iya nyadi raja. Enda lama udah nya, jalai di Media enda likun ditengah, nya alai, aku nyau enda ulih kin agi.


text:
Lebuh Salmaneser agi nyadi raja, aku ngintu bala aku bansa Judah enggau badas. Aku nulung sida barang maya sida begunaka tulung.


text:
Enti sida lapar, aku magi pemakai aku enggau sida; enti sida begunaka gari, aku meri sida sekeda ari gari aku empu. Lebuh aku tepedaka bangkai siku ari bansa aku ditikau ke luar ari dinding kota nengeri nya, aku lalu nguburka iya enggau manah.


text:
Nyadi sekali, Senakerip nyumpah Allah Taala, Raja Serega; Allah Taala ngukum iya. Senakerip enda tau enda mulaika diri ari menua Judah. Ba rantau jalai mulaika diri ngagai menua Media, iya balat amat ringat, nya alai iya lalu munuh mayuh bendar orang Israel. Tang aku enggau belalai mindahka semua bangkai nya lalu nguburka sida. Udah nya, lebuh Senakerip ngiga bangkai nya, iya enda tetemuka sida.


text:
Tang bisi siku orang ari Nineweh madah ngagai raja pasal aku ke numbakka bangkai orang ti nyadi dengah iya. Lebuh aku nemu raja tetemuka utai ti dikereja aku, aku takut amat. Nyawa aku dalam penusah. Nya alai, aku rari lalu belalai.


text:
Semua reta ti dikemisi aku dirampas nyadika reta raja. Semina bini aku Anna enggau anak aku Tobias aja ke agi enggau aku.


text:
Kira enam minggu udah nya, dua iku ari bala anak Senakerip munuh iya. Udah nya seduai rari ke bukit Ararat. Anak iya siku da ke benama Esarhadon nyadi raja lalu nuduhka Ahikar, anak menyadi aku benama Anael, megai kuasa atas semua belanja perintah.


text:
Iya ti bendar tu kedua kali, Ahikar dipadu mangku pengawa nya, laban lebuh Senakerip nyadi raja menua Asiria, Ahikar nyadi pengintu wain, tukang wang sereta nyadi tukang kira-kira, lalu iya mega udah nyadi pengibun chop kuasa raja. Laban Ahikar anak menyadi aku, nya alai ngena jaku ti manah, iya madah ngagai raja pasal aku. Lalu aku dikemendarka pulai ke Nineweh.


text:
Lebuh aku pulai ke rumah, aku begulai baru enggau bini aku Anna, sereta anak aku Tobias. Ba Gawai Udah Ngetau ti mega dikumbai Gawai Tujuh Minggu, aku duduk deka makai pemakai ti nyamai.


text:
Lebuh aku meda pemayuh pemakai di atas mija, aku bejaku enggau Tobias, “Anak, alai nuan ngiga bansa Judah ke diau ditu idup seranta. Sida ke amat-amat ngasika adat Allah Taala. Bai sida pulai enggau nuan, ngambika sida sama makai enggau kitai sebilik ba pengerami tu. Aku empai makai nganti pemulai nuan.”


text:
Nya alai, Tobias lalu nurun ngiga orang ti ku apai iya. Tang iya berumban nikal lalu ngangau enggau nyawa ti inggar, “Apai! Apai!” Ku aku nanya, “Nama utai?” Ku Tobias nyaut aku, “Siku ari bansa kitai baru udah dibunuh! Bisi orang nyekak iya lalu muai bangkai iya ba endur orang bedaja.”


text:
Aku lalu engkechit angkat ninggalka mija, enda negu pemakai. Aku ngambi bangkai nya lalu mai iya ngagai langkau mit, endur aku ninggalka iya datai ke lemai. Udah nya baru aku ulih numbakka iya.


text:
Aku tingatka jaku nabi Amos ngagai orang di Betel, “Pengerami kita deka berubah nyadi pengawa nyenggai orang mati, lalu nanyi gaga ati kita deka nyadi sabak sinu ati.” Aku lalu nyabak.


text:
Orang ke berimbai pendiau enggau aku ngumbai aku gila. Ku sida nanya, “Kati nuan lalu enda jera? Suba nuan udah digiga ketegal numbakka bangkai orang lalu tentu dibunuh enti enda rari. Tang diatu agi ga nuan ngereja pengawa baka nya.”


text:
Malam nya aku mandi, ngambika meresi diri, lalu pansut ngagai tengah laman lalu tinduk ba tisi dinding pagar. Malam nya angat amat. Aku enda bebungkur apus.


text:
Bala burung lelayang inggap atas pagar betul-betul atas aku tang aku enda nemu. Tai sida ti agi angat labuh tama mata aku, ti ngasuh mata aku beseraput. Aku berubat enggau doktor, udah siku ngagai siku. Tang mata aku majak rabut taja diubat sida, lalu pengujung iya aku buta. Empat taun aku enda meda utai. Kaban belayan aku balat amat irau meda gaya aku. Ahikar nupi aku pengelama dua taun sebedau iya pindah ke menua Elam.


text:
Udah Ahikar angkat, bini aku Anna mesti bekereja. Nya alai, iya ngereja pengawa betenun baka indu bukai.


text:
Orang ke endur iya gawa deka mayar gaji iya lebuh iya nyerahka kain ti udah ditenun iya. Nyadi sekali maya musin bungai, iya mutung kain ti udah tembu ditenun ari rakup lalu mai kain nya ngagai orang ke ngasuh iya. Sida mayar rega penuh lalu meri iya siku kambin.


text:
Lebuh Anna mai kambin nya datai di rumah, kambin nya belabuh ngebek. Aku lalu ngangau, “Ari ni penatai kambin nya? Kati nya dichuri nuan? Anjung iya pulai ngagai orang empu iya. Salah kitai makai utai ulih ngenchuri.”


text:
“Enda aku ngenchuri!” ku iya nyaut. “Kambin nya diberi ngagai aku kena nambahka gaji aku ngaga kain.” Tang aku enda arapka iya. Berasai mirah mua aku ketegal maluka pengawa ti udah dikereja iya. Aku ngasuh iya mulaika kambin nya ngagai orang ke ngempu iya, tang iya nyakal lalu bejaku enggau nyawa inggar, “Diatu baru aku nemu perangai nuan ti bendar! Ni pemanah nuan ngagai orang ngelama tu? Ni semua pengawa ti badas ti selalu dikereja nuan ngelama tu?”


text:
Aku kelalu malu sereta nemu tunga. Nya alai, aku lalu nyabak. Udah nya aku tetagang kediri badu nyabak, aku lalu besembiang:


text:
“Nuan endang rurus, O Tuhan! Semua pengawa dikereja Nuan enggau pengasih, lalu taluk dalam semua chara Nuan. Nuan meh akim dunya tu.


text:
Aku minta Nuan ngibun aku enggau pengasih. Anang ngukum aku ketegal dosa aku, anang nyengkaum dosa ti enda temu aku. Aki ini aku ngelaban sereta enda ngasika jaku Nuan. Tang anang ngukum aku ketegal dosa sida. Nuan ngelakka bala kami dirumpak, ditangkap lalu dibunuh. Nuan ngaga bala kami nyadika teladan, dikelese sereta dikemaluka ba semua bansa endur Nuan mambarka kami.


text:
Nuan suah ngakim aki ini aku ketegal dosa sida lalu ngukum aku ketegal dosa aku. Kami enda taluk sereta nulak jaku Nuan, nya alai ukum ti diterima kami endang seruran patut.


text:
“Diatu gaga aku nitihka peneka Nuan. Ambi meh nyawa aku lalu lepaska aku ari dunya tu; awakka tubuh aku pulai ke tanah. manah agi aku mati. Aku diperinsa ketegal pemalu ti enda patut nyadi ba aku, lalu aku ditating penusah. Tuhan, bejaku meh asuh badu semua penusah aku, bai meh aku ngagai endur pengidup ti meruan. Anang nulak sembiang aku. Deka agi aku mati ari ti idup merinsa ngasaika pemalu ti ngemalat nya.”


text:
Lebuh maya sehari nya mega di nengeri Ekbatana di Media, bisi utai nyadi ba Sarah, anak indu Raguel, iya dikemaluka ulih siku ari bala kuli indu apai iya.


text:
Sarah kala belaki tujuh kali, tang sitan, Asmodeus, munuh tiap iku laki iya sebedau seduai iya begulai melaki bini. Ku indu kuli nya bejaku enggau Sarah, “Nuan pemunuh laki nuan! Peda gamal nuan! Nuan udah belaki tujuh kali tang nadai siku sida nya idup lama ngambi ulih meri nuan anak lelaki.


text:
Nama kebuah nuan malas ba kami? Lapa nuan enda parai enggau bala laki nuan? Aku arapka kami enda meda anak nuan!”


text:
Sarah balat amat tusah ati lalu nyabak. Iya lalu niki ke sadau mutus ati deka ngantung diri. Tang lebuh iya berunding baru, iya bejaku kediri, “Enggai aku munuh diri! Orang deka ngemaluka apai aku lalu bejaku, ‘Nuan semina bisi siku aja anak, anak indu ke amat dikarinduka nuan, tang iya ngantung diri ketegal kelalu tusah.’ Penusah ti bansa nya deka ngasuh apai aku ke udah buban, parai lalu aku betanggungjawab. Aku enda munuh diri. Aku semina minta Tuhan ngasuh aku parai. Nya baru aku badu agi ninga jaku pejai orang!”


text:
Udah nya Sarah bediri ba mua jendela, ngangkatka jari lalu besembiang, “Allah Taala ke pengasih, ke patut dipuji kami, awakka nama Nuan dipebasa belama, awakka semua utai ti digaga Nuan, muji Nuan belama.


text:
Enda mega aku kala ngemalu diri empu tauka nama apai aku, sekumbang kami dibuai lalu idup di menua tu. Apai aku nadai anak bukai nampung iya, lalu nadai kaban belayan bukai ke tau jadi enggau aku. Tujuh iku laki aku udah parai, nya alai nama guna aku agi idup? Tang enti nya ukai peneka Nuan ngambi nyawa aku, abis nadai pandang meh pengasih nuan ngagai aku. Anang ngasuh aku agi ninga jaku pejai orang!”


text:
lalu ngirumka melikat Rapael ngambika nulung seduai iya. Iya dikirum muai seraput mata Tobit ngambika iya ulih meda baru. Iya mega diasuh ngatur Sarah seduai Tobias anak Tobit jadi, laban Tobias nya petunggal Sarah empu ke tau jadi enggau iya. Rapael mega diasuh muru antu Asmodeus ari Sarah. Lebuh Tobit tama ke dalam rumah iya ari tengah laman, Sarah di rumah iya di Ekbatana nurun ari sadau.


text:
Ku iya berunding, “Aku udah minta ari Allah Taala ngambika aku parai. Aku patut ngangauka anak aku Tobias, lalu madah ngagai iya pasal duit nya.”


text:
Nya alai, Tobit ngangauka Tobias lalu bejaku enggau iya, “Anak, lebuh aku parai, kuburka aku manah-manah. Maya aku nadai agi, bebasa meh ke indai nuan. Intu iya lebuh iya agi idup, lalu maya iya parai, tumbakka iya ngimbai pendam aku. Ingat meh, iya berantuka nyawa ngadaka nuan ke dunya. Nya alai, asuh ati iya senang lalu anang sekali-kali ngereja pengawa ti tau ngirauka ati iya.


text:
“Tiap hari sekumbang nuan idup, ingatka Tuhan ti Allah Taala kitai. Anang sekali-kali sengaja bepenyalah tauka ngelaban sebarang adat Iya. Seruran ngereja utai ti ngena, lalu anang bekaul enggau sebarang utai ti jai.


text:
Beri enggau gerah jari ngagai sebarang orang ke amat taluk ngasika Allah Taala. Enti nuan rangka enggau orang seranta, Allah Taala mega deka rangka enggau nuan.


text:
Beri nitihka pemisi diri. Mayuh agi utai ti dikemisi nuan, mayuh agi patut diberi nuan. Taja nuan bisi mimit aja reta, anang meh enda meri utai.


text:
Ngibun orang ke miskin, nya meh piring ti ngelantangka Allah Taala di serega. Kereja utai tu, lalu nuan deka dijaga ari pemetang dunya pemati.


text:
“Anak, bejaga meh ari indu sundal. Manah agi jadi enggau indu bansa kitai empu laban kitai tu peturun bala nabi. Anang jadi enggau indu ke ukai kaban belayan kitai. Ingatka sida Noah, Abraham, Isak enggau Jakop, semua sida nya jadi enggau kaban belayan diri empu magang. Allah Taala merekat sida enggau anak ngambika bala peturun sida ngempu menua Israel.


text:
Anak, taluk meh ke kaban belayan nuan empu. Anang tekelalu sumbung enggai jadi enggau siku ari sida. Penyumbung ti baka nya mai penusah enggau pengerusak ti balat baka pemuruk mai penyuntuk ti ngujungka keberuran.


text:
“Bayar meh gaji kuli tiap hari; anang sekali-kali ngetanka gaji sida sampai ke pagila. Bebasa meh ke Allah Taala ngena jalai tu, lalu Iya deka ngupah nuan. Seruran beperanggai badas.


text:
Anang sekali-kali ngereja ngagai orang, utai ti dikenggai nuan kereja orang ba nuan. “Anang tekelalu udu ngirup wain enggaika mabuk lalu riri ngirup.


text:
“Beri pemakai ngagai orang ke lapar enggau gari ngagai orang ke begunaka iya. Enti nuan kaya, beri meh enggau gerah jari sereta enggau ati gaga!


text:
“Lebuh siku ari bala ke ngasika Allah Taala parai, sediaka pemakai ke sida sebilik, tang anang sekali-kali ngereja pengawa tu lebuh orang jai parai.


text:
“Ambi semua peluang ti bisi kena muji Tuhan ti Allah Taala Nuan. Pinta ari Iya ngambi nuan betuah belimpah dalam semua pengawa ti dikereja nuan. Iya enda meri penemu Iya ngagai bansa bukai. Iya meh pun semua utai ti badas tang Iya mega ulih ngerusak nuan lalu mai ngagai pemati, enti Iya deka. “Ingatka semua ajar aku. Seminit anang meh enda ingatka iya.


text:
“Tobias, aku dekaka nuan nemu, aku bisi ninggalka duit ti mayuh ba anak Gabrias di Rages ba menua Media.


text:
Kitai diatu miskin, tang anang irau. Enti nuan mendingka Allah Taala lalu nyeliahka dosa, Iya tentu lantang ati enggau nuan lalu ngaga nuan kaya raja.”


text:
Tang baka ni jalai aku ngambi duit nya pulai ari Gabael? Kami duai enda kala betemu enggau pangan diri. Baka ni aku madahka diri ngagai iya ngambika iya arapka aku, lalu meri duit nya ngagai aku? Lalu nambahka nya, aku enda nemu ni jalai ngagai Media.”


text:
Tobit nyaut, “Gabael enggau aku sama bisi nyain surat. Surat nya dibagi aku dua, setengah enggi iya, setengah enggi aku. Aku ngengkah enggi iya begulai enggau duit. Utai nya nyadi dua puluh taun suba! Diatu nuan ngiga orang ke tau dikarap bejalai enggau nuan ke Media lalu pulai baru. Kitai deka mayar iya lebuh nuan pulai ila. Tang nuan enda tau enda ngambi duit nya ti ditinggal aku ba Gabael.”


text:
Udah nya Tobias bejalai ngiga orang ke nemu jalai enggau iya ke Media. Empai lama udah iya ngejangka rumah, iya lalu betemu enggau Rapael. Tang Tobias enda ngelala Rapael nya melikat Allah Taala,


text:
nya alai Tobias lalu nanyaka asal penatai iya. Ku Rapael nyaut, “Aku tu orang Israel, siku ari kaban belayan nuan. Aku datai ngagai Nineweh kitu deka ngiga kereja.” Kati nuan nemu jalai ke Media?” ku Tobias nanya.


text:
“Nemu aku,” ku Rapael nyaut. “Aku suah udah kin. Aku nemu amat semua jalai kin. Aku suah diau ba kaban kami Gabael ke diau ba nengeri Rages. Enda kurang dua hari bejalai kin ari Ekbatana ti indu nengeri, laban Rages nya ba endur ti bebukit.”


text:
Udah nya Tobias bejaku enggau Rapael, “Nuan nganti ditu dulu. Aku tama madahka apai aku. Aku minta nuan enggau aku bejalai, lalu ngaji nuan.”


text:
Tobias tama ke dalam lalu madahka apai iya, “Aku bisi tetemuka orang Israel ke deka enggau aku bejalai.” “Asuh iya tama,” ku Tobit nyaut. “Aku deka nemu tiris pantis enggau raban bansa iya. Aku mega deka nemu sekalika iya orang ke tau dikarap nyadika pangan nuan bejalai.” Udah nya Tobias lalu pansut ngangauka Rapael, “Apai aku deka betemu enggau nuan.” Lebuh Rapael tama, Tobit lalu nabi iya. Rapael malas tabi Tobit, ku iya, “Aku arapka nuan gerai nyamai.” Tang ku Tobit nyaut, “Kati ku aku tu gerai nyamai? Aku tu buta enda meda baka ke parai, enda ulih meda penampak. Manah agi aku parai! Aku ulih ninga orang bejaku tang aku enda ulih meda sida.” “Anang tusah! Anang irau! Enda lama da Allah Taala deka nyumanka nuan,” ku Rapael madahka Tobit. Lalu ku Tobit, “Anak aku Tobias deka ke Media. “Kati ulih nuan enggau lalu nunjukka iya jalai kin? Ila aku ngaji nuan.” Ku Rapael nyaut, “Aku tetap ulih enggau iya. Aku udah suah amat kin lalu aku nemu semua jalai, ba endur ti bebukit tauka rata.”


text:
Tang Rapael nyaut, “Nama kebuah nuan enggai enda nemu?” “Padahka aku utai ti bendar,” ku Tobit. “Sapa nama nuan lalu sapa nuan?”


text:
Disaut Rapael, “Nama aku Asarias, lalu aku anak siku ari kaban belayan nuan benama Ananias ti tuai.”


text:
Udah nya Tobit bejaku enggau iya, “Selamat datai ngagai bilik kitai. Allah Taala merekat nuan anak. Anang enda nyamai ati laban aku deka nemu utai ti amat pasal nuan enggau kita sebilik. Enda mukai-mukai nuan tu datai ari bilik ti menyana, lalu mega kaban belayan aku. Aku nemu Ananias enggau Natan, seduai nya, anak lelaki Semaiah. Sida semampai talukka pengarap. Kami kala begulai bejalai ke Jerusalem lalu besembiang dia. Kaban belayan nuan orang ke badas lalu nuan datai ari tiris ke badas. Arapka nadai utai ngawa seduai di rantau jalai.”


text:
Tobit bejaku baru, “Aku deka meri nuan gaji hari sebaka enggau orang bukai nyengkaum belanja seduai.”


text:
“Aku sigi enggau iya,” ku Rapael. “Anang irau, kami tetap datai din lalu pulai enggau selamat. Nadai utai ngachau jalai kin.” Ku Tobit nyaut, “Allah Taala nyempulang seduai.” Udah nya iya ngangauka Tobias lalu bejaku enggau iya, “Anak sediaka semua utai ti diguna nuan ngambika pejalai seduai mujur. Awakka Allah Taala enggau melikat iya nyaga ngemataka seduai lalu mai seduai pulai kitu ngagai aku enggau selamat.” Sebedau seduai iya angkat ke Media, Tobias nyium apai enggau indai iya, meri selamat tinggal. Tobit bejaku baru, “Arapka seduai nadai utai ngawa ba rantau jalai!”


text:
Udah nya, indai Tobias lalu nyabak. “Kati ku nuan ngasuh anak aku bejalai baka nya?” ku iya mut-mut. “Semina iya aja ke ulih ngibun tua. Sapa ngibun tua ila?


text:
Kati duit nya beguna amat ba nuan alai nuan kempang berambunka nyawa anak nuan ngambi duit nya pulai?


text:
“Besabar,” ku Tobit bejaku enggau iya. “Iya ulih datai din lalu pulai baru enggau selamat. Mata nuan empu deka meda iya pulai kitu enggau selamat, nadai utai ngawa.


text:
Badu irauka seduai. Melikat ke badas nyempulang Tobias. Pejalai iya deka mujur lalu iya deka pulai gerai nyamai.” Maya nya, ati Anna enda tusah agi lalu iya badu nyabak.


text:
Nyadi Tobias enggau melikat nya mupuk bejalai ke Media mai uduk Tobias enggau seduai iya. Seduai iya bejalai sehari-hari datai ke lemai lalu belangkau ba tebing Sungai Tigris.


text:
Tobias nurun ke sungai masu kaki iya, lalu tekala nya, siku ikan ti besai engkechit pansut ari ai lalu nguji deka negam kaki iya sepiak. Tobias nyerauh,


text:
melikat lalu meradakka nyawa iya, “Tangkap ikan nya! Anang ngelepaska iya.” Tobias nangkap ikan nya lalu ngirit iya ke pantai.


text:
“Peruti ikan nya,” ku melikat, “lalu ambi empedu, ati enggau atau iya. Simpan nuan utai nya ke ubat, tang buai perut iya.”


text:
Tobias ngereja nitihka padah melikat. Udah nya iya manduk ikan nya, sekeda diempa, lalu sekeda dibudu dibai bejalai. Seduai majak bejalai lalu datai di semak Media.


text:
Melikat nyaut, “Ati enggau atau tau ditunu kena muru antu tauka roh jai ti ngasuh orang merinsa. Serang antu deka ngetu tekala nya, lalu orang nya deka badu dikachau.


text:
Nuan tau ngena empedu nya ngubat mata orang ti dibalut seraput burak. Unsut iya ba mata, lalu sepu seraput nya, lalu iya ulih meda baru.


text:
Rapael bejaku, “Tobias pangan aku.” “Nama utai?” ku Tobias nanya. Rapael nampung jaku iya, “Malam tu tua diau ba rumah kaban nuan Raguel. Iya bisi anak indu siku benama Sarah.


text:
Laban iya kaban belayan nuan, nuan tau jadi enggau iya. Nuan mega bisi kuasa bempu semua reta apai iya.


text:
Iya indu ke mereti, berani sereta bajik amat; lalu apai iya orang ke manah. Malam tu aku deka berandau enggau apai iya pasal deka ngasuh nuan jadi enggau iya, lalu iya deka ngemendarka anak iya jadi enggau nuan. Udah nya, lebuh tua mulaika diri ari nengeri Rages, kitai deka rami melah pinang. Raguel enda ulih nagang nuan jadi enggau iya lalu iya enda ulih ngambi lelaki bukai ke laki iya. Enti iya nagang, iya patut diukum bunuh nitihka Adat Moses. Iya nemu semina nuan aja tau jadi enggau anak indu iya, lalu bempu reta iya, nya alai, titihka jaku aku. Aku enggau Raguel deka berandauka utai tu malam tu, lalu ngatur seduai Sarah betunang. Lebuh tua pulai ari nengeri Rages, tua deka mai iya pulai ke menua enggau tua.”


text:
Udah nya Tobias bejaku enggau Rapael, “Asarias, pangan aku, aku bisi ninga pasal semua laki Sarah tujuh iku ke dulu, lalu baka ni siku-siku sida nya parai ba malam melah pinang, sebedau tiap iku sida nya begulai tinduk enggau iya.


text:
Nitihka cherita didinga aku, bisi siku antu munuh sida. Antu nya enda ngachau Sarah. Tang iya munuh tiap iku lelaki ti nguji semak Sarah. Aku takut ke antu nya. Aku anak tunggal, nya alai enti aku parai, penusah nya sigi ngasuh apai indai aku parai. Sida nadai anak lelaki agi nguburka sida.”


text:
Melikat nyaut iya, “Kati nuan enda ingatka padah apai nuan? Iya ngasuh nuan jadi enggau indu ari bansa nuan empu. Nya alai, dinga amat-amat utai ti disebut aku. Anang irau ke antu nya. Jadi meh enggau Sarah! Aku nemu malam tu Raguel deka ngasuh Sarah jadi enggau nuan.


text:
ngambika bau iya nepuk semua bilik nya. Lebuh antu ensium bau iya, antu nya deka rari, lalu badu semak Sarah. Tang sebedau seduai beleman, seduai mesti sama bela angkat lalu besembiang ngagai Tuhan ti di serega, minta Iya kasihka seduai lalu nyaga seduai. Anang takut. Sarah nya endang ditagaka enggi nuan, kenyau ari pun dunya. Nuan deka ngelepaska iya ari antu, lalu iya deka enggau nuan ngagai bilik nuan. Nuan enggau Sarah deka bisi mayuh anak ti dikarinduka nuan amat. Nya alai, anang irau!” Tobias berati amat-amat ke utai ti dipadahka Rapael. Iya nemu Sarah endang kaban belayan ari sepiak apai iya. Iya lalu berengkah bisi pengerindu ke Sarah lalu ngadang diri jadi enggau iya.


text:
Lebuh Tobias enggau melikat tama ke nengeri Ekbatana, Tobias bejaku, “Asarias, bai aku betemu enggau Raguel enggau naka penyampat nuan.” Melikat nya lalu mai iya ngagai rumah Raguel, lalu seduai tetemuka iya duduk ba penama tengah laman rumah. Rapael enggau Tobias nabi iya dulu; udah nya iya nyaut, “Lalu, tama meh unggal. Seduai endang diterima ba rumah aku.”


text:
Raguel mai seduai tama ke rumah lalu bejaku enggau bini iya Edna, “Kati peda nuan gamal orang bujang tu enda baka gamal petunggal aku Tobit?”


text:
Edna nanya seduai, “Ari ni penatai seduai?” “Kami duai tu orang Israel ari peturun Naptali,” Tobias enggau Rapael nyaut, “tang kami diatu diau di nengeri Nineweh dalam Asiria endur kami kena buai.”


text:
Edna nanya, “Kati seduai nemu petunggal kami Tobit?” “Nemu kami iya,” ku seduai nyaut. “Nama rita iya?” Edna nanya.


text:
Udah nya ku iya, “Allah Taala merekat nuan, anak aku. Apai nuan endang orang ke manah sereta bepangkat. Kasih amat meh orang ke lurus sereta mentas baka iya nyau enda meda!” Iya lalu merap Tobias lalu nyabak ba bau iya.


text:
Bini iya Edna enggau anak indu iya Sarah bela nyabakka Tobit. Raguel ngelaluka penatai Tobias enggau Rapael enggau ati gaga lalu munuh siku ari bedus iya. Udah seduai iya mandi lalu deka duduk makai, dia Tobias bejaku enggau Rapael, “Asarias, kemaya nuan nanya Raguel ngambika iya ngasuh aku jadi enggau Sarah?”


text:
“Makai enggau ngirup dulu. Ngelantangka diri dulu lemai tu. Nuan patut jadi enggau Sarah, lalu aku enda ngasuh orang bukai jadi enggau iya laban nuan kaban belayan aku ke pengabis semak. Tang aku mesti madah utai ti amat ngagai nuan, anak.


text:
Aku udah ngasuh iya jadi enggau tujuh iku orang laki. Semua sida nya sekaban. Tiap iku sida mati lebuh tama bilik peninduk, malam belah pinang. Tang diatu anak, makai ngirup dulu. Tuhan deka ngibun seduai.” Tobias nyaut, “Aku enggai makai tauka ngirup enti nuan empai meri jaku pemutus.”


text:
Raguel setuju. “Aku sigi ngasuh,” ku iya. “Aku nyerah iya ngagai nuan nitihka Adat Moses. Allah Taala di serega udah ngatur seduai jadi, nya alai, ambi meh iya ke bini nuan. Belabuh ari diatu, seduai jadi melaki-bini. Sarah nya enggi nuan berengkah ari sehari tu datai ke selama-lama iya. Awakka Tuhan menua serega ngibun seduai enggau likun malam tu. Awakka Iya kasih sereta badas enggau nuan.”


text:
Udah nya Raguel ngangauka anak iya. Lebuh Sarah tama Raguel lalu megai jari iya sereta nyerahka iya ngagai Tobias, “Ambi iya ke bini nuan nitihka ajar dalam Adat Moses. Ibun manah sereta bai iya ngagai rumah apai nuan. Awakka Allah Taala di serega meri seduai pengidup ti senang lantang begulai enggau pangan.”


text:
Raguel ngasuh bini iya ngambi keretas kusung endur iya nuliska sempekat sabung jadi. Edna mai keretas nya ngagai iya, lalu Raguel nulis sempekat ti madahka diri nyerahka Sarah ngagai Tobias nitihka ajar dalam Adat Moses.


text:
Edna ngemas katil nitihka padah Raguel. Udah nya iya mai Sarah ngagai bilik nya, lalu Sarah belabuh nyabak. Tang Edna ngendas ai mata iya sereta bejaku,


text:
“Anang irau, Sarah. Aku arap amat ke Tuhan deka ngasuh nuan lantang sekali tu. Nya alai, gaga meh anak.” Udah nya Edna ninggalka bilik Sarah.


text:
Udah sida tembu makai, lalu datai ba maya endur tinduk, apai indai Sarah nguluka Tobias ngagai bilik peninduk.


text:
Tobias ingatka ajar Rapael, nya alai iya lalu ngambi empedu enggau ati ikan ti disimpan iya dalam kambut. Udah nya, iya ngengkahka utai nya ba bara menyan.


text:
Bau nya muru antu ari Tobias enggau Sarah. Antu nya rari ke menua Ejip. Rapael ngagai antu nya lalu nangkap iya din. Tekala nya, antu nya lalu ditanchang iya jari enggau kaki.


text:
Lebuh Tobias seduai Sarah kediri dalam bilik betutup pintu, Tobias angkat ari katil lalu bejaku enggau bini iya, “Angkat, wai. Aram tua besembiang ngagai Tuhan ngambi Iya nyaga tua.


text:
Sarah lalu angkat ngambika seduai iya ulih besembiang begulai, minta jaga Allah Taala. Udah nya, Tobias besembiang: “Allah Taala aki ini kami, Nuan patut dipuji. Awakka nama Nuan dikemesaika belama-lama iya ulih semua utai ti digaga Nuan, di serega enggau di dunya.


text:
Nuan ngaga Adam lalu meri Eva ke bini iya nyadika penulung enggau penyukung iya. Seduai nyadika apai indai semua mensia. Ku Nuan, ‘Enda manah enti mensia diau kediri. Aku deka ngaga siku orang ke patut ke penulung iya.’


text:
Tuhan, aku udah milih Sarah laban nya endang betul, ukai ketegal aku ingin ke tubuh iya. Kasih meh ke kami lalu awakka kami duai begulai sampai tuai.”


text:
Udah nya seduai iya lalu tinduk. Nyau jauh malam nya, Raguel ngangauka bala kuli iya, lalu sida sama pansut numbak lubang kubur,


text:
laban ba runding Raguel, “Tobias mega dipelabaka parai lalu orang deka ketawa lalu ngeleseka kitai.”


text:
“Asuh siku ari kuli indu ngabas sekali Tobias agi idup. Enti iya parai, kitai deka nguburka iya sebedau orang nemu.”


text:
Udah nya sida lalu ngasuh siku kuli indu mai lampu lalu ngabas sekalika Tobias agi idup. Lebuh iya muka pintu, iya meda seduai benung jenak tinduk.


text:
Udah nya, Raguel muji Allah Taala di serega: “Nuan patut dipuji kami, O Allah Taala. Awakka nembiak Nuan muji Nuan belama. Awakka sida muji Nuan enggau ati ti tuchi.


text:
Aku muji Nuan laban Nuan udah ngasuh aku gaga; Nuan udah kasihka kami, lalu utai ti pengambis diketakutka aku enda nyadi.


text:
Nuan sigi aruh dipuji kami, O Tuhan. Nuan udah kasihka seduai melaki bini tu ke agi biak, anak tunggal apai indai sida. Nya alai diatu ibun sereta kasihka seduai. Asuh seduai iya idup lantang senang dalam pengerindu.”


text:
Raguel ngasuh bini iya ngaga roti kena ngintu gawai besai. Udah nya, iya ngagai kandang jelu, lalu mai dua iku chapi enggau empat iku bedus lelaki ti diasuh iya bunuh bala kuli dikena nyediaka gawai melah pinang.


text:
Iya ngangauka Tobias lalu besemaya enda ngasuh iya pulai dalam kandang dua minggu. “Diau ditu, lalu kitai deka makai ngirup begulai,” ku iya. “Nya deka ngelantangka ati anak aku laban iya udah ditinggang penusah ti balat amat.


text:
Udah nya, baru nuan tau mai setengah reta ti dikemisi aku lalu pulai ngagai apai nuan enggau selamat. Nyadi setengah reta aku ti bukai tau diempu nuan udah kami duai Edna parai. Anang kakang ati pasal pengerindu kami ke nuan; belabuh ari diatu, nuan endang baka anak kami, baka kami enggau Sarah. Anang irau nuan anak pasal utai tu, nuan sigi anak kami.”


text:
“Asarias, bai empat iku kuli enggau nuan enggau dua iku unta lalu bejalai ngagai rumah Gabael ba nengeri Rages. Suaka iya surat ti udah disain ngambika iya meri nuan duit nya. Udah nya, bai iya pulai ngambika iya enggau berami melah pinang.


text:
Nuan nemu apai aku ngitung hari nganti penatai aku di rumah, lalu iya deka tusah ati enti sehari pen aku laun. Nuan nemu mega, baka ni ku Raguel keran amat ngetanka aku, lalu aku enggai ngasaka iya.”


text:
Nya alai, Rapael enggau empat iku kuli iya mansang ke Rages di Media. Sida diau ba rumah Gabael. Rapael nyuaka surat ti udah disain lalu nusi pasal Tobias anak Tobit ke baru udah bebini. Iya madahka Gabael udah dikangau datai ngagai pengerami melah pinang. Tekala nya Gabael ngitung kambut duit ti agi ditanchang, lalu diengkah sida atas belakang unta.


text:
Tumu pagi siti, sida angkat ngagai pengerami melah pinang. Lebuh Rapael enggau Gabael datai di rumah Raguel, sida meda Tobias benung makai lemai. Tobias lalu angkat ngelaluka penatai Gabael. Enggau ai mata Gabael malas jaku tabi nya lalu bejaku, “Nuan baka apai nuan ti lurus sereta mentas. Awakka Tuhan di serega merekat seduai melaki bini enggau mentua nuan. Puji Allah Taala, Iya udah ngasuh aku agi idup betemu enggau petunggal aku Tobias, ke nyau deka sebaka gamal enggau apai iya.”


text:
Maya nya, tiap hari Tobit ngira pengelama pejalai sida pulai mansang ngagai Rages. Nyau chukup maya anak iya patut datai tang lalu empai, dia Tobit lalu bejaku enggau bini iya,


text:
Tobit nguji merindang iya. “Umbas meh nya, wai,” ku iya. “Anang irau. Iya nadai utai ngachau. Nyangka bisi utai nanggul ti ngasuh sida lama. Kelimpah ari nya, pangan iya orang ke dikarap sereta kaban kitai. Anang ngasuh diri empu kelalu irau ke iya. Aku sigi arapka iya benung ba rantau jalai pulai.”


text:
Tang iya nyaut, “Anang mayuh jaku, tinggalka aku kediri! Anang nguji ngemelika aku. Anak aku udah parai.” Tiap hari iya pansut ari rumah ngagai jalai ti ditengah Tobias, deka ngemataka penatai iya sampai ke mata hari padam. Iya enggai diperindang orang. Lebuh iya pulai ke rumah, iya nyabak sereta enda tinduk sepemanjai malam, ngulitka anak iya. Pengerami melah pinang pengelama dua minggu ti udah disemaya Raguel ke anak iya Sarah datai ba ujung. Nya alai, Tobias mansang ngagai iya lalu minta, “Awakka aku pulai diatu. Apai indai aku tentu nadai agi arapka diri ulih meda aku baru. Minta kasihka nuan, awakka aku pulai. Aku udah madahka nuan gaya pendiau iya maya aku ninggalka iya.”


text:
Tang ku Raguel nyaut, “Anak, diau ditu meh enggau aku. Aku deka ngirum seruan ngagai apai nuan madahka iya nuan nadai utai ngawa.”


text:
Nya alai, Raguel tekala nya nyerahka Sarah ngagai Tobias. Iya mega meri Tobias setengah ari semua keresa iya: ulun, chapi, bedus, keledai, unta, gari, duit enggau perengka rumah.


text:
Raguel merap Tobias lalu merekat pejalai seduai, “Mupuk meh seduai, anak. Arapka seduai likun ba rantau jalai. Awakka Tuhan menua serega nyaga nuan enggau Sarah. Lalu awakka aku panjai umur lalu ulih meda anak seduai.”


text:
Udah nya Raguel bejaku enggau Sarah, “Mupuk meh enggau laki nuan lalu diau ba rumah mentua nuan. Belabuh ari diatu, sida nya meh apai indai nuan baka kami ke apai indai nuan. Awakka aku semina ninga rita ti badas pasal nuan sepemanjai umur aku.” Udah tembu bejaku, iya lalu ngemataka seduai mupuk. Udah nya Edna bejaku enggau Tobias, “Tobias anak aku, awakka Tuhan mai seduai selamat datai di rumah. Lalu awakka Iya ngasuh aku panjai umur lalu meda anak seduai. Tuhan nyadika saksi aku; aku nyerahka anak aku ngagai ibun nuan. Anang sekali-kali ngereja pengawa ti tau ngasuh ati iya tusah. Awakka seduai likun ba rantau jalai, Tobias. Belabuh ari diatu, Sarah nya meh bini nuan, lalu aku tu indai nuan. Awakka semua kitai betuah belimpah sepemanjai umur kitai.” Udah nya Edna nyium seduai iya, lalu ngemataka seduai iya mupuk.


text:
Lebuh Tobias ngejangka endur nya, iya gaga amat ati. Iya muji Tuhan serega enggau dunya, Raja bekuasa atas semua, laban pejalai iya mujur bendar, lalu iya besemaya deka bebasaka mentua iya sepemanjai umur sida.


text:
Lebuh Tobias angkat mulaika diri, iya gaga amat ati. Iya muji Tuhan serega enggau dunya, Raja semua dunya, laban pejalai iya mujur amat, lalu iya besemaya deka bebasaka Raguel enggau bini iya seumur seduai iya idup. Lebuh sida datai semak nengeri Kaserin, enda jauh ari Nineweh,


text:
Anang enda ingat mai empedu ikan.” Nya alai, seduai iya mansang dulu. Ukoi Tobias belanda nitihka seduai iya.


text:
Engkah empedu ikan ba mata iya. Ubat nya deka ngasuh seraput mata iya ngereyut ngambika nuan ulih ngelitika iya, lalu apai nuan ulih meda baru.”


text:
Anna belanda ngagai anak iya lalu merap iya sereta bejaku, “Anak aku, diatu aku udah meda nuan agi idup, nya alai, aku tau parai enggau lantang!” Iya lalu nyabak enggau ati gaga.


text:
Tobias mansang ngagai iya, megai empedu ikan. Iya nyepu mata apai iya, lalu ngetanka iya. “Apai, anang irau,” ku iya.


text:
Tobit lalu merap Tobias sereta nyabak gaga ati. Udah nya iya bejaku, “Anak, aku ulih meda nuan! Nuan meh penampak mata aku! Pujika Allah Taala. Puji Iya ketegal pemesai pengawa Iya. Puji semua melikat kudus Iya. Awakka Iya seruran merekat kitai. Pujika semua melikat iya selama-lama.


text:
Iya mai penyakit tu ba aku, tang diatu aku ulih meda anak aku Tobias!” Udah nya Tobias tama ke dalam rumah enggau ati gaga muji Tuhan enggau nyawa ti pemadu nyaris. Iya nusi ngagai apai iya pemujur iya. Iya ukai semina mai duit pulai, tang iya jadi enggau Sarah anak Raguel ke benung ba rantau jalai lalu deka datai enda lama da.


text:
Tobit gaga amat lalu muji Allah Taala lebuh iya nurun ngambat penatai menantu iya ba pintu besai nengeri nya. Lebuh orang Nineweh meda Tobit ulih bejalai kediri, enda diiring, sida alit ati.


text:
Tobit muji Allah Taala lalu madahka semua orang baka ni Allah Taala enggau pengasih Iya udah nyumanka mata iya. Lebuh Tobit betemu enggau Sarah, iya lalu ngelaluka menantu iya, “Lalu anak! Puji Allah Taala ketegal udah mai nuan ngagai kami. Awakka Allah Taala merekat apai nuan enggau seduai Tobias. Lalu meh ngagai rumah baru nuan. Awakka nuan seruran diberekat enggau pengerai enggau pengelantang. Tama meh anak!”


text:
Lebuh pengerami melah pinang tembu, Tobit ngangauka anak iya Tobias, lalu bejaku enggau iya, “Anak, anang enda ingat meri upah ngagai pangan ke enggau nuan bejalai, lalu anang enda ingat meri iya lebih ari upah.”


text:
Tobias nanya Tobit, “Apai, ba runding nuan, berapa patut diberi aku ke iya? Aku sanggup meri iya setengah ari semua utai ti dibai kami pulai.


text:
Iya mai aku pulai ke menua enggau selamat; iya ngambi duit ke aku ari Gabael; iya muru antu ari bini aku, lalu nyumanka mata nuan ti buta. Berapa penyampau ti lebih ari upah patut diberi aku ke iya?”


text:
Ku Tobit nyaut, “Beri ngagai iya setengah ari utai ti diambi iya ke nuan. Iya sigi patut bempu utai nya.”


text:
Udah nya Tobias ngangauka Rapael, lalu bejaku enggau iya, “Tu meh setengah ari utai ti diambi nuan ke aku. Nuan udah ngulihka iya; pulai meh ke rumah enggau selamat.


text:
Udah nya Rapael mai Tobit enggau Tobias ke tisi lalu bejaku, “Pujika Allah Taala, lalu tusi ngagai semua orang pasal utai ti badas ti udah dikereja Iya ngagai seduai ngambika sida mega deka ngemesaika Iya, lalu belagu muji Iya. Awakka semua orang nemu utai ti udah dikereja Allah Taala. Anang ngetu muji Iya.


text:
“Endang penemu ti manah nyimpan utai ti dipelalaika raja, tang utai ti dikereja Allah Taala endang patut dipadah di semua endur ngambika Iya dipuji sereta dikemesaika. Enti nuan ngereja utai ti badas, nadai penusah deka datai ba nuan.


text:
“Sigi lebih manah agi besembiang enggau ati ti lurus, lalu ngelantangka Allah Taala ngena jalai nulung orang ke seranta ari ti kaya sereta enda lurus. Manah agi meri ngagai orang seranta ari ti nugungka mas.


text:
Pementas ti baka nya deka ngelepaska nuan ari pemarai, lalu nuchi semua dosa nuan. Orang ke meri tulung ngagai orang seranta deka gayu guru,


text:
“Aku udah madah ngagai nuan, utai ti dipelalaika raja patut disimpan, tang utai ti dikereja Allah Taala endang patut dipadahka ngagai semua orang. Diatu aku deka madah ngagai seduai semua utai ti bendar, lalu aku nadai utai dipelalaika agi.


text:
Tobit, lebuh seduai Sarah besembiang ngagai Tuhan, aku meh ke mai sembiang seduai ngagai Iya ti bemulia. Aku mega ngereja pengawa baka nya tiap kali nuan nguburka orang ti parai.


text:
Lebuh nuan angkat ari mija lalu enda makai laban deka nguburka bangkai nya, Allah Taala ngasuh aku nguji nuan.


text:
Aku tu Rapael, siku ari tujuh iku melikat ke bediri di mua Tuhan ti bemulia besedia deka gawa ke Iya.”


text:
Iya ngasuh aku nulung nuan; aku ukai datai ngatika diri. Nya alai, belagu meh muji Allah Taala seumur-umur seduai idup.


text:
Lebuh seduai agi di dunya tu, seduai mesti muji Tuhan ti Allah Taala lalu meri terima kasih ngagai Iya. Diatu aku mesti pulai ngagai Iya ti ngirumka aku. Tulis meh semua utai ti udah nyadi ba seduai.”


text:
Seduai belabuh nanyi lagu puji, meri terima kasih ketegal semua pengawa besai ti udah dikereja Allah Taala lebuh melikat Iya Rapael begulai enggau seduai.


text:
Iya ngukum kitai, lalu udah nya ngayanka pengasih Iya ngagai kitai. Iya ngirumka kitai ngagai dunya pemati, udah nya Iya ngangkatka kitai ari pendam. Nadai orang ulih nyeliahka diri ari kuasa Iya.


text:
ba endur nya mega Iya nunjukka pemesai kuasa Iya. Awakka semua orang ke idup ninga jaku puji kita. Tuhan nya meh Allah Taala enggau Apai kitai belama.


text:
“Taja Iya ngukum kitai ketegal penyai kitai, Iya deka kasih, lalu mai kitai pulai ari mayuh bengkah alai kitai udah pambar pendiau.


text:
“Nguing meh ngagai Iya enggau pengabis ati enggau semengat kitai, diau taluk sereta ngasika Iya. Udah nya baru Iya malik lalu nulung nuan. Iya enggai ngelalaika diri agi. Ingatka pengawa ti dikereja Allah Taala ke kitai. Beri Iya terima kasih enggau pengabis ati kitai. Puji Tuhan ti pemadu lurus; kemesaika Raja ti meruan belama. “Taja aku dibuai ke menua bukai, aku deka meri terima kasih ngagai Tuhan, lalu deka becheritaka pengering Iya ngagai menua orang ke bedosa. ‘Lengkaka dosa kita, lalu kereja meh pengawa ti ngerinduka Allah Taala! Nyangka Iya deka meri nimet, sereta ngayanka pengasih.’


text:
“Aku muji Allah Taala aku sereta gaga ke pemesai kuasa Iya. Tiap bagi tubuh aku ngemesaika Raja Serega.


text:
“Jerusalem, nengeri kudus Allah Taala kitai, Iya deka ngukum nuan ketegal dosa bala kita, tang Iya deka ngayanka pengasih ngagai semua orang ke ngereja pengawa ti badas.


text:
Nya alai, beri terima kasih ngagai Tuhan laban Iya badas. Puji Raja ti meruan belama. Rumah Sembiang Nuan deka digaga baru, lalu nembiak Nuan deka lantang baru. “Awakka Tuhan meri pengelantang ngagai semua orang ke kena buai. Awakka bala nuan ti merinsa diibun Iya belama-lama iya.


text:
“Jerusalem, penampak nuan deka manchar terang atas semua dunya, lalu ari jauh mayuh bansa deka datai ngusung nuan. Bala sida deka datai lalu ngemesaika Tuhan Allah Taala nuan, sida deka mai pemeri ngagai Raja serega. Ba sebelah jalai, peturun nuan deka belagu puji enggau penuh pengaga, nama nuan ti nengeri dipilih Allah Taala deka meruan belama.


text:
Tulah meh semua orang ke nyakap nuan, ke ngerusak nuan, lalu mabak dinding nuan, ke ngerumpang lalu ngerubuh menara sereta nunu rumah nuan. Tang semua orang ke bebasaka nuan deka diberekat belama-lama iya.


text:
“Gaga meh Jerusalem ketegal pengelurus nembiak nuan; sida ke kena buai deka begumpul lalu muji Tuhan ti meruan selama iya.


text:
“Lantang meh semua orang ke rindu ke nuan lalu gaga meda nuan betuah belimpah. Sida ke ngulitka pemerinsa nuan diatu deka diau lantang; pengelantang nuan deka mai pengaga ngagai sida selama-lama iya.


text:
Jerusalem deka digaga baru lalu nyadi rumah Iya belama-lama. “Jerusalem, naka meh pengelantang aku lebuh uchu ambu aku ulih meda mulia nuan lalu meri terima kasih ngagai Raja Serega. “Pintu kota nuan deka digaga ari batu nilam enggau batu samerud, lalu semua kota nuan digaga ngena batu berega. Menara nuan deka digaga ari mas, lalu kubu sida digaga ari mas tulin.


text:
Lagu gaga ati deka didinga ari pintu kota nuan, lalu ari semua rumah nuan, orang deka manjung, ‘Puji Tuhan! Puji Allah Taala orang Israel!’ “Jerusalem, Allah Taala deka merekat bansa nuan lalu sida deka muji Nama Iya ti kudus belama iya.” Enggau jaku nya, Tobit ngujungka lagu puji iya.


text:
Tobit beumur 62 taun lebuh mata iya buta, tang udah iya ulih meda baru, iya idup senang lantang. Sekali da iya enggau gerah jari meri utai ngagai orang ke seranta, lalu iya mengkang muji Allah Taala sereta becheritaka pemesai kuasa Iya. Tobit parai enggau ati lantang lebuh umur iya 112 taun, lalu iya dikuburka enggau penuh basa di Nineweh.


text:
“Anak, bai anak nuan angkat diatu ngagai Media. Aku arap bendar ke ukum Allah Taala amat deka ninggang Nineweh munyi ti dipadahka nabi Nahum. Semua utai ti dipadahka nabi Allah Taala ngagai Israel pasal Nineweh enggau Asiria deka nyadi. Semua nya amat deka nyadi, ba maya ti ku Allah Taala. Aku arap amat ke semua utai ti dipadahka Allah Taala endang deka nyadi. Allah Taala enda bulaka semaya Iya. Likun agi nuan diau di Media ari ti diau di Asiria tauka di Babilon. Semua bala kitai ke bansa Judah ke diau di Israel deka pambar pendiau sereta diburu ari menua ti manah, lalu dibuai ngagai endur bukai. Serata menua Israel deka nyadi menua puang; Samaria enggau Jerusalem deka nyadi nengeri ti ditinggalka orang. Rumah Sembiang Allah Taala deka ditunu retung, lalu rusak enda lama.


text:
Tang Allah Taala deka kasihka nembiak Iya baru, lalu mai sida pulai ngagai menua Israel. Sida deka nirika Rumah Sembiang nya baru, tang enda ngemadas iya ke dulu suba sebedau maya ti patut. Tang lebuh maya nya datai, semua orang Israel deka pulai ari endur sida dibuai. Sida deka ngaga baru nengeri Jerusalem sebaka enggau pemanah iya ke suba. Sida deka nirika Rumah Sembiang Allah Taala nya baru di Jerusalem, nitihka padah bala nabi Israel.


text:
“Udah nya, semua bansa di dunya deka pulai ngagai Allah Taala. Sida deka nyembah Iya siku aja, Allah Taala ti amat, lalu ngelengkaka engkeramba ti mai sida tesat.


text:
Semua bansa di dunya deka muji Allah Taala lalu ngereja pengawa nundaka peneka Iya. “Lebuh maya nya, Allah Taala deka nyelamatka semua orang Israel ke udah talukka Iya. Iya deka mai sida ngagai Jerusalem, lalu ngasuh sida bempu menua Abraham. Dia sida deka diau likun belama iya. Semua orang ke rinduka Allah Taala enggau pengabis ati enggau semengat, deka gaga, tang orang bedosa enggau orang ke jai deka dibuai ari dunya.


text:
“Diatu, anak, titihka ajar aku. Sembah Allah Taala enggau ati ti lurus, lalu kereja meh pengawa ti ngerinduka Allah Taala.


text:
Ajar meh anak nuan ngereja utai ti manah. Ajar sida enda tau enda meri utai ngagai orang ti seranta, lalu asuh sida ingat belama muji Allah Taala enggau ati ti lurus.


text:
“Anak aku Tobias, angkat nuan ari Nineweh. Anang diau ditu. Udah nuan nguburka indai nuan tisi aku, angkat meh enggau jampat. Anang bemalam semalam da dalam kandang nengeri tu. Nengeri tu jai sereta penuh laban orang ke ngereja pengawa ti kamah. Orang ditu enda nemu malu. Ingatka pengawa ti dikereja Nadab ngagai aya iya Ahikar ke ngibun iya. Iya nguji munuh Ahikar lalu mejal iya bejalai ba pendam. Ahikar pulai ngagai penampak Allah Taala tang Allah Taala muai Nadab ngagai pemetang ke selama iya ketegal pengawa ti udah dikereja iya. Ahikar lepas ari panjuk pemati ke ditan Nadab, laban Ahikar udah enggau gerah jari meri utai ngagai orang ke seranta. Tang Nadab kena sintak pemarai lalu nya ti ngerusak iya.


text:
Nya alai diatu anak, nuan meda utai ti nyadi ba orang ti kiruh ke orang bukai, lalu baka ni pemarai nganti orang ke ngayahka orang bukai. Tang diatu aku nyau lemi bendar.” Udah nya sida ngalika Tobit ba peninduk iya. Iya parai sereta dikubur enggau basa ti besai.


text:
Lebuh bini Tobit parai, iya ditumbak berimbai enggau laki iya. Udah nya, Tobias enggau bini iya pindah ngagai Ekbatana di Media, seduai iya diau enggau Raguel, mentua Tobias.


text:
Tobias ngibun Edna enggau Raguel ke udah tuai enggau basa ti besai. Ke pengujung iya seduai parai lalu Tobias nguburka seduai iya di Ekbatana. Tobias bempu reta Raguel baka iya ke ngempu reta apai iya Tobit.


text:
Laban iya gayu, Tobias ulih ninga pasal pengerusak Nineweh, lalu meda Siasares raja menua Media ke nangkap orang, lalu ngaga sida nyadi ulun. Tobias muji Allah Taala ketegal Iya udah ngukum orang Nineweh enggau Asiria. Sekumbang iya idup, Tobias meri terima kasih ngagai Allah Taala ketegal pengawa ti udah dikereja Iya ngagai Nineweh.


text:
Rambau Raja Nebukadnesar merintah menua Asiria ari indu nengeri Nineweh, Raja Arpaksat merintah menua Media ari indu nengeri Ekbatana.


text:
Ngelingi Ekbatana Raja Arpaksat ngaga dinding 35 meter peninggi, lalu penebal iya 25 meter digaga ari lampang batu ti dipat, pemesai iya 1.5 meter lalu pemanjai iya 3 meter.


text:
Tiap pintu penama 35 meter peninggi, lalu buka iya 20 meter ngambika ulih ditengah bala soldadu raja nyengkaum bala soldadu ti bebaris mansa nya.


text:
Dalam taun ti keduabelas Raja Nebukadnesar nyadi raja, iya beperang ngelaban Raja Arpaksat ba emperan besai ngelingi nengeri Rages.


text:
Mayuh bansa bukai nyaup Raja Arpaksat, iya nya, semua sida ke diau ba menua ke bebukit, sida ke diau ba pemanjai Sungai Tigris, Sungai Eupratis, Sungai Hidaspes enggau sida ke diau ba emperan diperintah Raja Ariok ari Elam. Mayuh bansa bukai begulai enggau soldadu orang Heleud.


text:
Udah nya Raja Nebukanesar ari Asiria ngirumka pesan ngagai orang Persia enggau bansa bukai ke diau di barat, di menua Sisilia, Damaskus, Lebanon, Antilebanon, sida ke diau di tebing tasik,


text:
Pesan nya mega ditujuka ngagai orang ke diau di Samaria enggau nengeri ti ngelingi iya, enggau nuju sida ti di barat Sungai Jordan sampaika ngagai nengeri Jerusalem, Betani, Chelos, Kades enggau pelilih menua Gosen. Pesan nya mega dibai ngagai mayuh nengeri di Ejip baka Tapanes, Rameses, Tanis enggau Mempis enggau endur ba ulu Sungai Nile sampai ngagai entara menua Etiopia.


text:
Tang bala ke diau ba pelilih menua nya enda pedulika peminta Raja Nebukadnesar, lalu enggai enggau iya beperang laban sida enda takutka raja. Dalam penemu sida, raja nya nadai peluang menang. Orang ke dikirumka raja dikeleseka, lalu pulai puang enggau ati ti malu.


text:
Nya alai Raja Nebukadnesar ringat amat lalu besumpah ngena kuasa iya deka malas semua sida nya. Iya besumpah deka munuh semua orang ke diau di Sisilia, Damaskus, Siria, Moap, Amon, Judah enggau Ejip--semua orang ari Tasik Tengah ngagai Teluk Persia.


text:
Ba taun ti ketujuh belas Raja Nebukadnesar megai perintah, iya nguluka soldadu nyerang Raja Arpaksat. Semua soldadu Raja Arpaksat nyengkaum sida ke ngena kuda enggau sida ke ngena kereta kuda alah magang.


text:
Udah nya Raja Nebukadnesar nguasa semua nengeri dalam menua Media, lalu nyerang nengeri Ekbatana. Semua menara nengeri dialahka, semua pasar dirumpak, lalu pemanah gaya nengeri dirusak.


text:
Nebukadnesar enggau bala soldadu pulai ke Nineweh mai perapasan ti diulih sida ngayau. Dia sida belelak lalu begawai pengelama empat bulan.


text:
Dalam taun kelapan belas Nebukadnesar nyadi raja, kena hari kedua puluh dua dalam bulan keterubah taun nya, iya enggau bala penyanding penemu iya mutuska runding deka malas, lalu nyerang semua menua ke enggai nulung iya.


text:
Raja ngangauka semua orang ke gawa ke iya, nyengkaum bala pemesai perintah, lalu madah enggau silik baka ni semua menua nya enda nitihka jaku iya. Iya enggau bala pemesai perintah setuju deka munuh semua orang ke enggai nulung iya beperang. Udah nya baru iya madah baka ni sida patut nyerang.


text:
Ba pengujung aum, Raja Nebukadnesar bejaku enggau Holopernes ti kepala soldadu sereta nyadi lumur dua raja:


text:
“Aku, Nebukadnesar, raja besai di serata dunya, ngasuh nuan milih bala soldadau ti teleba beperang: 120,000 iku soldadu bejalai kaki enggau 12,000 iku soldadu nepan kuda.


text:
Tangkan sida, lalu asuh sida besedia nyerahka menua enggau ai nyadika tanda sida nyerah diri ngagai aku. Aku deka ngasuh sida ngasaika pemedis ati aku. Bala soldadu aku deka ngindik tiap jengkal tanah sida, lalu ngerampas reta pengaya sida.


text:
Aku deka ngisi lebak ngena bangkai sida, lalu deka nekat semua sungai ngena bangkai sida ngambika ai sungai nyegang.


text:
“Nyadi nuan, Holopernes, aku ngasuh nuan dulu bejalai ari aku, lalu ngambi semua menua. Enti sida nyerahka diri ngagai nuan, tan dulu nganti aku datai baru ngukum sida.


text:
Enti sida ngelaban nuan anang ngalau sida. Bunuh sida, lalu rampas reta enggau menua sida ngena kuasa nuan.


text:
Aku udah besumpah, berambunka nyawa aku enggau kuasa raja aku, aku bebendar deka ngereja utai nitihka sumpah aku.


text:
Titihka semua jaku aku. Ingat meh, aku tu raja nuan. Kereja meh enggau jampat semua utai ti diasuh aku.


text:
Iya milih 120,000 iku soldadu bejalai kaki ke pemadu landik beperang, enggau 12,000 iku soldadu ke pemadu landik ngena panah nepan kuda,


text:
Iya mega mai mayuh unta, keledai enggau penakan kuda kena mai perengka perang. Bedus, chapi enggau kambin mega dibai ke pemakai sida.


text:
Tiap soldadu nerima mayuh barang pemakai enggau gaji besai, iya nya, mas enggau pirak ari sarang reta raja.


text:
Udah nya Holopernes enggau semua soldadu iya angkat dulu ari Raja Nebukadnesar. Semua kereta kuda perang, raban soldadu ke nepan kuda enggau sida ke bejalai kaki mansang lalu ngalahka semua menua di barat.


text:
Bisi mega raban soldadu bukai enggau sida. Pemayuh sida enda ulih tiap, baka raban buntak tauka keresik di tanah.


text:
Tiga hari udah sida ninggalka nengeri Nineweh, sida datai ba emperan ngelingi Bektilet semak endur bebukit di utara Sisilia, lalu belangkau dia.


text:
Ari endur nya Holopernes enggau semua raban soldadu iya enggau sida ke ngena kereta kuda perang tama ngagai endur ti bebukit.


text:
Iya ngerusak abis lengis menua ti dipegai Libia enggau Lidia, lalu ngerampas reta tengkira orang Rasis enggau orang Ismail ti diau ba ujung menua puang di Chilian.


text:
Udah nya Holopernes ngelayang Sungai Eupratis lalu mansang nengah menua Mesopotamia. Iya ngerusak abis lengis nengeri ti bedinding sepemanjai Sungai Abron sampai ke tasik.


text:
Iya ngerampas menua Sisilia, lalu munuh tiap iku orang ti nagang iya. Iya mansang jauh sampai ke selatan entara menua Japet semak Arabia.


text:
Holopernes nurun ngagai emperan ngelingi Damaskus benung musin ngetau gandum, lalu nunu semua umai, munuh semua jelu tupi, nerumpak nengeri, ngerusak tanah endur bumai, lalu munuh semua orang ke biak.


text:
Ketegal nya, semua orang ti diau di sepemanjai Tasik Tengah enggau sida ti diau di nengeri Tire, Sidon, Sur, Osina, Jamnia, Asdot enggau Askelon teguran sereta takut magang.


text:
“Kami mengkang taluk ngagai nuan Raja besai Nebukadnesar. Kami sanggup betuaika nuan sereta nitihka jaku nuan.


text:
Semua rumah, tanah, kebun, jelu tupi enggau langkau kain diberi kami ke guna nuan nitihka peneka nuan.


text:
Holopernes nguluka bala soldadu Nebukadnesar nurun ngagai tebing Tasik Tengah. Iya ngasuh sida bejaga ba semua nengeri ti bedinding, lalu milih sekeda orang lelaki ba nengeri nya nyadi soldadu penabat.


text:
Mensia mayuh dalam nengeri nya enggau orang ti ngelingi menua nya nyambut penatai Holopernes enggau sengkilung bungai sereta ngajat nitihka rentak tabuh.


text:
Tang Holopernes ngerusak semua endur besembiang lalu nebang semua kayu kudus sida. Iya udah diasuh ngerusak semua petara menua ngambika semua raban bansa nyembah Nebukadnesar aja lalu besembiang ngagai iya baka besembiang ngagai siku petara.


text:
lalu nirika kem entara Geba enggau Saitopolis. Iya diau dia sebulan nugungka bekal ke bala soldadu iya.


text:
Orang Judah ninga berita pasal pengawa ti dikereja Holopernes kepala soldadu raja Nebukadnesar ngagai bansa bukai. Sida ninga baka ni iya ngerampas sereta ngerusak semua rumah sembiang sida.


text:
Semua sida takut, lalu irauka iya ngereja pengawa ti sebaka di Jerusalem enggau Rumah Sembiang Tuhan ti Allah Taala sida.


text:
Sida baru udah mulaika diri ngagai menua Judah ari menua endur sida dibuai, lalu nyerahka baru ngagai Allah Taala, Rumah Sembiang, perengka iya enggau alta ti udah kamah laban munsuh.


text:
Nya alai, sida ngirumka jaku tangkan ngagai serata kandang menua di Samaria enggau ngagai nengeri Kona, Bet Horon, Belmin, Jeriko, Koba, Aisora enggau ngagai Lebak Salem.


text:
Sida tekala nya diau ba tuchung bukit lalu ngaga kota ke semua genturung pendiau ba sebelah bukit, nugungka pemakai nyediaka diri deka beperang. Sida benasip laban baru udah badu ngetau.


text:
Imam Besai Joakim ke bisi di Jerusalem lebuh maya nya, nulis ngagai orang ba nengeri Betulia enggau Betomestaim ti betimpai enggau Lebak Jesril semak Dotan.


text:
Iya ngasuh sida nguan semua jalai masuk di sebelah bukit nuju menua Judah. Dia nyamai endur sida nanka diri laban jalai nya mit, semina chukup alai dua iku begelih.


text:
Semua orang Israel enggau bini anak sida, jelu tupi, orang kampar, ulun enggau orang gaji ngena gari guni.


text:
Sida mega ngebab alta enggau guni lalu sida ke lelaki, indu, enggau bala anak mit di Jerusalem ningkap ba tanah di mua Rumah Sembiang; sida ngerabu pala enggau abus. Sida begulai besembiang bebendar ngagai Allah Taala, lalu minta ari Iya ngambika anak bini sida enda ditaban, lalu menua sida enda dirusak. Sida minta ari Iya ngambika orang bansa bukai enda ulih ngerusak Rumah Sembiang peneka ati sida, lalu bebasaka iya.


text:
Tuhan ningaka sembiang sida sereta meda penusah sida. Orang Judah di Jerusalem lama bepuasa di mua Rumah Sembiang Tuhan ti Pemadu Bekuasa.


text:
Imam Besai Joakim, bala imam enggau bala bukai ke gawa ba Rumah Sembiang Tuhan ngena gari guni lebuh sida meri piring tunu tiap hari, piring peneka ati ari orang mayuh enggau piring ti deka ngamatka semaya.


text:
Sida ngerabu abus atas labung lalu besembiang enggau nyawa ti inggar ngagai Tuhan, minta Iya kasih ke semua orang Israel.


text:
Lebuh Holopernes, kepala soldadu Asiria ninga orang Israel udah besedia deka beperang, udah ngempang semua jalai di bukit, udah nguta tuchung bukit, lalu udah ngempang jalai ba emperan,


text:
iya ringat amat. Iya ngangauka semua tuai-tuai perintah orang Moap, bala kepala soldadu orang Amon enggau semua gabenor ba kandang menua sepemanjai tebing Tasik Tengah,


text:
lalu bejaku enggau sida, “Kita diau di menua Kanaan, nya alai padahka aku pasal mensia ke diau ba bukit. Nengeri ni ti endur sida diau? Ni pemayuh soldadu sida? Ari ni penatai kuasa enggau pengering sida? Sapa raja nguluka soldadu sida?


text:
Ari semua bansa di barat, nama kebuah sida aja ke enggai datai betemu sereta nyerah diri ngagai aku?”


text:
Udah nya Akior, tuai orang Amon nyaut Holopernes, “Tuan, enti nuan deka ningaka aku, aku deka madah ngagai nuan pasal orang ke diau ba bukit semak kem nuan. Aku enda bulaka nuan.


text:
ke udah ngelengkaka adat lama aki ini sida lalu nyembah Allah Taala ti di serega. Udah nya, sida diburu ari menua sida empu laban sida enggai nyembah petara aki ini sida. Lalu sida rari ngagai Mesopotamia, endur sida netapka diri sereta lama diau dia.


text:
Udah nya Allah Taala sida ngasuh ninggalka Mesopotamia lalu mansang ngagai menua Kanaan. Sida diau dia lalu kaya amat laban mayuh mas, pirak enggau jelu tupi.


text:
Udah nya, maya menua Kanaan ditinggang lapar pungkang, orang Israel tu pindah ngagai menua Ejip lalu diau din sampaika sida bulih chukup pemakai. Benung sida diau din, sida nyadi bansa ti besai enda ulih itung.


text:
Raja menua Ejip lalu bemunsuh enggau sida. Iya ngambi peluang ngasuh bekereja ngaga batu bata. Iya merinsaka sida, lalu ngaga sida nyadi ulun.


text:
Tang sida besembiang ngagai Allah Taala sida, lalu Iya ngasuh penusah besai ninggang orang Ejip dataika sida nadai daya agi. Lebuh orang Ejip muru sida pansut ari menua nya,


text:
lalu ngiring sida ba sepemanjai jalai nuju Sinai enggau Kades Barnea. “Orang Israel muru semua orang ke diau di selatan menua Kanaan,


text:
lalu diau di menua Amon, ngeluska orang Hesbon, ngelayang Sungai Jordan, lalu bekuasa ba kandang menua ti bebukit.


text:
Sida muru orang Kanaan, orang Peris, orang Jebus, orang Sikem enggau orang Girgas. Orang Israel diau ba bukit nya chukup lama.


text:
Tang enti sida enda ngasika Iya, sida deka alah besai dalam semua perang, lalu ngujungka sida ditangkap lalu ditaban ngagai menua bukai. Rumah Sembiang Allah Taala sida dirubuh lalu nengeri sida diwan munsuh sida.


text:
Tang diatu sida iya udah pulai baru ngagai Allah Taala sida. Sida udah pulai ari menua ti endur sida pambar. Sida ngerampas baru nengeri Jerusalem endur ti bisi Rumah Sembiang. Sida mega diau ba sebelah bukit ti lama nadai diwan mensia.


text:
Tang enti sida ngasika Allah Taala sida, manah agi nuan anang ngachau sida laban Iya deka nulung sida, lalu kitai deka malu di serata dunya.”


text:
Udah Akior tembu bejaku, dia semua orang ke bediri ngelingi kem nya manjung madahka diri enda besetuju. Bala pemesai Holopernes, orang Moap enggau orang ti datai ari tebing Tasik Tengah minta Akior dibunuh.


text:
“Nama kebuah kitai takut ke bansa Israel?” Ku sida nanya. “Sida nya lemi; sida enda kering nanka diri.


text:
Lebuh orang mayuh badu ragak, dia Holopernes bejaku ngagai Akior di mua sida ke datai ari tebing Tasik Tengah, orang Moap enggau soldadu orang Amon.


text:
“Akior, sapa nuan tu tak begah-begah ngapa bejaku munyi nabi? Sapa nuan tu ke enda ngasuh kami beperang ngelaban orang Israel laban Allah Taala sida deka nyaga sida? Semina Nebukadnesar aja ti petara kitai. Iya deka ngasuh bala soldadu munaska orang Israel ari dunya tu. Allah Taala sida enda ulih nulung sida.


text:
Tang kitai nembiak Nebukadnesar deka mudah ngalahka sida baka ti ngalahka siku orang aja. Sida enda ulih ngelaban kitai.


text:
Bukit deka basah laban darah sida, lalu lebak deka penuh laban bangkai sida. Udah kitai nyerang, sida iya deka abis lengis. Tu meh utai diasuh Nebukadnesar ti bekuasa atas dunya. Iya enda bejaku ngapa.


text:
Akior, nuan tu nadai guna. Nuan tu semina orang gaji bansa Amon. Nuan bejaku baka orang ti aum juak. Nuan deka badu meda aku nyentuk ngagai maya aku datai baru lalu ngukum orang Israel ke udah nyadi ulun.


text:
Lalu lebuh aku pulai ila, nuan deka dibunuh soldadu aku. Nama nuan deka masuk dalam list nama orang ke parai.


text:
“Diatu bala aku deka mai nuan ngagai bukit lalu nuan deka ditinggalka ba siti ari nengeri orang Israel.


text:
Akior, nama kebuah nuan baka ke tusah ati? Kati dalam runding nuan nengeri nya enda alah laban aku? Aku deka bejalaika semua atur; ila nuan meda!”


text:
Udah nya, Holopernes ngasuh bala iya ke nganti ba langkau nangkap Akior, lalu mai iya ke Betulia sereta nyerahka iya ngagai orang Israel.


text:
Nya alai, sida nangkap Akior lalu mai iya pansut ari kem soldadu nuju lebak. Ari nya sida mai iya ngagai bukit, nyentukka datai ba mata ai di baruh Betulia.


text:
Lebuh orang ba nengeri nya tepedaka sida datai, sida lalu ngambi senyata sereta belanda ngagai tuchung bukit. Tiap iku orang ti ngena pangwang ke senyata sida, nikauka batu ngagai bala soldadu Holopernes, lalu nya ke nagang sida niki ke atas bukit.


text:
Orang Asiria nadai jalai bukai tang belindung sebelah tisi bukit. Dia sida nanchang Akior lalu ninggalka iya garing-garing ba kaki bukit. Udah nya sida pulai ngagai Holopernes.


text:
Lebuh orang Israel nurun ari Betulia, sida muka tanchang Akior lalu mai iya ngagai nengeri. Sida lalu mai iya ngagai bala tuai perintah di nengeri nya,


text:
ti dipegai Usiah anak Mikah ari raban bansa Simeon, Kabris anak Gothoniel, enggau Karmis anak Melkiel.


text:
Bala tuai perintah ngempuruka tuai raban bansa, lalu semua orang indu enggau orang ke biak datai enggau begempuru. Akior dibai ngagai mua orang mayuh, lalu Usiah belabuh nanya iya.


text:
Akior nusi ngagai sida pasal utai ti disebut ba aum kunsil perang Holopernes. Iya mega nusi utai ti disebut iya ngagai bala pemesai Asiria, lalu baka ni Holopernes tinggi jaku pasal utai ti deka dikereja iya ba orang Israel.


text:
“O Tuhan Allah Taala ti di serega, peda gaya penyumbung munsuh kami ti deka ngemalu nembiak Nuan! Kasihka kami lalu tulung meh kami.”


text:
Udah orang badu betugung, Usiah mai Akior ngagai rumah iya, endur muka makai besai ke tuai-tuai raban bansa. Semalam-malam sida besembiang ngagai Allah Taala orang Israel minta tulung iya.


text:
Hari siti Holopernes ngempuruka semua soldadu iya enggau bala ke nyukung iya. Bala soldadu nya mayuh amat. Penyampau sida soldadu ke bejalai kaki 170,000 enggau 12,000 soldadu ti nepan kuda, enda nyengkaum soldadu ti ngemataka senyata perang. Iya ngasuh sida mansang ngagai Betulia, ngipa semua jalai ba sebelah bukit, lalu nachahka orang Israel. Nya alai, sida angkat,


text:
lalu ngaga kem ngimbai mata ai ba lebak semak Betulia. Kem soldadu nya besai amat. Pemesai iya ngelekai ngagai nengeri di Dotan nyentuk ngagai Balbaim, lalu pemanjai iya belabuh ari Betulia ngagai Siamon, nunga Lebak Jesril.


text:
Lebuh orang Israel meda pemayuh bala soldadu nya, sida takut amat lalu bejaku enggau pangan diri, “Bala soldadu nya deka makai semua utai ti dipeda sida. Semua pemakai ti di bukit, di lebak enggau di munggu enda chukup diempa soldadu ti ngemayuh nya.”


text:
Taja sida takut, semua orang Israel ngambi senyata, ngidupka api ke tanda ba menara, lalu bejaga sepemanjai malam.


text:
Iya meresa semua jalai ngagai nengeri enggau ngagai mata ai. Iya ngerampas matai ai, lalu ngasuh soldadu bejaga dia sebedau iya mulaika diri ke kem.


text:
Semua tuai soldadu bansa Edom enggau bansa Moap begulai enggau tuai soldadu ke datai ari tebing Tasik Tengah datai ngagai Holopernes lalu bejaku,


text:
Orang Israel tu enda bepanggai ba senyata sida tang bepanggai ba peninggi bukit ke endur sida diau laban bukit nya tusah ditiki.


text:
Diau meh ba kem nuan, lalu awakka bala soldadu nuan tetap ba endur sida diau. Semina asuh bala soldadu nuan nyaga mata ai ke di kaki bukit,


text:
laban endur nya alai sida di Betulia ngambi ai. Udah nya, lebuh sida nyau deka parai aus, sida deka nyerahka diri ngagai nuan. Lebuh maya nya, bala kami deka niki ke tuchung bukit ke semak nya, alai kami ngaga kem lalu bejaga ngambika sida enda rari ninggalka nengeri nya.


text:
Semua sida, lelaki, indu enggau anembiak deka mati lapar. Sebedau kitai nachahka sida, jalai deka penuh laban bangkai sida.


text:
Holopernes enggau semua bala pemesai iya lantang ati enggau perambu nya, nya alai iya meri atur ngambika perambu nya dikereja.


text:
Orang Moap enggau 5,000 orang Asiria mindahka kem sida ke lebak ngambika nguasa pun penatai ai nengeri nya.


text:
Orang Edom enggau orang Amon niki ke bukit lalu ngaga kem sida betentang enggau nengeri Dotan. Sida ngirumka sekeda bala sida tunga ke Akraba, semak Kusi ti ngimbai Sungai Mokmur. Bala soldadu Asiria ti bukai ngaga kem di lebak. Kem sida ngelekai sebelah menua nya laban langkau enggau perengka perang sida bangat mayuh.


text:
Udah nya, orang Israel ngangauka Tuhan Allah Taala sida minta tulung. Sida nyau takut laban sida udah dikelinggi bala munsuh lalu enda ulih rari.


text:
Semua soldadu Asiria - soldadu ke bejalai kaki, soldadu ngena kereta kuda enggau soldadu ke nepan kuda ngelulung Betulia pengelama tiga puluh empat hari, datai ke nengeri nya nadai agi ai.


text:
Bala anembiak nyau lemi tulang; di tiap endur sebelah nengeri bala sida ke indu enggau sida ke biak luput. Semua sida lemi tulang magang.


text:
Semua orang ke diau ba nengeri nya, indu lelaki enggau anembiak begelumu ngelingi Usiah enggau bala pemesai nengeri nya, lalu mantah enggau nyawa ti inggar, ku sida,


text:
“Allah Taala deka ngukum kita ketegal semua pengawa ti udah dikereja kita ngagai kami laban kita enggai bebaik enggau orang Asiria.


text:
Nadai siku orang nulung kitai diatu! Allah Taala udah nyerahka kitai ngagai kuasa sida. Kitai tu lemi tulang nyau deka parai aus.


text:
Kangauka orang Asiria diatu lalu nyerah diri ngagai sida. Awakka Holopernes enggau bala soldadu iya ngambi nengeri lalu ngerampas reta.


text:
Manah agi kitai nyadi orang tangkap. Sida deka ngaga kitai nyadi ulun, asal meh kitai agi ulih idup. Lalu kitai enda deka meda bala bini enggau anak kitai mati.


text:
Serega enggau dunya nyadi saksi ngelaban kita, pia mega Allah Taala kitai, Tuhan aki ini kitai, ke ngukum kitai ketegal dosa sida enggau dosa kitai. Kitai semina ulih ngarap sereta besembiang ngambika penusah ti besai tu enda ninggang kitai sehari tu.”


text:
Udah nya ku Usiah bejaku enggau sida, “Anang kita lemi ati! Awakka kitai nganti lima hari da ngambika meda sekalika Tuhan Allah Taala kitai deka kasih ke kitai. Tentu Iya enda sekali-kali ninggalka kitai.


text:
Tang enti nadai penyaup datai udah lima hari, nya baru aku deka ngereja nitihka utai ti disebut kita.”


text:
Usiah lalu ngasuh sida pulai. Semua orang lelaki pulai ngagai endur bejaga, lalu sida ke indu enggau anembiak pulai ngagai rumah diri empu. Semua sida ba nengeri nya nadai daya agi.


text:
Lebuh maya nya Judit bisi ninga pemutus penemu Usiah. Judit anak Merari, uchu Oks enggau ichit Josep. Josep tu peturun Osiel, Elkiah, Ananias, Gideon, Rapaim, Ahitup, Elijah, Hilkiah, Eliap, Natanael, Salamiel, Sarasadai enggau Israel.


text:
Iya luput kena panchar panas benung ngemataka orang gawa di umai. Iya parai di rumah iya di Betulia lalu dikuburka ba pendam sida sebilik ba umai entara Dotan enggau Balamon.


text:
Enggau ati ti tusah iya ngaga siti endur di atas perabung rumah iya lalu diau dia. Iya ngena kain guni ke tanda iya ngulit.


text:
Sekumbang iya balu, iya bepuasa. Iya enda bepuasa ba maya ti enda tau bepuasa, iya nya, sehari sebedau hari sabat; hari sabat nya empu, ba hari mantar Gawai Bulan enggau ba hari besai nya empu, sereta enggau ba semua hari besai ti diintu orang Israel.


text:
Judit indu ti bajik amat. Laki iya ninggalka iya mas, pirak, kuli enggau ulun, jelu tupi enggau umai ti besai, lalu iya majak ngemataka semua utai nya.


text:
Judit ninga pemalat serabana orang ngelaban Usiah ketegal suntuk ai, lalu nya ngasuh sida nyau kurang pengarap. Iya mega nemu ketegal serabana orang, Usiah deka nyerah nengeri nya ngagai orang Asiria udah abis timpuh lima hari.


text:
Judit ngirum kuli indu iya ti bejalaika dagang iya, mesanka Usiah, Kabris enggau Karmis, pemesai ba nengeri nya, datai ngagai rumah iya.


text:
Lebuh bala pemesai nya datai, Judit bejaku ngagai sida, “Uji dingaka aku. Kita tu tuai orang Betulia, tang kita salah jaku enggau orang sehari tu. Kita enda patut sekali-kali besemaya di mua Allah Taala, madahka diri deka nyerahka nengeri tu ngagai munsuh enti Tuhan enda datai nulung kitai dalam kandang sehari dua tu.


text:
Nama kuasa nuan nguji Allah Taala baka pengawa ti dikereja nuan sehari tu? Sapa nuan ngaga diri baka Allah Taala ngaduka pekara mensia?


text:
Kita enda ulih beratika utai dalam ati mensia. Berani kita nguji macha runding enggau pikir Allah Taala, lalu nukuka penemu iya! Baka ni kita tau ngumbai diri meretika Allah Taala, ti Pengaga? Anang kita baka nya. Kita mesti badu ngeringatka Allah Taala Tuhan kitai!


text:
Enti Iya enda datai nulung kitai dalam kandang lima hari tu, iya agi ulih nyelamatka kitai sebarang maya ni ku Iya. Tauka Iya ngelakka munsuh kitai ngerusak kitai.


text:
Tang kita enda patut ngeletak atur ke Tuhan Allah Taala kitai! Kati dalam runding kita Iya sebaka enggau kitai? Kati ba runding kita, Iya ulih dibai betawar tauka ngansak Iya meri pemutus?


text:
Enda! Tang kitai patut minta tulung Allah Taala lalu besabar nganti Iya nyelamatka kitai. Enti Iya deka, Iya nyaut kangau kitai ke minta tulung Iya.


text:
Kitai enda nyembah petara digaga jari mensia. Nadai siku ari bansa kitai kala nyembah petara digaga jari mensia taja aki ini kitai kala ngereja nya.


text:
Nya meh kebuah Allah Taala ngasuh munsuh sida munuh sida, lalu ngerampas semua utai ti dikemisi sida. Balat amat sida alah!


text:
Tang laban kitai nyembah Tuhan siku aja, nya alai kitai tau andal Iya enda nulak kitai tauka sekeda ari bala kitai.


text:
“Enti nengeri kitai dirampas munsuh, semua menua Judah deka dirusak, lalu Rumah Sembiang di Jerusalem deka dirumpak. Lalu Allah Taala deka ngasuh kitai mayar ngena nyawa kitai empu enti kitai ngelakka Rumah Sembiang dikamahka munsuh.


text:
Iya deka ngasuh kitai betanggungjawab ke bala kitai ti parai enggau bala kitai ti kena tangkap, enggau ke pengerusak menua pesaka kitai. Kitai deka dipejai lalu dikeleseka bansa ti beulunka kitai.


text:
Kitai nadai bulih sebarang penguntung ari munsuh enti kitai nyerah diri ngagai sida diatu. Enti kitai nyerahka diri, Tuhan Allah Taala kitai deka meda pemalu kitai.


text:
“Anang pangan aku, kitai patut meri chunto ngagai bansa kitai. Utai ti deka nyadi ba sida, ba Rumah Sembiang enggau ba alta bepanggai ba kitai.


text:
Tuhan Allah Taala kitai nguji kitai baka Iya ti nguji aki-ini kitai, lalu kitai patut meri terima kasih ngagai Iya ketegal utai nya.


text:
Ingat meh baka ni Iya nguji Abraham enggau Isak, enggau utai ti nyadi ba Jakop lebuh iya bekereja nyadi pengibun bedus enggau aya iya Laban di Mesopotamia.


text:
Allah Taala enda nguji penaluk kitai baka pemalat Iya nguji sida. Allah Taala enda ngukum kitai ketegal deka malas, tang nangkan kitai ti nyembah Iya.”


text:
Tu ukai baru iya nuan mansutka penemu ngenalam nya. Kenyau ari nuan agi mit kami udah ngelala pemereti enggau pemansau runding nuan.


text:
Tang bala kitai deka parai ketegal aus. Sida mejal kami nyebut utai ti dikereja kami lalu kami ngaga semaya ti enda ulih diubah.


text:
Nya alai diatu, ketegal nuan indu ti kering pengarap, besembiang meh ke bala kitai, minta Tuhan ngasuh hari ujan menuhka tempayan ai kena mulaika pengering tubuh kitai.”


text:
Malam tu, kita tiga mesti bejaga ba pintu kuta ngambika aku enggau kuli aku ulih pansut ari nengeri tu. Sebedau hari kita deka nyerahka diri nitihka semaya, Tuhan deka ngena aku nyelamatka orang Israel.


text:
Tang kita anang nanyaka nama utai ti deka dikereja aku; ila aku madahka kita lebuh utai tu udah tembu.”


text:
Usiah enggau pemesai bukai bejaku ngagai iya, “Kami nyukung nuan. Mupuk meh nuan enggau selamat. Lalu awakka Tuhan Allah Taala kitai ngiring nuan bebalas ngelaban munsuh kitai.”


text:
Udah nya Judit ngerabuka abus atas pala iya, lalu muka baju iya ti manah awakka baju guni iya dipeda. Iya lalu meremika pala iya. Lemai nya, benung menyan ditunu ba Rumah Sembiang di Jerusalem, Judit besembiang enggau nyawa ti inggar:


text:
“O Tuhan, Allah Taala aki aku Simeon, ingatka baka ni nuan nyikap Simeon enggau pedang kena bebalaska penyai orang bansa bukai ti nangkap Dina ti dara bungas lalu nyarikka baju iya. Sida nelanjai, masung lalu ngemaluka iya taja nuan enda ngasuh sida ngereja nya.


text:
Nya meh kebuah nuan ngasuh bala tuai sida dibunuh--ba katil endur sida masung indu nya. Nuan ngerusak semua sida, bala ulun, bala anak raja enggau bala raja ti megai kuasa.


text:
Nuan ngasuh bini sida ditaban, anak indu sida ditangkap enggau reta tengkira sida diempu orang Israel, bansa ti dipilih nuan, ke rindu ngereja peneka nuan. Bala menyadi Dinah ti lelaki ringat amat laban pengawa nya ngemalu sida sebilik, nya alai, sida ngangauka Nuan minta tulung. “O Allah Taala aku, dinga meh sembiang aku ti balu.


text:
Jari nuan ngiring semua utai ke nyadi, utai ke bedau enggau ke udah. Nuan udah ngatur semua utai nya-utai ti nyadi diatu enggau utai ti bedau nyadi. Semua atur nuan selalu nyadi magang.


text:
Nama-nama utai ti dikedeka nuan nyadi, nyadi magang. Nuan dulu nemu semua utai ti deka dikereja nuan, lalu nuan mega nemu semua pemutus penemu ti deka digaga nuan.


text:
Kediatu, bansa Asiria kering ari ke udah; sida temegahka bala soldadu sida. Sida bepangai ba senyata sida tang sida enda nemu nuan meh Tuhan ti madamka perang. Tuhan meh nama Nuan.


text:
Ulih pengeringat nuan, kena meh kuasa nuan ngerusak pengering soldadu sida. Sida berunding deka ngamahka Rumah Sembiang endur nuan disembah. Sida mega deka ngerusak sukut alta nuan ngena pedang.


text:
Peda meh penyumbung sida! Tunjukka pengeringat nuan ngagai sida! Aku tu semina indu balu, tang beri meh aku pengering kena ngereja utai ti deka dikereja aku.


text:
Kena meh jaku tipu aku munuh semua sida, enda ngira tuan tauka ulun. Awakka pengering siku orang indu ngemalu sida.


text:
Kuasa nuan enda bepanggai ba pemesai enggau pengering soldadu. Nuan meh Allah Taala ke nulung orang ti baruh ati, lalu orang ke kena tekan. Nuan nyukung lalu ngibun orang ke lemi sereta nadai daya. Nuan nyelamatka sida ti nadai pengandal.


text:
Diatu dingaka sembiang aku O Allah Taala aki aku Simeon, Allah Taala ti dikarapka orang Israel, raja serega enggau dunya, pengaga semua sungai enggau semua tasik, raja semua utai. Dingaka sembiang aku


text:
lalu asuh jaku tipu aku ngenelih lalu munuh sida ke deka ngerusak sempekat nuan enggau Rumah Sembiang nuan ti kudus, lalu ngelaban Bukit Sion enggau menua ti diberi nuan ke nembiak nuan.


text:
Awakka semua raban orang Israel ngelala nuan Allah Taala ti pemadu bekuasa lalu semina nuan siku aja ti ngibun bansa Israel!”


text:
iya bediri lalu ngangauka ulun indu iya. Udah nya iya lalu ngagai rumah ke selalu endur iya lebuh Hari Sabat enggau hari besai.


text:
Iya muka baju guni enggau baju ti dikena iya balu. Iya mandi lalu ngena minyak wangi ti berega. Iya besugu lalu nanchang buk iya ngena riben. Iya begari ngena gari ti manah ti selalu dikena iya maya bisi pengerami besai lebuh laki iya Manasi agi idup suba.


text:
Iya masukka kasut enggau ngepan mas; tinchin, antin, marik, tumpak enggau kerunchung. Iya nganta ngambika bajik dipeda tiap lelaki ke dipansa iya.


text:
Judit meri ulun iya ti indu kambut kulit kena mai wain anggur enggau siti kebuk minyak ngambika dibinching iya. Iya ngisi siti kambut enggau lingkau girau, kuih ti digaga ari buah ti rangkai, enggau sekeda tuku roti ti digaga nitihka adat pemakai bansa Judah. Iya mungkus semua pemakai nya enggau bejimat lalu disua ngagai ulun iya.


text:
Udah nya seduai ngejangka rumah lalu tama ngagai pintu penama Betulia endur seduai tetemuka Usiah enggau pemesai nengeri nya, Kabris seduai Karmis ke benung jaga.


text:
Lebuh sida lelaki nya meda Judit udah beganti gari lalu nganta, sida tekenyit meda pemajik iya. Ku sida bejaku enggau iya,


text:
“Awakka Allah Taala aki ini kitai merekat nuan ngambika pengawa ti deka dikereja nuan mujur lalu meri mulia ngagai Jerusalem enggau pemenang ngagai orang Israel.” Judit besembiang


text:
lalu bejaku, “Asuh sida muka pintu ke kami duai. Aku diatu benung mansang deka ngereja semua pengawa ti udah dikerandauka kitai.” Udah nya, sida ngasuh orang biak muka pintu ke seduai.


text:
Judit enggau ulun iya ngejangka nengeri nya. Sida ke lelaki ngemataka seduai bejalai nurun bukit, nuju ngagai lebak, nyentukka seduai nadai dipeda agi.


text:
Sida nangkap Judit lalu nanya iya, “Nama bansa nuan? Ari ni penatai nuan, lalu kini ke tunga pejalai nuan?” Saut iya, “Aku tu bansa Hebrew, tang aku lari ari bansa aku laban Allah Taala deka ngasuh kita ngerusak sida.


text:
Aku benung ba rantau jalai deka betemu enggau Holopernes, kepala soldadu, deka madahka iya berita ti betul. Aku ulih nunjuk ngagai iya baka ni niki ngagai bukit lalu ngalahka menua nya enggau nadai siku kita bebadi.


text:
“Nuan udah ngidupka seput diri datai kitu deka betemu enggau kepala soldadu kami. Sekeda bala kami deka mai nuan ngagai kem Holofernas, lalu nuan deka betemu enggau iya.


text:
Anang takutka iya. Tusi aja ngagai iya utai ti udah dipadah nuan ngagai kami, lalu iya deka manah enggau nuan.”


text:
Orang ba kem Asiria begau ninga berita penatai Judit. Berita nya ngelekai ari kem siti ngagai kem siti. Lebuh Judit bediri di luar kem Holopernes nganti diri dibai betemu enggau iya, mayuh soldadu Asiria datai lalu bediri ngelingi Judit.


text:
Sida alit ati meda pemajik iya lalu berunding baka ni gamal bansa Israel. Ku sida, “Sapa tau ngeleseka bansa ti ngembuan indu ti ngemajik nya?” Sida betanya ngagai pangan diri. “Badas kitai munuh semua pungka lelaki sida. Enti enda pia, bansa Judah deka nguasa serata dunya.


text:
Holopernes benung belelak ba katil iya ngena kibung ti ditenun ngena ubung kelabu enggau benang mas sereta dilagu ngena batu perenching biru enggau batu ti berega bukai.


text:
Lebuh sida madahka iya Judit udah datai, Holopernes pansut ngagai mua kem iya entudi bala ulun ke mai kelita pirak.


text:
Lebuh Judit datai semak Holopernes enggau bala kuli iya, sida tegenung meda pemajik iya. Iya nyungkurka diri di mua Holopernes tang bala kuli Holopernes ngangkatka iya.


text:
Holopernes bejaku enggau Judit, “Anang irau lalu anang takut. Aku enda kala ngemediska sebarang orang ti deka betuaika Nebukadnesar ti raja semua dunya.


text:
Tang padahka aku nama kebuah nuan ninggalka sida lalu datai ngagai kami? Nuan deka selamat ditu. Anang takut! Kami enda munuh nuan malam tu, lalu nuan nadai penusah dudi ila.


text:
Nadai orang deka medis nuan ditu. Tiap iku sida deka ngibun nuan enggau badas baka sida ngibun bala kuli tuan aku, Nebukadnesar.”


text:
Udah nya Judit bejaku enggau Holopernes, “Kemendarka aku bejaku enggau nuan tuan aku, lalu dingaka utai ti deka disebut aku. Aku deka madahka nuan utai ti amat.


text:
Enti nuan nitihka jaku aku, Allah Taala deka ngereja utai ti besai ke nuan, lalu nuan tuan deka mujur ba pengawa ti udah diperambuka nuan.


text:
Aku deka besumpah ngagai nuan ngena pengidup enggau pengering Nebukadnesar ti raja semua dunya, nguasa semua utai idup ti ngirumka nuan. Ketegal pengawa ti dikereja nuan ukai semina mensia aja deka nyadi nembiak iya, tang jelu siga, jelu tupi enggau burung nitihka jaku iya. Ketegal nuan, Nebukadnesar enggau menua ti diperintah iya deka kaya.


text:
Kami udah ninga pasal pengelandik enggau pemintar nuan. Semua dunya nemu nuan kepala soldadu ke pemadu landik di serata menua pegai Asiria.


text:
Akior diselamatka orang Betulia lalu udah nusi ke kami utai ti disebut iya dalam aum kunsil perang nuan.


text:
Nya alai, tuan, anang enda pedulika utai ti udah dipadahka Akior ke nuan. Nuan enda tau enda beratka jaku iya laban nya amat. Nadai siku orang ulih ngemedis tauka ngalahka bala kitai semadi meh bala kitai bedosa ngelaban Allah Taala.


text:
“Tang nuan enda ditinggang penusah. Langgur nuan deka mujur nitihka tuju ati nuan. Lebuh bansa Israel bedosa, sida ngasuh Allah Taala sida ringat, lalu sida deka parai.


text:
Pemakai sida udah abis, lalu sida suntuk ai. Nya alai, sida mutuska runding deka munuh jelu tupi, lalu makai pemakai ke enda tau diempa ba Adat Allah Taala.


text:
Sida deka makai gandum ti keterubah iya diketau, sereta wain enggau minyak ti digalauka bala imam nyadi ke pemeri ngagai Allah Taala di Jerusalem. Nitihka adat, semua kami enda tau makai pemakai nya. Indah megai iya deh kami enda tau.


text:
Tang orang di Jerusalem udah ngelaban adat tu. Nya alai, bala kami di nengeri nya udah ngirum orang ngagai kunsil pengarap minta pemendar ngambika kami ulih makai utai nya baka sida.


text:
Udah aku nemu pasal utai tu, aku rari ninggalka bala aku. Allah Taala ngirumka aku kitu ngambika begulai enggau nuan ngereja siti pengawa ti besai ti ngasuh tiap iku orang di serata dunya alit ati lebuh sida ninga berita nya.


text:
Tuan, aku indu ti bepengarap; aku nyembah Allah Taala ti di serega siang malam. Aku deka diau dalam kem nuan ditu, lalu tiap malam aku deka bejalai ngagai lebak besembiang ngagai Allah Taala. Iya deka madahka aku ni maya bansa Israel bedosa.


text:
Sepengelengkas aku nemu, aku datai kitu madahka nuan, lalu nuan tau mansang enggau semua soldadu nuan. Orang Israel enda ulih ngenanka diri ari serang nuan.


text:
Aku deka ngiring nuan nengah tengah-tengah menua Judah nyentukka kitai datai di Jerusalem, endur aku nyiri nuan nyadi raja ba tengah-tengah nengeri nya. Nuan deka mambarka orang Jerusalem baka bala bedus ti nadai pengibun. Nyentukka ukui pen enda berani nyalak nuan. Allah Taala udah dulu ngayanka utai tu ngagai aku lalu ngasuh aku madah ngagai nuan.”


text:
Holopernes enggau bala kuli iya lantang amat ati ninga utai ti ditusi Judit, lalu muji penemu iya ti dalam.


text:
“Iya endang indu ke bepenemu amat sereta pemadu bajik di dunya,” pia ku sida bekenangka iya enggau pangan diri.


text:
Udah nya, Holopernes bejaku enggau iya, “Manah amat Allah Taala udah ngirumka nuan kitu, mai pemenang ke kami, lalu ngerusak sida ke udah ngeleseka Rajah Nebukadnesar.


text:
Nuan ukai semina bajik tang landik bejaku mega. Enti nuan ngereja utai munyi ti udah disemaya nuan, Allah Taala nuan deka nyadi Allah Taala aku. Nuan deka diau ba istana Raja Nebukadnesar, lalu deka tebilang nama di serata dunya.


text:
Holopernes ngasuh bala iya mai Judit makai ba mija ti chukup disikap enggau perengka ti digaga ari pirak, lalu ngasuh sida ngenahka pemakai enggau wain iya ti manah ari selama.


text:
Tang Judit enggai. Ku iya, “Aku enda tau makai pemakai kita laban enti aku ngereja nya aku ngelaban adat Allah Taala aku. Aku semina makai pemakai ti udah dibai aku.”


text:
Ku Holopernes nanya iya, “Tang kati enti pemakai enggau wain nuan nadai agi? Dini endur kami ngambi pemakai ke nuan? Dalam kem kami nadai orang Israel.”


text:
Ku Judit nyaut, “Tuan, seagi-agi nuan idup, aku bisi pemakai lebih ari chukup datai ngagai maya Tuhan ngena aku bejalaika atur Iya.”


text:
Udah nya sida nembiak Holopernes mai Judit ngagai siti langkau kain. Iya tinduk dia lalu lebuh dini hari iya dani,


text:
Holopernes ngasuh sida jegaga ngemendarka Judit pansut ari kem nya. Nya alai ngelama tiga hari Judit diau ba kem nya, tiap malam iya pansut mansang ngagai lebak semak Betulia lalu mandi ba mata ai.


text:
Udah Judit tembu mandi iya besembiang ngagai Tuhan Allah Taala minta iring Iya bejalaika atur ngambika orang Israel menang.


text:
Kena hari keempat Judit diau ba kem nya, Holopernes muka pengerami makai ke bala pemesai iya, tang iya enda ngangauka bala pemesai iya ke benung gawa maya nya.


text:
Ku Holopernes bejaku enggau Bagoas, siku pemesai ti ngintu pendiau iya, “Alai umbuk indu orang Hebrew nya ti dijaga nuan ngambika iya deka ngagai langkau kain aku, lalu enggau kami makai ngirup.


text:
Malu amat enti muai peluang beleman enggau indu baka nya. Enti aku enda nguji ngulihka iya, iya deka ketawaka aku.”


text:
Nya alai, Bagoas angkat ninggalka Holopernes lalu mansang betemu enggau Judit, ku iya, “Nuan indu bajik, nuan dipinta kepala soldadu datai ngagai langkau kain iya, lalu begulai enggau sida berami ngirup baka bala indu orang Asiria ti bekereja di istana Nebukadnesar. Tu basa ti besai.”


text:
Ku Judit nyaut iya, “Gaga amat aku dikangau ngagai pengerami nya. Dini aku patut nulak iya? Aku deka ingatka malam tu seumur aku idup.”


text:
Nya alai, Judit angkat lalu begari ngena baju ti pemadu manah. Ulun iya mansang dulu nganchau bulu bedus ti diberi Bagoas ke Judit endur iya duduk lebuh makai.


text:
Judit datai ba langkau nya, lalu duduk dia. Holopernes nyau enda tetatka diri agi lebuh iya meda Judit, lalu iya enda ulih tetagangka pengingin ati deka beleman enggau iya. Kenyau hari ti terubah iya meda Judit, iya endang nganti peluang ngulihka iya.


text:
Pengujung iya, lebuh hari nyau jauh malam, bala pengabang lalu mulaika diri. Bagoas lalu nutup langkau nya ari luar sereta nagang nembiak Holopernes tama kia. Sida lalu tinduk, genap iku sida lelak laban pengerami makai nya kelalu lama.


text:
Judit ngasuh ulun indu iya bediri di luar bilik tinduk, nganti iya pansut lalu besembiang baka tiap malam ti dulu ari nya. Judit mega bisi madahka Bagoas pasal iya ti deka pansut, lalu besembiang baka selama.


text:
Semua orang udah pulai magang. Semina Judit seduai Holopernes aja dalam langkau nya. Judit bediri ngimbai katil Holopernes lalu besembiang dalam ati, “O Tuhan, Allah Taala ti pemadu bekuasa, tulung aku ngereja utai ti deka dikereja aku ke mulia Jerusalem.


text:
Tu meh maya nyelamatka bansa ti dipilih nuan, lalu nulung aku ngereja pengawa ngerusak bala munsuh ti deka ngenusahka kami.”


text:
Iya mansang semak agi, lalu megai buk Holopernes sereta nyebut, “O Tuhan Allah Taala Israel, beri aku pengering diatu.”


text:
Udah nya Judit ngedarka pedang nya, lalu enggau pengambis pengering mantap rekung Holopernes dua kali, lalu mumpung pala iya.


text:
Iya melatka bangkai Holopernes ari katil lalu ngingkaska kibung ari tiang katil. Udah nya iya pansut lalu nyuaka pala Holopernes ngagai ulun indu iya.


text:
Ulun indu iya lalu nyimpan pala nya dalam bakul ti dikena mai pemakai. Udah nya seduai iya sama mupuk baka ti selalu dikereja seduai iya lebuh mansang sembiang. Udah seduai iya bejalai nengah kem Asiria, seduai iya ngelayang lebak lalu niki tebing bukit sampaika seduai datai ba pintu besai Betulia.


text:
Lebuh seduai iya agi jauh, Judit lalu ngangauka bala jegaga pintu besai, “Buka pintu! Allah Taala kitai agi meruan enggau kitai. Sehari tu sekali da Iya mandangka pengering Iya di menua Israel lalu ngena kuasa Iya ngelaban munsuh kitai.”


text:
Lebuh sida ke lelaki ninga nyawa Judit, sida berumban-rumban nurun nuju pintu besai, lalu ngangauka bala pemesai nengeri.


text:
Semua orang, tuai biak, belanda magang nuju pintu besai. Nadai siku orang nyangka Judit udah pulai. Sida muka pintu besai lalu nyambut penatai seduai iya. Udah sida nungkun api ngambika tampak, sida lalu begempuru ngelingi seduai iya.


text:
Judit enggau nyawa ti inggar bejaku, “Puji Allah Taala, beri puji ke Iya! Puji Allah Taala, Iya ti tetap kasihka nembiak Iya Israel. Malam tu Iya udah ngena aku ngerusak munsuh kitai.”


text:
Udah nya iya mansutka pala Holopernes ari bakul pemakai lalu mandangka pala nya ngagai orang dia. Ku iya, “Tu pala Holopernes, kepala soldadu orang Asiria, lalu tu kibung ari katil endur iya gali mabuk. Tuhan ngena siku indu munuh iya.


text:
Dalam Nama Tuhan ti idup, aku besumpah Holopernes nadai sekali negu aku taja iya ditipu pemajik aku ti ngujungka iya parai. Iya enda buya aku, lalu aku tetap tuchi sereta enda dipemaluka laban Tuhan ngibun aku belama maya nya.”


text:
Tiap iku orang di nengeri nya alit ati. Sida nyerugang nyembah Allah Taala, lalu begulai besembiang, “Allah Taala kami, nuan endang patut amat dipuji. Sehari tu Nuan menang ngelaban munsuh kami nembiak Nuan.”


text:
Udah nya Usiah bejaku enggau Judit, ku iya, “Allah Taala ti Pemadu Bekuasa udah merekat nuan lebih ari semua indu di dunya! Iya ngiring nuan lebuh nuan mumpung pala tuai munsuh kitai.


text:
Awakka Allah Taala meri nuan basa ti meruan belama iya ketegal pengawa ti udah dikereja nuan. Awakka Iya ngupah nuan enggau berekat laban nuan meruan talukka Iya lalu enda kakang berambunka nyawa diri empu ngelepaska bansa nuan ari dinyakka munsuh.” Semua orang nyaut, “Amin. Amin!”


text:
Udah nya ku Judit bejaku enggau sida, “Menyadi dingaka jaku aku tu. Pagi pagila ambi pala tu lalu gantung di atas dinding nengeri.


text:
Pilih siku ari entara kita nyadi tuai ke semua lelaki ti ulih beperang. Tumu pagi sida mesti mai senyata lalu bebaris bejalai pansut ari nengeri ngaga diri baka ti deka ke lebak nyerang jejaga Asiria. Tang anang sekali-kali nurun kin.


text:
Sida jejaga Asiria deka ngambi senyata lalu lari ke kem ngerak bala pemesai sida. Bala pemesai nya deka lari ke kem Holopernes tang enda tetemuka iya. Semua soldadu sida deka begau lalu nyurutka diri lebuh kita mansang ngagai sida.


text:
Udah nya kita enggau semua orang Israel dalam menua tu deka nitihka sida, lalu munuh sida lebuh sida nyurutka diri.


text:
Tang sebedau kita ngereja utai nya, asuh Akior orang Amon nya kitu. Aku deka nemu sekalika iya ngelala Holopernes ke jai jaku enggau kitai, ke ngirum Akior ngagai kitai ngumbai iya deka dibunuh sama enggau kitai bukai.”


text:
Sida lalu ngangauka Akior ari rumah Usiah. Lebuh iya datai lalu meda pala Holopernes dipegai siku ari sida ke bisi dia, iya lalu luput.


text:
Udah sida nulung iya ngangkatka diri, iya nyerugang di kaki Judit enggau basa, lalu bejaku, “Awakka tiap ruang bilik di menua Judah bebasaka nuan, lalu awakka semua bansa begetar magang takut lebuh sida ninga nama nuan.


text:
Padahka aku baka ni nuan ngereja utai tu. Di mua orang mayuh Judit madah ngagai Akior utai ti dikereja iya kenyau ari iya ninggalka nengeri nya sampai ngagai maya iya bejaku ngagai sida.


text:
Udah iya tembu becherita, orang lalu manjung sampaika seluruh nengeri nya ninga rauh nyawa orang gaga.


text:
Lebuh Akior ninga utai ti udah dikereja Allah Taala orang Israel, iya arapka Allah Taala enggau pengabis ati. Udah nya iya ditutus nyadi siku ari orang Israel, lalu baka nya sida ti peturun iya sampaika sehari tu.


text:
Dini hari siti, orang Israel ngantung pala Holopernes ba dinding nengeri. Bala lelaki orang Israel ngambi senyata lalu beraban-raban sida pansut mansang ke tinting bukit.


text:
Lebuh orang Asiria meda nya sida madahka bala pemesai sida, lalu sida nya madahka orang ke nyadi ketuai sida.


text:
Bala ketuai sida mansang ngagai kem Holopernes, lalu bejaku enggau Bagoas, ku sida, “Gerak kepala soldadu! Orang Israel ti nadai guna nya berani nurun ke baruh nyerang kitai; sida minta diri dirusak kitai.”


text:
Lebuh orang nadai nyaut, iya nyilakka kain tirai, lalu tama ke dalam sereta meda Holopernes garing-garing nadai pala.


text:
Iya mansang ngagai langkau endur Judit diau, tang nadai tetemuka iya dia. Iya pansut lalu enggau nyawa inggar madah ngagai bala pemesai, ku iya,


text:
“Sida udah ngakal kitai! Siku indu orang Hebrew udah ngemaluka seluruh perintah Nebukadnesar. Peda dalam nyin! Holopernes garing-garing parai nadai pala!”


text:
Lebuh bala pemesai ninga nya, sida nyarikka baju sida tanda sida tusah amat ati. Sida begau lalu nyabak balat amat dataika nyawa sida nyau didinga di serata kem nya.


text:
lalu gegetar. Sida pambar ari kem nya, nadai ati deka begulai agi, lalu lari ngagai sebarang endur nengah jalai nuju bukit enggau lebak.


text:
Bala soldadu ke diau di kem ba sebelah bukit ngelingi Betulia belabuh nyurutka diri mega. Udah nya soldadu orang Israel begagaika sida.


text:
Udah nya Usiah ngirumka seruan ngagai nengeri Betomestaim, Bebai, Choba enggau Kola enggau di serata menua Israel madah ngagai orang utai ti udah nyadi lalu minta sida begagaika munsuh lalu ngerusak sida.


text:
Udah orang Israel ninga pesan nya, sida lalu nyerang orang Asiria, begagaika munsuh sampai ke Choba, lalu munuh sida ba rantau jalai. Sampaika orang di Jerusalem enggau sida bukai ke diau ba sebelah bukit sama enggau nyerang lebuh bala seruan nusi ngagai sida utai ti udah nyadi di kem Asiria. Orang ari Gilead enggau Galili nyekat jalai ti ditengah orang Asiria ti nyurutka diri lalu ngasuh sida balat tasah. Orang Israel begagaika munsuh sampai datai ba menua ngelingi Damaskus.


text:
Orang di Betulia nurun mansang ngagai kem Asiria, ngerampas kem nya lalu mai perepasan ngambika sida kaya.


text:
Lebuh bala soldadu pulai ari bebunuhka munsuh, sida ngambi sekeda utai ti mayuh amat agi tinggal sampaika semua orang ti diau di menua pesisir bisi ungkup magang.


text:
Imam Besai Joakim enggau Kunsil Israel datai ari Jerusalem deka meda kediri empu pengawa besai ti udah dikereja Tuhan ke nembiak Iya, lalu sida mega betemu enggau Judit madahka pengaga ati diri ngagai iya.


text:
Lebuh sida datai, semua sida muji iya magang, “Nuan meh mulia makuta Jerusalem, ti ngasuh bansa kitai temegah sereta gaga!


text:
Nuan kediri aja udah ngasuh Israel menang besai. Allah Taala ti pemadu bekuasa gaga meda pengawa ti dikereja nuan. Awakka Iya merekatka nuan seumur idup.” Semua orang nyaut, “Amin.”


text:
Pengelama tiga puluh hari orang nembuka pengawa ngambi perepasan ari kem orang Asiria. Langkau kain Holopernes enggau semua perengka pirak iya, mangkuk iya, enggau perengka rumah ti digaga ari kayu diberi ke Judit magang. Iya ngambi semua utai nya lalu dipanggaika atas jelu keledai naka ti ulih dibai jelu nya. Udah nya iya mai kereta kuda, lalu ngisi semua kereta nya mega.


text:
Semua indu orang Israel datai betemu enggau iya; sida belagu muji iya lalu bedansing bebasaka iya. Benunga sida rami gaga ati, Judit enggau bala indu bukai ngepaika daun kayu,


text:
lalu sida ngena sengkilung daun kana dirasuk ba pala. Judit dulu ari semua lebuh sida bejalai bebala mayuh, nguluka bala indu bedansing. Semua lelaki bansa Israel ngena sengkilung bungai dirasuk ba pala entudi sida, bebaika senyata, lalu nanyi lagu puji.


text:
Udah nya Judit belagu siti lagu terima kasih lebuh semua orang Israel bisi dia, lalu sida enggau iya belagu.


text:
Tu leka lagu iya, “Puji Allah Taala aku, lalu belagu ke Iya; puji Tuhan ngena drum enggau enyarai; nanyi siti lagu baru ke Iya. Puji lalu kangauka Iya ti endur minta tulung.


text:
Tuhan nya siku tuai perang ti ngemaduka perang. Iya nyelamatka aku ari sida ti ngenyakka aku, lalu mai aku pulai ngagai kem nembiak Iya.


text:
Orang Asiria nurun ari bukit di utara enggau bepuluh ribu iku soldadu sida. Soldadu sida nekat sungai di lebak; soldadu sida ti nepan kuda menuhka bukit.


text:
Sida ngemba madahka diri deka nunu menua kami, munuh lelaki kami ke agi biak, ngempaska bala anak mit kami ke tanah, nabanka bala anak kami enggau sida ke indu ti biak.


text:
Bujang berani sida ukai dibunuh soldadu ti biak tauka diserang lalu dibunuh orang ti besai tubuh, tang Judit anak Merari, nya orang ti ngelabuhka iya ngena gamal ti bajik.


text:
Iya ngulihka pemenang ke orang Isreal ti dienyak lebuh iya muka baju ti dikena indu balu lalu begari ngena baju linin kena narit ati lelaki nya. Iya ngena wangi ti berega lalu buk iya ditanchang ngena riben.


text:
Pemanah kasut iya ngasuh lelaki nya nyeling; lalu pemajik iya ngerinduka lelaki nya. Udah nya pedang mutuska rekung lelaki nya


text:
Udah nya bala kami manjung menang. Sida udah lemi sereta dinyakka tang sida mejal munsuh nyurutka diri teguran sereta takut.


text:
Kitai tu peturun ulun, tang munsuh kitai nguing lalu lari; kitai munuh sida baka ke munuh ulun ti lari. Sida dirusak soldadu Tuhan.


text:
“Aku deka belagu siti lagu baru ke Allah Taala aku. O Tuhan, Nuan kering sereta bemulia! Nuan enda kala alah.


text:
Awakka semua utai ti idup digaga Nuan betuaika Nuan. Nuan bejaku, semua utai nyadi magang; Nuan ngesuhka seput, lalu semua sida idup magang. Nadai siku orang tau ngelaban jaku Nuan.


text:
Bukit enggau tasik gegetar, batu anchur baka lilin di mua Nuan. Tang Nuan bisi pengasih ke orang ti ngasika Nuan.


text:
Tuhan deka lebih gaga ke sida ti ngasika Iya ari ti gaga ke dagin ti pemadu manah atas alta, tauka piring ti pemadu bau rengut.


text:
Semua bansa ti angkat ngelaban nembiak aku deka dirusak. Tuhan ti Pemadu Bekuasa deka ngukum sida lebuh Hari Pechara. Iya deka ngirumka api enggau ulat majuh bangkai sida, lalu sida deka nyabak ngetatka pemedis ke selama-lama iya.”


text:
Lebuh orang mayuh datai di Jerusalem, sida nuchi diri lalu nyembah Allah Taala. Sida meri piring tunu, piring peneka ati enggau pemeri.


text:
Judit nyerah ngagai Allah Taala semua reta tengkira Holopernes ti diberi orang ke iya. Iya meri ke Tuhan kibung ti diambi iya ari katil Holopernes nyadika pemeri ti lebih ari pemeri bukai ke tanda udah ngamatka semaya.


text:
Pengelama tiga bulan orang mayuh berami di mua Rumah Sembiang di Jerusalem, lalu Judit diau enggau sida dia.


text:
Udah sida tembu ngintu pengerami, semua orang mulaika diri magang. Judit pulai ke rumah iya empu di Betulia. Sekumbang iya idup di dunya, iya tebilang di serata menua Israel.


text:
Nama iya ti beberita ngelekai, lalu iya diau di rumah niang laki iya. Sebedau Judit parai, iya magi reta tengkira enggau kaban belayan iya, lalu ngelepaska ulun iya ti indu. Lebuh umur Judit 105 taun, iya parai di Betulia, lalu dikuburka ngimbai laki iya. Orang Israel ngulitka iya tujuh hari.


text:
Mordekai bansa orang Judah ari suku peturun Benjamin ditabanka munsuh begulai enggau Raja Jehoiakin ari menua Judah, lebuh Raja Nebukadnesar ari Babilon ngalahka Jerusalem. Mordekai tu anak lelaki Jair ari peturun Kis enggau Simei. Iya diatu diau di menua Persia ba nengeri Susa endur iya nyadi pemesai perintah dalam kot raja besai Serses. Ba taun kedua Serses nyadi raja kena satu haribulan Nisan, Mordekai bemimpi.


text:
Iya bemimpi ninga utai ti inggar amat sereta charut, munyi guntur enggau tanah berenyang enggau penusah besai di dunya.


text:
Seduai bemunyi inggar amat, lalu semua bansa deka angkat beperang ngelaban bala nembiak Allah Taala ti lurus.


text:
Nya meh maya dunya deka ngasaika pemetang, penyai, penusah enggau penakut, pengerusak ti balat nganchurka utai.


text:
Semua nembiak Allah Taala ti lurus nyau tusah ati sereta takut amat ke utai ti deka nyadi ba sida. Sida udah besedia mati,


text:
tang sida ngangau enggau pengambis ati minta tulung Allah Taala. Dalam mimpi nya, sembiang sida disaut, ngena jalai ngayanka ai sungai ti besai pansut ari mata ai ti mit.


text:
Hari nyau kerebak tawas. Mata panas tumbuh, lalu orang ke baruh ati bulih pengering lalu ngalahka bala munsuh ti jai.


text:
Lebuh Mordekai dani, dia iya nemu utai ti deka dikereja Allah Taala ari mimpi. Sehari-hari nya iya beratika mimpi nya lalu deka nemu tuku iya.


text:
Lebuh Mordekai belelak di tengah laman istana ti endur kuli raja benama Gabata enggau Tara benung jaga,


text:
dia iya ninga seduai nya baum. Iya mending enggau bendar ke aum seduai iya, dia iya nemu seduai nya baum deka munuh raja. Udah nya Mordekai lalu mansang ngagai Raja Serses nusi ngagai iya pasal aum kuli iya dua iku nya.


text:
Udah nya raja maduka Mordekai megai pengawa ba perintah lalu meri iya mayuh macham pemeri nyadika upah iya ketegal pengawa ti udah dikereja iya.


text:
Tang Haman anak lelaki Hamedata bansa Bougaean, ti dipebasaka raja, nguji deka ngachau Mordekai enggau orang Judah laban ketegal Mordekai, kuli dua iku nya diukum bunuh.


text:
Tu salin surat raja: Raja Serses ngirumka jaku perintah ti munyi tu ngagai 127 iku gabenor ari India ngagai Etiopia sereta enggau pemesai perintah ari baruh sida:


text:
Sekumbang aku nyadi raja megai menua di serata dunya, aku nentuka rayat aku selalu diau dalam pemaik. Aku dekaka utai tu ukai ketegal sumbung laban bisi kuasa, tang laban aku patut megai rayat enggau ati nelap. Aku bebendar deka ngaduka pemaik ti lama dikedekaka semua orang. Nya alai aku ngereja pengawa ti patut kena ngemansangka menua ngambika selamat bejalai ari menua siti ngagai menua siti.


text:
Aku udah nanya bala penyanding penemu aku baka ni jalai ngulihka juluk tu, lalu Haman mansutka penemu iya. Iya tebilang ari bala kitai laban iya bisi penemu dalam, lalu selalu mandangka pemanah iya ngaduka pengelantang menua kitai. Ketegal penaluk iya ti tetap, nya alai, iya ditiki pangkat lumur dua pengambis tinggi dalam menua tu.


text:
Bedau lama udah Haman nusi ngagai kami pasal sebengkah raban bansa ti enda beradat diau ngachir di sebelah menua tu. Iya nerang ngagai kami pasal sida nya bisi adat kediri empu. Sida nyakal tiap raban bansa bukai sereta selalu enda pedulika jaku raja. Ketegal penemu sida ke baka nya, kitai enda ulih nudukka perintah ti berakup, nundaka juluk ati menua tu.


text:
Sida tu ngelaban perintah kitai, lalu ngereja penyalah ti udu jai ti tau ngeruga pengelikun menua. Sida nitihka adat ti nyelai, ngasika adat sida empu, lalu bansa sida aja selalu ngelaban semua orang.


text:
Ari ketegal semua utai tu, kami ngemendarka bansa sida tu dibunuh baka ti dipadah ulih Haman, menteri besai kitai. Semua sida, ngengkaum indu enggau nembiak patut dibunuh magang; nadai siku tau digalau. Sida nya munsuh kitai; kitai anang sekali-kali nunjukka pengasih ngagai sida. Atur tu mesti dipejalaika dalam taun tu kena hari keempatbelas ba bulan keduabelas, bulan Adar.


text:
Semua orang tu ke udah lama amat ngaga pengachau deka parai dalam sehari aja. Udah nya baru perintah kitai deka likun sereta tegap.


text:
Mordekai meri Hatah salin surat raja ti udah dikeluarka di Susa ti ngemendarka orang Judah diperinsa amat. Iya ngasuh Hatah nyuaka surat nya ngagai Kuin Ester, lalu ngasuh Ester betemu enggau raja minta kasih raja amat-amat ke orang Judah. Tu meh pesan Mordekai ti dibai Hatah ngagai Kuin Ester, “Kingatka maya dulu suba lebuh nuan agi nyadi orang biasa, maya nuan agi diibun aku. Diatu Haman, orang lumur dua besai nangkanka raja, ngelalau raja ngasuh iya munuh bansa kitai. Ketegal nya, besembiang meh ngagai Tuhan, lalu bejaku enggau raja ke pengelantang kitai, ngambika kitai selamat enda parai dibunuh.


text:
“O Tuhan, Nuan Tuhan enggau Raja semua utai, lalu semua utai nya ngasika jaku Nuan. Enti Nuan deka nyelamatka Israel, nadai orang ulih nagang Nuan.


text:
Nuan nemu semua utai. Tuhan, Nuan nemu lebuh aku enggai engkenduk ngagai Haman ke sumbung, ukai ketegal aku sumbung tauka minta peda orang.


text:
Aku sigi enggai bebasaka mensia lebih ari aku bebasaka Allah Taala. Aku sigi enggai engkenduk ngagai sebarang orang, tang semina ngagai Nuan aja, Tuhan aku; tu ukai ketegal aku sumbung. Enti pengawa nya tau nyelamatka Israel, nyium kaki Haman pen deka meh aku.


text:
Nya alai, diatu O Tuhan, Allah Taala enggau Raja, Allah Taala Abraham, idupka nembiak Nuan; selamatka kami ari munsuh. Sida keran deka ngerusak kami; sida diatu ngiga awak. Kelia menya Nuan udah milih kami nyadi nembiak Nuan lalu ngelepaska kami ari menua Ejip. Nya alai, anang ngelengkaka kami diatu.


text:
Kami tu bansa ti dipilih Nuan, nya alai, dinga meh sembiang aku lalu kasih meh ke kami. Ubah meh penusah kami nyadi pengaga ngambika kami tau idup lalu menanyi muji Nuan. Anang Nuan ngelakka kami, bansa ke muji Nuan, dirusak.”


text:
Iya muka semua ngepan iya, lalu ngerasukka gari kena ngulit. Ari ti ngena minyak wangi, iya ngengkah abus enggau tai jelu ba pala iya. Enggau naka ulih iya dipeda ngemaruhka pendiau diri. Iya ngelakka buk iya ti panjai, ti selalu diintu iya, tusut enda disugu.


text:
Iya lalu besembiang ngagai Tuhan Allah Taala Israel, “Tuhan aku, Raja aku, semina Nuan siku aja ti Allah Taala. Aku diatu kediri-diri. Aku nadai orang endur bepanggai, semina ba Nuan siku aja. Tulung meh aku!


text:
O Tuhan, sepengingat aku, kami sebilik bisi nusi ke aku baka ni Nuan milih Israel ari semua bansa bukai, lalu baka ni dulu menya Nuan milih aki ini kami nyadi nembiak Nuan selama iya. Nuan enda kala bula ke semaya enggau sida.


text:
ukai semina deka ngerusak nembiak ke muji Nuan, tang mega deka muai adat Nuan lalu muai mulia Rumah Sembiang enggau alta Nuan ke selama-lama iya.


text:
Sida dekaka semua dunya muji petara sida ti nadai guna, lalu selama iya nyembah raja sida ti nemu parai.


text:
Tuhan, bala petara tu nadai guna sekali-kali; anang nyerahka kuasa Nuan ngagai sida tauka meri munsuh kami peluang ketawaka pengalah kami. Tang ubah meh tuju ati sida ti jai awakka ngelaban sida empu, lalu gaga nya nyadika teladan orang ke ngepunka atur kena ngerusak kami.


text:
Ingatka kami O Tuhan. Datai tulung kami ke benung tusah. Beri aku pemerani, Raja semua petara ke megai semua kuasa dunya.


text:
Berika aku jaku ti patut disebut lebuh aku betemu enggau Serses ti mangah. Ubah ati iya ngambika iya ngalih lalu deka ngelaban Haman ti munsuh kami, lalu ngerusak iya enggau bala iya.


text:
Datai meh, lalu selamatka kami, O Tuhan. Tulung aku; aku kediri-diri, nadai orang endur bepanggai, semina ba Nuan aja.


text:
Nuan nemu semua utai, Tuhan. Nuan nemu aku begedika basa ti diterima aku ari bansa bukai. Neh berunding beleman enggau sida ti enda besunat, nya pen aku begedi.


text:
Nuan nemu aku nadai daya. Aku begedika makuta ti dikena aku nyadi kuin lebuh maya pengawa perintah. Semadi meh enda tau enda, nya baru aku ngena iya laban makuta nya sigi aku anggap nadai guna baka kain pengendas kaki.


text:
Aku enggai makai semija enggau Haman tauka masa raja ngena jalai ngenataika diri ba pengerami iya, lalu aku nadai kala ngirup wain anggur ti diberi ngagai petara iya.


text:
Sekumbang aku udah datai ditu, semina siti aja utai ti ngasuh ati aku lantang, iya nya, nyembah Nuan Tuhan, Allah Taala Abraham.


text:
Allah Taala ti pemadu bekuasa, dingaka sembiang nembiak Nuan. Selamatka kami ari orang ke jai tu, lalu lepaska aku ari ati takut.”


text:
Kuin Ester besembiang tiga hari. Udah nya iya nukar gari ulit iya, lalu begari ngena ngepan iya ti manah baka selama.


text:
Benung ngena ngepan iya ti manah, iya besembiang baru ngagai Allah Taala ti penyelamat iya, ti ngemataka semua. Kuin Ester ninggalka bilik iya disempulang dua iku ulun indu. Siku megai berang iya,


text:
Mua Kuin Ester bajik amat nyau bebendang. Iya dipeda lantang ati sereta bajik udu, tang dalam ati iya, iya balat takut.


text:
Iya nengah semua pintu lalu tama ngagai bilik raja sereta bediri di mua iya. Raja duduk ba kerusi diraja, ngena ngepan raja ti dilagu ngena mas enggau intan ti manah amat dipeda.


text:
Mua iya bebendang, tang lebuh iya tepedaka Ester iya merening enggau mua ti ringat. Ester nyau lemi tulang, lalu mua iya puchat; iya luput lalu pala iya telempai ba bau pengiring iya.


text:
Tang Allah Taala ngubah pengeringat raja ngagai ati ti sinu. Raja jampat angkat ari kerusi lalu merap Ester ti ngujungka iya ulih bediri baru. Raja merindang iya ngena jaku ti siru.


text:
Raja nuatka tungkat mas iya lalu negu rekung Ester enggau nya. Raja lalu nyium iya sereta bejaku, “Padah ngagai aku nama utai ti dikedekaka nuan.”


text:
Ku Ester nyaut, “Lebuh aku merening nuan raja aku, aku asai ti meda melikat Allah Taala, lalu aku alah laban pemesai kuasa nuan.


text:
Tu surat raja: “Tabi ari Raja Serses ngagai semua gabenor ba 127 kandang menua ari India ngagai Etiopia, enggau ngagai semua orang ti taluk ngagai kitai.


text:
Sida enda nemu nguna basa nya, nya alai, sida ukai semina deka ngerusak rayat kitai, tang mega deka ngerusak orang ke manah enggau sida.


text:
Sida enda nemu beterima kasih ngagai orang ti manah enggau sida, lalu sida ngumbai diri ulih nyeliahka ukum Allah Taala, ti begedi meda penyai, lalu meda semua utai. Laban sida sumbung, sida rindu dipuji orang ke enda nemu utai sereta bepenyalah.


text:
Suah amat utai nyadi ba bala kaban sida ke diberi kuasa enggau tanggungjawap megai pengawa perintah, laban sida salah jalai ngena kuasa, sida mai bala ketuai bedosa laban sida munuh orang ke nadai penyalah. Nya ngujungka penusah nyadi, lalu enda ulih diputarka.


text:
Kita udah meda chunto pasal sida ke salah nguna kuasa. Chunto nya ukai semina dalam cherita ti ditusi ngagai kitai ari kelia, tang penyai nya balat agi nyadi ba kitai kediatu.


text:
Aku deka netapka perintah aku dudi ila mengkang nadai pengachau, lalu bisi pengelantang ke semua orang.


text:
Tu ulih diatur ngena jalai nukar sekeda polisi sereta betimbangka enggau lurus tiap-tiap pekara ti dibai ngagai aku.


text:
Ambika banding, kes Haman anak Hamedata, orang Masedonia. Iya tu orang kampar ke nadai darah bansa Persia, lalu nadai penyiru baka kitai orang Persia tang taja pia, agi meh aku nerima iya.


text:
Lalu iya bulih penguntung ari pemanah enggau pengerindu aku ke semua orang mayuh. Iya ti bendar, iya dikumbai apai perintah tu, lalu nerima basa nyadi orang ti lumur dua raja.


text:
Ngena pemintar iya enggau jalai tipu, Haman minta Mordekai dibunuh. Mordekai nya ke nyelamatka nyawa aku lalu selalu nyukung aku. Haman mega lalu deka munuh Ester, kuin kitai ke manah. Iya ti bendar iya deka munuh semua bansa Judah.


text:
Taja pen Haman ti jai tu deka munuh bansa Judah, aku nadai nemu bansa Judah tu orang jai, laban sida bepegai ba undang-undang ti lurus.


text:
Sida nyembah Allah Taala ti idup, Iya ti pemadu tinggi sereta pemadu besai, ke ngibun kitai lalu ngasuh kitai lantang belama kenyau ari aki ini kitai suba datai ke rebak kitai diatu.


text:
“Nya alai aku madah ngagai nuan, anang bejalaika utai ti udah dipadahka dalam surat ti dikirumka Haman.


text:
Haman nya meh orang ti betanggungjawap ngereja semua utai tu, lalu iya enggau semua sida sebilik udah diukum gantung ba pintu penama nengeri Susa. Laban Allah Taala ti merintah semua utai, udah ngukum iya enggau jampat setipak enggau penyalah iya.


text:
“Aku ngasuh nuan ngelekatka surat raja tu ba tiap endur ti tampak ngambika ulih dipeda semua orang, lalu awakka bansa Judah idup nitihka adat sida empu.


text:
Sukung meh sida ngetanka diri ngelaban orang ke deka ngelaban sida kena hari ketiga belas dalam bulan Adar, iya nya, bulan kedua belas.


text:
Allah Taala ti merintah semua utai, udah ngubah hari pengerusak nya nyadi hari ti mai pengerami ngagai nembiak ke dipilih Iya.


text:
Diatu enggau ke jemah ila, hari nya deka mai kitai enggau semua bansa Persia ingatka baka ni Tuhan ngemataka kitai. Lalu ba hari nya mega, orang ti ngelaban kitai deka ingatka Allah Taala deka ngerusak sida.


text:
Tiap menua ti enda nitihka tangkan tu deka ngasaika pengeringat aku. Menua nya deka dirusak lebuh perang lalu ditunu retung. Nadai siku mensia deka datai kia baru. Nyentukka burung enggau jelu babas deka ngelaungka iya selama-lama.”


text:
Aku agi ingatka mimpi aku pasal semua utai ti nyadi nya. Semua utai ti bisi dalam mimpi udah dikamatka:


text:
Mata ai ti mit nyadi sungai ti mayuh ai, lalu dini hari nyau nyadi siang. Sungai nya Ester ti jadi enggau raja lalu nyadi kuin.


text:
Bansa aku Israel ngangauka Allah Taala lalu diselamatka Iya. Tuhan udah nyelamatka kitai, nembiak Iya, ari semua penusah. Iya udah ngaga mayuh kereja ajih ti besai ti empai kala nyadi ba bansa bukai.


text:
Utai nya nyadi laban Allah Taala udah ngatur utai nyadi ba bansa Israel ti lain agi ari bansa bukai.


text:
Nya alai, Allah Taala ingatka nembiak ke udah dipilih Iya lalu meri pemutus penemu ti nguntungka sida.


text:
Ketegal nya, nembiak Allah Taala selama-lama iya mesti begempuru di mua Allah Taala kena empat belas enggau lima belas haribulan dalam bulan Adar ngambika ngerami enggau ati gaga utai ti udah nyadi.”


text:
Dalam taun ti keempat benung Ptolemeus enggau Kleopatra merintah, bisi penerang ti madahka siku orang benama Dositeius ke nyadi imam ari peturun Lewi enggau anak iya benama Ptolemeus, mai surat pasal Gawai Purim. Penerang ari sida madahka surat asal nya disalin Lisumakus anak Ptolemeus ke diau di Jerusalem.


text:
Kita ke megai kuasa dunya mesti rinduka pengelurus. Tumpuka runding kita amat-amat ngagai Tuhan, lalu giga Iya enggau ati ti lurus.


text:
Runding ti enda lurus nyerara orang ari Allah Taala, lalu enti kitai chukup beli deka nguji iya, kuasa iya deka ngasuh kitai malu.


text:
Tiap iku orang ke kudus udah belajar ngenyauhka diri ari orang pengelakar. Iya enggai dia lebuh runding ti beli dibantaika; lalu iya berasai enda nyamai maya pengelurus enda dipejalaika.


text:
Penemu-dalam endang roh ti manah enggau orang tang iya enda ngampun orang ke bejaku jai ngelaban Allah Taala, laban Allah Taala nemu pengasai enggau runding kitai, lalu ninga tiap leka jaku ti disebut kitai.


text:
Laban roh Tuhan ngisi semua dunya, lalu ngempung semua utai begulai, iya nemu tiap leka jaku ti disebut orang.


text:
Nadai siku orang ke bejaku jai enda ditemu iya, lama laun orang nya tetap deka nerima ukum ti patut.


text:
Tuju ati orang ke nadai pengarap ke Allah Taala deka diperesa enggau silik. Jaku sida deka dipadah ngagai Tuhan, lalu udah nya sida deka nerima ukum ti patut diterima sida.


text:
Allah Taala enggai dichakap laban Iya ninga semua utai, neh kumplin nuan enda ulih dipelalaika ari Iya.


text:
Nya alai anang nuan muchau aja-aja - nadai penguntung ari nya - lalu anang bejaku pedis ati. Utai ti pemadu dipelalai ti ditusi nuan deka bisi pengujung, lalu pemula deka ngerusak semengat nuan.


text:
Iya ngaga semua utai ngambika sida idup. Semua utai ti digaga Iya endang chukup sereta badas. Dalam sida nadai rachun ti munuh. Endang amat, pemati sigi nadai kuasa di dunya


text:
Orang ke nadai pengarap ke Allah Taala bulih pemati ketegal jaku enggau pengawa sida. Sida inginka pemati baka inginka ambai sida. Sida bepangan enggau pemati. Nya alai endang patut sida mati.


text:
Orang ke jai endang salah lebuh sida bejaku kediri empu munyi tu, “Pengidup kitai sigi pandak sereta penuh penusah, lalu maya pengujung iya datai, iya sigi enda ulih dikerarika. Nadai orang udah ditemu pulai baru ari dunya pemati.


text:
Kitai tu endang ada pia aja ke dunya tu, lalu udah seput kitai ambis, kitai asaika nadai ada ke dunya tu. Seput kitai baka asap ti dikesuh; runding kitai baka perechi api ari redup jantung kitai.


text:
Nyau kelama, orang nadai agi ingatka utai ti udah dikereja kitai, lalu nyentukka nama kitai enda meh ingat agi. Pengidup kitai mansa baka mua hari nadai bekau, lalu lesap baka ambun niki ke atas laban pengangat panchar mata panas.


text:
Pengelama kitai idup di dunya tu baka ayuk ti mansa. Nadai siku ulih rari ari maya iya mati. Utai nya udah ditetapka, lalu nadai siku orang ulih nangguhka hari nya nyadi.


text:
Orang jai bejaku, “Aram meh ngelantangka diri enggau utai ti ngerinduka ati baka maya kitai agi biak suba enda pedulika nama-nama utai!


text:
Aram kitai ngirup wain anggur ti berega, lalu ngena minyak wangi ti pengabis badas. Anang muai peluang tu enggaika kitai enda ampit bungai maya iya bisi!


text:
Aram semua kitai sama enggau magang lalu ninggalka tanda di semua endur kena ngayanka ulah kitai ti enda pedulika sebarang utai! Tuju pendiau kitai sigi ngagai nya!


text:
Kitai deka ngenyakka sida ke miskin, taja sida orang lurus. Kitai anang masa sida ke balu enggau orang ke tuai.


text:
Kitai deka ngumbai bala kitai betul enti kitai chukup kering ngulihka utai ti dikedeka kitai. Nadai siku orang tau bulih utai enti lemi.


text:
Orang ke lurus sigi nadai guna, semina ngachau aja. Aram kitai ngiga peluang munaska sida. Sida ngelaban utai ti dikereja kitai; sida ngumbai kitai ngelaban Adat Moses lalu enda nitihka ajar aki ini kitai.


text:
Sida ngumbai pengawa kitai salah, nya alai sida ngerarika diri ari pengawa kitai. Sida begah-begah ngumbai Allah Taala nya Apai sida, lalu sida arap dudi ila semina orang ke lurus aja deka lantang, lebuh semua utai tembu disebut enggau dikereja.


text:
Aram kitai nguji sida. Kitai deka kasar enggau sida, lalu merinsa sida. Udah nya baru kitai nemu baka ni pengetan enggau penyabar ati sida! Kitai deka meda naka ni sida ulih tan ati!


text:
Ila kitai ngerusak sida enggau pemati ti ngasuh sida malu. Nama tusah, laban ku sida Allah Taala deka ngelindung sida.”


text:
Sida nadai kala nemu utai ti dipelalaika Allah Taala; sida nadai kala andalka diri tau bulih upah ari pengidup ti kudus sereta lurus.


text:
Lebuh Allah Taala ngaga kitai, tuju Iya ukai deka ngasuh kitai mati; Iya ngaga kitai baka gamal Iya empu.


text:
Ketegal Sitan kepapas ati nya kebuah pemati bisi di dunya tu, nya alai semina orang ke enggi Sitan aja ke deka mati ila.


text:
Sida amat ninggalka kitai, tang nya ukai dikumbai penusah besai. Iya ti bendar, sida ke lurus endang amat lantang senang.


text:
Pemerinsa sida nya mit amat enti dibanding enggau berekat ti deka diterima sida. Allah Taala udah nguji sida, baka mas ti ditunu enggau api, lalu Iya meda sida amat tau begulai enggau Iya. Iya nerima sida, baka Iya ti nerima piring tunu ba alta ari orang ke nyembah Iya.


text:
Lebuh Allah Taala datai deka ngupah sida ke lurus, sida nya perenching baka daun api ti makai rumput rangkai lebuh dibanding enggau sida ke jai.


text:
Sida ke udah bepanggai ba Allah Taala deka meretika jalai Iya ti amat bendar. Sida ke udah talukka Iya deka diau begulai enggau Iya dalam pengerindu Iya, laban Iya endang mentas sereta kasih ke sida ke udah dipilih Iya.


text:
Orang ke enda arap ke Allah Taala deka nerima ukum ti endang patut ketegal runding sida jai, laban sida ngelaban Tuhan lalu enda pedulika utai ti lurus.


text:
Orang ke enda begunaka pemandai tauka pelajar deka ngasaika pengidup ti tusah disediaka ungkup iya. Iya nadai utai dikandal, nya alai pengawa iya puntan, lalu nadai pengujung ti manah.


text:
Indu ke jadi enggau iya nyau enda mereti, lalu bala anak iya ngaga penyai. Semua peturun iya nadai berekat.


text:
Ba Hari Pechara Besai ila Allah Taala deka ngupah indu ke punas enti iya enda kala butang. Nya baru iya lantang senang.


text:
Ba maya hari nya ila, orang ke udah diperiri bela diupah enggau pengelantang, enti iya udah ngasika Adat sereta enda nyimpan pengeringat ngelaban Tuhan. Ketegal iya udah taluk, iya deka nerima upah ti jauh lebih manah ari orang ke bisi anak: bulih endur ba Rumah Tuhan di serega.


text:
Pengawa ti lurus disema baka kayu ti bebuah manah amat. Penemu-dalam nya sigi baka urat ti semampai idup, selalu nyumbuk belama.


text:
Enti sida parai agi biak, sida nadai utai dikandal tauka nadai pengelantang ba Hari Pechara Besai ila.


text:
Endang badas agi ngembuan perangai ti manah, taja punas. Perangai nuan ti manah dikelala orang enggau Allah Taala, lalu nuan deka dikingatka belama.


text:
Perangai ti manah nyadika teladan orang; lalu enti iya nadai dia orang berasai puang. Iya selalu nyadi upah ti pengabis manah, lalu endang selalu baka nya belama. Iya nyadi ulah ti pengabis manah ari semua utai ti manah ti dikemisi orang.


text:
Nadai ngira berapa pemayuh anak ada ari jadi mali, siku nadai meh bisi reti. Sida nya baka anak ampang, lalu nadai tulihka utai ti nyadi pun pengering pengidup sida empu laban pengawa sida nadai urat ti dalam.


text:
Baka kayu ti mabu urat, sida bedaun enda lama, lalu sida beguyang laban angin, lalu techabut enti dipuput ribut kudi.


text:
Ba Hari Pechara Besai ila anak sida ke jadi mali deka bejaku nusi penyalah apai indai sida, lalu nyadi saksi ngelaban sida.


text:
Bisi siku orang benama Enok ke ngerinduka Allah Taala, lalu Allah Taala rinduka iya. Lebuh iya diau begulai enggau orang ke bepenyalah, Allah Taala mindahka iya ke bukai.


text:
(Kitai bela nemu pasal orang tetarit ati laban utai ti jai dataika sida nyau enda ngelala utai ti badas, taja utai nya segenda dipeda mata sida. Orang ke nadai nemu utai muntang amat kena tarit ulih pengingin ti ngujungka sida nadai runding bukai agi tang semina berundingka utai ti dikinginka sida aja.)


text:
Orang tu ke benama Enok bulih pemadas dalam kandang tiga empat taun; orang bukai enda tulihka utai nya dalam seumur idup sida.


text:
Tuhan rindu meda pengidup Enok lalu jampat ngambi iya ari dunya ti jai tu. Orang nemu iya nadai agi, tang sida enda mereti. Sida enda belajar ari utai ti nyadi


text:
Taja orang ke lurus udah parai, sida ngemalu orang jai ke agi idup ditinggalka sida. Orang biak ke manah pendiau deka ngemalu orang jai ke nyau tuai.


text:
Sekeda orang ke bepenemu-dalam bisi parai maya sida agi biak, tang orang ke jai enda nemu nya endang atur Tuhan ti deka nyelamatka sida.


text:
Sida enda peduli maya orang lurus mati, tang enda lama da Allah Taala deka ketawaka sida. Lebuh sida mati, sida enda diberi basa maya numbakka bangkai sida di pendam. Nyentukka orang ke udah parai enda meh bebasaka sida.


text:
Allah Taala deka ngasuh sida rebah ke tanah lalu ngasuh sida enda tau bejaku. Sida nya baka rumah ti rubuh, lalu ramu iya merapuh. Sida deka pedis merinsa. Orang jampat enda ingatka sida.


text:
Sida deka datai ngagai Pechara Besai enggau ati takut, dia semua penyalah sida deka dikira magang, lalu sida deka diukum ketegal pengawa sida empu ti enda beradat.


text:
Ba hari nya ila, orang ke lurus deka bediri penuh pengarap di mua bala sida ke ngenyak sereta enda pedulika pengawa iya suba.


text:
“Tu meh orang ke dikeduan kitai suba. Kitai ngumbai iya bejaku ngapa. Beli amat meh kitai suba! Kitai ngumbai iya gila lebuh kitai meda pendiau iya baka nya, lalu lebuh iya mati kitai nadai pedulika iya.


text:
Diatu iya endang amat siku ari anak Allah Taala. Iya bisi ungkup begulai enggau nembiak Allah Taala.


text:
Bala kitai ke tesat ari jalai ti betul suba. Kitai enda kala diau dalam penampak pengelurus baka mata panas ti enda kala manchar ba kitai.


text:
Sekumbang kitai idup, kitai segau-segau bejalai di menua puang endur ti nadai tanda, lalu majak enda nitihka jalai ti diasuh Tuhan tengah kitai. Ulah ti enda beradat nya ngasuh kitai rusak.


text:
Bala kitai sumbung, kitai bebegah ngumbai diri empu kaya; kati baka diatu, nama penguntung ulih kitai ari nya?


text:
Semua utai nya udah lenyau diatu; nadai agi dipeda baka kemayang, baka utai ti didinga nuan tang udah nya enda ingat agi.


text:
“Kapal belayar nengah gelumbang di tasik, nyadi lebuh iya udah ngelebus iya nadai ninggalka bekau. Nuan enda nemu sekalika iya udah nengah nya.


text:
Burung terebai nengah langit, tang nadai ninggalka tanda iya udah nengah endur nya. Iya laju mansa terebai enggau sayap iya nengah angin, nadai ninggalka bekau iya bisi mansa nya.


text:
Panah nerusuk angin lebuh ditimbak nuju utai ti diselinting, tang tekala nya angin nutup diri entudi panah nya, lalu nadai siku orang ulih madah senentang ni ti dipansa iya.


text:
Baka nya meh kitai - kitai ada, udah nya kitai lenyau nadai agi. Kitai nadai ninggalka perangai ti manah; kitai nyau rusak ketegal penyai kitai.


text:
Dini orang ke jai bisi pengandal? Pengandal sida semina baka debu dipuputka ribut, andalka pupu ai tasik ti lesap dalam ribut kudi, andalka asap dipuput dalam angin. Pengandal sida nya enda lama aja, dibanding baka kitai ingatka penatai temuai ke begulai enggau kitai sehari aja lalu pagi siti nyau pulai.


text:
Tang orang ke lurus deka idup belama iya. Tuhan deka ngupah sida; Iya ke Pemadu Tinggi deka ngelindung sida.


text:
Iya deka meri sida pendiau raja enggau makuta ti badas amat. Iya deka nyaga sida enggau jari Iya ti bekuasa.


text:
Iya deka mansang beperang lalu tetap ulih ngalahka munsuh Iya, lalu ngena utai ti digaga Iya empu nyadika senyata Iya.


text:
Iya deka ngasuh pengeringat Iya nyadika pedang, lalu kuasa di dunya tu sama enggau Iya merang orang ke beli amat ke deka ngelaban Iya.


text:
Leka nyitar deka betul-betul mangka utai ti dituju, lalu Tuhan ngaga remang nyadika panah Iya, lalu majak nimbak.


text:
Ujan batu deka labuh balat amat ninggang bala munsuh Iya. Tasik enggau sungai nyau bah lalu ngerusak sida balat amat.


text:
Ribut kudi deka muput sida baka rumput ti rangkai. Pengawa ti enda beradat deka mai pengerusak di seluruh dunya. Kereja ti jai ngasuh perintah runtuh.


text:
tang kuasa nya diberi Tuhan ti Pemadu Tinggi ngagai nuan. Iya deka meresa utai ti udah dikereja nuan enggau pengawa ti deka diatur nuan.


text:
Nuan megai kuasa ngarika Allah Taala enggau perintah Iya, lalu enti nuan enda megai enggau lurus, enti nuan enda nitihka undang-undang, enti nuan enda diau nitih ke peneka Allah Taala,


text:
nuan deka ngenyit merinsa lalu ngasaika ukum ti pedis amat. Ukum sigi berat agi ke sida ke megai kuasa.


text:
Orang biasa nyangka bulih pengampun ke penyalah sida ulih pengasih, tang orang ke megai kuasa deka nerima ukum ti berat agi.


text:
Tuhan ti bekuasa atas semua enda takutka sapa-sapa, enda milih pemesai pangkat orang nya. Iya empu ngaga semua mensia, orang pemesai enggau orang biasa sebaka magang, lalu Iya meri utai sebaka ngagai semua mensia.


text:
Utai tu sigi diungkup ke kita raja besai. Kebuah aku nulis jaku tu ngambika kita nemu jalai ngereja utai ti betul, lalu nyeliahka utai ti salah.


text:
Semua utai tu endang pekara ti kudus, lalu enti nuan ngereja iya enggau jalai ti kudus, nuan empu deka dikumbai kudus. Enti nuan udah belajarka utai tu, nuan ulih ngenanka diri empu ba maya Pechara Besai.


text:
Nya alai, awakka ajar aku tu nyadika pesaka enggau pengelantang nuan, lalu nuan deka bulih pelajar ti betul.


text:
Penemu-dalam semampai tampak manchar, lalu enda nemu kelabur. Barang sapa rinduka iya, lalu ngiga iya tetap tetemuka iya.


text:
Angkat tumu pagi, lalu giga iya, lalu nuan deka nadai penanggul; nuan deka tetemuka iya duduk di mua pintu nuan.


text:
Pegai teguh Penemu-dalam, lalu nuan deka meretika semua utai enggau penuh. Enti nuan ngiga iya nuan deka diau dalam pemaik.


text:
Penemu-dalam sigi ngiga orang ke patut nerima iya, lalu iya deka tetemuka nuan dini-dini endur nuan. Iya sigi mentas lalu semampai enggau nuan dalam semua runding nuan.


text:
Penemu-dalam bepun ari maya nuan amat deka belajar. Reti keran ke Penemu-dalam, iya nya, nuan rinduka iya.


text:
Nya alai, enti kita ke bekuasa megai mayuh menua, sayauka penuduk raja kita enggau tanda kuasa kita, kita patut bebasaka penemu-dalam ngambika kita ulih megai kuasa belama-lama.


text:
Aku deka madah ngagai kita reti Penemu-dalam, lalu baka ni penyadi iya. Aku enda ngelalaika utai. Aku berengkah ari pun jerita, lalu madahka penemu pasal iya enggau terang. Aku enda ngelaungka semua utai ti amat bendar.


text:
Aku nadai ati kepapas ketegal deka nyaga penemu aku ti tau ngasuh aku enda nusi semua utai. Penemu-dalam nadai kaul enggau runding ti baka nya.


text:
Endang amat baka nya - laban enti mayuh agi orang ke pintar, tentu lantang agi dunya tu endur diau. Raja ke mereti tau dikarap laban iya ulih meri pengelikun ke rayat iya.


text:
Aku nemu mati baka mensia bukai. Aku endang peturun mensia keterubah digaga ari tanah. Aku dikandungka pengelama sembilan bulan, lalu dalam timpuh nya aku mansang besai.


text:
Lebuh aku ada, aku datai ke dunya tu baka orang bukai. Aku enseput enggau angin baka orang bukai, lalu baka orang bukai munyi nyawa aku ti keterubah, iya nya, nyabak.


text:
Tiap iku mensia endang nengah siti aja jalai idup masuk ke dunya tu, lalu siti aja jalai pansut ari dunya tu.


text:
Laban aku nemu diri empu endang mensia, nya alai aku besembiang, lalu diberi pemereti, lalu roh Penemu-dalam datai ngagai aku.


text:
Pemesai reti Penemu-dalam jauh lebih ari batu intan; semua mas dalam dunya baka segenggam pasir ti dibanding enggau Penemu-dalam, lalu pirak baka tanah dibanding enggau iya.


text:
Aku ngira iya lebih agi ari pengerai enggau pemanah gamal. Penampak iya enda nemu kelabur. Aku sigi milih iya ari penampak bukai.


text:
Lebuh Penemu-dalam datai ngagai aku, semua utai ti manah sama datai enggau iya. Iya mai ngagai aku mayuh macham pengeraja.


text:
Gaga amat ati aku ke semua utai nya, laban Penemu-dalam udah mai sida ngagai aku. Dulu suba aku enda nemu iya endang pun semua utai ti manah nya.


text:
Nadai orang ulih ngabiska utai ti manah ari Penemu-dalam. Kena utai ti manah nya, lalu nuan deka nyadi pangan Allah Taala ti ngemendarka utai ti dipelajarka nuan ari iya.


text:
Aku besembiang ngagai Allah Taala ngambika pikir aku setipak enggau utai ti udah dipelajarka aku, lalu awakka aku bejaku enggau patut nunda peneka Iya. Iya ke ngiring Penemu-dalam; Iya ngemetulka sida ke bepenemu.


text:
Sigi Iya ti meri aku penemu pasal pun penyadi semua utai: baka ni dunya tu digaga; baka ni gaya utai di dunya bekereja.


text:
Iya bisi ngajar aku pasal gaya utai ti idup, gaya pendiau jelu kampung, pasal kuasa ribut, kuasa mensia ti ulih bepikir, pemayuh macham kayu babas enggau baka ni urat utai nya tau diguna ke ubat.


text:
laban Penemu-dalam ti ngaga semua utai nyadika pengajar aku. Roh Penemu-dalam sigi pintar sereta kudus. Iya mandangka diri enggau mayuh macham jalai.Iya ukai digaga ari sebarang utai, lalu iya bejalai di semua endur. Iya endang terang, beresi, sereta bepengarap; iya enda ulih dirusak. Iya rinduka utai ti badas, iya tajam sereta enda ulih dialahka.


text:
Iya sigi mentas sereta nyadi kaban kitai mensia. Iya endang tau dikarapka sereta tetap, lalu iya nadai pengirau. Iya bisi kuasa atas genap utai sereta meda semua utai. Iya masuk ke dalam semua roh ti pandai sereta tuchi, enda ngira sekalika utai nya mit.


text:
Pejalai Penemu-dalam lebih mudah ari semua utai; iya endang tuchi amat nya alai ulih masuk semua utai.


text:
Iya endang kuasa seput Allah Taala - mulia ti tuchi sereta tampak manchar ari Iya Pemadu Bekuasa. Nadai utai kamah ulih masuk ngagai Penemu-dalam.


text:
Iya siti panchar penampak ti meruan, siti cheremin ti pemadu manah kena meda pengawa enggau pemadas Allah Taala.


text:
Taja Penemu-dalam bekereja kediri, iya ulih ngereja sebarang utai. Iya ngaga semua utai baru magang, taja iya empu enda betukar. Ari serak siti ngagai serak siti iya tama semengat orang ke kudus, lalu ngaga sida nya nyadi pangan Allah Taala, lalu nyadi nabi.


text:
Penemu-dalam sigi lebih agi manah ari mata panas, bintang enggau bulan di langit. Iya badas agi ari penampak,


text:
Kenyau aku agi biak aku endang rinduka Penemu-dalam, lalu ngira iya baka bini aku. Aku tekait ati ulih pemajik iya.


text:
Kati manah bisi pengeraja ba pengidup di dunya tu? Nadai utai ulih ngasuh nuan lebih kaya ari Penemu-dalam ti ulih ngasuh utai nyadi.


text:
Kati penemu nya utai ti beguna dikembuan? Nadai utai manah ari Penemu-dalam ti ngaga gamal semua utai ti nyadi.


text:
Kati nuan rindu ke pengelurus? Semua utai ti manah bepun ari Penemu-dalam: baka pengelurus enggau pemerani, runding ti ulih nagang diri enggau pemereti ati. Pengidup nadai ulih meri kitai pemanah lebih berega ari semua utai nya.


text:
Kati nuan deka ngembuan mayuh peneleba? Penemu-dalam nemu mayuh macham peneleba ari utai ti udah nyadi dulu suba, lalu iya nemu semua utai ti deka nyadi. Iya nemu tuku jaku orang sereta nemu ngiga jalai mutarka penusah. Iya nemu pengawa nyelai ti deka digaga Allah Taala, lalu nemu baka ni kuing utai ti deka nyadi.


text:
Ketegal nya aku mutus ati deka mai Penemu-dalam ke bilik aku ngambika diau enggau aku, laban aku nemu iya deka ngajar aku penemu ti manah lalu iya meransang aku lebuh maya tusah enggau sinu.


text:
Aku berunding, “Ketegal iya aku deka dibasa orang mayuh lebuh maya begempuru. Orang ti tuai mega bebasaka aku taja aku agi biak.


text:
Lebuh aku diau diri enda bejaku, sida sigi ngadang aku bejaku, lalu lebuh aku bejaku sida deka beratika jaku aku. Taja jaku aku panjai amat agi meh sida bebendar ningaka iya.


text:
Ketegal Penemu-dalam, aku semampai dikeingatka orang; aku deka idup belama iya dalam pengingat rebak dudi ari aku.


text:
Bala orang ke jai deka takut ninga nama aku disebut. Aku deka tebilang baka raja manah enggau soldadu ke berani.


text:
Lebuh aku pulai ke rumah ngagai Penemu-dalam, aku deka puas ati laban dia nadai penyarut tauka pemedis, tang semina pengelantang enggau pengaga aja lebuh aku diau enggau Penemu-dalam.


text:
Rinduka iya nya pengelantang ti penuh, ngereja pengawa iya, nya pengeraja ti nadai sekat, begulai sejalai enggau iya, nya runding ti betul amat, berandau enggau iya, ngasuh bulih basa. Nya meh kebuah aku mutus ati deka ngambi Penemu-dalam ke bini aku.


text:
Kenyau ari aku agi mit, pendiau aku endang manah. Aku orang ke beberekat amat laban bisi semengat ti manah.


text:
Taja pia, aku sigi nemu aku enda ulih nerima Penemu-dalam semadi meh Allah Taala meri iya ke aku. Runding ti ngumbai semina Allah Taala aja ti ulih meri iya ngagai aku, nya aja chukup meh nyadika tanda pemereti. Nya alai aku bebendar besembiang minta ari Tuhan enggau pengabis ati aku.


text:
Beri ke aku Penemu-dalam ti duduk ngimbai kerusi raja Nuan; beri ke aku penuduk begulai enggau nembiak Nuan.


text:
Aku tu pemela Nuan, baka indai aku ke dulu ari aku. Aku semina mensia biasa. Aku enda kering, lalu umur aku pandak. Aku kurang penemu pasal Adat tauka baka ni ngena iya.


text:
Taja pan orang nya dikira chukup manah, tang iya dikumbai nadai reti enti nadai Penemu-dalam datai ari Nuan.


text:
Nuan udah milih aku ngambika nyadi raja ke bala nembiak Nuan empu, ngambika ngakim bala anak lelaki enggau anak indu Nuan.


text:
Nuan udah ngasuh aku ngaga Rumah Sembiang ba bukit kudus Nuan, alta di Jerusalem, nengeri ti dipilih Nuan ke rumah Nuan. Iya nunda rumah sembiang di serega ti udah disediaka ulih Nuan ari pun.


text:
Penemu-dalam endang enggau Nuan, lalu nemu pengawa Nuan; iya endang bisi lebuh Nuan ngaga dunya. Iya nemu ngerinduka Nuan, nemu utai ti betul nitihka padah Nuan.


text:
Kirumka iya ari serega ti kudus, nurun ari kerusi raja Nuan ti bemulia, ngambika iya bekereja ngimbai enggau aku, lalu aku ulih belajar nama utai ti ngerinduka Nuan.


text:
Iya nemu sereta meretika semua utai, lalu iya ngiring aku enggau pemintar dalam pengawa aku. Mulia iya deka nyaga aku.


text:
Nya baru aku ulih ngakim bala nembiak Nuan enggau pengelurus, lalu ngasuh aku amat patut duduk ba kerusi raja apai aku. Lalu semua kereja aku deka diterima.


text:
laban tubuh mensia ke nemu parai nekanka pemerat ba semengat kami. Tubuh kami mensia sigi endur ti sementara aja ti digaga ari tanah, lalu iya nekanka runding kami mensia.


text:
Nya kebuah kami semina nyangka aja pasal utai di dunya tu; lalu kami bebendar deka belajar pasal utai ti begulai enggau kami. Sapa ke ulih meretika utai serega?


text:
Nadai siku orang udah kala belajar pasal peneka Nuan, semadi meh Nuan dulu meri iya Penemu-dalam, sereta ngirumka Roh Kudus Nuan ngagai iya.


text:
Ngena jalai nya mensia di dunya tu ulih nengah jalai ti betul, lalu ulih belajarka utai ti ngerinduka Nuan, lalu sida diibun enggau likun ulih Penemu-dalam.


text:
Penemu-dalam nyaga apai dunya. Lebuh maya nya semina iya siku aja udah digaga. Penemu-dalam ngelepaska Adam ari penyalah iya,


text:
Lebuh maya nya siku orang ti enda lurus ngelengkaka Penemu-dalam; iya ngerusak diri empu ketegal iya munuh menyadi iya maya ringat amat.


text:
Ketegal penyalah nya, dunya ampuh bah tang Penemu-dalam ngidupka iya baru. Iya ngiring siku orang ke lurus dalam bandung.


text:
Bisi sekali lebuh semua bansa ke saati enggau pangan diri ngereja penyai nyau charut, Penemu-dalam tetemuka siku orang ke lurus lalu ngibun iya ngambika iya nadai penyalah dimua Allah Taala. Iya meri Abraham pengering ngambika iya ngasika asuh Allah Taala, taja pen iya balat sayauka anak iya.


text:
Penemu-dalam nyelamatka siku orang ke lurus, benung orang ke nadai pengarap ke Allah Taala parai. Iya ngerarika diri ari api ti ngerusak lima buah nengeri.


text:
Kita agi ulih meda tanda penyai sida. Tanah dia kusi sereta berasap. Buah kayu dia nadai kala mansau, lalu dia bisi tiang batu garam ti tanda orang siku ke enda arap.


text:
Orang di nengeri nya enda bedulika Penemu-dalam lalu sida enda ngelala bagi utai ti ngena ari utai ti salah. Ukai semina nya aja, indah bekau tembawai nengeri dia deh nyadika pengingat kitai pasal ulah sida ti enda manah, ngambika penyilap sida meruan dikingatka belama.


text:
Bisi siku orang lurus rari ari pengeringat menyadi iya. Penemu-dalam lalu ngiring iya ngagai jalai ti betul. Penemu-dalam mandang ngagai iya pasal perintah Allah Taala, lalu ngasuh iya nemu utai ti kudus. Penemu-dalam ngasuh iya kaya sereta mujur dalam pengawa iya.


text:
Lebuh orang bukai majak amu ke reta iya, lalu deka ngambi reta nya ari iya, dia Penemu-dalam nanahka iya lalu ngasuh iya kaya.


text:
Penemu-dalam nyaga iya ari munsuh ke nganti peluang nyamah iya. Penemu-dalam ngasuh iya menang lebuh sida bendar amat belaban ngambika iya nemu nadai utai bukai ulih ngasuh orang kering kelimpah ari ti ngereja pengawa Allah Taala.


text:
Bisi sekali siku orang lurus dijual nyadi ulun, tang Penemu-dalam enda ngelengkaka iya. Penemu-dalam nyaga iya likun ari penyalah. Penemu-dalam bisi enggau iya dalam jil,


text:
lalu enda kala ninggalka iya, nyentuk ngagai maya Penemu-dalam meri iya kuasa megai menua, lalu ngasuh iya nyadi tuai orang ti nekanka iya. Penemu-dalam ngasuh pengawa orang ti betenah ngelaban iya ditemu orang, lalu Penemu-dalam meri ngagai iya basa ti meruan belama.


text:
Bisi sekali Penemu-dalam ngelepaska orang ke nadai penyalah sereta kudus ari bansa ke ngenyakka sida.


text:
Penemu-dalam masuk semengat siku nembiak Allah Taala, lalu ngelaban sida raja ti jai ngena mayuh kereja ajih.


text:
Penemu-dalam ngupah bala nembiak Allah Taala ketegal pemerinsa sida. Iya nguluka sida nengah jalai ti nyelai. Iya ngelindung sida lebuh siang hari, lalu meri sida penampak baka api lebuh malam.


text:
Lalu sida ke lurus ngerampas keresa orang ti enda arap ke Allah Taala. Sida belagu muji nama Nuan ti kudus, O Tuhan. Sida sertai muji Nuan laban Nuan udah nyaga sida.


text:
Sida bejalai nengah menua puang ti enda kala diwan mensia, lalu belangkau ba endur ti enda kala ditengah mensia.


text:
Lebuh nembiak Nuan nyau aus, sida ngangauka Nuan, Tuhan, lalu Nuan meri sida ai ti pansut ari batu galang.


text:
Ketegal bala munsuh nya ngasuh anak mit kita di bunuh, nya alai kita ngachau pun penatai ai sungai sida lalu ngamahka iya ngena darah. Di menua puang Nuan ngelakka nembiak Nuan aus, ngambika sida ngasaika ukum ti udah dikena Nuan ngukum munsuh sida. Lalu udah nya, lebuh sida enda ngadang Nuan meri sida ai ti mayuh amat.


text:
Lebuh sida kena uji, taja pen tuju nya ngajar sida enggau pengasih, sida lalu meretika pemalat orang ke jai kena perinsa maya Nuan ngakim sida ngena pengeringat.


text:
Nuan nguji nembiak Nuan, baka apai ti nguji bala anak iya, kena ngajar sida. Tang Nuan ngakim munsuh sida baka raja ti terit meri ukum.


text:
Lebuh bala munsuh nyau nemu ukum sida nyadika penguntung ngagai nembiak Nuan, nya baru sida sedar pengawa nya endang datai ari Nuan, Tuhan.


text:
Orang Ejip enggai besangkut-paut enggau anak mit ke dibuai ba sungai dulu suba, tang ba penudi iya, sida alit ati meda iya. Orang lurus enda kala merinsa aus baka sida ke jai.


text:
Penyai sida nya ngasuh runding sida beli, nya alai sida nyembah ular enggau indu utai ti enda nemu berunding. Ketegal tu Nuan ngukum sida enggau bejuta-juta jelu ti jai.


text:
Pemesai kuasa Nuan Tuhan ngaga dunya tu ari utai nadai. Enggau muntang Nuan ngukum sida nya ngena jugam enggau singa ngelaban sida.


text:
Enti Nuan deka, Nuan ulih ngaga jelu baru ti jai amat baka ti nemu ngesuhka api tauka negong, lalu ngesuhka asap, tauka merechika api ari mata iya.


text:
Nuan ulih ngaga jelu ti enda ibuh ngelaban lalu munuh sida, tang semina merening sida aja, sida takut amat lalu parai.


text:
Tang utai nya tau enda ibuh. Nuan ulih ngukum sida ngena pemetul adat Nuan, tauka ngena kuasa Nuan malu sida sampai parai. Tang chara Nuan endang manah, Nuan udah nyukat, ngitung lalu nimbang genap utai ti dikereja Nuan.


text:
Nuan ulih ngayanka pemesai kuasa Nuan sebarang maya Nuan deka. Lalu nadai siku orang ulih ngelaban iya.


text:
Dipeda Nuan seluruh dunya tu baka leka pasir, enda chukup berat ngerungingka dachin, baka titik ambun ba tanah tumu pagi.


text:
Kuasa Nuan besai amat lalu ulih ngereja sebarang utai, tang Nuan bisi pengasih ngagai genap iku orang; Nuan enda ngira penyalah kami lalu meri kami peluang ngesal ati.


text:
Nuan rinduka genap utai; Nuan enda begedika sebarang utai ti digaga Nuan. Enti Nuan enggaika utai nya, tentu Nuan enda ngaga iya.


text:
Baka ni utai tau meruan lama enti Nuan enggaika utai nya? Baka ni iya tau tan enti Nuan enda ngasuh iya tan?


text:
O Tuhan, Nuan ke ngasuh semua utai nyadi laban iya endang enggi Nuan, lalu Nuan rinduka semua utai ti idup.


text:
nya alai Nuan bejimat ngerara sida ke bedosa ngelaban Nuan. Nuan ngasuh sida ingatka ulah ti dikereja sida, lalu nangkan sida pasal utai nya, ngambika sida ngelengkaka jalai sida ti jai lalu nyerahka pengarap sida ngagai Nuan, Tuhan.


text:
Nuan begedika orang ke diau di menua kudus Nuan dulu menya, ketegal sida ngereja penyai; sida ngereja pengawa engkeramat sereta nyembah utai ti enda kudus.


text:
Sida munuh anak mit enggau nadai pengasih, lalu makai isi enggau darah mensia. Sida belalai ngereja pengawa meri genselan,


text:
lebuh apai indai munuh anak sida empu ke enda ulih ngelaban. Nya alai endang ari peneka Nuan aki ini kami munaska sida,


text:
Tang taja pia, agi meh Nuan mandangka pengasih Nuan ngagai munsuh sida laban orang nya mensia mega. Nuan ngirumka indu gamang dulu agi ari bala soldadu Nuan ngambika ngerusak bala munsuh belubah-lubah.


text:
Nuan endang ulih ngasuh orang ke lurus ngerusak bala orang ke nadai pengarap nya enggau jalai perang; Nuan endang ulih munaska sida tekala nya enggau jelu mangah tauka enggau jaku kasar aja.


text:
Tang kena nganti nya, Nuan bejalaika ukum Nuan belubah-lubah, laban Nuan meri sida peluang ngesal ati, taja Nuan endang nemu sida nya peturun orang ke jai, laban sida endang jai kenyau ari ada, lalu sida nya endang enggai ngubah jalai sida berunding.


text:
Semua bansa sida nya kena sumpah kenyau ari pun, lalu taja Nuan enda ngukum sida ketegal penyalah sida, ukai reti nya Nuan takutka sapa-sapa.


text:
Nuan ke ngaga sida nya. Nadai siku orang tau bejaku ngeringka sida tauka nyalah Nuan ngerusak sida ketegal penyai sida. Nadai siku orang tau nanya nama utai ti udah dikereja Nuan, tauka ulih nyakal pemutus penemu Nuan.


text:
Semua utai dipegai Nuan magang, lalu nadai petara bukai endur Nuan patut madahka pemutus penemu Nuan.


text:
Nuan endang pengelurus, lalu Nuan merintah genap utai enggau betul. Nuan nadai kala ngena kuasa Nuan kena ngukum orang ke enda patut diukum.


text:
Pengering Nuan nyadika pun pengelurus. Nuan ulih mandangka pengasih Nuan ngagai genap iku orang, laban Nuan endang Allah Taala ke semua mensia.


text:
Nuan ngayanka pengering Nuan maya orang bisi kakang ati pasal kuasa Nuan ti pemadu besai, lalu Nuan ngukum sebarang orang ke nemu kuasa Nuan, tang sida berani enda pedulika kuasa nya.


text:
Taja Nuan bisi penuh kuasa, Nuan endang akim ke bisi pengasih. Nuan tau ngukum kami sebarang maya peneka Nuan, tang Nuan enda; Nuan merintah kami enggau pengambis pengeliat ati.


text:
Ari utai ti udah dikereja Nuan, Nuan udah ngajar nembiak Nuan pasal orang lurus ti mesti mentas mega. Nuan udah meri ngagai nembiak Nuan pengandal ti besai ngena jalai ti ngasuh sida ngesal ati ke penyalah sida.


text:
Nuan bejimat amat sereta liat ati lebuh ngukum munsuh nembiak Nuan: taja sida nya patut mati, agi meh Nuan meri sida peluang ngambika sida badu nengah jalai ti bepenyalah.


text:
Tang Nuan terit amat ngakim bala nembiak Nuan empu, taja Nuan udah ngaga sempekat enggau aki ini sida, lalu udah beamat-amat besemaya deka meri sida utai ti manah.


text:
Endang amat, Nuan ngukum kami, tang Nuan ngukum munsuh kami lebih beribu kali lipat, kebuah pia ngambika maya kami ngukum orang bukai, kami tau ingatka pemadas Nuan, lalu lebuh kami diakim, kami ulih minta kasih.


text:
Nya alai Nuan balat merinsaka orang ke beli idup dalam penyai. Nuan merinsaka sida ngena utai ti disembah sida.


text:
Sida tekelalu jauh limpang ari pemendar lalu nyembah utai ngapa baka jelu. Indah munsuh sida deh enda nyembah jelu nya. Sida nya muntang amat ditipu baka anak mit.


text:
Nya alai Nuan ngukum sida ketegal pemeli sida empu, lalu ukum Nuan ngasuh sida baka orang ke beli amat.


text:
Ukum nya lempung, tang orang ke enda pedulika iya deka ngasaika penuh pemerat ukum nya ari Allah Taala.


text:
Lebuh sida diukum ngena jelu ti dikumbai sida petara, sida nyau pedis amat ati charut runding lalu ngelala Allah Taala ke bendar, sigi Iya ke semampai dikenggai sereta enda diterima sida. Nya alai sida merinsa kena ukum ti penudi amat.


text:
Barang sapa enda nemu Allah Taala endang amat beli. Orang ke baka nya merening utai ti manah ngelingi sida, tang sida enda meda Allah Taala ti idup. Sida belajar pasal utai ti digaga Iya, tang sida mengkang enda ngelala Iya ti ngaga utai nya.


text:
Runding sida ke bukai, lalu ngumbai utai nya bekuasa di dunya, baka api tauka ribut, tauka kudi, tauka bintang, tauka ai ti deras, tauka bulan enggau mata panas di langit.


text:
Mensia gaga amat ati meda pemanah utai nya, lalu ngumbai utai nya petara, tang sida patut nemu semua utai nya bisi siku tuan, lalu tuan nya jauh besai kuasa ari semua utai nya, laban Iya ke ngaga pemanah semua utai nya ti digaga Iya.


text:
Laban orang alit ati meda kuasa enggau gaya pejalai utai nya, nya alai ari nya sida patut belajar lalu nemu Iya ti ngaga utai nya lebih jauh besai kuasa.


text:
Lebuh kitai nemu pemesai enggau pemanah utai ti digaga Iya, kitai mega belajar pasal Iya ti ngaga semua utai nya.


text:
Nyangka kitai tekelalu balat nyalah sida nya. Dalam semua nya, kada sida enda amat ngiga Allah Taala, tang enda ulih.


text:
Laban sida dikelinggi utai digaga Allah Taala, sida majak merening utai nya, dataika sida mutus ati ngumbai utai nya petara laban utai ti dipeda sida bangat tekelalu manah.


text:
Enti sida bisi pikir enggau chukup pasal utai di bap langit, nama kebuah sida enda kala tetemuka Tuhan ti ngaga semua utai nya?


text:
Tang orang ke pengabis merinsa, iya nya, orang ke arap ke utai ti enda idup, baka orang ke nyembah utai ti digaga jari mensia - utai nya baka patung jelu ti digaga manah-manah ari mas tauka pirak, tauka sekeda batu ti enda beguna digaga orang dulu kelia.


text:
Bisi tukang ke landik nyayat kayu ti manah, muai kulit iya, udah nya, bejimat ngena pengelandik jari iya, ngaga ari kayu nya utai ti tau diguna.


text:
Nyadi uras kayu nya digumpul ke kayu api kena iya manduk pemakai ti diempa iya duduk enggau ati lantang.


text:
Ari laluh kayu nya tadi nyangka tukang nya bisi tetemuka siti papung ti nadai guna - nyangka papung nya belingkuk liuk - lalu lebuh maya lantang iya belubah-lubah mupuk ngaga papung kayu nya baka gamal mensia.


text:
Iya bejimat ngelekatka patung nya ngambika iya enda labuh, laban iya nemu utai nya semina patung engkeramba lalu begunaka tulung; iya enda ulih nulung diri empu.


text:
Tang iya enda malu besembiang ngagai patung engkeramba ti nadai seput nya, pasal pekara melaki-bini iya, pasal bala anak iya, enggau pasal reta tengkira iya.


text:
Engkeramba nya nadai pengering, tang orang nya besembiang minta pengerai ari engkeramba nya. Engkeramba nya ukai utai ti idup, tang orang nya besembiang minta umur panjai ari engkeramba nya. Engkeramba nya nadai peneleba, tang orang nya minta tulung ari utai nya. Engkeramba nya enda nemu bejalai, tang orang nya minta engkeramba nya ngasuh pejalai iya mujur.


text:
Jari engkeramba nya nadai kuasa, tang orang nya minta engkeramba nya nulung iya - baka pengawa dagang, ngiga duit enggau mayuh macham kereja iya ti bukai.


text:
Baka nya mega, orang ke nyediaka diri deka belayar ke tasik ti begelumbang minta tulung ari repik kayu ti enda sama pengering enggau kapal ti deka ditepan iya.


text:
Sekeda orang ngaga plan kapal laban deka ngiga untung, lalu tukang ngaga kapal nya enggau naka pengelandik.


text:
Ari peneka Nuan semua utai ti digaga Nuan patut dikena. Nya alai orang ulih ngelayang tasik ngena perau lalu selamat sangkai di seberai, laban sida nyerahka nyawa sida ngagai kayu ti mit nya.


text:
Baka nya meh utai ti nyadi dulu menya, lebuh bansa orang ke sumbung ke besai gamal parai. Pengandal dunya rari ngena perau dalam ibun Nuan, lalu numbuhka rebak baru nampung mensia suba.


text:
Tang sumpah nurun ba engkeramba ti digaga jari mensia. Sumpah mega nurun ba orang ke ngaga engkeramba nya, ketegal iya ngaga utai ti tau dirusak, lalu udah nya ngumbai iya petara.


text:
Nya meh ukum Allah Taala ti deka nurun ba engkeramba orang kapil laban, taja utai nya digaga ari utai ti digaga Allah Taala, tang utai ti jai nya ngerusak semengat orang ti beli.


text:
Maya engkeramba udah digaga dia pengawa seks ti salah lalu belabuh. Utai nya ngerusak pengidup mensia sekumbang iya digaga ari mula iya suba.


text:
Penyumbung mensia mai utai nya ke dunya tu, nya alai pengawa ti deka munaska iya enggau jampat udah diatur.


text:
Bisi sekali siku apai orang ke tusah ati amat ketegal anak iya parai biak, nya alai iya lalu ngaga patung baka gamal anak iya ke ngenyit diambi ari iya. Iya masa orang ke udah parai baka ke masa petara, lalu iya mai orang ke dipegai iya berami enggau iya.


text:
Nyau kelama pengawa nya nyadi adat sembah ngagai petara ngapa ti majak mansang kering sekering. Penudi iya pengawa nya nyadi adat, lalu engkeramba disembah nitihka asuh tuai ke bekuasa.


text:
Lebuh rayat tekelalu jauh ari raja ke deka dibasa sida betungga mua enggau iya, dia sida ke ingin amat deka masa iya ke nadai dia, ngaga gamal iya dalam ati sida, lalu ketegal nya sida ngaga gambar raja nya.


text:
Sekeda tukang lukis ke keran deka ngerinduka ati raja ngaga gambar iya lebih sigat ari gamar raja nya empu.


text:
Laban orang nyau tetarik ati meda gambar nya, nya alai tuju sida ke deka masa iya nyau betukar ngagai pengawa ti nyembah iya.


text:
Pengujung iya semua pengawa nya nyadi panjuk ti mai pemati, laban orang ke tusah tauka merinsa diperintah raja, ngambi sebarang utai ari batu tauka kayu, lalu bebasaka utai nya baka ti bebasaka Allah Taala.


text:
Sida ukai semina salah penemu pasal Allah Taala tang penemu ti salah nya ngujungka sida bemunsuh enggau pangan diri, lalu sida ngumbai pengawa nya pengelantang.


text:
Sida munuh bala anak sida ti agi mit nyadika piring lalu ngintu sembah sida sereta nitihka adat ti nyelai lalu ngereja pengawa baka orang gila.


text:
Sida nadai agi ngintu pendiau enggau menyana tauka ngintu pengawa melaki-bini enggau manah. Sida ke lelaki munuh pangan diri ketegal mungkir, tauka ketegal udu tusah ati laban ke sengaja butang enggau bini iya.


text:
Semua utai charut amat laban udu bebunuhka pangan diri, nerumpak, nipu, makai suap, nadai penaluk ke diri melaki-bini, menua kachau amat, balat bula,


text:
ngelaban orang ke nadai penyalah, nadai adat beterima kasih, rusak adat, penyai pengawa seks, pechah ruang bilik, butang enggau nadai pendiau ti menyana agi.


text:
Orang ke nyembah engkeramba enda ulih nagang diri empu deka ngiga penyamai, tauka deka bejaku bula ti dikumbai sida jaku tilit, tauka deka ngereja penyai, tauka deka kempang mungkir danji.


text:
Sida berani besumpah nyebut jaku bula lalu ngumbai diri enda kena ukum, laban engkeramba ti dikarapka sida endang utai ti nadai seput.


text:
Tang ukum endang tetap deka datai ba sida enggau dua iti kebuah: kesatu, sida endang amat salah pasal Allah Taala lebuh sida nyembah engkeramba, lalu kedua, sida nadai sekali-kali pedulika pengudus nya alai sida bejaku bula deka nipu orang.


text:
Lebuh orang ke jai ngaga penyalah, sida deka digiga, ukai ulih kuasa ti dikena sida besumpah, tang ulih ukum ti patut diterima orang ke bedosa.


text:
Taja kami bedosa, kami nemu kuasa Nuan, lalu agi enggi Nuan. Tang laban kami nemu diri endang enggi Nuan, kami deka badu bedosa.


text:
Kami enda kala dibai limpang ulih pengawa ti jai ari pengelandik mensia, ulih utai ti nadai guna dichat tukang lukis, tauka ulih engkeramba ti dichat ngena mayuh macham chura.


text:
Gamal utai ti baka nya ngangkatka ati orang ke beli, lalu ngasuh sida inginka gamal utai ti nadai seput.


text:
Sebarang sapa orang ke ngaga utai nya, tauka inginka iya, tauka nyembah iya, endang rinduka utai ti jai, lalu deka nerima ukum ti patut diterima iya ketegal iya manggaika pengandal iya ba utai nya.


text:
Tukang periuk bejimat ngaga utai ari tanah ladu ngambika tau diguna kitai. Sekeda utai nya ti digaga iya dikena kitai enggau manah, sekeda enda, tang iya ngaga semua utai nya ari tanah ngena jalai ti sebaka. Tukang periuk nya empu milih utai ti deka digaga iya nitihka guna utai nya.


text:
Iya empu endang mensia ti digaga ari tanah dulu mimit ari tu, lalu enda lama udah nya iya mesti mulaika semengat ti dijali ngagai iya, lalu iya nyadi tanah baru. Iya endang mensia, tang iya masau tulang iya ngaga patung petara ti nadai guna, ti sama digaga ari tanah ti dikena ngaga periuk.


text:
Umur iya pandak, lalu enda lama da iya deka parai, tang iya enda pedulika utai nya. Iya deka mekit orang ke ngaga utai ari mas, pirak enggau temaga, lalu ngaga utai baka sida nya. Iya temegahka utai ti digaga iya, tang utai nya tiru.


text:
Ati iya digaga ari abus. Pengandal iya murah agi ari debu. Seput iya kurang agi berega ari tanah ladu,


text:
laban iya enda kala nemu Allah Taala ti ngaga iya, ti ngesuhka seput ngagai semengat ti regas enggau roh ti idup.


text:
Iya ngira pengidup mensia baka ke bemain aja, baka kedai endur ngiga untung. Iya arapka ngiga duit naka pemayuh ti ulih iya, taja jalai iya salah.


text:
Orang ke ngaga engkeramba enggau periuk ti mudah pechah ari tanah nya, endang nemu lebih agi ari orang bukai iya empu bedosa.


text:
Tang orang ke pengabis beli ari semua orang, mandangka diri kurang mereti ari anak mit, lalu sida nya munsuh ke nekanka nembiak Nuan, O Tuhan.


text:
Sida ngumbai semua engkeramba ti disembah sida ti kapil nya petara, taja engkeramba nya enda ulih meda enggau mata sida, enda ulih enseput ari idung sida, enda ulih ninga enggau pending sida, enda ulih ngasai enggau tunjuk sida, lalu enda ulih bejalai enggau kaki sida.


text:
Semua engkeramba nya digaga mensia ti bisi roh dijali ngagai sida. Nadai siku orang ulih ngaga siku petara ti sebaka enggau mensia.


text:
Lama laun genap iku orang sigi tetap mati, tang sebarang utai ti digaga enggau jari iya ti jai nya sigi mati ari pun. Indah iya empu deh lebih manah agi ari utai ti disembah iya. Sekurang-kurang iya, orang nya enseput, tang utai ti disembah iya enda nemu enseput, lalu endang enda kala enseput.


text:
Indah jelu nya enda chukup manah ngasuh orang rinduka sida. Allah Taala empu semina mansa sida aja lebuh Iya muji lalu merekat utai bukai ti digaga Iya.


text:
Tang Nuan, O Tuhan, enda ngukum nembiak Nuan baka nya; Nuan mandang ngagai sida pementas Nuan. Nuan ngirumka burung ke diempa sida, pemakai ti jarang diempa sereta nyamai amat kena ngemuaska sida ti lapar.


text:
Nuan ngereja semua utai tu ngambika semua orang ke nyembah engkeramba, benung sida lapar, enda meh ulih makai laban jelu ti kamah ti dikirumka Nuan ngagai sida. Tang bala nembiak Nuan semina merinsa lapar enda lama aja, lalu udah nya sida makai pemakai ti pengambis manah.


text:
Endang patut sida ti nekanka nembiak Nuan nyepi pemerinsa, lalu maya nya nembiak Nuan meda munsuh sida kena perinsa.


text:
Lebuh ular ti jai sereta mangah ngelaban nembiak Nuan sereta munuh sida enggau rachun, Nuan enda majak ringat belama.


text:
Penusah tu semina bisi enda lama aja ti nyadika tangkan. Udah nya Nuan meri sida tanda kena nyuman, iya nya, ular digaga ari temega, ngambika sida ingatka Adat Nuan patut dititih.


text:
Enti orang malik ngagai tanda nya, iya lalu gerai ari abi gigit ular - ukai ari utai ti dipeda iya, tang ari Nuan ti pengelepas semua mensia.


text:
Enggau pengawa ti baka nya, Nuan ngasuh munsuh kami arap endang siku Nuan aja ti ngelepaska orang ari semua penyai.


text:
Munsuh kami parai ari gigit buntak enggau tutu lalat; nadai jalai nyumanka sida, laban sida endang patut diukum indu utai nya.


text:
Indah ular ti bisa enda meh ulih ngalahka nembiak Nuan, laban Nuan bisi pengasih, nulung sida sereta ngeraika sida.


text:
Sida digigit ngambika sida ingatka Pengasuh Nuan, tang sida jampat dilepas enggaika sida tetap enda ngingatka Nuan, lalu enda bulih pementas Nuan.


text:
Nadai ubat tauka minyak nyumanka sida. Sida bulih pengerai ari jaku Nuan, O Tuhan; jaku nya ti ngeraika semua mensia.


text:
Sida ke jai deka munuh orang, tang enda ulih ngidupka iya baru, tauka ngelepaska semengat ari dunya pemati.


text:
Peda sida ke nadai pengarap: sida enggai ngelala Nuan ti Allah Taala, nya alai Nuan ngukum sida enggau kuasa Nuan ti besai amat. Sida dialahka hari kudi, ujan batu enggau api.


text:
Utai ti nyelai amat, iya nya, api balat agi mau ba ai ti endang dikena madamka api. Semua kuasa dunya besaup nyaga orang ke lurus.


text:
Bisi sekali api nya padam ngambika enda ngerusak bala indu utai ti dikirum kena ngukum orang ke nadai pengarap. Sida nya patut belajar pasal sida ti dialah ketegal ukum Nuan.


text:
Tang bisi sekali, lebuh sida dikelinggi ai, daun api lebih balat agi mau ari selama, lalu ngerusak semua utai ti ditanam ba tanah endur orang ke jai diau.


text:
Tang pengerusak nya enda ningganng nembiak Nuan. Tang kelimpah ari nya, Nuan meri sida pemakai melikat. Nuan ngirumka roti ti endang udah disedia deka diempa, lalu sida nadai kiruh nyediaka iya dulu. Pemakai ti diberi Nuan ngelantangka ati semua orang, nadai ngira pengasai sida.


text:
Semua pengawa tu mandangka pemalat pengerindu Nuan ngibun bala nembiak Nuan. Pemakai nya ngemuaska genap iku orang ke makai iya; pemakai nya betukar nitihka nyawa siku-siku.


text:
Selalu iya, pemakai bansa nya tau lela baka seleju tauka ai batu, tang diatu, ba api enda meh iya lela. Tu kena ngajar nembiak Nuan pasal api nya tadi ti ngerusak utai ditanam munsuh sida lebuh ujan lebat begulai enggau ujan batu.


text:
Nuan ngaga utai di bap langit; utai nya nitihka asuh Nuan aja. Semua utai ti digaga Nuan ngena kuasa iya ngukum orang jai, tang iya kurang balat sereta nelap ngagai orang ke arap ke Nuan.


text:
Semua utai ti digaga nya tau nyadi mayuh macham ti diberi Nuan enggau gerah jari ngagai semua orang ke besembiang minta ngagai Nuan.


text:
Utai tu nyadi ngambika bansa ke dikerinduka Nuan, O Tuhan, tau mereti pasal sida ukai ditupi enggau utai ti ditanam sida. Semina jaku Nuan aja ti ngenanka orang ke manggaika pengarap sida ba Nuan.


text:
Tu kena ngajar kami ngambika kami mesti angkat dani sebedau hari tawas lalu meri terima kasih ngagai Nuan, lalu besembiang lebuh mata hari nyau niki.


text:
Tang pengandal orang ke enda nemu beterima kasih nyau lela baka ai ambun, lalu lenyau baka ai ti enda dikena.


text:
O Tuhan, pengawa Nuan ke ngakim sigi chukup manah amat, sereta mar diterangka; nya kebuah orang ke enda diajar pasal utai nya nyau limpang.


text:
Lebuh orang ke enda beradat berunding deka bekuasa atas bansa ti kudus sida empu ngurung diri sepemanjai malam dalam petang. Sida gali di rumah diri empu enda diibun Nuan belama iya.


text:
Sida ngumbai penyalah sida ulih dilalaika, nadai dikingatka, tang diatu sida takut amat, sereta charut runding, lalu takutka gamal utai ti baka antu.


text:
Indah teluk ti petang ti alai sida gali deh enda ulih muai penakut sida. Sida dikelingi munyi nyawa utai ti ngenakutka; gamal antu ti jai ayan di mua sida.


text:
Api nadai meh kuasa meri penampak ke sida, nyentukka bintang ti tampak enda meh ulih ngurangka pemalat pemetang nya.


text:
Semina api ti angat aja dia manchar ngagai sida, ukai ditungkun jari mensia, lalu laban sida balat takut, sida ngumbai utai ti dipeda sida di dunya tu lebih agi ngenakutka ari utai dalam runding sida.


text:
Penyarut ti datai ari pengawa engkeramat sida ngemaluka sida empu, lalu semua penemu ti ditemegahka sida nadai guna sekali.


text:
Sida ngumbai diri ulih muru semua penakut enggau penyakit ari dalam pikir sida, tang diatu sida empu nyau sakit laban penakut enggau nadai kebuah.


text:
Taja nadai utai ti ngemedis bisi udah nyadi, sida takut amat ninga resih ular enggau munyi jelu mansang ngagai sida.


text:
Nya kebuah sida parai, gegetar laban takut amat, sampai sida enda berani muka mata, tang enda mega sida ulih menjamka mata.


text:
Penyai nya endang penakut ti nyalah iya empu. Orang ke ngasai diri salah selalu bepikir ngumbai utai lebih jai ari utai ti bendar.


text:
Lebuh nuan enda berapa berani bepangai ba penemu ti patut, nuan nyau ngalahka diri laban takut ketegal enda nemu utai.


text:
Semalam-malam sida nya enda tentu tinduk jenak, taja malam nadai kuasa ngalahka sida, laban malam datai ari dunya pemati ti nadai kuasa.


text:
Sida ngasaika diri digagai ayuk utai ti jai gamal, lalu gali enda kebut-kebut laban takutka utai ti enda disadang ti datai enggau ngenyit.


text:
Orang bumai, pengibun bedus enggau bala kuli bela kena tangkap utai ti enda ulih dikerari nya, lalu kena tanchang rantai ti enda dipeda dalam petang.


text:
Sida nyau tegepang takut laban bunyi ribut tauka bunyi nyawa burung belagu ba puchuk kayu, tauka bunyi auh ai sungai, tauka bunyi batu labuh begaring, tauka bunyi indu utai belanda enda dipeda sida, tauka bunyi nyawa jelu kampung ti mangah, tauka bunyi awuh nyawa di bukit.


text:
Dalam penampak siang hari, di semua endur bukai pengawa dunya bejalai baka selama nadai utai ngachau.


text:
Semina sida aja dibungkur pemetang, lalu dulu ngasaika pemetang ari pemarai ti nganti sida. Sida ngenusah diri empu, lalu penusah nya lebih berat ari pemetang.


text:
Nyadi lebuh nya penampak ti terang amat manchar ba nembiak Nuan ti kudus. Munsuh sida ninga nyawa sida, tang enda ulih meda sida. Sida ngining berekat nembiak Nuan nya ke enda merinsa.


text:
Bala munsuh patut beterima kasih laban orang ke disalah sida enda malas ngelaban sida diatu, nya alai sida dipinta angkat.


text:
Nya baru Nuan ngiring bala nembiak Nuan lebuh sida bejalai nengah menua ti enda temu sida. Nuan ngiring sida enggau tiang api. Api nya baka mata panas ti enda medis sida serantau-rantau jalai ti bemulia nya.


text:
Tang bala munsuh sida ke enda diasuh meda penampak ke patut dikurung dalam pemetang, laban sida udah ngurung nembiak Nuan. Nengah nembiak Nuan penampak Adat ti meruan belama-lama deka diberi ngagai dunya.


text:
Lebuh munsuh Nuan ngaga atur deka munuh bala anak lelaki nembiak Nuan ti kudus, dia bisi siku anak ke dibuai tang udah nya diselamat. Udah nya Nuan ngukum munsuh Nuan enggau jalai ti munuh mayuh amat anak sida. Bisi sekali Nuan ngelemaska semua bala soldadu sida ba ai ti bealun-alun.


text:
Tang bala aki ini kami udah dulu dipadah pasal utai ti deka nyadi malam nya. Nya alai sida gaga ati sereta diperansang laban sida arap ke semaya ti diberi Nuan ngagai sida.


text:
Enggau kereja ti sebaka Nuan ngukum munsuh kami, lalu ngangauka kami nyadi nembiak Nuan, lalu meri kami basa ti besai.


text:
Sekumbang maya nya orang ti angkunka Allah Taala ari bansa ti lurus tu belalai meri korban. Sida lalu besemaya enggau pangan diri deka ngasika Adat Allah Taala. Lalu sida mega besemaya deka bekunsika berekat enggau penusah enggau pangan diri. Sida endang udah dulu belagu ngena lagu lama.


text:
Tang sabak tusah ati bala munsuh sida didinga di semua endur, laban sida ngulitka pemarai bala anak sida.


text:
Dia bisi tekelalu mayuh bangkai ti enda alah tiap. Enda mayuh orang ke agi idup nguburka semua bangkai. Dalam sekejap mata bala anak ti dikesayauka sida parai magang; semua pemarai sida nya sebaka magang.


text:
Orang nya enda pedulika jaku tangkan, tang bepangai ba kuasa orang ti tau engkeramat. Tang lebuh anak sida ti tuai lelaki dibunuh, nya baru sida nemu orang Israel nya anak Allah Taala.


text:
Kemaya nya, enggau ngenyit pengawa Nuan dipejalaika! Jaku ti bekuasa pasal ukum datai jampat ari penuduk raja Nuan di serega, terus ke baruh nuju menua ti dirusak nya. Iya datai baka soldadu ti balat nyerang,


text:
ngereja pengawa nundaka asuh Nuan ngena senyata ti balat ngenakut, enggau kaki berindik ba tanah, lalu pala negu langit, ngisi menua nya enggau pemati.


text:
Pemati bisi mega nuntung bansa ti lurus, ketegal mayuh sida kena penyakit ti bejangkit di padang pasir ba menua puang, tang pengeringat Nuan enda lama aja.


text:
Dia bisi siku orang ke manah ke jampat ngaga pengawa kena nyaga sida. Ketegal Aron mangku pengawa nyadi imam dia iya lalu besembiang, nunu menyan lebuh minta ampun ke dosa. Ngena sembiang enggau menyan ke senyata iya, Aron ulih nerima pengeringat Nuan lalu ngemaduka penusah nya. Ngena jalai nya iya mandangka diri imam Nuan.


text:
Iya ulih ngalahka pengemar nya, tang ukai ngena pengering iya empu tauka kuasa soldadu. Iya semina ngena sembiang nagang ukum nya nyadi; iya minta Nuan ngingatka semaya Nuan enggau aki ini kami.


text:
Mayuh bangkai udah ditugung, tang iya lalu nagang pengeringat Nuan lalu enda ngasuh ngerusak sida ke agi idup.


text:
Iya ngena baju panjai ti dilagu enggau tanda langit enggau tanah. Ba dada iya bisi empat iti rintai batu berega ti diukir kena masa aki ini kami, lalu labung iya dilagu ngena marik nyadi ke tanda kuasa raja Nuan.


text:
Melikat Pemati takut ke utai tu lalu ngetu. Pengeringat Nuan mimit aja udah diasaika sida, tang nya pen udah chukup.


text:
Tang orang ke nadai pengarap majak ngasaika pengeringat Nuan ti nadai pengasaih datai ke ujung. Nuan nemu utai ti deka dikereja sida sebedau sida ngereja nya.


text:
Nuan nemu taja sida muru nembiak Nuan lalu ngasuh sida jampat angkat, sida deka berubah runding lalu ngagai sida.


text:
Lebuh orang Ejip agi ngulit ba pendam sida ke parai, sida enda ingatka kebuah utai nya nyadi, lalu sida beli amat ngumbai bala orang ke dipinta sida angkat endang amat rari. Nya alai, sida ngagai orang Israel. Sida diumpan baka nya laban nya siti ari ukum ti patut diterima sida ngambika sida deka nembuka pemerinsa ti deka diterima sida.


text:
Sida nya deka tetemuka pemati ti nyelai, lalu maya nya nembiak Nuan majak bejalai enggau kuasa ajih ari Nuan.


text:
Semua kuasa dunya di bap langit diubah nitihka pengasuh Nuan ngambika nembiak Nuan enda kena pemedis.


text:
Sida meda remang atas sida ke belangkau enggau tanah rangkai ti udah endur ai. Dia bisi tanah landai ti berumput entara gelumbang ai ba sepiak-sepiak Tasik Mirah ngambika sida nyamai bejalai nengah nya ke seberai.


text:
Sida jengkak-jengkak baka kuda ti dibai makai rumput; sida merejuk baka bedus, lalu muji Nuan, Tuhan, laban Nuan nyelamat sida.


text:
Sida agi ingat gaya pengidup sida lebuh agi nyadi ulun - baka ni tanah mansutka keringit, ukai bala jelu chapi, baka ni sungai mansutka pama, ukai ikan.


text:
Udah nya, lebuh sida balat inginka pemakai ti manah, burung datai ari tasik ti mantupka pengelapar sida. Tu bansa burung ti enda kala dipeda sida.


text:
Tang nitar ti balat meri tangkan pasal ukum ti deka datai ba sida ke bepenyalah nya. Sida merinsa nyepi ukum ti patut diterima sida ketegal pemalat penyai sida. Nadai bansa kala begedi amat ke orang kampar.


text:
Bisi orang kala ditemu enggai nerima kampar ke datai ngagai sida, tang sida tu ngaga temuai ke manah enggau sida nyadi ulun.


text:
tang orang tu ke dulu suba nerima orang menua bukai enggau pengerami lalu ngaga orang nya sebaka enggau sida, udah nya sida udu merinsaka orang.


text:
Orang tu ke kena laban buta, baka orang lelaki menua Sodom ke datai ngagai pintu rumah orang ke lurus siku benama Lot. Sida nyau ngasaika diri empu buta lalu genap iku sida gama-gama ngiga pintu rumah diri empu.


text:
Ba belikan genap tali iya bisi peninggi bunyi nyawa, tang tiap bunyi siti tali begulai ngaga bunyi lagu ti enda sebaka. Baka nya gaya utai lebuh nya suba, maya genap iti utai begulai nyadi utai ti baru. Peratika utai ti nyadi!


text:
Lalu daun api enda meh ulih nunu isi jelu ti bejalai dalam api, lalu enda ngelelaka pemakai ari serega ti patut lela baka ambun.


text:
Tuhan Nuan udah ngaga nembiak Nuan beberita - tebilang dalam semua utai. Nuan enda kala ninggalka sida. Nuan udah meri sida tulung, selalu-lalu, dini-dini endur.


text:
Kati bisi orang udah dipadah ari ni pun Penemu-dalam? Kati bisi orang meretika pemandai iya ti enda berupai dipeda?


text:
Semina siku aja ke amat bepenemu, iya nya, Tuhan ke duduk atas kerusi rajah. Kitai patut nangi sereta bebasaka Iya.


text:
Tuhan empu ngaga Penemu Dalam. Iya meda sereta nemu Penemu Dalam. Nya alai, semua utai ti digaga Iya, disi Iya enggau Penemu Dalam.


text:
Genap iku mensia nerima Penemu Dalam ti setipak enggau pemeri Tuhan; tang iya meri Penemu Dalam ngagai orang ke rinduka Iya.


text:
Penangi ke Tuhan nya sigi singkang ti keterubah nuju Penemu Dalam; orang ke taluk deka nerima Penemu Dalam, benung agi dalam kandung indai sida.


text:
Penangi ke Tuhan endang Penemu Dalam ti chukup amat; Penemu Dalam deka muaska ati kitai enggau semua pemeri iya.


text:
Penemu Dalam deka meri penemu enggau pemereti sereta pemandai. Orang ke ngembuan Penemu Dalam deka bulih basa ti nambah-senambah.


text:
Orang ke ringat sengapa nadai kebuah sigi enda bulih pengampun, laban pengeringat ti nyau lebih baka nya ngerusak mensia.


text:
Penemu Dalam sigi sarang jaku dalam, tang orang ke bedosa endang ngumbai pendiau ti manah nadai guna.


text:
Enti nuan inginka Penemu Dalam, nuan mesti talukka semua pengasuh Tuhan, nya baru Iya deka meri nuan Penemu Dalam.


text:
Orang ke nangika Tuhan, iya nya, orang ke pintar sereta bepejalar. Tuhan rinduka orang ke taluk sereta ngemaruhka ati diri.


text:
Anang enda nangika Tuhan sereta semak Iya enggau ati lurus. Anang nyembah Tuhan enggau ati enda lurus.


text:
Anang nyumbungka diri ngambika nuan enda labuh sereta enda malu, laban Tuhan deka mantaika utai ti dipelalalika nuan, lalu deka ngasuh nuan malu di mua orang mayuh, laban nuan enda nangika Tuhan tang semina pura-pura aja.


text:
Nuan anang enda tetap talukka Tuhan, lalu anang limpang ari Iya, nya baru nuan senang lantang jemah ila.


text:
Semua kita ke nangika Tuhan, anti aja meh pengasih Iya. Anang sekali-kali limpang ari Iya enggaika kita labuh.


text:
Semua kita ke nangika Tuhan, andal ke pengelantang, pengasih, enggau pengaga ti tetap enggi kita belama.


text:
Ingatka orang rebak ke dulu lalu peratika pekara tu: kati kala Tuhan ngelebu orang ke andal ke Iya? Kati kala Tuhan ninggalka orang ke bebasaka Iya? Kati kala Tuhan enda pedulika orang ke besembiang ngagai Iya?


text:
Tuhan sigi mentas sereta penuh pengasih. Iya ngampun penyalah kitai lalu nyelamatka kitai ari penusah.


text:
Orang ke nangika Tuhan sigi enda ngelaban pengasuh Iya. Orang rinduka Iya deka idup nitihka peneka Iya.


text:
“Aram kitai nyerahka nasib kitai ke dalam jari Tuhan, ukai ngagai jari mensia, laban pengasih Iya endang amat besai baka pemesai mulia Iya. Lalu nama Iya endang amat besai baka pemesai pengawa Iya.”


text:
Kita anak aku, dingaka aku apai kita. Kereja utai ti dipadah aku ngagai kita, nya baru kita deka selamat.


text:
Enti nuan bebasaka apai nuan, ila bala anak nuan deka manah enggau nuan, lalu Tuhan nerima sembiang nuan.


text:
Enti nuan bebasaka apai nuan, nuan deka panjai umur. Enti nuan talukka Tuhan nuan ngenyenangka ati indai nuan.


text:
Anang ngiga basa ke nuan empu ngena jalai ngemaruhka apai nuan, laban enti iya dikeleseka, utai baka nya ukai nyadi basa ke nuan.


text:
Enti nuan bebasaka apai nuan, nuan empu deka dibasa, lalu enti nuan ngemalu indai nuan, nuan empu deka malu.


text:
Pemanah ti ditunjukka nuan ke apai nuan tetap dikingatka Tuhan, lalu dikira Iya kena muai dosa nuan.


text:
Lebuh nuan kena penusah, Tuhan deka ingatka pemanah nuan. Dosa nuan deka lenyau baka ambun kena pengangat matahari.


text:
Anak ke ninggalka apai indai tauka ngasuh sida ringat sebaka enggau pengawa ti ngeleseka Tuhan, lalu Tuhan deka nyumpah iya.


text:
Anak aku, anang enda baruh ati dalam semua pengawa nuan, nya baru nuan dikerinduka orang ke dikerinduka Tuhan.


text:
Anang nguji deka meretika utai ti tekelalu mar ba nuan, tauka deka nasat utai ti lebih ari penemu nuan.


text:
Tumpuka ati nuan ba Adat ti udah diberi ngagai nuan. Anang pedulika utai ti enda dipadahka Tuhan ngagai nuan.


text:
Nya alai anang kiruh deka nasat utai di luar penemu nuan, laban utai ti dipadah ngagai nuan udah tekelalu lebih ari penemu mensia.


text:
Orang ke ngereja pengawa ti manah ke orang bukai, endang berundingka diri empu dudi hari, laban sida nemu sida empu deka nerima tulung maya kena penusah.


text:
Anak aku, anang nagang orang ke seranta ngidupka diri, lalu anang ngasuh sida lebu nganti utai ti diguna sida.


text:
Tulung meh orang ke minta sedekah benung tusah, lalu anang nulak peminta orang ke miskin enggaika sida nyumpah nuan.


text:
Awakka nuan nyadi apai sida anak patu sereta nulung sida ke balu. Nya baru nuan nyadi anak Tuhan ke Pemadu Tinggi, lalu pengasih Iya lebih ari enggi indai nuan.


text:
Orang ke rinduka Penemu Dalam rinduka pengidup. Sebarang sapa dani tumu pagi ngiga iya deka gaga ati.


text:
Orang ke ngereja pengawa ke Penemu Dalam, ngereja pengawa ke Allah Taala ke Kudus, lalu Tuhan deka rinduka sida ke rinduka Penemu Dalam.


text:
Sebarang sapa ke ningaka Iya deka ngakim orang enggau pengelurus, lalu sebarang sapa beratika Iya deka idup enggau ati lantang.


text:
Mula-mula Penemu Dalam ngasuh nuan nengah jalai ti mar dataika nuan takut sereta begetar. Nuan diajar iya ngena jalai merinsa, sereta diuji enggau mayuh macham atur sampaika nuan arap ke iya.


text:
Penemu Dalam jampat datai ngagai nuan enggau nadai betangguh agi. Semua utai ti dipelalaika deka dipadah ngagai nuan lalu nuan gaga ati laban iya.


text:
Anang setanah enggau orang sampaika diri empu rugi, lalu anang ngasuh diri empu tusah laban nuan enda ngereja utai ti patut dikereja nuan.


text:
Anang ngelakka diri empu dikuasa ulih orang ke beli, lalu anang mega setanah enggau orang ke bekuasa.


text:
Anang nyebut, “Pengasih Tuhan endang besai amat, lalu pemayuh-mayuh dosa aku deka diampun Iya.” Tuhan amat bepengasih, tang Iya mega enggai meda orang bedosa.


text:
Berubah jampat ngagai jalai Tuhan, lalu anang nganti-senganti laban pengeringat Iya tau datai sebarang maya ba nuan, lalu nuan deka tusah maya timpuh Iya ngukum nuan.


text:
Anang bepangai ba pengaya nuan ti ulih enggau jalai ti enda lurus, laban pengaya nuan nya nadai guna semimit maya nuan kena penusah.


text:
Anang nguji deka ngenyenangka ati genap iku orang, lalu anang besetuju enggau genap penemu, laban baka nya meh gaya orang ke bedosa ke bisi ati bebagi dua.


text:
Anang nuan dikumbai betenahka orang sereta anang ngerembaika berita ti ngenusah orang. Laban penchuri deka malu, tang orang ke bula deka diukum berat.


text:
Anang nyadi munsuh enti nuan sepatut iya nyadi pangan. Nama jai mai pemalu, sama mega enggau orang ke bedosa ke deka bula-bula.


text:
Anang ngasuh nuan empu dikuasa ulih pengingin, laban nya deka ngerusak semengat nuan. Nuan deka baka kayu ti mati nadai daun enggau buah.


text:
Enti nuan deka ngiga pangan, anang beguai arap ke sida; uji dulu sida nya sekalika taluk tauka enda.


text:
Bisi pangan nyau ngelaban ketegal bisi laya, lalu iya ngemalu nuan nusi laya seduai ngagai semua orang.


text:
Pangan ke manah endang baka tempat endur belindung ti selamat. Orang ke tetemuka pangan baka nya endang tetemuka reta ti berega amat.


text:
Orang ke nangika Tuhan ulih nyadi pangan ke manah laban sida manah enggau pangan baka enggau diri empu.


text:
Anak aku, belajar meh lebuh nuan agi biak, nya baru nuan deka bulih Penemu Dalam dataika umur nuan tuai.


text:
Ngambika bulih Penemu Dalam nuan mesti gawa bebendar baka orang ke bumai ke nyediaka tanah endur betanamka utai, nya baru nuan tau ngarapka diri bulih asil ti manah. Tang kediatu nuan mesti bebendar mantaika tulang gawa sementara aja dia, udah nya baru nuan jampat bulih asil.


text:
Orang ke beli nadai pelajar ngumbai mar amat ngulihka Penemu Dalam, lalu sida enda bebendar deka ngulihka iya.


text:
Giga meh Penemu Dalam enggau pengabis ati nuan, lalu tengah meh jalai Iya enggau pengabis pengering nuan.


text:
Giga lalu tasat meh Penemu Dalam, nya baru, Iya deka ayan ba nuan. Pigai teguh Penemu Dalam, lalu anang ngasuh Iya meleka ari nuan.


text:
Nuan enda atau enda mendingka genap ajar jaku Allah Taala, lalu anang ngelaungka leka jaku ti meri penemu, lenyau ari runding nuan.


text:
Guna semua awak nuan kena belajar sereta beratika pengasuh Tuhan, nya baru iya meri nuan pemereti enggau Penemu Dalam ti dikedekaka nuan.


text:
Anang ingin deka nyadi akim, ila nuan enda chukup kering ngelaban utai ti enda lurus. Enti nuan ngelakka diri dikena orang ke bekuasa, nama nuan ti dikumbai lurus deka rusak.


text:
Anang ngaga dosa ti sebaka dua kali. Laban sekali aja pen nuan ngaga dosa, nya udah meh nuan diukum.


text:
Anang berunding, “Allah Taala ke Pemadu Tinggi deka ingatka pemeri aku ti mayuh amat diberi ngagai Iya, lalu Iya nerima pemeri aku nya.”


text:
Anang ketawaka orang ke tusah, laban Iya ke Pemadu Bekuasa ngasuh orang ke tusah dikemaruhka, lalu ngangkatka iya baru.


text:
Anang jai enggau kuli ke ngereja pengawa iya enggau manah, tauka orang gaji ke rajin bekereja ke nuan.


text:
Enti nuan ngasuh iya belaki, nuan udah tembu ngereja pengawa ti beguna amat. Tang asuh iya jadi enggau lelaki ke mereti.


text:
Enti nuan bisi bini ke manah, anang nyarak iya. Tang nuan anang nyerahka diri ngagai orang ke enda dikerinduka nuan.


text:
Bebasaka apai nuan enggau pengabis ati nuan, lalu anang enda ingatka pemerinsa indai nuan lebuh iya beranakka nuan.


text:
Rinduka Tuhan Pengaga nuan enggau pengabis pengering nuan, lalu anang enda pedulika orang ke ngereja pengawa Iya.


text:
Kemesaika Tuhan sereta bebasaka bala imam Iya. Beri ngagai sida utai ti diasuh kereja nuan baka asil tanah ari ketau keterubah, piring kena ngampun dosa, pah jelu persembilian, sereta semua persembilian enggau pemeri bukai ti ditetapka.


text:
Dalam semua utai ti dikereja nuan, anang enda ingatka diri deka parai ila, nya alai seagi-agi nuan ingatka utai tu, nuan enggai ngaga dosa.


text:
Anang belaya enggau orang kaya, ngambika sida enda naka ulih ngelaban nuan. Mayuh orang udah rusak laban mas, lalu bala raja nyau enda lurus laban nya.


text:
Anang enda pedulika utai ti disebut orang ke bepenemu. Pelajarka jaku sida nya, ngambika nuan nyadi orang ke pandai lalu ulih gawaka orang ke bekuasa.


text:
Peratika jaku orang ke tuai, laban sida nya belajar ari aki ini sida. Nuan belajar ari sida jalai nyaut ba maya ti ngena.


text:
Anang nyale utai ngagai orang ke lebih bekuasa ari nuan, enti nuan nyale utai ngagai iya, utai nya kira lenyau aja.


text:
Anang nyadi jamin utang orang bukai enti penyampau iya lebih ari ti ulih bayar nuan. Enti udah tekeranjur, nuan patut besedia mayar iya.


text:
Anang begulai bejalai enggau orang ke berani kempang sengapa, laban iya semina ngenusah nuan aja. Iya deka ngereja utai nundaka peneka ati iya, lalu nuan deka mati ketegal pemeli iya.


text:
Anang belaya enggau orang ke rengkal, lalu anang bejalai kediri enggau iya ngagai endur ti sunyi. Orang ke baka nya rindu kasar enggau orang laban nyawa nadai reti ba iya, lalu iya berani munuh nuan ba endur ti nadai orang.


text:
Anang sekali-kali ngereja utai ti dipelalai ba mua orang ke enda dikelala nuan, laban nuan enda nemu utai ti deka diperitaka iya.


text:
Anang sekali-kali madah ngagai sebarang orang utai dalam ati nuan, lalu anang ngadang diri nerima pemanah ari sida.


text:
Anang merening orang indu dara biak enggau pengingin ti kamah, enggaika seduai kena ukum ketegal nya.


text:
Enti nuan tepedaka indu ke bajik, merening ke bukai. Anang lekat laban pemajik indu ke ukai bini nuan, laban utai nya ngasuh pengingin idup baka api. Mayuh orang udah tesat laban pemajik orang indu.


text:
Anang duduk begulai enggau bini orang, lalu anang berami ngirup wain enggau iya laban nuan deka lekat ba iya, lalu alah laban pengingin sampaika nuan rusak.


text:
Anang ngelengkaka pangan lama laban nuan enda bulih pangan bukai sebaka enggau iya. Pangan baka wain: makin lama makin nyamai.


text:
Anang chemburu enti orang ke bedosa nya mujur, laban nuan enda nemu nama pengerusak ti deka nuntung iya.


text:
Anang rinduka utai ti ngasuh orang ke jai senang, laban sida enda ulih lepas ari ukum sampaika sida mati.


text:
Anang semak orang ke bekuasa ke deka munuh nuan, nya baru nuan enda takutka diri dibunuh. Tang enti nuan enda tau enda begulai enggau sida, anang ngereja penyalah ngambi sida enda munuh nuan. Ingat meh nuan endang seruran dalam penusah lalu seruran mudah diintai sida.


text:
Nuan enggau naka ulih patut nemu orang ke berimbai pendiau enggau nuan, lalu minta lalau orang ke pintar.


text:
Berandau meh enggau orang ke pandai, lalu nuan patut mai sida berandau pasal adat Allah Taala ke Pemadu Tinggi.


text:
Anang enda ngiga orang ke lurus nyadi pangan amat nuan, lalu awakka penangi nuan ke Tuhan nyadika temegah ati nuan.


text:
Utai ti manah dipuji laban orang landik ngaga iya, lalu tuai rayat ke pintar dipuji laban pengelandik iya bejaku.


text:
Orang ke tekelalu udu bejaku diketakutka orang, lalu orang ke udu bejaku ngapa enda dikarinduka orang ke diau enggau sida.


text:
Anang begedi ngagai diri sama diri ketegal tiap penyalah ti digaga sida, lalu anang ngereja ulah ti kasar.


text:
Mensia semina baka pasir enggau abus; nama utai ti deka ditemegahka? Neh benung agi idup tubuh udah bau but.


text:
Penyakit ti enda ulih disumanka udah ngasuh bala lutur bingung. Neh orang ke bepangkat rajah merintah menua sehari tu deka mati pagila.


text:
Dosa nya pun penyumpung. Orang ke sumbung majak ngereja penyai laban ati sida penuh enggau penyai. Nya meh kebuah Tuhan udu merinsa sereta ngerusak sida.


text:
Tuhan udah kala nyabut mayuh bansa sereta enggau urat-urat sida, lalu nganti sida enggau orang ke baruh ati.


text:
Sapa ke patut dibasa? Orang ke takutka Tuhan. Sapa orang ke patut disalah? Orang ke ngelanggar jaku Tuhan.


text:
Nangika Tuhan patut nyadi utai ti ditemegahka semua orang, baik iya kaya, baik iya beberita, tauka orang ke miskin.


text:
Orang ke beberita, ke bekuasa, enggau bala akim sigi patut dipebasaka, tang ari semua sida nya nadai lebih besai ari iya ke nangika Tuhan.


text:
Siko ulun ke pintar deka dintu ulih orang ke ukai ulun, lalu enti sida nya orang ke mereti, sida enda begedika iya.


text:
Anang ngaga diri pandai lebuh nuan bekereja, lalu anang ngaga diri baka orang besai lebuh nuan mayuh pengurang.


text:
Enti orang miskin dibasa, iya deka lebih agi dipebasaka enti iya kaya. Enti orang kaya dikeleseka, iya deka lebih dikeleseka enti iya miskin.


text:
Ketegal orang miskin nya bisi penemu-dalam, iya temegah ati, lalu deka diterima olih orang ke besai pangkat.


text:
Ari semua utai ti bisi sayap, manyi nya meh sebengkah indu utai ti pengabis mit, tang iya mansutka ai ti pengabis manis.


text:
Anang temegah ati ke pekayan ti manah, lalu anang sumbung lebuh nuan dikemesaika orang. Utai nya baka nya laban pengawa Tuhan udu nyelai, lalu enda ditemu mensia.


text:
Mayuh raja dibuai ari penuduk sida, lalu duduk di baruh. Tang orang siku ke enda ditemu orang, diangkat nyadi raja.


text:
Anang bechakah pasal pekara ti nadai kaul enggau nuan, lalu anang nabakka diri ngagai laya orang ke bedosa.


text:
Anak aku, anang ngiruh diri enggau tekelalu mayuh pengawa. Enti pengawa nuan tekelalu mayuh nuan tentu tusah. Nuan enda ulih nembuka iya, lalu nuan mega enda ulih nyeliahka diri ari iya.


text:
Bisi orang miskin amat, lalu begunaka tulung laban enda ulih ngereja pengawa. Tang Tuhan rinduka iya, lalu ngangkatka iya ari penusah.


text:
Penyalah enggau pemetang endang udah enggau orang bedosa kenyau ari pun, lalu orang ke rinduka penyai deka ngembuan iya sampai parai.


text:
Ku iya bejaku dalam ati diri, “Diatu aku tau belelak, lalu ensepi asil kereja aku.” Tang iya enda nemu berapa lama iya agi idup sebedau iya parai, lalu ninggalka semua reta iya ke orang bukai.


text:
Anang chemburu enggau utai ulih orang bedosa. Kereja meh pengawa nuan enggau taluk lalu arap meh ke Tuhan. Utai nya baka nya, laban Tuhan ulih ngasuh orang ke miskin ngenyit kaya.


text:
Orang ke taluk nerima berekat Allah Taala nyadika upah iya, lalu sekejap mata Tuhan ngasuh berekat iya nambah.


text:
Ba Tuhan nyamai agi Iya nganti maya orang nya parai endur Iya ngupah tauka ngukum orang nya setipak enggau ulah iya.


text:
Maya nya ila, semua ulah iya ditemu magang; lalu penusah sejam ngasuh iya enda ingatka semua penyenang ti udah diasaika iya.


text:
Nya alai anang ngumbai pengidup orang nya nyamai sebedau iya parai, laban ulah iya deka ditemu maya iya parai ila.


text:
Orang ke sumbung baka manuk kampung dalam kerungan ti nemu narit ati mai nuan tusah, tauka baka mata gelap ke nengkilaka penyai nuan kena ngelabuhka nuan.


text:
Iya sigi nganti peluang endur iya ngalihka utai ti manah nyadi jai kena iya mantah pengawa ti manah.


text:
Siti aja perechi bungai api tau ngidupka arang, lalu orang ke bedosa sigi nganti peluang endur munuh nuan.


text:
Bejaga meh ari orang ke jai laban iya ngaga atur ti jai ngambika iya enda ngerusak nuan belama-lama.


text:
Enti nuan mai orang ke enda dikelala makai di rumah nuan, iya deka ngaga penusah lalu ngasuh kita sebilik belaya.


text:
Enti nuan deka manah, nuan mesti nentuka sapa orang ke patut nerima pemanah nuan, nya baru pemanah nuan enda tebasau


text:
Manah meh enggau orang ke talukka Tuhan, lalu nuan deka nerima balas, enti enda ari sida, ari Tuhan ke Pemadu Bekuasa.


text:
Manah meh enggau orang ke baruh ati, tang anang meri utai ngagai orang ke jai. Anang meri sida pemakai enggaika sida lebih kering ari nuan. Kebuah pia, laban pemanah nuan ngagai sida ke jai deka dibalas sida enggau penyai dua kali lipat.


text:
Bejimat, lalu bejaga meh ari iya, taja iya dipeda baka ke baruh ati sereta bejalai mungkukka diri. Gaga iya baka orang ke mugal chermin ti ngujungka tegar iya lenyau.


text:
Anang ngasuh munsuh nuan duduk semak nuan; ila iya deka nyeging nuan lalu ngambi tempat nuan. Anang ngasuh iya duduk sebelah kanan nuan; ila iya muai nuan ari pangkat nuan ti dipebasaka. Ila baru nuan ngumbai jaku aku amat, lalu nesal lebuh tingatka jaku lalau aku.


text:
Baka nya mega, nadai orang berasai kasih lebuh nuan begulai enggau orang ke bedosa lalu kena penusah laban penyai iya.


text:
Munsuh sigi manis jaku, tang dalam ati, iya berundingka jalai kena ngelabuhka nuan. Iya ngaga diri tusah ati, tang enti iya bisi peluang iya deka munuh nuan.


text:
Udah nya, iya ngilikka pala, nempapka jari, lalu ngerembaika berita bula pasal nuan, sereta mandangka sapa iya ti bendar.


text:
Orang ke negu getah deka kamah, lalu orang ke begulai enggau orang ke sumbung deka sumbung baka sida.


text:
Anang ngangkatka utai ti tekelalu berat ba nuan, lalu anang begulai enggau orang ke lebih kaya enggau lebih bekuasa ari nuan. Anang nyendika periuk tanah enggau kali besi, laban enti besengki tentu periuk tanah belah.


text:
Orang kaya ngereja utai ti enda lurus sereta jai jaku enggau orang. Orang miskin diperinsa laban pengawa orang ti enda lurus, tang agi mega sida diasuh minta ampun.


text:
Enti nuan bisi nguntungka sida, nuan diguna orang kaya; tang enti nuan begunaka tulung sida, sida ninggalka nuan.


text:
Lebuh nuan bisi reta, orang kaya deka begulai enggau nuan. Sida enda ibuh gawa tang ngeruk reta nuan.


text:
Lebuh orang kaya begunaka nuan, iya tuchum ngagai nuan ngambika nuan tebuka ati. Enggau jaku alus iya nanya nuan, “Nama utai diguna nuan?”.


text:
Iya balat nyamu nuan enggau pemakai sampaika nuan berasai malu. Pengujung iya, udah iya ngerampas reta nuan dua tiga kali lipat, udah nya iya ketawaka nuan. Dudi ila, lebuh nuan betemu enggau iya, iya ngaga diri enda ngelala nuan, lalu ngelimpas nuan aja.


text:
Enti nuan dipinta datai ngagai rumah orang ke bekuasa, nuan mesti nemu mai diri. Nya baru nuan suah agi dipinta iya datai.


text:
Anang tekelalu ngelebihka diri enggaika nuan ditulak, tang anang mega tekelalu ngemelika diri enggaika nuan enda dikingat.


text:
Anang nuan ngaga diri sebaka enggau orang ke bekuasa nya. Anang mega arapka semua jaku iya, laban enggau jalai nya iya nguji nuan lalu enggau tuchum manis iya ngulihka nuan.


text:
Simpan utai ti dipelalaika nuan dalam ati, lalu bejaga meh, laban nuan bejalai ba endur ti bisi penusah.


text:
Tiap utai idup sigi rinduka bansa diri empu, baka nya mega mensia deka begulai enggau diri sama diri.


text:
Baka jelu deka begulai enggau raban iya empu, baka nya mega mensia deka begulai enggau orang ke sebaka enggau iya.


text:
Baka ukui kampung enda ulih begulai enggau anak bedus, baka nya mega orang ke bedosa enda ulih begulai enggau orang ke lurus.


text:
Ukui kampung enda ulih bebaik enggau ukui inang; baka nya mega orang kaya enda ulih bebaik enggau orang miskin.


text:
Ati baruh nadai reti ba orang ke sumbung; baka nya mega orang miskin dikumbai orang kaya nadai reti.


text:
Lebuh orang kaya tesangkut, iya disukung ulih bala pangan iya. Tang enti orang miskin rebah, pangan iya ngaga diri enda ngelala.


text:
Lebuh orang kaya dalam penusah, mayuh orang bejaku ngarika iya. Enti iya nyebut jaku salah, utai ku iya nya dikumbai amat. Tang enti orang miskin bisi silap, iya dibantah orang. Lalu enti jaku iya bisi bepenemu, iya enda dipedulika.


text:
Enti orang kaya bejaku, orang mayuh diau enda memunyi, lalu jaku iya dipuji ninggi langit. Tang enda baka nya enti orang miskin bejaku, semua orang nanya, “Sapa iya?”. Enti jaku iya katat-katat, iya lalu diju ngambika badu agi bejaku.


text:
Pengaya sigi manah, asal iya ukai ulih enggau jalai bedosa. Tang miskin dikumbai jai ku penemu orang ke jai.


text:
Barang sapa ke ngiga pengeraja sampai iya empu merinsa, iya nugungka pengeraja nya ke orang bukai. Orang bukai deka nguna pengeraja nya idup senang lantang.


text:
Enti orang nya rangka enggau diri empu, baka ni iya deka gerah jari enggau orang bukai? Neh iya empu enda ngasaika pengeraja diri.


text:
Taja iya ngereja utai ti manah, pengawa nya ukai digaga enggau sengaja. Lama laun pengerangka iya deka ayan.


text:
Orang ke amu sigi enda nemu puas ati enggau utai ti dikemisi iya. Pengamu ngasuh iya ngira diri empu aja, lalu iya enda lantang.


text:
Sebedau hari nya datai, nuan patut begulai manah enggau bala pangan nuan. Beri ngagai sida utai enggau naka ulih nuan.


text:
Nya alai, nuan patut meri, nerima, sereta diau senang, laban di dunya pemati semua utai nya nadai agi.


text:
Baka kayu ti beganti daun, bisi ruruh, bisi tumbuh, baka nya mega kitai mensia, bisi parai, bisi ada.


text:
Engkah bala anak nuan dalam ibun iya. Idup enggau likun dalam jaga iya, lalu diau dalam mulia iya, sereta dilindung iya ari panchar pengangat matahari.


text:
Orang ke nangika Tuhan nunjukka penangi iya dalam pengawa iya. Orang ke talukka Adat Tuhan deka bulih Penemu Dalam.


text:
Penemu Dalam deka ngasuh nuan dibasa lebih ari bala pangan nuan, lalu nuan deka diberi leka jaku ti betul lebuh nuan bejaku di mua orang mayuh.


text:
Nuan deka tetemuka pengaga enggau pengelantang ti amat, lalu nama nuan deka dikingatka selama-lama iya.


text:
Enti nuan deka, nuan ulih talukka pengasuh Tuhan. Nuan tau milih sekalika deka talukka Iya tauka enggai.


text:
Anang andalka sida panjai umur, lalu anang andalka pemayuh sida. Manah agi bisi siku aja anak ari ke bisi seribu iku, lalu manah agi mati nadai anak ari ke bisi anak ke enda arapka Allah Taala.


text:
Ketegal siku orang ke pandai, pemayuh orang di nengeri nya betambah, tang bansa ke enda nitihka atur deka abis rusak.


text:
Baka nya mega nasib 600,000 iku orang ke kieh deka ngelaban Tuhan ke benung bejalai nengah padang pasir.


text:
Enti sema bisi siku orang ke kieh ulih lepas ari ukum Tuhan, nya endang nyelai. Tuhan penuh enggau pengasih, tang Iya nemu mega ringat. Iya bisi kuasa ngampun, tang Iya mega nemu mantaika pengeringat.


text:
Genap iku orang ke lurus deka nerima upah sida setipak enggau pengawa ti dikereja sida. tiap orang deka nerima utai ti patut diterima iya.


text:
Anang nyebut, “Aku deka belalai ari Allah Taala. Datas din nadai orang berundingka aku. Aku tentu enda ditemu ba tugung orang mayuh. Ari semua utai ti manah digaga Tuhan, aku tu meh ke nadai reti.”


text:
“Sapa ulih madah ngagai Tuhan utai ti lurus digaga aku?”, lalu sapa ulih nganti Iya? Laban Tuhan sigi lubah amat ngereja utai ti disemaya Iya.”


text:
Semua utai digaga Iya sigi diatur ke selama-lama iya, lalu genap mensia enggau peturun sida diberi menua ti dikuasa sida. Nadai orang lapar, lalu nadai utai lelak tauka ngetu bekereja.


text:
Nadai siti utai begelumu ngagai sebengakah-sebengkah endur, lalu nadai kala sida ngelaban atur Tuhan.


text:
Udah Tuhan ngaga semua nya, Tuhan malik ngagai dunya tu, lalu ngisi iya enggau mayuh macham utai ti manah.


text:
Iya menuhka dunya tu enggau mayuh macham utai idup. Semua utai nya idudilindung iya ari panchar pengangat matahari.


text:
Iya nangkan sida ngambi enda ngaga penyai, lalu ngajar genap iku sida begulai manah enggau pangan diri.


text:
Sedekah ti diberi kitai ngagai orang miskin dianggap Tuhan berega baka tinchin. Pengasih kitai sigi dijaga Tuhan baka nyaga leka mata.


text:
Ila Tuhan datai ngakim penyai mensia, lalu ngukum sida; sida deka nerima utai ti patut diterima sida.


text:
Tang orang ke nesal ati diterima pulai ngagai Iya, lalu orang ke lenyau pengandal deka diperindang Iya.


text:
Datai meh ngagai Tuhan, lalu lengkaka penyalah kita. Besembiang di mua Iya, lalu anang majak ngaga penyai.


text:
Pulai meh ngagai Tuhan ke Pemadu Bekuasa, lalu anang agi ngaga penyalah. Begedi meh ke penyai enggau naka ulih kita.


text:
Orang ke idup ulih meri terima kasih ngagai Tuhan. Tang ba dunya pemati, sapa ke ulih menanyi muji Iya ke Pemadu Bekuasa?


text:
Orang ke idup sereta gerai ulih muji Tuhan. Tang sida ke parai udah nadai agi; sida udah badu meri terima kasih.


text:
Nadai utai lebih tampak ari matahari, tang bisi maya penampak nya kerabur. Nama agi dikira pasal mensia ke semina bepikirka penyai aja.


text:
Nadai siku orang diberi Tuhan kuasa meritaka pengawa Iya, lalu nadai siku nemu enggau dalam pemesai utai ti digaga Iya.


text:
Kitai enda ulih nambah tauka ngurangka iya. Kereja ajih Iya endang sigi enda ulih disagam ati mensia.


text:
Lebuh kitai datai ba ujung cherita Tuhan, iya ti bendar, kitai empai berengkah; kitai ngetu laban temati kutu nadai penemu agi.


text:
Enti dibanding enggau pengelama ti nadai pengujung, semua taun nya baka setitik ai tasik tauka baka sesepur pasir.


text:
Kitai mensia semina kasihka diri sama diri aja, tang Tuhan kasih ke semua mensia. Iya ngerara, ngatur sereta ngajar kitai. Iya ngiring kitai pulai ngagai Iya baka penyaga bedus ngibun bala bedus sida.


text:
Anak aku, lebuh nuan nulung orang anang lalu nganu sida. Lebuh nuan kasihka orang, anang mansutka jaku ti mediska ati sida.


text:
Jaku ti manah lebih berega ari pemeri ti badas. Tang orang ke amat kasih deka meri kedua-dua utai nya.


text:
Orang ke beli enda meri tang bejaku jai. Pemeri ti disempulang enggau jaku jai enda ngasuh ati orang senang.


text:
Tang sebedau nuan ngaga danji, nuan mesti besedia ngereja iya, lalu anang nguji pengeliat ati Tuhan.


text:
Diatu berunding meh ke pengeringat Tuhan ba hari ke penudi dalam pengidup nuan. Lebuh nuan diakim Iya ila, kati nuan deka dipelakangka Iya?


text:
Orang ke pintar bejimat dalam semua pengawa sida. Ba tugung orang ke bedosa, sida bejaga ngambika enda ngaga penyalah.


text:
Ngirup ai bisa enggau indu nesatka orang ke pintar, lalu orang ke bejegau begulai enggau indu sundal nyau majak enda nemu malu.


text:
Pengujung iya, ulah ti nemu malu mai pemati ngagai sida, lalu tubuh sida ti but nyadika pemakai ulat.


text:
Anang becherita ngagai pangan tauka ngagai orang ke ngelaban nuan, semadi meh nya nyadi dosa enti nuan enda madah.


text:
Enti nuan ninga berita angin, simpan dalam ati dataika nuan mati. Anang irau enda nuan meletup laban nya.


text:
Orang beli, ke nguji nagang diri enda nusi utai ti dipelalai, merinsa baka indu ke radai deka beranak.


text:
Enti nuan ninga pangan nuan bisi ngereja utai salah, tanya ngagai iya empu. Nyangka utai nya bula. Tang enti amat, iya deka badu ngereja nya.


text:
Enti nuan ninga orang bukai nusi utai ti enda manah, tanya ngagai iya. Nyangka utai nya bula. Tang enti amat, iya badu bejaku pasal utai nya.


text:
Enti nuan bisi ninga utai ti enda manah pasal pangan nuan, tanya ngagai iya. Nyangka nya jaku petenah ngapa. Anang arapka semua utai ti didinga nuan.


text:
Enti nuan bisi ninga utai ti jai pasal pangan nuan, tanya ngagai iya sebedau nuan nyalah iya. Awakka pekara tu diatur nitihka Adat Allah Taala ke Pemadu Tinggi.


text:
Orang enda ulih bepenemu nengah jalai penyai, lalu orang ke bejimat enda nitihka jaku orang ke bedosa.


text:
Sekeda orang bisi pemintar dikena ngereja penyai, lalu sekeda orang ke nadai penemu-dalam sigi beli.


text:
Bisi orang jai bejalai mungkukka diri enggau mua ti tusah, tang dalam ati iya penuh enggau runding deka nipu.


text:
Iya merening ke bukai lalu ngaga diri enda ninga, tang lebuh nuan enda ngadang, iya ngulihka penguntung ari nuan.


text:
Bisi orang diau diri laban enda nemu nyaut, tang bisi mega orang diau diri laban nganti maya ti patut endur nyaut.


text:
Bisi orang ke bepenemu nagang diri bejaku nganti maya ti patut, tang orang ke pejaku sereta beli, majakka diri bejaku enda ngira maya.


text:
Kadang-kadang pemeri nuan nadai sekali mai penguntung, tang bisi maya pemeri nuan dibalas belipat-lipat.


text:
Lebuh orang ke bepenemu bejaku, sida bulih mayuh pangan. Tang enti orang ke beli bejaku manah-manah orang enda peduli.


text:
Iya meri mimit, tang udu nganu, lalu iya udu bejaku ingar-ingar ngambika di dinga orang. Seharitu iya nyale, tang pagila dipinta iya pulai baru. Orang ke baka nya patut dipegedi.


text:
Ku orang ke beli bejaku, “Aku nadai pangan. Nadai orang gagaka pemanah aku. Sida deka nerima pemeri aku aja, tang di belakang aku sida bejai aku.”


text:
Manah agi rebah laban salah singkang ari ti tekelanjur jaku. Orang ke jai deka rusak baka orang ke tekelinchir, lalu rebah.


text:
Bisi orang ulih nyeliahka dosa laban tekelalu miskin. Iya ulih diau diri nadai ngasai salah dalam ati.


text:
Orang ke ngereja tanah iya tentu deka bulih asil ti mayuh. Baka nya mega orang ke dikerinduka bala pemesai deka bulih pengampun ketegal penyalah sida.


text:
Pemeri enggau suap ngasuh mata orang ke pintar buta, lalu nagang sida ngerara orang enggau ati lurus.


text:
Dinga nuan anak aku, enti nuan udah bedosa, badu bedosa, tang besembiang ngambika dosa nuan diampun.


text:
Seliahka diri ari dosa baka ti nyeliahka diri ari ular. Enti nuan nyemakka diri, nuan tetap dipantuk iya. Ngeli iya baka ngeli singa ti ngasuh mensia parai.


text:
Genap pengawa ti ngelaban adat sigi bisi ninggalka abi telih ti enda ulih suman direjang pedang ti tajam bemata dua.


text:
Ulah ti jai sereta sumbung tau ngabiska pengaya reta. Baka nya meh rumah orang ke sumbung deka rubuh.


text:
Orang ke enggai nerima bantah, nitihka bekau kaki orang ke bedosa. Tang orang ke nangika Tuhan deka nesal ati.


text:
Orang ke deka ngasika Adat mesti belajarka Adat Orang ke bisi penemu-dalam nya meh orang ke nangika Tuhan dalam semua utai.


text:
Penemu orang ke pintar baka ai sungai ti enda nemu langkang, lalu jaku ajar sida baka mata ai ti idup.


text:
Lebuh orang ke bepelajar ninga jaku ti bisi penemu, iya meri puji lalu bulih penemu ti baru, tang orang ke kurang penemu enda nyamai ati lalu muai penemu nya.


text:
Lebuh ninga orang beli bejaku, asai ti bejalai ngesan utai berat, tang lebuh ninga orang ke bepenemu bejaku, ati rindu amat.


text:
Ba orang ke beli penemu-dalam enda beguna baka rumah ke udah rubuh. Ba orang ke beli, penemu baka jaku ti nadai reti.


text:
tang ba orang ke bepenemu, iya baka gelang mas. Orang ke beli ketawa kakah-kakah, tang orang ke bepenemu enda bemunyi semina tuchum aja.


text:
Orang ke beli nyeling ari pintu, lalu terus masuk, tang orang ke bepelajar nganti ba mua pintu enggau basa.


text:
Orang ke enda beradat numpirka pending sida ba pintu, tang orang ke bepelajar malu ngereja utai baka nya.


text:
Orang ke udu bejai orang bejakuka pekara ti nadai kaul enggau iya; tang orang ke bepenemu berundingka empa leka jaku diri empu.


text:
Orang ke beli mansutka jaku sengapa ti bisi dalam runding iya, tang orang ke pintar berunding dulu sebedau mansutka jaku.


text:
Ngajar anak ba maya ti salah baka orang ke belagu maya ngulit, tang ngajar anak ngena jalai sipat, nya jalai ti betul, lalu tau dikereja sebarang maya.


text:
Pengawa ngajar orang beli sebaka enggau pengawa nyantirka periuk pechah tauka ngerak orang ke benung tinduk jenak.


text:
Pengawa nerangka utai ngagai orang beli baka bejaku enggau orang ngantuk, lalu iya deka nanya, “Nama utai?”


text:
Sabak meh ke orang ke udah parai laban sida nadai agi meda penampak; sabak meh ke orang ke beli laban sida kurang pemandai. Nadai guna tekelalu tusah ati ketegal orang ke parai laban sida nadai tusah. Tang pengidup orang ke beli lebih tusah ari pemati.


text:
Orang ngulitka orang ke parai tujuh hari aja. Tang orang ke beli sereta jai ngenusah orang seumur idup.


text:
Anang nemuai ngagai orang beli, lalu anang berandau lama enggau sida. Bejimat enggau sida enggaika penyai sida ngenusah nuan. Nyauhka diri ari sida, nya baru nuan bulih pengelantang sereta enda dikachau ulih pemeli sida.


text:
Orang ke baka nya deka ngenusah nuan lebih berat ari bangkang. Gelar ti patut diberi ngagai orang ke baka nya, “orang palui”.


text:
Alang ti dipasang teguh ba rumah, enda ulih diguyang tanah berenyang. Baka nya mega orang ke bepanggai ba runding ti tetap, iya enda irau lebuh kena tinggang penusah.


text:
Batu kerangan ti diingkah atas dinding, endang enda tan dipuputka ribut. Baka nya mega orang ke takut laban runding ti beli, enda meh tan lebuh utai ti ngenakut balat nyadi.


text:
Orang ke nikau burung enggau batu sigi muru iya; orang ke mantah pangan sigi mutuska kaul antara pangan.


text:
Enti nuan bekerakar tauka belaya enggau pangan nuan, anang putus ati. Nuan agi ulih bebaik enggau iya. Tang genap iku pangan nuan deka rari enti nuan bejai iya, nyumbungka diri, nusi utai ti dipelalaika iya tauka ngalih ngelaban iya.


text:
Nuan patut nyadi orang ke tau dikarapka orang ke begulai pendiau enggau nuan maya iya seranta, nya baru nuan deka lantang ati lebuh iya mujur. Begulai enggau iya lebuh iya tusah, nya baru nuan bulih ungkup ari reta pesaka iya.


text:
Bau enggau asap deka nampak dulu ari api, baka nya mega pengawa ti ngemalu deka nyadi dulu ari laya sampai bebunuh.


text:
Aku minta mulut aku dijaga lalu bibir aku dicap ngena penemu-dalam. Nya baru aku ulih ngelaungka p engawa ti salah lalu enda ngerusak diri ketega l dilah aku empu.


text:
O Tuhan, Apai ke bekuasa atas pengidup aku, anang ngelakka aku dikuasa sereta dirusak ulih jaku aku empu.


text:
Nya baru pengawa aku ti salah enggau dosa aku enda nambah-senambah, lalu aku enda labuh ngagai jari munsuh aku, sereta enda diketawaka sida.


text:
Anang ngelakka aku dikuasa ulih pengamu enggau pengingin tubuh aku. Anang nyerahka aku ngagai pengingin ti ngasuh aku malu.


text:
Kita anak aku, dingaka ajar aku pasal jalai bejaku ti betul. Orang ke nitihka ajar aku enda kena panjuk.


text:
Ulun ke suah disipat endang semampai bisi abi ti melebai. Baka nya mega orang ke selalu besumpah ngena nama Allah Taala ti kudus, sigi enda dituchi ari dosa.


text:
Orang ke selalu besumpah endang mayuh dosa, lalu rumah tangga iya semampai merinsa. Enti iya enda ngamatka sumpah iya, iya deka salah. Enti iya enda pedulika sumpah diri, iya dua kali salah. Enti sumpah iya enda enggau ati betul, iya enda ulih diampun, lalu ruang bilik iya deka penuh penusah.


text:
Jaku ti kasar endang dosa, lalu mai pemati. Arapka orang Israel enda nyebut jaku nya. Orang ke lurus ngenyauhka diri ari ulah ti baka nya, lalu enda malut diri enggau dosa nya.


text:
Ingatka apai enggau indai nuan lebuh begulai enggau bala pemesai. Anang sampai enda ingatka diri empu, lalu anang ngemalu diri di mua sida laban nuan teleba nyebut jaku ti beli. Ila nuan deka ngutuk diri, nyamai agi enti enda ada suba.


text:
Mayuh jalai nambahka penyalah, tang siti tu ngasuh Tuhan ringat amat. Pengingin tubuh baka api ti mau, lalu enda ulih dipadamka dataika abis. Orang ke deka amat ngereja pengawa seks ketegal iya udu kanji, enda ulih nagang diri sampaika api nya ngasuh iya betu.


text:
Ba orang ke udu gila indu, tiap iku indu sigi ngasuh iya kanji, lalu iya baka nya belama enda nemu badu.


text:
Laki ke butang berunding munyi tu. “Sapa orang meda aku? Ditu petang; aku dilindung dinding, lalu enda dipeda orang. Nadai kebuah aku takut. Tuhan ke Pemadu Tinggi enda meh pedulika dosa aku.”


text:
Orang ke baka nya semina takut ditemu mensia aja. Iya enda ngira mata Tuhan sepuluh ribu kali tampak ari matahari. Tuhan meda semua utai digaga mensia, lalu nemu semua utai ti dipelalai dalam ati sida.


text:
Orang ke bepenyalah nya deka kena tangkap maya iya enda ngadang amat lalu diukum ba mua orang mayuh.


text:
Baka nya mega orang indu ke enda talukka laki iya ke beranak enggau lelaki bukai deka diukum baka nya mega.


text:
Kesatu, indu nya ngelaban Adat Allah Taala Ke Pemadu Tinggi. Kedua, iya salah ngelaban laki iya. Ketiga, iya butang baka indu sundal, lalu beranak enggau lelaki bukai.


text:
Iya empu deka dibai ngagai nembiak Allah Taala, lalu bala anak iya deka merinsa ketegal penyalah indai sida.


text:
Nya baru orang nemu, nadai utai manah ari ti idup nangika Tuhan, lalu nadai utai lebih badas ari ti taluk k a pengasuh Iya.


text:
Iya ke Pengaga semua utai di bap langit, ngaga aku, lalu nentuka tempat endur aku diau. ‘Diau meh di Israel,’ pia ku asuh Iya, ‘peturun Jakob deka enggi nuan.’


text:
Aku mansang baka kayu engkerema di Engedi, baka bungai ros di Jeriko, baka kayu kana ti manah di emperan, baka kayu berangan mansang besai di tebing ai.


text:
Aku bau rengut baka kayu manis, baka minyak wangi enggau mur ti bau rengut, baka bau wangi enggau asap menyan di Langkau Tuhan.


text:
Orang ingatka aku lebih manis ari ai manyi, lalu aku manah agi ari ai manyi ti diambi ari sarang iya.


text:
Penemu-dalam bisi ba Sempekat Allah Taala ke Pemadu Tinggi, iya nya, Adat ti diberi Moses ngagai kita nyadika pesaka orang Israel.


text:
Mensia keterubah menya enda nemu penemu-dalam enggau betul, lalu mensia ke dudi enda mega meretika iya,


text:
laban runding iya lebih perisi ari tasik, lalu lalau iya lebih dalam ari tasik besai di baruh dunya.


text:
Tuju aku meri ai ngagai kebun enggau bakut chemai aku. Tang enggau ngenyit parit aku nyadi sungai, lalu sungai nyadi tasik.


text:
Awakka kita nemu pengelelak aku ukai kena nguntungka aku aja, tang ke penguntung semua orang ke deka ke penemu-dalam.


text:
Bisi tiga iti pekara ti dikedeka aku amat, ti ngerinduka Allah Taala tauka mensia, iya nya, orang diri menyadi ke begulai manah enggau pangan diri, orang ke begulai pendiau ke begulai badas enggau pangan diri enggau orang diri melaki-bini ke idup senang lantang.


text:
Bisi tiga bengkah pendiau mensia ti dikenggaika aku laban perangai sida udu ngemalu aku, iya nya, orang seranta ke sumbung, orang kaya ke udu bula enggau lelaki ke tuai umur ke beli sereta rindu butang.


text:
Penemu-dalam, pemereti ati enggau lalau ti manah, setipak bendar enggau orang ke dipebasa nyengkaum orang ke nyau tuai umur.


text:
Pangkat orang ke tuai umur, iya nya, mayuh peneleba enggau penangi sida ke Tuhan ngasuh sida temegah ati.


text:
Bisi semilan bengkah orang ke dikira aku lantang senang, kelebih agi iya ke sepuluh dipuji aku amat, iya nya: orang ke temegah ati ketegal bala anak iya, orang ke ampit meda pengalah munsuh iya lebuh iya agi idup,


text:
orang ke bisi bini ke mereti, orang ke enda kereja berat keledai enggau chapi, orang ke enda bedosa ngena mulut iya, orang ke enggai gawaka orang ke kurang ari iya,


text:
Besai amat meh orang ke bisi penemu-dalam! Tang iya ke pemadu besai ari semua sida, iya nya, orang ke nangika Tuhan.


text:
Orang ke baka nya sigi nadai banding laban ati Iya ti nangika Tuhan, nya meh pekara ti pengabis besai di dunya.


text:
Nadai telih ti lebih balat ari telih ati. Nadai penusah ti lebih ari penusah ketegal penyai orang indu.


text:
Nadai rachun ti lebih bisa ari rachun ular, lalu nadai pengeringat ti lebih balat ari pengeringat indu.


text:
Laki iya enda tau enda rari, lalu makai ba rumah orang bukai, lalu tusah ati amat laban penusah ke baka nya.


text:
Tiap iti penusah nyau mit ti dibanding enggau penusah ketegal penyai orang indu. Awakka iya diukum baka orang ke bedosa.


text:
Anang inginka orang indu ketegal pemajik iya. Lalu anang narit ati orang indu ketegal pengeraja iya.


text:
Bini ke jai ngenusah laki iya, ngasuh pedis ati, sereta chelum mua. Bini ke enda ngelantangka ati laki, ngasuh laki iya lemi, lalu nadai daya.


text:
Bini ke manah ati sigi ngasuh ati laki iya lantang senang sampaika iya idup nadai pengirau sepemanjai umur iya.


text:
Bisi tiga bengkah pekara ti ngenakutka ati aku, iya nya: pengawa bejai orang ti sebebu ngapa di sebelah pasar, orang jai begelumu bebala mayuh, enggau pengawa nyangka ngapa. Semua nya lebih jai ari pemati. Pekara keempat ti balat ngenakutka aku,


text:
iya nya, penusah enggau ati begedi ketegal indu ninding indu bukai, lalu changka jaku mantah genap orang.


text:
Iya duduk mikahka pah ngagai tiap lelaki ke inginka iya, baka orang bejalai ke aus deka ngirup sebarang ai.


text:
Giga bini ke manah baka ngiga tanah ti gemu endur nanam benih nuan empu ti manah ngambi mansutka purih ke manah.


text:
Lelaki ke enda beradat endang patut bulih bini ke nadai pengarap, tang lelaki ke bebasaka Tuhan deka bulih bini ke manah.


text:
Bini ke enda nemu malu rindu ngaga ulah ti enda manah, tang bini ke manah deka ngereja pengawa ti manah taja kediri enggau laki iya.


text:
Bini ke rindu ngereja pengawa nitihka peneka ati diri empu baka ukui indu, tang bini ke nemu malu bebasaka Tuhan.


text:
Enti indu bebasaka laki iya, orang mayuh nemu iya indu ke mereti; tang enti iya enda bebasaka laki iya enggau ati sumbung, semua orang nemu iya indu ke nadai pengarap. Lantang senang meh lelaki ke jadi enggau indu ti manah adat laban umur iya deka panjai dua kali lipat.


text:
Bisi indu ke pejaku enggau nyawa nyaris baka bunyi terumpit tanda deka nyerang, lalu lelaki ke ngembuan bini ke baka nya asai ke diau dalam perang belama.


text:
Bisi dua bengkah pekara ti ngasuh aku tusah ati, lalu iya ti ketiga ngasuh aku ringat, iya nya: soldadu ke nyadi miskin, orang pintar ke enda dipebasaka, orang manah ke nyadi jai. Orang ke baka nya deka diukum Tuhan enggau pemati.


text:
Mayuh orang bedosa ketegal duit, lalu orang ke inginka pengaya nutup mata sida ngaga diri enda meda.


text:
Dalam pengawa bejual-bebeli, tusah amat deka nyeliahka diri ari enda ngakal, baka penusah nyabut pasak dikepit batu.


text:
Penyai ati mensia deka ditemu ari jaku ti dipansutka iya baka utai ti enda diguna ti tinggal ba pengayak.


text:
Enti nuan ngiga pengelurus, nuan tetap bulih iya. Pengelurus nya baka pekayan orang bepangkat ti ngasuh iya dipeda lebih manah.


text:
Enti nuan bisi begulai enggau orang ke beli, giga meh peluang ngerarika diri ari sida, tang enti nuan bisi begulai enggau orang ke pintar, naka ulih meh begulai lama enggau sida.


text:
Jaku sida bejai pangan diri ngasuh orang pedis ati, lalu jaku kerakar sida ke sumbung tau ngujungka sida berekak.


text:
Orang ke rindu nusi utai ti dilalai deka lenyau pengarap ari orang, lalu sida enda bulih pangan ke semak.


text:
Rinduka pangan nuan, lalu talukka iya. Tang enti nuan udah nusi utai ti dipelalaika iya, manah nuan ngenyauhka diri ari iya,


text:
Baka burung ti dilepaska nuan, iya enda pulai agi ngagai jari nuan, baka nya mega nuan deka lenyau pangan, lalu iya enda pulai agi ngagai nuan.


text:
Telih ulih dibalut, lalu jaku ti ngelese ulih diampun. Tang sigi nadai pengujung meh orang ke nusi utai ti dilalaika orang.


text:
Orang ke ngijapka mata ngagai nuan mesti bisi runding ti jai, lalu nadai siku orang ulih nagang iya.


text:
Lebuh iya begulai enggau nuan jaku iya sigi manis. Semua jaku nuan dipuji iya. Tang di belakang nuan jaku iya lain; iya ngena jaku nuan ngelabuhka nuan.


text:
Orang ke nikauka batu ke atas, pala iya deka ditinggang batu nya. Orang ke deka nelihka orang, iya empu deka telih.


text:
Orang ke numbak lubang, iya empu deka labuh kia, lalu orang ke ngenan panjuk deka dipangka panjuk iya empu.


text:
Orang ke sumbung rindu ngemeli sereta bejai orang, tang iya deka nerima balas baka siku singa ti nganti iya.


text:
Orang ke rindu meda pemerinsa orang lurus deka labuh ke dalam panjuk, lalu sida deka ditinggang mayuh pemerinsa sebedau parai.


text:
Enti iya enggai ngampun pangan diri ke sama mensia baka iya, sigi enda ulih iya besembiang minta dosa iya diampun.


text:
Ingat meh nuan maya nuan parai, lalu tubuh nuan deka but. Nya alai badu bemunsuh, lalu titihka semua pengasuh Tuhan.


text:
Ingatka pengasuh Tuhan, lalu anang bedendam enggau pangan diri. Ingatka janji Allah Taala ke Pemadu Tinggi, lalu ampun meh penyalah orang.


text:
Orang ke ngerarika diri ari ti bekerakar deka kurang agi bedosa, laban laya nyadi ari orang ke ringat.


text:
Makin mayuh agi utai ditunu, makin mau agi api. Makin kieh ati orang, makin nyadi agi kerakar sida. Makin besai agi kuasa orang, makin balat agi pengeringat sida. Makin kaya agi orang, makin balat agi letup pengeringat sida.


text:
Enti bungai api disepu, api iya idup mau. Enti diludah api iya padam. Semua nya dikereja ngena mulut.


text:
Orang ke rindu bula sereta nusi jaku petenah kia-kia patut dikutuk laban iya ngasuh mayuh orang ke idup lantang nyadi tusah.


text:
Orang ke rindu betenahka orang ngerusak mayuh orang lalu nya ngasuh sida ngampar ari nengeri siti ngagai nengeri siti. Mayuh nengeri ti kuat anchur, lalu ruang bilik orang ke besai pangkat rusak laban jaku petenah.


text:
Laban jaku petenah, mayuh bini orang ke badas disarak, lalu reta ti ulih peluh tulang sida nyau abis dirampas.


text:
Beberekat meh orang ke enda kena laban jaku petenah, lalu lantang meh iya ke enda ngesan penanggul ti berat baka besi, lalu kaki iya enda ditanchang rantai temaga.


text:
Orang ke ngelengkaka Tuhan deka tusah laban petenah. Lebuh api petenah idup makai sida, api nya enda ulih dipadamka agi. Petenah nya dikirum ngagai sida baka singa ti nyerang, lalu baka jelu rimau ti nguyas-senguyas.


text:
Baka nya mega nuan mesti bejimat bejaku. Berunding sebedau mansutka tiap leka jaku, lalu tutup rapit mulut nuan baka ti ngunchi pintu.


text:
Orang ke sinu meri pinjau ngagai pangan diri, lalu sebarang sapa ke nulung orang bukai ngereja pengasuh Tuhan.


text:
Nuan patut meri pinjau ngagai pangan diri lebuh iya suntuk. Enti nuan berutang, bayar utang nya dalam timpuh iya.


text:
Mayuh orang ngira utai ti dipinjau baka barang ti ulih sida, nyentukka sida ngenusah orang ke nulung sida.


text:
Bisi orang bejaku enggau ati ti baruh, lalu sanggup nyium jari sampai sida ulih nginjau ari orang nya. Tang lebuh timpuh mayar utang datai, iya enda mayar laban ngaga diri agi suntuk tauka ngaga kebuah bukai.


text:
Tang enti orang ke meri pinjau nya ngansak nyau pemuas iya nagih, nasib enti iya bulih setengah. Tang enti enda bulih, orang ke nginjau nya sigi nipu iya, lalu enggau nadai kebuah seduai nyau bemunsuh. Nyadi orang ke nginjau, ukai masa, tang iya ngutuk, nganu sereta ngeleseka orang ke meri pinjau ngagai iya.


text:
Manah agi duit nuan lenyau kena nulung kaban belayan tauka pangan, ari ti lenyau laban betegar di baruh batu.


text:
Kena meh reta nuan nitihka pengasuh Tuhan Ke Pemadu Tinggi; pengawa baka nya lebih beguna ke nuan ari ti nyimpan pengaya nuan kena nuan empu aja.


text:
Pengawa ti meri sedekah ngagai orang miskin nyadika reta nuan, kereja manah nuan nya deka nyelamatka nuan ari mayuh macham penusah.


text:
Maya betempuh enggau munsuh, pengawa manah nuan lebih kering ari terabai ti kuat tauka sangkuh ti berat.


text:
Orang ke manah budi deka nyamin pangan iya ke berutang tang orang ke enda nemu malu enggai ngereja utai nya.


text:
Ketegal nulung orang bukai, mayuh orang kaya lenyau reta lalu idup tusah; orang ke bekuasa lenyau rumah, lalu enggai enda enggai ngampar sebelah nengeri orang.


text:
Tulung meh diri sama diri enggau naka ulih nuan, tang bejimat, anang sampai nuan empu labuh laban nya.


text:
Nuan patut puas ati enggau utai ti dikemisi nuan, baik mayuh tauka mimit, nya baru nuan enda dikeleseka laban diau numpang aja.


text:
Merinsa meh pengidup orang ke baka temuai, ke pindah ari rumah sebuah ngagai rumah sebuah, laban iya enda ulih bejaku.


text:
Nuan nerima temuai datai lalu nyediaka ai irup, tang sida nadai meri terima kasih ngagai nuan. Tambah agi iya ninga jaku ti ngemediska ati baka tu:


text:
O kampar, angkat nuan aku bisi temuai ti dibasa aku. Menyadi aku deka datai, lalu aku begunaka bilik nuan!”


text:
Ba orang ke beradat, mar amat deka nerima jaku kelese laban numpang rumah orang baka orang ke minjau duit dianu laban enda mayar utang.


text:
Orang ke ngajar anak iya enggau manah deka puas ati enggau iya. Iya temegah ati ke anak iya ba orang ke bekelala enggau iya.


text:
Orang ke ngajar anak iya enggau manah, ukai semina temegah ati ba bala pangan iya, tang mega ngasuh munsuh iya malu.


text:
Sekumbang iya idup iya gaga meda anak iya. Lebuh parai iya nadai ati tusah, laban iya enda mati, ketegal iya ninggalka anak ke murih iya.


text:
Tang orang ke ngasika anak iya deka telih ati. Iya berasai tusah ati tiap kali iya ninga sabak anak iya.


text:
Orang ke ketawa enggau anak sida diatu, ila deka nyabakka anak sida, lalu pengujung iya sida ngeritka ngeli nesal ati.


text:
Anang ngelakka anak nuan ngereja utai peneka ati lebuh iya agi biak, lalu anang ngaga diri enda meda penyalah iya.


text:
Sipat lalu asuh iya ngasika nuan lebuh iya agi mit ngambika iya bebasaka kuasa nuan. Enti enda baka nya, iya deka kering ati lalu enda ngasika nuan.


text:
Nya alai ajar meh anak nuan ngambika iya mereti. Anang ngira tusah ngajar sida ngambika nuan enda pedis ati laban iya ngemalu nuan.


text:
Pengawa meri pemakai ti nyamai ngagai orang ke sakit raya sebaka enggau pengawa ti ngengkah pemakai atas kubur.


text:
Nadai guna ngenahka pemakai ke engkeramba, laban engkeramba enda nemu makai tauka nyium bau iya. Baka nya mega, orang ke diukum ulih Tuhan;


text:
Kelantangka ati nuan, lalu gaga. Buai penusah nuan jauh-jauh, laban ati tusah nadai mai penguntung, tang semina ngasuh mayuh orang merinsa.


text:
Kati nuan bisi tetemuka orang bansa nya? Enti bisi, kami deka muji iya laban iya udah ngereja utai ti nyelai ari orang bukai.


text:
Orang ke tan laban penguji ti bansa nya, patut temegah ati. Sapa ke enda ngaga penyalah tauka penyai taja iya bisi peluang?


text:
Ingat, orang ke amu mata nadai basa. Ari semua utai ti digaga Tuhan, nadai lebih ari mata ti pengabis amu. Nya meh kebuah mata selalu belaie.


text:
Orang ke mereti deka badu makai dulu ari orang. Anang makai dedengam enggaika orang enda nyamai asai.


text:
Enti nuan tekelalu kenyang makai, nuan deka mutah, pedis perut sereta enggai tinduk. Orang ke makai penumbas iya kenyang, deka tinduk jenak lalu regas dani tumu pagi.


text:
Enti nuan pedis perut ketegal tekelalu kenyang makai, angkat, kemutahka dulu, udah nya nuan deka berasai nyamai.


text:
Anak aku, dinga lalu titihka jaku aku, lalu nuan deka ngumbai nya amat beguna. Bejimat meh ngereja semua utai ti dikereja nuan, ngambika nuan bepengerai.


text:
Besi ti kering diuji dalam api. Baka nya mega orang ke sumbung diuji lebuh iya bekerakar maya mabuk.


text:
Anggur tau meri peransang, enti enda diirup tekelalu mayuh. Baka ni gaya pengidup enti nadai anggur? Anggur digaga kena ngasuh mensia rami gaga ati.


text:
Enti orang beli mabuk sida nganu orang, lalu ngerugi diri empu. Pengering sida nyau kurang, lalu sida muntang dipedis orang.


text:
Anang mantah pangan nuan ke ngirup enggau nuan. Anang ngemalu iya ngelantangka diri. Jam ny a ukai maya mantah orang tauka nagih sebarang utai.


text:
Enti nuan diasuh nyadi tuai ngatur pengerami makai besai, anang ngaga diri baka orang ke beguna amat. Ngaga diri empu baka orang bukai, lalu intu meh pengabang sebedau nuan duduk.


text:
Udah nuan tembu ngereja semua pengawa ti enda tau enda dikereja nuan, nya baru nuan tau duduk ngelantangka diri begulai enggau orang. Nya baru nuan deka dibasa orang laban udah ngereja pengawa nuan enggau manah.


text:
Enti nuan tuai umur, nya baru nuan tau bejaku, laban nya sigi patut. Tang nuan mesti bejaku baka orang ke bepenemu, lalu anang nyeleba musik.


text:
Enti nuan agi biak, nuan tau bejaku enti patut, tang anang lebih ari dua kali, lalu semina nyaut enti ditanya.


text:
Ba mua bala pemesai anang nuan ngaga diri sebaka enggau sida, lalu anang seredah enti orang bukai benung bejaku.


text:
Pulai meh ari pengerami maya jam chukup, lalu anang nyadi orang ke pengabis dudi. Anang nganti ba mua pintu, tang terus pulai.


text:
Ba rumah nuan empu nuan tau berandau begagai lalu ngereja utai peneka ati nuan, tang anang bedosa ari randau nya.


text:
Kelimpah ari nya beterima kasih meh ngagai Tuhan Pengaga nuan laban Iya ke meri mayuh berekat ti manah.


text:
Orang ke nangika Tuhan sigi nerima bantah Iya. Tuhan merekat orang ke dani tumu pagi besembiang ngagai Iya.


text:
Barang sapa belajarka Adat Tuhan deka diisi enggau Adat. Tang orang ke pura-pura tesangkut laban iya.


text:
Orang ke nangika Tuhan nemu utai ti betul, lalu sida deka ditemu orang ketegal pemanah pengawa sida.


text:
Orang ke mereti ngira genap penemu, lalu orang ke udu sumbung sereta bebegah enda pedulika sebarang utai.


text:
Orang ke bepenemu dalam enda begedika Adat, tang orang ke pura-pura enda jenuh baka perau dipangka ribut kudi.


text:
Sediaka jaku pengelalu nuan, nya baru orang deka ningaka nuan. Sebedau nyaut tusun dulu nama utai ti ditemu nuan.


text:
Nama kebuah bisi hari lebih kudus ari hari ti bukai, taja sepemanjai taun tiap hari sama dipanchar matahari siti nya?


text:
Bisi mensia diberekat lalu diasuh Iya tinggi, bisi sekeda diasuh Iya kudus lalu dibai semak ngagai Iya. Tang bisi mega mensia dikutuk lalu dikemaruhka sereta dibuai ari endur iya.


text:
Baka tanah liat dijari tukang periuk ke ngaga tanah nitihka peneka iya, baka nya mega mensia di jari Pengaga sida digaga nitihka peneka Iya.


text:
Utai ti badas belaban enggau utai ti jai, lalu pengidup belaban enggau pemati. Baka nya mega orang ke bedosa belaban enggau orang ke arap ke Tuhan.


text:
Peda meh semua utai ti digaga Tuhan Ke Pemadu Tinggi; semua utai nya digaga sepasang magang, lalu siti belaban enggau siti.


text:
Aku empu pengabis dudi datai bekereja, tang aku tetap bejaga baka orang ke ngumpul buah anggur ti ditinggalka sida ke dulu ngetau anggur.


text:
Enggau berekat Tuhan aku mujur enggau manah baka orang ke ngumpul buah anggur lalu ulih ngisi pitan anggur.


text:
Sepemanjai umur nuan, anang ngelakka diri dikuasa orang bukai, sekalika nya anak nuan, bini nuan, menyadi nuan tauka pangan nuan. Anang nyerahka keresa nuan ngagai orang bukai, ila nuan nesal lalu deka minta iya pulai baru.


text:
Siko keledai patut diberi rumput enggau utai ti dibai iya, lalu dipalu enggau tungkat. Kuli patut diberi makai enggau kereja sereta dijaga enggau atur ti manah.


text:
Beri meh kuli nuan kereja, nya baru nuan ulih belelak. Enti dilak nadai pengawa iya deka diau aja peneka ati iya.


text:
Asuh iya bekereja, anang ngasuh iya diau aja, laban enti iya diau nadai pengawa, iya deka berundingka utai ti jai.


text:
Nya alai asuh kuli nuan gawa, lalu enti iya enggai tanchang iya enggau rantai.Tang anang tekelalu terit enggau sebarang orang, lalu anang ngereja utai ti enda lurus.


text:
Enti nuan bisi kuli, gaga iya baka nuan deka digaga orang, laban iya udah dibeli nuan enggau asil tulang peluh nuan.


text:
Utai ti kamah enda ulih mansutka utai ti beresi, lalu baka nya mega utai ti enda amat enda ulih mansutka utai ti amat.


text:
Mimpi, macha nasib enggau tenung semina runding aja, baka ti dipeda indu ke benung radai deka beranak.


text:
Adat ulih dititih taja enda nguna mimpi ti ngasuh orang tesat, lalu penemu-dalam udah chukup manah enti disebut orang ke lurus.


text:
Orang ke kurang peneleba nadai mayuh penemu. Tang lebuh iya suah bejalai iya ulih nambahka pemandai.


text:
Tuhan beratika orang ke rinduka Iya; Iya nyadika pengelindung ti kering sereta penyandih ti tegap ke sida. Iya ngibun sida ari angat enggau panas, sereta nulung lalu nyaga sida ngambika sida enda tesangkut lalu labuh.


text:
Iya ngasuh ati sida gaga lalu mata sida beperechi. Iya merekat pengidup sida lalu meri sida pengerai.


text:
Orang ke meri piring ngena utai ti ulih enggau jalai ti salah, ngereja pengawa ti salah. Piring orang ke jai enda diterima.


text:
Tuhan Ke Pemadu Tinggi enda nerima piring orang ke jai. Taja piring iya mayuh, enda meh iya bulih pengampun.


text:
Orang ke ngenchuri jelu orang seranta, lalu meri iya nyadika piring sebaka enggau pengawa munuh anak di mua mata apai iya.


text:
Ba orang seranta jelu nya pemakai ti ngidupka sida. Nya alai, enti pemakai nya diambi ari sida, pengawa nya baka ke munuh sida.


text:
Enti penatai pengidup orang dirampas tauka gaji kuli ditan, pengawa ti baka nya sama enggau pengawa munuh iya.


text:
Enti orang bepuasa ketegal penyalah iya, tang ngaga dosa baka nya baru, nama guna iya ngemaruhka diri enggau puasa? Sapa ke ningaka sembiang iya?


text:
Ngasika Adat sebaka enggau pemanah meri piring ti mayuh, lalu nitihka pengasuh Tuhan sebaka enggau pemanah meri piring pemaik.


text:
Malas pemanah, sebaka enggau meri piring tepung. Meri sedekah, sebaka enggau meri piring terima kasih.


text:
Orang ke ngerarika diri ari dosa ngenyenangka ati Tuhan, lalu pengawa nya sebaka enggau meri piring minta ampun ari penyalah.


text:
Enti orang enggau ati lurus meri piring, gemu ari piring nya neritik atas alta, lalu bau rengut iya niki ngagai endur Tuhan Ke Pemadu Tinggi.


text:
Beri meh ngagai Tuhan ke Pemadu Tinggi pemeri ti setipak enggau pemeri Iya ngagai nuan; beri meh pemeri enggau ati nelap naka ulih nuan.


text:
Anang nguji nyuap Tuhan, laban Iya enda nerima nya. Anang bepanggai ba piring ti diberi enggau ati ti enda lurus


text:
Sida enda badu ngapa sampai Tuhan Ke Pemadu Tinggi meratika sida, lalu ngakim sereta ngukum orang ke jai.


text:
Nuan udah ngena kami ngayanka pengudus Nuan ngagai sida. Diatu kena meh sida ngayanka pemesai kuasa Nuan ngagai kami.


text:
O Tuhan, awakka sida nemu utai ti ditemu kami, iya nya, O Tuhan, nadai Allah Taala bukai kelimpah ari Nuan aja.


text:
Asuh jampat datai maya endur orang muji pengawa Nuan ti besai. Ayanka pengeringat Nuan ti baka api lalu rusak semua munsuh. Rusak magang semua orang ke ngelaban nembiak Nuan.


text:
Gumpul meh raban bansa Israel lalu asuh sida pulai baru ngagai tanah pesaka ke enggi sida ari dulu menya.


text:
Besaksi meh ngagai nembiak Nuan ke digaga Nuan ari pun, lalu asuh nyadi jaku nabi ti disebut dalam nama Nuan.


text:
O Tuhan, dinga meh sembiang bala nembiak Nuan setipak enggau berekat Aron ke sida. Udah nya baru semua orang di dunya deka ngaku Nuan aja meh Tuhan, Allah Taala ke meruan selama-lama iya.


text:
Baka dilah ti nemu penyamai macham-macham bansa dagin, baka nya mega pikir ti tajam ulih ngelala jaku ti bula.


text:
Orang indu tau nerima sebarang orang ke laki iya, tang orang lelaki patut bejimat milih indu ke bini.


text:
Enti orang lelaki bebini, iya bulih utai ti pemadu manah - siku bini nyadi penulung, lalu ulih meransang iya.


text:
Tanah ti enda dipagar deka kena rumpak. Orang ke nadai bini bejalai segau-segau merening kiba kanan.


text:
Tulah nuan ke ngembuan pikir ti jai! Ari ni penatai pikir ti jai nya, sampai iya ulih menuhka dunya tu enggau jalai tipu?


text:
Bisi orang enggau ngasaika penyenang pangan iya. Tang lebuh pangan iya tusah, iya ngalih lalu ngelaban.


text:
Bisi orang semina nulung pangan enti iya bisi penguntung ari pangan iya, tang lebuh dituntung penusah, iya ngerarika diri.


text:
Bejimat meh enggau orang ke ngelalau nuan. Pansik dulu nama tuju iya laban iya mega tentu ngira penguntung diri empu. Kada enda iya musin nuan,


text:
Anang minta ajar orang ke enda dikarapka nuan, lalu anang madahka atur nuan ngagai orang ke kepapas ati.


text:
Anang berunding enggau indu pasal orang ke mekit iya; enggau orang ke buyan pasal perang; enggau orang dagang pasal betawarka rega; enggau orang ke meli pasal barang ti dijual; enggau orang ke rangka pasal terima kasih; enggau orang ke mangah pasal penelap; enggau orang ke buruk pasal kereja; enggau orang gaji sementara pasal nembuka pengawa; enggau ulun ke buruk pasal pemayuh pengawa. Anang pedulika sebarang jaku lalau ti diberi sida nya.


text:
Tang nuan patut selalu beratika orang ke arap ke Tuhan sereta ngasika pengasuh Iya, orang ke seati enggau nuan, lalu tusah ati lebuh nuan enda mujur.


text:
Nuan patut bechayaka runding ti manah dalam ati nuan, laban nadai utai lebih talukka nuan ari ati nuan empu.


text:
Kadang-kadang ati diri empu lebih manah meri penerang ari tujuh orang ke bejaga ba menara ti tinggi.


text:
Tang utai ti pengabis beguna, iya nya, besembiang ngagai Iya Ke Pemadu Tinggi ngambika Iya nunjukka nuan utai ti kena, patut dikereja nuan.


text:
Runding patut ditumpu ngagai empat iti pekara: manah enggau jai, idup enggau mati. Tang kuasa ti tetap dipanggai ba dilah.


text:
Bisi orang ke amat bepenemu nyadi pengajar ke bansa iya empu, lalu utai ulih ari penemu nya amat tau dipechaya.


text:
Anak aku, sepemanjai umur nuan peresa meh diri empu, lalu peratika ulah nuan ti enda manah, lalu anang ngelakka ulah ti jai majak baka nya.


text:
Ukai semua utai manah ke genap iku orang, lalu ukai genap iku orang ulih ngasaika penyamai ari semua utai.


text:
Tuhan ngaga macham-macham ubat ari utai di dunya tu, lalu orang ke nemu reti utai nya enda ngeleseka iya.


text:
Bala tukang ubat nyampur macham-macham ubat lalu doktor nguna ubat nya kena nyumanka penyakit lalu muai pemedis. Nengah jalai nya, Tuhan bekereja enda ngetu; Iya meri pengerai ngagai mensia di dunya.


text:
Anak aku, enti nuan sakit, anang enda pedulika nya. Besembiang ngagai Tuhan, nya baru Iya deka nyumanka nuan.


text:
Tuchi ati nuan ari semua dosa, seliahka semua utai ti salah, lalu pengujung iya kereja meh utai ti manah.


text:
Beri meh menyan enggau piring gandum kena meri terima kasih ngagai Tuhan, lalu beri mega minyak ti naka pemanah.


text:
Doktor mega besembiang ngagai Tuhan ngambika iya ulih ngurangka pemedis orang ke sakit, lalu ngeraika sida.


text:
Anak aku, bendar meh nyabakka orang parai kena nunjukka penyinu nuan. Aduka bangkai iya ngena jalai ti patut, lalu anang enda enggau nguburka iya.


text:
Bebendar meh nyabakka iya enggau ati sinu. Ulitka iya ngena jalai ti patut pengelama sehari tauka dua hari ngambika nuan enda dibantah orang. Udah nya, kelantangka ati nuan, lalu anang majak tusah ati,


text:
Anang ngelakka ati nuan ditekan ulih penusah; buai meh pengasai nya lalu ingatka semua kitai mati magang ila.


text:
Ingat meh, orang ke parai endang enda pulai idup baru. Nya alai, ati ti tusah ketegal iya nadai guna, lalu semina ngerusak diri empu.


text:
Lebuh orang ke parai udah dikubur, anang ingatka iya agi. Udah iya ninggal, kelantangka meh ati nuan.


text:
Orang ke bepelajar pasal jaku Allah Taala tau bulih penemu-dalam enti iya chukup jam kena belajar, lalu diberi mimit aja pengawa bukai.


text:
Baka ni orang deka bepenemu enti iya semina megai radu tanah, rindu megai tungkat pemalu jelu, ngiring chapi lalu kiruh ngereja pengawa nya, lalu jaku randau iya semina pasal nupi jelu?


text:
Ati iya semina ditumpuka ngagai pengawa ngeradu tanah, ngaga rintai iya rurus sereta meri jelu makai.


text:
Baka nya mega orang ke rajin ngereja pengawa betukang ngena jari ke bekereja siang enggau malam. Sida ngukir buah tinchin, lalu bejimat ngaga ukir ti manah sereta baru. Sida bendar bekereja ngaga ukir ti sebaka enggau asal iya, lalu bekereja sampai jauh malam deka nembuka utai nya.


text:
Baka nya mega orang tukang kambuh besi, ke duduk tisi tempan beati-ati berunding ngambuh besi. Kulit iya merah didaing api. Pending iya bengal laban bunyi palu tukul, lalu mata iya meratika penyadi utai digaga iya. Iya bekereja bendar deka nembuka pengawa iya, lalu sampai jauh malam ngelagu utai nya dataika tembu enggau manah.


text:
Baka nya mega orang tukang periuk ke duduk ba pemusin ti dipusin ngena kaki iya. Iya selalu irauka kereja iya, lalu bekereja bebendar ngambika ulih ngaga mayuh periuk.


text:
Iya ngelunyu tanah liat enggau kaki nyentukka ulih digaga nyadi utai ngena jari iya. Runding iya ditumpu ngagai pengawa ti ngalus sereta ngelichinka utai ti digaga iya. Iya bekereja sampai jauh malam meresi dapur endur nunu utai nya.


text:
Enti nadai sida nya, nengeri enda ulih digaga, lalu orang enda ulih diau tauka idup dia. Tang sida nya enda dipilih nyadi pengari rayat,


text:
lalu enda tampak ba pangkat ti besai. Sida enda dilantik nyadi akim lalu enda mereti pasal undang-undang. Sida enda nemu nerangka ajar enggau adat, lalu enda kala ngena jaku sempama,


text:
tang ketegal kereja sida, dunya tu meruan menyana. Sida mandingka pengawa besembiang sebaka enggau kereja sida.


text:
Tang enda sebaka pasal orang ke taluk sereta rajin belajarka adat Allah Taala Ke Pemadu Tinggi. Iya mansik penemu-dalam orang dulu kelia, lalu kiruh beratika jaku nabi.


text:
Iya ngiga reti ti dalam pasal jaku dalam, lalu ulih nerangka siti-siti bagi ti mar dalam jaku sempama.


text:
Orang ke bepangkat nguna penemu iya, lalu iya begulai enggau orang ke bekuasa. Iya udu bejalai ngagai menua bukai belajarka pendiau mensia pasal utai ti manah enggau ti jai.


text:
Iya dani tumu pagi besembiang ngagai Tuhan ke ngaga iya. Enggau nyawa inggar iya besembiang ngagai Iya Ke Pemadu Tinggi ngambika penyalah iya diampun.


text:
Enti Tuhan ke bekuasa deka, iya sigi diisi enggau pemereti. Iya deka nyebut utai ari penemu-dalam lalu iya besembiang terima kasih ngagai Tuhan.


text:
Pemereti iya deka dipuji orang mayuh, lalu ketegal nya nama iya deka dikingatka ari serak siti ngagai serak siti.


text:
Bansa bukai deka becherita pasal penemu-dalam iya, lalu iya deka dipuji ba mua orang mayuh ke bepengarap.


text:
Enti umur iya panjai, iya deka ninggalka nama ti manah rita, tang enti iya parai sebedau ditemu orang, nya pen chukup ngemuaska ati iya.


text:
Entupang meh baka bungai lili ti bau rengut, awakka rengut iya menuhka endur nya baka menyan. Menanyi lagu muji Tuhan, lalu beri terima kasih ngagai Iya ketegal semua utai ti digaga Iya.


text:
Anang nanya, “Nama tu? Nama kebuah baka nya?” Semua nya deka disaut ba maya ti patut. Ulih jaku Iya ai lalu begumpul baka ti ditekat nundaka peneka Iya.


text:
Tu utai ti beguna amat ke mensia, ai, api, besi enggau garam. Tepung, tusu engggau madu, wain anggur, minyak enggau gari.


text:
Bisi ribut digaga kena ngukum, chukup balat ulih nginsitka bukit. Lebuh bechara, semua pengering dilepaska, lalu pengeringat Tuhan nyau teduh.


text:
Jelu mangah, kala enggau ular tedung, pedang ke ngerusak orang ke jai, api, ujan batu, penyakit enggau keberuran, semua tu digaga nyadika ukum.


text:
Semua gaga ati ngasika atur Tuhan, lalu sedia deka gawaka Iya di dunya tu. Lebuh datai ba maya ngereja pengawa, semua nadai enggai.


text:
Genap iku orang patut bekereja bendar, lalu nanggung pengawa ti berat kenyau ari ada datai ke pulai ngagai indai asal, iya nya tanah.


text:
Semua kitai, berengkah ari raja ke ngena ngepan iya enggau makuta lalu duduk di kerusi rajah ti manah amat, nyentukka orang ke pengabis baruh pangkat, ke ngena gari jai lalu duduk ba tanah, takut sereta irau ngenang hari pemarai kitai. Sepemanjai umur, kitai nempuh pengeringat, dengki, penusah, pengirau, takut mati, dendam enggau betelisih penemu. Lalu maya tinduk, pikir kitai dikachau mimpi jai.


text:
Semina mimit aja awak endur kitai ngetu tauka nadai ngetu sekali. Lebuh tinduk kitai bisi ati bejaga laban dikachau pengirau dalam ati ti nyangka utai deka nyadi. Kitai bemimpi rarika munsuh,


text:
tang lebuh kitai deka kena tangkap kitai tedani lalu lantang ati laban nemu nadai utai nyadi ti ngenakutka kitai.


text:
Tu meh utai ti endang diasaika semua utai idup, baikka mensia tauka jelu, lalu orang ke bedosa ngasaika utai nya tujuh kali berat, iya nya,


text:
Utai ti ulih ari makai suap tauka enggau jalai ti enda lurus sigi enda lama, tang utai ti ulih enggau jalai lurus sigi tetap belama.


text:
Reta ti ulih ngena jalai ti enda lurus sigi deka rangkai baka batang ai, lalu laun baka bunyi guntur ti begetar maya ujan kudi.


text:
Purih orang ke jai enda mayuh; sida nya baka utai ti ditanam buruk urat laban tumbuh ba tanah bebatu,


text:
Orang ke bisi kereja enggau orang ke rajin bekereja sigi senang dalam pengidup. Tang orang ke tetemuka reta sigi lebih senang agi ari sida nya.


text:
Nama nuan deka meruan manah enti nuan bisi tiris pantis tauka enti nuan ngaga nengeri. Tang lebih manah agi enti nuan tetemuka penemu-dalam.


text:
Kaban belayan enggau penulung beguna maya tusah, tang lebih manah agi enti selalu meri tulung ngagai orang miskin.


text:
Pengering enggau pengaya ngasuh ati andal, tang lebih manah nangika Tuhan. Orang ke nangika Tuhan nadai utai kurang, lalu enda ibuh ngiga tulung bukai.


text:
Enti pemakai nuan diberi orang bukai, nuan empai idup meruan. Nuan ngemalu diri empu enti pemakai nuan bepanggai ba orang. Orang ke pintar sereta bepelajar enggai ngereja utai baka nya.


text:
Berundingka pemarai ngenusahka ati orang kaya ke idup senang lantang, ke bisi mayuh reta tengkira, nadai kala irau, lalu nyawa agi deka makai utai.


text:
Pemarai diterima enggau lantang ulih orang ke idup miskin, ke lemi, ke nyau tuai, ke mayuh kena penusah, ke buta enggau orang ke udah abis ati.


text:
Pemarai tu endang atur Tuhan ke semua utai idup. Nuan enda ulih ngenggaika peneka Allah Taala Ke Pemadu Tinggi Amat. Ba dunya pemati nadai ngira sekalika nuan idup sepuluh, seratus tauka seribu taun.


text:
Utai ti datai ari tanah pulai ke tanah. Baka nya meh orang ke jai ti kena sumpah lalu rusak pengidup.


text:
Kita anak aku, idup meh nitihka ajar ti dipadah ngagai kita, nya baru kita deka lantang senang. Penemu-dalam ti dilalai sebaka enggau reta ti enda dipeda; dua bengkah utai nya enda diguna.


text:
Nuan patut berasai malu ke apai indai nuan enti nuan ngereja utai ti enda manah; ngagai orang ke bekuasa tauka orang ke bepangkat enti nuan bula


text:
ngagai akim enggau orang ke bekuasa enti nuan ngelanggar adat; ngagai bala mayuh enti nuan ngereja utai ti salah; ngagai kaban tauka pangan enti nuan ngereja utai ti enda lurus;


text:
ngagai orang ke begulai pendiau enti nuan ngenchuri. Di mua Allah Taala enggau semaya Iya nuan patut berasai malu enti nuan: berenyak enggau siku nuan ba mija makai; ngemalu orang lebuh meri tauka nerima utai;


text:
nulak peminta kaban belayan; ngambi ungkup orang bukai tauka ngambi utai ti diberi ngagai orang bukai; merening bini orang bukai;


text:
begulai semak enggau kuli indu orang nya - anang semak endur iya tinduk; ngemalu bala kaban nuan; ngemalu orang udah nuan meri iya utai;


text:
nusi utai ti didinga nuan; madah ngagai orang utai ti dipelalaika ti ditusi ngagai nuan. Nya meh maya nuan patut berasai malu, nya baru nuan deka dibasa orang.


text:
bulih untung ari ti betawar enggau orang dagang; selalu ngajar bala anak nuan; ngelunsin ulun ke jai sampai bedarah.


text:
Iya ti manah, simpan utai dalam peti ti bekunchi enti nuan enda bechayaka bini nuan, tauka enti mayuh orang dia.


text:
Anang malu ngajar orang ke beli tauka orang tuai ke jai ulah gila indu. Nya baru nuan nyadi orang ke amat bepelajar lalu dipuji di mua orang mayuh.


text:
Apai enda memunyi lalu enda tentu tinduk laban berundingka anak indu iya. Lebuh anak nya agi biak, apai iya irau enggaika iya enda belaki. Tang udah anak iya belaki, apai iya irau enggaika anak iya enda dikarinduka laki iya.


text:
Lebuh iya agi dara bungas, apai iya irau amat enggaika anak iya dikachau orang, lalu ngandung lebuh agi sebilik enggau apai iya. Tang udah iya belaki, apai iya irau enggaika anak iya punas tauka gila lelaki bukai.


text:
Jaga amat anak dara nuan ke kieh ati. Enti enda pia, nuan diketawaka bala munsuh nuan, dikerandauka orang di seluruh nengeri, lalu nuan diketawaka ba mua orang mayuh.


text:
Anang ngelakka iya mandangka pemajik ba mua orang laki, lalu anang ngasuh iya berandau enggau indu bukai,


text:
Aku deka ngenang pasal pengawa Tuhan, utai ti dipeda aku deka ditulis aku; semua utai nya udah nyadi ari peneka Iya.


text:
Penampak panchar matahari ngasuh semua utai terang; genap utai ti digaga Tuhan disi enggau mulia Iya.


text:
Neh ngagai bala melikat Iya Tuhan enda meri penemu kena nusi pemesai pengawa Iya, utai ti ditentuka Tuhan Ke Pemadu Bekuasa ngambika seluruh dunya di bap langit tegap dalam mulia Iya.


text:
Iya meda semua utai dalam tasik enggau dalam ati mensia; Iya nemu semua utai ti deka nyadi dalam tasik enggau utai ti deka digaga mensia. Iya Ke Pemadu Tinggi nemu semua utai ti patut ditemu, lalu Iya nemu semua tanda dunya.


text:
Iya madahka semua utai ti udah nyadi enggau ti deka nyadi, lalu ngayanka utai ti dipelalaika amat-amat.


text:
Dunya ti bisi atur nunjukka pemandai Iya ti besai; Semina siku Iya aja ke meruan selama-lama iya. Nadai utai ulih ditambah tauka dikurangka ari Iya. Iya nadai begunaka orang nyadi penyanding penemu.


text:
Semua utai nya digaga sepasang magang, lalu siti enda sebaka enggau siti; Semua utai ti digaga Iya tembu magang.


text:
Naka pemanah meh langit besai bebendang di atas kitai, naka pemanah mulia iya dipeda ti ngasuh alit ati.


text:
Orang muput lubang api ngambi iya angat, tang matahari nganguska bukit tiga kali lipat angat ari lubang api. Matahari mancharka penampak iya ti mirah; perenching iya ngasuh mata silau.


text:
Bulan meri nama iya ke timpuh satu bulan; Panchar iya betambah nyelai lebuh iya nginsit. Bulan manchar di langit, lalu nyadi tanda semua utai di langit.


text:
Laban rauh bunyi letup guntur, dunya nyau begetar pedis; semua bukit begunchang meda penatai Tuhan. Nitihka peneka Iya ribut ari selatan bepuput, lalu datai ribut kudi ari utara enggau biau balai. Seleju diasuh Iya tebal baka penginggap burung enggau buntak.


text:
Iya ngasuh ribut ti chelap datai ari utara; penyelap iya ngasuh ai meku. Semua pegung ai nyau meku magang baka ti ditutup enggau baju besi.


text:
Bala kelasi kapal becherita pasal pemalat penusah ti nyadi di tasik; alit ati kitai ninga penusah sida.


text:
Agi mayuh utai deka disebut, tang enda nemu ambis; enggau jaku pandak, Tuhan meh ke ngasuh semua utai nyadi.


text:
Awakka nuan muji Iya enggau naka ulih, taja Iya lebih besai ari puji nuan. Awakka nuan ngemesaika Iya enggau pengabis pengering nuan, anang leju, taja puji nuan enda nemu chukup.


text:
Nadai orang kala meda Iya, lalu ulih madah baka ni gamal Iya. Nadai orang ulih meri puji ti chukup ngagai Iya.


text:
Agi mayuh utai misteria ti besai bedau ditemu, laban ari utai ti digaga Iya semina mimit aja ulih dipeda kitai.


text:
Aram kitai muji orang ke tebilang manah nama, aki ini kitai ari serak siti ngagai serak siti kelia menya.


text:
Sekeda sida nya nyadi raja ke tampak nama ketegal pengering sida; sekeda sida tebilang laban meri lalau ngena penemu-dalam, lalu sekeda sida nya nilit utai ti deka nyadi dudi ila.


text:
Sida nyadi tuai ngiring bansa ngena jalai ti patut, lalu nemu utai ti patut diajar ngagai rayat ke dipegai sida ngena penemu-dalam.


text:
Bisi sekeda enda agi dikingatka, tang lenyau baka ke nadai kala idup. Sida baka ke enda kala ada, lalu baka nya mega bala peturun sida.


text:
Enok ngerinduka Tuhan, lalu dibai niki ke serega. Iya nyadi teladan semua orang rebak dudi ke nesal ati.


text:
Bisi siku orang benama Noah ke lurus sereta enda dibantah orang. Udah pengerusak besai nyadi, iya ngepunka pengidup baru ke mensia. Ketegal iya, mensia agi bisi idup di dunya tu, pengudah ai bah besai.


text:
Iya ngasika Adat Allah Taala Ke Pemadu Tinggi, lalu Tuhan ngaga sempekat enggau iya. Sempekat nya ditanda ba tubuh iya empu. Lebuh diuji iya tetap taluk.


text:
Nya alai, Tuhan bedanji ngena sumpah deka ngasuh peturun Abraham nyadi berekat ke dunya. Lalu bala iya deka betambah mayuh sampaika enda alah tiap baka pasir di tanah enggau bintang di langit. Tanah menua sida ngemesai tasik sepiak ngagai tasik sepiak, ari Sungai Eupratis ngagai ujung dunya.


text:
Tuhan nyambung sempekat Iya enggau Isak ari apai iya Abraham, udah nya enggau Jakob. Tuhan ngulang danji Iya awakka peturun Abraham nyadi berekat ke semua mensia. Tuhan nentuka ngagai Jakob pasal iya deka diberekat, lalu meri iya tanah pesaka ti patut diempu iya. Tanah nya dibagi iya ngagai duabelas bengkah raban bansa Israel.


text:
Ari peturun Jakob, Tuhan ngangkatka siku orang ke lurus dikerinduka orang mayuh. Iya dikerinduka Tuhan enggau mensia. Orang nya Moses, lalu iya dikenang ngena jaku puji.


text:
Ulih jaku iya penusah ti nuntung orang Ejip ngetu. Tuhan ngaga iya dibasa bala raja. Tuhan ngayanka Diri ngagai Moses dalam panchar api, lalu meri pengasuh Iya ngagai bala nembiak Iya.


text:
Tuhan ngasuh Moses ninga nyawa Iya, lalu mai Moses ngagai remang ti petang. Dia Tuhan berandau enggau iya betunga mua, lalu meri Moses pengasuh Iya, iya nya, Adat ti meri pengidup enggau penemu. Adat nya diberi ngagai Moses, ngambika iya ulih ngajar pengasuh Tuhan ngagai bansa Israel.


text:
Tuhan ngaga sempekat ti meruan enggau iya lalu ngasuh iya nyadi imam ke nembiak Iya. Tuhan ngasuh iya gaga ngena utai ti manah baka pekayan orang besai pangkat,


text:
ti setipak enggau pengawa iya. Aron diberi Tuhan tanda kuasa: tanchut panjai kain linen, baju panjai enggau epod.


text:
Puting kaki baju panjai digerini ngena buah delima enggau gerunung mas ti bemunyi lebuh iya bejalai. Bunyi iya didinga ba Rumah Sembiang lalu tu ngasuh Tuhan ingatka nembiak Iya.


text:
Tuhan mega ngasuh Aron ngena baju panjai ti digerini ngena benang mas, redam tuai enggau redam muda, digaga tukang jait, lalu tangkup dada digaga ari Urim enggau Tumim, benang mirah ditenun tukang benang,


text:
batu berega ti bisi diukir enggau nama. Batu nya dilekat ngagai mas tangkup dada ulih tukang mas ngambi Tuhan ingatka duabelas bengkah raban bansa Israel.


text:
Tuhan meri iya labung ti digerini ngena mas ti bisi ukir jaku tu: “Enggi Tuhan”. Gerini nya sigi digaga jari orang ke landik, lalu chukup manah amat; endang amat bepangkat besai meh orang ke ngena nya.


text:
Dulu ari Aron nadai utai udah bisi ngemanah nya. Kelimpah ari Aron enggau peturun iya, nadai orang kala ngena utai ngemanah nya.


text:
Moses nyiri Aron enggau chara nata minyak atas pala iya. Ngena jalai nya Tuhan ngaga sempekat ti meruan belama enggau Aron enggau peturun iya. Lalu Aron enggau peturun iya deka nyadi imam Tuhan belama sereta merekat bala nembiak iya dalam nama Tuhan.


text:
Ari seluruh bala mensia ke nembiak Iya, Tuhan milih Aron aja tau besembiang meri piring sereta nunu menyan ti bau rengut, ngambika Tuhan ingatka bala nembiak Iya lalu ngampun penyalah sida.


text:
Tuhan nyerahka pengasuh Iya ngagai Aron lalu meri iya kuasa kena ngaga pemutus ti sah ngambika nyadi saksi ngagai Israel lalu nerangka Adat Iya ngagai sida.


text:
Bisi sekali lebuh bala nembiak Allah Taala benung di padang pasir, bisi bala orang luar ke begedi sereta ringat datai ngelaban iya. Bala sida nya, Datan, Abiram, Korah enggau orang ke nyukung sida.


text:
Tuhan enggai meda ulah sida nya. Iya ringat amat lalu ngaga kereja ajih kena ngukum sida diempa api.


text:
Udah nya Tuhan nambahka basa Iya ngagai Aron; nya alai pemeri ari asil ketau ti keterubah diberi ngagai bala imam ngambika sida chukup pemakai.


text:
Bala imam tau makai pemakai ti diberi ke Tuhan; Tuhan ngemendarka Aron enggau peturun iya makai piring ti diberi ngagai Tuhan.


text:
Udah Moses enggau Aron, Pinehas nyadi lumur tiga badas laban iya taluk ngereja pengawa ke Tuhan. Lebuh bala nembiak Israel ngelaban, iya ngenanka diri enda berubah sereta berani, nya alai ketegal nya iya bulih pengampun ke bansa iya.


text:
Tuhan lalu ngaga sempekat ti tetap belama enggau Pinehas, lalu ngasuh iya nyadi tuai Rumah Sembiang enggau ke bala nembiak Tuhan. Pinehas enggau bala peturun iya deka nyadi Imam Besai ke belama iya.


text:
Tuhan mega amat ngaga sempekat enggau David anak Jesse ari raban bansa Judah. Pengawa ti nyadi raja sigi ditampung anak lelaki raja baka pengawa imam ditampung peturun Aron.


text:
Awakka Tuhan meri penemu-dalam ngagai nuan ngambika nuan ulih megai nembiak Iya enggau lurus, ngambika sida tetap mujur, lalu nama sida semampai manah belama ari serak siti ngagai serak siti.


text:
Josua anak Nun, soldadu ke kering sereta berani, nyadi nabi nganti Moses. Setipak enggau nama iya, iya nyelamatka bala nembiak ke dipilih Tuhan. Iya ngalahka munsuh ke nyerang bala sida nyentukka Israel ngempu tanah pesaka.


text:
Lebuh iya dikelinggi bala munsuh ari sepiak-sepiak, iya besembiang ngagai Tuhan ti Pemadu Tinggi sereta Pemadu Bekuasa. Tuhan ninga sembiang pinta iya, lalu ngirumka ujan batu ti balat amat.


text:
Tuhan ngasuh ujan batu nya balat ninggang sereta ngerusak bala munsuh ba genting Bet Horon, ngambika bansa bukai nemu pengering Josua ke ditulung Tuhan beperang laban iya penuh ati ngasika Tuhan ti Pemadu Bekuasa.


text:
Rambau Moses suba Josua endang taluk ngereja pengawa. Josua enggau Kaleb anak Jepuneh ngerara orang Israel ngambi sida badu muchau, lalu nagang sida bedosa.


text:
Ari 600,000 iku orang Israel ke bejalai nengah padang pasir, semina seduai iya aja agi idup, ulih nguluka bansa Israel datai ba tanah pesaka sida, menua ti kaya enggau tanah ti gemu.


text:
Tuhan meri pengering ngagai Kaleb sampai tuai, nya alai iya ulih nengah menua ti bebukit. Peturun iya bempu menua nya nyadi tanah pesaka.


text:
Udah nya bisi bala tuai. Siko-siku sida nya endang tebilang ketegal pengawa ti manah. Sida nya enda kala ngelengkaka Tuhan, lalu enda kala nyembah engkeramba. Sida nya selalu dikenang sereta dipuji.


text:
Samuel dikerinduka Tuhan. Iya nudukka perintah lalu milih bala tuai megai bansa iya laban iya nabi Tuhan.


text:
Penaluk iya, mandangka iya amat nabi ke lurus. Orang pechayaka iya amat nabi ari jaku iya ti tau nilit utai.


text:
Lebuh dikelingi bala munsuh ari sepiak-sepiak, iya minta tulung Tuhan ti Pemadu Bekuasa sereta meri siku anak bedus ke piring.


text:
Lebuh iya nyau deka parai iya bejaku di mua Tuhan enggau raja ke dipilih iya, “Aku enda kala ngambi utai orang, sepasang kasut enda meh kala.” Nadai siku orang nyalah iya.


text:
Taja udah parai iya agi nilit baka ni pemarai Raja Saul. Ari dalam kubur, Samuel benabi kena ngemaduka penyai bansa iya.


text:
David dipilih Tuhan ari semua orang Israel baka gemu diambi ari piring pemaik, lalu diberi ngagai Tuhan.


text:
Lebuh David agi mit, iya munuh siku orang ke besai amat gamal ngambika bansa iya enda dikeleseka orang. Iya madamka penyumbung Goliat ngena sigi batu ti ditikauka iya ngena pangwang.


text:
Ulih sembiang David, Tuhan ti Pemadu Tinggi meri iya pengering kena munuh soldadu nya ke kering sereta tebilang ngambika bansa bukai bebasaka kuasa nembiak Iya.


text:
Iya dibasa ketegal munuh bepuluh ribu iku munsuh, lalu lebuh iya diangkat nyadi raja, orang muji iya laban iya dipilih Tuhan.


text:
Iya munaska semua munsuh iya, lalu ngalahka orang Pilistin selama-lama iya ngambika sida badu ngeremba.


text:
Dalam semua pengawa Raja David, iya endang muji Tuhan ti Kudus sereta bebasaka Iya ti Pemadu Tinggi. Iya rinduka Tuhan ti ngaga iya lalu enggau pengabis ati iya menanyi muji Tuhan.


text:
Raja nentuka hari besai sepemanjai taun lalu ngintu hari nya enggau pengerami ti chukup manah. Sehari-hari nya di Rumah Tuhan bisi lagu enda ngetu muji Tuhan.


text:
Tuhan ngampun penyalah Raja David, lalu negapka kuasa iya belama. Tuhan ngaga sempekat enggau Raja David ngambi iya enggau peturun iya semampai mujur megai perintah Israel.


text:
Raja David ditampung anak iya Raja Solomon ke pintar, lalu idup lantang senang laban pemanah apai iya.


text:
Sekumbang Raja Solomon megai perintah, menua alus nadai beperang. Allah Taala ngasuh semua sempadan menua iya alus magang ngambika Raja Solomon ulih ngaga Rumah Tuhan ti tan belama.


text:
Pemanah iya ngerampit ngagai seluruh dunya; jaku dalam enggau jaku sempama iya dipuji orang di semua endur.


text:
Iya ngumpul pirak enggau mas baka ti ngumpul bangkang, semua pengawa dikereja iya dalam nama Tuhan Allah Taala Israel.


text:
Iya ngamahka nama diri empu enggau peturun iya. Laban pemeli iya, nya alai Tuhan ringat lalu merinsaka sida.


text:
Tang Tuhan semampai manah ati, nya alai Iya enda mungkir danji. Iya enda ngerusak peturun David, orang ke dipilih sereta rinduka Iya. Ketegal nya Tuhan ngelakka sekeda orang Israel ari peturun Raja David meruan idup.


text:
Raja Solomon dikubur begulai enggau aki ini iya. Iya ninggalka anak lelaki siku benama Rehoboam ke nganti iya. Rehoboam nya siku orang Israel ke pengabis beli. Atur iya ngasuh rayat angkat ngelaban perintah iya. Raja Jeroboam anak Nebat ke megai Israel Utara nguluka bala iya bepenyalah.


text:
Iya ngasuh penusah kebeluran lapar datai nuntung bansa iya empu. Ketegal iya meh mayuh orang bansa sida empu merinsa dataika mimit aja ti agi idup.


text:
Di Bukit Sinai nuan ninga jaku rara Tuhan, lalu ba Bukit Horeb nuan ninga pemutus Iya deka ngukum bala munsuh Iya.


text:
Nyadi nuan empu diangkat ke serega dalam ribut pulau uchung ti idup baka api ngena kereta ditarit kuda ti beapi-api.


text:
Dalam Bup Kudus bisi ditulis madahka nuan deka datai baru ba maya ti udah diletak, ngambi neduhka pengeringat Allah Taala, sebedau Iya mandangka pengeringat diri. Bisi mega ditulis madahka nuan deka mai pemaik entara apai enggau anak sereta mai raban Israel badas baru.


text:
Beberekat meh orang ke ulih meda penatai nuan, lalu pia mega sida ke parai dalam pengasih, laban kitai tetap deka idup.


text:
Elijah dibungkur ribut ti bepusin, lalu kuasa roh iya tama Elisa. Sekumbang iya idup Elisa enda kala takut ke orang ke bekuasa, lalu enda kala alah laban sebarang orang.


text:
Nadai utai mar ba iya. Seumur idup iya, Elisa ngereja pengawa ajih, lalu taja udah parai tubuh agi ngaga kereja ajih.


text:
Tang taja pia, agi meh bansa iya enda ngubah chara idup sida ke bepenyalah, dataika sida dibuai ari nengeri diri empu, lalu diachirka di seluruh dunya. Ari bansa sida nya, semina mimit aja agi tinggal lalu dikuasa peturun Raja David.


text:
Raja Hesekiah negapka nengeri iya enggau dinding lalu nyediaka pun penatai ai. Iya ngasuh orang nebuk lubang dalam tanah nengah bukit batu ngena besi, lalu ngaga pegung kena nyimpan ai.


text:
Lebuh iya megai perintah, nengeri iya diserang Raja Senakerip. Raja nya ngirum siku pemesai mai pesan nyakap orang di nengeri Jerusalem enggau jaku ti sumbung.


text:
Orang Israel nyau ambis ati lalu begetar laban takut. Sida berasai pedis baka indu ke radai deka beranak.


text:
Tang sida besembiang ngangkatka jari ngagai Tuhan ke penuh pengasih. Ari serega, Tuhan ti kudus jampat ninga sembiang sida lalu ngirumka Nabi Isaiah nyelamatka sida.


text:
laban Raja Hesekiah ngereja pengawa ti ngerinduka Tuhan, lalu iya bepegai teguh nunda teladan aki iya Raja David. Pengawa nya dikereja iya nitihka jaku nabi besai Isaiah, laban iya arapka utai ti dipeda nabi nya.


text:
Iya ngenyamaika ati orang ke ngulit di Jurusalem. Enggau roh iya ti bemulia, iya meda utai ti deka nyadi dudi ila,


text:
lalu madahka nama utai ti deka nyadi dataika pemadu timpuh dunya enggau utai ti udu dipelalaika sebedau iya nyadi.


text:
Raja Josiah ninggalka nama ti bau rengut baka bau menyan ti manah champur, baka ai manyi tauka baka bunyi musik maya pengerami ngirup wain anggur.


text:
Iya bekereja ngena jalai ti betul, ngambika rayat iya pulai ngagai Tuhan. Iya muai pengawa ti jai baka nyembah engkeramba.


text:
Raja Josiah talukka Tuhan enggau pengabis ati, lalu ba maya ti penuh penyai, iya ngeringka pengarap nembiak ke Tuhan.


text:
Semina Rajah David, Rajah Hesekiah enggau Rajah Josiah aja ke lurus. Semua raja bukai endang udu bepenyalah laban sida ngelengkaka Adat Allah Taala ti Pemadu Tinggi. Ketegal nya, perintah Judah nadai agi.


text:
ke nunu nengeri Jerusalem ti kudus. Nya alai, nyau sunyi jalai alun, munyi ti udah dipadahka Nabi Jeremiah.


text:
Jeremiah dipejai sereta diperinsa taja iya dipilih nyadi nabi kenyau ari kandung indai iya ngambika nyabut lalu muai sereta ngerusak, lalu udah nya ngaga baru sereta nanam.


text:
Esekiel nya meh ke diasuh meda mulia Allah Taala ti diayan ngagai iya di atas kereta kuda enggau mayuh macham utai idup.


text:
Tuhan ingatka munsuh Iya lalu ngasuh sida dipangka ribut kudi. Tang Iya manah enggau orang ke diau enggau lurus ati baka Jop


text:
Awakka duabelas iku orang nabi diangkatka ari kubur sida, laban sida nya udah ngelantang sereta nyelamatka bansa Israel, lalu meri sida pengandal ti tegap.


text:
Baka nya mega Josua anak Jehosadak. Maya iya suba Rumah Tuhan ti Kudus digaga baru, lalu diasuh tampak rita ke selama iya.


text:
Nehemiah mega dikenang enggau manah. Iya ngaga baru dinding kuta Jerusalem ti udah runtuh, lalu iya ngaga pintu penama besai ti bisi penambit nyengkar iya. Lalu rumah kitai mega digaga iya baru.


text:
Empai bisi orang diadaka baka Joseph, nguluka bala menyadi iya sereta penyukung bansa iya empu, nyentukka tulang iya dibasa.


text:
Iya nudukka batu pemun dinding ti tinggi sereta beserak dua, dinding pengenan ngelingi Rumah Sembiang.


text:
baka matahari ti manchar Rumah Allah Taala ti Pemadu Tinggi, baka neraja ti bebendang di tengah mua hari datas din,


text:
baka bungai ros musin bungai, baka bungai lili semak mata ai, baka sumbuk kayu ti bau rengut musin kemarau,


text:
Tengah laman Rumah Sembiang dipeda manah bebendang lebuh Simon ngena ngepan imam besai niki ngagai alta ti kudus.


text:
Lebuh iya nyambut lampang dagin ari jari bala imam bukai, benung iya bediri semak api ba alta, dikelinggi bala sida sebilik, iya dipeda baka kayu saipris Lebanon ti agi biak dikelinggi mayuh kayu nyur.


text:
Semua sida nya peturun Aron ke ngena ngepan imam, bediri di mua semua orang Israel benung nyua piring ngagai Tuhan.


text:
Iya ngambi mangkuk lalu nuang wain anggur ba kaki alta nyadi piring ti bau rengut ngagai Iya ti Pemadu Tinggi, Rajah semua di bap langit.


text:
Bala imam bukai manjung, lalu nyepu terumpit ti digaga ari pirak. Bunyi nyawa iya nyaris amat ngambi didinga Tuhan ti Pemadu Tinggi.


text:
Bala orang lalu terus besembiang ngagai Tuhan ti Pemadu Tinggi lalu minta ngagai Iya ti Pemadu Pengasih. Udah pengawa nyembah Tuhan tembu,


text:
Simon lalu nurun ari alta, lalu ngangkatka jari atas orang Israel lalu merekat dalama nama Tuhan enggau basa.


text:
Diatu puji meh Allah Taala ti atas semua ti ngereja mayuh pengawa besai di sebarang endur. Iya ngangkatka kitai kenyau ari ada lalu meri kitai mayuh pengasih.


text:
Jesus anak Sirak, uchu Eleasar ari Jerusalem, udah ngumpul ajar ti meri pemereti enggau penemu ba bup tu. Ati iya penuh enggau penemu-dalam.


text:
Orang ke idup belajarka ajar tu deka sanggup nempuh sebarang utai, laban iya idup dalam penampak Tuhan.


text:
Aku meri terima kasih ke Nuan, O Tuhan enggau Raja, aku muji Nuan, O Allah Taala enggau Pengelepas aku, Aku meri terima kasih ke Nuan


text:
laban Nuan nulung sereta ngelindung aku, Nuan udah nyelamatka aku ari pemati, ari kena petenah enggau jaku bula ti tau mai penusah, di mua bala munsuh aku Nuan udah nulung aku.


text:
Ketegal pengasih enggau nama Nuan, Nuan nyelamatka aku ari munsuh ke deka ngerekam aku, ari jari orang ke deka ngelaban aku, ari penusah besai ti nuntung aku,


text:
ari penipu enggau pemula, ari jaku petenah ti dipadah ngagai raja, ari pemati ti deka ninggang aku enggau ari lubang kubur ti udah tebuka.


text:
Nya baru aku ingatka pengasih Nuan, O Tuhan, enggau pengawa ti udah digaga Nuan. Aku ingat endang Nuan ngelepaska orang ke arap ke Nuan, lalu nyelamatka sida ari munsuh.


text:
Aku minta ngagai Nuan, O Apai aku, anang ngelakka aku dalam penusah, maya aku nadai daya ngelaban munsuh ke sumbung.


text:
Aku deka muji Nuan belama, lalu menanyi lagu terima kasih ngagai Nuan, laban Nuan udah ningaka sembiang pinta aku.


text:
Nuan nyelamatka aku ari pengerusak sereta ngelepaska aku ari bebadi. Nya alai, aku meri terima kasih, lalu muji sereta ngemuliaka Nuan, O Tuhan.


text:
Lebuh aku agi biak, empai berengkah bejalai, aku ngagai Rumah Sembiang lalu besembiang bebendar minta penemu-dalam. Aku tetap tetemuka iya datai ke ujung pengidup aku.


text:
Endang ari biak aku gaga ke penemu-dalam ti mansang baka buah anggur ti mansang mansau. Endang ari mit aku neju kediri empu diiring penemu-dalam.


text:
Aku keran deka ngiga penemu-dalam, lalu bejimat talukka Adat Tuhan. Lebuh aku besembiang, aku berasai tusah ati laban aku nemu diri kurang penemu-dalam.


text:
Tang aku keran amat deka ngulihka penemu-dalam. Aku tetemuka iya ngena jalai ngenyauhka diri ari penyalah. Kenyau ari aku bulih penemu-dalam, aku bulih pemereti, lalu ketegal nya aku enda kala nadai penemu-dalam.


text:
Taja nuan ngasaika diri bisi penusah ngulihka iya, tang penguntung ti ulih nuan jauh lebih mayuh enti dibanding enggau penusah nuan.


text:
Kereja meh pengawa nuan ba maya ti betul, nya baru nuan deka nerima upah ari Tuhan ba maya ti ditetapka Iya.


text:
Tu meh bup ti ditulis Baruk anak Neriah, uchu Mahseiah, peturun Sedekiah, Hasadiah enggau Hilkiah. Bup tu ditulis di Babilon,


text:
kena tujuh haribulan bulan nya dalam taun kelima pengudah orang Babilon ngerebut, lalu nunu nengeri Jerusalem.


text:
Bup tu dibacha ulih Baruk empu ba mua Raja Jekoniah, anak lelaki Raja Jehoiakim, raja Judah enggau ba mua orang mayuh ke diau di Babilon, semak sungai Sud. Orang ke bepangkat, bala anak raja, bala tuai; enggau semua orang enda ngira sapa sida, datai magang laban deka ninga bup nya dibacha.


text:
Duit nya lalu dikirum sida ke Jerusalem ngagai Imam Besai Jehoiakim anak Hilkiah, uchu Salum enggau ngagai bala imam bukai, nyengkaum semua orang ke begulai enggau Imam Besai di Jerusalem.


text:
Kena hari kesepuluh dalam bulan Siwan, Baruk ngambi semua perengka kudus ti udah dirumpak ari Rumah Sembiang, lalu mulaika utai nya ngagai menua Judah. Semua perengka pirak nya digaga Sedekiah, anak lelaki Josiah raja menua Judah,


text:
pengudah Jekoniah, bala tuai, bala tukang, orang ke bepangkat enggau semua orang ke dibai ari Jerusalem ngagai Babilon, endur sida dibuai nitihka atur Nebukadnesar, raja Babilon.


text:
Tu utai ditulis orang Judah di Babilon: “Beli meh jelu ngena duit tu ti dikirum kami ngambika diberi nyadi piring tunu enggau piring ngampun penyalah. Beli mega menyan enggau gandum ke piring gandum. Serahka semua piring nya ba atas alta Tuhan, Allah Taala kitai.


text:
Besembiang meh ke Raja Nebukadnesar, raja Babilon enggau Beltesasar, anak lelaki iya. Awakka seduai iya idup lantang senang belama.


text:
Awakka Tuhan ngering sereta ngiring kami ngambika kami ulih idup dalam ibun Raja Nebukadnesar, raja Babilon, enggau anak lelaki iya Beltesasar. Asuh kami talukka seduai nya seumur idup kami sampai ke kami ngerinduka seduai iya.


text:
Menyadi, besembiang meh ke kami ngagai Tuhan Allah Taala kitai laban kami udah bepenyalah ngelaban Iya, lalu diatu pengeringat Iya balat amat agi ninggang kami.


text:
Bacha meh bup tu ti dikirum kami ngagai kita, lalu ngaku penyalah kita dalam Rumah Sembiang ba hari keterubah Gawai Belangkau enggau hari bukai maya kita begempuru.


text:
Kita patut ngaku penyalah baka tu, “Tuhan, Allah Taala kami lurus tang kami agi berasai malu. Semua kami orang Judah ke diau di Jerusalem,


text:
lalu enda talukka Iya. Kami enda ningaka Iya lalu enda nitihka semua pengasuh Iya dalam pengidup kami.


text:
Kenyau ari maya Tuhan mai aki ini kami pansut ari Ejip sampai ke sehari tu, kami enda talukka Iya, lalu enda nitihka pengasuh Iya.


text:
Dulu munya, lebuh Tuhan nguluka aki ini kami pansut ari Ejip ngambika Iya meri kami menua ti kaya sereta ami. Iya nyumpah kami nengah nembiak Iya Moses, lalu sehari tu kami merinsa ketegal sumpah nya.


text:
Ari ti ningaka Iya, kami nitihka pengingin ati kami ti jai nyembah petara bukai lalu ngereja pengawa ti dibenchi Tuhan, Allah Taala kami.


text:
Ketegal nya Tuhan ngenusah kami, bala akim kami, bala raja enggau bala tuai kami enggau semua orang Israel enggau orang Judah.


text:
Di serata dunya nadai kala utai udah nyadi baka di Jerusalem lebuh Tuhan ngukum kami nitihka utai ti ditulis dalam Adat Moses,


text:
Tuhan mechahka bansa kami, lalu ngelakka kami dikuasa semua bansa ke ngelingi kami. Sida ngemaruhka kami lalu ngaga menua kami sunyi.


text:
Kami udah bepenyalah ngelaban Tuhan, Allah Taala kami, lalu enggai talukka Iya. Nya kebuah bansa kami enda ulih menang, tang diperintah bansa bukai.


text:
Tuhan lurus dalam semua utai ti dipadah Iya ngagai kami. Ketegal nya, Iya ngasuh kami tinggang mayuh penusah ti disedia Iya ke kami.


text:
Tang taja pia, kami lalu enda ga ningaka jaku Iya sereta enda idup nitihka pengasuh ti diberi Iya ke kami.”


text:
“O Tuhan, Nuan Allah Taala Israel ti mai nembiak Nuan pansut ari Ejip ngena mayuh tanda, kereja ajih enggau kuasa besai. Ketegal nya, Nuan tebilang sampai ke seharitu.


text:
O Tuhan, Allah Taala kami, kami udah bedosa lalu ngereja penyai. Kami enda taluk lalu ngelaban pengasuh Nuan.


text:
Dingaka sembiang peminta kami, O Tuhan, lalu lepaska kami ketegal pemanah nama Nuan. Kereja meh pengawa ngambika orang ke muai kami kasih ke kami.


text:
Nya baru serata dunya deka nemu Nuan Tuhan, Allah Taala kami, laban Nuan udah milih peturun Jakop nyadi nembiak Nuan empu.


text:
O Tuhan, perening meh kami ari endur ti kudus alai Nuan diau; ingat meh ke kami lalu dingaka sembiang kami.


text:
O Tuhan, semina orang idup aja ulih muji Nuan, taja sida merinsa amat, bejalai bungkuk, nadai daya, mata nyau lanuk-lanuk sereta lapar.


text:
O Tuhan, Allah Taala kami, kami minta kasih ke Nuan, tang ukai laban pemanah aki ini kami tauka bala raja kami.


text:
‘Kita mesti taluk ngagai raja Babilon lalu bekereja ke iya. Nya baru kita ulih diau ba menua ti diberi Aku ngagai aki ini kita.


text:
Aku deka ngemaduka tiap pengerami di sekeda nengeri di menua Judah enggau di Jerusalem. Semua lagu ti ngasuh ati gaga maya pengerami melah pinang deka badu didinga. Serata menua deka sunyi nadai orang.’


text:
Tang kami lalu enda ngasika jaku Nuan ti ngasuh kami bekerejaka raja Babilon. Nya kebuah kami diukum baka ti udah dipadah Nuan nengah bala nabi. Nuan udah bejaku madahka tulang bala raja enggau aki ini kami deka dipansutka ari kubur sida.


text:
Diatu semua tulang nya udah di luar kena panchar mata panas lebuh siang hari, lalu lebuh malam hari sida kena angin ti chelap. Sida udah parai merinsa laban lapar pungkang, perang enggau penyakit.


text:
Ketegal penyai orang Israel enggau orang Judah, Rumah Sembiang Nuan ditejuka Nuan runtuh sampai ke sehari tu.


text:
baka ti udah disemaya Nuan nengah nembiak Nuan Moses lebuh Nuan ngasuh iya nuliska Adat Nuan di mua orang Israel.


text:
Nuan udah bejaku, ‘Enti kita enda talukka Aku, penyampau tubuh kita ti mayuh deka nyadi mimit diau begulai enggau semua bansa ba endur Aku mambarka kita.


text:
Aku nemu kita enggai talukka Aku laban kita bansa ti kieh ati. Tang ba menua endur kita dibuai, kita deka ngesal ati,


text:
lalu nemu Aku meh Tuhan, Allah Taala kita. Aku deka meri kita ati ti taluk enggau ati ti rindu ningaka Aku.


text:
Kita deka badu kieh ati tauka ngereja penyai laban kita ingatka utai ti ninggang aki ini kita lebuh sida bedosa ngelaban Tuhan.


text:
Lalu Aku deka mai kita pulai ngagai menua ti udah disemaya Aku ngena sumpah enggau aki ini kita, enggau Abraham, Isak enggau Jakop. Menua nya deka diempu kita baru. Aku deka nambahka penyampau tubuh kita, lalu badu ngurangka iya.


text:
Aku deka ngaga sempekat ti meruan enggau kita: Aku nyadi Allah Taala kita lalu kita Israel nyadi nembiak Aku. Aku badu agi muru kita ari menua ti udah diberi Aku ngagai kita.’


text:
O Tuhan ti Pemadu Bekuasa, Allah Taala Israel, dinga meh sembiang kami ke nyau deka parai. Aki ini kami udah bedosa ngelaban Nuan, Tuhan, Allah Taala sida. Sida enggai talukka Nuan, ketegal nya, diatu kami nanggung semua penusah.


text:
Anang ingatka penyai aki ini kami tang ba maya ti baka tu, ingat aja meh ke kuasa enggau pemanah nama Nuan,


text:
Nuan ngasuh kami nangika Nuan ngambi kami besembiang ngagai Nuan. Ba menua tu endur kami dibuai, kami deka muji Nuan laban kami udah ngenyauhka diri ari semua penyalah aki ini kami.


text:
Nuan udah muai kami lalu mambarka kami begulai enggau bansa bukai, lalu ngasuh kami dikemaruh sereta disumpah sida. Nya meh ukum kami laban penyalah aki ini kami ti nguing ari Nuan, O Tuhan, Allah Taala kami.”


text:
O Israel, dingaka semua pengasuh ti meri pengidup, lalu peratika semua utai nya ngambika kita bepenemu.


text:
Belajar meh ba sebarang endur ti bisi penemu-dalam, pengering enggau pemereti ati, lalu nuan deka terus nemu endur ngulihka umur panjai enggau pengelantang, penampak ti meri penerang ngagai pengidup enggau pemaik.


text:
Dini endur bala tuai raban bansa enggau orang ke ngasu jelu siga sereta nangkap burung peneka ati sida?


text:
Dini endur orang ke nugungka mas enggau pirak, reta tengkira ti dikarapka sida? Dini endur orang nya ke enda nemu puas deka bempu utai nya?


text:
Lalu ada meh rebak baru diau di dunya tu. Tang sida enda tetemu tauka enda meretika jalai penemu-dalam, lalu anak uchu sida tesat jauh agi.


text:
Peturun Hagar mega nadai tetemuka penemu-dalam, taja sida ngiga iya di dunya tu. Pia mega sida ke bedagang datai ari Meran enggau Teman, enggau bala penusi cherita enggau sida ke ngiga pemereti, enda tetemu jalai ngagai penemu-dalam


text:
Nadai siku orang udah ngelayang tasik besai lalu ngulihka penemu-dalam, tauka meli iya ngena mas ti pemadu berega.


text:
Semina Allah Taala siku aja ti nemu semua utai tetemuka penemu-dalam ngena pemereti ati Iya. Iya ngaga dunya ti meruan belama, lalu ngisi iya enggau mayuh macham jelu.


text:
Iya ngangauka penampak, lalu penampak gegetar datai. Iya ngirumka penampak, penampak ningaka Iya, lalu mansang.


text:
Lebuh Tuhan ngangau, semua bintang nyaut enggau jampat; sida bekebelik manchar, lalu ngerinduka Iya ti ngaga sida.


text:
Iya meh ke nemu semua jalai nuju penemu-dalam, lalu meri iya ngagai orang Israel, nembiak ke dikerindu Iya.


text:
Penemu-dalam nya bup pengasuh Allah Taala, Adat Moses ti meruan selama-lama iya. Semua orang ke bepegai ba Adat nya deka idup, tang orang ke ninggalka iya deka mati.


text:
O Israel, pulai meh, lalu bepegai teguh ba penemu-dalam nya. Bejalai meh nuju penampak ti dipancharka iya.


text:
Kita udah dijual ngagai bansa bukai, tang enda mudah dirusak. Kita udah ngasuh Allah Taala ringat, nya alai, Iya nyerahka kita ngagai bala munsuh kita.


text:
Kita ngasuh Iya ti ngaga kita ringat lebuh kita enda meri piring ngagai Allah Taala tang meri piring ngagai sitan.


text:
Kita enda ingatka Allah Taala ti meruan belama, ke nupi kita kenyau ari mit, lalu kita ngenusah Jerusalem ti baka indai kita.


text:
Jerusalem meda kita diukum pengeringat Allah Taala, nya alai, ku Jerusalem bejaku enggau nengeri ti ngelingi iya, “Peda pemesai penusah ti diasuh Allah Taala ninggang aku!


text:
Aku udah nupi sida enggau ati gaga; tang diatu aku tusah ati, lalu nyabak meda sida ditabanka orang.


text:
Nadai siku orang patut gaga ketegal aku. Aku tu siku balu ti lenyau mayuh anak. Aku siku aja diau kediri laban bala anak aku udah bedosa ngelengkaka Adat Allah Taala.


text:
Sida enda pedulika semua atur Iya, enda nitihka semua pengasuh Iya, sereta enda nitihka jalai ti betul baka ti dikedeka Iya.


text:
O semua nengeri ti berimbai enggau aku, ingat meh ke bala anak aku ti ditangkap ari asuh Allah Taala ti meruan belama.


text:
Allah Taala udah ngirum ngagai sida siti bansa ari jauh, bansa ti enda beradat ti ngena jaku bansa bukai. Sida enda bebasaka orang tuai, lalu sida mega enda kasih ke bala anak mit.


text:
Gari ti dikena aku lebuh bisi pemaik udah aku buka, lalu diganti aku enggau kain guni tanda ngulit. Sekumbang aku idup, aku deka ngangau minta tulung Allah Taala ti meruan belama.


text:
Keringka ati kita, O bala anak aku, kangauka Allah Taala. Iya tentu deka ngelepaska kita ari kuasa enggau perinsa munsuh.


text:
Aku andalka Allah Taala ti meruan belama deka jampat ngelepaska kita. Iya ti Kudus, Pengelepas ti meruan belama deka ngasuh aku gaga lebuh Iya mandang ke pengasih Iya ngagai kita.


text:
Lebuh kita dibai ditaban ke bukai, aku tusah ati lalu nyabak. Tang Allah Taala deka mai kita pulai ngagai aku, lalu ngelantangka aku selama-lama iya.


text:
Nengeri bukai ti berimbai enggau kitai ti meda kita ditangkap, deka meda kita jampat dilepaska Allah Taala ti meruan belama, ti datai ngagai kita enggau kuasa enggau mulia ti besai.


text:
O bala anak aku, liatka ati kita ngenatka ukum ari Allah Taala. Diatu munsuh ngagai kita, tang enda lama da kita deka meda sida dirusak sereta minta kasihka kita.


text:
O bala anak aku ti dikesayau aku, kita mesti nengah jalai ti mar, lalu ditaban ke bukai bebala mayuh baka raban domba ti dirampas ari munsuh.


text:
Keringka ati kita, O bala anak aku, kangauka Allah Taala. Iya ke ngasuh kita tusah deka ingatka kita baru.


text:
Suba kita keran amat deka ninggalka Allah Taala, baka nya mega diatu kita keran amat deka pulai ngagai Iya, lalu gawa ke Iya sepuluh kali rajin ari suba.


text:
Iya ti ngenataika semua penusah nya ngagai kita deka ngelepaska kita, lalu meri kita pengelantang ti meruan belama.”


text:
Semua nengeri ti beulunka bala anak nuan deka kena penusah. Penusah deka ninggang menua Babilon endur bala anak nuan ditangkap.


text:
Aku deka ngerampas bala iya ti mayuh ke dikegagaka iya, lalu ngubah jaku sumbung sida betukar nyadi leka sabak.


text:
Aku, Allah Taala ti meruan belama deka ngenataika api atas iya, api nya deka idup chukup lama. Semua utai iya ti runtuh deka endur sitan deka diau lama.


text:
Peda bala anak nuan ke dilakka nuan ditabanka orang, diatu pulai ngagai nuan. Sida udah digempuruka ari timur enggau ari barat diasuh Allah Taala ti Kudus. Diatu, sida pulai enggau ati gaga ketegal mulia Allah Taala.


text:
O Jerusalem, buka meh gari penusah enggau pemerinsa nuan, lalu beradu meh ngena mulia Allah Taala selama-lama iya.


text:
Pasukka baju panjai pengelurus Allah Taala, lalu kena meh ketapu mulia Allah Taala ti meruan belama,


text:
Selama-lama iya Allah Taala deka meri nuan nama ti munyi tu, “Pemaik buah Penaluk, lalu Mulia buah Pengerindu ke Allah Taala.”


text:
Angkat meh O Jerusalem, lalu bediri meh di tuchung bukit. Perening ke timur. Peda, ari asuh Allah Taala, bala anak nuan udah begempuru ari timur enggau ari barat. Sida gaga laban Allah Taala ingatka sida.


text:
Suba bala anak nuan dibai munsuh, ninggalka nuan bejalai kaki. Diatu sida dibai Allah Taala pulai ngagai nuan enggau penuh basa baka ti mai raja.


text:
Ari asuh Allah Taala semua bukit enggau semua endur ti tinggi dirata, semua lebak mesti diisi, lalu tanah digaga rata ngambika semua nembiak Israel ulih bejalai enggau pemaik dijaga ulih mulia Allah Taala.


text:
Allah Taala deka mai Israel pulai enggau ati gaga. Sida diiring ulih pengasih enggau pengelurus Iya, lalu dipanchar terang ulih penampak mulia Iya.


text:
Tu salin surat kirum ari Jeremiah nuju orang Jerusalem, sebedau sida dialahka raja menua Babilon, lalu dibai ngagai menua nya. Surat tu ngundan pesan Allah Taala ngagai Jeremiah ti diasuh Iya tusi ngagai sida.


text:
Kita udah bepenyalah ngelaban Allah Taala. Nya kebuah kita enda lama da deka dibai baka orang jil ngagai menua Babilon ulih Raja Nebukadnesar.


text:
Kita diau di menua orang betaun-taun, sampaika tujuh serak; udah nya baru Allah Taala nguluka kita pulai baru ari Babilon enggau lantang.


text:
Di Babilon kita deka meda engkeramba digaga ari kayu, pirak enggau mas - engkeramba ti disan orang ngasuh orang kapir takut amat.


text:
Kita anang enda bejimat enggai ke kita nunda orang kapir. Anang ngasuh engkeramba sida ngenakutka kita lebuh engkeramba nya disembah sida maya iya dibai orang bejalai bebala mayuh.


text:
Ke bendar, kita patut bejaku dalam ati, “Semina Nuan siku aja, Tuhan, ke enda tau enda disembah kami.”


text:
Engkeramba sida nya disepuh ngena pirak enggau mas, lalu dilah sida digaga ulih tukang kayu. Tang sida ukai petara. Sida enda tau bejaku.


text:
Orang ngaga mahkota mas lalu dengkah atas pala engkeramba sida. Engkeramba nya digaga sida baka orang indu ke rinduka barang mas.


text:
Kadang-kadang bala imam sida ngenchuri pirak enggau mas ari engkeramba sida lalu rega nya dikena sida empu;


text:
Sida mega bisi meri sekeda duit nya ngagai bala indu sundal ba rumah sembiang sida. Orang ngambi engkeramba nya ti digaga ari kayu, pirak enggau mas lalu ngari sida baka mensia.


text:
Tang taja engkeramba nya ngena baju panjai mirah redam baka raja, sida enda ulih nyaga diri ari betegar tauka dempa sampuk.


text:
Lebuh debu dalam rumah sembiang nya malut mua bala engkeramba, orang mesti ngendas debu ari mua sida.


text:
Baka mensia ke nyadi akim, jari sida mega bisi megai tungkat kuasa, tang sida nadai kuasa ngukum orang ke bepenyalah ngelaban sida.


text:
Kadang-kadang sida bisi megai kris enggau kapak, tang sida enda ulih nyaga diri ari kena rusak orang maya beperang. Sida mega enda ulih nyaga diri ari ditabanka penchuri.


text:
Engkeramba ti duduk dalam rumah sembiang nya nadai guna sekali, baka mangkuk pechah. Mata sida kerabur laban debu ti tekesai laban kaki orang ke tama kia.


text:
Bala imam nguta rumah sembiang nya ngena pintu ti disengkal ngambi penchuri enda ulih tama ke dalam. Engkeramba dikunchi baka orang jil ke deka diukum bunuh ketegal salah ngelaban raja.


text:
Sida imam nungkun mayuh agi lampu ke engkeramba ari ti dikena sida empu, tang nadai siti lampu nya ulih dipeda engkeramba.


text:
Dalam nyin udah dempa sampuk, sebaka enggau kayu alang rumah sembiang nya, lalu baju sida nyau charik, tang sida empu enda nemu nya.


text:
Kesindap, burung lelayang enggau burung bukai inggap atas pala sida, nyentukka mayau duduk atas sida.


text:
Engkeramba tu udah disepuh ngena mas ngambi sida manah, tang sida enda bekilat enti enda digusuk orang. Lebuh sida disalin ngagai chuan, sida nadai ngasaika utai.


text:
Sida ke ngibun engkeramba nya mega berasai malu lebuh siti ari engkeramba nya rebah lalu ulih nirika baru. Lebuh dengkah ba endur bukai, iya enda nemu mindah. Enti disandihka, iya enda nemu nirika diri empu. Meri piring ngagai sida baka ke meri ngagai bangkai.


text:
Bala imam nyual utai ti diberi ngagai engkeramba sida lalu duit rega barang nya dikena sida empu. Bini sida enda magi dagin nya ngagai orang miskin sereta merinsa tang ngerami iya ngena garam ke guna dudi ila.


text:
Endah sida indu ke benung datai kain tauka baru udah beranak tau negu pemeri nya. Semua tu nunjukka sida nya ukai petara - anang nyembah sida.


text:
Baka ni engkeramba nya tau dikumbai petara laban sida ke indu tau mega nyuaka pemeri ngagai utai tu ti digaga ari kayu, pirak enggau mas?


text:
Bala imam tau duduk dalam rumah sembiang maya sida ngulit, ngena baju ti charik, bechukur sereta betabau pala tang enda betudung.


text:
Nadai ngawa sekalika orang nya nulung tauka ngemedis petara nya, laban sida enda nemu malas. Sida enda ulih ngasuh orang nyadi raja tauka muai pangkat raja.


text:
Sida mega enda ulih ngasuh orang kaya raja tauka meri iya duit ringgit. Enti sema orang besumpah ngaga semaya enggau sida tang enda ngasika semaya nya, nadai meh sida kala nyalah orang nya.


text:
Sida enda kala ngidupka orang ari pemati, lalu sida mega enda kala nulung orang ke lemi ngelaban orang ke kering.


text:
Sida enda ulih meri pengasih tauka meri tulung ngagai orang ke balu tauka orang ke nadai apai indai.


text:
Utai tu ti digaga ari kayu lalu disepuh ngena pirak enggau mas endang nadai kuasa sekali. Sida baka batu ti diambi ari bukit. Orang ke nyembah sida deka malu.


text:
Lebuh orang enda nemu bejaku, sida lalu mai orang nya ngagai rumah petara lalu ngasuh Bel meri kuasa ngambi orang nya tau bejaku, baka ke nemu utai ku sida Bel nya.


text:
Tang taja orang nya nemu petara sida endang enda ulih nulung, agi meh sida nyembah petara nya laban pemeli sida.


text:
Ukai semina nya aja, nyentukka orang indu melit diri empu enggau tali lalu duduk di tisi jalai nunu menyan lalu nyerahka diri nyadi indu sundal. Maya siku ari sida indu nya diambi beleman, lebuh iya pulai, iya lalu ngeleseka indu ke berimbai enggau iya laban siku nya enda dipilih laban kurang bajik.


text:
Laban petara nya digaga bala tukang kayu enggau tukang mas, nya alai sida enda ulih nyadi utai bukai kelimpah ari ke nyadi utai ti dikedeka sida tukang nya.


text:
Bala engkeramba enda ulih nulung diri lebuh perang enggau maya kachau. Nama kebuah sida majak enda nemu engkeramba nya sigi ukai petara?


text:
Engkeramba tu sigi enda lebih ari kayu ti disepuh enggau pirak enggau mas. Bisi maya ila sida deka ditemu nyengala ukai petara.


text:
Semua bansa enggau raja dudi ila deka nemu engkeramba sigi enda lebih ari utai ti digaga jari mensia


text:
Sida enda ulih meri pemutus pasal hal sida empu. Sida mega enda ulih mulaika pengelurus ngagai orang ke dikumbai salah taja orang nya enda salah. Sida sigi enda sekali-kali ulih ngereja utai. Sida nadai guna baka burung kak ti terebai kia-kia.


text:
Lebuh rumah engkeramba empa api, bala imam rari ngidupka nyawa diri empu. Nyadi engkeramba ti digaga ari kayu lalu disepuh enggau pirak enggau mas diteju dempa api baka kayu alang.


text:
Engkeramba ti digaga ari kayu tu, ti disepuh enggau pirak enggau mas, enda ulih nyaga diri empu ari penchuri enggau penerumpak.


text:
Sebarang orang ulih ngambi pirak, mas enggau baju sida, lalu nabanka semua utai nya. Petara nya enda ulih ngereja nama-nama kena nagang orang nya.


text:
Nama-nama utai bukai, berengkah ari raja ke berani nyentuk ngagai mangkuk tanah, sigi beguna agi ari engkeramba. Neh pintu beguna agi ari engkeramba; baka pintu meri pengelikun ke barang dalam rumah. Neh tiang kayu di rumah raja bisi agi guna ari engkeramba.


text:
Baka nya mega sida kilat enggau ribut. Kilat ulih dipeda ari jauh, lalu ribut bepuput di semua endur.


text:
Lebuh Allah Taala ngirumka api ari serega ngambi nunu bukit enggau kampung, sida ngereja nitihka padah Iya. Engkeramba enda ulih ngereja semua utai nya - nunda aja, enda meh sida ulih.


text:
Nama kebuah sida patut dikumbai petara, laban sida enda ulih nulung kitai tauka ngemedis kitai ngena sebarang jalai?


text:
Sida enda ulih ngaga tanda di langit ke semua bansa; sida enda ulih manchar baka mata hari tauka bulan.


text:
Engkeramba sida tu ti digaga ari kayu lalu disepuh ngena pirak enggau mas, semina ulih nulung baka engkeramba umai. Sida nadai ulih nyaga sekali-kali.


text:
Sida tu baka babas ti beduri di kebun; sida ukai ngenakutka burung, tang meri sida dan endur inggap. Sida tu baka bangkai orang mati ti ditikau ngagai pemetang.


text:
Baju panjai ti mirah redam ti dikena sida nyau buruk. Ari nya kitai nemu sida tu endang ukai petara. Ke penudi iya bendar, sida lalu dempa sampuk, lalu dini-dini endur nadai siku orang deka begunaka sida.


text:
Orang ke rurus sigi lebih ari orang bukai; iya nadai ngempu engkeramba, lalu orang enda kala ulih ngemelika iya.


text:
Orang bujang tiga iku nya, Hananiah, Misael, enggau Asariah, lalu mupuk bejalai ngelingi api, menanyi lagu ngagai Allah Taala, lalu muji Iya ti Tuhan.


text:
“O Tuhan, Allah Taala aki ini kami, kami muji sereta nyembah Nuan; awakka nama Nuan dipebasa selama-lama iya.


text:
Nuan udah ngaga kami baka tu ti endang patut nyadi ba kami. Semua utai ti dikereja Nuan ba kami endang semampai rurus, lalu lebuh Nuan ngeletak ukum ba kami, Nuan mega selalu betul.


text:
Nuan ngereja utai ti patut lebuh Nuan mai pengerusak ngagai Jerusalem, nengeri ti kudus enggi aki ini kami. Kami patut diukum ketegal penyalah kami.


text:
Kami enda ngereja utai ti diasuh Nuan kereja kami. Enti kami ngasika adat Nuan, kami tentu udah lantang,


text:
Nuan udah nyerahka kami ngagai munsuh ke enda beradat, ke udu begedi sereta deka ngelaban, iya nya, ngagai raja ke pemadu jai di dunya.


text:
Nya alai, diatu semua bala kami ke nyembah Nuan nyau diasuh malu; kami nyau tekelalu malu bejaku muka mulut.


text:
“Taja pia, ketegal nama Nuan, anang mungkir sempekat Nuan enggau kami, lalu anang ngelengkaka kami selam-lama iya.


text:
Anang ngenanka pengasih Nuan ngagai kami. Ingatka semaya Nuan ngagai Abraham, ke dikerinduka Nuan, ngagai Isaac, nembiak Nuan, lalu ngagai Jacob, apai bansa Nuan ti kudus.


text:
Nuan udah besemaya deka meri sida peturun mayuh baka bintang di langit tauka baka pemayuh pasir di tebing tasik.


text:
Tang diatu, Tuhan, bala kami nyau mimit agi ari bansa bukai; lalu dini-dini endur kami, kami sigi diau dalam pemalu ketegal penyalah kami.


text:
Kami diatu nyau nadai raja, nadai nabi lalu nadai tuai. Dia nadai agi Rumah Sembiang endur kami nyuaka piring, jelu ke genselan, pemeri kami tauka menyan ngambika bulih pengasih Nuan.


text:
Nya alai, kami datai ngagai Nuan enggau ati ti nesal sereta baruh, minta kasihka Nuan nerima kami pulai, baka kami tu ke bisi genselan tunu diberi ke Nuan, baka kambin enggau chapi enggau beribu-ribu bedus ti gemu.


text:
Terima meh ati kami ti nesal nyadika genselan ngagai Nuan seharitu, ngambi kami deka ngasika Nuan enggau pengabis ati kami. Nadai orang ke arapka Nuan kala lebu.


text:
Enggau pengabis ati, kami diatu besemaya deka ngasika Nuan, nyembah Nuan, lalu besembiang ngagai Nuan. Mentas meh sereta bepengasih enggau kami, lalu badu agi ngasuh kami malu.


text:
“Beri pemalu enggau penyai ngagai sida ke ngerusak kami. Ambi pengering enggau kuasa sida, lalu asuh sida lemi.


text:
Asuh sida ngelala Nuan siku aja Tuhan enggau Allah Taala ke merintah serata dunya ngena kuasa pemadu besai.”


text:
Bala kuli raja ke muai sida tiga nya ke dalam lubang api, semampai ngidupka api nya mau ngena minyak, getah enggau kayu.


text:
Tang siku melikat Tuhan nurun ke dalam lubang api endur sida tiga iku nya. Iya lalu nyerara api nya ari sida,


text:
ngambika sida ngasai baka ke bisi angin chelap niup kia, lalu api nya nadai negu tauka ngemedis sida.


text:
Awakka lagu puji dinanyi kena muji nama Nuan belama, lalu awakka pengudus Nuan ti bisi dalam rumah sembiang nya selalu dipuji,


text:
dia meh Nuan duduk atas kerusi raja ari atas utai ti besayap lalu nilik ke baruh ngagai dunya pemati. Awakka Nuan dipuji sereta dibasa belama.


text:
Awakka Nuan dipuji lebuh Nuan duduk atas kerusi raja Nuan. Awakka lagu puji dinanyi kena ngemesaika Nuan belama.


text:
Puji Tuhan, Hananiah, Asariah enggau Misael; menanyi muji Iya lalu bebasaka Iya belama. Iya nyelamatka kami ari dunya pemati lalu ngidupka kami ari kuasa pemati. Iya ngemansutka kami ari lubang api ti benung mau, lalu ngidupka kami ari api nya.


text:
Puji Tuhan, semua orang ke nyembah Iya; menanyi puji ngagai Allah Taala ke ari atas semua petara bukai, lalu beri terima kasih ngagai Iya laban pengasih Iya meruan belama.


text:
Laki iya Joakim orang ke kaya amat. Rumah iya dikelinggi kebun ti badas, lalu orang Judah selalu begempuru baum dia laban semua sida bebasa amat ke iya.


text:
Tiap iku orang ke bisi chara datai ngagai rumah Joakim, ti alai dua iku akim ningaka pechara dalam kot. Ketuai raban bansa Judah dua iku nya empai lama udah dipadu megai pengawa nya. Tuhan bisi udah nyebut pasal seduai tu, ku Iya, “Di Babilon bisi penyai; akim enda ulih meri lalau ngiring orang.”


text:
Tiap-tiap hari maya tengah hari, lebuh semua orang nyau merarau, Susanna selalu bejalai dalam kebun.


text:
Seduai nya ingin amat ke tubuh iya, nya alai seduai nyau enggai besembiang sereta enda ingatka tanggung jawab seduai ke nyadi akim.


text:
Nyadi sekali, lebuh tengah hari seduai bejaku enggau pangan diri, “Diatu maya merarau, aram tua pulai ke rumah.”


text:
Seduai beserara tang enda sama jalai. Tang enda lama udah nya, seduai bela nikal baru laban deka nengkilaka Susanna, tang enda mukai-mukai seduai betemu enggau pangan diri. Terubah iya seduai deka nguji nerang ngagai pangan diri nama kebuah seduai dia, tang pengujung iya seduai bela ngaku ingin ke Susanna. Seduai iya berundingka maya ti ngena alai seduai ulih tetemuka Susanna kediri.


text:
Nya alai seduai iya nganti maya ke ngena. Bisi sekali Susanna enggau kuli iya dua iku bejalai di kebun baka selama. Semina dua iku akim nya bisi dia, belalai nengkilaka Susanna. Laban hari panas amat Susanna lalu deka mandi. Nya alai ku iya bejaku ngagai kuli iya dua iku nya, “Alai seduai ngambi minyak kena mandi enggau minyak wangi, lalu kunchi pintu pagar ngambi orang enda ulih ngachau aku.”


text:
Kuli iya ngunchi pintu besai lalu pansut nengah pintu mit ngambi utai baka ti diasuh Susanna. Kuli dua iku nya enda meda dua iku lelaki ke belalai dia.


text:
Udah kuli nya pansut, akim dua iku nya lalu tekala nya engkechit ari endur seduai ke belalai, sereta belanda ngagai Susanna,


text:
lalu bejaku ngagai iya, “Semua pintu kebun udah dikunchi. Nadai orang meda kitai. Kami duai udu ingin amat deka beleman enggau nuan, nya alai beri meh kami duai utai ti diketengukka kami.


text:
Enti nuan enggai, kami duai deka mai nuan ngagai kot lalu besumpah nusi nuan ngasuh kuli nuan ke bukai ngambika nuan ulih kediri enggau siku orang bujang.”


text:
“Enti baka tu nadai jalai aku,” pia ku Susanna. “Enti aku nyerahka diri ngagai seduai, aku tentu deka diukum bunuh ketegal butang. Enti aku enggai, agi meh aku kena panjuk seduai.


text:
Iya lalu nyerauh enggau nyawa ti naka penginggar, akim dua iku nya pen lalu meradakka nyawa nyalah iya.


text:
Lebuh bala kuli di rumah ninga orang nyerauh, sida tekala nya belanda ngagai kebun nengah pintu mit deka nemu nama utai ti ngachau Susanna.


text:
Akim dua iku nya lalu nusi cherita seduai iya. Lebuh bala kuli ninga cherita nya, sida tekenyit amat sereta malu. Sida nadai kala ninga rita utai baka nya nyadi ba Susanna.


text:
Hari siti, lebuh orang begempuru di rumah Joakim, akim dua iku nya datai, enggau ati ti bebendar deka bejalaika atur ti jai ngambika Susanna diukum bunuh.


text:
Di mua orang mayuh seduai bejaku, “Kangauka Susanna bini Joakim, anak indu Hilkiah.” Lebuh dikangau,


text:
Udah nya akim dua iku nya bediri di mua orang mayuh, lalu ngengkah jari seduai atas pala Susanna sereta belabuh nyalah iya.


text:
Seduai dua nya meri penerang munyi tu: “Kami duai bejalai di kebun lebuh indu tu datai enggau dua iku indu kuli iya. Iya ngunchi pintu besai lalu ngasuh kuli iya pulai.


text:
Udah nya siku orang bujang ke belalai di kebun nya pansut, lalu mansang ngagai iya. Seduai iya gali berimbai.


text:
sereta nangkap seduai iya benung salah pengawa. Kami duai nguji nangkap lelaki nya, tang iya kering agi ari kami duai. Iya belanda muka pintu lalu rari.


text:
tang kami ulih ngetanka indu tu. Kami duai nanya iya sapa lelaki nya tadi, tang iya enggai madahka kami. Kami besumpah, penerang tu endang amat.”


text:
Orang dua iku nya ukai semina tuai raban bansa sida, tang mega akim, nya alai, orang arapka cherita seduai lalu ngasuh Susanna diukum bunuh.


text:
Udah nya Susanna lalu ngangau enggau nyawa ti inggar, “Allah Taala ke meruan, nadai utai ulih dipelalaika ari Nuan; Nuan dulu nemu semua utai sebedau iya nyadi.


text:
Diatu aku deka mati, tang Nuan nemu aku amat nadai salah. Orang tu sigi bula. Nama kebuah aku mesti dibunuh?”


text:
lalu ngasuh siku orang bujang benama Daniel bejaku, sebedau Susanna dibai ke bukai ngambika dibunuh.


text:
Daniel bediri di mua sida lalu bejaku, “Orang Israel, naka meh pemeli kita. Kati kita ngeletak ukum ngagai indu bansa Israel, bepanggai ba penerang ti baka nya? Kita nadai nguji ngiga penerang ti amat.


text:
Nya alai semua orang berumban mulaika diri ngagai kot. Pemesai ke gawa dia lalu bejaku ngagai Daniel, “Allah Taala udah meri nuan penemu taja nuan agi biak, nya alai aram enggau kami lalu terangka nama reti utai ku nuan.”


text:
Udah nya Daniel ngangauka akim keterubah, lalu bejaku, “Nuan orang tuai ke jai, diatu nuan deka nanggung ukum semua dosa ti udah digaga nuan.


text:
Nuan udah meri pemutus ti enda patut. Nuan udah ngukum orang ke enda salah lalu ngelepaska orang ke salah, taja Tuhan udah madah, ‘Anang ngeletak ukum bunuh ngagai orang ke enda salah.’


text:
Enti nuan amat bisi meda seduai iya, diatu padahka aku, ba baruh kayu ni seduai iya beleman? “Ba baruh kayu ti mit,” pia ku saut iya.


text:
Daniel bejaku, “Au meh! Pemula nuan nya tau munuh nyawa nuan. Melikat Allah Taala udah diasuh munuh nuan.”


text:
Udah nya akim keterubah dibai ke bukai lalu akim kedua dibai betunga enggau Daniel. “Nuan tu baka orang Kanaan ukai baka orang Judah,” ku Daniel bejaku ngagai iya. Pemajik indu tu nyau ngelimpangka runding nuan lalu pengamah ati nuan ngasuh pikir nuan enda betul.


text:
Nuan udah teleba ngayahka indu orang Israel peneka ati nuan laban sida takutka nuan, tang tu indu bansa Judah, iya sigi enggai nyerahka diri.


text:
Diatu padah ngagai aku, ba baruh kayu ni nuan meda seduai iya?” Ba baruh kayu ti besai,” ku saut iya.


text:
Daniel bejaku, “Au meh! Pemula nuan tau munuh nyawa nuan; Melikat Allah Taala udah nganti enggau pedang ba jari iya sedia deka munuh nuan. Udah nya baru seduai nadai agi.”


text:
Sida lalu ngelaban akim dua iku nya laban Daniel udah nentuka seduai iya meri penerang ti bula enggau sumpah.


text:
Adat Moses madahka, orang ke meri penerang ti bula deka nerima ukum ti sebaka enggau orang ke kena dawa. Nya alai, dua iku akim nya diukum bunuh, lalu indu ke nadai salah nya selamat.


text:
Apai indai Susanna, laki iya, enggau semua kaban belayan iya bela muji Allah Taala laban iya udah ditemu nadai salah.


text:
Daniel siku ari pangan Raja Sirus ke semak amat enggau iya. Raja ngembuan pengandal ke besai ba Daniel lebih ari bala penyading penemu iya ke bukai.


text:
Orang Babilon bisi engkeramba benama Bel. Tiap hari orang meri 400 liter tepung alus, empat puluh iku kambin beri-beri enggau 200 liter wain nyadi ke piring ngagai Bel.


text:
Raja Sirus arapka Bel endang petara lalu nyembah nya tiap hari. Tang Daniel nyembah Allah Taala iya empu.


text:
Nyadi sekali raja nanya Daniel, “Nama kebuah nuan enda nyembah Bel?” Daniel nyaut, “Aku enda nyembah engkeramba ti digaga jari mensia. Aku semina nyembah Allah Taala ti idup, ngaga serega enggau dunya lalu Iya Tuhan semua mensia.


text:
“Kati nuan enda arapka petara kami Bel ti amat idup?” tanya raja. “Enda nuan meda pemayuh utai dempa enggau dirup iya tiap hari?”


text:
Daniel ketawa lalu bejaku, “Anang nuan alah dikemelika orang, Raja. Petara ti di kumbai Bel enda lebih ari tanah liat ti dibalut enggau engkaraju; iya enda nemu makai tauka ngirup sebarang utai,”


text:
Ninga nya raja balat amat ringat lalu ngangauka tujuh puluh iku imam Bel. Iya bejaku ngagai sida, “Aku ngasuh kita ngadang dulu, kita deka dibunuh enti kita enda nunjuk ngagai aku Bel nya makai semua piring ti diberi ngagai iya. Enti kita ulih nentuka Bel amat makai piring, Daniel deka dibunuh laban ngumbai Bel nya ukai petara.” Daniel setuju enggau perambu tu.


text:
Semua sida nitihka raja ngagai rumah endur nyembah Bel, ti alai bala imam Bel bejaku enggau raja, “Raja, kami deka pansut ari rumah tu awakka nuan ngengkah pemakai atas mija lalu nyediaka wain. Lebuh nuan pansut, nuan lalu ngunchi pintu lalu ngechop kunci ngena chop raja.


text:
Pagi siti lebuh nuan ngabas utai nya, enti Bel enda makai piring nya, nuan tau munuh kami. Tang enti Bel makai piring nya, Daniel deka dibunuh laban bebula ngelaban kami.”


text:
Tang bala imam Bel enda irau laban sida udah ngaga jalai belalai masuk ari baruh mija, dalam rumah sembiang, awakka bisi jalai kena sida tama makai piring ti diberi ngagai Bel tiap malam.


text:
Lebuh bala imam udah mupuk pulai, raja lalu nyedia piring ke Bel. Udah nya Daniel ngasuh orang gaji iya mai abus lalu ngachirka iya ba geladak papan rumah sembiang nya. Orang bukai nadai meda, semina raja aja. Udah nya semua sida pansut, lalu ngunchi pintu, ngechop iya ngena chop raja. Sida lalu mulai kediri.


text:
Malam nya, baka selama, bala imam enggau bini anak sida tama rumah sembiang nengah jalai ti dipelalai, lalu makai pemakai sereta ngirup wain ke bisi dia.


text:
Raja nanya Daniel, “Kati chop penutup pintu bisi pechah, Daniel?” “Nadai raja, chop penutup pintu enda pechah,” saut iya.


text:
Pengudah pintu dibuka, raja tepedaka mija ti endur ngengkah pemakai puang, iya lalu manjung “Nuan bekuasa, O Bel! Nuan amat petara.”


text:
Tang Daniel belabuh ketawa lalu bejaku enggau raja, “Sebedau nuan masuk ke dalam rumah sembiang, peda nuan geladak papan, uji padahka aku, sapa empu bekau tapa kaki nya.”


text:
Iya ringat amat, lalu ngasuh bala imam enggau bini anak sida ditangkap lalu dibai ngagai iya. Sida nunjukka iya jalai ti dipelalai, ditengah sida masuk ngambi pemakai ti dengkah ba mija rumah sembiang.


text:
Bala imam diukum bunuh. Raja nyerahka engkeramba Bel ngagai Daniel, lalu iya ngerusak engkeramba nya sereta ngerubuh rumah sembiang Bel.


text:
Nyadi sekali raja bejaku enggau Daniel, “Nuan enda ulih madahka aku iya nya petara tu enda idup. Nya alai sembah meh iya!”


text:
Enti nuan, raja, meri pemendar, aku deka munuh naga nuan nya enda ngena pedang tauka pemalu.” “Aku ngemendarka nuan,” saut raja


text:
Udah nya Daniel ngambi getah liat, lanyih jelu, enggau bulu buk lalu dipanduk begulai. Iya ngagai roti ari utai ti dichampur iya kena nyapi naga. Udah naga makai utai nya, tubuh iya kembai, lalu perut iya pambus. “Nya meh gamal utai ke disembah kita bansa Babilon,” ku Daniel.


text:
Lebuh orang Babilon ninga berita utai ti udah nyadi, sida mandangka pengeringat diri ngagai raja. “Raja udah nyadi orang Judah,” ku sida manjung. “Terubah, iya ngerusak Bel, udah nya, iya munuh bala imam. Lalu diatu iya munuh naga kitai.”


text:
Sida ngagai raja lalu ngasuh iya nyerahka Daniel ngagai sida. Sida nangkan raja, “Enti nuan enggai, kami munuh nuan enggau kita menyanak.”


text:
Dia bisi tujuh iku remaung. Sida selalu diberi makai dua iku mensia enggau dua iku kambin biri tiap hari. Tang dalam kandang enam hari, sida enda diberi makai kena nentuka Daniel dempa sida.


text:
Lebuh maya nya Nabi Habakuk bisi di menua Judah. Iya udah manduk lauk bekuah lalu nabakka roti dalam nya. Iya mai utai ti dipanduk nya ngagai bala orang ke ngetau di umai.


text:
Maya nya bisi melikat Tuhan bejaku enggau Habakuk, “Ambi pemakai ti dibai nuan nya, lalu beri ngagai Daniel dalam lubang remaung di Babilon.”


text:
Melikat megai buk iya, lalu mai iya terebai ngagai Babilon sebaka enggau pengelaju ribut. Melikat ngengkahka iya semak lubang remaung.


text:
Lebuh Daniel ninga Habakkuk, iya besembiang, “Tuhan, Nuan ingatka aku. Nuan enda kala ngelengkaka orang ke rinduka Nuan.”


text:
Tujuh hari udah Daniel dibuai ke dalam lubang remaung, raja nurun kia laban deka ngulitka pemarai Daniel. Lebuh iya datai dia, iya nilik ke dalam lubang remaung, lalu tepedaka Daniel duduk dia.


text:
Iya narit Daniel pansut ari lubang remaung lalu ngasuh sida ke deka munuh Daniel dibuai ke dalam lubang nya. Sida lalu dempa remaung tekala nya, ditengkilaka raja.


text:
Cherita tu belabuh lebuh Raja Alexander anak Philip angkat ari Masedonia, lalu nyerang Raja Darius ke nyadi raja Persia enggau Media. Raja Alexander ngalahka Raja Darius lalu ngerampas penuduk raja. Enggau nya perintah Gerika besai agi.


text:
Iya mansang sampai ke pengujung dunya sereta ngerumpak reta tengkira mayuh bansa. Serata dunya nadai daya laban iya. Nya alai, iya nyau sumbung sereta lawa.


text:
Raja ngempuruka bala soldadu ti kering lalu merintah mayuh nengeri, bansa enggau sida ke bekuasa. Sida enda tau enda mayar chukai ngagai iya.


text:
Udah Raja Alexander merintah pengelama dua belas taun, iya sakit lalu ngasaika diri deka parai. Nya alai, raja lalu ngangauka semua tuai-tuai perang ke tebilang ke belajar begulai enggau iya kenyau ari mit. Iya lalu magi menua ti diperintah iya enggau sida.


text:
Udah Raja Alexander parai, bala tuai perang iya lalu merintah menua diri empu ti diberi raja ngagai sida.


text:
Sida nyiri diri empu nyadi raja. Peturun bala raja nya merintah betaun-betaun lalu mai penusah ngagai dunya tu.


text:
Antiokus Epipanes tu anak Raja Antiokus ti ketiga ari Siria. Iya peturun siku tuai perang Raja Alexander. Antiokus Epipanes tu jai. Iya kala dijil di Roma sebedau nyadi raja dalam taun 137


text:
Maya nya di Israel, bisi seraban orang ke enda pedulika Adat Moses. Sida mai perangai enggau pengawa ti enda manah ngagai orang mayuh. Ku sida, “Manah agi kitai ngaga sempekat enggau semua bansa bukai ke berimbai enggau kitai. Enti kitai enggai begaul enggau sida, kitai deka bulih penusah.”


text:
Sida muai abi tutus lalu ninggalka sempekat enggau Allah Taala. Sida betampil enggau bansa bukai lalu ngereja pengawa ti jai.


text:
Lebuh Raja Antiokus meda perintah iya udah tegap, iya bisi ati deka ngerebut menua Ejip lalu merintah menua nya mega.


text:
Iya nyerang Ejip ngena mayuh kapal perang enggau bala soldadu ti kuat, nyengkaum kereta kuda perang enggau bala gajah.


text:
Dalam perang nya, Raja Plotemi ke nyadi raja menua Ejip alah. Iya ngerarika diri, lalu mayuh ari bala soldadu iya parai dibunuh.


text:
Raja Antiokus mujur ngalahka mayuh nengeri ti bekuta di Ejip lalu nabanka reta tengkira di serata nengeri nya.


text:
Udah menua Ejip dialahka dalam taun 143, Raja Antiokus pulai enggau bala soldadu ti besai amat nyerang menua Israel enggau nengeri Jerusalem.


text:
Enggau penyumbung iya tama ke dalam Rumah Sembiang lalu ngambi alta mas, kaki lampu kelita enggau semua perengka iya,


text:
mija endur engkah roti ti kudus, pirin enggau mangkuk, sungkum mas, tirai enggau makuta. Semua mas ti dikena ngelagu mua Rumah Sembiang diambi iya mega.


text:
Raja ngambi semua utai ti digaga ari mas enggau pirak nyengkaum semua barang ti berega enggau pengeraja ti dilalai ti ditemu iya dia.


text:
Semua utai nya diangkut raja ke menua iya empu. Iya udah munuh mayuh orang lalu enggau penyumbung iya nusi semua pengawa ti udah dikereja iya.


text:
Semua sida ke bekuasa enggau bala tuai-tuai raban bansa serabana magang, bala nembiak, lelaki enggau indu nyau nadai ati, sida ke indu enda bajik agi


text:
Dua taun udah nya, Raja Antiokus ngirumka siku tuai pengumpul chukai ngagai semua nengeri di Judea. Iya mansang ke nengeri Jerusalem enggau seraban soldadu ke mayuh amat.


text:
Iya bejaku manah enggau rayat. Iya ngaga diri mai sida ngaga sempekat pemaik, lalu sida arapka iya. Ngenyit iya nyerang nengeri nya lalu ngerusak iya balat amat. Mayuh orang Israel parai.


text:
Udah nya bagi nengeri tunga ke utara Rumah Sembiang digagaka mayuh dinding ti tinggi sereta tegap enggau mayuh menara ti kuat, lalu nyadi kuta sida.


text:
Sida mega nyimpan senjata enggau pemakai enggau prepasan ari Jerusalem. Kuta nya tau mai penusah ngagai nengeri nya.


text:
Orang ke diau di Jerusalem rari laban takut lalu orang bansa bukai diau ba nengeri nya. Orang Jerusalem empu ngasaika nengeri nya ukai enggi sida lalu semadi amat sida angkat ninggalka iya.


text:
Rumah Sembiang sunyi baka padang pasir, semua hari besai iya nyadi hari ngulit. Hari Sabat dikeleseka, basa iya diketawaka sida.


text:
Udah nya Raja Antiokus ngaga adat baru ngasuh semua bansa dalam perintah iya enda tau enda ngelekaka adat sida lalu nyadi siti bansa aja. Semua bansa bukai nitihka adat nya.


text:
Mayuh orang Israel masuk pengarap raja, lalu meri piring ngagai engkeramba sereta ngelaban adat ngetu gawa kena Hari Sabat.


text:
Raja mega ngirumka seruan ngagai Jerusalem enggau nengeri-nengeri di Judea. Seruan nya mai surat ti madahka semua orang enda tau enda nitihka adat bansa bukai.


text:
Sida enda diasuh meri piring kena ngenyenangka ati Tuhan ba Rumah Sembiang, lalu dipinta kereja lebuh hari Sabat enggau hari besai bukai ke selalu diintu sida.


text:
Sida dipinta ngaga alta, rumah sembiang, patung orang kapir, lalu dipinta munuh babi enggau jelu bukai ke enda tuchi diberi nyadika piring ba endur nya.


text:
Sida enda diasuh nutus bala anak sida, lalu sida dipinta ngelaban pengarap diri empu ngena sebarang chara ti ulih dikereja sida,


text:
ngambika sida enda ingatka Adat ti diberi Tuhan ngagai sida nengah Moses, lalu ngelaban semua pengasuh iya.


text:
Raja netapka adat nya ba semua endur ti diperintah iya. Iya nuduh sekeda orang nyadi pemesai ngemataka rayat lalu ngasuh tiap nengeri di Judea meri piring ngagai engkeramba.


text:
Mayuh orang bansa Judah sanggup ngelekaka Adat lalu ngasika bala pemesai raja. Sida ngamahka nengeri enggau penyai sida,


text:
Kena lima belas bulan Kislev taun 145, Raja Antiokus ngaga ‘utai ti balat ngasuh takut’ ba alta Rumah Sembiang, lalu iya mega ngaga alta petara bukai di semua nengeri di menua Judea.


text:
lalu sebarang orang ditemu nyimpan bup kudus tauka ngasika Adat Moses deka ukum bunuh ari asuh raja.


text:
Bebulan-bulan bala orang ke jai nya ngena kuasa sida ngelaban orang Israel ti ditangkap ba mayuh nengeri.


text:
Kena dua puluh lima hari bulan nya, orang ke jai nya meri piring ba alta sida ti diengkah atas alta ba Rumah Sembiang.


text:
Tang mayuh mega orang Israel kering amat ngelaban adat raja, lalu enggai makai pemakai ti enda tuchi.


text:
Sida deka agi parai ari ti ngelaban sempekat Tuhan, lalu makai utai ti mali. Nya alai, mayuh sida dibunuh.


text:
Maya nya bisi siku imam ari bilik Jehoiarib benama Matatias anak John, uchu Simeon pindah ari Jerusalem lalu diau di nengeri Modein.


text:
iya lalu bejaku, “Naka meh penusah aku tu! Nama kebuah aku diadaka meda bansa aku enggau nengeri kudus tu dirusak? Kati aku patut diau aja meda nengeri tu diserah ngagai munsuh lalu Rumah Sembiang dikuasa bansa bukai?


text:
perengka iya ti manah-manah udah ambis diambi orang. Bala anak kitai dibunuh ba sebelah jalai, bala sida ke bujang udah dibunuh munsuh ngena pedang.


text:
Peda endur kudus; semua utai ti manah sereta besai reti ba kitai udah kamah lalu dirusak bansa bukai.


text:
Matatias enggau bala anak iya nyarikka gari diri laban tusah ati, lalu ngena gari guni tanda ngulit.


text:
Bala pemesai raja ke diasuh iya mejal orang Judah ninggalka Allah Taala mansang ke Modein laban deka meri piring ngagai bala engkeramba.


text:
Mayuh orang Israel datai betemu enggau sida. Matatias enggau bala anak iya mega enggau orang begempuru dia.


text:
Bala pemesai raja bejaku enggau Matatias, “Nuan tu siku tuai ke besai nama sereta pemadu dipebasa ba nengeri tu. Nuan disukung bala anak enggau kaban belayan nuan.


text:
Manah amat enti nuan nyadi orang keterubah ngereja utai ti diasuh raja. Semua bansa bukai, orang ke diau di Judea enggau semua orang ke agi tinggal di Jerusalem udah ngereja utai ti diasuh raja. Enti nuan nitihka jaku raja, nuan enggau bala anak nuan deka dikumbai ‘Pangan Raja’. Nuan deka diberi mas, pirak enggau mayuh pemeri bukai kena bebasaka nuan.”


text:
Matatias nyaut enggau nyawa ti inggar, “Awakka semua bansa dalam perintah tu ngasika raja. Awakka sida ngelekaka pengarap aki ini sida.


text:
Aku, bala anak aku enggau kaban belayan aku tetap talukka sempekat ti digaga Allah Taala enggau aki ini kami.


text:
Baru tembu iya bejaku, dia siku orang Judah ari Modein mansang ke mua orang mayuh lalu meri piring ba atas alta nitihka pinta raja.


text:
Lebuh Mattahtias meda orang nya, iya ringat amat. Pengeringat iya balat amat nyentukka tubuh iya nyau gegetar. Iya mansang lalu munuh orang nya ba semak alta.


text:
Iya mega munuh pemesai raja ke mejal orang meri piring sereta ngerubuh alta ti endur meri piring ngagai engkeramba.


text:
Ngena jalai nya, Matatias nunjukka pengeransing ati iya ngetanka Adat Tuhan, baka ti dikereja Pinehas lebuh iya munuh Simri anak Salu.


text:
Udah nya Matatias bejalai ngelingi nengeri nya lalu bejaku, “Barang sapa talukka sempekat Allah Taala lalu deka ngasika Adat Iya, titihka aku!”


text:
Maya nya, mayuh orang Israel agi deka bekaul enggau Allah Taala lalu ngasika Adat Iya. Sida rari ngagai padang pasir mai bini anak enggau jelu tupi sida ngambika enda balat diperinsa.


text:
Enda lama udah nya, bala pemesai raja enggau seraban soldadu ke ba kuta Jerusalem nerima berita pasal sekeda orang ke enggai nitihka jaku raja lalu belalai di menua puang.


text:
Seraban soldadu ti mayuh ngagai sida lalu tetemuka sida. Bala soldadu nya belangkau betentang enggau orang Judah lalu deka nyerang sida kena Hari Sabat.


text:
Sida lalu ngangauka orang Judah enggau nyawa ti inggar, “Pansut diatu! Titihka jaku raja ngambika kita selamat!”


text:
Orang Judah nyaut, “Enggai! Kami enggai pansut. Enggai kami nitihka jaku raja. Kami enggai ngelaban Hari Sabat!”


text:
tang orang Judah nadai ngelaban mimit. Sida enda nikau munsuh ngena batu. Sida mega enda ngempang jalai ti nuju endur sida belalai.


text:
Ku sida, “Semua kami deka parai enggau ati ti beresi. Awakka langit enggau tanah nyadi saksi, kita enda patut sekali munuh kami.”


text:
Munsuh lalu nyerang sida kena Hari Sabat. Kurang lebih seribu iku sida parai, nyengkaum orang laki, indu, bala anak enggau jelu tupi sida.


text:
lalu bejaku enggau diri sama diri, “Enti semua kitai baka sida nya, enggai ngelaban orang bansa bukai, kena ngetanka nyawa enggau pengarap kitai, tentu enda lama da kitai mega abis lengis ari dunya tu.”


text:
Sehari nya sida mutus ati deka ngelaban enti sida diserang kena Hari Sabat ngambika sida enda parai magang baka bala sida ke abis dibunuh ba endur sida belalai.


text:
Udah nya Matatias enggau bala nembiak iya setanah enggau seraban orang Judah ke talukka Tuhan ke dikumbai Hasida. Sida tu pemadu kering sereta pamadu berani di Israel. Sida sanggup parai ketegal Adat.


text:
Kelimpah ari nya, semua orang ke ngerarika diri ari diperinsa bela enggau sida ngeringka raban sida.


text:
Matatias lalu ngaga siti raban soldadu, lalu enggau ati kudi sida nyerang orang Judah ke bedosa ngelaban Adat. Sida ke lepas, ngerarika diri ngagai bansa bukai ngambika selamat.


text:
Matatias enggau bala kaban iya bejalai ngagai serata menua nya lalu ngerubuh semua alta engkeramba ti digaga bansa bukai.


text:
Sida nyelamatka Adat Moses ari bansa bukai enggau raja sida. Sida mega ngemadamka kuasa Raja Antiokus.


text:
Lebuh Matatias nyau deka parai, iya bejaku ngagai bala anak iya, “Tu maya ti penuh penyarut enggau bebunuh. Orang ke sumbung megai kuasa ketawaka kitai.


text:
Tang kita, bala anak aku, mesti ngasika adat lalu sanggup parai ngetanka sempekat Allah Taala enggau aki ini kitai.


text:
Kingatka utai ti udah dikereja aki ini kitai kelia. Titihka teladan sida ngambika kita mega deka bulih basa ti besai lalu nama kita deka dikingatka selama-lama iya.


text:
Baka nya mega Joseph ngasika pengasuh Allah Taala lebuh iya dalam penusah. Udah nya iya nyadi pemesai di Ejip.


text:
Pinehas, aki ini kitai ransing ati amat ke Tuhan, nya alai Tuhan besemaya ngasuh peturun iya nyadi imam ke selama-lama iya.


text:
David tetap taluk, nya alai Allah Taala besemaya ngasuh peturun iya nyadi raja merintah ari rebak siti ngagai rebak siti.


text:
Kita enda tau enda beteladanka aki ini kitai, nya baru kita deka meda orang ke arapka Tuhan enda lemi.


text:
Sehari tu sida deka bulih basa besai tang pagila sida lenyau. Tubuh sida deka pulai nyadi tanah, lalu semua utai ti diatur sida nadai pengujung.


text:
Anak aku, kita enda tau enda kering sereta gagah ngetanka Adat, laban semina nengah Adat kita tau bulih basa ti besai.


text:
Judas Makabi gagah sereta berani kenyau ari biak. Iya deka nyadi tuai perang kita lalu nguluka kita beperang ngelaban munsuh.


text:
Gempuruka semua orang ke ngasika Adat Allah Taala ngambika setanah enggau kita. Mansang meh kita malas penyai ti udah dikereja orang ba bansa kitai.


text:
Iya dikuburka ba pendam sida sebilik di Modein. Semua bansa Israel nyabak lalu ngulitka pemarai iya. Utai tu nyadi dalam taun 146.


text:
Iya disukung bala menyadi iya, kaban belayan iya enggau semua orang ke nitihka apai iya. Enggau ati ti ransing sida nampung perang bansa Israel.


text:
Judas nambahka pemenang bansa iya: iya ngena baju besi baka siku orang ke besai, tinggi sereta kering. Iya ngena perengka perang lalu nyaga palan ngena pedang.


text:
Semua orang ke jai nadai daya belalai laban takutka iya. Baka nya meh iya mujur ngelepaska bansa iya.


text:
Iya ngasuh mayuh raja pedis ati, tang bansa Israel diasuh iya gaga. Endang patut iya dikingat lalu dipuji ke selama-lama iya ketegal utai ti udah digaga iya.


text:
Iya bejalai ngagai semua nengeri di Judea lalu munaska semua orang jai sereta ngelepaska Israel ari pemerinsa ti balat.


text:
Udah nya Apollonius ngaga siti raban soldadu. Sida nya orang bansa bukai setanah enggau orang Samaria kena nyerang bansa Israel.


text:
Lebuh Judas ninga nya, iya lalu mansang beperang, lalu ngalahka Apollonius sereta munuh iya. Mayuh munsuh parai, lalu sekeda ngerarika diri.


text:
Seron, tuai perang soldadu menua Siria ninga Judas bisi siti raban soldadu ti besai ke bisi seraban orang ke taluk amat ke Judas ke sanggup beperang enti iya nguluka sida.


text:
Ku Seron, “Nama aku deka tebilang ba seluruh perintah tu enti aku beperang ngelaban Judas enggau bala nembiak iya ke enggai nitihka jaku raja.”


text:
Seron lalu mansang. Iya ditulung olih siti raban besai orang jai ke deka bebalas ngagai bansa Israel.


text:
Lebuh sida meda raban soldadu Seron datai, sida lalu bejaku enggau Judas, “Baka ni raban kitai ti ngemimit tu ulih beperang ngelaban soldadu ti mayuh sereta kuat baka nya! Tambah mega kitai tu lelak, lalu empai makai sehari-hari tu!”


text:
Ku Judas nyaut, “Enda tusah raban ti mit ngalahka raban ti besai. Ba Tuhan nadai bida nyelamatka ngena mayuh orang tauka mimit aja.


text:
Ba perang raban ke menang ukai mesti raban ke mayuh orang. Kuasa Tuhan ti nentuka sapa patut menang tauka alah.


text:
Raban orang ke datai ngelaban kitai sumbung sereta jai amat. Sida deka ngerampas semua utai kitai lalu munuh kitai, anak enggau bini kitai.


text:
Udah sida bejaku munyi nya, Judas enggau bala iya ngenyit nyerang Seron enggau raban soldadu iya, lalu munuh sida.


text:
Sida ngagai munsuh ba jalai ti nurun ari Bet-Horon sampaika ngagai emperan. Sida munuh kurang lebih 800 iku orang lalu sekeda ngerarika diri ngagai Pilistia.


text:
Lebuh Raja Antiokus ninga utai ti udah nyadi, iya ringat amat. Iya minta semua soldadu ba perintah iya begulai nyadi siti raban soldadu ti kering amat.


text:
Bala soldadu diberi iya setaun gaji ngena duit perintah. Sida diasuh iya besedia nyatup sebarang utai ti deka nyadi.


text:
Tang udah nya iya nemu duit perintah nyau enda chukup. Chukai ti digumpul ari sitak menua siti-siti nyau kurang ketegal pengachau enggau penyarut ti dipunka iya empu lebuh iya deka ngemadamka adat ti endang udah bisi kenyau ari suba.


text:
Raja Antiokus selalu gerah jari meri pemeri. Iya lebih gerah jari ari raja bukai ke dulu ari iya. Tang diatu iya irauka duit enda chukup kena meri pemeri. Duit iya enda chukup indah kena mayar utai ti dibayar ngelamatu. Hal nya kala nyadi sekali dua suba.


text:
Raja tusah amat ati, lalu mutus ati bejalai ngagai menua Persia ngumpul chukai ari semua sitak menua nya, lalu mai mayuh duit pulai.


text:
Lisias, siku orang ke tebilang peturun raja, dituduh nyadi gabenor megai perintah ari Sungai Efratis nyentukka entara menua enggau Ejip.


text:
Kelimpah ari nya, semua gajah enggau setengah ari bala soldadu perintah diserah ngagai Lisias. Iya mega dipadah pasal semua utai ti deka dikereja raja lebih agi pasal orang ke diau di Judea enggau di Jerusalem.


text:
Lisias dipinta ngirumka seraban soldadu kena ngelaban orang Judah, kelebih agi, sida ke agi diau di Jerusalem. Bala soldadu diasuh ngelemika pengering orang Judah sereta munuh sida abis lengis ngambika sida badu dikingatka agi.


text:
Iya diasuh ngambi tanah sida lalu meri tanah nya ngagai orang bansa bukai ke pindah ngagai serata menua nya.


text:
Raja enggau raban soldadu iya ti bukai angkat ari Antiohia, indu nengeri iya empu dalam taun 147. Iya ngelayang Sungai Efratis lalu mansang ngagai tanah rata ba bukit di Persia.


text:
Udah nya Lisias milih tiga iku tuai ke tebilang ari bala pangan raja empu nguluka raban soldadu. Sida tu Nikanor, Gorgias enggau Ptolemius anak Doriminus.


text:
Sida dikirum begulai enggau 40,000 iku raban soldadu ke bejalai kaki enggau 7,000 iku raban soldadu ke ngena kuda mansang nyerang lalu ngerusak menua Judea nitihka asuh raja.


text:
Sida pen lalu angkat enggau bala soldadu. Lebuh sida datai ba emperan semak Emaus, sida lalu belangkau dia.


text:
Raban soldadu ari Siria enggau Pilitia begulai enggau sida. Orang ke bedagang ari endur nya ninga pengering bala soldadu, mansang ngagai palan nya. Sida mai mayuh duit enggau rantai ngadang diri meli orang Israel ke ulun sida.


text:
Judas enggau bala menyadi iya nemu penusah ti besai- sebesai deka nuntung sida laban mayuh raban soldadu bansa bukai bepalan ba sitak menua sida. Sida mega ninga raja udah ngasuh ngerusak bansa sida sampai abis lengis.


text:
Tang ku sida bejaku enggau diri sama diri, “Aram kitai niri negika baru bansa kitai ari pengerusak lalu angkat ngelaban ngetanka menua enggau Rumah Sembiang!”


text:
Nya alai, bansa sida lalu begempuru nyediaka diri beperang lalu besembiang minta pengasih ari Allah Taala.


text:
Jerusalem baka padang pasir nadai orang diau dia; Nadai peranak menua nya tama tauka pansut ari nengeri nya. Bansa bukai ngamahka Rumah Sembiang, diau ba kuta nengeri nya lalu ngaga endur nya alai orang bansa bukai diau bemalam. Pengaga nadai agi di Israel; munyi muziek nadai didinga agi.


text:
Udah nya Judas enggau bala iya begempuru lalu mansang ngagai nengeri Mispah ti betentang enggau Jerusalem, laban suba orang Israel bisi endur besembiang di Mispah.


text:
Sepemanjai hari nya sida bepuasa. Sida ngena gari guni tanda ngulit. Sida naburka abus ba pala lalu nyarikka gari diri tanda tusah ati.


text:
Ba maya ti baka nya, bansa bukai deka minta iring ari engkeramba sida, tang orang Israel muka bup Adat ngambika bulih iring ari Allah Taala.


text:
Sida mai baju imam, nyuaka asil keterubah ari tanah sida, lalu mega nyuaka sepuluh peratus ari utai kemisi sida. Sida mega mai orang Nasir ke udah nembuka sumpah sida.


text:
Semua orang ke arap enggau nyawa ti inggar besembiang baka tu, “O Tuhan, nama patut digaga kami enggau semua utai tu? Kini kami patut mai utai tu?


text:
Orang bansa bukai beserakup nyerang lalu ngerusak kami. Nuan nemu utai ti diatur sida kena ngelaban kami.


text:
Udah nya, Judas lalu milih orang ke patut nyadi tuai ba siti-siti raban soldadu. Siti-siti raban bisi seribu iku, seratus iku, lima puluh iku enggau sepuluh iku orang.


text:
Nitihka Adat, Judas ngasuh semua orang ke ngaga rumah, tauka sida ke betanam ba kebun anggur tauka sida ke baru udah jadi belaki-bebini enggau semua orang ke takut, pulai magang.


text:
Ku Judas bejaku enggau sida, “Besedia meh. Kita enda tau enda gagah sereta berani! Pagi pagila kitai deka betempuh ngelaban orang bansa bukai ke begulai deka nyerang lalu ngerusak kitai enggau Rumah Sembiang.


text:
Gorgias enggau 5,000 iku soldadu ke bejalai kaki enggau 1,000 iku raban soldadu ke bekuda, ke udah teleba amat beperang, ngejangka palan sida lebuh malam hari


text:
laban deka ngenyit nyerang palan bansa Judah. Sida dianjung olih sekeda orang ari kuta di Jerusalem ke nunjukka sida jalai.


text:
Malam nya Gorgias enggau bala soldadu iya datai ba palan sida Judas, tang siku pen nadai orang ditemu sida dia. Sida nyangka Judas enggau bala nembiak iya udah ngerarika diri. Nya alai, raban soldadu Gorgias lalu ngiga sida di bukit.


text:
Lebuh baru kerebak tawas, Judas enggau 3,000 iku orang ayan ba emperan. Senyata sida enda baka ti dikedeka sida laban enda chukup.


text:
Sida meda palan orang bansa bukai kuat amat, kuta sida dikelinggi raban soldadu bekuda ke bepenemu amat pasal pengawa perang.


text:
Tang Judas bejaku enggau bala nembiak iya, “Anang irauka pemesai raban soldadu sida. Anang takut enti sida nyerang kitai.


text:
Ingat meh baka ni bala aki ini kitai diselamatka Tuhan di Tasik Mirah lebuh sida digagai raja Ejip enggau bala soldadu iya.


text:
Aram kitai ngangauka Tuhan ngambika Iya kasihka kitai. Arapka Tuhan ingatka semua sempekat Iya enggau aki ini kitai lalu munuh raban soldadu ke besatup enggau kitai sehari tu.


text:
tang sida ke bejalai dibelakang dibunuh magang. Orang Israel ngagai munsuh naka Geser, emperan menua Idumea, enggau mayuh nengeri di Asdot enggau Jamnia. Kurang lebih 3,000 iku munsuh parai dibunuh sida.


text:
iya bejaku enggau bala nembiak iya, “Anang amu ngambi perepasan. Gorgias enggau raban iya agi bisi ba sebelah bukit tu. Kitai deka betempuh baru. Kitai enda tau enda liat ati ngelaban sida. Udah nya, baru kita tau peneka ati ngambi perapasan.”


text:
Bala munsuh meda soldadu sida udah rari. Ari asap ti dipeda rembun-rembun, sida nemu palan sida udah ditunu.


text:
Lebuh sida meda semua utai nya, sida takut amat. Lebuh sida meda raban soldadu Judas ba emperan udah besedia deka betempuh,


text:
Judas nikali ngagai palan munsuh ngambi mayuh mas enggau pirak, kain biru enggau mirah ungu, enggau mayuh reta bukai.


text:
Udah nya orang Judah mulaika diri ngagai palan sida empu lalu nanyi lagu puji tu, “Puji meh Tuhan laban Iya manah. Pengasih Iya meruan belama.”


text:
Lebuh iya ninga semua utai nya, Lisias tekenyit lalu nadai ati agi laban utai ti diatur iya ba Israel enda mujur, lalu utai ti diasuh raja enda ulih dikereja iya.


text:
Dalam taun nangkanka nya, 60,000 iku raban soldadu ke bejalai kaki ke pemadu manah, enggau 5,000 iku raban soldadu ke bekuda diasuh Lisias nyerang orang Judah.


text:
Sida tama ngagai Idumea lalu belangkau semak nengeri Bet-Sur. Judas mai 10,000 iku orang mansang betemu enggau sida.


text:
Lebuh Judas meda soldadu munsuh kering amat, iya lalu besembiang, “Pujika Nuan Tuhan ke nyelamatka Israel. Ngena jari nembiak Nuan David, Nuan ngemaduka serang siku orang ke kering sereta gagah. Semua soldadu bansa Pilistin diserahka Nuan ngagai Jonathan anak Saul enggau orang ke mai senyata iya.


text:
Awakka baka nya mega, Nuan nyerahka raban soldadu munsuh ngagai jari nembiak Nuan, Israel. Asuh sida malu ketegal ngarapka raban soldadu sida ke nepan kuda.


text:
Alahka sida ngena pedang orang ke rinduka Nuan ngambika Nuan dipuji semua orang ke ngaku Nuan Tuhan.”


text:
Sida pen belabuh beperang, nyatup siku sama siku. Kurang lebih 5,000 iku orang ari raban soldadu Lisias dibunuh.


text:
Lisias meda raban soldadu iya ngerarika diri. Tang Judas enggau bala iya majak mansang enggau ati ti pemadu berani, lalu sanggup parai baka bujang berani. Nya alai, Lisias lalu nyurutka diri, lalu mansang ke Antiok. Din iya ngupah orang bansa bukai ngambika ulih ngagai Judea enggau siti raban soldadu ke besai agi.


text:
Judas enggau bala menyadi iya bejaku, “Munsuh kitai udah alah. Aram kitai ngagai Jerusalem meresi Rumah Sembiang lalu ngasuh iya kudus baru.”


text:
Sida meda Rumah Sembiang nadai orang. Alta kamah, lalu pintu besai penama udah ditunu. Tengah laman iya nyau repa laban babas baka kampung tauka bukit. Semua bilik bala imam udah dirubuh.


text:
Sida lalu nyarikka gari diri laban tusah ati, nyabak enggau nyawa ti inggar, lalu naburka abus ba atas pala.


text:
Udah nya Judas ngasuh bala soldadu iya nyerang orang ke bisi dalam kuta, lalu benung nya, iya meresi Rumah Sembiang.


text:
Sida berunding baka ni enggau alta ti udah kamah. Alta nya endur meri piring kena ngenyenangka ati Tuhan.


text:
Sida tulihka penemu deka ngerubuh alta nya ngambika sida enda dikeleseka orang ketegal iya laban alta nya udah enda kamah laban bansa bukai. Alta nya lalu dirubuh sida,


text:
lalu semua batu iya diengkah sida ba endur ti manah ba bukit Rumah Sembiang. Benung nya, sida nganti siku nabi ke deka meri pemutus pasal semua batu nya.


text:
Nitihka Adat Moses, sida ngambi semua batu ti enda dipat, lalu nirika siti alta ti baru baka iya ti lama.


text:
Sida ngaga perengka baru kena besembiang. Kaki kelita, alta endur nunu menyan enggau mija endur engkah roti ti dibai tama ke dalam Rumah Sembiang.


text:
Udah nya menyan ditunu ba atas alta, lalu semua kelita ti diengkah ba kaki kelita ditungkun magang ngasuh Rumah Sembiang tampak bebendang.


text:
Roti ti kudus diengkah sida ba atas mija, tirai lalu digantung. Enggau nya, tembu meh pengawa sida dia.


text:
Dua puluh lima haribulan Kislew, iya nya, bulan kesembilan, taun 148, nya hari ulang taun kena ngingatka alta dikamahka bansa bukai. Sehari nya mega, piring nundaka Adat Moses diberi ba atas alta ti baru. Sida merekat alta ti baru, lalu nanyi mayuh lagu diring gambus, belikan enggau gong.


text:
Pengelama lapan hari sida ngerami pengawa merekat alta. Enggau ati ti gaga sida meri piring kena ngenyenangka ati Tuhan.


text:
Mua Rumah Sembiang dilagu ngena mas enggau mayuh terabai. Semua pintu penama besai digaga baru. Semua bilik bala imam diaduka baru, lalu digagaka pintu.


text:
Judas, bala menyadi iya enggau semua rayat netapka pengawa ti merekat alta nya mesti dintu enggau pengerami besai tiap taun pengelama lapan hari, belabuh ari dua puluh lima bulan Kislew.


text:
Udah nya sida ngaga mayuh dinding ti tinggi enggau mayuh menara ti kuat ngelingi Bukit Sion ngambika orang bansa bukai enda ulih tama lalu ngamahka iya baru.


text:
Judas lalu ngasuh siti raban soldadu nyaga endur nya. Iya mega ngaga kuta ti kuat ba nengeri Bet-Sur ngambika orang Israel bisi kuta tunga ke Idumea.


text:
Semua bansa ke berimbai enggau orang Judah ringat amat lebuh sida ninga orang Judah nirika alta sereta nguduska Rumah Sembiang baru.


text:
Sida mutuska runding deka munaska semua orang Judah ke diau begulai enggau sida. Nya alai, sida lalu belabuh munuh orang Judah.


text:
Judas lalu merang peturun Esau di Idumea semak Akrabatena laban sida majak ngagai orang Israel. Iya ngalahka sida lalu ngerampas reta tengkira sida.


text:
Judas mega ingatka penyai raban bansa Baian ke selalu ngenakutka bansa Israel laban sida selalu ngipa orang Israel di sebelah jalai.


text:
Orang Baian dikurung iya dalam kuta sida. Iya ngagai sida lalu besumpah deka munuh sida. Semua kuta enggau semua orang dalam nya di tunu iya.


text:
Udah nya Judas mansang nyerang orang Amon. Dia iya besatup enggau raban soldadu ti besai sereta kering betuaika Timoti.


text:
Iya ngerebut nengeri Jaser enggau semua genturung pendiau ti semak nya, lalu udah nya pulai ke Judea.


text:
Orang bansa bukai ke diau di Gilead setanah deka ngalahka orang Israel ke diau ba bagi menua sida. Tang orang Israel ngerarika diri ngagai kuta Datema,


text:
lalu ngirumka siti surat ti munyi tu ngagai Judas enggau bala menyadi iya, “Orang bansa bukai ke beserimbai pendiau enggau kami setanah betuaika Timoti. Kami udah ngerarika diri ngagai kuta Datema. Diatu sida besedia deka ngerebut kuta tu lalu munuh kami.


text:
Semua orang laki bansa Judah ke diau di menua pegai Tob udah dibunuh. Bini enggau anak sida ditangkap, lalu reta tengkira sida mega dirampas. Kira seribu iku bala kami udah dibunuh dia.”


text:
Empai tembu surat nya dibacha, ngenyit datai sekeda orang mai berita ari Galili. Gari sida abis charik tanda tusah ati.


text:
Ku sida, “Raban soldadu ti besai bala orang Ptolemais, Tirus, Sidon enggau semua orang bansa bukai ke diau di Galili udah begempuru deka munuh kami.”


text:
Lebuh Judas enggau rayat ninga berita nya, sida lalu ngaga aum besai berunding ngiga jalai nulung kaban sida ke balat ditinggang penusah laban kena serang munsuh.


text:
Ku Judas bejaku enggau menyadi tuai iya benama Simon, “Pilih seraban orang lalu kin meh kita ngelepaska bala menyadi kitai di Galili. Aku enggau menyadi kitai, Jonathan deka ke Gilead.”


text:
Judas ninggalka sekeda raban soldadu iya nyaga Judea. Asariah enggau Joseph anak Sekariah diasuh iya nyadi tuai rayat dia.


text:
Ku Judas bejaku enggau seduai nya, “Seduai diasuh aku nyadi tuai rayat ditu. Anang mansang beperang ngelaban orang bansa bukai sebedau kami pulai.”


text:
Tiga ribu iku soldadu diserah ngagai Simon dibai iya ke Galili. Lapan ribu iku diserah ngagai Judas dibai ke Gilead.


text:
Udah nya Simon mansang ngagai Galili, lalu suah amat iya betempuh ngelaban orang bansa bukai. Iya ngalahka sida,


text:
lalu ngagai sida sampaika datai ba nengeri Ptolemais. Kurang lebih 3,000 iku soldadu munsuh dibunuh lalu dirumpak.


text:
Orang Judah enggau bini enggau anak sida ke diau di Galili enggau di Arbata dibai Simon pulai ke Judea enggau naka pengaga. Reta tengkira sida mega dibai magang.


text:
Maya nya, Judas Makabi enggau menyadi iya, Jonathan udah ngelayang Sungai Jordan lalu bejalai pengelama tiga hari nengah menua puang.


text:
Sida betemu enggau orang Nabatai ke nerima sida enggau manah. Raban orang nya nusi semua utai ti udah nyadi ninggang orang Judah di Gilead.


text:
Sida nusi mayuh orang Judah dijel ba nengeri Bosrah, Bosor, Alema, Chaspho, Maked, enggau Karnaim. Semua nya nengeri besai ti bisi kuta magang.


text:
Bisi mega sekeda dijel ba mayuh nengeri bukai di Gilead. Sida mega nusi munsuh deka nyerang mayuh kuta orang Judah pagila, lalu andalka diri ulih munuh semua orang Judah dalam sehari.


text:
Ketegal nya, Judas enggau raban soldadu iya jampat nguing lalu bejalai nengah menua puang nuju Bosrah. Nengeri nya dialahka sida, lalu tiap orang laki dibunuh. Reta tengkira dia diambi sida, lalu ditunu sida nengeri nya sampai retung.


text:
Baru kerebak tawas, Judas enggau nembiak iya meda raban soldadu ti besai amat nyerang kuta nya. Raban soldadu nya benung masang mayuh tangga, panggau asur enggau kayu penikau kena nyerang orang Judah dalam kuta.


text:
Lebuh Judas ninga orang chapuh, manjung enggau munyi terumpit ari nengeri nya, iya nemu orang udah belabuh betempuh.


text:
Judas magi bala iya ngagai tiga iti raban lalu nyerang munsuh ari belakang. Benung sida mansang, sida nyepu terumpit lalu besembiang.


text:
Lebuh raban soldadu ti betuaika Timoti meda Judas Makabi, sida ngerarika diri laban sida alah amat. Sehari nya kurang lebih 8,000 iku orang parai.


text:
Udah nya Judas nguing laban deka nyerang nengeri Maafa. Nengeri nya dialahka iya, lalu semua orang lelaki dia dibunuh iya. Nengeri nya ditunu sampai retung, lalu reta tengkira iya dirampas.


text:
Udah nya Timoti ngempuruka raban siti da, lalu belangkau betentang enggau nengeri Rafon ba seberai sungai.


text:
Judas lalu ngasuh sekeda orang matau palan nya. Udah sida pulai, sida nusi ngagai iya, “Semua bansa bukai ke berimbai enggau kitai setanah enggau Timoti, lalu ngaga siti raban ti besai.


text:
Orang Arab mega bisi diupah kena ngeringka raban sida. Sida belangkau ba seberai sungai, besedia deka nyerang kitai.” Ninga nya, Judas lalu mansang deka betempuh enggau sida.


text:
Benung Judas enggau bala nembiak iya nyau semak sungai, Timoti bejaku enggau bala pemesai soldadu iya, “Enti iya ngelayang dulu, kitai tentu enda tan laban kitai sigi ulih dialahka iya.


text:
Lebuh Judas datai ba sungai, iya ngasuh bala pemesai iya ba tebing sungai, lalu bejaku enggau sida, “Nadai siku tau ngetu. Semua kitai mesti mansang betempuh!”


text:
Judas empu orang keterubah ngelayang ngelaban munsuh, lalu semua nembiak iya nitih ari belakang. Orang bansa bukai ba mua iya digasakka iya. Sida muai senyata diri, lalu rari ngagai rumah sembiang petara bukai di Karnain.


text:
Tang Judas enggau bala nembiak iya ngerampas nengeri nya, lalu nunu rumah sembiang petara bukai enggau semua orang ke bisi dalam nya. Udah nengeri Karnain dirampas, semua bansa bukai enda ulih ngelaban Judas agi.


text:
Udah nya Judas lalu ngempuruka semua orang Judah ke diau di Gilead laban deka nganjung sida ke Judea. Sida tu orang besai tuai, bini enggau anak enggau semua reta tengkira sida. Penyampau sida mayuh amat.


text:
Sida datai di Efron, nengeri ti besai sereta tegap. Iya ba entara dua iti bukit. Nadai jalai ari kiba tauka kanan. Semina siti aja jalai, iya nya, nengah nengeri nya empu.


text:
Tang orang dia enda ngasuh orang Judah nengah nengeri sida. Sida nutup pintu besai lalu nekal iya ngena batu.


text:
Judas ngirumka pesan mai sida bekaban, ku iya, “Kami tu bejalai mulaika diri ngagai menua kami. Asuh meh kami nengah nengeri kita. Nadai siku orang deka ngachau kita; kami semina deka nengah nengeri kita aja.” Tang orang empu nengeri enggai muka pintu besai.


text:
Nya alai, bala soldadu lalu besedia. Sida nyerang nengeri nya lalu betempuh sehari semalam sampaika nengeri nya dirampas sida.


text:
Semua orang lelaki dia dibunuh, lalu nengeri nya dirata sebela enggau tanah, reta tengkira iya dirampas. Udah nya, Judas enggau rayat nengah nengeri nya bejalai atas bangkai sida ke udah parai.


text:
Sepemanjai jalai, Judas ngempuruka orang ke agi tinggal lalu meri peransang ngagai rayat nyentukka sida datai ba tanah Judea.


text:
Enggau terima kasih sereta gaga sida niki ke Bukit Sion meri piring kena ngenyenangka ati Tuhan laban sida udah datai enggau likun, lalu nadai siku pen ari sida lenyau.


text:
Benung Judas enggau Jonathan di Gilead, menyadi sida ke benama Simon di Galili semak nengeri Ptolemais.


text:
Joseph enggau Asariah, dua iku tuai perang raban soldadu di Judea ninga rita pemerani Judas seduai Simon.


text:
Ku seduai iya bejaku, “Aram kitai beperang ngelaban orang bansa bukai ke berimbai enggau kitai ngambika tua beberita.”


text:
Joseph enggau Asariah alah lalu digagai sampai ke entara menua Judea. Sehari nya kurang lebih 2,000 iku orang Israel parai.


text:
Rayat alah balat amat laban tuai-tuai perang bansa Judah deka nyadi bujang berani lalu enggai nitihka jaku Judas enggau bala menyadi iya.


text:
Semua orang Israel enggau semua orang bansa bukai bebasa amat ke Judas Makabi enggau bala menyadi iya. Orang ninga nama sida di sebarang endur,


text:
Udah nya Judas enggau bala menyadi iya mansang deka nyerang orang Idumea di selatan. Iya nyerang nengeri Hebron enggau semua genturung pendiau ti semak nya. Mayuh kuta dirusak sida, mayuh menara ti tinggi ditunu.


text:
Sehari nya mayuh bala imam parai lebuh betempuh laban sida deka tebilang, lalu beli amat pansut enggau betempuh.


text:
Udah nya Judas nguing ke nengeri Asdot ba menua Pilistea. Iya lalu ngerubuh semua alta enggau semua engkeramba sida. Udah iya ngerampas reta tengkira ba mayuh nengeri sida, iya pulai ke Judea.


text:
Benung Raja Antiokus Keempat bejalai nengah emperan tinggi di Persia, iya ninga rita nengeri Elimias tebilang kaya mas enggau pirak.


text:
Kuil ba nengeri nya mega kaya laban dia endur nyimpan mayuh terabai mas, baju perang besi enggau senyata ti ditinggalka Alexander, anak Raja Philip, raja keterubah Masedonia.


text:
Nya alai, Raja Antiokus mansang ngagai nengeri nya laban deka ngerampas nengeri nya enggau semua reta tengkira iya. Tang iya enda mujur laban utai ti diatur iya ditemu orang ke empu menua.


text:
Lebuh Raja Antiokus agi di Persia, siku seruan datai lalu nusi ngagai iya pasal semua raban soldadu ti dikirum iya ke Judea udah alah magang.


text:
Bisi berita mega madahka Lisias enggau raban soldadu iya ti kering udah ngerarika diri ari orang Judah ke majak kering-sekering laban sida ngambi senyata enggau semua perengka kena beperang ari raban soldadu ke dialahka sida.


text:
Orang Judah mega udah ngerubuh utai ti dikumbai sida “Pengerusak Ti Pemadu Balat” ti didirika Raja Antiokus ba atas alta di Jerusalem. Ngelingi Rumah Sembiang udah digagaka sida dinding ti tinggi baka suba. Nengeri Bet-Sur, siti ari nengeri raja, udah dirampas lalu digagaka sida kuta ti tegap.


text:
Lebuh raja ninga berita nya, iya tekenyit lalu tusah amat ati. Iya pedis amat ati laban semua utai diatur iya nadai nyadi.


text:
Lama amat raja enda dapat angkat laban tekelalu tusah ati. Nyau kelama udah nya, iya nemu diri deka parai.


text:
Nya alai, iya ngempuruka semua pangan iya, lalu bejaku enggau sida, “Aku enda ulih tinduk lalu ati aku tusah sereta irau.


text:
Terubah iya aku nanya diri empu nama kebuah penusah tu majak ninggang aku taja aku manah lalu dikarinduka orang sekumbang aku ke megai perintah.


text:
Tang diatu aku ingatka semua penyai ti digaga aku di Jerusalem, ngerampas semua barang mas enggau pirak ari Rumah Sembiang, lalu enggau nadai kebuah aku munuh orang Judea.


text:
Aku nesal laban ketegal semua penyai nya aku ditinggang penusah tu. Diatu aku deka parai ba menua orang enggau ati ti tusah.”


text:
Raja nyerahka makuta, baju panjai enggau tinchin iya ngagai Philip, lalu ngasuh ngajar anak iya, Antiokus ngambika ila nyadi raja.


text:
Lebuh Lisias ninga raja udah parai, iya lalu ngangkatka Antiokus ke agi biak nyadi raja. Kenyau ari mit iya diajar Lisias. Diatu raja nya diberi nama Eupator.


text:
Maya nya soldadu munsuh dalam kuta di Jerusalem nutup jalai orang Israel ngelingi Rumah Sembiang. Sida enda ngetu ngenusah orang Israel lalu nyukung orang bansa bukai.


text:
Sida begempuru lalu nyerang kuta nya dalam taun 150. Sida ngaga panggau asur enggau kayu penikau kena nyerang.


text:
Tang sekeda munsuh enggau sekeda bansa Judah ke setanah enggau munsuh ulih ngelepaska diri ari diserang,


text:
sida betemu enggau raja lalu bejaku, “Ni pengelama nuan agi nganti endur nuan negika adat, lalu malas penyai ti udah digaga sida nya ngagai bala kami?


text:
Tang ketegal semua utai nya, kami nyadi munsuh bansa kami empu, lalu kuta kami diserang. Sida sampai munuh barang sapa ari bala kami ke ditemu sida, lalu ngambi reta tengkira kami.


text:
Diatu sida udah nyerang kuta di Jerusalem laban deka ngerampas iya. Sida mega udah ngeringka Rumah Sembiang enggau nengeri Bet-Sur.


text:
Lebuh raja ninga berita nya, iya lalu ringat. Raja ngempuruka semua pangan iya, bala tuai perang enggau bala pemesai soldadu ke bekuda.


text:
Raja mega ngaji mayuh raban soldadu ari perintah menua bukai enggau ari mayuh pulau di Tasik Tengah.


text:
Penyampau bala soldadu raja ke bejalai kaki 100,000 iku, sida ke bekuda 20,000 iku enggau 32 iku gajah ti udah dilatih kena betempuh.


text:
Sida nengah pelilih menua Idumea lalu nyerang nengeri Bet-Sur. Sida ngaga mayuh kayu penikau enggau panggau asur kena beperang lalu betempuh dia besari-sari. Tang orang ke empu nengeri ti diserang sida betempuh enggau gagah berani. Sida pansut ari nengeri lalu nunu mayuh panggau asur.


text:
Udah nya Judas mansutka raban soldadu iya ari kuta di Jerusalem, lalu belangkau ba Bet Sekariah betunga enggau bala soldadu raja.


text:
Tumu-tumu pagi hari siti, raja ngasuh bala soldadu iya sertai angkat mansang ke Bet Sekariah. Bala soldadu ke besedia deka betempuh udah betusun, terumpit pen lalu disepu.


text:
Semua jelu ti besai nya diengkah entara baris bala soldadu. Tiap iku gajah diring 500 iku orang ke dipilih ari raban soldadu ke bekuda enggau 1,000 iku orang ke ngena baju perang besi ti berantai enggau ketapu engkeraju.


text:
Raban sida nya mesti ba mua tiap iku gajah. Kini-kini tunga gajah bejalai, sida mesti nitihka iya, lalu enda tau sekali-kali ninggalka jelu nya.


text:
Siti menara kayu ti tegap dipasang ba atas belakang tiap iku gajah. Menara nya nyadi endur belindung empat iku soldadu enggau siku manang ke nepan gajah nya.


text:
Raban bekuda bukai diengkah raja ba kiba enggau kanan raban soldadu ngambika ulih nyaga raban soldadu ke bejalai kaki lebuh sida nya ngachau munsuh.


text:
Pancar matahari ti dipantulka terabai mas enggau engkeraju baka api sempun meri penampak ngagai endur ti bebukit.


text:
Sebagi ari bala soldadu raja ba sebelah lebak bukit, lalu sebagi da ba emperan ti baruh, tang semua sida nya betusun-tusun mansang.


text:
Semua orang takut sereta gegetar ninga munyi panjung, munyi senyata besengki enggau munyi redup kaki raban soldadu ti besai sereta kering.


text:
Orang siku benama Eleasar Avaran tepedaka siku gajah ti lebih besai ari gajah bukai, ngena baju perang perintah. Iya nyangka raja nepan ba gajah nya.


text:
Enggau ati ti berani Eleasar belanda nuju gajah ti ditengah-tengah bala soldadu ke bejalai kaki. Benung iya mansang, iya munuh bala soldadu ari kiba kanan iya nyentukka bala soldadu ke di sepiak-sepiak iya nyurutka diri. Eleasar lalu tama ke baruh gajah nya, sereta numbuk iya sampai mati. Gajah ti mati nya rebah ke tanah ninggang Eleasar ti ngujungka iya parai mega. Baka nya meh Eleasar meri nyawa diri ngidupka bansa iya empu, lalu iya bulih nama manah ke selama-lama iya.


text:
Tang orang Judah meda bala soldadu raja kering sereta ngenjing deka beperang. Nya alai, bala soldadu bansa Judah lalu nyurutka diri.


text:
Udah nya, bala soldadu raja mansang ke Jerusalem deka nyerang bansa Judah. Sida nyerang serata menua pigai Judea enggau Jerusalem.


text:
Raja pen lalu bebaik enggau orang Judah di Bet-Sur. Seninjik bendar taun nya taun Sabat, lalu maya nya sida enda tau betanam. Ketegal nya, utai dempa sida enda chukup kena sida ngetan diri ari diserang. Nya alai, sida lalu ninggalka nengeri nya.


text:
Nya alai, raja lalu ngerebut nengeri Bet-Sur. Iya ngengkah siti raban soldadu ngambika nyaga endur nya.


text:
Udah nya iya ngelingi lalu ngerampas Rumah Sembiang. Iya ngasuh orang ngaga panggau asur, kayu penikau enggau setik kena nikauka api enggau batu.


text:
Pemakai ti disimpan ba Rumah Sembiang udah abis laban maya nya taun Sabat, lalu pemakai nya abis dempa orang Judah ke belalai ari bansa bukai di Judea.


text:
Ketegal penusah lapar pungkang nya, mayuh orang pambar ngagai endur sida empu, lalu semina mimit aja orang ke tinggal ba Rumah Sembiang.


text:
Lebuh maya nya, Lisias ninga Philip enggau soldadu perintah udah pulai ari Persia enggau Media. Lebuh Raja Antiokus agi idup, Philip nya meh ke diasuh iya ngajar anak iya nyadi raja. Lisias mega ninga Philip bisi ati deka ngerampas kuasa perintah.


text:
Nya alai, Lisias lalu mai sida angkat enggau jampat. Iya bejaku enggau raja, bala tuai perang enggau bala nembiak iya, “Hari siti ngagai hari siti kitai tu nyau lemi selemi. Bekal kitai nyau mimit semimit. Endur ti deka dialahka kitai tu kering bendar. Kelimpah ari nya, bisi pekara perintah ti patut diaduka kitai enggau jampat.


text:
Kitai deka ngasuh sida nitihka adat sida empu baka dulu suba. Ketegal kitai madamka undang-undang enggau adat sida, nya kebuah sida ringat lalu ngepunka penyarut tu.”


text:
Raja enggau bala tuai perang iya setuju enggau penemu nya. Nya alai, Lisias lalu mansutka penemu mai bebaik ngagai bansa Judah, lalu sida nerima penemu nya.


text:
Udah raja enggau bala tuai perang iya besumpah madahka diri bepegai ba semaya sida, nya baru orang Judah pansut ari kuta sida.


text:
Tang lebuh raja tama ngagai rampa endur Rumah Sembiang ba Bukit Sion sereta meda kuta nya tegap, iya bula ke semaya diri, lalu ngasuh dinding ngelingi Rumah Sembiang nya dirubuh.


text:
Udah nya iya enggau jampat ninggalka endur nya lalu pulai ke Antiok. Din iya nemu Philip bekuasa ba nengeri nya. Raja lalu nyerang nengeri nya sereta ngerampas iya ngena jalai pejal.


text:
Dalam taun 151 Demetrius anak Seleukus angkat ari nengeri Rom. Iya enggau sekeda orang sangkai ba siti nengeri di pantai Tasik Mediterranean, lalu nyiri diri nyadi raja dia.


text:
Lebuh Raja Demetrius tama ke istana aki ini iya, bala iya nangkap Antiokus Kelima enggau Lisias deka mai seduai nya ngagai iya.


text:
Udah nya semua orang Israel ke udah limpang ari Allah Taala betemu enggau Demetrius. Sida diuluka Alkimus ke deka nyadi Imam Besai.


text:
Ba mua raja sida betenahka bansa diri empu. Ku sida, “Judas enggau bala menyadi iya udah munuh semua orang ke nyukung nuan. Kami mega diburu sida ari nengeri kami.


text:
Kami minta nuan ngirumka orang ke tau dipechaya meresa semua pengerugi kami enggau menua ti diperintah nuan, lalu ukum meh Judas, bala menyadi iya enggau semua orang ke nyukung sida.”


text:
Demetrius lalu milih siku pangan iya benama Bakhides, gabenor Siria Besai. Iya orang ke pemadu beguna dalam perintah, lalu talukka raja.


text:
Bakhides dikirum begulai enggau Alkimus, siku orang ke jai diasuh raja mangku pengawa Imam Besai. Sida diasuh malas dendam ngagai orang Judah.


text:
Sida ninggalka Antiokia enggau siti raban ti besai, lalu datai di Judea. Bakhides ngirumka sekeda orang ngaga diri mai bebaik kena nipu Judas enggau bala menyadi iya.


text:
Tang lebuh Judas meda bala soldadu mayuh amat, iya enda arapka utai ti disebut sida ke dikirum Bakhides.


text:
Sida nya meh orang bansa Judah ke arapka Allah Taala ke dulu nguji bebaik enggau Alkimus seduai Bakhides. Sida nya meh dikumbai Hasida.


text:
Ku runding sida, “Alkimus imam peturun Aron udah datai enggau raban nya. Iya tentu enda jai enggau kitai.”


text:
Bakhides mega bejaku manah enggau sida. Iya sampai besumpah, “Menyadi, kami nadai ati jai enggau kita tauka enggau kaban belayan kita.”


text:
Tang udah sida arapka iya, 60 iku ari sida nya ditangkap iya. Semua sida nya dibunuh magang sehari nya baka ti ditulis dalam Bup Kudus,


text:
“Darah orang ke arapka Allah Taala naya, lalu bangkai sida betegaring ngelingi Jerusalem, lalu nadai siku orang nguburka sida.”


text:
Udah utai nya nyadi, semua rayat takut amat ke Alkimus seduai Bakhides. Ku sida, “Seduai nya enda nemu tuku pengamat enggau pengelurus. Seduai bejamin ngena sumpah lalu udah nya seduai ke mungkir.”


text:
Udah nya Bakhides ninggalka Jerusalem lalu nirika langkau di Betzeta. Iya minta awakka mayuh orang Judah, orang ke setanah enggau iya, nyengkaum sekeda rayat ditangkap sereta dibunuh, lalu bangkai sida diasuh iya buai ngagai telaga ti dalam.


text:
Bakhides ngasuh Alkimus nguasa menua nya. Iya mega ninggalka sekeda raban soldadu ngambika nulung Alkimus, lalu iya empu pulai ngagai raja.


text:
Iya disukung ulih semua orang Judah ke rindu ngachau bansa diri empu. Sida mujur ngerampas menua Judea, lalu mai mayuh penusah ngagai orang Judah.


text:
Judas nyau nemu penyai ti digaga Alkimus enggau bala iya balat agi ari penyai ti dikereja bansa bukai.


text:
Nya alai iya mansang ngagai serata menua Judea laban deka malas penyai orang ke setanah enggau munsuh ngambika nagang sida ninggalka semua nengeri lalu pansut ngagai menua pesisir.


text:
Alkimus meda Judas enggau nembiak iya nyau kering-sekering, lalu iya nemu diri enda ulih ngelaban sida. Nya alai, iya pulai ngagai raja laban deka nusi penyai sida nya.


text:
Udah nya raja ngirumka Nikanor, siku ari tuai perang raja ke tebilang ke benchi meda orang Judah lalu ngumbai sida nya munsuh iya. Raja ngasuh iya ngalahka bansa Judah.


text:
Nikanor datai di Jerusalem enggau siti raban soldadu ti besai. Ngena jalai tipu iya ngenataika perambu mai Judas enggau bala menyadi iya bebaik. Ku iya,


text:
“Kitai enda tau beperang enggau pangan diri. Aku deka mai sekeda orang nemuai laban deka bekaban enggau nuan.”


text:
Nya alai Nikanor lalu nemuai ngagai Judas, lalu seduai iya betabi enggau ati ti manah. Tang bala munsuh Judas udah besedia deka nangkap iya.


text:
Meda atur iya udah ditemu orang, Nikanor mansang laban deka betempuh enggau Judas semak Kafarsalama.


text:
Nyau kelama udah nya, Nikanor mansang ngagai Bukit Sion. Sekeda imam enggai tuai-tuai raban bansa pansut ari Rumah Sembiang laban deka nyambut iya enggau ati manah. Sida mandangka piring ti diberi ngarika raja. Persembilian nya dikena ngenyenangka ati Tuhan.


text:
sereta besumpah enggau ati ringat, “Enti sekali tu Judas enggau bala soldadu iya enda diserah ngagai aku, Rumah Sembiang tu deka ditunu aku lebuh aku pulai enggau selamat ila.” Udah nya iya angkat enggau ati ti ringat.


text:
Udah nya sida imam tama ke tengah laman lalu bediri nunga mija alta enggau Rumah Sembiang. Enggau sabak-sabak sida besembiang,


text:
“O Tuhan, Rumah Sembiang tu udah dipilih Nuan nyadika enggi Nuan lalu nyadi rumah endur besembiang enggau endur ngenataika peminta nembiak Nuan.


text:
Balas meh penyai orang nya enggau bala soldadu iya. Ingat meh baka ni sida bejai Nuan. Anang ngelakka sida idup tang asuh parai maya betempuh.”


text:
“O Tuhan, lebuh orang ke diasuh raja Asyur bejai Nuan, melikat Nuan datai lalu munuh 185,000 iku orang ari raban soldadu sida.


text:
Baka nya mega, alahka bala soldadu munsuh nya seharitu, ngambika semua orang nemu Nikanor ngeleseka Rumah Nuan ti kudus. Ukum meh iya setimpak enggau penyai iya.”


text:
Perang nyadi kena tiga belas haribulan Adar, bala soldadu Nikanor alah. Nikanor empu orang ke dulu parai lebuh perang nya.


text:
Semua orang di menua Judea pansut lalu nyerang munsuh ari tiap sukut, nyentukka munsuh nyurutka diri lalu ulih ditangkap. Semua bala soldadu munsuh dibunuh enggau pedang, lalu nadai siku sida idup.


text:
Udah nya orang Judah ngambi reta tengkira ti dirampas. Sida mumpung pala Nikanor lalu netak lengan kanan iya ti diangkatka iya enggau sombong suba. Pala enggau lengan nya digitang semak Jerusalem ngambika dipeda semua orang.


text:
Judas ninga rita orang Rom enggau kuasa soldadu sida ke tebilang. Barang sapa deka setanah enggau sida diterima enggau manah lalu diambuka kaban.


text:
Judas mega ninga rita pasal perang orang Rom enggau pemerani sida beperang lebuh sida ngalahka menua Perancis, lalu mejal orang dia mayar chukai ngagai sida.


text:
Bisi mega cherita ditusi ngagai iya pasal utai ti dikereja orang Rom di menua Sepanyol ketegal sida deka ngerebut endur ngali mas enggau pirak dia.


text:
Enggau tasat sereta enggau ati ti liat sida ngerebut serata menua nya taja iya jauh amat ari menua Rom. Bala raja ke datai ari jauh deka beperang ngelaban sida, diserang sida, lalu alah balat amat. Orang ke agi idup mesti mayar chukai ninting taun ngagai sida.


text:
Philip enggau Raja Perseus raja Makedonia enggau semua orang bukai ke ngelaban menua Rom diserang lalu dialahka sida.


text:
Nyentukka Raja Besai Antiokus, raja Asia Barat Daya ke nyerang sida enggau 120 iku gajah, raban soldadu bekuda, kereta kuda perang enggau soldadu ke kering, dialahka sida mega.


text:
Raja Antiokus ditangkap, lalu iya enggau semua orang ke nganti iya mesti mayar chukai ti besai. Kelimpah ari nya, raja mega mesti nyerahka menua ti diperintah iya baka


text:
India, Media, Lidia enggau sekeda menua bukai ti pemadu manah. Semua nya lalu diserahka orang Rum ngagai Raja Eumenes.


text:
atur nya ditemu, ketegal nya siku tuai perang orang Rom dikirum nyerang sida. Mayuh orang Gerika bakar, bini anak sida ditangkap, reta tengkira sida dirampas, menua sida dempu orang Rom, semua kuta sida dirubuh, lalu sida empu nyadi ulun sampaika sehari tu.


text:
Semua perintah bukai enggau semua pulau ti kala ngelaban sida dirusak magang, lalu orang dia nyadi ulun sida.


text:
Sida ngalahka mayuh perintah ti semak enggau jauh. Semua orang ke ninga rita sida takut magang. Bisi orang ditulung sida nyadi raja, lalu bisi raja dibuai sida. Sida udah nyadi siti kuasa ti besai di dunya.


text:
Sida numbuhka Dewan Negara, lalu tiap hari 320 iku kaban dewan nya begempuru berundingka mayuh pekara, nyengkaum ngiga jalai ngambika rayat diperintah enggau manah.


text:
Tiap taun sida milih siku orang ke diberi pengawa merintah sida lalu nyaga semua bagi menua sida. Semua talukka iya, lalu nadai siku orang pedis ati tauka begedi meda iya.


text:
Judas lalu milih Eupolemus anak Joannes uchu Akos seduai Jason anak Eleaser. Seduai nya dikirum ke Rom ngambika ngaga sempekat bekaban enggau orang Rom.


text:
Sida ngaga utai baka nya ngambika ulih ngelepaska diri ari dinyakka orang Siria ke beulunka orang Judah.


text:
Udah Eupolemus seduai Jason nembuka pejalai ti jauh amat, nya baru seduai iya datai di Rom, lalu ngagai Dewan Negara. Seduai ngenataika jaku tu ngagai orang ke begempuru dia,


text:
“Judas Makabi, bala menyadi iya enggau semua bansa Judah ngirum kami duai kitu mai kita bekaban lalu bebaik ngambika kami disahka nyadikaban kita lalu nyadikaban sida bukai ke setanah enggau kita.”


text:
lalu tu kupi ari surat ti dikena nyaut, ditulis ba lampang engkeraju ti dikirum ke Jerusalem nyadi tanda pengingat sempekat nya:


text:
“Lantang belama bansa Rom enggau bansa Judah ke di darat tauka di tasik! Awakka pedang enggau munsuh jauh ari sida.


text:
Bansa Judah enda meri tulung baka pemakai, senyata, duit tauka kapal ngagai munsuh orang Rom baka ti udah ditetapka di menua Rom. Bansa Judah deka bejalaika pengawa sida enda ngarapka sebarang upah.


text:
Baka nya mega enti bansa Judah diserang dulu, bansa Rom nadai kakang sekali nulung nitihka peminta maya nya.


text:
Bansa Rom enda meri tulung baka pemakai, senyata, duit tauka kapal ngagai munsuh orang Judah baka ti udah ditetapka di menua Rom. Bansa Rom deka bejalaika pengawa sida enggau lurus.


text:
Tang jemah ila enti dua iti bansa nya deka nambah tauka ngurangka utai dia, sida tau ngereja nya enti iya pulai ke pemanah. Utai ti manah baru diubah tetap diterima.


text:
Pasal pengawa ti jai dikereja Raja Demetrius ngagai bansa Judah, kami udah nulis ngagai iya, ‘Nama kebuah nuan merinsaka bansa Judah, kaban kami ti setanah enggau kami?


text:
Enti sida bedawa sekali da ngagai kami nusi penyai ulah kita enggau sida, kami deka nanahka sida lalu nyerang kita di darat tauka di tasik.’ ”


text:
Raja Demetrius ninga Nikanor enggau bala soldadu iya udah dibunuh. Nya alai, raja sekali da ngirum Bakhides enggau Alkimus ke menua Judea begulai enggau soldadu Siria.


text:
Sida nengah jalai nuju nengeri Gilgal, lalu ngerampas nengeri Maisalot ba bagi menua Arbela sereta munuh mayuh orang.


text:
Ari nya sida nuju ke Berea enggau 20,000 iku soldadu bejalai kaki enggau 2,000 iku raban soldadu ngena kuda.


text:
Tang lebuh sida meda raban munsuh nya mayuh amat, sida udu takut. Mayuh soldadu orang Judah ngerarika diri ari endur belangkau, semina 800 aja soldadu ke agi tinggal.


text:
Judas meda bala soldadu iya nyau majak mimit, lalu sida nyau deka betempuh da. Iya irau ati laban enda chukup awak ngempuruka sida nya baru.


text:
Taja iya irau, iya bejaku enggau nembiak iya ke agi bisi dia, “Aram kitai besedia ngelaban munsuh. Nyangka kitai agi ulih ngalahka sida.”


text:
Tang bala nembiak Judas nguji nagang iya. Ku sida, “Nadai jalai kitai ulih menang! Manah agi kitai nyurutka diri ngambika kitai enda dibunuh. Ila kitai datai baru enggau bala menyadi kitai ngelaban munsuh. Kitai kelalu mimit tubuh diatu.”


text:
Ku Judas nyaut, “Anang ngasuh aku nyurutka diri lalu rari ari beperang. Enti maya iya udah datai, awakka kitai parai enggau gagah berani ketegal bala menyadi kitai. Tang anang ngamahka nama kitai.”


text:
Sodadu Siria lalu mansang ngagai soldadu Judah. Raban soldadu bekuda sida dibagi dua. Sida ke ngena panah enggau pawang dulu ari raban besai bala soldadu, lalu baka nya mega raban penyerang ke gagah berani magang.


text:
Bakhides empu ba endur muak ari kanan. Raban soldadu mansang enggau bunyi terumpit ari dua piak. Bala soldadu Judas mega nyepu terumpit.


text:
Judas meda Bakhides enggau raban ti pemadu kering muak ari kanan. Nya alai iya enggau bala nembiak iya ke pemadu berani


text:
Tang lebuh baris kiba raban soldadu Siria meda baris kanan sida diserang sampai nyurutka diri, sida lalu nguing sereta nyerang Judas enggau nembiak iya ari belakang.


text:
Bangkai Judas diambi menyadi iya Jonathan enggau Simon lalu dikuburka ba kubur aki ini sida di Modein.


text:
Jerita bukai pasal Judas baka perang iya, pemerani iya enggau budi iya ti besai enda ulih dituliska ditu magang laban kelalu mayuh.


text:
Udah Judas parai, orang Judah ke enda pedulika adat ayan baru ba sebelah menua Israel lalu semua orang ke jai mega pulai baru.


text:
Lebuh maya nya, menua nya kena tinggang penusah lapar pungkang, ketegal nya rayat lalu belabuh setanah enggau orang ke jai.


text:
Bakhides empu milih lalu ngangkatka sekeda orang Judah ke ngelaban bansa diri empu, nyadi tuai ba menua nya.


text:
Maya nya bansa Israel tusah amat. Sida enda kala ngasaika penusah baka nya kenyau ari bala nabi nadai agi enggau sida.


text:
“Udah Judas menyadi nuan parai, nadai siku orang nguluka kitai ngelaban bala munsuh kitai enggau Bakhides sereta semua orang ke ngelaban bansa kitai.


text:
Tuju ati Bakhides ditemu, nya alai Jonathan enggau menyadi iya Simon ngerarika diri ke menua puang Tekoa lalu belangkau semak telaga Asfar. (


text:
Joannes menyadi tuai Jonathan ngatur perengka sida ti mayuh amat. Iya dikirum ngagai kaban sida bansa Nabatai minta pemendar nyimpan semua perengka nya.


text:
Tang Joannes diserang lalu ditangkap orang Jambri ari Madeba, lalu semua barang iya ditabanka orang.


text:
Enda lama udah nya Jonathan seduai Simon ninga rita orang Jambri deka berami besai melah pinang. Sida deka bejalai bebala mayuh ngambi indu ari nengeri Nadabat. Indu nya anak siku orang Kanaan ke tebilang.


text:
Jonathan seduai Simon deka bebalaska pemati Joannes menyadi tuai sida. Nya alai, seduai enggau nembiak seduai mansang ke bukit lalu belalai dia.


text:
Sida beratika jalai lalu meda orang bejalai bebala mayuh mai mayuh barang. Pengantin lelaki, bala pangan iya enggau kaban belayan iya pansut deka betemu enggau pengantin indu. Sida mai mayuh senyata lalu diring orang main musik enggau betepapka gendang.


text:
Orang Judah nyerang sida nya, lalu mayuh ari sida nya parai. Sekeda ari sida ngerarika diri ke bukit, lalu benung nya orang Judah ngerampas semua barang sida.


text:
Ketegal nya, pengerami melah pinang berubah nyadi hari ngulit, lalu lagu gaga nyadi lagu kena nyengaie orang parai.


text:
Baka nya meh gaya Jonathan enggau Simon bebalaska pemarai menyadi tuai sida. Seduai lalu pulai ngagai endur ti bisi paya ba tebing Sungai Jordan.


text:
Bakhides ninga berita nya mansang enggau siti raban soldadu ti besai kena Hari Sabat lalu datai ba tebing Sungai Jordan.


text:
Jonathan bejaku enggau bala nembiak iya, “Diatu kitai mesti besedia lalu ngelaban sampai parai. Enda kala kitai tusah baka ke diatu.


text:
Munsuh bisi di mua enggau dibelakang kitai. Ba sepiak tu Sungai Jordan, lalu ba sepiak nyin paya enggau babas repa. Kitai nadai jalai pansut.


text:
Nya alai, Jonathan enggau bala nembiak iya engkechit ke dalam Sungai Jordan lalu nyemerai ke seberai. Tang munsuh enda ngelayang sungai ngagai sida.


text:
Udah Bakhides pulai ke Jerusalem, iya lalu belabuh ngaga kuta di mayuh bengkah nengeri di Judea, iya nya Jeriko, Emaus, Bet-Horon, Betel, Timnat, Faraton enggau Tepon. Semua kuta nya ditegapka ngena mayuh dinding ti tinggi, pintu besai penama enggau sengkal penambit pintu.


text:
Iya mega nambahka pengering mayuh nengeri di Bet-Sur enggau Geser enggau kuta di Jerusalem lalu ngengkah siti raban soldadu enggau pemakai di dalam nya.


text:
Iya lalu ngambi bala anak orang ke tebilang di menua nya lalu nyimpan sida dalam kuta nya baka orang ke ditangkap.


text:
Dalam bulan dua taun 153 Imam Besai Alkimus ngasuh ngerubuh dinding besai ba tengah laman Rumah Sembiang; ngena jalai nya iya deka ngemaduka pengawa ti diuluka bala nabi kelia. Tang pengawa ti ngerubuh ti baru dipunka nya,


text:
enda tau enda diketu laban Alkimus diserang penyakit. Tubuh iya bajong lalu iya enda ulih muka mulut bejaku. Endah madahka sapa sida sebilik ti patut empu reta pan iya enda ulih.


text:
Lebuh Bakhides ninga berita Alkimus udah parai, iya pulai ngagai Raja Demetrius. Menua Judea dalam pemaik pengelama dua taun.


text:
Udah nya semua orang Judah ke limpang ari Adat baum. Ku sida, “Peda Jonathan enggau nembiak iya diau lantang senang. Manah kitai madahka Bakhides ngambika iya nangkap semua sida dalam timpuh semalam aja.”


text:
Bakhides lalu datai enggau raban soldadu ti mayuh. Iya ngirum surat ti dipelalai ngagai semua orang ke setanah enggau iya di Judea ngambika sida nangkap Jonathan enggau semua orang ke nitihka iya. Tang sida enda mujur laban tuju ati sida ditemu orang.


text:
Jonathan enggau bala nembiak iya nangkap lima puluh iku orang Judah ke ngatur pengawa jai nya, lalu munuh semua sida.


text:
Jonathan, Simon enggau semua raban sida lalu ngerarika diri ke Bet-Basi di menua puang. Semua rumah ti rusak ba nengeri nya digaga sida baru lalu dijaga enggau likun.


text:
Lebuh Bakhides ninga berita nya, iya lalu ngempuruka semua soldadu iya, lalu ngerah semua orang nyukung iya di Judea.


text:
Iya lalu mansang nyerang nengeri Bet-Basi di menua puang lalu ngaga panggau asur. Besari-sari iya nyerang nengeri nya ngena senyata digaga iya empu.


text:
Tang Jonathan ninggalka menyadi tuai iya Simon di dalam nengeri, lalu iya empu enggau sekeda orang pansut ngagai menua pesisir.


text:
Iya nyerang Odomer enggau kaban belayan iya, nyengkaum bansa Fasiron ke dalam langkau sida. Udah sida nya alah, sida setanah enggau Jonathan lalu sertai mansang nyerang Bakhides.


text:
Benung nya, Simon enggau bala nembiak iya pansut lalu nunu semua panggau asur ti dikena munsuh nyerang sida.


text:
Ketegal nya, iya ringat amat ngagai bala orang Judah ke enda nitihka Adat ke ngansak iya datai ba menua nya. Mayuh ari sida nya dibunuh iya.


text:
Lebuh Jonathan ninga berita nya iya ngirumka seruan ngagai Bakhides mai iya berunding pasal pemaik lalu ngelepaska semua orang ke ditangkap.


text:
Bakhides setuju enggau penemu Jonathan, lalu ngereja utai ti dipinta iya. Iya mega besumpah enggai jai enggau Jonathan seumur idup iya.


text:
Udah iya ngelepaska semua orang ari menua Judea ke ditangkap, Bakhides pulai ngagai menua iya lalu enda datai agi ngagai menua orang Judah.


text:
Nya alai, ngetu meh perang di Israel. Jonathan diau di Mikhmas lalu belabuh merintah rayat. Orang Judah ke ngelaban Adat dipunaska iya ari Isra el.


text:
Dalam taun 160 Alexander Epipanes anak Raja Antiokus Keempat mansang beperang lalu ngerebut nengeri Ptolemais. Raja Antiokus Keempat diterima orang ke diau dia lalu nyadi raja sida.


text:
Lebuh Raja Demetrius ninga berita nya, iya ngempuruka mayuh amat bala soldadu lalu merang Alexander.


text:
laban ku runding iya, “Manah kitai bebaik enggau orang Judah sebedau sida ngaga sempekat enggau Alexander ngelaban kitai.


text:
Jonathan tentu agi ingatka semua penyai ti udah digaga kitai ngagai iya, bala menyadi iya enggau semua bansa iya.”


text:
Baka nya meh chara Raja Demetrius mai Jonathan setanah enggau iya, lalu meri kuasa ngagai iya ngaga siti raban soldadu ti disikap enggau senyata. Semua orang ke ditan ba kuta nengeri Jerusalem deka diserahka Raja ngagai Jonathan.


text:
Jonathan mansang ke Jerusalem lalu macha surat nya ba mua semua rayat enggau soldadu dalam kuta nya.


text:
Bala soldadu ba endur nya takut amat ninga rita raja udah meri kuasa ngagai Jonathan ngaga siti raban soldadu.


text:
Sida nyerah ngagai Jonathan semua orang ke ditangkap, lalu iya nyerahka sida pulai ngagai apai indai sida.


text:
Iya ngasuh orang ke gawa ngaga dinding ngelingi Bukit Sion ngena batu besegi ti besai ngambika kuta nya lebih tegap. Semua utai nya dikereja sida magang.


text:
Maya nya Raja Alexander ninga semua semaya Raja Demetrius ngagai Jonathan. Iya mega ninga pasal Jonathan, pasal semua perang iya, pemerani iya beperang enggau semua penusah ti ninggang iya enggau bala menyadi iya.


text:
Lalu ku Raja Alexander bejaku, “Ulih kini kitai tetemuka orang baka iya? Manah kitai bekaban enggau iya lalu mai iya setanah enggau kitai.”


text:
Nya alai sehari tu kami ngangkatka nuan nyadi Imam Besai ari bansa nuan empu, lalu meri nuan gelar ‘Kaban Raja’ enti nuan setanah enggau kami lalu tetap bekaban enggau kami.” Raja Alexander mega ngirumka siti gari perintah enggau siti makuta mas ngagai Jonathan.


text:
Dalam bulan tujuh taun 160 lebuh Gawai Belangkau, Jonathan ngena baju Imam Besai. Iya ngaga siti raban soldadu ti disikap enggau mayuh senyata.


text:
“Baka ni kitai tau ngelakka Raja Alexander dulu ari kitai? Raja nya udah ngeringka penuduk iya ngena jalai bekaban enggau orang Judah.


text:
Aku mega deka nulis surat ti ngenyenangka ati sida, besemaya deka meri sida penuduk ti tinggi, lalu meri sida pemeri ngambika sida nyukung aku.”


